
CAPITOLUL I 
URMĂRIREA PENALĂ 


Secțiunea I 


Consideraţii generale privind urmărirea penală 


$ 1. Urmărirea penală -— fază distinctă a procesului penal 


În cadrul procesului penal, pot fi deosebite anumite funcții procesuale 
esențiale, care, laolaltă, contribuie la atingerea scopului final al acestei 
activităţi sociale”. i 

Funcţiile procesuale se realizează în cadrul fazelor procesuale, care 
sunt alcătuite dintr-un ansamblu de acte şi măsuri procesuale şi proce- 

.durale, având de îndeplinit un obiectiv limitat subsumat obiectivului general 
al procesului penal. 

In fiecare fază procesuală sunt rezolvate probleme de a căror soluție 
depinde trecerea dosarului penal în faza următoare. Între fazele sau subdi- 
viziunile procesului penal, urmărirea penală, datorită finalității şi funcțiuni 
sale proprii, ocupă un loc deosebit?. 

In literatura de specialitate, numeroşi autori au subliniat importanța 
urmăririi penale ca fază distinctă a procesului penal. Astfel, în unele opinii 
se arată, pe bună dreptate, că necesitatea de a contracara activitatea 
infracțională a condus la înființarea unor organe specializate care să 
realizeze anumite activități specifice într-o fază premergătoare desfăşurării 
judecății”. Existenţa fazei de urmărire penală este justificată şi de faptul că, 
în epoca modernă, se săvârşesc infracțiuni prin folosirea unor procedee şi 
tehnici noi tot mai perfecționate, în numeroase cazuri criminalitatea căpă- 
tând caracter organizat“; toate acestea au impus o preocupare sporită din 
partea statului pentru combaterea fenomenului infracţional. 

De aceea, s-a simțit nevoia înființării unor organe specializate în 
descoperirea infracțiunilor, identificarea şi prinderea infractorilor în vederea 
trimiterii lor în judecată. Aceste organe au o competenţă bine determinată 


1 Pentru detalii cu privire la funcțiile judiciare, a se vedea Neagu VI, pp. 18-19. 

2 Dongoroz II, pp. 8-9; Volonciu III, pp. 7-9. Urmărirea penală a fost socotită a fi 
sufletul şi temelia procesului penal (Ayrault, L'ordre, formalité et instruction judiciaire, Lyon, 
1624, Cartea |, art. 1, nr. 1 şi Cartea III, art. 2,39). 

3 Volonciu |, p. 239. 

* A. Dincu, Criminologie, Tipografia Universităţii Bucureşti, 1984, pp. 125-128. 

5 E.V. lonăşeanu, Procedura începerii urmăririi penale, Ed. Militară, Bucureşti, 1979, 
p. 19. 

prin lege şi îşi desfăşoară activitatea în faza de urmărire penală. În lumina 
dispoziţiilor Codului de procedură penală în vigoare, urmărirea penală are 
un conţinut şi o desfăşurare riguros limitate la ceea ce este necesar pentru 
a atinge scopul acestei faze procesuale şi al procesului penal în general. 

Potrivit legii, urmărirea penală se înfăţişează ca o fază obligatorie 
pentru desfăşurarea procesului penal. Subliniem însă existenţa unor ipo- 
teze în care procesul penal se desfăşoară într-o modalitate atipică, î in sen- 
sul că, deşi faza urmăririi penale s-a finalizat printr-o soluție de netrimitere 
în judecată, activitatea judiciară penală continuă, ca urmare a dispozitiei 
judecătorului de cameră preliminară. Astfel, conform art. 341 alin. (7) pct. 2 
lit. c), judecătorul de cameră preliminară sesizat cu o plângere îndreptată 
împotriva soluţiei de netrimitere în judecată într-o cauză în care s-a dispus 
punerea în mişcare a acţiunii penale, admițând plângerea, când probele 
legal administrate în cursul urmăririi penale sunt suficiente, poate dispune 
începerea judecății. În aceste condiţii, este posibil ca judecarea unei cauze 
să debuteze în fața instanţei de judecată fără ca faza urmăririi penale să fi 
fost finalizată prin dispoziţia de trimitere în judecată şi fără a fi parcursă 
procedura de cameră preliminară. Caracterul atipic al procesului penal în 
acest caz constă în judecarea de către instanță a unui dosar penal în 
absența procedurii camerei preliminare şi a inexistenței rechizitoriului, ca 
act procesual de trimitere în judecată. 


Ş 2. Obiectul urmăririi penale 


Potrivit art. 285 alin. (1), urmărirea penală are ca obiect strângerea 
probelor necesare cu privire la existența infracțiunilor, la identificarea 
persoanelor care au săvârşit o infracțiune şi la stabilirea răspunderii penale 
a acestora, pentru a se constata dacă este sau nu cazul să se dispună 
trimiterea în judecată. 

Activităţile ce se realizează în edhi urmăririi penale au un conținut 
complex, conţinut determinat de specificul problemelor ce se impun a fi 
rezolvate în fiecare cauză penală. 

Prin „strângerea probelor necesare” se înţelege, cum pe bună drep- 
tate s-a subliniat în literatura de specialitate, atât operaţia de adunare a 
probelor, cât şi examinarea şi evaluarea lor, pentru a se constata dacă 
sunt suficiente în vederea luării hotărârii privind trimiterea sau netrimiterea 
cauzei în judecată”. 

Referirea făcută în lege cu privire la „existența infracțiunilor” trebuie 
înțeleasă ca obligație a organelor judiciare de a avea în vedere infracțiu- 
nile, indiferent de faza de desfăşurare a activităţii infracţionale. În acest 
sens, urmează să se înțeleagă faptul că organele de urmărire penală vor 


1 Dongoróz III, p. 140. 

aduna probe atât atunci când infracţiunea este consumată, cât şi în cazul 
în care infracțiunea a rămas în faza de tentativă. 

Prin expresia „identificarea persoanelor care au săvârşit o infrac- 
țiune” legiuitorul a dorit să precizeze că, în cadrul urmăririi penale, probele 
adunate trebuie să ajute la identificarea persoanelor care au săvârşit fapta 
penală în calitate de autori, instigatori, complici. 

Prin expresia „stabilirea răspunderii penale a persoanelor care au 
săvârşit infracțiuni” se înţelege faptul că probele adunate în cursul urmăririi 
penale trebuie să contribuie nu numai la lămurirea aspectelor privind fapta 
penală, ci ele trebuie să elucideze şi aspectele legate de vinovăția făptui- 
torului, dacă acesta poate sau nu să fie subiect al răspunderii penale. 

Deşi din conţinutul art. 285 alin. (1) nu rezultă expres că în obiectul 
urmăririi penale se înscrie şi identificarea victimei infracțiunii, activitate 
necesară pentru rezolvarea laturii penale şi a laturii civile a cauzei penale, 
apreciem că o asemenea activitate se impune!. Obligaţia de identificare a 
victimei infracțiunii rezultă şi din analiza atentă a economiei dispozițiilor 
Codului de procedură penală. Astfel, în art. 327 se arată că procurorul va 
rezolva cauza, prin trimitere în judecată, clasare sau renunțare la urmă- 
rirea penală, atunci când constată că urmărirea penală este completă şi 
există probele necesare şi legal administrate. Or, nu se poate considera că 
urmărirea penală este completă în cazul în care nu s-a făcut identificarea 
victimei. 

Uneori, identificarea victimei se impune pentru a se putea realiza 
descoperirea făptuitorului şi pentru a se face încadrarea juridică a faptei 
penale. Sub acest aspect, ni se pare deosebit de relevant un exemplu 
menționat în literatura de specialitate?, exemplu din care rezultă faptul că 
identificarea victimei s-a înscris ca problemă principală în obiectul urmăririi 
penale cu consecințe deosebite asupra rezolvării unor aspecte esențiale 
ale cauzei penale. 

În obiectul urmăririi penale se înscriu, în primul rând, preocupările 
legate de rezolvarea laturii penale; alături de acestea se înscrie însă şi 
activitatea, uneori foarte dificilă, privind latura civilă a cauzei penale; avem 


1 Theodoru III, p. 195. 

2 E.V. lonăşeanu, op. cit, p. 24. Autorul arată că într-o fântână părăsită din 
apropierea cabinei C.F.R. Brădet a fost descoperit trunchiul pietrificat al unei persoane. 
Expertiza medico-legală a arătat că trunchiul şi fragmentele osoase examinate aparțineau 
unei femei în vârstă de circa 20 de ani, de talie mijlocie, păr castaniu-roşcat, care a fost 
ucisă în urmă cu câţiva ani. Pe baza acestor date şi a unor ipoteze ale organului de 
cercetare (victima a fost adusă acolo de o persoană care cunoştea bine locul în care era 
situată fântâna părăsită), s-a conchis că făptuitorul locuia în apropiere. Verificând mai 
multe persoane din partea locului, bănuite de uciderea femeii, s-a stabilit că acarul de la 
gara C.F.R. Brădet a avut cu câţiva ani în urmă o concubină, care la un moment dat a 
dispărut, după care el s-a mutat cu serviciul la Mediaş. De la acesta s-au aflat 
semnalmentele concubinei, incidentele dintre ei, iar în final că el a ucis-o pe T.M. 


14 “TRATAT DE PROCEDURĂ PENALĂ. PARTEA SPECIALĂ 
DP a e iai AUT S ETA A A 


în vedere situaţii în care acţiunea civilă se exercită din oficiu în procesul 
penal şi când încadrarea juridică a faptei se poate face, în mod corect, 
ținând seama şi de întinderea prejudiciului cauzat prin infracţiune“. 

Având în vedere că marea majoritate a infracţiunilor se săvârşesc 
sub vălul clandestinităţii, descoperirea şi administrarea probelor presupun 
o muncă de înaltă calificare şi măiestrie profesională. Organele de urmă- 
rire penală trebuie să alcătuiască un plan de urmărire bine fundamentat, 
adaptat la particularităţile fiecărui caz în parte?. 

Pentru a realiza sarcinile impuse de obiectul urmăririi penale, alături 
de administrarea probelor, organele judiciare pot lua măsuri de constrân- 
gere cu caracter personal sau real, uneori aceste măsuri având caracter 
obligatoriu. De exemplu, potrivit art. 249 alin. (7), măsurile asigurătorii sunt 
obligatorii în cazul în care persoana vătămată este o persoană lipsită de 
capacitate de exerciţiu sau cu capacitate de exerciţiu restrânsă. De ase- 
menea, caracter obligatoriu au şi măsurile de ocrotire care se dispun, 
potrivit art. 229, atunci când măsura arestării preventive a fost luată față de 
un inculpat în a cărui ocrotire se află un minor, o persoană pusă sub 
interdicție, o persoană căreia i s-a instituit tutela sau curatela ori o per- 
soană care, datorită vârstei, bolii sau altei cauze, are nevoie de ajutor. 

În vederea realizării obiectului urmăririi penale, organele de cercetare 
penală şi procurorul îşi concretizează activitatea în acte de urmărire penală, 
care pot fi acte procesuale sau de dispoziţie şi acte procedurale prin care 
sunt aduse la îndeplinire dispoziţiile cuprinse în actele procesuale. | 

De regulă, actele de dispoziţie aparţin procurorului. De exemplu: 
punerea în mişcare a acţiunii penale, luarea măsurii controlului judiciar sau 
a măsurii controlului judiciar pe cauţiune, luarea măsurilor asigurătorii, 
suspendarea urmăririi penale, trimiterea în judecată etc. Uneori însă, şi 
organele de cercetare penală pot să-şi manifeste voinţa printr-un act pro- 
cesual. Spre exemplu: începerea urmăririi penale in rem, luarea măsurii 
reţinerii, extinderea urmăririi penale, schimbarea încadrării juridice etc. 

În ceea ce priveşte măsurile preventive privative de libertate (cu 
excepția reţinerii), acestea se pot dispune pe parcursul urmăririi penale 
numai de către judecătorul de drepturi şi libertăţi. În aceeaşi categorie, a 
actelor de dispoziţie plasate în competenţa exclusivă a judecătorului de 
drepturi şi libertăți, se mai regăsesc: autorizarea procedeului probator 
constând în supravegherea tehnică, încuviințarea efectuării percheziţiei 
domiciliare, încuviințarea efectuării percheziţiei informatice, luarea măsurii 
vremelnice de reparație constând în restabilirea situaţiei anterioare etc. 


1 Spre exemplificare, determinarea corectă a întinderii prejudiciului cauzat prin 
săvârşirea infracţiunii de delapidare conduce la reținerea circumstanţei agravante „con- 
secințe deosebit de grave”, constând în pagube materiale mai mari de 2.000.000 lei, con- 
form art. 295 C. pen. raportat la art. 309 C. pen. 

? E. Stancu, Criminalistica, Tipografia Universităţii Bucureşti, 1983, vol. II, pp. 7-24. 

Actele procedurale, ca acte de urmărire penală, sunt realizate, în 
general, de către organele de cercetare penală, ca urmare a dispoziției 
procurorului. Spre exemplu: cercetarea la fața locului, ridicarea silită de 
obiecte şi înscrisuri, punerea în executare a supravegherii tehnice, adu- 
cerea la îndeplinire a măsurilor asigurătorii etc. Uneori, actele procedurale 
pot fi efectuate de procuror, la dispoziția judecătorului de drepturi şi liber- 
tăţi, de exemplu, punerea în executare a supravegherii tehnice, execu- 
tarea mandatului de percheziţie domiciliară emis de judecătorul de drepturi 
şi libertăţi în cursul urmăririi penale sau de instanţă în cursul judecății etc. 

Actele de urmărire efectuate (atât actele procesuale, cât şi cele 
procedurale) sunt consemnate în înscrisuri procedurale constatatoare, 
înscrisuri care trebuie să aibă, potrivit legii, o anumită formă şi un anumit 
conținut, fiind puse sub protecţia legii penale!. 

Dosarele de urmărire penală cuprind o sumă de înscrisuri: proce- 
durale constatatoare ce reflectă întreaga activitate desfăşurată pentru 
realizarea obiectului urmăririi penale. 


$ 3. Limitele urmăririi penale 


În structura procesului penal, urmărirea penală este bine determinată 
atât în timp, cât şi sub aspectul activităţilor desfăşurate şi a soluţiilor care 
pot fi dispuse de către organele de urmărire penală. 

În timp, urmărirea penală îşi are limitele fixate între momentul înce- 
perii urmăririi penale şi momentul rezolvării cauzei de către procuror. 

Potrivit art. 305 alin. (2), începerea urmăririi penale se dispune prin 
ordonanță, când actul de sesizare îndeplineşte condiţiile prevăzute de lege, 
indiferent de modalitatea de sesizare a organului de urmărire penală?. 

De asemenea, potrivit art. 360 alin. (2), urmărirea penală poate fi 
începută şi prin declarația procurorului, făcută cu ocazia constatării săvâr- 
şirii unei infracțiuni de audienţă în cursul şedinţei de judecată?. 


1 În art. 275 C. pen. este reglementată infracţiunea de sustragere de probe ori de 
înscrisuri. i 

2 În conformitate cu dispozițiile Codului de procedură penală anterior, momentul 
începerii urmăririi penale era marcat prin rezoluție (în cazul sesizării prin plângere sau 
denunţ) sau proces-verbal (în cazul sesizării din oficiu). În mod excepțional, se admitea 
posibilitatea începerii urmăririi penale prin ordonanță, în cazul în care procurorul soluţiona 
un conflict de competenţă între organele de cercetare penală. Astfel, prin ordonanța de 
soluționare a conflictului de competență acesta putea dispune şi începerea urmăririi 
penale. De asemenea, cu titlu de excepție, din ansamblul dispoziţiilor procesual penale 
rezulta posibilitatea începerii urmăririi penale prin proces-verbal în cazul infracțiunilor de 
audienţă şi în procedura de urmărire şi judecare a unor infracţiuni flagrante. 

3 Pentru detalii în ceea ce priveşte procedura aplicabilă în ipoteza săvârşirii unei 
infracţiuni de audienţă, a se vedea Capitolul II, Dispoziţii generale privind faza de judecată, 
Secţiunea a Il-a, Reglementări generale privind faza de judecată, $ 5. Constatarea 
infracţiunilor de audiență, din prezenta lucrare. 

Prin începerea urmăririi penale se creează cadrul legal în care 
organele de urmărire penală pot desfăşura toate activităţile ce se înscriu în 
obiectul urmăririi penale. 

Momentul final al urmăririi penale este marcat prin rezolvarea cauzei 
de către procuror şi dispunerea de către acesta a unei soluții de trimitere în 
judecată sau, după caz, de netrimitere în judecată. 

Astfel, potrivit art. 327 lit. a), atunci când procurorul constată că au 
fost respectate dispoziţiile legale care garantează aflarea adevărului, că 
urmărirea penală este completă şi există probele necesare şi. legal 
administrate, emite rechizitoriu prin care dispune trimiterea în judecată, 
dacă din materialul de urmărire penală rezultă că fapta există, că a fost 
săvârşită de inculpat şi că acesta răspunde penal. Trimiterea în judecată 
se mai poate dispune şi prin încheierea acordului de recunoaştere a 
vinovăţiei. În acest sens, potrivit art. 483 alin. (1), după încheierea acor- 
dului de recunoaştere a vinovăției, procurorul sesizează instanţa căreia i-ar 
reveni competența să judece cauza în fond şi trimite acesteia acordul de 
recunoaştere a vinovăţiei, însoţit de dosarul de urmărire penală. Urmărirea 
penală se poate finaliza şi printr-o soluţie de netrimitere în judecată când 
procurorul poate dispune renunţarea la urmărirea penală sau, clasarea, 
prin ordonanță. Aceste soluţii pot fi dispuse, în condiţiile art. 328 alin. (3), şi 
prin rechizitoriu. 

Rechizitoriul, acordul de recunoaştere a vinovăţiei şi ordonanța de 
clasare ori de renunțare la urmărirea penală semnifică finalizarea urmăririi 
penale. 

Sub aspectul activităţilor care se pot desfăşura în cadrul urmăririi 

„penale, limitele sunt fixate prin însăşi competenţa funcţională şi materială a 
organelor de urmărire penală. În acest sens, legea prevede care acte 
procesuale şi procedurale dau conţinut celor două forme de competenţă în 
această fază a procesului penal. 

Depăşirea limitelor sub aspectul competenţei atrage incidența sanc- 
țiunilor procedurale penale. 


$ 4. Trăsăturile caracteristice ale urmăririi penale 


4.1. Noţiuni introductive 


Având în vedere sarcinile specifice înscrise în obiectul urmăririi 
penale, prima fază a procesului penal este disciplinată atât de regulile de 
bază ale întregului proces penal, cât şi de anumite dispoziții specifice. 
Acest lucru explică existența unor trăsături caracteristice ale urmăririi în 
raport cu judecata şi punerea în executare a hotărârilor penale. —. 

În literatura de specialitate sunt menţionate ca trăsături caracteristice 
ale urmăririi penale: lipsa de colegialitate a organului de urmărire penală, 

subordonarea ierarhică în efectuarea actelor de urmărire penală, nepu- 
blicitatea activităților judiciare, caracterul necontradictoriu expres al proce- 
sului penal în această fază şi forma preponderent scrisă a urmăririi 
penale’. 

Apreciem că numai ultimele patru trăsături pot fi considerate caracte- 
ristice fazei de urmărire penală, deoarece lipsa de colegialitate a organului 
care efectuează această activitate este întâlnită şi în faza de judecată în 
unele etape ale desfăşurării acesteia. Astfel, potrivit art. 54 alin. (1) din 
Legea nr. 304/2004 privind organizarea judiciară, republicată?, cauzele 
date în competenţa de primă instanţă a judecătoriei, tribunalului şi curții de 
apel se judecă în complet format dintr-un singur judecător. De asemenea, 
sunt reglementate ipoteze în care la nivelul Înaltei Curți de Casaţie şi 
Justiție completul de judecată este compus dintr-un singur judecător. În 
ceea ce priveşte punerea în executare a hotărârilor judecătoreşti penale, 
lipsa de colegialitate a organelor care acţionează în această etapă consti- 
tuie regula“. 


4.2, Subordonarea ierarhică în efectuarea actelor de urmărire 
penală 


Spre deosebire de faza de judecată în care, potrivit art. 124 alin. (3) 
din Constituţie, judecătorii sunt independenți şi se supun numai legii, ceea 
ce exclude orice altă subordonare în activitatea de înfăptuire a justiției”, 
desfăşurarea urmăririi penale implică respectarea principiului subordonării 
ierarhice. Această trăsătură definitorie pentru urmărirea penală presupune 
conducerea şi supravegherea de către procuror a activităţii organelor de 
cercetare penală, pe de o parte, dar şi subordonarea procurorului față de 
procurorul ierarhic superior, pe de altă parte. 

Astfel, în cadrul efectuării urmăririi penale şi în supravegherea aces- 
teia, procurorii conduc şi controlează activitatea organelor de cercetare 
penală, care sunt obligate să aducă la îndeplinire dispoziţiile procurorului 
în condiţiile legii. | 


1 Volonciu III, p. 9. 

2 Legea nr. 304/2004 privind organizarea judiciară, republicată în M. Of. 
nr. 827/13.09.2005, cu modificările şi completările ulterioare. 

3 De exemplu, conform art. 440 alin. (1), admiterea în principiu a cererii de recurs în 
casaţie este examinată în camera de consiliu, în complet format dintr-un singur judecător. 

4 Pentru declanşarea procedurii de punere în executare a hotărârilor judecătoreşti 
penale rămase definitive, legea (art. 555) arată care sunt sarcinile judecătorului delegat cu 
executarea; deci, de această activitate se ocupă un singur judecător. 

5 A se vedea, pe larg, în acest sens: M. Constantinescu, |. Deleanu, A. Iorgovan, 
|. Muraru, F. Vasilescu, |. Vida, Constituţia României, comentată şi adnotată, Regia 
Autonomă „Monitorul Oficial”, Bucureşti, 1992, pp. 278-279. 

Astfel, potrivit art. 303 alin. (2), dispoziţiile date de procuror în legă- 
tură cu efectuarea actelor de cercetare penală sunt obligatorii şi prioritare 
pentru organul de cercetare, precum şi pentru alte organe ce au atribuţii 
prevăzute de lege în constatarea infracţiunilor. 

În vederea garantării subordonării ierarhice, în lege este regle- 
mentată şi ipoteza neîndeplinirii acestor dispoziții. Astfel, conform art. 303 
alin. (3), în cazul neîndeplinirii sau al îndeplinirii în mod defectuos de către 
organul de cercetare penală a dispoziţiilor date de procuror, acesta poate 
sesiza conducătorul organului de cercetare penală, care are obligația ca în 
termen de 3 zile de la sesizare să comunice procurorului măsurile dispuse, 
ori poate aplica sancţiunea amenzii judiciare pentru abaterile judiciare 
prevăzute la art. 283 alin. (1) lit. a)! sau, după caz, alin. (4) lit. m). De ase- 
menea, se poate solicita retragerea avizului conform al procurorului 
general al Parchetului de pe lângă Înalta Curte de Casaţie şi Justiţie ori 
avizul procurorului desemnat în acest sens, necesar pentru dobândirea 
calităţii de organ de cercetare penală. 

Principiul subordonării ierarhice în efectuarea actelor de urmărire 
penală este menţionat şi în Legea nr. 304/2004. Astfel, în art. 63 se arată, 
între altele, că procurorul conduce şi supraveghează activitatea de cerce- 
tare penală a poliției judiciare, conduce şi controlează activitatea altor 
organe de cercetare penală. 

Prin prisma subordonării procurorului față de procurorul ierarhic 
superior, conform art. 65 din Legea nr. 304/2004, procurorii din fiecare par- 
chet sunt subordonați conducătorului acelui parchet, iar conducătorul unui 
parchet este subordonat conducătorului parchetului ierarhic superior din 
aceeaşi circumscripție. 

Conform art. 64 alin. (1) din Legea nr. 304/2004, dispoziţiile procu- 
rorului ierarhic superior, date în scris şi în conformitate cu legea, sunt 
obligatorii pentru procurorii din subordine. În acelaşi sens, potrivit art. 325 
alin. (1), procurorii din cadrul parchetului ierarhic superior pot prelua, în 
vederea efectuării sau supravegherii urmăririi penale, cauze de compe- 
tența parchetelor ierarhic inferioare, prin dispoziţia motivată a conducăto- 
rului parchetului ierarhic superior. 

Soluţiile adoptate de procuror pot fi infirmate motivat de către pro- 
curorul ierarhic superior, când sunt apreciate ca fiind nelegale. 


1 Se sancţionează cu amendă judiciară de la 100 lei la 1.000 lei neîndeplinirea în 
mod nejustificat sau îndeplinirea greşită ori cu întârziere a lucrărilor de citare sau de 
comunicare a actelor procedurale, de transmitere a dosarelor, precum şi a oricăror alte 
lucrări, dacă prin aceasta s-au provocat întârzieri în desfăşurarea procesului penal. 

.2 Se sancţionează cu amendă judiciară de la 500 lei la 5.000 lei neîndeplinirea în 
mod nejustificat de către organul de cercetare penală a dispoziţiilor scrise ale procurorului, 
în termenul stabilit de acesta. 

Potrivit art. 65 alin. (3) din Legea nr. 304/2004, procurorul general al 
Parchetului de pe lângă Înalta Curte de Casaţie şi Justiție, procurorul-şef al 
D.N.A., procurorul-şef al D.I.I.C.O.T., respectiv procurorul general al 
parchetului de pe lângă curtea de apel pot exercita controlul asupra 
procurorilor din subordine, direct sau prin procurori anume desemnați. 

În actuala reglementare a instituției Ministerului Public, controlul 
ierarhic şi subordonarea nu se opresc la nivelul procurorilor generali, al 
procurorului-şef al D.N.A. ori al procurorului-şef al D.I.I.C.O.T., legea 
[art. 62 alin. (2) din Legea nr. 304/2004] arătând că procurorii, constituiți în 
parchete pe lângă fiecare instanţă, îşi exercită atribuţiile sub autoritatea 
ministrului justiției. 

În exercitarea autorității ministrului justiţiei față de toți procurorii, 
legea (art. 69 din Legea nr. 304/2004) dispune că ministrul justiției, când 
consideră necesar, din proprie iniţiativă sau la cererea C.S.M., exercită 
controlul asupra procurorilor, prin procurori anume desemnaţi de 
procurorul general al Parchetului de pe lângă Înalta Curte de Casaţie şi 
Justiție sau, după caz, de procurorul-şef al D.N.A., de procurorul-şef al 
D.1.1.C.O.T. ori de ministrul justiţiei. 

Prin intermediul controlului pot fi vizate aspecte care privesc eficiența 
managerială, îndeplinirea atribuţiilor de serviciu, respectiv raporturile de 
serviciu cu justiţiabilii şi cu celelalte persoane implicate în lucrările de 
competența parchetelor. Este de subliniat faptul că acest control nu poate 
viza măsurile dispuse de procuror în cursul urmăririi penale şi soluțiile 
adoptate de acesta. 

De asemenea, pot fi solicitate informări asupra activităţii parchetelor 
de la procurorul general al Parchetului de pe lângă Înalta Curte de Casaţie 
şi Justiție, respectiv procurorul-şef al D.N.A. 

Principiul pe care-l analizăm nu trebuie absolutizat, deoarece orga- 
nele de urmărire penală au şi o oarecare independenţă în privința rezol- 
vării anumitor aspecte legate de operativitatea urmăririi penale, aspecte pe 
care le vom evidenția în desfăşurarea urmăririi penale. Notăm, în acest 
sens, prevederile art. 64 alin. (2) din Legea nr. 304/2004, în conformitate 
cu care, în soluţiile dispuse, procurorul este independent, în condițiile 
prevăzute de lege. Procurorul poate contesta la C.S.M., în cadrul proce- 
durii de verificare a conduitei judecătorilor şi procurorilor, intervenția pro- 
curorului ierarhic superior, în orice formă, în efectuarea urmăririi penale 
sau în adoptarea soluţiilor în cauzele penale. 

Mai mult, în ceea ce priveşte subordonarea organelor de cercetare 
penală, reamintim! că acestea nu pot primi de la organele ierarhic supe- 
rioare în plan administrativ îndrumări sau dispoziții privind efectuarea 
cercetării penale [art. 303 alin. (2)], în afara realizării sarcinilor de pregătire 


1 Pentru detalii, a se vedea Neagu VI, pp. 160-161. 

şi perfecţionare profesională. Mai mult decât atât, în anumite ipoteze, 
subordonarea administrativă a organelor de cercetare penală a fost chiar 
eliminată în totalitate. Avem în vedere dispoziţiile art. 10 alin. (7) din - 
O.U.G. nr. 43/2002 privind Direcţia Naţională Anticorupție, în conformitate 
cu care ofițerii şi agenţii care constituie poliția judiciară a Direcţiei 
Naţionale Anticorupţie nu pot primi nicio însărcinare de la organele ierarhic 
superioare. 


4.3, Lipsa de publicitate a urmăririi penale 


În lucrări anterioare‘, intitulam acest principiu „caracterul secret al 
urmăririi penale”, şi aceasta nu în sensul că participanţii din cauza penală 
nu aveau cunoştinţă despre anumite activități realizate de către organele 
de urmărire penală?, ci în sensul că dosarul penal putea fi cunoscut 
fragmentat şi numai de către anumiţi subiecţi oficiali sau particulari, cauza 
penală nefiind publică, aşa cum prevede legea pentru faza de judecată. 

Ca urmare a modificărilor legislative care au intervenit, în special cu 
privire la asigurarea exercitării dreptului la apărare, prin care a fost 
prevăzut dreptul avocatului de a asista la efectuarea actelor de urmărire 
penală, am considerat ca fiind mai potrivită denumirea „lipsa de publicitate” 
decât „caracterul secret”, ca trăsătură a urmăririi penale. În acest sens, de 
altfel, în art. 285 alin. (2) se arată că procedura din cursul urmăririi penale 
este nepublică. 


1 Neagu |, p. 376. De altfel, caracterul secret al etapei prealabile judecării cauzei a 
constituit regula în procedura penală din România. Astfel, prin dispoziţiile Codului de 
procedură penală „Carol al II-lea” s-a consacrat sistemul inchizitorial al fazei preliminare 
judecării cauzei, în sensul că primele cercetări, urmărirea şi instrucţia erau secrete, scrise 
şi necontradictorii. În acest sens, conform art. 239 alin. (2), apărătorul inculpatului nu putea 
asista la actele de instrucţie, afară de cazurile prevăzute de lege. Urmărind aceeaşi 
finalitate, în art. 244 se menţiona despre interdicția procurorului şi a părții civile de a asista 
la efectuarea instrucției penale. Caracterul secret al instrucției penale a existat până în 
etapa procedurii în fața Camerei de Acuzare, când inculpatul avea dreptul, personal sau 
prin apărător, de a lua cunoştinţă de acte, fără însă a le putea deplasa [art. 276 alin. (5) din 
Codul de procedură penală „Carol al Il-lea”]. În literatura de specialitate a vremii, se 
aprecia că prin aplicarea unei proceduri secrete de desfăşurare a instrucției penale se 
creau premisele pentru a se putea afla adevărul, prin aceea că inculpatul, necunoscând 
tactica anchetatorilor, nu putea acţiona în vederea combaterii acesteia. De asemenea, se 
considera că modului clandestin de comitere a ilicitului penal trebuie să-i corespundă o 
instrucție secretă, planurile judecătorului de instrucţie urmând a fi secrete pentru inculpat. 
Printr-o expresie plastică, instrucția publică era comparată cu o pisică cu clopoței care nu 
poate prinde şoareci (Pop IV, pp. 112-113; în acelaşi sens, a se vedea V.S. Panţurescu, 
Codul de procedură penală 1936, adnotat, Imprimeria Văcăreşti, Bucureşti, 1940, p. 367). 

2 Inculpatul cunoştea unele lucrări de urmărire penală; martorii cunoşteau 


declarațiile pe care le-au dat, precum şi alte declarații dap care luau cunoştinţă cu ocazia 
unor confruntări. 

Caracterul nepublic al fazei de urmărire penală este dat, în contra- 
dictie cu judecarea cauzei, de imposibilitatea cunoaşterii lucrărilor de 
anchetă de către orice cetățean. Urmărirea penală nu se desfăşoară cu 
„uşile deschise”. Acest fapt nu exclude însă posibilitatea pe care o au 
organele de urmărire penală de a informa opinia publică în legătură cu 
derularea anumitor cauze penale, aspect care se circumscrie dreptului la 
informaţie consacrat în art. 31 din Constituţie!. Evident, condiţiile concrete 
în care se va produce informarea despre derularea unei anumite afaceri 
judiciare de interes public vor fi determinate de caracterul operativ al 
urmăririi penale, element esenţial al aflării adevărului la timp şi în mod 
complet. 

Această trăsătură a urmăririi penale se impune în condiţiile în care 
raportul de drept penal apare în contururi neclare, probele urmând abia a 
se strânge. Or, în cazul în care urmărirea s-ar desfăşura în condiții de 
publicitate, ar exista posibilitatea ca suspectul sau inculpatul, precum şi 
celelalte părţi să încerce denaturarea probelor şi, în final, zădărnicirea 
aflării adevărului. Pe parcursul urmăririi penale, există momente în care 
subiecţii procesuali principali, părţile sau alte persoane pot lua cunoştinţă 
de unele probe administrate în cauză (spre exemplu, în cazul confruntării, 
în cazul prelungirii arestării inculpatului, în cazul efectuării expertizei etc.), 
dar, în asemenea situații, materialul de urmărire penală nu este cunoscut 
în totalitate. De asemenea, în actualul Cod de procedură penală a fost 
instituită procedura consultării dosarului de urmărire penală de către 
subiecţii procesuali principali şi părţi, personal sau prin avocat. Acest 
drept, prevăzut în art. 94, nu afectează însă caracterul nepublic al urmăririi 
penale. Deşi sunt prevăzute momente procesuale distincte în care su- 
biecţii procesuali principali sau părţile au acces la actele dosarului, activi- 
tatea de urmărire penală se desfăşoară în condiţii de confidențialitate, 
publicul neavând acces la lucrări. 

Există însă instituţii procesuale care au un pronunțat caracter de 
confidenţialitate. Astfel, în actuala reglementare putem identifica procedee 
probatorii a căror desfăşurare presupune elemente care rămân necu- 
noscute părţilor în procesul penal, rațiunile care justifică existența acestor 
procedee probatorii fiind, în mod evident, orientate spre aflarea adevărului, 
dar şi spre protejarea anumitor persoane care cooperează la rezolvarea 
cauzei penale. 

În acest sens, prin dispoziţiile art. 126 s-a reglementat procedura 
obținerii şi valorificării declarațiilor martorilor ameninţaţi, care poate presu- 
pune protecţia datelor de identitate, prin acordarea unui pseudonim cu 


i — — 


1 De exemplu, în secțiunea „Comunicate de presă”, existentă pe site-ul Parchetului 
de pe lângă Înalta Curte de Casaţie şi Justiţie, sunt postate periodic informații destinate 
opiniei publice cu referire la începerea urmăririi penale în anumite cauze, efectuarea unor 
acte de urmărire penală, finalizarea cercetărilor şi trimiterea în judecată a unor inculpaţi. 

care martorul va semna declaraţia dată. În acest context, identitatea 
martorului este necunoscută subiecţilor procesuali principali şi părților în 
procesul penal, dacă există o suspiciune rezonabilă că viața, integritatea 
corporală, libertatea, bunurile sau activitatea profesională a martorului ori a 
unui membru de familie al acestuia ar putea fi puse în pericol ca urmare a 
datelor pe care le furnizează organelor judiciare. Caracterul secret al 
acestui procedeu probator rezultă şi din dispoziţiile art. 126 alin. (3), în 
conformitate cu care declaraţia martorului ameninţat nu va cuprinde 
adresa reală sau datele sale de identitate, acestea fiind consemnate 
într-un registru special la care vor avea acces numai organul de urmărire 
penală, judecătorul de drepturi şi libertăţi, judecătorul de cameră preli- 
minară sau instanţa, în condiții de confi denţialitate. 

Se observă, în această situaţie specială, un caracter strict confi- 
dential al fazei de urmărire penală, constând în limitarea accesului părților 
la anumite acte ale dosarului penal. Pe cale de consecinţă, urmărirea 
penală se înfăţişează în continuare ca fiind nepublică, cu menţiunea că, în 
condițiile art. 126-129, activitatea procesuală poate dobândi valențe 
secrete fată de părți sau subiecții procesuali principali, anumite date fiind 
numai la dispoziția organelor judiciare. 

Apreciem că prin aceste reglementări, justificate de tendinţele 
actuale ale fenomenului infracțional, de amploarea marii criminalităţi, se 
restrânge posibilitatea suspectului sau inculpatului de a participa la efectu- 
area actelor de urmărire penală şi, ca atare, aceste aspecte probatorii 
sunt, în ceea ce priveşte identitatea martorului, strict confidentiale, nefiind 
cunoscute decât de către organele judiciare penale. 

Consideraţiile prezentate mai sus sunt pe deplin valabile şi în ceea 
ce priveşte ipotezele în care probaţiunea este efectuată prin utilizarea 
martorilor vulnerabili”. 

De asemenea, urmărirea penală prezintă aspecte cu un pronunțat 
caracter secret în situaţiile în care probele se obțin prin intermediul supra- 
vegherii tehnice, cum ar fi interceptarea comunicaţiilor ori a oricărui tip de 
comunicare la distanţă, supravegherea video, audio sau prin fotografiere, 
localizarea sau urmărirea prin mijloace tehnice etc. 

În acelaşi sens, utilizarea metodei speciale de cercetare prin investi- 
gatori sub acoperire, colaboratori sau informatori presupune păstrarea 
secretului asupra identităţii acestor persoane, potrivit art. 149 alin. (1). 
Numai procurorul, judecătorul de drepturi şi libertăţi, judecătorul de cameră 
preliminară sau instanța de judecată au dreptul de a cunoaşte adevărata 
identitate a investigatorului sub acoperire şi a colaboratorului, cu respectarea 


1 Potrivit art. 130 alin. (1), se poate acorda statutul de martor vulnerabil următoarelor 
categorii de persoane: a) martorului care a suferit o traumă ca urmare a săvârșirii infrac- 
țiunii ori ca urmare a comportamentului ulterior al suspectului sau inculpatului; b) martorului 
minor. Pentru detalii, a.se vedea Neagu VI, pp. 485-486. 

secretului profesional. Rezultă că, sub acest aspect, ancheta penală poate 
include elemente care nu vor fi aduse la cunoștința subiecţilor procesuali 
principali sau părţilor, elemente care se prezintă ca limitări ale dreptului de 
a avea acces la dosarul de urmărire penală. Restricţia este absolută, 
nefiind specifică numai fazei de urmărire penală. 

Reglementarea evidenţiată mai sus reprezintă un important instru- 
ment în lupta împotriva infracţionalităţii, dar, în acelaşi timp, asigură condiții 
pentru protecţia lucrătorilor care acționează sub o altă identitate, a 
colaboratorilor sau a informatorilor. În acest sens, confidențialitatea cu pri- 
vire la datele reale de identitate reprezintă o atribuţie funcţională nu numai 
pentru procuror, dar şi pentru judecătorul care va soluţiona cauza, aflată 
sub imperiul secretului profesional, atât pe parcursul derulării procedurii 
judiciare, cât şi ulterior. 

Utilizarea martorilor protejaţi, a investigatorilor sub acoperire, 
recurgerea la elemente faptice furnizate de către colaboratori sau infor- 
matori, în condiţiile legii, precum şi unele metode speciale de supra- 
veghere şi cercetare constituie procedee probatorii în procesul penal, care 
însă, pe lângă eficientizarea represiunii penale, implică unele limitări ale 
exercitării dreptului la apărare. În concluzie, cu referire la aceste procedee 
probatorii, se poate afirma că urmărirea penală dobândeşte valențe de 
maximă confidenţialitate, specific care se menţine, în mod evident, atât pe 
parcursul fazei de judecată, cât şi ulterior soluționării cauzei penale. 


4.4. Caracterul necontradictoriu al urmăririi penale 


Această trăsătură rezultă din lipsa de publicitate a urmăririi penale. 
Organul de urmărire penală administrează probele fără a le supune 
discuţiei subiecţilor procesuali şi părților existente în cauză. 

În art. 71 alin. (2) şi art. 77 din Codul de procedură penală anterior se 
prevedea expres faptul că părţile în procesul penal erau audiate separat. 
În acest fel, declaraţia părții era obținută de organul de urmărire penală 
fără ca celelalte părți să poată participa în mod nemijlocit. Dreptul avocatul 
de a putea asista la efectuarea oricărui act de urmărire penală nu avea 
semnificaţia unei conduite procesuale caracterizate prin contradictoria- 
litate, deoarece activitatea de „a asista” nu presupunea posibilitatea de a 
adresa întrebări părții de către avocat sau de a combate anumite sustineri 
ale acesteia. 

Actualul Cod de procedură penală nu mai conține reglementări 
similare. Mai mult decât atât, în art. 81 lit. g), art. 85 alin. (1) şi art. 87 
alin. (1) se arată că persoana vătămată, partea civilă şi partea respon- 
sabilă civilmente au dreptul de a adresa întrebări inculpatului, martorilor Şi 
experţilor, fără a fi precizată faza procesuală în care acest drept poate fi 

exercitat’. Chiar dacă în lege nu se specifică modalitatea concretă în care 
aceste întrebări pot fi adresate suspectului sau inculpatului, posibilitatea 
părților de a formula întrebări în cursul urmăririi penale are semnificația 
unei manifestări de contradictorialitate. J 

Chiar şi în aceste circumstanțe, în care se pot reține manifestări 
sporadice ale contradictorialităţii, urmărirea penală rămâne o etapă a 
procesului penal necontradictorie, ceea ce conferă acestei faze operati- 
vitate şi mobilitate, trăsături care lipsesc fazei de judecată. Astfel, organele 
de urmărire penală, în tactica pe care o adoptă în rezolvarea cauzelor, pot 
efectua actele de urmărire penală în momentul cel mai potrivit, la data şi 
locul corespunzătoare cerințelor concrete ale dosarului penal?. 


4.5. Caracterul preponderent al formei scrise 


Această trăsătură este conferită urmăririi penale, pe de o parte, de 
faptul că au relevanţă juridică în faţa instanţei numai actele cuprinse în 
dosar sub forma scrisă? şi, pe de altă parte, de faptul că pe parcursul 
urmăririi penale părţile şi subiecţii procesuali principali nu pot acţiona decât 
în scris, prin cereri şi memorii scrise?. i 


$ 5. Dispoziţii generale privind urmărirea penală 


Reglementarea urmăririi penale oferă acesteia eficiență şi operativi- 
tateř, constituind, totodată, un cadru legal în care se înscrie o suită 
întreagă de garanții ale realizării dreptului de apărare. 

Între dispoziţiile generale privind urmărirea penală se înscriu, în 
primul rând, cele privitoare la actele organelor de urmărire penală 
(art. 286). 


Sub acest aspect, legea arată că procurorul dispune asupra actelor 
sau măsurilor procesuale şi soluţionează cauza prin ordonanță, dacă 
legea nu prevede altfel. Rezultă, în acest context, că ordonanța reprezintă 


1 Cu referire la această problematică, dispoziţiile art. 83, în care nu se menţionează 
expres dreptul inculpatului de a adresa întrebări subiecţilor procesuali principali ori părţilor 
din dosar, personal sau prin intermediul avocatului, se impun a fi interpretate extensiv, 
ceea ce conduce la concluzia posibilității exercitării acestui drept procesual şi de către 
inculpat, pe tot parcursul procesului penal. De altfel, pentru faza de judecată această 
omisiune este suplinită prin dispoziţiile art. 380 alin. (1) şi (2), în conformitate cu care 
persoanei vătămate, părţii civile şi părţii responsabile civilmente li se pot pune în mod 
nemijlocit întrebări de către procuror, inculpat, avocatul inculpatului, persoana vătămată, 
partea civilă, partea responsabilă civilmente şi avocaţii acestora. 

2 Theodoru IV, p..456. 

3 Volonciu |, pp. 244-245. 

+ Theodoru III,.p. 196. 

5 Dongoroz fi, p. 139. 

actul procesual cel mai utilizat, cu excepția situaţiilor în care legea prevede 
un alt act. În acest sens, arătăm că trimiterea în judecată se dispune, ca 
regulă, prin rechizitoriu. 

Potrivit art. 286 alin. (2), ordonanța! trebuie să cuprindă: 

a) denumirea parchetului şi data emiterii; 

b) numele, prenumele şi calitatea celui care o întocmeşte; 

c) fapta care face obiectul urmăririi penale, încadrarea juridică a 
acesteia şi, după caz, datele privitoare la persoana suspectului sau incul- 
patului; | 

d) obiectul actului sau măsurii procesuale ori, după caz, tipul soluţiei, 
precum şi motivele de fapt şi de drept ale acestora; 

d!) atunci când este cazul, menţiunea căii de atac disponibile, cu 
arătarea termenului în care aceasta poate fi exercitată?; 

e) date referitoare la măsurile asigurătorii, măsurile de siguranță cu 
caracter medical şi măsurile preventive luate în cursul urmăririi; 

f) alte menţiuni prevăzute de lege; 

9) semnătura celui care a întocmit-o. 

Deşi în conținutul art. 286, în care este reglementat conținutul 
ordonanţei, nu se indică posibilitatea formulării de către procuror a anu- 
mitor propuneri, prin referat, din ansamblul dispoziţiilor procesual penale 
se desprinde concluzia că în situaţiile în care procurorul sesizează 
judecătorul de drepturi şi libertăţi, judecătorul de cameră preliminară sau 
instanța de judecată cu anumite cereri, propunerea respectivă îmbracă 
forma unui referat. 

Astfel, ca regulă, apreciem că ori de câte ori procurorul formulează 
propuneri, în cazuri în care anumite acte de dispoziţie nu sunt plasate în 
competența acestuia, organul judiciar competent va fi sesizat prin inter- 
mediul unui referat. Din economia dispoziţiilor procesual penale rezultă că 
aceste propuneri sunt înaintate judecătorului de drepturi şi libertăţi, 
judecătorului de cameră preliminară, instanţei de judecată sau procurorului 
ierarhic superior. Cu titlu de exemplu, menţionăm: 

- referatul de sesizare a judecătorului de cameră preliminară sau a 
instanţei de judecată în vederea dispunerii măsurilor de protecţie a marto- 
rului ameninţat, în cursul procedurii de cameră preliminară sau în cursul 
fazei de judecată; 


1 Pentru analiza conținutului rechizitoriului, a se vedea paragraful 5.5. Trimiterea în 
judecată, din prezentul capitol. 

2 Art. 286 alin. (2) lit. d!) a fost introdus în Codul de procedură penală prin art. |! 
pct. 73 din O.U.G. nr. 18/2016. 

3 Potrivit art. 126 alin. (7) şi art. 128 alin. (1) şi (2), față de martorul amenințat, 
măsurile de protecţie se pot dispune de către judecătorul de cameră preliminară sau de 
către instanţa de judecată din oficiu sau /a cererea procurorului. 

- referatul cu propunerea de arestare preventivă”, referatul de pre- 
lungire a măsurii arestării preventive?; ambele referate se adresează 
judecătorului de drepturi şi libertăţi; 

- referat cu propunerea de audiere anticipată a unui martor, adresat 
judecătorului de drepturi şi libertăţis; 

- referat cu propunerea de încheiere a unui acord, ca urmare a recu- 
noaşterii vinovăţiei de către inculpat, adresat procurorului ierarhic superior 
etc.?. 

De asemenea, potrivit art. 286 alin. (4), şi organele de cercetare 
penală dispun asupra actelor de urmărire penală şi măsurilor procesuale 
tot prin ordonanță, care are acelaşi conţinut ca în cazul în care este emisă 
de procuror. Pentru ipoteza în care organul de cercetare penală formu- 
lează propuneri procurorului, se redactează un referat. 

De exemplu, conform art. 306 alin. (5), în situaţia în care organul de 
cercetare penală apreciază că este necesară administrarea unor mijloace 
de probă sau folosirea unor metode speciale de supraveghere, care pot fi 
autorizate ori dispuse, în faza de urmărire penală, numai de procuror sau, 
după caz, de judecătorul de drepturi şi libertăţi, formulează propuneri 
motivate, în cuprinsul unui referat, care este trimis procurorului, împreună 
cu dosarul cauzei. 

Este posibil, pe parcursul urmăririi penale, ca dosarul cauzei să fie 
necesar a fi înaintat judecătorului de drepturi şi libertăţi, judecătorului de 
cameră preliminară sau instanțelor de judecată în vederea soluționării 
anumitor cereri (cu privire la măsurile preventive, dispunerea percheziţiei 
domiciliare etc.). In aceste ipoteze, în vederea soluționării propunerilor ori 
cererilor formulate în cursul urmăririi penale, procurorul va înainta copii 
numerotate şi certificate de grefa parchetului ale actelor dosarului ori 
numai ale celor care au legătură cu cererea sau propunerea formulată. 
Pentru asigurarea celerităţii urmăririi penale, organul de urmărire penală 
păstrează originalul actelor, în vederea continuării urmăririi penale. 

Când legea prevede că un act sau o măsură procesuală trebuie să 
fie încuviințată, autorizată sau confirmată, un exemplar al actului rămâne la 
procuror. 

In reglementarea procesual penală anterioară, în cadrul dispoziţiilor 
generale privind urmărirea penală erau cuprinse aspecte referitoare la 


1 Potrivit art. 224 alin. (1), procurorul, dacă apreciază că sunt întrunite condițiile 
prevăzute de lege, întocmeşte o propunere motivată de luare a măsurii arestării preventive 
față de inculpat, cu indicarea temeiului de drept. 

2 Potrivit art. 234 alin. (2), prelungirea arestării preventive se poate dispune numai la 
propunerea motivată a procurorului care efectuează sau supraveghează urmărirea penală. 

* Potrivit art. 308 alin. (1), atunci când există riscul ca un martor să nu mai poată fi 
audiat în cursul judecății, procurorul poate sesiza judecătorul de drepturi şi libertăţi în 
vederea audierii anticipate a martorului. | 

* Potrivit art. 478 alin. (2), efectele acordului de recunoaştere a vinovăţiei sunt 
supuse avizului procurorului ierarhic superior. 

organele care realizează activitatea cuprinsă în obiectul urmăririi penale. 
De lege lata, organele de urmărire penală şi competența acestora sunt 
reglementate în Partea generală a Codului de procedură penală, în Titlul 
III, Participanții în procesul penal, Capitolul II, Competența organelor 
judiciare. 

Urmărirea penală se efectuează de către procuror şi de către 
organele de cercetare penală. Potrivit art. 55 alin. (1) lit. b) şi c), organele 
de cercetare penală sunt: organele de cercetare ale poliţiei judiciare şi 
organele de cercetare penală speciale. 

Ca organe de cercetare ale poliției judiciare funcţionează două cate- 
gorii de lucrători din Ministerul Afacerilor Interne, menţionate în continuare. 

a) Lucrători specializaţi din Ministerul Afacerilor Interne anume 
desemnați în condiţiile legii speciale! care au primit avizul conform al 
procurorului general al Parchetului de pe lângă Înalta Curte de Casaţie şi 
Justiţie. 

Astfel, potrivit art. 2 alin. (3) din Legea nr. 364/2004, ca organe de 
cercetare ale poliţiei judiciare funcţionează lucrători specializaţi din 
Ministerul Afacerilor Interne anume desemnaţi de ministrul afacerilor 
interne, cu avizul favorabil al procurorului general al Parchetului de pe 
lângă Înalta Curte de Casaţie şi Justiţie, şi îşi desfăşoară activitatea sub 
autoritatea procurorului general al Parchetului de pe lângă Înalta Curte de 
Casaţie şi Justiție sau sunt desemnaţi şi funcţionează în alt mod, potrivit 
unor legi speciale. 

De asemenea, potrivit art. 23 alin. (1) din O.U.G. nr. 104/20012, 
ministrul afacerilor interne, cu avizul conform al procurorului general al 
Parchetului de pe lângă Înalta Curte de Casaţie şi Justiţie, desemnează 
poliţişti de frontieră care au calitatea de organe de cercetare penală ale 
poliției judiciare, în condiţiile legii. 

b) Lucrători specializați din Ministerul Afacerilor Interne anume 
desemnați în condiţiile legii speciale care au primit avizul procurorului 
desemnat în acest sens, altul decât procurorul general al Parchetului de pe 
lângă Înalta Curte de Casaţie şi Justiţie. 

Astfel, potrivit art. 6 din O.U.G. nr. 78/2016 pentru organizarea şi 
funcţionarea Direcției de Investigare a Infracțiunilor de Criminalitate 
Organizată şi Terorism*, ministrul afacerilor interne, cu avizul conform al 
procurorului-şef al. D.1.l.C.O.T., desemnează ofițerii şi agenţii de poliţie 
judiciară care îşi vor desfăşura activitatea sub coordonarea procurorilor 


1 Legea nr. 364/2004 privind organizarea şi funcţionarea poliţiei judiciare, 
republicată în M. Of. nr. 305/24.04.2014, cu modificările ulterioare. 

2 O.U.G. nr. 104/2001 privind organizarea şi funcţionarea Poliţiei de Frontieră 
Române, publicată în M. Of. nr. 351/29.06.2001, cu modificările şi completările ulterioare. 

3 O.U.G. nr. 78/2016 pentru organizarea şi funcționarea Direcţiei de Investigare a 
Infracţiunilor de Criminalitate Organizată şi Terorism, publicată în M. Of. nr. 938/22.11.2016. 

D.|.|.C.O.T. în cadrul structurilor specializate în combaterea criminalităţii 
organizate. 

În acelaşi sens, conform art. 10 alin. (5) din O.U.G. nr. 43/2002, 
ofițerii şi agenţii de poliţie judiciară care îşi desfăşoară activitatea în cadrul 
D.N.A. sunt numiţi prin ordin al procurorului-şef al D.N.A., ca urmare a 
detaşării acestora din cadrul Ministerului Afacerilor Interne. 

Organele de cercetare penală speciale sunt, potrivit art. 55 alin. (5) şi 
art. 57 alin. (2), ofițeri anume desemnaţi în condiţiile legii care au primit 
avizul conform al procurorului general al Parchetului de pe lângă Înalta 
Curte de Casaţie şi Justiţie şi care efectuează acte de cercetare penală, 
corespunzător specializării structurii din care fac parte, în următoarele 
situații: | 

a) în cazul săvârșirii infracţiunilor de către militari. 

Aceste organe de cercetare penală speciale sunt desemnate în 
condițiile legii speciale. De exemplu, conform art. 2 lit. b) şi art. 3 alin. (2) 
din Ordinul nr. 216/2009 privind cercetarea penală a personalului din 
structurile Ministerului Administraţiei şi Internelor’, urmărirea penală a 
faptelor comise de cadrele militare în activitate în minister se efectuează 
de către procurori şi de către organele de cercetare penale speciale, 
anume desemnate prin ordin de zi pe unitate al comandantului unității; 

b) în cazul infracţiunilor de corupție şi de serviciu prevăzute în Codul 
penal săvârşite de către personalul navigant al marinei civile, dacă fapta a 
pus sau a putut pune în pericol siguranța navei sau navigaţiei ori a 
personalului; în acest caz, actele de cercetare penală se efectuează, sub 
supravegherea procurorului, de persoane desemnate în cazul săvârşirii 
infracțiunilor de corupţie şi de serviciu comise de către personalul navigant 
al marinei civile, conform art. 33 din Legea nr. 191/2003 privind 
infracțiunile la regimul transportului naval; 

c) mandatele de supraveghere tehnică, în cazul infracţiunilor contra 
securităţii naţionale prevăzute în Titlul X din Codul penal? şi infracțiunilor 
de terorism, sunt puse în aplicare, din dispoziţia procurorului, de către 


1 Ordinul nr. 216/2009 privind cercetarea penală a personalului din structurile 
Ministerului Administraţiei şi Internelor a fost publicat în M. Of. nr. 631/23.07.2009. 

2 Trădarea (art. 394 C. pen.), trădarea prin transmitere de secrete (art. 395 C. pen.), 
trădarea prin ajutarea inamicului (art. 396 C. pen.), acţiuni împotriva ordinii constituţionale 
(art. 397 C. pen.), înalta trădare (art. 398 C. pen.), acțiunile ostile statului român (art. 399 
C. pen.), spionajul (art. 400 C. pen.), atentatul care pune în pericol securitatea naţională 
(art. 401 C. pen.), atentatul contra unei colectivităţi (art. 402 C. pen.), actele de diversiune 
(art. 403 C. pen.), comunicarea de informaţii false (art. 404 C. pen), propaganda pentru 
război (art. 405 C. pen.), compromiterea unor interese de stat (art. 406 C. pen.), divulgarea 
secretului care periclitează securitatea națională (art. 407 C. pen.), infracțiuni contra 
persoanelor care se bucură de protecție internaţională (art. 408 C. pen.), constituirea de 
structuri informative ilegale (art. 409 C. pen.), nedenunțarea unor infracțiuni contra 
securității naţionale (art. 410 C. pen.). 

organele de cercetare penală speciale din structurile cu atribuţii în dome- 
niul securității nationale‘. 

In acest sens, potrivit dispozițiilor art. 13 din Legea nr. 14/1992 
privind organizarea şi funcţionarea SRI?, prin excepție de la regula în 
conformitate cu care organele SRI nu pot efectua acte de cercetare 
penală, acestea pot fi desemnate în calitate de organe de cercetare 
penală speciale, în scopul de a pune în executare mandatele de supra- 
veghere tehnică, ca urmare a dispoziţiei procurorului. 

Apreciem că finalitatea urmărită de legiuitor, constând exclusiv în 
punerea în executare a mandatului de supraveghere tehnică, nu justifică 
desemnarea organelor Serviciului Român de Informaţii ca organe de 
cercetare penală speciale, ci ca specialişti cu atribuţii speciale. Aplicarea 
efectivă a dispoziţiei judecătorului de drepturi şi libertăţi, constând în inter- 
ceptarea comunicațiilor ori a oricărui tip de comunicare la distanţă, accesul 
la un sistem informatic, supravegherea video, audio sau prin fotografiere, 
respectiv localizarea sau urmărirea prin mijloace tehnice reprezintă, în 
sens larg, acte de urmărire penală, care însă nu fac necesară existența 
calităţii de organ de cercetare penală pentru persoana care aplică proce- 
deul probator. Elocvent este, în acest sens, art. 142 alin. (1), în confor- 
mitate cu care punerea în executare a supravegherii tehnice poate fi 
efectuată de procuror, de organele de cercetare penală, dar şi de lucrători 
specializați din cadrul poliţiei, care nu au calitatea de organe de cercetare 
penală. Similar, considerăm că mandatele de supraveghere tehnică emise 
în dosare penale având ca obiect infracţiuni contra securității naționale sau 
infracțiuni de terorism pot fi puse în aplicare de lucrători specializaţi din 
cadrul Serviciului Român de Informaţii, fără a fi necesar ca aceştia să fie 
desemnați în calitate de organe de cercetare penală speciale. 

În sistemul organelor de urmărire penală, procurorul conduce întreaga 
activitate, fiind atât organ de urmărire (când legea prevede expres), cât şi 
organ de supraveghere a activităţii organelor de cercetare penală. 


Secțiunea a Il-a 
Competenta organelor de urmărire penală 


$ 1. Consideraţii preliminare 


În vederea delimitării exacte a sarcinilor ce revin fiecărui organ de 
urmărire penală, legea reglementează competența organelor de urmărire 


1 Forma actuală a art. 57 alin. (2) teza finală a fost dată prin art. | pct. 1 din O.U.G. 
nr. 6/2016 privind unele măsuri pentru punerea în executare a mandatelor de supra- 
veghere tehnică dispuse în procesul penal. 

2 Legea nr. 14/1992 privind organizarea şi funcționarea Serviciului Român de 
Informaţii, publicată în M. Of. nr. 33/3.03.1992, cu modificările şi completările ulterioare. 

penală. Sub acest aspect, evidenţiem modul diferit de reglementare a 
competenţei organelor de urmărire penală, comparativ cu dispoziţiile 
Codului de procedură penală anterior. Astfel, conform reglementării ante- 
rioare, regulile de competenţă instituite în materia organelor de urmărire 
penală erau plasate în Partea specială a Codului de procedură penală, în 
Titlul 1, Urmărirea penală. De lege lata, dispoziţiile relative la categoriile 
organelor de urmărire penală şi competenţa acestora se regăsesc în Titlul 
III, Capitolul II, Secţiunea a V-a din Partea generală a Codului de moe; 
dură penală. 

Potrivit art. 55 alin. (1), organele de urmărire penală sunt: 

a) procurorul; 

b) organele de cercetare penală ale poliţiei judiciare; 

c) organele de cercetare penală speciale. 


$ 2. Competența procurorului 


2.1. Noţiuni introductive 


Potrivit art. 55 alin. (2), procurorii sunt constituiți în Căci RIS care 
funcționează pe lângă instanţele judecătoreşti şi îşi exercită atribuţiile în 
cadrul Ministerului Public. În cadrul procesului penal, în conformitate cu 
dispozițiile art. 55 alin. (3), procurorul are următoarele atribuţii: 

a) supraveghează sau efectuează urmărirea penală; 

b) sesizează judecătorul de drepturi şi libertăţi şi instanța de judecată; 

c) exercită acțiunea penală; 

d) exercită acţiunea civilă, în cazurile prevăzute de lege; 

e) încheie acordul de recunoaştere a vinovăţiei, în condiţiile legii; 

f) formulează şi exercită contestaţiile şi căile de atac prevăzute de 
lege împotriva hotărârilor judecătoreşti; 

g) îndeplineşte orice alte atribuții prevăzute de lege”. 

Din această enumerare se desprinde concluzia că activitatea de 
supraveghere a desfăşurării urmăririi penale reprezintă cel mai important 
atribut exercitat de procuror pe parcursul procesului penal. În acelaşi timp, 
în competenţa funcţională a procurorului desfăşurarea efectivă a urmăririi 
penale reprezintă o activitate la fel de importantă, concluzie ce rezultă din 
plasarea acesteia alături de supravegherea urmăririi penale. 

Având în vedere că o parte dintre modalităţile competenţei functio- 
nale a procurorului au fost analizate în Partea generală a acestei lucrări 
(sesizarea judecătorului de drepturi şi libertăți cu privire la luarea unor 


1 De exemplu, potrivit art. 568 alin. (4), instanța de executare va soluţiona cererea 
de înlocuire sau încetare a măsurii de siguranţă a obligării la tratament medical după ascul- 
tarea concluziilor procurorului. De asemenea, potrivit art. 584 alin. (1), procurorul poate 
solicita înlocuirea pedepsei detenţiunii pe viaţă cu pedeapsa închisorii. 

măsuri preventive sau la dispunerea unor procedee probatorii speciale, 
exercitarea acţiunii penale şi a acțiunii civile etc.) sau vor fi analizate în 
capitole ori secțiuni distincte, ulterioare, ale Părţii speciale a prezentei 
lucrări (sesizarea instanței de judecată, încheierea acordului de recu- 
noaştere a vinovăţiei, exercitarea căilor de atac etc.), în cele ce urmează 
vom analiza primele două forme ale competenţei procurorului, şi anume 
supravegherea urmării penale şi efectuarea urmăririi penale. 


2.2. Supravegherea urmăririi penale 


Pa dal a Aspecte preliminare 


. ewt A 


procurorului, supravegherea urmăririi aiei se sp ail ca o sarcină 
deosebit de importantă a acestuia. In considerarea cadrului legal existent 
la acel moment, în literatura de specialitate anterioară actualului Cod de 
procedură penală se aprecia, pe bună dreptate, că supravegherea urmă- 
ririi fe My reprezenta principala sarcină a reprezentanţilor Ministerului 
Public”. 

Această opinie este susținută în prezent de faptul că prin dispoziţiile 
actualului Cod de procedură penală s-a procedat la o restrângere a com- 
petenţei procurorului în efectuarea obligatorie a urmăririi penale, regle- 
mentată în special în cazul unor infracţiuni cu o gravitate sporită, ceea ce a 
determinat o amplificare a competenţei materiale a organelor de cercetare 
penală şi, implicit, a activităţii de supraveghere exercitate de procuror. 

Cadrul legal al supravegherii urmăririi penale de către procuror este 
fixat prin dispoziţiile art. 299-304, art. 56 alin. (1) şi (2), dispoziţiile 63 lit. b) 
din Legea nr. 304/2004 privind organizarea judiciară, republicată?, dispo- 
zițiile art. 3 alin. (1) lit. b) din O.U.G. nr. 43/2002 privind Direcţia Naţională 
Anticorupție” şi dispoziţiile art. 2 alin. (1) lit. b) din Legea nr. 508/2004 
privind înființarea, organizarea şi funcţionarea în cadrul Ministerului Public 
a Direcţiei de Investigare a infracţiunilor de Criminalitate Organizată şi 
Terorism“. 


1 Volonciu |, p. 253; Theodoru III, p. 202. 

2 Ministerul Public (...), prin procurori (...), conduce şi supraveghează activitatea de 
cercetare penală a poliţiei judiciare, conduce şi controlează activitatea altor organe de 
cercetare penală”. 

3 „Atribuţiile Direcţiei Naţionale Anticorupție sunt următoarele: (...) conducerea, 
supravegherea şi controlul actelor de cercetare penală, efectuate din dispoziţiile procuro- 
rului de către ofițerii de poliție judiciară aflaţi sub autoritatea exclusivă a procurorului şef al 
Direcției Naţionale Anticorupţie”. 

A „Direcţia de Investigare a Infracţiunilor de Criminalitate Organizată şi Terorism are 
următoarele atribuţii: (...) conducerea, supravegherea şi controlul actelor de cercetare 
penală, efectuate din dispoziția procurorului de către ofițerii şi agenţii de poliție judiciară 
aflați în coordonarea Direcţiei de la veatgată a Infracțiunilor de Criminalitate Organizată şi 
Terorism”. 

Analiza acestor dispoziţii procesual penale conduce la constatarea 
existenței unor diferenţe de natură terminologică, atribuţia procurorului de 
supraveghere a urmăririi penale fiind reglementată diferit în Partea gene- 
rală a Codului de procedură penală prin comparaţie cu prevederile exis- 
tente în Partea specială a Codului de procedură penală. 

Astfel, conform art. 55 alin. (3) lit. a), „procurorul supraveghează 
urmărirea penală”, în timp ce Capitolul III al Titlului | din Partea specială a 
Codului de procedură penală este intitulat „conducerea şi supravegherea 
activității organelor de cercetare penală”. Din economia acestor dispoziţii 
legale se poate desprinde concluzia că atributul funcţional al supravegherii 
urmăririi penale se |realizează prin două modalităţi distincte principale, şi 
anume: conducerea activităţii organelor de cercetare penală şi supra- 
vegherea activității organelor de cercetare penală. Cu toate acestea, deli- 
mitarea legală între cele două activităţi, de „conducere” şi de „supra- 
veghere”, este confuză, această afirmaţie fiind susţinută de următoarele 
argumente: 

a) în cuprinsul Capitolului III, art. 299 are denumirea marginală 
„obiectul supravegherii”, iar art. 300, „modalitățile de exercitare a supra- 
vegherii”, fără a rezulta în mod clar dacă legiuitorul a avut în vedere supra- 
vegherea urmăririi penale sau supravegherea activităţii organelor de 
cercetare penală; pentru varianta că s-a intenţionat reglementarea modali- 
tăților de exercitare a supravegherii activităţii organelor de cercetare 
penală de către procuror, confuzia este amplificată de dispoziţiile ari. 300 
alin. (1), unde se arată că „supravegherea” este asigurată prin „conducere” 
Şi „supraveghere"; | 

b) în art. 300 alin. (3) şi (4) se încearcă reglementarea distinctă a 
celor două categorii de activităţi, cu toate acestea, în alin. (3) se arată că 
activitatea de „conducere” se realizează, printre altele, prin posibilitatea 
procurorului de a asista la efectuarea oricărui act de cercetare penală, 
deşi, în opinia noastră, această prerogativă este mai apropiată de conti- 
nutul conceptual al „supravegherii” activităţii de cercetare penală; 

c) celelalte modalităţi concrete de supraveghere a urmăririi penale 
prevăzute în Capitolul III din Titlul | al Părţii speciale a Codului de proce- 
dură penală pot fi calificate drept forme de „supraveghere” sau de „li 
ducere”, diferenţierea fiind dificil de realizat. 

Pentru aceste argumente, ne exprimăm opinia că modalitatea ante- 
rioară prin care era consacrată supravegherea exercitată de procuror în 
activitatea de urmărire penală era mai clară. Având în vedere şi dispoziţiile 
de principiu ale art. 55 alin. (3) lit. a), vom analiza în continuare activitatea 
de supraveghere a urmăririi penale desfăşurată de procuror, fără a face 
distincția între prerogativele de „conducere” şi „supraveghere”, cele două 
noțiuni suprapunându-se în mare măsură. 

Astfel, vom avea în vedere, în continuare, obiectul supravegherii 
urmăririi penale şi modalităţile concrete de exercitare a acesteia. 

In cazurile în care urmărirea penală se efectuează în mod obligatoriu 
de procuror, apreciem că nu se poate vorbi de o supraveghere a urmăririi 
penale. Verificarea rechizitoriului de către procurorul ierarhic superior, sub 
aspectul legalităţii şi temeiniciei, nu se identifică cu supravegherea 
"urmăririi penale, care, aşa cum vom observa în continuare, are o arie mult 
mai complexă. De asemenea, în mod explicit, în Codul de procedură 
penală şi în legile speciale invocate se arată că supravegherea urmăririi 
penale are în vedere conducerea şi supravegherea nemijlocită a activității 
organelor de cercetare penală. 


2.2.2. Obiectul supravegherii urmăririi penale 


Supravegherea urmăririi penale de către procuror vizează realizarea 
scopului procesului penal în condiţiile respectării tuturor dispoziţiilor care 
disciplinează înfăptuirea actului de justiție penală. 

Potrivit art. 299, procurorul supraveghează activitatea organelor de 
cercetare penală, astfel ca orice infracţiune să fie descoperită şi orice 
persoană care a săvârşit o infracţiune să fie trasă la răspundere penală. 
De asemenea, procurorul exercită supravegherea activității organelor de 
cercetare penală astfel ca niciun suspect sau inculpat să nu fie reținut 
decât în cazurile şi în condiţiile prevăzute de lege. În acelaşi sens, în 
art. 209 alin. (13) se arată că organul de cercetare penală, în ipoteza în 
care a dispus reținerea suspectului sau inculpatului, are obligația de a-l 
informa pe procuror cu privire la luarea măsurii preventive, de îndată şi 
prin orice mijloace. 

Cu caracter de regulă generală, aplicabilă întregii activități de supra- 
veghere, procurorul are obligaţia de a veghea ca actele de urmărire penală 
să fie efectuate cu respectarea dispoziţiilor legale. 

Potrivit art. 300 alin. (3) teza |, în exercitarea atribuției de a conduce 
activitatea de urmărire penală, procurorul ia măsurile necesare sau dă 
dispoziţii organelor de cercetare penală care iau aceste măsuri. 

Potrivit art. 303 alin. (2), dispoziţiile date de procuror în legătură cu 
efectuarea actelor de cercetare penală sunt obligatorii şi prioritare pentru 
organul de cercetare, precum şi pentru alte organe ce au atribuții prevă- 
zute de lege în constatarea infracțiunilor. Organele ierarhic superioare ale 
poliţiei judiciare sau ale organelor de cercetare penală speciale nu pot da 
îndrumări sau dispoziţii privind cercetarea penală. 


1 Supravegherea legalităţii urmăririi penale este prevăzută atât în art. 56 alin. (1) 
teza a II-a, cât şi în art. 300 alin. (1). Apreciem ca fiind ineficientă această manieră de 
legiferare, având în vedere consecința produsă, şi anume amplificarea inutilă a regle- 
mentării procesual penale. 

În vederea eficientizării supravegherii de către procuror a activităţii 
organelor de cercetare penală, în art. 300 alin. (2) a fost instituită obligația 
acestora din urmă de a îl informa pe procuror, după sesizare, despre 
activităţile pe care le efectuează sau urmează să le efectueze. 

În cazul neîndeplinirii sau al îndeplinirii în mod defectuos de către 
organul de cercetare penală a dispoziţiilor date de procuror, acesta are la 
îndemână următoarele trei instrumente: 

1) poate sesiza conducătorul organului de cercetare penală, care are 
obligaţia ca în termen de 3 zile de la sesizare să comunice procurorului 
măsurile dispuse; 

2) poate aplica sancţiunea amenzii judiciare perd abaterile judiciare 
prevăzute la art. 283 alin. (1) lit. a) sau, după caz, alin. (4) lit. m)‘; 

3) poate solicita retragerea avizului conform necesar dobândirii 
calității de organ de cercetare penală al poliției judiciare sau organ de 
cercetare penală special. 

În vederea realizării sarcinilor de supraveghere a urmăririi penale, 
procurorul poate dispune cu privire la modul de înfăptuire a activităților 
care sunt impuse de buna soluționare a cauzei prin următoarele modalități: 
trimiterea cauzei la organul de cercetare penală competent, trecerea 
cauzei de la un organ de cercetare penală la altul, participarea directă a 
procurorului la efectuarea urmăririi penale, verificarea dosarului de cerce- 
tare, autorizarea, confirmarea, încuviințarea şi infirmarea actelor şi măsu- 
rilor procesuale. 


2.2.3. Trimiterea cauzei la organul competent 


Conform art. 301 alin. (1), când procurorul constată că urmărirea 
penală nu se efectuează de organul de cercetare penală prevăzut de lege, 
ia măsuri ca urmărirea să fie desfăşurată de organul competent. Astfel, 
procurorul va asigura respectarea dispoziţiilor legale relative la competența 
teritorială, va putea dispune reunirea cauzelor, în condiţiile menționate în 
art. 43. De asemenea, dacă se constată schimbarea calității inculpatului, în 
sensul pierderii sau dobândirii unei anumite calităţi, şi prin aceasta se 
modifică şi competența personală, cauza va fi trimisă la organul compe- 
tent. De exemplu, dacă în timpul urmăririi penale inculpatul dobândeşte 
vreuna dintre calitățile care atrag competenţa de judecată în primă instanță 


1 Potrivit art. 283 alin. (1) lit. a), se sancţionează cu amendă de la 100 lei la 1.000 lei 
„neîndeplinirea în mod nejustificat sau îndeplinirea greşită ori cu întârziere a lucrărilor de 
citare sau de comunicare a actelor procedurale, de transmitere a dosarelor, precum şi a 
oricăror alte lucrări, dacă prin aceasta s-au provocat întârzieri în desfăşurarea procesului 
penal”. De asemenea, potrivit art. 283 alin. (4) lit. m), se sancţionează cu amendă de la 

„500 lei la 5.000 lei „neîndeplinirea în mod nejustificat de către organul de cercetare penală 
a dispoziţiilor scrise.2le procurorului, în termenul stabilit de acesta”. 

a Înaltei Curți de Casaţie şi Justiție, cauza penală va fi preluată de la 
organul de cercetare penală şi va fi sesizat procurorul competent, conform 
art. 48 alin. (2) şi art. 56 alin. (3) lit. a). 

In ipoteza trimiterii cauzei la un alt organ de urmărire penală, actele 
sau măsurile procesuale legal efectuate rămân valabile. 


2.2.4. Trecerea cauzei de la un organ de cercetare penală la altul 


Pentru a se asigura obiectivitatea şi operativitatea rezolvării cauzelor 
penale în faza de urmărire penală, procurorul poate să dispună, după 
necesitate, potrivit art. 302 alin. (1), trecerea cauzei de la un organ de 
cercetare penală la altul. O asemenea măsură poate fi determinată de 
împrejurarea că în cauza penală s-a admis o cerere de abţinere sau 
recuzare ori adunarea probelor s-ar putea face în condiţii mult mai bune de 
către organul căruia i se trimite cauza penală în vederea efectuării urmăririi 
penale!. 

O altă posibilă cauză a trecerii dosarului la un alt organ de cercetare 
penală o reprezintă neîndeplinirea de către organul de cercetare penală, în 
mod nejustificat, a dispoziţiilor scrise ale procurorului în termenul stabilit de 
acesta. Această conduită procesuală este prevăzută ca abatere judiciară 
şi determină posibilitatea aplicării unei amenzi de la 500 de lei la 5.000 de 
lei, constituind, în acelaşi timp, şi temei pentru trecerea cauzei la un alt 
organ de cercetare penală?. 

Trecerea cauzei la un alt organ de cercetare penală se poate dis- 
pune de procuror şi ca urmare a propunerii motivate a organului de cerce- 
tare penală. Legea are în vedere, în acest caz, trecerea cauzei la un organ 
de cercetare penală ierarhic superior celui sesizat, dispoziţia în acest sens 
fiind emisă de procurorul de la parchetul care exercită supravegherea 
urmăririi penale în acea cauză. 


2.2.5. Participarea directă a procurorului la efectuarea urmăririi 
penale 


În dispoziţiile art. 300 alin. (3) teza a Il-a şi alin. (4) se arată că 
procurorul poate să efectueze orice act de urmărire penală în cauzele pe 
care le supraveghează. De asemenea, procurorul poate să asiste la 
efectuarea oricărui act de cercetare penală. Intervenţia procurorului în 


1 Dongoroz III, p. 157. 

2 În acest caz, de altfel, potrivit art. 6 alin. (2) din Legea nr. 364/2004 privind organi- 
zarea şi funcționarea poliţiei judiciare (republicată în M. Of. nr. 305/24.04.2014), procurorul 
general al Parchetului de pe lângă Înalta Curte de Casaţie şi Justiție poate retrage avizul 
de poliţie judiciară. Retragerea avizului conduce la încetarea calității de lucrător în cadrul 
poliției judiciare. 

cadrul desfăşurării urmăririi penale prin îndeplinirea unor activităţi nu 
trebuie să conducă la aprecierea că urmărirea penală a fost efectuată de 
către acesta. 

Procurorul poate reţine orice cauză în vederea efectuării urmăririi 
penale. În acest sens, potrivit art. 324 alin. (2), procurorul poate dispune 
preluarea oricărei cauze în care exercită supravegherea, indiferent de 
stadiul acesteia, pentru a efectua urmărirea penală. 

Rezultă că participarea procurorului la efectuarea urmăririi penale se 
poate manifesta în următoarele două moduri: 1) fie prin posibilitatea pe 
care procurorul o are de a efectua într-un dosar de competenţa organelor 
de cercetare penală oricare dintre actele de urmărire penală, 2) fie prin 
atribuția de a putea pena spre soluționare, orice dosar de cercetare 
penală. 


2.2.6. Verificarea dosarului de cercetare de către procuror 


În cadrul exercitării supravegherii urmăririi penale, procurorul poate 
să ceară spre verificare orice dosar de la organul de cercetare’ penală, 
care este obligat să îl trimită de îndată, cu toate actele, materialele şi 
datele privitoare la fapta care formează obiectul cercetării. 

Această verificare nu trebuie să fie confundată cu verificarea lucră- 
rilor urmăririi penale pe care procurorul o face la terminarea urmăririi 
penale, în conformitate cu art. 322. | 

Verificarea dosarului în cadrul supravegherii urmăririi penale poate fi 
făcută ori de câte ori procurorul consideră necesar, ocazie cu care acesta 
poate lua cele mai corespunzătoare măsuri care se impun pentru buna 
rezolvare a cauzei penale. | 


2.2.7. Autorizarea, confirmarea, încuviințarea şi infirmarea actelor 
şi măsurilor procesuale de către procuror 


În vederea desfăşurării operative a urmăririi penale, organele de 
cercetare penală pot efectua anumite acte de cercetare penală din proprie 
inițiativă. Şi în asemenea cazuri procurorul are posibilitatea, potrivit legii, 
să intervină în cazul în care constată că un anumit act sau o anumită 
măsură procesuală nu se justifică sau nu este în concordanţă cu dispo- 
ziţiile ce reglementează efectuarea urmăririi penale. 

Supravegherea activităţii organelor de cercetare penală impune 
uneori ca, înainte de efectuarea unui act de urmărire penală, procurorul să 
autorizeze actul respectiv. „Autorizarea” efectuării unui act de urmărire 
penală este anterioară realizării actului, aşadar, actul efectuat fără autori- 
zaţia cerută de lege este lovit de nulitate. 

De exemplu, lucrătorii operativi din cadrul poliţiei judiciare, precum şi 
lucrătorii operativi din cadrul organelor de stat care desfăşoară, potrivit 
legii, activităţi de informaţii în vederea asigurării securităţii naţionale pot fi 
folosiţi ca investigatori sub acoperire numai în baza autorizaţiei emise de 
procurorul care efectuează sau supraveghează urmărirea penală, în 
condițiile art. 148. În acelaşi sens, potrivit art. 523 alin. (3), în procedura 


'dării în urmărire, ridicarea de obiecte sau înscrisuri în vederea identificării, 


căutării, localizării şi prinderii persoanelor date în urmărire pot fi efectuate 
numai cu autorizarea procurorului care supraveghează activitatea orga- 
nelor de poliţie care efectuează urmărirea persoanei date în urmărire. 

Autorizaţia procurorului este necesară, de asemenea, pentru pune- 
rea în practică a principiilor personalității şi realităţii legii penale. Astfel, în 
art. 9 C. pen. se arată că este necesară autorizarea prealabilă a procuro- 
rului general al parchetului de pe lângă curtea de apel în a cărei rază 
teritorială se află parchetul mai întâi sesizat sau, după caz, a procurorului 
general al parchetului de pe lângă Înalta Curte de Casaţie şi Justiție pentru 
punerea în mişcare a acțiunii penale în cazul infracțiunilor săvârşite în 
afara teritoriului țării de către un cetățean român sau de o persoană 
juridică română. 

În mod similar, potrivit art. 10 C. pen., în aplicarea realității legii 
penale, punerea în mişcare a acțiunii penale pentru infracţiuni săvârşite în 
afara teritoriului țării de către un cetățean străin sau o persoană fără 
cetățenie contra statului român, contra unui cetățean român ori a unei 
persoane juridice române se poate dispune numai cu autorizarea 
prealabilă a procurorului general al Parchetului de pe lângă Înalta Curte de 
Casaţie şi Justiţie şi numai dacă fapta nu face obiectul unei proceduri 
judiciare în statul pe teritoriul căruia a fost săvârşită. 

„Confirmarea” actului de urmărire penală este o ratificare a acestuia, 
în absenţa căreia actul nu poate produce efecte juridice, fiind declarat nul. 
În Codul de procedură penală, „confirmarea”, ca modalitate de supra- 
veghere a activităţii organelor de cercetare penală, se desprinde implicit 
din conţinutul anumitor norme, fără a fi însă reglementată în mod expres”. 
De exemplu, potrivit art. 209 alin. (13), dacă reținerea a fost dispusă de 
organul de cercetare penală, acesta are obligaţia de a-l informa pe 
procuror cu privire la luarea măsurii preventive, de îndată şi prin orice 
mijloc. În acest mod, dispoziția de luare a măsurii preventive de către 
organul de cercetare penală este, practic, confirmată de procuror, în cadrul 
activităţii de supraveghere a cercetării penale. Concluzia se desprinde şi 


1 Sub acest aspect, facem precizarea că în Codul de procedură penală anterior era 
prevăzută în mod expres „confirmarea”, în cuprinsul art. 228 alin. (3'), unde se arată că 
rezoluția de începere a urmăririi penale emisă de organul de cercetare penală era supusă 
confirmării motivate a procurorului care exercita supravegherea activităţii de cercetare 
penală, în termen de cel mult 48 de ore de la data începerii urmăririi penale. 

din dispoziţiile art. 299 alin. (2), în conformitate cu care procurorul exercită 
supravegherea activităţii organelor de cercetare penală astfel ca niciun - 
suspect sau inculpat să nu fie reținut decât în cazurile şi în condiţiile 
prevăzute de lege. 

Conform art. 305 alin. (3), ordonanța prin care organul de cercetare 
penală dispune ca urmărirea penală să se efectueze fată de o anumită 
persoană (urmărire penală in personam) se supune, în termen de 3 zile, 
confirmării procurorului care supraveghează urmărirea penală, organul de 
cercetare penală fiind obligat să prezinte acestuia şi dosarul cauzei. În 
acelaşi sens, potrivit art. 311 alin. (2), când urmărirea penală se efectu- 
ează față de o persoană, extinderea dispusă de organul de cercetare 
penală se supune confirmării motivate a procurorului care supraveghează 
urmărirea penală, în termen de cel mult 3 zile de la data emiterii 
ordonanţei, organul de cercetare penală fiind obligat să prezinte totodată şi 
dosarul cauzei. 

„Încwviințarea” unor acte de urmărire penală se referă la acte a căror 
„efectuare intră în atribuția organului de cercetare, dar valabilitatea actului 
este subordonată aprobării procurorului. Astfel, potrivit art. 158 alin. (3), în 
cazul în care, în timpul efectuării percheziției domiciliare, se constată că au 
fost transferate probe, date sau că persoanele căutate s-au ascuns în 
locuri învecinate, mandatul de percheziţie este valabil, în condiţiile legii, şi 
pentru aceste locuri. Continuarea efectuării percheziţiei în această situație 
se încuviințează de către procuror. 

În privința „infirmării” actelor de urmărire penală, procurorul, ori de 
câte ori apreciază că un act de urmărire efectuat de către organul de 
cercetare este nelegal, îl infirmă, lipsindu-l astfel de efecte juridice. În acest 
sens, conform art. 304 alin. (1), când procurorul constată că un act sau o 
măsură procesuală a organului de cercetare penală nu este dată cu 
respectarea dispoziţiilor legale sau este neîntemeiată, o infirmă motivat. 
Infirmarea se poate dispune din oficiu sau la plângerea persoanei intere- 
sate. În acest sens, chiar dacă în art. 209 alin. (14) nu este reglementată 
în mod expres această ipoteză, ordonanța organului de cercetare penală 
prin care acesta a dispus reținerea suspectului sau inculpatului poate fi 
infirmată de procurorul care supraveghează urmărirea penală, ca urmare a 
plângerii suspectului sau inculpatului. Deşi în textul de lege este utilizat 
termenul de „revocare” a reţinerii, actul de dispoziţie al procurorului are 
înțelesul implicit al infirmării reţinerii, conducând la punerea în libertate a 
celui privat de libertate. 

Deşi nu intră în obiectul supravegherii activităţii organelor de 
cercetare penală, în art. 304 alin. (2) se arată că „infirmarea” actelor sau 
măsurilor organului de cercetare penală se aplică şi în cazul verificării 


efectuate de către procurorul ierarhic superior cu privire la actele procuro- 
rului ierarhic inferior. 

2.3. Efectuarea urmăririi penale 


În cadrul sarcinilor multiple pe care le are procurorul’ se înscrie şi 
obligaţia ca, în anumite cauze penale, să efectueze urmărirea penală. 
Astfel, potrivit art. 56 alin. (3), urmărirea se efectuează, în mod obligatoriu, 
de către procuror: 

a) în cazul infracțiunilor pentru care competența de judecată în primă 
instanță aparţine Înaltei Curți de Casaţie şi Justiţie sau curţii de apel; 

b) în cazul infracţiunilor de omor (art. 188 C. pen.), omor calificat 
(art. 189 C. pen.), ucidere la cererea victimei (art. 190 C. pen.), determi- 
narea sau înlesnirea sinuciderii (art. 191 C. pen.), ultraj (art. 257 C. pen.), 
compromiterea intereselor justiției (art. 277 C. pen.), ultraj judiciar (art. 279 
C. pen.), cercetare abuzivă (art. 280 C. pen.), supunerea la rele tratamente 
(art. 281 C. pen.), tortura (art. 282 C. pen.), represiunea nedreaptă 
(art. 283 C. pen.), luarea de mită (art. 289 C. pen.), darea de mită (art. 290 
C. pen.), traficul de influenţă (art. 291 C. pen.), cumpărarea de influență 
(art. 292 C. pen.); 

c) în cazul infracţiunilor săvârşite cu intenţie depăşită, care au avut 


ca urmare moartea unei persoane; 


d) în cazul infracțiunilor pentru care competența de a efectua 
urmărirea penală aparţine Direcţiei de Investigare a infracțiunilor de 
Criminalitate Organizată şi Terorism sau Direcţiei Naţionale Anticorupție. 

În acest caz, stabilirea competenţei exclusive de efectuare a urmăririi 
penale în sarcina procurorului se prezintă ca fiind uşor redundantă, cel 
puţin din următoarele două motive: 1) competenţa de efectuare a urmăririi 
penale în cadrul acestor două direcţii ale Parchetului de pe lângă Înalta 
Curte de Casaţie şi Justiție este prevăzută şi în legile speciale de 
organizare şi funcţionare a D.NA. şi D.I.1.C.O.T.?; 2) expresia „urmărirea 
se efectuează, în mod obligatoriu, de către procuror (...) în cazul 


1 Potrivit art. 131 alin. (1) din Constituţie, în activitatea judiciară, Ministerul Public 
reprezintă interesele generale ale societății şi apără ordinea de drept, precum şi drepturile 
şi libertăţile cetățenilor. Concretizând sarcinile procurorului, în art. 63 lit. a) din Legea 
nr. 304/2004 privind organizarea judiciară, republicată, se arată, între altele, că procurorul 
efectuează urmărirea penală. 

2 Prevederea este reluată, de altfel, şi în cuprinsul actelor normative prin care este 
reglementată organizarea şi funcţionarea D.N.A. şi D.1.l.C.O.T. Potrivit art. 3 alin. (1) lit. a) 
din O.U.G. nr. 43/2002 privind Direcţia Naţională Anticorupţie, procurorii D.N.A. efectuează 
urmărirea penală pentru infracțiunile prevăzute în Legea nr. 78/2000 pentru prevenirea, 
descoperirea şi sancţionarea faptelor de corupție care, potrivit art. 13 din aceeaşi ordo- 
nanță, sunt în competenţa D.N.A. În acelaşi sens, potrivit art. 2 alin. (1) lit. a) din Legea 
nr. 508/2004 privind înființarea, organizarea şi funcționarea în cadrul Ministerului Public a 
Direcţiei de Investigare a Infracţiunilor de Criminalitate Organizată şi Terorism, procurorii 
D.[.|.C.O.T. efectuează urmărirea penală pentru infracțiunile prevăzute în Legea nr. 508/2004 
şi în alte legi speciale. 

infracțiunilor pentru care competența de a efectua urmărirea penală 
aparține Direcţiei de Investigare a Infracţiunilor de Criminalitate Organizată 
şi Terorism sau Direcţiei Naţionale Anticorupție” conţine un surplus inutil 
de informație, fiind evidentă competența exclusivă a procurorului pentru 
infracțiunile care formează obiectul de activitate al D.1.1.C.O.T. sau D.N.A.; 

e) în alte cazuri prevăzute de lege!. 

Din conţinutul art. 56 alin. (3) putem distinge două forme de compe- 
tentă în efectuarea urmăririi penale de către procuror, şi anume compe- 
tenta materială şi competența personală. Prin intermediul competenţei 
materiale determinate în mod concret se stabilesc anumite infracțiuni 
pentru care urmărirea penală se efectuează în mod obligatoriu de 
procuror, având în vedere, în special, gravitatea acestora (omor, omor 
calificat, ultraj, tortură, represiune nedreaptă etc.). De asemenea, în ceea 
ce priveşte efectuarea urmăririi penale în cazul infracțiunilor pentru care 
judecata în primă instanţă are loc la Înalta Curte de Casaţie şi Justiţie sau 
la curtea de apel, competenţa procurorului se stabileşte având în vedere 
calitatea persoanei acuzate de săvârşirea infracţiunii (parlamentar, 
membru al Guvernului, membru al Consiliului Superior al Magistraturii, 
avocat etc.). ki i 

Putem concluziona că în determinarea competenţei procurorului în 
ceea ce priveşte efectuarea urmăririi penale legiuitorul a apelat la o formă 
mixtă de competenţă, realizată ca urmare a întrepătrunderii competenţei 
materiale şi a competenţei personale. | 

Potrivit art. 324 alin. (3), în cazurile în care procurorul efectuează 
urmărirea penală, poate delega, prin ordonanţă, organelor de cercetare 
penală efectuarea unor acte de urmărire penală. 

În practica instanțelor de judecată?, în ceea ce priveşte competenţa 
procurorului de efectuare a urmăririi penale, s-a considerat că actele de 
cercetare penală efectuate de către procurorul din cadrul unui parchet 


1 Spre exemplu, amintim dispoziţiile art. 59 alin. (1) din Legea nr. 56/1997 pentru 
aplicarea prevederilor Convenţiei privind interzicerea dezvoltării, producerii, stocării şi 
folosirii armelor chimice şi distrugerea acestora (republicată în M. Of. nr. 116/10.02.2004), 
potrivit cărora urmărirea penală se efectuează în mod obligatoriu de procuror, în cazul 
infracţiunilor de folosire a armelor chimice, dezvoltarea, producerea, dobândirea, deținerea 
sau transferul, direct ori indirect, de arme chimice, sustragerea de substanţe chimice toxice 
sau de precursori pentru folosirea lor în scopurile armelor chimice. De asemenea, conform 
art. 112 din Codul aerian civil, republicat în M. Of. nr. 45/26.01.2001, cercetarea faptelor 
prevăzute la art. 98-111 (încredințarea comenzilor aeronavei civile de către pilotul coman- 
dant unei persoane neautorizate, efectuarea serviciului de către personalul aeronautic civil 
sub influenţa băuturilor alcoolice, săvârşirea, cu ajutorul unui dispozitiv, al unei arme sau al 
unei substanțe, a unui act de violență împotriva unei persoane aflate într-un aeroport civil, 
dacă fapta a pus în pericol siguranţa şi securitatea în acest aeroport etc.) este de compe- 
tenta procurorului de pe lângă curtea de apel în a cărei rază teritorială au fost săvârşite. 

2 C.S.J., s. pen., dec. nr. 1665/1992, în Neagu V, p. 304. 

inferior în baza delegării procurorului competent sunt legale, în baza 
argumentului a fortiori, conform căruia, dacă se poate delega dreptul de a 
efectua anumite acte de cercetare penală unui organ de cercetare al 
poliției, cu atât mai mult se poate dispune o asemenea delegare în sarcina 
unui procuror dintr-un parchet inferior. 

Posibilitatea delegării efectuării unor acte de urmărire penală este 
limitată prin dispoziţiile art. 324 alin. (4), unde se arată că punerea în 
mişcare a acţiunii penale, luarea sau propunerea măsurilor restrictive de 
drepturi şi libertăţi, încuviințarea de probatorii ori dispunerea celorlalte acte 
sau măsuri procesuale nu pot forma obiectul delegării. 

În lege [art. 56 alin. (6)] se precizează că este competent să efec- 
tueze urmărirea penală procurorul de la parchetul corespunzător instanţei 
care, potrivit legii, judecă în primă instanţă cauza, cu excepția cazurilor în 
care legea prevede altfel. 

In lumina dispoziţiei legale menţionate mai sus, procurorul din cadrul 
parchetului de pe lângă judecătorie este competent să efectueze urmă- 
rirea penală în cauzele care se judecă în primă instanţă la judecătorie, 
procurorul din cadrul parchetului de pe lângă tribunal este competent să 
efectueze urmărirea penală în cauzele care sunt de competenţa tribuna- 
lului, procurorul din cadrul parchetului de pe lângă curtea de apel este 
competent să efectueze urmărirea penală în cauzele care sunt de compe- 
tenta curtii de apel, iar procurorul din Parchetul de pe lângă Înalta Curte de 
Casaţie şi Justiţie efectuează, în mod obligatoriu, urmărirea penală în 
cauzele penale ce se judecă în primă instanță de către Înalta Curte de 
Casaţie şi Justiție‘. 

Când legea prevede că urmărirea penală se efectuează în mod 
obligatoriu de către procuror, nu trebuie înțeles că urmărirea penală 
trebuie efectuată în întregime de către acesta, existând posibilitatea ca, în 
asemenea cauze, organele de cercetare să efectueze anumite acte, dar, 
în orice caz, marea majoritate a actelor ce intră în conţinutul urmăririi 
penale trebuie efectuate de către procuror?. 

În legătură cu întinderea activităţii de urmărire penală obligatorie a 
procurorului, în practica judiciară s-a luat poziție față de tendinţele de a 


1 Urmărirea penală se efectuează, în mod obligatoriu, de către procurori din 
Parchetul de pe lângă Înalta Curte de Casaţie şi Justiție, spre exemplu, în cazul infracțiu- 
nilor săvârşite de senatori, deputați şi membri din România în Parlamentul European, de 
membrii Guvernului, de judecătorii Curţii Constituţionale etc. 

2 În practica judiciară s-a stabilit că, în ipoteza în care urmărirea penală reprezintă 
un atribut de competenţa exclusivă a procurorului, îndeplinirea de către acesta numai a 
unor acte de urmărire penală şi redactarea rechizitoriului nu sunt suficiente, deoarece toate 
actele de urmărire penală trebuie efectuate, de regulă, de către procuror, şi nu numai o 
parte dintre acestea (T.S., s. pen., dec. nr. 2203/1987, în R.R.D. nr. 7/1988, p. 71; în 
acelaşi sens, a se vedea T.S., s. pen., dec. nr. 1788/1972, în Neagu V, p. 304; T. jud. 
Hunedoara, dec. pen. nr. 460/1972, în R.R.D. nr. 1/1973, p. 155). 

acoperi numai formal dispoziţiile legale cu privire la obligativitatea urmăririi 
penale, prin îndeplinirea, uneori foarte limitată, de către procuror numai a 
anumitor acte de urmărire penală. Astfel, s-a considerat că cerința legală 
nu a fost îndeplinită când procurorul s-a rezumat numai la ascultarea unui 
martor şi la întocmirea rechizitoriului! sau, primind dosarul de la organele 
de cercetare penală, procurorul s-a limitat la luarea declaraţiilor de la 
inculpat şi la obţinerea unor relaţii scrise privind prejudiciul cauzat prin 
infracțiune?. 


Potrivit art. 60, procurorul este obligat să efectueze actele de 
urmărire penală care nu suferă amânare, chiar dacă acestea privesc o 
cauză care nu este de competenţa acestuia. Lucrările efectuate în astfel 
de cazuri se trimit, de îndată, procurorului competent. 

Având în vedere organizarea Ministerului Public, se impun a fi făcute 
câteva precizări în legătură cu procurorii din cadrul D.N.A. şi competența 
acestora în efectuarea urmăririi penale. 

„ Astfel, potrivit art. 13 alin. (1) din O.U.G. nr. 43/2002 privind Direcţia 
Naţională Anticorupţie, procurorii specializați din cadrul D.N.A. efectuează 
în mod obligatoriu urmărirea penală în cazul infracțiunilor prevăzute în 
Legea nr. 78/2000, în condiţiile legii. 

Astfel, sunt de competența D.N.A. infracțiunile prevăzute în Legea 
nr. 78/2000 pentru prevenirea, descoperirea şi sancţionarea faptelor de 
corupție, cu modificările şi completările ulterioare, săvârşite în una dintre 
următoarele condiţii: 

a) dacă, indiferent de calitatea persoanelor care le-au comis, au 
cauzat o pagubă materială mai mare decât echivalentul în lei a 200.000 
euro ori dacă valoarea sumei sau a bunului care formează obiectul infracți- 
unii de corupţie este mai mare decât echivalentul în lei a 10.000 euro; 

b) dacă, indiferent de valoarea pagubei materiale ori de valoarea 
sumei sau a bunului care formează obiectul infracțiunii de corupţie, sunt 
comise de către deputaţi, senatori, membri din România ai Parlamentului 
European, membri ai Guvernului, secretari de stat ori subsecretari de stat 
şi asimilaţii acestora, judecători şi procurori, avocaţi, comisari ai Gărzii 
Financiare etc.). 

De asemenea, în competența D.N.A. sunt infracțiunile împotriva 
intereselor financiare ale Uniunii Europene şi infracțiunile prevăzute la 
art. 246, art. 297 şi art. 300 C. pen., dacă s-a cauzat o pagubă mai mare 
decât echivalentul în lei a 1.000.000 euro, potrivit alin. (2) şi (3) ale 
articolului sus-menţionat. 


1T, jud. Bistriţa-Năsăud, dec. pen. nr. 370/1970, în R.R.D. nr. 11/1970, p. 173. 
2 T. jud. Hunedoara, s. pen., dec. pen. nr. 34/1979, în R.R.D. nr. 4/1980, p. 66. 

$ 3. Competența organelor de cercetare penală ale poliţiei 
judiciare 


Intre organele de cercetare penală, organele de cercetare penală ale 
poliţiei judiciare ocupă un loc deosebit, deoarece ele au o competenţă 
fcarte largă. 

Potrivit 55 alin. (4), ca organe de cercetare penală ale poliției judi- 
ciare funcţionează: 

1) lucrători specializaţi din Ministerul Afacerilor Interne anume 
desemnaţi în condiţiile legii speciale care au primit avizul conform al 
procurorului general al Parchetului de pe lângă Înalta Curte de Casaţie şi 
Justiție. 

Astfel, potrivit art. 2 alin. (3) din Legea nr. 364/2004, organele de 
cercetare ale poliţiei judiciare sunt lucrători specializaţi desemnaţi de 
ministrul afacerilor interne, cu avizul favorabil al procurorului general al 
Parchetului de pe lângă inalta Curte de Casaţie şi Justiţie, care îşi 
desfăşoară activitatea sub autoritatea acestuia din urmă. De asemenea, 
conform art. 23 alin. (1) din O.U.G. nr. 104/2001 privind organizarea şi 
funcţionarea Poliţiei de Frontieră Române, ministrul afacerilor interne, cu 
avizul conform al procurorului general al Parchetului de pe lângă Înalta 
Curte de Casaţie şi Justiție, desemnează poliţişti de frontieră care au 
calitatea de organe de cercetare penală ale poliţiei judiciare; 

2) lucrători specializaţi din Ministerul Afacerilor Interne anume 
desemnaţi în condiţiile legii speciale care au primit avizul procurorului 
desemnat în acest sens, altul decât procurorului general al Parchetului de 
pe lângă Înalta Curte de Casaţie şi Justiţie!. 

Potrivit art. 57 alin. (1), organele de cercetare penală ale poliţiei 
judiciare efectuează urmărirea penală pentru orice infracțiune care nu este 
dată, prin lege, în competenţa organelor de cercetare penală speciale sau 


procurorului, precum şi în alte cazuri prevăzute de lege?. 


1 Conform art. 27 din Legea nr. 508/2004 privind înființarea, organizarea şi funcţio- 
narea în cadrul Ministerului Public a Direcţiei de Investigare a Infracţiunilor de Criminalitate 
Organizată şi Terorism, ministrul afacerilor internelor, cu avizul favorabil al procurorului 
general al Parchetului de pe lângă Înalta Curte de Casaţie şi Justiţie, desemnează ofițerii şi 
agenții de poliție judiciară care îşi vor desfăşura activitatea în cadrul D.I.I.C.O.T.; de 
asemenea, conform art. 10 alin. (5) din O.U.G. nr. 43/2002 privind Direcţia Naţională 
Anticoruptie, ofițerii şi agenţii de poliţie judiciară care îşi desfăşoară activitatea în cadrul 
D.N.A. sunt numiți prin ordin al procurorului-şef al D.N.A., ca urmare a detaşării acestora 
din cadrul Ministerului Afacerilor Interne. 

2 Este necesar să menţionăm şi prevederile art. 3 alin. (1) lit. b) din O.U.G. 
nr. 30/2007, în conformitate cu care Ministerul Afacerilor Interne asigură, potrivit competen- 
telor, desfăşurarea activităţii pentru efectuarea cercetărilor în legătură cu săvârşirea unor 
fapte prevăzute de legea penală. De asemenea, conform art. 26 alin. (1) pct. 8 din Legea 
nr. 218/2002 privind organizarea şi funcţionarea Poliţiei Române (republicată în M. Of. 
nr. 307/25.04.2014), această instituţie desfăşoară activităţi pentru constatarea faptelor 
penale şi cercetarea acestora. 

Subliniem faptul că în privința cercetării penale nu funcţionează 
criteriile de repartizare a cauzelor penale unor organe de un anumit grad 
ierarhic, aşa cum prevede legea în cazul instanţelor de judecată. De 
aceea, în literatura de specialitate se arată, pe bună dreptate, că organele 
de cercetare ale poliției judiciare au competență materială generală”. 

În privinţa competenţei teritoriale, evidențiem faptul că organele de 
cercetare ale poliţiei judiciare instrumentează cauzele penal care le revin 
potrivit regulilor stabilite de lege?. 

Potrivit art. 60, organul de cercetare penală este obligat să Tetea 
actele de urmărire penală care nu suferă amânare, chiar dacă acestea 
privesc o cauză care nu este de competenţa acestuia. Lucrările efectuate 
în astfel de cazuri se trimit, de îndată, procurorului competent. În literatura 
de specialitate? s-a arătat în mod corect că, în această ipoteză, colabo- 
rarea procurorului cu organele de cercetare penală este nu numai posibilă, 
dar şi necesară, actele întocmite de organul de cercetare necompetent 
fiind pe deplin valabile şi rămânând câştigate cauzei. În această privință, în 
practica judiciară s-a statuat că organele de cercetare penală sunt chiar 
obligate să efectueze orice act care nu suferă amânare, în toate cazurile, 
inclusiv în cauzele care nu sunt în competenţa lort. Actele îndeplinite în 
cazuri urgente de către organele de cercetare penală sunt deplin valabile 
şi în cazul în care, în cursul cercetării penale, a survenit schimbarea înca- 
drării juridice a faptei într-o infracțiune pentru care urmărirea se efectuează 
obligatoriu de către procuror. 

Obligaţia efectuării actelor de cercetare în cazuri urgente revine 
organului de cercetare penală necompetent, indiferent dacă este sau nu 
începută urmărirea penală la organul competents. 


$ 4. Competenta organelor de cercetare penală speciale 


În anumite cazuri, dată fiind natura infracţiunilor săvârşite şi având în 
vedere calitatea făptuitorului, legiuitorul a prevăzut expres că urmărirea 
penală se efectuează de organe de cercetare penală speciale. 

Organele de cercetare penală speciale sunt, potrivit art. 55 alin. (5), 
ofițeri anume desemnaţi în condiţiile legii care au primit avizul conform al 
procurorului general al Parchetului de pe lângă Înalta Curte de Casaţie şi 


1 Volonciu |, p. 250. 

? A se vedea, în acest sens, art. 63 alin. (1) raportat la art. 41 şi art. 42. 
3 Theodoru III, p. 200; Volonciu |, p. 251. 

4 T.S., s. pen., dec. nr. 5035/1971, în C.D., p. 462. 

f Te s. pen., dec. nr. 851/1980 (nepublicată). 

ê T.S., s. pen., dec. nr. 1072/1976, în R.R.D. nr. 1/1977, p. 68. 

Justiție. Potrivit art. 57 alin. (2), organele de cercetare penală speciale 
efectuează acte de urmărire penală, corespunzător specializării structurii 
din care fac parte, în următoarele ipoteze: 

a) în cazul săvârşirii infracțiunilor de către militari; 

b) în cazul infracţiunilor de corupție şi de serviciu prevăzute de Codul 


penal săvârşite de către personalul navigant al marinei civile, dacă fapta a 


pus sau a putut pune în pericol siguranța navei sau navigaţiei ori a 
personalului; 

c) organele de cercetare penală speciale pot efectua, în cazul 
infracţiunilor contra securităţii naţionale prevăzute în Titlul X din Codul 
penal şi infracțiunilor de terorism, din dispoziția procurorului, punerea în 
aplicare a mandatelor de supraveghere tehnică. 

Pentru prima categorie de organe de cercetare penală speciale, 
reținem că acestea sunt desemnate în condiţiile legii speciale. Avem în 
vedere, în acest sens, spre exemplu, Ordinul nr. 216/2009 privind cerce- 
tarea penală a personalului din structurile Ministerului Administraţiei şi 
Internelor”. În acest sens, conform art. 2 lit. b) şi art. 3 alin. (2) din actul 
normativ menţionat, urmărirea penală a faptelor comise de cadrele militare 
în activitate în minister? se efectuează de către procurori şi de către 
organele de cercetare penală speciale, anume desemnate prin ordin de zi 
pe unitate al comandantului unității. 

În ceea ce priveşte organele de cercetare penală specializate pentru 
infracțiuni săvârşite de militarii din cadrul Ministerului Apărării Naţionale 
sau din cadrul altor instituţii militarizate, la momentul elaborării prezentei 
lucrări nu era adoptat vreun act normativ care să reglementeze activitatea 
acestor organe judiciare. 

A doua categorie a organelor de cercetare penală speciale efectu- 
ează cercetarea penală, sub conducerea şi supravegherea procurorului, în 
cazul infracțiunilor de corupție şi de serviciu săvârşite de către personalul 
navigant al marinei civile. Condiţia suplimentară pentru ca infracţiunea 


1 Ordinul nr. 216/2009 privind cercetarea penală a personalului din structurile 
Ministerului Administraţiei şi Internelor a fost publicat în M. Of. nr. 631/23.09.2009. 
Conform art. 4 din acest act normativ, pentru a fi desemnaţi în calitate de organe de 
cercetare penală speciale, ofițerii trebuie să îndeplinească cumulativ următoarele condiții: 
a) să aibă studii juridice superioare cu diplomă de licenţă; b) să aibă funcţia sau gradul cel 
puţin egal cu cel al persoanei cercetate; c) să nu fi fost sancţionat disciplinar în ultimii 5 ani; 
d) să nu se afle în curs de cercetare prealabilă, cercetare ori în judecata unui consiliu de 
onoare sau consiliu de judecată; e) să nu fie învinuit sau inculpat într-o cauză penală; f) să 
nu se afle în unul dintre cazurile de incompatibilitate prevăzute de lege. 

2 În Ministerul Afacerilor Interne au statut de militari personalul militar al 
Jandarmeriei Române, personalul militar al Corpului Pompierilor Militari şi personalul militar 
al Inspectoratului General de Aviaţie al Ministerului Afacerilor Interne. 

respectivă să fie cercetată de organele de cercetare penală speciale este 
aceea de a se fi pus sau de a se fi putut pune în pericol siguranța navei 
sau navigaţiei ori a personalului. Rezultă că efectuarea actelor de cerce- 
tare penală se va face de către aceste organe de cercetare penală spe- 
ciale, în următoarele conditii: 

1) s-a săvârşit o infractiune de serviciu sau de corupție dintre cele 
prevăzute în Titlul V al Părţii speciale a Codului penal"; 

2) infracțiunea a pus în pericol sau ar fi putut pune în pericol 
siguranța navei sau navigaţiei ori a personalului navigant; 

3) făptuitorul face parte din personalul navigant al marinei civile. 

În ceea ce priveşte cea de a treia categorie, punerea în executare a 
mandatelor de supraveghere tehnică, în cazul infracţiunilor contra securi- 
tăţii naţionale şi infracțiunilor de terorism, se va efectua de către organele 
de cercetare penală speciale din structurile cu atribuţii în domeniul 
securității naționale. 


$ 5. Alte dispoziţii privind competenţa organelor de _. 
urmărire penală | 


5.1. Verificarea cornpetenţei 


În vederea respectării prevederilor legale referitoare la competenţă, 
organul de urmărire penală, sesizat potrivit art. 288, este dator să îşi 
verifice competenţa imediat după sesizare [art. 58 alin. (1)]. 

Potrivit art. 58 alin. (2), dacă procurorul constată că nu este com- 
petent să efectueze sau să supravegheze urmărirea penală, dispune de 
îndată, prin ordonanţă, declinarea de competenţă şi trimite cauza procuro- 
rului competent?. 


1 Astfel, sunt infracțiuni de corupție luarea de mită (art. 289 C. pen.), darea de mită 
(art. 290 C. pen.), traficul de influenţă (art. 291 C. pen.) şi cumpărarea de influenţă (art. 292 
C. pen.). Sunt calificate drept infracțiuni de serviciu delapidarea (art. 295 C. pen.), purtarea 
abuzivă (art. 296 C. pen.), abuzul în serviciu (art. 297 C. pen.), neglijenţa în serviciu 
(art. 298 C. pen.), folosirea abuzivă a funcţiei în scop sexual (art. 299 C. pen.), uzurparea 
funcţiei (art. 300 C. pen.), conflictul de interese (art. 301 C. pen.), violarea secretului 
corespondenței (art. 302 C. pen.), divulgarea informaţiilor secrete de stat (art. 303 C. pen.), 
divulgarea informaţiilor secrete de serviciu sau nepublice (art. 304 C. pen.), neglijenţa în 
păstrarea informaţiilor (art. 305 C. pen.), obţinerea ilegală de fonduri (art. 306 C. pen.) şi 
deturnarea de fonduri (art. 307 C. pen.). 

2 În reglementarea anterioară nu era prevăzută posibilitatea procurorului de a trimite 
cauza la alt procuror, în urma verificării competenţei, aspect semnalat în lucrări elaborate 
sub auspiciile Codului de procedură penală intrat în vigoare la 1 ianuarie 1969 (a se vedea 
Neagu ll, p. 411). 

Dacă organul de cercetare penală constată că nu este competent să 
efectueze urmărirea penală, trimite de îndată cauza procurorului care 
exercită supravegherea, în vederea sesizării organului competent. 


5.2. Extinderea competenţei teritoriale 


Reglementarea urmăririi penale oferă acesteia mobilitate şi operati- 
vitate, dispoziţiile privind extinderea competenţei teritoriale constituind un 
argument în acest sens. 

Potrivit art. 59 alin. (1)!, când anumite acte de urmărire penală 
trebuie să fie efectuate în afara razei teritoriale în care se face urmărirea, 
procurorul sau, după caz, organul de cercetare penală poate să le efectu- 
eze ori poate dispune efectuarea lor prin comisie rogatorie sau prin 
delegare?. 

În cuprinsul aceleiaşi localităţi, pentru a spori operativitatea urmăririi 
penale, procurorul sau organul de cercetare penală, după caz, efectuează 
toate actele de urmărire, chiar dacă unele dintre acestea trebuie îndeplinite 
- în afara razei sale teritoriale. 


5.3. Cazurile urgente 


În cazuri urgente, potrivit art. 60, procurorul sau organul de cercetare 
penală, după caz, este obligat să efectueze actele de urmărire penală care 
nu suferă amânare, chiar dacă acestea privesc o cauză care nu este de 
competența acestuia. Lucrările efectuate în astfel de cazuri se trimit, de 
îndată, procurorului competent. 

Rezultă că actele de urmărire penală urgente (constatarea la locul 
faptei, schiţe, fotografii) efectuate de organele de cercetare rămân valabile 
în asemenea circumstanțe. În această ipoteză, probele administrate de 
organele poliţiei vor putea fi fi luate în considerare de către procuror prin 
coroborarea cu informaţiile obținute personal?. În acelaşi sens, s-a stabilit 
că ridicarea de obiecte conținând droguri, dacă acestea au fost desco- 
perite de lucrătorii de poliţie într-o locuință în urma unei sesizări pentru 
tulburarea liniştii publice, înainte de începerea urmăririi penale, este legală 
şi nu constituie percheziţie domiciliară în sensul dispoziţiilor procesual 
penale”. 


1 Art. 59 alin. (1) a fost modificat prin art. II pct. 6 din O.U.G. nr. 18/2016. 

2 În reglementarea anterioară era prevăzută, pentru ipoteza descrisă, obligația 
organului de urmărire penală de a înştiința, în prealabil, despre efectuarea activității de 
urmărire penală organul corespunzător din raza teritorială în care va efectua aceste acte. 

3 C.S.J., s. pen., dec. nr. 740/1998, în Curtea Supremă de Justiţie, Buletinul Jurispru- 
denței, Culegere de decizii pe anul 1998, Ed. Argessis, Curtea de Argeş, 1998, pp. 508-510. 

4Î.C.C.J., S. pen., dec. nr. 5748/2004, în Neagu V, p. 152. 

Secțiunea a III-a 
Sesizarea organelor de urmărire penală 


$ 1. Consideraţii preliminare 


Za 


Declanşarea activităţii organelor de urmărire penală este condi- 
ționată, în toate cazurile, de încunoştințarea acestora despre săvârşirea 
unei infracţiuni. Mijlocul prin intermediul căruia este informat organul! 
judiciar despre săvârşirea unei infracţiuni poartă denumirea de „act de 
sesizare”. Pentru declanşarea mecanismului procesual se impune ca actul 
de sesizare să fie întocmit potrivit legii. 

Sesizarea organelor judiciare poate fi din afară (externă) sau din 
oficiu (internă). 

Sesizarea externă se face prin plângere sau denunt, menţionate în 
literatura de specialitate ca moduri obişnuite de sesizare, prin actele 
încheiate de organele de constatare prevăzute de lege, precum şi prin 
modurile speciale de sesizare (plângerea prealabilă, sesizarea formulată 
de persoana prevăzută de lege ori autorizarea organului prevăzut de lege). 

De asemenea, sesizarea organelor de urmărire penală poate fi 
primară şi complementară. 

Sesizarea este primară în ipoteza în care încunoştințarea despre 
săvârşirea unei infracțiuni a ajuns pentru prima oară în fața unui organ de 
urmărire penală. Sunt sesizări primare plângerea, denunţul, actele - 
încheiate de organele de constatare, modurile speciale de sesizare şi 
sesizarea din oficiu. 

Sesizarea este complementară în ipoteza în care cauza a trecut 
anterior prin fața altui organ de urmărire penală?. 

Sub aspectul valorii informaţiilor primite despre săvârşirea unei 
infracțiuni, legea nu face nicio deosebire. între modalităţile de sesizare 
menţionate mai sus. 

Este posibil ca, uneori, organele de urmărire J penală să fie sesizate 
atât prin mijloace proprii, cât şi din afară; în asemenea situații vor fi 
exploatate ambele surse informative. 

În raport cu efectele pe care le produc, modurile de sesizare a 
organelor de urmărire penală se clasifică în moduri generale de sesizare şi 
moduri speciale de sesizare. 

Astfel, modurile generale de sesizare (plângerea, denunțul, actele 
încheiate de organele de constatare, sesizarea din oficiu) produc efectul 
de a încunoştința organul de urmărire penală. 


1 Dongoroz II, p. 160. 


? Sesizarea este complementară în cazul în care un organ de urmărire penală îşi 
declină competenţa altui organ (art. 58). 

Modurile speciale de sesizare (plângerea prealabilă, sesizarea 
formulată de persoana prevăzută de lege ori autorizarea organului de 
lege) produc, la rândul lor, efectul de a încunoştința organul de urmărire 
penală despre săvârşirea unei infracțiuni, dar, spre deosebire de cele 
generale, sunt indispensabile pentru începerea urmăririi penale, neputând 
a fi înlocuite. | | 

In acest sens, când legea prevede că sesizarea trebuie să se facă 
numai într-un anumit mod, organele de urmărire penală nu pot începe 
urmărirea decât dacă au primit sesizarea anume prevăzută de lege. Astfel, 
în art. 288 alin. (2) se arată că în situația în care, potrivit legii, punerea în 
mişcare a acţiunii penale se face numai la plângerea prealabilă a 
persoanei vătămate!, la sesizarea formulată de persoana prevăzută de 
lege? ori cu autorizarea organului prevăzut de lege, acţiunea penală nu 
poate fi pusă în mişcare în lipsa acestora. 

Subliniem că deşi textul de lege invocat are în vedere lipsa unei 
manifestări de voință necesare pentru punerea în mişcare a acţiunii 
penale, impedimentul se prezintă, implicit, ca o ipoteză în care nu se poate 


declanşa urmărirea penală. 


Modurile de sesizare legale au ca efect obligaţia organelor de 
urmărire penală de a începe urmărirea. Aceasta constituie o dispoziție 
imperativă, şi nu o chestiune de liberă apreciere pentru organele de 
urmărire penală?. În acest sens, potrivit art. 305 alin. (1), când actul de 
sesizare îndeplineşte condiţiile prevăzute de lege şi se constată că nu 
există vreunul dintre cazurile care împiedică exercitarea acţiunii penale 
prevăzute la art. 16 alin. (1), organul de urmărire penală dispune înce- 
perea urmăririi penale cu privire la fapta săvârşită ori a cărei săvârşire se 
pregăteşte. 


1 Avem în vedere, de exemplu, infracțiunile de lovire sau alte violențe (art. 193 
C. pen.), vătămare corporală din culpă (art. 196 C. pen.), amenințare (art. 206 C. pen.), hărțu- 
ire (art. 208 C. pen.), agresiune sexuală în formă simplă [art. 219 alin. (1) C. pen.], hărțuire 
sexuală (art. 223 C. pen.), violare a sediului profesional (art. 225 C. pen.), violare a vieții 
private (art. 226 C. pen.), abuz de încredere (art. 238 C. pen.), abuz de încredere prin frau- 
darea creditorilor (art. 239 C. pen.), asistenţă şi reprezentare neloială (art. 284 C. pen.) etc. 

2 De exemplu, în ipoteza infracţiunilor săvârşite în afara teritoriului țării de către un 
cetățean român sau de o persoană juridică română, dacă pedeapsa prevăzută de legea 
română este detenţiunea pe viaţă ori închisoarea mai mare de 10 ani, punerea în mişcare 
a acţiunii penale se face cu autorizarea prealabilă a procurorului general al parchetului de 
pe lângă curtea de apel în a cărei rază teritorială se află parchetul mai întâi sesizat sau, 
după caz, a procurorului general al Parchetului de pe lângă Inalta Curte de Casaţie şi 
Justiţie. 

3De exemplu, potrivit art. 431 C. pen., în ipoteza săvârșirii vreuneia dintre infracţiu- 
nile prevăzute în art. 413-417 C. pen. (absența nejustificată, dezertarea, încălcarea con- 
semnului, părăsirea postului sau comenzii şi insubordonarea), acţiunea penală se pune în 
mişcare numai la sesizarea comandantului (art. 431 C. pen.). 

4 EV. lonăşeanu, op. cit., p. 75. 

Sunt însă anumite situaţii în care, deşi au fost sesizate organele de 
urmărire, acestea nu dispun începerea urmăririi penale, în conformitate cu 
dispozițiile art. 315 alin. (1) lit. a), întrucât se constată că nu sunt întrunite 
condițiile de fond şi formă esenţiale ale sesizării. Pentru aceste ipoteze, 
organele de urmărire penală vor dispune clasarea cauzei. ` 

În cele ce urmează vor fi analizate modurile de sesizare a organelor 
de urmărire penală în funcţie de efectele produse, ca moduri generale de 
sesizare şi moduri speciale de sesizare. | 


$ 2. Modurile generale de sesizare a organelor de 
urmărire penală 


2.1. Plângerea 


Potrivit art. 289 alin. (1), plângerea este încunoştințarea făcută de o 
persoană fizică sau juridică, referitoare la o vătămare ce i s-a cauzat prin 
infracțiune. 

Plângerea, ca mod de sesizare a organelor de urmărire penală, nu 
poate fi confundată cu plângerea prealabilă, aceasta din urmă fiind, în 
acelaşi timp, o condiție de pedepsibilitate şi procedibilitate. Plângerea se 
deosebeşte de plângerea prealabilă şi prin faptul că în timp ce plângerea 
poate fi suplinită printr-un denunţ, un act de constatare sau o sesizare din 
oficiu, plângerea prealabilă nu poate fi înlocuită cu nicio altă modalitate de 
sesizare. 

Pentru ca plângerea să fie Mfsiderată un mijloc legal de sesizare a 
organelor de urmărire penală, ea trebuie să cuprindă: numele, prenumele, 
codul numeric personal, calitatea şi domiciliul petiționarului ori, pentru 
persoane juridice, denumirea, sediul, codul unic de înregistrare, codul de 
identificare fiscală, numărul de înmatriculare în registrul comerțului sau de 
înscriere în registrul persoanelor juridice şi contul bancar, indicarea repre- 
zentantului legal ori convențional, descrierea faptei care formează obiectul 
plângerii, precum şi indicarea făptuitorului şi a mijloacelor de probă, dacă 
sunt cunoscute. 

Din lectura textului de lege [art. 289 alin. (2)] nu rezultă că plângerea 
trebuie să cuprindă, pe lângă elementele menţionate, şi indicarea înca- 
drării juridice a faptei. În consecință, indicarea greşită, de către cel care 
face sesizarea, a unei asemenea încadrări în plângere nu poate determina 
alte efecte procesuale şi un alt regim juridic decât cel care urmează a se 
aplica în realitate. | 

Potrivit art. 294 alin. (2), în situația în care plângerea nu îndeplineşte 
conditiile de formă prevăzute de lege ori descrierea faptei este incompletă 
ori neclară, aceasta se restituie pe cale administrativă petiționarului, cu 
indicarea elementelor care lipsesc. 

Plângerea se poate face personal sau prin mandatar. Mandatul 
trebuie să fie special, iar procura rămâne ataşată plângerii. 

Dacă este făcută în scris, plângerea trebuie semnată de persoana 
vătămată sau de mandatar. 

Plângerea făcută oral se consemnează într-un proces-verbal de 
către organul care o primeşte. 

Plângerea în formă electronică îndeplineşte condiţiile de formă 
numai dacă este certificată prin semnătură electronică, în conformitate cu 
prevederile legalei. 

Plângerea se poate face şi de către unul dintre soți pentru celălalt soț 
sau de către copilul major pentru părinţi. Persoana vătămată poate însă să 
declare că nu-şi însuşeşte plângerea. 

Pentru persoana lipsită de capacitate de exercițiu, plângerea se face 
de către reprezentantul său legal. Persoana cu capacitate de exercițiu 
restrânsă poate face plângere cu încuviințarea persoanelor prevăzute de 
legea civilă. În cazul în care reprezentantul legal a făcut plângerea în 
numele persoanei cu capacitate de exerciţiu restrânsă, plângerea nu este 
"valabilă?. Acest punct de vedere se impune deoarece legea prevede că 
„reprezentantul legal are dreptul numai să încuviințeze persoanei cu capa- 
citate de exercițiu restrânsă să facă plângere; lipsa de iniţiativă a persoa- 
nei cu capacitate de exercițiu restrânsă nu poate fi suplinită prin plângerea 
făcută de către reprezentantul legal. 

În literatura de specialitate se arată că în cazul în care reprezentantul 
legal nu încwviințează plângerea făcută de persoana cu capacitate de 
exerciţiu restrânsă, plângerea celui incapabil poate fi apreciată ca denunț. 
Apreciem că, în asemenea cazuri, plângerea poate fi exploatată ca o 
informaţie în vederea sesizării din oficiu. 

În cazul în care făptuitorul este persoana care reprezintă legal sau 
încuviințează actele persoanei vătămate, sesizarea organelor de urmărire 
penală se face din oficiu. 

Plângerea greşit îndreptată la organul de urmărire penală sau la 
instanța de judecată se trimite pe cale administrativă organului judiciar 
competent. Această reglementare este simetrică cu dispoziţiile art. 296 
alin. (5) privind plângerea prealabilă greşit îndreptată. 

Subliniem faptul că plângerea trebuie să fie bazată pe fapte reale, 
deoarece sesizarea penală, făcută prin denunț sau plângere, cu privire la 


1 Potrivit art. 4 pct. 3 din Legea nr. 455/2001 privind semnătura electronică 
(republicată în M. Of. nr. 316/30.04.2014), „semnătură electronică reprezintă date în formă 
„electronică, care sunt ataşate sau logic asociate cu alte date în formă electronică şi care 
"servesc ca metodă de identificare”. 

2 Basarab II, p. 368; S. Kahane, Notă, în R.R.D. nr. 8/1972, pp. 150-152; T. mun. 
Bucureşti, s. a Il-a pen., dec. nr. 1152/1971, în R.R.D. nr. 8/1972, p. 150. 

3 Dongoroz III, p. 162. 

existența unei fapte prevăzute de legea penală ori în legătură cu săvâr- 
şirea unei asemenea fapte de către o anumită persoană cunoscând că 
aceasta este nereală este incriminată ca infracțiunea de inducere în eroare 
a organelor judiciare [art. 268 alin. (1) C. pen.]. 

În cazul în care plângerea este întocmită de către o persoană care 
locuieşte pe teritoriul României, cetățean român, străin sau persoană fără 
cetățenie, prin care se sesizează săvârşirea unei infracțiuni pe teritoriul 
unui alt stat membru al Uniunii Europene, organul judiciar este obligat: să 
primească plângerea şi să o transmită organului competent din ţara pe 
teritoriul căreia a fost comisă infracțiunea. Regulile privind cooperarea 
judiciară în materie penală se aplică în mod corespunzător. 

Conform art. 289 alin. (11)', persoana care nu vorbeşte sau nu înţe- 
lege limba română poate depune plângerea în limba pe care o înțelege. 
Odată cu depunerea plângerii, aceasta poate solicita ca, atunci când este 
citată, să primească şi o traducere a citației. 


2.2. Denunţul 


Potrivit art. 290, denunţul este încunoştințarea făcută de către o 
persoană fizică sau juridică despre săvârşirea unei infracțiuni. ` 

Denunţul, la fel ca plângerea, este un act de sesizare facultativ, 
putând fi făcut de către orice persoană fizică sau juridică vătămată prin 
infracţiune şi fără ca acestea să aibă vreo obligaţie legală în acest sens?. 

În anumite cazuri însă, denunțul devine o obligaţie a acelora care au 
luat cunoştinţă despre săvârşirea unor infracțiuni. Astfel, potrivit art. 266 
alin. (1) C. pen., săvârşeşte infracţiunea de nedenunțare cel care, luând 
cunoştinţă de comiterea unei fapte prevăzute de legea penală contra vietii 
sau care a avut ca urmare moartea unei persoane, nu înşiiințează de 
îndată autoritățile. De asemenea, potrivit art. 410 alin. (î) C. pen., este 
calificată ca fiind infracţiune fapta persoanei care, luând cunoştinţă despre 
pregătirea sau comiterea vreuneia dintre infracțiunile contra securității 
naționale’, nu înştiințează de îndată autorităţile. 

În unele ipoteze, legea prevede că denunţul poate fi făcut de însuşi 
cel care a săvârşit infracțiunea; asemenea denunţuri conduc la înlăturarea 


1 Alin. (11) al art. 289 a fost introdus prin art. II pct. 74 din O.U.G. nr. 18/2016. 

2 V. Rămureanu, op. cit., p. 28. 

3 Este vorba despre infracțiunile prevăzute în art. 394-397 C. pen. (trădarea, 
trădarea prin transmitere de informații secrete de stat, trădarea prin ajutarea inamicului şi 
acțiuni împotriva ordinii constituționale), art. 399-403 C. pen. (acţiunile ostile contra statului, 
spionajul, atentatul care pune în pericol securitatea naţională, atentatul contra unei 
colectivități şi actele de diversiune) şi art. 406-409 C. pen. (compromiterea unor interese de 
stat, divulgarea secretului care periclitează securitatea naţională, infracțiuni contra persoa- 
nelor care se bucură de protecţie internaţională şi constituirea de structuri informative 
ilegale). 

răspunderii penale, reprezentând cauze de nepedepsire, În acest sens, 
pot fi menţionate următoarele dispoziţii: în art. 290 alin. (3) C. pen. se arată 
că mituitorul nu se pedepseşte dacă denunţă fapta mai înainte ca organul 
de urmărire penală să fi fost sesizat cu privire la aceasta; potrivit art. 292 
alin. (2) C. pen., cel care a săvârşit infracțiunea de cumpărare de influență 
nu se pedepseşte dacă denunţă fapta mai înainte ca organul de urmărire 
penală să fi fost sesizat cu privire la aceasta; în art. 367 alin. (4) C. pen. se 
arată că nu se pedepsesc persoanele care au săvârşit infracțiunea de 
constituire a unui grup infracţional organizat dacă denunţă autorităţilor 
grupul infracţional organizat, înainte ca acesta să fi fost descoperit şi să se 
fi început săvârşirea vreuneia dintre infracțiunile care intră în scopul 
grupului. 

În alte situatii, autodenunțul are valoarea unei circumstanțe ate- 
nuante. Astfel, potrivit art. 15 din Legea nr. 143/2000 privind prevenirea şi 
combaterea traficului şi consumului ilicit de droguri, persoana care a comis 
una dintre infracțiunile prevăzute la art. 2-9, iar în timpul urmăririi penale 
denunță şi facilitează identificarea şi tragerea la răspundere penală a altor 
persoane care au săvârşit infracţiuni legate de droguri beneficiază de 
reducerea la jumătate a limitelor pedepsei prevăzute de lege. În acelaşi 
sens, potrivit art. 19 din Legea nr. 682/2002 privind protecția martorilor, 
persoana care are calitatea de martor, în sensul legii, iar înaintea sau în 
timpul urmăririi penale ori al judecății denunță şi facilitează identificarea şi 
tragerea la răspundere penală a altor persoane care au săvârşit astfel de 
infracţiuni beneficiază de reducerea la jumătate a limitelor pedepsei pre- 
văzute de lege. 

În cazurile în care denunțătorul nu-şi dezvăluie identitatea, sesizarea 
sa nu are valoarea unui denunț, ea constituind o anumită formă de 
realizare a sesizării din oficiu?. 

Potrivit art. 290 alin. (2), denunţul se poate face numai personal. 

Dispoziţiile legale referitoare la conținutul plângeri, restituirea pe cale 
administrativă petiţionarului, forma scrisă, orală sau electronică sub care 


1 De asemenea, potrivit dispoziţiilor art. 14 din Legea nr. 143/2000 privind 
prevenirea şi combaterea traficului şi consumului ilicit de droguri (republicată în M. Of. 
nr. 163/6.03.2014), nu se pedepseşte persoana care a comis una dintre infracțiunile 
prevăzute la art. 2-9 şi care, mai înainte de a fi începută urmărirea penală, denunţă 
autorităţilor participarea sa la comiterea infracțiunii, contribuind astfel la identificarea şi 
tragerea la răspundere penală a autorului sau a celorlalți participanţi. In acelaşi sens, 
conform art. 143! din Legea nr. 8/1996 privind dreptul de autor şi drepturile conexe (M. Of. 
nr. 60/26.03.1996), nu se pedepseşte persoana care, mai înainte de a fi începută 
urmărirea penală, denunță autorităţilor competente participarea sa la o asociaţie sau 
înțelegere în vederea comiterii uneia dintre infracțiunile prevăzute la art. 139, permițând 
astfel identificarea şi tragerea la răspundere penală a celorlalți participanți. 

Legea nr. 682/2002 privind protecţia martorilor, republicată în M. Of. 
nr. 288/18.04.2014. i 
3 Volonciu |, p. 259. 

se poate depune actul de sesizare, introducerea plângerii de către o 
persoană lipsită de capacitate sau cu capacitate de exerciţiu restrânsă, 
precum şi la plângerea greşit îndreptată se aplică şi în ceea ce priveşte 
denunțul. 

Sesizările făcute de persoane cu funcţii de conducere şi de alte 
persoane. Din economia dispoziţiilor legale procesual penale se 
desprinde concluzia că sesizările făcute de persoanele cu funcții de 
conducere ori de alte persoane expres prevăzute în lege reprezintă moduri 
generale de sesizare a organelor de urmărire penală. Astfel, acestea sunt 
reglementate în aceeaşi secţiune cu plângerea, denunţul şi sesizarea din 
oficiu. În altă ordine de idei, aceste sesizări prezintă trăsătura caracte- 
ristică de a nu fi indispensabile începerii urmăririi penale, putând fi substi- 
tuite cu orice alt mod general de sesizare. 

Potrivit art. 291 alin. (1), orice persoană cu funcţie de conducere în 
cadrul unei autorităţi a administraţiei publice sau în cadrul altor autorităţi 
publice, instituţii publice ori al altor persoane juridice de drept public, pre- 
cum şi orice persoană cu atribuții de control care, în exercitarea atribuțiilor 
lor, au luat cunoştinţă de săvârşirea unei infracţiuni pentru care acțiunea 
penală se pune în mişcare din oficiu sunt obligate să sesizeze de îndată 
organul de urmărire penală. Rezultă că sesizarea organelor de urmărire 
penală se va face în următoarele condiții: 

1) titularul obligaţiei de a sesiza este orice persoană cu funcţie de 
conducere în cadrul unei autorităţi a administraţiei publice sau în cadrul 
altor autorităţi publice, instituții publice ori al altor persoane juridice de 
drept public; 

2) informaţia despre săvârşirea infracțiunii se desprinde din exer- 
citarea atribuţiilor funcției menţionate în textul legal; 

3) obligația sesizării este valabilă în legătură cu săvârşirea unei 
infracţiuni pentru care acţiunea penală se pune în mişcare din oficiu; per a 
contrario, obligaţia încunoştințării organelor de urmărire penală nu subzistă 
în ipoteza punerii în mişcare a acțiunii penale ca urmare a unui mod 
special de sesizare. 

Suplimentar obligaţiei de a sesiza organele de urmărire penală, 
aceste persoane sunt, de asemenea, obligate să ia măsuri pentru ca 
urmele infracțiunii, corpurile delicte şi orice alt mijloc de probă să nu 
dispară. 

Apreciem, având în vedere caracterul obligatoriu al sesizării, pe de o 
parte, şi posibilitatea amplasării acestui mod general de sesizare în 
interiorul noţiunii de „denunţ” (încunoştințare făcută de către o persoană 
despre săvârşirea unei infracţiuni), pe de altă parte, că sesizarea organelor 

de urmărire penală de către persoanele prevăzute în art. 291 reprezintă o 
specie a denunţului obligatoriu. 

Obligaţia sesizării organelor de urmărire penală revine, potrivit 
art. 291 alin. (2), şi oricăror persoane care exercită un serviciu de interes 
public pentru care a fost învestită de autoritățile publice sau care este 
supusă controlului ori supravegherii acestora cu privire la îndeplinirea 
' respectivului serviciu de interes public şi care în exercitarea atribuțiilor sale 
a luat cunoştinţă de săvârşirea unei infracțiuni pentru care acţiunea penală 
se pune în mişcare din oficiu. 

Spre deosebire de persoanele prevăzute în art. 291 alin. (1), pentru 
persoanele prevăzute în alin. (2) nu a fost prevăzută şi obligația supli- 
mentară de a lua măsuri pentru ca urmele infracţiunii, corpurile delicte şi 
orice alt mijloc de probă să nu dispară. 


2.3. Actele încheiate de organele de constatare 
2.3.1. Aspecte preliminare 


Alături de organele judiciare, uneori, la descoperirea şi constatarea 
infracţiunilor pot participa anumite organe din afara aparatului judiciar. 
Trebuie subliniat faptul că aceste organe pot face acte de constatare a 
infracţiunilor ce se săvârşesc în domeniul în care acestea îşi desfăşoară 
activitatea. Legea precizează care acte pot fi realizate de aceste organe, 
căror organe de urmărire penală trebuie înaintate aceste acte, precum Şi 
termenele în care se trimit actele încheiate în vederea sesizării. 


2.32) Acte încheiate de organele de constatare 


Sunt organe de constatare, potrivit art. 61: 

a) organele inspecțiilor de stat, ale altor organe de stat, precum şi 
ale autorităţilor publice, instituţiilor publice sau ale altor persoane juridice 
de drept public, pentru infracțiunile care constituie încălcări ale dispoziţiilor 
şi obligaţiilor a căror respectare o controlează, potrivit legii; 

b) organele de control şi cele de conducere ale autorităților admi- 
nistrației publice, ale altor autorități publice, instituţii publice sau ale altor 
persoane juridice de drept public, pentru infracțiunile săvârşite în legătură 
cu serviciul de către cei aflaţi în subordinea ori sub controlul lor; 


a N 


1 Se impune a fi evidenţiată formularea deficitară utilizată de legiuitor în cuprinsul 
art. 61 alin. (1) lit. a). Astfel, din ansamblul normei legale se poate desprinde concluzia 
existenţei unor atribuţii de constatare atribuite către „organele (...) altor organe de sta. În 
acelaşi sens, remarcăm corectitudinea gramaticală a art. 214 alin. (1) lit. a) din Codul de 
procedură penală anterior: „organele inspecțiilor de stat, alte organe de stat (...)”. 

c) organele de ordine publică şi siguranță (securitate) naţională”, 
pentru infracțiunile constatate în timpul exercitării atribuţiilor prevăzute de 
lege?. | 

În literatura de specialitate? au fost menţionate diferenţele existente 
între formele de competenţă materială ale acestor categorii ale organelor 
de constatare. Astfel, prima categorie de organe enunțată are o compe- 
tentă limitată la constatarea infracţiunilor care constituie încălcări ale 
dispoziţiilor şi obligaţiilor a căror respectare o controlează, potrivit legii, în 
timp ce organele prevăzute în art. 61 alin. (1) lit. b) au competenţa de a 
constata săvârşirea oricăror infracţiuni, în măsura în care acestea au fost 
săvârşite în legătură cu serviciul de către cei aflați în subordinea ori sub 
controlul lor. Putem adăuga, în demersul de a diferenţia cele două cate- 
gorii de organe de constatare, faptul că infracțiunile care pot fi constatate 
de prima categorie de organe pot fi săvârşite de orice persoană, în timp ce 
infracțiunile care pot fi constatate de cea de a doua categorie de organe 
sunt săvârşite de persoane aflate în subordinea sau controlul organelor de 
constatare. 

De asemenea, o competenţă distinctă în materia constatării infracţiu- 
nilor este prevăzută şi pentru organele de ordine publică şi siguranță 
(securitate) naţională. 

Prin lege, au atribuţii de constatare a infracţiunilor, spre exemplu: 

- persoanele cu drept de inspecţie şi control din cadrul Agenţiei 
Naţionale pentru Pescuit şi Acvacultură, Gărzii Naţionale de Mediu şi al 
Administraţiei Rezervaţiei Biosferei „Delta Dunării” pentru anumite infrac- 
iuni săvârşite pe teritoriul rezervației“; 


1 Este necesar să semnalăm necorelarea terminologică între dispoziţiile Codului 
penal şi cele ale Codului de procedură penală. În acest sens, deşi legiuitorul a operat în 
Codul penal modificarea denumirii „infracţiuni contra siguranței statului” în „infracţiuni 
contra securității naţionale”, în cuprinsul Codului.de procedură penală este utilizată, în 
continuare, sintagma „organe de siguranță naţională”. Există totuşi două ipoteze în care 
legea procesual penală are în vedere terminologia Codului penal (utilizată şi în Legea 
nr. 51/1991 privind securitatea naţională a României). Avem în vedere dispoziţiile art. 38 şi 
art. 39, în conformitate cu care curtea de apel şi curtea militară de apel judecă în primă 
instanță infracțiunile privind securitatea națională a României prevăzute în Codul penal şi 
în legi speciale. 

2 În Codul de procedură penală anterior erau prevăzute atribuţii referitoare la 
constatarea infracţiunilor numai pentru ofițerii şi subofițerii din cadrul Jandarmeriei 
Române. Pentru acest motiv, în lucrări editate sub incidenţa acelui cod (a se vedea Neagu 
III, p. 56), am formulat propuneri de lege ferenda în sensul completării art. 214 din Codul 
de procedură penală anterior cu organeie de poliţie învestite cu posibilitatea de a constata 
comiterea faptelor penale. În mod judicios, actualul legiuitor a avut în vedere această 
propunere, art. 61 alin. (1) lit. c) acoperind toate ipotezele în care organe de stat cu atribuții 
în domeniul ordinii publice şi securităţii naţionale constată săvârşirea de infracţiuni. 

3 Volonciu III, pp. 27-28. 

4 Art. 112 şi art. 15% din Legea nr. 82/1993 privind constituirea Rezervaţiei Biosferei 
„Delta Dunării” (M. Of. nr.283/7.12.1993). 

- inspectorii din Administraţia Naţională „Apele Române”, directorul 
general al Administraţiei Naţionale „Apele Române”, directorii direcțiilor de 
ape, salariaţii împuterniciți de aceştia, alte persoane împuternicite de 
conducerea autorităţii publice centrale din domeniul apelor şi comisarii 
Gărzii de Mediu pentru infracţiuni în domeniul gospodăririi apelor; 

- personalul unităților de pompieri militari cu atribuții de constatare a 
faptelor care pot constitui infracțiuni în domeniul prevenirii şi stingerii 
incendiilor?; 

- inspectorii de muncă au dreptul să sesizeze organele de urmărire 
penală cu privire la cazurile sau la situaţiile de încălcare a dispozițiilor 
legale în domeniu, când există indicii de săvârşire a unei infracțiuni; 

- personalul Inspecţiei Meteorologice Naţionale, personalul împuter- 
nicit de ministrul coordonator, la propunerea Centrului meteorologic naţio- 
nal, iar în activitatea de meteorologie aeronautică, de către personalul 
abilitat de autoritatea de stat în domeniul aviaţiei civile, pentru infracțiunile 
săvârşite la regimul activităţii de meteorologie“; 

- personalul salariat cu atribuţii în domeniul cinegetic din cadrul admi- 
nistraţiei fondului cinegetic naţional şi al gestionarilor fondurilor cinegetice, 
precum şi alte persoane specializate în domeniul cinegetic împuternicite în 
„acest scop de către conducătorul autorității publice centrale care răspunde 
"de vânătoare, pentru infracțiunile de braconaj”; 

- personalul silvic din cadrul autorităţii publice centrale care răspunde 
de silvicultură şi al structurilor sale teritoriale cu specific silvic, personalul 
silvic din cadrul Regiei Naţionale a Pădurilor Romsilva şi al structurilor sale 
teritoriale, personalul silvic din cadrul ocoalelor silvice pentru infracțiunile 
săvârşite la regimul silvic“; 

=- Departamentul pentru luptă antifraudă (DLAF) are calitatea de 
organ de constatare, în privința faptelor care pot constitui infracțiuni ce 
aduc atingere intereselor financiare ale Uniunii Europene în România etc.. 


1 Art. 90 şi art. 106 din Legea apelor nr. 107/1996 (publicată în M. Of. 
nr. 244/8.10.1996). | 

2 Art. 25 alin. (1) lit. e) din Legea nr. 121/1996 privind organizarea şi funcționarea 
Corpului Pompierilor Militari (publicată în M. Of. nr. 257/23.10.1996). 

3 Art. 19 lit. n) din Legea nr. 108/1999 pentru înființarea şi organizarea Inspecţiei 
Muncii (republicată în M. Of. nr. 290/3.05.2012). 

4 Art. 36 alin. (2) din Legea nr. 139/2000 privind activitatea de meteorologie 
(republicată în M. Of. nr. 167/7.03.2014). 

5 Art. 45! din Legea nr. 407/2006 a vânătorii şi a protecţiei fondului cinegetic 
(publicată în M. Of. nr. 944/22.11.2006). 
j 6 Art. 111 din Codul silvic (Legea nr. 46/2008, publicată în M. Of. 
nr. 238/27.03.2008). 

7 Art. 10 din Legea nr. 61/2011 privind organizarea şi funcţionarea Departamentului 
pentru lupta antifraudă — DLAF (M. Of. nr. 331/12.05.2011). 

În ceea ce priveşte organele de ordine publică şi securitate (sigu- 
ranță) naţională învestite cu atribuții de constatare a infracțiunilor, 
menţionăm: 

- lucrătorii Poliţiei Române, care desfăşoară activităţi pentru consta- 
tarea faptelor penale"; 

- lucrătorii Poliţiei de Frontieră, care pot constata săvârşirea infracţiu- 
nilor în zona de competenţă?: 

- structurile specializate ale Jandarmeriei Române, pentru infracţiu- 
nile constatate pe timpul executării misiunilor specifice’; 

- personalul Poliţiei locale, pentru infracțiunile flagrante Mnstatate pe 
timpul îndeplinirii misiunilor specifice?; 

- personalul Serviciului de Protecţie şi Pază, pentru infracţiuni fla- . 
grante ori a unor tentative sau acte preparatorii pedepsite de lege, care 
pun în pericol viaţa, integritatea fizică sau sănătatea demnitarilor români, a 
demnitarilor străini pe timpul şederii lor în România şi a familiilor acestora 
etc.. 

Organele de constatare au obligaţia să ia măsuri de conservare a 
„locului săvârşirii infracţiunii şi de ridicare sau conservare a mijloacelor 
materiale de probă. În cazul infracţiunilor flagrante, aceleaşi organe au 
dreptul de a face perchezitii corporale sau ale vehiculelor, de a-l prinde pe 
făptuitor şi de a-l prezenta de îndată organelor de urmărire penală. 

Cu referire expresă la organele de ordine publică şi securitate naţio- 
nală, în art. 293 alin. (3) se arată că aceste organe de constatare, în cazul 
infracţiunii flagrante, întocmesc un proces-verbal în care consemnează 
toate aspectele constatate şi activitățile desfăşurate, pe care îl înaintează 
de îndată organului de urmărire penală. 

Când făptuitorul sau persoanele prezente la locul constatării au de 
făcut obiecţii ori precizări sau au de dat explicații cu privire la cele consem- 
nate în procesul-verbal, organul de constatare are obligaţia de a le 
consemna în procesul-verbal, acesta constituind act de sesizare a orga- 
nelor de urmărire penală. 


1 Legea nr. 218/2002 privind organizarea şi funcţionarea Poliţiei Române (repu- 
blicată în M. Of. nr. 307/25.04.2014). Reglementarea se regăseşte şi în cuprinsul 
art. 3 alin. (1) din Legea nr. 364/2004 privind organizarea şi funcţionarea poliţiei judiciare 
(republicată în M. Of. nr. 305/24.04.2014), în conformitate cu care „poliţiştii care nu fac 
parte din poliția judiciară au dreptul şi obligaţia de a efectua orice act de constatare a 
săvârşirii infracțiunilor, conform legii”. 

2 Art. 21 lit. u) din O.U.G. nr. 104/2001 privind organizarea şi funcţionarea Poliţiei de 
Frontieră Române (publicată în M. Of. nr. 351/29.06.2001). 

3 Art. 19 alin. (1) lit. r) din Legea nr. 550/2004 privind organizarea şi funcţionarea 
Jandarmeriei Române (publicată în M. Of. nr. 1175/13.12.2004). 

+ Art. 12 din Legea nr. 155/2010 a poliţiei locale (republicată în M. Of. 
nr. 339/8.05.2014). 

5 Art. 29 alin. (1) din Legea nr. 191/1998 privind organizarea şi funcţionarea 
Serviciului de Protecţie.şi Pază (publicată în M. Of. nr. 402/22.10.1998). 

Actele încheiate împreună cu mijloacele materiale de probă se 
înaintează, de îndată, organelor de urmărire penală. 

Procesul-verbal întocmit nu poate fi supus controlului pe calea con- 
tenciosului administrativ. 


2.3.3. Acte încheiate de comandanții de nave şi aeronave 


Având în vedere faptul că pe navele şi pe aeronavele aflate în afara 
porturilor sau aeroporturilor pot fi comise infracțiuni a căror constatare nu o 
pot face organele de urmărire penală, datorită locului unde se găsesc 
navele sau aeronavele, legea conferă comandanților de nave sau aero- 
nave competența de a constata infracțiunile săvârşite în condițiile 
respective. 

Ca şi organele de constatare prevăzute în art. 61, comandanții de 
nave sau aeronave sunt obligaţi să ia măsuri de conservare a locului 
săvârşirii infracţiunii şi de ridicare sau conservare a mijloacelor materiale 
de probă. De asemenea, organele menţionate mai sus au dreptul să facă 
perchezitii corporale sau ale vehiculelor şi să verifice lucrurile pe care 
făptuitorii le au cu sine sau le folosesc, pe timpul cât navele şi aeronavele 
pe care le comandă se află în afara porturilor sau aeroporturilor şi pentru 
infracțiunile săvârşite pe aceste nave sau aeronave [art. 62 alin. (1)]. 

Potrivit art. 62 alin. (3), în cazul infracţiunilor flagrante, comandanții 
de nave şi aeronave au dreptul de a face percheziții corporale sau ale 
vehiculelor, de a-l prinde pe făptuitor şi de a-l prezenta organelor de 
urmărire penală. 

Actele încheiate împreună cu mijloacele materiale de probă se înain- 
tează organelor de urmărire penală, de îndată ce nava sau aeronava 
ajunge în primul port sau aeroport românesc. 

Ca şi în cazul organelor de constatare prevăzute de art. 61, legea le 
recunoaşte proceselor-verbale întocmite de organele prevăzute în art. 62 
statutul de acte de sesizare a organelor de urmărire penală, care nu pot fi 
supuse controlului pe calea contenciosului administrativ. 


2,4, Sesizarea din oficiu 


Organele de urmărire penală pot lua la cunoştinţă despre săvârşirea 
unei infracţiuni şi pe altă cale decât prin denunț, plângere sau sesizarea 
obligatorie prevăzută în art. 291, şi anume din oficiu. 

Astfel, potrivit art. 292, organul de urmărire penală se sesizează din 
oficiu dacă află că s-a săvârşit o infracţiune pe orice altă cale decât cele 
prevăzute la art. 289-291. În acest sens, în toate situațiile în care organele 
de urmărire penală constată în mod direct săvârşirea unor infracțiuni sau 
află despre aceasta prin intermediul mijloacelor de informare în masă, 

respectivele organe se sesizează din oficiu. De asemenea, organele de 
urmărire penală se sesizează din oficiu şi în cazurile în care descoperă 
fapte noi, ce constituie infracțiuni, cu ocazia desfăşurării urmăririi penale. 

Sesizarea din oficiu este, de asemenea, operantă şi pentru ipoteza 
constatării săvârşirii de infracţiuni de către alte organe decât cele de 
urmărire penală (spre exemplu, organele de constatare). În practica 
instanţelor de judecată s-a statuat că procesul-verbal de constatare a unei 
infracţiuni la regimul circulației pe drumurile publice, întocmit de lucrătorii 
poliţiei rutiere prin nerespectarea dispoziţiilor legale (actul nu cuprinde 
obiecțiile şi explicaţiile persoanelor la care se referă şi nici o descriere 
amănunțită a celor constatate), nu poate servi drept mijloc de probă, dar 
va putea fi luat în considerare de organul de cercetare penală, care se va 
putea sesiza din oficiu şi va putea dispune începerea urmăririi penale‘. 

Organele de urmărire penală nu se pot sesiza din oficiu când, deşi 
au luat cunoştinţă despre săvârşirea unei infracțiuni prin mijloace proprii de 
informare, este necesară totuşi plângerea prealabilă a persoanei vătămate 
sau o altă sesizare specială prevăzută anume de lege. În acest sens, în 
dispoziţiile Codului de procedură penală [art. 288 alin. (2)] se arată că 
atunci când, potrivit legii, punerea în mişcare a acţiunii penale: se face 
numai la plângerea prealabilă a persoanei vătămate, la sesizarea for- 
mulată de persoana prevăzută de lege ori cu autorizarea organului pre- 
văzut de lege, acțiunea penală nu poate fi pusă în mişcare în ma 
acestora. 

Sesizarea din oficiu ca urmare a constatării infractiunii fla- 
grante. Constatarea infractiunii flagrante, în condițiile legii, reprezintă una 
dintre cele mai semnificative modalităţi de sesizare din oficiu a organelor 
de urmărire penală. 

Folosit de multă vreme în vocabularul juridic, termenul de 
„flagrant/flagranţă” derivă din participiul flagrans (-tis) al verbului latin flagro 
(- are) (a arde). Acest termen, raportat la săvârşirea unei infracţiuni, 
exprimă o anumită relaţie între momentul comiterii infracțiunii şi momentul 
descoperii ei şi a făptuitorului. În acest sens, noțiunea de „flagrantă” 
semnifică prinderea făptuitorului în „focul” acţiunii sale sau imediat după 
săvârşirea infracțiunii. 

Având în vedere momentul în care a fost descoperită infracţiunea 
flagrantă, în literatura de specialitate se arată că asemenea infracţiuni au 
forme tipice şi forme asimilate?. 

În forma sa tipică, infracţiunea flagrantă este descoperită în mo- 
mentul săvârşirii sau imediat după săvârşire [art. 293 alin. (1)]. 


1 C. Apel Bucureşti, s. a Il-a pen., dec. nr. 607/1997, în Culegere de practică 
judiciară penală pe anul 1997, cu note de V. Fapadopol Ed. Holding ReRorier: Bucureşti, 
1998, pp. 245-146. 

2 Dongoroz ||, p. 363. 

Infracţiunea flagrantă prin asimilare, denumită şi infracțiune cvasifla- 
grantă, constă în infracţiunea al cărei făptuitor, imediat după săvârşire, 
este urmărit de organele de ordine publică şi de siguranță (securitate) 
națională, de persoana vătămată, de martorii oculari sau de strigătul public 
ori prezintă urme care justifică suspiciunea rezonabilă că ar fi săvârşit 
„infracțiunea sau este surprins aproape de locul comiterii infracțiunii cu 
“arme, instrumente sau orice alt obiect de natură a-l presupune participant 
la infracţiune [art. 293 alin. (2). 

Modul în care legea defineşte infracțiunea flagrantă reliefează apro- 
pierea în timp între momentul săvârşirii infracţiunii şi momentul descoperirii 
acesteia. 

Precizăm şi faptul că starea de flagranță presupune, întotdeauna, şi 
prezenţa făptuitorului, în lipsa acestuia infracțiunea neputând fi considerată 
flagrantă”. 

Apropierea în timp a momentului săvârşirii infracțiunii față de mo- 
mentul descoperirii infracțiunii şi a făptuitorului ei este exprimată prin 
termenii folosiţi de lege. În acest sens, în dispoziţiile art. 293 se arată că 
infracţiunea este descoperită în momentul săvârşirii sau imediat după să- 
vârşire, iar autorul este urmărit imediat după săvârşire sau este surprins 
aproape de locul comiterii infracţiunii. 

„Desigur că, în practică, starea de flagranță a unei infracţiuni va fi 
apreciată de la caz la caz, în funcție de împrejurările concrete în care a 
fost descoperită fapta şi făptuitorul acesteia. 

Legislaţiile altor state cuprind reglementări similare în materia infrac- 
țiunii flagrante. Astfel, Codul de procedură penală italian, la art. 382, 
prevede că este starea de flagranţă situaţia în care persoana este prinsă 
în timpul comiterii infracţiunii sau care, după ce a comis infracțiunea, este 
urmărită de organele de urmărire penală, de persoana vătămată sau de 
alte persoane sau care este surprinsă cu lucrurile sau armele care o fac să 
fie considerată ca fiind aceea care a comis infracţiunea”. 

Legislaţia franceză are o reglementare asemănătoare, în conţinutul 
acesteia arătându-se că este flagrantă infracţiunea descoperită în mo- 
mentul săvârşirii sau imediat după aceea, dar şi cazurile în care, într-un 
timp foarte apropiat acțiunii, persoana bănuită este urmărită de protestul 
public, este găsită în posesia unor obiecte sau prezintă urme sau indicii 
care lasă să se înțeleagă că a participat la infracțiune”. 


1V. Manzini, Trattato di diritto procesuale penale, Unione Tipografice, Ed. Torinese, 
Torino, 1931, vol. IV, p. 109. 

2 M. Pisani, A. Molari, V. Perchinunno, P. Corso, Manuale di Procedura penale, 
Ed. Monduzzi, Bologna, 1994, p. 263. 

3 G. Stefani, G. Levasseur, B. Bouloc, Procedure penale, 16° éd., Dalloz, Paris, 
1996, p. 319. 

În cazul infracţiunii flagrante, indiferent de forma -de săvârşire, orga- 
nele de ordine publică şi securitate naţională întocmesc un proces-verbal, 
în care consemnează toate aspectele constatate şi activitățile desfăşurate, 
pe care îl înaintează de îndată organului de urmărire penală. 

Plângerile şi cererile prezentate în scris, corpul delict, precum şi 
obiectele şi înscrisurile ridicate cu ocazia constatării infracţiunii sunt puse 
la dispoziţia organului de urmărire penală. 


$ 3. Modurile speciale de sesizare a organelor de 
urmărire penală 


3.1. Plângerea prealabilă 
3.1.1. Noţiunea de „plângere prealabilă” 


Necesitatea restabilirii ordinii de drept încălcate prin săvârşirea 
infracțiunilor a condus la instituirea regulii potrivit căreia declanşarea şi 
desfăşurarea procesului penal se fac din oficiu. În acest sens, prin dispo- 
zițiile art. 7 a fost consacrat principiul obligativităţii punerii în mişcare şi 
exercitării acțiunii penale‘. 

instituţia plângerii prealabile se înscrie ca o excepție de la principiul. 
obligativității acţiunii penale şi constă în posibilitatea oferită de lege 
persoanei vătămate de a decide dacă sesizează sau nu organele de | 
urmărire penală în vederea tragerii la răspundere a făptuitorului. 

Declanşarea procesului penal a fost lăsată, în anumite cazuri, la 
aprecierea persoanei vătămate datorită gravităţii reduse care caracte- 
rizează anumite infracţiuni?. Alteori, deşi infracțiunile pentru care legea 
prevede necesitatea plângerii prealabile a persoanei vătămate prezintă o 
gravitate sporită (spre exemplu, infracţiunea de agresiune sexuală în formă 
simplă), punerea în mişcare a unei acţiuni penale şi, implicit, desfăşurarea 
procesului penal, prin publicitatea pe care ar genera-o, ar putea reînnoi 
suferințele persoanei vătămate sau ar da naştere la diferite conflicte între 
persoane care fac parte din aceeaşi familie sau din acelaşi mediu social 
(un asemenea efect ar fi posibil în cazul infracţiunii de furt săvârşit între 
rude apropiate ori în cazul furtului săvârşit de către cel care locuieşte 
împreună cu persoana vătămată sau este găzduit de aceasta — art. 231 
C. pen.). 

Infracţiunile prevăzute în Codul penal pentru care plângerea preala- 
bilă se introduce la organul de cercetare penală sau procuror sunt 


1 Pentru detalii, a se vedea Neagu VI, pp. 74-83. 

2 Pot fi date ca exemplu, în acest sens, următoarele infracţiuni: lovirea sau alte 
violențe (art. 193 C. pen.y, ameninţarea (art. 206 C. pen.), abuzul de încredere (art. 238 
C. pen.) etc. 

următoarele: lovirea sau alte violențe (art. 193 C. pen.), vătămarea 
corporală din culpă (art. 196 C. pen.), ameninţarea (art. 206 C. pen.), 
hărţuirea (art. 208 C. pen.), violul în formă simplă [art. 218 alin. (1) şi (2) 
C. pen.], agresiunea sexuală în formă simplă [art. 219 alin. (1) C. pen], 
hărţuirea sexuală (art. 223 C. pen.), violarea sediului profesional (art. 225 
C. pen.), violarea vieţii private (art. 226 C. pen.), violarea secretului 
profesional (art. 227 C. pen.), furtul săvârşit în condiţiile art. 231 C. pen., 
abuzul de încredere (art. 238 C. pen.), abuzul de încredere prin fraudarea 
creditorilor (art. 239 C. pen.), bancruta simplă (art. 240 C. pen.), bancruta 
frauduloasă (art. 241 C. pen.), gestiunea frauduloasă (art. 242 C. pen.), 
distrugerea săvârşită în condiţiile art. 251 alin. (1) şi (2) C. pen., tulburarea 
de posesie (art. 256 C. pen.), asistenţa şi reprezentarea neloială (art. 284 
C. pen.), nerespectarea hotărârilor judecătoreşti (art. 287 alin. (1) lit. d)-g)], 
violarea secretului corespondenţei [art. 302 alin. (1)], abandonul de familie 
(art. 378 C. pen.), nerespectarea măsurilor privind încredințarea minorului 
(art. 379 C. pen.) şi împiedicarea exercitării libertăţii religioase (art. 381 
C. pen.). 

| De asemenea, pentru o serie de infracţiuni prevăzute în legi speciale 
acțiunea penală se pune în mişcare ca urmare a plângeri prealabile a 
persoanei vătămate. Avem în vedere: neluarea de către proprietarul 
câinelui sau deţinătorul temporar al acestuia a măsurilor de prevenire a 
atacului canin asupra unei persoane, dacă atacul a avut loc [art. 12 
alin. (1) din O.U.G. nr. 55/2002]', condiționarea sau constrângerea, în 
orice mod, având ca scop limitarea exercitării atribuţiilor funcţiei membrilor 
aleşi în organele de conducere ale organizațiilor sindicale [art. 218 alin. (2) 
din Legea dialogului social nr. 62/2011]. 

În lumina celor arătate mai sus, plângerea prealabilă se înfăţişează 
ca o instituție care dă expresie juridică unor interese sociale privind 
declanşarea şi desfăşurarea procesului penal’. 

Plângerea prealabilă cuprinde o dublă manifestare de voință a per- 
soanei vătămate. În primul rând, constituie o încunoștințare a organelor de 
urmărire penală cu privire la săvârşirea unei infracțiuni şi, în al doilea rând, 
plângerea prealabilă dă expresie voinţei persoanei vătămate ca pentru 
acea infracţiune să fie desfăşurat un proces penal, ridicând astfel impe- 
dimentul ce s-ar opune activităţii procesual penalef. În urma acestei 
manifestări de voință, organul de urmărire penală poate dispune declan- 
şarea urmăririi penale şi punerea în mişcare a acţiunii penale. 


| 1 O.U.G. nr. 55/2002 privind regimul de deţinere al câinilor periculoşi sau agresivi 
(republicată în M. Of. nr. 146/27.02.2014). 
2 Legea nr. 62/2011 a dialogului social (republicată în M. Of. nr. 625/31.08.2012). 
3 Dongoroz V, p. 384. 
4 Pop IV, p. 21. 

Plângerea prealabilă are o natură juridică mixtă, fiind reglementată 
atât pe planul dreptului material (art. 158 C. pen.), cât şi pe planul dreptului 
procesual penal [art. 7 alin. (3), art. 16 alin. (1) lit. e) şi g), art. 18, 
art. 295-298]. Având în vedere consecinţele sale pe planul răspunderii 
penale şi al desfăşurării procesului penal, instituţia plângerii prealabile se 
înfăţişează atât ca o condiție de pedepsibilitate, cât şi ca o condiție de 
procedibilitate!. În acest sens, pe planul dreptului penal, lipsa plângerii 
prealabile este considerată o cauză care înlătură răspunderea penală 
(art. 158 C. pen.), iar pe planul dreptului procesual penal, lipsa plângeri 
prealabile este reglementată ca o cauză care împiedică punerea în 
mişcare sau exercitarea acţiunii penale [art. 16 alin. (1) lit. e)]. 

Strâns legată de instituția plângerii prealabile, în Codul penal 
(art. 159) şi Codul de procedură penală [art. 16 alin. (1) lit. g)] este regle- 
mentată retragerea plângerii prealabile. Această instituție, ca şi plângerea 
prealabilă, prezintă un caracter mixt, permițând persoanei vătămate să 
decidă asupra continuării procesului penal. | 

În acelaşi timp, plângerea prealabilă este şi un act de sesizare a 
organelor de urmărire penală, dar ea se deosebeşte de plângere ca moda- 
litate generală de sesizare a organelor de urmărire penală. În timp ce 
plângerea prealabilă este un act de sesizare care constituie, în acelaşi 
timp, şi o condiţie de pedepsibilitate şi de procedibilitate, plângerea esie 
numai un act de sesizare. Ca deosebire între cele două instituții poate fi 
evidenţiat şi faptul că plângerea prealabilă este unicul act de sesizare 
prevăzut de lege pentru unele infracţiuni, în timp ce plângerea ca act de 
sesizare a organelor de urmărire penală poate fi suplinită printr-un denunț, 
sesizare făcută de persoane cu funcţii de conducere sau alte persoane, 
actele organelor de constatare ori sesizarea din oficiu. Un ultim aspect 
diferenţial pe care-l subliniem între plângere şi plângerea. prealabilă constă 
în faptul că în cazul plângerii în procesul penal declanşat, acţionează cu 
toate valenţele sale principiul obligativității punerii în mişcare şi exercitării 
acțiunii penale, în timp ce în procesul penal declanşat ca urmare a unei 
plângeri prealabile acest principiu este ştirbit prin posibilitatea pe care o 
are persoana vătămată de a-şi retrage plângerea prealabilă. 


3.1.2. Organele la care poate fi introdusă plângerea prealabilă 


În dispoziţiile art. 295 alin. (2) se arată că plângerea prealabilă se 
adresează organului de cercetare penală sau procurorului, potrivit legii. 

Întrucât niciuna dintre aceste infracţiuni nu intră în competența de 
urmărire exclusivă a procurorului, pentru oricare dintre aceste infracțiuni 


1M.T. Popovici, Plângerea prealabilă în reglementarea actualului Cod de procedură 
penală, în R.R.D. nr. 9/1969, p. 23. 

plângerea prealabilă se poate adresa fie organului de cercetare, fie 
procurorului”. 

Având în vedere normele de competență materială, plângerea pre- 
alabilă se adresează numai organelor de cercetare ale poliţiei judiciare şi 
organelor de cercetare speciale. Această concluzie se desprinde, pe de o 
parte, având în vedere infracțiunile pentru care legea prevede necesitatea 
plângerii prealabile a persoanei vătămate şi, pe de altă parte, având în 
vedere competenţa organelor de cercetare penală. 

Cu toate acestea, plângerea prealabilă poate fi adresată procurorului 
pentru infracțiunile prevăzute în lege, în măsura în care calitatea făptuitorului 
determină competența de urmărire penală exclusivă a procurorului. De 
exemplu, pentru oricare dintre infracțiunile care presupun introducerea plân- 
gerii prealabile, dacă făptuitorul are una dintre calitățile care atrag compe- 
tența de judecată în primă instanță a Înaltei Curți de Casaţie şi Justiție? sau 
curții de apel*, plângerea prealabilă va fi adresată procurorului. 

Plângerea prealabilă adresată organelor de urmărire penală este o 
condiție pentru tragerea la răspundere penală a făptuitorului şi pentru 
punerea în mişcare a acţiunii penale. Această concluzie se impune, cum în 
mod corect se subliniază de către unii autori, deoarece normele juridice care 
reglementează instituția plângerii prealabile arată că acţiunea penală se 


= 


pune în mişcare „la plângerea prealabilă”, şi nu „prin plângerea prealabilă”?. 


3.1.3. Titularii plângerii prealabile 


Plângerea prealabilă poate fi introdusă la organul de urmărire penală 
de persoana vătămată (subiectul pasiv al infracțiunii). 

Întrucât legiuitorul a reglementat instituția plângerii prealabile pentru 
a ocroti, în primul rând, interesele celui vătămat prin infracţiune, dreptul de 


1 De altfel, această concluzie a fost formulată şi în literatura de specialitate 
anterioară actualului Cod de procedură penală (Dongoroz II, p. 107). 

2 Potrivit art. 40 alin. (1), Înalta Curte de Casaţie şi Justiţie judecă în primă instanţă 
infracțiunile săvârşite de senatori, deputați şi membri din România în Parlamentul 
European, de membrii Guvernului, de judecătorii Curţii Constituţionale, de membrii 
Consiliului Superior al Magistraturii, de judecătorii Înaltei Curti de Casaţie şi Justiţie şi de 
procurorii de la Parchetul de pe lângă Înalta Curte de Casaţie şi Justiţie. 

3 Potrivit art. 38 alin. (1), curtea de apel judecă în primă instanţă infracțiunile 
săvârşite de judecătorii de la judecătorii, tribunale, procurorii de la parchetele care 
funcţionează pe lângă aceste instanțe, avocaţi, notari publici, executori judecătoreşti, 
controlorii financiari ai Curţii de Conturi, auditori publici externi, şefii cultelor religioase 
organizate în condiţiile legii, ceilalți membri ai înaltului cler, care au cel puţin rangul de 
arhiereu sau echivalent al acestuia, magistrații-asistenţi de la Înalta Curte de Casaţie şi 
Justiție, judecătorii de la curţile de apel şi Curtea Militară de Apel, procurorii de la 
parchetele de pe lângă aceste instanțe etc. 

4 Dongoroz lI, p. 96. 

a introduce plângerea prealabilă are un caracter personal şi aparține 
persoanei vătămate. Prin persoană vătămată, în cazul plângerii prealabile, 
se înțelege atât persoana fizică, cât şi persoana juridică ce a suferit o 
vătămare fizică, morală sau materială prin săvârşirea infracțiunii. 

Dreptul persoanei vătămate de a face plângere prealabilă este un 
drept cu caracter personal?, indivizibil şi netransmisibil. 

în cazul în care prin aceeaşi faptă au fost vătămate mai multe 
persoane şi numai una dintre acestea a făcut plângere prealabilă, răspun- 
derea penală se menţine [art. 157 alin. (2) C. pen., indivizibilitate activă]. 
Atunci când sunt mai mulţi participanți la infracțiune, fapta atrage răspun- 
derea penală a tuturor participanților, chiar dacă plângerea prealabilă s-a 
făcut numai cu privire numai la unul dintre aceştia [ari. 157 alin. (3) 
C. pen., indivizibilitate pasivă]. 

În privința subiecţilor care pot introduce plângerea prealabilă la 
organele de urmărire penală, urmează să observăm că legiuitorul a pre- 
văzut posibilitatea ca şi alte persoane decât titularul ei să poată face 
această plângere. 

Astfel, în vederea ocrotirii minorilor fără capacitate de exercițiu, a 
incapabililor sau a minorilor cu capacitate de exercițiu restrânsă, repre- 
zentanţii legali pot înlocui sau întregi voința acestora şi pot deveni titulari ai 
plângerii prealabile în cazul în care asemenea categorii de minori au fost 
vătămate prin infracţiuni pentru care legea prevede că este necesară 
plângerea prealabilă a persoanei vătămate. O asemenea concluzie se 
desprinde din dispoziţiile art. 295 alin. (3) raportat la art. 289 alin. (8), 
corelate cu dispoziţiile Codului civil2, după cum urmează: 

- pentru persoana lipsită de capacitate de exercițiu plângerea preala- 
bilă se face de reprezentantul său legal; 

- persoana cu capacitate de exerciţiu restrânsă (minor care a împlinit 
vârsta de 14 ani) poate sesiza organele de urmărire penală prin plângere 
prealabilă, cu încuviințarea reprezentantului legal. 

În acelaşi sens, amintim prevederile art. 296 alin. (2), unde se arată 
că în cazul în care persoana vătămată este un minor sau un incapabil, 
termenul de introducere a plângerii prealabile curge de la data când 
„reprezentantul său legal a aflat despre săvârşirea faptei. 


1 Audierea de către instanţa de fond, în locul persoanei vătămate, a soţiei sale, care 
s-a constituit şi parte civilă (semnând declaraţia în numele soțului), e contrară dispoziţiilor 
legale, conducând la nulitatea absolută a sentinței (T. mun. Bucureşti, s. | pen., dec. 
nr. 145/1996, în Neagu IV, p. 74). 

2 Potrivit art. 43 alin. (1) şi (2) C. civ., pentru minorul care nu a împlinit vârsta de 
14 ani şi pentru interzisul judecătoresc pot face plângere prealabilă reprezentanții legali 
(părinţii, tutorele, curatorul). De asemenea, potrivit art. 41 alin. (2) C. civ., actele juridice ale 
minorului cu capacitate de exerciţiu restrânsă se încheie de către acesta, cu încuviințarea 
părinţilor sau, după caz, a tutorelui. | 

In cazul minorilor cu capacitate de exerciţiu restrânsă, în practica 
judiciară! şi în literatura de specialitate? s-a apreciat, în mod corect, ca 
plângerea prealabilă trebuie introdusă de către persoana vătămată, minor 
cu capacitatea de exerciţiu restrânsă, cu încuviințarea persoanelor pre- 
văzute de legea civilă. Pe de altă parte, dacă un minor a dobândit prin 
căsătorie capacitatea deplină de exercițiu a drepturilor sale, potrivit 
reglementărilor în vigoare (art. 39 C. civ.), el poate introduce personal 
plângerea prealabilă, fără să aibă nevoie de încuviințarea vreunei 
persoane. 

Plângerea prealabilă se poate face şi prin mandatar, potrivit art. 295 
alin. (3) raportat la art. 289 alin. (3). 

Mandatul trebuie să fie special, iar procura rămâne ataşată plângerii 
prealabile. Mandatul special trebuie să fie dat în cadrul termenului 
prevăzut pentru introducerea plângerii prealabile“. 

De asemenea, subliniem faptul că dispoziţiile art. 289 alin. (7) privind 
plângerea, ca mod general de sesizare a organelor de urmărire penală, nu 
se aplică în cazul plângerii prealabile, deoarece aceasta din urmă consti- 
tuie o modalitate specială, prevăzută de lege, prin care persoana vătămată 
îşi exercită dreptul său exclusiv de a cere tragerea la răspundere penală a 
făptuitorului5. În acest sens, în doctrină s-a arătat, pe bună dreptate, că 
plângerea prealabilă introdusă de copilul major pentru părinte apare ca 
fiind făcută de o persoană fără calitate, deoarece dispozițiile legale potrivit 
cărora plângerea se poate face, printre alţii, şi de către copilul major pentru 
părinți nu sunt aplicabile în cazul plângerii prealabile. Din aceleaşi 


1 T.S., dec. îndrumare nr. 6/1973 (pct. 1), în R.R.D. nr. 2/1974, p. 107; T. mun. 
Bucureşti, s. a Il-a pen., dec. nr. 782/1976, în R.R.D. nr. 1/1977, p. 61; T. jud. Suceava, 
dec. pen. nr. 369/1969, în R.R.D. nr. 7/1969, p. 171. 

2 Volonciu III, p. 301; M. Popovici, nota II, la T. jud. Olt, dec. pen. nr. 431/1970, în 
R.R.D. nr. 1/1971, p. 147. 

3 Lipsa mandatului special conduce la constatarea lipsei plângerii prealabile, cu 
toate efectele procesuale generate (T. mun. Bucureşti, s. a Il-a pen., dec. nr. 524/1996, în 
Neagu IV, p. 77). În practica instanțelor de judecată însă au existat şi soluţii contrare. 
Astfel, organele judiciare sesizate prin plângere prealabilă introdusă de avocatul persoanei 
vătămate, fără ca acestuia să i se fi dat un mandat special, au apreciat că sesizarea este 
legală, având relevanţă conduita persoanei vătămate, din care rezultă că aceasta a dorit şi 
a urmărit tragerea la răspundere penală a făptuitorilor (T. laşi, s. pen., dec. nr. 770/2005, în 
Jurisprudenţă naţională 2004-2005. Practica judiciară a curților de apel şi a tribunalelor, 
Ed. Brilliance, Piatra-Neamţ, 2006, p. 762). 

4 În practica judiciară s-a stabilit că lipsa de calitate procesuală a persoanei care a 
- introdus plângerea prealabilă la organul competent pentru persoana vătămată nu se 
acoperă printr-un mandat dat după depăşirea acestor faze ale procesului (T.S., s. pen., 
dec. nr. 1670/1984, în C.D. 1984, pp. 316-317). 

5 T. mun. Bucureşti, s. a Il-a pen., dec. nr. 1152/1971, în R.R.D. nr. 8/1972, p. 150; 
T. mun. Bucureşti, s. a II-a pen., dec. nr. 782/1976, în R.R.D. nr. 1/1977, p. 71. 

6 S. Kahane, Nota, în R.R.D. nr. 8/1972, p. 150. 

considerente, nu pot face plângere prealabilă părinţii pentru copiii lor 
majori! şi nici soțul pentru celălalt soț?. 

Potrivit art. 157 alin. (4) C. pen., în cazul în care cel vătămat este o 
persoană lipsită de capacitate de exerciţiu ori cu capacitatea de exercițiu 
restrânsă sau o persoană juridică ce este reprezentată de făptuitor, 
acțiunea penală se poate pune în mişcare şi din oficiu. În acelaşi sens, 
potrivit art. 289 alin. (8) teza a l-a, în cazul în care făptuitorul este 
persoana ce reprezintă legal sau încuviințează actele persoanei vătămate, 
sesizarea organelor de urmărire penală se face din oficiu. | 

Subliniem existenţa unor reglementări similare şi pentru alte ipoteze 
legale. Astfel, conform art. 199 alin. (2) C. pen., în cazul infracţiunilor pre- 
văzute în art. 193 C. pen. (lovirea sau alte violențe) şi art. 196 C. pen. 
(vătămarea corporală din culpă) săvârşite asupra unui membru de familie’, 
acțiunea penală poate fi pusă în mişcare şi din oficiu. 

În aceste ipoteze legale funcționează atât principiul disponibilităţii 
asupra acţiunii penale, cât şi principiul obligativității. În această privință, 
apreciem că punerea în mişcare a acţiunii penale se face din oficiu numai 
în subsidiar, adică numai în ipoteza în care cei îndrituiţi de lege nu au 
introdus plângerea prealabilă la organele de urmărire penală. 

Consecinţă a unor controverse doctrinare şi jurisprudențţiale ivite sub 
auspiciile codurilor anterioare, constând în determinarea efectelor pe care 
le poate avea moartea persoanei vătămate care a intervenit înainte de a 
se fi împlinit termenul de introducere a plângerii prealabile*, în art. 157 
alin. (5) C. pen. se arată că acţiunea penală poate fi pusă în mişcare din 
oficiu dacă persoana vătămată a decedat sau persoana juridică a fost 
lichidată înainte de expirarea termenului prevăzut de lege pentru intro- 
ducerea plângerii. Aşadar, şi în acest caz urmărirea penală se va desfă- 
şura din oficiu, plângerea prealabilă încetând a mai reprezenta o condiţie 
de procedibilitates. 


1T. jud. Suceava, dec. pen. nr. 144/1978, în R.R.D. nr. 9/1978, p. 6. i 

2 Jud. Urziceni, sent. pen. nr. 206/1981, în R.R.D. nr. 3/1982, p. 54. În această 
sentință, în mod corect s-a arătat că sesizarea făcută de către soțul persoanei vătămate 
apare ca fiind făcută de către o persoană fără calitate. 

3 Potrivit art. 177 alin. (1) C. pen., prin membru de familie se înțelege: a) ascendenții 
şi descendenții, fraţii şi surorile, copiii acestora, precum şi persoanele devenite prin adop- 
ție, potrivit legii, astfel de rude; b) soţul; c) persoanele care au stabilit relaţii asemănătoare 
acelora dintre soţi sau dintre părinţi şi copii, în cazul în care convieţuiesc. Aceste dispoziţii, 
în limitele prevăzute în alin. (1) lit. a), se aplică, în caz de adopție, şi persoanei adoptate ori 
descendenților acesteia în raport cu rudele fireşti. 

4 Pentru detalii, a se vedea Neagu IV, p. 78. 

5 În acest sens, în mod judicios, în practica instanţelor de judecată s-a statuat că 
plângerea prealabilă se face de către o persoană care a suferit prin fapta penală o vătă- 
mare fizică, morală sau materială şi care se află în deplinătatea facultăților fizice şi 
mentale, putând astfel să îşi exercite drepturile prevăzute de lege. În circumstanţele în care 
persoana vătămată a fost ucisă imediat după comiterea tentativei la infracţiunea de viol 

Pe de altă parte, în cazul în care persoana vătămată a decedat după 
ce şi-a manifestat voinţa de a fi urmărit şi judecat făptuitorul, deci după ce 
a făcut în termen plângerea prealabilă, procesul penal continuă. Ca 
urmare, este greşită procedura instanței legal învestite cu judecarea unei 
infracţiuni pentru care acțiunea penală se pune în mişcare din oficiu de a 
dispune încetarea procesul penal constatând că în cursul judecării cauzei 
persoana vătămată a decedat!. 

Aşadar, din ansamblul dispoziţiilor legale se desprinde concluzia că 
titularii dreptului de a sesiza organele de urmărire penală prin plângere 
prealabilă sunt: 

- persoana vătămată, personal; 

- reprezentantul legal al persoanei vătămate fără capacitate de 
exercițiu; 

- persoana vătămată cu capacitate de exerciţiu restrânsă, cu încu- 
viințarea reprezentantului legal; 

- reprezentantul convenţional, cu mandat special. 


3.1.4. Conţinutul plânserii prealabile 


Plângerea prealabilă făcută de către titularii menţionaţi în paragraful 
precedent trebuie să cuprindă, potrivit art. 295 alin. (3) raportat la art. 289 
alin. (2), aceleaşi menţiuni ca şi plângerea simplă, şi anume: numele, 
prenumele, codul numeric personal, calitatea şi domiciliul petiționarului ori, 
pentru persoane juridice, denumirea, sediul, codul unic de înregistrare, 
codul de identificare fiscală, numărul de înmatriculare în registrul comer- 
tului sau de înscriere în registrul persoanelor juridice şi contul bancar, 
indicarea reprezentantului legal ori convenţional, descrierea faptei care 
formează obiectul plângerii prealabile, precum şi indicarea făptuitorului şi a 
mijloacelor de probă, dacă sunt cunoscute. 

În legătura cu conţinutul pe care trebuie să-l aibă, potrivit legii, plân- 
gerea prealabilă, se pune în mod firesc întrebarea: dacă un astfel de act 
de sesizare este incomplet, care sunt valenţele sale juridice? Deşi în 
lucrări anterioare apreciam că lipsa unor elemente din conţinutul plângerii 
prealabile nu înlătură efectele de sesizare a organelor de urmărire penală 
pe care aceasta le produce, actualmente opinăm în sensul aplicării prin 
similitudine a dispoziţiilor art. 294 alin. (2), în conformitate cu care în 
situația în care actul de sesizare nu îndeplineşte condiţiile de formă 
—_ Se» ai Pe e, et E al ORE 0 1 ANII a 


pentru ascunderea săvârşirii acestei infracţiuni, nu se poate invoca lipsa plângerii pre- 
alabile, întrucât acest caz de înlăturare a răspunderii penale este incident numai atunci 
când persoana vătămată are capacitate deplină de exercițiu şi nu sesizează organele judi- 
ciare penale prin plângere prealabilă (C.S.J, s. pen., dec. nr. 383/1995, în Neagu V, p. 45). 

1 A se vedea T. jud. Timiş, dec. pen. nr. 1713/1971, în R.R.D. nr. 2/1973, 


p. 167. 

prevăzute de lege ori descrierea faptei este incompletă sau neclară, se 
restituie pe cale administrativă petiționarului, cu indicarea elementelor care 
lipsesc. | 

În cazul în care în plângerea prealabilă nu este indicat numele 
autorului infracţiunii, sesizarea poate fi considerată ca fiind validă, deoa- 
rece organul sesizat are obligaţia, conform art. 285 alin. (1), să strângă 
probele necesare cu privire la identificarea persoanelor care au săvârşit 
infracțiunea, pe de o parte, iar indicarea făptuitorului în actul de sesizare 
este facultativă, potrivit art. 295 alin. (3) raportat la art. 289 alin. (2), pe de 
altă partet. | | 

Plângerea prealabilă introdusă în termen sesizează în mod legal 
organul judiciar competent, chiar dacă, ulterior, petiționarul a făcut unele 
completări privind diverse aspecte ale cauzei, care lipseau din plângerea 
prealabilă introdusă inițial?. 

Dacă este făcută în scris, plângerea prealabilă trebuie semnată de 
persoana vătămată, de mandatar sau reprezentantul legal. 

Plângerea prealabilă făcută oral se consemnează într-un proces-verbal 
de către organul de urmărire penală care o primeşte. Ñ 

Plângerea prealabilă în formă electronică îndeplineşte condițiile de 
formă numai dacă este certificată prin semnătură electronică, în confor- 
mitate cu prevederile legale. 


3.1.5. Termenul de introducere a plângerii prealabile 


Conform art. 296 alin. (1), plângerea prealabilă trebuie să fie intro- 
dusă în termen de 3 luni din ziua în care persoana vătămată a aflat despre 
săvârşirea faptei. | 

În acest interval de 3 luni, persoana vătămată ale. cărei drepturi şi 
interese au fost prejudiciate printr-o faptă penală poate: decide asupra 
atitudinii pe care o adoptă, respectiv dacă uzează de dreptul de a sesiza - 
organele de urmărire penală sau nu, dat fiind faptul că o atare situație 
juridică este guvernată de principiul disponibilității. 

Pe de altă parte, termenul de 3 luni curge şi în favoarea făptuitorului, 
fată de care se poate cere tragerea la răspundere penală numai în limitele 
acestui interval de timp. 


1 În acelaşi sens, în situaţia în care din conţinutul plângerii prealabile rezultă date 
suficiente pentru stabilirea persoanei făptuitorului, eroarea din actul de sesizare cu privire 
la identitatea acestuia nu afectează validitatea plângerii prealabile (T.S., s. pen., dec. 
nr. 1157/1984, în R.R.D. nr. 2/1985, p. 74). 

2 Spre exemplu, a fost apreciată ca fiind legală sesizarea instanței prin plângere 
prealabilă introdusă în termen, chiar dacă, ulterior, a fost depusă o a doua plângere pre- 
alabilă, în care au fost enumerate bunurile sustrase prin furt şi contravaloarea lor, mentiuni 
care lipseau din conținutul plângerii inițiale (T.S., s. pen., dec. nr. 1408/1981, în R.R.D. 
nr. 1/1982, p. 65). 

În aceste circumstanțe, devine deosebit de importantă stabilirea 
momentului din care începe să curgă termenul menţionat, pentru a se 
asigura persoanei vătămate şi făptuitorului posibilitatea de a-şi exercita 
drepturile specifice poziției lor procesuale. 

Dispoziţiile art. 296 alin. (1) nu conțin niciun fel de distincţie referi- 
toare la formele de săvârşire a infracțiunii, ceea ce înseamnă că aceste 
"dispoziții se aplică indiferent dacă infracțiunile constau în fapte consumate 
sau în fapte epuizate. Astfel, termenul de 3 luni curge fără niciun fel de 
diferențieri din momentul în care persoana vătămată a aflat despre 
săvârşirea faptei, indiferent de forma acesteia. 

De asemenea, prin această nouă manieră de reglementare a mo- 
mentului de la care începe să curgă termenul pentru introducerea plângerii 
prealabile, nu mai prezintă importanță dacă persoana vătămată cunoaşte 
sau nu identitatea făptuitorului, fiind suficient ca aceasta să aibă cunoştinţă 
despre săvârşirea unei infracţiuni împotriva sa. 

În art. 296 alin. (2) se arată că în cazul în care persoana vătămată 
este un minor sau un incapabil, termenul de 3 luni curge de la data la care 
reprezentantul său legal a aflat despre săvârşirea faptei. În cazul în care 
făptuitorul este reprezentantul legal al persoanelor prevăzute la alin. (2), 
termenul de 3 luni curge de la data numirii unui nou reprezentant legal. 

După natura lui, termenul de 3 luni este un termen procedural? şi se 
calculează potrivit dispoziţiilor art. 269. 

Nerespectarea termenului arătat mai sus atrage incidența dispozițiilor 
art. 16 alin. (1) lit. e), plângerea prealabilă fiind considerată tardiv intro- 
dusă?. În acest sens, la primirea plângerii prealabile, organul de urmărire 
penală verifică dacă aceasta a fost depusă în termenul prevăzut de lege. 
În cazul în care constată că este tardivă, organul de cercetare penală 
înaintează procurorului actele încheiate împreună cu propunerea de 
clasare [art. 297 alin. (1)]. 

Plângerea greşit îndreptată la organul de urmărire penală sau la 
instanța de judecată se trimite, pe cale administrativă, organului judiciar 
competent. În aceste cazuri, plângerea se consideră valabilă dacă a fost 
introdusă în termen la organul necompetent. 


1 Potrivit art. 284 alin. (1) din Codul de procedură penală anterior, plângerea 
prealabilă trebuia introdusă în termen de 2 luni din ziua în care persoana vătămată ştia 
cine este făptuitorul. 

2 T. jud. Hunedoara, dec. pen. nr. 66/1979, în R 2, p. 317. 

3 Termenele pe luni expiră la sfârşitul zilei corespunzătoare din luna următoare. 
Dacă această zi cade într-o lună ce nu are zi corespunzătoare, termenul expiră în ultima zi 
"a acelei luni. Nerespectarea dispoziţiilor legale relative la calculul termenului de introducere 
a plângerii prealabile poate conduce la aprecierea greşită a tardivităţii plângerii (T. mun. 
Bucureşti, s. | pen., dec. nr. 603/1996). 

4 T.S., s. pen., dec. nr. 1998/1976, în R 2, p. 315. 

3.1.6. Aspecte speciale privind procedura plângerii prealabile 


3.1.6.1. Procedura în cazul infracţiunilor flagrante 


Având în vedere gravitatea sporită pe care o prezintă săvârşirea 
infracţiunilor flagrante, precum şi necesitatea strângerii probelor, legiuitorul 
a prevăzut obligaţia organelor de urmărire penală de a constaia săvârşirea 
unor asemenea infracţiuni chiar în lipsa plângerii prealabile [art. 298 
alin. (1)]. | 

Cu ocazia constatării infracţiunii, organul de urmărire penală întoc- 
meşte un proces-verbal. Această concluzie se desprinde, în primul rând, 
din prevederile art. 298 alin. (1), prin care este instituită obligaţia organului 
judiciar de a constata infracțiunea, activitate care implică în mod necesar 
întocmirea procesului-verbal ca act constatator. 

în al doilea rând, conform art. 293 alin. (3), în cazul infracţiunii 
flagrante, organele de ordine publică şi securitate națională întocmesc un 
proces-verbal, în care consemnează toate aspectele constaiate şi activi- 
tăţile desfăşurate, pe care îl înaintează de îndată organului de urmărire 
penală. A fortiori, actul constatator se va întocmi şi de către organul de 
urmărire penală, dacă acesta se găseşte în situația de a constata săvâr- 
şirea unei infracțiuni flagrante. (i 

După constatarea infracţiunii flagrante, organul de urmărire penală 
cheamă persoana vătămată şi, dacă aceasta declară că face plângere 
prealabilă, începe urmărirea penală. În caz contrar, organul de cercetare 
penală înaintează procurorului actele încheiate şi propunerea de clasare. 


3.1.6.2. Aspecte legate de procedura plângerii prealabile în cazul 
schimbării încadrării juridice a faptei 


Prin actele de sesizare a organelor de urmărire penală nu întol- 
deauna sunt arătate cu exactitate elementele care să contureze înca- 
drarea juridică a faptei săvârşite, urmând ca, pe parcursul efectuării urmă- 
ririi penale, să se realizeze stabilirea calificării în drepi a faptei săvârşite. In 
dispozițiile legii s-a prevăzut posibilitatea ca într-o cauză penală să se 
descopere, în urma cercetărilor, că fapta urmează să primească o 
încadrare juridică pentru care este necesară plângerea prealabilă. 

În acest sens, în dispoziţiile art. 297 alin. (2) se arată că dacă într-o 
cauză în care s-au făcut acte de urmărire penală se constată că este 
necesară plângerea prealabilă, organul de urmărire penală cheamă 
persoana vătămată şi o întreabă dacă înțelege să facă plângere. In caz 
afirmativ, organul de urmărire penală continuă cercetarea. În caz contrar, 
înaintează procurorului actele încheiate şi propunerea de clasare. 

Reglementarea din art. 297 alin. (2) are în vedere situaţiile în care 
organul de cercetare penală a fost sesizat cu instrumentarea unei cauze 

referitoare la o infracțiune pentru care acțiunea penală se pune în mişcare 
din oficiu şi, ulterior, în urma administrării probelor, constată că fapta cu 
care a fost sesizat trebuie să primească o încadrare juridică pentru care 
este necesară plângerea prealabilă a persoanei vătămate. 

Noua încadrare juridică poate atrage competenţa unui alt organ de 
urmărire penală. Organul de cercetare penală are obligația ca în cazul în 
care persoana vătămată, fiind chemată, a făcut plângere prealabilă, să 
continue cercetarea, când infracţiunea face parte dintre acelea pentru care 
plângerea prealabilă i se adresează chiar acestuia, sau să trimită dosarul 
organului de urmărire penală competent, când noua încadrare juridică 
atrage competenţa acestuia. 

In situaţia în care persoana vătămată a fost chemată la organul de 
cercetare penală şi declară că nu face plângere prealabilă, organul de 
cercetare trimite dosarul procurorului cu propunerea de clasare. 


3.2. Alte moduri speciale de sesizare 


De la regula obligativității acţiunii penale legea a prevăzut şi alte 
derogări, potrivit cărora declanşarea procesului penal, precum şi punerea 
în mişcare a acţiunii penale pot avea loc numai ca urmare a unei anumite 
manifestări de voință prevăzute de lege. 
| Astfel, potrivit art. 288 alin. (2), când, potrivit legii, punerea în mişcare 
a acţiunii penale se face numai la sesizarea formulată de persoana 
prevăzută de lege ori cu autorizarea organului prevăzut de lege, acțiunea 
penală nu poate fi pusă în mişcare în lipsa acestora. 

Astfel, sunt moduri speciale de sesizare a organelor de urmărire 
penală (altele decât plângerea prealabilă): 

- sesizarea Camerei Deputaţilor, Senatului sau Preşedintelui 
României, pentru fapte săvârşite în exerciţiul funcţiei lor de membrii 
Guvernului [art. 109 alin. (2) din Constituţia României]; 

- autorizarea prealabilă a procurorului general al parchetului de pe 
lângă curtea de apel în a cărei rază teritorială se află parchetul mai întâi 
sesizat sau, după caz, a procurorului general al parchetului de pe lângă 
Înalta Curte de Casaţie şi Justiție necesară pentru punerea în mişcare a 
acțiunii penale în cazul infracțiunilor săvârşite în afara teritoriului țării de 
către un cetățean român sau de o persoană juridică română, dacă 
pedeapsa prevăzută de legea română este detențiunea pe viață ori 
închisoarea mai mare de 10 ani, potrivit art. 9 C. pen. (personalitatea legii 
penale); 

- autorizarea prealabilă a procurorului general al Parchetului de pe 
lângă Înalta Curte de Casaţie şi Justiție pentru punerea în mişcare a 
acţiunii penale în cazul infracţiunilor săvârşite în afara teritoriului țării de 
către un cetățean străin sau o persoană fără cetățenie, contra statului 

român, contra unui cetățean român ori a unei persoane juridice române, 
numai dacă fapta nu face obiectul unei proceduri judiciare în statul pe 
teritoriul căruia s-a comis, potrivit art. 10 C. pen. (realitatea legii penale); 

- sesizarea comandantului pentru punerea în mişcare a acțiunii 
penale în cazul săvârşirii vreuneia dintre infracțiunile contra capacităţii de 
luptă a forțelor armate dintre cele prevăzute în ari. 413-417 C. pen... 

Potrivit art. 2941, ori de câte ori este necesară o autorizare sau 
îndeplinirea unei alte condiţii prealabile pentru a se dispune efectuarea în 
continuare a urmăririi penale față de o anumită persoană, parchetul, odată 
cu sesizarea instituţiei competente, înaintează un referat întocmit de 
procuror, care va cuprinde date şi informaţii cu privire la săvârşirea unor 
fapte prevăzute de legea penală de către persoana cu privire la care se 
solicită autorizarea?. Rezultă, aşadar, că în ipotezele mai sus menționate 
autorizarea ori sesizarea organului competent este necesară pentru conti- 
nuarea efectuării urmăririi penale faţă de o anumită persoană. Pentru care 
motive, în aceste cazuri se va dispune începerea urmăririi penale cu privire 
la fapta sesizată, urmând ca sesizarea ori autorizarea organului competent 
să fie necesară în vederea continuării urmăririi penale (conform ari. 2941), 
respectiv pentru punerea în mişcare a acțiunii penale [art. 288 alin. (2)]. 

În lumina actualelor dispoziții legale, manifestările de voință mai sus 
menţionate reprezintă moduri de sesizare a organului de urmărire penală 
în vederea continuării efectuării urmăririi penale, respectiv pentru punerea 
în mişcare a acţiunii penale. Din această perspectivă, autorizarea sau 
sesizarea organului competent se diferențiază față de celelalte moduri de 
sesizare analizate, scopul acestora din urmă fiind începerea urmăririi 
penale, şi nu continuarea efectuării urmăririi penale. 


Secţiunea a IV-a 
Desfăşurarea urmăririi penale 


$ 1. Inceperea urmăririi penale 


Începerea urmăririi penale este un moment procesual cu semnificații 
deosebite. Pe de o parte, începerea urmăririi penale marchează declan- 
şarea procesului penal şi, pe de altă parte, aceasta implică drepturi şi 
obligaţii specifice atât pentru organele de urmărire penală, cât şi pentru 
ceilalți participanţi la procesul penal. 


1 infracțiunile avute în vedere sunt absența nejustificată (ari. 413 C. pen.), 
dezertarea (art. 414 C. pen.), încălcarea consemnului (art. 415 C. pen.), părăsirea postului 
sau comenzii (art. 416 C. pen.) şi insubordonarea (art. 417 C. pen.). 

2 Art. 2941 a fost modificat prin art. I! pct. 75 din O.U.G. nr. 18/2016. 

In lumina dispoziţiilor legale în vigoare, începerea urmăririi penale se 
dispune întotdeauna numai cu privire la faptă (urmărire penală in rem), 
indiferent dacă autorul acesteia este cunoscut!. În acest sens, potrivit 
art. 305 alin. (1), când actul de sesizare îndeplineşte condiţiile prevăzute 
de lege, organul de urmărire penală dispune începerea urmăririi penale cu 
privire la fapta săvârşită ori a cărei săvârşire se pregăteşte, chiar dacă 
autorul este indicat sau cunoscut?. 

“Actualul cadrul legal instituit în materia începerii urmăririi penale se 
caracterizează prin câteva elemente de noutate, introduse în special prin 
O.U.G. nr. 18/2016. 

Astfel, în primul rând, comparativ cu reglementarea inițială a actua- 
lului Cod de procedură penală, începerea urmăririi penale se prezintă ca 
un act procesual pur formal, singura condiţie care este necesar a fi 
îndeplinită constând în aceea că actul de sesizare trebuie să îndepli- 
nească condițiile prevăzute de lege. Din analiza formei actuale a art. 305 
alin. (1), prin comparaţie cu forma iniţială a textului de lege, ar putea 
rezulta că legiuitorul a renunţat la reglementarea condiţiei de fond, 
constând în stabilirea inexistenței vreunui caz dintre cele prevăzute în 
art. 16 alin. (1). Cu toate acestea, opinăm că examenul sesizării sub 
aspectul verificării existenţei impedimentelor la punerea în mişcare a 
acţiunii penale este actual, având în vedere prevederile art. 294 alin. (3), 
în conformitate cu care atunci când sesizarea îndeplineşte condiţiile legale 
de admisibilitate, dar din cuprinsul acesteia rezultă vreunul dintre cazurile 
de împiedicare a exercitării acţiunii penale prevăzute de art. 16 alin. (1), 
organele de cercetare penală înaintează procurorului actele, împreună cu 
propunerea de clasare. 

Constatarea inexistenţei vreunuia dintre impedimentele prevăzute în 
art. 16 alin. (1) este însă diferită de la caz la caz. În aceste condiţii, coro- 
borând dispoziţiile art. 305 alin. (1) cu cele ale art. 294 alin. (3), consi- 
derăm că se poate dispune începerea urmăririi penale atunci când actul de 
sesizare îndeplineşte condiţiile prevăzute de lege, în acest caz, dispoziția 
organului de urmărire penală având caracter pur formal. In ipoteza în care, 
însă, din cuprinsul sesizării se desprinde cu caracter de evidenţă existența 
vreunui caz dintre cele prevăzute în art. 16 alin. (1), urmărirea penală nu 
va fi începută, soluţia care se impune fiind aceea a clasării. Pentru situa- 
tiile în care din conținutul sesizării nu se evidenţiază vreunul dintre cazurile 
prevăzute în art. 16 alin. (2), organul de urmărire penală va dispune 
începerea urmăririi penale, urmând ca activitățile desfăşurate în cadrul 


1 În acest mod, legiuitorul a realizat o îndepărtare evidentă față de reglementările 
Codului de procedură penală anterior, sub auspiciile căruia începerea urmăririi penale se 
putea dispune în două modalităţi, şi anume cu privire la faptă (in rem), respectiv cu privire 
la faptă şi persoană (in rem şi in personam). 

2 Art. 305 alin. (1) a fost modificat prin art. Il pct. 76 din O.U.G. nr. 18/2016. 

urmăririi penale să aibă drept finalitate, dacă este sau nu cazul, trimiterea 
în judecată. | 

Legea nu face distincţie între actele de sesizare, ceea ce înseamnă 
că este necesar să avem în vedere atât modurile generale de sesizare 
(plângere, denunţ, actele organelor de constatare, sesizarea din oficiu), cât 
şi modurile speciale de sesizare (plângerea prealabilă, sesizarea sau 
autorizarea organului competent). 

În al doilea rând, în premieră, începerea urmăririi penale se poaie 
dispune nu numai cu privire la o faptă săvârşită, ci şi cu privire la o faptă „a 
cărei pregătire se săvârşeşte”. În acest mod, practic, se poate constitui un 
dosar penal fără ca infracţiunea să se fi săvârşit, fiind suficientă o simplă 
sesizare cu privire la pregătirea săvârșirii unei fapte penale. Comparativ cu 
reglementarea anterioară, constatăm opțiunea legiuitorului de a extinde 
cadrul procesual penal în sfera „actelor premergătoare”. Astfel, potrivit 
art. 224 din Codul de procedură penală anterior, organul de urmărire 
penală avea posibilitatea legală de a efectua acte premergătoare ( investi- 
gaţii prealabile) în vederea începerii urmăririi penale, urmând ca dispoziția 
eventuală de începere a urmăririi penale să aibă drept fundament faptic 
săvârşirea unei infracțiuni’. i A 

În al treilea rând, se impune evidenţiat caracterul exclusiv in rem al 
începerii urmăririi penale, chiar dacă autorul este indicat în actul de sesi- 
zare sau cunoscut. În acest context, în ipoteza sesizării organului de 
urmărire penală printr-o plângere penală care cuprinde informaţii cu privire 
la făptuitor, se va dispune începerea urmăririi penale numai față de fapta 
sesizată, urmând ca efectuarea urmăririi penale față de persoana indicată 
să se dispună ulterior. 

Atunci când sesizarea îndeplineşte condiţiile legale de admisibilitate, 
dar din cuprinsul acesteia, precum şi din probele administrate, rezultă 
vreunul dintre cazurile de împiedicare a exercitării acţiunii penale prevă- 
zute de art. 16 alin. (1), organele de cercetare penală înaintează procuro- 
rului actele, împreună cu propunerea de clasare. Acesta, dacă apreciază 
propunerea întemeiată, va dispune, prin ordonanţă, clasarea. Per a 
contrario, dacă procurorul apreciază că propunerea organului de cercetare 
penală nu este fondată, va dispune restituirea cauzei în vederea începerii 
urmăririi penale. În acest sens, potrivit art. 317, procurorul sesizat cu 
propunerea de clasare de către organul de cercetare penală, atunci când 


1 Această modificare are. de asemenea, rolul de a armoniza procedura începerii 
urmăririi penale cu unele instituții ale probaţiunii în materie penală. Avem în vedere, spre 
exemplu, dispoziţiile art. 139 alin. (1) lit. a), în conformitate cu care supravegherea tehnică 
se dispune atunci când există o suspiciune rezonabilă cu privire la pregătirea sau săvâr- 
şirea uneia dintre infracțiunile prevăzute în lege. Sau, potrivit art. 148 alin. (1) lit. a), autori- 
zarea folosirii investigatorilor sub acoperire se poate dispune dacă există o suspiciune 
rezonabilă cu privire la pregătirea sau săvârşirea uneia dintre infracțiunile prevăzute în 
lege. 


URMĂRIREA PENALĂ ! 77 


constată că nu sunt îndeplinite condiţiile legale pentru a dispune clasarea, 
restituie dosarul organului de cercetare penală. 

Menţionăm că soluţia clasării, atunci când nu se poate dispune înce- 
perea urmăririi penale, aparține numai procurorului, acesta fiind organul cu 
drept de decizie exclusivă asupra urmăririi penale, reglementare existentă, 
de altfel, şi în Codul de procedură penală anterior’. 

In cazurile în care o cauză penală este de competența exclusivă a 
procurorului, dacă sunt îndeplinite condiţiile de clasare, procurorul dispune 
această soluţie prin ordonanţă, actul procesual nefiind necesar a fi 
confirmat de către procurorul ierarhic superior. 

Când sunt îndeplinite condiţiile prevăzute în art. 305 alin. (2), 
începerea urmăririi penale se dispune prin ordonanţă?. 

Din modul de reglementare a începerii urmăririi penale rezultă că 
ordonanța reprezintă unicul act procesual prin care organele de urmărire 
penală îşi manifestă voința de a declanşa procesul penal. 

În mod excepțional, potrivit art. 360 alin. (2), în cazul constatării 
infracţiunilor de audiență, procurorul, dacă participă la judecată, poate 
declara că începe urmărirea penală, pune în mişcare acțiunea penală şi îl 
poate reţine pe suspect sau pe inculpat. Aşadar, în această ipoteză, 
urmărirea penală începe prin declaraţia orală a procurorului. 

"Ordonanţa ca act de dispoziţie nu este însă un act procedural, cum 
se menţionează uneori în literatura de specialitate”, ştiut fiind că actele 
procedurale au menirea să realizeze în concret dispoziția din actul 
procesual“, ci este actul procesual care relevă voința organului de urmărire 
penală privind declanşarea procesului penal. 

Ordonanţa de începere a urmăririi penale trebuie să cuprindă: 
denumirea parchetului sau a structurii de poliţie din care face parte organul 
de urmărire penală şi data emiterii, numele, prenumele şi calitatea celui 
care o întocmeşte, fapta care face obiectul urmăririi penale, încadrarea 
juridică a acesteia şi, după caz, datele privitoare la persoana suspectului 
sau inculpatului, precum şi semnătura organului de urmărire penală. 

Din dispoziţiile legale analizate rezultă că începerea urmăririi penale 
in rem se poate dispune atât de organul de cercetare penală, cât şi de 
către procuror, în funcţie de infracţiunea care formează obiectul investi- 
gației. 

În practica judiciară anterioară Codului de procedură penală actual, 
dar care îşi menţine aplicabilitatea şi în prezent, s-a arătat că neîntocmirea 
actului procesual de începere a urmăririi penale nu este sancționată cu 


1 Theodoru |, p. 160; E.V. lonăşeanu, op. cit., pp. 222-223. 

2 Art, 305 alin. (2) a fost modificat prin art. II pct. 76 din O.U.G. nr. 18/2016. 

3 E.V. lonăşeanu, op. cit, pp. 209-210 şi Buletinul intern al Procuraturii României 
nr. 1/1969, p. 56. 

4 Theodoru ll, pp. 228-235. 

nulitatea absolută, nefiind prevăzută printre cazurile expres enumerate în 
lege. În ipoteza în care s-ar considera că în această situaţie există o nuli- 
tate relativă, aceasta trebuie invocată în regimul procesual instituit, exis- 
tând posibilitatea acoperirii viciului de procedură atât prin tăcerea părții 
interesate a o invoca, cât şi prin punerea în mişcare a acțiunii penale”. 

Rezoluția prim-procurorului parchetului prin care dispune reparti- 
zarea unei lucrări nu echivalează cu un act de începere a urmăririi penale. 
Această rezoluţie nu reprezintă decât un act administrativ care are legă- 
tură cu atribuţiile funcţionale ale conducătorului parchetului respectiv”. 


$ 2. Efectuarea actelor de urmărire penală 


2.1. Noţiuni introductive 


Fiecare cauză penală, prin specificul ei, impune efectuarea unei 
anumite game de acte de urmărire penală. De aceea, se poate spune că 
paleta de activităţi pe care le realizează, pe parcursul urmăririi penale, 
organele de urmărire depinde de particularitățile fiecărei cauze penale. 
| Având în vedere varietatea activităţilor de urmărire penală care pot fi 
întreprinse pe parcursul primei faze a procesului penal, precum şi faptul că 
organele de urmărire pot dispune luarea unor măsuri prin care suni 
restrânse unele drepturi fundamentale ale persoanelor, se impune respec- 
tarea strictă a legalității de către toți subiecții oficiali. 

Potrivit art. 306 alin. (1), pentru realizarea obiectului urmăririi penale, 
organele de cercetare penală? au obligaţia ca, după sesizare, să caute şi 
să strângă datele ori informaţiile cu privire la existența infracţiunilor şi 
identificarea persoanelor care au săvârşit infracțiuni, să ia măsuri pentru 
limitarea consecințelor acestora, să strângă şi să administreze probele cu 
respectarea prevederilor art. 100 şi art. 101. 

Rezultă, aşadar, că prin administrarea de probe se stabileşte exis- 
tenţa infracţiunilor, sunt identificate persoanele care le-au săvârşit şi este 
posibilă determinarea răspunderii penale a acestora. Organele de urmărire 
penală, în funcţie de fiecare cauză penală, procedează la audierea subiec- 
ților procesuali principali, a părţilor şi a martorilor, utilizează metode spe- 
ciale de supraveghere sau cercetare, obțin mijloace materiale de probă şi 


1 C. Apel Bucureşti, s. a Il-a pen., dec. nr. 15/1998, în Culegere de practică judiciară 
penală pe anul 1998, cu note de V. Papadopol, Ed. All Beck, Bucureşti, 1999; în acelaşi 
sens, a se vedea C. Apel Bucureşti, s. a Il-a pen., dec. nr. 690/2003, în Practică judiciară 
penală, 2003-2004, Ed. Brilliance, Piatra-Neamţ, 2006, pp. 438-441. 

2 C. Apel Timişoara, dec. pen. nr. 17/R/1996, în R.D.P. nr. 4/1996, p. 147. 

3 Deşi în alin. (1) al art. 306 se foloseşte sintagma „organe de cercetare penală”, 
obligaţia legală menţionată este valabilă pentru activitatea tuturor organelor de urmărire 
penală, procuror sau organe de cercetare penală. 

înscrisuri cu relevanță probatorie, dispun efectuarea de expertize şi 
constatări etc. 

Potrivit art. 306 alin. (5), când organul de cercetare penală apreciază 
că este necesară administrarea unor mijloace de probă sau folosirea unor 
metode speciale de supraveghere, care pot fi autorizate ori dispuse, în 
faza de urmărire penală, numai de procuror sau, după caz, de judecătorul 
de drepturi şi libertăți, formulează propuneri motivate, care trebuie să 
cuprindă datele şi informaţiile care sunt obligatorii în cadrul acelei pro- 
ceduri. Referatul este trimis procurorului împreună cu dosarul cauzei. De 
altfel, şi procurorul va solicita judecătorului de drepturi şi libertăţi autori- 
zarea utilizării anumitor metode speciale de supraveghere sau cercetare 
(cum ar fi interceptarea comunicaţiilor, accesul la un sistem informatic 
etc.), autorizarea efectuării percheziției domiciliare etc. 

De asemenea, în vederea asigurării bunei desfăşurări a procesului 
penal, cu respectarea dispoziţiilor legale în materia competenţei, organele 
de urmărire penală pot dispune luarea unor măsuri preventive şi a altor 
măsuri procesuale sau pot solicita judecătorului de drepturi şi libertăți 
luarea unor alte măsuri preventive decât cele luate de procuror. 

Toate actele de urmărire penală enumerate mai sus au fost însă 
prezentate detaliat în prima parte a acestei lucrări’. În aceste condiţii, în 
continuare vom analiza actele de urmărire penală reglementate în mod 
expres în Partea specială a Codului de procedură penală (continuarea 
efectuării urmăririi penale față de o anumită persoană, punerea în mişcare 
a acţiunii penale, extinderea urmăririi penale şi schimbarea încadrării 
juridice). De asemenea, vom analiza procedura audierii anticipate, activi- 
tate care se poate desfăşura pe parcursul urmăririi penale şi care nu poate 
fi calificată drept act de urmărire penală, fiind atribuită judecătorului de 
drepturi şi libertăți. 


2.2. Continuarea efectuării urmăririi penale 


Potrivit art. 305 alin. (3), atunci când există probe din care să rezulte 
bănuiala rezonabilă că o anumită persoană a săvârşit fapta pentru care 
s-a început urmărirea penală şi nu există vreunul dintre cazurile prevăzute 
la art. 16 alin. (1), organul de urmărire penală dispune ca urmărirea penală 
să se efectueze în continuare față de aceasta. 

Continuarea efectuării urmăririi penale față de o anumită persoană 
se dispune prin ordonanță. 

Dispoziţia organului de urmărire penală de continuare a efectuării 
urmăririi penale față de o anumită persoană este ulterioară începerii 


1 A se vedea Neagu VI, Capitolul al VI-lea, Probele, Mijloacele de probă şi proce- 
deele probatorii în procesul penal, şi Capitolul al VI-lea, Măsurile procesuale. 
2 Art. 305 alin. (3) a fost modificat prin art. II pct. 76 din O.U.G. nr. 18/2016. 

urmăririi penale in rem şi presupune îndeplinirea cumulativă a următoa- 
relor două condiţii: 1) o condiţie pozitivă constând în existența probelor din 
care să rezulte bănuiala rezonabilă că o anumită persoană a săvârşit fapta 
pentru care s-a început urmărirea penală! şi 2) o condiţie negativă 
constând în stabilirea inexistenței vreunuia dintre cazurile prevăzute la 
art. 16 alin. (1). | 

Analiza reglementării procesual penale ne conduce la concluzia că 
dispoziţia de continuare a efectuării urmăririi penale față de o anumită 
persoană reprezintă un act procesual distinct față de dispoziția de înce- 
pere a urmăririi penale. Avem în vedere, în acest sens, următoarele 
argumente, prezentate în cele ce urmează. 

În primul rând, în principiu, dispoziția de începere a urmăririi penale 
in rem presupune constatarea regularităţii actului de sesizare, în vreme ce 
continuarea efectuării urmăririi penale se va dispune în măsura în care 
există probe din care să rezulte bănuiala rezonabilă că o anumită per- 
soană a săvârşit fapta pentru care s-a început urmărirea penală. Aşadar, 
începerea urmăririi penale poate avea un caracter pur formal, fără a fi 
necesare probe în sprijinul sesizării organului de urmărire penală, pe când 
continuarea efectuării urmăririi penale necesită existența unui ansamblu 
probator în acuzare. 

În al doilea rând, începerea urmăririi penale se dispune întotdeauna 
cu privire la o faptă (in rem), în vreme ce continuarea efectuării urmăririi 
penale se va dispune cu privire la o anumită persoană, determinată 
(caracter in personam). | 

În al treilea rând, începerea urmăririi penale se poate dispune şi cu 
privire la o faptă a cărei săvârşire se pregăteşte. În mod diferit, continuarea 
efectuării urmăririi penale necesită administrarea unor probe din care să 
rezulte că o anumită persoană „a săvârşit fapta” pentru care s-a dispus . 
anterior declanşarea procesului penal. 

În al patrulea rând, există diferențe sub aspectul modului în care 
produc efecte juridice actele procesuale prin care se concretizează cele 
două manifestări de voinţă. În acest sens, potrivit art. 305 alin. (3) teza 
finală, atunci când continuarea efectuării urmăririi penale se dispune de 


1 În lucrări anterioare modificării Codului de procedură penală prin O.U.G. 
nr. 18/2016 (Neagu VII, p. 77), arătam diferenţele terminologice între dispozițiile art. II, 
prin care este definit suspectul în procesul penal, şi conţinutul art. 305 alin. (3). In acest 
sens, conform art. 305 alin. (3), în forma anterioară modificării prin O.U.G. 18/2016, 
continuarea efectuării urmăririi penale se dispunea când din datele şi probele existente în 
cauză rezultau indicii rezonabile că o anumită persoană a săvârşit fapta pentru care s-a 
început urmărirea penală (persoana în cauză dobândind calitatea de suspect), în vreme ce 
în art. 77 suspectul este definit ca fiind persoana cu privire la care, din datele şi probele 
existente în cauză, rezultă bănuiala rezonabilă că a săvârşit o faptă prevăzută de legea 
penală. De lege lata, actuala formă a art. 305 alin. (3) corespunde definiţiei legale a 
suspectului. 

organul de cercetare penală, ordonanța se supune confirmării procurorului 
care supraveghează urmărirea penală, în termen de 3 zile. Per a contrario, 
ordonanța organului de cercetare penală de începere a urmăririi penale in 
rem nu este supusă confirmării procurorului. 

Din momentul continuării efectuării urmăririi penale in personam, 
făptuitorul, din raportul de drept penal substanțial, primeşte, în raportul 
juridic de drept procesual penal, calitatea de suspect. Suspectul! nu este 
parte în procesul penal, fiind însă subiect procesual principal, cu drepturi şi 
obligaţii similare cu cele prevăzute pentru inculpat. 

Potrivit art. 307, persoanei care a dobândit calitatea de suspect i se 
aduc la cunoştinţă, înainte de prima sa audiere, fapta pentru care este 
suspectată, încadrarea juridică a acesteia, drepturile procesuale prevăzute 
la art. 832, încheindu-se în acest sens un proces-verbal. 


2.3. Punerea în mişcare a acţiunii penale 


Potrivit art. 309 alin. (1), acţiunea penală se pune în mişcare de 
procuror, prin ordonanţă, în cursul urmăririi penale, când acesta constată 
că există probe din care rezultă că o persoană a săvârşit o infracțiune şi nu 
există vreunul dintre cazurile prevăzute la art. 16 alin. (1). 

Rezultă că pentru punerea în mişcare a acțiunii penale este necesar 
a se constata îndeplinirea cumulativă a următoarelor condiții: 

a) să existe probe din care rezultă săvârşirea unei infracţiuni; 

b) să existe probe din care rezultă că infracţiunea a fost săvârşită de 
o persoană determinată; 


Dc pal a con e = Magi ai N 

1 Pentru detalii în ceea ce priveşte calitatea procesuală de suspect, a se vedea 
Neagu VI, pp. 160-170. 

2 Potrivit art. 78 raportat la art. 83, în cursul procesului penal, suspectul are 
următoarele drepturi: a) dreptul de a nu da nicio declarație pe parcursul procesului penal, 
atrăgându-i-se atenţia că dacă refuză să dea declaraţii nu va suferi nicio consecinţă 
defavorabilă, iar dacă va da declaraţii, acestea vor putea fi folosite ca mijloace de probă 
împotriva sa; a) dreptul de a fi informat cu privire la fapta pentru care este cercetat şi 
încadrarea juridică a acesteia; b) dreptul de a consulta dosarul, în condiţiile legii; c) dreptul 
de a avea un avocat ales, iar dacă nu îşi desemnează unul, în cazurile de asistență 
obligatorie, dreptul de a i se desemna un avocat din oficiu; d) dreptul de a propune 
administrarea de probe în condiţiile prevăzute de lege, de a ridica excepții şi de a pune 
concluzii; e) dreptul de a formula orice alte cereri ce țin de soluționarea laturii penale şi 
civile a cauzei; f) dreptul de a beneficia în mod gratuit de un interpret atunci când nu 
înțelege, nu se exprimă bine sau nu poate comunica în limba română; 9) dreptul de a 
apela la un mediator, în cazurile permise de lege; g') dreptul de a fi informat cu privire la 
drepturile sale; h) alte drepturi prevăzute de lege etc. 

3 Reglementarea se regăseşte, de altfel, şi în Partea generală a Codului de 
procedură penală, într-o formulare însă diferită, care poate genera interpretări neunitare. 
Astfel, potrivit art. 15, „acțiunea penală se pune în mişcare şi se exercită când există probe 
din care rezultă presupunerea rezonabilă că o persoană a săvârşit o infracțiune şi nu există 
cazuri care împiedică punerea în mişcare sau exercitarea acesteia” (s.n. I.N., M.D.). 

c) să nu existe vreunul dintre impedimentele la punerea în mişcare a 
acțiunii penale, prevăzute în art. 16 alin. (1). 

Procurorul pune în mişcare acțiunea penală din oficiu, în cauzele în 
care efectuează personal urmărirea penală sau la propunerea organului 
de cercetare penală, în cauzele pe care acesta le instrumentează. În acest 
din urmă caz, organul de cercetare penală va întocmi un referat, potrivit 
dispoziţiilor art. 286 alin. (4). În ipoteza în care procurorul apreciază că 
propunerea organului de cercetare penală este neîntemeiată, în baza 
art. 304 alin. (1), o poate infirma, motivat, urmând ca urmărirea penală să 
se desfăşoare fără acțiunea penală pusă în mişcare. 

Potrivit art. 286 alin. (2), ordonanța de punere în mişcare a acţiunii 
penale trebuie să cuprindă elementele comune oricărei ordonanţe, după 
cum urmează: denumirea parchetului şi data emiterii, numele, prenumele 
şi calitatea celui care o întocmeşte, fapta care face obiectul urmăririi 
penale, încadrarea juridică a acesteia şi, după caz, datele privitoare la 
persoana inculpatului, obiectul ordonanţei, precum şi motivele de fapt şi de 
drept care susţin punerea în mişcare a acţiunii penale, date referitoare la 
măsurile asigurătorii, măsurile de siguranţă cu caracter medical şi măsurile 
preventive luate în cursul urmăririi penale şi semnătura procurorului care a 
întocmit-o. 

La cerere, inculpatului i se eliberează o copie a ordonanţei prin care 
a fost pusă în mişcare acţiunea penală. 

În cazul în care în sarcina inculpatului se rețin mai multe fapte şi în 
cuprinsul ordonantei s-a omis indicarea uneia dintre acestea, dacă 
inculpatul a fost cercetat şi pentru acea faptă şi s-au administrat probe în 
apărare la cererea sa, omisiunea menţionată mai sus nu poate atrage 
casarea hotărârii pronunţate în cauză!. 

Dacă procurorul a pus în mişcare acțiunea penală, organul de cerce- 
tare îl cheamă pe inculpat, în vederea audierii şi a comunicării drepturilor şi 
obligaţiilor care îi revin, conform art. 108. Astfel, inculpatul este încunoş- 
tintat despre calitatea procesuală în care este audiat, fapta prevăzută de 
legea penală pentru care a fost pusă în mişcare acţiunea penală şi 
încadrarea juridică a acesteia. De asemenea, inculpatului i se comunică 
drepturile prevăzute în art. 83, precum şi următoarele obligații: obligaţia de 
a se prezenta la chemările organelor judiciare, atrăgându-i-se atenţia că, 
în cazul neîndeplinirii acestei obligaţii, se poate emite mandat de aducere 
împotriva sa, iar în cazul sustragerii, judecătorul poate dispune arestarea 
sa preventivă; obligația de a comunica în scris, în termen de 3 zile, orice 
schimbare a adresei, atrăgându-i-se atenţia că, în cazul neîndeplinirii 
acestei obligații, citaţiile şi orice alt act comunicat la prima adresă rămân 
valabile şi se consideră că le-a luat la cunoştinţă. 


1 T.S., s. pen., dec..nr. 2999/1975, în R.R.D. nr. 7/1976, p. 62. 

Potrivit art. 108 alin. (4), organul de cercetare penală trebuie să 
aducă la cunoştinţa inculpatului posibilitatea încheierii unui acord ca 
urmare a recunoaşterii vinovăţiei. 

Acestor obligaţii ale organului de cercetare penală le corespunde, 
corelativ, dreptul inculpatului de a fi audiat în contextul punerii în mişcare a 
acțiunii penale. Practic, procedura instituită prin dispoziţiile art. 309 alin. (2) 
şi art. 108 reprezintă o componentă a asigurării dreptului la apărare al 
inculpatului. 

Despre comunicarea punerii în mişcare a acțiunii penale şi despre 
aplicarea art. 108, organul de urmărire penală întocmeşte un proces-verbal. 

în art. 309 alin. (4) se arată că procurorul, atunci când consideră 
necesar, poate îndeplini personal procedura de comunicare a punerii în 
mişcare a acțiunii penale şi poate să îl audieze pe inculpat. Această 
dispoziţie are în vedere situaţiile în care urmărirea penală se desfăşoară 
de organele de cercetare penală, prerogativa procurorului subsumându-se 
competenţei de supraveghere a urmăririi penale. Astfel, conform art. 300 
alin. (3), în exercitarea atribuției de a conduce activitatea de urmărire 
penală, procurorul poate să efectueze personal orice act de cercetare 
penală. 

Pentru cazurile în care urmărirea penală se efectuează în mod obli- 
gatoriu de procuror, în mod similar, acesta va dispune punerea în mişcare 
a acţiunii penale şi va consemna în cuprinsul unui proces-verbal înde- 
plinirea obligaţiilor instituite prin art. 309. 

În ipoteza în care inculpatul față de care s-a pus în mişcare acțiunea 
penală lipseşte nejustificat, se sustrage sau este dispărut, organul de 
urmărire penală continuă urmărirea fără a-l audia. 


2.4, Extinderea urmăririi penale şi schimbarea încadrării 
juridice 

Este posibil ca, în cursul urmăririi penale, organul de urmărire penală 
să constate fapte noi în sarcina inculpatului, date cu privire la participarea 
unor alte persoane ori împrejurări noi care pot duce la schimbarea 
încadrării juridice a faptei pentru care se efectuează urmărirea penală. 

în asemenea împrejurări, potrivit art. 311, se disting următoarele 
situaţii posibile de amplificare a cadrului procesual: extinderea urmăririi 
penale cu privire la fapte noi, extinderea urmăririi penale cu privire la 
persoane noi şi schimbarea încadrării juridice a faptei. 

Dispoziţia de extindere a urmăririi penale sau de schimbare a înca- 
drării juridice aparține organului de cercetare penală sau procurorului, 
"după caz. Din această perspectivă, actuala reglementare se deosebeşte 
de procedura existentă în reglementarea anterioară, în conformitate cu 
care procurorul era titular exclusiv al extinderii urmăririi penale ori al 

schimbării încadrării juridice. Apreciem cadrul legal în vigoare ca fiind 
superior reglementării anterioare, deoarece posibilitatea recunoscută 
organului de cercetare penală de a proceda la extinderea urmăririi penale 
ori la schimbarea încadrării juridice a faptei este firească, având în ve- 
derea că acelaşi organ judiciar poate dispune declanşarea urmăririi penale 
față de anumite fapte determinate, sub o încadrare juridică pe care o 
stabileşte personal, chiar dacă activitatea sa se desfăşoară sub supra- 
vegherea procurorului. 

Extinderea urmăririi penale sau schimbarea încadrării juridice se 
dispun prin ordonanță. 

Potrivit art. 311 alin. (2)!, când urmărirea 3 erei se efectuează față 
de o persoană, extinderea dispusă de organul de cercetare penală se 
supune confirmării motivate a procurorului care supraveghează urmărirea 
penală, în termen de cel mult 3 zile de la data emiterii ordonanţei, organul 
de cercetare penală fiind obligat să prezinte totodată şi dosarul cauzei. 

Rezultă, aşadar, că este necesară confirmarea procurorului numai în 
ceea ce priveşte ordonanța de extindere în cazul în care urmărirea penală 
se efectuează faţă de o anumită persoană. Per a contrario, dispoziția 
organului de cercetare penală de extindere a urmăririi penale in rem, 
respectiv ordonanța de schimbare a încadrării juridice nu trebuie supuse 
confirmării procurorului. Apreciem actuala reglementare ca fiind corectă, 
obligaţia organului de cercetare penală de a supune confirmării procuro- 
rului dispoziţia de extindere atunci când urmărirea penală se efectuează 
față de o persoană fiind corespunzătoare obligaţiei organului de cercetare 
penală de a supune confirmării procurorului ordonanța de continuare a 
efectuării urmăririi penale faţă de o anumită persoană. 

„ Potrivit art. 311 alin. (3), organul judiciar (organul de cercetare pe- 
nală sau procurorul) care a dispus extinderea urmăririi penale sau schim- 
barea încadrării juridice este obligat să îl informeze pe suspect despre 
faptele noi cu privire la care s-a dispus extinderea. 

Această prevedere legală este criticabilă sub aspectul stabilirii obli- 
gaţiei de informare numai cu privire la extinderea urmăririi penale (fiind 
exclusă, per a contrario, obligaţia de informare în cazul schimbării înca- 
drării juridice), pe de o parte, şi sub aspectul obligaţiei de informare numai 
a suspectului, prin excluderea de la acest beneficiu procesual a inculpa- 
tului, pe de altă parte. 

Sesizată cu privire la constituţionalitatea acestui text de lege, Curtea 
Constituţională a României a statuat că soluția legislativă conținută în 
art. 311 alin. (3), care exclude obiigația informării suspectului/inculpatului 
despre schimbarea încadrării juridice, este neconstituţională?. În acest 


1 Art. 311 alin. (2) a fost modificat prin art. II pct. 78 din O.U.G. nr. 18/2016. 
2 C.C.R., dec. nr. 90/28.02.2017, publicată în M. Of. nr. 291/25.04.2017. În sinteză, 
Curtea a constatat că soluția legislativă cuprinsă în art. 311 alin. (3) încalcă prevederile 

mod, deşi în considerentele deciziei instanței de contencios constituțional 
a fost analizat doar aspectul de neconstituționalitate care se desprindea 
din omisiunea reglementării obligaţiei de informare în cazul schimbării 
încadrării juridice (fără a fi analizată obligația de informare exclusivă a 
suspectului), apreciem că obligația de informare a suspectului sau incul- 
patului de către organul judiciar subzistă indiferent dacă s-a dispus 
extinderea urmăririi penale sau schimbarea încadrării juridice, atunci când 
urmărirea penală se desfăşoară in personam. În cazul în care urmărirea 
penală se desfăşoară in rem, nefiind formulată o acuzaţie în materie 
penală împotriva unei persoane, evident că nu poate fi adusă în discuţie 
obligaţia de informare. 

Persoanele noi din dosar cu privire la care se extinde urmărirea 
penală vor fi informate despre calitatea procesuală, avându-se în vedere 
prevederile art. 307. 

Din analiza prevederilor art. 311 rezultă că este nelegală practica 
unor organe de urmărire penală care, după ce constată fapte noi în 
sarcina inculpatului aflat în curs de cercetare penală, întocmesc un nou 
dosar sau mai multe dosare de cercetare penală şi nu procedează la 
extinderea urmăririi în acelaşi dosar penal aflat în curs de instrumentare. 
Această manieră de lucru, de a întocmi mai multe dosare penale aceluiaşi 
inculpat pentru fapte despre care organele de urmărire penale au deja 
cunoştinţă (ocolindu-se art. 311), conduce la încălcarea şi a altor dispoziții 
legale. Astfel, acelaşi inculpat având mai multe dosare penale, în acelaşi 
timp, consecință a evitării instituţiei extinderii urmăririi penale, poate 
„beneficia” de mandate de arestare succesive, aceasta constituind o încăl- 
care flagrantă a dispozițiilor constituţionale, deoarece unei persoane i se 
poate da un singur mandat de arestare pentru fapte penale concurente, şi 
nu atâtea mandate de arestare câte fapte penale au fost săvârşite în 
concurs. 


2,5. Procedura audierii anticipate 


Procedura audierii anticipate reprezintă un mecanism procesual prin 
care se asigură includerea în ansamblul probator al cauzei a declaraţiilor 
unor subiecţi procesuali anume prevăzuţi, în condiţiile în care se constată 
că probele administrate în cursul fazei de urmărire penală prin intermediul 
acestor declaraţii nu mai pot fi readministrate în cursul judecării respectivei 


cauze. 


L-a alint iai pa pe iii e e 
constituționale ale art. 21 alin. (3) referitoare la dreptul la un proces echitabil şi art. 24 
referitoare la dreptul la apărare, precum şi dispozițiile art. 6 par. 3 lit. a) din Convenție, 
referitoare la dreptul persoanei acuzate de a fi informată, în termenul cel mai scurt, asupra 
naturii şi cauzei acuzaţiei aduse împotriva sa. 

Cercetarea judecătorească, stadiu procesual al fazei de judecată, 
presupune, printre alte reguli procedurale, şi obligația readministrării de 
către instanță a probelor administrate de organele de urmărire penală”. 
Persoanele audiate în cursul urmăririi penale sunt audiate şi de către 
instanţa de judecată, în aplicarea principiului nemijlocirii fazei de judecată. 

Realitatea practică a demonstrat însă că sunt cazuri în care readmi- 
nistrarea probelor obținute în faza de urmărire penală nu mai este posibilă 
în cursul şedinţei de judecată. Asemenea situaţii pot fi întâlnite în cazul 
persoanelor care părăsesc țara, suferă de boli incurabile sau au dispărut, 
motive care fac ca prezenţa acestora în fața instanței de judecată să 
devină incertă. | 

În aceste condiţii, potrivit art. 308 alin. (1), procurorul poate sesiza 
judecătorul de drepturi şi libertăţi în vederea audierii anticipate a persoanei 
vătămate, a părții civile sau a martorului, în cazul în care constată exis- 
tența riscului ca aceste persoane să nu mai poată fi audiate în cursul 
judecății. 

În funcţie de momentul în care se constată imposibilitatea readmi- 
nistrării probei de către instanţa de judecată, se pot distinge următoarele 
două ipoteze: 

a) dacă se concluzionează de către organul de cercetare penală sau 
procuror în cursul urmăririi penale că proba a devenit imposibil de 
administrat în faza de judecată, se va aplica procedura audierii anticipate, 
conform art. 308; 

b) în situaţia în care imposibilitatea administrării probei testimoniale 
se naşte sau este constatată în cursul fazei de judecată, sunt aplicabile 
dispozițiile art. 383 alin. (4), prin care se arată că se va renunţa la admi- 
nistrarea probei. 

Potrivit art. 53 lit. f) şi art. 308 alin. (1), titularul audierii anticipate.a 
martorului este judecătorul de drepturi şi libertăţi, la sesizarea procurorului, 
care, în vederea soluționării cererii, are obligaţia de a înainta copii nume- 
rotate şi certificate de grefa parchetului ale actelor dosarului ori numai ale 
celor care au legătură cu cererea de audiere formulată. Organul de urmă- 
rire penală păstrează originalul actelor, în vederea continuării urmăririi 
penale. 


1 După cum vom observa în Capitolul al IV-lea, Judecata în primă instanță, din 
prezenta lucrare, de la această regulă sunt prevăzute şi unele ipoteze de excepție, 
caracterizate prin desfăşurarea unei cercetări judecătoreşti restrânse, în special în baza 
probelor administrate în cursul fazei de urmărire penală (de exemplu, desfăşurarea 
cercetării judecătoreşti în procedura recunoaşterii învinuirii). De asemenea, potrivit art. 374 
alin. (7), probele administrate în cursul urmăririi penale şi necontestate de către părţi sau 
persoana vătămată nu se readministrează în cursul cercetării judecătoreşti, excepție 
făcând ipoteza în care instanța apreciază că readministrarea din oficiu a acestor probe 
este necesară aflării adevărului şi justei soluţionări a cauzei. 

Judecătorul de drepturi şi libertăți, dacă apreciază cererea înte- 
meiată, stabileşte data şi locul audierii şi dispune citarea părţilor şi a 
subiecţilor procesuali principali. Rezultă, aşadar, că procedura audierii 
anticipate prezintă mai multe aspecte comune cu audierea în cursul fazei 
de judecată, în comparaţie cu procedura aplicabilă în cursul fazei de 
urmărire penală. Astfel, la audiere vor putea participa părţile şi subiecții 
procesuali principali, fiind aplicabile dispozițiile art. 380-381. Apreciem că 
singurele elemente de procedură diferite față de administrarea probei 
testimoniale în cursul fazei de judecată constau în locul desfăşurării 
activităţii probatorii (care poate fi sediul instanței, dar şi sediul organului de 
urmărire penală) şi caracterul nepublic al procedurii. 

În lucrări anterioare modificării art. 308 prin O.U.G. nr. 18/2016, în 
circumstanţele lipsei de reglementare cu referire la publicitatea şedinţei de 
judecată în cadrul căreia se desfăşoară audierea anticipată, opinam în 
sensul nepublicităţii acestei proceduri, având în vedere o serie de 
argumente’. În acest sens, fiind reglementată în Titlul |, Urmărirea penală, 
din Partea specială a Codului de procedură penală, audierea anticipată ar 
trebui să fie nepublică, potrivit art. 285 alin. (2), în care se arată că 
procedura din cursul urmăririi penale este nepublică. De asemenea, având 
în vedere că audierea anticipată este evident nepublică, în cazul în care 
locul desfăşurării procedurii este sediul organului de urmărire penală, ar fi 
nejustificată publicitatea procedurii în cazul în care audierea ar avea loc la 
sediul instanţei. 

De lege lata, ca urmare a modificării survenite prin O.U.G. nr. 18/2016, 
în art. 308 alin. (2) teza finală se precizează că audierea se desfăşoară în 
camera de consiliu, atunci când procedura are loc la sediul instanței. 

Participarea procurorului este obligatorie. 

În conformitate cu dispoziţiile art. 308 alin. (4), procedura audierii 
anticipate se poate aplica şi minorului care are calitatea de martor sau 
parte civilă, precum şi persoanei vătămate dacă, în raport cu persoana 
acestora sau cu natura cauzei, procurorul apreciază că evitarea audierii 
repetate pe parcursul procesului este în interesul acestora. 


$ 3. Suspendarea urmăririi penale 


Buna desfăşurare a urmăririi penale presupune participarea sus- 
pectului sau a inculpatului la efectuarea a numeroase acte de urmărire 
penală. O astfel de participare se impune, pe de o parte, pentru ca 
acesta să-şi organizeze o apărare eficientă şi, pe de altă parte, pentru 
efectuarea unor activități procesuale care presupun în mod obligatoriu 
prezența suspectului sau inculpatului. Astfel, identificarea suspectului sau 

1 A se vedea Neagu VII, pp. 83-84. 

inculpatului de către o altă persoană, în condiţiile art. 134 alin. (1), pre- 
supune, în mod necesar, prezența efectivă a acestuia, deoarece per- 
soana care urmează să fie identificată este prezentată împreună cu alte 
4-6 persoane necunoscute, cu trăsături asemănătoare celor descrise de 
persoana care face identificarea1. Confruntarea suspectului sau inculpa- 
tului cu alte persoane, scrierea unor scripte de comparaţie de către 
suspect sau inculpat presupun, de asemenea, în mod OQ pre- 
zenta acestuia. 


Potrivit art. 312, suspendarea urmăririi saa se poate dispune î în 
următoarele cazuri: 

a) când se constată printr-o expertiză medico- legală că suspectul 
sau inculpatul suferă de o boală gravă, care îl împiedică să ia parte la 
procesul penal; 

b) în situaţia în care există un impediment legal temporar pentru 
punerea în mişcare a acţiunii penale față de o persoană; 

=- C) pe perioada desfăşurării procedurii de mediere. 

În cazul în care se constată, printr-o expertiză medico-legală, că 
suspectul sau inculpatul suferă de o boală gravă, care îl împiedică să ia 
parte la procesul penal, organul de cercetare penală înaintează procuro- 
rului propunerile sale împreună cu dosarul pentru a dispune suspendarea 
urmăririi penale. Boala gravă a suspectului sau inculpatului trebuie să-l 
împiedice pe acesta să ia parte la efectuarea actelor de urmărire penală la 
care ar trebui să fie prezent. Actuala reglementare nu condiţionează 
suspendarea urmăririi penale de posibilitatea de însănătoşire a suspectului 
sau inculpatului, deoarece, ştiinţific, deosebirea dintre bolile curabile şi 
incurabile este astăzi socotită ca limitată şi relativă, progresul ştiinţelor 
medicale dovedind că, „placile, boli diagnosticate incurabile au putut fi 
vindecate?. 

Suspendarea urmăririi penale îşi găseşte justificarea în necesitatea 
suspendării prescripției răspunderii penale, precum şi în necesitatea 
asigurării dreptului de apărare al suspectului sau inculpatului?. Avem în 
vedere, în acest sens, dispoziţiile art. 156 alin. (1) C. pen., în conformitate 
cu care cursul termenului prescripției răspunderii penale este suspendat 
pe timpul cât o dispoziție legală împiedică continuarea procesului penal?. 

În practica organelor noastre judiciare s-a arătat că suspendarea 
procesului penal se poate dispune chiar dacă starea de boală gravă în 
care se află inculpatul este rezultatul propriei sale activități. 


1 Caracterul necesar al prezenţei efective a suspectului sau inculpatului nu se mai 
menţine în ipoteza în care identificarea se face după fotografii, conform art. 134 alin. (2). 

2 Theodoru III, p. 211. 

3 Dongoroz Ill, p. 178. 

+ Neagu V, p. 115. 

În cazurile în care printr-o expertiză medico-legală psihiatrică se 
constată că inculpatul suferă de o boală psihică ce nu îi permitea acestuia, 
în momentul săvârșirii faptei, să-şi dea seama de acţiunile sale, din cauza 
alienaţiei mintale, organul de urmărire penală va trebui să dispună 
clasarea, şi nu suspendarea urmăririi penale. 

Suspendarea urmăririi penale în baza existenţei unui impediment 
legal temporar pentru punerea în mişcare a acţiunii penale față de o 
anumită persoană are în vedere, în principal, situațiile în care este nece- 
sară sesizarea sau autorizarea organului competent pentru efectuarea 
actului de inculpare. Spre exemplu, sesizat din oficiu cu privire la săvâr- 
şirea unei infracţiuni, organul de urmărire penală dispune începerea 
urmăririi penale in rem. Ulterior, din probele administrate rezultă că infracţi- 
unea a fost săvârşită de un senator, membru al Guvernului, în legătură cu 
atribuţiile de serviciu. La acest moment se conturează existența unui 
impediment legal temporar la punerea în mişcare a acțiunii penale, şi 
anume cererea pentru începerea urmăririi penale adoptată în Senatul 
României. Acest obstacol este temporar, deoarece, în urma parcurgerii 
unei proceduri conform Legii nr. 11511999 privind responsabilitatea 
ministerială, impedimentul poate fi înlăturat prin adoptarea cererii de 
urmărire penală. 

Potrivit art. 312 alin. (2), suspendarea urmăririi penale se va dispune 
pentru perioada necesară obținerii avizului respectiv. Menţionăm şi faptul 
că în ipoteza respingerii cererii organului de urmărire penală de începere a 
urmăririi penale, lipsa avizului sau a sesizării organului competent se 
metamorfozează din impediment legal temporar care determină suspen- 
darea urmăririi penale în impediment legal la punerea în mişcare a acțiunii 
penale care determină soluţia clasării. 

În acelaşi sens, Curtea Constituţională a reținut că dispoziţiile 
art. 312 alin. (2) sunt incidente şi în cazul urmăririi penale declanşate 
împotriva persoanei care ocupă funcţia de Preşedinte al României, 
impedimentul legal temporar care determină suspendarea urmării penale 
fiind constituit în această situație de prevederile art. 84 alin. (2) din 
Constitutie referitor la imunitatea Preşedintelui României). 

Cu caracter de noutate, actualul legiuitor a inclus în Codul de 
procedură penală cazul de suspendare a urmăririi penale pe perioada 
derulării procedurii de mediere. In acest sens, potrivit art. 70 din Legea 
nr. 192/2006 privind medierea şi organizarea profesiei de mediator, dacă 
procedura de mediere se desfăşoară după începerea urmăririi penale 
declanşată în urma introducerii plângerii prealabile, urmărirea penală se 
suspendă, în temeiul prezentării de către părţi a contractului de mediere. 
Suspendarea durează până când procedura medierii se închide prin 
Paralele Va tea 

1 Pentru detalii, a se vedea C.C.R., dec. nr. 678/13.11.2014, publicată în M. Of. 
nr. 886/5.12.2014. 


90 TRATAT DE PROCEDURĂ PENALĂ. PARTEA SPECIALĂ 


oricare dintre modalitățile legale, dar nu mai mult de 3 luni de la data la 
care a fost dispusă. Urmărirea penală se reia din oficiu, imediat după 
primirea procesului-verbal prin care se constată că nu s-a încheiat înţele- 
gerea sau dacă acesta nu se comunică, la expirarea termenului de 3 luni. 

Pentru toate cele trei ipoteze menţionate mai sus, procurorul se 
pronunţă asupra suspendării prin ordonanță. Ordonanţa trebuie să 
cuprindă, pe lângă menţiunile prevăzute în art. 286 alin. (2), datele privi- 
toare la cauzele care au determinat suspendarea, măsurile luate în vede- 
rea însănătoşirii suspectului sau inculpatului (în cazul suspendării pentru 
boala gravă.a suspectului sau inculpatului), precum şi măsurile luate în . 
vederea înlăturării impedimentului legal temporar. 

Ordonanţa de suspendare a urmăririi penale se comunică părților şi 
subiecţilor procesuali principali, potrivit art. 313 alin. (2). In acest mod, se 
asigură posibilitatea aplicării art. 27 alin. (3), în conformitate cu care 
persoana vătămată sau succesorii acesteia care s-au constituit parte civilă 
în procesul penal pot să introducă acţiune în fața instanţei civile dacă 
procesul penal a fost suspendat. | 
Potrivit art. 313 alin. (1), după suspendarea urmăririi penale, procuro- 

rul restituie dosarul cauzei organului de cercetare penală ori poate dispune 
preluarea sa. 

Suspendarea urmăririi penale nu presupune încetarea tuturor activi- 
tăţilor în cauza penală respectivă. În acest sens, potrivit art. 313 alin. (3), în 
timpul cât urmărirea este suspendată, organele de cercetare penală 
continuă să efectueze toate actele a căror îndeplinire nu este împiedicată 
de situația suspectului sau inculpatului, cu respectarea dreptului la apărare 
al părţilor sau subiecţilor procesuali. Astfel, organul de cercetare penală 
poate proceda în continuare la audierea martorilor, a celorlalte părţi sau a 
subiecţilor procesuali principali, în cauza penală pot fi efectuate expertize 
dacă sunt necesare ori alte acte de urmărire penală. | 

La reluarea urmăririi penale, actele efectuate în timpul suspendării 
pot fi refăcute, dacă este posibil, la cererea suspectului sau inculpatului. 

Organul de cercetare penală este obligat să verifice periodic, dar nu 
mai târziu de 3 luni de la data dispunerii suspendării, dacă mai subzistă 
cauza care a determinat suspendarea urmăririi penale. În cazul în care 
organul de cercetare penală constată că a încetat cauza de suspendare, 
înaintează, potrivit art. 313 alin. (4), dosarul procurorului pentru a dispune 
reluarea urmăririi penale. 


$ 4. Terminarea urmăririi penale 


Faza urmăririi penale este cuprinsă între două momente bine mar- 
cate în timp, şi anume între momentul începerii urmăririi penale şi 
momentul dispunerii uneia dintre următoarele soluții: trimiterea în judecată, 
clasarea sau renunţarea la urmărirea penală. 

În lumina celor arătate mai sus, terminarea urmăririi penale, aşa cum 
este reglementată în dispoziţiile art. 321-323, nu semnifică epuizarea 
urmăririi penale ca fază a procesului penal, ci numai terminarea activității 
de urmărire de către organele de cercetare penală’. 
| După ce organele de cercetare penală apreciază că au efectuat 
toate activitățile impuse de rezolvarea cauzei, dosarul penal ajunge la 
procuror, care va da una dintre soluţiile prin care, în mod practic, organele 
de urmărire penală se dezînvestesc. 

Înţelegând prin terminarea urmăririi penale momentul în care orga- 
nele de cercetare penală au efectuat activitățile cerute de rezolvarea 
cauzei, urmează să observăm că, în ipoteza în care urmărirea penală se 
efectuează în mod obligatoriu de procuror, nu sunt incidente dispozițiile 
art. 321-323 privind terminarea urmăririi penale înțeleasă ca terminare a 
activităţii organelor de cercetare penală. 

Când apreciază că urmărirea penală este terminată, organul de 
cercetare penală înaintează dosarul procurorului, însoțit de un referat, care 
va conţine, după caz, propunerea: 

a) de clasare a cauzei, dacă organul de cercetare penală constată 
incidenţa vreunuia dintre cazurile prevăzute în art. 16; 

b) de renunțare la urmărirea penală, în condițiile art. 318; 

c) de trimitere în judecată, dacă organul de cercetare penală apre- 
ciază că din probele administrate rezultă săvârşirea infracțiunii. 

Potrivit art. 321 alin. (2), raportat la art. 286 alin. (2) şi (4), referatul 
trebuie să cuprindă: denumirea unității din care face parte organul de 
cercetare penală şi data emiterii, numele, prenumele şi calitatea celui care 
o întocmeşte, fapta care face obiectul urmăririi penale, încadrarea juridică 
a acesteia şi, după caz, datele privitoare la persoana suspectului sau 
inculpatului, tipul soluţiei propuse, precum şi motivele de fapt şi de drept 
ale acesteia, atunci când este cazul, menţiunea căii de atac disponibile, cu 
arătarea termenului în care aceasta poate fi exercitată, date referitoare la 
măsurile asigurătorii, măsurile de siguranţă cu caracter medical şi măsurile 
preventive luate în cursul urmăririi penale, date suplimentare privitoare la 
mijloacele materiale de probă şi măsurile luate cu privire la acestea în 
cursul cercetării penale, precum şi locul unde acestea se află şi semnătura 
organului de cercetare penală. 

Precizăm că prin referatul care conține propunerea organului de 
cercetare penală cu privire la terminarea urmăririi penale se poate dispune 
una dintre soluțiile precizate mai sus sau mai multe asemenea soluții 
concomitent. Astfel, în cazul în care urmărirea penală priveşte mai multe 
fapte sau mai mulţi inculpaţi, referatul trebuie să cuprindă mențiunile 
arătate în art. 321 alin. (2) cu privire la toate faptele şi la toți inculpații şi, 
mea e a a Re pi e ae 


1 Volonciu |, p. 284. 

dacă este cazul, trebuie să se arate pentru care fapte ori făptuitori se pro- 
pune clasarea sau renunţarea la urmărire. 

Primind referatul organului de cercetare penală, procurorul are obli- 
gaţia de a verifica lucrările urmăririi penale, sub aspectul temeiniciei 
propunerii formulate. În aceeaşi etapă procesuală, procurorul trebuie să 
constate dacă urmărirea penală este completă, dacă a fost efectuată de 
organul competent şi dacă au fost spc al dispoziţiile legale privind 
aflarea adevărului. 

Verificarea lucrărilor urmăririi penale se face în termen de cel mult 15 
zile de la primirea dosarului trimis de organul de cercetare penală. În 
cauzele cu arestați, verificarea se face de urgenţă şi cu precădere. 

Termenul de [15 zile prevăzut de lege în cazul verificării lucrărilor de 
urmărire penală de către procuror este un termen de recomandare. Apre- 
ciem că nerespectarea repetată a acestui termen de către procuror ar 
putea atrage aplicarea, față de acesta, a unor pulii i cu caracter 
disciplinar. 

În urma activităţii de verificare a lucrărilor urmăririi penale, sunt posi- 
„bile următoarele ipoteze: 

a) propunerea organului de cercetare penală este confirmată, caz în 
care procurorul va dispune rezolvarea cauzei penale, printr-o soluţie de 
trimitere în judecată sau de netrimitere în judecată; 

b) propunerea organului de cercetare penală va fi infi rmală, caz în 
care se poate dispune: 

1. restituirea cauzei la organul de cercetare penală în Meier 
completării urmăririi penale; 

2. restituirea cauzei la organul de cercetare penală în vederea refa- 
cerii urmăririi penale, dacă se constată că nu au fost respectate dispoziţiile 
legale; 

3. trimiterea cauzei la un alt organ de cercetare penală, în condiţiile 
art. 302. 

Atunci când completarea sau refacerea urmăririi penale este nece- 
sară numai cu privire la unele fapte sau la unii inculpaţi, iar disjungerea nu 
este posibilă, procurorul dispune restituirea sau trimiterea întregii cauze la 
organul de cercetare penală. 

Restituirea cauzei în vederea completării urmăririi poate fi dispusă în 
situaţia în care organul care a efectuat urmărirea a respectat dispoziţiile 
legale care garantează aflarea adevărului, dar nu a lămurit toate aspectele 
impuse de buna rezolvare a cauzei. 

Spre deosebire de completarea urmăririi penale, refacerea urmăririi 
penale se înfăţişează ca un remediu juridic al reintrării în legalitate ori de 
câte ori urmărirea a fost efectuată prin încălcarea dispoziţiilor legale care 
garantează aflarea adevărului în procesul penal. 

Astfel, în cazul în care pe parcursul urmăririi penale nu a fost asi- 
gurată asistenţa juridică a suspectului sau inculpatului minor sau care se 
află în vreo altă situaţie dintre cele enumerate în art. 90, procurorul va 
dispune refacerea urmăririi penale în vederea efectuării actelor de urmărire 
cu respectarea strictă a dispoziţiilor legale privind asistența juridică 
obligatorie. 

În cazul în care, cu ocazia verificării lucrărilor de urmărire penală, 
procurorul constată că urmărirea s-a făcut de un alt organ decât cel 
competent, ia măsuri ca urmărirea să fie efectuată de organul competent, 
actele şi măsurile procesuale legal îndeplinite urmând a rămâne valabile. 

Ordonanţa de restituire sau de trimitere cuprinde, pe lângă menţiu- 
nile arătate la art. 286 alin. (2), indicarea actelor de urmărire penală ce 
trebuie efectuate ori refăcute, a faptelor sau împrejurărilor ce urmează a fi 
constatate şi a mijloacelor de probă ce urmează a fi administrate. 


$ 5. Rezolvarea cauzelor penale 


5.1. Noţiuni introductive 


În urma desfăşurării urmăririi penale se poate constata existența 
“ vreunuia dintre cazurile prevăzute în art. 16' sau inexistența unui interes 
public în urmărirea penală a inculpatului. În această ipoteză, procurorul, la 
propunerea organului de cercetare penală sau din oficiu, dispune clasarea 
cauzei penale sau renunțarea la urmărirea penală. Într-o altă ipoteză, 
sesizat prin referatul organului de cercetare penală sau din oficiu, 
procurorul poate stabili că se impune trimiterea în judecată a inculpatului. 

Clasarea şi renunţarea la urmărirea penală sunt soluții care nu au 
caracter definitiv, principiul instituțional al autorităţii lucrului judecat fiind 
aplicabil numai hotărârilor judecătoreşti, deci nu şi actelor prin care 
procurorul dispune netrimiterea în judecată. Caracterul nedefinitiv al solu- 
țiilor ce pot fi date în cursul urmăririi penale este relevat şi de posibilitatea 
ca urmărirea penală să fie reluată, în caz de redeschidere, potrivit art. 335. 

Cu toate acestea, având în vedere natura unora dintre cauzele 
prevăzute în art. 16, considerăm că soluția clasării poate avea, uneori, 
caracter definitiv. Astfel, în situaţia în care a intervenit decesul făptuitorului, 
reluarea urmăririi penale nu mai poate avea loc. 


Ca a a 

1 Cazurile în care punerea în mişcare sau exercitarea acțiunii penale este împie- 
dicată sunt numite şi cazuri de inaptitudine a acţiunii penale sau impedimente la punerea 
în mişcare sau exercitarea acţiunii penale. Pentru detalii, a se vedea Neagu VI, 


pp. 270-293. 

5.2.1. Aspecte preliminare 


Se impune să facem precizarea că soluţia clasării prin care procuro- 
rul dispune netrimiterea inculpatului în judecată se deosebeşte de clasare 
ca act de dispoziție al procurorului prin care acesta decide să nu înceapă 
urmărirea penală. În primul caz, clasarea se prezintă ca fiind un act de 
netrimitere în judecată, în vreme ce în al doilea caz clasarea reprezintă un 
act de neîncepere a urmăririi penale?. Elementul comun pentru ambele 
acte de dispoziție este temeiul de drept care fundamentează neînceperea 
urmării penale sau netrimiterea în judecată, ŞI anume existența vreunuia 
dintre cazurile prevăzute în art. 16. 

Având în vedere că procedura clasării constând în neînceperea 
urmăririi penale a fost prezentată în paragraful 1 al prezentei secțiuni, 
intitulat Începerea urmăririi penale, în continuare vom analiza clasarea ca 
dispoziţie prin care procurorul rezolvă cauza la terminarea urmăririi penale. 

Soluţia clasării poate avea două variante, în funcţie de impedimentul 
legal prevăzut î în art. 16 care determină netrimiterea în judecată?. Avem în 
vedere, în acest sens: 

a) clasarea dispusă în baza art. 16 alin. (1) lit. a)-d); 

b) clasarea dispusă în baza art. 16 alin. (1) lit. e)-]). 

Pentru prima variantă, soluția netrimiterii în judecată este justificată 
prin existenţa unor impedimente care rezultă din lipsa de temei a acţiunii 
penale (inexistența faptei, lipsa prevederii faptei în legea penală, inexis- 
tenţa vinovăţiei, inexistenţa probelor că persoana a săvârşit infracțiunea, 
existența unei cauze justificative sau de neimputabilitate). Spre deosebire 
de prima variantă, cea de a doua cuprinde ipoteze legale în care clasarea 
se dispune în urma constatării unor impedimente ce rezultă din lipsa de 
obiect a acţiunii penale (lipsa plângerii prealabile, a autorizării sau sesizării 


1 De altfel, denumirea marginală a art. 314, prin care sunt reglementate soluțiile 
clasării şi renunțării la urmărirea penală, este „Soluţiile de neurmărire şi netrimitere în 
judecată”. 

2 Rezultă că în actuala reglementare procesual penală nu se face distincţie între 
cazurile care determină inaptitudinea funcţională a acţiunii penale, soluția clasării fiind 
unică, indiferent de impedimentul legal care se reţine. În mod diferit, conform prevederilor 
Codului de procedură penală anterior, erau prevăzute consecințe specifice pe planul 
soluțiilor care puteau fi date când intervenea vreunul dintre cazurile prevăzute în art. 10. 
Astfel, în situația în care rezulta existența vreunuia dintre cazurile prevăzute în art. 10 
alin. (1) lit. a)-e) din Codul de procedură penală anterior, se dispunea soluţia scoaterii de 
sub urmărire penală, în timp ce pentru ipoteza constatării vreunuia dintre cazurile pre- 
văzute în art. 10 alin. (1) lit. f)-j) se dispunea încetarea urmăririi penale. Această distincţie 
se menține în Codul de procedură penală în vigoare pentru faza judecății, unde sunt 
prevăzute două soluţii diferite de necondamnare, şi anume achitarea şi încetarea pro- 
cesului penal. 

organului competent ori a unei alte condiţii prevăzute de lege, necesară 
pentru punerea în mişcare a acţiunii penale, intervenția amnistiei sau 
prescripţiei, decesul suspectului ori al inculpatului persoană fizică, radierea 
suspectului ori inculpatului persoană juridică, retragerea plângerii preala- 
bile, intervenţia împăcării, încheierea unui acord de mediere, existența 
unei cauze de nepedepsire, autoritatea de lucru judecat ori intervenția unui 
transfer de proceduri cu un alt stat). | 

O altă diferență semnificativă existentă între cele două variante ale 
clasării o reprezintă momentul concret în care soluţia poate fi adoptată, 
prin luarea în considerarea a activității probatorii necesar a fi desfăşurată. 
În acest sens, clasarea care se poate dispune în baza primelor patru 
cazuri de împiedicare prevăzute în art. 16 alin. (1) lit. a)-e) presupune o 
activitate complexă şi completă de administrare a probelor, numai în 
această modalitate putându-se concluziona în sensul clasării cauzei. In 
aceste situaţii, în mod practic, se epuizează probaţiunea. 

În mod diferit, clasarea dispusă ca urmare a constatării lipsei de 
obiect a acţiunii penale nu depinde, în mod necesar, de administrarea 
întregului probatoriu, deoarece cauzele prevăzute în art. 16 alin. (1) lit. e)-j) 
produc efectul stingerii acțiunii penale indiferent de stadiul activităţii de 
strângere a probelor. Spre exemplu, în orice moment al urmăririi penale, 
independent de probele administrate în dosar, poate interveni amnistia, 
decesul făptuitorului, retragerea plângerii prealabile sau împăcarea etc. 

Clasarea poate fi totală sau parțială. În acest sens, dacă în aceeaşi 
cauză sunt mai mulţi suspecți sau inculpați ori dacă mai multe fapte fac 
obiectul aceleiaşi cauze, clasarea se face numai cu privire la suspecții sau 
inculpaţii ori la faptele pentru care există cazul de clasare. 

= Este posibil ca, în timpul desfăşurării urmăririi, să se constate exis- 
tenta concomitentă a două sau mai multe cauze dintre cele prevăzute în 
art. 16 alin. (1), punându-se astfel problema temeiului juridic în baza căruia 
se dispune clasarea. Dacă, de exemplu, inculpatul a decedat pe parcursul 
desfăşurării urmăririi penale şi, anterior decesului, fapta inculpatului a fost 
amnistiată, clasarea se va dispune în baza decesului făptuitorului. Apre- 
ciem că se impune această soluție, deoarece cauza nu ar putea fi clasată 
în baza amnistiei, câtă vreme, prin decesul inculpatului, în mod practic, 
dispare subiectul răspunderii penale. 

în literatura de specialitate şi practica judiciară anterioare actualului 
Cod de procedură penală s-a ridicat problema incidenţei concomitente a 
unor impedimente diferite la exercitarea acțiunii penale, rezultate atât din 
lipsa de temei a acțiunii penale, cât şi din lipsa de obiect a acțiunii penale. 
Această ipoteză, fiind valabilă şi pentru actualul cadru legal, o vom pre- 
"zenta în cele ce urmează. 

Astfel, într-o cauză penală în care a intervenit împăcarea s-a consta- 
tat şi posibilitatea ca fapta sesizată să nu prezinte gradul de pericol social 

al unei infracțiuni”. În literatura juridică?, dar şi în practica judiciară? s-a 
arătat că, în ipoteza în care a intervenit împăcarea, nu mai este posibil a 
se trece peste efectele acestei manifestări de voinţă şi a se examina, pe 
„fond, dacă fapta prezintă pericolul social al unei infracţiuni. Într-o ase- 
menea opinie, apare ca justificată soluţia clasării în baza împăcării. 

Într-un sens diferit, a fost exprimată opinia, la care achiesăm, că 
stabilirea lipsei temeiului acţiunii penale are un caracter prioritar, deoarece 
organul de urmărire penală este obligat să verifice dacă faptele arătate în 
actul de sesizare întrunesc trăsăturile infracţiunii şi numai după aceea 
urmează să analizeze celelalte aspecte legate de răspunderea penală“. În 
acelaşi sens, fostul Tribunal Suprem a arătat că, în cazul în care intervine 
împăcarea, instanța, înainte de a înceta procesul penal, este obligată să 
verifice dacă faptele arătate în actul de sesizare întrunesc elementele 
constitutive ale infracțiunii, deoarece, în caz contrar, va pronunța, cu pre- 
cădere, achitarea inculpatuluis. Această opinie o considerăm întemeiată, 
deoarece într-un proces penal nu pot fi discutate probleme ale răspunderii 
penale, deci nu se poate discuta despre înlăturarea răspunderii penale prin 
împăcarea părţilor, câtă vreme se constată că lipseşte temeiul obiectiv al 
unei asemenea răspunderi. 

În consecință, având în vedere actuala reglementare, în ipoteza 
concursului între cauze de împiedicare prevăzute în art. 16 alin. (1) 
lit. a)-d) şi cauze prevăzute în art. 16 alin. (1) lit. e)-j), prioritate de aplicare 
vor avea primele, deoarece este esenţial a se stabili, în primul rând, 
existenţa sau inexistenţa infracțiunii şi, ulterior, în funcţie de acest aspect, 
să se concluzioneze în sensul existenţei sau inexistenței posibintati c de a-l 
trage la răspundere penală pe făptuitor. 


5.2.2. Procedura clasării 


Potrivit art. 320, organul de cercetare penală care constată incidenţa 
unuia dintre cazurile care determină clasarea cauzei trimite dosarul la 
procuror cu propunerea corespunzătoare. 

Verificarea propunerii organului de cercetare penală de clasare a 
cauzei penale se face de către procuror în termen de cel mult 15 zile de la 
primirea dosarului. În cauzele cu arestaţi, verificarea se face de urgenţă şi 


1 În conformitate cu dispoziţiile Codului penal anterior, pericolul social reprezenta o 
trăsătură esențială a infracțiunii. În acest sens, lipsa gradului de pericol social era 
prevăzută în Codul de procedură penală anterior ca fiind un impediment la punerea în 
miga şi exercitarea acțiunii penale, rezultat din lipsa de temei a acesteia. 

2 D.V. Mihăescu, Notă, în R.R.D. nr. 6/1975, p. 69. 
3 Procuratura Locală Roman, Ordonanţa nr. 151/1975, în R.R.D. nr. 2/1977, p. 58. 
- 41. Pop, Notă, în R.R.D. nr. 2/1977, pp. 58-59. 
5 T.S., s. pen., dec. nr. 661/1971, în C.D., p. 285. 

cu precădere. Aşa cum arătam mai sus, termenul de 15 zile prevăzut de 
lege, în cazul verificării lucrărilor de urmărire penală de către procuror, 
este un termen de recomandare. 

Procurorul sesizat cu propunerea de clasare de către organul de 
cercetare penală, atunci când constată că nu sunt îndeplinite conditiile 
legale pentru a dispune clasarea sau când dispune clasarea în mod parţial 
şi disjunge cauza conform art. 46, restituie dosarul organului de cercetare 
penală. 

Procurorul, în cazul în care constată că au fost strânse probele 
necesare, potrivit art. 285, şi că există vreunul dintre cazurile prevăzute în 
art. 16 alin. (1), va dispune clasarea cauzei prin ordonanţă. Se va întocmi 
o singură ordonanţă chiar dacă lucrările dosarului privesc mai multe fapte 
ori mai mulţi suspecți sau inculpaţi şi chiar dacă se dau acestora rezolvări 
diferite (clasare sau renunțare la urmărirea penală). 

Din analiza dispoziţiilor legii procesuale penale, rezultă că soluția 
clasării mai poate fi dispusă prin două acte procesuale distincte, de organe 
judiciare diferite, după cum urmează: 

- procurorul poate dispune soluția clasării şi prin rechizitoriu, conform 
art. 328 alin. (3), atunci când lucrările urmăririi penale privesc mai multe 
fapte ori mai mulţi suspecți sau inculpaţi şi se dau rezolvări diferite; 

- în procedura soluționării cererii procurorului de confirmare a 
renunţării la urmărirea penală, judecătorul de cameră preliminară, potrivit 
art. 318 alin. (15) lit. b), are posibilitatea, respingând soluția de renunțare la 
urmărirea penală, de a dispune clasarea cauzei prin încheiere motivată. 


5.2.3. Ordonanţa de clasare 


Ordonanţa de clasare trebuie să cuprindă, pe lângă mențiunile obiş- 
nuite, şi dispoziţii privind: 

a) ridicarea sau menținerea măsurilor asigurătorii, aceste măsuri 
încetează de drept dacă persoana vătămată nu introduce acţiune în fața 
instanţei civile, în termen de 30 de zile de la comunicarea soluției; 

b) restituirea bunurilor ridicate sau a cauțiunii; 

c) sesizarea judecătorului de cameră preliminară cu propunerea de 
luare a măsurii de siguranță a confiscării speciale; 

d) sesizarea judecătorului de cameră preliminară cu propunerea de 
desfiintare totală sau parțială a unui înscris; 

e) sesizarea judecătorului de cameră preliminară cu propunerea de 
luare ori, după caz, de confirmare, de înlocuire sau de încetare a măsurilor 
de siguranţă a obligării la tratament medical sau internării medicale; 

f) cheltuielile judiciare. 

Dacă în cursul urmăririi penale s-a luat una dintre măsurile de sigu- 
ranță prevăzute de lege, se va face menţiune despre aceasta. 

În ordonanță se va face menţiune şi cu privire la încetarea de drept a 
măsurii preventive dispuse în cauză. 

Potrivit art. 315 alin. (2) raportat la art. 286 alin. (2), în categoria 
mențţiunilor obligatorii se regăseşte şi indicarea motivelor de fapt şi de 
drept ale clasării. De la această regulă, legiuitorul a derogat prin dispoziţiile 
art. 315 alin. (5)1, în conformitate cu care obligativitatea menţionării moti- 
velor de fapt şi de drept ale clasării se menţine numai în următoarele două 
cazuri: 1) procurorul nu îşi însuşeşte argumentele cuprinse în propunerea 
organului de cercetare penală; 2) a existat un suspect în cauză. 

În acest context, din ansamblul dispoziţiilor procesual penale rezultă 
că menţionarea în actul de clasare a motivelor de fapt şi de drept pe care 
se întemeiază soluţia este obligatorie în următoarele cazuri: 

a) soluţia clasării a fost dispusă de procuror ca urmare a propunerii 
organului de cercetare penală, într-un dosar cu urmărire penală in rem, 
fără ca procurorul să îşi însuşească argumentele din conținutul referatului 
organului de cercetare penală; 

b) indiferent dacă clasarea s-a dispus din oficiu sau la propunerea 
` organului de cercetare penală, urmărirea penală s-a desfăşurat față de un 
suspect; a fortiori, cu atât mai mult se impune menţionarea în actul de 
clasare a motivelor de fapt şi de drept în ipoteza clasării unui dosar penal 
în care s-a dispus punerea în mişcare a acţiunii penale. 

Conform art. 328 alin. (3), procurorul se poate pronunţa asupra 
clasării şi prin rechizitoriu, în ipoteza în care se impun rezolvări diferite în 
acelaşi dosar penal. Spre exemplu, se constată că pentru una dintre fap- 
tele. penale din cuprinsul dosarului a intervenit prescripția răspunderii 
penale sau că unul dintre inculpaţi a decedat. În acelaşi sens, deşi organul 
de cercetare al poliţiei judiciare a propus trimiterea în judecată a tuturor 
inculpaţilor din dosar, procurorul apreciază că față de unu! dintre aceştia 
se impune soluţia clasării; în această ipoteză, prin acelaşi rechizitoriu se 
va dispune atât soluţia trimiterii în judecată, cât şi soluţia clasării. 

Procurorul trebuie să înştiințeze persoanele interesate despre soluția 
clasării. Astfel, ordonanța de clasare se comunică în copie persoanei care 
a făcut sesizarea, suspectului, inculpatului sau, după caz, altor persoane 
interesate. Dacă ordonanța nu cuprinde motivele de fapt şi de drept, se 
comunică şi o copie a referatului organului de cercetare penală. Similar, va 
fi comunicată şi o copie a rechizitoriului, prin care se dispune, alături de 
trimiterea în judecată, şi soluţia clasării. 

Dacă inculpatul este arestat preventiv, procurorul înştiințează prin 
adresă administraţia locului de deţinere cu privire la încetarea de drept a 
măsurii arestării preventive, în vederea punerii de îndată în libertate a 
inculpatului. 


1 Art. 315 alin. (5) a fost modificat prin art. II pct. 81 din O.U.G. nr. 18/2016. 

5.3. Renuntarea la urmărirea penală 
5.3.1. Aspecte preliminare. Condiţiile renunţării la urmărirea penală 


Renunţarea la urmărirea penală reprezintă o modalitate de rezolvare 
a cauzei penale, care se dispune de către procuror în cazul infracțiunilor 
pentru care legea prevede pedeapsa amenzii sau pedeapsa închisorii de 
cel mult 7 ani şi se constată că nu există un interes public pentru conti- 
nuarea urmăririi penale. 

Renuntarea la urmărirea penală se prezintă ca fiind o instituţie pro- 
cesual penală cu caracter de noutate, care, în opinia noastră, vine să 
suplinească, în parte, cazurile de împiedicare a acţiunii penale prevăzute 
în art. 10 alin. (1) lit. bt) şi lit. i) din Codul de procedură penală anterior 
(lipsa gradului de pericol social al faptei, respectiv înlocuirea răspunderii 
penale). 

În mod diferit față de soluția clasării, care se poate dispune şi sub 
modalitatea neînceperii urmăririi penale, renunțarea la urmărirea pen 
presupune, în mod necesar, o prealabilă începere a urmăririi penale, fii 
aşadar, o soluţie de netrimitere în judecată. Această concluzie, diferită fat 
de opinia exprimată în lucrări anterioare, are în vedere recenta modifica ez 
a art. 314 alin. (1) lit. b)?, în sensul că renunţarea la urmărirea penală se% 
dispune atunci când nu există interes public pentru continuarea urmăriniiz 
penale (anterior, renunțarea la urmărirea penală se dispunea când s 
constata că nu exista interes public în urmărirea penală). 

Din dispoziţiile art. 318 alin. (1), coroborate cu art. 314 alin. (1) lit. b) 
rezultă că renunţarea la urmărirea penală se poate dispune cu îndeplinire 
cumulativă a următoarelor condiții: 

a) s-a dispus începerea urmăririi penale; 

b) pentru infracțiunea care formează obiectul cauzei în lege este 
prevăzută pedeapsa amenzii sau pedeapsa închisorii de cel mult 7 ani. 

Legiuitorul nu distinge între infracțiuni în funcţie de forma de vino- 
văţie cu care au fost săvârşite, ceea ce conduce la concluzia că se poate 
renunta la urmărirea penală pentru infracțiuni săvârşite din culpă, cu 
intentie sau cu intenţie depăşită. De asemenea, în considerarea limitei de 
pedeapsă de 7 ani, prevăzută ca maxim special, care permite dispunerea 
renuntării la urmărirea penală, se poate afirma că sfera de aplicare a 
acestui mod de rezolvare a cauzei în faza de urmărire penală este consis- 
tentă, având în vedere limitele superioare ale pedepselor stabilite în Codul 
penal pentru unele infracțiuni; 

= c) nu există un interes public în urmărirea faptei; 
d) infracțiunea care formează obiectul cauzei nu a avut ca urmare 


moartea victimei. 


i — 


1 A se vedea Neagu VII, p. 94. 
2 Art. 314 alin. (1) lit. b) a fost modificat prin art. Il pct. 79 din O.U.G. nr. 18/2016. 

5.3.2. Interesul public 


Element de noutate în reglementarea procesual penală, „interesul 
public” constituie esența condiţiei negative care trebuie îndeplinită pentru 
ca procurorul să renunțe la urmărirea penală. Din prevederile art. 318 se 
desprinde concluzia că stabilirea lipsei interesului public presupune două 
regimuri diferite, în funcţie de modalitatea de desfăşurare a urmăririi 
penale. | | 

Astfel, în cazul desfăşurării urmăririi penale in personam, interesul 
public este determinat prin luarea în considerare a următoarelor criterii: 
conţinutul faptei şi împrejurările concrete de săvârşire a faptei; modul şi 
mijloacele de săvârşire a faptei; scopul urmărit; urmările produse sau care 
s-ar fi putut produce prin săvârşirea infracţiunii; eforturile organelor de 
urmărire penală necesare pentru desfăşurarea procesului penal prin rapor- 
tare la gravitatea faptei şi la timpul scurs de la data săvârșirii acesteia; 
atitudinea procesuală a persoanei vătămate; existenţa unei disproporiii 
vădite între cheltuielile pe care le-ar implica desfăşurarea procesului penal 
şi gravitatea urmărilor produse sau care s-ar fi putut produce prin :săvâr- 
"şirea infracțiunii; persoana suspectului sau a inculpatului; conduita avută 
anterior săvârșirii infracţiunii; atitudinea suspectului sau a inculpatului după 
săvârşirea infracţiunii; eforturile depuse pentru înlăturarea sau diminuarea 
consecinţelor infracţiunii. 

În cazul în care autorul faptei nu a fost identificat, urmărirea penală 
desfăşurându-se in rem, se poate dispune renunţarea la urmărirea penală 
prin raportare doar la o parte a criteriilor menţionate mai sus, şi anume: 
conținutul faptei şi împrejurările concrete de săvârşire a faptei; modul şi 
mijloacele de săvârşire a faptei; eforturile organelor de urmărire penală 
necesare pentru desfăşurarea procesului penal prin raportare la gravitatea 
faptei şi la timpul scurs de la data săvârşirii acesteia; existenţa unei dispro- 
porţii vădite între cheltuielile pe care le-ar implica desfăşurarea procesului 
penal şi gravitatea urmărilor produse sau care s-ar fi putut produce prin 
săvârşirea infracţiunii. În această ipoteză, procurorul, analizând interesul 
public pentru urmărirea penală, poate să se raporteze şi la alte criterii 
dintre cele menţionate în art. 318 alin. (2), cum ar fi, de exemplu, urmările 
produse sau care s-ar fi putut produce prin săvârşirea infracțiunii. 

Condiţiile stabilite pentru evaluarea existenței sau inexistenţei intere- 
sului public conduc la constatarea unui pronunţat caracter subiectiv al 
dispoziției procurorului, atât în varianta renunțării la urmărirea penală 
desfăşurată in rem, cât mai aies în varianta desfăşurării unei urmăriri 
penale in rem şi in personam. 

Se poate observa, de asemenea, că renuntarea la urmărirea penală 
“se poate dispune în toate situaţiile în care s-a dispus începerea urmăririi 
penale, indiferent de faptul că se cunoaşte sau nu persoana făptuitorului. 

Practic, este posibil ca renunţarea la urmărirea penală să se facă în ipo- 
teza desfăşurării unei urmăriri penale cu autor necunoscut, dacă se 
stabileşte că nu există un interes public în continuarea desfăşurării urmă- 
ririi penale. 

Renuntarea la urmărirea penală se dispune de procuror din oficiu 
sau la sesizarea organului de cercetare penală (caz în care acesta 
sesizează procurorul cu o propunere motivată cuprinsă într-un referat). 

Similar clasării, renunțarea la urmărire penală poate fi totală sau 
parţială. În acest sens, dacă în aceeaşi cauză sunt mai mulți suspecți sau 
inculpaţi ori dacă mai multe fapte fac obiectul aceleiaşi cauze, renunţarea 
la urmărirea penală se face numai cu privire la suspecții sau inculpaţii ori la 
faptele pentru care se constată că nu există interes public pentru conti- 
nuarea urmăririi penale. 

Verificarea propunerii organului de cercetare penală de renunțare la 
urmărirea penală se face în termen de cel mult 15 zile de la primirea 
dosarului trimis de organul de cercetare penală. În cauzele cu arestaţi, 
verificarea se face de urgenţă şi cu precădere. 

Procurorul sesizat cu propunerea de clasare de către organul de 
cercetare penală, atunci când constată că nu sunt îndeplinite condiţiile 
legale pentru a dispune renunțarea la urmărirea penală sau când dispune 
renunţarea la urmărirea penală numai faţă de anumite fapte sau făptuitori 
şi disjunge cauza conform art. 46, restituie dosarul organului de cercetare 
penală. 


5.3.3. Obligatiile corelative renunţării la urmărirea penală 


Dacă apreciază necesar, procurorul poate dispune, după consultarea 
suspectului sau inculpatului, ca acesta să îndeplinească una sau mai 
multe dintre următoarele obligații: 

a) să înlăture consecinţele faptei penale sau să repare paguba pro- 
dusă ori să convină cu partea civilă o modalitate de reparare a acesteia; 

b) să ceară public scuze persoanei vătămate; 

c) să presteze o muncă neremunerată în folosul comunităţii, pe o 
perioadă cuprinsă între 30 şi 60 de zile, în afară de cazul în care, din 
cauza stării de sănătate, persoana nu poate presta această muncă; 

d) să frecventeze un program de consiliere. 

Se poate observa faptul că prin actualele dispoziţii procesual penale 
se asigură practic posibilitatea soluționării acţiunii civile în cursul urmăririi 
penale de către procuror, ca urmare a unei convenţii încheiate cu sus- 
pectul sau inculpatul în sensul reparării pagubei produse. Acest aspect 
reprezintă o noutate legislativă, dar trebuie subliniat faptul că repararea 
pagubei cauzate prin săvârşirea infracțiunii nu este posibilă decât în 
condiţiile existenţei unui acord al suspectului sau inculpatului în acest 

sens. Practic, acesta nu este obligat de către procuror la repararea prejudi- 
ciului, manifestarea de voință reparatorie fiind liber consimțită. 


5.3.4. Ordonanţa de renunțare la urmărirea penală 


În cazul în care procurorul constată îndeplinirea condiţiilor prevăzute 
de lege, va dispune renunţarea la urmărirea penală prin ordonanță. Se va 
întocmi o singură ordonanță chiar dacă lucrările dosarului privesc , mai 
multe fapte ori mai mulți suspecti sau inculpați şi chiar dacă se dau 
acestora rezolvări diferite (renuntare la urmărirea penală sau clasare). 

Din economia dispozițiilor art. 286 alin. (2) şi art. 318 alin. (8) rezultă 
că ordonanța de! renunțare la urmărirea penală trebuie să cuprindă 
următoarele mențiuni: 

a) denumirea parchetului şi data emiterii; 

b) numele, prenumele şi calitatea celui care o întocmeşte; 

c) fapta care face obiectul renunțării la urmărirea penală, încadrarea 
juridică a acesteia şi, după caz, datele privitoare la persoana suspectului 
sau inculpatului; 

d) tipul soluţiei, precum şi motivele de fapt şi de drept ale acesteia; 

e) date referitoare la măsurile asigurătorii, măsurile de siguranță cu 
caracter medical şi măsurile preventive luate în cursul urmăririi penale. 

În acest sens, trebuie menționat în ordonanță despre ridicarea sau 
menţinerea măsurilor asigurătorii. Aceste măsuri încetează de drept dacă 
persoana vătămată nu introduce acţiune în fața instanței civile, în termen 
de 30 de zile de la comunicarea soluției. 

În ceea ce priveşte măsurile de siguranţă cu caracter medical, dacă 
apreciază că este necesar, procurorul va sesiza judecătorul de cameră 
preliminară cu propunerea de luare ori, după caz, de confirmare, de înlo- 
cuire sau de încetare a internării medicale sau a obligării la tratament 
medical. | 

Dacă în cursul urmăririi penale au fost dispuse măsuri preventive, în 
ordonanță se va face menţiune şi cu privire la încetarea de drept a acestora; 

f) dacă este cazul, ordonanța va cuprinde dispoziţii în vederea înde- 
plinirii de către suspect sau inculpat a obligaţiilor stabilite de procuror; 

g) termenul până la care obligațiile stabilite urmează a fi îndeplinite, 
care nu poate fi mai mare de 6 luni sau de 9 luni pentru obligații asumate 
prin acord de mediere încheiat cu partea civilă; termenul care curge de la 
comunicarea ordonanţei; 

h) sancţiunea revocării renunțării la urmărirea penală dacă dovezile 
privind îndeplinirea obligaţiilor nu sunt depuse la procuror; 

i) restituirea bunurilor ridicate sau a cautiunii; 

j) sesizarea judecătorului de cameră preliminară cu propunerea de 
luare a măsurii de siguranţă a confiscării speciale; 

k) sesizarea judecătorului de cameră preliminară cu propunerea de 
desființare totală sau partială a unui înscris; 

|) cheltuielile judiciare; 

m) semnătura procurorului. 

Potrivit art. 318 alin. (10), ordonanța prin care s-a dispus renunțarea 
la urmărirea penală este verificată sub aspectul legalităţii şi temeiniciei de 
prim-procurorul parchetului sau, după caz, de procurorul general al 
parchetului de pe lângă curtea de apel, iar când a fost întocmită de acesta, 
verificarea se face de procurorul ierarhic superior. Când a fost întocmită de 
un procuror de la Parchetul de pe lângă Inalta Curte de Casaţie şi Justiție, 
ordonanța este verificată de procurorul-şef de secţie, iar când a fost 
întocmită de acesta, verificarea se face de către procurorul general al 
acestui parchet. 

Ordonanţa prin care s-a dispus renunţarea la urmărirea penală se 
comunică în copie, după caz, persoanei care a făcut sesizarea, părților, 
suspectului, persoanei vătămate şi altor persoane interesate. 


5.3.5. Confirmarea ordonanţei de renunțare la urmărirea penală 


Confirmarea ordonanţei de renunțare la urmărirea penală de către 
judecătorul de cameră preliminară competent a fost reglementată prin 
O.U.G. nr. 18/2016, ca urmare a jurisprudenţei obligatorii a Curţii 
Constituţionale referitoare la dispoziţiile art. 318. În acest sens, instanţa de 
contencios constituţional a statuat că dispoziţiile art. 318, prin care 
procedura renunțării la urmărirea penală era plasată exclusiv în compe- 
tenţa procurorului, fără ca ordonanța procurorului să fie supusă controlului 
şi încuviințării instanţei de judecată, echivalează cu exercitarea de către 
procuror a unor atribuții ce aparțin sferei competențelor instanțelor 
judecătoreşti, încălcându-se, în acest mod, dispoziţiile art. 126 alin. (1) din 
Constituţia României!. 

În aceste circumstanțe, potrivit art. 318 alin. (12), concomitent cu 
transmiterea ordonanţei persoanelor interesate, procurorul va comunica 


1 C.C.R., dec. nr. 23/20.01.2016, publicată în M. Of. nr. 240/31.03.2016. În sinteză, 
Curtea a constatat că prin competența procurorului de a renunța la urmărirea penală, cu 
consecința netrimiterii în judecată a suspectului sau a inculpatului şi a renunțării la 
aplicarea unei pedepse, fără exercitarea atribuţiilor jurisdicționale de către o instanță de 
judecată, procurorul se plasa în situaţia de a „spune” dreptul şi de a da o hotărâre suscep- 
tibilă de a fi executată, conferindu-i prerogativele de jurisdictio şi imperium specifice instan- 
telor de judecată. În acest fel, prin aplicarea prevederilor art. 318, procurorul realizează, în 
mod direct, un act de justiţie, sustrăgând instanţelor judecătoreşti judecarea cauzelor. De 
asemenea, în argumentarea soluției de neconstituționalitate, Curtea a mai constatat că 
procurorul putea să renunţe la urmărirea penală pentru fapte mai grave (pentru care în 
legea este prevăzută pedeapsa închisorii de cel mult 7 ani), spre deosebire de instanța de 
judecată, care poate dispune renunţarea la aplicarea pedepsei pentru fapte mai puţin 
grave (pentru care în lege este prevăzută pedeapsa închisorii de cel mult 5 ani). 

ordonanța, spre confirmare, în termen de 10 zile de la data la care a fost 
emisă, judecătorului de cameră preliminară de la instanța căreia i-ar 
reveni, potrivit legii, competenţa să judece cauza în primă instanță. Odată 
cu transmiterea ordonanţei, procurorul va înainta judecătorului de cameră 
preliminară şi dosarul cauzei. Ă 

Judecătorul de cameră preliminară stabileşte termenul de soluționare 
şi dispune citarea persoanelor cărora li s-a comunicat ordonanța de re- 
nunțare la urmărirea penală, cu mențiunea că neprezentarea persoanelor 
legal citate nu împiedică soluționarea cererii de confirmare. | 

Judecătorul de cameră preliminară hotărăşte prin încheiere motivată, 
în camera de consiliu, cu citarea persoanelor interesate, precum Şi cu 
participarea procurorului, asupra legalităţii şi temeiniciei soluţiei de renun- 
tare la urmărirea penală. 

Soluționarea cererii procurorului de confirmare a ordonanţei de re- 
nunțare la urmărirea penală presupune verificarea legalității şi temeiniciei 
dispoziției de netrimitere în judecată, pe baza lucrărilor şi a materialului din 
dosarul de urmărire penală şi a înscrisurilor noi prezentate. Aşadar, proba- 
țiunea admisă în procedura de verificare a legalităţii şi temeiniciei dispo- 
ziției de renunțare la urmărirea penală constă în administrarea unor 
eventuale înscrisuri noi. 

În cazul admiterii cererii, judecătorul de cameră preliminară confirmă 
dispoziția procurorului de netrimitere în judecată şi, implicit, eventualele 
obligații stabilite în sarcina suspectului sau inculpatului. 

În ipoteza respingerii cererii, judecătorul de cameră preliminară are la 
dispoziţie următoarele variante, potrivit art. 318 alin. (15): 

a) desființează soluţia de renunțare la urmărire penală şi trimite 
cauza la procuror pentru a începe sau a completa urmărirea penală ori, 
după caz, pentru a pune în mişcare acţiunea penală şi a completa 
urmărirea penală; i 

b) desființează soluţia de renunțare la urmărirea penală şi dispune 
clasarea. 

Soluţia de respingere a cererii şi de desființare a ordonanţei de 
renunțare la urmărirea penală este completată cu trei posibile dispoziţii 
subsecvente, şi anume 1) trimiterea cauzei la procuror în vederea începerii 
urmăririi penale, 2) trimiterea cauzei la procuror în vederea completării 
urmăririi penale şi 3) trimiterea cauzei la procuror pentru punerea în 


În i 


' Remarcăm încălcarea normelor de tehnică legislativă, în sensul repetării inutile a 
obligaţiei citării persoanelor interesate atât în art. 318 alin. (13), cât şi în art. 318 alin. (14). 
In aceste condiţii, de lege ferenda, alin. (14) al art. 318 poate fi reformulat după cum 
urmează; „Judecătorul de cameră preliminară hotărăşte prin încheiere motivată, în camera 
de consiliu, cu participarea procurorului, asupra legalității şi temeiniciei soluției de renun- 
fare la urmărirea penală. Neprezentarea persoanelor legal citate nu împiedică soluționarea 
cererii de confirmare”, 

mişcare a acțiunii penale şi completarea urmăririi penale. În acest context, 
putem concluziona, având în vedere posibilitatea legală conferită judecăto- 
rului de a trimite cauza la procuror pentru a începe urmărirea penală, că 
ordonanța de renunțare a procurorului poate fi dispusă anterior începerii 
urmăririi penale, actul procesual fiind în sensul neurmăririi penale. 

Cu toate acestea, apreciem ca fiind eronată formularea din art. 318 
„alin. (15) lit. a), textul legal în discuţie fiind în contradicţie cu dispoziţia 
cuprinsă în art. 314 alin. (1) lit. b) (renunțarea la urmărirea penală se 
dispune „când nu există interes public pentru continuarea urmăririi 
penale”). În acelaşi sens, opinăm în favoarea renunțării la urmărirea 
penală ulterior începerii urmăririi penale având în vedere că cele mai bune 
garanții pentru aprecierea interesului public sunt oferite de existența unui 
cadru procesual, caracterizat prin drepturi şi obligaţii ale subiecţilor 
procesuali. De lege ferenda, apreciem că se impune modificarea art. 318 
alin. (15) lit. a), după cum urmează: „desființează soluţia de renunțare la 
urmărire penală şi trimite cauza la procuror pentru a completa urmărirea 
penală ori, după caz, pentru a pune în mişcare acţiunea penală şi a com- 
pleta urmărirea penală”. 

În ipoteza respingerii. cererii procurorului, o nouă renunțare la 
urmărirea penală nu mai poate fi dispusă, indiferent de motivul invocat. 

Soluționarea cererii procurorului de confirmare a ordonanţei de 
renunțare la urmărirea penală se face prin încheiere motivată. Potrivit 
art. 318 alin. (16), această încheiere este definitivă. 


5.3.6. Revocarea ordonanţei de renunțare la urmărirea penală 


În art. 318 alin. (9) se arată că procurorul poate revoca ordonanța de 
renunțare la urmărirea penală în cazul neîndeplinirii cu rea-credință a 
obligațiilor stabilite în sarcina suspectului sau inculpatului. 

Din aceste prevederi se desprinde concluzia că revocarea nu este 
posibilă decât în ipoteza renunțării la urmărirea penală care se desfăşoară 
in rem şi in personam, față de o persoană determinată. 

În aceste condiţii, revocarea renunțării la urmărirea penală reprezintă 
o modalitate de redeschidere a urmăririi penale, caz distinct de reluarea a 
urmăririi penale, potrivit art. 335 alin. (3). | 

Sarcina de a face dovada îndeplinirii obligaţiilor sau prezentarea 
motivelor de neîndeplinire a acestora revine suspectului ori inculpatului. 


5.4. Continuarea urmăririi penale 


În anumite condiţii, deşi se dispune soluția clasării, legiuitorul a pre- 
văzut dreptul suspectului sau inculpatului de a solicita continuarea desfă- 

şurării urmăririi penale. Astfel, continuarea urmăririi penale reprezintă un 
drept procesual al suspectului sau inculpatului prin care se conferă 
conţinut principiului garantării dreptului la apărare, pe de o parte (suspectul 
sau inculpatul poate beneficia, după finalizarea urmăririi penale, de o 
soluție de clasare mai favorabilă, bazată pe lipsa de obiect a acțiunii 
penale), şi principiului aflării adevărului, pe de altă parte (deşi urmărirea 
penală a fost finalizată prin soluţia clasării, activitatea procesuală continuă, 
existând posibilitatea pronunțării unei soluţii diferite de clasare, mai 
favorabilă suspectului sau inculpatului). 

Astfel, potrivit art. 319 alin. (1)!, în caz de clasare ca urmare a 
constatării intervenției amnistiei, prescripției, retragerii plângerii prealabile 
sau a existenței unei cauze de nepedepsire, suspectul sau inculpatul 
poate cere continuarea urmăririi penale. 

Aceste dispoziții au menirea transpunerii în planul finalizării urmăririi 
penale a prevederilor art. 18 din Partea generală a Codului de procedură 
penală, aşa cum reglementarea din art. 396 alin. (7) transpune în planul 
finalizării judecării cauzei aceleaşi reglementări din art. 18. 

Modificarea survenită prin O.U.G. nr. 18/2016 constă în Sasa 
posibilităţii de continuare a urmăririi penale în cazul renunțării la urmărirea 
penală. Activitatea legiuitorului de modificare a dispoziţiilor art. 319 alin. (1) 
ne oferă ocazia de a formula unele observații critice. 

În primul rând, aşa cum am menţionat î în lucrări anterioare?, se men- 
ține necorelarea art. 319 alin. (1) cu art. 18, text de lege care are în vedere 
pentru continuarea urmăririi penale şi cazul de clasare ca urmare a 
constatării unei cauze de neimputabilitate. Apreciem că se poate solicita 
continuarea urmăririi penale de către suspectul sau inculpatul față de care 
s-a dispus soluția clasării în baza unei cauze de neimputabilitate, existând 
posibilitatea ca acesta să obțină o solutie de clasare mai favorabilă?. 

În al doilea rând, eliminând justificat din conţinutul art. 319 alin. (1) 
posibilitatea de a solicita continuarea urmăririi penale î în cazul renunțării la 
urmărirea penală, legiuitorul a omis să modifice şi art. 18, unde este regle- 
mentată, în continuare, această ipoteză. Împărtăşim opțiunea de eliminare 
a acestui caz de continuare a urmăririi penale, deoarece, după cum am 


1 Art. 319 alin. (1) a fost modificat prin art. II pct. 83 din O.U.G. nr. 18/2016. 

? A se vedea Neagu VII, p. 99. 

De exemplu, suspectul poate solicita continuarea urmăririi penale în ipoteza în 
care procurorul a dispus clasarea cauzei în baza constatării existenţei unui caz de 
neimputabilitate, deoarece are posibilitatea, teoretic, de a demonstra că fapta imputată nu 
există sau că a fost săvârşită de către o altă persoană. Semnifi cația practică a acestei 


modalități diferite de rezolvare a urmăririi penale constă în înlăturarea eventualei 
răspunderi civile. 

văzut, procedura netrimiterii în judecată prin renunțarea la urmărirea 
penală presupune exercitarea controlului judecătoresc, ocazie cu care 
suspectul sau inculpatul poate solicita înlocuirea soluției procurorului cu 
clasarea cauzei. Mai mult decât atât, judecătorul de cameră preliminară 
are posibilitatea, la cerere sau din oficiu, să desființeze ordonanța de 
renunțare la urmărirea penală şi să dispună clasarea cauzei. 

Pentru aceste motive, de lege ferenda, se impune modificarea 
ambelor texte de lege menţionate, după cum urmează: 

- art. 319 alin. (1): „În caz de clasare ca urmare a constatării inter- 
venției amnistiei, prescripției, retragerii plângerii prealabile sau a existenței 
unei cauze de nepedepsire sau de neimpultabilitate, suspectul sau 
inculpatul poate cere, în termen de 20 de zile de la primirea copiei de pe 
ordonanța de soluţionare a cauzei, continuarea urmăririi penale”; 

- art. 18: „În caz de amnistie, de prescripţie, de retragere a plângeri 
prealabile, de existenţă a unei cauze de nepedepsire sau de neimputa- 
bilitate, suspectul sau inculpatul poate cere continuarea procesului penal”. 

Cererea de continuare a urmăririi penale se poate face în termen de 
20 de zile de la primirea copiei ordonanţei de clasare. 

Dacă după introducerea cererii în termenul legal se constată un alt 
caz de netrimitere în judecată decât cele prevăzute la alin. (1), procurorul 
va dispune clasarea cauzei în raport cu acesta. 

În ipoteza în care nu se constată existenţa vreunui alt caz de clasare, 
procurorul va adopta soluţia inițială de clasare. 


5.5. Trimiterea în judecată 
5.5.1. Aspecte preliminare 


O altă modalitate de rezolvare a cauzei în faza de urmărire penală 
constă în trimiterea în judecată. În acest moment se apreciază că 
urmărirea penală este terminată, procurorul fiind organul judiciar care se 
pronunță asupra soluţiilor ce pot fi date în urma epuizării întregii faze a 
urmăririi penale. În acest sens, se cuvine subliniat faptul că, de regulă, 
organele de cercetare penală nu intră în raporturi directe cu instanțele de 
judecată, ci numai prin intermediul procurorului”. Aşa stau lucrurile şi în 


1 Aşa cum am arătat, colaborarea dintre instanţă şi organele de poliție nu este 
exclusă în totalitate, mai ales din considerente de asigurare a operativității procesului 
penal. Astfel, de exemplu, în art. 215 alin. (6) se arată că organele de poliție desemnate de 
judecătorul de cameră preliminară sau de instanța de judecată să supravegheze respec- 
tarea de către inculpat a obligaţiilor stabilite odată cu luarea măsurii controlului judiciar 
verifică periodic respectarea obligaţiilor, iar în cazul în care constată încălcări ale acestora, 
sesizează, de îndată, judecătorul de cameră preliminară, în procedura de cameră 
preliminară sau instanţa de judecată, în cursul judecății. 

cazul trimiterii în judecată, procurorul fiind singurul organ abilitat de lege să 
aprecieze dacă un dosar penal va fi sau nu promovat în fața instanţei. 

Trimiterea în judecată este momentul final al întregii urmăriri penale, 
moment în care procurorul este singurul organ competent să decidă 
sesizarea instanței cu judecarea respectivei cauze. 

Trimiterea în judecată se va dispune de către procuror din iniţiativa 
sa ori la propunerea organului de cercetare penală. Acesta din urmă, când 
apreciază că urmărirea penală este terminată, înaintează dosarul procuro- 
rului, însoțit de un referat cu propunerea de trimitere în judecată. 

“Procurorul dispune trimiterea în judecată prin emiterea rechizitoriului, 
fiind necesar a se constata, potrivit art. 327 lit. a), îndeplinirea următoarele 
condiții: 

a) în cursul urmăririi au fost respectate dispozițiile legale care garan- 
tează aflarea adevărului; 

b) urmărirea penală este completă şi există în cauză probele; nece- 
sare şi legal administrate; 

c) există fapta penală; 

d) fapta a fost săvârşită de inculpat; 

e) inculpatul răspunde penal. 

Din modul de formulare a legii rezultă unele considerații interesante 
privitoare la punerea în mişcare a acțiunii penale. Astfel, observăm că în 
momentul trimiterii în judecată, făptuitorul are calitatea procesuală de 
inculpat, ceea ce presupune că acțiunea penală a fost pusă în mişcare. 

Pentru cazul particular în care urmărirea penală s-a desfăşurat fără 
acțiunea penală pusă în mişcare, procurorul sesizat prin referatul organului 
de cercetare penală cu propunerea de trimitere în judecată, dacă apre- 
ciază că se impune sesizarea instanței de judecată, în prealabil va pune în 
mişcare acțiunea penală. Elementul de noutate față de reglementarea 
anterioară constă în aceea că cele două dispoziţii distincte, şi anume 
punerea în mişcare a acțiunii penale şi trimiterea în judecată, nu se vor 
regăsi în conţinutul rechizitoriului, ci în două acte de dispoziție diferite: 
ordonanța de punere în mişcare a acţiunii penale, pe de o parte, şi 
rechizitoriu de trimitere în judecată, pe de altă parte. 


5.5.2. Rechizitoriul 


În cazul în care, după verificarea lucrărilor de urmărire penală, pro- 
curorul constată că sunt îndeplinite condițiile pentru trimiterea în judecată, 
actul procesual prin care se dispune această soluţie este rechizitoriul. 
Potrivit art. 329 alin, (1), rechizitoriul constituie actul de sesizare a instanţei 

de judecată”, prin care procurorul cere acesteia să aplice legea incul- 
patului?. 

Un element de noutate în ceea ce priveşte semnificaţia rechizitoriu- 
lui, comparativ cu reglementarea procesual penală anterioară, îl constituie 
faptul că acţiunea penală nu se mai poate pune în mişcare prin rechi- 
zitoriu, ceea ce conduce la concluzia că rechizitoriul are ca finalitate numai 
sesizarea instanţei de judecată, nu şi inculparea făptuitorului. 

Având în vedere importanţa pe care o prezintă rechizitoriul ca act de 
sesizare a instanței, legea a acordat o atenţie deosebită conţinutului şi 
formei acestuia. In acest sens, în art. 328 alin. (1) se arată că rechizitoriul 
trebuie să se limiteze la fapta şi persoana pentru care s-a efectuat 
urmărirea penală? şi trebuie să cuprindă în mod corespunzător, pe lângă 
mențţiunile prevăzute la art. 286 alin. (2), datele privitoare la fapta reținută 
în sarcina inculpatului şi încadrarea juridică a acesteia, probele şi mijloa- 
cele de probă, cheltuielile judiciare, propunerea de luare, menţinere, revo- 
care sau de înlocuire a unei măsuri preventive ori a unei măsuri asigură- 
torii (dacă este cazul), propunerea de luare a unei măsuri de siguranţă cu 
caracter medical (dacă este cazul), dispoziţia de trimitere în judecată, 
precum şi alte menţiuni necesare pentru soluționarea cauzei. În această 
ultimă categorie, amintim, de exemplu, numele şi prenumele persoanelor 
care trebuie citate în instanţă, cu indicarea calităţii lor în proces, şi locul 
unde urmează a fi citate. 

In practica instanțelor de judecată, în mod corect, apreciem noi, s-a 
statuat că incertitudinea care se desprinde din conţinutul rechizitoriului cu 
privire la identitatea inculpatului nu constituie o chestiune prealabilă, în 
sensul art. 52 (art. 44 din Codul de procedură penală anterior), care intră 
în competenţa instanței penale, ci o menţiune obligatorie pe care trebuie 
să o conţină rechizitoriul“. 


1 Precizăm că rechizitoriul nu este singurul act procesual prin care se face sesizarea 
instanţei de judecată. Astfel, conform art. 341 alin. (7) pct. 2 lit. c), judecătorul de cameră 
preliminară sesizat cu o plângere îndreptată împotriva soluției de netrimitere în judecată 
într-o cauză în care s-a dispus punerea în mişcare a acţiunii penale, admițând plângerea, 
poate dispune începerea judecății când probele sunt suficiente şi legal administrate în 
cursul urmăririi penale. În circumstanţele arătate mai sus, încheierea prin care judecătorul 
de cameră preliminară a dispus începerea judecății reprezintă actul de sesizare a instanţei 
de judecată. De asemenea, în procedura specială a acordului de recunoaştere a vinovăției 
(art. 478-488), sesizarea instanței de judecată se face întotdeauna prin acordul scris 
semnat de procuror, inculpat şi avocatul acestuia. 

2 Termenul de „rechizitoriu” îşi are originea în latinescul requisitus (cercetat, cerut, 
solicitat). 

3 Rechizitoriul sesizează în mod legal instanța în cazul în care inculpatul a fost 
cercetat şi s-a apărat cu privire la o anumită infracțiune, dar în ordonanța de punere în 
mişcare a acțiunii penale a fost omisă menționarea infracțiunii respective (T.S., s. pen., 
dec. nr. 2999/1975, în C.D., p. 480). 

4 Î.C.C.J., s. pen., dec. nr. 2102/14.06.2012, conform paginii web a instanței 
supreme. 

Fără îndoială că expozitivul rechizitoriului prefigurează dispozitivul 
acestuia şi, în mod firesc, procurorul, întocmind rechizitoriul, arată în 
partea expozitivă care sunt probele în acuzare, urmând ca dispozitivul să 
concretizeze manifestarea voinței procurorului de a dispune trimiterea în 
judecată. Acest raționament l-au avut în vedere şi instanțele judecătoreşti, 
care au arătat, în mod constant, că, în situaţia în care în partea expozitivă 
a rechizitoriului au fost precizate faptele cu caracter infracțional, dar a fost 
omisă menţionarea lor în partea dispozitivă, instanța are obligaţia să se 
pronunțe asupra unor asemenea fapte!. Nu aceeaşi este situația în care în 
rechizitoriu a fost prezentată o anumită situaţie de fapt, cum ar fi, spre 
exemplu, antecedente penale ale inculpatului, fără a se face încadrarea 
juridică şi fără să se dispună trimiterea în judecată pentru situaţia de fapt 
relevată; în această ipoteză, s-a decis, în mod corect, că instanţa nu avea 
obligaţia să se pronunţe asupra unor asemenea fapte, nefiind învestită prin 
rechizitoriu?. | 

Prin acelaşi rechizitoriu, procurorul poate dispune trimiterea inculpa- 
tului în judecată pentru anumite fapte, iar pentru alte fapte poate dispune, 
după caz, clasarea sau renunțarea la urmărirea penală. Această concluzie 
se desprinde din cuprinsul art. 328 alin. (3), unde se arată că procurorul 
întocmeşte un singur rechizitoriu chiar dacă lucrările urmăririi penale 
privesc mai multe fapte ori mai mulți suspecți şi inculpaţi şi chiar dacă se 
dau acestora rezolvări diferite (clasare, renunțare la urmărirea penală sau 
trimiterea în judecată). 

Rechizitoriul, fiind actul de sesizare a instanței, trebuie să îndepli- 
nească anumite condiţii de care depinde însăşi sesizarea legală a 
acesteia. Astfel, conform art. 328 alin. (1 ), rechizitoriul este verificat sub 
aspectul legalității şi temeiniciei de prim-procurorul parchetului sau, după 
caz, de procurorul general al parchetului de pe lângă curtea de apel, iar 
când a fost întocmit de acesta, verificarea se face de procurorul ierarhic 
superior. Când a fost întocmit de un procuror de la Parchetul de pe lângă 
Înalta Curte de Casaţie şi Justiţie, rechizitoriul este verificat de 
procurorul-şef de secţie, iar când a fost întocmit de acesta, verificarea se 
face de către procurorul general al acestui parchet. În cauzele cu arestați, 
verificarea se face de urgenţă şi înainte de expirarea duratei arestării 
preventive. 

Verificarea rechizitoriului se concretizează prin mențiunea expresă 
„verificat sub aspectul legalității şi temeiniciei” care trebuie să existe pe 
actul de trimitere în judecată. Semnarea adresei de înaintare a dosarului 


IAS. c7, dec. pen. nr. 43/1976, în R 2, p. 270; T.S., s. pen., dec. nr. 511/1 979, în 
C.D., p. 498; T.S., s. pen., dec. nr. 1676/1976, în R 2, p. 271; T. jud. Timiş, s. pen., dec. 
nr. 283/1975, în R.R.D. nr. 2/1976, p. 70. 


2 T.S., c 7, dec. pen. nr. 2/1982, în C.D., pp. 325-326. 

de către procurorul ierarhic superior nu presupune îndeplinirea obligaţiei 
de verificare instituite prin dispoziţiile art. 328 alin. (1)!. 

Aşadar, sesizarea instanței de judecată are loc numai după ce 
rechizitoriul a fost verificat sub aspectul legalităţii şi temeiniciei de către 
procurorul ierarhic superior celui care l-a întocmit. În mod suplimentar, prin 
dispozițiile Codului de procedură penală s-a conferit judecătorului de 
: cameră preliminară atributul unei noi verificări a actului de sesizare, înainte 
de începerea judecății. Astfel, conform art. 54 lit. a), judecătorul de cameră 
preliminară verifică legalitatea trimiterii în judecată dispuse de procuror. În 
acest sens, în cazul în care sunt constatate neregularități ale actului de 
sesizare, dosarul se restituie parchetului care a emis rechizitoriul, urmând 
ca procurorul competent (şi anume acela care a întocmit rechizitoriul), în 
termen de 5 zile de la comunicare, să remedieze neregularităţile invocate 
şi să comunice dacă menţine dispoziția de trimitere în judecată sau solicită 
restituirea cauzei. 

Notăm şi faptul că judecătorul de cameră preliminară are posibilitatea 
de a restitui cauza la parchet dacă neregularitatea constatată în 
rechizitoriu nu a fost remediată în termenul de 5 zile menţionat mai sus. De 
asemenea, pentru ca dosarul să fie restituit la procuror, mai este necesar 
să se constate şi faptul că neregularitatea atrage imposibilitatea stabilirii 
obiectului sau limitelor judecății. 

Rechizitoriul, ulterior îndeplinirii procedurii de verificare sub aspectul 
legalităţii şi temeiniciei de către procurorul ierarhic superior, va fi înaintat 
instanței competente să judece cauza pe fond, în vederea desfăşurării 
procedurii de cameră preliminară. Actul de sesizare a instanţei va fi însoțit 
de dosarul cauzei şi de un număr necesar de copii certificate ale 
rechizitoriului, pentru a fi comunicate inculpaților. 

Menţionăm şi faptul că în comunicarea rechizitoriului către inculpat 
sunt cuprinse elemente de noutate rezultate din transpunerea în actuala 
legislație procesual penală a prevederilor Directivei Parlamentului 
European şi a Consiliului Uniunii Europene 2010/64/UE privind dreptul la 
interpretare şi traducere în cadrul procedurilor penale?. 

Astfel, în art. 329 alin. (3) se arată că în situaţia în care inculpatul nu 
cunoaşte limba română, se vor lua măsuri pentru traducerea autorizată a 
rechizitoriului, aceasta urmând a fi ataşată dosarului cauzei, în vederea 
comunicării inculpatului de către judecătorul de cameră preliminară. 

Această normă procesual penală are în vedere prevederile art. 3 din 
Directiva 2010/64/UE, în conformitate cu care „(7) Statele membre se 
asigură că persoanelor suspectate sau acuzate, care nu înţeleg limba în 
care se desfăşoară procedurile penale respective, li se furnizează într-un 


1 A se vedea, în acest sens, Î.C.C.J., s.u, dec. nr. 9/19.02.2008, publicată în M. Of. 
nr. 831/10.12.2008. 
2 Publicată în Jurnalul Oficial L 280/26.10.2010. 

interval rezonabil de timp traducerea scrisă a tuturor documentelor 
esențiale pentru a se garanta faptul că respectivele persoane pot să îşi 
exercite dreptul la apărare şi pentru a garanta caracterul echitabil al proce- 
durilor. (2) Documentele esenţiale includ orice decizie de privare de 
libertate a unei persoane, orice rechizitoriu sau act de inculpare şi orice 
hotărâre judecătorească”. 

Când nu există traducători autorizaţi, traducerea rechizitoriului se 
face de o persoană care poate comunica cu inculpatul. Această dispoziţie 
se înfăţişează ca o excepție de la prevederile cu caracter de principiu ale 
art. 12 alin. (4), unde se arată că în cadrul procedurilor judiciare se folo- 
sesc interpreți autorizați, potrivit legii. 

În ipoteza în care inculpatul este cetățean român aparținând unei 
minorităţi naţionale, acesta poate solicita să îi fie comunicată o traducere a 
rechizitoriului în limba maternă. 


Secțiunea a V-a 
Reluarea urmăririi penale 


$ 1. Consideraţii preliminare 


Soluţiile ce sunt date la epuizarea fazei de urmărire penală nu au 
autoritate de lucru judecat, existând posibilitatea ca urmărirea penală să fie 
reluată cu privire la aceleaşi persoane şi aceleaşi fapte. 

Reluarea urmăririi penale poate fi dispusă atât în cazul în care 
aceasta a fost întreruptă temporar, ca urmare a unui caz de suspendare, 
cât şi în situaţia în care soluţiile de netrimitere în judecată (clasare sau 
renunțare la urmărirea penală) au fost infirmate fie de procuror, fie de 
judecătorul de cameră preliminară. Nu în ultimul rând, se poate dispune 
reluarea urmăririi penale şi în situaţia în care faza de urmărire penală a 
fost depăşită, procesul penal ajungând în procedura camerei preliminare, 
unde se constată necesitatea refacerii urmăririi penale; 

In literatura de specialitate, reluarea urmăririi penale este considerată 
ca fiind o instituție procesuală complementară, cu caracter excepțional, 
care are ca scop aducerea procesului penal pe linia de desfăşurare 
normală”. 

Potrivit art. 332, reluarea urmăririi penale are loc în următoarele 
cazuri: 

a) reluarea în caz de încetare a cauzei de suspendare; 

b) reluarea în caz de restituire a cauzei de către judecătorul de 
cameră preliminară; 

c) reluarea în caz de redeschidere a urmăririi penale. 


pa CP APE re ema Dc / ANII II 
1 Dongoroz ||, p. 81. 

În art. 332 alin. (2) se arată că reluarea urmăririi penale nu poate 
avea loc dacă a intervenit o cauză care împiedică punerea în mişcare a 
acțiunii penale sau continuarea procesului penal. 


$ 2. Reluarea urmăririi penale după suspendare 


În dispoziţiile art. 333 se arată că reluarea urmăririi penale după 
suspendare are loc când se constată de procuror ori de organul de cerce- 
tare penală, după caz, că a încetat cauza care a determinat suspendarea. 
Organul de cercetare penală care constată că a încetat cauza de suspen- 
dare înaintează dosarul procurorului pentru a dispune asupra reluării 
urmăririi penale. 

Pentru a se pune în aplicare prevederile legale referitoare la reluarea 
urmăririi penale, în dispoziţiile art. 313 alin. (4) se arată că, în timpul cât 
urmărirea penală este suspendată, organul de cercetare penală este 
obligat să verifice periodic, dar nu mai târziu de 3 luni de la data dispunerii 
suspendării, dacă mai subzistă cauza care a determinat suspendarea 
urmăririi penale. 

Dacă organul de cercetare constată că a încetat cauza care a deter- 
minat suspendarea, înaintează procurorului dosarul pentru a dispune 
asupra reluării. Dispoziţia de reluare a urmăririi penale poate fi dispusă de 
procuror şi din oficiu, în cazurile în care urmărirea penală este efectuată de 
acesta. 

Ipoteza clasică de suspendare a urmăririi penale este întâlnită în 
cazul în care suspectul sau inculpatul suferă de o boală gravă. Reluarea 
urmăririi penale în acest caz poate avea loc după ce suspectul sau incul- 
patul s-a însănătoşit. În această situație, considerăm că în dosarul de 
urmărire penală trebuie să existe un certificat medical eliberat de unitatea 
sanitară în care a fost internat suspectul sau inculpatul, certificat din care 
să reiasă că acesta s-a însănătoşit. 

În cazuri deosebite, organele judiciare pot cere efectuarea unei 
expertize medicale prin care să se ateste că suspectul sau inculpatul s-a 
însănătoşit şi că urmărirea penală poate fi reluată. 

Potrivit art. 312 alin. (3), suspendarea urmăririi penale se dispune şi 
pe perioada desfăşurării procedurii de mediere, reglementată în Legea 
nr. 192/2006 privind medierea şi organizarea profesiei de mediator. Din 
analiza dispoziţiilor legale pot fi reţinute ca ipoteze de reluare a urmăririi 
penale derivate din desfăşurarea procedurii de mediere următoarele 
cazuri: 

a) mediatorul comunică procurorului procesul-verbal prin care s-a 
constatat că medierea a eşuat; în acest caz, reluarea are loc din oficiu; 

b) expirarea termenului maxim de 3 luni în care se poate desfăşura 
procedura medierii, indiferent dacă mediatorul a comunicat sau nu 
procesul-verbal de constatare a eşecului medierii. 

În cazul suspendării urmăririi penale ca urmare a existenţei unui 
impediment legal temporar pentru punerea în mişcare a acţiunii penale 
față de o anumită persoană, obținerea autorizării sau sesizării organului 
competent determină dispoziţia de reluare a urmăririi penale. De exemplu, 
sesizat prin actele organelor de constatare cu privire la săvârşirea unei 
infracțiuni în legătură cu atribuţiile de serviciu de către un membru al 
Guvernului, procurorul va dispune începerea urmăririi penale, va solicita 
instituției competente (Camera Deputaţilor, Senat sau Preşedintele 
României) cererea de urmărire penală, şi concomitent va dispune suspen- 
darea urmăririi penale. Dacă cererea de urmărire penală este adoptată de 
Camera Deputaţilor sau Senat ori este emisă de Preşedintele României, 
impedimentul legal pentru punerea în mişcare a acţiunii penale dispare, 
ceea ce determină reluarea urmăririi penale. 


$ 3. Reluarea urmăririi penale în caz de restituire 


În acest caz, procesul penal a ajuns în procedura de cameră preli- 
minară şi, datorită unor necesități impuse de buna rezolvare a. cauzei, 
judecătorul competent dispune restituirea dosarului la procuror. . 

Potrivit art. 334 alin. (1), primul caz de reluare a urmăririi penale are 
loc atunci când judecătorul de cameră preliminară a dispus restituirea 
cauzei la parchet în temeiul art. 346 alin. (3) lit. b), atunci când a dispus 
excluderea tuturor probelor administrate în cursul urmăririi penale. În 
această ipoteză, pentru restituirea cauzei se impune ca sancţiunea exclu- 
derii probelor să fie totală, fie pe considerente care ţin de legalitatea 
administrării probelor, fie pe motive de lipsă de loialitate în administrarea 
acestora. Deşi în lege nu este menţionat în mod expres, apreciem că 
dispoziția de reluare a urmăririi penale va fi conținută în încheierea 
judecătorului de cameră preliminară. 

Al doilea caz de reluare a urmăririi penale are în vedere restituirea 
cauzei la parchet în condiţiile art. 346 alin. (3) lit. a), atunci când judecă- 
torul de cameră preliminară a constatat neregularitatea rechizitoriului, iar 
aceasta nu a fost remediată de procuror în termenul prevăzut de lege şi 
acest viciu determină (i posibiliiaiea stabilirii obiectului sau limitelor 
judecății. 

În acest sens, potrivit art. 346 alin. (2) şi (3), în cazul în care jude- 
cătorul de cameră preliminară constată neregularități ale actului de 
sesizare, sesizează parchetul emitent, care' are obligaţia de a remedia 
neregularitatea în termen de 5 zile de la comunicarea încheierii jude- 
cătorului. 

Dacă neregularitatea procesuală nu a fost remediată în termenul de 
5 zile de la comunicarea încheierii şi dacă această neregularitate atrage 
imposibilitatea stabilirii obiectului sau limitelor judecății, se va dispune 

restituirea cauzei la procuror. Per a contrario, cauza nu se restituie dacă 
neregularitatea a fost remediată sau dacă, fără a fi remediată neregu- 
laritatea, obiectul şi limitele judecății pot fi totuşi stabilite. 

Se poate reține că procurorul nu a remediat neregularitatea actului 
de sesizare în termenul prevăzut de lege atunci când a depăşit termenul 
de 5 zile pus la dispoziţie pentru refacerea rechizitoriului! sau în situația în 
care a adoptat o conduită pasivă, prin aceea că nu a răspuns la solicitarea 
judecătorului de cameră preliminară. 

In mod diferit fată de primul caz de reluare a urmăririi penale, simpla 
restituire a cauzei la procuror pentru refacerea rechizitoriului nu este 
suficientă pentru reluarea urmăririi penale. Astfel, potrivit art. 334 alin. (2), 
reluarea se va dispune de către conducătorul parchetului ori de procurorul 
ierarhic superior prevăzut de lege numai atunci când constată că pentru 
remedierea neregularități este necesară efectuarea unor acte de urmărire 
penală. Această dispoziţie legală este justificată, deoarece refacerea 
rechizitoriului poate să nu presupună efectuarea unor acte de urmărire 
penală, fiind suficientă completarea sau refacerea actului de trimitere în 
judecată cu anumite menţiuni. Spre exemplu, este evident că nu se im- 
pune reluarea urmăririi penale, ca fază a procesului penal, dacă rechi- 
zitoriul nu conţine avizul procurorului ierarhic superior de verificare a 
legalității şi temeiniciei. 

Dacă se apreciază că se impune totuşi reluarea urmăririi penale, prin 
ordonanța procurorului se vor menționa şi actele ce urmează a fi efectuate. 

În aceste circumstanțe, reluarea urmăririi penale în caz de restituire 
a cauzei pentru neregularitatea rechizitoriului este posibilă cu îndeplinirea 
următoarelor două condiții cumulative: a) judecătorul de cameră preli- 
minară a dispus restituirea cauzei în baza art. 346 alin. (3) lit. a); b) 
procurorul ierarhic superior constată că pentru remedierea neregularități 
este necesară efectuarea unor acte de urmărire penală. 

Ca element de diferenţiere între cele două cazuri de reluare anali- 
zate, dispoziția de reluare în caz de restituire pentru refacerea urmăririi 
penale în ansamblu determinată de excluderea probelor aparţine judecăto- 
rului de cameră preliminară, în timp ce reluarea urmăririi în cazul consta- 
tării unor neregularități ale rechizitoriului reprezintă un act de dispoziție 
conferit exclusiv procurorului ierarhic superior. 

„Analiza comparată a dispoziţiilor art. 334 şi art. 346 alin. (3) conduce 
la constatarea existenței unor inadvertente legislative. Astfel, prin art. 334 
alin. (2) şi (3) nu sunt reglementate decât două cazuri de reluare în 
condiţiile restituirii cauzei la procuror, deşi, potrivit art. 346 alin. (3) lit. c), 
restituirea cauzei la procuror se poate dispune şi în condiţiile acestei 


1 În aceste condiţii, reținem unul dintre cazurile în care termenul stabilit pentru înde- 
plinirea unei obligaţii de către organele judiciare nu este un termen de recomandare, încăl- 
carea acestuia determinând restituirea cauzei la parchet. 


116 TRATAT DE PROCEDURĂ PENALĂ. PARTEA SPECIALĂ 
POPE ——————>y— 


reglementări, atunci când procurorul solicită restituirea cauzei, în condiţiile 
art. 345 alin. (3), ori nu răspunde în termenul prevăzut de aceleaşi 
dispoziții. 

În acest sens, potrivit art. 345 alin. (3), în cazul în care judecătorul de 
cameră preliminară constată neregularități ale actului de sesizare sau în 
cazul în care sancţionează potrivit art. 280-282 actele de urmărire penală 
efectuate cu încălcarea legii ori dacă exclude una sau mai multe probe 
administrate, comunică aceste constatări procurorului prin intermediul unei 
încheieri. În termen de 5 zile de la comunicarea încheierii, procurorul 
remediază neregularitățile actului de sesizare şi comunică judecătorului de 
cameră preliminară dacă menține dispoziția de trimitere în judecată ori 
solicită restituirea cauzei. 

Rezultă, aşadar, alte două cazuri în care există posibilitatea reluării 
urmăririi penale ca urmare a restituirii cauzei de către judecătorul de 
cameră preliminară. Premisa comună ambelor cazuri este reprezentată de 
constatările pe care judecătorul de cameră preliminară le face, la cerere 
sau din oficiu, cu privire la dosarul de urmărire penală. 

În aceste condiții, al treilea caz de reluare a urmăririi penale în caz 
de restituire are loc atunci când procurorul solicită restituirea dosarului la 
parchet, în condiţiile art. 345 alin. (3). În acest mod, procurorul infirmă 
practic dispoziţia inițială de trimitere în judecată, deoarece ajunge la con- 
cluzia că remedierea neregularităților constatate de judecătorul de cameră 
preliminară nu se poate efectua în termenul de 5 zile prevăzut în lege. 
Actul procesual prin care se dispune reluarea urmăririi penale este 
ordonanța. 

Al patrulea caz de aN a urmăririi penale în caz de restituire are 
loc atunci când procurorul nu comunică judecătorului de cameră preli- 
minară dacă menţine sau nu dispoziția de trimitere în judecată. Pentru 
această ipoteză, la expirarea termenul de 5 zile de la comunicarea înche- 
ierii judecătorul de cameră preliminară va dispune restituirea dosarului la 
parchet dacă procurorul nu a răspuns la constatările formulate cu privire la 
neregularitățile actului de sesizare, nulitățile relative sau absolute reținute 
ori excluderea anumitor probe. Ca urmare a încheierii de restituire, urmă- 
rirea penală va fi reluată prin ordonanţă. 

De lege ferenda, reluarea urmăririi penale în caz de restituire este 
necesar să aibă în vedere toate cele patru cazuri distincte de restituire a 
cauzei la procuror de către judecătorul de cameră preliminară, fiind sufi- 
cientă inserarea în art. 334 a unei norme de trimitere la prevederile 
art. 346 alin. (3). 

În concluzie, judecătorul de cameră preliminară are posibilitatea de a 
se desesiza şi de a restitui cauza la procuror pentru rațiuni care decurg din 
nelegalitatea rechizitoriului, pentru considerente rezultate din excluderea 
probelor administrate în faza de urmărire penală, ca urmare a cererii 

exprese a procurorului sau ca urmare a conduitei pasive a procurorului, în 
condițiile art. 345 alin. (3). În aceste circumstanţe, cauza va fi restituită la 
parchet de către judecătorul de cameră preliminară, determinând în acest 
mod posibilitatea reluării urmăririi penale, în următoarele ipoteze: 

a) judecătorul de cameră preliminară a exclus toate probele admi- 
nistrate în cursul urmăririi penale: 
| b) judecătorul de cameră preliminară a constatat neregularitatea 
rechizitoriului, iar neregularitatea nu a fost remediată de procuror în ter- 
menul prevăzut de lege şi acest viciu determină imposibilitatea stabilirii 
obiectului sau limitelor judecății. 

c) judecătorul de cameră preliminară constată neregularități ale 
rechizitoriului sau sancţionează potrivit art. 280-282 actele de urmărire 
penală efectuate cu încălcarea legii ori exclude una sau mai multe probe 
administrate, iar procurorul sesizat solicită restituirea cauzei; 

d) judecătorul de cameră preliminară constată neregularități ale 
rechizitoriului sau sancţionează potrivit art. 280-282 actele de urmărire 
penală efectuate cu încălcarea legii ori exclude una sau mai multe probe 
administrate, iar procurorul sesizat nu răspunde în termenul legal dacă 
menține dispoziţia de trimitere în judecată. 


$ 4. Reluarea urmăririi penale în caz de redeschidere a 
urmăririi penale 


Potrivit art. 335, redeschiderea urmăririi penale are loc în următoa- 
rele trei ipoteze: 

a) invalidarea soluţiei de clasare; 

b) revocarea renunțării la urmărirea penală; 

c) admiterea plângerii împotriva soluției de netrimitere în judecată de 
către judecătorul de cameră preliminară. 


4.1. Reluarea în caz de redeschidere a urmăririi penale ca 


urmare a invalidării soluţiei de clasare 


Potrivit art. 335 alin. (1) şi (2), urmărirea penală finalizată printr-o 
soluţie de clasare poate fi reluată în următoarele două cazuri: 

a) se constată, ulterior emiterii soluţiei de clasare, că nu a existat 
împrejurarea pe care se întemeia clasarea. 

Potrivit art. 335 alin. (1), procurorul ierarhic superior celui care a 
dispus soluția infirmă ordonanța de clasare şi dispune redeschiderea 
urmăririi penale, urmând ca urmărirea penală să fie efectuată, potrivit 
„normelor de competență, de procuror sau de organul de cercetare penală; 


1 B. Micu ş.a., Procedură penală. Curs pentru admiterea în magistratură şi 
avocatură. Teste-grilă, Ed. Hamangiu, Bucureşti, 2014, pp. 218-219. 

b) se constată, ulterior emiterii soluţiei de clasare, că au apărut fapte 
sau împrejurări noi din care rezultă că a dispărut împrejurarea pe care se 
întemeia clasarea. 

Potrivit art. 335 alin. (2), în acest caz, procurorul va dispune revo- 
carea ordonanţei de clasare şi redeschiderea urmăririi penale. 

Se impune a fi evidenţiată diferența existentă între actele de dispo- 
ziție prin care se invalidează clasarea. Astfel, în primul caz, invalidarea 
clasării se dispune prin intermediul unei ordonanţe de infirmare a actului 
de netrimitere în judecată, în vreme ce în al doilea caz, invalidarea clasării 
se produce prin revocarea actului de netrimitere în judecată. 

Apreciem că art. 335 alin. (1) şi (2), referitor la infirmarea sau revo- 
carea ordonanţei de clasare, se impune a fi interpretat extensiv, urmând a 
se aplica şi dispoziţiei de clasare cuprinse în rechizitoriu. În acest sens, 
sesizat cu rechizitoriu prin care procurorul de caz a dispus, pe lângă 
trimiterea în judecată, şi soluția clasării, procurorul ierarhic superior, verifi- 
când legalitatea şi temeinicia rechizitoriului, are posibilitatea de a infima 
sau de a revoca soluția clasării, subsecvent urmând a fi dispusă reluarea 
urmăririi penale. 

Pentru a produce efecte juridice, ordonanța de redeschidere a urmă- 
ririi penale trebuie supusă confirmării judecătorului de cameră preliminară 
în termen de cel mult 3 zile, sub sancţiunea nulității. 

Sesizat cu cererea de confirmare a redeschiderii urmăririi penale, 
judecătorul de cameră preliminară hotărăşte prin încheiere motivată, în 
camera de consiliu, cu citarea suspectului sau, după caz, a inculpatului şi 
cu participarea procurorului, asupra legalității şi temeiniciei ordonanţei prin 
care s-a dispus redeschiderea urmăririi penale!. Neprezentarea persoa- 
nelor legal citate nu împiedică soluționarea cererii de confirmare. 


1 Art. 335 alin. (4) a fost modificat prin art. II pct. 84 din O.U.G. nr. 18/2016. 
Modificarea procedurii confirmării de către judecător a ordonanţei de redeschidere a urmă- 
ririi penale a avut în vedere jurisprudența Curţii Constituţionale a României prin care s-a 
statuat în sensul neconstituţionalităţii art. 335 alin. (4). În acest sens, instanța de conten- 
cios constituţional a stabilit că soluţia legislativă potrivit căreia judecătorul de cameră preli- 
minară soluţiona cererea de redeschidere a urmăririi penale fără participarea procurorului 
şi a suspectului sau, după caz, a inculpatului este neconstituțională (C.C.R., dec. 
nr. 496/23.06.2015, publicată în M. Of. nr. 708/22.09.2015). În sinteză, Curtea Constitutio- 
nală a reținut că judecătorul de cameră preliminară se pronunța asupra redeschiderii 
urmăririi penale în urma unei proceduri necontradictorii, care nu oferea procurorului şi 
suspectului sau, după caz, inculpatului dreptul de a participa la soluţionarea cererii de 
confirmare a redeschiderii urmăririi penale. Astfel, nici procurorul şi nici suspectul, sau, 
după caz, inculpatul nu aveau posibilitatea de a participa la procedura ce avea ca efect 
formularea împotriva acestuia din urmă a unei acuzaţii în materie penală. Pentru acest 
motiv, Curtea a constatat că aceştia nu beneficiau de dreptul la un proces echitabil 
prevăzut la art. 21 alin. (3) din Constituţie. De asemenea, lipsa citării suspectului sau, după 
caz, a inculpatului la soluționarea cererii de confirmare a redeschiderii urmăririi penale 
avea ca efecte lipsirea acestuia de dreptul de a prezenta personal sau prin intermediul unui 
reprezentant legal, în fața instanței, argumentele favorabile situaţiei sale procesuale, 
fiindu-i încălcat, în acest mod, dreptul la apărare. 

Soluționarea cererii de confirmare a redeschiderii urmăririi penale are 
în vedere verificarea de către judecătorul de cameră preliminară a lega- 
lității şi temeiniciei ordonanţei prin care s-a dispus redeschiderea urmăririi 
penale pe baza lucrărilor şi a materialului din dosarul de urmărire penală şi 
a oricăror înscrisuri noi prezentate. Încheierea judecătorului de cameră 
preliminară este definitivă. 

Reluarea în caz de redeschidere a urmăririi penale ca urmare a 
invalidării soluţiei de clasare va fi pusă în aplicare numai în ipoteza admi- 
terii cererii de redeschidere. În cazul în care judecătorul de cameră preli- 
minară apreciază că ordonanța procurorului de redeschidere este nelegală 
sau netemeinică şi, pe cale de consecinţă, infirmă dispoziţia de redeschi- 
dere a urmăririi penale, soluţia inițială a clasării urmează să îşi producă 
efectele. 

Procedura confirmării ordonanţei de redeschidere a urmăririi penale 
de către judecătorul de cameră preliminară nu este însă întotdeauna obli- 
gatorie. În acest sens, potrivit art. 335 alin. (6)', dacă procurorul ierarhic 
superior celui care a dispus soluția infirmă clasarea şi dispune redeschi- 
-derea urmăririi penale, anterior comunicării ordonanţei care cuprinde 
această soluţie, redeschiderea urmăririi penale nu este supusă confirmării 
judecătorului de cameră preliminară. Aşadar, această excepție de la 
„procedura confirmării are în vedere ipoteza prevăzută în art. 335 alin. (1). 

Textul de lege menţionat mai sus nu este aplicabil pentru ipoteza 
revocării ordonanţei de clasare, conform art. 335 alin. (2), caz în care 
confirmarea ordonanţei de redeschidere a urmăririi penale de către ju- 
decătorul de cameră preliminară este obligatorie întotdeauna, indiferent 
dacă revocarea ordonanţei de clasare a avut loc anterior sau ulterior 
comunicării acesteia persoanelor interesate. 


4.2. Reluarea în caz de redeschidere a urmăririi penale 
ca urmare a revocării renunţării la urmărirea penală 


După cum am observat deja?, dispunând renunţarea la urmărirea 
penală, procurorul are posibilitatea, după consultarea suspectului sau 
inculpatului, de a stabili în sarcina acestuia o serie de obligații expres 
prevăzute în art. 318 alin. (6) lit. a)-d). În acelaşi timp, potrivit art. 318 
alin. (9) şi art. 335 alin. (3), în ipoteza în care constată că suspectul sau 
inculpatul nu şi-a îndeplinit cu rea-credinţă obligaţiile stabilite, procurorul 
revocă ordonanța şi dispune redeschiderea urmăririi penale. 

Spre deosebire de reluarea în caz de redeschidere a urmăririi penale 
„ca urmare a invalidării soluției de clasare, care se dispune de procurorul 


1 Art. 335 alin. (6) a fost introdus prin art. II pct. 87 din O.U.G. nr. 18/2016. 
2 A se vedea paragraful 5.3. Renunţarea la urmărirea penală, din prezentul capitol. 


120 TRATAT DE PROCEDURĂ PENALĂ. PARTEA SPECIALĂ 
LN d E E E, 


ierarhic superior, apreciem că revocarea renunțării la urmărirea penală şi 
reluarea activităţii procesuale sunt acte de Sapozile ale procurorului de 
caz. | 

Similar însă primului caz de reluare în situaţia redeschiderii urmăririi 
penale, ordonanța procurorului de redeschidere a urmăririi penale ca 
urmare a revocării renunţării la urmărirea penală trebuie supusă confirmării 
judecătorului de cameră preliminară, procedura de soluţionare a cererii de 
confirmare fiind identică. 


4.3, Reni stă? în caz de redeschidere a urmăririi i penale ca 
urmare a admiterii plângerii împotriva soluţiei de 
netrimitere în judecată de către judecătorul de cameră 
preliminară 


Împotriva soluţiei de netrimitere în judecată, constând în clasarea 
cauzei, orice persoană poate face plângere, dacă prin aceasta s-a adus o 
vătămare intereselor sale legitime. 

Atunci când, după parcurgerea procedurii prevăzute în art. 339- 341, 
judecătorul de cameră preliminară admite plângerea şi trimite motivat 
cauza la procuror pentru a completa urmărirea penală, în condiţiile art. 341 
alin. (6) lit. b) şi art. 341 alin. (7) pct. 2 lit. b), se va dispune şi redeschi- 
derea urmăririi penale. 

După cum în mod corect s-a arătat în literatura de specialitate‘, 
ipoteza de reluare nu este aplicabilă situației în care judecătorul de cameră 
preliminară dispune admiterea plângerii şi restituirea cauzei la procuror în 
vederea începerii urmăririi penale, deoarece nu poate fi reluată o urmărire 
penală care nu a fost declanşată. 

Dispoziţiile judecătorului de cameră preliminară sunt obligatorii 
pentru organul de urmărire penală. 


Secţiunea a VI-a 


Plângerea împotriva măsurilor, actelor şi soluţiilor 
de urmărire penală 


$ 1. Consideraţii preliminare 


Ca o garantie a respectării legalității în procesul penal, legiuitorul a 
prevăzut posibilitatea ca orice persoană nemulțumită de actele şi măsurile 
dispuse în timpul urmăririi penale să facă plângere împotriva acestora, 
dacă prin acestea s-a adus o vătămare intereselor sale legitime. 


1B. Micu ș.a., op. cit., p. 219. 

Pentru evitarea tergiversării rezolvării cauzei şi pentru menţinerea 
operativităţii, legea a prevăzut aducerea la îndeplinire a măsurii sau actului 
atacat, urmând ca în urma rezolvării plângerii să se decidă dacă actul sau 
măsura respectivă îşi mai produce efectele prevăzute. În acest sens, în 
art. 336 alin. (3) se arată că introducerea plângerii nu suspendă aducerea 
la îndeplinire a măsurii sau a actului care formează obiectul plângerii. 

Uneori, plângerea împotriva măsurilor şi actelor de urmărire penală 
poate îmbrăca forma unei plângeri ca mod de sesizare a organelor de 
urmărire penală. Astfel, în cazul în care suspectul sau inculpatul se plânge 
împotriva măsurii reţinerii şi se constată că aceasta a fost dispusă cu 
încălcarea dispoziţiilor legale sau a depăşit durata pentru care a fost 
dispusă, o asemenea plângere poate constitui actul de sesizare a procuro- 
rului pentru săvârşirea infracțiunii de represiune nedreaptă, prevăzută în 
art. 283 alin. (2) C. pen.!. 

În vederea sporirii garantiilor privind exercitarea dreptului la apărare, 
prin acest tip de plângere pot fi criticate atât măsurile şi actele de urmărire 
penală dispuse şi efectuate de organul de cercetare penală, cât şi măsurile 
sau actele de urmărire penală dispuse de procuror şi aduse la îndeplinire 
de acesta sau de organul de cercetare penală. Până în anul 2003 nu erau 
supuse plângerii soluţiile de netrimitere în judecată dispuse de procuror. 
Prin Legea nr. 281/2003 a fost instituit cadrul legal prin care puteau fi 
atacate soluţiile de netrimitere în judecată, posibilitate menținută şi în 
actualul Cod de procedură penală. 

Din punct de vedere al titularului actului de urmărire penală, al mă- 
surii luate sau soluției dispuse care pot fi atacate, deosebim: 

1) plângerea împotriva măsurilor luate sau actelor efectuate de 
organul de cercetare penală; 

2) plângerea împotriva măsurilor luate, actelor efectuate ori soluțiilor 
dispuse de procuror; în această categorie, se disting următoarele subca- 
tegorii: | 

a) plângerea împotriva măsurilor luate sau actelor efectuate de 
procuror; 

b) plângerea împotriva soluţiilor procurorului de neurmărire penală 
sau de netrimitere în judecată; 

c) plângerea împotriva măsurilor luate sau actelor efectuate de 
organul de cercetare penală ca urmare a dispozitiei procurorului. 

Dintre toate aceste forme ale plângerii împotriva actelor, măsurilor Şi 
soluțiilor de urmărire penală, plângerea împotriva soluţiilor procurorului de 
neurmărire penală sau de netrimitere în judecată este singura care poate 
determina exercitarea controlului judecătoresc, prin intermediul judecăto- 
rului de cameră preliminară. 


1 Potrivit art. 283 alin. (2), constituie infracţiunea de represiune nedreaptă reținerea 
sau arestarea ori condamnarea unei persoane, ştiind că este nevinovată. 

Acest aspect ne permite să constatăm, cu caracter preliminar, că în 
etapa procesuală a derulării plângerii împotriva măsurilor, actelor şi solu- 
țiilor de urmărire penală se pot exercita două funcții judiciare distincte, de 
către două organe judiciare diferite, după cum urmează: _ 

1) funcţia de urmărire penală, exercitată de procuror, în cazul plân- 
gerii împotriva măsurilor luate sau actelor efectuate de organul de cerce- 
tare penală, precum şi împotriva măsurilor luate ori actelor efectuate de 
procuror; 

2) funcţia de verificare a netrimiterii în judecată, exercitată de jude- 
cătorul de cameră preliminară, în cazul plângerii împotriva soluţiilor 
procurorului de neurmărire penală sau de netrimitere în judecată. 

În prezenta secțiune vom analiza separat plângerea împotriva măsu- 
rilor luate şi a actelor efectuate de către organul de cercetare penală, pe 
de o parte, şi plângerea împotriva măsurilor luate, a actelor efectuate sau 
soluțiilor dispuse de procuror sau în baza dispoziţiei acestuia, pe de altă 
parte. 


$ 2. Plângerea împotriva măsurilor luate şi actelor 
efectuate de organele de cercetare penală 


În lumina dispoziţiilor art. 336 alin. (1), orice persoană poate face 
plângere împotriva măsurilor şi actelor de urmărire penală, dacă prin 
acestea s-a adus o vătămare intereselor sale legitime. 

În concepția legiuitorului, pot face o astfel de plângere nu numai 
persoanele care participă în calitate de subiecţi procesuali principali sau 
părţi în procesul penal, ci şi orice persoană ale cărei interese legitime au 
fost vătămate printr-un act sau printr-o măsură procesuală?. 

Considerăm că, sub acest aspect, există o simetrie între regle- 
meniarea cuprinsă în art. 336 alin. (1) şi cea cuprinsă în art. 409 alin. (1) 
lit. f), unde se arată că poate face apel orice persoană fizică ori juridică ale 
cărei drepturi legitime au fost vătămate nemijlocit printr-o măsură sau 
printr-un act al instanţei, în ceea ce priveşte dispoziţiile care au provocat 
asemenea vătămare. 

În cazul în care printr-un act sau o măsură a organului de urmărire 
penală au fost vătămate interesele unei persoane, dacă dosarul penal a 
ajuns în fața instanţei şi aceasta nu a fost învestită cu rezolvarea aspec- 
telor ce constituiau obiectul vătămării produse, instanţa nu poate rezolva 
cererea persoanei vătămate privind actul sau măsura respectivă. 

Plângerea împotriva măsurilor luate ori a actelor efectuate de orga- 
nul de cercetare penală se adresează procurorului care supraveghează 


1 De exemplu, poate face plângere împotriva unui sechestru înființat de procuror O 
persoană căreia i-au, fost sechestrate bunurile aflate în locuința inculpatului, la care 
persoana care face piângerea locuia, având un contract de sublocaţiune. 

activitatea organului de cercetare penală şi se depune fie direct la 
procuror, fie la organul de cercetare penală. 

In vederea rezolvării operative a Plângerii, organul de cercetare 
penală, când plângerea a fost depusă la acesta, este obligat ca, în termen 
de 48 de ore de la primirea ei, să o înainteze procurorului împreună cu 

„explicațiile sale, atunci când acestea sunt necesare. 

Primind plângerea, procurorul este obligat să o rezolve în termen de 
cel mult 20 de zile de la primirea acesteia şi să comunice de îndată 
persoanei care a făcut plângerea modul în care a fost rezolvată!. Nere- 
Zolvarea plângerii în termenul arătat mai sus poate atrage, pentru 
procuror, aplicarea unei sancțiuni disciplinare. 


$ 3. Plângerea împotriva măsurilor luate, actelor efectuate 
şi soluţiilor dispuse de procuror 


3.1. Plângerea împotriva măsurilor şi actelor procurorului 


În cadrul reglementării prevăzute de art. 339, legea distinge două 
categorii de măsuri sau acte ale procurorului împotriva cărora cei interesați 
pot face plângere. Astfel, pe de o parte, este prevăzută posibilitatea 
atacării măsurilor luate sau actelor efectuate de procuror, iar, pe de altă 
parte, pot fi atacate actele efectuate de organele de cercetare penală pe 
baza dispoziţiilor date de procuror. Ambele categorii de acte sau măsuri 
constituie manifestări de voință ale procurorului în legătură cu desfă- 
şurarea urmăririi penale. 

Ca regulă, plângerea împotriva măsurilor luate sau a actelor efectu- 
ate de procuror se rezolvă de procurorul ierarhic superior?. 

Această regulă este detaliată prin dispoziţiile art. 339 alin. (1)-(3), 
după cum urmează: 

a) plângerea împotriva măsurilor luate sau a actelor efectuate de 
procuror ori efectuate pe baza dispoziţiilor date de acesta se rezolvă, după 
caz, de prim-procurorul parchetului, de procurorul general al parchetului de 
pe lângă curtea de apel, de procurorul şef de secție al Parchetului de pe 
lângă Înalta Curte de Casaţie şi Justiţie; 

b) plângerea împotriva măsurilor luate sau a actelor efectuate de 
prim-procurorul parchetului, procurorul general al parchetului de pe lângă 
curtea de apel sau procurorul-şef de secţie al Parchetului de pe lângă 


1 A se vedea, în acest sens, Î.C.C.J., s. pen., dec. nr. 2075/9.06.2008, conform 
site-ului instanţei supreme. 

2 În acest sens, potrivit art. 65 alin. (1) şi (2) din Legea nr. 304/2004 privind organi- 
zarea judiciară, republicată, procurorii din fiecare parchet sunt subordonați conducătorului 
parchetului respectiv. Conducătorul unui parchet este subordonat conducătorului parche- 
tului ierarhic superior din aceeaşi circumscripție. 

Înalta Curte de Casaţie şi Justiţie ori efectuate pe baza dispoziţiilor date de 
aceştia se rezolvă de către procurorul ierarhic superior. 

Procedura de rezolvare a plângerilor împotriva măsurilor şi actelor 
procurorului este aceeaşi ca şi în cazul plângerii împotriva măsurilor şi 
actelor organelor de cercetare penală. Avem în vedere, în acest sens, 
existența unor similitudini în ceea ce priveşte organul la care se depune 
plângerea, lipsa caracterului suspensiv al plângerii faţă de măsurile sau 
actele atacate, termenul de rezolvare, comunicarea ordonanţei de solu- 
ționare a plângerii etc. 

Potrivit art. 339 alin. (5), ordonanțele prin care se soluţionează 
plângerile împotriva soluţiilor, actelor sau măsurilor nu mai pot fi atacate cu 
plângere la procurorul ierarhic superior şi se comunică persoanei care a 
făcut plângerea şi celorlalte persoane interesate. 


3.2. Plângerea împotriva soluţiilor procurorului de neurmărire 
sau de netrimitere în judecată 


3.2.1. Aspecte prelirninare 


După cum am precizat deja, plângerea împotriva actelor procurorului 
de neurmărire sau de netrimitere în judecată a fost reglementată în pre- 
mieră în legislația procesual penală din ţara noastră prin Legea 
nr. 281/2003. 

~ În acest mod, a fost creat cadrul legal necesar pentru asigurarea 
accesului la justiție persoanelor nemulțumite de soluţiile de netrimitere în 
judecată, în aplicarea art. 21 din Constituţie. 

De altfel, chiar înainte de modificarea Codului de procedură penală 
prin Legea nr. 281/2003, instanța supremă, în baza jurisprudenţei Curţii 
Constituţionale, a statuat că cei interesaţi pot critica dispoziţiile organelor 
de urmărire penală în fața instanţelor de judecată, invocându-se preve- 
derile Constituţiei României, ale legilor interne de organizare judecăto- 
rească şi ale Convenţiei europene a drepturilor şi libertăţilor fundamentale 
cu referire la liberul acces la justiţiei. În acest sens, s-a stabilit că „fiind 
vorba de acte şi măsuri luate de procuror în cursul procesului penal, 
acestea trebuie să fie supuse nu numai controlului ierarhic, în cadrul 
Ministerului Public, dar şi controlului din partea instanțelor judecătoreşti'?. 


3.2.2. Obiectul plângerii 


Pot forma obiectul plângerii întemeiate pe prevederile art. 340, ordo- 
nanțele procurorului de neurmărire sau de netrimitere în judecată, precum 


1 C.S.J., s. pen., dec. nr. 3816/2001, în Buletinul Jurisprudenței, Culegere de decizii 
pe crai 2001, Ed. All Beck, Bucureşti, 2003, pp. 280-282. | 
2CIE:R, dec. rir. 468/2.12.1997, publicată în M. Of. nr. 105/6.03.1997. 

şi dispoziţia de netrimitere în judecată cuprinsă în rechizitoriu. În aceste 
condiții, obiectul plângerii îl constituie următoarele acte procesuale emise 
de procuror: 

a) ordonanța de clasare, ca soluţie de neurmărire penală, dacă se 
constată lipsa condiţiilor de fond şi formă esenţiale ale sesizării, precum şi 
existența unuia dintre cazurile prevăzute în art. 16 alin. (1); 

b) ordonanța de clasare, ca soluție de netrimitere în judecată, atunci 
când se constată în timpul urmăririi penale existența unuia dintre cazurile 
prevăzute în art. 16 alin. (1); 

c) rechizitoriul în ceea ce priveşte dispoziția de clasare, ca soluţie de 
netrimitere în judecată. 

În aceste condiții, plângerea îndreptată împotriva măsurilor luate sau 
a actelor efectuate de procuror ori în baza dispoziţiilor date de acesta, 
altele decât actele procurorului de neurmărire sau de netrimitere în 
judecată, este inadmisibilă. Prin dispozițiile art. 340 este instituit, limitativ, 
controlul judiciar numai asupra legalității şi temeiniciei soluţiilor menţionate 
expres în raport cu cercetările efectuate în cadrul urmăririi penale. Este 
evident că în cazul celorlalte acte sau măsuri ale procurorului sau 
efectuate pe baza dispoziţiilor date de el, un asemenea control din partea 
judecătorului de cameră preliminară nu poate avea loc. 

Ca atare, plângerea formulată împotriva adresei prin care procurorul 
comunică petentului că memoriul formulat de acesta a fost transmis spre 
soluționare parchetului competent este inadmisibilă!. De asemenea, 
plângerea adresată judecătorului împotriva ordonanţei prin care procurorul 
ierarhic superior a soluţionat cererea de recuzare a procurorului în cursul 
urmăririi penale este inadmisibilă?. 


3.2.3. Conţinutul plângerii 


Potrivit art. 340 alin. (3), plângerea trebuie să cuprindă: numele, 
prenumele, codul numeric personal, calitatea şi domiciliul petiționarului ori, 
pentru persoana juridică, denumirea, sediul, indicarea reprezentantului 


1Î.C.C.J., c 9, dec. nr. 10/2006, în Buletinul Jurisprudențţei, Culegere de decizii pe 
anul 2006, Ed. C.H. Beck, Bucureşti, 2007, pp. 737-738; în acelaşi sens, este inadmisibilă 
plângerea formulată împotriva modului de soluționare de către procuror a unei petiții potrivit 
O.G. nr. 27/2002 privind reglementarea activităţii de rezolvare a petiţiilor (I.C.C.J., c 9, dec. 
nr. 11/2006, în Buletinul Jurisprudenței, Culegere de decizii pe anul 2006, op. cit, 
pp. 738-739), plângerea formulată împotriva rezoluţiei prin care procurorul ierarhic superior 
a infirmat soluția de netrimitere în judecată dată de procuror (|.C.C.J., s. pen., dec. 
nr. 3867/2006, în Buletinul Jurisprudenței, Culegere de decizii pe anul 2006, op. cit., 
pp. 739-740). 

2 Î.C.C.J., s. pen., sent. nr. 459/2007, conform site-ului instanței supreme; în acelaşi 
sens, a se vedea Î.C.C.J., s.u., dec. nr. 57/2007, publicată în M. Of. nr. 283/11.04.2008. 

legal ori convenţional, data ordonanţei sau a rechizitoriului atacat, numărul 
de dosar şi denumirea parchetului, indicarea motivelor plângeri. 

Dacă este făcută în scris, plângerea trebuie semnată de persoana 
vătămată sau de mandatar. Plângerea în formă electronică îndeplineşte 
condiţiile de formă numai dacă este certificată prin semnătură electronică, 
în conformitate cu prevederile legale. 

În cazul în care nu cuprinde data ordonanţei sau a rechizitoriului 
atacate, numărul de dosar şi denumirea parchetului, plângerea se restituie 
pe cale administrativă, situaţie în care completarea plângerii poate fi 
efectuată nu mai târziu de 20 de zile de la data restituirii. 


3.2.4. Titularii plângerii 


Se poate face plângere împotriva actelor prin care procurorul dis- 
pune clasarea de către orice persoană ale cărei interese au fost vătămate 
prin dispoziția de netrimitere în judecată. 

În primul rând, pot formula plângere părţile şi subiecţii procesuali 
principali din dosarul penal, în ipoteza criticării dispoziţiei de netrimitere în 
judecată, sau persoane care nu au dobândit calitate procesuală, în cazul 
plângerii împotriva dispoziţiei de clasare, în sensul neînceperii urmăririi 
penale. 

De exemplu, persoana care a avut calitatea de inculpat poate intro- 
duce plângerea împotriva soluţiei de netrimitere în judecată, solicitând fie 
clasarea în baza unui alt impediment mai favorabil dintre cele prevăzute în 
art. 16, fie clasarea în baza aceluiaşi caz de stingerea a acţiunii penale, 
dar motivată cu alte considerente decât cele prezentate inițial. 

În practica judiciară s-a apreciat că în categoria oricăror alte 
persoane ale căror interese legitime au fost vătămate, ca titulari ai drep- 
tului de a face plângere împotriva soluțiilor procurorului de netrimitere în 
judecată, sunt cuprinse atât persoanele fi izice, cât şi persoanele juridice de 
drept privat, cum sunt fundațiile, dacă vătămarea intereselor legitime ale 
acestora este dovedită. În acest sens, respingerea ca inadmisibilă a plân- 
gerii împotriva soluţiilor procurorului de netrimitere în judecată formulată de 
către o fundaţie care îşi desfăşoară activitatea în domeniul prevenirii 
încălcării drepturilor omului, cu motivarea că o asemenea fundaţie nu face 
parte din categoria persoanelor prevăzute în lege, contravine art. 13 din 
Convenţia europeană pentru apărarea drepturilor omului şi libertăţilor 
fundamentale, privitor la accesul la justiţie!. 


1 Potrivit art. 13 din Convenţie, „orice persoană, ale cărei drepturi şi libertăţi recu- 
noscute de prezenta convenție au fost încălcate, are dreptul să se adreseze efectiv unei 
instanțe naționale, chiar şi atunci când încălcarea s-ar datora unor persoane care au 
acţionat în exercitarea atribuţiilor lor oficiale”. Pentru detalii cu privire la posibilitatea 
formulării plângerii de către o fundaţie, a se vedea Î.C.C.J., s. pen., dec. nr. 3838/2006, în 
Buletinul Jurisprudenței, Culegere de decizii pe anul 2006, op. cit., pp. 743-746. 

Denunţătorul unei fapte pentru care acțiunea penală se pune în 
mişcare la plângere prealabilă — iar o astfel de plângere nu a fost formulată 
— nu are nici calitatea de persoană vătămată, nefiind subiect pasiv al 
faptei, şi nici calitatea de persoană ale cărei interese legitime sunt vătă- 
mate, întrucât soluția procurorului nu produce efecte asupra sa. În conse- 
cință, plângerea introdusă de către denunțător în baza art. 2781 alin. (1) 
din Codul de procedură penală anterior a fost considerată inadmisibilă!. 

Plângerea se poate face personal sau prin mandatar. Mandatul 
trebuie să fie special, iar procura rămâne ataşată plângerii. 


3.2.5. Introducerea plângerii la procurorul ierarhic superior 


Procedura instituită pentru atacarea dispoziţiei de neurmărire sau de 
netrimitere în judecată este formată din două etape, şi anume o primă 
eiapă a introducerii plângerii la procurorul ierarhic superior celui care a 
efectuat urmărirea penală prin netrimiterea în judecată şi o a doua etapă, 
eventuală, a declanşării controlului judecătoresc, prin introducerea plân- 
gerii la judecătorul de cameră preliminară competent. 

Soluţiile de clasare pot fi atacate cu plângere la procurorul ierarhic 
superior în termen de 20 de zile de la comunicarea copiei actului prin care 
s-a dispus soluția. Procurorul ierarhic superior are obligaţia de a rezolva 
plângerea în cel mult 20 de zile de la primire. În funcție de intervalul de 
timp în care plângerea este rezolvată şi de natura soluţiei, în art. 340 au 
fost prevăzute două ipoteze distincte în ceea ce priveşte determinarea 
termenului de sesizare a judecătorului de cameră preliminară. 

Este evident că în cazul unei soluţii de admitere a plângerii de către 
procurorul ierarhic superior nu se mai pune problema necesităţii controlului 
judecătoresc. 


3.2.6. Introducerea plângerii la judecătorul de cameră preliminară 


Din economia dispoziţiilor art. 340 rezultă că plângerea va putea fi 
adresată judecătorului de cameră preliminară în următoarele două ipoteze: 

a) atunci când plângerea a fost respinsă, persoana poate face 
plângere, în termen de 20 de zile de la comunicarea ordonanţei de respin- 
gere, la judecătorul de cameră preliminară de la instanța căreia i-ar reveni, 
potrivit legii, competenţa să judece cauza în primă instanţă. 

În cazul termenului de introducere a plângerii împotriva actelor 
procurorului de neurmărire sau de netrimitere în judecată, dispoziţiile 
art. 340 nu reglementează posibilitatea repunerii în termen Şi, prin urmare, 


1 Î.C.C.J., c 9, dec. nr. 721/2007, conform site-ului instanţei supreme. 

judecătorul nu poate dispune repunerea în termenul de introducere a 
Plângerii. Dispoziţiile art. 411 referitoare la repunerea în termenul de apel 
sunt inaplicabile în cazul termenului de introducere a plângerii întemeiate 
pe prevederile art. 340, întrucât normele de drept procesual penal sunt de 
strictă interpretare, fiecare cale de atac fiind reglementată distinct, iar repu- 
nerea în termenul de apel operează numai în cazul acestor căi de atac 
ordinarei: 

b) dacă plângerea nu a fost rezolvată în termenul de 20 de zile 
prevăzut în art. 338, dreptul de a face plângere poate fi exercitat oricând 
după împlinirea acestui termen, dar nu mai târziu de 20 de zile de la data 
comunicării modului de rezolvare. 

Aşadar, sesizarea judecătorului de cameră preliminară cu plângerea 
împotriva actelor procurorului de neurmărire sau de netrimitere în judecată 
poate avea loc dacă plângerea a fost soluționată de către procurorul 
ierarhic superior prin respingere? sau dacă plângerea nu a fost soluționată. 

Indiferent de variantele descrise mai sus, etapa plângerii adresate 
procurorului ierarhic superior se prezintă ca fiind necesară şi obligatorie 
pentru declanşarea unui eventual control judecătoresc. Pentru aceste 
considerente, plângerea nu poate fi introdusă direct la judecător, fără a fi 
fost epuizată, în prealabil, etapa plângerii formulate la procurorul ierarhic 
superior. 

In acest sens, în practica instanței supreme anterioară actualului Cod 
de procedură penală s-a statuat, în soluţionarea unui recurs în interesul 
legii, că plângerea adresată direct instanţei de judecată împotriva actelor 
de netrimitere. în judecată, fără ca acestea să fie atacate, în prealabil, 
la procurorul ierarhic superior, este inadmisibilă?. Ulterior, prin Legea 


1 În acest sens, a se vedea Î.C.C.J., s. pen., dec. nr. 1370/2008, conform site-ului 
instanței supreme. y 

2 În legătură cu posibilitatea declanşării controlului judecătoresc numai în ipoteza 
respingerii plângerii de către procurorul ierarhic superior, constatăm lipsa de aplicabilitate a 
unei decizii pronunţate de instanța supremă în soluţionarea unui recurs în interesul legii în 
această materie. Astfel, anterior intrării în vigoare a actualului Cod de procedură penală, 
s-a stabilit că organul judiciar competent să soluţioneze plângerea împotriva ordonanţei 
prim-procurorului, prin care s-a infirmat actul de netrimitere în judecată şi s-a dat aceeaşi 
ori altă soluție de netrimitere în judecată, pentru alte motive sau pentru unele dintre 
motivele invocate de petent, este procurorul ierarhic superior. Numai în situaţia în care, la 
rândul său, procurorul ierarhic superior astfel sesizat a respins plângerea şi a menţinut 
soluţia prim-procurorului sau nu a soluţionat plângerea în termenul legal, persoana vătă- 
mată, precum şi orice altă persoană a cărei interese legitime sunt afectate se puteau 
adresa cu plângere instanţei de judecată (Î.C.C.J., s.u., dec. nr. 1/2009, publicată în M. Of. 
nr. 418/18.06.2009). De lege lata, aşa cum am observat, potrivit art. 339 alin. (5), ordo- 
nanţele prin care se soluţionează plângerile împotriva soluțiilor de netrimitere în judecată 
nu mai pot fi atacate cu plângere la procurorul ierarhic superior. 

i e sa TR s.u., dec. nr. 12/2005, publicată în M. Of. nr. 119/8.02.2006; în acelaşi 
sens, a se vedea [.C.C.J., s. pen., dec. nr. 5572/2004, în Buletinul Jurisprudenței, Culegere 
de decizii pe anul 2004, Ed. All Beck, Bucureşti, 2005, pp. 864-865. 

ei oi ce mec ot at a E. 
nr. 356/2006, legea procesual penală a suferit modificări, stabilindu-se că 
plângerea greşit îndreptată urmează a fi trimisă, pe cale administrativă, 
organului judiciar competent. Prin această dispoziție, instanța de judecată 
greşit sesizată cu plângerea împotriva actelor de netrimitere în judecată nu 
mai respingea plângerea ca inadmisibilă, având obligația redirecționării 
acesteia, pe cale administrativă, organului de urmărire penală competent. 

De lege lata, o dispoziție similară se regăseşte în art. 341 alin. (1) 
teza a Il-a. Astfel, plângerea greşit îndreptată se trimite pe cale admi- 
nistrativă organului judiciar competent. Pentru acest motiv, apreciem că 
introducerea plângerii împotriva actelor de netrimitere în judecată direct la 
judecător, fără a se fi parcurs etapa soluționării acestei plângeri de către 
procurorul ierarhic superior, va determina trimiterea acesteia pe cale 
administrativă către procurorul competent. 

Reglementarea este rațională şi asigură posibilitatea exercitării con- 
crete şi efective a dreptului de a critica actele de netrimitere în judecată, 
chiar dacă petentul a sesizat un organ judiciar necompetent. De altfel, 
textul de lege menţionat mai sus se armonizează cu dispoziţiile art. 289 
alin. (9), în conformitate cu care „plângerea greşit îndreptată la organul de 
urmărire penală sau la instanța de judecată se trimite, pe cale admi- 
nistrativă, organului judiciar competent”, şi cu prevederile art. 296 alin. (5), 
unde se arată, de asemenea, că „plângerea prealabilă greşit îndreptată la 
organul de urmărire penală sau la instanța de judecată se trimite, pe cale 
administrativă, organului judiciar competent”. 

În ipoteza în care rechizitoriul cuprinde dispoziția de trimitere în 
judecată a unor inculpați, dar şi dispoziţia de netrimitere în judecată a altor 
inculpaţi, plângerea îndreptată împotriva dispozitiei de netrimitere în 
judecată va fi de competenţa unui judecător de la instanța competentă în 
raport cu infracțiunea şi calitatea persoanei netrimise în judecată, iar nu de 
la instanța competentă să judece pe inculpaţii trimişi în judecată”. 


3.2.7. Procedura de judecare a plângerii de către judecătorul de 
cameră preliminară 


După înregistrarea plângerii la instanța competentă, aceasta se 
trimite în aceeaşi zi judecătorului de cameră preliminară. Judecătorul de 
cameră preliminară stabileşte termenul de soluționare şi dispune citarea 
petentului şi a intimaţilor şi încunoştințarea procurorului, cu menţiunea că 
pot depune note scrise cu privire la admisibilitatea ori temeinicia plângeri. 
Dacă în cauză a fost pusă în mişcare acțiunea penală, petentul şi intimații 


1 Î.C.C.J., s. pen., dec. nr. 2503/2005, în Buletinul Jurisprudenţei, Culegere de 
decizii pe anul 2005, Ed. C.H. Beck, Bucureşti, 2006, pp. 980-982. 

pot formula cereri şi ridica excepții şi cu privire la legalitatea administrării 
probelor ori a efectuării urmăririi penale”. 

Din modul de formulare a art. 341 alin. (2) se desprind următoarele 
concluzii cu privire la obiectul plângeri împotriva dispozitiei de clasare: 

a) în ipoteza rezolvării cauzei prin clasare, ca soluție de neurmărire 
penală sau ca soluţie de netrimitere în judecată, dar fără ca acțiunea 
penală să fi fost pusă în mişcare, pot fi vizate exclusiv aspecte de admisi- 
bilitate sau temeinicie ale plângerii; în acest sens, petentul, intimatul ori 
procurorul au posibilitatea de a justifica admisibilitatea (sau inadmisi- 
bilitatea) plângerii, de a învedera aspecte referitoare la eventualul caracter 
tardiv al plângerii, respectiv de a formula susțineri cu privire la temeinicia 
plângerii; 

b) în ipoteza rezolvării cauzei prin clasare, ca soluţie de netrimitere în 
judecată, cu acţiunea penală pusă în mişcare, petentul şi intimaţii au 
posibilitatea suplimentară de a formula cereri şi de a ridica excepții şi cu 
privire la legalitatea administrării probelor ori a efectuării urmăririi penale; 
în acest caz, practic, persoanele interesate poi critica orice aspect al 
desfăşurării urmăririi penale, cum ar fi, de exemplu, necompetența orga- 
nului de urmărire penală, legalitatea administrării probelor, încălcarea altor 
dispoziţii legale care pot determina sancţiunea nulităţii absolute sau 
relative etc. 

Procurorul, în termen de cel mult 3 zile de la primirea comunicării 
despre termenul de soluţionare a Plângerii, transmite judecătorului de 
cameră preliminară dosarul cauzei. În situația în care plângerea a fost 
depusă la procuror, acesta o va înainta, împreună cu dosarul cauzei, 
instanței competente. | | 

Potrivit art. 341 alin. (5), în forma anterioară declarării neconstitu- 
ționalităţii acestui text de lege, judecătorul de cameră preliminară soluţiona 
plângerea prin încheiere motivată, în camera de consiliu, fără participarea 
petentului, a procurorului şi a intimaţilor?. 

Curtea Constituţională a statuat că dispozițiile art. 341 alin. (5) în- 
calcă prevederile constituţionale care garantează dreptul la un proces 
echitabil. Astfel, soluţia legislativă potrivit căreia judecătorul de cameră 
preliminară se pronunță asupra plângerii „fără participarea petentului, a 


1 Art. 341 alin. (2) a fost modificat prin art. Il pct. 91 din O.U.G. nr. 18/2016. Modifi- 
carea normei procesuale penale în discuţie a fost determinată de jurisprudența Curţii 
Constituţionale a României, prin care s-a statuat că soluţia legislativă potrivit căreia 
judecătorul de cameră preliminară avea posibilitatea de a se pronunța asupra plângerii 
„fără participarea petentului, a procurorului şi a intimaţilor” este neconstituțională (C.C.R., 
dec. nr. 599/21.10.2014, publicată în M. Of. nr. 886/5.12.2014). 

"2 În sens diferit, potrivit dispoziţiilor art. 278 din Codul de procedură penală anterior, 
procedura judecării plângerii împotriva actelor de netrimitere în judecată se desfăşura în 
şedinţă publică, cu participarea obligatorie a procurorului şi cu participarea eventuală a 
persoanelor interesate. 

procurorului şi a intimaților” a fost declarată neconstituțională, încălcând 
dreptul la un proces echitabil, sub aspectul ignorării principiului contra- 
dictorialităţii şi oralității!. 

In acest context, de lege lata, conform art. 341 alin. (5), plângerea 
se soluţionează în camera de consiliu, cu participarea procurorului, prin 
încheiere motivată, pronunţată în camera de consiliu. Neprezentarea 
persoanelor citate conform alin. (2) nu împiedică soluționarea plângerii?. 

Judecătorul de cameră preliminară învestit cu soluționarea plângerii 
formulate în temeiul art. 340, în cazul retragerii acesteia de către petent, 
urmează să ia act de această manifestare de voinţă. Astfel, deşi în dispo- 
ziţiile art. 341 nu se menţionează posibilitatea retragerii plângerii formulate, 
judecătorul va avea în vedere prevederile art. 406-407 C. pr. civ., prin care 
este reglementată renunţarea la judecată şi art. 2 alin. (2) C. pr. civ., unde 


1 C.C.R., dec. nr. 599/21.10.2014, publicată în M. Of. nr. 886/0â5.12.2014. 
Argumentele invocate în susținerea acestei soluții sunt pertinente, motiv pentru care vom 
proceda la expunerea succintă a acestora. Astfel, s-a arătat faptul că procedura plângerii 
împotriva soluţiilor procurorului de neurmărire sau de netrimitere în judecată trebuie să 
respecte cerințele unui proces echitabil, în absența cărora este golită de conţinut orice 
cenzură a soluţiilor de clasare ori renunțare la urmărire penală dispuse de procuror. 
Exigenţa este cu atât mai evidentă cu cât ordonanța procurorului, punând capăt conflictului 
` de drept penal, intră în categoria actelor prin care se înfăptuieşte justiția a căror verificare 
de către judecătorul de cameră preliminară trebuie să fie efectivă. Simplul drept al 
persoanei interesate de a se adresa justiției capătă caracter formal atâta vreme cât 
garanţiile specifice procesului echitabil nu sunt respectate. Spre deosebire de dispoziţiile 
art. 278! alin. (4) şi (5) din Codul de procedură penală anterior, soluția adoptată de legiuitor 
potrivit căreia judecătorul de cameră preliminară se pronunța, în absența petentului, 
procurorului şi a intimaţilor, în condiţii lipsite de contradictorialitate şi oralitate reprezenta un 
standard de protecție mai scăzut, caracterizat prin nesocotirea contradictorialității şi 
oralității procedurii de soluționare a plângerii. S-a evidenţiat faptul că, deşi procurorul şi 
părțile aveau posibilitatea de a depune note scrise cu privire la admisibilitatea ori temei- 
nicia plângerii, nicio parte nu putea cunoaşte conținutul acestora şi, pe cale de consecinţă, 
nu putea produce contraargumente. În aceste condiţii, împrejurarea că petentului i se 
comunica termenul de soluționare a plângerii nu putea complini lipsa unei proceduri 
echitabile ce reclamă în această situație citarea, cu atât mai mult cu cât echitatea are în 
vedere nu numai procedura în ansamblu, ci şi interesul public şi al victimelor unor 
infracţiuni. Nu în ultimul rând, prin absența dezbaterilor contradictorii, petentul, partea 
civilă, partea responsabilă civilmente, suspectul sau persoana vătămată nu numai că nu 
puteau, asemeni persoanei care a avut calitatea de inculpat, să formuleze cereri şi să 
ridice excepții cu privire la legalitatea administrării probelor ori a efectuării urmăririi penale, 
dar nu puteau contesta în niciun fel aceste cereri sau excepții, cu atât mai mult cu cât, 
potrivit art. 374 alin. (7) teza |, probele administrate în cursul urmăririi penale şi necon- 
testate de părţi nu se readministrează în cursul cercetării judecătoreşti. 

2 Art. 341 alin. (5) a fost modificat prin art. II pct. 91 din O.U.G. nr. 18/2016. În 
lucrări anterioare (Neagu VII, pp. 122), urmare a deciziei Curţii Constituţionale, apreciam 
că procedura soluționării plângerii împotriva soluţiilor procurorului de neurmărire sau de 
netrimitere în judecată trebuie să se desfăşoare cu citarea procurorului, a părților şi a 
subiecţilor procesuali principali, asigurându-se condiţiile pentru participarea acestora la 
şedinţa de judecată. 

se arată că dispozițiile Codului de procedură civilă se aplică şi în alte 
materii, în măsura în care legile care le reglementează nu cuprind dispoziţii 
contrare!. | | 
Soluționarea plângerii împotriva actelor de netrimitere în judecată 
este nepublică, aceasta desfăşurându-se în camera de consiliu. | 
Judecătorul de cameră preliminară competent, soluţionând plân- 
gerea, verifică ordonanța de clasare atacată (ori dispoziţia de clasare 
cuprinsă în rechizitoriu), pe baza plângerii, a notelor scrise depuse de 
petent, procuror şi intimat şi a dosarului înaintat de procuror, respectiv prin 
ascultarea, în condiții de contradictorialitate şi oralitate, a participanţilor la 
şedinţa de judecată. De asemenea, verificarea dispoziţiei de clasare se 
poate face şi în baza oricăror înscrisuri noi prezentate. Per a contrario, în 
procedura de soluţionare a plângerii formulate în temeiul art. 340 judecă- 
torul de cameră preliminară nu poate administra în mod legal alte probe?. 


3.2.8. Solutionarea plângerii 


Soluţiile care pot fi pronunțate în procedura plângerii împotriva dispo- 
ziției de clasare sunt diferite, după cum în respectiva cauză s-a dispus 
începerea urmăririi penale sau nu, respectiv dacă, după începerea 
urmăririi penale, a fost pusă în mişcare sau nu a fost pusă în mişcare 
acțiunea penală. Astfel, distingem următoarele trei ipoteze: 

a) în cauză nu a fost dispusă începerea urmăririi penale, plângerea 
fiind îndreptată împotriva ordonanţei de clasare; 

b) în cauză a fost dispusă începerea urmăririi penale, fără însă ca 
procurorul să fi pus în mişcare acţiunea penală; 

c) în cauză a fost dispusă începerea urmăririi penale, precum şi 
punerea în mişcare a acțiunii penale. i 

Pentru primele două ipoteze, legiuitorul a prevăzut aceeaşi moda- 
litate de soluționare, în timp ce pentru cea de a treia ipoteză soluţiile pre- - 
văzute în art. 341 alin. (7) sunt diferite. | 


3.2.8.1. Soluţionarea plângerii în cauzele în care nu a fost începută 
urmărirea penală sau urmărirea penală s-a desfăşurat fără ca 
acţiunea penală să fi fost pusă în mişcare 


Aceste soluţii se vor dispune în următoarele două ipoteze: 1) prin 
plângere este atacată dispoziția de clasare dispusă fără ca urmărirea 
penală să fi fost declanşată şi 2) plângerea vizează o soluţie de clasare, 


„+ Pentru detalii, a. se vedea Î.C.C.J., s.u., dec. nr. 27/2008, publicată în M. Of. 
nr. 423/22.06.2009. 


2 În acelaşi sens, a se vedea Î.C.C.J., S. pen., dec. nr. 6534/2005, în Buletinul 
Jurisprudenței, Culegere de decizii pe anul 2005, op. cit., pp. 986-987. 

urmărirea penală fiind începută fără însă ca acțiunea penală să fi fost pusă 
în mişcare. 

In aceste cazuri, judecătorul de cameră preliminară poate dispune 
una dintre următoarele soluţii: 

1) respinge plângerea ca tardivă sau inadmisibilă ori, după caz, ca 
nefondată; 

2) respinge plângerea ca rămasă fără obiect, în cazul în care, ulterior 
sesizării judecătorului de cameră preliminară, procurorul ierarhic superior a 
admis plângerea şi a dispus infirmarea soluției de clasare; în acest caz, 
cheltuielile judiciare avansate de stat rămân în sarcina acestuia [art. 341 
alin. (7î)]; 

3) admite plângerea, desființează soluţia atacată şi trimite motivat 
cauza la procuror a) pentru a începe urmărirea penală; b) pentru a com- 
pleta urmărirea penală ori, după caz, c) pentru a pune în mişcare acțiunea 
penală şi a completa urmărirea penală; 

4) admite plângerea şi schimbă temeiul de drept al soluţiei de clasare 
atacate, dacă prin aceasta nu se creează o situație mai grea pentru 
persoana care a făcut plângerea. 

În prima categorie de soluții care pot fi pronunțate, respingerea plân- 
gerii ca tardivă se va dispune în cazul în care au fost încălcate dispoziţiile 
art. 340, în care este prevăzut termenul în care se poate face plângerea la 


„judecător împotriva actelor procurorului de neurmărire penală sau de 


netrimitere în judecată. 

Instanța supremă, în soluţionarea unui recurs în interesul legii, ante- 
rior intrării în vigoare a actualului Cod de procedură penală, a decis că 
termenele prevăzute pentru introducerea plângerii împotriva actelor de 
netrimitere în judecată sunt termene de decădere’. Apreciem că decizia 


1 ÎC.C.J., s.u., dec. nr. 15/2009, publicată în M. Of. nr. 735/29.10.2009. Instanţa 
supremă a argumentat că, datorită specificului lor, actele procedurale au o anumită durată 
în timp, trebuind să fie îndeplinite într-un interval strict delimitat de lege. Prin instituția 
termenului, legea asigură îndeplinirea actelor procedurale în intervalele de timp impuse de 
succesiunea firească a etapelor procesuale menite să garanteze înfăptuirea actului de 
justiție. De aceea, termenele procedurale prevăzute de lege sunt stabilite în vederea 
garantării ritmului optim de desfăşurare a activităților menite să contribuie la realizarea 
scopului procesului penal, fără să împiedice aflarea adevărului sau să lezeze în vreun fel 
drepturile şi interesele legitime ale părților. Spre deosebire de termenele substanţiale, care 
asigură ocrotirea drepturilor şi intereselor legitime în caz de restrângere a acestora, 
termenele procedurale impun efectuarea în timp rezonabil a tuturor operaţiunilor specifice 
fiecărei faze procesuale. Prin natura lor şi a efectelor pe care le produc, termenele 
procedurale pot fi peremptorii sau imperative, dilatorii sau prohibitive şi orânduitorii sau de 
recomandare. Dintre aceste termene, cel peremptoriu este acela înăuntrul căruia un 
anumit act trebuie îndeplinit în mod imperativ, depăşirea lui atrăgând nulitatea actului 
respectiv. În acest context, trebuie examinată şi posibilitatea de a se face plângere 
împotriva actelor procurorului de netrimitere în judecată. Astfel, fiind evident că termenele 
pentru exercitarea căii de atac a plângerii împotriva actelor procurorului de netrimitere în 

Înaltei Curți de Casaţie şi Justiţie îşi menţine valabilitatea, argumentele 
invocate fiind pertinente şi în prezent. 

Inadmisibilitatea plângerii va fi constatată, de exemplu, atunci când 
petentul nu justifică interesul în declanşarea procedurii, neexistând probe 
în sensul vătămării procesuale cauzate prin soluția procurorului sau când 
soluțiile procurorului nu pot fi atacate, nefiind îndeplinite condiţiile prevă- 
zute în ari. 3401. Exemplele furnizate de practica judiciară şi expuse 
anterior în prezentul paragraf sunt edificatoare în acest sens. În sfârşit, se 
va constata caracterul nefondat al plângerii în cazul în care dispoziția 
procurorului de clasare este temeinică. | 

În ceea ce priveşte cea de-a doua categorie de soluţii, şi anume 
respingerea plângerii ca fiind rămasă fără obiect, premisa constă în 
admiterea plângerii de către procurorul ierarhic superior ulterior sesizării 
judecătorului de cameră preliminară. Per a contrario, în cazul în care 
procurorul ierarhic superior soluţionează plângerea petentului prin respin- 
gere, judecătorul de cameră preliminară are la dispoziție soluțiile mentio- 
nate în art. 341 alin. (6). j 

A treia categorie de soluții care se pot dispune de judecătorul de 
cameră preliminară au în vedere admiterea plângeri, desființarea soluției 
şi restituirea cauzei la procuror. Subsecvent, judecătorul de cameră preli- 
minară va stabili şi modalitatea de reluare a procesului penal, încheierea 
de admitere conținând şi una dintre următoarele dispoziții: 1) începerea 
urmăririi penale (actul atacat fiind de neurmărire penală), 2) completarea 
urmăririi penale şi 3) punerea în mişcare a acţiunii penale şi completarea 
urmăririi penale. 

Cu privire la ultima ipoteză, în cadrul căreia soluția de admitere a 
Plângerii, de desființare a actului de clasare şi de restituire a cauzei la 
procuror este însoțită de dispoziţia de a fi pusă în mişcare acţiunea penală 
şi de a fi completată urmărirea penală, pot fi formulate critici derivate din 
principiului separaţiei funcţiilor judiciare în aplicarea legii procesual penale. 
În acest sens, amintim că actualul legiuitor a consacrat în premieră 
această regulă de bază a procesului penal în dispoziţiile art. 3, dispoziţii 
care suni completate cu o serie de modificări legislative care au menirea 
de a garanta exercitarea separată a acestor funcţii judiciare. În primul 
rând, în considerarea necesităţii separării funcțiilor judiciare, dispoziția de 
PE ES fai pars DE le Mel ul all a pin muia iezii ee 2btat pa teza 
judecată nu pot fi decât termene procedurale peremptorii, se impune concluzia că 
nerespectarea lor atrage decăderea din dreptul la acea cale de atac şi respingerea ei ca 
tardivă. 

1 Astfel, ordonanța prin care se soluţionează o cerere de recuzare a unui procuror 
poate fi atacată cu plângere la procurorul ierarhic superior. Plângerea formulată însă 
împotriva ordonanţei acestuia din urmă adresată instanţei de judecată va fi respinsă ca 
fiind inadmisibilă, această ordonanță nefăcând parte din actele procesuale enumerate în 


legea procesual penală (CCCs. pen., dec. nr. 2958/2005, în Buletinul Jurisprudenței, 
Culegere de decizii,pe anul 2005, op. cit., pp. 979-980). 

punere în mişcare a acțiunii penale a fost conferită exclusiv Ministerului 
Public, fiind eliminate din lege situaţiile în care instanța de judecată avea 
posibilitatea de a dispune punerea în mişcare a acțiunii penale pentru 
fapte noi sau persoane noi descoperite în cursul judecăţii!. În acelaşi sens, 
al delimitării atribuţiilor organului de urmărire penală de cele exercitate de 
“instanța de judecată, a fost eliminată din lege posibilitatea instanței de 

judecată de a dispune începerea urmăririi penale în cazul infracțiunilor de 
audiență?. 

In aceste condiţii, apreciem că dispoziţia judecătorului de cameră 
preliminară prin care se trasează procurorului sarcina de a pune în 
mişcare acțiunea penală în cauza restituită poate fi considerată că fiind o 
dispoziție implicită de punere în mişcare a acțiunii penale şi, în acest mod, 
se derogă de la principiul separării funcţiilor judiciare. În opinia noastră, 
punerea în mişcare a acţiunii penale reprezintă un atribut esențial al 
funcţiei de urmărire penală, neputând fi exercitat, nici măcar indirect, de 
către judecător în cadrul funcţiei de verificare a legalităţii netrimiterii în 
judecată. 

În sfârşit, a patra categorie de soluţii care pot fi pronunţate în cauzele 
în care nu s-a pus în mişcare acţiunea penală constau în admiterea plân- 
gerii şi schimbarea temeiului de drept al soluţiei de clasare atacată. 

Judecătorul de cameră preliminară competent, schimbând temeiul de 
drept al clasării, are posibilitatea legală de a aprecia ansamblul probator 
din dosar în mod diferit față de procuror. Neputând fi administrate probe 
noi (cu excepţia, eventual, a înscrisurilor noi), soluția schimbării temeiului 
de drept are semnificația unui proces diferențiat de apreciere a probelor de 
către judecător şi procuror. 

Potrivit art. 341 alin. (6) lit. c) teza finală, prin schimbarea temeiului 
de drept al clasării nu se poate crea o situaţie mai grea pentru persoana 
care a făcut plângerea. Ca regulă, se va reţine crearea unei situaţii mai 


1 Potrivit art. 336 din Codul de procedură penală anterior, instanța de judecată avea 
posibilitatea de a pune în mişcare acţiunea penală când în cursul judecății erau 
descoperite în sarcina inculpatului date cu privire la săvârşirea unei alte fapte prevăzute de 
legea penală având legătură cu infracţiunea pentru care fusese trimis în judecată, atunci 
când procurorul nu participa la şedinţa de judecată. De asemenea, potrivit art. 337 din 
Codul de procedură penală anterior, acțiunea penală putea fi pusă în mişcare de către 
instanța de judecată, în lipsa procurorului, atunci când erau descoperite date cu privire la 
participarea şi a unei alte persoane la săvârşirea faptei prevăzute de legea penală pusă în 
sarcina inculpatului sau date cu privire la săvârşirea unei fapte prevăzute de legea penală 
de către o altă persoană, dar în legătură cu fapta inculpatului. 

2 Astfel, dispoziţiile art. 299 alin. (2) din Codul de procedură penală anterior erau 
interpretate în sensul recunoaşterii posibilității judecătorului de a dispune arestarea 
preventivă a învinuitului în cazul săvârşirii unei infracţiuni de audienţă, dispoziţie care era 
implicit precedată de începerea urmăririi penale (dacă fapta penală era săvârşită în fața 
completului de o persoană care nu avea calitatea procesuală de inculpat în respectiva 
cauză). 

grele pentru petent atunci când, prin schimbarea temeiului de drept al 
clasării, se stabileşte că acţiunea penală nu a fost pusă în mişcare ca 
urmare lipsei de obiect, dacă soluția atacată a procurorului avea în vedere 
imposibilitatea punerii în mişcare a acţiunii penale ca fiind lipsită de temei. 
De exemplu, urmare a plângerii suspectului împotriva ordonanţei de cla- 
sare fundamentată pe existența unei cauze de neimputabilitate, judecăto- 
rul nu poate schimba temeiul de drept al clasării stabilind că lipseşte 
plângerea prealabilă. TUE i 

Mentionăm faptul că încheierile pronuntate de judecătorul de cameră 
preliminară în soluționarea plângerii împotriva solutiilor de neurmărire 
penală sau de netrimitere în judecată în cauzele în care acțiunea penală 
nu a fost pusă în mişcare sunt definitive, neputând fi atacate prin con- 
testatie. 


3.2.8.2. Solutionarea plângerii în cauzele în care a fost pusă în 
mişcare acțiunea penală 


În această ipoteză, prin plângere este atacată o dispoziție de clasare, 
urmărirea penală fiind începută şi actiunea penală fiind pusă în mişcare. 

Sesizat prin plângerea petentului, judecătorul de cameră preliminară 
poate dispune una dintre următoarele soluții: 

1) respinge plângerea ca tardivă sau inadmisibilă; 

2) respinge plângerea ca nefondată; 

3) respinge plângerea ca rămasă fără obiect, în cazul în care, ulterior 
sesizării judecătorului de cameră preliminară, procurorul ierarhic superior a 
admis plângerea şi a dispus infirmarea soluției de clasare; în acest caz, 
cheltuielile judiciare avansate de stat rămân în sarcina acestuia [art. 341 
alin. (7*)]; A 

4) admite plângerea, desființează soluția atacată şi trimite motivat 
cauza la procuror pentru a completa urmărirea penală; 

5) admite plângerea, desființează soluția atacată şi dispune înce- 
perea judecății cu privire la faptele şi persoanele pentru care, în cursul cer- 
cetării penale, a fost pusă în mişcare acţiunea penală, când probele legal 
administrate sunt suficiente, trimițând dosarul spre repartizare aleatorie; 

6) admite plângerea şi schimbă temeiul de drept al soluţiei de clasare 
atacate, dacă prin aceasta nu se creează o situație mai grea pentru 
persoana care a făcut plângerea. 

În ipoteza respingerii plângerii, se disting trei categorii de soluții dife- 
rite, deoarece procedura de soluționare de către judecător este deosebită. 
Astfel, se poate dispune respingerea plângerii ca fiind tardivă sau inad- 
misibilă fără ca judecătorul de cameră preliminară să procedeze la verifi- 
carea legalităţii administrării probelor şi a efectuării urmăririi penale. În 
acest caz, plângerea va fi respinsă în condiţii similare respingerii plângerii 


URMĂRIREA PENALĂ | 137 


a N d 


atunci când acţiunea penală nu a fost pusă în mişcare, prin verificarea 
termenului de introducere sau a admisibilităţii cererii. Pentru această primă 
categorie de soluţii, judecătorul nu evaluează fondul cauzei. 

In ceea ce priveşte respingerea plângerii ca nefondată, această 
soluție se particularizează față de respingerea plângerii în temeiul tardi- 
vității ori inadmisibilităţii sau respingerea plângerii pentru cazul în care 
acţiunea penală nu a fost pusă în mişcare. Astfel, constatarea caracterului 
nefondat al plângerii în acest caz se realizează, potrivit art. 341 alin. (7) 
pci. 2, după verificarea obligatorie a legalităţii administrării probelor şi a 
efectuării urmăririi penale, judecătorul având opţiunea legală de a exclude 
probele nelegal administrate şi/sau de a sancţiona cu nulitatea absolută 
sau relativă actele de urmărire penală nelegale. 

Practic, judecătorul de cameră preliminară analizează dosarul de 
urmărire penală în ansamblul său, având la dispoziţie notele scrise ale 
procurorului, petentului şi intimatului cu privire la temeinicia plângerii, în 
măsura în care aceste înscrisuri au fost depuse la dosarul cauzei, precum 
şi orice alte înscrisuri noi. 

Ulterior acestui examen, judecătorul de cameră preliminară are 
posibilitatea de a exclude probele nelegal administrate ori de a sancţiona 
cu nulitatea actele de urmărire penală efectuate cu încălcarea legii, în 
„ condiţiile art. 280-282. Chiar şi în condiţiile în care judecătorul aplică 
sancţiunea  nulității anumitor acte de urmărire penală sau pe aceea a 
excluderii probelor, plângerea poate fi respinsă dacă se apreciază, chiar Şi 
în aceste condiţii, că dispoziţia de netrimitere în judecată este întemeiată. 

În privința respingerii plângerii ca lipsită de obiect, soluția judecăto- 
rului de cameră preliminară nu presupune analiza fondului cauzei, fiind 
pronunțată în baza constatării admiterii plângerii de către procurorul ierar- 
hic superior, ulterior sesizării instanței. 

Admiterea plângerii în ipoteza în care acţiunea penală a fost pusă în 
mişcare presupune, după caz, restituirea dosarului la procuror, dispoziția 
de începere a judecății sau schimbarea temeiului de drept al clasării. 

Admiterea plângerii urmată de soluția subsecventă a desființării 
soluției şi trimiterii motivate a cauzei la procuror în vederea continuării 
urmăririi penale, este, aşa cum am prezentat în Secţiunea a V-a din pre- 
zentul capitol, o ipoteză care determină redeschiderea şi, implicit, reluarea 
urmăririi penale. 

În legătură cu această soluţie, apreciem ca fiind în continuare rele- 
vantă o parte a jurisprudenţei anterioare actualului Cod de procedură 
penală. Astfel, din menţiunea legală conform căreia trimiterea cauzei la 
procuror trebuie să fie „motivată” se desprinde concluzia că judecătorul 
este obligat să arate motivele pentru care a trimis cauza procurorului, indi- 
când, totodată, faptele şi împrejurările de fapt care urmează a fi 

constatate, respectiv mijloacele de probă în acest sens?. Faptele şi împre- 
jurările ce urmează a fi constatate, precum şi mijloacele de probă se pot 
desprinde din conţinutul considerentelor încheierii, chiar dacă nu sunt 
indicate în dispozitivul acesteia2. 

Instanța supremă, în soluţionarea unui recurs în interesul legii, a 
statuat că, în ipoteza trimiterii cauzei la procuror în vederea redeschiderii 
urmăririi penale, persoana care a efectuat urmărirea penală nu devine 
incompatibilă să participe la urmărirea penală după redeschideres. 

Admiterea plângerii, desființarea soluţiei atacate şi dispoziția de 
începere a judecății se înfăţişează ca fiind o soluţie diametral opusă față 
de modul de rezolvare a urmăririi penale de către procuror prin clasare, 
fiind însă în consens cu momentul procesual în care procurorul a dispus 
punerea în mişcare a acțiunii penale pe parcursul fazei de urmărire penală. 
În fapt, în această situaţie, cea mai evidentă contradicţie se constată a fi 
între dispoziția procurorului de punere în mişcare a acţiunii penale, pe de o 
parte, şi de clasare, pe de altă parte. 

De asemenea, aşa cum am subliniat în Partea generală a acestei 
lucrări*, începerea judecății în condițiile art. 341 alin. (7) pct. 2 lit. c) 
reprezintă o formă atipică de desfăşurare a procesului penal, în sensul că 
lipseşte rechizitoriul ca act de sesizare a instanței de judecată. Supli- 
mentar față de argumentele invocate în sensul caracterului atipic, mentio- 
năm şi faptul că procesul penal se derulează, în acest caz, fără a mai fi 
parcursă procedura de cameră preliminară, deoarece încheierea judecăto- 
rului de cameră preliminară de admitere a plângerii reprezintă actul de 
sesizare a instanței de judecată. 

Potrivit art: 64 alin. (5), judecătorul care a participat la soluţionarea 
plângerii împotriva solutiilor de neurmărire sau netrimitere în judecată nu 
poate participa, în aceeaşi cauză, la judecata în fond sau în căile de atacë. 

Potrivit art. 341 alin. (11), probele care au fost excluse, ca urmare a 
evaluării legalității administrării acestora în faza de urmărire penală, nu pot- 
fi avute în vedere la judecarea în fond a cauzei. 

In sfârşit, admiterea plângerii este urmată de schimbarea temeiului 
de drept al soluției de clasare atacate, dacă prin aceasta nu se creează o 
situație mai grea pentru persoana care a făcut plângerea. 


1 T. lalomița, s. pen., dec. nr. 229/2004, în Jurisprudență naţională 2004-2005. 
Practica judiciară a curților de apel şi a tribunalelor, Ed. Brilliance, Piatra-Neamţ, 2006, 
pp. 754-755. 

2 Î.C.C.J., s.u., dec. nr. 26/2098, publicată în M. Of. nr. 423/22.06.2009; în acelaşi 
sens, a se vedea Î.C.C.J., s. pen., dec. nr. 1260/2007, conform site-ului instanței supreme. 

° |.C.C.J., s.u., dec. nr. 11/2009, publicată în M. Of. nr. 691/14.10.2009. 

* A se vedea Neagu VI, pp. 22-23. 

„5 Acest caz expres de incompatibilitate a fost incident şi în reglementarea din Codul 
de procedură penală anterior, rezultând însă din jurisprudența obligatorie a instanţei 
supreme (I.C.C.J., s.u., dec. nr. 15/2006, publicată în M. Of. nr. 509/13.06.2006). 

Considerentelor formulate cu ocazia analizei soluției corespondente 
pronunțate în cazul în care nu s-a pus în mişcare acțiunea penală (consi- 
derente care îşi mențin valabilitatea), adăugăm faptul că prin aceasta se 
finalizează practic procesul penal, deoarece dosarul nu este trimis la 
urmărirea penală, pe de o parte, şi nici faza de judecată nu se declan- 
şează, pe de altă parte. 

Toate aceste soluții pronunţate de judecătorul de cameră preliminară 
„se dispun prin încheiere motivată. 


3.2.9. Căi de atac 


În ceea ce priveşte regimul atacării acestor încheieri, în art. 341 
alin. (8) şi (9) se arată că se poate formula contestaţie doar cu privire la 
încheierea prin care s-a admis plângerea, dispunându-se începerea 
judecății. Pentru această ipoteză, în termen de 3 zile de la comunicarea 
încheierii, procurorul, petentul şi intimații pot face, motivat, contestaţie cu 
privire la modul de soluționare a excepțiilor privind legalitatea administrării 
probelor şi a efectuării urmăririi penale. Contestaţia nemotivată este 
inadmisibilă. 

Contestaţia se depune la judecătorul care a soluţionat plângerea şi 
se înaintează spre soluţionare judecătorului de cameră preliminară de la 
instanţa ierarhic superioară. Dacă instanţa sesizată cu plângere este Înalta 
Curte de Casaţie şi Justiție, completul care soluţionează plângerea este 
format din 2 judecători. 

Contestaţia se soluţionează în camera de consiliu, cu citarea peten- 
tului şi a intimaţilor şi cu participarea procurorului”. 

Urmare a judecării contestației în condiţii de contradictorialitate şi 
oralitate, sunt posibile următoarele soluții: 

a) respingerea contestației ca tardivă, inadmisibilă ori, după caz, ca 
nefondată; pentru această ipoteză, dispoziția de începere a judecății va fi 
menţinută; 

b) admiterea contestației, desființarea încheierii şi rejudecarea 
plângerii potrivit art. 341 alin. (7) pct. 2, dacă excepţiile cu privire la 
legalitatea administrării probelor ori a efectuării urmăririi penale au fost 
greşit soluționate. 

Soluţiile în calea de atac a contestaţiei se pronunță prin încheiere 
motivată. 


1 Art. 341 alin. (10) a fost modificat prin art. II pct. 94 din O.U.G. nr. 18/2016. 
Modificarea a fost necesară ca urmare a jurisprudenţei Curţii Constituţionale a României, 
prin care s-a statuat că soluționarea contestației fără participarea procurorului şi a 
inculpatului este neconstituțională. Astfel, instanța de contencios constituțional, având la 
bază argumente similare ca şi în cazul constatării neconstituționalității art. 341 alin. (5), a 
stabilit că prin soluţionarea căii de atac în lipsa procurorului şi a inculpatului, în condiții de 
lipsă de contradictorialitate şi oralitate, se încalcă dreptul la un proces echitabil. 


CAPITOLUL II 


DISPOZIŢII GENERALE PRIVIND FAZA 
DE JUDECATA 


Secțiunea I 


Consideraţii generale privind judecata şi principiile 
specifice fazei de judecată 


$ 1. Judecata - fază importantă a procesului penal 


Noţiunea de „judecată” semnifică, în sensul ei restrâns, operaţiunea 
de logică practică şi juridică prin care un organ cu competenţă jurisdic- 
țională soluţionează un conflict de drept cu care a fost învestit. Prin 
„judecată” ca fază a procesului penal se înțelege acea diviziune pro- 
cesuală care se desfăşoară în fața instanțelor judecătoreşti penale din 
momentul sesizării inițiale a judecătorului de cameră preliminară şi până la 
soluționarea definitivă a cauzei penale. 

Uneori, în limbajul comun, termenul de „judecată”, în sensul său larg, 
este confundat cu termenul de „proces”, ceea ce, desigur, nu corespunde 
sensurilor tehnice acordate celor două noțiuni în dreptul procesual penal. 

In prezenta lucrare, ori de câte ori vom folosi termenul de „judecată”, 
vom avea în vedere sensul său larg, de fază a procesului penal. Având ca 
obiect soluționarea definitivă a cauzei penale, judecata este considerată, 
pe bună dreptate, faza centrală şi cea mai importantă a procesului penală. 

Judecata constituie activitatea principală a procesului penal, deoa- 
rece numai pe baza celor discutate şi probate în şedinţa de judecată se 
poate întemeia convingerea instanței de judecată, convingere care apoi va 
fi concretizată în hotărârea judecătorească. 

Faza de judecată îşi justifică importanța acordată şi prin faptul că 
instanța verifică întreaga activitate procesuală desfăşurată cu toţi ceilalți 
participanți, atât înaintea judecării cauzei, cât şi pe parcursul judecării ei“. 


1 Dongoroz II, p. 119. 

2 Prin „cauză”, „pricină” sau „afacere” penală se înțelege faptul material pentru care 
se desfăşoară procesul penal; este vorba de conflictul de drept penal material; noțiunea de 
„cauză penală” nu poate fi confundată cu noțiunea de „proces”, această din urmă noțiune 
desemnând complexul de activități ce se desfăşoară pentru rezolvarea conflictului de drept 
penal (a se vedea Pop IV, p. 182). 

° S. Kahane, Dreptul procesual penal, Ed. Didactică şi Pedagogică, Bucureşti, 1963, 
p. 242. 

4 Volonciu |,p. 7. 

În acest sens, trebuie subliniat faptul că în etapa procesuală a camerei 
preliminare judecătorul competent verifică, în condiţiile art. 342, respec- 
tarea normelor de competență, legalitatea sesizării instanței de judecată, a 
administrării probelor şi a efectuării actelor de urmărire penală. Urmare a 
acestei activități de verificare, există posibilitatea dispunerii începerii 
judecății sau restituirii cauzei la procuror. De asemenea, judecătorul de 
„cameră preliminară are posibilitatea de a-şi declina competența în 
favoarea instanţei competente. 

Desfăşurarea fazei de judecată este posibilă prin exercitarea de 
către instanța de judecată a mai multor funcţii judiciare. Astfel, în etapa 
camerei preliminare pot fi exercitate funcţia de verificarea a legalității 
trimiterii în judecată!, precum şi funcţia, eventuală, de dispoziție asupra 
drepturilor şi libertăţilor fundamentale. Odată cu începerea judecății, în 
condiții de contradictorialitate, nemijlocire, oralitate şi publicitate, urmează 
a fi exercitată funcţia de judecată şi, dacă este cazul, similar camerei preli- 
minare, funcţia de dispoziţie asupra drepturilor şi libertăților fundamentale. 

În condițiile actualului Cod de procedură penală, urmează să 
constatăm că în structura fazei de judecată sunt incluse următoarele etape 
procesuale?: 

1) judecata în camera preliminară; aceasta, la rândul ei, parcurge 
următoarele stadii procesuale: măsurile premergătoare, procedura de 
judecată şi calea de atac a contestaţiei; 

2) judecata în primă instanță, desfăşurată pe parcursul următoarelor 
stadii procesuale: măsurile premergătoare şedinţei de judecată, începutul 
şedinţei de judecată, cercetarea judecătorească, dezbaterile, deliberarea, 
pronunțarea, redactarea şi comunicarea hotărârii judecătoreşti; 

3) judecata în căile de atac ordinare (judecata în apel şi judecata în 
contestaţie); în cadrul căii de atac a apelului se disting stadii procesuale 
similare celor specifice judecății în primă instanţă; 

4) judecata în căile de atac extraordinare (contestaţia în anulare, 
recursul în casaţie, revizuirea şi redeschiderea procesului penal). 


1 Este interesant de remarcat faptul că funcţia judiciară prevăzută în art. 3 alin. (1) 
lit. c), constând în verificarea legalităţii trimiterii ori a netrimiterii în judecată, se manifestă în 
două modalităţi diferite, care presupun faze deosebite ale procesului penal. Astfel, 
verificarea legalității netrimiterii în judecată are loc în etapa plângerii împotriva dispozitiei 
de neurmărire penală sau de netrimitere în judecată, etapă cu o natură juridică sui-generis, 
subsecventă urmăririi penale. Uneori, această etapă se desfăşoară ulterior unei dispoziții 
de neurmărire penală, ceea ce, în cazul unei restituiri în vederea începerii urmăririi penale, 
o plasează chiar înaintea fazei de urmărire penală. În ceea ce priveşte verificarea legalității 
trimiterii în judecată, aceasta se exercită în cadrul fazei de judecată, în etapa camerei 
preliminare. 

2 Aceste etape ale fazei de judecată, la rândul lor, comportă subdiviziuni distincte, 
stadii procesuale, pe care le vom analiza pe parcursul prezentei lucrări în capitolele 
următoare. 

În general, judecarea cauzelor penale trece prin anumite trepte, 
fiecare treaptă realizându-se în faţa altei instanțe de un grad diferit. 
Existența unor trepte în activitatea de judecată este justificată de nece- 
sitatea instituirii unor posibilități privind realizarea controlului jurisdictional. 
Aşadar, judecarea unei cauze penale poate parcurge mai multe grade 
jurisdicționale, desfăşurate în fata unor instanțe diferite, conform unor pro- 
ceduri care prezintă aspecte specifice. 5 

Studierea evoluției sistemului procesual penal român ne relevă 
modalități diferite de desfăşurare a acestuia, sub aspectul desfăşurării 
activității de judecată. În acest sens, ținând seama de dezvoltarea istorică 
a societăţii româneşti, faza de judecată a avut loc prin parcurgerea unor 
grade jurisdicționale diferenţiate, în funcție de legea procesual penală 
aplicabilă. 

Astfel, conform primului Cod de procedură penală din anul 1864, 
sistemul adoptat pentru desfăşurarea fazei de judecată era acela al 
dublului grad jurisdictional. În acest sens, judecarea unei cauze penale se 
putea desfăşura în primă instanță şi în cadrul căilor ordinare de atac 
(opozițiune! şi apel). În acest cod erau prevăzute următoarele două căi 
extraordinare de atac: recursul în casaţie şi revizuirea. 

În Codul de procedură penală adoptat în anul 1936 a fost prevăzut 
un sistem mixt al gradelor jurisdicţionale, în sensul că judecarea anumitor 
cauze penale se putea desfăşura prin parcurgerea a trei grade de 
jurisdicție (judecata în primă instanţă, judecata în opoziţie sau apel şi 
judecata în recurs), în timp ce alte cauze penale puteau fi judecate în două 
grade de jurisdicție (judecata în primă instanță şi judecata în recurs). În 
Codul de procedură penală din 1936 erau prevăzute trei căi extraordinare 
de atac, şi anume recursul extraordinar?, revizuirea şi contestaţia la 
executare. 

Prin „reforma” justiţiei din anul 19473, căile de atac ordinare ale opo- 
ziției şi apelului au fost desființate, invocându-se, ca motiv al acestei 
măsuri, necesitatea accelerării justiției. Ca o consecinţă, s-a modificat şi 
instituția recursului, prin contopirea acesteia cu apelul, astfel încât recursul 
a încetat de a fi o cale de casare exclusiv pentru motive de nelegalitate, 
cuprinzând şi reexaminarea aspectelor de netemeinicie legate de starea 
de fapt şi aflarea adevărului în cauză. În acest sistem, aşadar, judecata 
ig E ns. ceea mpi pete spal e 


1 Opoziţiunea era o cale ordinară de atac, adresată aceleiaşi instanțe care soluțio- 
nase cauza pe fond, prin intermediul căreia persoana judecată în lipsă avea dreptul de a 
solicita repunerea cauzei pe rol şi pronunţarea unei noi hotărâri. 

? Calea extraordinară de atac a recursului extraordinar era reglementată sub două 
forme distincte, şi anume recursul în interesul legii şi recursul ministrului justiţiei. 

* A se vedea Legea nr. 345/1947 pentru modificarea unor dispoziţii din Codul de 
procedură penală, publicată în M. Of. nr. 299 bis/29.12.1947. 

cauzei avea loc într-un dublu grad de jurisdicție, în primă instanță şi în 
recurs. 

Sistemul dublului grad jurisdicţional al judecății în primă instanţă şi în 
recurs a fost menținut şi în Codul de procedură penală adoptat în anul 
1968. Căile extraordinare de atac care puteau fi exercitate erau contestaţia 
în anulare, revizuirea şi recursul extraordinar. 
| Prin Legea nr. 92/1992 pentru organizarea judecătorească şi Legea 
nr. 49/1993 pentru modificarea şi completarea Codului de procedură 
penală au fost reînființate curţile de apel şi a fost reintrodus apelul, cale 
ordinară de atac. În acest mod, procesul penal român a revenit la modelul 
impus prin Codul de procedură penală adoptat în anul 1936, caracterizat 
printr-un sistem mixt al gradelor jurisdicţionale, în sensul că în anumite 
cauze judecata se putea desfăşura în două grade de jurisdicție (primă 
instanță şi apel"), în vreme ce în alte cauze judecata putea avea loc pe 
parcursul a trei grade jurisdicționale. Astfel, judecarea cauzelor penale 
avea loc, ca regulă, prin posibilitatea parcurgerii a trei grade de jurisdicție, 
părţile având beneficiul exercitării a două căi ordinare de atac. În acest 
sistem, apelul îşi redobândise funcţionalitatea pe care a avut-o în legislaţia 
noastră înainte de anul 1948, de a fi o cale devolutivă de atac, în care, de 
regulă, instanța superioară procedează la o nouă judecată în fond a 
„ cauzei, prin reaprecierea probelor de la dosar şi prin administrarea de noi 
probe. 

În materia căilor extraordinare de atac, a fost desființat recursul 
extraordinar şi au fost instituite două căi noi de atac extraordinare, recursul 
în anulare şi recursul în interesul legii, ambele putând fi exercitate atât de 
către procurorul general, în mod direct, cât şi de Ministrul Justiției, prin 
intermediul procurorului general al Parchetului de pe lângă Înalta Curte de 
Casaţie şi Justiţie. În continuarea reformei justiţiei din România, recursul în 
anulare a fost abrogat prin Legea nr. 576/20045, în timp ce recursul în 
interesul legii a fost modificat şi completat succesiv, prin Legea 
nr. 281/2003, Legea nr. 356/2006 şi Legea nr. 202/2010. 

Ca urmare a adoptării Legii nr. 202/2010, s-a revenit la consacrarea, 
ca regulă, a sistemul dublului grad de jurisdicție. Astfel, cauzele penale 
erau judecate în două grade de jurisdicție, fie în primă instanţă şi în apel“, 


1 De exemplu, judecarea unei infracțiuni pentru care acţiunea penală se punea în 
mişcare la plângerea prealabilă a persoanei vătămate se desfăşura în primă instanță la 
judecătorie şi în ultimă instanţă, în calea de atac a apelului, la tribunal. 

2 Acestea au existat în legislația noastră dinainte de 1944 şi există şi în alte sisteme 
procesuale. 

3 Legea nr.576/2004 pentru modificarea şi completarea Codului de procedură 
penală, publicată în M. Of. nr. 1223/20.12.2004. 

4 De exemplu, procedura comună de judecare a unei infracțiuni de furt se desfăşura 
în primă instanţă la judecătorie şi în apel, la curtea de apel. 

fie în primă instanţă şi în recurs”. În acest sistem, judecarea cauzei prin 
parcurgerea a trei grade de jurisdicție reprezenta excepţia de la regulă?. 

Prin dispoziţiile actualului Cod de procedură penală, legiuitorul a 
revenit la sistemul dublului grad jurisdicțional exclusiv, caracterizat prin 
posibilitatea desfăşurării judecății în primă instanță şi în calea de atac a 
apelului. Aşa cum în mod corect s-a subliniat în literatura de specialitate, 
sistemul dublului grad jurisdictional trebuie înțeles ca un beneficiu pe care 
îl are, în principal, inculpatul, dar pe care îl au şi celelalte părţi, respectiv 
persoana vătămată, asigurându-se dubla evaluare a fondului cauzei de 
către instanţa de judecată. 

Prin consacrarea principiului dublului grad jurisdictional, este asigu- 
rată conformitatea dreptului intern cu exigenţele care decurg din prevederi 
ale celor mai importante tratate internaţionale în materia drepturilor omului 
la care România este parte. Amintim, în acest sens, dispoziţiile art. 14 
alin. (5) din Pactul internaţional cu privire la drepturile civile şi politice?, 
prevederile art. 7 alin. (2) din Protocolul nr. 7 la Convenţia europeană a 
drepturilor omului, prin care textul Convenției a fost completat cu cerința 
dublului grad jurisdicțional în materie penală, după ce s-a constatat că 
textul art. 6, în care este reglementat dreptul la un proces echitabil, nu 
acoperă şi dreptul la un dublu grad de jurisdicţieS. | 

În cadrul căilor ordinare de atac menţionăm şi contestaţia, care poate 
fi exercitată numai atunci când legea o prevede în mod expres. Prin 
această cale de atac însă nu se critică rezolvarea fondului cauzei, ci solu- 
ționarea unor probleme conexe fondului. În ceea ce priveşte căile extra- 
ordinare de atac, menţionăm contestaţia în anulare, recursul în casație, 
revizuirea şi redeschiderea procesului penal în cazul judecării în lipsă a 
persoanei condamnate. 


f 1 De exemplu, o infracțiune judecată în primă instanță de către curtea de apel sau 
inalta Curte de Casație şi Justiție putea fi judecată în ultimă instanță, în. recurs, la Înalta 
Curte de Casaţie şi Justiţie. 

A În acest sens, doar în cauzele penale care erau judecate în primă instanţă la 
tribunal, faza de judecată se putea desfăşura ulterior şi în calea de atac a apelului, 
respectiv calea de atac a recursului. 

° B. Micu ș.a., op. cit., p. 256. , 

* „Orice persoană declarată vinovată de o infracţiune are dreptul de a obține exami- 
narea de către o jurisdicție superioară, în conformitate cu legea, a declarării vinovăţiei şi a 
condamnării sale”. 

5 „(1) Orice persoană declarată vinovată de o infracțiune de către un tribunal are 
dreptul să ceară examinarea declaraţiei de vinovăţie sau a condamnării de către o 
jurisdicție superioară. Exercitarea acestui drept, inclusiv motivele pentru care acesta poate 
fi exercitat, sunt reglementate de lege. (2) Acest drept poate face obiectul unor excepții în 
cazul infracţiunilor minore, aşa cum acestea sunt definite de lege, sau când cel interesat a 
fost judecat în primă instanță de către cea mai înaltă jurisdicție ori a fost declarat vinovat şi 
condamnat ca urmare a unui recurs împotriva achitării sale”. 

ê Pentru detalii, a se vedea C. Birsan, Convenţia europeană a drepturilor omului, 
comentariu pe articole, Vol. |, Ed. C.H. Beck, Bucureşti, 2005, pp. 1141-1149. 

În dispoziţiile art. 349-370 sunt prevăzute anumite reguli comune, 
norme generale, după care se desfăşoară orice judecată, indiferent de 
gradul instanţei (judecătorie, instanțe militare, tribunal specializat, tribunal, 
curte de apel, Înalta Curte de Casaţie şi Justiţie) şi indiferent de felul 
judecății (în primă instanță, în apel, în contestaţie sau în căile extraor- 
dinare de atac). 

Este necesar să subliniem, încă din debutul acestui capitol, faptul că 
mare parte dintre aceste reguli, deşi reglementate în Titlul III din Partea 
specială a Codului de procedură penală, intitulat Judecata, se aplică şi 
procedurii de cameră preliminară, ale cărei dispoziţii se regăsesc în Titlul II 
din Partea specială a Codului de procedură penală, denumit Camera 
preliminară. 

În cadrul acestui capitol ne vom opri asupra aspectelor referitoare la 
judecată ca fază a procesului penal, vom analiza regulile de bază ale 
şedinţei de judecată (publicitatea, nemijlocirea, contradictorialitatea Şi 
oralitatea) şi vom detalia o serie de alte dispoziţii generale, şi anume: rolul 
instanței de judecată, locul unde se desfăşoară judecata, citarea părţilor şi 
a persoanei vătămate la judecată, compunerea instanţei de judecată, 
asigurarea apărării, suspendarea judecății, asigurarea ordinii şi solemnităţii 
şedinţei de ju aa şi hotărârile judecătoreşti. 


$ 3. Limitele fazei de judecată 


Judecata, alcătuită din totalitatea activităţilor procesuale derulate 
între momentul sesizării instanței de judecată şi momentul rămânerii 
definitive a hotărârii penale, cunoaşte limite iniţiale diferite, care sunt gene- 
rate de modalitatea de sesizare a instanţei de judecată, şi o limită finală 
comună, care nu depinde de modul în care s-a realizat sesizarea instanței 
de judecată. 

Limita inițială a fazei de judecată depinde, ti, de modalitatea de 
sesizare a instanței de judecată. 

În acest sens, în primul rând, atunci când sesizarea instanței de 
judecată are loc prin rechizitoriul procurorului, actul de trimitere în judecată 
reprezintă actul procesual iniţial al fazei de judecată. De lege lata, dispo- 
ziția procurorului de trimitere în judecată este aptă să conducă la desfă- 
şurarea fazei de judecată în toată plenitudinea acesteia numai în măsura 
în care este dublată de încheierea prin care judecătorul de cameră preli- 
minară constată respectarea normelor relative la competență, legalitatea 
sesizării, a administrării probelor în faza de urmărire penală şi a efectuării 
actelor de urmărire penală şi dispune începerea judecății. Notăm şi cazul 
concret în care rechizitoriul procurorului este infirmat de către judecătorul 
de cameră preliminară prin încheiere, acesta dispunând restituirea cauzei 

la procuror, ulterior dispoziţia de trimitere în judecată fiind menţinută în 
calea de atac a contestatiei, prin încheierea de începere a judecății. 

În al doilea rând, sesizarea instanței de judecată poate avea loc prin 
încheiere, atunci când judecătorul de cameră preliminară admite plân- 
gerea împotriva dispoziției de clasare şi dispune începerea judecății, în 
condiţiile ari. 341 alin. (7) pct. 2 lit. c) sau prin încheierea prin care contes- 
tația împotriva încheierii menţionate este respinsă. Procesul penal desfă- 
şurat în această modalitate prezintă două elemente atipice, constând în 
posibilitatea desfăşurării fazei de judecată, deşi urmărirea penală a fost 
finalizată printr-o dispoziție de netrimitere în judecată, pe de o parte, şi 
judecarea cauzei fără a mai fi parcursă etapa camerei preliminare, pe de 
altă parte. i 

“În al treilea rând, circumscrisă procedurii speciale a recunoaşterii 
vinovăției, faza de judecată poate debuta odată cu sesizarea directă a 
instanței de judecată prin acordul de recunoaştere a vinovăției, potrivit 
art. 478 şi urm. În acest caz, acordul de recunoaştere a vinovăţiei are 
semnificația unui act de trimitere în judecată şi de sesizare a instanţei, 
constituind actul procesual care marchează limita iniţială a judecății. Şi în 
acest caz, ca element specific, semnalăm lipsa procedurii de cameră 
preliminară. 

Nu în ultimul rând, notăm posibilitatea unei sesizări subsecvente a 
instanței de judecată, care se realizează prin acte procesuale care prezintă 
specificul sesizării instanţei. Avem în vedere sentința de declinare a 
competenţei (art. 50), precum şi încheierea prin care instanța competentă 
soluţionează conflictul de competență apărut între două instanțe (art. 51). 

În ceea ce priveşte limita finală a fazei de judecată, aceasta constă, 
în toate cazurile, în rămânerea definitivă a hotărârii penale. 


$ 4. Principiile specifice fazei de judecată 


4.1. Noţiuni introductive 


În afara principiilor fundamentale care stau la baza desfăşurării 
întregului proces penal, în faza de judecată îşi găsesc aplicabilitatea o 
serie de reguli de bază, având un pronunţat caracter specific. Din econo- 
mia dispoziţiilor legale procesual penale rezultă că au statutul de reguli 
esențiale pentru desfăşurarea anumitor etape ale fazei de judecată 
oralitatea, nemijlocirea, contradictorialitatea şi publicitatea. | 

Este important să subliniem faptul că aceste reguli nu sunt specifice 
fazei de judecată în ansamblu, fiind caracteristice doar pentru desfăşu- 
rarea anumitor etape procesuale. Avem în vedere de exemplu, activităţile 
procesuale care nu se desfăşoară în sala de judecată, cum ar fi măsurile 
premergătoare judecății, deliberarea, redactarea şi comunicarea hotărârii. 


DISPOZIŢII GENERALE PRIVIND FAZA DE JUDECATĂ 147 
a_a 


De asemenea, potrivit art. 440 alin. (1), admisibilitatea cererii de recurs în 
casație se examinează în camera de consiliu, fără citarea părților şi fără 
participarea procurorului (ceea ce conduce la constatarea lipsei de 
publicitate, contradictorialitate şi oralitate). 

In aceste condiții, oralitatea, nemijlocirea, contradictorialitatea ŞI 
publicitatea sunt reguli de bază cu aplicare specială pentru desfăşurarea 
procesului penal în şedinţa de judecată. Astfel, în mod deosebit, cercetare 
judecătorească şi dezbaterile, stadii procesuale ale judecății, se desfă- 
şoară în public, în condiții de oralitate, contradictorialitate şi nemijlocire. 

Legiuitorul a consacrat expres regulile specifice enumerate mai sus, 
chiar dacă acestea se aplică secvențial pe parcursul fazei de judecată, 
având în vedere importanța deosebită pentru desfăşurarea echitabilă a 
procesului penal, în scopul aflării adevărului în condiţii de obiectivitate şi 
imparțialitate, prin garantarea exercitării dreptului la apărare. Astfel, publi- 
citatea cercetării judecătoreşti şi a dezbaterilor reprezintă o garanție 
explicită a desfăşurării procesului echitabil în materie penală, fiind prevă- 
zută în art. 6 alin. (1) din Convenţia europeană a drepturilor omului, în 
conformitate cu care „orice persoană are dreptul la judecarea cauzei sale 
în mod echitabil, în mod public (...)”. De asemenea, contradictorialitatea, 
deşi nu se regăseşte în mod expres în textul Convenţiei europene a 
drepturilor omului, reprezintă o garanție implicită a desfăşurării echitabile a 
procesului penal, aflată în relaţie de interdependenţă cu caracterul oral al 
anchetei judecătoreşti şi al dezbaterilor. Acestor trei reguli de bază li se 
adaugă nemijlocirea, ce reprezintă o premisă obligatorie a soluționării 
cauzei de către instanța de judecată. 

Notăm existența şi a unor reglementări din care rezultă că desfăşu- 
rarea fazei de judecată are în vedere şi alte reguli fundamentale. Astfel, în 
dispozițiile art. 11 din Legea nr. 304/2004 privind organizarea judiciară se 
arată că activitatea de judecată se desfăşoară cu respectarea principiului 
distribuirii aleatorii a dosarelor. În acelaşi text de lege este reglementat Şi 
principiul continuității. 


4.2. Publicitatea 


Publicitatea, ca regulă de bază a şedinţei de judecată, constă în 
posibilitatea pe care o are orice persoană de a asista la desfăşurarea 
judecății. Cu alte cuvinte, locul unde se desfăşoară cercetarea judecă- 
torească şi dezbaterile cauzei este accesibil publicului, activitatea proce- 
suală în aceste stadii procesuale realizându-se „cu uşile deschise”. 


1 Modul şi criteriile de repartizare a cauzelor pe complete de judecată, în vederea 
asigurării respectării principiului distribuirii aleatorii, sunt stabilite prin Regulamentul de 
ordine interioară al instanțelor judecătoreşti [art. 139 alin. (1) lit. b) din Legea nr. 304/2004 
privind organizarea judiciară, republicată]. 

Fiind considerată o importantă garanție privind obiectivitatea şi 
imparțialitatea judecății, publicitatea şedinţei de judecată este prevăzută 
expres în Constituţia României, revizuită!, în Legea nr. 304/2004 privind 
organizarea judiciară, republicată?, şi în Codul de procedură penală 
(art. 352). i i 

Subliniem, încă o dată, faptul că publicitatea reprezintă o regulă de 
bază pentru şedinţa de judecată, şi nu pentru toată faza judecății, aşa cum 
se desprinde, de altfel, din textele de lege enumerate mai sus. 

În mod constant, Curtea europeană a drepturilor omului a statuat că 
publicitatea procedurilor de judecată protejează justiţiabilii contra unei 
justiţii secrete, constituind unul dintre mijloacele de menţinere a încrederii 
în instanțele de judecată. Astfel, şi în acest mod, se poate obține reali- 
Zarea scopului instituit în art. 6 din Convenție, respectiv desfăşurarea în 
mod echitabil a procesului?. Prin publicitatea şedinţei de judecată se 
asigură transparența administrării justiţiei penale, realizându-se astfel 
scopul stabilit prin art. 6 alin. (1) din Convenţie, şi anume desfăşurarea 
echitabilă a procesului penal. 

Dispoziţiile art. 352 alin. (1), declarând că şedinţa de judecată este 
publică, cu excepția cazurilor prevăzute de lege, arată apoi că şedinţa 
desfăşurată în camera de consiliu nu este publică. 

Minorii sub 18 ani nu pot asista la şedinţa de judecată, cu excepția 
situaţiei în care aceştia au calitatea de părți sau martori. Textul de lege se 
impune a fi interpretat extensiv, urmând ca participarea la şedinţa de 
judecată să fie permisă şi minorului sub 18 ani care are calitatea de 
persoană vătămată în cauză. 

Acelaşi regim procesual, prin care este prevăzută interdicţia parti- 
cipării la şedinţa de judecată, se aplică şi persoanelor înarmate, cu excep- 
ţia personalului care asigură paza şi ordinea. | 

Acordând o importanță deosebită publicității şedinţelor. de judecată, 
legea a prevăzut sancţiunea nulității absolute pentru cazurile în care au 
fost încălcate dispoziţiile legale privind publicitatea şedinţelor de judecată 
[art. 281 alin. (1) lit. c)], sancţiune care se constată din oficiu sau ia cerere 
şi poate fi invocată în orice stare a procesului penal. | 

Pentru a se crea posibilitatea verificării respectării dispoziţiilor legale 
privind publicitatea şedinţei de judecată, în dispoziţiile art. 370 alin. (4) 
lit. b) şi art. 402 se arată că hotărârile judecătoreşti trebuie să cuprindă, 


1 Conform art. 127, şedinţele de judecată sunt publice, afară de cazurile prevăzute 
de lege. 

2 Conform art. 12, şedinţele de judecată sunt publice, în afară de cazurile prevăzute 
de lege. Pronunțarea hotărârilor se face în şedinţă publică, cu excepția cazurilor prevăzute 
de lege. 

° C.E.D.O., Hotărârea din 8.12.1983 în cauza Pretto ş.a. c. Italiei, în V. Berger, 
Jurisprudenţa Curţii Europene a Drepturilor Omului, ediţia a 4-a în limba română, Institutul 
Român pentru Drepturile Omului, Bucureşti, 2003, p. 266. 

între alte menţiuni, şi pe aceea dacă şedinţa de judecată a fost sau nu 
publică. In acest sens, în practica judiciară anterioară actualului Cod de 
procedură penală, dar care îşi menţine relevanta, s-a arătat că în cazul în 
care partea introductivă din hotărâre nu cuprinde nicio menţiune cu privire 
la publicitatea şedinţei de judecată — astfel că nu se poate cunoaşte dacă 
procesul s-a desfăşurat sau nu în şedinţă publică — hotărârea este nulă, 
deoarece dispoziţiile relative la publicitatea şedinţei de judecată sunt 
prevăzute sub sancţiunea nulității absolute!. 

Nulitatea absolută derivând din încălcarea dispoziţiilor privitoare la 
publicitatea şedinţei de judecată se referă la situaţia în care legea prevede 
judecata în şedinţă publică şi judecata se desfăşoară fără publicitate, iar 
nu la cazurile în care, dimpotrivă, legea prevede soluționarea cauzei fără 
publicitate şi se judecă în şedinţă publică?. 

Publicitatea şedinţei de judecată este o regulă care trebuie respec- 
tată la realizarea oricărei activităţi procesuale. De aceea, încălcarea 
acestei reguli, de exemplu, la termenele la care au fost chemate părțile 
pentru a li se aduce la cunoştinţă obiectul expertizei, conduce la sancti- 
unea nulității absolute. În exemplul dat se impune o asemenea solutie, 
deoarece dispozițiile legale prin care este reglementat modul în care se 
dau lămuriri expertului, părților şi persoanei vătămate în şedinţa de jude- 
„cată nu cuprind nicio derogare de la regula publicităţii şedinţei de 
- judecată?. 

În anumite situații de excepție, expres prevăzute în Codul de proce- 
dură penală, dar şi în alte acte normative, după cum vom vedea, şedinta 
de judecată se desfăşoară prin derogare de la regula publicităţii. Aceste 
ipoteze sunt admise, în principiu, şi prin dispoziţiile art. 127 din Constituţie, 
în conformitate cu care „şedinţele de judecată sunt publice, afară de 
cazurile prevăzute de lege”. 

În acest sens, în cele ce urmează vom menționa o serie de ipoteze 
în care şedinţa de judecată se desfăşoară sau se poate desfăşura în 
condiții de nepublicitate. 


1 T. jud. Timiş, dec. pen. nr. 814/1969, în R.R.D. nr. 12/1969, p. 180; în acelaşi 
sens, a se vedea: C. Apel Bucureşti, s. a Il-a pen., dec. nr. 78/1997, în Culegere de 
practică judiciară penală pe anul 1997, cu note de V. Papadopol, Ed. Holding Reporter, 
Bucureşti, 1998, p. 258; C. Apel Cluj, dec. pen. nr. 27/1999, în Buletinul jurisprudenţei, 
Culegere de practică judiciară pe anul 1999, Ed. Lumina Lex, Bucureşti, 2000, 

„530-531. 
În 2 C. Apel Piteşti, s. pen., dec. nr. 40/2005, în Jurisprudenţă națională 2004-2005. 
Practica judiciară a curților de apel şi a tribunalelor, Ed. Brilliance, Piatra-Neamţ, 2006, 
pp. 700-701; în acelaşi sens, a se vedea Î.C.C.J., s. pen., dec. nr. 107/2003, în Buletinul 
Jurisprudenței, Culegere de decizii pe anul 2003, Ed. All Beck, Bucureşti, 2005, 
pp. 737-738. 

3 T.S., s. pen., dec. nr. 187/1973, în R.R.D. nr. 6/1973, p. 138; T.S., s. pen., dec. 
nr. 398/1974, în R.R.D. nr. 9/1974, p. 68. 

1) Şedinţa desfăşurată în camera de consiliu este nepublică, potrivit 
art. 352 alin. (1) teza finală. 35 

Prin consacrarea expresă a derogării de la publicitate, cu caracter de 
noutate în legislația procesual penală, legiuitorul a rezolvat controversa 
existentă în practica judiciară neunitară anterioară actualului cod, cu privire 
„la caracterul: public sau nepublic al şedinţei de judecată desfăşurată în 
camera de consiliu. 

Actualul Cod de procedură penală prevede numeroase situaţii în 
care şedinţa de judecată are loc în camera de consiliu. Astfel, de exemplu, 
se desfăşoară în camera de consiliu procedura de soluţionare a abţinerii 
sau recuzării [art. 68 alin. (5)], procedura de soluționare a cererii 
procurorului de desemnare a altei instanțe pentru judecarea cauzei [art. 76 
alin. (4)], dispunerea măsurii protecţiei martorului în cursul judecății 
[art. 128 alin. (4)], procedura de soluționare a cererii prin care se solicită 
încuviințarea supravegherii tehnice [art. 140 alin. (3)] sau prelungirea 
supravegherii tehnice [art. 144 alin. (2)], procedura de soluţionare a cererii 
prin care se solicită încuviințarea efectuării percheziţiei domiciliare [art. 158 
alin. (5)], procedura de soluţionare în cursul urmăririi penale şi al procedurii 
de cameră preliminară a cererilor, propunerilor, plângerilor şi contestaţiilor 
privitoare la măsurile preventive [art. 203 alin. (5)], procedura de solutio- 
nare a cererii de valorificare a bunurilor mobile sechestrate în cursul 
judecății [art. 252% alin. (2)], emiterea mandatului de aducere în cursul 


eg we. e. 


2) Şedinţa de judecată poate fi nepublică dacă judecarea în şedinţă 
publică ar putea aduce atingere unor interese de stat. 

De exemplu, se poate desfăşura în procedură nepublică judecarea 
unor infracțiuni contra securităţii naţionale sau în cazul unor infracţiuni 

contra capacității de luptă a forțelor armate, în măsura în care publicitatea 
procedurii ar periclita anumite interese de stat. 

3) Şedinţa de judecată poate fi nepublică dacă judecarea în şedinţă 
publică ar putea aduce atingere normelor de morală. Se poate aplica 
această ipoteză, de exemplu, pentru judecarea unei infracțiuni de traficare 
şi exploatare a persoanelor vulnerabile sau a unei infracțiuni contra 
libertății şi integrităţii sexuale. 

4) Şedinţa de judecată poate fi nepublică dacă judecarea în şedinţă 
publică ar putea aduce atingere demnităţii sau vieții intime a unei 
persoane. De exemplu, în cazurile în care obiectul judecății are în vedere 
infracțiunea de violare a vieții private (art. 226 C. pen.) sau infracțiunea de 
acces ilegal la un sistem informatic (art. 360 C. pen.). Sfera de aplicare a 
acestei excepții se suprapune parţial, în opinia noastră, cu nepublicitatea 
cauzată de posibilitatea lezării normelor de morală. 

5) Şedinţa de judecată poate fi nepublică dacă judecarea în şedinţă 
publică ar putea aduce atingere intereselor minorilor. 

Evoluţia minorului către o deplină maturitate, fizică, morală şi emo- 
țională, a determinat legiuitorul să adopte reguli derogatorii de la pro- 
cedura comună, aplicabile în cauzele penale în care printre participanţi se 
regăsesc minori, indiferent de calitatea procesuală a acestora. În acest 
sens, amintim regulile speciale în care are loc audierea martorului minor 
(art. 124), obligativitatea efectuării expertizei medico-legale psihiatrice în 
cazul infractorului minor cu vârsta între 14 şi 16 ani (art. 184), condiţiile 
speciale de aplicare față de minori a măsurilor preventive (art. 243), 
condiţiile speciale de executare a reţinerii şi arestării preventive dispuse 
față de minori (art. 244), procedura de citare a minorului (art. 257), 
interdicția prevăzută pentru inculpaţii minori de a încheia acorduri de 
recunoaştere a vinovăţiei [art. 478 alin. (6)], procedura specială în cauzele 
cu infractori minori (art. 504-520) etc. 

În acest context legislativ se înscrie şi consacrarea caracterului 
nepublic al şedinţei de judecată în cazul în care se constată că publicitatea 
activității procedurale ar afecta interesele minorilor. 

Apreciem că prin această normă derogatorie a fost vizat atât minorul 
care are calitatea de inculpat în cauză, cât şi minorul care participă în 
proces în calitate de persoană vătămată, parte civilă sau martor. Se poate 
renunța la caracterul public al şedinţei de judecată dacă minorul este 
persoană vătămată ca urmare a săvârşirii unei infracţiuni contra persoanei, 
urmărindu-se, în acest mod, atenuarea traumelor psihice cauzate prin 
comiterea faptei penale. În acelaşi sens, invocăm dispoziţiile art. 24 din 
Legea nr.678/2001 privind prevenirea şi combaterea traficului de 

: persoanet, în conformitate cu care şedinţele de judecată în cauzele privind 


1 Legea nr.678/2001 privind prevenirea şi combaterea traficului de persoane, 
publicată în M. Of. nr. 783/11.12.2001, cu modificările şi completările ulterioare. 

infracțiunea de trafic de minori şi de pornografie infantilă nu sunt publice. 
Pentru această ultimă ipoteză, este necesar să evidențiem caracterul 
obligatoriu al desfăşurării nepublice a şedinţei de judecată. | 

In acelaşi timp, prin desfăşurarea nepublică a şedinţei de judecată 
pot fi protejate şi interesele infractorului minor sau chiar interesele justiției. 
Astfel, potrivit art. 509 alin. (2), şedinţa în care are loc judecarea incul- 
patului minor este nepublică, la aceasta neputând asista decât repre- 
zentanții serviciului de probaţiune, părinții minorului sau, după caz, tuto- 
rele, curatorul ori persoana în îngrijirea sau supravegherea căreia se află 
temporar minorul, precum şi alte persoane, în măsura în care instanța 
încuviințează această participare. Această derogare este determinată de 
vârsta inculpatului, prezenţa publicului în şedinţa de judecată în care se 
află inculpaţi minori putând influența negativ relatările minorului, precum şi 
comportarea acestuia în timpul judecății. Astfel, minorul poate deveni 
sfidător, cinic şi dornic de reclamă" sau, dimpotrivă, poate fi timorat din 
cauza prezenței în sala de judecată a numeroase persoane. 

In acest caz, interesele justiţiei pot fi lezate ca urmare a publicităţii 
şedinţei de judecată, existând posibilitatea denaturării declaraţiilor date de 
minor şi a împiedicării sau îngreunării aflării adevărului în cauză. 

Când în aceeaşi cauză sunt mai mulţi inculpaţi, dintre care unii minori 
şi alții majori, dispoziţiile speciale vizând procedura aplicabilă minorilor nu 
îşi mai găsesc aplicarea, având în vedere reglementarea conform căreia, 
dacă disjungerea nu este posibilă, se aplică procedura obişnuită [art. 510 
alin. (1)]. În aceste circumstanțe, judecarea unei cauze cu inculpaţi majori 
şi inculpaţi minori, în care disjungerea nu a fost posibilă, în şedinţă nepu- 
blică atrage nulitatea absolută a hotărârii, fiind încălcate dispoziţiile relative 
la publicitatea şedinţei de judecată?. 

6) Şedinţa de judecată poate fi nepublică dacă judecarea în şedinţă 
publică ar putea aduce atingere intereselor justiţiei. 

In această ipoteză, sfera de incidență a normelor derogatorii de la 
publicitate este relativ dificil de determinat, deoarece expresia „interesele 
justiției” poate fi interpretată în modalităţi diferite. Astfel, pot fi circumscrise 
„intereselor justiţiei” aflarea adevărului în cauza penală respectivă ori 
derularea procesului într-un termen rezonabil sau exigența caracterului 
echitabil al procesului penal. Practic, în toate aceste trei exemple, încăl- 
carea termenului rezonabil ori lipsa caracterului echitabil pot conduce, 
finalmente, la o percepție negativă a societății asupra modului de solutio- 
nare a procesului penal, adică asupra justiţiei penale în ansamblul său. 


1 În ştiinţă, o asemenea atitudine este denumită erostratism (de la Erostrat, un 
individ obscur, care, dorind să iasă din anonimat şi nereuşind prin fapte demne, s-a făcut 
celebru prin faptul că incendiat templului Dianei din Efes), aceasta fiind socotită o pornire 
foarte periculoasă care îmbie pe mulți indivizi să-şi creeze cu orice preț şi prin orice mijloc 
o reputație, chiar tristă (a se vedea |. Tanoviceanu, V. Dongoroz, Tratat de drept penal şi 
procedură penală, vol. V, Tipografia Curierul judiciar, Bucureşti, 1927, pp. 29-30). 

2 C. Apel Bucureşti, :s. | pen., dec. nr. 1865/2004, în Practică judiciară penală, 
2003-2004, Ed. Brilliance, Piatra-Neamţ, 2006, pp. 360-361. 

De asemenea, cu caracter ipotetic, presiunea constantă şi consis- 
tentă a mass-mediei exercitată în legătură cu desfăşurarea unui proces 
penal poate fi apreciată ca un factor cauzator de prejudicii pentru intere- 
sele justiției, ceea ce ar justifica renunțarea la publicitatea şedinţei de 
judecată. 

7) Şedinţa de judecată poate fi nepublică dacă audierea în şedinţă 
publică a unui martor ar putea aduce atingere siguranței ori demnității sau 
vieții intime a acestuia sau a membrilor familiei sale. 

In acest caz, instanța va putea declara şedinţa nepublică numai ca 
urmare a cererii exprese a martorului. 

8) Şedinţa de judecată poate fi nepublică dacă audierea unei anu- 
mite persoane în şedinţă publică ar pune în pericol confidențialitatea unor 
informații. 

Regula de interpretare logică a normelor juridice potrivit căreia 
excepţiile sunt de strictă interpretare exclude posibilitatea ca, în măsura în 
care nu este prevăzută în mod expres într-o dispoziție legală, o excepție 
de la principiul publicităţii şedinţei de judecată să fie stabilită pe cale de 
interpretare. 

Declararea şedinţei nepublice se face la cererea procurorului, a 
părţilor ori din oficiu. Observăm, încă o dată, omisiunea legiuitorului de a 
se referi şi la persoana vătămată, subiect procesual principal care poate 
„participa la şedinţa de judecată şi care, printr-o interpretare extensivă, 
poate solicita desfăşurarea nepublică a şedinţei de judecată. Semnalăm 
totuşi posibilitatea legală expresă a persoanei vătămate de a solicita 
desfăşurarea nepublică a şedinţei de judecată. În acest sens, potrivit 
art. 25 din Legea 678/2001 privind prevenirea şi combaterea traficului de 
persoane, la judecarea infracțiunilor de trafic de persoane (art. 210 
C.pen.) şi facilitare a şederii ilegale în România (art. 264 C. pen.), la 
cererea persoanei vătămate, instanța poate declara şedinţa secretă. 

Şedinţa secretă poate fi declarată pentru tot cursul sau pentru o 
anumită parte a judecării cauzei. Astfel, poate fi declarată secretă şedinţa 
de judecată numai la ascultarea inculpatului sau la ascultarea unui martor. 
Declararea şedinţei secrete se face în şedinţă publică, după ascultarea 
părților prezente, a persoanei vătămate şi a procurorului. Dispoziţia 
instanței este executorie. 

În timpul cât şedinţa este nepublică, nu sunt admise în sala de 
şedinţă decât părţile, persoana vătămată, reprezentanții acestora, avocații 
şi celelalte persoane a căror prezenţă este autorizată de instanță. De 
asemenea, părţile, persoana vătămată, reprezentanții acestora, avocații şi 
experții desemnaţi în cauză au dreptul de a lua cunoştinţă de actele şi 
„conținutul dosarului, chiar dacă şedinţa de judecată este nepublică. 

Pentru ipotezele în care şedinţa de judecată se desfăşoară nepublic, 
cu excepția judecării în camera de consiliu, preşedintele completului are 

îndatorirea de a aduce la cunoştinţa persoanelor care participă la judecată 
obligația de a păstra confidenţialitatea informaţiilor obţinute pe parcursul 
procesului. Obligaţia păstrării confidenţialităţii se referă la acele informații 
care au determinat renunțarea la caracterul public al şedinţei de judecată. 
Astfel, participanții la şedinţa de judecată au obligația de a păstra 
confidențialitatea unor date care, prin aducerea la cunoştinţa publicului, ar 
cauza o vătămare unor interese de stat, moralei, demnității sau vieții intime 
a unei persoane, intereselor minorilor sau ale justiţiei, siguranței ori dem- 
nităţii sau vieții intime a martorului sau a membrilor familiei sale. 

În aceleaşi ipoteze, pe durata judecății, instanţa poate interzice publi- 
carea şi difuzarea, prin mijloace scrise sau audiovizuale, de texte, desene, 
fotografii sau imagini de natură a dezvălui identitatea persoanei vătămate, 
a părții civile, a părţii responsabile civilmente sau a martorilor. Per a 
contrario, această dispoziţie restrictivă nu poate avea în vedere protejarea 
identității inculpatului. 

Publicitatea şedinţei de judecată presupune şi comunicarea infor- 
maţiilor de 'interes public din dosar, în condițiile Legii nr. 544/2001 privind 
liberul acces la informaţiile de interes public”. | 

În ceea ce priveşte informaţiile clasificate care pot fi cuprinse în 
dosarul penal, în măsura în care acestea sunt esenţiale pentru solutio- 
narea cauzei, instanța va solicita, de urgenţă, după caz, declasificarea 
totală, declasificarea parţială sau trecerea într-un alt grad de clasificare ori 
permiterea accesului la cele clasificate de către apărătorul inculpatului. 
Dacă autoritatea emitentă nu permite apărătorului inculpatului accesul la 
informațiile clasificate, acestea nu pot servi la pronunțarea unei soluţii de 
condamnare, de renunțare la aplicarea pedepsei sau de amânare a apli- 
cării pedepsei în cauză. 

Dispoziţiile art. 352 alin. (11) şi (12) au fost, însă, constatate ca fiind 
neconstituționale, contravenind dreptului la un proces echitabil [art. 21 
alin. (3) din Constituţie], precum şi principiului unicității, imparțialității şi al 
egalității justiției pentru toți [art. 16 alin. (1) şi (2), respectiv art. 124 
alin. (2) din Constituţie]. Restrângerea dreptului la informare poate avea 
loc doar atunci când are la bază un scop real şi justificat de protecţia unui 
interes legitim privind drepturile şi libertăţile fundamentale ale cetăţenilor 
sau siguranța naţională, iar decizia de refuz a accesului la informațiile 
clasificate trebuie să aparțină întotdeauna unui judecător. 

Publicitatea nu este încălcată dacă instanța limitează accesul publi- 
cului în şedinţa de judecată în funcție de mărimea sălii sau, uneori, pentru 
considerente de igienă. 


1 Publicată în M. Of. nr. 663/23.10.2001. 


? C.C.R., comunicatul din data de 18.01.2018, conform site-ului instanţei de 
contencios constituțional. 


* Pop IV, p. 209. 

4.3. Nemijlocirea 


In art. 351 alin. (1) se arată că judecata cauzei se face în fața instan- 
tei constituite potrivit legii şi se desfăşoară în şedinţă, oral, nemijlocit şi în 
contradictoriu. 

Nemijlocirea constă în obligaţia instanței de a îndeplini în mod direct 
toate actele procesuale şi procedurale care dau conținut şedinţei de 
judecată“. 

Din această definiție se desprinde concluzia că nemijlocirea este 
caracteristică fazei de judecată, pe toată întinderea acesteia. În acest 
sens, instanța de judecată, actorul principal al acestei faze procesuale, 
intră în contact direct, nemijlocit, cu toate probele administrate în cauză, 
începând cu procedura de cameră preliminară şi terminând cu stadiul 
procesual al deliberării, care se desfăşoară în baza evaluării unui pro- 
batoriu la care accesul a avut loc direct şi care conduce la rezolvarea 
cauzei, pronunțarea, redactarea şi comunicarea hotărârii judecătoreşti. 

Pentru a se realiza nemijlocirea în judecarea cauzelor penale, în 
măsura în care este posibil, instanța readministrează probele care au fost 
administrate în faza urmăririi penale. Astfel, de exemplu, un martor audiat 
în cursul urmăririi penale trebuie reaudiat în fața instanței. Reaudierea 
martorului nu se mai realizează în cazul în care, în mod obiectiv, ascul- 
tarea martorului nu mai este posibilă. De asemenea, reaudierea marto- 
rului nu se mai realizează în ipoteza în care proba testimonială obținută în 
cursul urmăririi penale este necontestată de către părți sau persoana 
vătămată ori în cazul în care, în mod obiectiv, ascultarea martorului nu mai 
este posibilă. In acest sens, conform art. 374 alin. (7) şi (8), probele 
administrate în cursul urmăririi penale şi necontestate de către părţi sau de 
către persoana vătămată nu se readministrează în cursul cercetării 
judecătoreşti decât dacă instanța apreciază că este necesar pentru aflarea 
adevărului şi justa soluționare a cauzei. Posibilitatea conferită instanței de 
judecată de a nu readministra probele administrate în faza de urmărire 
penală, în ipoteza în care acestea sunt necontestate, reprezintă o restrân- 
gere a principiului nemijlocirii, deoarece există posibilitatea soluționării 
dosarului penal fără ca instanța să intre în contact direct cu probele 
administrate de organele de urmărire penală. Apreciem că actuala regle- 
mentare are scopul de a impulsiona celeritatea procesului penal, în defa- 
voarea principiului nemijlocirii fazei de judecată’. 


1 Dongoroz II, p. 132. 

2 Ascultarea unui martor nu mai este posibilă când acesta a decedat sau este plecat 
în străinătate. În acelaşi sens, a se vedea G. Antoniu, comentariul 1 la T. jud. Dolj, dec. 
pen. nr.453/1970, în G. Antoniu, N. Volonciu, |. Neagu, V. Stoica, D. Popescu, 
V. Papadopol, Practică judiciară penală, vol. IV, Ed. Academiei Române, Bucureşti, 1993, 

„196. 
i 3 De altfel, nemijlocirea fazei de judecată era circumscrisă principiului rolului activ al 
instanței de judecată, regulă de bază care nu a mai fost reglementată în mod expres în 
actualul Cod de procedură penală. 

În practica judiciară anterioară actualului Cod de procedură penală 
s-a statuat că neaudierea de către prima instanță a unui martor care a fost 
ascultat în cadrul urmăririi penale, fără a se arăta pentru care motiv 
audierea nu mai este posibilă, nu îndreptățeşte judecarea cauzei pe baza 
declaraţiei date de martor în fața organului de urmărire penală, deoarece, 
procedându-se astfel, este încălcat principiul nemijlociriii. În prezent, 
având în vedere dispozițiile art. 374 alin. (7), există posibilitatea legală 
pentru neaudierea unui martor care a fost ascultat în cursul fazei de 
urmărire penală şi a soluționării cauzei în baza acelui mijloc de probă, 
dacă proba testimonială nu a fost contestată de vreuna dintre părți sau de 
persoana vătămată. 

Procedeul instanței de judecată de a soluţiona cauza fără a audia pe 
inculpat şi fără a se fi administrat probe (deşi în faza de urmărire penală au 
fost audiaţi mai mulţi martori, indicaţi în actul de sesizare a instanței) 
conduce la constatarea încălcării nemijlocirii fazei de judecată, a rolului 
activ al instanței de judecată şi a contradictorialităţii specifice acestei faze 
procesuale?. AR 
| În vederea realizării nemijlocirii, în Codul de procedură penală este 
reglementat principiul unicităţii completului de judecată. În acest sens, 
conform art. 354 alin. (2) teza |, completul de judecată trebuie să rămână 
acelaşi în tot cursul judecării cauzei. | 

Evident, pe parcursul fazei de judecată pot surveni împrejurări de 
fapt de natură administrativă (detaşarea, promovarea sau transferul 
magistratului judecător, încetarea raporturilor de muncă etc.) sau perso- 
nală care să aibă drept efect necesitatea schimbării compunerii com- 
pletului de judecată. Pentru aceste ipoteze, sunt prevăzute derogări de la 
principiul unicității completului de judecată, după cum urmează: 

1) completul de judecată se poate schimba până "la începerea 
dezbaterilor, dacă nu este posibilă menținerea unicităţii [art. 354 alin. (2) 
teza a ll-a]; | 
Sep Tin a OMNE pusa 


1 T. jud. Timiş, dec. pen. nr. 449/1970, în R.R.D. nr. 8/1970, p. 171; în acelaşi sens, 
a se vedea: T. jud. Dolj, dec. pen. nr. 653/1970, în R.R.D. nr. 2/11971, p. 172; T. mun. 
Bucureşti, s. a Il-a pen., dec. nr. 705/1991, în Culegere de practică judiciară penală pe anul 
1991, cu note de V. Papadopol, Casa de Editură şi Presă „Şansa” SRL, Bucureşti, 1992, 
p. 234; T. mun. Bucureşti, s. a Il-a pen., dec. nr. 1003/1992, în Culegere de practică 
judiciară penală pe anul 1992, cu note de V. Papadopol, Casa de Editură şi Presă „Şansa” 
SRL, Bucureşti, 1993, p. 256; T. Bucureşti, s. | pen., dec. nr. 525/1998 şi T. Bucureşti, 
s. | pen., dec. nr. 1011/1998, în Culegere de jurisprudență penală şi procesual penală pe 
anul 1998, Regia Autonomă „Monitorul Oficial”, Bucureşti, 1999, pp. 325-327; T. Bucureşti, 
s. a ll-a pen., dec. nr. 15/1993, în Dr. nr. 2/1995, p. 77; C. Apel Bucureşti, s. | pen., dec. 
nr. 1183/1998, în Culegere de practică judiciară penală pe anul 1998, cu note de 
V. Papadopol, Ed. All Beck, Bucureşti, 1999, pp. 256-257). 

* T. Bistrița-Năsăud, s. pen., dec. nr. 140/2005, în Jurisprudență naţională 2004-2005. 
Practica judiciară a curților de apel şi a tribunalelor, op. cit., pp. 744-745. 

2) completul de judecată se poate schimba şi după începerea 
dezbaterilor, consecința directă fiind, în acest caz, reluarea dezbaterilor 
[art. 354 alin. (3)]. 

Jurisprudența recentă a Curţii Europene a Drepturilor Omului în 
cauze îndreptate împotriva României a pus în lumină aspecte noi 
referitoare la unicitatea completului de judecată, respectiv regula nemij- 
'locirii. Astfel, cu valoare de principiu, instanţa de la Strasbourg a stabilit că 
modificarea adusă compunerii instanței de judecată ulterior audierii unui 
martor important ar trebui să determine, în mod normal, o nouă audiere a 
martorului respectiv’. In acelaşi sens, s-a constatat că într-un proces 
penal, potrivit principiului nemijlocirii, hotărârea trebuie luată de judecătorii 
care au fost prezenţi la procesul de administrare a probelor?. Cu alte 
cuvinte, dacă au intervenit modificări în compunerea completului de 
judecată în cursul cercetării judecătoreşti, această etapă procesuală 
trebuie reluată de completul de judecată în noua compunere, în vederea 
asigurării nemijlocirii în administrarea probelor. Această concluzie se află 
însă în contradicţie cu posibilitatea legală prevăzută în art. 354 alin. (2) 
teza a ll-a de a deroga de la unicitatea completului de judecată până la 
începerea dezbaterilor, fără consecințe de ordin procesual. 

Jurisprudența C.E.D.O. prezentată mai sus a generat soluţii ale 
instanțelor de judecată naţionale ce derogă de la prevederile art. 354, în 
„ sensul reluării cercetării judecătoreşti atunci când intervin schimbări în 
compunerea completului de judecată, chiar dacă respectiva cauză se 
găseşte în cursul cercetării judecătoreşti?. 


1 C.E.D.O., Hotărârea din 18.03.2014, pronunţată în cauza Beraru c. României, 
publicată în M. Of. nr. 944/23.12.2014. De asemenea, C.E.D.O. a reţinut ca fiind un aspect 
important al procesului penal posibilitatea pe care o are inculpatul de a fi confruntat cu 
martorii în prezența judecătorului care, în cele din urmă, se va pronunța asupra cauzei. 
Principiul nemijlocirii este o garanţie importantă în procesul penal în cadrul căruia 
observațiile făcute de instanţă cu privire la comportamentul şi credibilitatea unui martor pot 
avea consecințe importante pentru inculpat. 

2 C.E.D.O., Hotărârea din 2.12.2014, pronunțată în cauza Cutean c. României, 
publicată în M. Of. nr. 261/20.04.2015. Comparativ cu hotărârea pronunţată în cauza 
Beraru c. României, în cauza Cutean c. României C.E.D.O. a reţinut că, totuşi, în anumite 
circumstanțe, schimbările intervenite în compunerea completului de judecată nu determină 
în mod necesar reluarea cercetării judecătoreşti. În acest sens, există posibilitatea 
continuării activităţii procesuale dacă judecătorii care continuă să judece cauza au înțeles 
în mod corespunzător probele şi argumentele. Acest aspect poate fi asigurat prin punerea 
la dispoziţia noului complet de judecată în formă scrisă a declarațiilor date în cauză. 
Această soluţie care permite evitarea reluării cercetării judecătoreşti este însă indicată în 
dosarele în care credibilitatea martorilor nu este pusă la îndoială. În alte circumstanțe (şi 
care reprezintă, în fapt, regula în procesele penale), dacă declarațiile martorului sunt 
contestate de către părţi, reluarea cercetării judecătoreşti se impune pentru asigurarea 
nemijlocirii şi, implicit, garantarea desfăşurării echitabile a procesului penal. 

3 În acest sens, într-o cauză penală în care, pe parcursul cercetării judecătoreşti, a 
intervenit schimbarea compunerii completului de judecată, s-a dispus reluarea cercetării 
judecătoreşti, prin derogare de la dispoziţiile art. 354 alin. (2). Dispoziţia de reluare a 
cercetării judecătoreşti a avut în vedere reaudierea inculpațţilor, fiind fundamentată, în 

~ După cum am precizat deja, după începerea dezbaterilor, orice 
schimbare intervenită în compunerea completului atrage reluarea dezba- 
terilor. O asemenea reglementare se impune deoarece judecătorii care 
participă la deliberare trebuie ca, în mod nemijlocit, să fi asistat la dez- 
bateri pentru a ţine seama, în soluţia pe care o dau, atât de ceea ce s-a 
consemnat pe parcursul şedinţei de judecată, cât şi-de ceea ce s-a 
discutat în etapa dezbaterilor judecătorești. | 
Regula nemijlocirii judecării cauzelor penale este consacrată şi în 
art. 11 din Legea nr. 304/2004 privind organizarea judiciară, republicată, în 
conformitate cu care activitatea de judecată se desfăşoară cu respectarea 
principiului continuității, cu excepţia situaţiilor în care judecătorul nu poate 
participa la judecată din motive obiective. 


| 


4.4. Contradictorialitatea 


Caracterizată ca mijloc şi chezăşie pentru aflarea adevărului în 
procesul penal?, contradictorialitatea constă în aceea că toate probele 
administrate în cauza penală sunt supuse discuţiei părţilor, persoanei vătă- 
mate, procurorului, instanței şi avocatului. 

Contradictorialitatea este rezultatul separării principalelor funcţii pro- 
cesuale prin acordarea unor drepturi egale tuturor subiecţilor care au inte- 
rese contrare în rezolvarea cauzei penale, în ceea ce priveşte discutarea 
probelor. | 

Contradictorialitatea pune instanța de judecată în situația de a per- 
cepe probele prin filtrul punctelor de vedere exprimate oral în şedinţa de 
judecată de către toate părţile cu interese contrare în rezolvarea cauzei 
penale. Astfel, probele sunt administrate în prezenţa părţilor şi a procuro- 
rului de şedinţă, sub controlul lort şi ca urmare a contribuţiei lor directe. 

De lege lata, contradictorialitate este prevăzută drept regulă de bază 
pentru desfăşurarea cercetării judecătoreşti şi a dezbaterilor, lipsind în 
stadii procesuale distincte ale fazei de judecată, cum ari fi, de exemplu, 
deliberarea. Dacă în ceea ce priveşte deliberarea, este justificată pe deplin 
lipsa contradictorialității, soluția legislativă adoptată inițial în actualul Cod 
de procedură penală, în sensul renunțării la contradictorialitate în desfăşu- 
rarea anumitor proceduri jurisdicționale, a fost infirmată de Curtea. 
Constituţională printr-o serie de decizii pronunțate în perioada 2014-2015. 
RI Me Pin udă rotii te ÎN ae min e cc RT TNI DE, sal NI 
principal, prin jurisprudența C.E.D.O. în cauzele Beraru c. României, respectiv Cutean c. 
României. De asemenea, în mod corect, instanța de judecată a invocat dispoziţiile art. 378 
alin. (6), în conformitate cu care inculpatul poate fi reascultat ori de câte ori este necesar 
(I.C.C.J., s. pen., încheierea din 5.09.2017, pronunțată în dosarul penal nr. 2628/2016, 
nepublicată). 

1 Prof. Traian Pop arată că „numai pe cele văzute şi auzite la dezbatere nemijlocit 
îşi va putea întemeia judecătorul convingerea sa” (Pop IV, p. 214). 

2 Dongoroz II, p. 133. 

° S. Kahane, op. cit., p. 58. 


4 R. Garraud, Traité théorique et pratique d'instruction criminelle et procédure 
pénale, Paris, 1907, vol. Ili, p. 516. 

Astfel, după cum am putut observa deja”, dispozițiile art. 335 
alin. (4), în conformitate cu care cererea de redeschidere a urmăririi penale 
era supusă confirmării judecătorului de cameră preliminară, fără partici- 
parea procurorului şi a suspectului sau, după caz, a inculpatului, au fost 
declarate ca fiind neconstituționale, urmare a necontradictorialității pro- 
cedurii de soluționare?. 

In acelaşi sens, dispoziţiile art. 341 alin. (5), în conformitate cu care 
soluționarea plângerii împotriva actelor procurorului de neurmărire sau de 
netrimitere în judecată se desfăşura de către judecătorul de cameră preli- 
minară fără participarea petentului, a procurorului şi a intimaţilor, au fost 
declarate ca fiind neconstituționale, fiind lezat dreptul la un proces echi- 
tabil, sub aspectul renunțării la contradictorialitatea şedinţei de judecată’. 

De asemenea, prin invocarea încălcării contradictorialităţii, au fost 
declarate ca fiind neconstituționale dispoziţiile art. 341 alin. (10), 
stabilindu-se că se încalcă dreptul la un proces echitabil, în ceea ce 
priveşte cerința desfăşurării contradictorii, prin soluţionarea contestatiei 
împotriva încheierii prin care era admisă plângerea împotriva dispoziției de 
netrimitere în judecată şi se dispunea începerea judecății fără participarea 
procurorului şi a inculpatului. 

Este necesar să amintim, în acelaşi sens, şi soluția instanţei de 
contencios constituțional prin care procedura necontradictorie prevăzută 
' de legiuitor pentru desfăşurarea camerei preliminare a fost declarată 
neconstituțională?. 

Nu în ultimul rând, lipsa contradictorialității a fost invocată, printre 
altele, drept argument pentru admiterea excepţiei de neconstituționalitate 
şi în cazul dispoziţiilor art. 374 alin. (7), în conformitate cu care probele 
administrate în cursul urmăririi penale şi necontestate de către părţi sunt 
puse în dezbaterea contradictorie exclusivă a părţilor, prin eliminarea 
nejustificată a procurorului de la participarea la această activitate?. 

În practica judiciară s-a apreciat, în mod corect, că a fost încălcat 
principiul contradictorialităţii în ipoteza în care, după ce a respins cererea 
cu privire la reaudierea unor martori care lipseau, dar care fuseseră audiati 
în cursul urmăririi penale, instanţa a reţinut şi declaraţiile acestora atunci 
când a decis cu privire la vinovăția inculpatului. In acest mod, a fost 
încălcat principiul contradictorialității, precum şi dreptul de apărare al 
inculpatului”. 


1 A se vedea Capitolul |, Urmărirea penală, din prezenta lucrare. 

2 C.C.R., dec. nr. 496/23.06.2015, publicată în M. Of. nr. 708/22.09.2015. 

3 C.C.R., dec. nr. 599/21.10.2014, publicată în M. Of. nr. 886/5.12.2014. 

4 C.C.R., dec. nr. 663/11.11.2014, publicată în M. Of. nr. 52/22.01.2015. 

5 A se vedea, pentru o analiză detaliată, C.C.R., dec. nr. 641/11.11.2014, publicată 
în M. Of. nr. 887/5.12.2014, în Capitolul III, Camera preliminară, din prezenta lucrare. 

6 C.C.R., dec. nr. 76/26.02.2015, publicată în M. Of. nr. 174/13.03.2015. 

7 T, jud. Bistrița-Năsăud, dec. pen. nr. 233/1973, în R.R.D. nr. 5/1974, p. 78. 

Prin efectul contradictorialităţii, audierea persoanelor în cadrul cerce- 
tării judecătoreşti presupune posibilitatea ca acestora să le fie adresate 
întrebări de către ceilalţi participanţi la şedinţa de judecată. De asemenea, 
acte procesuale importante localizate în cadrul cercetării judecătoreşti, 
cum ar fi, de exemplu, renunțarea la probe, constătarea imposibilității 
administrării anumitor probe, schimbarea încadrării juridice, presupun 
manifestarea plenară a contradictorialităţii, dispoziţiile de mai sus fiind, în 
prealabil, aduse în discuţia persoanei vătămate, a părților şi a procurorului. 

În acelaşi sens, dezbaterile, punctul culminant al fazei de judecată, 
sunt caracterizate în mod plenar prin contradictorialitate, susținerile for- 
mulate fiind, în mod evident, contradictorii. În acest mod, instanța de jude- 
cată percepe nemijlocit proba, expusă din perspective diferite. In vederea 
asigurării contradictorialităţii, potrivit art. 388 alin. (2), preşedintele comple- 
tului poate da cuvântul şi în replică. 

Pentru garantarea desfăşurării contradictorii a cercetării judecătoreşti 
şi a dezbaterilor, în art. 351 alin. (2) se arată că instanța este obligată să 
pună în discuţie cererile procurorului, ale părţilor sau ale celorlalți subiecți 
procesuali şi excepţiile ridicate de aceştia sau din oficiu şi să se pronunțe 
asupra lor prin încheiere motivată. 

După închiderea dezbaterilor, în timpul amânării pronunțării, nu se 
mai pot administra probe, astfel că sentința penală, întemeiată inclusiv pe 
înscrisuri depuse ulterior cuvântului pe fond, este nelegală, prin încălcarea 
principiului contradictorialităţii. În acest sens, înscrisurile depuse ulterior 
închiderii dezbaterilor nu au fost discutate în contradictorialitate cu părţile 
în proces!. i 

Desfăşurarea şedinţei de judecată în condiții de contradictorialitate 
reprezintă, de altfel, şi o exigentă implicită a procesului echitabil. Astfel, 
deşi cerința contradictorialităţii nu se regăseşte în mod expres în art. 6 din 
Convenţia europeană a drepturilor omului, Curtea Europeană a analizat, în 
numeroase decizii de caz, respectarea contradictorialităţii, ca regulă de 
bază a şedinţei de judecată. În acest sens, s-a statuat că sunt asigurate 
condiţiile necesare desfăşurării contradictorii a judecății în cazul în care 
procurorul şi părţile au posibilitatea de a lua cunoştinţă şi de a dezbate 
probele, cererile ori excepţiile invocate de adversari?. 

De asemenea, se poate constata respectarea principiului contra- 
dictorialităţii în condiţiile în care apărarea are cunoştinţă despre toate 


E i e ae mT 

1 C. Apel Bucureşti, s. | pen., dec. nr. 164/2005, în Culegere de practică judiciară în 
materie penală, 2005, Ed. Universul Juridic, Bucureşti, 2006, pp. 274-275. 

? C.E.D.O., Hotărârea din 20.02.1996, pronunțată în cauza Lobo Machado c. 
Portugaliei, conform HUDOC; C.E.D.O., Hotărârea din 18.02.1997, pronunţată în cauza 
Niderost-Huber c. Elveţiei, conform HUDOC; C.E.D.O., Hotărârea din 29.05.1986, 
pronunțată în cauza, Feldbrugge c. Olandei, conform HUDOC; C.E.D.0O., Hotărârea din 
„24.11.1997, pronunțată în cauza Werner c. Austriei, conform HUDOC. 

probele administrate în proces, atât a probelor în apărare, cât şi a celor în 
acuzare!. Acest drept al părţilor de a fi încunoştințate despre probatoriile 
administrate în dosar implică dreptul de a avea acces la dosar?, precum şi 
dreptul de a fi încunoştințat despre faptele reținute şi despre încadrarea 
juridică a acestora?. 


4.5. Oralitatea 


Deşi sunt analizate separat, oralitatea şi contradictorialitatea sunt 
strâns legate între ele, se integrează una în cealaltă şi ambele, încadrate 
în publicitate, formează, aşa cum se arată în literatura de specialitate, 
triumviratul principiilor tipice ale şedinţei de judecată. 

Publicitatea şi contradictorialitatea nu pot fi concepute fără oralitate, 
ele aflându-se într-o puternică interdependenţță?. 

Oralitatea este strâns legată şi de nemijlocire, deoarece numai prin 
exprimarea orală a celor ce participă la judecată, judecătorul are posibili- 
tatea să perceapă nemijlocit cele afirmate de părţi, martori, alţi subiecți 
procesuali etc. 

Prin natura sa, oralitatea constituie o garanţie a judecății deoarece 
creează posibilitatea tuturor participanţilor la cauza penală să formuleze 
oral cereri şi să ridice excepţiile pe care le justifică poziţia lor procesuală”. 

Oralitatea nu trebuie înțeleasă numai ca modalitate în care se 
desfăşoară activitatea procesuală, deci ea nu trebuie rezumată la viul grai 
ca mijloc de comunicare între participanții la judecată. Înțeleasă în acest 
fel, oralitatea ar fi un principiu al întregului proces penal, întrucât viul grai 
este mijlocul de comunicare şi în faza de urmărire penală, şi în faza punerii 
în executare a hotărârilor judecătoreşti penale. 

Oralitatea trebuie înțeleasă şi în functie de efectele juridice pe care 
aceasta le produce în faza de judecată. Astfel, în timp ce în faza de 
urmărire penală poate fi reținut numai ceea ce s-a consemnat, în faza de 
judecată, la pronunţarea hotărârii completul de judecată va ține seama şi 
de ceea ce s-a discutat în etapa dezbaterilor. 


1 C.E.D.O., Hotărârea din 18.03.1997, pronunţată în cauza Mantovanelli c. Franţei, 
conform HUDOC. 

2 C.E.D.0., Hotărârea din 24.02.1995, pronunţată în cauza McMichael c. Regatului 
Unit al Marii Britanii, conform HUDOC. 

3 C.E.D.O., Hotărârea din 25.03.1999, pronunţată în cauza Pélissier c. Franței, 
conform HUDOC. 

+Pop IV, p. 213. 

5 Volonciu |, p. 324. 

5 Avem în vedere sensul larg al noțiunii de participanți la desfăşurarea procesului 
penal, adică: organe judiciare, subiecţi procesuali principali, părţi, avocat şi alte persoane. 

7 Dongoroz II, p. 132. 

8 Volonciu |, p. 325. 

Credem că unicitatea completului de judecată pe toată durata dezba- 
terilor explică însăşi necesitatea ca aceia care dau hotărârea în cauză 
penală să fie de față la discuțiile ce au loc în această etapă a şedinţei de 
judecată, pentru ca apoi, tinând seama de cele consemnate, dar şi de 
ceea ce nu s-a consemnat!, să se pronunțe cu privire la conflictul dedus 
spre soluţionare. | 

Chiar dacă oralitatea caracterizează desfăşurarea şedinţei de jude- 
cată, există prevederi prin care se asigură consemnarea scrisă a modului 
de desfăşurare a activităţii judiciare. Avem în vedere, în acest sens, 
obligația întocmirii încheierii de şedinţă, în condițiile art. 370 alin. (4), a 
înregistrării discuţiilor care au loc în cadrul şedinţei şi a redării acestora 
prin note scrise?. 

Astfel, potrivit art. 369 alin. (1), desfăşurarea şedinţei de judecată se 
înregistrează cu mijloace tehnice audio. Prin această dispoziție imperativă, 
se asigură înregistrarea în format audio a şedinţei de judecată. în 
ansamblul său. Practic, oralitatea judecății este dublată prin obligativitatea 
conservării cererilor formulate, excepțiilor invocate şi a declaraţiilor pe care 
persoana vătămată, părţile, martorii, interpreţii sau experții le produc în 
cadrul şedinţei de judecată. De asemenea, la cerere, părţile, pe cheltuiala 
acestora, pot obține o copie electronică a înregistrării şedinţei de judecată 
în ceea ce priveşte cauza lor, cu excepția situaţiilor în care şedinţa nu a 
fost publică în tot sau în parte [art. 369 alin. (6)]*. 

Spre comparaţie, în cursul fazei de urmărire penală operaţiunea de 
înregistrare audio nu este prevăzută decât în cazul luării declarației 


1 Despre încheierea de şedinţă vom detalia în prezentul capitol, în cadrul 
paragrafului 11.3. Felul hotărârilor judecătoreşti. 

2 Aspectele privind comportarea inculpatului în şedinţa de judecată, atitudinea sa 
față de învinuirile ce i se aduc, în cazul în care au fost consemnate în integralitatea lor, pot 
constitui elemente de care instanța urmează să țină seama la individualizarea sancţiunii 
penale. | 

° De altfel, dispoziţii cu valoare de principiu în ceea ce priveşte consemnarea desfă- 
şurării şedinţei de judecată se regăsesc şi în Legea nr. 304/2004 privind organizarea judi- 
ciară, republicată: Astfel, în conformitate cu art. 13 din actul normativ invocat, „(7) Şedinţele 
de judecată se înregistrează prin mijloace tehnice video sau audio. (2) În cursul şedinţei de 
judecată, grefierul ia note cu privire la desfăşurarea procesului. Părţile pot cere citirea 
notelor şi vizarea lor de către preşedinte. (3) După terminarea şedinţei de judecată, parti- 
cipanții la proces primesc, la cerere, câte o copie de pe notele grefierului”. 

* Art. 369 alin. (6) a fost introdus prin art. Il pct. 97 din O.U.G. nr. 18/2016. Cu 
referire la acest aspect, apreciam în lucrări anterioare (Neagu VII, p. 154) că dispoziţiile 
Codului de procedură civilă, aşa cum au fost modificate şi completate prin Legea 
nr. 138/2014 (M. Of. nr. 753/16.10.2014), erau superioare, din această perspectivă, 
prevederilor Codului de procedură penală, prin aceea că era prevăzută posibilitatea 
părţilor, pe cheltuiala acestora, de a obține o copie electronică a înregistrării şedinţei de 
judecată [art. 231 alin. (5) C. pr. civ.]. În acelaşi sens, conform art. 231 alin. (6) C. pr. civ., 
înregistrările din şedinţa de judecată vor putea fi solicitate şi de către instanţele de control 
judiciar. Tm 

subiecților procesuali principali, părților şi martorilor, şi în acest caz 
înregistrarea fiind pusă în practică în măsura în care este posibilă, dacă 
organul de urmărire penală consideră necesar ori dacă persoana audiată a 
solicitat în mod expres înregistrarea. 

Constituind o garanție relativă în sensul consemnării scrise a desfă- 
şurării procesului, în art. 369 alin. (2) se arată că grefierul ia note cu privire 
la desfăşurarea procesului’. 

Corectitudinea şi caracterul complet al acestor note scrise pot fi 
verificate de procurorul de şedinţă, persoana vătămată sau părți în timpul 
şedinţei de judecată prin solicitarea de a fi citite aceste note şi vizarea lor 
de către preşedinte. În acelaşi sens, după terminarea şedinţei de judecată, 
participanții la proces primesc, la cerere, câte o copie a notelor grefierului. 

Recunoscându-se posibilitatea ca în notele scrise grefierul să nu 
consemneze fidel activitățile desfăşurate în şedinţa de judecată ori să le 
consemneze în mod inexact, în art. 369 alin. (4) se prevede că persoanele 
participante au dreptul de a contesta aceste note. Contestaţia poate fi 
formulată cel mai târziu până la următorul termen de judecată. 

În caz de contestare de către participanţii la proces a notelor 
grefierului, acestea vor fi verificate şi, eventual, completate ori rectificate 
pe baza înregistrărilor din şedinţa de judecată. 


Secțiunea a II-a 
Reglementări generale privind faza de judecată 


$ 1. Locul unde se desfăşoară judecata 


În dispoziţiile art. 350 alin. (1) este consacrată regula că judecata se 
desfăşoară la sediul instanţei. 

Această dispoziție cu caracter general se aplică pentru toate ipote- 
zele în care instanța de judecată este chemată să desfăşoare activități 
jurisdicționale, indiferent că avem în vedere, de exemplu, soluționarea 
cererilor, propunerilor, plângerilor sau contestaţiilor privitoare la măsurile 
preventive de către judecătorul de drepturi şi libertăţi, verificarea legalității 
sesizării instanţei de judecată şi a administrării probelor în cursul urmăririi 
penale de către judecătorul de cameră preliminară, rezolvarea acțiunii 
penale şi a acţiunii civile în cadrul judecății în primă instanță sau solu- 
ționarea cauzei în apel ori în căile extraordinare de atac. 


1 În acelaşi sens, potrivit art. 122 din Regulamentul de ordine interioară al instanțelor 
de judecată (publicat în M. Of. nr. 970/28.12.2015), în cursul şedinţei de judecată grefierul 
va consemna în caietul de note: numărul dosarului, poziţia acestuia pe lista de şedinţă, 
susținerile orale din timpul şedinţei, depunerile de cereri şi acte, măsurile dispuse de 
instanță, precum şi toate celelalte aspecte din desfăşurarea procesului. 


164 TRATAT DE PROCEDURĂ PENALĂ. PARTEA SPECIALĂ 


——————————————————— E ARIEA SPECIALA 

Judecarea cauzelor penale la sediul instanţei are scopul de a 
asigura, pe de o parte, o legătură permanentă între activitatea instanței de 
judecată şi interesul pe care opinia publică îl manifestă față de cauzele 
penale, iar pe de altă parte, existența unui sediu special amenajat asigură 
un caracter de solemnitate desfăşurării şedinţelor de judecată penală”. 

În art. 350 alin. (2) se arată că, pentru motive temeinice, instanța 
poate dispune ca judecata să se desfăşoare şi în alt loc decât în sediul ei. 
În acest sens, de exemplu, în vederea sporirii rolului educativ al procesului 
penal, judecata se poate desfăşura şi la locul unde săvârşirea faptei 
penale a avut un deosebit răsunet şi unde este necesar ca judecata să 
producă cel puţin o rezonanță egală?. 

Valenţele democratice şi rolul educativ al actului de jurisdicție? vor fi 
deci amplificate şi prin modul de organizare şi funcţionare a instanțelor de 
judecată‘. 


$ 2. Participanţii la judecată 
2.1. Consideraţii preliminare 


Particularităţile pe care le are judecarea cauzelor penale fată de 
urmărirea penală, şi anume publicitatea, oralitatea şi contradictorialitatea, 
presupun prezența atât a organelor judiciare (instanţa şi procurorul), cât şi 
a persoanei vătămate, a părților şi a persoanelor care pot ajuta la normala 
rezolvare a conflictului penal dedus spre soluționare instanţei de judecată. 

Actorul principal în desfăşurarea fazei de judecată, din rândul subiec- 
ților procesuali oficiali, este, fără îndoială, instanța de judecată, în vreme 
ce din rândul subiecților procesuali particulari se detaşează inculpatul. 
Instanța de judecată joacă un rol deosebit deoarece conduce desfăşurarea 
acestei faze procesuale, dispoziţiile sale fiind obligatorii pentru ceilalţi parti- 
cipanţi, pe de o parte, şi pentru că exercită exclusiv atributul soluționării 
cauzei (jurisdictio), sub aspectul rezolvării acţiunii penale şi a acțiunii civile, 
pe de altă parte. În ceea ce îl priveşte pe inculpat, deşi regimul procesual 
instituit pentru acesta se caracterizează prin egalitate de drepturi față de 
persoana vătămată ori celelalte părţi din dosar, reprezintă totuşi un subiect 
procesual indispensabil pentru desfăşurarea fazei de judecată, în condiţiile 
în care persoana vătămată sau celelalte părți au calitatea de subiecți 
procesuali eventuali. În acest sens, este perfect posibilă desfăşurarea unei 
judecăți penale la care să participe numai inculpatul, fără ca în dosar să 


1 Dongoroz Il, pp. 130-131. 

2 Ibidem. | 

3 Rolul activ şi de prevenţie generală impunându-se mai ales în condiţiile în care ne 
confruntăm cu o curbă ascendentă a criminalității. 

* A se vedea şi Legea nr. 304/2004 privind organizarea judiciară, republicată. 

participe persoana vătămată sau să fie constituite partea civilă şi partea 
responsabilă civilmente. 

Similar instanței de judecată, procurorul este un subiect procesual 
deosebit de important al fazei de judecată, participarea acestuia fiind 
obligatorie indiferent de gradul jurisdictional în care se desfăşoară judecata 
ori de nivelul instanței de judecată. 

In aceste condiţii, în cele ce urmează vom analiza dispoziţiile 
generale cu privire la participanţii la faza de judecată, având în vedere rolul 
şi compunerea instanţei de judecată, participarea procurorului, a persoanei 
vătămate, a părților şi a subiecţilor procesuali, respectiv citarea persoa- 
nelor la judecată, instituţie prin intermediul căreia se asigură, printre altele, 
participarea acestora la activitatea procesual penală. 


2.2. Instanţa de judecată 
2.2.1. Rolul instanţei de judecată 


Înainte de a prezenta rolul instanței de judecată, aşa cum acesta se 
desprinde din analiza sistematică a dispoziţiilor procesuale penale, este 
necesar să stabilim înțelesul sintagmei „instanţă de judecată”. 

După cum observam în lucrări anterioare!, se impune să reamintim 
faptul că instanțele de judecată, subiect principal al activităţii procesual 
penale, prezintă o dublă semnificaţie, şi anume: 1) instanța de judecată, 
unitate a sistemului judiciar (judecătorie, tribunal, curte de apel etc.) şi 2) 
instanța de judecată, în sensul de complet de judecată, constituit într-o 
compunere strict determinată prin lege, care este chemat să soluţioneze 
cauza penală. | 

În desfăşurarea fazei de judecată prezintă interes rolul pe care îl are 
instanța de judecată în înțelesul de complet de judecată învestit cu soluțio- 
narea cauzei penale. 

Din economia dispoziţiilor procesual penale rezultă că sfera de 
cuprindere a sintagmei „instanţă de judecată” are în vedere atât completul 
de judecată care soluţionează cauza în fond sau în cadrul căilor de atac, 
cât şi judecătorul de cameră preliminară care aduce la îndeplinire obiectul 
acestui stadiu procesual al fazei de judecată în primă instanţă. 

Deşi din dispozițiile art. 30 ar putea rezulta faptul că judecătorul de 
cameră preliminară reprezintă un organ judiciar distinct față de instanţele 
judecătoreşti, subliniem faptul că atât judecătorul de cameră preliminară, 
cât şi judecătorul care soluţionează cauza în primă instanță dau conținut 
noțiunii de „instanţă de judecată” în sens larg. 
| Astfel, potrivit art. 346 alin. (7), judecătorul de cameră preliminară 
care a dispus începerea judecății exercită funcţia de judecată în cauză. 


1 A se vedea Neagu VI, pp. 127-128. 

Aşadar, acelaşi magistrat judecător exercită două functii judiciare distincte, 
şi anume funcţia de verificare a legalităţii trimiterii în judecată şi funcția de 
judecată. Totodată, atât pe parcursul camerei preliminare, cât şi în cursul 
şedinţei de judecată, acest judecător poate dispune cu privire la anumite 
drepturi şi libertăți fundamentale ale inculpatului, exercitând, în acest mod, 
şi o a treia funcţie judiciară, şi anume funcția de dispoziție asupra dreptu- 
rilor şi libertăţilor fundamentale. În fapt, aducând la îndeplinire obiectul 
camerei preliminare şi, ulterior, soluționând în primă instanță cauza, 
judecătorul reprezintă o instanță de judecată. Această instanță de jude- 
cată, pe parcursul unor stadii procesuale diferite localizate în cadrul 
judecății în primă instanță, realizează obiective procesuale consecutive, 
care fac posibilă desfăşurarea unor stadii procesuale noit. 

Obiectivul primordial al instanţei de judecată constă în soluționarea 
cauzei deduse judecății. Pentru atingerea acestui scop, instanța de 
judecată desfăşoară un întreg set de activităţi, plecând de la verificarea 
competenţei, a legalităţii sesizării, administrării probelor în cursul fazei de 
urmărire penală şi a efectuării actelor de urmărire penală şi terminând cu 
rezolvarea acţiunii penale şi a eventualei acțiuni civile în primă instanţă, în 
apel şi în cadrul căilor de atac extraordinare. 

Acest ansamblu de activităţi jurisdicţionale este adus la îndeplinire 
prin garantarea respectării drepturilor subiecţilor procesuali şi asigurarea 
administrării probelor pentru lămurirea completă a împrejurărilor cauzei în 
scopul aflării adevărului, cu respectarea deplină a legii [art. 349 alin. (1)]. 

Semnalăm faptul că această dispoziţie generală conținută în art. 349 
alin. (1) constituie o transpunere pe planul judecății a unor principii 
fundamentale ale aplicării legii procesual penale, cum ar fi legalitatea 
procesului penal, garantarea dreptului la apărare sau principiul aflării 
adevărului. 

Cu ocazia soluționării cauzelor penale, instanțele de judecată trebuie 
să stabilească vinovăția sau nevinovăția inculpatului, să determine 
întinderea prejudiciului cauzat prin infracțiune şi să stabilească care sunt 
persoanele chemate să fie trase la răspundere civilă în cadrul procesului 
penal. De asemenea, instanţa de judecată este chemată să aprecieze cu 
privire la orice alt aspect de care depinde buna soluţionare a cauzei. 


2.2.2. Compunerea instanţei de judecată 


În vederea soluționării cauzelor penale, instanţa de judecată judecă 
în complet de judecată a cărui compunere este cea prevăzută de lege. 

Modul în care se compune completul de judecată la nivelul instan- 
telor civile (cu excepţia Înaltei Curti de Casaţie şi Justiţie) este prevăzut în 


1 De altfel, în acelaşi sens, în realizarea atribuțiilor funcționale specifice, judecătorul 
de drepturi şi libertăţi reprezintă tot o instanţă de judecată. 

ari. 54 din Legea nr. 304/2004 privind organizarea judiciară, republicată, 
după cum urmează: 

1. în complet format dintr-un judecător sunt judecate: 

11. cauzele date, potrivit legii, în competența de primă instanță a 
judecătoriei, tribunalului şi curţii de apel; 

12. contestațiile împotriva hotărârilor pronunțate în materie penală de 
judecătorii de drepturi şi libertăți şi judecătorii de cameră preliminară de la 
judecătorii şi tribunale; 

13. contestațiile împotriva hotărârilor pronunțate în cursul judecății în 
materie penală în primă instanţă de judecătorii şi tribunale. 

2. în complet format din 2 judecători sunt judecate apelurile. 

Precizăm că, potrivit art.54 alin.(2) teza a Il-a din Legea 
nr. 304/2004, la nivelul celorlalte instanțe, altele decât Înalta Curte de 
Casaţie şi Justiție, recursurile se judecă în complet format din 3 judecători, 
cu excepția cazurilor în care legea prevede altfel. Această dispoziție nu 
este aplicabilă însă în materie penală, datorită următoarelor argumente: 1) 
de lege lata, în materie penală, recursul (în casaţie) reprezintă o cale 
extraordinară de atac conferită în competența funcţională exclusivă a 
Înaltei Curți de Casaţie şi Justiţie; 2) judecăţile în recurs care se pot 
desfăşura ca urmare a aplicării prevederilor art. 12 alin. (1) din Legea 
nr. 255/2013 pentru punerea în aplicare a Codului de procedură penală au 
„ca obiect recursuri declarate împotriva hotărârilor care au fost supuse 
apelului potrivit Codului de procedură penală anterior, adică recursuri 
soluționate, de asemenea, tot de către instanța supremă. 

Pentru determinarea compunerii completelor de judecată care func- 
ționează în cadrul instanțelor militare se aplică dispozițiile menţionate mai 
sus. 

În ceea ce priveşte organizarea şi funcţionarea Înaltei Curți de 
Casaţie şi Justiţie, reamintim incidența dispoziţiilor constituționale!, ale 
art. 18-34 din Legea nr. 304/2004 privind organizarea judiciară, republi- 
cată, şi ale Regulamentului din 25 septembrie 2004 de organizare şi 
funcţionare administrativă a instanței supreme. 

Din coroborarea acestor acte normative rezultă că modul în care se 
compune completul de judecată la nivelul Înaltei Curti de Casaţie şi Justiţie 
este următorul: 

1. în complet format dintr-un judecător sunt judecate: 

11. contestaţiile împotriva hotărârilor pronunțate de judecătorii de 
drepturi şi libertăţi de la curţile de apel şi Curtea Militară de apel; 


1 Conform art. 126 din Constituţia României, (1) Justiţia se realizează prin Înalta Curte 
de Casaţie şi Justiţie şi prin celelalte instanțe judecătoreşti stabilite de lege. (...) (3) Inalta 
Curte de Casaţie şi Justiţie asigură interpretarea şi aplicarea unitară a legii de către celelalte 
instanțe judecătoreşti, potrivit competenţei sale. (4) Compunerea Înaltei Curți de Casaţie şi 
Justiție şi regulile de funcţionare a acesteia se stabilesc prin lege organică. 

12. contestațiile împotriva hotărârilor pronunţate de judecătorii de 
cameră preliminară de la curţile de apel şi Curtea Militară de apel; 

13. admiterea în principiu a cererii de recurs în casație. 

2. în complet format din 2 judecători sunt judecate: 

21. contestațiile împotriva hotărârilor pronunțate-de judecătorii de 
drepturi şi libertăţi de la Secţia penală a Înaltei Curți de Casaţie şi Justiţie; 

22. contestaţiile împotriva hotărârilor pronunțate de judecătorii de 
cameră preliminară de la Secţia penală a Înaltei Curți de Casaţie şi 
Justiție. | | 

| 3. în complet format din 3 judecători sunt judecate: 

31. cauzele date, potrivit legii, în competența de primă instanţă a 
Secţiei penale a Înaltei Curti de Casaţie şi Justiție; 

32. apelurile împotriva hotărârilor pronunțate în primă instanță de 
curțile de apel şi de Curtea Militară de Apel; | 

33. contestaţiile împotriva încheierilor pronunţate în cursul judecății în 
primă instanţă de curţile de apel şi Curtea Militară de Apel; 

34. contestaţiile împotriva încheierilor prin care s-a dispus luarea unei 
"măsuri asigurătorii pronunţate în cursul judecății în apel de curţile de apel 
şi Curtea Militară de Apel; 

35. recursul în casație împotriva deciziilor pronunţate în apel de 
curțile de apel, Curtea Militară de Apel şi de Secţia penală a Înaltei Curti 
de Casaţie şi Justiție, după admiterea în principiu a cererii de recurs în 
casație. | 

4. în complet format din 5 judecători sunt judecate apelurile împotriva 
hotărârilor pronunţate în primă instanță de Secţia penală a Înaltei Curți de 
Casaţie şi Justiţiei, contestaţiile împotriva încheierilor pronunţate în cursul 
judecății în primă instanță de Secţia penală a Înaltei Curți de Casaţie şi 
Justiției şi sunt soluționate cauzele în materie disciplinară potrivit legii şi 
alte cauze date în competenţa lor prin lege; completul de 5 judecători se 
constituie numai din judecători ai Secţiei penale a instanței supreme, 
desemnaţi de preşedintele Î.C.C.J. sau, în lipsa acestuia, de vicepreşe- 
dintele Î.C.C.J.; compunerea acestor complete este aprobată de colegiul 
de conducere al Î.C.C.J. 

5. în complet format din 9, 13, 19 sau 25 de judecători sunt judecate 
sesizările în vederea pronunțării unei hotărâri prealabile pentru dezlegarea 
unor chestiuni de drept, după cum urmează: 

91. în complet de 9 judecători, dacă hotărârea prealabilă vizează 
dezlegarea unei probleme care priveşte activitatea Secţiei penale (com- 
pleiul este format din preşedintele Secţiei penale sau un judecător desem- 
nat de acesta şi 8 judecători din cadrul Secţiei penale); 

92. în complet de 13 judecători, dacă hotărârea prealabilă vizează 
dezlegarea unei probleme care priveşte activitatea Secţiei penale şi a unei 
alte secții a instanţei supreme (completul este format din preşedintele sau, 

în lipsa acestuia, unul dintre vicepreşedinţii Înaltei Curți de Casaţie şi 
Justiție, preşedinţii secţiilor interesate în soluţionarea chestiunii de drept şi 
câte 5 judecători din cadrul secţiilor respective); 

93. în complet de 19 judecători, dacă hotărârea prealabilă vizează 
dezlegarea unei probleme care priveşte activitatea Secției penale şi a altor 
două secții ale instanței supreme (completul este format din preşedintele 
sau, în lipsa acestuia, unul dintre vicepreşedinţi Înaltei Curți de Casaţie şi 
Justiție, preşedinţii secţiilor interesate în soluționarea chestiunii de drept şi 
câte 5 judecători din cadrul secțiilor respective); 

54. în complet de 25 de judecători, dacă hotărârea prealabilă vizează 
dezlegarea unei probleme care priveşte activitatea Secţiei penale şi a 
celorlalte secţii ale instanței supreme (completul este format din pre- 
şedintele sau, în lipsa acestuia, unul dintre vicepreşedinții Inaltei Curți de 
Casaţie şi Justiţie, preşedinţii secţiilor interesate în soluţionarea chestiunii 
de drept şi câte 5 judecători din cadrul secţiilor respective). 

6. în complet format din 25 de judecători sunt judecate recursurile în 
interesul legii (completul este format din preşedintele Înaltei Curți de 
„Casaţie şi Justiție sau, în lipsa acestuia, unul dintre vicepreşedinții Înaltei 
Curți de Casaţie şi Justiţie, preşedinţii de secţii din cadrul acesteia şi un 
număr de 20 de judecători, dintre care 14 judecători din Secţia penală şi 
câte 2 judecători din cadrul celorlalte secții). 

7. în Secţii Unite, instanța supremă soluţionează în complet format 
din cel puțin două treimi din numărul judecătorilor în funcţie cererile privind 
schimbarea jurisprudenţei Înaltei Curti de Casaţie şi Justiţie şi sesizarea 
Curţii Constituţionale pentru controlul constituționalității legilor înainte de 
promulgare. 

Semnalăm, cu privire la compunerea completelor de judecată la 
nivelul instanței supreme, existența unor ipoteze în care nu este regle- 
mentat numărul de judecători care intră în completul de judecată. Astfel, 
avem în vedere compunerea completului care judecă o contestaţie 
formulată, potrivit art. 246 alin. (11), împotriva încheierii prin care curtea de 
apel, în cursul judecății în apel, dispune obligarea provizorie a inculpatului 
la tratament medical sau contestaţia formulată, potrivit art. 248 alin. (13), 
împotriva încheierii prin care curtea de apel, de asemenea în cadrul 
judecății în apel, dispune internarea medicală provizorie a inculpatului. 
Vidul legislativ, în aceste cazuri, constă în aceea că în art. 31 din Legea 
nr. 304/2004 privind organizarea judiciară, republicată, se prevede for- 
marea completului din 3 judecători la Inalta Curte de Casaţie şi Justiție 
pentru judecarea contestaţiilor împotriva încheierilor pronunțate în cursul 
judecății în primă instanță de curţile de apel şi Curtea Militară de Apel, fără 
a se face referire şi la încheierile care pot fi pronunțate de aceste instanțe 
' în cursul judecății în apel şi care, potrivit legii, pot fi atacate prin 
contestaţie. De lege ferenda, se impune completarea dispoziţiilor Legii 
nr. 304/2004 în sensul celor menţionate. 

2.3. Participarea procurorului la faza de judecată 


Având în vedere rolul deosebit pe care îl are procurorul în asigurarea 
respectării legii, dispoziţiile procesual penale [art. 363 alin. (1)] prevăd 
participarea obligatorie a acestuia la judecată”. 

Similar altor dispoziţii generale ale judecății, regula participării obli- 
gatorii a procurorului nu are o aplicare globală, nefiind caracteristică 
întregii faze procesuale. Procurorul participă obligatoriu la anumite stadii 
ale judecății în primă instanță şi ale judecății în căile de atac, stadii 
caracterizate, de regulă, prin publicitate, oralitate şi contradictorialitate. Pe 
cale de consecință, în cazuri expres prevăzute de lege, participarea 
procurorului la alte şedinţe de judecată, cu deosebire la cele desfăşurate 
nepublic, în camera de consiliu, nu este obligatorie, fiind lăsată la apre- 
cierea fie a instanţei de judecată, fie a procurorului însuşi. 

Existența unor situaţii caracterizate prin lipsa obligativității participării 
procurorului la judecată, care se constituie în excepţii de la regula instituită 
prin art. 363 alin. (1), este evidenţiată şi prin conţinutul art. 360 alin. (2) 
privind constatarea infracţiunilor de audiență, în conformitate cu. care 
procurorul, în cazul în care participă la judecată, poate declara că începe 

„urmărirea penală, pune în mişcare acțiunea penală şi îl poate reţine pe 
suspect sau inculpat. bn | 

Această reglementare sugerează faptul că sunt situaţii în care 
procurorul nu participă la judecată. l 

În acest sens, în anumite ipoteze, deşi are loc o şedinţă de judecată 
în materie penală, participarea procurorului este lăsată la aprecierea 
instanţei de judecată. Astfel, potrivit art. 68 alin. (5), în procedura de solu- 
ționare a cererii de abţinere sau recuzare, completul de judecată com- 
petent, în camera de consiliu, dacă apreciază necesar pentru soluţionarea 
cererii, printre alte activităţi care pot fi efectuate, poate asculta procurorul. 
Procedura descrisă poate avea loc în cadrul fazei de judecată (dacă 
abținerea sau recuzarea vizează un judecător care face parte din com- 
pletul de judecată) şi se caracterizează prin aceea că participarea procuro- 
rului nu este obligatorie, oportunitatea prezenţei acestuia fiind stabilită de 
către instanţa de judecată. 


1 Potrivit reglementării anterioare, procurorul participa la toate şedinţele de judecată, 
cu excepția anumitor cazuri judecate în primă instanță la judecătorie. Astfel, conform 
dispoziţiilor art. 315 alin. (1) din Codul de procedură penală anterior, procurorul participa 
obligatoriu la judecarea cauzelor la judecătorie în cinci situații: 1) în cauzele în care 
instanța de judecată era sesizată prin rechizitoriu; 2) în cauzele în care legea prevedea 
pentru infracțiunea săvârşită pedeapsa închisorii de 3 ani sau mai mare; 3) în cauzele în 
care vreunul dintre inculpaţi se afla în stare de detenție; 4) în cauzele în care asistența 
juridică era obligatorie pentru vreunul dintre inculpaţi; 5) în cauzele în care se dispunea 
înlocuirea pedepsei amenzii cu cea a închisorii. Participarea procurorului la şedinţele de 
judecată, în condiţiile legii procesual penale, este menționată, de altfel, şi în art. 63 lit. e) 
din Legea nr. 304/2004 privind organizarea judiciară, republicată. 

Putem menţiona, de asemenea, şi procedura preschimbării primului 
termen sau a termenului luat în cunoştinţă, care se desfăşoară, conform 
art. 353 alin. (10), în camera de consiliu, fără citarea persoanei vătămate Şi 
a părților şi, apreciem noi, în absenţa procurorului. De asemenea, potrivit 
art. 440 alin. (1), admisibilitatea cererii de recurs în casaţie se examinează 
în camera de consiliu fără participarea procurorului. 
| In alte cazuri însă, participarea procurorului este lăsată la libera 
apreciere a acestuia. Avem în vedere, de exemplu, procedura publică 
desfăşurată în baza dispoziţiilor Codului de procedură penală şi ale Legii 
nr. 254/2013 privind executarea pedepselor şi a măsurilor privative de 
libertate dispuse de organele judiciare în cursul procesului penal, având ca 
obiect stabilirea de către judecătorul de supraveghere a regimului de 
executare a pedepselor privative de libertate. Astfel, în cadrul acestei 
şedinţe de judecată, procurorul poate participa, dacă apreciază necesar”. 

Deşi, aşa cum am menţionat mai devreme, obligativitatea participării 
procurorului la judecată este necesară în special în cazul şedinţelor desfă- 
şurate în condiții de publicitate şi contradictorialitate, legiuitorul a prevăzut 
numeroase ipoteze în care participarea procurorului este obligatorie pentru 
desfăşurarea unor şedinţe de judecată în camera de consiliu, în condiţii de 
nepublicitate şi necontradictorialitate. Menţionăm, în acest sens, solutio- 
narea cererii privind desemnarea unei alte instanțe pentru judecarea 
cauzei [art. 76 alin. (4)], soluționarea cererii prin care se solicită dispunerea 
măsurii protecției martorului [art. 128 alin. (5)], procedura de emitere a 
mandatului de supraveghere tehnică [art. 140 alin. (3)], procedura de 
emitere a mandatului de percheziţie domiciliară [art. 158 alin. (5)], pro- 
cedura de emitere a mandatului de percheziţie informatică [art. 168 
alin. (4)] etc. . 

Încălcarea dispoziţiilor privind participarea obligatorie a procurorului 
la şedinţa de judecată atrage sancţiunea nulității absolute, în condiţiile 
art. 281 alin. (1) lit. d). Nulitatea se constată la cerere sau din oficiu şi 
poate fi invocată în orice stare a procesului penal. 

În practica instanțelor de judecată, anterioară actualului Cod de 
procedură penală, au fost pronunțate soluţii jurisprudențţiale care îşi mențin 
relevanţa şi în prezent. Astfel, s-a apreciat că prin participarea obligatorie a 
procurorului la şedinţa de judecată este necesar să se înțeleagă că acesta 
trebuie să fie prezent la toate termenele de judecată, nu numai la termenul 
la care cauza se dezbate în fond?. Participarea procurorului este 


1 Se.impune să facem precizarea că în acest caz nu ne aflăm în cadrul procesului 
penal, procedura stabilirii regimului de executare a pedepsei privative de libertate fiind 
ulterioară procesului penal şi în legătură cu acesta. 

2 T. jud. Covasna, dec. pen. nr. 262/1969, în R.R.D. nr. 2/1970, p. 168; în acelaşi 
sens, a se vedea T. jud. Timiş, dec. pen. nr. 375/1972, în R.R.D. nr. 8/1972, p. 165; T.S., 
s. pen., dec. nr. 398/1974, în R.R.D. nr. 9/1974, p. 68. 

obligatorie atât la judecarea laturii penale, cât şi la judecarea laturii civile a 
cauzei. 

Regulile privind participarea procurorului la şedința dẹ judecată sunt 
aplicabile şi în procedura de îndreptare a unor erori materiale evidente din 
cuprinsul unui act procedural. Ca atare, încheierea întocmită cu ocazia 
derulării acestei proceduri fără ca procurorul să fi participat la şedinţa de 
judecată este lovită de nulitate absolută?. | 

Participarea procurorului, când aceasta este obligatorie potrivit legii, 
este consemnată în partea introductivă a hotărârii judecătoreşti, unde sunt 
menționate concluziile acestuia. Aşadar, în situaţia în care în această parte 
a hotărârii nu sunt menţionate concluziile procurorului, iar numele repre- 
zentantului Ministerului Public a fost adăugat, cu cerneală — fără ca acest 
adaos să fi fost certificat, sub semnătură, de unul dintre membrii com- 
pletului de judecată —, se impune concluzia că procurorul nu a participat la 
judecarea cauzei şi sentința pronunțată de prima instanță este nulă?. În 
acelaşi sens, s-a arătat că prin participarea procurorului la şedinţa de 
judecată se înțelege nu numai prezența sa fizică, ci şi activitatea sa ca 
procuror. Inexistența concluziilor procurorului în practicaua hotărârii echi- 
„valează cu neparticiparea procurorului la activitatea de judecată”. 

Neparticiparea procurorului la efectuarea actelor de cercetare 
judecătorească (constând într-o cercetare la fața locului), dedusă din faptul 
că procesul-verbal redactat nu este semnat decât de preşedinte şi grefier — 
deşi nu are caracter de încheiere —, conduce, de asemenea, la consta- 
tarea nulității absolute?. di | 

Potrivit ari. 363 alin. (2), în desfăşurarea judecății, procurorul exercită 
rolul său activ în vederea aflării adevărului şi a respectării dispoziţiilor 
legale. Procurorul susține învinuirea în instanță pe baza probelor adminis- 
trate şi potrivit conştiinţei sale. | 

În exercitarea rolului său activ, procurorul trebuie să-şi spună părerea 
asupra tuturor problemelor ridicate de persoana vătămată 'sau de părțis, 
acesta putând formula cereri, ridica excepții şi pune concluzii. Cererile şi 
concluziile procurorului trebuie să fie motivate. 


1 T. jud. Bihor, dec. pen. nr. 750/1973, în Neagu V, p. 426. Soluţia se impune şi în 
cazul în care acţiunea civilă a fost disjunsă (T. jud. Hunedoara, dec. pen. nr. 986/1976, în 
R.R.D. nr. 4/1977, p. 49). 

2 C. Apel Bucureşti, s. a Il-a pen., dec. nr. 1872/2005, în Culegere de practică 
judiciară în materie penală, op. cit., pp. 214-215. l 

3 T. mun. București, s. | pen., dec. nr. 31/1991, în Culegere de practică judiciară 
penală pe anul 1991, op. cit., p. 204. 

* C. Apel Bacău, s. pen., dec. nr. 843/2004, în Jurisprudență naţională 2004-2005. 
Practica judiciară a curților de apel și a tribunalelor, op. cit., pp. 743-744. 

* C. Apel Galaţi, dec. pen. nr. 41/R/1999, cu notă de L.D. Stanciu, în R.D.P. 
nr. 3/2000, pp. 137-138; în acelaşi sens, a se vedea T. jud. Covasna, dec. pen. 
nr. 262/1969, în R.R.D. nr. 2/1970, p. 168. 

ê R. Merle, A. Vitu, Traité de droit criminel, Ed. Cujas, Paris, 1967, pp. 1106-1107. 

Potrivit art. 363 alin. (4), procurorul nu susține în orice condiţie 
învinuirea; în acest sens, în textul de lege menționat mai sus se arată că 
atunci când apreciază că există vreuna dintre cauzele care împiedică 
exercitarea acţiunii penale, procurorul pune, după caz, concluzii de 
achitare sau de încetare a procesului penal. 

De asemenea, în tăcerea legii procesual penale, dar având în vedere 
dispoziţiile art. 67 alin. (2) teza | din Legea nr. 304/2004, în conformitate cu 
care „procurorul este liber să prezinte în instanță concluziile pe care le 
consideră întemeiate, potrivit legii, ținând seama de probele administrate 
în cauză”, apreciem că procurorul are posibilitatea de a pune concluzii, 
după caz, de renunțare la aplicarea pedepsei sau de amânare a aplicării 
pedepsei. 


2.4. Citarea persoanei vătămate, a părţilor şi a altor persoane 
la faza de judecată 


În vederea realizării drepturilor lor procesuale, persoana vătămată, 
părţile şi orice altă persoană a cărei prezență este considerată necesară 
„trebuie să fie înştiințate cu privire la termenul de judecată. Înştiințarea se 
realizează prin îndeplinirea procedurii de citare. 

Condiţia îndeplinirii procedurii de citare se manifestă în etapele pro- 
cesuale ale fazei de judecată care se desfăşoară în procedură contra- 
dictorie. În acest sens, în etapa judecății în primă instanţă, citarea per- 
soanei vătămate, a părților şi a altor persoane reprezintă o condiţie obli- 
gatorie pentru a se putea trece la cercetarea judecătorească. De ase- 
menea, potrivit art. 420 alin. (1), judecarea apelului se face cu citarea 
părţilor şi a persoanei vătămate. Sau, conform art. 425! alin. (6), la solu- 
ționarea contestaţiei se citează persoana care a făcut contestaţia, precum 
şi subiecţii procesuali la care hotărârea atacată se referă. 

În sens contrar, activitatea de înştiinţare a subiecţilor procesuali nu 
se impune în anumite cazuri, atunci când faza de judecată se desfăşoară 
prin parcurgerea unei proceduri necontradictorii. Avem în vedere, cu titlu 
exemplificativ, procedura soluționării admisibilităţii în principiu a cererii de 
recurs în casaţie care se desfăşoară, potrivit art. 440 alin. (1), fără citarea 
părţilor. 

Reţinem, aşadar, că procedura de citare a subiecţilor procesuali inte- 
resați este necesară, în cursul fazei de judecată, atunci când urmează a se 
interesate de a participa pentru a-şi susține interesele procesuale în 
"condiţii de contradictorialitate. În acest mod, prin îndeplinirea procedurii de 
citare, este garantată posibilitatea exercitării dreptului la apărare şi, sub- 
secvent, se conferă substanță principiului fundamental al aflării adevărului. 

Potrivit art. 353 alin. (1), inculpatul, partea civilă, partea responsabilă 
civilmente şi, după caz, reprezentanţii legali ai acestora se citează din 
oficiu de către instanță. Instanța poate dispune citarea altor subiecți pro- 
cesuali atunci când prezența acestora este necesară pentru soluţionarea 
cauzei. í $ 

Notăm omisiunea de a se stabili citarea din oficiu şi a persoanei 
vătămate, în condițiile în care acest subiect procesual nu se identifică 
întotdeauna cu partea civilă şi, în numeroase cazuri, persoana vătămată 
participă activ la procesul penal, în vederea tragerii la răspundere penală a 
inculpatului. Interpretarea extensivă a textului de lege în discuţie decurge, 
de altfel, şi din dispoziţiile art. 353 alin. (3), prin care este instituită obligati- 
vitatea citării persoanei vătămate pentru primul termen de judecată, cu 
mențiunea că se poate constitui parte civilă până la începerea cercetării 
judecătoreşti. 

În vederea acoperirii exprese a anumitor vicii decurgând din neînde- 
plinirea procedurii de citare, prin dispoziţiile art. 353 alin. (1) teza finală s-a 
prevăzut că înfăţişarea persoanei vătămate sau a părţii în instanță, în 
persoană sau prin reprezentant ori avocat ales sau avocat din oficiu, dacă 
acesia din urmă a luat legătura cu persoana reprezentată, acoperă orice 
nelegalitate survenită în procedura de citare. 

În legătură cu acest aspect, în literatura de specialitate” s-a exprimat 
opinia că dispoziţiile art. 353 alin. (1) trebuie interpretate restrictiv, în 
sensul că doar nelegalitățile care decurg din vicierea procedurii de citare a 
persoanei vătămate, părții civile şi părţii responsabile civilmente pot fi 
acoperite prin prezența acestora în instanță, în vreme ce nelegalităţile 
derivate din nerespectarea procedurii de citare a inculpatului nu pot fi 
acoperite prin prezentarea acestuia la judecată, deoarece în cazul în care 
inculpatul nu a fost citat, deci nu i s-a asigurat un interval de timp pentru a 
se pregăti pentru momentul procesual la care a fost chemat, i-a fost 
încălcat dreptul la apărare. 

Observăm că, în vederea asigurării operativității activităţii procesual 
penale, actualul legiuitor a extins sfera cazurilor în care vicierea procedurii 
de citare poate fi acoperită, fiind posibilă depăşirea neregularități nu doar 
prin prezența personală a subiectului procesual citat, ci şi prin înlocuirea 
acestuia prin reprezentant legal, avocat ales sau avocat din oficiu. Pentru 
această din urmă ipoteză, viciul de procedură va fi acoperit dacă se pro- 
duce dovada faptului că persoana vătămată sau partea a luat legătura cu 
avocatul din oficiu, legătura cu avocatul ales fiind prezumată. 

Părţile şi persoana vătămată se pot prezenta şi participa la judecată 
chiar dacă nu au fost citate sau nu au primit citaţia, preşedintele având 
îndatorirea să stabilească identitatea acestora. 


1 A. Zarafiu, Procedură penală, Ed. C.H. Beck, Bucureşti, 2013, p. 316; în acelaşi 
sens, a se vedea B. Micu ş.a., op. cit., pp. 239-240. 


DISPOZIȚII GENERALE PRIVIND FAZA DE JUDECATĂ 175 
= —————————————————————— 


Din motive care decurg din nevoia de a se asigura desfăşurarea 
procesului penal într-un termen rezonabil, dar şi având în vedere 
complexitatea activităţii procesual penale care poate presupune derularea 
fazei de judecată pe parcursul a numeroase termene de judecată, în lege 
au fost prevăzute ipoteze prin care s-a stabilit posibilitatea renunțării la 
îndeplinirea procedurii de citare. Aceste cazuri în care procedura citării nu 
este necesară, caracterizate prin existența termenului în cunoştinţă, sunt, 
conform dispoziţiilor art. 353 alin. (2), următoarele: 

1) persoana vătămată sau partea a fost prezentă personal, prin 
reprezentant sau prin apărător ales la un termen de judecată”; per a 
contrario, în cazul reprezentării persoanei vătămate sau părţii de către un 
avocat din oficiu, nu se pune în discuţie existența termenului în cunoştinţă; 

2) persoanei vătămate sau părţii, personal, prin reprezentant sau 
apărător ales ori prin funcţionarul sau persoana însărcinată cu primirea 
corespondenţei, i s-a înmânat în mod legal citaţia pentru un termen de 
judecată. 

Aşadar, când este prezentă la un termen de judecată, personal sau 
prin reprezentant ori avocat ales, persoana vătămată sau partea ia 
cunoştinţă, chiar de la instanță, de termenul următor şi citarea devine 
inutilă, motiv pentru care, în vederea simplificării activităţii judiciare, prin 
„dispozițiile legii, se renunţă la citarea subiectului procesual într-o astfel de 
„situaţie, existând certitudinea că acesta este informat cu privire la 
următorul termen de judecată?. 

Deosebit de această primă ipoteză, în care există certitudinea că 
persoana vătămată sau partea prezentă, personal sau prin reprezentant 
ori avocat ales, la fiecare termen de judecată are în cunoştinţă termenele 
următoare, legea prevede excepția de la regula citării întemeiată numai pe 
prezumția că persoana vătămată sau partea cunoaşte termenul următor în 
cazurile în care aceasta are cunoştinţă de termen, ca urmare a 
desfăşurării procedurii înmânării citaţiei. 

În aceste două cazuri, persoana vătămată sau partea nu vor mai fi 
citate pentru termenele ulterioare, chiar dacă ar lipsi la vreunul dintre 
acestea, cu excepția situaţiilor în care prezența acestora este obligatorie. 

Pentru a opera prezumția că persoana vătămată sau partea are 
termenul în cunoştinţă, se cere ca procesul penal să aibă o desfăşurare 
neîntreruptă şi să nu intervină aspecte care, prin natura lor, să impună 


1 Apreciem ca fiind deficitară forma în care se prezintă art. 353 alin. (2) teza |, prin 
care legiuitorul face referire la „partea sau alt subiect procesual principal prezent (...)”, în 
condiţiile în care subiectul procesual principal care poate participa la faza de judecată este 

unic, fiind vorba despre persoana vătămată. Pentru acest argument şi având în vedere 
- necesitatea simplificării cadrului legal procesual penal, art. 353 alin. (2) teza | se impune a 
fi reformulat, de lege ferenda, după cum urmează: „persoana vătămată sau partea 


prezentă (...)). 
2 O. Stoica, Notă, în R.R.D. nr. 7/1983, pp. 52-53. 


176 TRATAT DE PROCEDURĂ PENALĂ. PARTEA SPECIALĂ 
a, 


totuşi îndeplinirea procedurii de citare pentru. termenul de judecată 
următor, deşi persoana vătămată sau părţile au fost prezente la unele 
termene anterioare. În acest sens, în practica judiciară s-a decis că 
prezumția menţionată nu operează când, după terminarea dezbaterilor, 
s-a trecut la deliberare, iar instanța, ca urmare a deliberării, a dispus 
repunerea cauzei pe rol în vederea reluării cercetării judecătoreşti. Într-o 
asemenea ipoteză, noul termen fixat pentru reluarea cercetării judecăto- 
reşti nu mai poate fi considerat ca fiind în cunoştinţă, instanţei revenindu-i 
obligaţia să citeze părțile‘. | 

De asemenea, termenul în cunoştinţă nu poate fi invocat când la 
termenul la care persoana vătămată. sau partea lipseşte i se agravează 
situația în proces şi, pentru a-şi face o apărare eficientă în raport cu noua 
situație, aceasta trebuie citată pentru următorul termen de judecată?. În 
acelaşi sens, dispozițiile privind termenul în cunoştinţă nu se aplică dacă 
judecata se desfăşoară într-un alt loc decât cel cunoscut de persoana 
vătămată sau părți? sau în situaţia în care o cauză a fost trecută de la o 
instanță la o altă instanţă, ca urmare a unui conflict de competenţă sau ca 
urmare a strămutării€. | 

În lege [art. 353 alin. (2) teza finală] se arată că nu sunt considerați 
ca având termenul în cunoştinţă militarii şi deținuții, care trebuie citați din 
oficiu pentru fiecare termen, indiferent de calitatea pe care o au în cadrul 
procesului. 

Legea prevede obligația instanței de a cita persoana vătămată sau 
părțile pentru judecată, dar neprezentarea acestora nu împiedică jude- 
carea cauzei [art. 353 alin. (4)]. Când instanţa consideră că este necesară 


1 A se vedea T.S., dec. îndrumare nr. IX/1953, în C.D. 1952-1954, p. 35. Această 
soluție se impune şi în cadrul reglementărilor actuale. În acest sens, a se vedea: 
G. Antoniu, V. Papadopol, M. Popovici, B. Ştefănescu, Îndrumările date de Plenul 
Tribunalului Suprem şi noua legislaţie penală, Ed. Ştiinţifică, Bucureşti, 1971, p. 292; | 
Volonciu |, p. 368; Dongoroz II, p. 195; Theodoru III, p. 264; T. jud. Timiş, dec. pen. 
nr. 38/1972, în R.R.D. nr. 10/1972, p. 150; T. jud. Neamţ, dec. pen. nr. 557/1982, în R.R.D. 
nr. 4/1983, p. 73. 

2 T.S., s. pen., dec. nr. 3305/1973, în R.R.D. nr. 5/1974, p. 75; C. Apel Bucureşti, 
dec. nr. 31/1997, în Culegere de practică judiciară penală pe anul 1997, op. cit., p. 55. 

* T.S., s. pen., dec. nr. 3931/1972, în C.D. 1972, p. 441; T.S., s. pen., dec. 
nr. 2336/1974, în C.D. 1974, p.527; C.S.J., s. pen., dec. nr. 748/1998 în Buletinul 
Jurisprudenței, Culegere de decizii pe anul 1998, Ed. Argessis, Curtea de Argeş, 1998, 
pp. 503-504. 7 ai tai E i 

* Dongoroz II, p. 136. În acest sens, termenul în cunoştinţă nu se aplică în cazul în 
care, după ce inculpatul a luat termenul în cunoştinţă, instanţa şi-a declinat competenţa. 
Prin urmare, instanța învestită după declinarea de competență are obligaţia de a cita pe 
inculpat, iar în cazul în care inculpatul nu a fost citat şi a fost condamnat în lipsă, dacă se 
cere extrădarea sa, acesta poate cere rejudecarea sa Î.C.C.J., s. pen., dec. 
nr. 2369/2005, în Buletinul Jurisprudenței, Culegere de decizii pe anul 2005, Ed. C.H. 
Beck, Bucureşti, 2006, pp. 993-994). 

prezența uneia dintre părţile lipsă, poate lua măsuri pentru prezentarea 
acesteia, amânând în acest scop judecata. 

Pe tot parcursul judecății, persoana vătămată şi părțile pot solicita, 
oral sau în scris, ca judecata să se desfăşoare în lipsă, în acest caz 
nemaifiind citate pentru termenele următoare. 

Potrivit art. 353 alin. (10), primul termen de judecată sau termenul 
luat în cunoştinţă poate fi preschimbat de către completul învestit cu 
judecarea cauzei, din oficiu sau la cererea părților ori a persoanei 
vătămate, în două situații, expres prevăzute, după cum urmează: 1) din 
motive obiective, la termenul fixat iniţial, instanța nu îşi poate desfăşura 
activitatea de judecată; 2) se constată necesitatea soluționării cu celeritate 
a cauzei, impunându-se preschimbarea termenului iniţial, în sensul stabilirii 
unui alt termen de judecată, mai scurt. Preschimbarea termenului se 
dispune prin rezoluția judecătorului, în camera de consiliu şi fără citarea 
părților ori a persoanei vătămate. Acestea vor fi citate de îndată pentru 
noul termen fixat. De asemenea, constatăm faptul că prin preschimbarea 
termenului nu se poate afecta principiul continuității completului de 
judecată, ceea ce înseamnă că pentru noul termen de judecată stabilit 
cauza va rămâne în soluționarea completului inițial sesizat. 

Când judecata se amână, părţile şi celelalte persoane care participă 
la proces iau în cunoştinţă noul termen de judecată. 

Datorită faptului că persoanele care au termenul în cunoştinţă nu mai 
sunt citate şi deci nu au posibilitatea să justifice la un nou termen absența 
de la locul de muncă, legea prevede că, la cererea acestor categorii de 
persoane, instanța le înmânează citaţii spre a le servi drept justificare la 
locul de muncă, în vederea prezentării la noul termen de judecată. 

În practica instanțelor de judecată, s-a apreciat că nerespectarea 
dispoziţiilor legale referitoare la citarea părților poate determina incidența 
nulităţii relative; în situaţia în care partea în cauză nu a declarat apel 
pentru a critica nelegala sa citare la instanța de fond, înseamnă că nulita- 
tea determinată de această încălcare s-a acoperit şi nu poate fi valorificată 
prin apelul Ministerului Publict. 


2.5. Participarea persoanei vătămate, a părţilor şi a altor 
subiecţi procesuali la judecată 


După cum am precizat, îndeplinirea procedurii de citare în condiţiile 
legii are rolul de a asigura realizarea concretă a dreptului la apărare şi de a 
crea cadrul procesual necesar soluționării cauzei prin aflarea adevărului, 
toate acestea fiind posibile în condiţiile participării persoanelor interesate la 
şedinţa de judecată. 


1 C. Apel Bucureşti, s. a Il-a pen., dec. nr. 789/A/2005, în Culegere de practică 
judiciară în materie penală, 2005, op. cit., pp. 126-127. 

2.5.1. Participarea inculpatului la judecată 


Potrivit art. 364 alin. (1), judecata cauzei are loc în n prezența incul- 
patului. 

Rațiunea acestei dispoziţii legale constă în asigurarea pentru inculpat 
a exercitării depline a dreptului la apărare, prin contactul nemijlocit al 
instanţei cu acesta în cursul cercetării judecătoreşti şi al dezbaterilor şi în 
crearea unui climat procesual desfăşurat în contradictoriu. În acest fel, se 
conferă substanță principiului aflării adevărului în legătură atât cu fapta 
săvârşită, cât şi cu persoana făptuitorului. 

Se consideră că este prezent şi inculpatul privat de libertate care, cu 
acordul său şi în prezența apărătorului ales sau numit din oficiu şi, după 
caz, a interpretului, participă la judecată prin videoconferință, la locul de 
deţinere. În acest caz, comunicarea verbală şi vizuală dintre inculpat şi 
instanța de judecată (precum şi ceilalţi participanţi la judecată, dacă este 
cazul) se realizează în timp real, prin intermediul sistemelor tehnice dedi- 
cate. Participarea inculpatului la judecată prin videoconferință presupune 
„posibilitatea audierii inculpatului, respectiv a participării acestuia la 
audierea persoanei vătămate ori a celorlalte părți. De asemenea, incul- 
patul poate formula cereri, ridica exceptii şi pune concluzii. 

Judecata poate avea loc însă şi în lipsa inculpatului, în următoarele 
cazuri: 

1. inculpatul este dispărut, se sustrage de la judecată ori şi-a schim- 
bat adresa fără a o aduce la cunoştinţa organelor judiciare şi, în urma 
verificărilor efectuate, nu i se cunoaşte noua adresă: 

2. inculpatul, deşi legal citat, lipseşte în mod nejustificat de la jude- 
carea cauzei; 

3. inculpatul solicită să fie judecat în lipsă, fiind reprezentat de 
avocatul său ales sau desemnat din oficiu. 

Pentru ultimul caz, semnalăm faptul că reprezentarea inculpatului se 
poate realiza atât în formă convenţională (reprezentarea asigurată de 
avocatul ales), cât şi în formă legală (reprezentarea asigurată în temeiul 
legii de către avocatul din oficiu). 

În cazul în care inculpatul se află în stare de deţinere, aducerea 
acestuia la judecată este obligatorie. Starea de deţinere trebuie înțeleasă 
în legătură cu cauza care se judecă, precum şi în altă cauză“. De ase- 
menea, starea de deținere poate viza situaţia inculpatului eon or n într-o 
cauză şi care se află în cursul executării pedepsele. 


1 C. Apel Bacău, s. pen., dec. nr. 332/2004, în Jurisprudență națională 2004-2005. 
Practica judiciară a curților de apel şi a tribunalelor, op. cit., p. 734. 

2 Volonciu III, pp. 121-122; T.S., s. pen., dec. nr.201/1978, în R.R.D. nr. 8/1978, 
p. 67. 

ŞI în cazul în care inculpatul se află în stare de deținere, judecata se 
poate desfăşura în lipsa acestuia, potrivit art. 364 alin. (4), în măsura în 
care inculpatul solicită, în scris, să fie judecat în lipsă. Similar desfăşurării 
judecății cu inculpatul în stare de libertate, Şi în acest caz reprezentarea, 
convențională sau legală, este obligatorie. În acest caz, instanța poate 
dispune, la cerere sau din oficiu, ca inculpatul să poată pună concluzii în 
„ cadrul dezbaterilor şi să i se dea cuvântul prin intermediul videoconferinței, 
în prezența apărătorului ales sau din oficiu. 

In toate situațiile în care judecata se desfăşoară în lipsa inculpatului, 
în măsura în care se cunoaşte locul în care acesta se află, instanța poate 
dispune aducerea inculpatului cu mandat de aducere, dacă apreciază 
necesară prezența acestuia pentru buna desfăşurare a judecății. De altfel, 
posibilitatea de a fi adus cu mandat de aducere i se aduce la cunoştinţă 
inculpatului cu ocazia îndeplinirii procedurii de citare, conform art. 258 
alin. (1) lit. h) şi alin. (2), precum şi înainte de prima audiere [art. 108 
alin. (1) lit. a)]. 

Potrivit art. 364 alin. (6), inculpatul poate formula cereri, ridica ex- 
cepții şi pune concluzii. Deşi succintă, reglementarea procesual penală 
este acoperitoare pentru întreaga desfăşurare a fazei de judecată, 
completându-se cu prevederi distincte aplicabile cercetării judecătoreşti şi 
dezbaterilor. 


2.5.2. Participarea la judecată a persoanei vătărnate, a celorlalte 
părţi şi a altor subiecţi procesuali 


Alături de inculpat, pot participa la judecarea cauzei persoana 
vătămată, celelalte părţi, martorii, experții şi interpreții, precum şi orice altă 
persoană a cărei prezență este apreciată ca fiind necesară desfăşurării 
activităţii de judecată. Legea are în vedere, pentru această ultimă cate- 
gorie de subiecți procesuali, persoanele ale căror bunuri sunt supuse 
confiscării. 

Pentru ca aceste persoane să poată participa la judecată este nece- 
sară citarea lor potrivit legii. 

O persoană poate fi adusă în fața instanței de judecată pe baza unui 
mandat de aducere, dacă, fiind anterior citată, nu s-a prezentat, în mod 
nejustificat, iar ascultarea ori prezenţa acesteia este necesară sau dacă nu 
a fost posibilă comunicarea corespunzătoare a citației şi împrejurările 
indică fără echivoc că persoana se sustrage de la primirea citației. 

Având ca obiectiv asigurarea participării acestor persoane la şedinţa 
de judecată, mai ales în cazurile în care instanța apreciază ca fiind rele- 
vantă contribuţia lor la aflarea adevărului, în art. 283 alin. (2) se arată că 
lipsa nejustificată a persoanei vătămate, părții civile sau părții civilmente 
responsabile, chemate să dea declaratii, sau părăsirea, fără permisiune ori 

fără un motiv întemeiat, a locului unde urmează a fi audiate se sanctio- 
nează cu amendă judiciară de la 250 lei la 5.000 lei. Aceleaşi dispozitii 
sunt aplicabile şi martorului. În ceea ce priveşte lipsa nejustificată a 
expertului sau a interpretului legal citat, sancţiunea este amenda judiciară 
de la 500 de lei la 5.000 de lei. 

Persoana vătămată, partea civilă, partea responsabilă civilmente, 
precum şi persoana ale cărei bunuri sunt supuse confiscării pot fi repre- 
zentate de avocat. 

Subliniem faptul că reprezentarea convenţională a acestor persoane 
nu se poate realiza decât prin intermediul avocatului, alte modalităţi de 
reprezentare convențională fiind implicit înlăturate. Dispoziţiile menţionate 
sunt completate cu posibilitatea reprezentării legale în cursul fazei de 
judecată a persoanelor lipsite de capacitate de exercițiu sau cu capacitate 
de exercițiu restrânsă. 

În ceea ce priveşte drepturile procesuale constând în formularea de 
cereri sau concluzii ori ridicarea de excepții, în art. 365 şi art. 366: se 
stabileşte un regim diferențiat, în funcţie de interesul procesual, după cum 
urmează: 1) partea civilă şi partea responsabilă civilmente pot formula 
cereri, ridica excepții şi pune concluzii atât în latura penală, cât şi în latura 
civilă a cauzei; 2) persoana vătămată poate formula cereri, ridica excepții 
şi pune concluzii în latura penală a cauzei; 3) persoana ale cărei bunuri 
sunt supuse confiscării poate formula cereri, ridica excepții şi pune 
concluzii cu privire la măsura confiscării. 


Ş 3. Asigurarea apărării 


Dreptul la apărare, principiu fundamental al aplicării legii procesual 
penale, este reglementat nu numai în cuprinsul art. 10, conținutul acestuia 
fiind configurat prin numeroase alte texte de lege. Astfel, în ceea ce 
priveşte asigurarea apărării în cursul fazei de judecată, în art. 356 sunt 
cuprinse o serie de dispoziţii cu caracter general, reguli care au vocaţia de 
a se aplica fie pe toată durata acestei faze procesuale, fie numai în 
anumite stadii ale judecății. În acest sens, spre exemplu, dreptul de a 
consulta actele dosarului poate fi exercitat plenar, în toate etapele fazei de 
judecată (judecata în primă instanţă, judecata în căile ordinare de atac şi 
judecata în căile extraordinare de atac) şi în toate stadiile procesuale ale 
acestor etape, inclusiv în procedura de cameră preliminară. Putem men- 
ționa şi alte asemenea dispoziţii prin care se conferă conţinut dreptului la 
apărare şi care se caracterizează prin aplicare generală în cursul fazei de 
judecată, cum ar fi asigurarea dreptului pentru persoana aflată în stare de 
deținere de a lua contact cu apărătorul sau dreptul de a-şi angaja un alt 
avocat. 

În vederea realizării unei apărări eficiente, persoana vătămată, 
inculpatul, celelalte părți şi avocaţii acestora au dreptul să ia cunoştinţă de 
actele dosarului în tot cursul judecăţii!. Spre deosebire de faza de urmărire 
penală, unde dreptul la consultarea dosarului este monitorizat de procuror, 
care are posibilitatea de a stabili data şi durata consultării dosarului ori 
chiar restricționarea exercitării acestui drept, în faza de judecată dreptul la 
consultarea dosarului nu poate fi îngrădit. Mai mult decât atât, atunci când 
persoana vătămată sau partea se află în stare de deținere, preşedintele 
completului va asigura posibilitatea consultării dosarului. 

Dreptul la apărare presupune, ca o componentă esenţială, posibi- 
litatea stabilirii unui contact direct, nemijlocit, între persoana vătămată sau 
partea respectivă şi avocat. Dacă în cazul desfăşurării judecății cu per- 
soana vătămată sau oricare dintre părți în libertate nu se ridică problema 
asigurării contactului cu avocatul, atunci când persoana vătămată sau una 
dintre părţi se află în stare de deţinere, preşedintele completului ia măsuri 
ca aceasta să poată lua contact cu avocatul său. 

Având în vedere modalitatea practică de desfăşurare a judecății şi 
constatând că, în anumite cazuri, prin exercitarea dreptului la apărare, sub 
toate componentele acestuia, se prelungeşte termenul de soluționare a 
cauzei, legiuitorul a prevăzut în mod expres, în art. 356 alin. (3), dreptul 
persoanei vătămate sau al părţii de a beneficia de un singur termen de 
judecată pentru angajarea unui avocat şi pentru pregătirea apărării. 

De asemenea, cu caracter de noutate, a fost reglementată ipoteza în 
care încetează acordarea asistenţei juridice de către avocatul ales, 
indiferent de motivul acestei încetări. Astfel, în situația în care persoana 
vătămată sau una dintre părţi nu mai beneficiază de asistența juridică 
acordată de avocatul său ales, instanța poate acorda un alt termen pentru 
angajarea unui alt avocat şi pregătirea apărării. Rezultă că acordarea unui 
termen în acest caz reprezintă o dispoziție facultativă a instanței de 
judecată, aceasta putând să nu acorde acest termen de judecată dacă se 
constată, de exemplu, că prin invocarea repetată a încetării colaborării cu 
avocatul ales, partea determină tergiversarea soluționării cauzei penale?. 

De altfel, toate posibilitățile recunoscute persoanei vătămate şi 
părţilor în vederea exercitării efective a dreptului la apărare trebuie să fie 
conforme cu respectarea termenului rezonabil al procesului penal. 


1 Referirea specială la inculpat care se face prin dispoziţiile art. 356 alin. (1), în 
condiţiile în care utilizarea termenului „părţi” ar fi fost suficientă, conduce la existența unui 
excedent de informaţie în conținutul normei juridice procesual penale analizate. Prin simili- 
tudine cu forma alineatelor (2)-(4) ale art. 356, apreciem că, de lege ferenda, se impune 
. înlocuirea expresiei „Persoana vătămată, inculpatul, celelalte părți şi avocaţii acestora au 
dreptul (...)” cu expresia „Persoana vătămată, părţile şi avocații acestora au dreptul (F 

2 Remarcăm, de altfel, că în forma inițială a art. 356 alin. (4), anterior modificării 
survenite prin dispozițiile Legii nr. 255/2013, instanța acorda obligatoriu un alt termen 
pentru angajarea unui alt avocat şi pregătirea apărării. 

$ 4. Asigurarea ordinii şi solemnităţii şedinţei de judecată 


Cum pe bună dreptate se subliniază în literatura de specialitate, 
judecarea cauzei penale poate avea un eficient rol educativ numai dacă în 
sălile de şedinţă în care se desfăşoară activitatea de judecată este o 
ordine exemplară, iar cei ce participă la activitatea procesuală au un 
comportament solemn’. 

Având în vedere actualul context legislativ, apreciem că asigurarea 
ordinii şi solemnităţii şedinţei de judecată reprezintă o trăsătură indispen- 
sabilă a judecății indiferent de caracterul public sau nepublic al şedinţei de 
judecată ori de locul în care aceasta se desfăşoară. În acest sens, 
dispoziţia cu caracter general cuprinsă în art. 359 este de aplicare pentru 
toate stadiile judecării unei cauze penale care presupun desfăşurarea unei 
şedinţe de judecată, publice sau nepublice, în cadrul procedurii de cameră 
preliminară, al cercetării judecătoreşti sau dezbaterilor. Mai mult decât 
atât, dispoziția analizată excedează faza de judecată. Avem în vedere, de 
exemplu, faptul că şedinţele de judecată în cadrul cărora judecătorul de 
„drepturi şi libertăţi se pronunţă asupra măsurilor preventive în cursul fazei 
de urmărire penală se desfăşoară, de asemenea, într-un climat de ordine 
şi solemnitate, similar şedinţelor de judecată care se derulează în cursul 
fazei de judecată. 

Potrivit art. 359 alin. (1), preşedintele completului de judecată ve- 
ghează asupra menţinerii ordinii şi solemnității şedinţei, putând lua mă- 
surile necesare în acest scop. 

În exercitarea „poliției instanţei”, preşedintele completului de judecată 
are obligaţia de a pune în practică o serie de norme prevăzute, în special, 
în Codul de procedură penală. În acest sens, în vederea asigurării ordinii şi 
solemnității şedinţei de judecată, preşedintele completului poate dispune o 
serie de măsuri, după cum urmează: limitarea accesului publicului la 
şedinţa de judecată, ținând seama de mărimea sălii de şedinţă [art. 356 
alin. (2)]?; aducerea la cunoştinţa părților şi a persoanelor care asistă sau 
participă la şedinţa de judecată a obligaţiei de a se conforma disciplinei 


1 Dongoroz Il, p. 141. 

? Norma se regăseşte şi în cuprinsul Regulamentului de ordine interioară al 
instanțelor judecătoreşti (publicat în M. Of. nr. 970/28.12.2015). Astfel, conform art. 118 
alin. (5), accesul publicului în sala de şedinţă poate fi limitat numai în cazurile şi în condiţiile 
prevăzute de lege. În acelaşi sens, potrivit art. 45 alin. (1) pct. 2 lit. a) din Regulamentul 
privind organizarea şi funcţionarea administrativă a Înaltei Curți de Casaţie şi Justiție 
(republicat în M. Of. nr. 1076/30.11.2005), preşedintele completului de judecată asigură 
ordinea şi solemnitatea dezbaterilor, dispunând, când se impune, limitarea accesului publi- 
cului la şedinţa de judecată, ținând seama şi de mărimea sălii de judecată, sau îndepăr- 
tarea din sală a persoanelor care tulbură şedinţa, inclusiv cu ajutorul organelor de poliţie. 

acestei activități [art. 356 alin. (3)]'; atenționarea celui care tulbură şedinţa 
de judecată ori nesocoteşte măsurile luate asupra necesităţii conformării la 
regulile de conduită specifice judecării cauzelor penale [art. 356 alin. (4) 
teza |]; îndepărtarea din sală a persoanelor care nesocotesc modul de 
desfăşurare a şedinţei, în caz de repetare a conduitei prin care este 
tulburată şedinţa de judecată ori de abateri grave [art. 356 alin. (4) teza a 
l-a]; aplicarea amenzii judiciare în cuantum cuprins între 500 lei şi 5.000 
lei, pentru nerespectarea de către părți, avocaţii acestora, martori, experți, 
interpreți sau orice altă persoană a măsurilor luate de către preşedintele 
completului în vederea asigurării ordinii şi solemnităţii şedinţei sau pentru 
interzicerea publicării ori difuzării, prin mijloace scrise sau audiovizuale, de 
texte, desene, fotografii sau imagini de natură a dezvălui identitatea per- 
soanei vătămate, a părții civile, a părţii responsabile civilmente sau a 
martorilor atunci când şedinţa de judecată este nepublică [art. 283 alin. (4) 
lit. g)]; aplicarea amenzii judiciare în cuantum cuprins între 500 lei şi 5.000 
lei, pentru sancţionarea manifestărilor ireverenţioase ale părților, marto- 
rilor, experţilor, interpreţilor sau ale oricăror alte persoane față de judecător 
sau procuror [art. 283 alin. (4) lit. i)]. 

Nu în ultimul rând, solemnitatea judecării cauzei este avută în vedere 
şi prin instituirea unei vestimentaţii specifice, caracterizată prin sobrietate, 
pe care participanţii procesuali oficiali (şi nu numai) sunt obligaţi a o 
adopta. 

. În atingerea aceluiaşi obiectiv, art. 121 alin. (1) din Legea nr. 304/2004 
stabileşte faptul că menţinerea ordinii interioare necesare desfăşurării 
normale a activităţii în sediile instanțelor judecătoreşti este conferită 
Jandarmeriei Române, prin structurile sale specializate, sub coordonarea 
preşedintelui de instanță. 

Când din sala de şedinţă a fost îndepărtată persoana vătămată, una 
dintre părţile din proces sau o altă persoană, aceasta este chemată în sală 
înainte de începerea dezbaterilor, existând obligația pentru preşedintele 
completului de judecată de a-i aduce la cunoştinţă actele procesuale 
esenţiale efectuate în lipsă; de asemenea, preşedintele completului de 
judecată îi citeşte persoanei care a fost îndepărtată din sală declarațiile 
celor ascultați. Dacă partea sau persoana continuă să tulbure şedinţa, 
preşedintele poate dispune din nou îndepărtarea ei din sală, dezbaterile 
urmând a avea loc în lipsa acesteia. 

În ipoteza în care persoana în cauză continuă să tulbure şedinţa şi 
cu ocazia pronunțării hotărârii, preşedintele completului poate dispune 
îndepărtarea ei din sală, în acest caz hotărârea urmând a-i fi comunicată. 


1 Similar, conform art. 88 alin. (3) din Regulamentul de ordine interioară a instanțelor 
judecătoreşti, în incinta instanței, în locuri vizibile pentru public, vor fi afişate regulile de 
conduită (...) pe care trebuie să le respecte publicul. 

$ 5. Constatarea infracţiunilor de audienţă 


infracțiunile de audiență sunt cele săvârşite în fața completului de 
judecată, indiferent dacă acesta se află în sala de judecată, în şedinţă 
publică sau nepublică, sau într-un alt loc unde are loc, potrivit art. 350, 
judecata”. 

Aşadar, este specific infracţiunilor de audienţă faptul că acestea se 
săvârşesc în fața „audienţei”, formată din membrii completului de judecată, 
ceilalţi participanţi la şedinţă, precum şi publicul care asistă la lucrări. În 
funcţie de desfăşurarea publică sau nepublică a activităţii de judecată, 
audiența poate fi mai restrânsă sau mai largă. Astfel, de exemplu, în pro- 
cedura de cameră preliminară, atunci când judecătorul competent solu- 
ționează o propunere sau o cerere privitoare la măsurile preventive, 
audiența este formată din judecător, procuror, inculpat şi avocatul aces- 
tuia, grefier. În sens contrar, în condițiile desfăşurării publice a cercetării 
judecătoreşti, audiența este plenară. 

În toate aceste cazuri, locul şi timpul comiterii infracțiunii :sunt 
circumstanțe esențiale ale infracţiunilor de audiență’. : 

Potrivit art. 360 alin. (1), dacă în cursul şedinţei se săvârşeşte o faptă 
prevăzută de legea penală, preşedintele completului constată acea aptă şi 
identifică pe făptuitor. În legătură cu săvârşirea infracţiunii de audienţă 
preşedintele întocmeşte o încheiere de şedinţă, pe care o trimite procuro- 
rului competent?. E P : 

În cazul în care procurorul participă la judecată, poate declara că 
începe urmărirea penală, pune în mişcare acțiunea penală şi îl poate reține 
pe suspect sau pe inculpat [art. 360 alin. (2)]. 

Conţinutul alineatului (2) al art. 360 reprezintă, în opinia noastră, o 
garanţie instituită în vederea asigurării separaţiei funcţiilor judiciare în 
procesul penal. Astfel, două dispoziții esențiale caracteristice exercitării 
funcţiei de urmărire penală, şi anume începerea urmăririi penale şi pune- 
rea în mişcare a acţiunii penale, pot fi luate în faza de judecată, în 
circumstanțele săvârşirii unei infracțiuni de audiență, numai de către repre- 
zentatul Ministerului Public. În acest mod, reglementarea este superioară 


1 Dongoroz Ill, p.234. A se vedea şi C. Paraschiv, M. Damaschin, Începerea 
urmăririi penale de către instanța de judecată în ipoteza constatării săvârgşirii unei infracțiuni 
de audienţă. Încălcarea principiului separaţiei funcțiilor judiciare în procesul penal, în 
Dr. nr. 3/2007, pp. 159-165. 


2 R. Garraud, op. cit., p. 527. 
3 


infracțiunea de mărturie mincinoasă nu poate fi cercetată şi judecată de instanța 
penală în fața căreia s-a săvârşit, prin extinderea procesului penal, în baza art. 337 alin. (1) 
din Codul de procedură penală anterior, ci este obligatorie sesizarea procurorului pentru 
efectuarea urmăririi penale, conform dispoziţiilor art. 299 din acelaşi cod, referitoare la 
constatarea infracţiunilor de. audiență (T. jud. Sibiu, dec. pen. nr. 263/1976, în R.R.D. 
nr. 2/1997, p. 56). 

față de dispoziţiile art. 299 din Codul de procedură penală anterior, care au 
fost interpretate în literatura de specialitate în sensul conferirii dispozitiei 
de începere a urmăririi penale instanței de judecată. De altfel, dacă 
această concluzie se impunea pe calea interpretării art. 299 din Codul de 
procedură penală anterior, în art. 336 şi art. 337 din Codul de procedură 
penală anterior era prevăzută în mod expres posibilitatea instanței de 
judecată de a dispune punerea în mişcare a acţiunii penale”. 

Pentru ipoteza prevăzută în art. 360 alin. (2), actele de dispoziție 
enumerate, chiar dacă inițial au o formă orală, fiind vorba despre „decla- 
rația” procurorului, se vor materializa finalmente în cuprinsul unor acte 
procesuale cu caracter scris. În condiţiile în care aceste înscrisuri nu sunt 
indicate în textul de lege, apreciem că atât începerea urmăririi penale, cât 
şi punerea în mişcare a acțiunii penale, precum şi reținerea suspectului 
sau inculpatului vor fi dispuse prin ordonanță. 

Folosirea de către legiuitor a expresiei „în cazul în care procurorul 
participă la judecată” ne determină să constatăm existența unor situații în 
care, pe parcursul fazei de judecată, procurorul nu participă la anumite 
activităţi jurisdicţionale. Aceste ipoteze reprezintă excepții de la regula 
instituită prin dispozițiile art. 363, în conformitate cu care prezența la 
judecată a procurorului este obligatorie. 

Astfel, fără a intra în detalii?, exemplificăm prin procedura de admi- 
tere în principiu a recursului în casaţie, care se desfăşoară fără partici- 
parea procurorului, conform art. 440 alin. (1). În acest caz concret, consi- 
derăm că nu se poate ridica problema săvârșirii unor eventuale infracțiuni 
de audienţă, lipsind practic „audiența” în fața căreia să se producă ilicitul 
penal. 

Pot fi însă identificate în legislația conexă Codului de procedură 
penală proceduri jurisdicţionale care se desfăşoară de către instanța de 
judecată în baza dispoziţiilor Codului de procedură penală, fără partici- 
parea procurorului, dar cu o audienţă constituită, proceduri în cadrul cărora 
poate fi adusă în discuţie posibilitatea săvârşirii unor infracțiuni de 
audienţă. Astfel, conform art. 1 alin. (1), normele de procedură penală 
reglementează desfăşurarea procesului penal şi a altor proceduri judiciare 


1 Astfel, potrivit art. 336 alin. (2) din Codul de procedură penală anterior, atunci când 
procurorul nu participa la judecată şi erau întrunite condiţiile pentru extinderea procesului 
penal şi punerea în mişcare a acțiunii penale, instanța putea extinde din oficiu procesul 
penal, urmând a proceda la judecarea cauzei în întregul ei. Aceleaşi prerogative erau 
conferite instanţei de judecată în condiţiile art. 337 alin. (2) raportat la art. 336 alin. (2) 
atunci când în cursul judecății erau descoperite date cu privire la participarea şi a unei alte 
persoane la săvârşirea faptei prevăzute de legea penală pusă în sarcina inculpatului sau 
. date cu privire la săvârşirea unei fapte prevăzute de legea penală de către o altă persoană, 
dar în legătură cu fapta inculpatului. | | 

2 Participarea procurorului la judecată a fost analizată în cadrul paragrafului 2.3. din 


prezentul capitol. 

în legătură cu o cauză penală. De asemenea, în acelaşi sens, al aplicării 
legii procesual penale, potrivit art. 1 din Legea nr. 254/2013 privind 
executarea pedepselor şi a măsurilor privative de libertate dispuse de 
organele judiciare în cursul procesului penal, executarea pedepselor şi a 
măsurilor privative de libertate se realizează în conformitate cu dispoziţiile 
Codului penal, ale Codului de procedură penală şi ale Legii nr. 254/2013. 

Rezultă că procedurile judiciare care se desfăşoară în baza Legii 
nr. 254/2013, fără a fi localizate în cadrul procesului penal, au la bază 
reguli procedurale izvorâte din legea procesual penală. În acest sens, 
conform art. 39 alin. (17) din Legea nr. 254/2013, judecătorul de supra- 
veghere a privării de libertate competent va stabili regimul de executare a 
pedepselor privative de libertate! în şedinţă publică, existând posibilitatea 
ca procurorul, persoana condamnată, reprezentantul administraţiei peni- 
tenciarului şi alte persoane să poată participa. Rezultă că la această 
şedinţă de judecată participarea procurorului nu este obligatorie. În cazul 
desfăşurării şedinţei de judecată în condiţii de publicitate, dar în lipsa 
procurorului, săvârşirea unei infracțiuni de audiență este posibilă, jude- 
cătorul urmând, în aplicarea dispoziţiilor art. 360 alin. (1), să constate 
infracţiunea şi să sesizeze procurorul competent prin încheiere de şedinţă. 
De asemenea, pentru garantarea separaţiei funcţiilor judiciare, judecătorul 
competent nu va face aplicarea dispoziţiilor art. 360 alin. (2), începerea 
urmăririi penale sau punerea în mişcare a acțiunii penale urmând a fi 
dispuse de procuror, ulterior sesizării acestuia de către judecător. 


$ 6. Suspendarea judecății 
6.1. Consideraţii preliminare 


„Ca şi urmărirea penală, judecata poate fi suspendată când se 

constată îndeplinirea condițiilor legale prevăzute în art. 367 şi art. 368. | 

Suspendarea judecății reprezintă o cauză de întrerupere temporară a 
fazei de judecată, în condiţii expres prevăzute în lege. În acest sens, se 
poate dispune suspendarea judecății în următoarele trei cazuri: 

1. când se constată că inculpatul suferă de o boală gravă, care îl 
împiedică să participe la judecată; 

2. când se desfăşoară o procedură de mediere, conform dispozițiilor 
Legii nr. 192/2006 privind medierea şi organizarea profesiei de mediator; 

3. în caz de extrădare activă. | 


În O 


1 Potrivit art. 31 alin. (1) din Legea nr. 254/2013, regimurile de executare a pedep- 
selor privative de libertate sunt, în ordinea descrescătoare a gradului de severitate, 
următoarele: a) regimul de maximă siguranţă; b) regimul închis; c) regimul semideschis şi 
d) regimul deschis. 

2 Legea nr. 192/2006 a fost publicată în M. Of. nr. 441/22.05.2006. 

În cuprinsul Codului de procedură penală anterior, până în anul 
2010, a existat şi un al patrulea caz de suspendare a judecății, în ipoteza 
ridicării în dosarul penal a unei excepții de neconstituționalitate. De lege 
lata, potrivit art. 367 alin. (9), ridicarea unei excepţii de neconstituţionalitate 
nu suspendă judecarea cauzei. 

Raţiunile care justifică existența acestor cazuri de suspendare a 
judecății sunt diferite de la caz la caz. Astfel, pentru primul caz, judecata 
este necesar a fi suspendată deoarece desfăşurarea în continuare a acti- 
vității jurisdicționale în lipsa inculpatului presupune încălcarea dreptului 
acestuia la apărare, precum şi dreptul la un proces echitabil, în ceea ce 
priveşte îndeplinirea cerinței implicite a egalităţii de arme. Semnalăm, în 
acelaşi sens, lipsa contradictorialităţii, precum şi afectarea principiului 
aflării adevărului în respectiva cauză. 

În ceea ce priveşte desfăşurarea unei proceduri de mediere, suspen- 
darea judecății este justificată de raţiuni de ordin practic. Astfel, în acest 
caz, având în vedere perspectiva incidenţei impedimentului prevăzut în 
art. 16 alin. (1) lit. g) teza finală şi a soluţiei de încetare a procesului penal, 
întreruperea activităţii de judecată este firească. 

În sfârşit, argumentul care justifică suspendarea judecății în caz de 
extrădare activă este asemănător celui care stă la baza primul caz de 
suspendare, şi anume necesitatea desfăşurării procesului penal în pre- 
zenţa inculpatului a cărui extrădare se solicită. 

Pentru toate cele trei cazuri în care se poate dispune suspendarea 
judecății, o justificare comună constă în necesitatea suspendării prescrip- 
tiei răspunderii penale. În acest sens, potrivit dispoziţiilor art. 156 alin. (1) 
C. pen., cursul termenului prescripţiei răspunderii penale este suspendat 
pe timpul cât o dispoziţie legală împiedică continuarea procesului penal. 

După cum, în mod corect, s-a arătat în literatura de specialitate, prin 
suspendarea judecății nu se înțelege desesizarea instanței de judecată de 
rezolvarea cauzei. Instanța competentă rămâne învestită cu soluționarea 
cauzei şi, după suspendare, aceeaşi instanță va relua judecarea cauzei. 


s. a 


6.2. Suspendarea judecății în caz de boală gravă a inculpatului 


Suspendarea judecății se va dispune, în această ipoteză, când se 
constată pe baza unei expertize medico-legale că inculpatul suferă de o 
boală gravă, care îl împiedică să participe la judecată. Intr-o asemenea 
situație, instanța dispune, prin încheiere, suspendarea procesului penal 
până când starea sănătății inculpatului va permite participarea acestuia la 
judecată [art. 367 alin. (1)]. 


1B. Micu ş.a., op. cit., pp. 247-248. 

În practica judiciară, s-a arătat că boala gravă poate fi şi rezultatul 
propriei activităţi a inculpatului?. 

În ipoteza în care sunt mai mulți inculpaţi în cauza penală, iar temeiul 
suspendării priveşte numai pe unul dintre ei şi disjungerea nu este 
posibilă, se dispune suspendarea întregii cauze [art. 367 alin. (2)]2. 

Procesul penal se reia din oficiu de îndată ce inculpatul poate parti- 
cipa la judecată. Rezultă, aşadar, că actul procesual care marchează limita 
inițială a suspendării judecății este încheierea instanței de judecată de 
suspendare, în vreme ce actul procesual prin care se marchează limita 
finală a acestei perioade este reprezentat de încheierea prin care se 
constată însănătoşirea inculpatului şi se dispune reluarea judecății. 

În cauza penală în care s-a dispus suspendarea judecății, se desfă- 
şoară totuşi anumite activităţi impuse prin lege. În acest sens, în primul 
rând, potrivit art. 367 alin. (7), instanţa de judecată este obligată să verifice 
periodic, dar nu mai târziu de 3 luni, dacă mai subzistă cauza care a deter- 
minat suspendarea judecății. Din această dispoziţie legală se desprinde, 
de asemenea, concluzia că suspendarea judecății în caz de boală gravă 
se poate dispune pe o perioadă determinată, de maximum 3 luni, la 
epuizarea căreia se verifică dacă boala gravă subzistă. 

"În ipoteza în care judecata a fost suspendată ca urmare a bolii.grave 
a inculpatului care se află în stare de arest preventiv sau arest la domiciliu, 
instanța este obligată să verifice, din oficiu, prin încheiere, dar nu mai 
târziu de 60 de zile, dacă subzistă temeiurile care au determinat menti- 
nerea măsurii arestării preventive şi a măsurii arestului la domiciliu dispuse 
față de inculpat şi să dispună fie menţinerea măsurii preventive, fie revo- 
carea acesteia şi punerea în libertate a inculpatului, dacă nu este arestat 
în altă cauză, fie înlocuirea măsurii preventive. 

Apreciem că suspendarea judecății pentru boala gravă a inculpatului 
se poate dispune în toate etapele fazei de judecată, atât în cadrul judecății 
în primă instanță, cât şi în cadrul judecății în căile de atac. De asemenea, 
suntem de părere că boala gravă a inculpatului, care îl împiedică să 
participe la activitatea de judecată, are aptitudinea de a determina inclusiv 
suspendarea procedurii în camera preliminară, deoarece rațiunile invocate 


spugen o 


1977, p. 364; în acelaşi sens, a.se vedea C. Apel Bucureşti, s. | pen., dec. nr. 598/1997, în 
Culegere de practică judiciară penală pe anul 1997, op. cit., pp. 353-354). 

pentru suspendarea judecății în acest caz sunt pe deplin aplicabile şi în 
acest stadiu al judecății în primă instanță. Astfel, inculpatul, din motive de 
boală gravă, se poate afla în situaţia de a nu putea să participe la camera 
preliminară. Desfăşurarea fără întrerupere a procedurii de cameră 
preliminară, în acest caz, ar reprezenta o evidentă încălcare a dreptului la 
apărare al inculpatului. 

Incheierea dată în primă instanţă prin care s-a dispus suspendarea 
cauzei poate fi atacată separat cu contestaţie la instanța ierarhic supe- 
rioară în termen de 24 de ore de la pronunțare, pentru procuror, părțile şi 
persoana vătămată prezente, şi de la comunicare, pentru părţile sau 
persoana vătămată care lipsesc. Rezultă că, per a contrario, încheierea 
dată în primă instanță prin care nu s-a dispus suspendarea judecății nu 
poate fi atacată separat cu contestaţie, urmând a fi atacată cu apel, odată 
cu fondul cauzei, în condiţiile art. 408 alin. (2). 

În acest sens, în practica judiciară anterioară actualului Cod de pro- 
cedură penală, dar care îşi menţine relevanta, s-a considerat că recursul 
declarat împotriva încheierii prin care instanţa de apel a respins cererea 
inculpatului de suspendare a judecății urmează a fi respins ca fiind 
inadmisibil, întrucât recursul vizează o încheiere dată în apel, şi nu în 
primă instanță şi, de asemenea, prin încheierea recurată nu s-a dispus 
suspendarea judecății, ci, dimpotrivă, respingerea cererii de suspendare’. 

Contestaţia se depune la instanța care a pronunțat încheierea 
atacată şi se înaintează, împreună cu dosarul cauzei, instanței ierarhic 
superioare, în termen de 48 de ore de la înregistrare. Contestaţia nu sus- 
pendă executarea şi se judecă în termen de 3 zile de la primirea dosarului. 


6.3. Suspendarea judecății în cazul procedurii de mediere 


Prin Legea nr. 192/2006 privind medierea şi organizarea profesiei de 
mediator a fost introdusă în legislația din țara noastră procedura medierii, 
modalitate alternativă de soluţionare pe cale amiabilă a conflictelor, cu 
ajutorul unei terțe persoane specializate în calitate de mediator, în condiții 
de neutralitate, imparțialitate şi confidențialitate. 

Dispoziţiile legii mai sus menţionate sunt aplicabile şi pentru cauzele 
penale care privesc infracţiuni pentru care retragerea plângerii prealabile 
sau împăcarea dintre inculpat şi persoana vătămată înlătură răspunderea 

enală. 
; Astfel, conform art. 70 alin. (1) din Legea nr. 192/2006 privind medie- 
rea şi organizarea profesiei de mediator, în cazul în care medierea cu 
privire la latura penală a cauzei se desfăşoară după începerea fazei de 


1 C. Apel Suceava, s. pen., dec. nr. 290/2005, în Jurisprudență naţională 2004-2005 
Practica judiciară a curților de apel şi a tribunalelor, op. cit., p. 773. 

judecată, în temeiul prezentării de către părți! a contractului de mediere, 
instanța va dispune suspendarea judecății. Per a contrario, medierea cu 
privire la latura civilă a cauzei nu prezintă aptitudinea de a determina 
suspendarea judecății. 

Suspendarea durează până când procedura medierii se închide prin 
oricare dintre modurile prevăzute în Legea nr. 192/2006, dar nu mai mult 
de 3 luni de la data semnării contractului de mediere. 

Dacă procedura medierii se finalizează prin încheierea unei înțele- 
geri între inculpat şi persoana vătămată în urma soluționării conflictului, 
instanța de judecată va dispune încetarea procesului penal. În situația în 
care se depune procesul-verbal prin care se constată de către mediator 
„eşuarea medierii sau dacă expiră termenul de 3 luni, judecata se reia din 
oficiu. 

Procedura medierii poate genera suspendarea judecății în primă 
instanţă sau a judecății în apel. De asemenea, în mod similar primului caz 
de suspendare a judecății, apreciem că desfăşurarea procedurii. de me- 
diere prezintă aptitudinea de a determina şi suspendarea procedurii de 
cameră preliminară. În acest sens, este total ineficient a fi derulată o 
activitatea specifică obiectului camerei preliminare în condiţiile în care 
inculpatul şi persoana vătămată sunt angrenate în soluţionarea amiabilă a 
conflictului de drept. Prin suspendarea procedurii de cameră preliminară, 
pentru un termen maxim de 3 luni prevăzut în lege, se pot evita situațiile în 
care, după verificarea legalității sesizării, a respectării normelor de com- 
petență şi a legalității administrării probelor ori efectuării actelor de urmă- 
rire penală, devine incident impedimentul la exercitarea acţiunii penale 
constând în încheierea acordului de mediere. 

În acest fel, opinăm pentru suspendarea procedurii de cameră 
preliminară în cazul în care se declanşează medierea. În măsura în care 
activitatea de mediere eşuează sau nu este finalizată în termenul de 3 luni, 
judecătorul de cameră preliminară va dispune din oficiu reluarea pro- 
cedurii. Dacă procedura medierii se finalizează prin încheierea unei 
înțelegeri între inculpat şi persoana vătămată, judecătorul de drepturi şi 
libertăți, neavând competenţa funcţională de a rezolva cauza pe fond, va 
putea dispune sesizarea instanței de judecată, în vederea. dispunerii 
soluţiei încetării procesului penal. 


6.4. Suspendarea judecății în cazul cererii de extrădare activă 


În cazul în care, potrivit legii, se cere extrădarea unei persoane în 
vederea judecării într-o cauză penală, instanța pe rolul căreia se află 
cauza poate dispune, prin încheiere motivată, suspendarea judecății până 


1 Termenul „părți” are în vedere persoana vătămată, pe de o parte, şi inculpatul, pe 
de altă parte. 


DISPOZIŢII GENERALE PRIVIND FAZA DE JUDECATĂ 191 
Îi domino ratei A IE INI, 


la data la care statul solicitat va comunica hotărârea sa asupra cererii de 
exirădare [art. 368 alin. (1) teza I]. Rezultă că suspendarea judecății, în 
acest caz, are un caracter facultativ, instanța având opțiunea de a continua 
judecarea cauzei chiar în condiţiile formulării unei cereri de extrădare. 

După cum am menţionat deja, judecata va fi suspendată în acest caz 
în vederea încercării de a se asigura desfăşurarea activităţii de judecată în 
prezența inculpatului, prin exercitarea dreptului la apărare în condiţii de 
contradictorialitate. Acesta este, de altfel, şi motivul pentru care extrădarea 
activă nu are aptitudinea, în concepția legiuitorului, de a determina sus- 
pendarea urmăririi penale, care, spre deosebire de judecată, se caracte- 
rizează prin nepublicitate, lipsă de contradictorialitate şi formă prepon- 
derent scrisă. 

Din analiza dispoziţiilor Legii nr. 302/2004 privind cooperarea judi- 
ciară internaţională în materie penală, republicată, se desprinde concluzia 
că suspendarea judecății în cazul extrădării active presupune emiterea 
prealabilă de către instanţă a unui mandat de arestare preventivă în lipsă a 
inculpatului. Astfel, conform art. 62 din actul normativ indicat, extrădarea 
unei persoane împotriva căreia autorităţile judiciare române competente 
au emis un mandat de arestare preventivă va fi solicitată statului străin pe 
teritoriul căreia aceasta a fost localizată în toate cazurile în care sunt 
întrunite condiţiile prevăzute în lege. 

Dacă se solicită extrădarea unui inculpat judecat într-o cauză cu mai 
mulţi inculpaţi, instanța poate dispune, în interesul unei bune judecăţi, 
disjungerea cauzei. 

Încheierea prin care se dispune suspendarea judecății este supusă 
contestatiei la instanţa ierarhic superioară în termen de 24 de ore de la 
pronunțare, pentru cei prezenţi, şi de la comunicare, pentru cei lipsă. 

Apreciem ca nefiind întemeiată opinia exprimată în literatura de 
specialitate! în conformitate cu care sunt supuse contestaţiei atât înche- 
ierea prin care s-a dispus suspendarea, cât şi încheierea prin care s-a 
respins cererea de suspendare. Argumentul acestei opinii constă în inter- 
pretarea sistematică a dispozițiilor art. 368 alin. (1), prin care legiuitorul 
face referire, în mod exclusiv, la încheierea prin care instanţa dispune sus- 
pendarea judecății. De asemenea, nu este justificată instituirea unui regim 
procesual diferit faţă de procedura suspendării judecății pentru boala gravă 
a inculpatului sau pentru desfăşurarea procedurii de mediere, ipoteze în 
care poate fi formulată contestaţie numai împotriva încheierii prin care s-a 
dispus suspendarea judecății. - 

Contestaţia se depune la instanța care a pronunțat încheierea ata- 
cată şi se înaintează, împreună cu dosarul cauzei, instanței ierarhic supe- 
rioare, în termen de 48 de ore de la înregistrare. 


PN N 


1B. Micu ş.a., op. cit., p. 250. 

Potrivit art. 368 alin. (4)!, contestaţia nu suspendă executarea şi se 
judecă în şedinţă publică, în termen de 5 zile de la primirea dosarului, cu 
citarea părților şi a persoanei vătămate şi cu participarea procurorului. 


$ 7. Dispoziţii generale privind hotărârile judecătoreşti 
7.1. Noţiunea de „hotărâre judecătorească” 


În vederea atingerii scopului său, procesul penal este alcătuit dintr-o 
paletă foarte largă de acte procesuale pe care le pot dispune sau îndeplini 
organele judiciare chemate să realizeze această importantă activitate 
socială. 

În suita actelor procesuale, hotărârea judecătorească se înscrie ca 
un act cu o semnificaţie deosebită, prin care instanța, în toate formele de 
constituire (judecător de drepturi şi libertăţi, judecător de cameră preli- 
minară, instanță de judecată competentă să rezolve fondul cauzei'ori să 
soluţioneze cauza în cadrul căilor de atac) decide asupra a numeroase 
probleme, atât pe parcursul judecății, cât şi în finalul ei. În literatura juri- 
dică, noțiunea de „hotărâre judecătorească” are un sens larg şi unul 
restrâns. 

În sens larg, prin hotărâre judecătorească se înțelege actul procesual 
prin care instanța soluţionează atât cauza penală, cât şi orice altă 
problemă care apare în cursul judecăţii?, dar şi în celelalte faze ale proce- 
sului penal. Astfel, constatăm faptul că evoluţia reglementărilor procesuale 
penale a determinat creşterea semnificativă a atribuţiilor pe care instanța 
de judecată le exercită, de exemplu, în cadrul fazei de urmărire penală. În 
acest sens, organul judiciar reprezentat de instanţa de judecată, indiferent 
de denumirea legală sau de natura atribuţiilor conferite, este chemat să 
soluţioneze anumite cereri prin pronunţarea unei hotărâri judecătoreşti. 
Astfel, judecătorul de drepturi şi libertăţi, constituit în instanţă de judecată, 
dispune măsura arestului la domiciliu în cursul fazei de urmărire penală 
printr-o hotărâre judecătorească intitulată încheiere, în vreme ce contes- 
tația împotriva acestei hotărâri este soluţionată de judecătorul de drepturi 
şi libertăţi din cadrul instanţei ierarhic superioare, prin pronunţarea unei 
decizii. Pentru situația în care încheierea de luare a măsurii preventive a 
fost dispusă de un judecător de drepturi şi libertăţi de la Înalta Curte de 
Casaţie şi Justiție, instanța de judecată competentă să soluţioneze con- 
testatia va fi formată din 2 judecători de drepturi şi libertăți de la Înalta 
Curte de Casaţie şi Justiţie. 


1 Alin. (4) al art. 368 a fost modificat prin art. |! pct. 96 din O.U.G. nr. 18/2016. 
2 Dongoroz II, p. 150; |. Neagu, Dreptul A eo penal român, vol. Il, Tipografia 
Universității Bucureşti, 1979, p. 104. 

De asemenea, prin hotărâri judecătoreşti sunt soluționate de către 
instanța de judecată competentă diversele probleme care apar în legătură 
cu punerea în executare sau modificările survenite în executarea hotărâ- 
rilor judecătorești [încheierea pronunțată de instanța de executare prin 
care se permite persoanei supravegheate să părăsească teritoriul României, 
„conform art. 557 alin. (10); încheierea prin care judecătorul delegat cu exe- 
"cutarea dispune efectuarea expertizei medico-legale în vederea soluționării 
cererii de amânare a executării pedepsei, potrivit art. 591 alin. (2); sentința 
prin care instanța competentă soluţionează cererea de reabilitare judecăto- 
rească sau decizia prin intermediul căreia instanța ierarhic superioară solu- 
ționează contestaţia împotriva acestei sentințe etc.]. 

În sens restrâns, în întreaga literatură juridică, hotărârea judecă- 
torească este considerată actul final al instanței, prin care se pune capăt 
judecăţii!. Am putea spune că hotărârea judecătorească, în cazul în care 
rămâne definitivă, este actul procesual care constituie soluția cu cea mai 
mare stabilitate dintre soluţiile pe care le dispun organele judiciare pe 
parcursul procesului penal. Sub acest aspect, se cuvine a fi menţionată 
autoritatea de lucru judecat a hotărârilor penale definitive, autoritate care, 
prin efectul legii?, se impune atât celor față de care decurg obligaţii din 
exercițiul acțiunii penale? şi civile“, cât şi autorităţilor publice, instituțiilor şi 

organizaţiilor care funcţionează în statul de drept. 
| Hotărârea judecătorească are o deosebită importanță socială, 
deoarece, pe de o parte, prin ea se înfăptuiesc sarcinile justiției penale, 
iar, pe de altă parte, prin hotărâre se realizează şi un act de educare a 
cetățenilor în spiritul respectării legilor şi regulilor de conviețuire socială. 


7.2. Deliberarea, pronunțarea şi redactarea hotărârii 


judecătoreşti 


7.2.1. Deliberarea. Minuta, rezultatul deliberării 


Hotărârea judecătorească, ca act procesual, constituie rezultatul 
deliberării. 


1 Dongoroz IV, p. 298; Pop IV, p. 247; Volonciu |, p. 331; |. Stoenescu, S. Zilberstein, 
Dreptul procesual civil, Teorie generală, Ed. Didactică şi Pedagogică, Bucureşti, 1977; 
M. Costin, |. Leş, M. Minea, D. Radu, Dicţionar de drept procesual civil, Bucureşti, 
Ed. Ştiinţifică şi Enciclopedică, Bucureşti, 1983, pp. 242-243. T 

2 Hotărârile judecătoreşti, potrivit art. 16 din Legea nr. 304/2004 privind organizarea 
judiciară, republicată, trebuie respectate şi aduse la îndeplinire în condițiile legii. 

3 Hotărârea penală este obligatorie față de inculpatul condamnat, sub aspectul 
executării sancţiunii penale, şi față de toți participanţii din cauza penală, sub aspectul 
'suportării cheltuielilor judiciare (sub acest din urmă aspect, a se vedea art. 274-276). 

4 Hotărârea penală este obligatorie față de inculpat şi partea responsabilă civilmente 
sub aspectul despăgubirilor civile. 

5 Theodoru III, p. 265. 

Subliniind importanța acestui moment al fazei de judecată, în litera- 
tura de specialitate se arată că în procesul deliberării se manifestă o 
strânsă legătură între logica creării dreptului şi logica aplicării dreptului”. 

Regulile pe care urmează să le analizăm sunt de aplicare generală 
pentru întreaga desfăşurare a fazei de judecată, indiferent că avem în 
vedere judecata în primă instanţă, în care este plasată şi etapa camerei 
preliminare, judecata în căile ordinare de atac sau judecata în căile extra- 
ordinare de atac?. 

Potrivit art. 391 alin. (1), deliberarea şi pronunțarea hotărârii se fac în 
ziua în care au avut loc dezbaterile sau la o dată ulterioară, dar nu mai 
târziu de 15 zile de la închiderea dezbaterilor. În situaţii excepţionale, 
când, raportat la complexitatea cauzei, deliberarea şi pronunţarea nu pot 
avea loc în termenul de 15 zile de la închiderea dezbaterilor, instanța 
poate amâna pronunţarea o singură dată pentru cel mult 15 zile. 

Aşadar, principalul motiv care poate determina amânarea deliberării 
şi a pronunțării hotărârii judecătoreşti este identificat în mod corect ca fiind 
complexitatea cauzei, la care pot fi adăugate însă şi situaţii obiective de 
împiedicare în care se poate afla completul de judecată. De exemplu, un 
membru al completului de judecată este împiedicat să participe la solu- 
ționarea cauzei din cauze de boală, accident sau orice altă împrejurare 
obiectivă3. 

În cazul în care completul de judecată stabileşte c că deliberarea şi 
pronunţarea nu vor avea loc în ziua în care s-au desfăşurat dezbaterile, 
preşedintele completului are obligaţia de a informa părțile prezente 
(precum şi persoana văiaalăg n.a.) asupra datei la care se va pronunța 
hotărârea. 

După trecerea termenului stabilit în lege pentru deliberare şi pro- 
nunțare, în vederea respectării principiului unicităţii completului de jude- 
catăf, rezolvarea cauzei revine aceluiaşi complet de judecată. Obligaţia 
menținerii aceluiaşi complet de judecată este înscrisă: în dispoziţiile 
art. 354 alin. (2) şi îşi găseşte raţiunea în faptul că judecătorul care nu a 
fost prezent la dezbateri nu poate cunoaşte nemijlocit conţinutul dezba- 
terilor. Dacă deliberarea nu se poate desfăşura în fața completului care a 
participat la dezbateri, acestea vor fi reluate. 


1 N. Lajos, ltelet a biintetăperben a biintetă biroi tevekenység probl&mai (Delibe- 
rarea în procesul penal, problemele de decizie ale instanței penale), Budapesta, 1974, 
p. 191. 

2 Spre deosebire de reglementarea anterioară, sediul materiei în ceea ce priveşte 
deliberarea, pronunțarea şi redactarea hotărârii judecătoreşti nu se regăseşte în Capitolul |, 
Dispoziţii generale, din Titlul III, Judecata, ci în Capitolul II, Judecata în primă instanță, în 
cadrul aceluiaşi titlu. Sub aspectul sistematizării, actuala opțiune a legiuitorului este 
criticabilă, deoarece ar putea rezulta că regulile în baza cărora se desfăşoară deliberarea, 
pronunțarea şi redactarea hotărârii sunt specifice exclusiv judecății în primă instanţă. 

3 Dongoroz II, p. 151. 

4 În privința unicității completului de judecată, a se vedea Volonciu |, p. 70. 

La deliberare iau parte numai membrii completului în fața căruia au 
avut loc dezbaterile, deliberarea având loc în secret. 

In conformitate cu prevederile art. 370 alin. (6), în cazul în care 
hotărârea se pronunţă în ziua în care a avut loc judecata, nu se întocmeşte 
încheiere de şedinţă. Per a contrario, în cazul în care se amână delibe- 
rarea şi pronunțarea hotărârii, potrivit art. 391 alin. (2), instanța este 
obligată să întocmească o încheiere de şedinţă separată, prin care să se 
consemneze desfăşurarea dezbaterilor şi care cuprinde mențiunile prevă- 
zute în art. 370 alin. (4), referitoare la cuprinsul încheierii în care este 
consemnată şedinţa de judecată. 

Lipsa acestei încheieri, care face parte integrantă din hotărârea 
pronunţată, duce la nulitatea absolută a acestei hotărâri, întrucât nu 
permite verificarea respectării dispoziţiilor referitoare la compunerea com- 
pletului de judecată, publicitatea şedinţei de judecată, participarea 
procurorului, prezența inculpatului şi asistarea acestuia de către apărător, 
când sunt obligatorii potrivit legii!. 

În legătură cu aceeaşi problematică, s-a statuat că lipsa din dosar a 
încheierii intermediare de amânare a pronunțării nu poate fi invocată ca o 
cauză de nulitate a hotărârii. Această încheiere este un act procedural fără 
semnificație sub aspectul operei de judecată, ea având un caracter pre- 
dominant administrativ. Simpla dispoziţie de amânare a pronunțării luată 
de instanță printr-o asemenea încheiere este lipsită de orice influență 
asupra situației şi, ca atare, raționamentul potrivit căruia lipsa acesteia 
determină sancţiunea nulității absolute a hotărârii este lipsit de orice 
justificare legală, fiind expresia unui formalism excesiv?. 

În lumina art. 394 alin. (1), hotărârea trebuie să fie rezultatul acor- 
dului membrilor: completului de judecată asupra soluțiilor date chestiunilor 
supuse deliberării. Când unanimitatea nu poate fi întrunită, hotărârea se ia 
cu majoritate. Dacă din deliberare rezultă mai mult de două păreri, 
judecătorul care opinează pentru soluția cea mai severă trebuie să se 
alăture aceleia mai apropiate de părerea sa. Motivarea opiniei separate 
este obligatorie. În cazul în care în cadrul completului de judecată nu se 


1 Astfel, în considerarea faptului că o parte însemnată a mențţiunilor prevăzute 
pentru încheiere au ca obiect instituții prevăzute sub sancţiunea nulității absolute, se 
impune constatarea nulității absolute a hotărârii pronunțate, lipsind încheierea de 
dezbateri, parte integrantă a hotărârii. A se vedea, în acest sens: C.S.J., s. pen., dec. 
nr. 608/1999, în R.D.P. nr. 2/2001, p. 175; C.S.J., s. pen., dec. nr. 764/1998, în Buletinul 
Jurisprudenței, Culegere de decizii pe anul 1998, op. cit., pp. 516-518. În literatura de 
specialitate, s-a apreciat că nu este necesară întotdeauna desființarea hotărârii când nu 
s-a redactat încheierea de şedinţă, ci numai în ipoteza în care datele care formează 
conținutul încheierii nu se pot reconstitui (G. Antoniu, comentariu 1, în Practică judiciară 
penală, vol. IV, op. cit., p. 205). FE = 

2 C. Apel Bucureşti, s. | pen., dec. nr. 820/1998, în Culegere de practică judiciară 
penală pe anul 1998, op. cit., pp. 172-173. 

poate întruni majoritatea ori unanimitatea, judecarea cauzei se reia în 
complet de divergență [art. 394 alin. (5)] 1. 

Instanța supremă a statuat, cu referire la luarea hotărârii, că în cazul 
în care se constată, prin încheiere, că în completul de doi judecători nu 
poate fi întrunită unanimitatea. cu privire la soluţionarea unor excepții, 
asupra acestora trebuie să se pronunțe completul de divergență, iar nu 
completul care, inițial, nu întrunise unanimitatea. 

De asemenea, judecarea unei cauze în complet de divergență nu 
exclude posibilitatea pronunțării hotărârii în unanimitate, întrucât, potrivit 
art. 399 alin. (4) C. pr. civ. [fostul art. 257 alin. (4) din Codul de procedură 
civilă anterior], aplicabil conform art. 2 alin. (2) C. pr. civ. în lipsa unor 
dispoziţii contrare fn legea de procedură penală, judecătorii pot reveni 
asupra părerilor lor care au pricinuit divergenta. Aşa fiind, o hotărâre pro- 
nunţată în complet de divergență poate fi rezultatul acordului tuturor mem- 
brilor completului, şi numai dacă nu este întrunită unanimitatea, hotărârea 
se ia cu majoritate şi este obligatorie motivarea opiniei separate’. 

În art. 400 alin. (1) se arată că rezultatul deliberării se consemnează 
într-o minută4. În ipoteza în care nu s-a ajuns la luarea unei hotărâri (din 
„cauza divergenţei de păreri sau din cauza descompletării, din diverse 
motive, a completului de judecată), nu se întocmeşte o minută, ci un 
proces-verbal, în care se consemnează cauzele. care au împiedicat luarea 
hotărârii’. | 

Redactarea minutei reprezintă garanţia că rezultatul judecății cuprins 
în dispozitivul hotărârii este consecința deliberării, atât sub aspectul 
conținutului, cât şi al judecătorilor care au participat la deliberare şi care 
semnează minuta. 

Inexistențţa minutei implică absenţa mijlocului prin care se verifică, 
sub aspectele arătate, rezultatul deliberării şi, în consecință, intervine 
sancţiunea nulităţii absolute prevăzută de art. 2816. 

Minuta trebuie să aibă conţinutul prevăzut de lege pentru dispozitivul 
hotărârii”. În practica instanțelor de Igegataap s-a statuat că în ipoteza în 


1 În acelaşi sens, potrivit art. 17 din Legea nr. 304/2004 privind organizarea 
judiciară, republicată, „(7) În cazul completului format din 2 judecători, dacă aceştia nu 
ajung la un acord asupra hotărârii ce urmează a se pronunța, procesul se judecă din nou 
în complet de divergență, în conditiile legii. (2) Completul de divergență se constituie prin 
includerea în completul de judecată a preşedintelui sau a vicepreşedintelui instanței, a 
pp a de secție ori a judecătorului din planificarea de permanenţă”. 

2 C.S.J., s. pen., dec. nr. 2324/1999, în Buletinul Jurisprudenței, Culegere de decizii 
pe anul 1999, Ed. Argessis, Curtea de Argeş, 2000, pp. 317-318. 

3Î.C.C.J., s. pen., dec. nr. 21/2908, conform paginii web a instanței supreme. 

R Conceptul de minută este luat din limba franceză, unde termenul de minute 
semnifică ciorna, bruionul unui act sau forma originală în care a fost redactat.. 

5 Dongoroz ll, p. 151. 

£ T.S., s. pen., dec. nr. 231/1973, în C.D. 1973, p.511; T.S., s. pen., dec. 
nr. 548/1981, în R.R.D. nr. 1/1982, p. 65. 
7 Conţinutul dispozitivului este redat, pe larg, în acest paragraf. 

care în dispozitivul sentinței se menţionează despre obligarea inculpatului, 
în solidar cu partea responsabilă civilmente, la plata unor dobânzi la suma 
datorată unității spitaliceşti, iar în minută nu se face referire la acest 
aspect, modalitatea de soluționare a laturii civile apare ca nefiind rezultatul 
deliberării, fapt care determină anularea hotărârii în cauză”. 

Lipsa din minută a menţiunii că pronunțarea s-a făcut în şedinţă 
publică nu constituie caz de nulitate absolută a hotărârii, această situație 
putând atrage, eventual, incidența nulităţii relative?. 

In ipoteza în care minuta nu conține mențiuni dintre cele arătate 
expres în lege (art. 400 şi art. 404), hotărârea este lovită de nulitate abso- 
lută. Astfel, nemenţionarea în minută, în caz de condamnare, a denumirii 
infracțiunii şi a textului de lege în care se încadrează, atrage casarea 
hotărârii şi rejudecarea cauzei?. 

Potrivit art. 400 alin. (1), minuta se semnează de către membrii com- 
pletului de judecată. În cazul în care minuta nu este semnată de toți 
membrii completului de judecată, nu se poate constata dacă, la data 
soluționării cauzei, completul a fost legal constituit; dispoziţiile privind 
compunerea completului de judecată fiind înscrise sub sancţiunea nulității 


1 C. Apel Bucureşti, s. | pen., dec. nr. 67/1999, în Culegere de practică judiciară în 
materie penală pe anul 1999, Ed. Rosetti, Bucureşti, 2001, pp. 208-209. În mod izolat, în 
practica instanţelor de judecată (T. jud. Ilfov, dec. pen. nr. 505/1968, în R.R.D. nr. 1/1969, 
p. 158) şi în doctrină (Gh. Mateuţ, op. cit., p. 52), s-a afirmat că neconcordanta dintre 
minută şi dispozitiv însemna cel mult o eroare materială care ar putea fi înlăturată pe calea 
prevăzută în art. 278. 

2 C.S.J., s. pen., dec. nr. 1656/1995, în Buletinul Jurisprudenței, Culegere de decizii 
pe anul 1995, Ed. Proema, Baia Mare, 1996, pp. 239-240; în acelaşi sens, a se vedea: 
C. Apel Ploieşti, dec. pen. nr. 134/A/1994, în Buletinul Jurisprudenței, Culegere de practică 
judiciară, 1993-1997, Ed. Lumina Lex, Bucureşti, 1999, pp. 230-231; N. Giurgiu, Cauzele 
de nulitate în procesul penal, Ed. Ştiinţifică, Bucureşti, 1974, p. 268 şi urm. S-a invocat în 
susținerea acestei soluții faptul că nulitatea absolută prevăzută în fostul art. 197 alin. (2) se 
referă la publicitatea şedinţei de judecată ca o garanție că cercetarea judecătorească şi 
dezbaterile au avut loc cu respectarea întocmai a regulilor de bază ale procesului penal, 
şedinţa de judecată încheindu-se însă odată cu închiderea dezbaterilor. Astfel, pronun- 
tarea hotărârii este o activitate ulterioară şi distinctă, guvernată de reguli diferite în raport 
cu cele care coordonează şedinţa de judecată. Pronunţarea nu se face de completul de 
judecată, ci numai de preşedintele completului, asistat de grefier. De asemenea, în ipoteza 
în care legiuitorul ar fi considerat că pronunţarea hotărârii se subsumează şedinţei efective 
de judecată, nu ar mai fi prevăzut, în mod distinct, în art. 405 alin. (1), condiția pronunțării 
în şedinţă publică. Şedinţa de judecată presupune participarea procurorului și a părților 
care îşi pot exercita drepturile procesuale în conformitate cu principiul contradictorialității, 
ceea ce nu se întâmplă în şedinţa de pronunțare. În acelaşi sens, s-a pronunțat şi instanța 
Supremă în, soluționarea unui recurs în interesul legii (a se vedea Î.C.C.J., s.u., dec. 
- nr. 24/2006, publicată în M. Of. nr. 188/19.03.2007). În sens contrar, a se vedea: 

T. Bucureşti, s. | pen., dec. nr. 1643/A/1998, în Culegere de practică judiciară penală pe 
anul 1998, op. cit., pp. 339-340; Al. Vasiliu, Nepronunțarea hotărârii în şedinţă publică. 
Consecințe, în R.D.P. nr. 2/2001, pp. 61-63. 

3 T.S., s. pen., dec. nr. 1282/1985 (nepublicată). 

absolute, în mod implicit, nesemnarea minutei de către un judecător atrage 
această sancțiune. De asemenea, în ipoteza în care minuta a fost 
semnată de un număr mai mare de judecători decât cel prevăzut în lege, 
sancţiunea care devine incidentă este nulitatea absolută, deoarece nu se 
poate stabili care dintre judecătorii semnatari a participat la deliberare?; 
nicio dispoziţie legală nu impune însă ca minuta să fie semnată pe fiecare 
pagină. | | 

Nesemnarea minutei de către grefier nu atrage nulitatea hotărârii, 
deoarece, conform art. 400 alin. (1), minuta se semnează de membrii 
completului de judecată, din care nu face parte grefierul“. 

Intocmirea minutei este obligatorie în cazurile în care judecătorul sau 
instanța dispune asupra măsurilor preventive şi în alte cazuri expres 
prevăzute de lege. Astfel, potrivit art. 140 alin. (4), în cazul în care apre- 
ciază că cererea privind supravegherea tehnică este întemeiată, jude- 
cătorul de drepturi şi libertăți dispune, prin încheiere, admiterea cererii 
procurorului şi emite de îndată mandatul de supraveghere tehnică, situație 
în care întocmirea minutei este obligatorie». De asemenea, este prevăzută 
şi obligativitatea întocmirii minutei în cazul prelungirii mandatului de 
supraveghere tehnică [art. 144 alin. (2)], încuviințării percheziţiei : domi- 
ciliare [art. 158 alin. (6)], desfăşurării procedurii contestării măsurilor 
asigurătorii [art. 250 alin. (9)]. cie 

Minuta se întocmeşte în două exemplare originale, dintre care unul 
se ataşează la dosarul cauzei, iar celălalt se depune, spre conservare, la 
dosarul de minute al instantei. 

Modificările minutei, neconfirmate potrivit dispozitiilor 277, cu privire 
la aspecte esențiale ale cauzei (spre exemplu, cuantumul pedepselor 
aplicate) determină anularea hotărârii pronuntate în respectiva cauză®. 


1 C. Apel Bucureşti, s. | pen., dec. nr. 328/2005, în Culegere de practică judiciară în 
materie penală, 2005, op. cit., pp. 283-284. 

2 C. Apel Timişoara, dec. pen. nr. 51/R/1996, î în R.D.P. nr. 3/1996. p. 128. 

3 C. Apel București, s. a Il-a pen., dec. nr. 170/1998, în Culegere de practică 
judiciară penală pe anul 1998, op. cit., p. 153. 

4 C. Apel Bucureşti, s. | pen., dec. nr. 204/1996, în GULSEN de practică judiciară 
penală pe anul 1995, cu note de V. Papadopol, Ed. Continent XXI, Bucureşti, 1996, p. 109; 
T.S., s. pen., dec. nr. 643/1971, în R.R.D. nr. 9/1971, p. 167; T. jud. Timiş, dec. pen. 
nr. 465/1970, în R.R.D. nr. 11/1970, p. 171. Semnarea minutei şi de către grefier, contrar 
prevederilor art. 400, nu atrage nulitatea hotărârii atacate. Această încălcare a dispozițiilor 
legale, pe de-o parte, nu priveşte compunerea instanței, care, în speță, a fost compusă cu 
numărul de judecători prevăzut de lege, iar, pe de altă parte, nu a adus părtilor nicio 
vătămare (T.S., s. pen., dec. nr. 263/1971, în V. Papadopol, M. Popovici, Repertoriu 
alfabetic de practică judiciară în materie penală pe anii 1969-1975, Ed. Ştiinţifică şi 
Enciclopedică, Bucureşti, 1977, p. 285). 

5 Semnalăm, cu acest prilej, faptul că dispoziția generală constând în obligativitatea 
emiterii minutei, regulă aplicabilă fazei de judecată, este extinsă şi pentru faza de urmărire 
penală. 

Si Papadopol, notă la C. Apel Bucureşti, s. a Il-a pen., dec. nr. 432/1996, în 
Culegere de practică judiciară penală pe anul 1995, op. cit., pp. 267-269. 

7.2.2. Pronunţarea şi redactarea hotărârii 


Potrivit art. 405 alin. (1), hotărârea se pronunţă în şedinţă publică de 
către preşedintele completului de judecată asistat de grefier. Prin pro- 
nunțarea hotărârii se înțelege pronunţarea minutei hotărârii. La pronun- 
tarea hotărârii părţile nu se citează. 

În vorbirea curentă, prin „hotărâre” a instanţei se înțelege atât soluția 
pe care o dă instanța, cât şi înscrisul în care s-a consemnat concluzia 
finală asupra judecăţii!. Potrivit art. 406 alin. (1), hotărârea se redactează 
în cel mult 30 de zile de la pronunțare. 

Conform art. 406 alin. (2), hotărârea penală, in extenso, se redac- 
tează de unul dintre judecătorii care au participat la soluționarea cauzei, în 
cel mult 30 de zile de la pronunțare, şi se semnează de toţi membrii 
completului şi de grefier. Apreciem ca redundantă utilizarea expresiei „în 
cel mult 30 de zile de la pronunțare” în cadrul alin. (2) al art. 406, în 
condițiile în care în alin. (1) al aceluiaşi articol se precizează exact ter- 
menul maxim prevăzut pentru redactarea hotărârii, fapt care ne determină f 
să propunem, de lege ferenda, renunțarea la indicarea repetată al * 
termenului în discuție. 

În caz de împiedicare a vreunuia dintre membrii completului de 
judecată de a semna, hotărârea se semnează în locul acestuia de preşe- 
dintele completului. Dacă şi preşedintele completului este împiedicat să 
semneze, hotărârea se semnează de preşedintele instanței. Când împie- 
dicarea îl priveşte pe grefier, hotărârea se semnează de grefierul-şef. În 
toate cazurile se face menţiune pe hotărâre despre cauza care a deter- 
minat împiedicarea semnării hotărârii. 


7.3. Felurile hotărârilor judecătoreşti 


Având în vedere, pe de o parte, că judecata în procesul penal se 
poate desfăşura în două grade de jurisdicție, şi anume judecata în primă 
instanță şi judecata în apel, cu posibilitatea derulării şi a căilor extra- 
ordinare de atac, iar pe de altă parte, ținând seama de complexitatea pro- 
blemelor pe care le rezolvă instanţa, legiuitorul clasifică hotărârile judecă- 
toreşti în funcţie de gradul de jurisdicție în care sunt pronunţate şi în funcție 
de problemele rezolvate prin acestea. 

O primă clasificare a hotărârilor judecătoreşti are în vedere faptul 
dacă acestea au fost date în primă instanţă? sau în căile de atac, deci în a 
doua etapă a fazei de judecată. 


1 S. Kahane, op. cit., p. 247. | | 
2 Judecata la prima instanță semnifică soluționarea pentru prima dată a unei cauze 


penale. 

Hotărârile sunt clasificate şi în funcţie de problemele pe care le re- 
Zolvă instanţa, şi anume hotărâri prin care se rezolvă fondul cauzei şi 
hotărâri prin care sunt rezolvate alte probleme impuse de desfăşurarea 
procedurii judiciare?. 

Potrivit art. 370, hotărârile git sunt de trei feluri: sentințe, 
decizii şi încheieri. 


7.3.1. Sentinţele 


În art. 370 alin. (1) sunt indicate trei ipoteze în care prima instanță de 
judecată pronunţă o sentință. Două dintre aceste situaţii sunt determinate, 
iar a treia situaţie este nedeterminată. Astfel, prima instanţă de judecată se 
pronunţă prin sentinţă în următoarele cazuri: 

1. atunci când soluţionează cauza; 

2. atunci când se dezînvesteşte fără a soluţiona cauza; 

3. în alte situaţii expres prevăzute de lege. 

În prima categorie de sentințe vom include hotărârea judecătorească 
prin care prima instanță de judecată, potrivit art. 396, rezolvă acţiunea 
penală, pronunţând, după caz, o soluţie de condamnare, renunțare la apli- 
carea pedepsei, amânare a aplicării pedepsei, achitare sau încetare a 
procesului penal?. Prin aceeaşi hotărâre, în funcţie şi de modalitatea de 
soluționare a laturii penale, prima instanţă de judecată va soluţiona şi 
acțiunea civilă, prin admiterea sau respingerea acesteia. 

Face parte din această categorie şi sentința prin care prima instanță 
de judecată, în baza art. 485 alin. (1) lit.a), admite acordul de recu- 
noaştere a vinovăţiei şi dispune condamnarea inculpatului, renunţarea la 
aplicarea pedepsei sau amânarea aplicării pedepsei. 

În a doua categorie de sentințe menţionăm hotărârile judecătoreşti 
prin care prima instanţă se dezînvesteşte fără a soluţiona cauza. Sunt 
astfel de hotărâri, de exemplu, sentințele prin care prima instanţă îşi 
declină competenţa [art. 50 alin. (4)]. 

De asemenea, din aceeaşi categorie de hotărâri face parte şi sen- 
tinta prin care, potrivit art. 485 alin. (1) lit. b), prima instanţă de judecată 
respinge acordul de recunoaştere a vinovăţiei şi trimite dosarul procuro- 
rului în vederea continuării urmăririi penale, dacă nu sunt îndeplinite 
condiţiile prevăzute la art. 480-482 cu privire la toate faptele reținute în 
sarcina inculpatului, care au făcut obiectul acordului, sau dacă apreciază 
că soluţia cu privire la care s-a ajuns la un acord între procuror şi inculpat 


1 În literatura de specialitate, sub acest aspect, hotărârile judecătoreşti sunt clasifi- 
cate în litis decisorii şi litis ordinatorii (a se vedea Dongoroz II, p. 152). 

2 Sentința prin care se soluţionează cauza poate conţine şi alte dispoziţii decât cele 
referitoare la învinuire. Astfel, prin sentință se poate hotărî asupra măsurilor de prevenție, 
cheltuielilor judiciare etc. 

este nejustificat de blândă în raport cu gravitatea infracțiunii sau periculo- 
zitatea infractorului. 

Există însă cazuri în care sentința pronunțată de prima instanță 
prezintă o dublă semnificaţie juridică, având aptitudinea, pe de o parte, de 
a soluţiona latura penală a cauzei şi, pe de altă parte, de a dezinvesti 
prima instanță, prin nesoluţionarea laturii civile a cauzei. Avem în vedere, 
de exemplu, sentința prin care prima instanță soluţionează acţiunea 
penală prin încetarea procesului penal, în baza vreunuia dintre impedi- 
mentele prevăzute în art. 16 alin. (1) lit. e), f) — cu excepția prescripției —, 
i) şi j) şi lasă nesoluţionată acţiunea civilă, dispoziție care are efectul 
dezînvestirii instanței penale cu privire la rezolvarea laturii civile a cauzei. 

In cea de a treia categorie, se regăsesc sentințele pronunțate de 
instanța de judecată în alte situaţii prevăzute de lege. Prin comparație cu 
primele două categorii, în această situaţie legiuitorul nu a mai făcut 
trimitere expresă la „prima instanță”, care soluţionează cauza în fond. În 
acest fel, pot fi pronunțate sentințe pe parcursul procesului penal sau, mai 
ales, ca urmare a desfăşurării unui proces penal de către altă instanță 
decât cea sesizată cu judecarea fondului cauzei, în sensul rezolvării 
acţiunii penale sau acțiunii civile. 

În aceste cazuri expres prevăzute în lege, instanța hotărăşte prin 
sentință, soluționând o problemă cu natură contencioasă care nu vizează 
fondul cauzei. Astfel, din această categorie fac parte următoarele hotărâri: 
sentința prin care instanța competentă soluţionează cererea de strămutare 
a judecării cauzei penale (art. 74), sentința prin care instanța competentă 
se pronunţă asupra cererii de contestaţie în anulare (art. 432), sentința prin 
care instanța competentă dispune respingerea cererii de revizuire ca 
inadmisibilă [art. 459 alin. (5)], sentința prin care instanța de judecată 
competentă se pronunță asupra cererii de revizuire, după rejudecarea 
cauzei, sentința de respingere a cererii de redeschidere a procesului penal 
[art. 469 alin. (4)], sentința prin care instanța competentă soluţionează 
cererea de reabilitare etc. 


7.3.2. Deciziile 


Potrivit art. 370 alin. (2), hotărârea prin care instanța se pronunță 
asupra apelului, recursului în casaţie şi recursului în interesul legii se 
numeşte decizie. 

Instanța de judecată se pronunţă prin decizie şi în alte situaţii pre- 
văzute de lege, cum ar fi soluționarea contestației [art. 425! alin. (7)), 
atunci când legea nu prevede altfel', desființarea hotărârii a cărei anulare 


1 De exemplu, potrivit art. 341 alin. (10), contestaţia împotriva încheierii prin care 
judecătorul de cameră preliminară a admis plângerea împotriva ordonanţei de clasare şi a 
dispus începerea judecății se soluţionează prin încheiere. 

se cere prin introducerea contestaţiei în anulare [art. 432 alin. (1)], desfiin- 
tarea hotărârii atacate prin recurs în casaţie (art. 449), soluționarea 
revizuirii în cazul hotărârilor C.E.D.O. (art. 465) etc. 


7.3.3. Încheierile 


Încheierile sunt, potrivit art. 370 alin. (3), toate celelalte hotărâri 
pronunţate de instanţe în cursul judecății. Din formularea textului de lege 
rezultă că prin încheieri instanța rezolvă toate celelalte probleme, altele 
decât cele rezolvate prin sentințe sau decizii. Prin încheieri, spre exemplu, 
instanța dispune: luarea, înlocuirea, prelungirea sau revocarea măsurilor 
de prevenţie, amânarea cauzei pentru lipsă de apărare, admiterea sau 
respingerea unor propuneri de probe etc. Prin funcționalitatea pe care o 
au, încheierile asigură mersul înainte al judecării cauzei. 

Din analiza dispoziţiilor art. 370 rezultă că încheierile pot fi clasificate 
în două mari categorii, după cum urmează: 

1. încheieri — acte procesuale, care conţin diferite mile de 
voinţă ale instanţelor de judecată; 

2. încheieri — acte procedurale, prin care se consemnează desfă- 
şurarea şedinţei de judecată. 

Din prima categorie menţionată fac parte, de exemplu, încheierea 
prin care instanţa de judecată a desemnat un avocat din oficiu pentru a 
reprezenta interesele părţilor civile [art. 20 alin. (6)]; încheierea prin care se 
disjunge acţiunea civilă [art. 26 alin. (5)]; încheierea de reunire a cauzelor 
[art. 45 alin. (3)]; încheierea de disjungere a cauzelor [art. 46 alin. (2)]; 
încheierea de soluţionare a conflictului de competenţă [art. 51 alin. (6)]; 
încheierea de soluționare a abținerii sau recuzării [art. 68 alin. (7)); 
încheierea prin care se soluţionează cererea de desemnare a unei alte 
instanțe în vederea judecării cauzei [art. 76 alin. (5)]; încheierea prin care 
se dispune efectuarea unei expertize [ari. 172 alin. (2)], încheierea prin 
care se dispune efectuarea unei expertize genetice judiciare (art. 191 
alin. (1)]; încheierea prin care se dispune comisia rogatorie [art. 200 
alin. (4)]; încheierea prin care instanța se pronunță asupra măsurilor 
preventive [art. 203 alin. (6)]; încheierea prin care instanţa dispune luarea 
măsurilor asigurătorii [art. 249 alin. (1)]; încheierea prin care instanța 
dispune aplicarea amenzii judiciare (art. 284) etc. 

Cea de a doua categorie de încheieri este formată din hotărâri 
judecătoreşti prin care instanța consemnează desfăşurarea şedinţei de 
judecată şi a tuturor problemelor care pot fi incidente pe parcursul 
acesteia. 

Incheierea, reprezentând oglinda activităţilor desfăşurate la un ter- 
men de judecată. trebuie să cuprindă o serie de date necesare verificării 
legalității activității desfăşurate de instanță. Astfel, potrivit art. 370 alin. (4), 

încheierea prin care se consemnează desfăşurarea procesului în şedinţa 
de judecată are următorul conținut: a) ziua, luna, anul şi denumirea 
instanței; b) menţiunea dacă şedinţa a fost sau nu publică; c) numele şi 
prenumele judecătorilor, procurorului şi grefierului; d) numele şi prenumele 
părților, avocaţilor şi ale celorlalte persoane care participă în proces şi care 
au fost prezente la judecată, precum şi ale celor care au lipsit, cu arătarea 
calității lor procesuale şi cu menţiunea privitoare la îndeplinirea procedurii; 
e) fapta pentru care inculpatul a fost trimis în judecată şi textele de lege în 
care a fost încadrată fapta; f) mijloacele de probă care au fost supuse 
dezbaterii contradictorii; g) cererile de orice natură formulate de procuror, 
de persoana vătămată, de părţi şi de ceilalți participanți la proces; 
h) concluziile procurorului, ale persoanei vătămate şi ale părţilor; i) măsu- 
rile luate în cursul şedinţei. 

În numeroase cazuri, încheierea de şedinţă are rolul atât de a se 
consemna desfăşurarea activităţii de judecată, cât şi pe acela de a conţine 
diferitele dispoziţii luate de instanța de judecată. 

Dacă încheierii îi lipsesc menţiuni esențiale dintre cele prevăzute în 
art. 370 alin. (4), care pun instanţa în imposibilitatea de a aprecia ma 
legalităţii şi temeiniciei hotărârii, consecința este nulitatea absolută, 
condiţiile art. 2817. 

De asemenea, instanța supremă a statuat că nesemnarea de preşe- 
dintele completului a încheierii de amânare a pronunțării nu atrage nuli- 
tatea acesteia dacă preşedintele a participat, mai departe, la judecată, 
semnând şi sentința?. Soluţia a fost împărtăşită în literatura de specia- 
litate*. Astfel, s-a apreciat că nesemnarea încheierii ar putea să atragă, cel 
mult, sancțiuni disciplinare pentru cei în cauză, însă nu trebuie să se 
ajungă la anularea hotărârii dacă nu există niciun temei pentru a pune la 
îndoială conţinutul actului nesemnat. În sens contrar însă, s-a apreciat că 
nesemnarea încheierii de către preşedintele completului de judecată 
atrage anularea respectivei încheieri, aspect care determină imposibilitatea 
verificării regularității compunerii instanței de judecată, publicității şedinţei 
şi a altor prevederi legale existente sub sancţiunea nulității absolute“. 


1 A se vedea: C. Apel Bucureşti, s. | pen., dec. nr. 426/R/1998, în Culegere de 
practică: judiciară penală pe anul 1998, op. cit., p. 333; C. Apel Timişoara, dec. pen. 
nr. 91/R/1996, în Dr. nr. 12/1996, p. 111; T. jud. Timiş, dec. pen. nr. 127/1972, în R.R.D. 
nr. 5/1972, p. 162. 

2 C.S.J., s. pen., dec. nr. 1313/2001, în Buletinul Jurisprudenţei, Culegere de decizii 
pe anul 2001, Ed. All Beck, Bucureşti, 2003, pp. 288-289. 

2 G. Antoniu, comentariu 2, în Practică judiciară penală, vol. IV, op. cit., p. 205. 

4 C. Apel Bucureşti, s. | pen., dec. nr. 329/1999, în Culegere de practică judiciară în 
materie penală pe anul 1999, op. cit., pp. 271-272. Astfel, nesemnarea unei încheieri de 
către preşedintele completului de judecată, în care s-au consemnat activități din şedinţa de 
judecată în care s-au administrat probe ori s-au judecat cereri ori excepții ori au avut loc 
dezbaterile, echivalează cu lipsa încheierii şi se sancţionează cu nulitate absolută. 

Nesemnarea de către grefierul de şedinţă a încheierii prin care sunt 
consemnate dezbaterile nu este sancţionată cu o nulitate absolută şi nu 
poate atrage anularea hotărârii atâta vreme cât încheierea este semnată 
de preşedintele completului de judecată, iar partea care invocă încălcarea 
legii nu învederează că i s-ar fi cauzat vreo vătămare’. 

Lipsa încheierii de şedinţă de la termenul când s-a dezbătut cauza şi 
s-a amânat pronunţarea atrage sancţiunea nulității absolute, deoarece nu 
se poate verifica dacă au fost respectate dispoziţiile legale privind com- 
punerea instanței, participarea procurorului şi publicitatea şedinţei de 
judecată?. 

În condiţiile în care nu se reţine existenţa vreunei vătămări procesuale, 
greşita denumire a hotărârii judecătoreşti (încheiere, în loc de sentinţă) nu 
atrage nulitatea actului procesual prin care respectiva cauza penală a fost 
soluţionată?. 

Ca o caracteristică comună tuturor categoriilor de hotărâri jude- 
cătoreşti, menţionăm faptul că acestea pot fi pronunțate pe tot parcursul 
procesului penal (în cursul urmăririi penale, al fazei de judecată, dar şi pe 
parcursul punerii în executare a hotărârii penale) sau în cadrul unor pro- 
ceduri judiciare care se desfăşoară subsecvent procesului penal; de către 
instanța de judecată, în toate accepțiunile acestui organ judiciar. Astfel, 
judecătorul de drepturi şi libertăţi, judecătorul de cameră preliminară sau 
instanţa de judecată sesizată cu rezolvarea cauzei în primă instanţă sau în 
cadrul căilor de atac au competența de a pronunţa sentințe, decizii sau 
încheieri. . 

Suplimentar, semnalăm posibilitatea legală ca instanța de judecată 
să poată întocmi şi alte acte în afara hotărârilor judecătoreşti. Avem în 
vedere, în acest sens, rezoluția prin care instanța dispune preschimbarea 
primului termen sau a termenului luat în cunoştinţă [art. 353 alin. (10)]. 

De asemenea, potrivit art. 543 alin. (1), în cazul dispariţiei unui dosar 
judiciar sau a unui înscris care aparţine unui astfel de dosar, preşedintele 
instanţei la care se găsea dosarul ori înscrisul întocmeşte un proces-verbal 
prin care constată dispariţia şi arată măsurile care s-au luat pentru găsirea 
lui. Pentru acest din urmă exemplu, notăm faptul că este vorba despre un 
act administrativ, cu caracter constatator care are menirea de a declanşa 
procedura specială aplicabilă în caz de dispariţie a dosarelor judiciare şi a 
înscrisurilor judiciare. 


1 C. Apel Bucureşti, s. | pen., dec. nr. 283/1999, în Culegere de practică judiciară în 
materie penală pe anul 1999, op. cit., p. 269. 

2 ÎC.C.J., s. pen., dec. nr. 1813/2005, în Buletinul Jurisprudenței, Culegere de 
decizii pe anul 2005, op. cit., pp. 994-995. 

3 T. Bucureşti, s. | pen., dec. nr. 1787/A/1998, în Culegere de jurisprudență penală 
şi procesual penală a Tribunalului Bucureşti pe anul 1998, op. cit., pp. 340-341. 


CAPITOLUL III 
CAMERA PRELIMINARĂ 


Secțiunea I 
Camera preliminară — etapă procesuală a fazei de judecată 


Avându-se în vedere reglementarea procesual penală, este unanim 
consacrată divizarea procesului penal în faze, etape şi stadii!. Această 
compartimentare presupune o derulare progresivă a activităților desfă- 
şurate de subiecţii procesuali. Astfel, finalizarea activităţilor specifice 
fiecărei perioade a procesului penal face posibilă desfăşurarea următoarei 
perioade procesuale, aceasta având, la rândul său, obiective specifice 
care pot fi atinse prin proceduri diferite, care presupun exercitarea unor 
atribuţii funcţionale diferite de către organele judiciare penale. 

În acelaşi timp, prin etapizarea procesului penal se conferă acestuia 
mobilitate, trăsătură deosebit de importantă în vederea aflării adevărului. 

Delimitarea structurii procesului penal este importantă nu doar din 
rațiuni privind metodologia analizei, prezentării sau studiului ştiinţei 
dreptului procesual penal?, ci şi pentru o corectă aplicare a legii. Clarifi- 
carea întinderii fazelor procesului penal prezintă şi un interes practic, 
constând în. buna desfăşurare a procesului penal şi asigurarea exercitării 
drepturilor părţilor şi ale subiecţilor procesuali principali. 

Concret, putem exemplifica importanța delimitării fazelor procesului 
penal prin trimitere la dispozițiile art. 263 alin. (1), în conformitate cu care 
neregularitatea cu privire la citare este luată în considerare, în cursul 
judecății, doar dacă partea lipsă la termenul la care s-a produs nere- 
gularitatea o invocă la termenul următor la care este prezentă sau legal 
citată, dispoziţiile privind sancţiunea nulității aplicându-se în mod cores- 
punzător. Aşadar, legiuitorul a prevăzut regimul aplicabil incidentelor pri- 
vind citarea, cu referire specială la faza de judecată, dispoziţiile precizate 
fiind de aplicare în procedura de cameră preliminară, în cursul judecății în 
primă instanţă ori în cadrul judecății în căile de atac. 


1 A se vedea, cu privire la necesitatea compartimentării procesului penal, cu 
caracter exemplificativ, Dongoroz |, p. 12; în acelaşi sens, a se vedea Theodoru IV, 
pp. 447-449. 

2 Volonciu Il, pp. 20-22. 

În modalitatea sa tipică, procesul penal se poate desfăşura pe 
parcursul a trei faze, şi anume: urmărirea penală, jure, şi punerea în 
executare a hotărârilor penale. 

Fiecare fază a procesului penal are un obiect specific, care decurge 
atât din prevederile legii!, cât şi din logica îndeplinirii scopului activității 
procesuale?. În acest sens, prin efectuarea urmăririi penale se pregăteşte 
desfăşurarea fazei de judecată. Judecarea cauzei penale, posibilă ca 
urmare a activității organelor de urmărire penală, în principal, conduce la 
soluţionarea cauzei şi, în cazul pronunțării unei soluții prin care se constată 
vinovăția inculpatului, este necesară a treia fază a procesului penal, şi 
anume punerea în executare a hotărârii judecătoreşti penale. 

Fazele procesului penal se desfăşoară pe parcursul unor subdiviziuni 
distincte, etape procesuale, acestea din urmă putând fi împărțite în stadii 
procesuale. Urmărirea penală poate fi compartimentată în mai multe 
etape, cum ar fi: efectuarea urmăririi penale de către organele de cer- 
cetare penală, rezolvarea fazei de urmărire penală prin soluțiile dispuse de 
procuror, plângerea împotriva actelor, măsurilor şi soluţiilor de urmărire 
penală. Etapa efectuării urmăririi penale de către organele de cercetare 
penală parcurge mai multe stadii procesuale, cum ar fi: sesizarea şi 
activităţile care decurg din aceasta, începerea urmăririi penale, desfă- 
şurarea urmăririi penale, terminarea urmăririi penale etc. 

În ceea ce priveşte faza de judecată, legiuitorul a menţinut desfă- 
şurarea acesteia pe parcursul următoarelor etape procesuale: judecata în 
camera preliminară, judecata în primă instanţă, judecata în căile de atac 
ordinare (apelul şi contestaţia) şi judecata în căile extraordinare de atac 
(contestaţia în anulare, recursul în casație, revizuirea şi redeschiderea 
procesului penal în cazul judecării în lipsa persoanei condamnate). Faza 
de judecată presupune, ca regulă?, desfăşurarea unei etape pregătitoare, 
şi anume camera preliminară. 


1 În mod expres, în art. 285 este prevăzut obiectul urmăririi penale. De asemenea, 
din dispoziţiile art. 342 şi art. 349 alin. (1) se desprinde obiectul fazei de judecată, iar din 
dispoziţiile art. 550-554 rezultă aspectele principale privind executarea hotărârilor penale. 

2 Obiectul punerii în executare a hotărârii penale nu este prevăzut în mod expres în 
Codul de procedură penală, dar rezultă din scopul imediat al procesului penal, şi anume 
tragerea la răspundere a inculpatului şi a altor persoane, prin aplicarea celor stabilite prin 
hotărârea penală definitivă. 

3 Această regulă comportă însă şi excepții. Astfel, după cum am subliniat în 
Capitolul |, Urmărirea penală, Secţiunea a VI-a, Plângerea împotriva măsurilor, actelor şi 
soluțiilor de urmărire penală, din prezenta lucrare, în ipoteza prevăzută în art. 341 alin. (7) 
pct. 2 lit. c), şi anume admiterea plângeri, desfii iințarea actului de netrimitere în judecată şi 
dispunerea începerii judecății, judecata în primă instanță începe fără a mai fi parcursă 
procedura camerei preliminare, urmare a examinării legalităţii soluţiei procurorului de 
netrimitere în judecată. 

Apreciem că procedura camerei preliminare reprezintă o etapă care 
aparține fazei de judecată, şi nu o fază procesuală autonomă, având în 
vedere o serie de argumente pe care le vom expune în cele ce urmează. 

In primul rând, potrivit dispoziţiilor art. 342, obiectul procedurii 
camerei preliminare îl constituie verificarea, după trimiterea în judecată, a 
competenţei şi a legalităţii sesizării instanței, precum şi verificarea lega- 
'lităţii administrării probelor şi a efectuării actelor de către organele de 
urmărire penală. Rezultă, aşadar, că activităţile judecătorului de cameră 
preliminară sunt plasate de legiuitor ulterior trimiterii în judecată a dosarului 
de către procuror. 

ÎI al doilea rând, în art. 327 lit. a) se arată că procurorul, prin emiterea 
rechizitoriului, dispune trimiterea în judecată. În măsura în care procedura 
camerei preliminare ar fi fost o fază distinctă a procesului penal, rolul 
rechizitoriului ar fi fost acela de a se dispune trimiterea dosarului la camera 
preliminară, în vederea trimiterii în judecată. Textul de lege însă face 
referire în mod expres la dispoziția de trimitere în judecată, şi nu la trimi- 
terea dosarului la camera preliminară. Subliniind manifestarea de voinţă în 
sensul trimiterii în judecată, în art. 329 se precizează că rechizitoriul consti- 
tuie actul de sesizare a instanței de judecată. 

Un al treilea argument în favoarea tezei potrivit căreia camera 
preliminară reprezintă o etapă procesuală inclusă în faza de judecată 
rezultă din categoriile de organe judiciare care îşi desfăşoară activitatea pe 
parcursul fazelor procesului penal. Astfel, fazele procesului penal se 
caracterizează, din această perspectivă, prin existența unui singur organ 
judiciar principal, care are rolul decisiv în rezolvarea cauzei penale într-o 
anumită fază procesual penală, instanța de judecată fiind singurul organ 
judiciar care :îşi desfăşoară activitatea în faza de judecată privită în 
integralitatea sa. 

În ceea ce priveşte camera preliminară, activitatea procesuală este 
desfăşurată de un judecător de la instanţa căreia i-ar reveni, potrivit legii, 
competența să judece cauza în primă instanță. Potrivit art. 346 alin. (7), 
ulterior exercitării funcţiei de verificare a legalităţii trimiterii în judecată, 
acest judecător va exercita şi funcția de judecată, soluționând cauza pe 
fond. Chiar dacă, potrivit dispoziţiilor art. 30, este vorba despre organe 
judiciare diferite, judecător de cameră preliminară, pe de o parte, şi 
instanță de judecată, pe de altă parte, unicitatea judecătorului care îşi 
desfăşoară activitatea între momentele sesizării instanței şi soluționării 
cauzei ne determină să pledăm pentru unicitatea fazei procesuale a 


1 În cauzele date, potrivit legii, în competența de primă instanță a Înaltei Curți de 
Casaţie şi Justiție, potrivit art. 31" raportat la art. 30 alin. (1) lit. a) din Legea nr. 304/2004 
privind organizarea judiciară, republicată, judecătorul care desfăşoară procedura de 
cameră preliminară va face parte, de asemenea, din completul de judecată care va 
soluţiona fondul cauzei. 

judecării cauzei, camera preliminară reprezentând, aşadar, o uvertură a 
judecății pe fond a cauzei penale. 

În al patrulea rând, teza potrivit căreia camera preliminară reprezintă 
o etapă a judecății se desprinde şi din prevederile art. 8, unde se arată că 
organele judiciare au obligaţia de a desfăşura urmărirea penală şi judecata 
cu respectarea garantiilor procesuale şi a drepturilor părţilor şi ale subiec- 
ților procesuali, astfel încât să fie constatate la timp şi în mod complet 
faptele care constituie infracţiuni, nicio persoană nevinovată să nu fie trasă 
la răspundere penală, iar orice persoană care a săvârşit o infracțiune să fie 
pedepsită potrivit legii, într-un termen rezonabil. În măsura în care pro- 
cedura camerei preliminare nu ar fi inclusă în faza de judecată, ar putea fi 
posibilă interpretarea conform căreia caracterul echitabil nu este necesar 
pentru derularea camerei preliminare, ceea ce, evident, este în contradicție 
cu dispozițiile constituționale, precum şi cu prevederile Convenţiei euro- 
pene a drepturilor omului privind necesitatea unui proces echitabil în 
integralitatea sa. 

Acestea sunt argumente din care rezultă, în opinia noastră, de ce 
camera preliminară reprezintă o etapă pregătitoare a fazei de judecată. 


Secțiunea a li-a 


Procedura în etapa camerei preliminare 
$ 1. Consideraţii preliminare 


Procedura în camera preliminară are ca premisă sesizarea instanţei 
de judecată de către procuror prin emiterea rechizitoriului. Semnalăm 
faptul că în situaţia în care sesizarea instanţei a avut loc prin încheierea 
judecătorului de cameră preliminară, pronunţată în condiţiile art. 341 
alin. (7) pct. 2 lit. c), act procesual prin care se dispune începerea judecății, 
procesul penal se va desfăşura fără ca procedura de cameră preliminară 
să mai aibă loc. 

De asemenea, este necesar să facem precizarea că judecătorul de 
cameră preliminară, potrivit art. 54, are o competenţă funcţională, care nu 
este cantonată exclusiv în etapa de cameră preliminară. Astfel, în exerci- 
tarea funcției judiciare de verificare a legalității netrimiterii în judecată, 
activitatea judecătorului de cameră preliminară este plasată în cadrul 
procedurii plângerii împotriva soluției de clasare, etapă procesuală cu o 
natură sui-generis, având sediul legal în Titlul | al Părţii speciale, 
„Urmărirea penală”. În acelaşi sens, menţionăm prevederile art. 315 
alin. (2) lit. c) şi d), unde se arată că judecătorul de cameră preliminară 
este competent, în caz de clasare a cauzei, să dispună măsura de 
siguranță a confiscării speciale sau desființarea totală ori parţială a unui 

înscris. În ambele ipoteze menţionate, activitatea judecătorului nu se 
desfăşoară în etapa de cameră preliminară. 

Cu privire la competența judecătorului de cameră preliminară în 
cadrul procedurii prevăzute în art. 342-348, notăm posibilitatea ca acesta 
să exercite nu numai funcţia de verificare a legalității trimiterii în judecată, 
ci şi funcția judiciară de dispoziție asupra drepturilor şi libertăților 
fundamentale ale persoanei. Astfel, în procedura de cameră preliminară 
judecătorul competent poate emite acte de dispoziţie cu privire la luarea, 
menţinerea, înlocuirea, revocarea sau încetarea de drept a măsurilor 
preventive, aplicarea sau ridicarea măsurilor de siguranță cu caracter 
medical ori luarea măsurilor asigurătorii. 

Potrivit art. 343, durata procedurii în camera preliminară este de cel 
mult 60 de zile de la data înregistrării cauzei la instanţă. Deşi în conţinutul 
Titlului II, „Camera preliminară”, din Partea specială este inclusă şi pro- 
cedura contestaţiei care poate fi formulată împotriva încheierii prin care 
judecătorul soluţionează cauza, apreciem că termenul de 60 de zile nu 
include şi desfăşurarea căii de atac. Mai mult, având în vedere că dispo- 
ziţiile art. 343, prin care este prevăzut termenul de 60 de zile instituit pentru 
desfăşurarea procedurii de cameră preliminară, sunt de aplicare şi pentru 
procedura contestatiei, putem aprecia că pentru desfăşurarea etapei con- 
testaţiei este stabilit un termen distinct, tot de 60 de zile. Aşadar, cumulat, 
termenul stabilit prin dispoziţiile art. 343 şi art. 347 alin. (3) pentru deru- 
larea etapei camerei preliminare, situat între momentul trimiterii în judecată 
şi momentul soluționării eventualei contestaţii, este de 120 de zile. 

Termenul procedural prevăzut în art. 343 este de recomandare, 
încălcarea repetată a acestuia determinând, eventual, în condițiile Legii 
nr. 303/2004 privind statutul judecătorilor şi procurorilor, aplicarea unor 
sancțiuni disciplinare judecătorului de cameră preliminară. 

După cum vom observa în continuare, activitatea de verificare din 
camera preliminară se desfăşoară în condiţii de nepublicitate, în camera 
de consiliu. Prin desfăşurarea nepublică a procedurii de cameră preli- 
minară legiuitorul a urmărit, în primul rând, asigurarea desfăşurării cu 
celeritate a procesului penal. De altfel, aşa cum rezultă expres din 
Expunerea de motive cu privire la adoptarea Codului de procedură penală, 
imperativul soluționării cu celeritate a cauzei în fond a constituit unul dintre 
cele mai importante argumente în favoarea introducerii acestei etape 
procesuale distincte în cadrul fazei de judecată. 


$ 2. Efectele jurisprudenţei Curţii Constituţionale asupra 
procedurii camerei preliminare 


În forma iniţială a actualului Cod de procedură penală, procedura de 
cameră preliminară era prevăzută ca fiind necontradictorie. De asemenea, 

această etapă procesuală se derula într-o modalitate preponderent scrisă. 
În ceea ce priveşte subiecţii procesuali implicaţi în procedura din camera 
preliminară, sfera acestora era restrânsă la judecătorul de cameră 
preliminară, inculpat şi procuror. Aceştia din urmă participau la procedură 
exclusiv prin posibilitatea depunerii de înscrisuri. : 

În viziunea legiuitorului, toate aceste elemente procedurale aveau 
menirea de a înlătura durata excesivă a procedurilor în faza de judecată, 
fiind eliminate, în acest mod, unele dintre deficiențele care au condus la 
condamnarea României de către Curtea Europeană a Drepturilor Omului 
pentru încălcarea duratei excesive a procesului penal. Efectul scontat era 
unul „direct, pozitiv asupra celerității soluționării unei cauze penale şi 
înlătură o lacună a actualelor dispoziții procesual penale, în care exami- 
narea legalității rechizitoriului, a probelor administrate în cursul urmăririi 
penale împiedică pe durată nedeterminată începerea cercetării ju- 
decătoreşti”!. 

Sesizată în ceea ce priveşte conformarea dispoziţiilor art. 344-347 cu 
prevederile legii fundamentale, Curtea Constituţională a pronunţat Decizia 
nr. 641/20142, prin care a stabilit că anumite elemente procedurale 
specifice camerei preliminare sunt neconstituţionale, deoarece se; încalcă 
dreptul la un proces echitabil, prin caracterul necontradictoriu şi 
preponderent scris, precum şi dreptul la apărare şi egalitatea de arme, 
având în vedere limitarea sferei subiecţilor procesuali care puteau participa 
la această procedură. S-a reținut, de asemenea, încălcarea dispozițiilor 
constituționale referitoare la rolul procurorului în procesul penal, 
subliniindu-se că limitarea atribuţiilor acestuia în procedura desfăşurată în 
camera preliminară este neconstituțională. Nu în ultimul rând, s-a conclu- 
zionat în sensul încălcării dreptului la un proces echitabil din perspectiva 
restrângerii competenţei judecătorului de cameră preliminară de a putea 
administra probe noi, din oficiu sau la cererea procurorului, a părţilor ori a 
persoanei vătămate. 

Astfel, Curtea Constituţională a stabilit ca fiind. neconstituţionale 
următoarele texte de lege: 

- art. 344 alin. (4), în conformitate cu care „judecătorul de cameră 
preliminară comunică cererile şi excepţiile formulate de către inculpat ori 
excepţiile ridicate din oficiu parchetului, care poate răspunde în scris, în 
termen de 10 zile de la comunicare”; 

- art. 345 alin. (1) şi art. 346 alin. (1), în conformitate cu care ju- 
decătorul de cameră preliminară se pronunţă fără Rarlioipagea procurorului 
şi a inculpatului; 


1A se vedea Expunerea de motive la noul Cod de procedură penală, conform 
site- ni Ministerului Justiţiei. 


2 C.C.R., dec. nr, 641/11.11.2014, publicată în M. Of. nr. 887/5.12.2014. 

- art. 347 alin. (3), raportat la art. 344 alin. (4), art. 345 alin. (1) şi 
art. 346 alin. (1), conform cărora procedura contestaţiei în camera preli- 
minară se desfăşura numai în baza concluziilor scrise, formulate exclusiv 
de inculpat sau procuror. 

În cele ce urmează vom expune sintetic argumentele în baza cărora 
instanța de contencios constituţional a admis excepția de neconstituţio- 
nalitate. De asemenea, vom evidenția efectele pe care decizia Curţii 
Constituţionale le-a generat asupra procedurii camerei preliminare. 

Încălcarea egalităţii de arme. Din economia dispozițiilor prin care 
era reglementată procedura camerei preliminare, Curtea Constituţională a 
reţinut că procurorul avea acces la cererile şi excepţiile formulate de către 
inculpat ori excepţiile ridicate din oficiu, pe când inculpatului nu i se 
comunicau nici excepţiile ridicate din oficiu de către instanţă, nici răspunsul 
parchetului la acestea. De asemenea, cererile şi excepţiile formulate de 
către inculpat, excepţiile ridicate din oficiu şi răspunsul parchetului nu erau 
comunicate părţii civile sau părţii responsabile civilmente (ori persoanei 
vătămate — n.a.), nefiind cunoscute de acestea din urmă şi neputând fi 
combătute. 

În aceste condiţii, inculpatul nu beneficia de posibilitatea reală de a 
aduce comentarii referitoare la tot ceea ce era motivat în drept sau în fapt 
de către adversar şi la tot ceea ce era prezentat de acesta, fiind limitat 
doar la a depune cereri şi excepții după consultarea rechizitoriului. În ceea 
ce priveşte partea civilă şi partea responsabilă civilmente (respectiv 
persoana vătămată - n.a.), Curtea Constituţională a constatat că acestea 
erau excluse ab initio din procedura de cameră preliminară. Reglementând 
în acest mod, legiuitorul a restrâns în mod absolut posibilitatea părţilor şi a 
subiecților procesuali principali de a avea cunoştinţă şi de a dezbate 
excepţiile ridicate din oficiu şi susținerile parchetului, plasându-le într-o 
situație dezavantajoasă față de procuror. 

Interdicția reglementată î în ceea ce priveşte posibilitatea participării la 
procedura camerei preliminare a părţii civile, părţii responsabile civilmente 
şi persoanei vătămate genera o situație vădit dezavantajoasă pentru aceşti 
subiecţi procesuali nu numai prin comparaţie cu procurorul, ci şi față de 
inculpat. 

Încălcarea contradictorialității. În acelaşi sens, din perspectiva 
contradictorialităţii, ca element definitoriu al egalității de arme şi al dreptului 
la un proces echitabil, norma legală trebuie să permită comunicarea către 
toate părțile din procesul penal — inculpat, parte civilă, parte responsabilă 
civilmente — şi subiecţii procesuali a documentelor care sunt de natură să 
influențeze decizia judecătorului şi să prevadă posibilitatea tuturor celor 
interesaţi de a discuta în mod efectiv observaţiile depuse instanţei. Or, 
dispoziţiile inițiale ale procedurii camerei preliminare se rezumau la a 

indica drept persoane participante în această fază procesuală doar pe 
procuror şi pe inculpat. 

Un alt element procedural care a fost criticat prin decizia Curţii 
Constituţionale l-a reprezentat caracterul scris al procedurii din camera 
preliminară. Astfel, s-a apreciat că numai în cadrul unor dezbateri 
desfăşurate oral procesul poate fi urmărit efectiv, în succesiunea fazelor 
sale, de către părţi. Totodată, dreptul la o procedură orală conţine şi 
dreptul inculpatului, al părţii civile şi al părţii responsabile civilmente 
(respectiv al persoanei vătămate — n.a.) de a fi prezente în faţa instanţei. 
Acest principiu asigură contactul nemijlocit între judecător, părți şi subiecții 
procesuali principali, făcând ca expunerea susţinerilor formulate de 
acestea să respecte o anumită ordine şi facilitând astfel stabilirea corectă 
a faptelor. 

Potrivit art. 345 alin. (1), art. 346 alin. (1) şi art. 347 alin. (3), în forma 
iniţială, procedura în camera preliminară se desfăşura pe baza concluziilor 
depuse în scris de către inculpat şi a răspunsului parchetului, fără a avea 
loc dezbateri orale în cadrul cărora părţile din proces să-şi poată Rune 
susținerile. 

Curtea Constituțională, coroborând toate aceste constatări critice, a 
concluzionat că este criticabilă şi procedura verificării legalității admi- 
nistrării probelor. Astfel, pe de o parte, probele, odată ce erau excluse, 
nu mai puteau fi avute în vedere la judecata în fond a cauzei, iar pe de altă 
parte, după rămânerea definitivă a soluţiei dispuse de judecătorul de 
cameră preliminară, nu mai exista niciun temei legal în baza căruia 
inculpatul să poată ridica cereri ori excepţii referitoare la aspecte deja 
analizate în camera preliminară. De asemenea, Curtea a observat că din 
reglementarea instituției camerei preliminare se desprindea ideea impo- 
sibilității pentru judecătorul din această fază de a administra probe pentru 
a stabili legalitatea probelor administrate în faza de urmărire penală, 
nebeneficiind de contradictorialitate şi oralitate. Singura posibilitate pentru 
acesta era constatarea formală a legalităţii probelor sau necesitatea exclu- 
derii unora dintre acestea. Or, organul de urmărire penală strânge şi 
administrează probe atât în favoarea, cât şi în defavoarea suspectului sau 
inculpatului, astfel încât, în situaţia în care în cauza respectivă sunt mai 
mulți inculpaţi, proba care acționează în favoarea unuia poate acționa în 
defavoarea celuilalt. 

În acelaşi sens, în anumite circumstanțe, aspectele de fapt ce au stat 
la baza obținerii anumitor probe au relevanță directă şi implicită asupra 
legalității probelor. În aceste condiții, imposibilitatea judecătorului de 
cameră preliminară de a administra noi probe ori de a solicita depunerea 
anumitor înscrisuri, precum şi lipsa unei dezbateri orale cu privire la aceste 
aspecte îl pun pe acesta în postura de a nu putea clarifica situația de fapt, 
aspect ce se poate răsfrânge implicit asupra analizei de drept. Din această 

perspectivă, Curtea a apreciat că rezultatul procedurii în camera preli- 
minară referitor la stabilirea legalităţii administrării probelor şi a efectuării 
actelor procesuale de către organele de urmărire penală are o influenţă 
directă asupra desfăşurării judecății pe fond, putând să fie decisiv pentru 
stabilirea vinovăției sau nevinovăţiei inculpatului. Aceasta reglementare a 
camerei preliminare încălca dreptul părților la un proces echitabil în com- 
ponenta sa privind contradictorialitatea, oralitatea şi egalitatea armelor. 

Pentru aceste motive, Curtea Constituţională a admis excepția de 
neconstituţionalitate, constatând că soluția legislativă cuprinsă în art. 344 
alin. (3), art. 345 alin. (1) şi art. 346 alin. (1), potrivit căreia judecătorul de 
cameră preliminară se pronunță „fără participarea procurorului şi a 
inculpatului”, este neconstituțională întrucât nu permitea participarea 
procurorului, a inculpatului, a părții civile, a părții responsabile civilmente şi 
a persoanei vătămate în procedura desfăşurată în camera de consiliu, în 
fața judecătorului de cameră preliminară. Curtea Constituţională a reținut 
că, din perspectiva exigenţelor dreptului la un proces echitabil, este 
suficient să li se asigure părţilor posibilitatea participării în această etapă 
procesuală, judecătorul putând decide asupra finalizării procedurii în 
camera preliminară şi fără participarea părţilor, atâta timp cât acestea au 
fost legal citate. 

De asemenea, în baza aceloraşi considerente, a fost declarat ca fiind 
neconstituțional şi art. 347 alin. (3), prin acest text de lege fiind prevăzută 
procedura de soluţionare a contestaţiei fără participarea părților şi a 
procurorului, în absenţa contradictorialităţii şi a oralităţii, prin încălcarea 
dreptului la un proces echitabil. 

Suplimentar argumentelor Curţii Constituţionale, arătăm că prin 
limitarea participării subiecţilor procesuali la desfăşurarea activității din 
camera preliminară se producea o semnificativă atingere dreptului la 
apărare. În acest sens, potrivit art. 10, exercitarea dreptului la apărare este 
garantată subiecţilor procesuali principali şi părților în tot cursul procesului 
penal. Aşadar, indiferent de faza sau etapa în care se află procesul penal, 
organele judiciare au obligaţia de a asigura o exercitare deplină şi efectivă 
a dreptului la apărare. 

Aceste reglementări erau încălcate prin restricționarea posibilității 
persoanei vătămate, părții civile şi părţii responsabile civilmente de a 
participa la procedura de cameră preliminară. Practic, etapa prealabilă a 
camerei preliminare reprezenta o perioadă a procesului penal în care 
persoana vătămată şi celelalte părți, cu excepția inculpatului, nu aveau 
asigurat accesul la justiție. Restricţionarea era cu atât mai gravă dacă 
avem în vedere posibilitatea legală conferită judecătorului de cameră 
preliminară de a dispune excluderea unor probe obținute prin încălcarea 
dispoziţiilor legale sau de a dispune restituirea cauzei la parchet în baza 
excluderii tuturor probelor administrate în faza urmăririi penale. În acest 

sens, exista posibilitatea excluderii anumitor probe în acuzare, vătămându-se 
interesele procesuale ale persoanei vătămate sau părţii civile, acestea 
neavând posibilitatea de a susține legalitatea administrării probelor respec- 
tive. Acelaşi lucru era valabil şi pentru partea responsabilă civilmente. 
Pentru aceiaşi subiecți procesuali, dispoziţia de restituire a dosarului la 
organul de urmărire penală este defavorabilă, extinderea duratei pro- 
„__cesului penal constituind un aspect care are efectul de a le prejudicia 
interesele legitime. 

Prin încălcarea dreptului la apărare recunoscut de lege. persoanei 
vătămate, părții civile şi părţii responsabile civilmente se producea, 
inevitabil, şi o derogare de la principiul egalităţii de arme, garanţie implicită 
a procesului penal echitabil, deoarece controlul judecătoresc asupra unor 
aspecte vitale ale urmăririi penale (verificarea legalităţii sesizării, a lega- 
lităţii administrării probelor etc.) se realiza numai cu participarea inculpa- 
tului, prin excluderea celorlalte părţi, precum şi a persoanei vătămate. 

De asemenea, Curtea Constituţională a statuat şi asupra neconsti- 
tuționalităţii art. 347 alin. (1), constatând că soluția legislativă potrivit căreia 
numai „procurorul şi inculpatul” puteau face contestaţie cu privire la modul 
de soluționare a cererilor şi a excepțiilor, precum şi împotriva soluțiilor 
prevăzute la art. 346 alin. (3)-(5) este neconstituţională!. Nu în ultimul 
rând, instanța de contencios constituțional a stabilit că aceleaşi dispoziţii 
ale art. 347 alin. (1), în redactarea anterioară modificării prin O.U.G. 
nr. 82/2014, sunt neconstituţionale şi din perspectiva excluderii posibilităţii 
de a face contestaţie împotriva soluţiei prevăzute în art. 346 alin. (2). 


1 C.C.R., dec. nr. 631/8.10.2015, publicată în M. Of. nr. 831/6.11.2015. În sinteză, 
s-a reținut că dispoziţiile art. 347 alin. (1), anterior modificării intervenite prin O.U.G. 
nr. 82/2014 (aprobată cu modificări prin Legea nr. 75/2016), sunt neconstituţionale, fiind 
contrare prevederilor constituționale referitoare la liberul acces la justiţie, atâta vreme cât 
nu dau dreptul şi persoanei vătămate, părții civile şi părții responsabile civilmente să 
formuleze contestaţie cu privire la modul de soluţionare a cererilor şi a excepțiilor, precum 
şi împotriva soluţiilor prevăzute la art. 346 alin. (3)- (5). 
2 C.C.R., dec. nr. 18/17.01.2017, publicată în M. Of. nr. 312/2.05.2017. În sinteză, 
s-a reținut că dispoziţiile art. 347 alin. (1), anterior modificării intervenite prin O.U.G. 
nr. 82/2014, în conformitate cu care nu era supusă contestaţiei încheierea prin care 
judecătorul de cameră preliminară a dispus începerea judecății (în condiţiile în care a 
constatat că nu s-au formulat cereri şi excepții şi nici nu a ridicat din oficiu excepții), 
generau un tratament discriminatoriu pentru inculpatul, persoana vătămată, partea civilă şi 
partea responsabilă civilmente din respectiva cauză faţă de părţile şi persoanele vătămate 
rămase, la rândul lor, în pasivitate în acele cauze penale î în care judecătorul de cameră 
preliminară a ridicat, din oficiu, excepții sau au fost formulate cereri şi excepții de către un 
alt participant în proces decât contestatorul — o parte, persoana vătămată sau procurorul. 
În acest sens, pasivitatea părţilor şi a persoanei vătămate nu putea constitui un criteriu 
obiectiv pentru a le exclude de la exercițiul dreptului de a formula contestaţie, având în 
vedere că acest drept era recunoscut de legiuitor cu privire la părțile şi persoanele 
vătămate care au rămas în pasivitate în cauze în care un alt participant în proces decât 
contestatorul a formulat cereri şi excepții ori judecătorul de cameră preliminară a ridicat, din 
oficiu, excepții. 

Nu în ultimul rând, Curtea Constituțională a constatat că soluția 
legislativă cuprinsă în art. 345 alin. (1) care nu permite judecătorului de 
cameră preliminară să administreze alte mijloace de probă în afara 
„oricăror înscrisuri noi prezentate” este neconstituțională, fiind limitat 
exercițiul procesual al judecătorului de cameră preliminară, independența 
sa în realizarea actului de justiţie, pe de o parte, şi încălcându-se dreptul la 
apărare şi dreptul la un proces echitabil al părţilor şi persoanei vătămate, 
sub aspectul egalităţii de arme, pe de altă parte!. 

În concluzie, din analiza acestor decizii de admitere a excepțiilor de 
neconstituționalitate se desprind următoarele motive în baza cărora s-a 
constatat încălcarea legii fundamentale: 

1) încălcarea egalităţii de arme, componentă esenţială a dreptului la 
un proces echitabil, prevăzut în art. 21 alin. (3) din Constituția României, 
privită din următoarele perspective: a) accesul exclusiv al procurorului la 
cererile şi excepţiile ridicate de inculpat; b) cererile şi excepţiile invocate nu 
erau comunicate celorlalte părți sau persoanei vătămate; c) excluderea 
persoanei vătămate, a părții civile şi a părții responsabile civilmente de la 
desfăşurarea procedurii în camera preliminară; d) restricționarea posi- 
bilităţii părților şi a persoanei vătămate de a solicita administrarea de noi 
probe, cu excepţia celor obținute prin înscrisuri noi; 

2) încălcarea contradictorialităţii şi oralității, de asemenea elemente 
ale dreptului la un proces echitabil; constatarea are la bază reglementarea 
desfăşurării procedurii în camera preliminară fără participarea procurorului, 
a părţilor şi a persoanei vătămate, exclusiv în baza înscrisurilor depuse de 
inculpat sau procuror; 

3) verificarea de către judecătorul de cameră preliminară a legalității 
administrării probelor şi a efectuării actelor de către organele de urmărire 
penală în condiţii de necontradictorialitate şi lipsă de oralitate, fără ca 
judecătorul să poată administra probe noi, constituie o modalitate neechi- 
tabilă de desfăşurare a procesului penal, fiind lezat, în acelaşi timp, Şi 
dreptul la apărare; 

4) prin restrângerea participării procurorului la. procedura camerei 
preliminare se încălcau dispoziţiile art. 131 din Constituţia României; 

5) prin restricționarea dreptului persoanei vătămate, al părții civile şi 
al părții responsabile civilmente de a formula contestaţie împotriva soluției 
pronunțate de judecătorul de cameră preliminară se încălca accesul liber 
la justiţie, drept fundamental consacrat în art. 21 din Constituția României; 

6) diferenţierea discriminatorie între părţile sau persoana vătămată, 
rămase în pasivitate ca urmare a neformulării de cereri sau excepţii, pe de 
o parte, şi părţile sau persoana vătămată, de asemenea, care au rămas în 

pasivitate în cauze în care un alt participant în proces decât contestatorul a 


1 C.C.R., comunicatul de presă din data de 5.12.2017, conform site-ului instanței de 
contencios constituțional. 

formulat cereri şi excepţii ori judecătorul de cameră preliminară a ridicat, 
din oficiu, excepţii era de natură să înfrângă egalitatea în drepturi între 
cetățeni, în ceea ce priveşte recunoaşterea dreptului fundamental de 
acces liber la justiţie. 

În aceste condiții, procedura camerei preliminare a fost modificată de 
legiuitor prin O.U.G. nr. 82/2014, în conformitate cu deciziile Curţii 
Constituționale prezentate mai sus. Ca urmare a acestor modificări, în 
prezent, procedura de cameră preliminară se desfăşoară în condiţii simi- 
lare cu judecata, prin asigurarea contradictorialităţii, oralităţii şi nemijlocirii, 
a participării tuturor persoanelor interesate, garantându-se egalitatea de 
drepturi, desfăşurarea echitabilă a procedurii şi respectarea dreptului la | 
apărare. 


$ 3. Măsurile premergătoare 


Etapa procesuală a camerei preliminare presupune parcurgerea 
următoarelor stadii: 1) măsurile premergătoare; 2) procedura de bir 
3) calea de atac a contestatiei. 

În cadrul măsurilor premergătoare procedurii de judecată î în cameră 
preliminară, se disting următoarele categorii de activități: 1) repartizarea 
aleatorie a dosarului; 2) asigurarea asistenţei juridice a inculpatului, celor- 
lalte părţi şi persoanei vătămate, în condiţiile legii; 3) comunicarea cu incul- 
patul, celelalte părţi şi persoana vătămată; 4) comunicarea cu parchetul. 

Conform art. 344 alin. (1), după sesizarea instanţei de judecată prin 
rechizitoriu, dosarul va fi repartizat aleatoriu judecătorului de cameră 
preliminară. 

Ulterior repartizării aleatorii, în cazurile de asistență juridică obli- 
gatorie!, judecătorul de cameră preliminară competent ia măsuri pentru 
desemnarea unui avocat din oficiu, în cauzele în care din actele dosarului 
rezultă că urmărirea penală s-a desfăşurat fără ca Poea sau persoana 
vătămată să aibă avocat ales?. 


1 Potrivit art. 90, asistența juridică este obligatorie când inculpatul este minor, 
internat într-un centru de detenție ori într-un centru educativ, când este reținut sau arestat, 
chiar în altă cauză, când față de acesta a fost dispusă măsura de siguranță a internării 
medicale, chiar în altă cauză, în cazul în care organul judiciar apreciază că inculpatul nu 
şi-ar putea face singur apărarea şi atunci când legea prevede pentru infracțiunea săvârşită 
pedeapsa detenţiunii pe viață sau pedeapsa închisorii mai mare de 5 ani. De asemenea, 
potrivit art. 93 alin. (4) şi (5), asistenţa juridică este obligatorie când persoana vătămată sau 
partea civilă este o persoană lipsită de capacitate de exercițiu ori cu capacitate de exercițiu 
restrânsă, precum şi atunci când organul judiciar apreciază că, din anumite motive, 
persoana vătămată, partea civilă sau partea responsabilă civilmente nu şi-ar putea face 
singură apărarea. i 

2 Opinăm în sensul asigurării unui apărător din oficiu, în cazurile de asistență 
juridică obligatorie, şi în situaţia în care pe parcursul urmăririi penale persoana vătămată 

Pentru asigurarea asistenţei juridice, judecătorul de cameră preli- 
minară va aduce la cunoştinţă părţilor şi persoanei vătămate dreptul de 
a-şi angaja un apărător şi termenul de la data comunicării în care pot fi 
formulate în scris cereri şi excepții cu privire la legalitatea sesizării 
instanţei, legalitatea administrării probelor şi a efectuării actelor de către 
organele de urmărire penală. Termenul stabilit de către judecătorul de 
cameră preliminară, în funcţie de complexitatea şi particularitățile cauzei, 
nu poate fi mai scurt de 20 de zile. 

După cum am precizat mai sus, posibilitatea de a formula în scris 
cereri şi excepţii este recunoscută tuturor subiecților procesuali interesați, 
şi anume părţilor şi persoanei vătămate, personal sau prin apărător ales 
sau desemnat din oficiu. 

Termenul stabilit pentru formularea cererilor şi excepțiilor poate fi 
caracterizat ca fiind un termen minim. Termenul poate fi şi mai mare de 20 
de zile, în funcţie de cauza penală aflată în etapa camerei preliminare, dar 
judecătorul trebuie să aibă în vedere termenul maxim de 60 de zile instituit 
pentru desfăşurarea întregii proceduri în această etapă procesuală. 

Avocatul din oficiu, pentru a putea formula în scris cereri şi excepții, 
are nevoie, în primul rând, să cunoască actele dosarului de urmărire 
penală. În acest scop, potrivit art. 92 alin. (7), în cursul procedurii de 
cameră preliminară şi în cursul judecății, avocatul (ales sau din oficiu) are 
dreptul să consulte actele dosarului. 

În categoria de activităţi necesare comunicării cu inculpatul, celelalte 
părţi şi persoana vătămată este inclusă, în primul rând, comunicarea copiei 
certificate a rechizitoriului?. 

Potrivit art. 344 alin. (2), rechizitoriul se comunică, în copie certificată, 
numai inculpatului. Pentru aceasta, în art. 329 alin. (2) se arată că 
procurorul este obligat să comunice instanței de judecată rechizitoriul 
însoţit de un număr necesar de copii certificate pentru a fi comunicate 
inculpaților?. 

sau părțile au avut avocat ales. Astfel, este ştiut faptul că pe parcursul procesului penal 
asistența juridică poate fi asigurată de mai mulți avocați, succesiv, ca urmare a încetării 
contractului de asistență juridică, din diferite motive. Faptul că judecătorul de cameră 
preliminară va constata că părțile au beneficiat de asistenţă juridică în cursul urmăririi 
penale nu reprezintă o garanţie a menținerii acestui serviciu şi pentru procedura de cameră 
preliminară. 

1 Potrivit art. 329 alin. (2), procurorul este obligat să comunice instanței de judecată 
rechizitoriul însoțit de un număr necesar de copii certificate pentru a fi comunicate 
inculpaţilor. 

2 Ulterior pronunțării de către Curtea Constituţională a Deciziei nr. 641/2014, în 
perioada de timp până la modificarea art. 344 prin O.U.G. nr. 82/2014, în activitatea 
instanțelor de judecată se conturase practica de a comunica rechizitoriul nu numai inculpa- 
tului, ci şi celorlalte părți, respectiv persoanei vătămate. Această dispoziţie de comunicare 
a rechizitoriului avea în vedere unul dintre argumentele cuprinse în decizia menţionată, la 
pct. 43, în conformitate cu care „norma legală trebuie să permită comunicarea către toate 

Rațiunea pentru care inculpatului i se comunică rechizitoriul decurge 
din natura juridică a acestui act procesual, şi anume aceea de act de 
acuzare, care trebuie comunicat obligatoriu inculpatului, pentru ca acesta 
să beneficieze de dreptul la un proces penal echitabil, dar şi pentru a-şi 
face apărarea în mod eficient. 

În cazul în care inculpatul nu vorbeşte sau nu înțelege limba română, 
i se va comunica şi traducerea autorizată a rechizitoriului. Totodată, potrivit 
art. 329 alin. (4), în ipoteza în care inculpatul, cetățean român, aparținând 
unei minorităţi naţionale, a solicitat să îi fie comunicată o traducere a 
rechizitoriului în limba maternă, judecătorul de cameră preliminară va 
aduce la îndeplinire această solicitare. 

Copia rechizitoriului sau traducerea acestuia se comunică la locul de 
deţinere ori, după caz, la adresa unde locuieşte sau la adresa la care 
inculpatul a solicitat comunicarea actelor de procedură. | 

În continuare, legiuitorul instituie obligația pentru judecătorul de 
cameră preliminară de a comunica inculpatului, celorlalte părţi şi persoanei 
vătămate obiectul procedurii în camera preliminară, dreptul de a-şi angaja 
un apărător şi termenul în care, de la data comunicării, pot formula în scris 
cereri şi excepţii cu privire la legalitatea sesizării instanței, legaiitatea 
administrării probelor şi a efectuării actelor de către organele de urmărire 
penală. 

La expirarea termenelor prevăzute în art. 344 alin. (2) şi (3), dacă 
s-au formulat cereri sau excepții ori dacă a ridicat excepții din oficiu, 
judecătorul de cameră preliminară stabileşte termenul pentru soluționarea 
acestora, cu citarea părţilor şi a persoanei vătămate şi cu participarea 
procurorului. 


părțile din procesul penal — inculpat, parte civilă, parte responsabilă civilmente (şi persoană 
vătămată - n.a.) — a documentelor care sunt de natură să influențeze decizia judecătorului 
(...)”. În lucrări anterioare am arătat că dispoziția de comunicare a copiei certificate a rechi- 
zitoriului tuturor părţilor, respectiv persoanei vătămate, nu este necesară. Astfel, comuni- 
carea actului de sesizare tuturor părţilor din proces, în primul rând, excedează cadrului 
procesual existent, în art. 329 alin. (2) menţionându-se că se trimit instanței un număr 
necesar de copii ale rechizitoriului, pentru a fi comunicate inculpaților. De asemenea, nu 
este încălcat dreptul la un proces echitabil celorlalte părţi din proces sau persoanei 
vătămate atât timp cât aceşti subiecți procesuali pot consulta dosarul cauzei în procedura 
camerei preliminare, fără niciun fel de impedimente legale [cum ar fi, de exemplu, 
impedimentul prevăzut în art. 94 alin. (4), unde se arată că în cursul urmăririi penale, 
procurorul poate restricționa motivat consultarea dosarului, dacă prin aceasta s-ar putea 
aduce atingere bunei desfăşurări a urmăririi penale; după punerea în mişcare a acţiunii 
penale, restricționarea se poate dispune pentru cel mult 10 zile]. Prin comunicarea actului 
de sesizare a instanței de judecată tuturor părţilor din dosar, precum şi persoanei 
vătămate, se îngreuna inutil procedura desfăşurată în camera preliminară, judecătorul 
substituindu-se, prin acest demers, părții civile, părţii responsabile civilmente şi persoanei 
vătămate, care au posibilitatea legală de a consulta dosarul cauzei (a se vedea Neagu VII, 
pp. 212-213). 

§ 4. Procedura de judecată 


Pentru a obține imaginea corectă a mecanismului fixat de legiuitor cu 
privire la derularea activităţii în această etapă a procesului penal, se 
impune atât analiza dispoziţiilor art. 345, în care s-a dorit reglementarea 
acestei proceduri, cât şi examinarea prevederilor art. 346, text în care au 
fost menţionate soluţiile care pot fi pronunţate ca urmare a parcurgerii 
procedurii în camera preliminară. 

Subliniem faptul că ipotezele fixate în normele juridice din conținutul 
art. 345 nu sugerează tabloul complet al situaţiilor pe care le-a avut în 
vedere legiuitorul, unele dintre acestea fiind prefigurate prin prisma 
soluțiilor pe care le poate pronunța judecătorul de cameră preliminară. 

În acest sens, menţionăm faptul că deşi în art. 345 nu este prevăzută 
ipoteza în care nu s-au formulat cereri şi excepții ori nu au fost ridicate din 
oficiu excepţii, această situaţie poate fi întâlnită şi este precizată în mod 
expres în art. 346 alin. (1). 

Ca atare, analizând economia dispoziţiilor art. 345 în corelare cu cele 
cuprinse în art. 346, constatăm că în procedura din camera preliminară pot 
exista două conjuncturi procesuale distincte, în funcție de atitudinea 
participanţilor implicaţi, potrivit legii, în această etapă procesuală a fazei de 
judecată. 

O primă conjunctură procesuală rezultă din prevederile art. 346 
alin. (1), şi anume atunci când nu s-au formulat cereri şi excepții ori nu au 
fost ridicate din oficiu excepții în termenele prevăzute în art. 344 alin. (2) 
sau (3). Într-o asemenea situaţie, judecătorul de cameră preliminară 
constată legalitatea sesizării instanţei, a administrării probelor şi a 
efectuării actelor de urmărire penală şi dispune începerea judecății. 

Cea de a doua conjunctură procesuală constă în situația în care s-au 
formulat cereri şi excepții ori au fost ridicate din oficiu excepții. In această 
ipoteză, judecătorul de cameră preliminară stabileşte termenul pentru 
soluţionarea acestora, cu citarea părţilor şi a persoanei vătămate ŞI cu 
participarea procurorului. 

La termenul stabilit, judecătorul de cameră preliminară soluţionează 
cererile şi excepţiile formulate ori excepţiile ridicate din oficiu, în camera de 
consiliu, pe baza lucrărilor şi a materialului din dosarul de urmărire penală 
şi a oricăror înscrisuri noi prezentate, ascultând concluziile părţilor şi ale 
persoanei vătămate, dacă sunt prezente, precum şi ale procurorului. 

Ca urmare a constatării neconstituţionalităţii art. 345 alin. (1)! care nu 
permite judecătorului de cameră preliminară să administreze alte mijloace 
de probă în afara „oricăror înscrisuri noi prezentate”, notăm că în procedura 
soluționării cererilor şi a excepțiilor formulate în camera preliminară, 


1 A se vedea C.C.R., comunicatul de presă din data de 5.12.2017, conform site-ului 
instanţei de contencios constituțional. 

judecătorul competent are posibilitatea de a administra şi alte mijloace de 
probă, fie la cererea părţilor, a persoanei vătămate sau a piaua fie 
din oficiu. 


Legiuitorul, în art. 345 alin. (3), menţionează constatările pe care le 
poate face judecătorul de cameră preliminară, şi anume: neregularități ale 
actului de sesizare, încălcarea legii în efectuarea urmăririi penale, admi- 
nistrarea unor probe prin încălcarea principiului loialității şi a principiului 
legalităţii, ipoteză în care exclude una sau mai multe probe. Toate aceste 
aspecte sunt aduse în discuţia procurorului, a părților şi a persoanei vătă- 
mate prezente la şedinţa de judecată, instanța luând concluziile acestora 
cu privire la aspectele semnalate. 

Încheierea prin care judecătorul de cameră preliminară soluţionează 
cererile şi excepţiile formulate ori invocate din oficiu se comunică de îndată 
procurorului, părților şi persoanei vătămate. 

Modul în care judecătorul de cameră preliminară soluţionează cere- 
rile şi excepţiile formulate ori invocate din oficiu determină procedura care 
trebuie urmată în continuare. 

Astfel, în ipoteza în care judecătorul de cameră ainara nu 
constată neregularități ale actului de sesizare, nu sancţionează actele de 
urmărire penală cu nulitatea absolută sau relativă ori nu aplică sancţiunea 
excluderii probelor, încheierea de respingere a cererilor şi excepțiilor for- 
mulate ori invocate din oficiu conţine şi dispoziţia de începere a judecății. 

În ipoteza în care judecătorul de cameră preliminară admite cererile 
şi excepţiile formulate ori invocate din oficiu, este reglementată o etapă 
intermediară, pe parcursul căreia procurorul are posibilitatea de a remedia 
neregularităţile actului de sesizare şi de a-şi preciza poziţia procesuală. În 
acest sens, conform art. 345 alin. (3), în cazul în care judecătorul de 
cameră preliminară constată neregularități ale actului de sesizare sau în 
cazul în care sancţionează potrivit art. 280-282 actele de urmărire penală 
efectuate cu încălcarea legii ori dacă exclude una sau mai multe probe 
administrate, în termen de 5 zile de la comunicarea încheierii, procurorul 
remediază neregularitățile actului de sesizare şi comunică judecătorului de 
cameră preliminară dacă menţine dispoziţia de trimitere în judecată ori 
solicită restituirea cauzei. 

După parcurgerea procedurii nepublice, contradictorii şi orale, prin 
care sunt soluționate cererile şi: excepţiile formulate de părţi, persoana 
vătămată ori invocate din oficiu, respectiv după epuizarea etapei pe 
parcursul căreia procurorul are posibilitatea de a remedia neregularitățile 
actului de sesizare şi de a-şi preciza poziția procesuală, judecătorul de 
cameră preliminară poate proceda la soluționarea problemelor care fac 
obiectul camerei preliminare. 

În ambele modalităţi de desfăşurarea a procedurii de judecată în 
camera preliminară, indiferent de faptul că au fost sau nu formulate cereri 
sau excepții, judecătorul va pronunţa o încheiere motivată. Soluţiile care 
pot fi pronunțate sunt, potrivit art. 346, începerea judecății, restituirea 
cauzei la parchet sau declinarea competenţei. 


5.1. Începerea judecății 


Dispoziţia judecătorului de cameră preliminară de începere a jude- 
căţii semnifică faptul că în urma evaluării efectuate s-a constatat legali- 
tatea sesizării instanței de judecată, a legalităţii administrării probelor Şi 
efectuării urmăririi penale sau, în măsura în care au fost identificate 
anumite încălcări ale legii, acestea sunt insuficiente pentru a se dispune 
restituirea cauzei la parchet, putând fi declanşată procedura de judecată a 
fondului cauzei. 

Rezultă că soluţia începerii judecății se poate dispune în două situații 
distincte. 

În prima ipoteză, începerea judecății se dispune dacă nu s-au for- 
_mulat cereri şi excepţii ori judecătorul nu a ridicat din oficiu excepții. În 
acest caz, judecătorul de cameră preliminară constată legalitatea sesizării 
instanței, a administrării probelor şi a efectuării actelor de urmărire penală 
(art. 346 alin. (1)]. Judecătorul de cameră preliminară se pronunţă în 
camera de consiliu, fără citarea părţilor şi a persoanei vătămate şi fără 
participarea procurorului, prin încheiere, care se comunică de îndată 
acestora. 

În a doua ipoteză, atunci când au fost formulate cereri sau excepții 
de către părți, persoana vătămată sau din oficiu, începerea judecății se 
dispune în mod diferit, după cum urmează: 

a) judecătorul de cameră preliminară a stabilit că cererile şi excepţiile 
sunt nefondate; cu alte cuvinte, nu au fost constatate neregularități ale 
actului de sesizare, probele au fost legal administrate în cursul urmăririi 
penale, iar actele de urmărire penală au fost efectuate prin respectarea 
legii [art. 346 alin. (2)]; 

b) judecătorul de cameră preliminară a constatat neregularități ale 
actului de sesizare, neregularitatea nu a fost remediată de procuror în 
termenul prevăzut la art. 345 alin. (3), dar, cu toate acestea, poate fi stabilit 
obiectul şi limitele judecății; | 

c) judecătorul de cameră preliminară a exclus una sau mai multe 
probe administrate, dar nu toate probele administrate de organele de 
urmărire penală; în acest caz, potrivit art. 346 alin. (5), probele excluse nu 
pot fi avute în vedere la judecata în fond a cauzei; 

d) judecătorul de cameră preliminară a sancţionat cu nulitate relativă 
sau absolută unele dintre actele de urmărire penală efectuate. 


5.2. Restituirea cauzei la parchet 


Restituirea cauzei la parchet, premisă a reluării urmăririi penale, 
poate fi dispusă, potrivit art. 346 alin. (3), în trei ipoteze. 

În prima ipoteză, restituirea cauzei la parchet se va dispune cu 
îndeplinirea cumulativă a trei condiţii: 1) rechizitoriul este neregulamentar 
întocmit; 2) neregularitatea nu a fost remediată de procuror în termenul 
prevăzut la art. 345 alin. (3); 3) neregularitatea atrage imposibilitatea 
stabilirii obiectului sau limitelor judecății. 

Pe cale de consecinţă, restituirea cauzei la parchet nu se va dispune 
dacă, de exemplu, rechizitoriul nu este verificat de procurorul ierarhic 
superior, în condiţiile în care această omisiune nu are repercusiuni asupra 
stabilirii obiectului sau limitelor judecății. 

Poate să reprezinte o neregularitate care să determine restituirea 
cauzei la procuror, de exemplu, faptul că identitatea inculpatului trimis în 
judecată nu este stabilită cu certitudine în cuprinsul actului de sesizare a 
instanței de judecată sau existența unor contradicții între expozitivul şi 
partea dispozitivă a rechizitoriului, contradicții care determină starea de 
dubiu cu privire la forma infracţiunii pentru care s-a dispus trimiterea în 
judecată, numărul de inculpaţi, modalitatea de participare la comiterea 
infracţiunii etc.!. 

De asemenea, se va dispune restituirea cauzei la parchet în baza 
art. 346 alin. (3) lit. a) în ipoteza în care procurorul nu s-a conformat 
criticilor şi îndrumărilor judecătorului de cameră preliminară şi nu a 
remediat în termenul legal de 5 zile neregularitățile actului de sesizare, cu 
consecința imposibilității stabilirii obiectului şi limitelor judecății. Aceste 
neregularități ale rechizitoriului pot consta în: existența unor contradicții 
între partea expozitivă şi dispozitivul ordonanţei de remediere a actului de 
sesizare; lipsa indicării concrete a participaţiei penale sub forma com- 
plicității unuia dintre inculpaţi; faptul că descrierea faptelor este confuză 
etc.?. 


1 În practica instanțelor de judecată s-a dispus restituirea cauzei la parchet 
constatându-se neregularitatea actului de sesizare a instanței sub aspectul lipsei din 
rechizitoriu a datelor care ar fi trebuit să-contureze infracțiunile pentru care inculpații au fost 
trimişi în judecată. S-a mai reținut, în acelaşi sens, şi lipsa din rechizitoriu a indicării mijloa- 
celor de probă pe care procurorul şi-a întemeiat acuzarea, respectiv că descrierea situației 
de fapt nu corespunde încadrării juridice date faptei (T. Bucureşti, s. | pen., încheierea din 
data de 15.12.2016, pronunţată în dosarul penal nr. 27415/3/2016, definitivă, nepublicată). 
2 Î.C.C.J., s. pen., încheierea din data de 7.03.2017, pronunţată în dosarul penal 
nr. 2742/1/2016, definitivă, nepublicată. Necilaritatea actului de sesizare a fost relevată şi 
ca urmare a concluziilor orale puse de reprezentantul parchetului în cursul şedinţei de 

Judecătorul de cameră preliminară se pronunță prin încheiere, în 
camera de consiliu, cu citarea părților şi a persoanei vătămate şi cu parti- 
ciparea procurorului. Încheierea se comunică de îndată procurorului, 
părților şi persoanei vătămate. 

A doua ipoteză a restituirii cauzei la parchet se fundamentează pe 
dispoziţia judecătorului de excludere a tuturor probelor administrate în 
cursul fazei de urmărire penală. 

Sancţiunea excluderii probelor este incidentă în situația în care sunt 
încălcate principiile legalităţii şi loialității administrării probelor, fiind avute în 
vedere 1) probele obținute prin tortură, precum şi probele derivate din 
acestea [art. 102 alin. (1)]; 2) orice altă probă obținută în mod nelegal, 
precum şi probele derivate din acestea [art. 102 alin. (2) şi (3)]. 

Această soluţie se impune deoarece, în mod practic, dosarul nu 
poate ajunge să fie judecat câtă vreme nu există probe valide administrate 
în faza de urmărire penală. 

Menţionăm că, pentru a se putea dispune restituirea cauzei la par- 
chet, este necesară excluderea tuturor probelor administrate în cursul fazei 
de urmărire penală. 

Ca exemplu, apreciem că se poate exclude întreg ansamblul pro- 
bator dacă se constată că urmărirea penală a fost efectuată prin încăl- 
carea normelor relative la competența după materie sau după calitatea 
persoanei, producându-se în acest mod o vătămare în mecanismul de 
administrare a justiției, vătămare care nu trebuie dovedită. 

În acest caz, potrivit art. 346 alin. (42), restituirea cauzei la procuror 
se dispune prin încheierea prevăzută la art. 345 alin. (2). Rezultă, aşadar, 
că judecătorul de cameră preliminară, dacă dispune excluderea tuturor 
probelor administrate în cursul urmăririi penale, nu va comunica procuro- 
rului încheierea de admitere a cererilor şi excepțiilor ridicate sau invocate 
din oficiu, nefiind parcursă procedura prevăzută în art. 345 alin. (3). 

A treia ipoteză în care judecătorul de cameră preliminară restituie 
cauza la parchet o regăsim atunci când procurorul solicită restituirea 
cauzei, în condiţiile art. 345 alin. (3) teza finală, ori când procurorul nu 
răspunde în termen de 5 zile la observaţiile făcute de judecătorul de 
cameră preliminară cu privire la neregularităţile actului de sesizare. 

Practic, în ambele variante, procurorul revine asupra trimiterii în 
judecată, fie în mod explicit, printr-o solicitare expresă, fie în mod implicit, 
prin adoptarea acestei conduite pasive. 


A 


judecată, prin acestea încercându-se corijarea concluziilor ordonanţei de rectificare, fapt 
care a determinat instanţa de judecată să reţină că parchetul nu are o viziune finală asupra 
faptelor comise şi a momentului la care acestea au fost săvârşite. 

5.3. Declinarea de competentă. Existenţa unui conflict de 
competență 


Obiectul camerei preliminare constă, printre altele, şi în verificarea 
respectării normelor relative la competenţă. În acest sens, judecătorul de 
cameră preliminară, din oficiu sau ca urmare a excepțiilor invocate de părți 
sau persoana vătămată, poate constata că instanţa sesizată cu judecarea 
cauzei în primă instanță nu este competentă. Apreciem că invocarea 
necompetenței instanței de judecată de către procuror este improbabilă, în 
condițiile în care sesizarea acesteia s-a făcut prin actul de trimitere în 
judecată emis de către procuror. 

Declinarea de competență este posibilă dacă se apreciază că au fost 
nesocotite normele relative la competența materială, personală sau terito- 
rială. În oricare dintre aceste ipoteze, excepția de necompetenţă poate fi 
invocată şi poate determina dispoziția de declinare a competenţei. 
Amintim, în acest sens, faptul că excepția de necompetență materială sau 
după calitatea persoanei a instanţei inferioare celei competente potrivit 
legii poate fi invocată în tot cursul judecății, până la pronunţarea hotărârii 
definitive, în vreme ce excepția de necompetență materială sau după 
calitatea persoanei a instanţei superioare celei competente potrivit legii, 
respectiv excepția de necompetenţă teritorială pot fi invocate până la 
începerea cercetării judecătoreşti. 

În cazul în care judecătorul de cameră preliminară constată necom- 
petența instanței de judecată, dosarul va fi trimis, de îndată, instanței de 
judecată desemnate ca fiind competentă prin hotărârea de declinare a 
competenţei. | 

În ipoteza menţionată mai sus, sunt aplicabile şi dispoziţiile art. 51 
privind conflictul de competenţă, ceea ce înseamnă că, în urma declinări 
de competenţă, instanţa stabilită ca fiind competentă poate, la rândul său, 
să îşi decline competenţa. Aşadar, se naşte un conflict negativ de com- 
petență, care se rezolvă, potrivit dispoziţiilor art. 51, de către instanţa 
ierarhic superioară comună. 


$ 6. Calea de atac a contestatiei 


Încheierea prin care judecătorul de cameră preliminară soluţionează 
cauza se comunică de îndată; procurorului, inculpatului, celorlalte părți şi 
persoanei vătămate. 

Potrivit art. 347 alin. (1), în termen de 3 zile de la comunicarea înche- 
ierilor prevăzute la art. 346 alin. (1)-(42), procurorul, părţile şi persoana 
vătămată pot face contestaţie. Contestaţia poate privi şi modul de 
soluționare a cererilor şi a excepțiilor. 

Rezultă că pot fi supuse căii de atac a contestaţiei toate încheierile 
pronunţate de judecătorul de cameră preliminară, prin care acesta a 
dispus fie începerea judecății, fie restituirea cauzei la parchet, după cum 
urmează: 

1) încheierea prin care se dispune începerea judecății, pronunţată în 
baza art. 346 alin. (1), atunci când nu au fost formulate cereri şi excepții şi 
nici nu au fost invocate din oficiu excepții; 

2) încheierea prin care se dispune începerea judecății, pronunţată în 
baza art. 346 alin. (2), atunci când cererile şi excepţiile formulate de părți 
sau persoana vătămată ori invocate din oficiu au fost respinse; 

3) încheierea prin care se dispune începerea judecății, pronunţată în 
baza art. 346 alin. (4), atunci când, deşi sesizarea instanţei este nere- 
gulamentară, se pot stabili obiectul şi limitele judecății, sau au fost excluse 
una sau mai multe probe ori judecătorul a invalidat anumite acte de 
urmărire penală; 

4) încheierea de restituire a cauzei la parchet, pronunţată în baza 
art. 346 alin. (3). 

Nu poate fi atacată cu contestaţie încheierea pronunţată în condiţiile 
art. 346 alin. (6), prin care judecătorul de cameră preliminară declină 
„competenţa de judecată în favoarea unei alte instanţe. Dispoziţia este 
corectă, fiind în consonanţă cu prevederile art. 50 alin. (4), unde se arată 
că hotărârea de declinare a competenţei nu este supusă căilor de atac. 

Contestaţia se judecă de către judecătorul de cameră preliminară de 
la instanţa ierarhic superioară celei sesizate. Când instanţa sesizată este 
Înalta Curte de Casaţie şi Justiţie, contestaţia se judecă de către un alt 
complet de la această instanță, format din doi judecători de cameră 
preliminară [art. 347 alin. (2) raportat la art. 31 alin. (1) lit. d) din Legea 
nr. 304/2004 privind organizarea judiciară, republicată. 

Contestaţia se soluţionează în camera de consiliu, cu citarea părților 
şi a persoanei vătămate şi cu participarea procurorului. Dispoziţiile art. 345 
şi art. 346 se aplică în mod corespunzător. 

Contestaţia se soluţionează prin încheiere motivată, având în vedere 
aplicarea dispoziţiilor art. 345 şi art. 346. 

În ceea ce priveşte soluţiile care pot fi pronunţate în calea de atac a 
contestatiei, acestea pot fi de respingere sau de admitere. 

Contestaţia va fi respinsă ca fiind inadmisibilă, tardivă sau nefondată, 
ipoteză în care încheierea prin care s-a dispus restituirea cauzei la parchet 
sau încheierea prin care s-a dispus începerea judecății rămân definitive. 

În cazul admiterii contestaţiei, încheierea atacată va fi desființată, 
urmând a fi pronunțată oricare dintre soluţiile menţionate în art. 346. De 
exemplu, dacă este admisă contestaţia împotriva încheierii prin care s-a 

dispus restituirea cauzei la parchet, prin încheierea pronunţată în con- 
testație se poate constata că rechizitoriul a fost neregulamentar redactat, 
dar că această neregularitate nu determină imposibilitatea stabilirii obiec- 
tului sau limitelor judecății, ceea ce va determina începerea judecății. De 
asemenea, în ipoteza admiterii contestatiei, instanța de control judiciar are 
posibilitatea de a constata neregularitatea actului de sesizare şi de a 
dispune aplicarea dispoziţiilor art. 345 alin. (3), în sensul comunicării către 


parchet a necesităţii remedierii neregularităților actului de sesizare. ; 


CAPITOLUL IV 
JUDECATA ÎN PRIMĂ INSTANŢĂ 


Secțiunea I 
Consideraţii generale privind judecata în primă instanţă 


$ 1. Consideraţii preliminare 


Normele care disciplinează judecata în primă instanță sunt cuprinse 
în art. 371-407. 

Deşi din lege nu rezultă expres o anumită compartimentare a activi- 
tăților care se desfăşoară în această etapă a fazei de judecată, în literatura 
de specialitate! s-a făcut o periodizare a judecării cauzelor penale în primă 
instanță, periodizare pe care o găsim judicioasă, aceasta corespunzând 
atât aspectelor legislative, cât şi celor întâlnite în activitatea practică a 
instanțelor judecătoreşti. 

În periodizarea amintită sunt cuprinse: măsurile premergătoare jude- 
cății, şedinţa de judecată propriu-zisă, deliberarea şi rezolvarea cauzelor 
penale, pronunţarea, redactarea şi comunicarea hotărârii judecătoreşti. Un 
paragraf distinct a fost rezervat, în debutul capitolului, analizei problemelor 
legate de limitele judecății în primă instanţă. 


$2. Obiectul judecății în primă instanță 


În privinta judecării cauzelor penale, funcționează principiul potrivit 
căruia instanța nu se sesizează din oficiu, aceasta procedând la judecată 
numai în măsura în care a fost sesizată potrivit legii. Această concluzie 
rezultă din dispoziţiile art. 371, în care se arată că judecata se mărginește 
la faptele şi la persoanele arătate în actul de sesizare a instanţei. 

După cum am observat?, sesizarea instanței de judecată se poate 
realiza prin următoarele trei acte: 1) rechizitoriul procurorului; 2) încheierea 
prin care judecătorul de cameră preliminară admite plângerea împotriva 
dispoziţiei de clasare şi dispune începerea judecății, în condițiile art. 341 
alin. (7) pct. 2 lit. c) sau încheierea prin care contestaţia împotriva încheierii 


1 Volonciu |, p. 345 şi urm. 
2 A se vedea $ 3. Limitele fazei de judecată, Capitolul II, Dispoziţii generale privind 
faza de judecată, din prezenta lucrare. 

menționate mai sus este respinsă; 3) acordul de recunoaştere a vinovăției, 
potrivit art. 478 şi urm. 

Interes pentru stabilirea obiectului judecății în primă instanţă prezintă 
însă numai rechizitoriul şi încheierea, deoarece acordul de recunoaştere a 
vinovăţiei are aptitudinea de a sesiza instanţa de judecată cu judecarea 
unei proceduri speciale, care nu se subsumează fazei de judecată, în 
înțelesul Titlului III din Partea specială a Codului de procedură penală. 

Notăm un aspect de noutate în actualul Cod de procedură penală 
constând în renunţarea la posibilitatea extinderii obiectului judecății în 
primă instanță ca urmare a extinderii procesului penalt. Rațiunea actualei 
reglementări se desprinde din tezele prealabile ale Codului de procedură 
penală? în care se face precizarea că eliminarea posibilităţii extinderii 
procesului penal are rolul de a asigura soluţionarea cu celeritate a cauzei 
penale. 

Rechizitoriul procurorului, ca act de sesizare a instanței, trebuie să 
aibă, potrivit art. 328, un anumit conţinut pentru a contura obiectul jude- 
căţii. În acest sens, în art. 328 alin. (1) se arată că rechizitoriul trebuie să 
se limiteze la fapta şi persoana pentru care s-a efectuat urmărirea penală 
şi trebuie să cuprindă, în mod corespunzător, pe lângă menţiunile pre- 
văzute la art. 286 alin. (2), datele privitoare la fapta reținută în sarcina 
inculpatului şi încadrarea juridică a acesteia. 

În practica judiciară s-a arătat, în mod constant, că intră în obiectul 
judecății şi, în consecinţă, instanţa are obligaţia să se pronunțe şi cu privire 
la faptele care au fost precis determinate în partea expozitivă a rechizito- 
riului, dar cu privire la care în dispozitivul rechizitoriului nu s-a menţionat 
expres trimiterea în judecată a inculpatului?. Soluţia a fost nuanţată în 
practica instanței supreme, în sensul că instanța de judecată se va putea 
considera legal sesizată cu judecarea unei infracţiuni care nu a fost 
menţionată în partea dispozitivă a rechizitoriului, cu condiţia ca fapta să fie 
precis determinată — sub aspectul tuturor elementelor ce au relevanţă 
penală, sub aspectul conţinutului unei infracțiuni — în partea expozitivă a 
acestuia, în aşa fel încât să rezulte cu certitudine caracterul ei penal şi 


1 Potrivit art. 336 şi art. 337 din Codul de procedură penală anterior, extinderea 
procesului penal pentru alte fapte sau cu privire la alte persoane putea avea loc dacă în 
cursul judecății se descopereau în sarcina inculpatului date cu privire la săvârşirea unei 
alte fapte prevăzute de legea penală, având legătură cu infracţiunea pentru care era trimis 
în judecată, sau date cu privire la participarea şi a unei alte persoane la săvârşirea faptei 
prevăzute de legea penală pentru care inculpatul era judecat ori date cu privire la săvâr- 
şirea unei fapte prevăzute de legea penală de către o altă persoană, dar în legătură cu 
fapta inculpatului. 

2 H.G. nr. 829/2007, publicată în M. Of. nr. 556/14.08.2007. 

3 C. Apel laşi, dec. pen. nr. 464/1999, C. Apel Ploieşti, s. pen., dec. nr. 1004/A/1999, 
C. Apel Cluj, s. pen., dec. nr. 543/R/1999, în Neagu V, p. 428. 

voinţa neechivocă a procurorului de a-l trimite în judecată pe inculpat şi 
pentru această faptă”. 

În aceste condiţii, apare ca fiind nelegală hotărârea prin care prima 
instanță a dispus condamnarea inculpaţilor atât pentru infracțiunea de furt 
calificat, cât şi pentru infracțiunea de tâlhărie, în condiţiile în care din actele 
şi lucrările dosarului rezultă că inculpații au fost trimişi în judecată numai 
pentru săvârşirea infracțiunii de furt calificat?. 

Obiectul judecății îl constituie faptele reţinute şi examinate în partea 
expozitivă a rechizitoriului, în consecință, instanța are obligaţia să se 
pronunțe asupra acestor fapte chiar dacă, în concluziile sale orale, 
procurorul şi-a restrâns învinuirea la unele dintre acestea’. 

Rigurozitatea dispozițiilor legale privind obiectul judecății impune ca 
fapta dedusă judecății să fie reținută clar în actul de sesizare, adică 
determinată prin toate elementele constitutive care să demonstreze neîn- 
doielnic voința procurorului ca acea faptă să formeze obiectul judecății. 
Simpla reproducere a conținutului unui mijloc de probă prin care se face o 
anumită naraţiune privind o faptă penală“ nu răspunde cerințelor legii 
privind sesizarea instanţei de judecată şi, în consecință, asemenea fapte 
nu pot forma obiectul judecății. 
| Sunt încălcate dispoziţiile privind obiectul judecății şi în cazul în care 
„instanţa dispune asupra unor bunuri ce nu au legătură cu infracțiunea ce 
face obiectul judecății, ci cu o faptă pentru care, prin rechizitoriu, nu s-a 
dispus trimiterea în judecată”. 

În încheierea prin care judecătorul de cameră preliminară admite 
plângerea împotriva dispoziţiei de clasare sau de renunțare la urmărirea 
penală şi dispune începerea judecății în condiţiile art. 341 alin. (7) pct. 2 
lit. c) trebuie să se precizeze în mod clar fapta şi persoana pentru care s-a 
dispus începerea judecății. 


1 T.S., s. pen., dec. nr. 466/1983, în V. Papadopol, Ş. Daneş, Repertoriu alfabetic 
de practică judiciară în materie penală pe anii 1981-1985, Ed. Ştiinţifică şi Enciclopedică, 
Bucureşti, 1989, p. 1999; T.S., s. pen., dec. nr. 605/1981, în C.D. 1981, p. 354. 

2 C. Apel Galaţi, s. pen. dec. nr. 147/R/2000, în |. Neagu ș.a., Drept procesual 
penal. Practică judiciară. Teste grilă, Ed. Universul Juridic, Bucureşti, 2003, p. 357. 

3 T.S., s. pen., dec. nr. 776/1977, T.S., s. pen., dec. nr. 1774/1976, în V. Papadopol, 
M. Popovici, Repertoriu alfabetic de practică judiciară în materie penală pe anii 1976-1 980, 
Ed. Ştiinţifică şi Enciclopedică, Bucureşti, 1982, pp. 271-271. 

4 Referirea incidentă la o faptă prevăzută de legea penală nu satisface exigenţele 
cerute de lege, cu atât mai puţin când fapta nu a făcut obiectul cercetării penale, deoarece 
nu creează certitudinea sesizării instanţei cu judecarea unei asemenea fapte (T.S., s. pen., 
dec. nr. 2182/1984, în Neagu IV, p. 220). 

5 T.S., s. pen., dec. nr. 2723/1984, în R.R.D. nr. 12/1985, p. 75. 

Secţiunea a Il-a 
Stadiile procesuale ale judecății în primă instanţă 


$ 1. Măsurile premergătoare şedinţei de judecată 


Între momentul sesizării instanţei şi momentul de început al şedinţei 
de judecată există un stadiu procesual în care sunt realizate măsuri 
premergătoare sau aşa-zisa procedură preliminară", care are menirea de 
a aduce dosarul în stare de judecată. În cadrul acestei proceduri pre- 
mergătoare şedinţei de judecată sunt dispuse măsuri cu caracter admi- 
nistrativ cu privire la repartizarea aleatorie a dosarului, fixarea termenului 
de judecată, îndeplinirea dispoziţiilor referitoare la citare, asigurarea apă- 
rării, respectiv întocmirea şi afişarea listei cauzelor. 


"1.1. Repartizarea aleatorie 


În vederea repartizării pe completuri de judecată şi a stabilirii primului 
termen de judecată, dosarele sunt transmise în registratura instanţei, 
persoanei desemnate cu repartizarea aleatorie a cauzelor?. Dosarele 
repartizate pe completuri în mod aleatoriu vor fi preluate de preşedintele 
completului sau de unul dintre judecătorii completului (în cazul în care 
judecata în primă instanță se desfăşoară la Înalta Curte de Casaţie şi 
Justiţie), care va lua măsurile necesare în scopul pregătirii judecății, astfel 
încât să se asigure soluţionarea cu celeritate a cauzei. 

Se impune a fi menţionat faptul că între aceste măsuri necesare 
soluționării operative a cauzelor penale se înscriu şi cele vizând preve- 
derile legale în materia incompatibilităţii judecătorilor. 

Atribuţiile vizând pregătirea şedinţei de judecată, cu excepţia reparti- 
Zării aleatorii, sunt exercitate de către preşedintele completului de judecată 


1 Dongoroz IV, p. 290. 

2 Regulile în baza cărora este organizată procedura repartizării aleatorii a cauzelor 
penale sunt cuprinse în Regulamentul de ordine interioară al instanţelor de judecată 
(publicat în M. Of. nr. 970/28.12.2015). Astfel, la nivelul instanțelor este desemnată de 
către preşedinte, cu acordul colegiului de conducere, o persoană care răspunde de 
repartizarea aleatorie a dosarelor. Repartizarea aleatorie se va face fie în sistem informatic 
prin programul ECRIS, fie prin metoda sistemului ciclic, în cazul în care repartizarea în 
sistem informatic nu se poate aplica din motive obiective. 

3 În acest sens, potrivit art. 110 alin. (1) din Regulamentul de ordine interioară al 
instanţelor de judecată, incidentele procedurale referitoare la incompatibilitatea, recuzarea 
sau abținerea tuturor membrilor completului de judecată se vor soluţiona de completul cu 
numărul imediat următor, care judecă în aceeaşi materie. Dacă în materia respectivă nu 
mai există decât un singur complet de judecată, incidentele procedurale referitoare la toţi 
membrii completului se vor soluţiona de acesta. Dacă nu mai există un complet care 
judecă în acea materie, incidentele vor fi i soluționate de completul din materia şi după 
regulile stabilite de colegiul de conducere al instanţei. 

şi de către grefierul de şedinţă stabilit. În acest sens, potrivit art. 361 
alin. (2), preşedintele completului de judecată are îndatorirea să ia din timp 
toate măsurile necesare pentru ca la termenul de judecată fixat judecarea 
cauzei să nu sufere amânare!. 


1.2. Fixarea termenului de judecată 


Aşa cum am observat anterior?, rechizitoriul procurorului are aptitu- 
dinea de a determina desfăşurarea fazei de judecată în toată plenitudinea 
acesteia numai în măsura în care este dublat de încheierea prin care 
judecătorul de cameră preliminară dispune începerea judecății. În acest 
sens, cu privire la stabilirea primului termen de judecată, în art. 109 
alin. (4) din Regulamentul de ordine interioară al instanțelor judecătoreşti 
se arată că după rămânerea definitivă a încheierii prin care s-a dispus, în 
procedura în camera preliminară, începerea judecății, completul de jude- 
cată fixează primul termen de judecată, dispunând citarea părților (şi a 
persoanei vătămate, n.a.), precum şi, după caz, alte măsuri pentru pre- 
gătirea judecății, în condiţiile legii. 

În privința datei la care se fixează termenul de judecată, trebuie 
arătat că în lege nu se fac precizări, urmând ca, în funcţie de ordinea 
intrării dosarelor la instanţă, să fie stabilită data la care începe judecarea 
cauzei. În anumite situaţii însă, preşedintele de complet este obligat să 
dea prioritate judecării anumitor dosare, fixând în acest scop un termen de 
judecată prioritar. Astfel, potrivit art. 355 alin. (1), în cauzele în care sunt 
inculpaţi arestați preventiv sau se află în arest la domiciliu, judecata se 
face de urgență şi cu precădere, termenele fiind, de regulă, de 7 zile. 
Judecarea cauzei se face cu precădere chiar în situația în care unii dintre 
inculpaţi sunt deținuți în altă cauză. 

În legătură cu fixarea termenului de judecată în cauzele penale cu 
arestaţi, menţionăm că, deşi legea prevede necesitatea judecării de 
urgență, preşedintele de complet va ține seama însă, la fixarea termenului, 
şi de intervalul de timp necesar studierii dosarului. Acest lucru se impune 
mai ales în cazurile în care sunt dosare dificile prin numărul şi com- 
plexitatea problemelor pe care le ridică. În acest sens, potrivit dispozițiilor 
art. 355 alin. (2), pentru motive temeinic justificate, instanța poate acorda 
termene mai scurte sau mai lungi. 


1 Potrivit art. 109 alin. (2) din Regulamentul de ordine interioară al instanțelor de 
judecată, în situaţia în care preşedintele completului sau unul dintre membrii completului 
de judecată se află în imposibilitate să ia măsurile necesare pregătirii judecății, astfel încât 
"să se asigure soluţionarea cu celeritate a cauzelor, acestea vor fi dispuse de preşedintele 
instanţei ori, după caz, al secţiei sau de judecătorul desemnat de aceştia. 

2 A se vedea $ 3. Limitele fazei de judecată, Capitolul II, Dispoziţii generale privind 
faza de judecată, din prezenta lucrare. 


/ 

Aşadar, în principiu, termenul de judecată este stabilit de preşe- 
dintele de complet în funcţie de factorii menţionaţi mai sus. 


1.3. Citarea părţilor şi a persoanei vătămate 


Pentru ca la termenul de judecată să nu fie necesare amânări ale 
cauzei, preşedintele completului trebuie ca, în etapa premergătoare 
şedinţei de judecată, să dispună citarea părților, a persoanei vătămate şi a 
altor subiecţi procesuali care urmează să participe la rezolvarea cauzei. 
Realizarea procedurilor de citare pentru primul termen de judecată şi adu- 
cerea la îndeplinire a celorlalte măsuri pentru pregătirea judecății se face 
de grefierul de şedinţă imediat după fixarea termenului de judecată, pentru 
cauzele urgente, sau în cel mult 5 zile lucrătoare, pentru celelalte cauze. 

Potrivit art. 361 alin. (6), preşedintele verifică îndeplinirea dispozițiilor 
privind citarea şi, după caz, procedează la completarea ori refacerea 
acestora. 


1.4. Asigurarea apărării 


Preşedintele completului trebuie să ia măsuri pentru asigurarea apă- 
rării. Astfel, potrivit art. 361 alin. (4), în cazurile în care asistenţa juridică 
este obligatorie, preşedintele completului va lua măsuri pentru desem- 
narea unui avocat din oficiu. 

In situaţia în care în aceeaşi cauză au calitatea de inculpat atât per- 
soana juridică, cât şi reprezentanţii legali ai acesteia, preşedintele verifică 
dacă inculpatul persoană juridică şi-a desemnat un reprezentant, iar în caz 
contrar, procedează la desemnarea unui reprezentant din rândul practi- 
cienilor în insolvenţă. 

În vederea exercitării dreptului de apărare, legea a creat posibilitatea 
ca cei interesaţi să poată lua cunoştinţă de dosar în tot cursul judecății. 
Astfel, persoana vătămată, inculpatul, celelalte părți şi apărătorii acestora 
au dreptul să consulte dosarul în faza de judecată. 


1.5. Întocmirea şi afişarea listei cauzelor 


Preşedintele completului de judecată trebuie să aibă grijă ca lista 
cauzelor fixate pentru judecată să fie întocmită şi afişată la instanţă, la 
vedere, cu 24 de ore înaintea termenului de judecată. 

Când se fixează ordinea cauzelor de pe listă, se va ține seama de 
data intrării cauzelor la instanță, dându-se întâietate dosarelor în care sunt 
deținuți sau arestaţi la domiciliu şi celor cu privire la care legea prevede că 
judecata se face de urgenţă”. 


1 De exemplu, conform art. 184 alin. (26), sesizarea făcută de comisia de expertiză 

$ 2. Şedinţa de judecată în primă instanţă 


2.1. Consideraţii preliminare 


Cum, pe bună dreptate, se subliniază în literatura de specialitate!, 
deşi în lege nu se menționează expres, şedinţa de judecată poate fi 
compartimentată în trei etape distincte, şi anume: începutul şedinţei de 
judecată, cercetarea judecătorească şi dezbaterile. Menţionăm că, potrivit 
reglementărilor actualului Cod de procedură penală, ultimul cuvânt al 
inculpatului nu mai reprezintă un moment autonom în cadrul şedinţei de 
judecată, fiind inclus în etapa dezbaterilor. În acest sens, în art. 389 se 
arată că înainte de a încheia dezbaterile, preşedintele dă ultimul cuvânt 
inculpatului personal. 


2.2. Începutul şedinţei de judecată 


Înainte ca instanța să treacă la efectuarea cercetării judecătoreşti, 
este necesar să se efectueze anumite activităţi care au caracter organi- 
zatoric?, activități de natură să asigure buna desfăşurare a judecării 
cauzei. 

Din economia dispoziţiilor legale care vizează acest moment procesual 
se desprinde necesitatea ca instanța să se oprească asupra următoarelor 
aspecte în stadiul procesual anterior cercetării judecătoreşti: 

- să declare şedinţa deschisă; 

- să facă strigarea cauzei şi să dispună apelul celor citați; 

- să facă unele verificări privitoare la inculpat; 

- să ia anumite măsuri privind martorii, experții şi interpreții; 

- să dispună citirea actului prin care s-a dispus trimiterea în judecată 
ori, după caz, a actului prin care s-a dispus începerea judecății; 

- să aducă la cunoştinţa inculpatului învinuirea, să dea anumite 
lămuriri şi să se pronunţe asupra cererilor şi excepțiilor ridicate. 


2.2.1. Deschiderea şedinţei de judecată 


Şedinţa de judecată începe, practic, prin anunţul pe care grefierul de 
şedinţă îl face publicului cu privire la intrarea în sală a completului de 
judecată. 


i — 


nevoluntare, dacă se constată că aceasta nu mai este necesară, se soluţionează de 
urgență, în camera de consiliu. În acelaşi sens, potrivit art. 252* alin. (3), contestaţia 
împotriva modului de aducere la îndeplinire a încheierii prin care s-a stabilit valorificarea 
bunurilor mobile sechestrate se soluţionează de către instanţă de urgență şi cu precădere. 
1S. Kahane, op. cit., p. 252; Volonciu |, p. 349. 
2 Volonciu |, p. 349. 

În vederea asigurării ordinii şi solemnităţii şedinţei de judecată, este 
necesar ca, la începutul acesteia, preşedintele completului să declare 
şedinţa deschisă. După acest moment, cei prezenţi în sală sunt obligați să 
respecte disciplina în care trebuie să se desfăşoare judecarea cauzei. 

În vederea asigurării ordinii şi solemnităţii şedinţei, preşedintele com- 
pletului de judecată are dreptul să ia anumite măsuri, care se înscriu în 
aşa-zisul drept de poliție a audienței!. În virtutea acestui drept, preşe- 
dintele completului poate invita publicul să păstreze linişte; în situaţia în 
care o parte, din cauza care face obiectul judecății, sau altă persoană 
nesocoteşte măsurile de ordine luate, preşedintele îi atrage atenţia să 
respecte disciplina, iar în caz de repetare ori de abateri grave dispune 
îndepărtarea ei din sală [art. 359 alin. (4)-(6)]. 


2.2.2. Strigarea cauzei şi apelul celor citați 


Având în vedere că pe lista şedinţei de judecată sunt înscrise mai 
multe cauze, preşedintele completului anunţă, potrivit ordinii de pe listă, 
cauza.a cărei judecare este la rând, dar, în prealabil, sunt rezolvate 
problemele legate de cauzele penale a căror amânare este solicitată de 
către cei interesaţi şi care au vocaţie procesuală (părţi, subiecţi procesuali 
principali sau avocați). 

După strigarea cauzei, preşedintele completului dispune să se facă 
apelul părţilor şi al celorlalte persoane citate şi constată care dintre 
acestea s-au prezentat. De regulă, apelul părților şi al celorlalte persoane 
citate se face de grefierul de şedinţă, prin instalația de sonorizare. 

După strigarea cauzei şi apelul părților, grefierul de şedinţă face oral 
referatul cauzei, prezentând pe scurt obiectul pricinii şi stadiul în care se 
află judecata, comunică modul în care s-a îndeplinit procedura de citare a 
persoanelor chemate la proces şi dacă s-au realizat celelalte măsuri 
pregătitoare dispuse de instanţa de judecată. 


2.2.3. Verificări privitoare la inculpat 


La începutul judecății, o importanță deosebită trebuie să se acorde 
verificărilor privitoare la inculpat?. Astfel, potrivit art. 372 alin. (1), după stri- 
garea cauzei şi apelul părţilor, preşedintele trebuie să verifice identitatea 
inculpatului. 

În cazul inculpatului persoană juridică, preşedintele face verificări cu 
privire la denumire, sediul social şi sediile secundare, codul unic de identi- 
ficare, identitatea şi calitatea persoanelor abilitate să îl reprezinte. 


1R. Garraud, op. cit., vol. III, p. 520. 
2 Acestea pot preîntâmpina pronunțarea unor hotărâri penale care ar putea fi puse 
în executare împotriva altor persoane decât inculpatul condamnat. 

2.2.4. Măsuri privind martorii, experţii şi interpreții 


La începutul judecății sunt prevăzute şi unele măsuri pe care 
preşedintele completului trebuie să le ia cu privire la martori, experţi şi 
interpreți. Astfel, potrivit art. 373 alin. (1), după apelul martorilor, experților 
“şi interpreţilor, preşedintele cere martorilor prezenţi să părăsească sala de 
„şedinţă şi le pune în vedere să nu se îndepărteze fără încuviințarea sa. 
Dispoziţia legală privind scoaterea martorilor din sala de şedinţă are drept 
scop înlăturarea posibilității ca martorii ascultați mai târziu să fie influențați 
de declaraţiile martorilor ascultați mai înainte’. 

În practica judiciară s-a stabilit că este nelegală procedura instanţei 
de judecată care nu a audiat persoana vătămată, pe motiv că aceasta s-a 
aflat în sală la ascultarea martorilor, deoarece în lege este prevăzută 
îndepărtarea din sala de judecată a martorilor, şi nu a părţilor?. 

În privința experţilor, legea [art. 373 alin. (2)] arată că aceştia rămân 
în sala de şedinţă, în afară de cazul în care instanța dispune altfel. 
Dispoziţia legală privind rămânerea experţilor în sala de şedinţă se explică 
prin aceea că ei şi-au exprimat punctele de vedere în raportul de expertiză 
depus la dosar. | 

Instanța poate invita experţii să părăsească sala de şedinţă, în 
ipoteza în care acestora li s-ar cere anumite lămuriri, într-o asemenea 
situaţie, pentru a se evita influențarea punctului de vedere al expertului, 
acesta nu trebuie să asiste la ascultarea inculpatului sau a martorilor. 


2.2.5. Citirea actului de sesizare a instanţei 


Potrivit art. 374 alin. (1), la primul termen la care procedura de citare 
este legal îndeplinită şi cauza se află în stare de judecată, preşedintele 
dispune ca grefierul să dea citire actului prin care s-a dispus trimiterea în 
judecată ori, după caz, a celui prin care s-a dispus începerea judecății, sau 
se face o prezentare succintă a acestuia. 

Aşadar, textul de lege are în vedere lecturarea sau prezentarea 
succintă a rechizitoriului, ca act de trimitere în judecată, a încheierii prin 
care judecătorul de cameră preliminară a dispus începerea judecății, în 
condiţiile art. 341 alin. (7) pct. 2 lit. c), sau, eventual, a încheierii de înce- 
pere a judecății pronunțate conform art. 341 alin. (10) lit. b). 

Prin faptul că actul de trimitere în judecată este citit sau prezentat în 
fața audienței, acuzarea devine publică şi, în acest mod, sunt stabilite 


1 Dongoroz Il, p. 167. 

2 C. Apel Bucureşti, s. a Il-a pen., dec. nr. 526/1994, în Culegere de practică 
judiciară penală pe anul 1994, cu note de V. Papadopol, Ed. Continent XXI, Bucureşti, 
1995, p. 81. 

limitele judecății. De asemenea, la acest moment se poate aprecia că 
dosarul se află în stare de judecată. 

Precizăm că citirea actului de sesizare semnifică, în acelaşi timp, şi 
limita temporală stabilită de legiuitor pentru anumite manifestări de voință 
cu efecte semnificative asupra desfăşurării procesului penal. Avem în 
vedere, de exemplu, dispoziţiile art. 159 alin. (3) C. pen., în conformitate 
cu care împăcarea produce efecte (în sensul înlăturării răspunderii penale 
şi a răspunderii civile) cu privire la persoanele între care a intervenit numai 
dacă are loc până la citirea actului de sesizare. În acelaşi sens, având în 
vedere jurisprudența obligatorie a Curţii Constituţionale?, încheierea unui 
acord de mediere cu privire la infracțiunile pentru care poate interveni 
împăcarea produce efecte numai dacă are loc până la citirea actului de 
sesizare. 


2.2.6. Aducerea la cunoştinţă a învinuirii, lămuriri, exceptii şi cereri 


După citirea sau prezentarea succintă a actului de sesizare, preşe- 
dintele completului de judecată mai are de îndeplinit o serie de activităţi, 
având drept scop încunoştințarea inculpatului şi a celorlalte părți, precum 
şi a persoanei vătămate despre posibilitatea exercitării unor drepturi 
procesuale, înainte de î începerea cercetării judecătoreşti. 

În acest sens, inculpatului i se explică în ce constă învinuirea ce i se 
aduce, chiar dacă, anterior, grefierul a citit sau a prezentat succint actul de 
trimitere în judecată şi care, în esență, constă în formularea publică a 
acuzaţiei în materie penală. De asemenea, inculpatul este înștiințat cu 
privire la dreptul de a nu face nicio declarație, atrăgându-i atenţia că ceea 
ce declară poate fi folosit şi împotriva sa, precum şi cu privire la dreptul de 
a pune întrebări coinculpaților, persoanei vătămate, celorlalte părţi, marto- 
rilor, experţilor şi de a da explicaţii în tot cursul cercetării judecătoreşti, 
când socoteşte că este necesar. 

Obligaţia instanței de judecată de a proceda la încunoştințarea 
inculpatului despre dreptul de a nu face nicio declaraţie, respectiv despre 
dreptul de a cunoaşte că declaraţiile sale pot fi folosite împotriva sa a fost 
introdusă în legislația procesual penală prin Legea nr. 356/2006, fiind 
precedată de o jurisprudență constantă în acest sens. Astfel, anterior 
anului 2006, s-a statuat că aceste drepturi ale inculpatului reprezintă una 
dintre garanţiile desfăşurării în mod echitabil a procesului penal, conform 
jurisprudenţei C.E.D.O.?. 

În continuare, preşedintele de complet este obligat să aducă la 
cunoştinţa inculpatului posibilitatea ca judecata să se desfăşoare în 


1 C.C.R., dec. nr. 397/15.06.2016, publicată în M. Of. nr. 532/15.07.2016. 
2 |.C.C.J., s. pen., dec. nr. 828/2006, în Buletinul Jurisprudenţei, Culegere de decizii 
pe anul 2006, Ed. C.H. Reck, Bucureşti, 2007, pp. 761-763. 

procedura simplificată a recunoaşterii vinovăţiei. În acest sens, potrivit 
art. 374 alin. (4), în cazurile în care acţiunea penală nu vizează o 
infracţiune care se pedepseşte cu detenţiune pe viață, preşedintele pune 
în vedere inculpatului că poate solicita ca judecata să aibă loc numai pe 
baza probelor administrate în cursul urmăririi penale şi a înscrisurilor 
prezentate de părţi şi de persoana vătămată, dacă recunoaşte în totalitate 
faptele reținute în sarcina sa. Totodată, inculpatul este încunoştințat 
despre posibilitatea reducerii cu o treime a limitelor pedepsei închisorii sau 
cu o pătrime a limitelor pedepsei amenzii, în cazul recunoaşterii învinuirii. 

Cu privire la persoana vătămată, preşedintele îi pune în vedere că se 
poate constitui parte civilă până la începerea cercetării judecătoreşti, 
această obligaţie fiind prevăzută atât în art. 374 alin. (3), cât şi în art. 20 
alin. (1). De altfel, în acelaşi scop, şi anume completarea distribuţiei pro- 
cesuale prin participarea părţii civile, se înscriu şi prevederile art. 353 
alin. (3), în conformitate cu care pentru primul termen de judecată, 
persoana vătămată se citează cu menţiunea că se poate constitui parte 
civilă până la începerea cercetării judecătoreşti. În acest sens, în art. 111 
alin. (2) lit. d), se arată că la începutul primei audieri persoanei vătămate i 
se aduce la cunoştinţă dreptul de a se constitui parte civilă. 

În sprijinul afirmației că începutul judecății reprezintă momentul 
procesual în care se finalizează cadrul procesual, stabilindu-se care sunt 
participanţii la judecată, menţionăm şi prevederile art. 21 alin. (1), unde se 
arată că introducerea în procesul penal a părţii responsabile civilmente 
poate avea loc, la cererea părţii îndreptățite potrivit legii civile, până la 
începerea cercetării judecătoreşti!. Prin excepție de la această regulă, 
potrivit art. 21 alin. (3), partea responsabilă civilmente poate interveni în 
procesul penal oricând pe parcursul urmăririi penale şi, în faza de 
judecată, până la terminarea cercetării judecătoreşti la prima instanță de 
judecată, luând procedura din stadiul în care se află în momentul 
intervenţiei. 


1 Curtea Constituţională a constatat că posibilitatea persoanei vătămate, care s-a 
constituit parte civilă, de a solicita introducerea în procesul penal a părţii responsabile 
civilmente „până la începerea cercetării judecătoreşti”, în orice fază procesuală, inclusiv 
după închiderea procedurii de cameră preliminară, este de natură a aduce atingere 
dreptului de acces liber la justiție al părţii responsabile civilmente, consacrat de art. 21 din 
Constituţie. Astfel, prin solicitarea părţii civile de introducere în proces a persoanei 
responsabile civilmente ulterior parcurgerii procedurii camerei preliminare, aceasta din 
urmă nu are asigurat dreptul de a formula cereri şi excepții cu privire la legalitatea sesizări 
instanţei, legalitatea administrării probelor şi a efectuării actelor de către organele de 
urmărire penală (C.C.R., dec. nr. 257/26.04.2017, publicată în M. Of. nr. 472/22.06.2017). 
„ Faţă de conţinutul acestei decizii a instanței de contencios constituțional, soluția legislativă 
prin care să se garanteze conformarea legii procesuale penale cu exigenţele legii 
fundamentale constă în instituirea obligaţiei persoanei vătămate constituite parte civilă de a 
solicita introducerea în proces a persoanei responsabile civilmente anterior procedurii de 
cameră preliminară. 

De asemenea, în acest moment procesual preşedintele completului 
de judecată are obligaţia de a fixa cadrul probațiunii care urmează a fi 
efectuată în cursul cercetării judecătoreşti. In acest sens, vor fi avute în 
vedere următoarele trei aspecte: 1) înştiințarea despre -eventuala exclu- 
dere a uneia sau mai multor probe administrate în cursul urmăririi penale; 
2) aducerea la cunoştinţa procurorului, a părţilor şi persoanei vătămate 
despre dreptul de a propune administrarea unor probe noi; 3) stabilirea 
eventualelor probe administrate în cursul urmăririi penale care sunt 
contestate de părți sau de către persoana vătămată, în vederea read- 
ministrării acestora în cadrul cercetării judecătoreşti. 

Astfel, în primul rând, în situaţia în care judecătorul de cameră 
preliminară a dispus excluderea uneia sau mai multor probe administrate 
în cursul fazei de urmărire penală, preşedintele completului, potrivit 
art. 374 alin. (3), încunoştințează partea civilă, partea responsabilă 
civilmente şi persoana vătămată cu privire la probele administrate în faza 
urmăririi penale care au fost excluse şi care nu vor fi avute în vedere la 
soluționarea cauzei. Această reglementare era justificată atât timp cât 
partea civilă, partea responsabilă civilmente şi persoana vătămată nu 
participau la procedura de cameră preliminară. De lege lata însă, ca efect 
al deciziilor Curţii Constituţionale, procedura de cameră preliminară 
presupune posibilitatea participării tuturor subiecţilor procesuali interesați, 
ceea ce conduce la constatarea caracterului redundant al obligaţiei 
procesuale de încunoştințare, care revine preşedintelui completului de 
judecată. Cu toate acestea, în considerarea semnificației procesuale a 
sancțiunii excluderii probelor şi având în vedere că părțile sau persoana 
vătămată pot adopta o conduită pasivă pe parcursul procedurii camerei 
preliminare, opinăm în favoarea încunoştințării părților (inclusiv a inculpa- 
tului) şi a persoanei vătămate despre probele care au fost excluse de 
judecătorul de cameră preliminară. Pentru aceste argumente, de lege 
ferenda, alin. (3) al art. 374 ar putea avea următorul conținut: „Preşedintele 
încunoştințează părțile şi persoana vătămată cu privire la probele admi- 
nistrate în faza urmăririi penale care au fost excluse şi care nu vor fi avute 
în vedere la soluţionarea cauzei [...)'. 

In al doilea rând, preşedintele întreabă procurorul, părțile şi persoana 
vătămată dacă propun administrarea de probe noi. În cazul în care se 
propun probe, trebuie să se arate faptele şi împrejurările ce urmează a fi 
dovedite, mijloacele prin care pot fi administrate aceste probe, locul în care 
se află aceste mijloace de probă, iar în ceea ce priveşte martorii şi experții, 
identitatea şi adresa acestora. 

Este necesar însă a nota faptul că procurorul, părțile şi persoana 
vătămată pot solicita administrarea unor probe noi şi în cursul cercetării 
judecătoreşti. Reglementarea este rațională şi serveşte, în primul rând, 
aflării adevărului în respectiva cauză penală, precum şi garantării exer- 
citării dreptului la apărare. 

Suplimentar, instanţa de judecată poate dispune din oficiu, la rândul 
său, administrarea de probe, în măsura în care acestea sunt necesare 
pentru aflarea adevărului şi justa soluționare a cauzei. 

In al treilea rând, potrivit art. 374 alin. (7), probele administrate în 
cursul urmăririi penale şi necontestate de către părţi sau persoana 
vătămată nu se readministrează în cursul cercetării judecătoreşti. Per a 
contrario, probele contestate de către părți sau persoana vătămată 
urmează a fi readministrate de către instanța de judecată pe parcursul 
cercetării judecătoreşti, în condiții de contradictorialitate, oralitate şi publi- 
citate. Mai mult decât atât, întărind necesitatea readministrării probelor 
care au fost administrate în cursul urmăririi penale, contestate de către 
părţi, în art. 374 alin. (8) se arată că instanța poate dispune, din oficiu, 
inclusiv administrarea probelor necontestate, dacă apreciază că este 
necesar pentru aflarea adevărului şi justa soluţionare a cauzei. Aşadar, 
dacă se poate dispune administrarea unor probe necontestate, cu atât mai 
mult ar trebui să fie readministrate probele contestate de către persoana 
vătămată sau părți. 

În ceea ce priveşte probele administrate în cursul urmăririi penale şi 
necontestate de către părţi, acestea vor fi avute în vedere de instanță la 
-deliberare numai în măsura în care sunt puse în dezbaterea contradictorie 
a părţilor, a persoanei vătămate şi a procurorului, conform art. 374 alin. (7) 
teza finală!. În aceste condiţii, dezbaterile se vor desfăşura prin respec- 
tarea deplină a contradictorialității, cu privire la întreg ansamblul probator 
al cauzei dedusă spre judecare care formează obiectul acestui stadiu al 
judecății în primă instanţă. 

La începutul judecății pot fi formulate cereri de amânare a cauzei 
pentru lipsă de apărare sau pot fi ridicate excepții. Astfel, spre exemplu, 
potrivit art. 47 alin. (2) şi (3), excepţia de necompetență materială sau 
după calitatea persoanei a instanței superioare celei competente potrivit 
legii, precum şi excepția de necompetenţă teritorială pot fi invocate până la 
începerea cercetării judecătoreşti. Observăm faptul că legiuitorul a pre- 
văzut posibilitatea invocării acestor excepții înainte de începerea cercetării 
judecătoreşti, existând posibilitatea ca instanța de judecată să admită 
aceste excepții şi să îşi decline competenţa, în condițiile în care verificarea 
competenţei s-a realizat şi în cadrul procedurii desfăşurate în camera 
preliminară. Cu toate acestea, având în vedere faptul că judecătorul de 


1 Anterior modificării prin O.U.G. nr. 18/2016, în art. 374 alin. (1) teza finală se arăta 
că probele administrate în cursul urmăririi penale şi necontestate de către părți erau avute 
în vedere de instanţă la deliberare numai în măsura în care erau puse în dezbaterea 
contradictorie a părţilor, procurorul fiind exclus în mod nejustificat. In aceste circumstanțe, 
Curtea Constituţională a constatat restrângerea posibilității procurorului de a participa la 
dezbateri, fiind afectată ordinea de drept instituită de Constituţie cu privire la rolul 
Ministerului Public (C.C.R., dec. nr. 76/26.02.2015, publicată în M. Of. nr. 174/13.03.2015). 

cameră preliminară exercită şi funcţia de judecată în cauza respectivă, 
apare ca fiind puţin probabilă admiterea unor excepții de necompetenţă în 
acest stadiu al judecății în primă instanţă, câtă vreme acesiea nu au fost 
puse în discuție î în camera preliminară. 


2.3. Cercetarea judecătorească 


2:35] Consideraţii preliminare 


Fiind considerată una dintre etapele cele mai importante ale şedinţei 
de judecată!, cercetarea judecătorească, denumită şi anchetă judecăto- 
rească?, are ca obiect administrarea probelor necesare rezolvării cauzei 
penale. 

Având în vedere dispoziţiile actualului Cod de procedură penală, 
putem distinge două modalităţi principale de desfăşurare a cercetării 
judecătoreşti, după cum urmează: 

- o primă modalitate are în vedere desfăşurarea cercetării judecăto- 
reşti în procedură obişnuită, caracterizată, în principal, prin readministrarea 
probelor din faza de urmărire penală şi posibilitatea administrării unor 
probe noi; în acest sens, reamintim dispoziţiile art. 374 alin. (5), (6) şi (9), 
unde se arată că procurorul, părțile şi persoana vătămată pot cere admi- 
nistrarea de probe noi, inclusiv în cursul cercetării judecătoreşti; de 
asemenea, şi instanța de judecată are posibilitatea administrării de probe 
noi, din oficiu; 

- o a doua modalitate constă în desfăşurarea cercetării judecătoreşti 
în procedură simplificată, având în vedere recunoaşterea învinuirii de către 
inculpat. 

Având în vedere cele două modalități distincte de desfăşurare a 
cercetării judecătoreşti, în continuare vom analiza procedura obişnuită a 
cercetării judecătoreşti şi procedura simplificată a cercetării judecătoreşti, 
aplicabilă în cazul recunoaşterii învinuirii. 


2.3.2. Procedura obişnuită a cercetării judecătoreşti 


2.3.2.1. Ordinea cercetării judecătoreşti 


În cadrul procedurii obişnuite a cercetării T fast având în 
vedere dispoziţiile art. 376, precum şi celelalte norme legale ce regle- 
mentează acest stadiu procesual, reiese că ordinea de efectuare a actelor 
de cercetare judecătorească este următoarea: audierea inculpatului, 
audierea coinculpaţilor, audierea persoanei vătămate, a părții civile şi a 


1 Volonciu |, p. 353. 
2 S. Kahane, op. cit., p. 254. 

părții responsabile civilmente, administrarea probelor noi încuviințate şi 
readministrarea probelor administrate în cursul urmăririi penale, audierea 
martorilor, experților şi interpreţilor, schimbarea încadrării juridice şi termi- 
narea cercetării judecătoreşti. 

Există însă posibilitatea ca instanța de judecată să dispună schim- 
barea ordinii de desfăşurare a cercetării judecătorești, dacă este necesar. 


2.3.2.2. Audierea inculpatului 


Administrarea probelor în cercetarea judecătorească începe prin 
audierea inculpatului. 

Prioritatea ascultării inculpatului se explică prin poziția procesuală pe 
care acesta o are; inculpatul fiind subiectul central al procesului penal, 
acesta trebuie să aibă posibilitatea să relateze cele întâmplate, să solicite 
administrarea de probe noi şi să exercite dreptul său de apărare!. 

Încălcarea dispoziţiilor art. 378, în sensul neascultării inculpatului, 
poate determina incidenţa nulităţii relative a hotărârii pronunţate, în 
condițiile art. 282 alin. (1), dacă s-a adus o vătămare drepturilor inculpa- 
tului, care nu poate fi înlăturată altfel decât prin desființarea actului?. 
Această nulitate relativă poate fi invocată în cursul sau imediat după 
desfăşurarea termenului la care inculpatul nu a fost audiat şi cel mai târziu 
până la următorul termen de judecată cu procedura completă. 

Nulitatea relativă care poate decurge din neaudierea inculpatului se 
acoperă, potrivit art. 282 alin. (5), atunci când inculpatul nu a invocat-o în 
termenul maxim menţionat mai sus sau atunci când inculpatul a renunțat 
în mod expres la invocarea nulității. 


1 Dongoroz lII, p. 172. 

2 În practica instanțelor de judecată s-a stabilit că neascultarea celor doi inculpați, 
prezenţi în instanță, constituie un procedeu nelegal generator de prejudicii pentru inculpați, 
drepturile procesuale ale acestora fiind semnificativ diminuate. Totodată, prin raportarea la 
utilitatea declaraţiilor în ceea ce priveşte asigurarea condiţiilor pentru justa soluționare a 
cauzei, hotărârea instanței de judecată este dată prin încălcarea principiului aflării 
adevărului. A se vedea, în acest sens: T. Bistrița-Năsăud, s. pen., dec. nr. 140/2005 şi 
C. Apel Craiova, s. pen., dec. nr. 803/2004, în Jurisprudență naţională 2004-2005. Practica 
judiciară a curților de apel şi a tribunalelor, op. cit., pp. 744-746; C. Apel Bucureşti, s. | 
pen., dec. nr. 57/1999, în Culegere de practică judiciară în materie penală pe anul 1999, 
op. cit., pp. 329-330; C. Apel Bacău, dec. pen. nr. 331/1995, în R.D.P. nr. 3/1997, p. 138. 
Referitor la omisiunea instanței de a proceda la ascultarea inculpatului, în jurisprudenţă s-a 
stabilit că nu există vătămare dacă judecata s-a amânat la multiple termene, la care 

“inculpatul nu s-a prezentat, deşi avea termenele în cunoştinţă (T. jud. Constanța, dec. pen. 
nr. 140/1993, în Dr. nr. 1/1994, p. 112) ori dacă inculpatul, prezent la toate termenele de 
judecată, întrebat expres dacă are de administrat probe, a răspuns că nu solicită dovezi, 
declaraţia sa fiind consemnată în încheierea de şedinţă (T.S., s. pen., dec. nr. 1583/1974, 
în V. Papadopol, V. Dobrinoiu, M. Apetrei, Codul de procedură penală, adnotat, vol. Il, 
Partea specială, Ed. Albastră, Bucureşti, 1997, pp. 169-170). 

Audierea inculpatului se face prin lăsarea acestuia să arate tot ce 
ştie despre fapta pentru care a fost trimis în judecată, apoi i se pot pune 
întrebări în mod nemijlocit de către procuror, de persoana vătămată, de 
partea civilă, de partea responsabilă civilmente, de ceilalți inculpați, 
precum şi de avocații acestora şi de avocatul inculpatului a cărui audiere 
se face. Preşedintele şi ceilalți membri ai completului pot, de asemenea, 
pune întrebări, dacă apreciază necesar, pentru justa soluţionare a cauzei. 

Potrivit art. 382 coroborat cu art. 110 alin. (1)-(4), declaraţiile inculpa- 
tului, întrebările adresate de ceilalți participanţi şi răspunsurile la aceste 
întrebări se consemnează întocmai în cuprinsul declarației. 

Declaraţia se semnează de către inculpat (în măsura în care acesta 
este de acord cu conţinutul consemnat de grefier la dictarea preşedintelui 
completului de judecată), de preşedintele completului şi de grefier, de 
avocatul inculpatului, al persoanei vătămate, al părții civile sau al părții 
responsabile civilmente, dacă au fost prezenţi, precum şi de interpret, dacă 
declarația a fost luată prin interpret. Dacă inculpatul nu poate sau refuză 
să semneze, preşedintele completului de judecată consemnează acest 
lucru în declaraţia scrisă. 

Instanţa poate respinge întrebările care nu sunt concludente şi utile 
cauzei. Întrebările respinse se consemnează în încheierea de şedinţă. 

În literatura de specialitate este criticată, pe bună dreptate, practica 
unor instanţe care substituie audierea inculpatului prin citirea declarațiilor 
anterioare ale acestuia sau, uneori, se mărginesc a-l întreba pe inculpat 
dacă îşi menţine declaraţiile date anterior!. 

Legea arată că inculpatului i se pot citi declaraţiile sale anterioare, în 
întregime sau în parte, când nu-şi mai aminteşte anumite fapte sau 
împrejurări sau când există contraziceri între declaraţiile făcute în instanţă 
şi cele date anterior [art. 378 alin. (4)]. Înainte însă de a se proceda la 
lecturarea declaraţiilor anterioare, legea stabileşte în sarcina preşedintelui 
completului de judecată obligaţia de a cere explicații inculpatului cu privire 
la omisiunea declarării anumitor fapte sau împrejurări ori la neconcor- 
dantele existente în declaraţiile acestuia. 

De asemenea, instanța poate dispune citirea declaraţiilor anterioare 
ale inculpatului când acesta refuză să dea noi declaraţii. În practica 
judiciară s-a arătat, în mod corect, că ascultarea inculpatului nu poate fi 
suplinită doar prin ultimul cuvânt ce se acordă înainte de încheierea 
dezbaterilor, deoarece acesta ‘trebuie ascultat, aşa cum prevede legea, la 
începutul cercetării judecătoreşti, explicaţiile şi declaraţiile inculpatului, 
făcute încă de la începutul cercetării judecătoreşti, constituind o exercitare 
efectivă a dreptului său de apărare?. 


1 Ş; Kahane, op. cit., p. 253. 
2 T, jud. Timiş, dec. pen. nr. 1646/1972, în R.R.D. nr. 71973, p. 172. 

În situația în care inculpatul a fost trimis în judecată pentru un 
concurs de infracţiuni, dintre care pentru unele s-a încetat procesul penal 
prin împăcare sau retragerea plângerii prealabile, obligaţia ascultării 
inculpatului se menţine cu privire la faptele pentru care nu s-a încetat 
procesul penal şi care fac parte din concurs’. Credem că o asemenea 
“soluţie se impune deoarece prin ascultarea inculpatului acesta îşi poate 
„exercita dreptul de apărare cu privire la infracțiunile pentru care nu a 
încetat procesul penal. 

Inculpatul poate fi reascultat ori de câte ori este necesar. 

In situațiile în care legea prevede posibilitatea ca inculpatul să fie 
obligat la prestarea unei munci neremunerate în folosul comunității, acesta 
va fi întrebat dacă îşi manifestă acordul în acest sens, în cazul în care va fi 
găsit vinovat. Astfel, poate fi adusă în discuţie posibilitatea prestării unei 
munci în folosul comunității atunci când instanța de judecată, constatând 
vinovăția inculpatului, dispune, după caz: 

1) condamnarea la pedeapsa amenzii”; 

2) amânarea aplicării pedepsei”; 

3) suspendarea executării pedepsei sub supraveghere“. 

Declaraţiile inculpatului, inclusiv întrebările adresate acestuia, ca şi 
întreaga desfăşurare a şedinţei de judecată se înregistrează cu mijloace 
tehnice audio. 


2.3.2.3. Audierea coinculpaţilor 


Pentru a se realiza publicitatea şi contradictorialitatea şedinţei de 
judecată, legea [art. 379 alin. (1)] prevede că, în cazul în care sunt mai 
mulţi inculpaţi, audierea fiecăruia dintre ei se face în prezența celorlalți 
inculpați. 

Este posibil ca, uneori, ascultarea unui inculpat în prezența celorlalți 
coinculpați să impieteze asupra aflării adevărului în cauza penală; în 


1 T. jud. Timiş, dec. pen. nr. 399/1978, în R.R.D. nr. 1/1979, p. 57; C.S.J., s. pen., 
dec. nr. 339/1999, în Buletinul Jurisprudenţei, Culegere de decizii pe anul 1999, op. cit., 
pp. 337-338. 

2 Potrivit art. 64 alin. (1) C. pen., în cazul în care pedeapsa amenzii nu poate fi 
executată în tot sau în parte din motive neimputabile persoanei condamnate, cu 
consimțământul acesteia, instanţa înlocuieşte obligația de plată a amenzii neexecutate cu 
obligaţia de a presta o muncă neremunerată în folosul comunității, afară de cazul în care, 
din cauza stării de sănătate, persoana nu poate presta această muncă. 

3 Potrivit art. 83 alin. (1) lit. c) C. pen., una dintre condiţiile cu îndeplinirea căreia se 
poate dispune amânarea aplicării pedepsei este aceea ca inculpatul să îşi manifeste 
acordul de a presta o muncă neremunerată în folosul comunității. 

4 Potrivit art. 91 alin. (1) lit. c) C. pen., una dintre condiţiile cu îndeplinirea căreia se 
poate dispune suspendarea executării pedepsei sub supraveghere este aceea ca 
inculpatul să îşi manifeste acordul de a presta o muncă neremunerată în folosul 
comunității. 

asemenea situaţii, în interesul aflării adevărului, instanţa poate dispune ca 
audierea vreunuia dintre inculpaţi să se facă fără ca ceilalţi să fie de faţă. 

Pentru a se da însă posibilitatea realizării unei depline publicități şi 
contradictorialităţi, precum şi în vederea exercitării dreptului de apărare, 
legea prevede că declaraţiile luate separat sunt citite în mod obligatoriu 
celorlalți inculpaţi după audierea lor. 

În situația în care un inculpat a fost ascultat separat, el poate îi fi audiat 
din nou în prezenta celorlalţi inculpați sau a unora dintre ei [art. 379 
alin. (4)]. | 


2.3.2.4. Audierea persoanei vătămate, a părţii civile şi a părţii 
„responsabile civilmente 


În vederea exercitării drepturilor lor, persoana vătămată, partea civilă 
şi partea responsabilă civilmente trebuie audiate. 

Procedura de audiere a persoanei vătămate, a părții civile şi a părții 
responsabile civilmente se desfăşoară conform dispoziţiilor art. UL şi 
art. 112, care sunt aplicate corespunzător”. 

Neaudierea oricăreia dintre persoanele menţionate mai sus cale 
duce la desființarea hotărârii judecătoreşti?, deoarece declaraţiile acestora, 
în măsura în care sunt coroborate cu fapte sau împrejurări ce rezultă din 
ansamblul probelor existente în cauză, pot servi la aflarea adevărului în 
procesul penal. În acelaşi timp însă, s-a apreciat că neîndeplinirea obliga- 
tiei de către prima instanţă de a audia nemijlocit persoana vătămată atrage 
nulitatea relativă a hotărârii, nulitate care poate fi invocată în condiţiile 
legii”. 

Din economia dispoziţiilor art. 380 şi art. 381 rezultă că ascultarea 
persoanelor menţionate se face înaintea ascultării martorilor. În cazul în 
care această ordine a fost inversată, hotărârea instanţei nu poate fi desfiin- 
tată, deoarece, potrivit art. 376 alin. (5), instanța poate dispune unele 
schimbări ale ordinii cercetării judecătoreşti“. 

Potrivit art. 380 alin. (2), persoanele menţionate sunt lăsate să arate 
tot ce ştiu despre fapta care face obiectul judecății, apoi li se pot pune în 
mod nemijlocit întrebări de către procuror, inculpat, avocatul inculpatului, 
persoana vătămată, partea civilă, partea responsabilă civilmente şi avocații 
acestora. Preşedintele şi ceilalți membri ai completului pot, de asemenea, 
pune întrebări, dacă apreciază necesar, pentru justa soluţionare a cauzei. 

Consemnarea declaraţiei date se realizează similar declaraţiei incul- 
patului. 


1 Pentru detalii, a se vedea Neagu VI, pp. 452-455. 
2 T, jud. Bacău, dec. pen. nr. 351/1970, în R.R.D. nr. 8/1971, p. 161. 
3 C. Apel Bucureşti, s. a Il-a pen., dee: nr. 637/2003, în Practică judiciară penală, 
2003-2004, op. cit., pp. 355-357. 
4 T.S., s. pen., dec. nr. 1485/1976, în R.R.D. nr. 2/1977, p. 66. 

Instanța poate respinge întrebările care nu sunt concludente şi utile 
cauzei. Intrebările respinse se consemnează în încheierea de şedinţă. 

Persoana vătămată, partea civilă şi partea responsabilă civilmente 
pot fi reascultate ori de câte ori este necesar. 


2.3.2.5. Administrarea de probe noi. Readministrarea probelor 
administrate în faza de urmărire penală şi care au fost 
contestate 


După audierea inculpatului, persoanei vătămate, părții civile şi părții 
responsabile civilmente, instanța de judecată procedează la completarea 
probatoriului cauzei prin administrarea unor probe noi încuviințate la 
începutul judecății, în etapa aducerii la cunoştinţă a învinuirii, a formulării 
de cereri şi excepţii. De asemenea, în măsura în care persoana vătămată 
sau părţile solicită acest lucru, instanța va dispune readministrarea 
probelor administrate în faza de urmărire penală şi care au fost contestate. 
Nu în ultimul rând, în vederea asigurării unei juste soluționări a cauzei şi 
aflării adevărului, instanța poate administra probe noi sau poate dispune 
readministrarea unor probe necontestate din oficiu. 

Concluzia de mai sus se desprinde din dispoziţiile art. 376 alin. (3), în 
conformitate cu care după audierea inculpatului, a persoanei vătămate, a 
părții civile şi a părţii responsabile civilmente, se procedează la administra- 
rea probelor încuviințate, precum şi din prevederile art. 374 alin. (6)-(10). 

Probele noi vor fi obținute în cadrul cercetării judecătoreşti, în condiții 
de contradictorialitate şi oralitate, prin depunerea la dosarul cauzei a unor 
înscrisuri noi, prin efectuarea de expertize sau prin orice alt mijloc de 
probă care nu este interzis prin lege. De asemenea, probe noi pot fi 
obţinute şi ca urmare a audierii pentru prima dată a unor alți martori decât 
cei audiaţi în cursul urmăririi penale. 

În ceea ce priveşte probele contestate de părţi sau de persoana 
vătămată, cea mai plauzibilă ipoteză este reprezentată de reaudierea unor 
martori care au fost audiaţi în cursul urmăririi penale. 

În anumite condiţii, pe parcursul cercetării judecătoreşti, procurorul, 
persoana vătămată şi părțile pot renunţa la probele pe care le-au propus. 
Renuntarea la aceste probe încuviințate poate avea în vedere atât probe 
noi, cât şi probe obținute în cursul urmăririi penale care urmau a fi 
readministrate. În acest din urmă sens, în art. 383 alin. (4) se face referire 
şi la aceste probe, administrate în faza de urmărire penală. 

Renunţarea la probă în cursul cercetării judecătoreşti se poate 
"dispune de instanţă în două cazuri distincte, după cum urmează: 

1) administrarea probei anterior admise apare ca inutilă; 
2) administrarea probei anterior admise nu mai este posibilă. 

Lipsa de utilitate sau imposibilitatea administrării probei în cadrul 
cercetării judecătoreşti este apreciată de instanța de judecată, aceasta 
având obligaţia procedurală de a pune în discuţia procurorului, a părților şi 
a persoanei vătămate renunţarea la probă. Încălcarea acestor dispoziţii, 
prin omisiunea instanței de a pune în discuţia procurorului şi a părților 
utilitatea probei la care se renunţă, se sancţionează cu nulitatea relativă, 
condiționată de existenţa unei vătămări care să nu poată fi înlăturată decât 
prin anularea actului”. 

Aşadar, condiţiile cu îndeplinirea cărora se poate renunţa la admi- 
nistrarea unei probe sunt următoarele: 1) renunţarea la probă este pusă în 
discuţia persoanelor interesate şi 2) instanţa de judecată este de acord cu 
renunţarea la probă. | 

Legea nu prevede posibilitatea ca părţile să cadă de acord asupra 
renunțării la unii dintre martorii care au dat declarații în cursul urmăririi 
penale şi ca instanța să fie obligată a se conforma înţelegerii lor. In 
concluzie, pentru aplicarea prevederilor art. 383, ceea ce primează nu este 
voința părților, ci utilitatea audierii martorilor pentru deplina lămurire a 
faptelor cauzei?. 

Renunţarea la probe poate fi şi implicită; în acest caz, ea poate re- 
zulta din declaraţia inculpatului (uneori asistat de apărător) şi a procuro- 
rului, care menţionează faptul că nu mai au probe de administrat?. În ipo- 
teza unei renunțări implicite la audierea unor martori, instanța de judecată 
este obligată să pună în discuţie acest aspect şi să constate utilitatea 
respectivelor probe, având în vedere că, în faza judecății, orice act 
procesual trebuie efectuat cu aprobarea şi sub controlul instanţei“. 

Instanța poate renunţa la audierea unor martori numai dacă se 
constată că probele sunt complete şi audierea lor ar fi inutilă?. În situaţia în 
care martorul la care s-a renunţat era singurul care a văzut cum a fost 
săvârşită fapta, depoziţia sa fiind esenţială în aflarea adevărului, omi- 
siunea de a-l audia constituie o încălcare a dispozițiilor legale“. 

În situația în care în cauza supusă judecății există mijloace materiale 
de probă, instanţa, din oficiu sau la cerere, dispune aducerea şi pre- 
zentarea acestora, dacă este posibil (art. 384). 


1Î.C.C.J., s. pen., dec. nr. 4258/2007, conform site-ului instanței supreme. 

2 T. Bucureşti, s. a Il-a pen., dec. nr. 2140/1987, în V. Papadopol, V. Dobrinoiu, 
M. Apetrei, Codul de procedură penală, adnotat, vol. II, Partea specială, op. cit., 
pp. 176-177. 

3 T. mun. Bucureşti, s. a Il-a pen., dec. nr. 103/1991, în Culegere de practică 
judiciară penală pe anul 1991, op. cit., p. 176. 

4 T. mun. Bucureşti, s. a Il-a pen. dec. nr. 103/1991, în Culegere de practică 
judiciară penală pe anul 1991, op. cit., p. 176. 

5 T.S., s. pen., dec. nr. 1262/1974, în R.R.D. nr. 2/1975, p. 56. 

ê C.S.J., s. pen., dec. nr. 1847/2000, în Buletinul Jurisprudenței, Culegere de decizii 
pe anul 2000, op. cit., pp. 356-358; în acelaşi sens, a se vedea C.S.J., s. pen., dec. 
nr. 1847/2000, în R.D.P. rr. 4/2001, pp. 151-152. 

Dacă din cercetarea judecătorească, după administrarea probelor 
încuviințate în debutul judecății, rezultă că pentru lămurirea faptelor sau 
împrejurărilor cauzei este necesară administrarea de probe noi, instanța 
dispune fie judecarea cauzei în continuare, fie amânarea ei pentru 
administrarea probelor. 


2.3.2.6. Audierea martorului şi a expertului 


O activitate deosebit de importantă în cercetarea judecătorească 
este audierea martorilor. Având în vedere faptul că martorii au fost invitați 
să părăsească sala la începutul şedinţei de judecată, pentru audierea lor 
sunt invitați pe rând în sala de şedinţă. Martorii prezenţi pot fi ascultați, 
chiar dacă nu au fost citați sau nu au primit citație, însă numai după ce s-a 
stabilit identitatea lor. Inainte de audierea propriu-zisă se dă curs dispo- 
zițiilor art. 119-124, cu privire la stabilirea situaţiei personale a martorului, 
comunicarea drepturilor şi obligaţiilor, depunerea jurământului sau a decla- 
rației solemne, declararea de către martor a aspectelor cunoscute în legă- 
tură cu cauza penală, adresarea de întrebări şi consemnarea declarației’. 

În practica instantelor de judecată s-a stabilit că este nelegală cerce- 
tarea judecătorească constând doar în audierea inculpatului, fără ca 
martorii propuşi, indicaţi în rechizitoriu şi care au perceput săvârşirea 
„infracţiunii în mod direct să fie ascultați. În aceste condiții, judecarea şi 
condamnarea inculpatului fără verificarea probelor de vinovăţie indicate în 
actul de sesizare echivalează cu neefectuarea cercetării judecătoreşti, prin 
încălcarea principiilor nemijlocirii şi aflării adevărului?. 

După ce martorul a declarat tot ceea ce ştie în legătură cu faptele 
sau împrejurările de fapt pentru dovedirea cărora a fost propus, acestuia i 
se pot pune întrebări, într-o ordine diferită, care este stabilită în funcţie de 
persoana care a propus martorul respectiv. Astfel, dacă martorul a fost 
propus de către procuror, acestuia i se pot pune în mod nemijlocit întrebări 
de către procuror, inculpat, persoana vătămată, partea civilă, partea 
responsabilă civilmente. Dacă martorul a fost propus de către una dintre 
părţi, i se pot pune întrebări de către aceasta, de către procuror, persoana 
vătămată şi de către celelalte părți. 

Prin această reglementare se urmăreşte ca martorul să răspundă 
mai întâi la întrebările persoanei care l-a propus. 

Instanța poate respinge întrebările care nu sunt concludente şi utile 
cauzei. Întrebările respinse se consemnează în încheierea de şedinţă. 

În ambele cazuri, preşedintele şi ceilalți membri ai completului pot 
adresa întrebări martorului ori de câte ori consideră necesar, pentru justa 
soluționare a cauzei. 


1 Cu privire la procedura de audiere a martorilor, a se vedea Neagu VI, pp. 456-477. 
2 C.S.J., s. pen., dec. nr. 2222/2001, în Buletinul Jurisprudenței, Culegere de decizii 
pe anul 2001, op. cit., pp. 271-272. 

Pentru a se realiza publicitatea şi oralitatea în şedinţa de judecată, 
martorul declară oral ceea ce ştie cu privire la aspectele asupra cărora 
este întrebat. Dacă martorul posedă un înscris în legătură cu depoziţia 
făcută, poate să-l citească în instanță. Procurorul şi părţile (precum şi 
persoana vătămată — n.a.) au dreptul să examineze înscrisul, iar instanța 
poate dispune reținerea înscrisului la dosar, în original sau în copie, potrivit 
art. 381 alin. (5). 

În situația în care audierea vreunuia dintre martori nu mai este 
posibilă (spre exemplu, când martorul a decedat), iar în faza de urmărire 
penală acesta a dat declaratii în fața organelor de urmărire penală sau a 
fost ascultat de către! judecătorul de drepturi şi libertăţi în procedura 
audierii anticipate, instanţa dispune citirea depoziției date de acesta în 
cursul urmăririi penale şi va ţine seama de ea la judecarea cauzei. În 
lumina dispoziţiilor art. 6 par. 3 lit. d) din Convenţia pentru apărarea 
drepturilor omului şi a libertăților fundamentale, s-a statuat că aceste 
prevederi sunt aplicabile numai în cazul în care, în ciuda eforturilor 
rezonabile ale instanţei, martorii nu pot fi aduşi în faţa acesteia pentru a fi 
audiaţi!. Prin citirea în instanță a depoziției martorului, în acest caz, este 
realizat principiul oralităţii şedinţei de judecată?. 

Pentru lămurirea unor aspecte contradictorii existente între decla- 
rațiile făcute în instanţă şi cele date anterior sau în cazul în care martorul 
nu îşi mai aminteşte anumite fapte sau împrejurări, după ce acesta a fost 
lăsat să declare tot ceea ce ştie, preşedintele poate da citire, în întregime 
sau în parte, declaraţiilor anterioare. 

În funcţie de particularităţile fiecărei cauze penale în parte, dacă unul 
sau mai multi martori lipsesc, instanța poate dispune motivat fie conti- 
nuarea judecății, fie amânarea cauzei. 

Martorul a cărui lipsă nu este justificată poate fi adus cu mandat de 
aducere. 

În anumite situaţii excepţionale, a ură de audiere a îtajiglor se 
face potrivit dispoziţiilor cuprinse în art. 125-130, care prevăd reguli 
speciale de audiere a martorilor amenințați sau a martorilor vulnerabili. 

După audiere, martorii rămân în sala de şedinţă la dispoziția instanţei 
până la terminarea actelor de cercetare judecătorească care se efectu- 
ează în cauza respectivă [art. 381 alin. (9)]. Această dispoziţie are ca scop 
împiedicarea martorilor audiaţi să ia legătura cu martorii care încă nu au 
fost audiaţi; totodată, martorii ascultați, rămânând în sală, pot fi reaudiați 
sau confruntati cu alți martori. Dacă instanța găseşte necesar, poate 
dispune retragerea lor sau a unora dintre ei din sala de şedinţă, în vederea 
reaudierii ori a confruntării lor. 


1 Î.C.C.J., s. pen., dec. nr. 5023/2007, conform site-ului instanței supreme. 
2 V. Manzini, op. cit, p. 346. 

Dacă instanța consideră că prezența martorilor nu mai este nece- 
sară, luând concluziile procurorului, persoanei vătămate şi ale părților, 
poate încuviința plecarea din sala de judecată, după audierea acestora. 

Potrivit art. 381 alin. (11), dispozițiile în baza cărora se desfăşoară 
procedura audierii martorului se aplică şi în caz de audiere a expertului 
sau interpretului. 


2.3.2.7. Schimbarea încadrării juridice 


Încadrarea juridică a faptei presupune realizarea de către organele 
judiciare a unei concordante între conținutul legal al infracţiunii şi conținutul 
concret al acesteia. Prin încadrarea juridică a faptei se stabileşte textul din 
legea penală care prevede şi sancţionează fapta socialmente periculoasă 
care face obiectul cauzei penale!. Sensul tehnic al noțiunii de „încadrare 
juridică” se deosebeşte de „calificarea faptei”, aceasta din urmă fiind făcută 
de către legiuitor. Implicaţiile procesuale ale schimbării calificării faptei au 
fost relevate în cadrul problemelor privind prorogarea de competenţă în 
materie penală?. 

Încadrarea juridică a faptei prezintă o deosebită importanță atât sub 
aspectul răspunderii penale, cât şi sub aspectul desfăşurării procesului 
penal. Astfel, în funcţie de încadrarea juridică a faptei, legea prevede o 
anumită sancţiune penală, iar în raport cu încadrarea juridică a faptei se 
determină competenţa organelor judiciare etc.?. 

Având în vedere că în cursul cercetării judecătoreşti pot fi readmi- 
nistrate probele din urmărirea penală şi, în acelaşi timp, există posibilitatea 
administrării de probe noi, pot să apară date care conduc la concluzia că 
încadrarea juridică dată faptei prin actul de sesizare trebuie schimbată. 

În acest fel, schimbarea încadrării juridice se prezintă ca fiind un 
incident procedural care poate surveni în cursul cercetării judecătoreşti şi 
care produce efectul modificării obiectului judecății în primă instanţă, aşa 
cum acesta a fost configurat prin actul de sesizare a instanţei de judecată. 
Menţionăm că, potrivit dispoziţiilor actualului Cod de procedură penală, 
schimbarea încadrării juridice reprezintă unicul incident procesual care 
poate interveni în cadrul cercetării judecătoreşti. În Codul de procedură 
penală anterior mai erau prevăzute şi alte ipoteze în care obiectul judecății 
suferea modificări. Avem în vedere, în acest sens, restituirea cauzei la 
procuror pentru refacerea urmăririi penale, extinderea acțiunii penale 
pentru alte acte materiale noi, extinderea procesului penal pentru alte fapte 
şi extinderea procesului penal cu privire la alte persoane (art. 333, art. 335, 
art. 336 şi art. 337 din Codul de procedură penală anterior). 


1 Dongoroz Il, p. 181. 
2 Pentru detalii, a se vedea Neagu VI, pp. 373-374. 
3 Dongoroz II, p. 181. 

Prin eliminarea din cadrul cercetării judecătoreşti a instituţiilor enu- 
merate mai sus, legiuitorul a urmărit eficientizarea desfăşurării judecății în 
primă instanţă, constatându-se că în toate aceste ipoteze era tergiversată 
soluţionarea cauzei penale. În concret, soluţia identificată pentru elimi- 
narea posibilităţii restituirii cauzei la procuror constă în derularea procedurii 
în camera preliminară, având ca scop stabilirea legalităţii administrării 
actelor de urmărire penală. 

În practica judiciară s-a precizat în mod just că nu este vorba de o 
schimbare a încadrării juridice şi deci instanța nu este obligată să desfă- 
şoare procedura prevăzută în art. 386 în cazul în care prin actul de 
sesizare nu s-a arătat expres textul de lege în care se încadrează fapta 
atâta timp cât din considerentele rechizitoriului se desprinde faptul că 
inculpatul este trimis în judecată pentru fapta prevăzută în rechizitoriu‘. 
Intr-o asemenea situaţie este vorba de o eroare materială evidentă, în 
sensul că nu a fost menţionat textul de lege din Codul penal, eroare care 
poate fi îndreptată prin procedura prevăzută în art. 2782. 

De asemenea, nu echivalează cu schimbarea încadrării juridice şi, în 
consecință, nu atrage incidenţa dispoziţiilor art. 386 înlăturarea de către 
instanța de fond a unei circumstanțe atenuante; într-o atare. situație, 
încadrarea juridică a faptei nu se schimbă? ci numai coordonatele între 
care se pune problema individualizării sancţiunii penale‘. 

Dispoziţiile art. 386 prevăd procedura pe care instanţa de judecată 
trebuie să o aplice în cazul schimbării încadrării juridice a faptei. Astfel, în 
vederea respectării garanţiilor procesuale, instanța este obligată să pună 
în discuţie noua încadrare juridică şi să atragă atenţia inculpatului că are 
dreptul să ceară lăsarea cauzei mai la urmă sau, eventual, amânarea 
judecății pentru a-şi pregăti apărarea. 

Punând în discuţie noua încadrare juridică, instanța de judecată va 
oferi posibilitatea procurorului, persoanei vătămate şi părților participante 
de a formula concluzii, în condiţii de contradictorialitate. 

Dispoziţiile legale privind punerea în discuţie a schimbării încadrării 
juridice trebuie respectate şi în ipoteza în care se face schimbarea într-o 
încadrare mai uşoară, deoarece şi într-o asemenea situație inculpatul 


1T. jud. Timiş, dec. pen. nr. 498/1978, în R.R.D. nr. 1/1979, p. 59. 

2 În acelaşi sens, a se vedea Theodoru II, p. 246. 

3 C. Apel Bucureşti, s. a Il-a pen., dec. nr. 670/1998, în Culegere de practică 
judiciară penală pe anul 1998, op. cit., pp. 75-76; în acelaşi sens, a se vedea T.S., s. pen., 
dec. nr. 489/1978, în V. Papadopol, M. Popovici, Repertoriu alfabetic de practică judiciară 
în materie penală pe anii 1976-1980, op. cit., p. 366. 

4 A se vedea Efectele circumstanțelor agravante, în C. Bulai, Drept penal. Partea 
genera d Tipografia Universităţii Bucureşti, pp. 348-349. 

BI.C.C.J.. -s:.-pen., dec. nr. 1050/2004, în Buletinul Jurisprudenței, Culegere de 
decizii pe anul 2004, op. cit., pp. 875-876; în acelaşi sens, a se vedea: C. Apel Bucureşti, 
s. a Il-a pen., dec. nr. 645/1 998, în Culegere de practică judiciară în materie penală pe anul 
1999, op. cit., p. 266; T.S., s. pen., dec. nr. 776/1978, în R.R.D. nr. 11/1978, p. 67; T. jud. 
Gorj, dec. pen. nr. 888/1970, în R.R.D. nr. 11/1971, p. 134. 

trebuie să-şi organizeze o bună apărare în raport cu noua încadrare 
juridică dată faptei ce i se impută!. De asemenea, apărarea trebuie orga- 
nizată în noile circumstanţe şi de către persoana vătămată şi celelalte părți 
participante la proces. 

Sub acest aspect, nu considerăm întemeiată opinia exprimată în 
practica judiciară? şi în literatura de specialitate? potrivit căreia, în cazul 
schimbării încadrării juridice a faptei în una mai uşoară, aceasta nu trebuie 
pusă în discuţie, deoarece pentru inculpat se creează o situație mai uşoară 
şi, în acelaşi timp, nu i se deschid noi posibilități de apărare. 

Obligaţia instanţei de a pune în discuţie noua încadrare juridică se 
consideră a fi respectată când apărătorul inculpatului, în concluziile sale, a 
avut în vedere noua încadrare şi a precizat că este corectă* sau când 
apărătorul inculpatului a arătat că nu are de formulat cereri în apărare în 
raport cu noua încadrare juridică solicitată”. 

În cazul în care schimbarea încadrării juridice s-a făcut din autorat în 
complicitate la infracţiune, formă de participaţie mai uşoară, iar inculpatul 
şi-a făcut toate apărările în raport cu calitatea sa de autor al faptei, noua 
încadrare juridică nu îi deschide noi căi de apărare şi, ca atare, încălcarea 
nu i-a putut cauza nicio vătămare, situaţie în care nepunerea în discuţie a 
schimbării încadrării nu atrage nulitatea actului”. 

Schimbând încadrarea juridică după închiderea dezbaterilor în fond, 
instanța a pronunţat o hotărâre nelegală, prin aceea că părţile nu şi-au 
putut exercita apărarea în raport cu noua încadrare juridică, situaţie care 
echivalează cu nesoluționarea fondului cauzei, cu atât mai mult cu cât 
situaţia juridică a inculpatului s-a agravat”. 

Schimbarea încadrării juridice nu este condiționată de poziția 
procurorului. În aceste condiţii, chiar dacă prin concluziile puse în şedinţă 
publică, cu ocazia luării în discuţie a noii încadrări juridice, procurorul a 
declarat că nu este de acord cu noua încadrare juridică a faptei, hotărârea 
de schimbare a încadrării juridice pronunţată de instanţă este legală”. 


1 Dongoroz III, p. 260. 

2 T, jud. Ialomița, dec. pen. nr. 608, în R.R.D. nr. 6/1973, p. 165. 

3 A se vedea V. Papadopol, M. Popovici, notă, în V. Papadopol, M. Popovici, 
Repertoriu alfabetic de practică judiciară în materie penală pe anii 1969-1975, op. cit., 

. 392. 

i 4 T.S., si pen., dec. nr. 27/1976, în V. Papadopol, M. Popovici, Repertoriu alfabetic 
de practică judiciară în materie penală pe anii 1976-1980, op. cit., p. 366. 

5 T.S., s. mil., dec. nr. 18/1976, în V. Papadopol, M. Popovici, Repertoriu alfabetic 
de practică judiciară în materie penală pe anii 1976-1980, op. cit., p. 367. 

6 ÎC.C.J., s. pen., dec. nr. 1778/2005, în Buletinul Jurisprudenței, Culegere de 
decizii pe anul 2005, op. cit., pp. 995-996. 

7 C. Apel București, s. | pen., dec. nr. 967/A/2005, în Culegere de practică judiciară 
în materie penală, 2005, op. cit., pp. 68-71. 

8 C. Apel București, s. | pen., dec. nr. 1939/2005, în Culegere de practică judiciară 
în materie penală, 2005, op. cit., pp. 358-360; în acelaşi sens, a se vedea C. Apel Ploieşti, 

Schimbarea încadrării juridice a faptei poate avea implicaţii asupra 
competenţei instanţei de judecată. 

Astfel, potrivit art. 49 alin. (1), instanța sesizată cu judecarea unei 
infracțiuni rămâne competentă a o judeca, chiar dacă, după schimbarea 
încadrării juridice, infracţiunea este de competenţa instanţei inferioare. Per 
a contrario, prorogarea de competență nu va opera în cazul în care 
instanța sesizată cu judecarea unei infracţiuni constată, după schimbarea 
încadrării juridice, că infracțiunea este de competența instanţei superioare. 
Aşadar, pentru ipoteza schimbării încadrării juridice, prorogarea de 
competență operează numai în favoarea instanței superioare în grad. 

În raport cu cele arătate mai sus, când, în cursul cercetării judecăto- 
reşti sau al dezbaterilor, instanța constată că fapta ce face obiectul 
judecății urmează să primească o nouă încadrare juridică ce atrage 
competenţa de judecată a instanţei ierarhic superioare, după ce va face 
aplicarea art. 386, instanţa îşi va declina competența, în baza art. 50, în 
favoarea instanței ierarhic superioare competente să judece cauza a potrivit 
noii încadrări juridicet. 

În reglementarea anterioară, procedura schimbării încadrării juridice 
era similară cu cea actuală. Pentru acest motiv, este relevantă în conti- 
nuare hotărârea instanţei supreme, pronunţată în soluționarea recursului în 
interesul legii, cu privire la incompatibilitatea judecătorului care a dispus 
schimbarea încadrării juridice înainte de soluționarea fondului cauzei. 
Astfel, s-a statuat că schimbarea încadrării juridice a faptei ce formează 
obiectul actului de sesizare a instanţei, prin încheiere pronunţată înainte de 
soluționarea cauzei, nu atrage incompatibilitatea judecătorului care a făcut 
parte din completul de judecată?. Decizia instanţei supreme a avut la bază 
constatarea voinţei legiuitorului de a considera schimbarea încadrării 
juridice a faptei deduse judecății ca o problemă procedurală, ce nu priveşte 
soluționarea nemijlocită a cauzei. 

Potrivit art. 386 alin. (2), dacă noua E ceapa juridică vizează o 
infracțiune pentru care este necesară plângerea prealabilă a persoanei 
vătămate, instanța de judecată cheamă persoana vătămată şi o întreabă 
dacă înțelege să facă plângere prealabilă. În situația în care persoana 
vătămată formulează plângere prealabilă, instanța continuă cercetarea 
judecătorească. În caz contrar, se va dispune încetarea procesului penal. 


dec. pen. nr. 297/R/1999, în Buletinul jurisprudenţei, Culegere de practică judiciară, 
semestrul 1/1999, Ed. Lumina Lex, Bucureşti, 2000, pp. 128-129. 

-1 C. Apel Bucureşti, s. pen., dec. nr. 8/2004, în Practică judiciară penală, 
2003-2004, op. cit., pp. 258-259; în acelaşi sens, a se vedea Jud. Câmpina, sent. pen. 
nr. 934/1979, în R.R.D: nr. 1/1981, p. 60. 

2 Î.C.C.J., s., dec. nr. 1/2006, publicată în M. Of. nr. 291/31.03.2006. 

2.3.2.8. Terminarea cercetării judecătoreşti 


Constând în administrarea probelor necesare aflării adevărului, 
cercetarea judecătorească se termină, în mod firesc, în momentul în care 
problema probaţiunii a luat sfârşit. 

Pentru a asigura tuturor participanţilor interesaţi dreptul de a-şi spune 
“cuvântul cu privire la ceea ce mai trebuie făcut în privința administrării 
probelor în fața instanţei, legea [art. 387 alin. (1)] arată că, înainte de a 
declara terminată cercetarea judecătorească, preşedintele completului 
întreabă procurorul, persoana vătămată şi părțile dacă mai au de dat expli- 
cații ori de formulat cereri noi pentru completarea cercetării judecătoreşti. 

În raport cu întrebarea preşedintelui completului de judecată, per- 
soana vătămată, părţile sau procurorul pot formula cereri pentru comple- 
tarea cercetării judecătoreşti sau pot să nu formuleze noi cereri. 

Cercetarea judecătorească se consideră terminată când: 

- nu s-au formulat cereri noi; 

- cererile formulate au fost găsite neîntemeiate de către instanţă şi, în 
consecinţă, au fost respinse; 

- cererile formulate au fost admise şi cercetarea judecătorească a 
fost completată. 

După terminarea cercetării judecătoreşti, în cauză fiind administrate 
toate probele, urmează discutarea lor în condiţii de oralitate, publicitate şi 
deplină contradictorialitate. 


2.3.3. Procedura simplificată a cercetării judecătoreşti în cazul 
recunoaşterii învinuirii 


În scopul asigurării unui cadru legislativ care să permită desfăşurarea 
procesului penal în mod eficient şi operativ, a fost reglementată o 
procedură simplificată de desfăşurare a cercetării judecătoreşti, care se 
aplică în ipoteza recunoaşterii învinuirii de către inculpat. Posibilitatea 
recunoaşterii vinovăţiei, element procedural inspirat din procesul penal de 
tip adversarial, a fost consacrată pentru prima dată în Codul de procedură 
anterior, în art. 320", introdus prin Legea nr. 202/2010. 

Se impune să menţionăm, în acelaşi sens, reglementarea, în pre- 
mieră, a procedurii acordului de recunoaştere a vinovăţiei (art. 478-488), 
prin care se urmăreşte acelaşi obiectiv, al eficientizării desfăşurării 
procesului penal. 

Procedura de desfăşurare a cercetării judecătoreşti în ipoteza recu- 
noaşterii învinuirii este, aşa cum am menţionat, caracterizată prin simplitate, 
activităţile derulate fiind împărțite în două mari categorii: activități obligatorii 
(audierea inculpatului, consemnarea concluziilor procurorului, persoanei 
vătămate şi ale celorlalte părți) şi activităţi eventuale (administrarea de 

probe cu înscrisuri, schimbarea încadrării juridice, administrarea altor 
probe). 

Din analiza dispoziţiilor art. 349 alin. (2), art. 374 alin. (4) şi art. 375 
rezultă că cercetarea judecătorească se poate desfăşura în procedură 
simplificată cu îndeplinirea cumulativă a următoarelor condiţii: 

1) obiectul judecății nu vizează o Drac ie care se pedepseşte cu 
detenţiune pe viaţă; 

2) inculpatul solicită ca judecata să aibă loc numai pe baza probelor 
administrate în cursul urmăririi penale şi a înscrisurilor prezentate de părți 
şi de persoana vătămată; 

3) inculpatul recunoaşte în totalitate faptele reţinute în sarcina sa; 

4) cererea inculpatului este admisă de instanţa de judecată. 

În ceea ce priveşte prima condiție, se desprinde concluzia că pro- 
cedura simplificată nu se poate aplica în cazul infracţiunilor de o gravitate 
deosebită, pentru care în lege este prevăzută pedeapsa detenţiunii, pe 
viață”. Astfel, sunt excluse de la aplicarea procedurii simplifi cate de 
desfăşurare a cercetării judecătoreşti anumite infracțiuni contra securității 
naţionale, unele dintre infracțiunile contra capacităţii de luptă a forțelor 
armate, infracțiunile de genocid şi contra umanităţii şi infracțiunile de 
război contra persoanelor?. 

Cea de a doua şi cea de a treia condiţie reprezintă, în fapt, o dublă 
manifestare de voinţă a inculpatului, în sensul acceptării soluționării cauzei 
exclusiv în baza probatoriului administrat în cursul urmăririi penale, 
respectiv a eventualelor înscrisuri prezentate de părţi şi de persoana 
vătămată şi a achiesării exprese la renunţarea administrării de probe de 
către instanța de judecată, pe de o parte, şi al recunoaşterii totale a fapte- 
lor, aşa cum acestea au fost reţinute prin actul de trimitere în judecată, pe 
de altă parte. 

Eficiența procedurii recunoaşterii învinuirii, prin care se asigură 
soluționarea simplificată a procesului penal, constă, în concret, în posi- 
bilitatea rezolvării cauzei în baza probelor obţinute în faza de urmărire 
penală, instituindu-se în acest mod o dispensă în ceea ce priveşte 


1 A se vedea, în acest sens, |.C.C.J., s. pen., dec. nr. 523/22.02.2012, conform 
site-ului instanței supreme. 

2 Se pedepsesc cu detențiunea pe viață, întotdeauna alternativ cu pedeapsa 
închisorii de la 15 la 25 de ani şi interzicerea exercitării unor drepturi, următoarele 
infracțiuni: trădarea prin ajutarea inamicului (art. 396 C. pen.), înalta trădare (art. 398 
C. pen.), atentatul care pune în pericol securitatea naţională (art. 401 C. pen.), atentatul 
contra unei colectivităţi (art. 402 C. pen.), atentatul contra vieţii săvârşit împotriva 
reprezentantului unui stat străin sau altei persoane care se bucură de protecție în 
conformitate cu convențiile internaţionale, aflată în misiune oficială în România [art. 408 
alin. (1) C. pen.], capitularea (art. 421 C. pen.), părăsirea câmpului de luptă (art. 422 
C. pen.), genocidul [art.:438 alin. (1) şi (2) C. pen.], infracțiunile contra umanității (art. 439 
C. pen.), infracțiunile de război contra persoanelor (art. 440 C. pen.). | 

administrarea unor noi probe şi readministrarea probelor existente la 
dosar. 

Prin condiția expresă de recunoaştere a faptelor în totalitate este 
exclusă de la aplicarea procedurii simplificate situația în care inculpatul 
recunoaşte parțial acuzarea, astfel cum este formulată aceasta în 
rechizitoriu. Pe cale de consecință, cercetarea judecătorească nu se va 
desfăşura în procedură accelerată atunci când inculpatul recunoaşte 
numai o parte a faptelor reţinute în sarcina sa prin actul de trimitere în 
judecată. 

De asemenea, procedura simplificată este condiționată de recunoaş- 
terea faptelor, în materialitatea acestora, astfel cum au fost descrise în 
rechizitoriu, ceea ce conduce la concluzia că inculpatul poate contesta 
încadrarea juridică a acestora. Aşadar, în opinia noastră, procedura 
simplificată a cercetării judecătoreşti se poate desfăşura dacă inculpatul 
recunoaşte în totalitate faptele, solicitând, în acelaşi timp, schimbarea 
încadrării juridice. În acest caz, se va aplica şi procedura schimbării înca- 
drării juridice, analizată anterior. Această concluzie se desprinde, de altfel, 
şi din dispoziţiile art. 377 alin. (4), în conformitate cu care, dacă instanţa 
constată, din oficiu, la cererea procurorului sau a părţilor (respectiv a 
persoanei vătămate, n.a.), că încadrarea juridică dată faptei prin actul de 
sesizare trebuie schimbată, este obligată să pună în discuţie noua 
încadrare şi să atragă atenţia inculpatului că are dreptul să ceară lăsarea 
cauzei mai la urmă. 

În practica instanțelor de judecată s-a reţinut că manifestarea de 
voință a inculpatului în sensul aplicării procedurii simplificate ca urmare a 
recunoaşterii învinuirii trebuie să fie clară şi explicită’. 

Potrivit art. 375 alin. (11), manifestarea de voință a inculpatului în 
sensul recunoaşterii faptelor şi solicitarea aplicării procedurii abreviate pot 
fi aduse la cunoştinţa instanței de judecată şi prin înscris autentic. Dacă 
inculpatul este minor, este necesară şi încuviințarea reprezentantului său 
legal. 

În ceea ce priveşte cea de a patra condiție, cercetarea judecăto- 
rească se va putea desfăşura în formă abreviată numai dacă instanța de 
judecată dispune în acest sens. Potrivit art. 349 alin. (2), instanța de 
judecată va desfăşura cercetarea judecătorească în procedură simplificată 
dacă apreciază că probele administrate în cursul urmăririi penale sunt 
suficiente pentru aflarea adevărului şi justa soluționare a cauzei. Pentru 
aceasta, conform art. 375 alin. (1), instanţa îl va asculta pe inculpat şi va 


o ———— 


1 C. Apel Constanţa, s. pen., dec. nr. 20/P/2013, analizată în Î.C.C.J., s. pen., dec. 
nr. 2599/2013, conform site-ului instanței supreme. 

2 Art. 375 Alin. (11) şi (12) ale art. 375 au fost introduse prin art. II pct. 99 din O.U.G. 
nr. 18/2016. 


256 TRATAT DE PROCEDURĂ PENALĂ. PARTEA SPECIALĂ 


lua concluziile procurorului, ale celorlalte părți (şi ale persoanei vătămate — 
n.a.). 

În ipoteza în care cererea inculpatului de desfăşurare a procedurii 
simplificate va fi respinsă, se va aplica procedura comună a cercetării 
judecătoreşti, instanţa urmând a proceda conform art. 374 alin. (5)-(10). 

Dacă admite cererea, instanţa întreabă părțile şi persoana vătămată 
dacă propun administrarea de probe cu înscrisuri. Rezultă, aşadar, că 
activitatea probatorie în cadrul procedurii simplificate constă în audierea 
inculpatului la momentul formulării de către acesta a cererii şi în admi- 
nistrarea probei cu înscrisuri, în măsura în care părţile sau persoana 
vătămată propun această probă. 

Proba cu înscrisuri încuviințată poate fi administrată chiar la termenul 
la care s-a dispus desfăşurarea cercetării judecătoreşti în procedură 
simplificată sau, cel mai târziu, la următorul termen de judecată. Această 
concluzie rezultă din dispoziţiile art. 377 alin. (2), în conformitate cu care 
înscrisurile pot fi prezentate la termenul la care instanța se pronunţă 
asupra cererii inculpatului sau la un termen ulterior, acordat în acest scop. 
Pentru prezentarea de înscrisuri instanţa nu poate acorda decât un singur 
termen [art. 377 alin. (2)]. 

Dacă administrarea probei cu înscrisuri apare ca inutilă sau nu mai 
este posibilă, instanța, după ce ascultă procurorul, persoana vătămată şi 
părțile, poate dispune ca acea probă să nu mai fie administrată. 

În anumite condiţii, caracterizate prin necesitatea stabilirii încadrării 
juridice a faptelor recunoscute de inculpat, procedura simplificată se poate 
transforma în procedură comună, cercetarea judecătorească urmând a se 
derula conform regulilor analizate anterior. Astfel, după cum am observat 
mai înainte, există posibilitatea ca inculpatul să recunoască în totalitate 
faptele pentru care a fost trimis în judecată, dar să conteste încadrarea 
juridică a acestora. În acest caz, dacă pentru stabilirea încadrării juridice 
este necesară administrarea altor probe, instanța de judecată, luând con- 
cluziile procurorului, ale părților şi ale persoanei vătămate, poate dispune 
desfăşurarea cercetării judecătoreşti în procedură comună. 

În această ipoteză, practic, este anulat caracterul simplificat al cerce- 
tării judecătoreşti, acordându-se prioritate principiului aflării adevărului. 
Dar, deşi judecarea cauzei se va desfăşura în procedură obişnuită, 
inculpatul va profita de beneficiul recunoaşterii învinuirii, în sensul reducerii 
cu o treime a limitelor pedepsei închisorii sau cu o pătrime a limitelor 
pedepsei amenzii. 

În practica instanţelor de judecată, anterioară actualului cod, dar care 
îşi menţine relevanţa, s-a stabilit că recunoaşterea săvârşirii faptelor 
reținute în actul de sesizare a instanţei, deşi poate fi calificată drept un 
comportament sincer al inculpatului în cursul procesului, nu poate fi 
valorificată ca circumstanță atenuantă judiciară, deoarece recunoaşterii 

săvârgşirii faptelor nu i se poate acorda o dublă valență juridică. Instanţa de 
judecată va putea reține existența unor circumstanțe atenuante numai 
atunci când se constată existența unei alte atitudini a inculpatului după 
săvârşirea infracțiunii decât comportarea sinceră în cursul procesului!. 

De asemenea, menţionăm relevanţa actuală a jurisprudenţei instan- 
tei supreme în soluționarea recursului în interesul legii cu referire la in- 
compatibilitatea judecătorului care a judecat cauza prin aplicarea pro- 
cedurii simplificate cu privire la unii dintre inculpaţi de a soluţiona acțiunea 
penală şi civilă cu privire la ceilalţi inculpaţi, în ipoteza în care trimiterea în 
judecată a tuturor inculpaţilor s-a făcut prin acelaşi rechizitoriu, pentru 
infracţiuni între care există stare de conexitate sau indivizibilitate. 

In acest sens, examenul jurisprudenţei penale a evidenţiat două 
orientări cu privire la acest aspect şi, prin urmare, caracterul neunitar al 
practicii judiciare. Intr-o primă orientare a practicii, unele instanțe au 
considerat că judecătorul care a soluţionat cauza prin aplicarea procedurii 
simplificate este incompatibil, întrucât şi-a exprimat părerea referitoare la 
soluţia care s-ar putea pronunţa în cauza respectivă privindu-i pe ceilalți 
inculpați, şi, în consecinţă, au admis cererile de abţinere formulate. Intr-o a 
doua orientare a practicii, alte instanțe au apreciat că judecătorul men- 
ționat mai sus nu este incompatibil să judece cauza disjunsă. In argu- 
mentarea acestei soluții s-a susținut că desfăşurarea procedurii simpli- 
ficate a cercetării judecătoreşti nu echivalează cu o antepronunţare, fiind 
caracteristică acordului de voință exprimat de inculpat în calitate de 
persoană acuzată în procesul penal. 

Instanța supremă, în rezolvarea acestui recurs în interesul legii, a 
pronunţat o soluţie nuanțată, statuând că: 7) judecătorul care a soluţionat 
cauza conform procedurii simplificate cu privire la unii dintre inculpaţi nu 
devine incompatibil să judece acţiunea penală şi civilă cu privire Ia ceilalți 
inculpați, în ipoteza în care trimiterea în judecată a tuturor inculpaţilor s-a 
făcut prin acelaşi rechizitoriu, pentru infracțiuni între care există stare de 
conexitate sau indivizibilitate; 2) judecătorul devine incompatibil doar dacă 
în considerentele hotărârii pronunțate în urma parcurgerii procedurii 
simplificate şi-a exprimat părerea cu privire la soluția ce ar putea fi dată în 
cauza disjunsă?. 

În argumentarea deciziei, completul competent de la instanța su- 
premă a constatat că simplul fapt când un judecător soluţionează dosare 
cu privire la aceleaşi persoane nu atrage incompatibilitatea acestuia. 
Judecătorul nu este incompatibil atunci când noua hotărâre nu se bazează 
pe sentința pronunţată anterior de acelaşi judecător pentru a stabili 
vinovăția sau nevinovăția persoanei în cauză. 


a 


1Î.C.C.J., s. pen., dec. nr. 754/15.03.2012, conform site-ului instanței supreme. 
2 Î.C.C.J., complet RIL, dec. nr. 17/12.11.2012, publicată în M. Of. nr. 820/6.12.2012; 
în acelaşi sens, a se vedea l.C.C.J., s. pen., dec. nr. 2695/12.09.2013, conform site-ului 


instanței supreme. 

În stabilirea incompatibilităţii judecătorului este necesar a se evalua 
obiectiv dacă soluționarea de către un judecător a cauzei referitoare la 
unul dintre membrii unei pluralități de făptuitori îl face pe acel judecător 
incompatibil să judece dosarul referitor la ceilalți membri ai grupului. 
Totodată, trebuie avut în vedere specificul procedurii. simplificate, care 
presupune că judecătorul evaluează existenţa vinovăţiei persoanei care 
solicită aplicarea acestui text de lege din perspectiva probelor administrate 
la urmărirea penală, şi nu doar achiesează la manifestarea de voinţă a 
inculpatului în cauză. În acest sens, atunci când mijloacele de probă admi- 
nistrate pe parcursul urmăririi penale nu conduc la întrunirea condiţiilor 
referitoare la existenţa faptei, caracterul penal şi săvârşirea faptei de către 
cel acuzat, cererea inculpatului de judecare în procedură accelerată va fi 
respinsă şi cauza se va judeca prin desfăşurarea cercetării judecătoreşti în 
procedură comună. 

De asemenea, s-a mai apreciat că hotărârea de condamnare a unui 
participant nu afectează imparțialitatea judecătorului în soluționarea cauzei 
privindu-i pe ceilalţi participanţi, având în vedere caracterul personal al 
răspunderii penale. Faptul că un judecător s-a pronunţat anterior cu privire 
la vinovăția unor inculpați nu poate justifica în sine temerile cu privire la 
imparțialitatea acestuia în cauza disjunsă, cu privire la alți inculpaţi, având 
în vedere că judecata se mărgineşte la fapta şi la persoana faţă de care 
este incidentă recunoaşterea vinovăţiei. Criteriul determinant pentru eva- 
luarea existenţei incompatibilităţii prin antepronunţare, în judecarea unor 
inculpaţi diferiţi, în cauze disjunse, decurge din considerentele hotărârii de 
condamnare, şi nu din soluţia de condamnare. 

Soluţionarea cauzei cu privire la unul dintre inculpaţi conform pro- 
cedurii simplificate oferă suficiente garanții de imparţialitate, din punctul de 
vedere al legii, pentru ca acelaşi judecător să poată da o soluţie în cauza 
disjunsă: inculpaţi diferiţi, caracterul personal al răspunderii penale, exis- 
tenta unei cercetări judecătoreşti noi în care vor fi evaluate faptele, fără 
referire la sentința anterioară, evaluarea conținutului fiecărei infracţiuni fără 
referire la sentința anterioară, probele referitoare la vinovăția fiecărui 
inculpat. În acelaşi sens, în opinia instanţei supreme, constituie o garanție 
a imparțialităţii şi audierea în calitate de martor a inculpatului care a recu- 
noscut vinovăția în cauza disjunsă, în faţa celorlalţi inculpaţi, pentru ca 
aceştia să aibă posibilitatea de a adresa întrebări. 

Legea oferă garanţii pentru soluţionarea celor două cauze, în mod 
imparţial, dar nu exclude posibilitatea ca în fapt, într-o cauză concretă, 
judecătorul să se antepronunțe. Aceasta este însă o chestiune ce ţine de 
modul în care se motivează o hotărâre, urmând a se aprecia de la caz la 
caz. De exemplu, nu devine incompatibil judecătorul care a stabilit în 
considerente că prin natura faptei (conform raportului de expertiză 
medico-legală, multiple lovituri aplicate victimei cu aceeaşi ocazie, cu 

instrumente diferite de către persoane diferite) aceasta a fost comisă de 
inculpat alături de alte persoane, fără să le nominalizeze, urmând ca în 
cauza disjunsă să fie administrate probe cu privire la existența contribuţiei 
persoanelor indicate de inculpat drept coautori şi vinovăția acestora. De 
asemenea, nu este incompatibil judecătorul care a soluţionat cauza față de 
un inculpat prin procedură simplificată şi a disjuns cauza cu privire la un alt 
inculpat, care a lipsit la acel termen sau a solicitat amânarea cauzei pentru 
a-şi angaja un avocat, iar ulterior, în cauza disjunsă, a pronunţat o soluţie 
tot prin desfăşurarea accelerată a cercetării judecătoreşti, ca urmare a 
recunoaşterii vinovăţiei şi de către celălalt inculpat. În sens contrar, este 
incompatibil să judece cauza disjunsă cu privire la instigator judecătorul 
care în motivarea soluţiei cu privire la autorul faptei descrie pe larg rolul 
instigatorului, apreciind că acesta a săvârşit infracțiunea descrisă în rechi- 
zitoriu. Este, de asemenea, incompatibil judecătorul care în hotărârea 
anterioară pronunţată în procedura simplificată a făcut ample referiri, în 
considerentele privind vinovăția celui fată de care pronunţă soluţia, la 
rolurile celorlalţi inculpaţi, apreciind că toți aceştia sunt răspunzători pentru 
actele de sustragere pentru care au fost trimişi în judecată. 

Procedura simplificată presupune o analiză a condiţiilor în care 
recunoaşterea vinovăţiei proprii produce efectele prevăzute de lege, astfel 
că probele administrate în faza de urmărire penală față de persoana care 
solicită aplicarea acestei proceduri sunt suficiente pentru a permite 
stabilirea unei pedepse pentru fapta proprie, ceea ce înlătură posibilitatea 
ca instanţa de judecată să se refere la vinovăția persoanelor față de care 
cercetarea judecătorească va continua în cauza disjunsă. În situația trimi- 
terii în judecată a mai multor inculpaţi, instanța are de evaluat vinovăția 
fiecăruia dintre ei, ceea ce exclude de iure antepronunțarea judecătorului 
cu privire la vinovăția unui inculpat în evaluarea vinovăţiei altuia. Chiar în 
caz de indivizibilitate sau conexitate între infracțiunile pentru care sunt 
trimişi în judecată mai mulţi inculpaţi, dintre care doar unul solicită soluțio- 
narea cauzei prin recunoaşterea vinovăţiei, în motivarea hotărârii față de 
acesta instanța nu are temei pentru a face referiri cu privire la vinovăția 
inculpaţilor pentru care cauza a fost disjunsă, având în vedere lipsa 
cercetării judecătoreşti de natură a clarifica existența vinovăţiei. 

Cunoaşterea aprofundată a dosarului de către judecător, având în 
vedere soluționarea cauzei disjunse, nu implică o antepronunţare şi nu 
împiedică să fie considerat ca imparţial în momentul judecării dosarului 
nou-format. Judecata conform procedurii simplificate se mărgineşte la 
fapta şi la persoana față de care s-a solicitat. In cazul participaţiei penale, 
considerentele hotărârii cu privire la acel inculpat față de care instanţa a 
apreciat întemeiată solicitarea de a i se aplica procedura simplificată nu 
pot face referire la contribuţia celorlalţi participanți la săvârşirea faptei şi 
vinovăția acestora, având în vedere regula generală privind obiectul 

judecății, care determină ca în acest caz judecata să se mărginească la 
fapta şi persoana faţă de care este incidentă recunoaşterea vinovăţiei. 

Declaraţiile inculpaţilor care au recunoscut săvârşirea faptei împre- 
ună cu alte persoane urmează a fi analizate în cauza disjunsă. Soluţio- 
narea cauzei disjunse presupune administrarea de probe cu privire la 
persoanele acuzate, inclusiv dreptul acestora de a demonstra lipsa de 
temeinicie a acuzațiilor cu privire la vinovăția lor făcute de cel care a 
recunoscut săvârşirea faptei şi care, în cauza disjunsă, dobândeşte calita- 
tea de martor. Persoana care a recunoscut vinovăția şi a fost condamnată 
în cauza disjunsă trebuie reaudiată în fața acelora. care nu au solicitat 
desfăşurarea cercetării judecătoreşti în procedură simplificată, pentru a li 
se da posibilitatea de a adresa întrebări celui care îi acuză. Cerinţa 
imparțialităţii tribunalului este, de altfel, încălcată nu numai în cazul în care 
se pronunţă asupra vinovăţiei unor persoane față de care urmează a face 
cercetare judecătorească, în cauza care priveşte recunoaşterea vinovăţiei 
de către un alt inculpat, dar şi atunci când instanţa stabileşte vinovăția 
celor acuzaţi pe baza unor probe administrate într-un alt dosar. Admi- 
nistrarea probelor în procedura disjunsă de cea în care a operat recu- 
noaşterea vinovăţiei diferenţiază cele două cauze astfel încât judecătorul 
face o evaluare a faptelor celorlalţi inculpaţi în raport cu noile probe, fără 
referire la probele administrate în cauza anterioară, şi nu exclusiv în baza 
probelor administrate în faza urmăririi penale, ceea ce îi permite să se 
pronunţe în condiţii de obiectivitate. 


24, Dezbaterile 


Fiind stadiul procesual în care activitatea de judecată se desfăşoară 
în toată amploarea ei, cu participarea deplină a tuturor funcțiilor 
procesuale! (acuzare, apărare, judecată), dezbaterile sunt considerate, pe 
bună dreptate, ca punctul culminant al procesului penal?. 

În cadrul dezbaterilor se realizează o tratare contradictorie, orală şi 
publică a întregului conținut al procesului penal’. 

Dezbaterile au ca obiect fondul cauzei, ele referindu-se la existența 
faptei, la vinovăția inculpatului, stabilirea circumstanțelor personale sau 
reale, rezolvarea laturii civile etc.*. 


1 Menţionăm că funcțiile judiciare, reglementate în art. 3 şi analizate în vol. | al 
prezentei lucrări (Neagu VI, pp. 61-64), fac parte din categoria mai largă a funcțiilor 
procesuale, între care menționăm şi funcţia de apărare. 

2 Pop IV, p. 21. Autorul arată: „Dezbaterea este un punct culminant al procesului; 
este acţiunea cea mai dinamică, vie, palpitantă şi mai dramatică a procesului, este 
dezlănțuirea tuturor complicatiilor şi eforturilor înaintea deznodământului”. 

3 E. Florian, Diritto “procesuale penale, ed. 3, Unione Tipografice, Ed. Torinese, 
Torino, 1939, pp. 342-343. 
4 Dongoroz II, pp. 190-191. 

În vederea rezolvării în bune condițiuni a aspectelor ce fac obiectul 
dezbaterilor, legea prevede ordinea în care se dă cuvântul în acest 
moment al procesului penal. Astfel, potrivit art. 388 alin. (1), preşedintele 
completului de judecată dă cuvântul în următoarea ordine: a) procuror; 
b) persoana vătămată; c) partea civilă'; d) partea responsabilă civilmente; 
e) inculpat. 

Spre deosebire de cercetarea judecătorească, în cadrul dezbaterilor, 
ordinea fixată în lege privind luarea cuvântului este obligatorie. 

În vederea realizării deplinei contradictorialităţi, legea prevede 
posibilitatea ca preşedintele completului de judecată să dea cuvântul în 
replică. 

Cu caracter de noutate, durata concluziilor procurorului, ale părților, 
ale persoanei vătămate şi ale avocaţilor acestora poate fi limitată. Preşe- 
dintele completului poate hotărî că acestea trebuie să aibă o durată 
similară. 

În cadrul dezbaterilor, preşedintele completului de judecată are 
dreptul să întrerupă pe cei care au cuvântul, dacă, în susţinerile lor, depă- 
şesc limitele cauzei ce se judecă. 

Pentru ca instanţa, în cadrul deliberării, să aibă o imagine de dată 
recentă asupra dezbaterilor care au avut loc în cauza penală, este de dorit 
ca această etapă a şedinţei de judecată să nu fie întreruptă, fragmentată. 
În cazul în care sunt motive temeinice (dezbaterile, uneori, durează ore în 
şir), dezbaterile pot fi întrerupte. Întreruperea nu poate fi mai mare de 3 
zile (art. 388 alineatul final). 

Se impune să facem trimitere, încă o dată, la jurisprudența Curţii 
Constituţionale prin care s-a stabilit că soluția legislativă cuprinsă în 
art. 374 alin. (7) teza finală, constând în punerea în dezbaterea exclusivă a 
părţilor a probelor administrate în cursul urmăririi penale şi necontestate de 
către părţi, încalcă dispoziţiile Constituţiei României, prin excluderea 
nejustificată a procurorului?. 

Ultimul cuvânt al inculpatului. Şedinţa de judecată se încheie 
întotdeauna prin acordarea ultimului cuvânt inculpatului. 

Ultimul cuvânt al inculpatului este un moment procesual deosebit de 
cuvântul pe care îl are inculpatul în cadrul dezbaterilor. O asemenea 


1 Neacordarea cuvântului, în cadrul dezbaterilor, jurisconsultului ce reprezintă 
partea civilă nu constituie o încălcare a dreptului de apărare sancționată cu nulitatea 
absolută, ci cu o nulitate relativă, deoarece omisiunea de a se da cuvântul uneia dintre 
părţi nu este sancţionată cu o nulitate expresă. In ipoteza în care însă se reţine că prin 
neacordarea cuvântului uneia dintre părți i s-a cauzat acesteia o vătămare care nu poate fi 
înlăturată decât prin anularea hotărârii, se va reţine că instanța nu a soluționat fondul 
cauzei (C. Apel Bucureşti, s. | pen., dec. nr. 730/2005, în Culegere de practică judiciară în 
materie penală, 2005, op. cit., pp. 55-57). 

2 C.C.R., dec. nr. 76/26.02.2015, publicată în M. Of. nr. 174/13.03.2015. 

concluzie se poate desprinde din însăşi reglementarea legală a modului în 
care se dă ultimul cuvânt inculpatului. Astfel, în timp ce în cadrul dezba- 
terilor se poate da cuvântul în replică sau preşedintele completului poate 
să întrerupă pe inculpatul care are cuvântul, în timpul în care inculpatul are 
ultimul cuvânt nu i se pot pune întrebări [art. 389 alin. (2)]. De asemenea, 
apreciem că ultimul cuvânt al inculpatului nu poate fi întrerupt, acesta 
urmând a fi lăsat să spună tot ce crede în legătură cu fapta pentru care a 
fost trimis în judecată şi în legătură cu procesul penal în care a fost 
implicat. | 

Ultimul cuvânt al inculpatului constituie o garanţie procesuală a 
dreptului de apărare. Dreptul inculpatului de a avea ultimul cuvânt este 
exercitat personal, şi nu prin apărător. Omisiunea instanţei de a acorda 
inculpatului ultimul cuvânt nu este sancţionată cu nulitatea absolută şi, în 
consecinţă, poate determina desființarea hotărârii numai dacă a produs o 
vătămare ce nu ar putea fi înlăturată în alt mod. 

Neacordarea ultimului cuvânt inculpatului nu poate fi invocată de 
către partea civilă, deoarece prevederile legale menţionate mai sus sunt 
înscrise în favoarea inculpatului?. 

Apreciem că acordarea ultimului cuvânt inculpatului oferă instanţei 
posibilitatea ca, în funcție de atitudinea acestuia, să facă o bună individua- 
zare a pedepsei, deoarece, în ultimul său cuvânt, inculpatul poate da 
dovadă că regretă fapta pe care a săvârşit-o sau, dimpotrivă, dă la iveală 
gradul său de înrăire?. 

Dacă în ultimul său cuvânt inculpatul relevă fapte sau împrejurări noi, 
esențiale pentru soluţionarea cauzei, instanța dispune reluarea cercetării 
judecătoreşti [art. 389 alin. (2) teza finală]. 

Pentru a se realiza oralitatea în cadrul şedinţei de judecată, aşa cum 
am observat, persoanei vătămate şi părților li se dă cuvântul în vederea 
prezentării punctelor lor de vedere privind toate aspectele legate de rezol- 
varea cauzei. În anumite situaţii însă, instanța, când socoteşte necesar, 
poate cere persoanei vătămate şi părţilor, după încheierea dezbaterilor, să 
depună concluzii scrise [art. 390 alin. (1)]. 

Procurorul, persoana vătămată şi părţile pot depune concluzii scrise, 
chiar dacă nu au fost cerute de instanţă [art. 390 alin. (2)]. 


1 ÎC.C.J., s. pen., dec. nr. 1801/2005, în Buletinul Jurisprudenței, Culegere de 
decizii pe anul 2005, pp. 996-997; în acelaşi sens, a se vedea C. Apel Ploieşti, s. pen., 
dec. nr. 249/1996, în Buletinul Jurisprudenței, Culegere de practică judiciară, 1993-1997, 
op. cit., pp. 74-75. 

2 T. mun. Bucureşti, s. a Il-a pen., dec. nr. 286/1991, în Culegere de ea 
judiciară penală pe anul 1991, op. cit., pp. 264-265. 

3 Volonciu |, p. 362. 

$ 3. Deliberarea şi rezolvarea cauzei în primă instanţă 


3.1. Deliberarea 


3.1.1. Noțiune 


| După terminarea şedinţei de judecată, instanța trebuie să treacă la 
deliberare, ocazie cu care rezolvă cauza penală şi, în final, pronunță 
hotărârea judecătorească. 

Caracterizată ca o consfătuire a membrilor completului de judecată 
asupra problemelor ce au format obiectul judecăţii!, deliberarea este acti- 
vitatea procesuală prin care se verifică şi se evaluează materialul probator 
şi procedural al cauzei, în vederea soluționării fondului acesteia?. 

Deliberarea este definită şi ca activitatea logică ce stă la baza 
procesului de soluționare a cauzelor penale?. 

Prin funcțiunea şi finalitatea sa, deliberarea constituie un stadiu 
procesual distinct al judecății în primă instanță, marcând actul final al 
judecății, în urma căruia instanța dă o hotărâre privind conflictul de drept 
penal dedus spre soluționare. 


3.1.2. Obiectul deliberării 


Aşa cum se precizează în dispoziţiile art. 393 alin. (1), completul de 
judecată deliberează asupra chestiunilor de fapt şi asupra chestiunilor de 
drept. În lege se precizează că deliberarea are loc mai întâi asupra chesti- 
unilor de fapt şi după aceea asupra chestiunilor de drept. O asemenea 
ordine în cadrul deliberării se explică prin nevoia ca instanţa să stabilească 
dacă fapta există şi dacă a fost săvârşită cu vinovăţie; numai după ce 
instanța se edifică asupra acestor aspecte poate trece la aplicarea 
_sancțiunii penale. 

“În cadrul deliberării, instanţa examinează în ordine: existența faptei şi 
a vinovăţiei făptuitorului, după care deliberează cu privire la stabilirea 
pedepsei, a măsurii educative ori a măsurii de siguranţă, când este cazul 
să fie luate, precum şi asupra deducerii duratei măsurilor preventive 
privative de libertate şi a internării medicale. 

În cazul în care în procesul penal a fost exercitată şi o acţiune civilă, 
completul de judecată deliberează şi asupra laturii civile. 

De asemenea, completul de judecată deliberează asupra măsurilor 
preventive şi asigurătorii, mijloacelor materiale de probă, cheltuielilor 


1 Volonciu |, p. 367. 

2 Dongoroz ll, pp. 193-194. 

3 N. Lajos, Itélet a buntelăperben (Şedinţa în procesul penal), în vol. A buntelobiroi 
dântesi tevékenység probl&mai (Problemele activității de decizie ale instanței penale), 
Ed. Economică şi Juridică, Budapesta, 1974, p. 175. 


264 TRATAT DE PROCEDURĂ PENALĂ. PARTEA SPECIALĂ 


judiciare, precum şi asupra oricărei alte probleme privind justa soluţionare 
a cauzei. i 

Potrivit art. 393 alin. (4), toți membrii completului de judecată au 
îndatorirea să îşi spună părerea asupra fi fiecărei epestuni Preşedintele î îşi 
spune părerea cel din urmă. ` 


3.1.3. Procedura deliberării 


În mod firesc, la deliberare iau parte numai membrii completului în 
fața căruia au avut loc dezbaterile [art. 392 alin. (1)]. 

Deliberarea are loc în secret, toti membrii completului spunându-şi 
părerea asupra fiecărei chestiuni, preşedintele completului spunându-şi 
părerea cel din urmă, pentru a nu influența pe ceilalți membri ai com- 
pletului. 

Hotărârea, ce reprezintă actul final al deliberării, trebuie să fie rezul- 
tatul acordului membrilor completului de judecată. Este de dorit ca hotă- 
rârea să reprezinte unanimitatea opiniilor completului de judecată. Legea 
prevede însă că, în cazul în care unanimitatea nu poate îi întrunită, 
hotărârea se ia cu majoritate!. 

Subliniem faptul că, în prezent, aceste reglementări au un câmp 
redus de incidenţă pentru judecata în primă instanţă, ţinând cont de modul 
în care se alcătuiesc completele de judecată în primă instanță la 
judecătorii, tribunale specializate, tribunale şi curţile de apel, unde, aşa 
cum se ştie, completul este format dintr-un singur judecător, singura ipo- 
teză în care în primă instanță completul este format din mai mulți judecă- 
tori, şi anume trei, fiind judecata în primă instanţă la Înalta Curte de 
Casaţie şi Justiţie. 

Dacă din deliberare rezultă mai mult de două păreri, judecătorul care 
opinează pentru soluţia cea mai severă trebuie să se alăture aceleia mai 
apropiate de părerea sa. 

Motivarea opiniei separate este obligatorie. 

Rezultatul deliberării se consemnează într-o minută, care se sem- 
nează de membrii completului de judecată. Minuta se întocmeşte în două 
exemplare. originale, redactate pe foi separate, numerotate, dintre care 
unul se ataşează la dosarul cauzei, iar celălalt se depune, spre conser- 
vare, la dosarul de minute al instanţei. Minuta poate fi redactată şi prin 
utilizarea tehnicii de calcul?. 


1 Cu privire la modul de luare a hotărârilor judecătoreşti, a se vedea şi Capitolul II, 
Dispoziţii generale privind faza de judecată, paragraful 7.2. „Deliberarea, pronunţarea şi 
redactarea hotărârii judecătoreşti”, din prezenta lucrare. 

2 Art. 125 alin. (1) şi (3) din Regulamentul de ordine interioară al instanțelor de 
judecată. 

3.1.4. Reluarea cercetării judecătoreşti sau a dezbaterilor 


Deşi ajunsă în momentul său final, judecarea cauzei penale poate 
reveni într-o etapă de început a şedinţei de judecată. În acest sens, legea 
[art. 395 alin. (1)] arată că instanţa poate repune cauza pe rol dacă în 
cursul deliberării găseşte că o anumită împrejurare trebuie lămurită şi că 
"este necesară reluarea cercetării judecătoreşti sau a dezbaterilor. 

De asemenea, cauza poate fi repusă pe rol şi în ipoteza în care 
cercetarea judecătorească a avut loc în procedură simplificată, ca urmare 
a recunoaşterii învinuirii. În acest caz, prin repunerea cauzei pe rol se va 
dispune efectuarea cercetării judecătoreşti, prin administrarea de noi 
probe, în afara înscrisurilor prevăzute la art. 377 alin. (1)-(3). 

În toate situațiile în care cauza este repusă pe rol, prevederile privind 
citarea se aplică în mod corespunzător. În acest sens, în practica instan- 
telor de judecată s-a stabilit că instanța de judecată este obligată să 
dispună citarea persoanelor interesate pentru termenul fixat în vederea 
reluării cercetării judecătoreşti, atunci când cauza a fost repusă pe ro!!. 


3.2. Rezolvarea cauzei penale 
3.2.1. Rezolvarea acţiunii penale 


În soluţionarea acţiunii penale, prima instanța hotărăşte prin sentință 
asupra învinuirii aduse inculpatului, pronunțând, după caz: a) condam- 
narea; b) renunțarea la aplicarea pedepsei, c) amânarea aplicării pedep- 
sei; d) achitarea; e) încetarea procesului penal. 

Pentru a pronunța condamnarea, instanța trebuie să constate, 
dincolo de orice îndoială rezonabilă, că sunt realizate cumulativ condiţiile: 
a) fapta există; b) fapta constituie infracţiune; c) fapta a fost săvârşită de 
inculpat. 

Potrivit art. 396 alin. (9), în cazul condamnării inculpatului la pe- 
deapsa amenzii, atunci când în cursul urmăririi penale, al procedurii de 
cameră preliminară sau al judecății față de acesta s-a luat măsura 
preventivă a controlului judiciar pe cauţiune sau s-a dispus înlocuirea unei 
alte măsuri preventive cu măsura preventivă a controlului judiciar pe 
cauţiune, instanța dispune plata amenzii din cauțiune. 

În cazul condamnării inculpatului, limitele de pedeapsă prevăzute de 
lege în cazul pedepsei închisorii se reduc cu o treime, iar în cazul 
pedepsei amenzii, cu o pătrime, dacă instanța reține aceeaşi situație de 


1 T, jud. Timiş, dec. pen. nr. 38/1972, în R.R.D. nr. 10/1972, p. 150; C. Apel Ploieşti, 
s: pen., dec. nr. 2271998, în Buletinul jurisprudenţei, Culegere de practică judiciară, 
semestrul l/1998, Ed. Lumina Lex, Bucureşti, 1998, pp. 126-127. 

fapt ca cea recunoscută de către inculpat, în următoarele ipoteze 
distincte: 

a) judecata s-a desfăşurat în procedura simplificată; 

b) cererea inculpatului de desfăşurare a judecății în procedură sim- 
plificată a fost respinsă, aplicându-se procedura comună; 

c) judecata a început în procedură simplificată, dar, ca urmare a 
necesităţii stabilirii încadrării juridice sau ca urmare a schimbării încadrării 
juridice, continuarea cercetării judecătoreşti a avut loc în. procedură 
comună; 

d) judecata s-a desfăşurat în procedură simplificată, dar, ca urmare a 
repunerii cauzei pe rol, cercetarea judecătorească a fost reluată în pro- 
cedură comună. 

Aşadar, indiferent dacă cercetarea judecătorească s-a desfăşurat în 
procedură simplificată sau în procedură comună, inculpatul va beneficia de 
reducerea limitelor de pedeapsă prevăzute de lege dacă recuneaşte 
învinuirea, pe de o parte, şi instanţa reține aceeaşi situație de fapt ca cea 

recunoscută de către inculpat, pe de altă parte. 
| Potrivit art. 399 alin. (9), în cazul condamnării la pedeapsa închisorii, 
durata măsurii arestului la domiciliu se deduce din pedeapsa aplicată prin 
echivalarea unei zile de arest preventiv la domiciliu cu o zi din pedeapsă. 

Renuntarea la aplicarea pedepsei se pronunță dacă instanța 
constată, dincolo de orice îndoială rezonabilă, că sunt realizate cumulativ 
următoarele condiţii: a) condiţiile necesare pentru a se dispune condam- 
narea; b) infracțiunea săvârşită prezintă o gravitate redusă, având în 
vedere natura şi întinderea urmărilor produse, mijloacele folosite, modul şi 
împrejurările în care a fost comisă, motivul şi scopul urmărit; c) instanța 
apreciază că aplicarea unei pedepse ar fi inoportuna din cauza conse- 
cințelor pe care le-ar avea asupra inculpatului, având în vedere persoana 
acestuia, conduita avută anterior săvârșirii infracţiunii, eforturile depuse de 
acesta pentru înlăturarea sau diminuarea consecințelor infracțiunii, precum 
şi posibilităţile sale de îndreptare. 

Soluţia renunțării la aplicarea pedepsei nu poate fi dispusă dacă: 
a) inculpatul a mai suferit anterior o condamnare, cu excepţia cazurilor în 
care faptele nu mai sunt prevăzute în legea penală, infracțiunile au fost 
amnistiate sau pentru care a intervenit reabilitarea ori s-a împlinit termenul 
de reabilitare; b) față de acelaşi inculpat s-a mai dispus renunţarea la 


1 Alin. (1 0) al art. 396 a fost modificat prin art. II pct. 100 din O.U.G. nr. 18/2016. 
Anterior modificării, pentru reducerea limitelor de pedeapsă era necesar ca instanța să 
reţină aceeaşi situaţie de fapt ca cea descrisă în actul de sesizare şi recunoscută de către 
inculpat, ceea ce însemna că instanța de judecată nu avea posibilitatea de a aplica 
reducerea limitelor de pedeapsă dacă, de exemplu, ar fi reţinut aceeaşi situație de fapt cu 
aceea recunoscută de inculpat, dar diferită faţă de situaţia de fapt descrisă în actul de 
sesizare. 

aplicarea pedepsei în ultimii 2 ani anteriori datei comiterii infracțiunii pentru 
care este judecat; c) inculpatul s-a sustras de la urmărire penală ori 
judecată sau a încercat zădărnicirea aflării adevărului ori a identificării şi 
tragerii la răspundere penală a autorului sau a participanților; d) pedeapsa 
prevăzută de lege pentru infracțiunea săvârşită este închisoarea mai mare 
'de 5 ani. 

Amânarea aplicării pedepsei se pronunţă dacă instanța constată, 
dincolo de orice îndoială rezonabilă, că sunt întrunite următoarele condiții: 
a) condiţiile necesare pentru a se dispune condamnarea; b) pedeapsa 
stabilită, inclusiv în cazul concursului de infracţiuni, este amenda sau 
închisoarea de cel mult 2 ani; c) inculpatul nu a mai fost condamnat 
anterior la pedeapsa închisorii, cu excepția cazurilor în care faptele nu mai 
sunt prevăzute în legea penală, infracțiunile au fost amnistiate sau pentru 
care a intervenit reabilitarea ori s-a împlinit termenul de reabilitare; 
d) inculpatul şi-a manifestat acordul de a presta o muncă neremunerată în 
folosul comunității, e) instanța apreciază că aplicarea imediată a unei 
pedepse nu este necesară, dar se impune supravegherea conduitei incul- 
patului pentru o perioadă determinată, având în vedere conduita avută 
anterior săvârşirii infracțiunii, eforturile depuse de inculpat pentru înlătu- 
rarea sau diminuarea consecințelor infracțiunii, precum şi posibilitățile 
' acestuia de îndreptare. 

Instanța de judecată nu poate dispune amânarea aplicării pedepsei 
în următoarele cazuri: a) pedeapsa prevăzută de lege pentru infracțiunea 
săvârşită este de 7 ani sau mai mare; b) inculpatul s-a sustras de la 
urmărire penală ori judecată sau a încercat zădărnicirea aflării adevărului 
ori a identificării şi tragerii la răspundere penală a autorului sau a 
participanţilor. 

În cazul amânării executării pedepsei, limitele de pedeapsă prevă- 
zute de lege în cazul pedepsei închisorii se reduc cu o treime, iar în cazul 
pedepsei amenzii, cu o pătrime, dacă instanța reține aceeaşi situație de 
fapt ca cea recunoscută de către inculpat, în aceleaşi ipoteze ca şi cele 
prevăzute pentru soluția condamnării. 

Apreciem că sunt aplicabile dispoziţiile art. 399 alin. (9) şi în cazul 
soluționării laturii penale prin amânarea aplicării pedepsei. In acest sens, 
durata măsurii arestului la domiciliu se deduce din pedeapsa aplicată prin 
echivalarea unei zile de arest preventiv la domiciliu cu o zi din pedeapsă’. 


1 În acest caz, posibilitatea deducerii duratei arestului la domiciliu are importanță 
pentru determinarea momentului la care pedeapsa se consideră executată, neputând avea 
„consecințe asupra aplicării sau nu a dispoziţiilor art. 83 C. pen. Astfel, dacă inculpatul a 
` fost condamnat la pedeapsa închisorii de 3 ani, fiind arestat la domiciliu un an şi 4 luni, 
pedeapsa aplicată, fiind mai mare de 2 ani, va determina imposibilitatea rezolvării cauzei 
penale prin amânarea aplicării pedepsei. Prin hotărârea pronunțată se va opera deducerea 
din pedeapsa aplicată a duratei arestului la domiciliu. 

Achitarea se pronunţă de către instanța de judecată când aceasta 
constată existența unuia dintre cazurile prevăzute în art. 16 alin. (1) 
lit. a)-d)!: a) fapta nu există; b) fapta nu este prevăzută de legea penală ori 
nu a fost săvârşită cu vinovăția prevăzută de lege; c) nu există probe că o 
persoană a săvârşit infracțiunea; d) există o cauză justificativă? sau de 
neimputabilitate?. 

Se va pronunţa soluția achitării şi în cazul în care inculpatul a cerut 
continuarea procesului penal potrivit art. 18 şi se constată, ca urmare a 
continuării procesului, că sunt incidente cazurile prevăzute la art. 16 
alin. (1) lit. a)-d). 

Încetarea proceșului penal se pronunţă în situaţia în care instanța 
constată existența unuia dintre următoarele cazuri prevăzute în art. 16 
alin. (1) lit. e)-j): e) lipseşte plângerea prealabilă, autorizarea sau sesi- 
zarea organului competent ori o altă condiţie prevăzută de lege, necesară 
pentru punerea în mişcare a acţiunii penale; f) a intervenit amnistia sau 
prescripţia, decesul suspectului ori al inculpatului persoană fizică sau s-a 
dispus radierea suspectului ori inculpatului persoană juridică; g) a fost 
retrasă plângerea prealabilă, în cazul infracţiunilor pentru care retragerea 
acesteia înlătură răspunderea penală, a intervenit împăcarea ori a fost 
încheiat un acord de mediere în condiţiile legii; h) există o cauză de nepe- 
depsire prevăzută de lege; i) există autoritate de lucru judecat; j) a inter- 
venit un transfer de proceduri cu un alt stat, potrivit legii. 

Dacă inculpatul a cerut continuarea procesului penal potrivit art. 18 şi 
se constată că nu sunt incidente cazurile prevăzute la art. 16 alin. (1) 
lit. a)-d), instanţa de judecată pronunţă încetarea procesului penal. 

În practica judiciară s-a stabilit că, în ipoteza în care în aceeaşi 
cauză subzistă impedimente care atrag atât achitarea, cât şi încetarea 
procesului penal, instanţa trebuie să ia în considerare soluția achitării, 
excluzând soluţia încetării procesului penal. 


1 Pentru analiza detaliată a acestor cazuri, a se vedea Neagu VI, pp. 271-277. 

2 Cauzele justificative sunt clasificate în două mari categorii: 1) cauze justificative 
prevăzute în Partea generală a Codului penal (legitima apărare, starea de necesitate, exer- 
citarea unui drept sau îndeplinirea unei obligații şi consimțământul persoanei vătămate) şi 
2) cauze justificative prevăzute în Partea specială a Codului penal (întreruperea cursului 
sarcinii în scop terapeutic, violarea vieţii private, în circumstanţele descrise în art. 226 
C. pen. etc.). 

3 Cauzele de neimputabilitate, la rândul lor, sunt clasificate în două mari categorii: 
1) cauze prevăzute în Partea generală a Codului penal (constrângerea fizică, constrân- 
gerea morală, excesul neimputabil, minoritatea făptuitorului, iresponsabilitatea, intoxicația, 
eroarea şi cazul fortuit) şi 2) cauze prevăzute în Partea specială a Codului penal [constrân- 
gerea făptuitorului de a da mita de către persoana care a luat mita, conform art. 290 
alin. (2) C. pen. etc.]. 

4 Pentru analiza detaliată a acestor cazuri, a se vedea Neagu VI, pp. 277-293. 

5 Î.C.C.J., s. pen., dec. nr. 608/2003, în Buletinul Jurisprudenței, Culegere de decizii 
pe anul 2003, op. cit., pp. 721-722. 

In acelaşi sens, dacă fapta reclamată prin plângerea prealabilă nu 
mai este prevăzută de legea penală şi, în acelaşi timp, plângerea 
prealabilă a fost retrasă, instanţa va pronunţa soluția achitării, aceasta fiind 
mai favorabilă inculpatului decât aceea de încetare a procesului penal. În 
primul caz, fapta nu mai constituie infracțiune, pe când în al doilea caz, 
fapta constituie infracțiune, însă a fost înlăturată răspunderea penală. 
Aceasta înseamnă că poziţia inculpatului este diferită în cele două situații: 
în primul caz, el este o persoană care n-a săvârşit nicio faptă penală; în al 
doilea caz, este o persoană care a săvârşit o infracțiune, dar nu poate fi 
tras la răspundere penală. De asemenea, retragerea plângerii prealabile 
presupune existența unei infracțiuni cu privire la care să se producă 
manifestarea unilaterală de voință’. 

Cu ocazia rezolvării laturii penale a cauzei, instanţa trebuie să ia 
măsuri cu privire la starea de libertate a inculpatului. 

Astfel, potrivit art. 399 alin. (1), instanţa are obligaţia ca prin hotărâre 
să se pronunţe asupra menținerii, revocării, înlocuirii ori încetării de drept a 
măsurii preventive dispuse pe parcursul procesului penal cu privire la 
inculpat. Deşi prin pronunţarea hotărârii instanța de judecată se dese- 
sizează, în lege sunt prevăzute atribuţii ale organului judiciar şi după acest 
moment procesual. Astfel, conform art. art. 399 alin. (10), după pro- 
nunțarea hotărârii, până la sesizarea instanței de apel, instanța poate 
dispune, la cerere sau din oficiu, luarea, revocarea, înlocuirea sau menti- 
nerea unei măsuri preventive cu privire la inculpatul condamnat, în 
condiţiile legii. 

În caz de renunțare la aplicarea pedepsei, de amânare a aplicării 
pedepsei, de achitare sau de încetare a procesului penal, măsurile pre- 
ventive dispuse în cauză încetează de drept?. În aceste condiții, dacă în 
cauză a fost dispusă măsura arestării preventive a inculpatului sau măsura 
arestului la domiciliu, instanța de judecată va dispune punerea în libertate 
a inculpatului arestat. 

De asemenea, instanța dispune punerea de îndată în libertate a 
inculpatului arestat preventiv atunci când pronunţă: 

a) o pedeapsă cu închisoare cel mult egală cu durata reţinerii, 
arestului la domiciliu şi arestării preventive. 

Există posibilitatea ca instanța de judecată să pronunțe o pedeapsă 
cu închisoarea mai mare decât durata cumulată a reţinerii şi arestării 
preventive şi să dispună, totodată, menținerea măsurii arestării preventive 


1T.S., dec. îndrumare nr. 10/1973, în R.R.D. nr. 4/1974, p. 96; în acelaşi sens, a se 
vedea Jud. Strehaia, sent. pen. nr. 513/1977, în R.R.D. nr. 7/1979, p. 48. 

2 În acelaşi sens, potrivit art. 241 alin. (1) lit. b), măsurile preventive încetează de 
drept în cazurile în care instanţa de judecată pronunţă o hotărâre de achitare, de încetare a 
procesului penal, de renunțare la aplicarea pedepsei sau de amânare a aplicării pedepsei 
ori o pedeapsă cu amendă, care nu însoţeşte pedeapsa închisorii, chiar nedefinitivă. 

a inculpatului condamnat. Pentru această ipoteză, după pronunțarea 
sentinţei, inculpatul va rămâne în arest preventiv. În cazul în care însă pe 
parcursul procesului penal durata reţinerii, arestului la domiciliu şi a 
arestării devin egale cu durata pedepsei pronunţate de prima instanţă, 
inculpatul aflat în arest preventiv va fi eliberat de îndată prin dispoziție a 
administraţiei locului de deţinere. În vederea punerii în libertate, prima 
instanță de judecată are obligaţia de a comunica administraţiei locului de 
deţinere o copie a dispozitivului hotărârii sau un extras din hotărâre; 

b) o pedeapsă cu închisoare, cu suspendarea executării sub supra- 
veghere; 

c) o pedeapsă cu amendă, care nu însoţeşte pedeapsa închisorii; 

d) o măsură educativă neprivativă de libertate‘. 

Având în vedere că hotărârile pronunţate în ipotezele de mai sus 
privesc starea de libertate a inculpatului, ele sunt, potrivit legii, executorii. 

Când inculpatul este pus în libertate, instanța este obligată să 
comunice aceasta administraţiei locului de deţinere. 

În lege este prevăzută modalitatea de soluționare a cauzei şi în 
situația în care în cursul urmăririi penale sau al fazei de judecată a fost 
luată măsura controlului judiciar pe cauţiune?. Aplicându-se principiul în 
conformitate cu care prioritate are repararea prejudiciului cauzat prin 
infracţiune, legiuitorul a reglementat trei ipoteze distincte prin care se 
dispune cu privire la cauţiune, după cum urmează: a) plata din cauţiune a 
despăgubirilor acordate pentru repararea pagubelor, a cheltuielilor judi- 
ciare sau a amenzii; b) confiscarea cautiunii şi c) restituirea cauțiunii. 

În primul caz, în măsura în care acţiunea civilă a fost admisă, indi- 
ferent că se pronunţă soluţia de renunțare la aplicarea pedepsei, de 
amânare a aplicării pedepsei, de achitare, de încetare a procesului penal 
sau de condamnare, instanța va dispune plata din cauţiune a despă- 


1 Anterior modificării prin O.U.G. nr. 18/2016, în art. 399 alin. (3) lit. d) se arăta că 
punerea în libertate a inculpatului arestat preventiv se dispunea atunci când instanța 
pronunța o măsură educativă, fără a se face distincţia între măsurile educative privative de 
libertate şi cele neprivative de libertate. În aceste circumstanţe, Curtea Constituţională a 
constatat că dispoziţiile art. 399 alin. (3) lit. d) sunt justifi icate doar atunci când măsura 
educativă luată este neprivativă de libertate. În ipoteza pronunțării unei măsuri educative 
privative de libertate, soluția legislativă referitoare la încetarea de drept a măsurii arestării 
preventive şi la punerea de îndată în libertate a inculpatului arestat preventiv încalcă 
prevederile constituţionale ale art. 1 alin. (3) din Constituție privind statul de drept — în com- 
ponentele sale referitoare la apărarea ordinii publice şi a siguranţei publice —, prin crearea 
unei stări de pericol pentru o serie de valori constituționale, între care se regăsesc viaţa şi 
integritatea fizică şi psihică, proprietatea privată şi inviolabilitatea domiciliului. În concluzie, 
dispoziţiile art. 399 alin. (3) lit. d) au fost declarate ca fiind constituţionale numai în măsura 
în care se referă numai la măsurile educative neprivative de libertate (C.C.R., dec. 
nr. 44/16.02.2016, publicată în M. Of. nr. 305/21.04.2016). 

2 În: această ipoteză este inclusă şi dispunerea măsurii controlului judiciar pe 
cauțiune în cadrul procedurii în camera preliminară. 

gubirilor băneşti acordate pentru repararea pagubelor cauzate de infrac- 
țiune. În continuare, instanța poate hotări, în această ordine, plata cheltu- 
ielilor judiciare sau plata amenzii penale. 

In al doilea caz, cauţiunea se confiscă dacă, pe de o parte, nu se 
întruneşte niciuna dintre condiţiile mai sus menţionate şi, pe de altă parte, 
pe yparcursul procesului penal instanța de judecată a dispus înlocuirea 
controlului judiciar pe cauţiune cu măsura arestului la domiciliu sau măsura 
arestării preventive, constatând că inculpatul a încălcat, cu rea-credinţă, 
obligaţiile care îi reveneau sau că exista suspiciunea rezonabilă că incul- 
patul a săvârşit cu intenţie o nouă infracțiune pentru care s-a dispus 
punerea în mişcare a acţiunii penale. 

În cel de-al treilea caz, indiferent de soluția adoptată în rezolvarea 
laturii penale, instanţa va dispune restituirea cauțiunii. 

Aşadar, ordinea de preferință în ceea ce priveşte dispoziţia instanţei 
de judecată cu privire la cauţiunea depusă în vederea luării măsurii 
controlului judiciar este următoarea: plata din cauţiune a despăgubirilor 
acordate pentru repararea pagubelor, a cheltuielilor judiciare sau a 
amenzii, confiscarea cautiunii şi restituirea cauțiunii. 


3.2.2. Rezolvarea acțiunii civile! 


Este posibil ca în procesul penal să se exercite şi o acţiune civilă, 
care are ca obiect tragerea la răspundere civilă a inculpatului sau a părții 
responsabile civilmente. 

În cazul în care în procesul penal a fost promovată şi o acţiune civilă, 
instanța este obligată ca prin sentința prin care rezolvă latura penală a 
cauzei să se pronunțe şi asupra acțiunii civile [art. 397 alin. (1)], cu 
excepţia cazurilor în care acțiunea civilă nu este soluționată. 

Uneori, acelaşi complet de judecată se pronunță asupra rezolvării 
laturii penale şi a laturii civile prin hotărâri distincte. Astfel, potrivit art. 26 
alin. (1), instanța poate dispune disjungerea acțiunii civile, când soluțio- 
narea acesteia determină depăşirea termenului rezonabil de soluționare a 
acțiunii penale. Soluţionarea acțiunii civile rămâne în competența instanței 
penale, care se va pronunta, în acest mod, asupra celor două laturi ale 
procesului penal prin hotărâri judecătorești distincte. 

Dacă instanța admite acțiunea civilă, examinează şi necesitatea luării 
măsurilor asiguratorii privind reparaţiile civile, dacă asemenea măsuri nu 
au fost luate anterior. De asemenea, instanța se pronunţă prin hotărâre şi 
asupra restituirii lucrurilor şi restabilirii situaţiei anterioare. Dispoziţiile din 


1 Pentru analiza detaliată a rezolvării acțiunii civile, a se vedea Neagu VI, pp. 329-336. 

2 Potrivit art. 111 alin. (4) din Regulamentul de ordine interioară al instanțelor 
judecătoreşti, în caz de disjungere, dosarul nou-format se repartizează aceluiaşi complet 
pentru respectarea principiului continuității. 

hotărâre privind luarea măsurilor asigurătorii şi restituirea lucrurilor sunt 
executorii. 

Când instanța nu s-a pronunţat asupra acțiunii civile‘, măsurile 
asigurătorii se mentin. Aceste măsuri încetează de drept dacă persoana 
vătămată nu introduce acțiune în faţa instanţei civile în termen de 30 de 
zile de la rămânerea definitivă a hotărârii. 

După cum am amintit deja, dacă acţiunea civilă a fost admisă şi 
împotriva inculpatului a fost dispusă măsura controlului judiciar pe cau- 
țiune, instanţa va dispune, după caz, în această ordine, plata din cauțiune 
a despăgubirilor acordate pentru repararea pagubelor, a cheltuielilor 
judiciare sau a amenzii, confiscarea cautiunii sau restituirea cauţiunii. 

Prin aceeaşi hotărâre instanța de judecată se pronunță şi cu privire la 
cheltuielile judiciare, conform art. 272-2762. 


$ 4. Pronunţarea, redactarea şi comunicarea sentinţei 


4.1. Pronunţarea sentinței 


După deliberare, este necesar ca hotărârea instanţei să fie cunos- 
cută atât de către părţi şi persoana vătămată, cât şi de public. Actul 
procedural prin care cei prezenţi la judecată iau cunoştinţă de soluția 
instanţei este pronunţarea. 

Potrivit art. 405 alin. (1), hotărârea se pronunţă î în şedinţă publică de 
către preşedintele completului de judecată, asistat de grefier. De fapt, ceea 
ce se pronunță în şedinţă publică este dispozitivul hotărârii, redactat 
potrivit dispoziţiilor art. 404, şi nu hotărârea în sensul art. 405 (în acest 
sens, hotărârea cuprinde trei părţi: partea introductivă, expunerea şi 
dispozitivul). De altfel, nici nu ar fi posibil să fie pronunţată hotărârea în 


1 Pentru analiza detaliată, a se vedea Neagu VI, pp. 714-723. 

2 Potrivit art. 25 alin. (5), instanța penală nu soluţionează acţiunea civilă când 
pronunţă achitarea inculpatului în baza art. 16 alin. (1) lit. b) teza | (fapta nu este prevăzută 
de legea penală) sau când pronunţă încetarea procesului penal, în baza art. 16 alin. (1) 
lit. e) (lipseşte plângerea prealabilă, autorizarea sau sesizarea organului competent ori o 
altă condiție prevăzută de lege, necesară pentru punerea în mişcare a acţiunii penale), 
lit. f) (a intervenit amnistia, decesul suspectului ori al inculpatului persoană fizică sau s-a 
dispus radierea suspectului ori inculpatului persoană juridică), lit. i) (există autoritate de 
lucru judecat) şi lit. j) (a intervenit un transfer de proceduri cu un alt stat, potrivit legii) sau în 
caz de încetare a procesului penal ca urmare a retragerii plângerii prealabile. De 
asemenea, conform art. 486 alin. (2), instanța lasă nesoluţionată acţiunea civilă în cazul în 
care admite acordul de recunoaştere a vinovăţiei şi între părţi nu s-a încheiat tranzacție 
sau acord de mediere cu privire la acțiunea civilă. Nu în ultimul rând, instanța penală lasă 
nesoluționată acțiunea civilă şi în cazul în care moştenitorii sau, după caz, succesorii în 
drepturi ori lichidatorii părţii civile nu îşi exprimă opțiunea de a continua exercitarea acțiunii 
civile sau, după caz, partea civilă nu indică moştenitorii, succesorii în drepturi ori lichidatorii 
părții responsabile civilmente în termenul prevăzut la art. 24 alin. (1) şi (2). 

sensul larg al cuvântului, deoarece acesta se redactează în cel mult 30 de 
zile de la pronunțare, conform art. 406 alin. (1). 

Aşadar, în şedinţă publică se pronunţă minuta, care nu este altceva 
decât dispozitivul hotărârii. 

Pronunţarea hotărârii în şedinţă publică este obligatorie, prin aceasta 
realizându-se un interes social, deoarece se asigură drepturile părților din 
proces şi, mai ales, rolul educativ al procesului penal‘. 

Pronunţarea hotărârii în şedinţă publică atestă şi faptul că instanţa a 
soluționat cauza într-un anumit mod, ea neputând să revină asupra celor 
anunţate în momentul pronunțării?. 

Potrivit art. 405 alin. (2), la pronunțarea hotărârii, părţile nu se 
citează. 


4.2. Redactarea şi semnarea sentinţei 
4.2.1. Aspecte preliminare 


Fiind un act procesual cu o importanţă deosebită, hotărârea jude- 
cătorească penală trebuie să aibă un anumit conținut, ordonat într-o 
structură prevăzută de lege. 

Conţinutul hotărârilor judecătoreşti trebuie să slujească realizării 
următoarelor obiective: a) să permită verificarea că judecata s-a înfăptuit 
cu respectarea tuturor dispozițiilor legale incidente; b) să constituie o 
garanţie că tot ceea ce a format obiectul judecății a fost supus examinării, 
iar soluţia dată este rezultatul acestor examinări; c) să asigure corecta 
executare a celor hotărâte de instanță. 

În vederea realizării dezideratelor menţionate mai sus, hotărârile 
judecătoreşti trebuie consemnate în scris. 

Instrumentul scriptic (documentul) care constată soluția instanţei“ 
este necesar din mai multe consideraţii”: a) motivarea scrisă impune un 
spor de reflexiune şi asigură implicit o corectă rezolvare a cauzei, 
b) hotărârea scrisă evită interpretările echivoce; c) hotărârea consemnată 
în scris are un aport la realizarea scopului educativ al procesului penal. 

Complexitatea problemelor existente în cuprinsul hotărârii judecătoreşti 
a impus reglementarea unei anumite structuri a acestora. Astfel, potrivit 


1 M. Popovici, În legătură cu pronunțarea hotărârii în şedinţă publică, în R.R.D. 
nr. 3/1972, p. 102. 

2 V. Manzini, op. cit., p. 408. | | 

3 S. Kahane, Structura şi conținutul hotărârilor judecătoreşti în lumina noului Cod de 
procedură penală, în R.R.D. nr. 6/1969, p. 24. Pie- | 

4 V. Dongoroz, Curs de procedură penală, ed. a 2-a, Universitatea Bucureşti, Ed. 
Cursurilor litografiate, 1942, p. 298. 

5 Volonciu |, p. 374. 

401, hotărârea prin care instanţa penală soluţionează fondul cauzei trebuie 
să conţină o parte introductivă, o expunere şi dispozitivul. 

Structura obligatorie pe care trebuie să o aibă actul procedural scrip- 
tic imprimă hotărârii un conţinut sistematizat, conţinut care înlesneşte 
verificarea legalităţii şi temeiniciei judecății desfăşurate în cauza penală”. 


4.2.2. Partea introductivă 


Partea. introductivă, cunoscută în literatura de specialitate şi sub 
denumirea de practica sau expozeu?, poate fi întocmită în două variante, 
în funcție de momentul când a avut loc pronunţarea. 

In cazul în care| hotărârea se pronunță în ziua în care a avut loc 
judecata, lipsind o încheiere de şedinţă, partea introductivă cuprinde 
mențiunile prevăzute la art. 370 alin. (4): a) ziua, luna, anul şi denumirea 
instanței; b) menţiunea dacă şedinţa a fost sau nu publică; c) numele şi 
prenumele judecătorilor, procurorului şi grefierului; d) numele şi prenumele 
părților, avocaţilor şi ale celorlalte persoane care participă în proces şi care 
au fost prezente la judecată, precum şi ale celor care au lipsit, cu arătarea 
calităţii lor procesuale şi cu menţiunea privitoare la îndeplinirea procedurii; 
e) fapta pentru care inculpatul a fost trimis în judecată şi textele de lege în 
care a fost încadrată fapta; f) mijloacele de probă care au fost supuse 
dezbaterii contradictorii; g) cererile de orice natură formulate de procuror, 
de persoana vătămată, de părţi şi de ceilalți participanți la proces; 
h) concluziile procurorului, ale persoanei vătămate şi ale părților; i) măsu- 
rile luate în cursul şedinţei. 

Când s-a redactat o încheiere de şedinţă, potrivit dispoziţiilor 
art. 370, partea introductivă se limitează numai la următoarele menţiuni: 
denumirea instanței care a judecat cauza, data pronunțării hotărârii, locul 
unde a fost judecată cauza, precum şi numele şi prenumele membrilor 
completului de judecată, ale procurorului. şi ale grefierului, făcându-se 
mențiune că celelalte date au fost trecute în încheierea de şedinţă. 

Potrivit art. 402 alin. (3), în hotărârile instanțelor militare trebuie să se 
indice şi gradul militar al membrilor completului de judecată şi al procuro- 
rului. Când inculpatul este militar, se menţionează şi gradul acestuia. 


4.2.3. Expunerea 


Partea a doua a hotărârii, denumită expunere, considerente” sau 
partea demonstrativă, trebuie să cuprindă, potrivit art. 403, următoarele: 


1 Dongoroz ll, p. 202. 

2 Ibidem, p. 300. 

3 |. Neagu, Drept procesual penal român, vol. I şi II, Partea specială (vol. 1, 
Tipografia Universității Bucureşti, 1986, p. 143. 

4 Basarab Il, p. 496.. 

a) datele privind identitatea părților; 

b) descrierea faptei ce face obiectul trimiterii în judecată, cu arătarea 
timpului şi locului unde a fost săvârşită, precum şi încadrarea juridică dată 
acesteia prin actul de sesizare; 

c) motivarea soluţiei cu privire la latura penală, prin analiza probelor 
care au servit ca temei pentru soluționarea laturii penale a cauzei şi a celor 
care au fost înlăturate, şi motivarea soluţiei cu privire la latura civilă a 
cauzei, precum şi analiza oricăror elemente de fapt pe care se sprijină 
soluţia dată în cauză; în ipoteza în care expunerea nu cuprinde o analiză 
atât a probelor care au servit ca temei pentru soluționarea laturii penale a 
cauzei, cât şi a probelor care au fost înlăturate, precum şi motivarea 
soluției cu privire la latura civilă, iar în aceste circumstanţe se reține exis- 
tența unor vătămări procesuale aduse intereselor inculpatului, se constată 
incidența sancţiunii nulităţii relative, hotărârea fiind desființată cu trimiterea 
cauzei spre rejudecare"; în aceste condiţii, consemnările de ordin general 
existente în considerentele hotărârii (cum ar fi „îmi menţin declarația de la 
urmărirea penală”) determină constatarea nerezolvării fondului cauzei?; 

d) arătarea temeiurilor de drept care justifică soluțiile date în cauză; 
hotărârea penală nu face o simplă înlănţuire a aspectelor menţionate mai 
sus, ci va arăta motivele care au legitimat în fapt şi în drept soluţia 
adoptată”. 
| În caz de condamnare, renunțare la aplicarea pedepsei sau amâ- 
narea aplicării pedepsei, expunerea trebuie să cuprindă fiecare faptă reți- 
nută de instanță în sarcina inculpatului, forma şi gradul de vinovăţie, 
circumstanțele agravante sau atenuante, starea de recidivă, timpul ce se 
deduce din pedeapsa pronunțată, respectiv timpul care se va deduce din 
pedeapsa stabilită în caz de anulare sau revocare a renunțării la aplicarea 
pedepsei ori a amânării aplicării pedepsei, precum şi actele din care 
rezultă perioada ce urmează a fi dedusă. 

Dacă instanța reține în sarcina inculpatului numai o parte dintre 
faptele ce formează obiectul trimiterii în judecată, se va arăta în hotărâre 
pentru care anume fapte s-a pronunțat condamnarea ori, după caz, 
renunțarea la aplicarea pedepsei sau amânarea aplicării pedepsei şi 
pentru care anume fapte, încetarea procesului penal sau achitarea. 

În cazul renunțării la aplicarea pedepsei şi al amânării aplicării 
pedepsei, precum şi în cazul suspendării executării pedepsei sub 


COD. (0 Sar Ea 

1 C. Apel Bucureşti, s. a Il-a pen., dec. nr. 805/A/2005, în Culegere de practică 
judiciară în materie penală, 2005, op. cit., pp. 203-208; în acelaşi sens, a se vedea C. Apel 
Bucureşti, s. | pen., dec. nr. 536/ 2004, în Practică judiciară penală, 2003-2004, op. cit., 


pp. 339-341. d i i 
2 C. Apel Craiova, s. pen., dec. nr. 954/2005, în Jurisprudență naţională 2004-2005. 


Practica judiciară a curților de apel şi a tribunalelor, op. cit., pp. 746-748. 
3 Dongoroz lIl, p. 282. 

supraveghere, se vor prezenta în hotărâre motivele care au determinat 
renunțarea sau amânarea ori, după caz, suspendarea şi se vor arăta 
consecinţele la care persoana față de care s-au dispus aceste soluţii se 
expune dacă va mai comite infracțiuni sau, după caz, dacă nu va respecta 
măsurile de supraveghere ori nu va executa obligaţiile ce îi revin pe durata 
termenului de supraveghere. 


4.2.4. Dispozitivul | | sai 


Dispozitivul hotărârii este prefigurat în mod logic în expunerea 
hotărârii, instanţa arătând, în analiza pe care o face cauzei în considerente 
(expunere), argumentele care susțin soluţia cu privire la toate aspectele 
cauzei. Dispozitivul constă în reproducerea în finalul hotărârii a minutei 
redactate în urma deliberării şi citite în şedinţa publică cu ocazia pro- 
nunțării!. În acest sens, în art. 400 alin. (1) se arată că dispozitivul este 
rezultatul deliberării consemnat în minută. 

Pentru a nu ridica probleme cu ocazia punerii în executare a hotă- 
rârii?, dispozitivul trebuie să fie conceput şi redactat concis, explicit, cate- 
goric, autoritar, fără cuvinte echivoce sau mai puţin uzitate?. 

Potrivit art. 404 alin. (1), dispozitivul trebuie să cuprindă datele privi- 
toare la persoana inculpatului: nume, prenume, poreclă, data şi locul 
naşterii, codul numeric personal, numele şi prenumele părinţilor, cetățenia, 
starea civilă, situația militară, studiile, profesia ori ocupaţia, locul de 
muncă, domiciliul şi adresa unde locuieşte efectiv şi adresa la care doreşte 
să îi fie comunicate actele de procedură, antecedentele penale sau dacă 
împotriva sa se desfăşoară un alt proces penal, precum şi orice altă dată 
pentru stabilirea situaţiei sale personale. Omisiunea de a menţiona în 
dispozitiv datele arătate mai sus nu este sancţionată cu nulitatea hotărârii 
decât în cazul în care s-ar susține că făptuitori sunt alte persoane decât 
inculpaţii“. 

Dispozitivul trebuie să cuprindă soluţia dată de instanță cu privire la 
infracţiune, indicându-se, în caz de condamnare, denumirea acesteia şi 
textul de lege în care se încadrează. Nemenţionarea — în minută şi în 
dispozitiv — a denumirii infracţiunii şi a textului de lege în care aceasta se 


1 |. Stoenescu, S. Zilberstein, op. cit., p. 510. 

? Potrivit art. 598 alin. (1) lit. c), între cazurile de contestaţie la executare se înscrie 
şi cel privind nelămuririle cu privire la hotărârea care se execută. 

3 Pop IV, p. 267. 

4 T.S., s. pen., dec. nr. 2669/1970, în V. Papadopol, M. Popovici, Repertoriu 
alfabetic de practică judiciară în materie penală pe anii 1976-1980, op. cit., p. 182; C. Apel 
Ploieşti, s. pen., dec. nr. 729/1998, în Buletinul jurisprudenţei, Culegere de practică judi- 
ciară, semestrul 1/1998; op. cit., p. 128. 

încadrează! şi în baza căruia s-a dispus condamnarea atrage sancţiunea 
nulității absolute a hotărârii, cu consecinţa casării ei şi rejudecării cauzei?. 

In caz de achitare sau încetare a procesului penal, în dispozitiv 
trebuie să se arate cauza pe care se întemeiază aceste soluţii, precum şi 
modul în care a fost rezolvată acţiunea civilă. 

Când instanța dispune condamnarea, în dispozitiv se menționează 
„ pedeapsa principală aplicată. 

In cazul în care dispune suspendarea executării pedepsei, în dispo- 
zitiv se menţionează şi măsurile de supraveghere şi obligaţiile pe care 
trebuie să le respecte condamnatul, se pun în vedere acestuia conse- 
cințele nerespectării lor şi ale săvârşirii de noi infracţiuni şi se indică două 
entități din comunitate unde urmează a se executa obligația de a presta o 
muncă neremunerată în folosul comunităţii, după consultarea listei privind 
posibilităţile concrete de executare existente la nivelul fiecărui serviciu de 
probaţiune“. 

Când instanța dispune măsura educativă a supravegherii, în dispo- 
zitiv se menţionează persoana care realizează supravegherea şi îndru- 
marea minorului. 

Potrivit art. 404 alin. (3), când instanţa dispune renunțarea la apli- 
carea pedepsei, în dispozitiv se face menţiune despre aplicarea avertis- 
mentului?. 


1 Omisiunea instanței de a face în minută şi în dispozitiv aplicarea prevederilor 
referitoare la starea de recidivă postexecutorie atrage casarea hotărârii şi impune 
rejudecarea cauzei sub acest aspect de către instanța de recurs (T.S., s. pen., dec. 
nr. 2443/1976, în V. Papadopol, M. Popovici, Repertoriu alfabetic de practică judiciară în 
materie penală pe anii 1976-1980, op. cit., p. 182). 

2 T.S., s. pen., dec. nr. 1282/1985, în R.R.D. nr. 4/1986, p. 73. 

3 Pe durata termenului de supraveghere condamnatul trebuie să respecte 
următoarele măsuri de supraveghere: a) să se prezinte la serviciul de probaţiune, la datele 
fixate de acesta; b) să primească vizitele consilierului de probaţiune desemnat cu 
supravegherea sa; c) să anunțe, în prealabil, schimbarea locuinței şi orice deplasare care 
depăşeşte 5 zile; d) să comunice schimbarea locului de muncă; e) să comunice informaţii 
şi documente de natură a permite controlul mijloacelor sale de existenţă (art. 93 alin. (1) 
C. pen.]. Instanța impune condamnatului să execute una sau mai multe dintre următoarele 
obligaţii: a) să urmeze un curs de pregătire şcolară ori de calificare profesională; b) să 
frecventeze unul sau mai multe programe de reintegrare socială derulate de către serviciul 
de probaţiune sau organizate în colaborare cu instituții din comunitate; c) să se supună 
măsurilor de control, tratament sau îngrijire medicală; d) să nu părăsească teritoriul 
României, fără acordul instanței [art. 93 alin. (2) C. pen.]. Pe parcursul termenului de 
supraveghere, condamnatul va presta o muncă neremunerată în folosul comunităţii pe o 
perioadă cuprinsă între 60 şi 120 de zile, în condițiile stabilite de instanță, afară de cazul în 
care, din cauza stării de sănătate, nu poate presta această muncă. Numărul zilnic de ore 
se stabileşte prin legea de executare a pedepselor [art. 93 alin. (3) C. pen.]. 

4 Consilierul de probaţiune, pe baza evaluării iniţiale, va decide în care dintre cele 
două instituţii din comunitate menţionate în hotărârea judecătorească urmează a se 
executa obligaţia şi tipul de activitate. | 

5 Potrivit art. 81 alin. (2) C. pen., avertismentul constă în prezentarea motivelor de 
fapt care au determinat renunțarea la aplicarea pedepsei şi atenționarea infractorului 

Când instanţa dispune amânarea aplicării pedepsei, în dispozitiv se 
menţionează pedeapsa stabilită a cărei aplicare se amână, precum şi 
măsurile de supraveghere! şi obligaţiile? pe care trebuie să le respecte 
inculpatul, se pun în vedere acestuia consecinţele nerespectării lor şi ale 
săvârşirii de noi infracţiuni. În ipoteza în care s-a impus obligaţia de a 
presta o muncă neremunerată în folosul comunităţii, se menţionează două 
entități din comunitate unde urmează a se executa această obligaţie, după 
consultarea listei privind posibilităţile concrete de executare existente la 
nivelul fiecărui serviciu de probaţiune?. 

Dispozitivul trebuie să mai cuprindă, după caz, cele hotărâte aa 
instanță cu privire la:/ deducerea duratei măsurii preventive privative de 
libertate şi a internării. medicale, indicându-se partea din pedeapsă exe- 
cutată în acest mod; măsurile preventive; măsurile asigurătorii; măsurile de 
siguranţă; cheltuielile judiciare; restituirea lucrurilor; restabilirea situației 
anterioare; cauţiune; rezolvarea oricărei alte probleme privind justa solu- 
ționare a cauzei. 


Indicarea corectă în minută, precum şi în considerentele hotărârii a 
datei de la care se deduce din durata pedepsei pronunţate timpul arestării 


asupra conduitei sale viitoare şi a consecinţelor la care se expune dacă va mai comite 
infracțiuni. În caz de concurs de infracțiuni se aplică un singur avertisment. 

1 Potrivit art. 85 alin. (1) C. pen., pe durata termenului de supraveghere, persoana 
față de care s-a dispus amânarea aplicării pedepsei trebuie să respecte următoarele 
măsuri de supraveghere: a) să se prezinte la serviciul de probaţiune, la datele fixate de 
acesta; b) să primească vizitele consilierului de probaţiune desemnat cu supravegherea 
sa; c) să anunte, în prealabil, schimbarea locuinţei şi orice deplasare care depăşeşte 5 zile, 
precum şi întoarcerea; d) să comunice schimbarea locului de muncă; e) să comunice 
informații şi documente de natură a permite controlul mijloacelor sale de existență. 

2 Potrivit art. 85 alin. (2) C. pen., instanţa poate impune persoanei faţă de care s-a 
dispus amânarea aplicării pedepsei să execute una sau mai multe dintre următoarele 
obligaţii: a) să urmeze un curs de pregătire şcolară ori de calificare profesională; b) să 
presteze o muncă neremunerată în folosul comunității, pe o perioadă cuprinsă între 30 şi 
60 de zile, în condiţiile stabilite de instanţă, afară de cazul în care, din cauza stării de 
sănătate, persoana nu poate presta această muncă. Numărul zilnic de ore se stabileşte 
prin legea de executare a pedepselor; c) să frecventeze unul sau mai multe programe de 
reintegrare socială derulate de către serviciul de probaţiune sau organizate în colaborare 
cu instituţii din comunitate; d) să se supună măsurilor de control, tratament sau îngrijire 
medicală; e) să nu comunice cu victima sau cu membri de familie ai acesteia, cu 
persoanele cu care a comis infracţiunea sau cu alte persoane, stabilite de instanţă, ori să 
nu se apropie de acestea; f) să nu se afle în anumite locuri sau la anumite manifestări 
sportive, culturale ori la alte adunări publice, stabilite de instanță; g) să nu conducă 
anumite vehicule stabilite de instanţă; h) să nu deţină, să nu folosească şi să nu poarte 
nicio categorie de arme; i) să nu părăsească teritoriul României fără acordul instanţei; j) să 
nu ocupe sau să nu exercite funcţia, profesia, meseria ori activitatea de care s-a folosit 
pentru săvârşirea infracţiunii. - 

3 Consilierul de probaţiune, pe baza evaluării iniţiale, va decide în care dintre cele 
două instituții din comunitate menţionate în hotărârea judecătorească urmează a se 
executa obligația şi tipul de activitate şi îndrumarea minorului. 

preventive şi menţionarea în dispozitivul hotărârii a aceleiaşi zile şi luni, dar 
a altui an decât în minută, nu constituie motiv de casare, ci o evidentă 
eroare materială ce se îndreaptă de instanța de judecată care a pronunţat 
hotărârea, potrivit procedurii prevăzute în art. 2787. 

Potrivit art. 404 alin. (5), când instanța pronunţă pedeapsa închisorii, 
în dispozitiv se face menţiune că persoana condamnată este lipsită de 
drepturile sau, după caz, unele dintre drepturile prevăzute la art. 65 
C. pen., pe durata prevăzută în acelaşi articol. 

Cu caracter de noutate, în cazul în care a fost pronunţată pedeapsa 
închisorii, iar persoana vătămată a solicitat înştiințarea cu privire la 
eliberarea în orice mod sau evadarea condamnatului, instanța face o men- 
iune în acest sens în dispozitivul hotărârii (art. 404 alin. (6)]. Regle- 
mentarea vine în completarea dispoziţiilor art. 230 alin. (5), aplicabile în 
cursul procesului penal atunci când s-a luat măsura arestării preventive a 
inculpatului, în conformitate cu care dacă persoana vătămată solicită 
înştiințarea sa cu privire la eliberarea în orice mod sau evadarea persoanei 
arestate, judecătorul care a emis mandatul consemnează aceasta într-un 
proces-verbal, pe care îl predă organului de poliție. 

Când instanţa a dispus amânarea aplicării pedepsei sau interzicerea 
unuia sau mai multora dintre drepturile prevăzute la art. 66 alin. (1) lit. 1)-o) 
C. pen.?, odată cu aplicarea pedepsei accesorii sau a pedepsei com- 
plementare a interzicerii exercitării unor drepturi, dispozitivul va cuprinde 
menţiunea că persoana sau persoanele beneficiare ale măsurilor de 
protecţie pot solicita emiterea unui ordin european de protecție în condiţiile 
legii?. 


1 Î.C.C.J., s. pen., dec. nr. 107/2004, în Buletinul Jurisprudenţei, Culegere de decizii 
pe anul 2004, op. cit., p. 859. 

2 Alin. (6) al art. 404 a fost modificat prin art. II pct. 103 din O.U.G. nr. 18/2016, prin 
reglementarea dreptului persoanei vătămate de a solicita înştiințarea cu privire la evadarea 
condamnatului. 

3 Conform art. 66 alin. (1) lit. 1)-o) C. pen., instanța poate dispune interzicerea unuia 
sau mai multora dintre următoarele drepturi: „|) dreptul de a se afla în anumite localități 
stabilite de instanţă; m) dreptul de a se afla în anumite locuri sau la anumite manifestări 
sportive, culturale ori la alte adunări publice, stabilite de instanţă; n) dreptul de a comunica 
cu victima sau cu membri de familie ai acesteia, cu persoanele cu care a comis infrac- 
tiunea sau cu alte persoane, stabilite de instanţă, ori de a se apropia de acestea; 0) dreptul 
de a se apropia de locuinţa, locul de muncă, şcoala sau alte locuri unde victima desfăşoară 
activităţi sociale, în condiţiile stabilite de instanța de judecată”. | 

4 Conform art. 1 lit. a) din Legea nr. 151/2016 privind ordinul european de protecţie 
(M. Of. nr. 545/20.07.2016), ordinul european de protecție este definit ca fiind „o decizie 
adoptată de o autoritate judiciară sau echivalentă, a unui stat membru, în legătură cu o 
măsură de protecţie, pe baza căreia o autoritate judiciară sau echivalentă a altui stat 
membru dispune măsura sau măsurile corespunzătoare, in temeiul propriei legislații 
naţionale, în vederea continuării asigurării protecției persoanei protejate . 

Dispozitivul trebuie să cuprindă menţiunea că hotărârea este supusă 
apelului, cu arătarea termenului în care acesta poate fi exercitat, indicarea 
datei în care hotărârea a fost pronunţată şi a faptului că pronunțarea s-a 
făcut în şedinţă publică. 

Cu referire la acest ultim aspect, în practica instanțelor judecătoreşti 
s-a constatat o diversitate de soluţii cu privire la consecinţele lipsei din 
dispozitivul hotărârii a mențţiunii „pronunțată în şedinţă publică”, Astfel, 
unele instanţe s-au pronunţat î în sensul că omisiunea înscrierii în dispozitiv 
a mențiunii că hotărârea s-a pronunţat în şedinţă publică atrage nulitatea 
absolută a hotărârii. Alte instanţe, dimpotrivă, s-au pronunţat în sensul că 
lipsa acestei menţiuni atrage nulitatea hotărârii numai în măsura în care se 
face dovada unei vătămări care nu poate fi înlăturată decât prin anularea 
actului. 

În aceste condiţii, instanța supremă a fost sesizată cu soluționarea 
unui recurs în interesul legii, pronunţând o decizie care îşi menține rele- 
vanta şi în condiţiile actualului Cod de procedură penală. Astfel, s-a statuat 
că nerespectarea dispozitiei legale în discuție atrage posibilitatea invocării 
nulității relative a hotărârii numai atunci când se dovedeşte că s-a adus o 
vătămare care nu poate fi înlăturată decât prin anularea acelui act, iar 
anularea actului este necesară pentru aflarea adevărului şi pentru justa 
soluționare a cauzei. 

În acest sens, s-a reținut că dispoziţiile relative la publicitatea 
şedinţei de judecată sunt prevăzute sub sancţiunea nulităţii absolute, dar 
interpretarea raţională şi sistematică a literei şi a spiritului legii procesual 
penale, în raport cu sediul materiei, de aşezarea lor sistemică şi de 
rațiunea reglementării, conduce la concluzia certă că prin sintagma 
„dispoziţiile relative (...) la publicitatea şedinţei de judecată (...) sunt 
prevăzute sub sancţiunea nulităţii” legiuitorul a înţeles să -includă între 
cazurile care atrag sancţiunea nulităţii absolute numai încălcarea acelor 
dispoziţii care garantează realizarea efectivă a principiului publicităţii în 
desfăşurarea şedinţei de judecată, ca fază a procesului.penal, în aşa fel 
încât să se asigure pentru toate părțile un proces echitabil şi într-un termen 
rezonabil, precum şi pronunțarea unei hotărâri judecătoreşti legale şi 
temeinice. Numai aşa se explică faptul că, în ceea ce priveşte încălcarea 
dispoziţiilor legale referitoare la includerea în dispozitivul hotărârii a men- 
țiunii că pronunţarea s-a făcut în şedinţă publică, lipsa unei atari menţiuni 
nu este inclusă între cazurile limitativ enumerate în lege, a căror nerespec- 
tare nu poate fi înlăturată în niciun mod. Ca urmare, lipsa din dispozitivul 
hotărârii a menţiunii că pronunţarea s-a făcut în şedinţă publică nu poate 
atrage nulitatea hotărârii decât în cazul când această omisiune a adus o 
vătămare care nu poate fi înlăturată decât prin anularea acelui act. A 
considera altfel ar însemna să se adauge la dispoziţiile legale prin care 
sunt reglementate nuilităţile şi să se reia judecata pentru omisiuni de ordin 

formal, în cazuri în care o asemenea nulitate nu se impune, ceea ce ar fi 
inadmisibil”. 


4.3. Comunicarea sentinţei 


În ceea ce priveşte comunicarea hotărârii pronunțate în primă 
instanță, apreciem că legiuitorul a realizat un important pas înainte com- 
parativ cu reglementarea anterioară, generalizând obligația instanţei de 
judecată de a comunica sentința persoanelor interesate, similar desfă- 
şurării procesului civil?. În acest sens, potrivit art. 407, procedura comu- 
nicării va parcurge două etape distincte şi obligatorii, constând în comu- 
nicarea în copie a minutei hotărârii şi, ulterior, comunicarea hotărârii 
judecătoreşti în întregime. 

În prima etapă, în vederea exercitării căii de atac, după pronunțare, o 
copie a minutei hotărârii se comunică procurorului, părților, persoanei 
vătămate. În cazul în care inculpatul este arestat, comunicarea dispoziti- 
vului se face şi către administraţia locului de deținere. 

Există posibilitatea ca una sau mai multe dintre părţi ori persoana 
vătămată să nu înțeleagă limba română. Astfel, potrivit art. 407 alin. (1), 
„în cazul în care inculpatul, partea civilă sau persoana vătămată nu 
înțelege limba română, o copie a minutei hotărârii i se comunică acesteia 
într-o limbă pe care o înțelege". Se impune să evidențiem omisiunea 
legiuitorului de a reglementa obligația comunicării unei copii traduse a 
minutei şi către partea responsabilă civilmente. De lege ferenda, teza a Il-a 
a alin. (1) al art. 407 ar trebui să aibă următorul conținut: „în cazul în care 
părțile sau persoana vătămată nu înțeleg limba română, o copie a minutei 
hotărârii li se comunică acestora într-o limbă pe care o înțeleg'*. 

În practica judiciară* s-a stabilit că în ipoteza în care pe dovada 
comunicării dispozitivului hotărârii nu se află semnătura inculpatului deținut 


11.C.C.J., s.u., dec. nr. 24/2006, publicată în M. Of. nr. 188/19.03.2007. 

2 Astfel, potrivit art. 427 alin. (1) C. pr. civ., hotărârea se va comunica din oficiu 
părților, în copie, chiar dacă este definitivă. Comunicarea se va face de îndată ce hotărârea 
a fost redactată şi semnată în condițiile legii. 

3 Alin. (1) al art. 407 a fost modificat prin art. II pct. 104 din O.U.G. nr. 18/2016, prin 
extinderea sferei persoanelor cărora li se comunică copia minutei într-o limbă pe care o 
înțeleg. Anterior, era prevăzută obligaţia traducerii şi comunicării copiei minutei numai către 
inculpat. 

i 4 Pentru comparație, menționăm că, potrivit art. 360 alin. (1) şi (2) din Codul de 
procedură penală anterior, copii de pe dispozitivul hotărârii erau comunicate părţilor în 
măsura în care acestea au lipsit atât la judecată, cât şi la pronunțare. De asemenea, 
inculpatului deţinut sau care se afla în vreunul dintre cazurile în care asistența juridică era 
„obligatorie, i se comunica obligatoriu copia dispozitivului dacă a lipsit la pronunțare. 

5 În acest mod s-ar rezolva şi problemele de sintaxă generate de actuala formă a 


art. 407 alin. (1). i Pa 
6 C. Apel Bucureşti, s. | pen., dec. nr. 404/2003, în Practică judiciară penală, 


2003-2004, op. cit., pp. 315-317. 

în cauza respectivă şi nu îi aparţine nici menţiunea „nu declar recurs” se 
poate considera că hotărârea nu a fost comunicată, impunându-se o nouă 
comunicare. 

În cea de a doua etapă, după redactarea hotărârii în termenul pre- 
văzut în art. 406, procurorului, persoanei vătămate şi- părţilor li se comu- 
nică hotărârea în întregul său. 

În cazul în care instanţa a dispus amânarea aplicării pedepsei sau 
suspendarea executării pedepsei sub supraveghere, hotărârea se comu- 
nică serviciului de probaţiune şi, după caz, organului sau autorităţii com- 
petente să verifice respectarea obligaţiilor dispuse de instanţă. 


CAPITOLUL V 
JUDECATA ÎN CĂILE ORDINARE DE ATAC 


Secţiunea I 
Consideraţii generale privind căile de atac 


$ 1. Consideraţii preliminare 


Căile de atac sunt mijloacele prin care, la cererea procurorului sau a 
persoanelor îndrituite de lege, se pune în mişcare un control judiciar în 
scopul desființării hotărârilor penale care conțin erori de fapt şi de drept şi 
înlocuirii lor cu hotărâri conforme cu legea şi adevărul". 

În acest fel, căile de atac constituie un mijloc reparator, un remediu 
procesual, susceptibil de folosire facultativă, prin care se realizează o 
soluționare legală şi temeinică a cauzelor penale. 

Într-adevăr, cu toate garanţiile luate de lege pentru a se crea cele 
mai bune condiţii de înfăptuire a justiţiei, este totuşi posibil ca hotărârea 
judecătorească să fie greşită, fie din cauza persoanei vătămate sau a 
părţilor, fie chiar din cauza procurorului sau a instanței de judecată, care 
nu au apreciat corect situația de fapt ori au interpretat sau aplicat greşit 
legea, substanțială sau procedurală. 

Importanța căilor de atac pentru înfăptuirea justiţiei a determinat 
înscrierea în Constituţia României a principiului potrivit căruia „impotriva 
hotărârilor judecătoreşti, părțile interesate şi Ministerul Public pot exercita 
căile de atac, în condiţiile legii” (art. 129). În acelaşi sens, potrivit art. 16 
alin. (2) din Legea nr. 304/2004 privind organizarea judiciară, republicată, 
„hotărârile judecătoreşti pot fi desființate sau modificate numai în căile de 
atac prevăzute de lege şi exercitate conform dispozițiilor legale”. 

Regula asigurării posibilităţii utilizării căilor de atac este, de altfel, 
consacrată şi în cele mai importante documente internaționale adoptate în 
materia drepturilor omului. Astfel, potrivit art. 14 alin. (5) din Pactul interna- 
tional cu privire la drepturile civile şi politice, „orice persoană declarată 
vinovată de săvârşirea unei infracțiuni are dreptul să ceară examinarea de 
către o jurisdicție superioară a declarării vinovăției sale şi a condamnării 


sale”?. 
Po poata iii ale ie a 

1 Theodoru IV, p. 616. i 

2 În acelaşi sens, art. 13 din Convenţie garantează „un recurs efectiv in fața unei 
instanţe naţionale” oricărei persoane ale cărei drepturi şi libertăţi recunoscute de Convenţie 
au fost încălcate. De asemenea, art. 5 par. 4 din Convenţie prevede că „orice persoană 

Rolul preventiv şi reparator al căilor de atac în procesul penal este 
diferențiat în raport cu subiecţii procesuali care au vocaţia exercitării căilor 
de atac. 

În ceea ce priveşte persoana vătămată şi părțile, faptul că hotărârea 
ce se va pronunța poate fi desființată prin intermediul căilor de atac le 
determină să aibă o poziție activă în cadrul procesului, să se apere cât mai 
eficient, deoarece, sperând într-o soluţie favorabilă, fiecare dintre cei 
menționați mai sus are interesul să se pronunțe « o hotărâre care să nu fie 
ulterior desfi inţată în calea de atac. 

În acelaşi timp însă, existenţa căilor de atac şi If tatea de a le 
exercita constituie o garanţie a dreptului de apărare, oferindu-le părților şi 
persoanei vătămate certitudinea că dacă totuşi hotărârea pronunţată este 
greşită, va putea fi desființată, că dreptul lor nu este compromis prin 
pronunțarea unei hotărâri nelegale şi netemeinice, ceea ce este de natură 
să întărească încrederea în justiţie. 

Pentru procuror, exercitarea căilor de atac constituie mijlocul fracti 
prin care îşi aduce la îndeplinire obligația de a veghea la respectarea 
legalității în activitatea instanțelor, astfel încât să nu fie afectate interesele 
generale ale societății, ordinea de drept, drepturile şi libertățile cetățenilor. 
Deoarece legea nu-i recunoaşte dreptul de a anula el însuşi actul 
jurisdicțional pe care îl consideră nelegal, procurorul, prin intermediul căilor 
de atac, va sesiza o instanță superioară sau, uneori, chiar instanța care a 
dat hotărârea în primă instanță şi va solicita pronunţarea unei hotărâri 
legale şi temeinice. 

Cât priveşte instanțele de judecată, existența căilor de atac le obligă 
să aibă rol activ, să respecte dispoziţiile legale pe întreg parcursul 
judecății, într-un cuvânt, să se preocupe de pronunţarea unei hotărâri 
temeinice şi legale, ceea ce, probabil, s-ar întâmpla într-o mai mică 
măsură dacă hotărârile pronunţate de acestea nu ar putea fi contestate şi 
cenzurate. Pe de altă parte, exercitarea căilor de atac de către persoana 
vătămată, părți, procuror sau alte persoane oferă instanţelor superioare 


lipsită de libertatea sa prin arestare sau deţinere are dreptul să introducă recurs în fața 
unui tribunal pentru ca acesta să statueze într-un termen scurt asupra legalităţii deţinerii 
sale şi să dispună eliberarea sa dacă deținerea este ilegală”. Este de menţionat şi art. 2 
par. 1 din Protocolul nr. 7 adiţional la Convenţia europeană, care dispune că „orice 
persoană declarată vinovată de o.iniracțiune de către un tribunal are dreptul să ceară 
examinarea declaraţiei de vinovăție sau condamnării de către o instanță superioară. 
Exercitarea acestui drept, inclusiv motivele pentru care acesta poate fi exercitat, sunt 
reglementate de lege”. Nu în ultimul rând, conform art. 47 alin. (1) din Carta Drepturilor 
Fundamentale a Uniunii Europene (Jurnalul Oficial al Uniunii Europene 
nr. C326/26.10.2012), „orice persoană ale cărei drepturi şi libertăți garantate de dreptul 
Uniunii sunt încălcate are dreptul la o cale de atac eficientă în fața unei instanțe 
judecătoreşti (...)”. 

unul dintre mijloacele practice prin care ele realizează îndrumarea instan- 
telor de grad inferior. 


Ş 2. Clasificarea căilor de atac 


Căile de atac reglementate în Codul de procedură penală pot fi 
clasificate după mai multe criterii propuse de doctrină‘, analizate în cele ce 
urmează. 

În funcţie de conditiile de exercitare, căile de atac se împart în ordi- 
nare şi extraordinare. 

Sunt căi de atac ordinare acelea pe care legea le conferă în mod 
normal, fără a cere îndeplinirea vreunei condiții excepționale şi care se 
folosesc contra hotărârilor nedefinitive, care nu au dobândit putere de lucru 
judecat. În această categorie se regăsesc calea de atac a apelului şi 
contestaţia. 

Căile extraordinare de atac sunt acelea pe care legea le acordă în 
mod excepţional şi care pot fi exercitate numai împotriva unor hotărâri 
definitive care a intrat în puterea lucrului judecat. Vom include în această 
categorie contestaţia în anulare, recursul în casație, revizuirea şi redeschi- 
derea procesului penal în cazul judecării în lipsa persoanei condamnate. 

Între căile de atac ordinare şi cele extraordinare există şi alte deose- 
biri, dintre care menţionăm: 

a) persoanele care pot exercita căile ordinare de atac sunt mai 
numeroase comparativ cu titularii căilor extraordinare de atac; de exemplu, 
apelul poate fi introdus de procuror, persoana vătămată, părți, martor, 
expert, interpret ori avocat sau de orice altă persoană ale cărei interese 
legitime au fost vătămate nemijlocit printr-un act sau o măsură a instanţei 
de judecată, în timp ce redeschiderea procesului penal poate fi solicitată 
numai de către persoana condamnată în lipsă; 

b) căile de atac ordinare se exercită într-un termen scurt fixat de 
lege, pe când căile extraordinare de atac fie nu sunt legate de un anumit 
termen, fie pot fi exercitate în termene mult mai lungi; de exemplu, 
termenul general de apel este de 10 zile şi curge de la comunicarea copiei 
minutei, în timp ce contestaţia în anulare atunci când inculpatul a fost 
condamnat, deşi existau probe cu privire la o cauză de încetare a 
procesului penal, poate fi introdusă oricând; 

c) de regulă, folosirea căilor ordinare de atac atrage automat suspen- 
darea executării hotărârii atacate, pe când folosirea căilor extraordinare nu 
atrage o asemenea suspendare, însă aceasta poate fi acordată de anumiţi 
Pe aa a ra 

1 Pop IV, p. 317 şi urm.; în acelaşi sens, a se vedea: D.V. Mihăescu, V. Rămureanu, 


Căile extraordinare de atac în procesul penal, Ed. Ştiinţifică, Bucureşti, 1970, p. 7 şi urm.; 
V. Papadopol, C. Turianu, Apelul penal, Casa de Editură şi Presă „Şansa”, Bucureşti, 


1994, p. 20 şi urm. 

subiecți procesuali; astfel, potrivit art. 416, apelul declarat în termen este 
suspensiv de executare, atât în ceea ce priveşte latura penală, cât şi în 
ceea ce priveşte latura civilă, în afară de cazul în care legea dispune altfel; 
în sensul caracterului opțional al suspendării executării pedepsei, mentio- 
năm prevederile art. 441 alin. (1), în conformitate cu care instanța care 
admite cererea de recurs în casaţie sau completul care judecă recursul în 
casaţie poate suspenda motivat, în tot sau în parte, executarea hotărârii. 

În funcție de consecințele pe care le pot produce în caz de admitere, 
căile de atac pot fi de reformare, de anulare şi de retractare. 

Calea de atac este de reformare atunci când, fiind de competenţa 
instanței superioare, aceasta, în cazul în care constată că hotărârea ata- 
cată este viciată de erori de fapt sau de drept, o desființează şi, înlăturând 
erorile constatate, pronunţă ea însăşi o nouă hotărâre în locul instanței 
inițiale. 

Calea de atac este de anulare în cazul în care, soluționând-o, 
instanța superioară, în cazul în care constată existența unor erori de fapt 
sau de drept în hotărârea criticată, se limitează la anularea acesteia, 
urmând ca rejudecarea cauzei să se facă de instanţa a cărei hotărâre a 
fost desființată sau de către instanța competentă. Aceeaşi cale de atac 
poate fi atât de reformare, cât şi de anulare, dar cu o pondere mai mare a 
uneia dintre aceste caracteristici. Astfel, de exemplu, în reglementarea 
Codului de procedură penală, apelul este o cale de atac preponderent de 
reformare şi doar incidental de anulare. 

Căile de atac de retractare sunt cele care nu se adresează instanţei 
superioare, ca cele precedente, ci chiar instanţei care a pronunţat hotă- 
rârea atacată, pentru ca, în caz de admitere, să pronunţe o nouă hotărâre 
(calea de atac a revizuirii sau redeschiderea procesului penal în cazul 
judecării în lipsă a persoanei condamnate). 

În raport cu natura chestiunilor asupra cărora poartă EP judiciar 
declanşat prin folosirea căilor de atac, acestea pot fi căi de atac de fapt şi 
de drept şi căi de atac exclusiv de drept. 

Căile de atac de fapt şi de drept repun în discuţie toate constatările şi 
soluţiile adoptate prin hotărârea atacată, atât în fapt, cât şi în drept (de 
exemplu, calea de atac ordinară a apelului sau calea de atac extraordinară 
a redeschiderii procesului). 

Căile de atac de drept provoacă reexaminarea doar a chestiunilor de 
drept (de exemplu, calea extraordinară de atac a recursului în casație). 

Semnalăm faptul că în Codul de procedură penală, pe lângă căile de 
atac, ordinare şi extraordinare, sunt reglementate şi alte căi de atac, unele 
dintre acestea fiind denumite în acest sens, altele având o altă titulatură, 
dar cu aceeaşi semnificaţie juridică, şi anume criticarea unor acte procesuale 
dispuse de procuror sau instanța de judecată. 

În primul rând, menționăm dispoziţiile art. 213, unde este prevăzută 
procedura plângerii împotriva măsurii controlului judiciar dispuse de pro- 
curor. Aşa cum rezultă chiar din denumirea marginală a articolului, această 
plângere pusă la dispoziție inculpatului are natura juridică a unei căi de 
atac îndreptate împotriva ordonanţei prin care procurorul a dispus controlul 
judiciar. 

În al doilea rând, potrivit art. 284, are semnificaţia unei căi de atac 
cererea prin care persoana căreia i s-a aplicat amenda judiciară solicită 
anularea sancțiunii. În acest caz, calea de atac poate fi exercitată împo- 
triva ordonanţei sau a încheierii prin care s-a dispus aplicarea amenzii 
judiciare, persoana amendată urmând a justifica de ce nu şi-a putut 
îndeplini obligaţia care a determinat aplicarea sancţiuni. 

Nu în ultimul rând, plângerea pe care persoana vătămată o poate 
face împotriva actelor de urmărire penală, în general, şi a actelor de 
neurmărire penală şi netrimitere în judecată, în special, poate fi apreciată 
drept cale de atac, care se exercită la procurorul de supraveghere sau la 
procurorului ierarhic superior ori la judecătorul de cameră preliminară 
competent. 


Secțiunea a II-a 
Judecata în apel 


$ 1. Consideraţii preliminare 


Apelul este o cale de atac pe care o întâlnim încă în procesul penal 
roman. Astfel, începând din anul 509 î.Hr., în baza unei legi a consulului 
P. Valerius Publicola, condamnaţii aveau dreptul de a apela la popor”, pe 
calea unei aşa-numite provocatio ad populum”. Odată exercitat, apelul se 
judeca în urma convocării magistratului, de către adunarea populară 
(comitia centuriata pentru adunările capitale; comitia lributa pentru con- 
damnările la amendă), care casa sau confirma sentința, fără să o poată 
modifica, agrava sau atenua; în fața adunării populare, magistratul îşi 
asuma funcţia de minister public, în apărarea hotărârii sale. 

Erau şi situații în care nu exista drept de apel. In procedura acuza- 
torială a quaestiones perpetuae, sentința era pronunțată de un colegiu de 
juraţi, prezidat de un pretor special, fără drept de vot; or, cum jurații 


1 Acest drept îl aveau numai cetățenii bărbați. pomi 

2 Dreptul de apel la popor a fost admis în primul an al constituției republicane cu o 
lege a consulului P. Valerius Publicola. Prin legi ulterioare (Legea Aternia Torpeia, Legea 
Valeria, Legea Sempronia), apelul a fost extins. De asemenea, provocatio (apelul) a fost 
decretat şi în Legea celor XII Table. 


288 TRATAT DE PROCEDURĂ PENALĂ. PARTEA SPECIALĂ 


reprezentau poporul, judecata lor avea valoare de lucru judecat şi nu era 
supusă apelului. 

Instituţia apelului a fost reglementată şi în dreptul canonic pe struc- 
tura din dreptul roman şi cu urme din dreptul germanic, dar simplificat şi 
înviorat, adaptat la spiritul moral, de echitate şi religios albisericii”. 

În dreptul românesc, rădăcinile apelului le regăsim încă în Regu- 
lamentul organic al Munteniei din 13 iulie 1831, în care se arată că 
procurorul avea drept la apel (art. 263). 

Instituţia apelului a fost reglementată şi în Codurile de Sa 
penală care au precedat actualul Cod de procedură penală. 

Astfel, Codicele de procedură criminală din 2 decembrie 1864, intrat 
în vigoare la 30 aprilie 1865, conţine precizări în materia gradelor de 
jurisdicție. Se reglementează separat apelul în materie corecțională şi 
apelul în materie poliţienească. Apelul se judeca de către curtea apelativă 
în circumscripţia căreia se afla tribunalul care a pronunțat hotărârea 
atacată; el era suspensiv de executare, dar curtea avea obligația să-l 
soluţioneze în termen de 30 de zile de la sesizarea sa; dacă era admis 
| pentru violare de lege sau omisiunea vreunor forme legale, curtea hotăra 
ea însăşi asupra fondului. 

În Codul de procedură penală „Carol al |l-lea” din 19 martie 1936 se 
prevedea că apelul putea fi folosit exclusiv împotriva hotărârilor date în 
primă instanță de judecătorie şi de tribunal; împotriva deciziilor pronunțate 
în materie criminală de către curțile cu juraţi nu exista drept de apel. 
Aveau drept de a promova apel Ministerul Public, inculpatul, partea civilă, 
partea responsabilă civilmente. 

Prin „reforma” justitiei din 1947, calea ordinară de atac a apelului a 
fost desființată, invocându-se ca motiv al acestei măsuri necesitatea 
accelerării justiţiei. Ca o consecință, s-a modificat şi instituția recursului — 
prin contopirea acesteia cu apelul —, aşa încât recursul a încetat de a fi o 
cale de casare exclusiv pentru motive de nelegalitate, cuprinzând şi 
reexaminarea aspectelor de netemeinicie legate de starea de fapt şi 
aflarea adevărului în cauză. 

Aşa cum arătam în referirile făcute asupra gradelor de jurisdicție“, 
apelul a fost reintrodus în legislația procesual penală română prin Legea 


1 Pentru detalii, a se vedea Pop IV, pp. 390-397. 

2 Ulterior, curţile cu juraţi au fost desființate prin Legea pentru organizarea noilor 
instanţe criminale şi pentru abrogarea unor dispoziţii din Codul de procedură penală „Carol 
al II-lea” din 6 august 1938, cauzele privind infracțiunile calificate crime fiind trecute în 
competența secţiilor criminale, nou-înființate, de pe lângă curţile de apel, însă exceptarea 
de la dreptul de apel a deciziilor pronunţate în materie criminală a fost menținută. 

3 Notăm faptul că în sistemul judiciar anterior anului 1948 exista şi calea de atac a opo- 
ziției care permitea repetarea judecării cauzei la nivelul fiecărei trepte a organelor judecătoreşti. 

4 A se vedea Capitolul II, Dispoziţii generale privind faza de judecată, Secţiunea |, 
Considerații generale privind judecata şi principiile specifice fazei de judecată, § 2 Gradele 
de jurisdicție, din prezenta lucrare. 

nr. 92/1992 pentru organizarea judecătorească şi Legea nr. 45/1993 
pentru modificarea şi completarea Codului de procedură penală, fiind 
conceput ca o cale ordinară de atac, în care instanța superioară celei care 
a pronunțat hotărârea efectuează o nouă judecată în fond a cauzei, cu 
aprecierea probelor de la dosar şi cu posibilitatea administrării unor noi 
probe. 

În această reglementare, apelul face parte din desfăşurarea normală, 
obişnuită a procesului penal, împiedicând rămânerea definitivă a hotărârii 
date în primă instanţă. Prin apel se poate face o reexaminare a cauzei şi a 
judecății anterioare de către instanța superioară în grad. Apelul presupune 
o nouă judecată în fond privind ansamblul chestiunilor de fapt şi de drept şi 
tinde spre reformarea hotărârii date în primă instanță în cazul în care 
acesta nu reflectă adevărul". 

După cum vom observa, în cadrul judecății în apel, instanța compe- 
tentă poate readministra probele administrate la prima instanţă şi poate 
administra probe noi, fiind obligată ca, în afară de temeiurile invocate şi 
cererile formulate de apelant, să examineze cauza şi să verifice hotărârea 
primei instanţe sub toate aspectele de fapt şi de drept. 


$ 2. Hotărârile supuse apelului 


2.1. Sentinţele 


Art. 408 alin. (1) arată că sentinţele pot fi atacate cu apel, dacă legea 


nu prevede altfel. 

Demersul de a determina obiectul căii ordinare de atac a apelului 
presupune definirea conceptului de „sentință”. Astfel potrivit art. 370 
alin. (1), hotărârea prin care cauza este soluționată de prima instanță de 
judecată sau prin care aceasta se dezînvesteşte fără a soluţiona cauza se 
numeşte sentință. Instanța se pronunţă prin sentință şi în alte situații 
prevăzute de lege. 

Rezultă, aşadar, că sentința este hotărârea pronunțată de către 
instanţa de judecată în următoarele trei ipoteze distincte; a) cauza este 
solutionată în primă instanţă; b) cauza nu este soluționată, prima instanță 
dezînvestindu-se prin declinarea competenței?; c) alte situaţii prevăzute de 


lege. 


______ A E AI n Mn 

1 În acest sens, a se vedea şi: Rapport de la commission de refflexion sur la justice — 
commission présidé par Pierre Treche, premier president de la Cour de Cassation, La 
Documentations Frangaisse, Paris, Juillet, 1997, pp. 3, 5-9 şi 75; Pop |, p. 318; 
l. lonescu-Dolj, Curs de procedură penală română, Ed. Socec, Bucureşti, 1937, p. 12; 
Gr.Gr. Theodoru, T. Plăieşu, Drept procesual penal. Partea generală, Universitatea 


„Al.I. Cuza” din laşi, 1986, pp. 49-50. | mr | 
2 Menţionăm că instanţa de judecată se dezinvesteşte şi prin soluţionarea cauzei. 

În această din urmă categorie de sentințe pronunțate de instanța de 
judecată în alte situaţii prevăzute de lege menţionăm cu titlu exemplificativ: 
sentința prin care este soluționată cererea de strămutare, sentința prin 
care este respinsă ca fiind inadmisibilă cererea de revizuire [art. 459 
alin. (5)], sentinţa prin care este respinsă cererea de redeschidere a proce- 
sului penal [art. 469 alin. (4)], sentința prin care instanța de judecată se 
pronunţă asupra acordului de recunoaştere a vinovăţiei [art. 484 alin. (2)], 
sentința prin care instanța de executare dispune dizolvarea persoanei 
juridice sau suspendarea activităţii persoanei juridice [art. 503 alin. (5)] etc. 

O primă subliniere care se impune este aceea că sunt supuse 
apelului numai o parte dintre sentințele definite în art. 370 alin. (1). Astfel, 
avem în vedere sentinţele prin care cauza este soluționată de prima 
instanță de judecată, precum şi o parte a sentințelor pronunţate în alte 
situații prevăzute de lege. 

În sens contrar, potrivit art. 50 alin. (4), hotărârea de declinare a 
competenţei (care este o sentință) nu este supusă niciunei căi de atac. 
Această dispoziție, prin care se derogă de la regula generală prevăzută în 
art. 408 alin. (1), se justifică prin voinţa legiuitorului de a imprima judecății 
un caracter operativ. Interzicându-se apelarea sentințelor de declinare a 
competenţei, se urgentează soluţionarea cauzei în fond, deoarece dacă 
declinarea este făcută în conformitate cu normele de competență, cauza 
ajunge la instanța competentă, care procedează de îndată la judecarea şi 
soluționarea ei. În cazul în care sentința de declinare este greşită, se 
produce un conflict de competenţă supus spre rezolvare instanței ierarhic 
superioare comune, a cărei hotărâre este, de data aceasta, obligatorie 
pentru toate instanţele aflate în conflict (art. 51). 

În aceeaşi categorie, a sentințelor care nu pot fi apelate, se înscrie şi 
sentința prin care este soluționată cererea de strămutare, conform art. 74 
alin. (6). 


2.2. Încheierile 


Regimul atacării cu apel a încheierilor este prevăzut în art. 408 
alin. (2), în care se arată că încheierile pot fi atacate cu apel numai odată 
cu sentința, cu excepția cazurilor în care, potrivit legii, pot fi atacate 
separat cu apel. 

Din economia dispoziţiilor legale procesual penale, având în vedere 
căile de atac care pot fi exercitate şi momentul în care pot fi formulate 
aceste căi de atac, încheierile se clasifică în următoarele categorii: 

a) încheieri care pot fi atacate cu apel, numai odată cu sentința 
(într-o altă formulare, numai odată cu fondul cauzei); în această categorie 
se înscrie marea majoritate a încheierilor prin care grefierul consemnează 
desfăşurarea şedinţei de judecată, încheierea prin care instanţa dispune 

reunirea cauzelor [art. 45 alin. (3)], încheierea prin care instanța dispune 
disjungerea- cauzei -cu-privire la-unii dintre inculpați sau la unele dintre 
infracțiuni [art. 46 alin. (2)], încheierea prin care instanţa dispune ridicarea 
silită a obiectelor sau înscrisurilor [art. 171 alin. (1)], încheierea prin care 
se dispune efectuarea expertizei [art. 172 alin. (2)], încheierea prin care 
instanța dispune efectuarea unei cercetări la fața locului (art. 195), 
încheierea prin care se dispune efectuarea unui act procedural prin 
comisie rogatorie [art. 200 alin. (4)] etc.; 

b) încheieri care pot fi atacate separat cu apel, potrivit art. 410 
alin. (2), apelul împotriva încheierii prin care s-a dispus asupra cheltuielilor 
judiciare şi indemnizaţiilor poate fi exercitat de îndată după pronunţarea 
încheierii şi cel mai târziu în 10 zile de la pronunțarea sentinței prin care 
s-a soluționat cauza; 

c) încheieri care pot fi atacate cu contestaţie"; 

d) încheieri care nu pot fi atacate prin nicio cale de atac; în acest 
sens, nu sunt supuse niciunei căi de atac încheierea prin care se disjunge 
acţiunea civilă [art. 26 alin. (5)], încheierea prin care instanța ierarhic 
superioară comună se pronunţă asupra conflictului de competenţă [art. 51 
alin. “(6)], încheierea prin care se soluţionează abținerea ori recuzarea 
[art. 68 alin. (7)], încheierea prin care inalta Curte de Casaţie şi Justiţie sau 
curtea de apel competentă soluţionează cererea pentru desemnarea altei 
instanţe pentru judecarea cauzei [art. 76 alin. (6), încheierea prin care se 
dispun măsuri de protecţie a martorului în cursul judecății [art. 128 alin. (6)], 
încheierea prin care instanța de judecată se pronunță asupra cererii de 
încuviințare a efectuării percheziţiei domiciliare [art. 158 alin. (9)] etc. 

În alte cazuri însă, interdicţia exercitării căilor de atac este implicită, 
rezultând din utilizarea raționamentului per a contrario. Astfel, potrivit 
dispozițiilor art. 367 alin. (4) şi art. 368 alin. (1), încheierile prin care prima 
instanță a dispus suspendarea judecății pe motiv de boală gravă a 
inculpatului, pe perioada derulării procedurii de mediere sau în caz de 
extrădare activă pot fi contestate de către procuror, persoana vătămată ŞI 
părţi. Per a contrario, încheierea prin care instanța de apel a dispus 
suspendarea judecății în baza motivelor sus-menţionate nu poate fi criti- 
cată prin calea de atac a contestației, singura de altfel care ar putea fi 
exercitată în acest stadiu al procesului penal. 


$ 3. Titularii apelului 


3.1. Noţiuni introductive 


Elementul de bază, de justificare, al oricărei acțiuni în justiție este 
interesul procesual. Acest principiu este valabil şi pentru căile de atac, ce 


1 Pentru detalii, a se vedea Secţiunea a III-a, Contestaţia, din prezentul capitol 


A 
/ 

reprezintă specii ale acţiunii în justiție. Pentru acest motiv, titular al 
dreptului de a face apel poate fi orice persoană ale cărei drepturi legitime 
au fost vătămate prin judecata desfăşurată în fața primei instanțe. Astfel, 
dreptul de apel este conferit tuturor celor care au un interes în raportul de 
drept penal supus judecății, însă întinderea şi efectele sale sunt limitate de 
poziția pe care fiecare dintre aceştia o are în proces. 

Dreptul de a declara apel există virtual încă din CME ntul 1 în care 
cauza penală este adusă în fața primei instanțe, însă el poate fi exercitat 
efectiv numai după pronunțarea hotărârii de către această instanţă”. 

De regulă, dreptul de apel aparţine fiecărui subiect procesual ale 
cărui drepturi au făcut obiectul judecății în primă instanţă, întrucât fiecare 
dintre asemenea subiecţi are dreptul să-şi găsească o justă soluţionare a 
cauzei, iar interesul reprezintă justificarea fiecărei acțiuni în justiţie, însă el 
nu poate fi folosit decât „în sfera rolului pe care îl are în raportul procesual 
penal şi numai referitor la acel conținut al hotărârii atacate care priveşte 
interesele pe care le reprezintă în procesul penal’. 

Potrivit art. 409 alin. (1), pot face apel: procurorul, inculpatul, partea 
civilă, partea responsabilă civilmente, persoana vătămată, martorul, 
expertul, interpretul, avocatul, precum şi orice persoană fizică ori juridică 
ale cărei drepturi legitime au fost vătămate nemijlocit printr-o măsură sau 
printr-un act al instanţei. 

Aceşti titulari ai dreptului de apel pot fi împărţiţi în trei categorii: în 
prima categorie sunt cuprinse persoanele care, prin apelul declarat, 
determină o examinare a soluţiilor pronunţate cu privire la acţiunea penală 
şi la acţiunea civilă exercitate în procesul penal (procurorul, inculpatul, 
partea civilă, partea responsabilă civilmente); în a doua categorie intră 
persoanele care determină o examinare exclusivă a laturii penale (per- 
soana vătămată); în a treia categorie intră persoanele care determină 
numai o examinare a măsurilor luate în chestiuni adiacente fondului 
cauzei, cum sunt măsurile privitoare la cheltuielile judiciare sau dispoziţiile 
prin care s-au cauzat vătămări unor persoane ce nu sunt părți în proces 
(martorul, expertul, interpretul, avocatul, precum şi orice persoană fizică ori 
juridică ale cărei drepturi legitime au fost vătămate nemijlocit printr-o 
măsură sau printr-un act al instanţei). 


3.2. Procurorul ca titular al apelului 


Având obligaţia să vegheze la respectarea legalităţii, procurorul, 
potrivit art. 409 alin. (1) lit. a), poate face apel în ceea ce priveşte latura 
penală şi latura civilă?. 


1V. Papadopol, C. Turianu, op. cit., p. 46. 

2 Pop IV, p. 345. 

3 Practic, procurorul poate face apel cu privire la orice aspect al cauzei penale, cum 
pe bună dreptate s-a arătat în literatura juridică de specialitate (V. Papadopol, C. Turianu, 

Dreptul plenar al procurorului de a exercita calea de atac a apelului 
atât în latura penală, cât şi în latura civilă a cauzei a fost subliniat şi în 
jurisprudenţa Curţii Constituţionale. Astfel, s-a argumentat că legiuitorul 
constituant a înțeles să facă din Ministerul Public un reprezentant al-intere- 
sului social, general şi public, care să vegheze la aplicarea legii şi la apă- 
rarea drepturilor şi libertăţilor cetățenilor, iar una dintre formele concrete 
prin care Ministerul Public îşi poate realiza acest rol este aceea de a 
participa la judecarea proceselor, în oricare fază a acestora, şi de a exer- 
cita căile de atac. In acelaşi sens, procurorul nu este adversarul vreuneia 
dintre părți, ci el intervine în proces pentru a veghea la respectarea legii. 

În ceea ce priveşte /atura penală, procurorul poate face apel 
împotriva oricărei hotărâri, indiferent dacă este de condamnare, renunțare 
la aplicarea pedepsei, amânarea aplicării pedepsei, achitare sau încetare 
a procesului penal. 

În practică, procurorul se foloseşte de dreptul său de a face apel, de 
obicei, în defavoarea inculpatului, fie pentru a cere condamnarea acestuia, 
dacă inculpatul a fost achitat, s-a încetat procesul penal, s-a dispus renun- 
tarea la aplicarea pedepsei ori amânarea aplicării pedepsei, fie pentru a 
obține reindividualizarea pedepsei, în sensul agravării ei, sub aspectul 
duratei sau cuantumului ori al modului de executare. Dar, având în vedere 
interesul general în satisfacerea căruia acționează, procurorul poate folosi 
calea apelului şi atunci când consecințele acesteia ar fi favorabile 
inculpatului. 

Dreptul procurorului de a face apel este exercitat în aceleaşi condiţii, 
indiferent dacă acţiunea penală a fost pusă în mişcare din oficiu sau ca 
urmare a plângerii prealabile formulate de persoana vătămată. In acest 
sens, în ambele cazuri, acţiunea penală este exercitată de procuror. 

În ceea ce priveşte latura civilă, consemnăm o evoluţie fluctuantă a 
dreptului procurorului de a face apel. Astfel, în condiţiile aplicării Codului 
de procedură penală anterior, într-o primă etapă, procurorul putea declara 
apel în latura civilă indiferent dacă partea civilă declarase la rândul său 
apel. Urmare a schimbării jurisprudenţei instanţei supreme?, prin Legea 


L a a ŘŘĂ—O 


op. cit., p. 46): „Acest drept plenar de a folosi calea apelului, recunoscut procurorului, este 
în concordanță cu prevederile constituționale potrivit cărora, în activitatea judiciară, 
Ministerul Public reprezintă interesele generale ale societății şi apără ordinea de drept, 
precum şi drepturile şi libertățile cetățenilor [art. 131 alin. (1) din Constituția RomânieiJ”. 
Menţionăm, de asemenea, că potrivit art. 63 lit. f) din Legea nr. 304/2004 privind 
organizarea judiciară, republicată, Ministerul Public exercită, prin procurori, căile de atac 
împotriva hotărârilor judecătoreşti, în condiţiile prevăzute de lege. 

1C.C.R., dec. nr. 190/2008, publicată în M. Of. nr. 213/20.03.2008. 

2 instanța supremă a constatat că în ipoteza în care partea civilă, având capacitate 
de exerciţiu deplină, nu a declarat apel împotriva sentinței prin care a fost respinsă 
acțiunea civilă, în calea de atac promovată de procuror, inculpatul nu poate fi obligat la 
despăgubiri civile, având în vedere efectele principiului disponibilității (C.S.J., s. pen., dec. 
nr. 313/2001, în Buletinul Jurisprudenței, Culegere de decizii pe anul 2001, op. cit., p. 258). 

nr. 356/2006 s-a prevăzut că apelul procurorului în ceea ce priveşte latura 
civilă este inadmisibil în lipsa apelului formulat de partea civilă, cu excepția 
cazurilor în care acţiunea civilă se exercită din oficiu. Cu toate acestea, 
limitarea dreptului procurorului de a declara apel în latura civilă a fost 
apreciată ca fiind neconstituțională, ceea ce a condus la reinstituirea regi- 
mului plenar în ceea ce priveşte vocaţia exercitării apelului în latura civilă 
de către procuror. 

De lege lata, în condiţiile art. 409 alin. (1), procurorul poate declara 
apel în latura civilă fără a fi condiţionat de exercitarea căii de atac de către 
partea civilă. 

Având dreptul şi obligaţia de a veghea la respectarea legalităţii pro- 
cesului penal, procurorul poate folosi calea de atac a apelului ori de câte 
ori pe parcursul procesului penal au fost efectuate activităţi prin încălcarea 
dispoziţiilor legale, chiar dacă actele nelegale prejudiciază, în mod direct, 
părțile din proces şi acestea rămân în pasivitate față de aceste încălcări 
ale legii. În acest sens, sunt nelegale soluțiile instanţelor care resping 
apelul procurorului invocat pentru nelegala citare a inculpatului? sau pentru 
nelegala citare a părții civile”, când aceste părţi nu şi-au valorificat dreptul 
propriu de a face apel. 

În soluționarea recursului în interesul legii, instanța supremă a sta- 
tuat că procurorul din cadrul D.I.l.C.O.T. poate exercita calea ordinară de 
atac împotriva hotărârii pronunţate de instanţa de judecată într-o cauză de 
competenţa D.l.l.C.O.T., în condiţiile în care la judecată a participat un 
procuror de la parchetul de pe lângă instanța competentă”. 


1 Curtea Constituţională a apreciat că prin limitarea dreptului procurorului de a face 
apel în lipsa apelului părţii civile sunt încălcate dispoziţiile art. 131 alin. (1) din Constituţie, 
potrivit cărora „în activitatea judiciară, Ministerul Public reprezintă interesele generale ale 
societății şi apără ordinea de drept, precum şi drepturile şi libertăţile cetățenilor”. Astfel, 
procurorul nu este adversarul vreuneia dintre părţi, ci el intervine în proces pentru a 
veghea la respectarea legii. Textul constituțional invocat, referindu-se la apărarea dreptu- 
rilor şi libertăţilor cetățenilor, nu are în vedere transformarea procurorului într-un avocat al 
uneia dintre părţi, ci vegherea la respectarea legii în procesele care pun în discuţie astfel 
de drepturi şi libertăţi. Deşi este vorba de latura civilă din cadrul unui proces penal, este de 
netăgăduit că şi în acest domeniu există interese generale care trebuie apărate, iar în 
activitatea judiciară Constituţia a stabilit acest rol de apărător pentru procuror. Pe de altă 
parte, principiul disponibilităţii, care guvernează procesul civil, funcţionează în continuare, 
deoarece prin declararea apelului de către procuror părţile nu sunt împiedicate să-şi mani- 
feste dreptul de dispoziţie, întrucât, în condiţiile legii, ele pot renunţa la dreptul subiectiv, 
pot achiesa la pretenţiile adversarului sau pot încheia o tranzacţie, potrivit normelor civile şi 
procesual civile (C.C.R., dec. nr. 190/2908, publicată în M. Of. nr. 213/20.03.2008). 

2 T. jud. laşi, dec. pen. nr. 785/1975, în R.R.D. nr. 3/1976, p. 57. 

3 T. jud. laşi, dec. pen. nr. 149/1975, în R.R.D. nr. 1/1975, p. 55. 

4 Î.C.C.J., s.u., dec. nr. 21/2009, publicată în M. Of. nr. 284/30.04.2010. 

5 În acelaşi sens, potrivit art. 2 alin. (3) din Legea nr. 508/2004, procurorii parche- 
telor de pe lângă instanțeie competente participă la judecarea oricărei cereri adresate 
instanțelor de judecată în cauzele de competenţa D.1.1.C.O.T., precum şi la judecarea în 

3.3. Inculpatul ca titular al apelului 


Fiind persoana care poate fi trasă atât la răspundere penală, cât şi la 
răspundere civilă, inculpatul, potrivit art. 409 alin. (1) lit. b), poate face apel 
în ceea ce priveşte latura penală şi latura civilă a cauzei. 

Prin motivele invocate, inculpatul poate viza orice constatare sau 
dispoziție pe care o apreciază ca fiind defavorabilă, indiferent dacă sen- 
tinta apelată este de condamnare, de achitare, încetare a procesului penal, 
renunțare la aplicarea pedepsei sau amânarea aplicării pedepsei. 

Inculpatul nu poate însă apela hotărârea primei instanțe fără un 
interes personal legitim!. Prevăzând posibilitatea ca inculpatul să poată 
ataca cu apel o hotărâre de achitare, legea a avut în vedere hotărârea sau 
partea din hotărâre prin care însuşi inculpatul a fost achitat. În practica 
judiciară s-a decis astfel că nu există un asemenea interes: când inculpatul 
pretinde prin motivele de apel că prima instanță a achitat greşit un coin- 
culpat sau că a încălcat dreptul de apărare al altui inculpat; când inculpatul 
susține că în mod greşit prima instanță n-a extins procesul penal asupra 
unei persoane netrimise în judecată, dar care ar fi participat la săvârşirea 
infracţiunii ce i se impută; când inculpatul, după ce a achiesat în fața primei 
instanţe la plata despăgubirilor civile la care a fost obligat, se plânge în 
apel împotriva acestei măsuri; când, prin motivele de apel, inculpatul 
susține că, în mod netemeinic şi nelegal, instanța de prim grad n-a stabilit 
obligaţia solidară la despăgubiri şi a altui inculpat ori n-a introdus în cauză 
ca parte responsabilă civilmente o anumită persoană sau, deşi a făcut 
aceasta, a absolvit-o de răspunderea civilă?. 

Legea [art. 409 alin. (2)] prevede că pentru inculpat apelul poate fi 
declarat şi de către reprezentantul legal, de către avocat sau de soțul 
inculpatului. Faţă de această dispoziție legală, tatăl inculpatului major nu 
poate declara apel pentru acesta din urmă, neavând calitatea de repre- 
zentant. legal, de avocat sau de soț, singurele situații care, potrivit dispo- 
ziţiilor sus-menţionate, ar fi îndreptăţit să se exercite această cale de atac 
pentru inculpat. | 

Cu toate acestea, cererea de apel formulată de către o persoană 
fără calitate nu va putea fi respinsă ca fiind inadmisibilă dacă cel în 
favoarea căruia este introdusă calea de atac şi-o însuşeşte. In această 
situaţie se impune însă îndeplinirea condiției ca manifestarea de voinţă în 


ÎN 
fond şi în căile de atac, în cauzele în care D.I.I.C.O.T. a sesizat instanțele de judecată, 
punând concluzii şi exercitând căile legale de atac, cu excepția cazurilor în care procurorii 
D.1.1.C.O.T. încunoştințează parchetul de pe lângă instanța competentă şi instanţa că vor 
participa în mod direct. 


1 Volonciu III, p. 243. 
2 T.S., dec. pen. nr. 3239/1974, în R.R.D. nr. 10/1975, p. 70. 

sensul însuşirii apelului să aibă loc în interiorul termenului legal de exer- 
citare a căii de atac?. 


În situaţia în carte apelul este declarat pentru inculpat de către 
avocatul acestuia, titular al apelului rămâne în continuare inculpatul, care 
poate susţine că nu îşi însuşeşte apelul declarat de apărătorul său. În lipsa 
unor precizări ale legii, într-o atare situaţie, achiesăm la opinia potrivit 
căreia soluția pe care ar trebui să o pronunţe instanța de apel este aceea a 
respingerii apelului ca inadmisibil?. În orice caz, instanța nu se poate 
desesiza fără a pronunţa o soluţie, aşa cum greşit s-a procedat, uneori, în 
practica judiciară?. 

În legătură cu acelaşi aspect, instanța supremă a decis că în lege nu 
se menţionează că apărătorul care declară apel pentru inculpat trebuie să 
fie angajat personal de către acesta. Astfel, legal, poate declara apel 
pentru inculpat apărătorul acestuia, chiar dacă a fost angajat de către o 
terță persoană”. 


3.4. Partea civilă ca titular al apelului 


Şi în ceea ce priveşte exercitarea căii de atac a apelului de către 
partea civilă, constatăm evoluţii diferite în timp, vocaţia acestei părți de a 
ataca sentinţa fiind limitată iniţial doar la latura civilă a cauzei şi extinsă, 
ulterior, şi cu privire la latura penală. 

Astfel, în condiţiile aplicării Codului de procedură penală anterior, 
într-o primă etapă, partea civilă putea face apel numai în ceea ce priveşte 
latura civilă a cauzei. Având în vedere jurisprudența Curţii Constituţionale”, 


1 C. Apel Bucureşti, s. a Il-a pen., dec. nr. 939/1997 şi C. Apel Bucureşti, s. | pen., 
dec. nr. 761/1998, în Neagu V, p. 463. 

2 V, Papadopol, notă, în C 13, pp. 204-205. A se vedea şi Al. Paicu, Despre dreptul 
apărătorului de a declara apel şi recurs pentru părțile din procesul penal, în Dr. nr. 9/2000, 
pp. 99-100; G. Potrivitu, Cu privire la dreptul apărătorului de a declara apel pentru părțile 
din procesul penal, în Dr. nr. 1/2001, pp. 120-121. 

3 C. Apel Bucureşti, s. | pen., încheiere din 29.06.1994, în Culegere de practică 
judiciară penală pe anul 1994, op. cit., p. 15. 

4 ÎC.C.J., s. pen., dec. nr. 3243/2005, în Buletinul Jurisprudenţei, Culegere de 
decizii pe anul 2005, op. cit., p. 999. 

5 Astfel, instanța de contencios constituțional a apreciat că diferenţierea făcută între 
regimul juridic al părţii vătămate şi cel al părții civile este neconstituțională, încălcând 
art. 16 alin. (1) din Constituţie, potrivit căruia „cetățenii sunt egali în fața legii şi a autorită- 
ților publice, fără privilegii şi fără discriminări”. În cazul în care persoana vătămată formu- 
lează, în cadrul procesului penal, pretenţii pentru repararea prejudiciului material suferit ca 
urmare a săvârşirii infracţiunii, aceasta cumulează doua calităţi procesuale: calitatea de 
parte vătămată şi calitatea de parte civilă. Aceste două părţi ale procesului penal se află 
însă într-o situaţie identică, şi anume în situația de persoană lezată în drepturile sale prin 
săvârşirea infracţiunii, ceea ce justifică existenta „interesului legitim”, la care se referă 
art. 21 din Constituție. Aşa fiind, diferențierea sesizată a fost apreciată ca fiind contrară 
principiului constituțional al egalității cetățenilor în fata legii. Există, de asemenea, O 

prin Legea nr. 356/2006 s-a prevăzut dreptul părţii civile de a exercita apel 
atât în latura civilă, cât şi în latura penală a cauzei. 

De lege lata, partea civilă poate critica sentința pronunţată în primă 
instanţă atât în ceea ce priveşte latura civilă, cât şi latura penală. 

Pentru partea civilă, apelul poate fi declarat şi de către repre- 
zentantul legal ori de către avocat. Rezultă că, în ipoteza în care partea 
civilă este majoră, calea de atac nu poate fi exercitată de tatăl acesteia, 
acesta neavând calitatea de reprezentant legal. În aceste condiții, apelul 
va fi respins ca inadmisibil, fiind declarat de o persoană fără calitate 
procesuală!. 


3.5. Partea responsabilă civilmente ca titular al apelului 


Dreptul părții responsabile civilmente de a declara apel este regle- 
mentat, în parte, în mod diferit față de dreptul părții civile de a declara apel. 
Astfel, în ceea ce priveşte latura civilă a cauzei, similar părţii civile, partea 
responsabilă civilmente are posibilitatea, potrivit art. 409 alin. (1) lit. c), de 
a apela hotărârea primei instanțe sub toate aspectele care vizează 
soluţionarea laturii civile. 

În ceea ce priveşte latura penală, partea responsabilă civilmente 
poate declara apel numai în măsura în care soluția din această latură a 


PR anmam 


inegalitate de tratament în ceea ce priveşte accesul la căile de atac, între partea civilă şi 
partea civilmente responsabilă, pe de o parte, şi inculpat, pe de altă parte, inegalitate 
nejustificată, în condiţiile în care toți aceşti participanţi la procesul penal au aceeaşi 
calitate, de părți, iar restrângerea dreptului părții civile şi al părții civilmente responsabile de 
a face apel în ceea ce priveşte latura penală le privează pe acestea de posibilitatea de a-şi 
apăra interesele lor iegitime specifice, în vreme ce inculpatul îşi poate apăra nestânjenit 
propriile sale interese. De asemenea, accesul liber la justiție nu se referă exclusiv la 
acţiunea introductivă la prima instanță de judecată, ci şi la sesizarea oricăror alte instanțe 
care, potrivit legii, au competenţa de a soluţiona fazele ulterioare ale procesului, inclusiv, 
aşadar, la exercitarea căilor de atac, deoarece apărarea drepturilor, a libertăților şi a 
intereselor legitime ale persoanelor presupune, în mod logic, şi posibilitatea acționării 
împotriva hotărârilor judecătoreşti considerate ca fiind nelegale sau neintemeiate. Ca 
urmare, limitarea dreptului unor părți ale unuia şi aceluiaşi proces penal de a exercita căile 
legale de atac constituie o restrângere a accesului liber la justiţie. În acelaşi sens trebuie 
reținut că părţii civile şi celei civilmente responsabile nu le este străin interesul pentru 
soluţionarea laturii penale a procesului, în condiţiile în care de stabilirea existenței faptei 
penale şi a vinovăţiei inculpatului judecat în cauză depinde şi soluționarea laturii civile a 
procesului. S-a mai apreciat că textul legal în discuţie aducea atingere dreptului la apărare, 
conform art. 24 alin. (1) din Constituţia României, republicată, respectiv dreptului procesual 
la exercitarea căilor de atac, conform art. 129 din Constituţia României, republicată 
(C.C.R., dec. nr. 482/9.11.2004, publicată în M. Of. nr. 1200/15.12.2004). 

1 C. Apel Suceava, dec. pen. nr. 205/A/1999, în Buletinul jurisprudenţei, Culegere 
de practică judiciară pe anul 1999, Ed. Lumina Lex, Bucureşti, 2000, p. 150; în acelaşi 
sens, a se vedea C. Apel Cluj, dec. pen. nr. 335/1998, în Curtea de Apel Cluj, Buletinul 
jurisprudenţei, Culegere de practică judiciară pe anul 1998, Ed. Lumina Lex, Bucureşti, 
2000. 

influenţat soluţia în latura civilă. Aşadar, dreptul părţii responsabile civil- 
mente de a declara apel în latura penală a cauzei poate fi exercitat numai 
dacă se constată că soluționarea acțiunii penale a determinat corespun- 
zător o anumită soluţie în latura civilă. În acest mod, criticând sentința sub 
aspectul soluționării acţiunii penale, partea responsabilă civilmente vizează 
implicit schimbarea soluţiei în latura civilă a procesului penal. De exemplu, 
prima instanţă a dispus achitarea inculpatului în baza art. 396 alin. (5) 
raportat la art. 16 alin. (1) lit. b) teza a Il-a, reținând că fapta nu a fost să- 
vârşită cu vinovăția prevăzută de lege şi a admis acțiunea civilă, obligând 
inculpatul, în solidar cu partea responsabilă civilmente, la repararea preju- 
diciului cauzat părţii civile. În acest caz, partea responsabilă civilmente 
poate critica în calea de atac a apelului soluţia pronunţată în latura penală, 
solicitând schimbarea. temeiului achitării din art. 16 alin. (1) teza a Il-a în 
art. 16 alin. (1) lit. a) (fapta nu există), deoarece soluţia primei instanțe în 
latura penală a influenţat soluţia în latura civilă. 

În această ipoteza, legea recunoaşte în mod expres dreptul părții 
responsabile civilmente de a apela sentința sub aspectul laturii penale. În 
alte cazuri însă, deşi partea responsabilă civilmente vizează prin apelul 
său exclusiv soluționarea laturii civile, soluţia în apel se poate răsfrânge şi 
asupra rezolvării laturii penale. 

De exemplu, în primă instanţă inculpatul a fost condamnat pentru 
săvârşirea infracţiunii de delapidare cu consecințe deosebit de grave, în 
condițiile art. 295 C. pen., cu aplicarea art. 309 C. pen., instanţa reținând 
existența unui prejudiciu mai mare de 2.000.000 de lei, la plata căruia a 
fost obligat inculpatul în solidar cu partea responsabilă civilmente. În apelul 
său, care vizează întinderea prejudiciului cauzat prin infracțiune, partea 
responsabilă. civilmente poate determina, în mod implicit, modificarea 
soluției în latura penală, deoarece diminuarea prejudiciului sub pragul de 
2.000.000 de lei determină în mod necesar şi soluţionarea diferită a laturii 
penale, în sensul schimbării încadrării juridice a faptei, cu consecințe 
directe asupra întinderii prejudiciului la repararea căruia a fost obligată, în 
solidar, partea responsabilă civilmente. 

Notăm şi faptul că prin limitarea dreptului părții responsabile civil- 
mente de a apela sentinţa în ceea ce priveşte latura penală numai în 
măsura în care soluția din această latură a influenţat soluţia în latura civilă 
actualul legiuitor s-a abătut de la soluția pronunţată de Curtea Constituțio- 
nală prin Decizia nr. 482/2004, prin care s-a statuat că partea responsabilă 
civilmente poate declara apel, similar părții civile, în mod plenar atât în 
ceea ce priveşte latura civilă, cât şi în ceea ce priveşte latura penală a 
cauzei. | 

Pentru partea responsabilă civilmente apelul poate fi declarat şi de 
către reprezentantul legai ori de către avocat. 

3.6. Persoana vătămată ca titulară a apelului 


Dreptul persoanei vătămate de a declara apel este condiționat prin 
lege, deoarece, potrivit art. 409 alin. (1) lit. d), persoana vătămată poate 
face apel numai în ceea priveşte latura penală”. 

Există posibilitatea ca persoana vătămată să cumuleze şi calitatea 
de parte civilă, atunci când aceasta suferit şi o vătămare materială sau 
morală. In această ipoteză, persoana vătămată poate ataca prin inter- 
mediul căii de atac a apelului hotărârea primei instanțe, atât sub aspectul 
laturii penale, cât şi sub aspectul laturii civile. 

Pentru persoana vătămată pot face apel reprezentantul legal sau 
avocatul. Soțul persoanei vătămate însă nu are un asemenea drept, 
deoarece dispozițiile art. 409 alin. (2), în baza cărora soțul poate declara 
apel pentru inculpat, sunt de strictă interpretare şi nu pot fi extinse în 
favoarea celorlalte părţi sau în favoarea persoanei vătămate”. 


3.7. Martorul, expertul, interpretul şi avocatul ca titulari ai 
apelului 


Potrivit art. 409 alin. (1) lit. e)”, martorul, expertul, interpretul şi avo- 
catul pot face apel în ceea ce priveşte amenzile judiciare aplicate prin 
sentință şi în ceea ce priveşte cheltuielile judiciare şi indemnizaţiile cuve- 
nite acestora, stabilite, după caz, prin încheiere sau prin sentință“. 

Astfel, potrivit art. 120 alin. (2) lit. a), martorul are dreptul la restituirea 
cheltuielilor prilejuite de chemările în fața organelor judiciare pe parcursul 
urmăririi penale şi al judecății în primă instanță (cheltuieli de transport, 
întreţinere, locuință, venitul nerealizat şi alte cheltuieli necesare). Aşadar, 
dreptul martorului de a declara apel este strict limitat la aspectele care 
vizează modul în care prima instanță a determinat cuantumul acestor 
cheltuieli. În raport cu aceste dispoziţii, în practica judiciară s-a stabilit că 
apelul martorului prin care acesta critica hotărârea instanţei de con- 
damnare a inculpatului se impune a fi respins ca inadmisibil”. 

În acelaşi sens, potrivit art. 175 alin. (5) şi art. 273, interpretul şi 
expertul au dreptul la un onorariu pentru activitatea depusă în vederea 


1 Anterior adoptării Legii nr. 356/2006, apelul persoanei vătămate (părții vătămate) 
era dublu condiţionat. pe de o parte, infracţiunea care constituia obiectul cauzei trebuia să 
fie dintre cele pentru care era necesară plângerea prealabilă a persoanei vătămate, iar, pe 
de altă parte, apelul trebuia să vizeze numai latura penală a cauzei. 

2 T. Banat, dec. pen. nr. 483/1966, în R.R.D. nr. 8/1966, p. 169. 

3 Art. 409 alin. (1) lit. e) a fost modificat prin art. II pct. 105 din O.U.G. nr. 18/2016. 

4 A se vedea, în acest sens, dispoziţiile art. 273 privind sumele cuvenite martorului, 
expertului şi interpretului. | 

5 T, Bucureşti, s. a Il-a pen., dec. nr. 139/AJ/1998, în Culegere de jurisprudență 
penală şi procesual penală a Tribunalului Bucureşti pe anul 1998, op. cit., pp. 395-396 

6 Având aceeaşi semnificaţie, în art. 273 alin. (4) se arată, utilizându-se o termi- 
nologie diferită, că expertul şi interpretul au dreptul la o retribuție pentru îndeplinirea 

efectuării expertizei şi pentru -cheltuielile pe care le-au suportat pentru 
efectuarea expertizei sau a activităţii de interpretare, cuantumul acestui 
onorariu fiind stabilit de către organele judiciare în funcţie de natura şi 
complexitatea cauzei şi de cheltuielile suportate de expert sau interpret. 
Ca şi martorul, expertul şi interpretul au dreptul şi la restituirea altor 
cheltuieli ocazionate de prezentarea la chemarea organelor judiciare. Ca şi 
în cazul apelului declarat de martor, expertul şi interpretul nu pot viza prin 
calea de atac exercitată decât aspecte care decurg din modul în care 
instanţa de judecată a stabilit cheltuielile judiciare menţionate mai sus. 

În ceea ce priveşte avocatul, acesta poate apela hotărârea. primei 
instanțe, criticând modul în care a fost stabilită indemnizaţia cuvenită 
pentru asistenţa juridică asigurată în calitate de avocat din oficiu. În acest 
caz, apelul este exercitat de către avocat în nume propriu, şi nu în numele 
părţii pe care a asistat-o sau a reprezentat-o în cauza penală. 

De asemenea, prin calea de atac a apelului, martorul, expertul, inter- 
pretul sau avocatul pot critica şi amenzile judiciare aplicate prin sentință de 
către primă instanţă de judecată”. 

In cursul judecății, amenda judiciară poate fi aplicată de instanţa de 
judecată fie prin încheiere, fie prin sentinţă, în funcţie de momentul 


„procesual în care s-a produs şi a fost constatată abaterea judiciară. În 


ipoteza aplicării amenzii prin încheiere, conform art. 284, persoana amen- 
dată are posibilitatea de a solicita anularea sau reducerea sancţiunii 
judiciare, manifestare de voință asimilată unei căi de atac. Dacă amenda a 
fost aplicată prin sentinţă, critica amenzii judiciare se va putea realiza prin 
exercitarea căii ordinare de atac a apelului. Aceasta este rațiunea pentru 
care martorul, expertul, interpretul sau avocatul au vocaţia de a apela 
amenda judiciară aplicată exclusiv prin sentinţa primei instanţe?. 


însărcinării date, în cazurile şi în condiţiile prevăzute prin dispoziţiile legale. Notăm, în 
aceste circumstanțe, şi faptul că în art. 409 alin. (1) lit. e) legiuitorul foloseşte termenul de 
indemnizație pentru a desemna suma de bani cuvenită expertului sau interpretului. 

1 Pe parcursul judecății în primă instanţă, martorul poate fi amendat pentru lipsa 
nejustificată de la termenele de judecată pentru care a fost legal citat, părăsirea fără 
permisiune sau fără un motiv întemeiat a şedinţei de judecată, nerespectarea măsurilor 
luate de preşedintele completului de judecată, manifestări ireverenţioase faţă de judecător 
sau procuror sau neîndeplinirea obligaţiei de a încunoştința în scris, în termen de cel mult 5 
zile, despre schimbarea locuinței. Expertul sau interpretul poate fi amendat, pe parcursul 
judecății în primă instanță, pentru lipsa nejustificată de la termenele de judecată pentru 
care a fost legal citat, tergiversarea îndeplinirii însărcinărilor primite, nerespectarea măsu- 
rilor luate de preşedintele completului de judecată sau pentru manifestări ireverențioase 
față de judecător sau procuror. În ceea ce priveşte avocatul, acesta poate fi amendat 
pentru lipsa nejustificată, fără a asigura substituirea, refuzul nejustificat de a asigura 
apărarea, nerespectarea măsurilor luate de preşedintele completului de judecată, mani- 
festări ireverenţioase față de judecător sau procuror sau pentru abuzul de drept. 

2 În lucrări anterioare (Neagu VII, p. 290) am subliniat, de altfel, faptul că încheierea 
instanței de judecată de. aplicare a amenzii judiciare poate fi contestată, în primul rând, 
printr-o cerere de anulare sau de reducere a amenzii, conform art. 284. 

Persoanele menționate mai sus, deşi nu sunt părți sau subiecți 
procesuali principali în procesul penal, pot totuşi să se plângă împotriva 
acestor dispoziții din hotărâre prin care drepturile lor, în legătură cu desfă- 
şurarea procesului penal, au fost încălcate!. 

Reglementarea este judicioasă deoarece permite rezolvarea în 
acelaşi cadru a tuturor problemelor adiacente procesului penal, evitându-se 
angajarea persoanelor prevăzute în art. 409 alin. (1) lit. e) în alte cauze 
civile ulterioare soluționării cauzei penale. 


3.8. Dreptul de a face apel al oricărei persoane fizice ori 
juridice ale cărei drepturi legitime au fost vătămate 
nemijlocit printr-o măsură sau printr-un act al instanţei 


Potrivit art. 409 alin. (1) lit. f), poate face apel orice persoană fizică 
sau juridică ale cărei interese legitime au fost vătămate nemijlocit printr-o 
măsură sau printr-un act al instanței de judecată. 

Această reglementare vădeşte concepția legiuitorului de a nu limita 
sfera titularilor apelului numai la subiecţii procesuali care au participat în 
cauza penală, lăsând posibilitatea, în mod practic, oricărei persoane 
vătămate în drepturile sale legitime, prin desfăşurarea procesului penal, să 
ceară anularea actului sau a măsurii dispuse de instanţă şi prin care i-au 
fost prejudiciate interese legitime?. 

Din modul de redactare a textului legii, în opinia noastră, în ipoteza 
pe care o analizăm, reiese că apelul este declarat împotriva încheierilor 
sau actelor instanţei prin care au fost vătămate interese legitime ale unor 
persoane străine de cauza penală. 

Sub aspectul obiectului pe care-l are apelul unei asemenea 
persoane, subliniem că nu sunt vizate aspecte legate de fondul cauzei. O 
asemenea concluzie rezultă, credem, din poziţia specifică a persoanei în 
raport cu acţiunile rezolvate în procesul penal, şi anume, acest titular al 
apelului nefiind parte în proces, nu are drepturi şi obligaţii care izvorăsc din 
rezolvarea acţiunilor în procesul penal şi, în consecință, vătămarea ce i s-a 
produs nu este legată de fondul cauzei. 

Poate declara apel, în acest sens, persoana ale cărei interese legi- 
time au fost vătămate prin aplicarea sechestrului asigurător asupra unor 


1 Dongoroz III, p. 292. 3 

2. Logica acestei reglementări se regăseşte, de altfel, şi în dispoziţiile art 336 
alin. (1), în conformitate cu care orice persoană poate face plângere impotriva măsurilor şi 
actelor de urmărire penală, dacă prin acestea s-a adus o vătămare intereselor sale 
legitime. În acelaşi sens, potrivit art. 425! alin. (2), pot face contestaţie procurorul şi 
subiecţii procesuali la care hotărârea atacată se referă, precum şi persoanele ale căror 
interese legitime au fost vătămate prin aceasta. 

bunuri care-i aparţin în mod exclusiv. O asemenea persoană poate uza de 
calea apelului, deşi nu este parte în procesul penal!. 

În practica judiciară s-a apreciat, în mod corect, că nu poate face 
apel împotriva sentinței de achitare acela care a reclamat o persoană 
pentru mărturie mincinoasă. Într-o asemenea situație, apelul este 
inadmisibil întrucât, pe de o parte, celui care a reclamat nu i s-a vătămat 
un interes legitim, iar, pe de altă parte, nu poate fi considerat ca atare 
interesul său de a obține condamnarea unui martor pentru mărturie 
mincinoasă spre a putea cere, ulterior, pe acest temei, revizuirea hotărârii 
respective?. 

În cazul persoanelor ale căror interese legitime au fost vătămate 
nemijlocit printr-un act sau o măsură a instanţei, poate face apel şi repre- 
zentantul legal sau apărătorul. 


§ 4. Termenul de apel. Repunerea în termen 


4.1. Termenul de apel 
4.1.1. Aspecte preliminare 


În vederea folosirii căii de atac a apelului, legea prevede intervale de 
timp determinate în care cei îndrituiţi pot declara apel. Fixarea unui termen 
de apel se justifică prin necesitatea de a asigura realizarea principiului 
promptitudinii represiunii. Lipsa unui termen de apel ar conduce fie la 
executarea de îndată a hotărârii penale, fie la posibilitatea atacării oricând 
cu apel a unor asemenea hotărâri. Existenţa unui termen de apel 
răspunde atât nevoii de a se asigura un control judecătoresc asupra hotă- 
rârilor pronunțate, înainte de a se trece la punerea lor în executare, cât şi 
necesității de a se asigura operativitatea în procesul penal?. 

Potrivit art. 410 alin. (1), termenul general de apel este de_10 zile, 
fiind un termen determinat. În alte cazuri însă, termenul de apel nu este 
reglementat într-un interval de timp riguros determinat, calea de atac 
putând fi exercitată într-un interval de timp diferit de la caz la caz. De 
exemplu, potrivit art. 410 alin. (2), în cazul atacării încheierii prin care s-a 


1 T.S., s. pen., dec. nr. 972/1971, în R.R.D. nr. 4/1972, p. 168. 

? T, jud. Alba, dec. pen. nr. 677/1975, în R.R.D. nr. 7/1976, p. 61. 

3? Dongoroz II, pp. 219-220. 

* Sunt însă situații în care desfăşurarea unor proceduri judiciare conexe procesului 
penal impune ca apelul să fie exercitat în termen mai scurt de 10 zile. Astfel, potrivit 
art. 170 alin. (4) din Legea nr. 302/2004 privind cooperarea judiciară internaţională în 
materie penală, încheierea prin care tribunalul competent recunoaşte şi pune în executare 
actul emis de un stat membru al Uniunii Europene prin care au fost stabilite măsuri de 
supraveghere a unei persoane ca alternativă la arestarea preventivă poate fi atacată cu 
apel în termen de 5 zile de la pronunțare ori de la comunicare. j 

dispus asupra cheltuielilor judiciare, indemnizaţiilor şi amenzilor judiciare, 
martorul, expertul, interpretul sau avocatul pot exercita apelul de îndată- 
după pronunțarea încheierii prin care s-a dispus asupra cheltuielilor judi- 
ciare şi indemnizaţiilor şi cel mai târziu în 10 zile de la pronunţarea 
sentinţei prin care s-a soluţionat cauza.) În acest caz, momentul iniţial al 
termenului de apel (dies a quo) este reprezentat de pronunțarea încheierii 
prin care s-a dispus asupra cheltuielilor judiciare şi indemnizaţiilor, iar 
momentul limită până la care poate fi declarat apelul (dies ad quem) este 
plasat cel mai târziu în 10 zile de la pronunţarea sentinței. Astfel, durata 
termenului de apel este diferită, în funcţie de momentul pronunțării înche- 
ierii care urmează a fi apelată. 

Sub aspectul naturii sale, termenul de apel poate fi, după caz, 
peremptoriu sau dilatoriu. 

Termenul de apel este peremptoriu sub aspectul exercitării dreptului 
de apel, titularul putând să promoveze calea ordinară de atac în interiorul 
intervalului de timp prevăzut de lege. În consecință, neexercitarea dreptului 
de apel înăuntrul acestui termen atrage, pentru titularul său, decăderea din 
“acest drept. şi respingerea cererii ca fiind tardivă, ceea ce face ca 
hotărârea primei instanţe să treacă în puterea lucrului judecat. 
| Termenul de apel este dilatoriu sub aspectul posibilităţii de punere în 
executare a hotărârii judecătoreşti penale. Astfel, potrivit art. 551 pct. 2 
lit. a), hotărârea primei instanţe va putea fi pusă în executare numai la data 
expirării termenului de apel, când aceasta rămâne definitivă prin neapelare 
până în acel moment. În această ipoteză, aşadar, actul procedural al 
punerii în executare poate fi efectuat numai după trecerea termenului de | 
apel, ceea ce face ca acest termen să fie dilatoriu. 


4.1.2. Momentul de la care curge termenul de apel (dies a quo) 


Sub aspectul calculării momentului de la care începe să curgă 
termenul de apel, din lege se desprind trei moduri de calcul distincte, în 
funcţie de titularii apelului. Astfel, legea prevede momente diferite de la 
care curge termenul a) pentru procuror, persoana vătămată şi părţi, b) 
pentru martor, expert, interpret sau avocat şi c) pentru alte persoane care 
pot face apel. 


4.1.2.1. Momentul de la care curge termenul de apel pentru procuror, 
persoana vătămată şi părţi 


Potrivit art. 410 alin. (1), pentru procuror, persoana vătămată şi părți, 
termenul de apel curge de la comunicarea copiei minutei. În vederea 
exercitării dreptului de apel, potrivit art. 407 alin. (1), după pronunțare, o 

copie a minutei hotărârii se comunică procurorului!, părţilor, persoanei 
vătămate şi, în cazul în care inculpatul este arestat, administraţiei locului 
de deținere. 

Termenul de apel începe să curgă de la momentul comunicării copiei 
minutei cu condiţia ca procedura comunicării să fie legal îndeplinită. Astfel 
fiind, în cazul în care comunicarea copiei minutei s-a făcut la altă adresă 
decât cea cunoscută în dosar ca fiind adresa unde locuieşte inculpatul, 
apelul depus de apărătorul inculpatului, după trecerea a mai mult de 10 
zile de la comunicarea astfel făcută, urmează a fi considerat ca depus în 
termen?. | 

În acelaşi sens, atunci când obligaţia legală de comunicare nu a fost 
îndeplinită, inculpatul, luând cunoştinţă de condamnarea sa ca urmare a 
apelului declarat de procuror împotriva sentinţei, este în drept să declare 
apel, chiar dacă între timp apelul făcut de procuror a fost soluționat, 
deoarece termenul legal de apel nu a început să curgă pentru inculpat. 

S-a pus problema de a şti dacă este necesară comunicarea copiei 
dispozitivului hotărârii atunci când un alt act procedural efectuat de- 
monstrează că partea a luat cunoştinţă de existența hotărârii respective. 
Potrivit unui punct de vedere (aşa-numita teorie a echipolenței), orice act 
care a pus partea în situaţia de a cunoaşte hotărârea pronunţată este similar 
cu comunicarea copiei dispozitivului“. Potrivit unui alt punct de vedere, pe 
care îl considerăm întemeiat, prevederile procesual penale sunt riguroase, 
fără a lăsa posibilitatea vreunei interpretări a momentului de când începe să 
curgă termenul de apel. Totodată, prin adoptarea soluției bazate pe teoria 
echipolenţei, s-ar ajunge la scurtarea termenului prevăzut de lege pentru 
declararea apelului, ceea ce nu poate fi admis?. În concluzie, atâta timp cât 
procurorului, persoanei vătămate sau părţilor nu li s-a comunicat o copie a 
minutei, acestea sunt încă în termen de a declara apel, chiar dacă între timp 
sentința a fost atacată de alți participanți procesualis. 


1 În Regulamentul de ordine interioară al instanţelor judecătoreşti este prevăzută o 
modalitate alternativă prin care procurorul poate lua act de minuta pronunţată. În acest 
sens, potrivit art. 125 alin. (3), procurorului i se asigură accesul la dosarul de minute al 
instanţei şi i se eliberează, la solicitare, copii ale minutelor, în vederea exercitării căilor de 
atac prevăzute de lege. 

2? C. Apel Bucureşti, s. a Il-a pen., dec. nr. 857/1997, în Culegere de practică 
judiciară penală pe anul 1997, op. cit., pp. 29-30; în acelaşi sens, a se vedea T.S., s. mil., 
dec. nr. 30/1977, în R.R.D. nr. 2/1978, p. 57. 

° C. Apel Ploieşti, dec. pen, nr. 81/1999, în Buletinul jurisprudenţei, Culegere de 
practică judiciară, semestrul 1/1999, op. cit, pp. 131-132; în acelaşi sens, a se vedea 
C. Apel Bucureşti, s. | pen., încheierea din 25.01.1994, în Culegere de practică judiciară 
penală pe anul 1994, op. cit., p. 14. 

*T.S., s. pen., dec. nr. 981/1953, în C.D. 1952-1954, vol. II, p. 183. 

5 V. Papadopol, C. Turianu, op. cit., pp. 79-80. | 

* C. Apel Bucureşti, s. | pen., dec. nr. 128/1993 (cu notă V. Papadopol), în Curtea 
de Apel Bucureşti, Tribunalul Municipiului Bucureşti, Culegere de practică judiciară penală 

În economia dispoziţiilor legale privind conţinutul hotărârilor judecăto- 
reşti şi pronunţarea acestora sunt unele reglementări care, prin natura lor, 
oferă părților posibilitatea de a lua cunoştinţă de drepturile pe care le au în 
privința atacării cu apel a hotărârii judecătoreşti prin care le sunt stabilite 
anumite drepturi sau obligaţii. Astfel, în art. 404 alin. (7) se arată, între 
altele, că dispozitivul hotărârii trebuie să cuprindă întotdeauna menţiunea 
„că hotărârea este supusă apelului, cu arătarea termenului în care poate fi 
exercitat, indicarea datei în care hotărârea a fost pronunţată şi a faptului că 
pronunțarea s-a făcut în şedinţă publică. 


4.1.2.2. Momentul de la care curge termenul de apel pentru martor, 
expert, interpret sau avocat 


Potrivit art. 410 alin. (2), martorul, expertul, interpretul sau avocatul 
pot declara apel împotriva încheierii prin care s-a dispus asupra cheltu- 
ielilor judiciare şi indemnizaţiilor de îndată după pronunţarea încheierii şi 
cel mai târziu în 10 zile de la pronunţarea sentinţei prin care s-a soluționat 
cauza sau, după caz, în termen de 10 zile de la comunicarea sentinţei prin 
care a fost aplicată amenda judiciară sau prin care s-a dispus asupra 
cheltuielilor judiciare sau indemnizaţiilor. | 

În ambele ipoteze legale, fie că termenul de apel se calculează de la 
momentul pronunțării încheierii prin care s-a dispus asupra cheltuielilor 
judiciare şi indemnizaţiilor, fie că se calculează de la momentul comunicării 
sentinţei prin care a fost aplicată amenda judiciară sau prin care s-a dispus 
asupra cheltuielilor judiciare sau indemnizaţiilor, termenul de apel este mai 
mare comparativ cu termenul de 10 zile prevăzut pentru declararea 
apelului de către procuror, părţi şi persoana vătămată. 

Precizăm că, întrucât persoanele menţionate mai sus nu sunt părţi în 
procesul penal, instanţa nu este obligată să le comunice copia minutei”. 


4.1.2.3. Momentul de la care curge termenul de apel pentru orice 
persoană fizică ori juridică ale cărei drepturi legitime au fost 
vătămate nemijlocit printr-o măsură sau printr-un act al 
instanţei 


În acest caz, termenul de apel de 10 zile curge de la data la care 
persoana fizică sau juridică a aflat despre actul sau măsura care a 
provocat vătămarea drepturilor legitime. 


pe anul 1993, cu note de Vasile Papadopol, Casa de Editură şi Presă „Şansa” SRL, 
Bucureşti, 1994, p. 278. 

1 C. Apel Bucureşti, s. | pen., încheierea din 25.01.1994, în Culegere de practică 
judiciară penală pe anul 1994, op. cit., p. 14. 

Prin reglementarea momentului de la care începe să curgă termenul 
de apel pentru persoanele sus-menţionate, legiuitorul a remediat omi- 
siunea existentă în Codul de procedură penală anterior, soluţia adoptată 
fiind, în opinia noastră, superioară celei propuse în literatura de specia- 
litate!, potrivit căreia termenul de apel ar fi început să curgă de la 
momentul pronunțării hotărârii. 


4.1.3. Momentul la care se împlineşte termenul de apel 
(dies ad quem) 


După cum am observat mai devreme, momentul la care se împli- 
neşte termenul de apel este diferit, în funcţie de titularul apelului şi de 
obiectul căii de atac, după cum urmează: 

a) pentru procuror, persoana vătămată şi părţi, termenul de apel se 
împlineşte în 10 zile de la comunicarea copiei minutei, 

b) pentru martor, expert, interpret sau avocat, termenul de apel se 
împlineşte în 10 zile de la pronunțarea sentinței prin care a fost soluţionată 
cauza (în ipoteza în care apelul are ca obiect încheierea prin care s-a 
dispus asupra cheltuielilor judiciare şi indemnizaţiilor); 

c) pentru martor, expert, interpret sau avocat, termenul de apel se 
împlineşte în termen de 10 zile de la comunicarea sentinței prin care a fost 
aplicată amenda judiciară sau prin care s-a dispus asupra cheltuielilor 
judiciare sau indemnizaţiilor; 

d) pentru persoana fizică ori juridică ale cărei drepturi legitime au fost 
vătămate nemijlocit printr-o măsură sau printr-un act al instanţei, termenul 
de apel se împlineşte în 10 zile de la data la care persoana fizică sau 
juridică a aflat despre actul sau măsura care a provocat vătămarea 
drepturilor legitime. 

Indiferent de titularul apelului şi indiferent de momentul din care 
termenul de apel începe să curgă, acesta este un termen procedural şi se 
calculează potrivit dispoziţiilor art. 269. În consecință, şi în privința acestui 
termen operează prorogarea legală. Astfel, dacă termenul de apel a 
expirat într-o zi nelucrătoare, potrivit art. 269 alin. (4), termenul expiră la 
sfârşitul primei zile lucrătoare care urmează?. 

Zilele nelucrătoare din interiorul termenului sunt asimilate celor 
lucrătoare şi deci sunt luate în considerare la calcularea acestuia. 

Dacă cererea de apel a fost depusă la instanţă în ultima zi a terme- 
nului, dar după expirarea timpului legal de lucru, fiind însă înregistrată, 
apelul se consideră făcut în termen, căci termenul de apel se calculează 
pe zile, nu pe ore?. Apelul se consideră făcut în termen şi dacă, în loc de a 


1V. Papadopol, C. Turianu, op. cit., pp. 81-82. 
2 T.S., s. pen., dec. nr. 1263/1983, în R.R.D. nr. 7/1984, p. 70. 
3 V. Papadopol, C. Turianu, op. cit., p. 83. 


JUDECATA ÎN CĂILE ORDINARE DE ATAC 307 


fi depus la instanță, aşa cum se prevede în art. 413 alin. (1), a fost depus 
în termenul prevăzut de lege la unitatea militară sau la oficiul poştal prin 
scrisoare recomandată, conform art. 270 alin. (1)!. Momentul depunerii 
apelului la administraţia locului de deţinere sau la unitatea militară rezultă 
din data înregistrării sale la aceste unități sau din data atestării făcute de 
administraţia locului de deţinere sau de unitatea militară pe apelul depus, 
iar momentul depunerii la oficiul poştal rezultă din data recipisei emise la 
primirea scrisorii recomandate?. 

Data în raport cu care se verifică dacă apelul procurorului a fost 
declarat în termen este data înregistrării cererii de apel la instanţă, şi nu 
data la care a fost înregistrată cererea în registrul de ieşire al parchetului, 
conform art. 270 alin. (3). 


4.2. Repunerea în termen 


În materia termenelor procedurale funcţionează principiul continuității 

lor, ele neputând fi întrerupte şi nici suspendate». | 
| În vederea ocrotirii drepturilor subiecţilor procesuali, legea a prevăzut 
„ posibilitatea suspendării curgerii termenului de exercitare a dreptului de 
apel când cel interesat dovedeşte că neexercitarea căii de atac a fost 
„cauzată de existența unor cauze temeinice de împiedicare. În asemenea 
situații, partea interesată este repusă în dreptul de a promova apelul. În 
acest sens, în dispoziţiile Codului de procedură penală este reglementată 
repunerea în termen. 

Facem precizarea că în actuala reglementare s-a renunţat la 
instituția apelului peste termen?, având în vedere introducerea unei noi căi 
extraordinare de atac, constând în redeschiderea procesului penal în cazul 
- judecării în lipsă a persoanei condamnate. 

Potrivit art. 411 alin. (1), apelul declarat după expirarea termenului 
prevăzut de lege este considerat ca fi ind făcut în termen: dacă instanţa de 
apel constată că întârzierea a fost determinată de o cauză temeinică de 
împiedicare, iar cererea de apel a fost făcută în cel mult 10. zile. de la 
încetarea acesteia. 


suspenda executarea hotărârii atacate. 


1 Dispoziţiile acestui text au caracter limitativ, ceea ce înseamnă că apelul trimis 
printr-o scrisoare simplă va fi socotit ca fiind făcut în termen numai dacă a fost înregistrat la 
instanţă înainte de expirarea termenului de apel. 

2 T.S., s. pen., dec. nr. 1659/1989, în Dr. nr. 8/1990, p. 87. 

3 V, Mihăescu, op. cit., p. 85. 

4 Potrivit art. 365 alin. (1) din Codul de procedură penală anterior, partea care lipsea 
atât la toate termenele de judecată, cât şi la pronunțare avea posibilitatea de a declara 
apel şi peste termen, dar nu mai târziu de 10 zile de la data, după caz, a începerii 
executării pedepsei sau a începerii executării dispozițiilor privind despăgubirile civile. 

După cum se poate observa, în vederea repunerii în termen, instanța 
de apel trebuie să constate existența cumulativă a două condiţii, şi anume: 
întârzierea să fie determinată de o cauză temeinică de împiedicare a 
declarării apelului şi cererea de apel să fie făcută în cel mult 10 zile de la 
încetarea acestei cauze. 

În ceea ce priveşte prima condiţie, de la caz la caz, instanţa are 
latitudinea să aprecieze dacă situaţia invocată de apelant a constituit în 
mod efectiv o cauză de împiedicare a declarării apelului. 

Netemeinicia cauzei de împiedicare a declarării apelului Eshiucă la 
respingerea cererii de repunere în termeni. 

Legea nu defineşte conţinutul sintagmei cauză temeinică de împie- 
dicare, aspect care a condus la formularea unor puncte de vedere diferite 
în literatura de specialitate şi în practica judiciară, nuanţate în funcţie de 
specificul fiecărui caz. În general, se consideră că titularul dreptului de apel 
se poate prevala de instituția repunerii în termen atunci când a fost 
împiedicat să declare apel în termen de un caz fortuit sau de un caz de 
forță majoră?. O asemenea situaţie ar putea fi (s-a arătat cu titlu exempli- 
fi cativ) pierderea facultăţilor mintale în perioada în care urma a fi declarat 
apelul, o inundație, un incendiu sau o altă calamitate etc. În practica 
instanțelor de judecată s-a apreciat (soluţie adoptată şi de către doctrina 
procesual penală?) că poate fi considerată drept o cauză temeinică de 
împiedicare şi împrejurarea că instanța de fond, pronunţând hotărârea prin 
înscrierea minutei în mod eronat în condica de şedinţă, a determinat 
partea să nu cunoască ceea ce s-a hotărât, aspect care a condus la starea 
acesteia de pasivitate împotriva unei sentințe care, în mod obiectiv, îi 
lezează interesele şi pe care, dacă ar fi cunoscut-o, ar fi atacat-o cu apel. 


1 T.S., s. pen., dec. nr. 631/1980, în R.R.D. nr. 2/1981, p. 70. În practica judiciară 
s-a arătat că lipsa conducătorului unității o anumită perioadă de timp nu poate fi 
considerată ca o cauză temeinică de împiedicare, întrucât atribuţiile acestuia, pe timpul cât 
lipseşte din unitate, sunt exercitate de înlocuitorul său (T.S., s. pen., dec. nr. 7/1977, în 
R.R.D. nr. 6/1977, p. 63). 

2 Dongoroz Il, p. 222; în dreptul francez se consideră că în cazul în care termenul 
de apel a expirat, apelul poate fi primit numai dacă apelantul poate face dovada unui caz 
de forță majoră (G. Stefani, G. Levasseur, B. Bouloc, Procédure pénale, Dalloz, Paris, 
1996, p. 706; J. Pradel, Procédure pénale, Ed. Cujas, Paris, 1995, p. 709). 

3 V. Papadopol, C. Turianu, op. cit., p. 85; în acelaşi sens, a se vedea Volonciu IIl, 
p. 250. 

+ C. Apel Braşov, dec. pen. nr. 355/1999, în C 36, pp. 266-267. Nu putem împărtăşi 
soluția jurisprudenţială (C. Apel Constanţa, dec. pen. nr. 443/1995, în Dr. nr. 8/1996, 
p. 140) conform căreia există motiv de repunere în termen dacă inculpatul a fost prezent la 
dezbateri, în condiţiile amânării pronunțării de 7 ori, creând astfel pentru inculpat „o situaţie 
derutantă”. Soluția extinde în mod nejustificat înțelesul sintagmei cauză temeinică de 
împiedicare. 

În ceea ce priveşte cea de a doua condiţie, nu sunt probleme 
deosebite, rezultând că instanţa trebuie să o considere ca fiind îndeplinită 
dacă cererea s-a făcut în cel mult 10 zile de la încetarea cauzei temeinice 
de împiedicare. 

Prevederea în lege a acestei condiţii are o dublă rațiune: în primul 
rând, nu se poate lăsa persoanei vătămate sau părţii care nu a uzat în 
termen de dreptul de apel posibilitatea de a o face ulterior oricând, fără 
nicio limitare în timp, deoarece, altfel, stabilitatea hotărârilor judecătoreşti 
ar deveni incertă. În al doilea rând, odată ce a încetat cauza temeinică de 
împiedicare, titularul apelului poate să declarare apel, beneficiind de 
acelaşi termen general, de 10 zile, care se socoteşte de la acest moment. 

Termenul de 10 zile sus-menţionat este un termen maxim, adică 
intervalul cel mai mare de timp în care poate fi cerută repunerea în termen. 

Potrivit art. 411 alin. (2), hotărârea primei instanțe este definitivă 
până la momentul în care instanţa de apel admite cererea de repunere în 
termen. 

Aşadar, principalul efect al repunerii în termenul de apel constă în 
„faptul că sentinţa atacată, care devenise definitivă la expirarea termenului 
de apel, îşi pierde acest caracter şi apelul introdus după expirarea terme- 
nului legal produce aceleaşi efecte ca şi un apel declarat în termen. 
| | În ipoteza în care instanţa de apel respinge cererea de repunere în 

termen, apelul va fi respins ca tardiv. 


$ 5. Declararea apelului. Renuntarea la apel. Retragerea 
apelului 


5.1. Declararea apelului 


În vederea declanşării judecății în apel, este necesar ca cel care are 
dreptul de a face apel să-şi manifeste voinţa în acest sens. 

Actul procedural în care se consemnează declaraţia de apel este o 
cerere scrisă care trebuie să conţină următoarele mențiuni, potrivit art. 412 
alin. (1): 

a) numărul dosarului, data şi numărul sentinţei sau încheierii atacate; 

b) denumirea instanţei care a pronunţat hotărârea atacată; 

c) numele, prenumele, codul numeric personal, calitatea şi domiciliul, 
reşedinţa sau locuința, precum şi semnătura persoanei care declară apelul. 

În cazul în care persoana care declară apel nu poate să semneze, 
cererea va fi atestată de un grefier de la instanța a cărei hotărâre se atacă 
sau de avocati. 


1 Potrivit art. 366 alin. (2) teza a Il-a din Codul de procedură penală anterior, cererea 
de apel putea fi atestată şi de primarul sau secretarul primăriei ori de funcţionarul 
desemnat de aceştia, din localitatea unde domiciliază apelantul. 

Cererea de apel nesemnată ori neatestată poate fi -confirmată în 
instanță de titularul apelului ori de reprezentantul acestuia la primul termen 
de judecată cu procedura legal îndeplinită. 


sewe’ a 


memoriu separat. Notăm faptul că actualul legiuitor a renunţat la dispoziția 
potrivit căreia memoriul scris trebuia depus în mod obligatoriu la instanța 
de apel cel mai târziu până în ziua judecății, ceea ce înseamnă.că acest 
memoriu poate fi depus la dosarul cauzei oricând pe parcursul judecății 
apelului. 

În lipsa motivării cererii de apel, instanța de apel este obligată să 
examineze cauza sub. toate aspectele de fapt şi de drept, în aplicarea 
efectului. devolutiv al apelului.. Evident, indicat este ca apelantul să moti- 
veze folosirea căii de atac. Utilitatea motivării constă în aceea că expu- 
nerea motivelor, pe de o parte, face să fie cunoscută cauza nemulțumirii, 
iar, pe de altă parte, motivarea apelului conduce la delimitarea şi preci- 
zarea aspectelor necesare soluționării cauzei de către instanța de control 
judiciar. 

Potrivit art. 412 alin. (1), cererea de apel.se. depune la. instanța a 
cărei hotărâre-se atacă. Există mai multe consideraţii care justifică această 
reglementare. În primul rând, prin depunerea cererii la prima instanţă se 
urgentează soluţionarea apelului, deoarece în cazul în care cererea ar fi 
depusă direct la instanța de control judiciar, aceasta ar trebui să solicite 
dosarul primei instanţe şi s-ar pierde timp. În al doilea rând, când sunt mai 
multe apeluri declarate, dispoziția legală menţionată mai sus asigură 
concentrarea tuturor acestora la prima instanţă, de unde vor fi trimise 
instanței de apel, care le va judeca pe toate deodată, evitându-se pro- 
nunțarea unor hotărâri contradictorii. Prima instanţă, fiind îndrituită să 
primească cererile de apel, va putea cunoaşte la expirarea termenului de 
apel dacă au intervenit sau nu cereri de apel şi deci dacă este posibil ca 
hotărârea să fie pusă în executare. 


1 În acest sens, menţionăm dispoziţiile art. 126 din Regulamentul de ordine 
interioară al instanțelor judecătoreşti, în conformitate cu care „căile de atac declarate oral 
în şedinţa în care s-a pronuntat hotărârea vor fi consemnate într-un proces-verbal semnat 
de preşedintele compietului şi de grefierul de şedinţă”. 

Persoana care se află în stare de deţinere poate depune cererea de 
apel şi.la administraţia locului. de. detenţie. Şi în această ipoteză, dacă 
apelul se declară oral, persoanele competente de la locul de deţinere 
întocmesc un proces-verbal. Cererea de apel înregistrată sau atestată ori 
procesul-verbal întocmit de administraţia locului de deţinere se înaintează 
de îndată instanţei a cărei hotărâre este atacată. 

Derogarea sus-mențţionată de la regula potrivit căreia cererea de 
apel se depune la instanţa a cărei hotărâre se atacă se explică prin nece- 
sitatea de a se asigura persoanelor aflate în stare de deţinere posibilitatea 
efectivă, nu doar formală, de exercitare a dreptului de apel, în condiții în 
care acestea să nu se afle într-o situație mai nefavorabilă decât ceilalţi 
subiecți procesuali. 

Cererea poate fi depusă şi la instanţa ierarhic superioară celei a 
cărei hotărâre este atacată (iudex ad quem), dar înăuntrul termenului legal. 
Există o asemenea posibilitate, deoarece dispoziţiile legale în această 
materie nu prevăd ca declaraţia de apel să fie făcută, sub sancţiunea 
nulităţii, la instanța a cărei hotărâre se atacă”. Neexistând vătămare, nu 
poate fi fi vorba de invocarea vreunei nulități relative, iar despre o nulitate 
"absolută determinată de încălcarea normelor legale privind sesizarea 
instanţei nu se poate vorbi, deoarece (deşi cererea de apel constituie actul 
de sesizare a instanței de apel) operaţiunile legate de primirea cererii şi 
„trimiterea ei, împreună cu dosarul, sunt simple acte administrative?. 
Instanța de apel la care, contrar prevederilor art. 413 alin. (1), s-a depus 
cererea trebuie să o înregistreze spre a i se da o dată certă şi apoi să 
solicite primei instanţe dosarul, în vederea judecării apelului. 

Primind cererea, instanţa a cărei hotărâre este atacată are obligația 
să o trimită de îndată, după redactarea- hotărârii, împreună cu dosarul 
cauzei, instanței de. apel, Această obligaţie revine instanţei de fond Ş) în 
cazul în care. apelul este tardiv, verificarea legalităţii declarării apelului fiind — 
de competenţa exclusivă a instanței competente să soluţioneze. calea de 
atac. 

În practica instanțelor de judecată? s-a apreciat că înaintarea de 
către parchet a cererii de apel, în termenul legal, dar în mod eronat, la o 


1T.S., s. pen., dec. nr. 2525/1969, în R.R.D. nr. 12/1969, p. 179. 

2 V. Papadopol, C. Turianu, op. cit., p. 103. 

3 În acest sens, potrivit art. 133 alin. (3) din Regulamentul de ordine interioară al 
instanțelor judecătoreşti, grefierul delegat cu efectuarea lucrărilor de executări penale 
menţionează în registrul de executări penale data expedierii fiecărui dosar la instanța 
competentă pentru judecarea căii de atac. Anterior expedierii dosarului la instanța de 
control judiciar, prima instanță, la cererea procurorului, transmite dosarul la parchet în 
vederea motivării căii de atac. 

4 T.S., s. pen., dec. nr. 701/1971, în R.R.D. nr. 7/1971, p. 160. 

5 Î.C.C.J., s. pen., dec. nr. 1460/2003, în Buletinul Jurisprudenței, Culegere de 
decizii pe anul 2003, op. cit., pp. 752-753; în acelaşi sens, a se vedea V. Papadopol, notă 

altă instanță decât cea competentă, instanţă care la rândul ei a înaintat 
cererea instanței competente, dar după expirarea termenului legal, nu 
justifică respingerea apelului ca tardiv, chiar dacă, între timp, hotărârea 
apelată a fost pusă în executare. Astfel, potrivit principiului care se 
desprinde din prevederile art. 289 alin. (9)', art. 296 alin. (4, art. 341 
alin. (1) teza a Il-a?, un act procedural nu poate fi anulat sau considerat 
tardiv pentru simplul motiv că a fost greşit îndreptat, dacă a fost făcut în 
termen. În asemenea împrejurări, relevant este momentul în care titularul 
apelului şi-a manifestat voinţa în sensul exercitării căii de atac. Privitor la 
împrejurarea că hotărârea primei instanțe a fost, eventual, pusă în exe- 
cutare, aceasta este irelevantă, deoarece, hotărârea nefiind definitivă, 
instanța de apel va anula formele de executare. 


5.2. Renunţarea la apel 


Persoana vătămată şi părţile din proces pot dispune asupra dreptului 
de a declara apel. În acest sens, în dispoziţiile art. 414 alin. (1) se arată că, 
după pronunţarea hotărârii şi până la expirarea termenului de declarare a 
apelului, părţile şi persoana. vătămată .pot renunța în mod expres la 
această cale de atac. 

Din conţinutul textului de lege menţionat mai sus rezultă că instituția 
renunțării la apel funcționează numai pentru părți şi persoana vătămată, nu 
şi pentru ceilalţi titulari ai apelului prevăzuţi în art. 409. Cu toate acestea, în 
literatura de specialitate* s-a apreciat, în mod judicios, în opinia noastră, că 
dreptul de a renunţa la apel se impune a fi recunoscut tuturor persoanelor 
care pot exercita calea de atac. În acest sens, în ceea ce-l priveşte pe 
procuror, acesta poate renunţa tacit la dreptul de apel, prin abţinerea de la 
exercitarea acestui drept, astfel că nu există nicio rațiune pentru a nu i se 
recunoaşte posibilitatea de a face acelaşi lucru şi în mod expres, printr-o 
declarație scrisă sau orală”, cu atât mai mult cu cât asupra renunțării se 
poate reveni. | 

De asemenea, titularii prevăzuţi în art. 409 alin. (1) lit. e) şi f), deşi nu 
sunt părţi sau subiecți procesuali principali, au totuşi calitatea de subiecți în 


critică la C. Apel Bucureşti, s. | pen., dec. nr. 183/1996, în Culegere de practică judiciară 
penală pe anul 1996, Ed. Holding Reporter, Bucureşti, 1998, pp. 23-25. 

1 Plângerea greşit îndreptată la organul de urmărire penală sau la instanța de 
judecată se trimite, pe cale administrativă, organului judiciar competent. 

2 Plângerea prealabilă greşit îndreptată se consideră valabilă dacă a fost introdusă 
în termen la organul judiciar necompetent. 

* Plângerea împotriva soluțiilor de neurmărire sau netrimitere în judecată greşit 
îndreptată se trimite pe cale administrativă organului judiciar competent. 

4 V. Papadopol, C. Turianu, op. cit., p. 110. 

5 |. Dumitru, Renunțarea la apel de către procuror, în Dr. nr. 9/1994, p. 70. 

raportul juridic adiacent raportului procesual penal!, astfel că, printr-o 
interpretare extensivă, prevederile art. 414 le pot fi aplicate şi acestora. 

Asupra renunțării, cu excepția apelului care priveşte latura civilă a 
cauzei, se poate reveni înăuntrul termenului pentru declararea apelului, 
conform art. 414 alin. (2). Rezultă că renunţarea la apel conferă caracter 
definitiv laturii civile a hotărârii. 

Se poate observa că dispoziţiile art. 414 alin. (2), privind imposi- 
bilitatea revenirii asupra renunțării la apel în ceea ce priveşte latura civilă a 
cauzei, se adaugă ca o modalitate în plus în ceea ce priveşte momentul la 
care rămân definitive hotărârile judecătoreşti ale primei instanţe faţă de 
momentele prevăzute în art. 5517. 

In art. 414 alineat final se arată că renunţarea sau revenirea asupra 
renunțării poate să fie făcută personal sau prin mandatar special. 


5.3. Retragerea apelului 


Spre deosebire de renunţarea la apel, retragerea apelului presupune | 
existenţa unui apel declarat. 

Potrivit legii, retragerea apelului poate fi făcută atât de către părţi şi 
persoana vătămată, cât şi de procuror. Considerăm însă, în baza argu- 
mentelor relevante pentru instituţia renunțării la apel, că de aceeaşi posi- 
bilitate este necesar să beneficieze şi subiecții raportului juridic adiacent 
raportului procesual penal principal, şi anume martorul, expertul, interpretul 
avocatul, precum şi orice altă persoană ale cărei interese legitime au fost 
vătămate nemijlocit printr-o măsură sau printr-un act al instanţei. 

Potrivit art. 415 alin. (1), până la închiderea dezbaterilor la instanța 
de apel, persoana vătămată şi oricare dintre părţi îşi poate retrage apelul 
declarat. Retragerea apelului trebuie să fie făcută personal de parte sau 
prin mandatar special, iar dacă partea se află în stare de deținere, printr-o 
declarație atestată sau consemnată într-un proces-verbal de către 
administraţia locului de deţinere. Declaraţia de retragere se poate face fie 
la instanța a cărei hotărâre a fost atacată, fie la instanţa de apel. 

Având în vedere semnificaţia retragerii apelului, legea precizează că 
aceasta trebuie să fie făcută personal sau prin mandatar special, față de 
această prevedere a legii, nu constituie o retragere a apelului simpla 
declaraţie de retragere a acestuia, făcută de apărător, fără a prezenta un 
mandat special?. 


1 V. Dongoroz ş.a., Noul Cod de procedură penală şi Codul de procedură penală 
anterior — prezentare comparativă, Ed. Politică, Bucureşti, 1969, p. 301. 

2 În art. 551 sunt arătate momentele la care hotărârea primei instanțe rămâne 
definitivă, momente din care lipseşte ipoteza prevăzută în art. 414 alin. (2). 

3 C. Apel Suceava, dec. pen. nr. 258/1998, în Buletinul Jurisprudenţei, Culegere de 
practică judiciară, 1997-1998, Ed. Lumina Lex, Bucureşti, 1999, pp. 171-173; în acelaşi 
sens, a se vedea T.S., s. pen., dec. nr. 2539/1979, în R.R.D. nr. 7/1980, p. 57. 

În art. 415 alin. (2) teza | se arată că reprezentanții legali pot retrage 
apelul cu respectarea, în ceea ce priveşte latura-civilă, a condițiilor 
prevăzute de legea civilă. 

În vederea ocrotirii drepturilor inculpatului minor, în lege [art. 415 
alin. (2) teza a II-a] este prevăzută interdicția ca acesta să poată retrage 
apelul, indiferent dacă a fost declarat personal sau prin reprezentant legal. 
În acest fel, având în vedere efectele juridice ale retragerii căii de atac, şi 
anume rămânerea definitivă a hotărârii primei instanțe, sunt evitate situații 
în care inculpatul minor ar putea, prin această manifestare de voinţă, să îşi 
prejudicieze interesele”. În practica judiciară s-a considerat că de aceeaşi 
ocrotire trebuie să beneficieze şi inculpatul care suferă de o boală ce 
prezumă lipsa de discernământ a acestuia şi s-a decis că, în cazul în care 
apărătorul a declarat apel împotriva hotărârii prin care s-a dispus inter- 
narea medicală a inculpatului pentru o boală care indică lipsa de discer- 
nământ a acestuia, inculpatul nu poate retrage apelul declarat de 
apărătorul său?. 

Procurorul trebuie să manifeste o deosebită atenţie în privința folosirii 
„dreptului său de a declara apel şi, în consecință, să folosească această 
cale de atac numai în situațiile în care consideră că hotărârea pronunțată 
de instanţă este nelegală şi netemeinică. 

Legea oferă posibilitatea ca şi apelul declarat de procuror să fie 
retras, însă actul retragerii aparține procurorului. ierarhic superior, conform 
art. 415 alin. (3). Apreciem că printr-o asemenea reglementare legiuitorul a 
urmărit să lase posibilitatea procurorului ierarhic superior de a aprecia 
oportunitatea retragerii apelului şi, în acelaşi timp, să controleze calitatea 
muncii desfăşurate de unităţile de parchet subordonate. 

Potrivit art. 415 alin. (4), apelul declarat de procuror şi retras-poate fi 
însuşit de partea în favoarea căreia a fost declarat (sau de către persoana 
vătămată — n.a.). 

Aşa cum se poate observa, legea permite î însuşirea apelului declarat 
şi retras de procuror numai în ipoteza în care a fost declarat în favoarea 
părții, în consecinţă, în practica judiciară s-a hotărât, în mod corect, că 
apelul declarat de procuror în defavoarea inculpatului şi retras în condiţiile 
legii nu poate fi însuşit de către acesta”. 

In lege nu se prevede însă posibilitatea revenirii asupra retragerii 
apelului. Această reglementare există în ceea ce priveşte instituția renun- 
țării la apel. Caracterul irevocabil al declarației de retragere a apelului se 
poate determina şi prin prisma principalului efect generat de acest act de 
dispoziție, şi anume trecerea sentinței atacate în puterea lucrului judecat. 


+ Î.C.C.J., s. pen., dec. nr. 2704/2004, în Buletinul Jurisprudenței, Culegere de 
decizii pe anul 2004, op. cit., pp. 876-877. 

2 T.S., s. pen., dec. nr. 234/1969, în C.D. 1969, p. 430. 

* T, jud. Bistrița-Năsăud, dec. pen. nr. 14/1969, în R.R.D. nr. 5/1969, p. 165. 

Astfel, potrivit art. 551 pct. 3, la data retragerii apelului, dacă aceasta s-a 
produs după expirarea termenului de. apel, sentințele devin definitive. În 
concluzie, retragerea apelului este irevocabilă, ceea ce face ca declaraţia 
de revenire asupra retragerii să fie respinsă ca inadmisibilă?. 


$ 6. Efectele apelului 


6.1. Noţiuni introductive 


Declararea apelului presupune o continuare a judecării cauzei de 
către instanţa ierarhic superioară. În vederea atingerii scopului pe care îl 
are apelul, legea precizează care sunt efectele pe care le poate produce 
această cale de atac. Astfel, în dispoziţiile art. 416-419 se arată că apelul 
are următoarele patru efecte: suspensiv, devolutiv, neagravant şi extensiv, 
spre deosebire de dreptul francez, unde există două efecte esenţiale ale 
apelului: efectul suspensiv şi efectul devolutiv?. 


6.2. Efectul suspensiv al apelului 


Judecata în apel având ca scop verificarea legalităţii şi temeiniciei 
hotărârii atacate, este normal ca hotărârea criticată să nu poată fi pusă în 
executare decât după ce a rămas definitivă. 

În acest sens, dispoziţiile art. 416 arată că apelul declarat în termen 
este suspensiv de executare, atât în ceea ce priveşte latura penală, cât şi 
latura civilă, în afară de cazul în care legea dispune altfel. Aşadar, efectul 
juridic al legalei declarări a apelului constă în amânarea producerii 
consecinţelor juridice ale hotărârii atacate până la judecarea apelului. 

În marea majoritate a cazurilor, apelul are efect suspensiv. Sunt însă 
anumite situaţii în care interesul bunei desfăşurări a procesului penal 
înlătură efectul suspensiv al apelului. Astfel, în cazul repunerii în termen 
suspendarea hotărârii atacate este lăsată la aprecierea instanței de apel, 
conform art. 411 alin. (3). 

Subliniem faptul că efectul suspensiv al apelului se produce ope 
legis în cazul în care a fost declarat în termen. 


1C.8.J., s. pen., dec. nr. 7/1999, în R.D.P. nr. 1/2002, pp. 133-134; în acelaşi sens, 
a se vedea C. Apel Ploieşti, dec. pen. nr. 404/1996, în Buletinul Jurisprudenței, Culegere 
de practică judiciară, 1993-1997, op. cit., p. 249; în sens contrar, a se vedea C. Apel 
Bucureşti, s. | pen., dec. nr. 1561/1999, în Culegere de practică judiciară în materie penală 
„pe anul 1999, op. cit., p. 215. 

2 G. Stefani, G. Levasseur, B. Buloc, op. cit, pp. 767-774; J. Larquier, op. cit., 
pp. 187-190; J. Pradel, op. cit., pp. 711-712. 

* Ar fi posibil ca instanța, admițând repunerea în termen, să nu mai acorde şi cea 
de-a doua clemenţă, adică suspendarea executării hotărârii. 

6.3. Efectul devolutiv al apelului 


6.3.1. Noţiune 
| 

Controlul judiciar asupra hotărârilor judecătoreşti pronunțate în primă 
instanță nu se efectuează din oficiu, instanța ierarhic superioară celei care 
a pronunțat hotărârea în primă instanță procedând la o nouă judecată a 
cauzei numai la cererea titularilor apelului. 

Prin efectul devolutiv! al cererii (declarației) de apel, instanța de apel 
capătă împuternicirea de a înfăptui o nouă judecată, verificând, cu această 
ocazie, legalitatea şi temeinicia hotărârii atacate. În virtutea efectului devo- 
lutiv, instanța a cărei hotărâre este atacată are obligația să trimită dosarul 
instanţei competente să judece apelul. 


6.3.2. Limitele efectului devolutiv al apelului 


Având în vedere că prin hotărârea judecătorească sunt rezolvate 
toate aspectele privind latura penală şi latura civilă a cauzei şi ținând 
seama de faptul că cei vizati prin hotărâre au interese diferite, în funcţie de 
poziţia lor procesuală, legiuitorul a înţeles să transmită instanţei de apel 
dreptul de a face o nouă judecată asupra tuturor aspectelor cauzei 
judecate în primă instanță sau numai asupra unor aspecte ale acesteia, în 
funcţie de persoana care a declarat apel sau de persoana la care se referă 
declarația de apel. 

Deoarece titularilor apelului le sunt fixate anumite limite în ceea ce 
priveşte atacarea cu apel a hotărârilor pronunţate de prima instanţă, legea 
a prevăzut limite corespunzătoare devoluţiunii, acestea fiind în concor- 
danță atât cu calitatea procesuală a apelantului, cât şi cu poziția 
procesuală a intimatului?. În acest sens, în art. 417 alin. (1) se arată că 
instanța judecă apelul numai cu privire la persoana care l-a declarat şi la 
persoana la care se referă declaraţia de apel şi numai în raport cu calitatea 
pe care apelantul o are în proces. 

Din acest punct de vedere, modul de reglementare a efectului devo- 
lutiv în Codul de procedură penală conduce la concluzia că devoluțiunea 
poate fi integrală sau parțială. 

Devoluţiunea este integrală (ex integro) atunci când în apel instanța 
capătă dreptul să reexamineze toate problemele care au format obiectul 
judecății în primă instanță. De exemplu, instanța de apel va reexamina 
cauza sub toate aspectele de fapt şi de drept în situația în care sentința a 
fost apelată atât de către procuror, cât şi de către persoana vătămată şi 


1 Noțiunea de „devciuțiune” îşi are originea în verbul latin devolvo (-vere, -volo, 
-volum), care înseamnă a transmite, a face să treacă ceva de la un subiect la altul. 
? Intimatul este persoana la care se referă apelul declarat. 

toate părţile din proces. În acelaşi sens, în cazul în care procurorul declară 
apel criticând modul de soluţionare a acțiunii penale şi acțiunii civile într-un 
dosar cu un singur inculpat, cauza va fi devoluată în integralitate în fața 
instanței de apel. Reţinem, de asemenea, posibilitatea existenţei unui efect 
devolutiv integral, în cazul în care inculpatul sau partea civilă declară apel, 
atât în latura penală, cât şi în latura civilă a cauzei. 

În sensul celor menţionate mai sus, declarația de apel a procurorului, 
făcută fără rezerve, are un efect devolutiv integral, in rem şi in personam, 
instanța de apel fiind învestită cu judecarea întregii cauze atât în favoarea, 
cât şi în defavoarea părţilor şi al persoanei vătămate. Efectul se produce 
chiar şi în cazul în care, după expirarea termenului de apel, procurorul şi-a 
motivat apelul numai cu privire la unele fapte ori persoane. Caracterul 
integral al devoluţiei provocate prin apelul fără rezerve al procurorului se 
explică prin aceea că procurorul reprezintă în cadrul procesului penal 
societatea, iar interesul societăţii este înfăptuirea justiţiei, ceea ce 
presupune, în fiecare cauză penală în parte, o exactă stabilire a situației 
de fapt şi o corectă aplicare a legii. Rezultă că instanța sesizată printr-o 
declaraţie de apel a procurorului fără rezerve are obligația să examineze 
întreaga cauză, indiferent dacă în urma acestui examen situaţia părților se 
va înrăutăţi (reformatio in peius) sau se va uşura (reformatio in melius). În 
baza unui asemenea apel instanța va putea menţine hotărârea atacată şi 
deci situaţia inculpatului astfel cum a fost stabilită de prima instanță, dar o 
va putea şi reforma, prin agravare sau atenuare. În ipoteza în care 
procurorul doreşte să limiteze efectul devolutiv al apelului său, va trebui 
să-şi exprime, în mod expres şi neechivoc, această voinţă, fie în cuprinsul 
cererii de apel, fie printr-o cerere sau adresă depusă la instanță înăuntrul 
termenului de apel’. 

În reglementarea Codului de procedură penală român în vigoare este 
posibilă devoluţiunea integrală a cauzei în apelul procurorului, al 
inculpatului şi al părţii civile. Astfel, simpla declaraţie de apel a acestor 
subiecți procesuali, fără ca apelul să vizeze o anumită soluţie a primei 
instanțe, obligă instanța de apel să ia în considerare orice încălcare a 
legalităţii şi a temeiniciei hotărârii pronunţate şi să pronunțe o altă soluție, 
corespunzătoare legii şi adevărului?. 

Devoluţiunea este parțială (in partibus) când instanța de apel capătă 
dreptul să reexamineze numai unele dintre problemele care au făcut 
obiectul judecății în primă instanță. Reluând exemplul de mai sus, în 
situația în care procurorul declară apel împotriva modului de soluționare a 
acţiunii penale cu referire la un singur inculpat, achiesând la soluția 


1 C. Apel Bucureşti, s. | pen., dec. nr. 437/1998, cu notă de V. Papadopol, în 
Culegere de practică judiciară penală pe anul 1998, op. cit., p. 17. 

2 Gr.Gr. Theodoru, Efectul devolutiv al recursului şi limitele sale, în R.R.D. 
nr. 2/1974, p. 17. 

pronunțată cu privire la ceilalţi coinculpați, în faţa instanței de apel cauza 
va fi devoluată numai cu privire la acel inculpat, în condiţiile în care 
coinculpaţii, persoana vătămată sau partea civilă nu declară, la rândul lor, 
apel. | 

În legătură cu acest aspect, în practica judiciară s-a stabilit că în 
cazul în care apelul procurorului (aşa cum a fost făcut sau completat până 
la expirarea termenului de apel) este limitat la unul dintre inculpaţi şi dacă 
a fost declarat în defavoare, efectul devolutiv al apelului este limitat la 
acest inculpat, situaţia celorlalţi inculpaţi nemaiputând fi pusă în discuţie în 
vederea agravării situaţiei lor!. | 

De asemenea, dacă apelul este declarat numai de unul dintre incul- 
paţi, instanța de apel nu se poate apleca asupra legalităţii şi temeiniciei 
hotărârii pronunţate cu privire la ceilalți inculpaţi, pentru care hotărârea a 
rămas definitivă la momentul expirării termenului de apel?. Din acest punct 
de vedere, trebuie observat că, în cazul apelului inculpatului, prin efectul 
devolutiv nu se pot produce consecințe asupra celorlalţi inculpaţi, deoa- 
rece efectul devolutiv nu se poate substitui efectului extensiv, care are o 
'reglementare specială şi autonomă. 

Din această clasificare a devoluţiunii rezultă că titularii apelului pot fi 
diferențiaţi în următoarele două categorii: 1) titulari care au vocaţia de a 
determina devoluțiunea integrală a cauzei în fața instanţei de apel 
(procurorul, inculpatul şi partea civilă) şi 2) titulari care nu pot determina 
decât o devoluţiune parţială a cauzei (persoana vătămată, partea respon- 
sabilă civilmente, martorul, expertul interpretul, avocatul, precum şi orice 
persoană ale cărei interese legitime au fost vătămate nemijlocit printr-un 
act sau o măsură a primei instanțe de judecată). 

Menţionăm şi faptul că subiecţii procesuali din cadrul primei categorii 
pot genera şi o devoluţiune parțială, în funcţie de întinderea cererii de apel 
ori de poziția procesuală a intimatului. 

În raport cu calitatea procesuală pe care o are cel ce declară apel, 
sunt devoluate instanței de apel drepturi mai largi sau mai restrânse în 
ceea ce priveşte reexaminarea aspectelor care au format obiectul judecății 
în primă instanţă. 

Unii, titulari prin declararea apelului, devoluează atât latura penală, 
cât şi latura civilă a cauzei. Astfel, procurorul, inculpatul şi partea civilă, 
prin apelul lor, transmit instanţei care înfăptuieşte noua judecată dreptul de 
a reexamina latura penală şi latura civilă a cauzei, precum şi aspectele 
adiacente laturii penale şi laturii civile. În apelul acestor persoane are loc o 
devoluțiune ex integro. 


1 C. Apel Bucureşti, s. a Il-a pen., dec. nr. 725/1997, în Culegere de practică 
judiciară penală pe anul'1997, op. cit., p. 29. 
? Evident, în condiţiile în care apelul inculpatului este singurul declarat sau admis. 

În ceea ce priveşte efectul devolutiv al cererii de apel introduse de 
partea responsabilă civilmente, având în vedere limitele declarării căii 
ordinare de atac de către această parte, constatăm, ca regulă, posibilitatea 
unei devoluţiuni parțiale, în latura civilă a cauzei, şi, în subsidiar, posibi- 
litatea generării unui efect devolutiv integral, în măsura în care soluţia din 
latura penală a influenţat soluţia în latura civilă. 

-= Sunt titulari ai apelului care pot devolua, prin declanşarea căii de 
atac, numai aspectele care privesc latura cauzei în privința căreia pot face 
apel. Astfel, în apelul persoanei vătămate se devoluează numai latura 
penală a cauzei. | 

Dintr-o altă perspectivă, având în vedere dispozițiile art. 409, în care 
sunt arătate persoanele care pot face apel şi ținând seama de limitele 
efectului devolutiv al apelului, limite fixate în art. 417, în literatura de 
specialitate?, titularii apelului au fost grupaţi în alte două categorii, după 
cum urmează: 1) titularii care, prin calitatea lor procesuală, pot devolua 
fondul cauzei, precum şi măsurile adiacente fondului cauzei (procurorul, 
părţile şi persoana vătămată) şi 2) titularii care pot devolua numai aspecte 
auxiliare fondului cauzei, aspecte asupra cărora s-a pronunțat prima 
instanță de judecată (martorul, expertul, interpretul, avocatul, precum şi 
orice altă persoană ale cărei interese legitime au fost vătămate nemijlocit 
printr-o măsură sau printr-un act al instanţei). 

În art. 417 alin. (2) se arată că în cadrul limitelor prevăzute la 
alin. (1), instanţa este obligată ca, în afară de temeiurile invocate şi cererile 
formulate de apelant, să examineze cauza sub toate aspectele de fapt şi 
de drept. O corectă aplicare a acestei dispoziții legale obligă instanţa ca în 
apelul procurorului să examineze toate aspectele laturii penale, chiar dacă 
apelantul (procurorul) a vizat în apel soluția condamnării inculpatului şi nu 
s-a referit la soluţia achitării acestuia cu privire la una dintre infracțiunile 
pentru care a fost judecat în primă instanță şi achitat prin aceeaşi 
hotărâre?. 


6.4. Neagravarea situaţiei în propriul apel (efectul neagravant) 


Potrivit art. 418 alin. (1), instanța de apel, soluționând cauza, nu 
poate crea o situație mai grea pentru cel care a declarat apel. Dispoziţia de 


1 Gr.Gr. Theodoru, op. cit., p. 21. 

2 În această privință, în practica judiciară s-a arătat că în situația în care, prin hotă- 
rârea instanţei de fond, inculpatul trimis în judecată pentru două fapte a fost condamnat 
pentru una dintre ele şi achitat pentru cealaltă, iar procurorul, în apelul său, a invocat 
netemeinicia şi nelegalitatea hotărârii în raport numai cu soluţia de condamnare, solicitând 
majorarea pedepsei, instanța de apel, examinând hotărârea atacată în întregime, poate 
constata şi nelegalitatea soluţiei de achitare, urmând a casa hotărârea şi pe acest motiv 
(T. jud. Dolj, dec. pen. nr. 600/1969, în R.R.D. nr. 1/1970, p. 173, cu Note aprobative de 
D. Ciolfan şi T. Rădulescu şi Notă critică de V. Dumbravă). 

mai sus se aplică, potrivit art. 418 alin. (2), şi atunci când apelul a fost 
exercitat de către procuror în favoarea unei părți (sau în favoarea 
persoanei vătămate — n.a.). 

Acest efect al apelului are o veche aplicabilitate în materia căilor de 

atac şi este cunoscut sub denumirea de non reformatio in peius. Rațiunea 

“instituirii acestei reguli constă în înlăturarea temerii justiţiabililor că, even- 
tual, li s-ar agrava situaţia în propria lor cale de atac’, o asemenea temere 
putând determina, implicit, abţinerea de la folosirea căilor de atac şi, astfel, 
limitarea controlului judecătoresc ce se realizează prin exercitarea 
acestora. 

Datorită existenţei regulii non reformatio in peius, instituţia procesuală 
a controlului judecătoresc prin intermediul căilor de atac capătă o nestân- 
jenită posibilitate de a funcţiona?. 

Prin folosirea căilor de atac se oferă posibilitatea îndreptării unor 
hotărâri nelegale şi netemeinice. 

Trebuie însă subliniat faptul că prin incidenţa regulii non reformatio-in 
peius se îngrădeşte posibilitatea instanţei de apel de a îndrepta hotărârile 
nelegale şi netemeinice, dacă îndreptarea lor ar crea o situație mai grea 
pentru partea care a declarat apel. 

În această situaţie, neconcilierea între principiul non reformatio in 
peius şi principiile legalităţii şi aflării adevărului, în rezolvarea căii de atac a 
apelului, este rezolvată în favoarea principiului non reformatio in peius?. 

Prin prisma celor arătate mai sus, regula non reformatio in peius 
constituie o derogare de la principiile legalităţii şi aflării adevărului, fiindcă 
instanța de apel, în cazul în care ar constata că hotărârea este nelegală şi 
netemeinică, nu are căderea de a o anula şi posibilitatea să pronunțe o 
altă hotărâre prin care s-ar înrăutăţi situaţia celui care a declarat apel“. 

Precizăm că regula non reformatio in peius are incidenţă numai în 
situația în care partea este singurul titular care a declarat apel sau singurul 
titular căruia i s-a admis apelul, când în aceeaşi cauză au fost declarate 
mai multe apeluri. Deci, în situația în care una dintre părțile în proces 
declară apel, dar, în acelaşi timp, procurorul a declarat apel în defavoarea 


1 Justificând existența regulii non reformatio in peius, N. Volonciu arată: „Folosirea 
unei căi de atac de către un titular nu poate constitui o sabie cu două tăişuri, pentru că 
dacă ar exista un risc ca partea, prin propria sa cale de atac, să-şi creeze o situație mai 
grea, aceasta ar putea determina abținerea părții de la exercitarea drepturilor procesuale 
de teama asumării acestui risc” (Volonciu III, p. 406). A se vedea, pentru o examinare 
comparativă: J. Larquier, op. cit, p. 189; J. Pradel, op. cit, pp. 714-716; G. Stefani, 
G. Levasseur, B. Buloc, op. cit., pp. 770-773. 

2 Dongoroz Il, p. 228, 

3 Gh. Chivulescu, Principiul non reformatio in peius în reglementarea noului Cod de 
procedură penală, în R.R.D. nr. 12/1969, p. 84. 

+ Dongoroz Il, p. 228. 

părții şi a fost admis apelul procurorului, apelul părții fiind respins, nu 
acționează regula non reformatio in peius. 

În legătură cu înțelesul expresiei „neagravarea situaţiei”, doctrina şi 
practica judiciară au arătat că aceasta trebuie să aibă o largă cuprindere, 
dispoziţia art. 418 urmând să-şi găsească aplicabilitatea ori de câte ori, în 
mod, concret, datorită implicaţiilor procesuale ale apelului declanşat de 
către una dintre părțile din proces sau de către persoana vătămată, s-ar 
putea înrăutăţi situaţia acesteia. 

Cele mai multe referiri privind neagravarea situaţiei s-au făcut cu 
privire la inculpat, care, aşa cum am văzut, poate declara apel cu privire la 
orice constatare sau dispoziție pe care o apreciază ca fiind defavorabilă, 
indiferent dacă sentința apelată este de condamnare, de achitare, încetare 
a procesului penal, renunțare la aplicarea pedepsei sau amânare a 
aplicării pedepsei. 

Datorită regulii non reformatio in peius, în practica judiciară s-a 
hotărât, în mod corect, că în apelul declarat de inculpat instanța de apel nu 
poate reţine starea de recidivă, care, în mod greşit, nu fusese reținută de 
prima instanță”, sau nu poate schimba încadrarea juridică a faptei într-o 
infracțiune mai gravă, chiar dacă pedeapsa aplicată ar fi mai mică?. 

De asemenea, instanța de apel, rejudecând cauza în urma declarării 
apelului de către inculpat, nu poate reţine în sarcina acestuia mai multe 
infracțiuni în concurs față de o singură infracţiune reținută de prima 
instanță, chiar dacă menţine pedeapsa pronunțată de prima instanță’. 

În acelaşi sens, hotărârea instanței de apel care, soluţionând apelul 
inculpatului, a redus pedeapsa rezultantă aplicată inculpatului pentru 
săvârşirea a două infracţiuni concurente, dar a reţinut săvârşirea uneia 
dintre infracțiunile concurente în forma continuată încalcă principiul non 
reformatio în peius, deoarece instanţa de apel nu poate crea o situație mai 
grea pentru cel care a declarat apel“. 

Datorită faptului că, între alte soluţii, instanța de apel poate dispune 
şi desființarea cu trimitere spre rejudecare, conform art. 421 pct. 2 lit. b), 
trebuie subliniat că obligaţia respectării principiului non reformatio în peius 
se menţine în orice cadru procesual declanşat ca urmare a declarării 
apelului de către inculpat. În sensul celor arătate mai sus, nu poate fi 
agravată situaţia inculpatului în cazul în care, în urma judecării apelului 


1T. mun. Bucureşti, s. a Il-a pen., dec. nr. 1983/1976, în R.R.D. nr. 7/1977, p. 72. 
Instanța ar încălca regula non reformatio în peius şi în cazul în care, în recursul (apelul) 
inculpatului, ar reține starea de recidivă şi ar schimba încadrarea juridică într-o infracțiune 
mai puţin gravă, aplicând o pedeapsă mai mică (T.S., s. pen., dec. nr. 266 /1975, în R.R.D. 
nr. 6/1975, p. 69). 

2 |. Poenaru, Notă, în R.R.D. nr. 1/1970, pp. 169-171. 

° T. jud. Galaţi, dec. pen. nr. 356/1970, în R.R.D. nr. 9/1970, p. 68. 

4 ÎC.CJ., s. pen., dec. nr. 6658/2005, în Buletinul Jurisprudenței, Culegere de 
decizii pe anul 2005, op. cit., pp. 1002-1003. 

declarat de acesta, instanţa a dispus desființarea sentinţei cu trimitere spre 
rejudecare la prima instanţă şi aceasta, în rejudecare, agravează răspun- 
derea penală a inculpatului. | 

Pentru considerentele arătate mai sus, instanța care a primit cauza 
în urma desființării cu trimitere spre rejudecare nu putea aplica o pedeapsă 
mai mare decât aceea stabilită în hotărârea desființată în urma apelului 
inculpatului”. 

Regula non reformatio in peius, aşadar, trebuie să-şi producă efec- 
tele în orice cadru procesual, şi nu numai cu ocazia judecării apelului, care 
a fost declanşat ca urmare a apelului declarat de inculpat. În opinia 
noastră, teza rămâne valabilă în orice situaţie în care este analizată 
legalitatea şi temeinicia unei hotărâri judecătoreşti şi ori de câte ori sunt 
rezolvate alte probleme legate de hotărârile judecătoreşti. 

În acest sens, prin raportarea dispoziţiilor art. 587 alin. (2) la art. 418, 
rezultă că prima instanță, rejudecând cererea de liberare condiționată 
(într-o desființare cu trimitere spre rejudecare ca urmare a apelului declarat 
de condamnat) şi respingând-o din nou, nu poate fixa un termen de 
reînnoire a cererii mai mare decât cel fixat în hotărârea anterioară desfiin- 
tată în apelul inculpatului?. | 

Discuţii interesante privind aplicarea regulii non reformatio in peius 
au fost generate şi de situaţia în care în apelul inculpatului, la cererea 
acestuia, instanța de apel îi aplică măsura de siguranţă a obligării la 
tratament medical. Soluţionând o asemenea situaţie, instanța de apel a 
aplicat inculpatului măsura de siguranţă a obligării la tratament medical, 
motivând că atâta vreme cât din raportul medical existent în dosarul cauzei 
rezultă că inculpatul prezintă tulburări de comportament şi, din cauza 
intoxicării cronice prin alcool, prezintă pericol pentru societate, se justifică 
aplicarea în apel a obligării la tratament medical. La prima vedere, s-ar 
părea că, dată fiind natura juridică a acestei măsuri de siguranţă, prin 
aplicarea ei faţă de inculpat, în apelul său i se creează acestuia o situație 
mai grea. 

O analiză atentă a specificului pe care-l are măsura de siguranță a 
obligării la tratament medical duce la concluzia că luarea acesteia asigură 
atât înlăturarea stării de pericol pentru societate, cât şi înlăturarea perico- 
lului la care ar fi expusă însăşi sănătatea făptuitorului; măsura de siguranță 
are, în această ultimă ipoteză, şi un scop curativ, urmărind vindecarea 
făptuitorului de maladia de care suferă?. 

Faţă de cele arătate mai sus, măsura obligării la tratament medical 
se înfăţişează ca o modalitate legală prin care este ocrotit însuşi interesul 


1T. jud. Mureş, dec pen. nr. 554/1971, în R.R.D. nr. 12/1971, p. 155. 
2 T. jud. Timiş, dec. pen. nr. 1409/1976, în R.R.D. nr. 3/1977, p. 61. 
3 Comentariu |,pp. 574-583. 

celui față de care se aplică”. În lumina considerentelor menţionate, apre- 
ciem că prin obligarea la tratament medical a inculpatului, ca urmare a 
soluționării apelului său, nu a fost încălcată regula non reformatio in peius, 
ci, dimpotrivă, a fost satisfăcut un interes al său, interes cu privire la care, 
în cazul de faţă, el şi-a manifestat expres voința. 

În acord cu soluţia susținută de noi au fost exprimate şi alte opinii în 
literatura de specialitate”. 

Pornind de la caracterul de sancţiune de drept penal pe care-l are 
obligarea la tratament medical şi făcând o aplicare rigidă a dispozițiilor 
legale privind această măsură de siguranță, în literatura de specialitate a 
fost exprimată şi opinia că regula non reformatio in peius este încălcată 
prin aplicarea obligării la tratament medica! a inculpatului în apelul 
acestuia“. Din motivele pe care le-am învederat mai sus, această opinie o 
considerăm neîntemeiată. 

De asemenea, aspecte interesante au reieşit din practica instanţelor 
de judecată în legătură cu posibilitatea instanţei de control judiciar ca, în 
apelul inculpatului, să înlocuiască pedeapsa închisorii cu suspendarea 
executării pedepsei cu pedeapsa amenzii. Astfel, într-o opinie5, pornindu-se 
de la scara pedepselor prevăzute în art. 53 C. pen., se consideră că 
instanța care soluţionează calea de atac a apelului poate aplica pedeapsa 
amenzii în locul închisorii cu suspendarea executării pedepsei, fără a 
încălca regula non reformatio în peius, deoarece pedeapsa închisorii este 
întotdeauna mai grea decât cea a amenzii, chiar dacă executarea celei 
dintâi este suspendată, iar cea de-a doua este efectiv şi imediat execu- 
tabilă. Într-o altă opinie“, se consideră că atunci când se evaluează, de 
către instanța de apel, raportul de gravitate dintre două pedepse, trebuie 
să se țină seama, în mod exclusiv, de situația existentă în momentul 
pronunțării deciziei, făcându-se deci abstracţie, în cazul în discuţie, de 
posibilitatea ca măsura suspendării să fie revocată, în urma săvârşirii 
eventuale a unei infracțiuni în cursul termenului de încercare. Atâta vreme 
cât o asemenea revocare nu a avut loc, astfel că, în momentul pronunțării 
deciziei, inculpatul nu este ținut să execute pedeapsa închisorii, prin 
înlocuirea acestei pedepse, neexecutabile în acel moment, cu pedeapsa 
amenzii, supusă executării imediate, are loc o înrăutățire vădită a situaţiei 
inculpatului, cu atât mai mult cu cât numai de el depinde ca pedeapsa 


tC. Bulai, St. Bocăneț, Condiţiile procesuale pentru luarea măsurilor de siguranță a 
obligării la tratament medical şi a internării medicale, în R.R.D. nr. 10/1971, p. 103. 

2 |. Neagu, Notă, în R.R.D. nr. 1/1979, pp. 44-46. 

*V. Pătulea, Notă, în R.R.D. nr. 1/1979, pp. 40-47. 

* D. Pavel, Notă, în R.R.D. nr. 1/1979, pp. 48-49. 
| 5 Gh. Mateuţ, op. cit., pp. 243-244; în acelaşi sens, a se vedea T. jud. Sibiu, dec. 
pen. nr. 55/1989, cu note de B. Diamant, V. Luncean, în Dr. nr. 1-2/1990, p. 116. 

€ V. Papadopol, C. Turianu, op. cit, pp. 151-152; în acelaşi sens, a se vedea 
C.S. Paraschiv, op. cit., p. 186. 

privativă de libertate să nu devină niciodată executabilă. În concluzie, în 
apelul inculpatului nu se poate dispune înlocuirea pedepsei închisorii cu 
suspendarea executării cu pedeapsa amenzii!. 

În aplicarea aceluiaşi principiu, în lipsa apelului declarat de procuror 
ori de către alte părţi cu interese contrare, în cursul judecării apelului 
declarat numai de inculpat instanţa nu poate dispune arestarea preventivă 
a acestuia?. 

În apelul exercitat de procuror în favoarea unei părţi, instanța de apel | 
nu poate agrava situaţia acesteia. Astfel, regula non reformatio in peius 
acţionează cu aceleaşi valenţe şi în cazul în care apelul a fost declarat de 
procuror în favoarea unei părți din proces sau în favoarea persoanei 
vătămate. | 

În cazul în care procurorul declară apel şi în motivarea scrisă critică 
hotărârea într-un sens care este favorabil inculpatului, se impune concluzia 
că apelul a fost promovat în favoarea părții şi, în consecinţă, procurorul de 
şedinţă nu poate cere desființarea hotărârii pentru alte motive decât cele 
arătate în scris, dacă, prin motivele expuse în şedinţa de judecată, s-ar 
crea inculpatului o situaţie mai grea”. va 

Când în apelul declarat de procuror s-au invocat motive, atât în 
favoarea, cât şi în defavoarea părții, situația inculpatului poate fi agravată, 
deoarece un asemenea apel nu poate fi considerat ca fiind exercitat în 
favoarea părții”. 

Atunci când apelul procurorului a fost făcut ad mitiorem, adică în 
favoarea inculpatului, instanța de apel nu are de ales decât între două 
alternative: aceea de a uşura situaţia inculpatului, prin admiterea apelului, 
sau aceea de a menţine soluţia adoptată de prima instanţă, prin respingerea 
apelului. În aceste condiții, admițând apelul formulat de parchet în favoarea 
inculpatului, dar înlăturând circumstanțele atenuante reținute de prima 
instanță, instanța de apel a încălcat principiul non reformatio in peius”. 


6.5. Efectul extensiv al apelului 


Urmărind pronunțarea unor soluţii echitabile în cauzele penale în 
care există mai multe părți care aparţin aceluiaşi grup procesual 


1 C. Apel Cluj, dec. pen. nr. 1060/2000, în R.D.P. nr. 3/2001, p. 138. 

2 ÎC.C.J., s. pen., dec. nr. 5217/2005, în Buletinul Jurisprudenței, Culegere de 
decizii pe anul 2005, op. cit., p. 1000. 

3 T.S., s. pen., dec. nr. 1960/1985, în R.R.D. nr. 9/1986, p. 76. 

4T S, s. pen., dec. nr. 2791/1971, în V. Papadopol, M. Popovici, Repertoriu alfabetic 
de practică judiciară în materie penală pe anii 1969-1975, op. cit., pp. 372-373. 

5 C.S.J., s. pen., dec. nr. 1554/2000, în Buletinul Jurisprudenţei, Culegere de decizii 
pe anul 2000, op. cit., pp. 371-373; în acelaşi sens, a se vedea C. Apel Bucureşti, s. a Il-a 
pen., dec. nr. 170/1998, în Culegere de practică judiciară penală pe anul 1998, op. cit., 
p. 198. 


JUDECATA ÎN CĂILE ORDINARE DE ATAC 325 


(consortium litis), legiuitorul a instituit instrumentul juridic al extinderii 
apelului, instrument prin care se dă cauzei o rezolvare concordantă cu 
interesele tuturor părţilor care alcătuiesc grupul procesual". 

În dispozițiile art. 419 se arată că instanţa de apel examinează cauza 
prin extindere şi cu privire la părţile care nu au declarat apel sau la care 
acesta nu se referă, putând hotărî şi în privința lor, fără să poată crea 
acestor părţi o situaţie mai grea. 

` Prin modul în care este reglementat efectul extensiv al apelului s-a 
urmărit posibilitatea extinderii lui fată de părţile care au aceeaşi calitate în 
proces sau care au interes comun cu apelantul?. În acest sens, apelul 
declarat de un inculpat poate fi extins asupra celorlalți inculpați sau asupra 
părții responsabile civilmente în ceea ce priveşte latura civilă a cauzei. 

Fără îndoială că apelul nu poate fi extins asupra părţilor cu interese 
contrare, deoarece acestora li s-ar crea o situație mai grea, ceea ce legea 
nu îngăduie. 

Extinderea apelului cu privire la părţile care nu au declarat apel sau 
la care acesta nu se referă este obligatorie, urmărindu-se astfel pronun- 
tarea unor soluții legale, temeinice şi echitabile. 

Extinderea din oficiu a apelului este posibilă când instanța a fost 
legal învestită cu judecarea lui. În cazul în care apelul declarat de procuror 
în defavoarea inculpatului a fost retras de procurorul ierarhic superior, 
apelul nu poate fi însuşit de inculpat. Într-o asemenea ipoteză, instanța nu 
poate să examineze cauza prin extindere cu privire la inculpatul care nu a 
declarat apel, cum greşit s-a procedat în practica judiciară?. Criticând o 
asemenea soluție, în doctrină s-a arătat, pe bună dreptate, că apelul 
declarat de procuror şi retras de procurorul ierarhic superior poate fi însuşit 
de oricare dintre părți numai dacă a fost declarat în favoarea sa. În cazul în 
care apelul nu este declarat în favoarea sa, acesta nu poate fi însuşit de 
parte şi, implicit, instanța nefiind învestită cu judecarea lui, apelul este 
inexistent şi nu poate fi extinsf. 


1 Gh. Chivulescu, Efectul extensiv al recursului şi limitele sale, în R.R.D. nr. 6/1969, 
pp. 73-74. 

? Gh. Brenciu, V. Panţurescu, Consideraţii asupra efectului extensiv al recursului 
penal, în R.R.D. nr. 2/1975, p. 11. În practica judiciară s-a considerat, în mod temeinic, că 
deşi legea nu prevede expres, poate beneficia de extindere nu numai o parte care nu a 
exercitat calea de atac, ci şi cea care a exercitat-o, însă tardiv, deoarece nu i se putea crea 
acesteia din urmă o situație mai gravă. Ar fi, apreciem şi noi, inechitabil ca o parte care a 
rămas pasivă, nedeclarând apel, să beneficieze de extinderea apelului făcut de o parte din 
acelaşi grup procesual, iar părţii care a introdus apel după expirarea termenului legal să i 
se refuze acest beneficiu (C. Apel Bucureşti, s. | pen., dec. pen. nr. 264/1995, în Culegere 
de practică judiciară penală pe anul 1995, op. cit., pp. 18-19). 

3 T. jud. Bistriţa-Năsăud, dec. pen. nr. 14/1969, în R.R.D. nr. 5/1969, p. 165. 

4 V. Papadopol, M. Popovici, notă, în V. Papadopol, M. Popovici, Repertoriu 
alfabetic de practică judiciară în materie penală pe anii 1969-1975, op. cit., p. 375; O. Pop, 
Notă, în R.R.D. nr. 5/1969, pp. 166-167. 

7.1. Noţiuni introductive | 

Judecarea apelului este disciplinată, în mare măsură, de aceleaşi 
norme care prevăd modul de desfăşurare a judecății în primă instanţă. În 
acest sens, în art. 420 alin. (11) se arată că la judecarea apelului se aplică 
regulile de la judecata în fond, în măsura în care nu există pei (apoziți 
contrare. 

Sub aspectul periodizării desfăşurării judecății cauzelor tri faf 
apel se poate spune că există aceleaşi etape procesuale, adică o et 
premergătoare, şedinţa de judecată propriu-zisă şi soluționarea apelului 
(deliberarea şi rezolvarea cauzei în apel, pronunțarea, redactarea şi 
comunicarea deciziei). 

Se cuvine a fi precizat faptul că, în ceea ce priveşte şedinţa de 
judecată în apel, pot fi distinse anumite particularități în raport cu şedinţa 
de judecată în primă instanţă. 

Sub aspectul competenţei funcţionale, judecarea apelului se poate 
desfăşura fie la nivelul curţii de apel sau al curţii militare de apel, în ipoteza 
atacării unei sentințe pronunţate de judecătorie, tribunal, respectiv tribunal 
specializat sau tribunalul militar teritorial, fie la Înalta Curte de Casaţie şi 
Justiție, în cazul apelării unei sentințe pronunțate de curtea de apel, curtea 
militară de apel sau de Secţia penală a Înaltei Curți de Casaţie şi Justiție. 


7.2. Măsurile premergătoare şedinţei de judecată în apel 


Ca şi în cazul judecății în primă instanță, judecata în apel este 
precedată de anumite activităţi care au menirea de a pune dosarul în stare 
de judecată. În cadrul acestei proceduri premergătoare şedinţei de 
judecată în apel, sunt dispuse măsuri cu caracter administrativ cu privire la 
repartizarea aleatorie a dosarului, fixarea termenului de judecată, îndepli- 
nirea dispoziţiilor referitoare la citare, asigurarea apărării, respectiv întoc- 
mirea şi afişarea listei cauzelor. 

Pentru judecata în apel, dosarul cauzei va fi repartizat aleatoriu unui 
anumit complet de apel, fiind preluat de către preşedintele respectivului 
complet în vederea pregătirii şedinţei de judecată. 

La fixarea termenului de judecată a apelului, preşedintele comple- 
tului de apel va ţine seama de cauzele cu inculpaţi arestaţi sau care se află 
în arest la domiciliu, de ordinea intrării dosarului şi de timpul necesar 
studierii actelor din dosar. 

Preşedintele completului de judecată va da dispoziţii cu privire la 
citarea părților şi asigurarea dreptului de apărare. În cauzele în care 
desemnarea unui apărător din oficiu este obligatorie, judecătorul, odată cu 

fixarea termenului de judecată, ia măsuri pentru desemnarea apărătorului 
din oficiu. 

Preşedintele completului de judecată are îndatorirea să ia din timp 
toate măsurile necesare pentru ca, la termenul de judecată fixat, judecarea 
cauzei să nu sufere amânare. De asemenea, preşedintele de complet se 
îngrijeşte ca lista cauzelor fixate pentru judecată să fie întocmită şi afişată 
la instanță, spre vedere, cu 24 de ore înainte de termenul de judecată. 


7.3. Şedinţa de judecată în apel 
7.3.1. Participanţii la judecarea apelului 


În vederea exercitării dreptului lor, părţile şi persoana vătămată sunt 
citate pentru a participa la şedinţa de judecată în apel, conform art. 420 
alin. (1). Este vorba despre persoanele care au calitatea de apelant (au 
declarat apel) sau intimat (persoană la care se referă apelul), obligaţia 
citării nefiind incidentă în cazul părţilor sau persoanei vătămate care au 
participat la judecata în primă instanţă, dar nu vor participa la judecata în 
apel. 

Judecarea apelului nu poate avea loc decât în prezența inculpatului, 
când acesta se află în stare de deţinere. Având în vedere însă dispoziţiile 
art. 364 alin. (4), în conformitate cu care inculpatul aflat în stare de 
deţinere poate cere, în scris, să fie judecat în lipsă, fiind reprezentat de 
avocatul său ales sau desemnat din oficiu, şi ținând seama de faptul că 
aceste dispoziții se aplică pentru întreaga fază de judecată, indiferent de 
etapa procesuală în care se află cauza penală, opinăm în sensul recu- 
noaşterii dreptului inculpatului aflat în stare de deţinere de a nu participa la 
judecarea apelului. 

În privința participării procurorului, legea [art. 420 alin. (3)] arată că 
aceasta este obligatorie la judecarea apelului, oricare ar fi obiectul cauzei. 

Persoanele care participă la judecata în apel sunt clasificate, prin 
dispoziţiile art. 420, în următoarele două mari categorii: apelantul (per- 
soana care declară apel, indiferent dacă are calitatea de parte, persoană 
vătămată, martor, expert, interpret, avocat etc.) şi intimatul (persoana la 
care se referă apelul declarat). Deşi procurorul poate declara apel, în 
legea procesual penală nu este utilizat termenul de „apelant” cu privire şi la 
acesta, deşi, în mod real, se poate spune că are această calitate. 


7.3.2. Şedinţa de judecată în apel 


La judecata în apel, în linii mari, şedinţa are aceeaşi structură, sub 
aspectul stadiilor procesuale ce o alcătuiesc, ca şi judecata în primă 
instanță. Aşadar, şedinţa de judecată în apel poate fi compartimentată în 

trei stadii distincte, şi anume: începutul şedinţei de judecată, cercetarea 
judecătorească şi dezbaterile. 

Începutul şedinţei de judecată. Şedinţa de judecată în: apel începe 
prin declararea deschisă a şedinţei, strigarea cauzei, apelul persoanelor 
citate, efectuarea de verificări privitoare la inculpat. De asemenea, instanţa 
de apel, la începutul judecății, ia măsuri privind martorii, experții Şi 
interpreții. 

Cercetarea judecătorească în apel. În cadrul cercetării judecătoreşti, 
instanţa verifică hotărârea atacată pe baza lucrărilor şi a materialului din 
dosarul cauzei şi a oricăror probe noi, prezentate la instanța de apel. În 
acest sens, potrivit art. 420 alin. (5), instanța de apel poate readministra 
probele administrate la prima instanţă. 

Judecata în apel constituie o repetare a judecării fondului cauzei, 
ceea ce face posibilă administrarea de noi probe, la cererea procurorului, a 
apelantului sau a intimatului şi, în mod subsidiar, din oficiu, atunci când 
instanţa consideră necesar pentru formarea convingerii sale. În măsura în 
care instanța de judecată admite administrarea unor noi probe, la cererea 
procurorului, a persoanei vătămate sau a părţilor ori atunci când dispune 
din oficiu administrarea unor probe noi, acestea pot fi obținute prin orice 
mijloc de probă dintre cele prevăzute în art. 97 alin. (2). În aceste condiţii, 
în cadrul cercetării judecătoreşti în apel pot fi luate noi declarații incul- 
patului, persoanei vătămate, părții civile, părţii responsabile civilmente, pot 
fi audiaţi martori noi şi se pot dispune noi expertize. De asemenea, poate îi fi 
administrată proba cu înscrisuri noi sau, dacă este necesar, pot fi 
prezentate mijloace materiale de probă, altele decât cele prezentate în 
cursul judecății în primă instanţă. 

Practic, în cursul cercetării judecătoreşti în apel, instanţa de judecată 
poate realiza probaţiunea în aceleaşi condiţii ca şi prima instanță, dacă 
probele noi întrunesc cerințele care se desprind din conţinutul art. 100 
alin. (4)!. 

Menţionăm faptul că readministrarea probelor obținute în cursul 
judecății în primă instanţă, ca şi administrarea unor probe noi se prezintă 
ca fiind activităţi probatorii, a căror oportunitate este lăsată la aprecierea 
instanței de apel. 

Prin excepţie de la această regulă, potrivit art. 420 alin. (4), instanța 
de apel procedează la ascultarea obligatorie a inculpatului, când aceasta 
este posibilă, potrivit regulilor de la judecata în fond. Nu este posibilă 


1 „Organele judiciare pot respinge o cerere privitoare la administrarea unor probe 
atunci când: a) proba nu este relevantă în raport cu obiectul probaţiunii din cauză; b) se 
apreciază că pentru dovedirea elementului de fapt care constituie obiectul probei au fost 
administrate suficiente mijloace de probă; c) proba nu este necesară, întrucât faptul este 
notoriu; d) proba este imposibil de obținut; e) cererea a fost formulată de o persoană 
neîndreptățită; f) administrarea probei este contrară legii”. 

ascultarea inculpatului, de exemplu, în cazul în care acesta se sustrage de 
la judecarea apelului, este dispărut sau îşi exercită dreptul la tăcere. 

Generalizarea ascultării inculpatului în apel, indiferent de modul de 
rezolvare a acţiunii penale în primă instanţă, se prezintă ca un element de 
noutate comparativ cu reglementarea anterioară. În acest sens, potrivit 
art. 378 alin. (1) din Codul de procedură penală anterior, cu ocazia 

judecării apelului, instanța era obligată să procedeze la ascultarea 
inculpatului prezent numai în două ipoteze: 1) atunci când inculpatul nu a 
fost ascultat la instanța de fond; 2) atunci când instanța de fond a sti 
nunțat împotriva inculpatului o hotărâre de condamnare. 

Regula audierii inculpatului în cadrul judecății în apel s-a impus, în 

principal, ca urmare a jurisprudenţei Curţii Europene a Drepturilor Omului, 
care a statuat că judecata în căile de atac este echitabilă numai în măsura 
în care instanța de control judiciar competentă să analizeze atât situaţia de 
fapt, cât şi chestiunile de drept analizează problema vinovăţiei inclusiv prin 
aprecierea nemijlocită a persoanei care susține că nu a comis infrac- 
iunea”. În acelaşi sens, instanța supremă a hotărât că este nelegală con- 
 damnarea de către instanţa de apel a inculpatului față de care prima 
instanță a dispus încetarea procesului penal, fără ca instanța de apel să 
procedeze la ascultarea inculpatului prezent, invocându-se jurisprudenţa 
C.E.D.O.2. Astfel, inculpatul trebuie ascultat de instanța de apel oricare ar 
fi solutia primei instanţe şi oricare ar fi motivul de apel invocat. 

În ipoteza în care instanţa de apel a omis să procedeze la ascultarea 
inculpatului, deşi audierea era legal posibilă, hotărârea definitivă 
pronunțată în aceste circumstanţe poate fi atacată prin calea de atac a 
contestatiei în anulare, potrivit art. 426 lit. h). 

Dezbaterile. În privința dezbaterilor, ca moment procesual al judecării 
cauzelor penale în apel, legea [art. 420 alin. (6)] fixează o altă ordine a 
luărilor de cuvânt în comparație cu cea existentă în cadrul dezbaterilor la 
şedinţa de judecată în primă instanță. Astfel, în timp ce la judecata în 
primă instanţă în cadrul dezbaterilor se dă cuvântul în ordine: procurorului, 
persoanei vătămate, părții civile, părţii responsabile civilmente şi inculpa- 
tului, la dezbaterea apelului se dă cuvântul în următoarea ordine: apelan- 
tului, intimatului şi la urmă procurorului. Dacă între apelurile declarate se 
află şi apelul procurorului, primul cuvânt îl are acesta. 


1 C.E.D.0O., Hotărârea din 27.06.2000, pronunţată în cauza Constantinescu c. 
României, publicată în M. Of. nr. 279/30.05.2001. În acelaşi sens, a se vedea C.E.DO,, 
Hotărârea din 1.12.2005, pronunțată în cauza /lişescu şi Chiforec c. României, publicată în 
M. Of. nr. 782/15.09.2006. 

2 În special, Hotărârea din 25.07.2000, pronunțată în cauza Tierce şi alții c. San 
Marino. 

3 Î.C.C.J., s. pen., dec. nr. 2435/2007, conform site-ului instanței supreme. 

Apelantul expune oral motivele de apel, indiferent dacă au fost 
arătate în cererea de apel sau într-un memoriu separat ori sunt invocate 
pentru prima dată oral, direct în instanță. Intimatul, care are interes ca 
hotărârea atacată să fie menținută, răspunde motivelor invocate de 
apelant şi, de regulă, încearcă să demonstreze că nu sunt întemeiate. 
Dacă este vorba de motive invocate pentru prima oară oral, cu prilejul 
dezbaterilor, intimatul poate solicita un termen pentru pregătirea apărării. 
Procurorul, care întotdeauna urmăreşte soluţionarea cauzei în conformi- 
tate cu legea şi adevărul, nu este legat în concluziile sale de poziția 
niciuneia dintre părți, el putând'să ceară, în conformitate cu propria convin- 
gere, fie respingerea, fie admiterea totală sau parţială a apelului. 

Ca şi la judecata în primă instanţă, procurorul şi părţile au dreptul la 
replică cu privire la chestiunile noi ivite cu ocazia dezbaterilor. 

Şi în cazul judecății în apel, inculpatul are ultimul cuvânt, înainte de 
încheierea dezbaterilor [art. 389 alin. (1) raportat la art. 420 alin. (1)]. 

Cu caracter derogator, potrivit art. 420 alin. (12), apelul împotriva 
încheierilor care, potrivit legii, pot fi atacate separat se judecă în camera 
de consiliu fără prezența părţilor, care pot depune concluzii scrise, cu 
excepția cazurilor în care legea dispune altfel ori a celor în care instanța 
apreciază că este necesară judecata în şedinţă publică. 


7.4. Soluţionarea apelului 


7.4.1. Aspecte preliminare 


După încheierea dezbaterilor, instanţa de apel trece la deliberare, în 
vederea adoptării unei soluții". 

Potrivit art. 420 alin. (10), instanţa este obligată să se pronunţe 
asupra tuturor motivelor de apel invocate. Cu atât mai mult, desigur, ea 
este obligată să se pronunțe asupra tuturor apelurilor declarate. 

Deliberând în vederea soluționării apelului, instanța poate da o nouă 
apreciere probelor din dosarul cauzei. | 

După epuizarea analizei laturii penale cu privire la existența sau 
inexistența faptei, săvârşirea acesteia de către inculpat, existența vino- 
văției penale, a circumstanțelor agravante sau atenuante, formele parti- 
cipaţiei penale etc. şi a laturii civile, cu privire la existența prejudiciului, sta- 
bilirea întinderii acestuia, determinarea legăturii de cauzalitate între fapta 
care formează obiectul judecății şi prejudiciul cauzat etc., completul de 
judecată va delibera şi asupra altor chestiuni, cum sunt: măsurile privind 
mijloacele materiale de probă, obligarea la plata cheltuielilor judiciare, atât 
a celor avansate de stat, cât şi a celor făcute de părţi, şi asupra oricăror 
alte probleme privind justa soluționare a cauzei. 


1 Procedura detiberării la apel este aceeaşi ca în primă instanţă. 

Rezultatul deliberării se consemnează într-o minută, care se sem- 
nează de toți membrii completului de judecată‘. 

Apelul constituind o repetare a judecării fondului cauzei, în art. 420 
alin. (9) este prevăzută posibilitatea ca instanța, motivat, să dea o nouă 
apreciere probelor administrate în fața primei instanţe. 

Soluţiile pe care le poate da instanţa de apel sunt, potrivit art. 421, 
respingerea apelului sau admiterea apelului. 


7.4.2. Respingerea apelului 


În cazul în care apelul este tardiv sau inadmisibil ori în cazul în care 
hotărârea atacată este legală şi temeinică, instanța respinge apelul, 
menţinând hotărârea atacată. 

Primele două cazuri se deosebesc fundamental de cel de-al treilea, 
deoarece apelul considerat tardiv sau inadmisibil nu are aptitudinea de a 
învesti instanța cu judecarea apelului. În aceste cazuri, este exclusă 
verificarea în fapt şi în drept a hotărârii atacate, pentru că o asemenea 
verificare presupune existența unui apel exercitat în mod legal. În sens 
contrar, respingerea apelului ca nefondat presupune însă, cu necesitate, o 
examinare în fond, sub toate aspectele, a soluţiei pronunțate de prima 
instanţă. 

Respingerea apelului ca tardiv [art. 421 pct. 1 lit. a)]. Legea prevede 
pentru declararea apelului un interval de timp care nu poate fi depăşit?. 

Exercitarea apelului după expirarea termenului de apel, dacă nu are 
loc o repunere în termen, duce la respingerea apelului ca tardiv. În practica 
judiciară s-a arătat, în mod corect, că în cazul în care prin adresa 
comunicată instanței procurorul a precizat că apelul său vizează numai un 
inculpat, indicându-l nominal, comunicarea ulterioară, după expirarea 
termenului de 10 zile, în sensul că apelul vizează şi pe un alt inculpat, nu 
poate fi primită, sub acest aspect, apelul declarat de procuror fiind tardiv. 

Respingerea apelului ca tardiv se face de plano, deoarece instanța 
nu mai poate examina legalitatea şi temeinicia hotărârii atacate, nefiind în 
mod legal învestită*. În cazul respingerii apelului ca tardiv, hotărârea primei 


1 Reamintim faptul că judecata în apel se realizează la curtea de apel de către un 
complet format din 2 judecători. La Înalta Curte de Casaţie şi Justiție, completul este 
compus din 3 judecători, în cazul apelurilor împotriva hotărârilor pronunțate în primă 
instanță de curţile de apel şi de Curtea Militară de Apel, şi din 5 judecători, în cazul 
apelurilor împotriva hotărârilor pronunțate în primă instanță de Secţia penală a Înaltei Curti 
de Casaţie şi Justiţiei. | 
2 Termenul general de 10 zile poate fi depăşit numai în condițiile repunerii în 

termen. 
? T.S., s. pen., dec. nr. 1543/1973, în R.R.D. nr. 7/1976, p. 61. 
+ D.V. Mihăiescu, op. cit., p. 181. 

instanțe rămâne definitivă la data pronunțării hotărârii prin care s-a respins 
apelul, potrivit art. 551 pct. 4. k 

Respingerea apelului ca inadmisibil [art. 421 pct. 1 lit. a)]. In cazul 
respingerii apelului ca inadmisibil, legea sancţionează exercitarea căii 
ordinare de atac în situaţiile în care aceasta este nepermisă, când apelul a 
fost declarat de o persoană care nu are calitatea procesuală pentru a face 
apel sau de o persoană care a depăşit limitele în care putea ataca 
hotărârea. | 

Inadmisibilitatea se înfăţişează în această ipoteză ca o sancțiune 
procedurală îndreptată împotriva unui act pe care legea nu-l prevede sau îl 
exclude!. | 

Aşa cum arătam mai sus, legea prevede că anumite hotărâri 
judecătoreşti nu sunt supuse apelului şi, în consecință, apelul declarat 
împotriva unor asemenea hotărâri este respins ca inadmisibil. Astfel, 
potrivit art. 50 alin. (4), hotărârea de declinare a competenţei nu este 
supusă căilor de atac. În consecință, apelul declarat împotriva unei 
sentințe de declinare de competenţă va fi respins ca inadmisibil. 

De asemenea, este inadmisibil apelul declarat de părţi cu privire la 
alte aspecte decât cele prevăzute expres de lege. Spre exemplu, potrivit 
art. 409 alin. (1) lit. d), persoana vătămată nu poate critica prin apelul său 
aspecte care ţin de latura civilă a cauzei sau partea responsabilă 
civilmente nu poate apela sentinţa în ceea ce priveşte soluționarea laturii 
penale, dacă soluţia din această latură nu a influențat soluția în latura 
civilă. | 

În cazul respingerii apelului ca inadmisibil, instanța de apel se 
mărgineşte la verificarea calităţii procesuale a celui ce a declarat apel sau 
la certificarea faptului că hotărârea atacată face parte dintre cele supuse 
apelului. Instanţa nu verifică, în acest caz, legalitatea şi temeinicia hotărârii 
atacate. | 

Respingerea apelului ca nefondat [art. 421 pct. 1 lit. b)]. Spre deose- 
bire de respingerea apelului ca tardiv sau inadmisibil, în cazul respingerii 
apelului ca nefondat, instanţa face o judecată de valoare asupra hotărârii 
atacate?. 

Instanţa nu poate respinge ca nefondate apelurile procurorului şi ale 
părții civile declarate împotriva unei sentințe de achitare, pe considerentul 
că, după pronunțarea soluţiei, a intervenit amnistia şi, în consecinţă, 
continuarea procesului penal ar putea fi cerută numai de către inculpat?. 


11. Neagu, Drept procesual penal român, vol. I, Partea generală, Tipografia 
Universității Bucureşti, 1979, p. 227. 

2 Volonciu |, p. 413. 

3 În acest caz, instanța supremă a apreciat, în mod just, că, mai înainte de a se 
pune problema amnistierii faptei inculpatului, era necesar să se stabilească dacă soluția de 
achitare pronunțată de prima instanță este sau nu corectă. Verificarea legalității şi 

Într-o atare situaţie, instanța de apel, indiferent de poziţia inculpatului, are 
obligaţia să verifice dacă soluţia de achitare pronunţată de prima instanță 
este sau nu este legală sau temeinică. 


7.4.3. Admiterea apelului 


Instanța de apel pronunţă această soluţie atunci când constată că 
hotărârea atacată este fie nelegală, din cauza unei greşite aplicări a 
normelor de drept penal, material sau procesual, fie netemeinică, din 
cauza unei greşite stabiliri a situaţiei de fapt. Admiterea apelului implică 
întotdeauna desființarea hotărârii atacate şi pronunțarea unei noi hotărâri, 
potrivit art. 421 pct. 2. 

În cazul admiterii apelului pot fi pronunţate următoarele soluții: 

1) admiterea apelului, desființarea sentinței apelate şi soluționarea 
cauzei de către instanţa de apel; 

2) admiterea apelului, desființarea sentinței apelate şi rejudecarea 
cauzei de către instanţa a cărei hotărâre a fost desființată; 

3) admiterea apelului, desființarea sentinței apelate şi rejudecarea 
cauzei de către instanța competentă. 

În caz de admitere a apelului, hotărârea atacată se desființează în 
întregime, ținând seama însă de limitele efectului devolutiv şi ale efectului 
extensiv ale apelului. 

Având în vedere titularii apelului, precum şi drepturile lor în ceea ce 
priveşte atacarea hotărârii penale şi ţinând seama de efectele devolutiv şi 
extensiv ale apelului, există posibilitatea ca hotărârea să fie desființată 
numai cu privire la unele fapte sau persoane ori numai în ceea ce priveşte 
latura penală sau civilă. 


7.4.3.1. Admiterea apelului, desfiinţarea sentinţei apelate şi 
soluţionarea cauzei de către instanţa de apel 


Potrivit art. 421 pct. 2 lit. a), în ipoteza admiterii apelului şi a desfiin- 
țării sentinței primei instanțe, instanța de apel va pronunţa o nouă hotărâre, 
procedând potrivit regulilor referitoare la soluționarea acțiunii penale şi a 
acţiunii civile la judecata în fond. 

În consecinţă, instanța de apel poate pronunţa oricare dintre soluţiile 
pe care le poate pronunţa prima instanță, apreciind asupra temeiniciei sau 


temeiniciei primei instanţe trebuie să fie făcută indiferent de poziţia adoptată de inculpat, 
care, în cazul intervenirii amnistiei, are dreptul să ceară continuarea procesului penal 
pentru stabilirea nevinovăţiei sale, dar nu poate pretinde să se menţină o soluţie de achi- 
tare în primă instanță numai pe considerentul că, între timp, a apărut un act de clemenţă 
prin care infracțiunea imputată a fost amnistiată (T.S., s. pen., dec. nr. 1632/1971, în C.D. 
1971, pp. 484-485). 

netemeiniciei învinuirii şi dispunând, după caz, o soluţie de condamnare, 
renunțare la aplicarea pedepsei, amânare a aplicării pedepsei, achitare 
sau încetare a procesului penal. 

În această ipoteză, cea mai des întâlnită în practica judiciară, apelul 
are caracterul unei căi de atac de reformare, în sensul că instanţa de apel, 
după desființarea hotărârii atacate, procedează ea însăşi, ca instanță de 
control judiciar, la înlăturarea erorilor constatate, pronunţând o nouă 
hotărâre. Astfel, instanța de apel rejudecă fondul ca instanță de apel, prin 
modificarea gradului de jurisdicție, şi nu ca primă instanţă. 

În ipoteza desființării unei sentințe de achitare, instanța de apel, 
rejudecând, va readministra declaraţiile pe care prima instanță şi-a înte- 
meiat soluţia. Se menţine totuşi regula specifică judecății în fond, constând 
în posibilitatea renunțării la readministrarea probelor necontestate de 
apelant sau intimat, cu condiţia ca acestea să fie puse în dezbaterea 
contradictorie a părţilor, a persoanei vătămate şi a procurorului şi să fie 
avute în vedere de instanță la deliberare. De asemenea, vor fi avute în 
vedere şi dispoziţiile art. 383 alin. (3) şi (4) cu privire la renunţarea admi- 
nistrării probelor inutile sau imposibil de administrat. 

Se poate întâmpla, în situaţia constatării încălcării normelor de com- 
petență materială sau personală de către prima instanţă, ca instanța 
competentă să soluţioneze cauza să fie chiar instanţa care a admis apelul. 
În acest caz, temeiul juridic al soluţiei de admitere va fi art. 421 pct. 2 lit. b) 
teza finală. În alte circumstanțe, admițând ca temei juridic al soluției 
dispoziţiile art. 421 pct. 2 lit. a), se admite, implicit, privarea părții de o cale 
de atac, deoarece soluţia asupra fondului dată de instanța de apel în acest 
caz nu mai este susceptibilă de a fi atacată. În sens contrar, favorabil 
părţii, soluția dată de către instanța competentă, care este aceea care a 
admis apelul, va putea fi atacată cu apel!. 


7.4.3.2. Admiterea apelului, desfiinţarea sentinţei apelate şi 
rejudecarea cauzei de către instanţa a cărei hotărâre a fost 
desfiinţată sau de către altă instanţă 


Potrivit art. 421 pct. 2 lit. b), instanța admite apelul cu trimitere spre 
rejudecare în următoarele patru ipoteze: 

- judecarea cauzei de către prima instanță a avut loc în lipsa unei 
părţi nelegal citate sau care, legal citată, a fost în imposibilitate de a se 
prezenta şi de a înştiința instanța despre această imposibilitate, situație 
invocată de acea parte; în acest caz, dosarul va fi trimis spre rejudecare la 
instanţa a cărei hotărâre a fost desființată; 


1 În acelaşi sens, a se vedea V. Papadopol, notă la C. Apel Bucureşti, s. a Il-a pen., 
dec. nr. 506/1998, în Culegere de practică judiciară penală pe anul 1998, op. cit., 
pp. 18-19. 

- prima instanță nu s-a pronunţat asupra unei fapte reținute în sarcina 
inculpatului prin actul de sesizare sau asupra acțiunii civile; 

- judecarea cauzei la prima instanţă s-a făcut în condiţiile existenţei 
vreunuia dintre cazurile de nulitate absolută, cu excepția cazului de 
necompetenţă; şi în acest caz, dosarul va fi trimis spre rejudecare la 
instanța a cărei hotărâre a fost desființată; 

- judecarea cauzei la prima instanţă s-a făcut prin încălcarea nor- 
melor de competenţă; în acest caz, cauza va fi trimisă spre rejudecare la 
instanța competentă, deoarece dacă rejudecarea s-ar face de către 
instanța a cărei hotărâre a fost desființată, în mod practic, s-ar repeta 
greşeala în ceea ce priveşte competenţa. 

Având în vedere dispoziţiile art. 281, referitoare la regimul nulităţilor 
absolute, apreciem că instanța de apel va admite apelul şi va desființa 
hotărârea primei instanţe numai în cazul în care judecata în primă instanţă 
s-a desfăşurat prin încălcarea normelor relative la competența materială 
sau personală, atunci când judecata a fost efectuată de o instanță infe- 
rioară celei legal competente. În aceste condiții, dispoziţia legală cuprinsă 
în art. 421 pct. 2 lit. b) teza finală se impune a fi interpretată restrictiv, prin 
„necompetenţă” înțelegându-se doar încălcările care atrag sancţiunea 
nulității absolute. 
| În toate aceste cazuri, apelul are caracterul unei căi de atac de 

anulare, deoarece efectul său se limitează la desființarea hotărârii atacate, 
soluționarea cauzei în fond urmând să revină nu instanței de apel, ci 
instanței a cărei hotărâre a fost desființată sau instanței competente să 
soluţioneze cauza în conformitate cu regulile de competenţă prevăzute de 
lege. 


7.4.4. Chestiuni complementare 


Instanţa, deliberând asupra apelului, poate rezolva anumite chestiuni 
complementare. În acest sens, potrivit art. 422, instanța, deliberând asupra 
apelului, face, atunci când este cazul, aplicarea dispozițiilor privitoare la 
reluarea dezbaterilor şi a celor privind rezolvarea acțiunii civile, măsurile 
asigurătorii, cheltuielile judiciare şi orice alte aspecte de care depinde 
soluționarea completă a apelului. De asemenea, instanța de apel verifică 
dacă s-a făcut, de către prima instanţă, o corectă aplicare a dispoziţiilor 
privitoare la deducerea duratei reţinerii, arestării preventive, arestului la 
domiciliu sau internării medicale şi adaugă, dacă este cazul, timpul de 
arestare scurs după pronunțarea hotărârii atacate cu apel. 

Admițând apelul, instanța desființează hotărârea atacată în între- 
gime, dar în limitele prevăzute de art. 416 şi art. 4171. 


1 A se vedea efectul devolutiv şi efectul'extensiv ale apelului. 

Hotărârea poate îi fi desființată numai cu privire la unele fapte sau 
persoane ori numai în ceea ce priveşte latura penală sau civilă, dacă 
aceasta nu împiedică justa soluţionare a cauzei. 

Potrivit art. 423 alin. (3), când prima instanță a dispus arestarea 
inculpatului, instanța de apel poate menţine măsura arestării în caz de 
desființare a hotărârii. Desigur că această posibilitate există numai în 
ipotezele în care, deşi apelul este admis, există totuşi probe care prefi- 
gurează vinovăția inculpatului. 

Instanţa nu poate, atunci când constată că un apel este întemeiat şi, 
ca urmare, hotărârea trebuie desfi ințată, să nu examineze şi celelalte 
apeluri, pentru motivul/ că cererea lor a devenit inutilă. Cu alte cuvinte, 
faptul că un motiv de apel invocat de un apelant a fost găsit întemeiat nu 
poate îndreptăți instanța de apel să renunţe la examinarea celorlalte 
motive de apel, susţinute fie de acelaşi apelant, fie de alţi apelanți, 
motivând că examinarea lor ar fi, în aceste condiții, lipsită de interes ori că 
această operaţiune ar urma a fi făcută de instanţa de rejudecare!. 


7.4.5. Conţinutul deciziei instanţei de apel 


Hotărârea prin care instanța de apel se pronunță asupra apelului se 
numeşte decizie, hotărâre a cărei structură şi conţinut sunt prevăzute în 
art. 424. 

În partea introductivă a acestei hotărâri trebuie cuprinse mențiunile 
prevăzute în art. 402. Aceste menţiuni sunt cele prevăzute în art. 370 
alin. (4) care alcătuiesc conținutul unei încheieri de şedinţă. 

În expunere, decizia instanţei de apel trebuie să cuprindă temeiurile 
de fapt şi de drept care au dus, după caz, la respingerea sau admiterea 
apelului, precum şi temeiurile care au dus la adoptarea oricăreia dintre 
soluţiile pronunţate în apel. 

Dispozitivul trebuie să cuprindă soluţia dată de instanța de apel 
(respingerea apelului ca tardiv introdus, inadmisibil sau nefondat, respectiv 
admiterea apelului, urmată de desființarea hotărârii cu reţinere pentru 
rejudecare sau desființarea hotărârii cu trimitere spre rejudecare), data 
pronunțării deciziei şi menţiunea că pronunţarea s-a făcut în şedinţă 
publică. 

Instanța are obligaţia ca prin hotărâre să se pronunţe asupra măsurilor 
preventive, motivând soluția pronunţată. Când s-a dispus trimiterea cauzei 
spre rejudecare primei instanțe- sau instanței competente, instanța de apel 
poate dispune, la cerere sau din oficiu, luarea, revocarea, înlocuirea sau 
menţinerea unei măsuri preventive cu privire la inculpatul condamnat, în 
condiţiile legii. 


1 V. Papadopol, notă critică la C. Apel Bucureşti, s. | pen., dec. nr. 116/1996, în 
Culegere de practică judiciară penală pe anul 1996, op. cit., pp. 20-22. 

În cazul în care inculpatul se află în stare de arest preventiv sau de 
arest la domiciliu, în expunere şi dispozitiv se arată timpul care se deduce 
din pedeapsă. 

În ipoteza în care instanța de apel a dispus rejudecarea cauzei, 
decizia trebuie să indice care este ultimul act procedural rămas valabil de 
la care procesul penal trebuie să-şi reia cursul, în caz contrar toate actele 
procedurale fiind desființate de drept. 

Decizia instanței de apel se comunică procurorului, părților, persoanei 
vătămate şi, eventual, administraţiei locului de deținere. 


7.4.6. Procedura de rejudecare şi limitele rejudecării 


Întrucât, în esenţă, apelul presupune repetarea judecării în fond a 
cauzei, legea arată că atât instanța de apel (în cazul desființării hotărârii şi 
reţinerii cauzei spre rejudecare), cât şi instanţa căreia i-a fost trimisă cauza 
(în cazul desființării hotărârii şi trimiterii spre rejudecare) desfăşoară 
judecata potrivit dispoziţiilor aplicabile la soluționarea cauzelor în primă 
instanță. 

Cu privire la limitele rejudecării, trebuie subliniat faptul că instanța de 
rejudecare trebuie să se conformeze hotărârii instanţei de apel, în măsura 
în care situaţia de fapt rămâne aceea avută în vedere la soluționarea 
apelului. 

În cazul în care hotărârea a fost desființată în apelul procurorului, 
declarat în defavoarea inculpatului sau în apelul persoanei vătămate ori al 
părții civile, instanța care rejudecă respectiva cauză poate agrava soluția 
dată de prima instanță. 

Termenul „rejudecare” nu desemnează însă, aşa cum s-ar putea 
crede, o nouă desfăşurare de la început a întregii activități procesuale care 
se îndeplineşte de prima instanță, ci, de cele mai multe ori, doar efec- 
tuarea unora dintre actele care se subsumează acestei activități. Actele 
procesuale care nu au fost desființate de către instanța de apel, fiind 
implicit menținute, îşi păstrează valabilitatea, urmând ca instanța de 
trimitere să efectueze numai acele acte care, întrucât nu au fost legal 
îndeplinite, trebuie refăcute sau care, deşi necesare, nu au fost efectuate 
cu prilejul primei judecăţi. În acest sens, s-a stabilit în practica judiciară’, 
soluție confirmată şi în doctrină?, că, dacă se află în fața unor probe valabil 
administrate de către instanța a cărei hotărâre a fost desființată, instanța 
de trimitere nu este obligată să le readministreze, cu excepția situației în 
care repetarea administrării lor va apărea necesară pentru aflarea 
adevărului. 


1 T.S., s. pen., dec. nr. 390/1973, în C.D. 1973, p. 492. 
2 V. Papadopol, C. Turianu, op. cit., p. 252. 

În funcţie de limitele în care hotărârea atacată a fost desființată, se 
pronunţă şi instanța de rejudecare. Astfel, când hotărârea este desființată 
numai cu privire la unele fapte sau persoane ori numai în ceea ce priveşte 
latura penală sau civilă, instanța de rejudecare se pronunță în limitele în 
care hotărârea a fost desfi ințată. 

În practica judiciară s-a apreciat că instanța de apel a încălcat dispo- 
zițiile relative la limitele rejudecării pronunțând condamnarea inculpatului 
pentru o infracțiune nesupusă judecății în primă instanță, deoarece, în | 
acest mod, inculpatui a fost lipsit atât de dreptul la apărare, cât şi de un 
grad de jurisdicție, şi anume judecata în primă instanţă!. 


Secţiunea a Iil-a 
Contestaţia 


$ 1. Consideraţii preliminare 


Contestaţia reprezintă o cale ordinară de atac îndreptată împotriva 
hotărârilor penale nedefinitive care poate fi exercitată numai atunci când 
legea prevede în mod expres. 

Calea de atac a contestaţiei reprezintă un element de noutate intro- 
dus prin actualul Cod de procedură penală, prin intermediul căreia persoa- 
nele interesate pot critica anumite acte de dispoziție ale organelor judiciare 
penale. Subliniem faptul că această cale de atac are o reglementare 
distinctă față de calea de atac a apelului. 

Din analiza dispoziţiilor legale în materie rezultă că această cale 
ordinară de atac are specificul unei căi de atac de reformare, deoarece, ca 
regulă, critica este adresată instanței superioare, care are posibilitatea de 
a desființa hotărârea atacată, constatând erori de fapt sau de drept, şi de a 
pronunța o nouă hotărâre. Cu toate acestea, în condiţiile expres prevăzute 
în lege, contestaţia este prevăzută ca fiind o cale de atac de anulare. 
Astfel, instanța superioară, soluționând contestaţia, poate desființa hotă- 
rârea atacată, urmând ca rejudecarea să se facă de către judecătorul sau 
completul care a pronunțat-o, atunci când se constată că nu au fost 
respectate dispozițiile privind citarea. 

În reglementarea acestei căi de atac, a fost fixat un sediu legal 
general?, în cuprinsul art. 4251 , aplicabil ori de câte ori legea procesual 
penală nu conţine alte prevederi, pe de o parte, şi au fost prevăzute 


1Î.C.C.J., s. pen., dec. nr. 1314/2004, în Buletinul jurisprudenţei, Culegere de decizii 
pe anul 2004, op. cit., p. 882. 

f Reglementarea contestației drept cale ordinară de atac nu a fost realizată prin 
textul inițial al actualului, Cod de procedură penală, fiind necesară completarea legii 
procesual penale prin art. ill din O.U.G. nr. 3/2014, publicată în M. Of. nr. 98/7.02.2014. 

proceduri distincte, conţinând reguli derogatorii, de la caz la caz, pe de altă 
parte. În acest mod, calea de atac a contestaţiei se caracterizează ca o 
instituție complexă pentru a cărei funcţionalitate sunt prevăzute regle- 
mentări specifice. 

În aceste condiţii, vom observa, în cele ce urmează, situații parti- 
culare în care se exercită contestaţia, cu norme diferite în ceea ce priveşte 
titularii contestaţiei, termenul de introducere, procedura de judecată şi 
modul de soluţionare. 

Este necesar să subliniem faptul că, spre deosebire de calea de atac 
a apelului, contestaţia nu reprezintă o etapă procesuală autonomă plasată 
în faza de judecată. Astfel, după cum vom observa, procedura contestatiei 
se poate desfăşura, conform unor reguli comune sau, mai ales, în baza 
unor reguli procedurale derogatorii, pe tot parcursul procesului penal, în 
faza de urmărire penală, faza de judecată, precum şi în faza de punere în 
executare a hotărârilor penale. 

în cele ce urmează, ca modalitate de analiză, vom prezenta cadrul 
general instituit prin dispoziţiile art. 4251, urmând a evidenția, acolo unde 
se impune, elementele specifice pentru fiecare fază procesuală în care se 
exercită această cale de atac. 


$ 2. Obiectul contestatiei 


2.1. Noţiuni introductive 


Regula instituită în ceea ce priveşte obiectul acestei căi de atac este 
aceea conform căreia contestaţia poate fi exercitată împotriva încheierilor 
pronunţate pe parcursul procesului penal, după caz, de judecătorul de 
drepturi şi libertăţi, judecătorul de cameră preliminară şi instanța de 
judecată. 

Cu titlu de excepție, după cum vom vedea, contestaţia poate fi for- 
mulată şi împotriva ordonanţei procurorului, respectiv împotriva sentinței 
instanţei de executare. De asemenea, prin intermediul contestației, în 
cazuri expres şi limitativ prevăzute de lege, pot fi criticate nu numai actele 
procesuale menţionate mai sus, ci şi modul de aducere la îndeplinire a 
anumitor dispoziții ale organelor judiciare penale. 


2.2. Contestaţia împotriva încheierilor 


Înainte de a examina încheierile supuse contestaţiei, menţionăm din 
nou categoriile de încheieri şi regimul căilor de atac în privința acestora. 

Aşa cum arătam mai sus, încheierile sunt hotărâri judecătoreşti care 
pot fi pronunţate pe întreg parcursul procesului penal, după cum urmează: 
a) în cursul fazei de urmărire penală, încheierile sunt pronunţate de 

judecătorul de drepturi şi libertăţi; b) în cursul fazei de judecată, încheierile 
sunt pronunțate de judecătorul de cameră preliminară şi de instanța de 
judecată; c) în cursul fazei de punere în executare a hotărârii, încheierile 
sunt pronunţate de instanța de executare. 

În funcţie de calea de atac care poate fi exercitată, încheierile pro- 
nunţate pe întreg parcursul procesului penal pot fi clasificate în 
următoarele trei categorii: 

1) încheieri care nu sunt supuse căilor de atac; menţionăm, cu titlu 
de exemplu, încheierea prin care se disjunge acţiunea civilă [art. 26 
alin. (5)], încheierea prin care se soluţionează abţinerea ori recuzarea 
[art. 68 alin. (7)], încheierea prin care se dispun măsuri de protecție a 
martorului în cursul judecății (art. 128 alin. (6)], încheierea prin care 
judecătorul de drepturi şi libertăți se pronunţă asupra cererii de încuviințare 
a efectuării percheziţiei domiciliare [art. 158 alin. (9)] etc.; 

2) încheieri care pot fi supuse căii de atac a apelului, fie numai odată 

„cu sentința, fie separat față de fondul cauzei, cum este cazul încheierii prin 
care s-a dispus asupra cheltuielilor judiciare; 

3) încheieri care pot fi supuse numai căii de atac a contestaţiei. . 

Aşadar, obiectul principal al căii de atac a contestatiei îl reprezintă 
această ultimă categorie de încheieri, hotărâri judecătoreşti care pot fi 
pronunţate în tot cursul procesului penal şi care pot fi supuse numai căii de 
atac a contestaţiei. 

Din economia legii rezultă, cu titlu de exemplu, că pot fi supuse con- 
testaţiei următoarele încheieri: încheierea prin care judecătorul de drepturi 
şi libertăți a dispus, în cursul urmăririi penale, luarea măsurii internării 
nevoluntare în vederea efectuării expertizei medico-legale psihiatrice, 
potrivit art. 184 alin. (1); încheierile prin care judecătorul de drepturi şi 
libertăţi a dispus, în cursul urmăririi penale, asupra măsurilor preventive, 
potrivit reglementării de principiu cuprinse în art. 204 alin. (1); încheierile 
prin care judecătorul de cameră preliminară dispune asupra măsurilor 
preventive, potrivit reglementării de principiu cuprinse în art. 205 alin. (1); 
încheierile prin care instanța dispune în primă instanță asupra măsurilor 
preventive, potrivit reglementării de principiu cuprinse în art. 206 alin. (1); 
încheierile prin care judecătorul de drepturi şi libertăți sau judecătorul de 
cameră preliminară se pronunţă asupra propunerii de luare a măsurii 
obligării provizorii la tratament medical, potrivit art. 246 alin. (7); încheierile 
prin care instanța, în cursul judecății în primă instanţă şi în apel, se 
pronunță se pronunță asupra propunerii de luare a măsurii obligării 
provizorii la tratament medical, potrivit art. 246 alin. (11); încheierile prin 
care judecătorul de drepturi şi libertăți sau judecătorul de cameră preli- 
minară se pronunţă asupra propunerii de luare a măsurii internării medi- 
cale provizorii, potrivit art. 248 alin. (8); încheierile prin care instanța, în 
cursul judecății în primă instanță şi în apel, dispune internarea medicală 

provizorie, potrivit art. 248 alin. (13); încheierea prin care judecătorul de 
drepturi şi libertăți dispune în cursul urmăririi penale asupra valorificării 
bunurilor mobile, potrivit art. 2522 alin. (4); încheierea prin care judecătorul 
de cameră preliminară a admis plângerea împotriva soluţiei de netrimitere 
în judecată, a desființat soluția atacată şi a dispus începerea judecății, 
potrivit art. 341 alin. (9); încheierea prin care judecătorul de cameră preli- 
minară a soluționat cauza în procedura de cameră preliminară, potrivit 
art. 347; încheierea prin care prima instanță a dispus suspendarea 
judecății pe motiv de boală gravă a inculpatului sau pe perioada derulării 
procedurii de mediere, potrivit art. 367 alin. (4); încheierea prin care prima 
instanţă a dispus suspendarea judecății în caz de extrădare activă, potrivit 
art. 368 alin. (1); încheierea prin care s-a dispus suspendarea executării 
hotărârii supuse revizuirii, potrivit art. 460 alin. (2); încheierea prin care a 
fost luată o măsură preventivă împotriva persoanei juridice, potrivit art. 493 
alin. (7); încheierea prin care judecătorul de cameră preliminară se 
pronunță asupra cererii procurorului de luare a măsurii de siguranță a 
confiscării speciale sau a desființării unui înscris, potrivit art. 5491 alin. (6); 
încheierea prin care judecătorul delegat cu executarea competent aplică 
amnistia sau graţierea, atunci când intervin după rămânerea definitivă a 
hotărârii, potrivit art. 596 etc. 


2.3. Contestaţia împotriva anumitor categorii de sentinţe 


Subliniem faptul că sunt supuse contestaţiei anumite sentințe prin 
care instanţa de judecată soluţionează chestiuni adiacente fondului cauzei. 
Dintre acestea menţionăm, cu titlu de exemplu, următoarele sentințe care 
pot fi contestate: sentinţa prin care instanța competentă rezolvă cererea de 
reabilitare, potrivit art. 535; sentința prin care instanța de judecată compe- 
tentă soluţionează cererea de liberare condiționată, potrivit art. 587 
alin. (3); sentinţa prin care instanţa de judecată se pronunţă asupra cererii 
de amânare a executării pedepsei, potrivit art. 589 alin. (7); sentința prin 
care instanța de judecată se pronunță asupra cererii de întrerupere a 
executării pedepsei, potrivit art. 593 alin. (3). 

„Se desprinde concluzia că sentinţele care pot fi criticate prin calea de 
atac a contestatiei sunt specifice, de regulă, fazei de punere în executare a 
hotărârilor penale, cu excepția sentinţei pronunţate în procedura specială a 
reabilitării. 


2,4. Alte cazuri în care poate fi exercitată calea de atac a 
contestației 


Prevăzută ca o cale de atac prin care se urmăreşte, în principal, 
reformarea încheierilor şi, în cazuri expres prevăzute în lege, a sentințelor, 
contestaţia poate fi exercitată şi în alte situații. | 

În acest sens, menţionăm dispoziţiile art. 250 alin. (1), în confor- 
mitate cu care împotriva ordonantei prin care procurorul a luat o măsură 
asigurătorie se poate exercita contestaţie. 

De asemenea, după cum am precizat anterior, contestaţia poate viza 
modul în care au fost aduse la îndeplinire anumite acte de dispoziţie ale 
organelor judiciare. Astfel, potrivit art. 250 alin. (1) şi (6), poate fi contestat 
modul de aducere la îndeplinire a măsurii asigurătorii luate de procuror sau 
de către judecătorul de cameră preliminară. În acest caz, se contestă 
practic activitatea desfăşurată de către organele de cercetare penală care 
pun în aplicare dispoziţia procurorului, respectiv executorul judecătoresc 
care pune în aplicare măsura asigurătorie luată de judecătorul de cameră 
preliminară. 

În acelaşi sens, menționăm şi faptul că poate fi formulată contestaţie 
împotriva modului de aducere la îndeplinire a încheierii prin care 
judecătorul de drepturi şi libertăţi a dispus în cursul urmăririi penale valori- 
ficarea bunurilor mobile sechestrate [art. 2524 alin. (1) raportat la art. 2522 
alin. (3)] sau împotriva modului de aducere la îndeplinire a încheierii prin 
care instanța a dispus în cursul judecății valorificarea bunurilor mobile 
sechestrate [art. 2524 alin. (1) raportat la art. 252° alin. (3)]. f 


$ 3. Titularii contestaţiei 


Potrivit art. 425! alin. (2) teza |, normă cu caracter general în materia 
căii de atac a contestaţiei, pot face contestaţie procurorul şi subiecţii 
procesuali la care hotărârea atacată se referă precum şi persoanele ale 
căror interese legitime au fost vătămate prin hotărârea contestată”. 

Regula generală prevăzută în art. 425! acoperă, practic, toate 
ipotezele particulare care sunt reglementate în legea procesual penală. 
Astfel, contestaţia poate fi exercitată, de la caz la caz, fie de către un cerc 
restrâns de titulari (procuror, suspect sau inculpat), fie de către toți subiecții 
procesuali interesați (procuror, suspect, persoana vătămată, părţi ori alte 
persoane interesate). De asemenea, în alte ipoteze expres prevăzute în 
lege, titularii contestaţiei nu sunt individualizaţi, urmând a fi aplicată regula 
generală prevăzută în art. 425! alin. (2) teza |. 

În prima categorie, întâlnim un singur caz în care titularul contestatiei 
este exclusiv procurorul. Astfel, potrivit art. 596 alin. (3), încheierea prin 
care judecătorul delegat cu “executarea aplică amnistia sau graţierea, 
atunci când intervin după rămânerea definitivă a hotărârii, poate fi con- 
testată numai de către procuror. 


1 Înţelesul acestei categorii este cel precizat atât în art. 33, cât şi în art. 34 (avem în 
vedere subiecții procesuali principali, martorul, expertul, interpretul). 

În cadrul celei de a doua categorii, cel mai des întâlnită, vom include 
cazurile în care calea de atac a contestatiei poate fi declarată numai de 
către procuror, pe de o parte, şi suspect sau inculpat, pe de altă parte. În 
acest sens, pot fi contestate numai de către procuror şi suspect sau 
inculpat următoarele încheieri: încheierea prin care judecătorul de drepturi 
şi libertăți a dispus, în cursul urmăririi penale, luarea măsurii internării 
nevoluntare în vederea efectuării expertizei medico-legale psihiatrice, 
potrivit art. 184 alin. (14); încheierea prin care judecătorul de drepturi şi 
libertăți a dispus, în cursul urmăririi penale, asupra măsurilor preventive, 
potrivit reglementării de principiu cuprinse în art. 204 alin. (1); încheierea 
prin care judecătorul de cameră preliminară a dispus asupra măsurilor 
preventive, potrivit reglementării de principiu cuprinse în art. 205 alin. (1); 
încheierea prin care a fost luată o măsură preventivă împotriva persoanei 
juridice, potrivit art. 493 alin. (7). 

De asemenea, aplicând regula prevăzută în art. 425" alin. (2) teza |, 
procurorul, suspectul sau inculpatul au vocaţia implicită de a formula 
contestaţie împotriva următoarelor încheieri: încheierea prin care jude- 
cătorul de drepturi şi libertăți sau judecătorul de cameră preliminară se 
pronunță asupra propunerii de luare a măsurii obligării provizorii la 
tratament medical, potrivit art. 246 alin. (7), încheierea prin care instanța, 
în cursul judecății în primă instanță şi în apel, se pronunță asupra 
propunerii de luare a măsurii obligării provizorii la tratament medical, 
potrivit art. 246 alin. (11), încheierea prin care judecătorul de drepturi şi 
libertăţi sau judecătorul de cameră preliminară se pronunţă asupra 
propunerii de luare a măsurii internării medicale provizorii, potrivit art. 248 
alin. (8) şi încheierea prin care instanţa, în cursul judecății în primă instanță 
şi în apel, dispune internarea medicală provizorie, potrivit art. 248 
alin. (13). Putem include în categoria hotărârilor judecătoreşti care pot fi 
contestate numai de către procuror sau inculpat următoarele sentințe: 
sentința prin care instanța competentă rezolvă cererea de reabilitare, 
potrivit art. 535, sentinţa prin care instanța de judecată competentă solu- 
ționează cererea de liberare condiționată, potrivit art. 587 alin. (3), sentința 
prin care instanţa de judecată se pronunță asupra cererii de amânare a 
executării pedepsei, potrivit art. 589 alin. (7) şi sentința prin care instanța 
de judecată se pronunță asupra cererii de întrerupere a executării 
pedepsei, potrivit art. 593 alin. (3). 

Într-o a treia categorie regăsim încheierile care pot fi contestate 
numai de către procuror, persoana vătămată ori părţi, după cum urmează: 
încheierea prin care judecătorul de cameră preliminară a soluționat cauza 
în procedura de cameră preliminară, potrivit art. 347; încheierea prin care 
prima instanță a dispus suspendarea judecății pe motiv de boală gravă a 
inculpatului sau pe perioada derulării procedurii de mediere, potrivit 
art. 367 alin. (4) şi încheierea prin care prima instanţă a dispus suspen- 
darea judecății în caz de extrădare activă, potrivit art. 368 alin. (1). 

În al patrulea rând, în anumite situaţii, calea de atac a contestatiei 
poate fi exercitată plenar, de către toți subiecţii procesuali menţionaţi în 
art. 425! alin. (2) teza |. Avem în vedere, de exemplu, contestaţia 
formulată, potrivit art. 252? alin. (4), de părţi, custode, procuror sau de 
orice altă persoană interesată împotriva încheierii prin care judecătorul de 
drepturi şi libertăţi dispune în cursul urmăririi penale asupra valorificării 
bunurilor mobile. În acelaşi sens, potrivit art. 2524 alin. (1), suspectul, incul- 
patul, partea responsabilă civilmente, orice altă persoană interesată şi | 
procurorul pot contesta modul de aducere la îndeplinire a încheierii de 
valorificare a bunurilor mobile. De asemenea, potrivit art. 341 alin. (9), 
împotriva încheierii prin care judecătorul de cameră preliminară a admis 
plângerea împotriva soluţiei de netrimitere în judecată, a desfii inţat soluţia 
atacată şi a dispus începerea judecății pot face contestaţie procurorul, 
petentul şi intimaţii (adică, în principiu, părţile, persoana vătămată şi orice 
altă persoană care a formulat plângere împotriva ordonanţei de clasare, 
dacă prin dispoziția de netrimitere în judecată i s-a cauzat o vătămare a 
intereselor legitime). 


$ 4. Termenul în care poate fi exercitată contestaţia 


În conformitate cu dispoziţiile art. 4251 alin. (2) teza finală, termenul 
general pentru introducerea contestaţiei este de| < 3 zile şi curge de la 
pronunțare pentru procuror şi de la comunicare pentru celelalte persoane. 

Din analiza dispoziţiilor legale se poate constata faptul că în afara 
termenului general de 3 zile sunt reglementate şi alte termene în care 
poate fi exercitată această cale de atac, şi anume 24 sau 48 de ore, 
respectiv termene de 5 sau 10 zile. 

Într-o prezentare sintetică, situația termenelor î în care poate fi formu- 
lată contestaţia este următoarea: 

a) în termen de 24 de ore de la pronunțare se poate declara contes- 
tație împotriva încheierii prin care judecătorul de drepturi şi libertăți a 
dispus, în cursul urmăririi penale, luarea măsurii internării nevoluntare în 
vederea efectuării expertizei medico-legale psihiatrice, potrivit art. 184 
alin. (14); 

b) în termen de 24 de ore de la pronunțare sau de la comunicare se 
poate declara contestaţie împotriva încheierii prin care prima instanță a 
dispus suspendarea judecății în caz de extrădare activă, potrivit art. 368 
alin. (1), sau împotriva încheierii prin care prima instanță a dispus suspen- 
darea judecății pe motiv de boală gravă a inculpatului sau pe perioada 
derulării procedurii de mediere, potrivit art. 367 alin. (4); încheierea prin 
care a fost luată o măsură preventivă împotriva persoanei juridice, potrivit 
art. 493 alin. (7); 

c) în termen de 48 de ore de la pronunțare sau, după caz, de la 
comunicare se poate declara contestaţie împotriva următoarelor încheieri: 
încheierile prin care judecătorul de drepturi şi libertăţi a dispus, în cursul 
urmăririi penale, asupra măsurilor preventive, potrivit reglementării de 
principiu cuprinse în art. 204 alin. (1); încheierile prin care judecătorul de 
cameră preliminară dispune asupra măsurilor preventive, potrivit regle- 
mentării de principiu cuprinse în art. 205 alin. (1); încheierile prin care 
instanța dispune în primă instanță asupra măsurilor preventive, potrivit 
reglementării de principiu cuprinse în art. 206 alin. (1), încheierea prin care 
s-a dispus suspendarea executării hotărârii supuse revizuirii, potrivit 
art. 460 alin. (2); 

d) în termen de 3 zile de la comunicarea încheierii, sentinței sau 
ordonanţei se poate declara contestaţie împotriva următoarelor acte 
procesuale: încheierea prin care judecătorul de cameră preliminară a 
admis plângerea împotriva soluției de netrimitere în judecată, a desființat 
soluția atacată şi a dispus începerea judecății, potrivit art. 341 alin. (9); 
încheierea prin care judecătorul de cameră preliminară a soluționat cauza 
în procedura de cameră preliminară, potrivit art. 347; încheierea prin care 
judecătorul de cameră preliminară se pronunță asupra cererii procurorului 
de luare a măsurii de siguranţă a confiscării speciale sau a desființării unui 
înscris, potrivit art. 549" alin. (6); sentinţa prin care instanța de judecată 
competentă soluţionează cererea de liberare condiționată, potrivit art. 587 
alin. (3); sentinţa prin care instanța de judecată se pronunță asupra cererii 
de amânare a executării pedepsei, potrivit art. 589 alin. (7); sentința prin 
care instanța de judecată se pronunță asupra cererii de întrerupere a 
executării pedepsei, potrivit art. 593 alin. (3); ordonanta prin care 
procurorul a luat o măsură asigurătorie art. 250 alin. (1); 

e) în termen de 3 zile de la pronunțare poate fi contestată încheierea 
prin care judecătorul delegat cu executarea aplică amnistia sau graţierea, 
atunci când intervin după rămânerea definitivă a hotărârii, potrivit art. 596; 

f) în termen de 5 zile de la pronunțare pot fi contestate următoarele 
încheieri: încheierile prin care judecătorul de drepturi şi libertăți sau 
judecătorul de cameră preliminară se pronunţă asupra propunerii de luare 
a măsurii obligării provizorii la tratament medical, potrivit art. 246 alin. (7); 
încheierile prin care instanţa, în cursul judecății în primă instanță şi în apel, 
se pronunță asupra propunerii de luare a măsurii obligării provizorii la 
tratament medical, potrivit art. 246 alin. (11); încheierile prin care 
judecătorul de drepturi şi libertăţi sau judecătorul de cameră preliminară se 
pronunţă asupra propunerii de luare a măsurii internării medicale provizorii, 
potrivit art. 248 alin. (8); încheierile prin care instanţa, în cursul judecății în 
primă instanță şi în apel, dispune internarea medicală provizorie, potrivit 
art. 248 alin. (13); 

g) în termen de 10 zile de la comunicare pot fi contestate sentința 
prin care instanța competentă rezolvă cererea de reabilitare, potrivit 
art. 535 şi încheierea prin care judecătorul de drepturi şi libertăţi dispune în 
cursul urmăririi penale asupra valorificării bunurilor mobile, potrivit art. 2522 
alin. (4) (în acest caz, termenul de la care începe să curgă termenul se 
calculează de la data la care au luat la cunoştinţă de încheiere în cazul 
altor persoane interesate). 

Indiferent de titularul contestaţiei şi indiferent de momentul din care 
termenul prevăzut de lege începe să curgă, acesta este un termen 
procedural şi se calculează potrivit dispozițiilor art. 269. 

Potrivit art. 425! alin. (2) teza finală, coroborat cu art. 411 alin. (1), 
contestaţia declarată după expirarea termenului prevăzut de lege este 
considerată ca fiind făcută în termen dacă instanța constată că întârzierea 
a fost determinată de o cauză temeinică de împiedicare, iar contestaţia a 
fost făcută în cel mult 10 zile de la încetarea acesteia. 


$ 5. Declararea contestaţiei 


Contestaţia se depune la judecătorul de drepturi şi libertăți, ileeătoul 
de cameră preliminară sau, după caz, la instanţa care a pronunțat hotă- 
rârea care se atacă. 

Cu titlu particular, potrivit art. 250 alin. (1), contestaţia îndreptată 
împotriva măsurii asigurătorii luate de procuror sau a modului de aducere 
la îndeplinire a acesteia se depune la judecătorul de drepturi şi libertăţi de 
la instanța căreia i-ar reveni competența să judece cauza în fond. 

Contestaţia se motivează în scris până la termenul stabilit pentru 
soluționare, arătându-se motivele de fapt şi de drept pe care se înteme- 
iază. În anumite cazuri, expres prevăzute în lege, nemotivarea contestatiei 
determină respingerea căii de atac ca fiind inadmisibilă. Întâlnim o ase- 
menea ipoteză în cazul respingerii contestației îndreptate împotriva înche- 
ierii prin care s-a dispus începerea judecății, potrivit art. 341 alin. (9) sau în 
cazul respingerii contestației îndreptate împotriva încheierii prin care 
judecătorul de cameră preliminară s-a pronunţat asupra cererii procurorului 
de luare a măsurii de siguranţă a confiscării speciale sau a desfii ințării unui 
înscris, potrivit art. 549" alin. (6). 

Contestaţia poate fi retrasă de către subiectul procesual care a 
exercitat calea de atac. Retragerea trebuie să fie făcută personal sau prin 
mandatar special. Dacă titularul contestaţiei se află în stare de deţinere, 
retragerea contestaţiei se face printr-o declaraţie atestată sau consemnată 
într-un proces-verbal de către administrația locului de deţinere. 

Reprezentanții legali pot retrage calea de atac a contestatiei, cu 
respectarea, în ceea ce priveşte latura civilă, a condiţiilor prevăzute de 

legea civilă. Inculpatul minor nu poate retrage contestaţia declarată perso- 
nal sau de reprezentantul său legal. 

În ceea ce priveşte contestaţia introdusă de procuror, aceasta poate 
fi retrasă numai de către procurorul ierarhic superior. 


§ 6. Efectele contestaţiei 


Dintre cele patru efecte care sunt caracteristice căii de atac a 
apelului, efectul suspensiv şi efectul neagravant se produc şi în ipoteza 
declarării în termen a unei contestaţii. 

Contestaţia are efect suspensiv în sensul că declararea legală a căii 
de atac determină, în principiu, amânarea producerii consecințelor actului 
contestat, până la judecarea contestatiei. Prin derogare însă de la regula 
instituită, în anumite cazuri a fost înlăturat efectul suspensiv al contestatiei, 
în vederea asigurării unei bune desfăşurări a procesului penal. Cu caracter 
exemplificativ, menţionăm câteva ipoteze în care introducerea contestației 
nu suspendă executarea hotărârii atacate: contestaţia împotriva încheierii 
prin care judecătorul de drepturi şi libertăți a dispus luarea măsurii inter- 
nării nevoluntare în vederea efectuării expertizei medico-legale, potrivit 
art. 184 alin. (14); contestaţia formulată împotriva încheierii prin care s-a 
dispus luarea sau prelungirea unei măsuri preventive ori prin care s-a 
constatat încetarea de drept a acesteia, în cursul urmăririi penale [art. 204 
alin. (3)]; în procedura camerei preliminare [art. 205 alin. (3)] sau în cursul 
judecății în primă instanţă [art. 206 alin. (4)], contestaţia împotriva încheierii 
prin care judecătorul de drepturi şi libertăți sau judecătorul de cameră 
preliminară se pronunță asupra propunerii de luare a măsurii obligării 
provizorii la tratament medical [art. 246 alin. (7)]; contestaţia împotriva 
încheierii date în primă instanţă prin care s-a dispus suspendarea cauzei 
[art. 367 alin. (5)] etc. 

În alte situații, lipsa efectului suspensiv se manifestă cu privire la 
executarea dispoziţiei procurorului cuprinse în ordonanță. Menţionăm, în 
acest sens, art. 250 alin. (1) şi (2), unde se arată că introducerea unei 
contestaţii împotriva măsurii asigurătorii luate de procuror nu suspendă 
executarea ordonanţei contestate. 

Se impune să evidenţiem şi cazurile în care, deşi efectul suspensiv 
este de aplicare în temeiul regulii generale instituite prin art. 425! alin. (4), 
totuşi legiuitorul a prevăzut în mod expres caracterul suspensiv de 


1 Deşi în art. 184 alin. (14) teza finală se arată că introducerea unei contestaţii 
împotriva încheierii prin care se dispune internarea nevoluntară nu suspendă executarea, 
dispoziția este reluată inuti! şi în art. 184 alin. (15), potrivit căruia „contestaţia (...) nu este 
suspensivă de executare”. Pentru argumente care decurg din necesitatea simplificării 
legislaţiei procesual penale, apreciem că se impune, de lege ferenda, renunțarea la 
menţionarea efectului suspensiv în dispozițiile art. 184 alin. (15). 

executare al căii de atac. Spre exemplu, conform art. 460 alin. (2), contes- 
tatia formulată de procuror împotriva încheierii prin care s-a dispus 
suspendarea hotărârii supuse revizuirii este suspensivă de executare. De 
asemenea, potrivit art. 587 alin. (3), contestaţia procurorului îndreptată 
împotriva sentinței prin care instanța competentă a dispus liberarea 
condiționată este suspensivă de executare. 

În ceea ce priveşte efectul neagravării situaţiei în propria cale de 
atac, potrivit art. 4251 alin. (4) raportat la art. 418 alin. (1), în judecarea 
contestaţiei nu se poate crea o situație mai grea pentru contestator. Efectul 
neagravant funcţionează şi în cazul introducerii de către procuror a 
contestaţiei în favoarea unei anumite persoane. 

În aplicarea efectului neagravării situaţiei în propria cale de atac, în 
art. 425! alin. (4) se arată că la soluţionarea contestaţiei împotriva 
încheierii privind o măsură preventivă se poate dispune o măsură mai 
puțin gravă decât cea solicitată sau decât cea dispusă prin încheierea 
contestată ori se pot modifica obligaţiile din conţinutul măsurii contestate. 


9 7. Procedura de judecată a contestatiei 


În art. 4251 alin. (5) şi (6).sunt menţionate unele reguli procedurale în 
baza cărora are loc judecata în calea de atac a contestatiei. Aceste 
prevederi succinte sunt aplicabile însă numai în măsura în care legea 
procesual penală nu conține dispoziţii specifice, derogatorii de la cadrul 
general. 

Astfel, în textele de lege menţionate se precizează care este organul 
judiciar competent să soluţioneze contestaţia, faptul că judecata se 
desfăşoară în şedinţă publică, prin participarea procurorului şi citarea 
subiecţilor procesuali interesaţi. De asemenea, printr-o normă de trimitere 
sunt preluate dispoziţiile relative la asigurarea asistenţei juridice. 

În ceea ce priveşte organul competent, în art. 4251 alin. (5) se arată 
că soluționarea contestaţiei se face de către judecătorul de drepturi şi 
libertăţi, respectiv de către judecătorul de cameră preliminară de la 
instanța superioară celei sesizate sau, după caz, de către instanța 
superioară celei sesizate. 

Contestaţia împotriva hotărârilor pronunțate de judecătorii de drepturi 
şi libertăţi sau judecătorii de cameră preliminară de la Secţia penală a 
Înaltei Curti de Casaţie şi Justiție se soluţionează de un alt complet de la 
instanța supremă, format din 2 judecători. 

Regula în materie, instituită prin dispoziţiile art. 425" alin. (5), este 
aceea că judecarea contestaţiei are loc în şedinţă publică. Prin excepție de 
la regula publicității, soluționarea contestației va avea loc în condiţii de 
nepublicitate, în camera de consiliu, în următoarele cazuri: contestaţia 
privitoare la măsurile preventive în cursul urmăririi penale şi al procedurii 

de cameră preliminară şi contestaţia împotriva măsurii asigurătorii luate de 
procuror sau a modului de aducere la îndeplinire a acesteia. 

S-a constatat că în practica judiciară din România nu exista un punct 
de vedere unitar cu privire la faptul dacă şedinţa de judecată prin care este 
soluţionată, în cursul urmăririi penale şi în procedura de cameră preli- 
minară, contestaţia formulată împotriva încheierii judecătorului de drepturi 
şi libertăţi şi de cameră preliminară privind măsurile preventive are loc în 
camera de consiliu sau se desfăşoară în şedinţă publică. Astfel, într-o 
primă orientare, minoritară, instanţele au considerat că şedinţa de judecată 
prin care este soluţionată, în cursul urmăririi penale şi în procedura de 
cameră preliminară, contestaţia declarată împotriva încheierii judecătorului 
de drepturi şi libertăţi şi de cameră preliminară privind măsurile preventive 
are loc în camera de consiliu, în vreme ce, într-o a doua orientare, 
instanţele au considerat că şedinţa de judecată are loc în şedinţă publică. 

În soluţionarea recursului în interesul legii, Înalta Curte de Casaţie şi 
Justiţie, în interpretarea şi aplicarea unitară a dispoziţiilor art. 203 alin. (5) 
şi art. 425! alin. (1), a stabilit că în cursul urmăririi penale şi al procedurii de 
cameră preliminară, contestaţia împotriva încheierii judecătorului de 
drepturi şi libertăți sau, după caz, a judecătorului de cameră preliminară 
privitoare la măsurile preventive se soluţionează în camera de consiliu, 
prin încheiere motivată, care se pronunţă în camera de consiliu’. 
| S-a apreciat că, deşi şedinţa desfăşurată în camera de consiliu nu 
este publică, sunt instituie o serie de garanții suficiente pentru respectarea 
drepturilor inculpatului. Astfel, procedura, atât în fond, cât şi în calea de 
atac, este contradictorie şi se desfăşoară în prezența avocatului şi a 
inculpatului, care beneficiază de toate înlesnirile necesare organizării 
eficiente a apărării (audiere, acces la dosar, comunicarea hotărârii ş.a.). In 
materia măsurilor preventive, în faza urmăririi penale ori în cameră preli- 
minară, lipsa de publicitate nu exclude şi nu limitează garanţii procesuale 
recunoscute pentru şedinţa publică, ci protejează inculpatul şi cercetarea 
de o publicitate nocivă. 

De asemenea, s-a statuat că prevederile art. 425' sunt aplicabile 
numai în măsura în care nu există dispoziţii contrare, reprezentând o 
normă cu caracter general. Caracterul de normă generală se desprinde din 
conţinutul său, legiuitorul însuşi făcând aceste precizări în art. 425! 
alin. (1). În acest sens, o normă generală ulterioară uneia speciale nu 
abrogă norma specială decât în cazul în care se prevede în mod expres. 

În considerarea naturii derogatorii, dispoziţiile art. 203 alin. (5) se vor 
aplica prioritar în raport cu cele generale prevăzute de art. 425" alin. (5) şi 
(7), în ceea ce priveşte caracterul şedinţei de judecată şi al şedinţei de 
pronunțare, activitatea jurisdicțională urmând a avea loc în camera de 
consiliu. 


1 Î.C.C.J., complet RIL, dec. nr. 4/29.09.2014, publicată în M. Of. nr. 821/11.11.2014. 

Judecarea  contestației presupune participarea obligatorie a 
procurorului. 

În vederea soluționării contestatiei, potrivit art. 4251 alin. (6), este citată 
persoana care a făcut contestaţia, precum şi subiecții procesuali la care 
hotărârea atacată se referă. 

Potrivit art. 425! alin. (6) teza finală, dispoziţiile art. 90 şi art. 91, prin 
care sunt prevăzute cazurile de asistenţa juridică obligatorie şi activitatea 
avocatului din oficiu, se aplică în mod corespunzător. 


$ 8. Solutionarea contestatiei 


Contestaţia se, soluţionează prin decizie, care nu este supusă 
niciunei căi de atac. 

Regula generală menţionată mai sus nu se aplică în cazul particular 
stabilit prin dispoziţiile art. 203 alin. (5), în conformitate cu care în cursul 
„urmăririi penale şi al procedurii de cameră preliminară, contestaţiile 
privitoare la măsurile preventive se soluţionează prin încheiere motivată. 
De altfel, în acest sens, s-a exprimat şi instanța supremă în soluționarea 
unui recurs în interesul legii!. În acelaşi sens, contestaţia privind înche- 
ierea prin care s-a dispus începerea judecății, conform art. 341 alin. (7) 
pct. 2 lit. c), respectiv contestaţia împotriva încheierilor pronunţate în 
procedura de cameră preliminară, menţionate în art. 346 alin. (1)- (42), se 
soluţionează prin încheiere. 

În soluţionarea contestaţiei, pot fi pronunţate una dintre următoarele 
soluții: respingerea contestaţiei, cu menţinerea hotărârii atacate, când 
contestaţia este tardivă, inadmisibilă sau nefondată, şi admiterea contes- 
taţiei, urmată de desființarea hotărârii atacate şi soluționarea cauzei de 
către instanța de control judiciar sau rejudecarea cauzei de către 
judecătorul sau completul care a pronunţat hotărârea contestată. 

Respingerea contestaţiei ca tardiv introdusă se dispune în cazul în 
care calea de atac a fost exercitată după expirarea termenului legal 
prevăzut în lege, în măsura în care nu are loc o repunere în termen. În 
cazul respingerii contestaţiei ca tardiv introdusă, hotărârea contestată 
rămâne definitivă la data pronunțării deciziei. 

Respingerea contestaţiei ca inadmisibilă se dispune în cazul în care 
calea de atac a fost exercitată de o persoană care nu are calitatea 
procesuală pentru a formula contestaţia sau atunci când hotărârea criticată 
nu face parte dintre cele supuse contestaţiei. 

Cu titlu particular, va fi respinsă ca fiind inadmisibilă, potrivit art. 341 
alin. (9) teza finală, contestaţia formulată împotriva încheierii prin care 


' A se vedea, Î.C.C.J., complet RIL, dec. nr. 4/29.09.2014, publicată în M. Of. 
nr. 821/11.11.2014, menţionată anterior, în prezentul capitol. 

judecătorul de cameră preliminară a admis plângerea împotriva dispozitiei 
de netrimitere în judecată şi a dispus începerea judecății, în măsura în 
care cererea nu este motivată. În acelaşi sens, potrivit art. 549" alin. (6) 
teza finală, va fi respinsă ca inadmisibilă contestaţia nemotivată exercitată 
împotriva încheierii prin care judecătorul de cameră preliminară se 
pronunță asupra cererii procurorului de luare a măsurii de siguranță a 
confiscării speciale sau a desființării unui înscris. 

Rezultă că pentru a putea dispune respingerea contestației ca 
inadmisibilă, instanța procedează fie la verificarea calității procesuale a 
celui ce a declarat calea de atac, fie la certificarea faptului că hotărârea 
atacată face parte dintre cele supuse contestației, fie la constatarea 
existenței motivelor pe care se fundamentează calea de atac, în cazurile 
prevăzute în lege. 

Respingerea contestatiei ca nefondată presupune, cu necesitate, o 
examinare, sub toate aspectele, a hotărârii contestate. Spre deosebire de 
situaţiile anterioare, în care respingerea contestaţiei, ca tardiv introdusă 
sau inadmisibilă, nu implică o judecată de valoare asupra hotărârii atacate, 
instanţa nu se limitează, în acest caz, la a cerceta regularitatea formală a 
contestatiei, ci examinează şi fondul cauzei. În acest condiţii, dacă şi sub 
aspect substanţial se constată că hotărârea atacată nu este afectată de 
niciun viciu, instanţa trebuie să respingă contestaţia ca nefondată şi să o 
mențină în integralitatea ei. 

În ceea ce priveşte admiterea contestaţiei, soluţiile prevăzute în 
art. 425? alin. (7) pct. 2 conduc la concluzia că această cale de atac a fost 
reglementată, în principal, ca fiind o cale de atac de reformare, instanţa de 
control judiciar urmând a rejudeca respectiva cauză. Incidental, numai în 
cazul în care se constată că hotărârea contestată a fost dispusă prin 
încălcarea dispoziţiilor privind citarea, contestaţia dobândeşte valenţele 
unei căi de atac de anulare, cauza urmând a fi rejudecată de instanţa care 
a pronunţat hotărârea contestată!. 


1 Prin sintagma „instanţa a cărei hotărâre a fost contestată” înțelegem judecătorul 
sau completul care a pronunţat hotărârea. De asemenea, prin expresia „instanţa de control 
judiciar” avem în vedere judecătorul de drepturi şi libertăți, judecătorul de cameră 
preliminară de la instanța superioară celei sesizate sau, după caz, instanța superioară celei 
sesizate, respectiv completul competent al Înaltei Curți de Casaţie şi Justiție. 

CĂILE EXTRAORDINARE DE ATAC 


Secțiunea | 
Consideraţii generale privind căile extraordinare de atac 


$ 1. Necesitatea căilor extraordinare de atac 


Pentru a se da activităţii de înfăptuire a justiţiei un caracter de sta- 
bilitate, s-a decis că hotărârile judecătoreşti definitive sunt executorii şi au 
autoritate de lucru judecat. Autoritatea de lucru judecat este considerată 
„un principiu! exprimat prin adagiul non bis in idem, principiu care nu mai 
permite declanşarea unei noi judecăţi cu privire la aceeaşi faptă şi aceeaşi 
persoană dacă acestea au făcut obiectul unei judecăţi pentru care există o 
hotărâre definitivă. În virtutea autorităţii de lucru judecat, hotărârea 
judecătorească penală este considerată ca o expresie a adevărului (res 
iudicata pro veritate habetur). 

Înfăptuirea justiției a demonstrat că, în marea majoritate a cauzelor 
rezolvate, hotărârile penale rămase definitive reflectă adevărul. Totodată, 
s-a observat că, în anumite situații, hotărârile rămase definitive sunt 
nelegale şi netemeinice. În această din urmă ipoteză s-a pus problema 
raportului dintre principiul autorităţii lucrului judecat, pe de o parte, şi 
principiile legalităţii şi aflării adevărului, pe de altă parte, şi s-a decis că, în 
împrejurări excepționale, cauza rezolvată printr-o hotărâre penală rămasă 
definitivă poate fi supusă unei reexaminări printr-o procedură cu caracter 
extraordinar?. Mijloacele prin care pot fi atacate hotărârile penale definitive 
sunt căile extraordinare de atac. 

În lumina consideraţiilor de mai sus, căile extraordinare de atac se 
înfăţişează ca remedii procesuale menite a repara erorile pe care le conțin 
hotărârile judecătoreşti penale rămase definitive. 

Autonomia căilor extraordinare de atac poate fi conturată în urma 
comparării lor cu căile ordinare de atac, prin sublinierea aspectelor dife- 
renţiale între cele două categorii ale căilor de atac. 


1 P. Bouzat, J. Pinatel, Traité de droit pénal et de criminologie, Dalloz, Paris, 1970, 
t. II, p. 472; G. Stefani, G. Levasseur, Droit penal général et procédure pénale, Dalloz, 
Paris, 1975, t. II, p. 675. Principiul autorității lucrului judecat asigură stabilitatea ordinii 
statului de drept şi prestigiu! justiției (D.V. Mihăiescu, V. Rămureanu, Căile extraordinare în 
procesul penal, Ed. Ştiinţifică, Bucureşti, 1970, p. 8). 

2 Volonciu II, p. 423. 

$ 2. Paralelă între căile extraordinare de atac şi căile 
ordinare de atac! 


Pentru început, este necesar să subliniem faptul că analiza compa- 
rativă va avea în vedere, în principal, calea ordinară de atac a apelului, 
deoarece contestaţia, deşi are natura juridică a unei căi de atac ordinare, 
beneficiază de o reglementare alcătuită din elemente procedurale etero- 
gene, fără a se desprinde din economia dispoziţiilor procesual penale 
trăsături distinctive, care să particularizeze această cale de atac. 

În primul rând, ca deosebire esenţială care trebuie subliniată între 
căile ordinare şi căile extraordinare de atac, apelul şi contestaţia sunt 
îndreptate împotriva hotărârilor nedefinitive, în timp ce căile extraordinare 
de atac sunt îndreptate împotriva hotărârilor definitive. 

În al doilea rând, în timp ce calea ordinară de atac a apelului 
declanşează o judecată care se înscrie în ciclul procesual normal?, căile 
extraordinare de atac declanşează o judecată situată în afara sistemului 
gradelor de jurisdicție prevăzute de lege:. 

În al treilea rând, între calea ordinară de atac a apelului şi căile 
extraordinare de atac există deosebiri în ceea ce priveşte titularii care au 
vocația exercitării acestor căi de atac. Astfel, apelul poate fi exercitat de un 
cerc foarte larg de subiecţi interesați, în timp ce căile extraordinare de atac 
pot fi exercitate de un cerc restrâns de persoane. De exemplu, potrivit 
art. 409, apelul poate fi introdus de procuror, persoana vătămată, părți, 
martor, expert, interpret ori avocat sau de orice altă persoană ale cărei 
interese legitime au fost vătămate nemijlocit printr-un act sau o măsură a 
instanţei de judecată, în timp ce redeschiderea procesului penal, cale 
extraordinară de atac nou-introdusă în Codul de procedură penală, poate fi 
solicitată numai de către persoana condamnată în lipsă. 

În al patrulea rând, există deosebiri în privința termenelor de 
exercitare a căilor de atac ordinare şi a căilor extraordinare de atac. Astfel, 
legiuitorul a prevăzut termene diferite pentru declanşarea celor două 
categorii de căi de atac. Potrivit art. 410 alin. (1), termenul general de apel 
este de 10 zile. Căile extraordinare de atac pot fi exercitate în termene mai 
mari (potrivit art. 435, recursul în casație poate fi introdus în termen de 30 
de zile de la data comunicării deciziei instanței de apel) sau, în anumite 
cazuri, calea extraordinară de atac poate fi exercitată într-un interval de 
timp nedeterminat [potrivit art. 428 alin. (2), contestaţia în anulare pentru 
cazul prevăzut în art. 426 lit. b) poate fi introdusă oricând]. 


1 Pentru detalii, a se vedea D.V. Mihăiescu, V. Rămureanu, op. cit., p. 9. 

2 În reglementarea procesual penală în vigoare, procesul penal în faza de judecată 
se poate desfăşura în primă instanţă şi în apel, prin lege fiind adoptat sistemul dublului 
grad de jurisdicție. 

3 „Căile extraordinare de atac nu fac patis din mecanismul normal, obişnuit, al 
procesului penal” (Pop IV, p. 497). 

În al cincilea rând, diferenţierea între cele două categorii de căi de 
atac poate fi făcută şi din perspectiva efectului suspensiv. În acest sens, în 
timp ce judecata în apel presupune, ope legis, suspendarea executării 
hotărârii apelate (art. 416), exercitarea căilor extraordinare de atac 
produce efect suspensiv nu prin efectul legii, instanțele judecătoreşti 
competente având latitudinea să decidă dacă declanşarea unei asemenea 
căi de atac suspendă sau nu executarea hotărârii definitive. De exemplu, 
potrivit art.. 430, până la soluţionarea contestaţiei în anulare, instanța 
sesizată poate suspenda executarea hotărârii a cărei anulare se cere. 

În al şaselea rând, cele două categorii de căi de atac se deosebesc 
în privința motivelor care pot fi invocate. Astfel, calea ordinară de atac a 
apelului poate fi exercitată pentru orice motiv de nelegalitate şi nete- 
meinicie a hotărârii atacate, instanţa de apel urmând a verifica hotărârea 
primei instanțe sub toate aspectele de fapt şi de drept. Căile extraordinare 
de atac pot fi exercitate numai în cazurile expres prevăzute de lege. Astfel, 
„de exemplu, calea extraordinară a recursului în casaţie poate fi exercitată 
doar în cazuri excepţionale, numai pentru motive de nelegalitate. 

În cel de-al şaptelea rând, între căile ordinare şi cele extraordinare 
de atac există deosebiri în ceea ce priveşte instanța de control judiciar. 
Astfel, în timp ce în cazul apelului funcționează regula că instanța de 
control judiciar este întotdeauna instanţa ierarhic superioară celei a cărei 
hotărâre este atacată!, în cazul căilor extraordinare de atac, uneori este 
competentă o singură instanță (spre exemplu, recursul în casaţie este 
soluționat numai de către Înalta Curte de Casaţie şi Justiţie), alteori fiind 
competentă instanța care a pronunţat hotărârea a cărei anulare se cere 
(spre exemplu, contestaţia în anulare) sau instanţa care a judecat cauza în 
primă instanţă, cum este cazul revizuirii. 

Fără a intra în detalii, arătăm că folosirea căilor extraordinare de atac 
în procesul penal român poate duce, în cazul în care motivele invocate 
sunt temeinice, la desființarea hotărârii atacate, prin aceasta fiind înlătu- 
rate toate efectele pe care o asemenea hotărâre le-a produs? sau le-ar fi 
putut produce. 

Căile extraordinare de atac în actuala reglementare procesual 
penală română sunt: contestaţia în anulare, recursul în casație, revizuirea 
şi redeschiderea procesului penal în cazul judecării în lipsă a persoanei 
condamnate. 


1 În această privință există o singură excepție, în cazul în care sunt atacate cu apel 
hotărârile pronunţate în primă instanţă de Înalta Curte de Casaţie şi Justiţie, când judecata 
se face la această instanţă, dar în alt complet. 

2 Spre exemplu, în cazul revizuirii, instanţa, în cazul în care constată că cererea de 
revizuire este întemeiată, anulează hotărârea în măsura în care a fost admisă revizuirea şi 
dispune, dacă este cazul, restituirea amenzii plătite şi a bunurilor confiscate, a cheltuielilor 
judiciare pe care cel în favoarea căruia s-a admis revizuirea nu era ținut să le suporte sau 
alte asemenea măsuri (art. 462 alin. (1) şi (3)). 

Secțiunea a Il-a 
Contestaţia în anulare 


$ 1. Consideraţii preliminare 


“În actuala reglementare a procesului penal în dreptul român, 
judecata se înfăptuieşte în două grade de jurisdicție, orice cauză penală 
judecându-se în primă instanţă, cu posibilitatea judecării în apel. 

Ca urmare a exercitării căii ordinare de atac a apelului, la cererea 
procurorului sau a persoanelor îndrituite de lege, se poate declanşa un 
control judiciar în scopul desființării hotărârilor penale nelegale sau 
netemeinice şi înlocuirii lor cu hotărâri conforme cu legea şi adevărul. În 
acest mod, apelul reprezintă un mijloc reparator, un remediu procesual, 
susceptibil de folosire facultativă, prin care se realizează o soluţionare 
legală şi temeinică a cauzelor penale. 

Dar, în activitatea sa, şi instanța de apel poate greşi uneori, fie prin 
nerespectarea unor dispoziţii legale după care se desfăşoară procesul 
penal, fie prin nerezolvarea cauzei în deplină concordanţă cu materialele 
aflate la dosar. Este deci posibil ca instanţa de apel să pronunţe o hotărâre 
nelegală şi netemeinică, dar care, fiind definitivă, nu mai poate fi supusă 
niciunei căi ordinare de atac. 

De asemenea, există posibilitatea ca hotărârea primei instanțe de 
judecată să rămână definitivă ca urmare a neapelării şi totuşi să fie 
pronunțată în condiţii de nelegalitate şi netemeinicie. 

Asemenea hotărâri judecătoreşti, fie că au rămas definitive în primă 
instanţă, fie că au rămas definitive ca urmare a judecății în apel, nu pot fi 
lăsate să-şi producă efectele juridice, legiuitorul punând la dispoziția celor 
interesaţi contestaţia în anulare, care este o cale extraordinară de atac. În 
lumina celor arătate mai sus, contestaţia în anulare apare ca un remediu 
procesual prin care se pot repara erori de neinlăturat pe alte căi 
procesuale, erori survenite, de regulă, în cursul judecății în apel, fiind o 
cale de retractare pentru anumite vicii, nulități privind actele de procedură; 
motivul contestaţiei în anulare nu îl poate constitui o nulitate care ar privi 
fondul cauzei (vitio sau errores in iudicando)!. 

În legătură cu obiectul acestei căi extraordinare de atac, în practica 
judiciară anterioară Codului de procedură penală în vigoare, relevantă însă 
şi în actualul context legislativ, s-a stabilit că cererea de contestaţie în 
anulare formulată împotriva unei hotărâri definitive prin care s-a dispus 


1 Pop IV, p. 543. În acelaşi sens, a se vedea C. Apel Bucureşti, s. | pen., dec. 
nr. 4/1999, în Culegere de practică judiciară în materie penală pe anul 1999, op. cit., 
p. 256. 

menţinerea măsurii arestării preventive este inadmisibilă, deoarece pe 
calea contestației în anulare pot fi desființate exclusiv hotărâri penale 
definitive prin care a fost soluționat fondul cauzei!. În acelaşi sens, 
contestaţia în anulare formulată împotriva deciziei pronunţate de către 
instanța de control judiciar cu privire la executarea mandatului european 
de arestare este inadmisibilă din acelaşi motiv, şi anume că pe calea 
contestaţiei în anulare pot fi atacate numai hotărârile penale definitive prin 
care se rezolvă acţiunea penală, iar hotărârea privind executarea manda- 
tului european de arestare are ca obiect exclusiv predarea persoanei 
solicitate, iar nu rezolvarea acţiunii penale, deci nu rezolvarea fondului 
cauzei?. 

Contestaţia în, anulare este o cale de atac prin care cei ce au pierdut 
anumite drepturi sau prerogative din cauza unui act procedural nul sunt 
repuşi în aceste drepturi. Contestaţia în anulare nu trebuie confundată cu 
contestaţia la executare, care nu este o cale de atac, ci un mijloc de rezol- 
vare a incidentelor care se pot ivi la executarea unei hotărâri 
judecătoreşti?. | 

Contestaţia în anulare este o cale de atac de retractare, dar şi de 
anulare, având în vedere că însăşi instanţa care a dat hotărârea este pusă 
în situația de a controla condiţiile în care a dat hotărârea şi, în cazul 
admiterii, de a o anula. 

Această cale extraordinară de atac este reglementată în Codul 
nostru de procedură penală în art. 426-432. 

Exercitarea contestației în anulare este prevăzută în anumite cazuri 
expres arătate în lege. De asemenea, în lege sunt reglementate aspectele 
privind titularii acestei căi de atac, termenele de exercitare a căii de atac şi 
procedura de soluţionare. 


1 Î.C.C.J., s. pen., dec. nr. 663/2005, în Buletinul jurisprudenţei, Culegere de decizii 
pe anul 2005, op. cit., pp. 1013-1014. 

2 Î.C.C.J., S. pen., dec. nr. 3408/2007, conform site-ului instanţei supreme. 

3 Menţionăm că reglementarea distinctă a contestaţiei în anulare şi a contestatiei la 
executare a fost făcută, în premieră, în Codul de procedură penală anterior. În Codul de 
procedură penală de la 1864 nu era reglementată în mod expres contestaţia în anulare, 
aspectele privind executarea hotărârii, precum şi hotărârea însăşi putând fi atacate potrivit 
regulilor care reglementează contestaţia în materie civilă. În Codul de procedură penală din 
1936 (art. 515-518) a fost reglementată, printre căile extraordinare de atac, contestaţia la 
executarea hotărârilor de condamnare, această cale de atac vizând însă atât executarea, 
cât şi hotărârea însăşi. Prin Legea nr. 397/1943 s-a dat acestei căi de atac denumirea de 
contestaţie, ea putând fi folosită atât împotriva executării, cât şi împotriva hotărârii însăşi. 
Nici în regimul Codului de procedură penală, republicat în 1948, şi nici în modificările lui 
ulterioare în materia contestaţiei (Decretul nr. 132/1952, Decretul nr. 210/1960) nu găsim o 
reglementare distinctă a contestaţiei în anulare. Aspectele privind istoricul şi evoluția 
reglementării legale a contestaţiei în anulare în sistemul procesual penal din ţara noastră 
sunt redate pe larg în.D.V. Mihăiescu, V. Rămureanu, op. cit., pp. 24-31. 

$ 2. Cazurile de contestaţie în anulare 


2.1. Noţiuni introductive 


Dat fiind caracterul acesteia de cale extraordinară de atac, contes- 
tatia în anulare trebuie exercitată numai în cazuri cu totul deosebite, 
contribuind astfel la garantarea autorităţii de lucru judecat a hotărârii 
penale definitive, pe de o parte, şi la consolidarea principiului securității 
raporturilor juridice stabilite prin hotărâri definitive, pe de altă parte. 

În literatura de specialitate se subliniază, pe bună dreptate, că 
determinarea exactă a cazurilor în care poate fi exercitată contestaţia în 
anulare constituie o garanţie că această cale de atac nu va deveni o po- 
sibilitate la îndemâna oricui şi oricând de înlăturare a efectelor pe care 
trebuie să le producă hotărârile judecătoreşti definitive!. 

Prin comparaţie cu reglementarea anterioară, în actualul Cod de 
procedură penală se observă o creştere semnificativă a cazurilor care 
permit exercitarea contestației în anulare, dintr-o dublă perspectivă. 

În primul rând, au fost menținute şi reformulate cazurile prevăzute în 
art. 386 din Codul de procedură penală anterior, cărora li s-au adăugat alte 
cinci cazuri noi. Aceste din urmă cazuri (instanța de apel nu a fost com- 
pusă potrivit legii, judecata în apel a avut loc fără participarea procurorului 
sau inculpatului, când aceasta era obligatorie, şedinţa de judecată în apel 
nu a fost publică etc.) constituiau, conform reglementării anterioare, motive 
pentru exercitarea căii ordinare de atac a recursului, actualul legiuitor 
recalificându-le drept cazuri care permit introducerea contestației în 
anulare. 

În al doilea rând, obiectul contestaţiei în anulare a fost amplificat şi 
ca urmare a extinderii situaţiilor care permit exercitarea căii extraordinare 
de atac nu numai împotriva hotărârilor rămase definitive ca urmare a 
parcurgerii tuturor gradelor jurisdicționale prevăzute în lege, ci şi împotriva 
hotărârilor rămase. definitive la prima instanţă. Astfel, în reglementarea 
anterioară, de regulă, puteau fi atacate prin contestaţie în anulare numai 
deciziile pronunţate de instanța de recurs, ca ultimă instanță de control 
judiciar ordinar?. 

De lege lata, din dispoziţiile art. 426 se desprinde concluzia că pot fi 
atacate prin calea de atac a contestaţiei în anulare hotărârile pronunţate în 
condițiile menţionate în lege, rămase definitive la instanța de apel (ca regulă 
în materie), dar şi anumite hotărâri rămase definitive la prima instanţă. 


1D.V. Mihăiescu, V. Rămureanu, op. cit., p. 32. 

2 Prin excepţie de la această regulă, putea fi formulată contestaţie în anulare, în 
baza art. 386 lit. d) din Codul de procedură penală anterior, în cazul în care împotriva unei 
persoane erau pronunțate două hotărâri definitive pentru aceeaşi faptă, fără ca legiuitorul 
să limiteze aceste hotărâri la judecata în recurs. 

În acest context, este foarte important să fie determinat momentul 
procesual în care a avut loc vicierea procedurii, pentru a se stabili dacă 
încălcarea legii este aptă să permită exercitarea căii extraordinare de atac. 
În acest sens, apreciem că sunt posibile trei ipoteze distincte, analizate în 
cele ce urmează. 

Hotărârea judecătorească a rămas definitivă ca urmare a desfă- 
şurării judecății în apel, iar viciul de procedură a fost localizat în această 
etapă a fazei de judecată. Calea extraordinară de atac poate fi exercitată 
dacă viciul de procedură se regăseşte între cele expres prevăzute în 
art. 426. În această categorie se regăsesc obligatoriu cazurile de contes- 
taţie în anulare prevăzute în art. 426 lit. a) şi lit. c)-h) şi pot fi incluse, în 
măsura în care hotărârea contestată a rămas definitivă la prima instanţă, 
cazurile prevăzute în art. 426 lit. b) şi i). De exemplu, poate fi formulată 
contestaţie în anulare dacă judecata în apel s-a desfăşurat prin încălcarea 
principiului publicității sau dacă instanţa de apel nu a procedat la audierea 
inculpatului prezent. 

Hotărârea judecătorească a rămas definitivă la prima instanță, ca 
urmare a neexercitării căii ordinare de atac a apelului. În acest caz, viciul 
de procedură este localizat în cadrul judecății în primă instanţă, iar motivul 
în baza căruia este formulată contestaţia în anulare ar fi putut fi invocat 
prin intermediul căii ordinare de atac a apelului. Aceste consideraţii sunt 
incidente cazului de contestaţie în anulare prevăzut în art. 426 lit. b), când 
inculpatul a fost condamnat definitiv în primă instanţă, deşi existau probe 
cu privire la o cauză de încetare a procesului penal. De asemenea, poate fi 
încadrat în această categorie cazul prevăzut în art. 426 lit. i), fundamentat 
pe pronunțarea a două hotărâri definitive pentru aceeaşi faptă. Se observă 
că beneficiul exercitării căii extraordinare de atac este recunoscut persoa- 
nei vătămate, părţii sau procurorului, chiar dacă acești subiecți procesuali 
nu au declarat apel împotriva hotărârii primei instanţe. 

Hotărârea judecătorească a rămas defi nitivă în apel, dar viciul de 
procedură este localizat în cursul judecății în primă instanță. În acest caz, 
apreciem că exercitarea căii extraordinare de atac este inadmisibilă. Astiel, 
dacă ar fi permisă declararea contestaţiei în anulare în cazul în care, de 
exemplu, judecata în primă instanţă s-a desfăşurat în lipsa avocatului, 
când asistenţa juridică a inculpatului era obligatorie, ulterior având loc şi 
judecata în apel, s-ar crea posibilitatea atacării prin intermediul căii extraor- 
dinare de atac a unei hotărâri nedefinitive, deoarece critica vizează efectiv, 
în acest caz, hotărârea pronunțată în primă instanță. Procedând altfel, s-ar 
încălca principiul instituit în art. 426, în conformitate cu care se poate face 
contestaţie în anulare împotriva hotărârilor penale definitive. 

Potrivit art. 426, împotriva hotărârilor penale definitive se poate face 
contestaţie în anulare în următoarele cazuri: a) când judecata în apel a 
avut loc fără citarea legală a unei părți sau când, deşi legal citată, a fost în 


CAILE EXTRAORDINARE DE ATAC 359 
Ca PE E DI IP IE O SIE. RE E E D e e ———————— 


imposibilitate de a se prezenta şi de a înştiința instanța despre această 
imposibilitate; b) când inculpatul a fost condamnat, deşi existau probe cu 
privire la o cauză de încetare a procesului penal; c) când hotărârea din 
apel a fost pronunţată de alt complet decât cel care a luat parte la dezba- 
terea pe fond a procesului; d) când instanța de apel nu a fost compusă 
potrivit legii ori a existat un caz de incompatibilitate; e) când judecata în 
apel a avut loc fără participarea procurorului sau a inculpatului, când 
aceasta era obligatorie, potrivit legii; f) când judecata în apel a avut loc în 
lipsa avocatului, dacă asistenţa juridică a inculpatului era obligatorie, 
potrivit legii; g) când şedinţa de judecată în apel nu a fost publică, în afară 
de cazurile când legea prevede altfel; h) când instanța de apel nu a 
procedat la audierea inculpatului prezent, dacă audierea era legal posibilă; 
i) când împotriva unei persoane s-au pronunțat două hotărâri definitive 
pentru aceeaşi faptă. 

Din lecturarea textului se observă că legiuitorul a folosit tehnica 
enumerării exprese şi limitative a cazurilor în care se poate ataca o hotă- 
râre definitivă prin intermediul contestaţiei în anulare. În aceste condiţii, 
susținerea condamnatului cu privire la temeinicia menţinerii suspendării 
condiţionate a executării pedepsei neregăsindu-se printre cazurile prevă- 
zute în legea procesual penală, cererea de contestaţie în anulare urmează 
a fi respinsă!. 


2.2. Judecata în apel a avut loc fără citarea legală a unei părţi 
sau când, deşi legal citată, a fost în imposibilitate de a se 
prezenta şi de a înştiinţa instanța despre această 
imposibilitate [art. 426 lit. a)] 


Acest caz de contestaţie în anulare cumulează primele două cazuri 
prevăzute în art. 386 lit. a) şi b) din Codul de procedură penală anterior, 
actuala structură a art. 426 lit. a) fiind formată, practic, din două motive 
distincte care permit declanşarea căii extraordinare de atac. 

Ambele motive au în comun absenţa părții (sau a persoanei vătă- 
mate — n.a.) de la judecarea căii de atac a apelului, cauzată fie de neînde- 
plinirea procedurii de citare, fie de imposibilitatea părții de a se Atii la 
judecată şi de a înştiința instanța în acest sens. 

Judecata în primă instanță fără ca vreuna dintre părţi sau persoana 
vătămată să fi fost legal citată, coroborată cu rămânerea definitivă a 
sentinței fără a mai avea loc o judecată în apel, nu poate constitui un viciu 


1 C. Apel Bucureşti, s. | pen., dec. nr. 2052/2000, în Culegere de practică judiciară 
în materie penală pe anul 2000, Ed. Rosetti, Bucureşti, 2002, p. 286; în acelaşi sens, a se 
vedea: C. Apel Bucureşti, s. | pen., dec. nr. 4/1999, în Culegere de practică judiciară în 
materie penală pe anul 1999, op. cit., pp. 256-257; C. Apel Braşov, dec. pen. nr. 4/1997, în 
Culegere de practică judiciară penală, 1994-1998, op. cit., p. 153. 

de procedură care să permită exercitarea acestei căi extraordinare de 
atac. 


2.2.1. Judecata în apel a avut loc fără citarea legală a unei părți 
(sau a persoanei vătămate) 


Existenţa acestui motiv de contestaţie în anulare este justificată de 
dreptul pe care-l au părțile şi persoana vătămată de a fi prezente la şedinţa 
„de judecată în apel, drept care presupune obligaţia corelativă a instanţei 
de judecată de a dispune citarea acestora, în condiţiile legii. Avem în 
vedere atât dispoziţiile generale privind judecata (art. 353), cât şi în 
dispoziţiile privind apelul în special [art. 420 alin. (1)]. 

Prezenţa părţilor şi a persoanei vătămate la şedinţa de judecată în 
apel oferă posibilitatea funcţionării din plin a dreptului de apărare. Exerci- 
tarea dreptului de apărare în cursul judecății, în condiţiile unei şedinţe 
publice orale şi contradictorii, nu poate fi pe deplin asigurată fără prezența 
concomitentă a părților la desfăşurarea şedinţei de judecată, unde, de pe 
poziții de egalitate procesuală, pot susţine şi combate cererile formulate, 
participă la administrarea probelor şi dezvoltă concluziile orale, atât în 
susținerea învinuirii, cât şi în combaterea eit. 

Cazul de contestaţie în anulare pe care-l analizăm se referă la 
neîndeplinirea legală a procedurii de citare pentru judecata care are loc la 
instanța de apel?. 

Încălcarea procedurii de citare poate consta în omisiunea citării, 
emiterea unei citaţii fără menţiunile esenţiale pe care trebuie să le 
cuprindă, în inexistenţa la dosar a dovezii (procesul-verbal) de înmânare a 
citaţiei sau în existența unei asemenea dovezi, dar care nu este conformă 
cu cerinţele legii”. | 

Nelegalitatea procedurii de citare poate fi invocată de fiecare parte 
din proces, dar numai în ceea ce priveşte citarea sa, şi nu citarea altei 
părți. Astfel, în practica judiciară s-a precizat, în mod corect, că referirea 
expresă a textului de lege la „procedura de citare a părţii, exclude 


1 Gr.Gr. Theodoru, Garantarea dreptului părţilor de a fi prezentate la judecare 
cauzelor penale, în R.R.D. nr. 4/1972, pp. 29-30. 

2 C.S.J., s. pen., dec. nr. 605/1999, în Buletinul jurisprudenţei, Culegere de decizii 
pe anul 1999, op. cit., p. 327; C. Apel Bucureşti, s. a Il-a pen., dec. nr. 107/1997, în 
Culegere de practică judiciară penală pe anul 1997, op. cit., p. 79. 

* D.V. Mihăiescu, Probleme teoretice şi practice ale contestației împotriva hotărârii, în 
J.N. nr. 7/1965, p. 91. În acelaşi sens, a se vedea: C. Apel Bacău, s. pen., dec. nr. 337/2004, 
în Jurisprudență naţională 2904-2005. Practica judiciară a curților de apel şi a tribunalelor, 
op. cit., pp. 737-738; C. Apel Bucureşti, s. | pen., dec. nr. 220/1997, în Culegere de practică 
judiciară penală pe anul'1997, op. cit., p. 78. 

posibilitatea pentru inculpatul contestatar de a invoca, drept temei al con- 
testației în anulare, nelegala citare a părții civile?. 

Având în vedere modul în care legea a reglementat procedura tnt 
citare, se poate trage concluzia că persoana vătămată sau partea 
prezentă la un termen de judecată la instanța de apel nu poate uza de 
contestaţia în anulare atunci când nu a fost citată pentru un nou termen de 
judecată la aceeaşi instanță?. 

Nu sunt incidente dispoziţiile legale privind termenul în cunoştinţă 
[art. 353 alin. (2)] atunci când procesul s-a desfăşurat, la mai multe 
termene, la sediul instanţei de apel şi apoi în alt loc, în afara acestui sediu, 
deoarece, într-o asemenea situație, nu se poate presupune că părțile, 
având cunoştinţă de termenul fi xat, ar cunoaşte implicit şi măsura judecării 
cauzei în altă parte decât la sediul instanței. Într-o asemenea situație, 
partea absentă la judecata în apel poate uza de contestaţia în anulare, 
deoarece au fost încălcate dispoziţiile legale privind legala sa citare?. 

Nu poate exercita contestaţia în anulare persoana vătămată sau 
partea care, deşi a fost nelegal citată, a participat totuşi la judecată, 
deoarece, conform art. 358 alin. (2), părţile şi persoana vătămată se pot 
prezenta şi participa la judecată chiar dacă nu au fost citate sau nu au 
primit citația, preşedintele având îndatorirea, în acest caz, să stabilească 
identitatea acestora. Această soluţie se impune, de altfel, având în vedere 
şi prevederile art. 282 alin. (1), în care se arată că încălcarea oricăror 
dispoziţii legale în afara celor prevăzute la art. 281 determină nulitatea 
actului atunci când prin nerespectarea cerinţei legale s-a adus o vătămare 
drepturilor părţilor ori ale subiecților procesuali principali, care nu poate fi 
înlăturată altfel decât prin desfii ințarea actului. Or, în cazul participării părții 
la judecată, unde aceasta îşi realizează drepturile procesuale, vătămarea 
se poate considera acoperită. În acelaşi sens, invocăm şi dispozițiile 
art. 353 alin. (1) teza finală, în conformitate cu care înfăţişarea persoanei 
vătămate sau a părţii în instanță, în persoană sau prin reprezentant ori 
avocat ales sau avocat din oficiu, dacă acesta din urmă a luat legătura cu 
persoana reprezentată, acoperă orice nelegalitate survenită în procedura 
de citare. 

Procedura de citare este, de asemenea, neîndeplinită conform legii 
şi în cazul în care nu au fost respectate dispozițiile privind conţinutul 
citaţiei, dispoziții prevăzute în art. 258. 


1C. Apel Bucureşti, s. a Il-a pen., dec. nr. 947/2000, în Culegere de practică judiciară 
în materie penală pe anul 2000, op. cit., pp. 274-276; C. Apel Bucureşti, s. a Il-a pen., dec. 
nr. 570/1998, în Culegere de practică judiciară penală pe anul 1998, op. cit., pp. 92-93. 

2 |. Neagu, Unele considerații privind contestaţia în anulare în materie penală, 
introdusă în temeiul art. 386 lit. a), în A.U.B., 1975, p. 107. Pentru aceeaşi soluţie, a se 
vedea şi C. Apel Bucureşti, s. | pen., dec. nr. 2130/2000, în Culegere de practică judiciară 
în materie penală pe anul 2000, op. cit., pp. 286-287. 

3 T.S., s. pen., dec. nr. 3931/1972, în R.R.D. nr. 9/1973, p. 156. 

Încălcarea dispoziţiilor privind conţinutul citaţiei, precum şi a acelora 
referitoare la locul citării, înmânarea citaţiei şi întocmirea dovezii de citare 
poate constitui motiv de introducere a contestației în anulare dacă aceste 
vicii de procedură au fost făcute cu ocazia judecării cauzei în apel. 

În ipoteza în care contestaţia în anulare este fundamentată pe exis- 
tenta unui viciu de procedură în ceea ce priveşte citarea inculpatului la 
judecarea cauzei în primă instanţă, în condiţiile în care hotărârea primei 
instanţe a fost atacată cu apel, soluția legală constă în respingerea contes- . 
taţiei ca fiind inadmisibilă, soluție agreată şi în pracą instanțelor de 
judecată”. 

În soluţiile instanțelor s-a statuat că în cazul în care inculpatul a 
indicat, pe lângă domiciliul stabil, şi o altă adresă la care locuieşte în fapt, 
chiar şi fără forme legale, instanța este obligată să-l citeze la ambele 
adrese. În consecință, având în vedere că inculpatul a indicat un domiciliu 
stabil, în Republica Moldova, cât şi o altă adresă la care locuieşte fără 
forme legale, iar instanța de control judiciar a judecat cauza în lipsa lui, 
deşi îl citase numai la această din urmă adresă, contestaţia în anulare 
introdusă de inculpat este fondată şi va fi admisă?. În ipoteza în care însă 
inculpatul invocă încălcarea procedurii de citare, în condiţiile în care acesta 
a procedat la schimbarea adresei fără a încunoştința instanţa, fiind citat la 
toate celelalte trei adrese indicate, soluţia legală constă în respingerea 
cererii de contestaţie în anulare. 


2.2.2. Judecata în apel a avut loc în condiţiile în care partea sau 
persoana vătămată, deşi legal citată, a fost în imposibilitate 
de a se prezenta şi de a înştiința instanța despre această 
imposibilitate | 


Cerinţele prevăzute în art. 426 lit. a) teza finală sunt cumulative, 
astfel că pentru admiterea contestaţiei în anulare nu este suficient să se 
facă dovada imposibilității de prezentare, ci contestatarul trebuie să dove- 
dească, pe lângă aceasta, şi imposibilitatea de a încunoştinţa instanța de 
apel despre împiedicarea de a se prezentat. 


1 C. Apel Bucureşti, s. | pen., dec. nr. 2148/2000, în Culegere de practică judiciară 
în materie penală pe anul 2000, op. cit., p. 277; în acelaşi sens, a se vedea C.S.J., s. pen., 
dec. nr. 605/1999, în Buletinul jurisprudenţei, Culegere de decizii pe anul 1999, op. cit., 
pp. 326-327. 

2 C. Apel Bucureşti, s. | pen., dec. nr. 1086/1998, în Culegere de practică judiciară 
penală pe anul 1998, op. cit., p. 94. 

3 C. Apel Bucureşti, s. | pen., dec. nr. 900/2004, în Practică judiciară penală, 
2003-2004, op. cit., pp. 317-319. 

4 C. Apel Bucureşti, s. a |l-a pen., dec. nr. 1952/2004, în Practică judiciară penală, 
2003-2004, op. cit., pp. 248-249; în acelaşi sens, a se vedea: C. Apel Bucureşti, s. a Il-a 
pen., dec. nr. 2113/2000, C. Apel Bucureşti, s. a Il-a pen., dec. nr. 1210/2000 şi C. Apel 

În literatura de specialitate s-a arătat, pe bună dreptate, că imposi- 
bilitatea de prezentare a părţii sau a persoanei vătămate la judecata în 
„apel nu trebuie înțeleasă ca datorându-se unei împrejurări cu totul 
excepționale (un război, un cataclism etc.), ci trebuie apreciată în funcție 
de anumite realităţi care pot să împiedice partea să se prezinte la 
judecată!. In acest sens, pot constitui motive de contestaţie în anulare o 
boală gravă, un accident, întreruperea circulaţiei între localitatea în care se 
află partea şi localitatea în care se află instanța. De asemenea, împreju- 
rarea că la termenul la care au avut loc dezbaterile şi pronunțarea hotărârii 
de către instanța de control judiciar inculpatul se afla în stare de arest în 
străinătate constituie un motiv pentru introducerea contestației în anulare 
în baza acestui caz?. 
| Sunt anumite împrejurări care, prin natura lor, pot conduce, aşa cum 
arătam, la imposibilitatea de prezentare şi imposibilitatea de a încunoştința 
despre cauza de împiedicare. Astfel, o inundație sau o înzăpezire poate 
duce atât la întreruperea căilor de acces între două localități, cât şi la 
întreruperea comunicațiilor poştale, telefonice sau telegrafice. 

Nu poate fi considerat motiv de contestaţie în anulare faptul că la 
termenul de judecată partea s-a aflat în deplasare în interes de serviciu?. 
Nu constituie, de asemenea, motiv de contestaţie în anulare“ neprezen- 
tarea la judecată datorită lipsei de comoditate în deplasare. 


2.3. Inculpatul a fost condamnat, deşi existau probe cu privire 
la o cauză de încetare a procesului penal lart. 426 lit. b)] 


Potrivit art. 426 lit. b), poate fi formulată contestaţia în anulare când 
inculpatul a fost condamnat deşi instanța putea pronunța soluția încetării 


Bucureşti, s. a Il-a pen., dec. nr. 1096/2000, toate în Culegere de practică judiciară în 
materie penală pe anul 2000, op. cit, pp. 279-285; C. Apel Suceava, dec. pen. 
nr. 903/1999, în Buletinul jurisprudenţei, Culegere de practică judiciară pe anul 1999, 
op. cit, p. 168; C. Apel Ploieşti, dec. pen. nr. 867/1998, în Buletinul jurisprudenţei, 
Culegere de practică judiciară, semestrul 11/1998, Ed. Lumina Lex, Bucureşti, 1998, 
pp. 166-167. S-a apreciat că acest caz de contestaţie în anulare este incident şi în ipoteza 
în care, la judecarea căii de atac, inculpatul contestator se afla în spital imobilizat prin 
aparat gipsat, împrejurare în care el s-a aflat în imposibilitatea de a se prezenta şi de a 
încunoştința instanța despre această împiedicare (C. Apel Braşov, dec. pen. nr. 260/1998, 
în Culegere de practică judiciară penală, 1994-1998, p. 154). 

1D.V. Mihăiescu, V. Rămureanu, op. cit., p. 47. 

2Î C.C.J., s. pen., dec. nr. 7086/2005, în Buletinul jurisprudenţei, Culegere de decizii 
pe anul 2005, op. cit., pp. 1012-1013. 

3 T. Craiova, col. pen., dec. nr. 513/1956, în R.R.D. nr. 4/1968, p. 184. 

4 Gr.Gr. Theodoru, Curs de drept procesual penal. Partea specială, Ed. Didactică şi 
Pedagogică, Bucureşti, 1961, p. 319. 

5 C. Apel Bucureşti, s. | pen., dec. nr. 1658/1999, în Culegere de practică judiciară 
în materie penală pe anul 1999, op. cit., p. 254. 

procesului penal, în baza existenţei vreunuia dintre cazurile prevăzute în 
art. 16 alin. (1) lit. î)-h) şi j), cu privire la care existau probe în dosar. Cazul 
de încetare prevăzut în art. 16 alin. (1) lit. i), constând în existența auto- 
rității de lucru judecat, poate determina introducerea unei contestaţii în 
anulare, bazată însă pe dispoziţiile art. 426 lit. i). 

Din modul de redactare a acestui caz de contestaţie în anulare 
rezultă că va putea fi exercitată calea extraordinară de atac ori de câte ori 
cauza a fost rezolvată prin condamnarea inculpatului, instanţa de judecată 
ignorând probe aflate la dosar care ar fi permis pronunţarea unei soluţii de 
încetare a procesului penal. Condamnarea inculpatului trebuie să fie 
dispusă printr-o hotărâre definitivă, neavând importanţă dacă aceasta este 
hotărârea primei instanţei sau hotărârea pronunțată ca urmare a judecății 
în apel. 

Pentru a putea fi invocat cazul de contestaţie în anulare prevăzut în 
art. 426 lit. b), este necesar să se constate întrunirea următoarelor două 
cerințe: a) prin hotărârea definitivă atacată trebuie să se fi dispus condam- 
narea inculpatului; b) la dosarul cauzei există probe cu privire la o cauză 
de încetare a procesului penal. Aceste două cerințe sunt cumulative, ceea 
ce face ca pentru admiterea contestaţiei în anulare să se constate 
îndeplinirea amândurora. 

În ceea ce priveşte prima condiţie, pentru a se reţine existența 
acestui caz de contestaţie în anulare, prin lege este prevăzută cerința ca 
hotărârea definitivă să fie de condamnare a inculpatului. Rezultă, având în 
vedere interpretarea strictă a cazurilor de contestaţie în anulare, că va fi 
respinsă ca fiind inadmisibilă o cerere de contestaţie în anulare având ca 
obiect contestarea unei hotărâri definitive prin care instanța a dispus 
renunțarea la aplicarea pedepsei sau amânarea aplicării pedepsei. 

Nu are importanţă dacă hotărârea de condamnare a rămas definitivă 
la prima instanţă, ca urmare a neexercitării căii de atac a apelului, sau la 
instanța de apel, acest caz constituind, alături de cel prevăzut în art. 426 
lit. i) (bazat pe existenţa autorităţii de lucru judecat), singurele ipoteze în 
care calea extraordinară de atac poate avea ca obiect o hotărâre definitivă 
a primei instanţe. 

Cu referirea la cea de-a doua condiţie cumulativă, instanţele de 
judecată au apreciat că cererea de contestaţie în anulare poate fi admisă 
atât în cazul în care la dosar existau probe cu privire la încetarea pro- 
cesului penal, cât şi atunci când, deşi aceste probe nu se aflau la dosarul 
cauzei, instanța de judecată era obligată să le ia în considerare din oficiu. 
De exemplu, în cazul amnistiei, instanţa are obligaţia să pronunțe din oficiu 
încetarea procesului penal, partea interesată în această situație neavând 
nicio obligaţie!. 


1 C. Apel Bucureşti, s. | pen., dec. nr. 851/1999, în Culegere de practică judiciară în 
materie penală pe anul 1999, op. cit., p. 258. 

În cazul intervenţiei împăcării, instanța, având la dosar înscrisul care 
atestă această manifestare de voință, va trebui să dispună încetarea 
procesului penal. În legătură cu această cauză de încetare a procesului 
penal, în practica judiciară s-a arătat că este admisibilă contestaţia în 
anulare întemeiată pe împăcarea părţilor, dacă această situație a fost 
adusă la cunoştinţa instanţei de judecată printr-o cerere depusă la regis- 
tratură, însă, din vina personalului administrativ, cererea respectivă nu a 
fost ataşată la dosarul cauzei!. 

De lege lata, incidenţa acestui caz de contestaţie în anulare a fost 
redusă semnificativ, deoarece, potrivit art. 159 alin. (3) C. pen., împăcarea 
produce efecte numai dacă are loc până la citirea actului de sesizare a 
instanței?. 

De asemenea, în acelaşi sens, este necesar să menționăm şi 
jurisprudența instanței supreme în soluționarea unui recurs în interesul 
legii, în conformitate cu care încetarea procesului penal în cazul infracţiu- 
nilor pentru care împăcarea înlătură răspunderea penală poate fi dispusă 
de instanță numai atunci când aceasta constată nemijlocit acordul de 
voinţă al inculpatului şi al persoanei vătămate de a se împăca total, necon- 
diționat şi definitiv, exprimat în şedinţa de judecată de aceste persoane, 
personai sau prin persoane cu mandat special, ori prin înscrisuri auten- 
tice?. În aceste condiţii, contestaţia în anulare introdusă în baza art. 426 
„lit. b), în condiţiile în care împăcarea s-a produs prin două adrese depuse 
la dosar, a fost respinsă ca fiind inadmisibilă?. 

Probele de la dosar privind existenţa cauzei de încetare a procesului 
penal trebuie să constituie un temei real pentru exercitarea contestației în 
anulare, fiindcă, în situaţia în care acestea nu pot fi luate în considerare, 
calea de atac a contestatiei î în anulare nu poate îi fi exercitată. În acest sens, 
în practica judiciară s-a arătat, în mod corect, că nu constituie temei pentru 
exercitarea căii de atac a contestaţiei în anulare omisiunea instanţei de a 
lua în considerare împrejurarea că, pentru aceleaşi fapte pentru care a fost 
trimis în judecată şi condamnat, contestatarul a mai fost cercetat de 
parchet, care însă a dispus încetarea urmăririi penale împotriva sa, dar cu 
posibilitatea legală de a redeschide urmărirea penală”. 


1 C. Apel Bucureşti, s. a Il-a pen., dec. nr. 999/1998, în Culegere de practică 
judiciară penală pe anul 1998, op. cit., p. 94; T. jud. Satu Mare, dec. pen. nr. 227/1972, în 
R.R.D. nr. 12/1972, p. 161. 

2 Menţionăm şi jurisprudența Curţii Constituţionale, care a statuat că dispoziţiile 
art. 159 alin. (3) C. pen. sunt constituționale î în măsura în care se aplică tuturor inculpaților 
trimişi în judecată înaintea datei intrării în vigoare a Codului penal şi pentru care la acea 
dată momentul citirii actului de sesizare fusese depăşit (C.C.R., dec. nr. 508/7.10.2014, 
publicată în M. Of. nr. 843/19.11.2014). 

3 Î C.C.J., s.u., dec. nr. 27/18.09.2006, publicată în M. Of. nr. 190/20.03.2007. 

4Î.C.C.J., s. pen., dec. nr. 268/25.02.2015, conform site-ului instanței supreme. 

5 C. Apel Ploieşti, s. pen., dec. nr. 189/1998, în Buletinul jurisprudenţei, Culegere de 
practică judiciară, semestrul 1/1998, op. cit., p. 76; T.S., s. pen., dec. nr. 440/1975, în C.D. 
1975, p. 520. 

Având în vedere că art. 426 lit. b) prevede, în mod expres, că se 
poate desființa o hotărâre definitivă pe calea contestaţiei în anulare numai 
atunci când instanța de judecată nu s-a pronunţat asupra unei cauze de 
încetare a procesului penal, invocarea unei cauze de achitare conduce la 
soluția respingerii contestatiei în anulare ca fiind inadmisibilă?. 

În practica instanţelor de judecată s-au conturat două soluții diver- 
gente cu privire la posibilitatea instanței care soluţionează contestaţia în 
anulare, după admiterea în principiu, de a reanaliza o cauză de încetare a 
procesului penal în cazul în care instanța de apel a dezbătut şi a analizat 
incidența cauzei de încetare a procesului penal, pentru care existau probe 
la dosar. Astfel, unele instanţe au apreciat că instanța competentă să solu- 
ționeze contestaţia în anulare poate să procedeze la reanalizarea cazului 
de încetare a procesului penal, în vreme ce alte instanţe au considerat că 
prin intermediul căii extraordinare de atac nu se poate relua analiza cazului 
care ar fi putut determina încetarea procesului penal. 

Sesizată în condiţiile legii cu dezlegarea acestei probleme de drept, 
instanța supremă a statuat că instanța care soluţionează contestatia în 
anulare nu poate reanaliza o cauză de încetare a procesului penal, în cazul 
în care instanța de apel a dezbătut şi a analizat incidența cauzei de încetare 
a procesului penaf. În sinteză, instanța supremă a reținut că pe calea 
contestaţiei în anulare nu se poate repune în discuţie o cauză de încetare a 
procesului penal, dacă această problemă a fost dezbătută cu ocazia 
judecății apelului, deoarece calea extraordinară de atac s-ar transforma 
într-un „apel deghizat”, permiţându-se pronunţarea unei soluţii diametral 
opuse condamnării exclusiv pe baza unei interpretări diferite date aceloraşi 
elemente avute în vedere de instanța de apel, de către judecători din cadrul 
aceleiaşi instanțe. Avându-se în vedere principiul securităţii raporturilor 
juridice stabilite prin hotărâri penale definitive, orice aspect care a fost pus în 
discuția părților de către instanța de apel şi cu privire la care s-a pronunțat 
definitiv constituie o chestiune care intră în puterea lucrului judecat, nemai- 
putând fi invocată drept caz de contestaţie în anulare. 


2.4. Hotărârea din apel a fost pronunţată de alt complet decât 
cel care a luat parte la dezbaterea pe fond a procesului 
[art. 426 lit. c)] 


În aceeaşi formulare, acest caz de contestaţie în anulare a repre- 
zentat în reglementarea procesual penală anterioară un motiv pentru 


1 C. Apel Suceava, dec. pen. nr. 471/1999, în Buletinul jurisprudenţei, Culegere de 
practică judiciară pe anul 1999, op. cit., pp. 166-167; C. Apel Bucureşti, s. a Il-a pen., dec. 
nr. 1789/1999, în Culegere de practică judiciară în materie penală pe anul 1999, op. cit., 
pp. 254-256. 

2 ROON: complet HP, dec. nr. 10/29.03.2017, publicată în M. Of. nr. 392/25.05.2017. 

exercitarea căii ordinare de atac a recursului. În acest sens, potrivit 
art. 385° alin. (1) pct. 3 din Codul de procedură penală anterior, hotărârile 
puteau fi supuse recursului în cazul încălcării prevederilor art. 292 alin. (2) 
din Codul de procedură penală anterior, prin care era consacrat principiul 
unicităţii completului de judecată. 

| Justificarea recalificării acestui motiv de recurs drept caz de contes- 
tație în anulare este dată de importanța acordată de legiuitor respectării 
principiului continuității completului de judecată, garanție esenţială prin 
care este asigurată aplicarea unei alte reguli de bază a fazei de judecată, 
şi anume nemijlocirea. 

Principiul continuității completului de judecată este consacrat în 
dispoziţiile art. 354 alin. (2). Unicitatea completului de judecată nu poate fi 
însă asigurată în mod practic în toate procesele penale, ceea ce face ca 
schimbarea completului de judecată să poată fi operată până la începerea 
dezbaterilor. După începerea dezbaterilor, orice schimbare intervenită în 
compunerea completului atrage reluarea dezbaterilor [art. 354 alin. (3)]. 

Este esențial, aşadar, ca rezolvarea cauzei în apel să fie realizată de 
completul de judecată care a luat parte la dezbaterea pe fond a cauzei. O 
asemenea reglementare este justificată de necesitatea ca judecătorii care 
participă la deliberare să fi asistat nemijlocit la dezbateri. 

Această violare a legii trebuie să rezulte din însăşi decizia instanței 
de apel care este atacată prin contestaţia în anulare. Astfel, schimbările 
intervenite în compunerea completului de judecată la instanța de apel, 
după repunerea cauzei pe rol în vederea punerii în discuţie a schimbării 
încadrării juridice dată faptelor, determină admiterea căii extraordinare de 
atac. 

Cerinţa ca hotărârea în apel să fi fost pronunţată de acelaşi complet 
care a participat la dezbateri are în vedere obligativitatea participării 
aceluiaşi complet de judecată la deliberare şi pronunțare, stadii procesuale 
distincte ale judecății în apel. 


2.5. Instanţa de apel nu a fost compusă potrivit legii ori a 
existat un caz de incompatibilitate [art. 426 lit. d)] 


Într-o formulare similară, acest caz de contestaţie în anulare a fost 
preluat dintre motivele de recurs, prevăzute în Codul de procedură penală 
anterior. 

Conţinutul acestui caz de contestaţie în anulare are în vedere două 
aspecte diferite, şi anume încălcarea normelor relative la compunerea 
instanței de apel, pe de o parte, şi existența unui caz de incompatibilitate 
cu ocazia judecării apelului, pe de altă parte. 

Instanța de apel nu a fost compusă potrivit legii. Compunerea 
instanței de judecată, fiind o condiţie esenţială a judecății, neregularitatea 

ei generează sancţiunea nulităţii absolute, potrivit art. 281 alin. (1) lit. a), 
care se poate constata din oficiu sau la cerere, în orice stare a procesului. 

Poate reprezenta acest caz de contestaţie în anulare ipoteza în care 
se constată omisiunea semnării minutei de către toţi membrii completului 
de judecată. În acest sens, obligaţia semnării minutei de către toți membrii 
completului de judecată a fost instituită, pe de o parte, în scopul de a 
garanta veridicitatea soluţiei pronunţate şi neschimbarea acesteia, iar, pe 
de altă parte, pentru a se putea verifica dacă instanţa a fost legal consti- 
_tuită şi dacă aceiaşi judecători care au participat la dezbateri participă şi la 
deliberare, al cărei rezultat constituie tocmai conținutul minutei!. 

A existat un caz de incompatibilitate. În această ipoteză, deşi formu- 
larea din art. 426 lit./d) teza finală este generală, apreciem că cererea de 
contestaţie în anulare poate viza numai incompatibilitatea judecătorului, 
astfel cum aceasta a fost reglementată în dispoziţiile art. 64. Per a 
contrario, nu poate constitui motiv de contestaţie în anulare participarea la 
judecată a procurorului, magistratului-asistent, grefierului sau expertului 
aflați în stare de incompatibilitate. 

Interpretarea restrictivă a dispozițiilor legale menţionate se impune, 
în opinia noastră, deoarece cazul de contestaţie în anulare prevăzut în 
art. 426 lit. d) are în vedere neregularități ale compunerii completului de 
judecată în apel, şi nu neregularități ale constituirii instanţei, în sens larg, în 
care sunt incluşi procurorul, magistratul-asistent şi grefierul?. 

Având în vedere consideraţiile expuse în debutul acestui paragraf, 
poate fi introdusă contestaţie în anulare în baza cazului analizat, 
următoarele ipoteze: 

a) instanţa de apel nu a fost compusă potrivit legii; 

b) judecătorul care a făcut parte din completul de judecată în apel 

era incompatibil să participe la soluționarea cauzei. 


2.6. Judecata în apel a avut loc fără participarea procurorului 
sau a inculpatului, când aceasta era obligatorie, potrivit 
legii [art. 426 lit. e)] 


Aspectele avute în vedere prin acest caz de contestaţie în anulare 
sunt următoarele: 


1 C. Apel Bucureşti, s. a Il-a pen., dec. nr. 1216/1999, în Culegere de practică 
judiciară în materie penală pe anul 1999, op. cit., pp. 82-83; în acelaşi sens, a se vedea 
C. Apel Bucureşti, s. a Il-a pen., dec. nr. 34/1998, în Culegere de practică judiciară penală 
pe anul 1998, op. cit., pp. 150-151. 

2 De altfel, în reglementarea Codului de procedură penală anterior, aceste două 
situații reprezentau motive de recurs, alături de încălcarea principiului unicității completului 
de judecată, care, la rândui său, avea aceeaşi justificare, şi anume încălcarea modului de 
compunere a completului de judecată. 

- greşita constituire a instanței; neparticiparea procurorului la 
judecată când participarea este obligatorie potrivit legii! este sancţionată 
cu nulitatea absolută, potrivit art. 281 alin. (1) lit. d); de asemenea, potrivit 
art. 420 alin. (3), participarea procurorului la judecarea apelului este 
obligatorie; 

- prezența inculpatului; în vederea garantării dreptului de apărare, 
„absența acestuia de la judecată, când prezenţa lui este obligatorie, 
constituie motiv de contestaţie în anulare, fiind de natură să atragă 
sancţiunea nulităţii absolute, potrivit art. 281 alin. (1) lit. e). 

Reamintim faptul că, potrivit art. 420 alin. (2), prezența inculpatului 
este obligatorie la judecata în apel numai în ipoteza în care acesta se află 
în stare de deținere. Judecata în apel se poate desfăşura însă şi în lipsa 
inculpatului aflat în stare libertate sau de deţinere dacă acesta solicită să 
fie judecat în lipsă, conform art. 364 alin. (4). 

Având în vedere consideraţiile expuse în debutul acestui paragraf, 
poate fi introdusă contestaţie în anulare în baza art. 426 lit. e), în 
următoarele ipoteze: 

a) judecata în apel a avut loc în absenţa procurorului, în condiţiile în 
care prezenţa acestuia era obligatorie, potrivit legii; 

b) judecata în apel a avut loc în absenţa inculpatului, în condiţiile în 
care prezenţa acestuia era obligatorie, potrivit legii. 


2.7. Judecata în apel a avut loc în lipsa avocatului, când 
asistența juridică a inculpatului era obligatorie, potrivit 
legii [art. 426 lit. £)] 


Apărarea reprezintă o activitate procesuală fundamentală şi este 
garantată de lege. De aceea, lipsa avocatului la judecarea apelului, în 
cazul în care apărarea este obligatorie (pentru inculpatul minor, arestat, 
chiar şi în altă cauză etc.), a fost prevăzută ca fiind motiv de contestaţie în 
anulare. 

În reglementarea procesual penală anterioară acest caz de contes- 
tație în anulare era considerat motiv de recurs. 

. Potrivit art. 281 alin. (1) lit. f), încălcarea dispoziţiilor privind asistarea 
de către avocat a suspectului sau a inculpatului, precum şi a celorlalte 
părţi, atunci când asistența este obligatorie, determină întotdeauna apli- 
carea sancțiunii nulității. Se observă că, deşi sancţiunea nulității absolute 
vizează inclusiv situaţiile în care sunt încălcate normele relative la 
asistarea de către avocat a celorlalte părți (şi a persoanei vătămate — n.a.), 
cazul de contestaţie în anulare prevăzut în art. 426 lit. f) devine incident 


1 Pentru detalii, a se vedea paragraful 2.3. Participarea procurorul la faza de 
judecată, Secţiunea a Il-a, Reglementări generale privind faza de judecată, Capitolul II, 
Dispoziţii generale privind faza de judecată, din prezenta lucrare. 

numai în ipoteza încălcării în apel a normelor privitoare la asistarea de 
către avocat a inculpatului. În acest context, având în vedere interpretarea 
strictă a cazurilor prevăzute în art. 426, urmează ca o cerere de contes- 
tatie în anulare fundamentată pe încălcarea asistenței juridice a părții 
civile, de exemplu, să fie respinsă ca fiind inadmisibilă. 

De asemenea, în acelaşi sens, precizăm că exercitarea căii extra- 
ordinare de atac nu poate fi admisă în condiţiile în care este invocată 
încălcarea normelor privind asistarea de către avocat a inculpatului pe 
. parcursul fazei de urmărire penală sau în cursul judecății în primă instanţă. 

Cazul de contestaţie în anulare este incident, aşadar, în situaţia în 
care au fost încălcate normele relative la asigurarea asistenţei juridice 
obligatorii a inculpatului în cursul judecății în apel. 


2.8. Şedinţa de judecată în apel nu a fost publică, în afară de 
cazurile când legea prevede altfel |art. 426 lit. g)] 


În reglementarea procesual penală anterioară, acest caz de contes- 
taţie în anulare constituia un motiv pentru exercitarea căii ordinare de atac 
a recursului. 

Publicitatea şedinţei de judecată este reglementată sub sancţiunea 
nulității absolute, potrivit art. 281 alin. (1) lit. c). Lipsa publicităţii nu va 
constitui motiv pentru exercitarea căii extraordinare de atac decât atunci 
când legea permite acest lucru. În acest sens, sunt prevăzute derogări de 
la regula publicităţii atunci când: a) şedinţa de judecată se desfăşoară în 
camera de consiliu; b) judecarea în şedinţă publică ar putea aduce 
atingere unor interese de stat; c) judecarea în şedinţă publică ar putea 
aduce atingere normelor de morală; d) judecarea în şedinţă publică ar 
putea aduce atingere demnităţii sau vieţii intime a unei persoane; e) 
judecarea în şedinţă publică ar putea aduce atingere intereselor minorilor. 

Se încadrează în acest caz de contestaţie în anulare declararea 
şedinţei secrete nemotivat şi fără a asculta părţile prezente şi procurorul, 
precum şi prin omisiunea de a menţiona dacă această măsură este 
valabilă pentru tot cursul procesului sau numai pentru acea şedinţă de 
judecată’. 


2.9. Instanţa de apel nu a procedat la audierea inculpatului 
prezent, dacă audierea era legal posibilă [art. 426 lit. h)] 


Condiţiile cu a căror îndeplinire cumulativă se poate invoca acest caz 
de contestaţie în anulare sunt următoarele: 


1Î.C.C.J., s. pen., dec. nr. 3499/2006, în Buletinul jurisprudenţei, Culegere de decizii 
pe anul 2006, op. cit., pp. 784-785. 

- la judecarea cauzei în apel, inculpatul prezent nu a fost ascultat; 

- audierea inculpatului era legal posibilă. 

În ceea ce priveşte prima condiție, potrivit art. 364 alin. (1), text 
aplicabil şi pentru judecata în apel, judecarea apelului are loc în prezența 
inculpatului. De asemenea, aducerea inculpatului aflat în stare de deţinere 
la judecata în apel este obligatorie [art. 420 alin. (2)]. 

Cu toate acestea, judecata în apel se poate desfăşura în lipsa 
inculpatului, dacă acesta este dispărut, se sustrage de la judecată ori şi-a 
schimbat adresa fără a o aduce la cunoştinţa organelor judiciare şi, în 
urma verificărilor efectuate, nu i se cunoaşte noua adresă sau dacă, deşi 
legal citat, acesta lipseşte în mod nejustificat de la judecarea cauzei. De 
asemenea, judecata în apel se poate desfăşura în lipsa inculpatului dacă 
acesta solicită, în scris, desfăşurarea în acest mod a procedurii. În aceste 
cazuri însă, nu poate fi formulată contestaţie în anulare, deoarece incul- 
patul nu a fost prezent la judecată. 

În ceea ce priveşte a doua condiţie, inculpatul, deşi participă la 
judecată în mod voluntar sau este adus cu mandat, potrivit art. 364 
alin. (5), are dreptul de a nu face nicio declaraţie. În această ipoteză, 
audierea inculpatului nu este legal posibilă, ceea ce conduce la concluzia 
că nu poate fi reținut cazul de contestaţie în anulare prevăzut în art. 426 
lit. h). 


2.10. Împotriva unei persoane s-au pronunțat două hotărâri 
definitive pentru aceeaşi faptă [art. 426 lit. i)] 


Poate fi invocat acest caz de contestaţie în anulare când au fost 
încălcate dispozițiile legale privind autoritatea de lucru judecat. 

Reglementarea acestui caz de contestaţie a condus la instituirea 
unui remediu procesual prin care partea interesată obține restabilirea 
legalităţii încălcate prin nesocotirea principiului ne bis in idem. 

Pentru a se reține acest caz de contestaţie în anulare, este necesară 
existența cumulativă a două condiţii, şi anume: 

- să existe o hotărâre penală definitivă; 

- să existe identitate de obiect şi persoană, adică în cadrul celei de-a 
doua judecăţi să fi fost inculpată aceeaşi persoană care a mai fost 
judecată, iar obiectul cauzei să-l constituie aceleaşi fapte pentru care 
inculpatul a fost judecat!. 


1 Cu privire la autoritatea de lucru judecat, a se vedea: Gr.Gr. Theodoru, Despre 
puterea lucrului judecat în penal, în J.N. nr. 2/1963, p. 45; Volonciu II, pp. 471-475. 

$ 3. Declararea contestaţiei în anulare 


3.1. Titularii contestației în anulare 

În ceea ce priveşte titularii contestaţiei în anulare, trebuie arătat că 
aceştia sunt diferenţiaţi în funcţie de cazurile de contestaţie. 

Potrivit art. 427 alin. (1), contestaţia în anulare poate fi făcută de 
oricare dintre părţi, de persoana vătămată sau de către procuror. 
| Din economia cazurilor de contestaţie în anulare prevăzute în 
art. 426 rezultă că această cale de atac poate fi exercitată de titulari diferiţi, 
în funcție de motivul invocat. 

În primul rând, apreciem că procurorul are vocaţie procesuală de a 
declara contestaţie în anulare în baza oricărui caz dintre cele prevăzute în 
art. 426. Acest drept plenar în folosirea căii extraordinare de atac rezultă 
din poziția procesuală a acestuia, procurorul acţionând în procesul penal 
ca reprezentant al intereselor generale ale societăţii, în vederea apărării 
"ordinii de drept, a drepturilor şi libertăţilor cetățenilor, inclusiv prin exer- 
citarea căilor de atac, conform art. 131 alin. (1) din Constituţia României". 

În ceea ce priveşte persoana vătămată şi părţile, ca titulari ai con- 
testației în anulare, este incident principiul potrivit căruia elementul de 
bază care justifică exercitarea căii de atac îl reprezintă interesul procesual. 
Sub acest aspect, de exemplu, inculpatul poate dobândi în mod exclusiv 
calitatea de contestator (eventual, alături de reprezentantul Ministerului 
Public), invocând următoarele cazuri de contestaţie în anulare: judecata în 
apel a avut loc fără citarea legală a inculpatului sau când, deşi legal citat, 
acesta a fost în imposibilitate de a se prezenta şi de a înştiinţa instanța 
despre această imposibilitate; inculpatul a fost condamnat, deşi existau 
probe cu privire la o cauză de încetare a procesului penal; hotărârea din 
apel a fost pronunțată de alt complet decât cel care a luat parte la 
dezbaterea pe fond a procesului; instanța de apel nu a fost compusă 
potrivit legii ori a existat un caz de incompatibilitate; judecata în apel a avut 
loc fără participarea procurorului sau a inculpatului, când aceasta era 
obligatorie, potrivit legii; judecata în apel a avut loc în lipsa avocatului, 
când asistenţa juridică a inculpatului era obligatorie, potrivit legii; şedinţa 
de judecată în apel nu a fost publică, în afară de cazurile în care legea 
prevede altfel; instanța de apel nu a procedat la audierea inculpatului 
prezent, dacă audierea era legal posibilă; împotriva inculpatului s-au 
pronunțat două hotărâri definitive pentru aceeaşi faptă. 


1 Această perspectivă asupra dreptului procurorului de a declara contestaţie în 
anulare este diferită față de dispoziţiile Codului de procedură penală anterior, în confor- 
mitate cu care procurorul nu putea exercita calea extraordinară de atac decât în ipoteza 
condamnării inculpatului prin ignorarea existenței unei cauze de încetare a procesului 
penal, respectiv atunci când împotriva unei persoane au fost pronunţate două hotărâri 
definitive pentru aceeaşi faptă. 

Dreptul persoanei vătămate sau al celorlalte părţi de a exercita calea 
extraordinară de atac se limitează, în funcție de existența interesului 
procesual, la următoarele cazuri: judecata în apel a avut loc fără citarea 
legală a persoanei vătămate sau a unei părți sau când, deşi legal citată, 
aceasta a fost în imposibilitate de a se prezenta şi de a înştiința instanța 
despre această imposibilitate; hotărârea în apel a fost pronunţată de alt 
complet decât cel care a luat parte la dezbaterea pe fond a procesului; 
instanța de apel nu a fost compusă potrivit legii ori a existat un caz de 
incompatibilitate; judecata în apel a avut loc fără participarea procurorului 
când aceasta era obligatorie, potrivit legii; şedinţa de judecată în apel nu a 
fost publică, în afară de cazurile în care legea prevede altfel. 

În practica instanţelor de judecată anterioară actualului Cod de pro- 
cedură penală, dar care îşi menţine relevanţa, s-a procedat la respingerea 
cererii de contestaţie în anulare formulate de mama inculpatei, în condiţiile 
în care inculpata, minoră la momentul condamnării definitive, a devenit 
majoră. Astfel, cererea a fost apreciată ca fiind inadmisibilă, cu argumen- 
tarea că mama inculpatei nu este parte în proces, la momentul introducerii 
cererii inculpata era majoră, toate acestea conducând la concluzia că nu 
sunt îndeplinite prevederile referitoare la persoanele care pot formula 
contestaţie în anularei!. 

Persoana care are calitatea de curator instituită numai pentru o 
anumită fază procesuală şi pentru o persoană față de care s-a dispus o 
soluție de netrimitere în judecată, urmată de obligarea la tratament 
medical, nu poate exercita calea extraordinară de atac a contestației în 
anulare, fiind o persoană lipsită de calitate procesuală?. 


3.2. Termenul de introducere a contestaţiei în anulare 


Motivele care pot fi invocate în cazul contestaţiei în anulare sunt 
cunoscute, în principiu, de contestatar încă de la data rămânerii definitive a 
hotărârii. Ţinând seama de această situație cu caracter particular, 
legiuitorul a prevăzut termene relativ scurte de introducere a cererii de 
contestaţie în anulare. Astfel, potrivit art. 428 alin. (1), contestaţia în 
anulare pentru motivele prevăzute la art. 426 lit. a) şi c)-h) poate fi 
introdusă în termen de 30 de zile de la data comunicării deciziei instanţei 
de apel“. 


1Î.C.C.J., s. pen., dec. nr. 2087/2005, în Buletinul jurisprudenţei, Culegere de decizii 
pe anul 2005, op. cit., pp. 1014-1015. 

2 Î C.C.J., s. pen., dec. nr. 1144/2008, conform site-ului instanței supreme. 

3 În cazul celorlalte căi extraordinare de atac, motivele care pot duce la declanşarea 
căii de atac pot fi cunoscute la intervale mari de timp în raport cu momentul rămânerii 
definitive a hotărârii. 

4 Alin. (1) al art. 428 a fost modificat prin art. II pct. 110 din O.U.G. nr. 18/2016. 
Anterior modificării, contestaţia în anulare. pentru motivele prevăzute la art. 426, cu 

Termenul de 30 de zile, sus-menţionat, este un termen maxim, adică 
intervalul cel mai mare de timp în care poate fi declarată contestaţia în 
anulare. Aceasta înseamnă că nimic nu se opune ca cererea să fie depusă 
şi înainte de împlinirea termenului, oricând după momentul rămânerii 
definitive a hotărârii judecătoreşti, dar nu mai târziu de termenul limită de 
30 de zile de la data comunicării deciziei instanţei de apel. 

În ipoteza în care termenele pentru introducerea contestaţiei în 
anulare nu sunt respectate, instanţa va respinge cererea formulată ca fiind 
inadmisibilă în principiu”. 

Cu titlu de excepţie, potrivit art. 428 alin. (2), contestaţia în anulare 
pentru motivele prevăzute la art. 426 lit. b) şi i) poate fi introdusă oricând?. 


3.3. Cererea de contestaţie în anulare 


Actul procesual prin care este declanşată contestaţia în anulare este 
"o cerere?. 

Actul procesual se consemnează într-un act procedural scris în care 
trebuie să se arate cazurile de contestaţie pe care le poate invoca 
contestatarul şi toate motivele aduse în sprijinul acestora. Dacă în sprijinul 
motivelor invocate în cerere pot fi depuse înscrisuri, acestea se vor ataşa 
cererii. 


excepția cazului prevăzut în art. 426 lit. b), putea fi introdusă în 10 zile de la data la care 
persoana împotriva căreia se făcea executarea a luat cunoştinţă de hotărârea a cărei 
anulare se cerea. Observam, în lucrări anterioare (Neagu VII, pp. 360-361), că legiuitorul 
procedase la excluderea totală din reglementarea momentului de la care curge termenul în 
care poate fi introdusă contestaţia în anulare subiecţii procesuali care pot exercita calea de 
atac, alții decât persoana împotriva căreia se face executarea. În aceste condiţii, apreciam 
că se impune completarea dispoziţiilor art. 428, astfel încât textul de lege să fie incident 
pentru toate categoriile de subiecţi procesuali titulari ai contestației în anulare. 

1Î.C.C.J. s. pen., dec. nr. 6626/2006, în Buletinul jurisprudenţei, Culegere de decizii 
pe anul 2006, op. cit., pp. 793-794. | 

2 Alin. (1) al art. 428 a fost modificat prin art. Ii pct. 110 din O.U.G. nr. 18/2016, prin 
reglementarea posibilităţii de a introduce oricând contestaţia în anulare şi pentru cazul 
prevăzut în art. 426 lit. i). În lucrări anterioare (Neagu VII, p. 361), apreciam că reprezintă o 
omisiune a legiuitorului faptul că nu era prevăzută posibilitatea introducerii contestației în 
anulare oricând şi pentru cazul prevăzut de art. 426 lit. i), când împotriva unei persoane 
s-au pronunţat două hotărâri definitive pentru aceeaşi faptă. O asemenea reglementare 
exista în Codul de procedură penală anterior, în art. 388 alin. (2), fiind justificată în aceeaşi 
măsură sau în mai mare măsură decât în situaţia în care a fost „ignorată” soluţia încetării 
procesului penal, ipoteză prevăzută în art. 426 lit. b). 

3 Intitularea cererii ca fiind contestaţie în anulare nu leagă instanța, care are obli- 
gația să-i dea calificarea juridică în conformitate cu legea (C. Apel Bucureşti, s. | pen., dec. 
nr. 238/1999, în Culegere de practică judiciară în materie penală pe anul 1999, op. cit., 
p. 260). 

Cazul de contestaţie în anulare prevăzut în art. 426 lit. i) poate fi 
probat numai prin înscrisuri oficiale!, şi anume copiile hotărârilor judecăto- 
reşti definitive. 


§ 4. Procedura de judecare a contestaţiei în anulare 


4.1. Instanţa competentă 


Pentru toate cazurile de contestaţie în anulare, cu excepţia celui pre- 
văzut în art. 426 lit. i), este competentă instanţa care a pronunţat hotărârea 
a cărei anulare se cere. În raport cu această dispoziţie legală, se poate 
spune că orice instanţă de apel poate judeca contestaţia în anulare. 

Contestaţia în anulare pentru cazul în care se invocă autoritatea de 
lucru judecat se introduce la instanţa la care a rămas definitivă ultima 
hotărâre, potrivit art. 429 alin. (2). 

În privința compunerii completului de judecată, trebuie arătat că, deşi 
în lege nu se prevede expres, în literatura de specialitate a fost exprimată 
opinia potrivit căreia completul de judecată va fi constituit în acelaşi fel ca 
şi cel care a pronunţat hotărârea a cărei anulare se cere. 

Având în vedere modul de organizare şi funcționare a instanţelor 
judecătoreşti, contestaţia în anulare poate fi judecată, după caz: 

a) de către curtea de apel, curtea militară de apel sau de Înalta Curte 
de Casaţie şi Justiție, ca instanțe de apel [pentru cazurile prevăzute în 
art. 426 lit. a)-h)]; 

b) de către instanţa la care a rămas definitivă prin neapelare hotă- 
rârea de condamnare, deşi existau probe cu privire la o cauză de încetare 
a procesului penal; 

c) de către instanţa la care a rămas definitivă ultima hotărâre, atunci 
când prin contestaţia în anulare se invocă autoritatea de lucru judecat. 


4.2. Suspendarea executării 


Potrivit art. 430, până la soluționarea contestației în anulare, instanța 
sesizată, luând concluziile procurorului, poate suspenda executarea hotă- 
rârii a cărei anulare se cere. Suspendarea executării se dispune prin 
încheiere, pe baza actelor dosarului şi a cererii de contestaţie în anulare. 


1 Potrivit art. 178 alin. (2) C. pen., înscris oficial este orice înscris care emană de la 
o persoană juridică publică, în înțelesul art. 176 C. pen., ori de la persoana prevăzută în 
art. 175 alin. (2) C. pen. sau care aparţine unor asemenea persoane. 

2 T. mun. Bucureşti, s. a Il-a pen., dec. nr. 109/1979, în R.R.D. nr. 4/1979, p. 43. 

3 V. Mihăiescu, V. Rămureanu, op. cit., p. 76. 

4.3. Admiterea în principiu 


În vederea verificării prealabile a contestatiei în anulare, legiuitorul a 
fixat o etapă procesuală în care instanța examinează dacă cererea intro- 
dusă priveşte o hotărâre definitivă, dacă cererea este făcută de o per- 
soană care are calitatea procesuală cerută de lege, dacă cererea este 
motivată şi dacă cererea a fost introdusă în termenul prevăzut de lege. 

Potrivit art. 431 alin. (1), instanța examinează admisibilitatea în prin- 
cipiu, în camera de consiliu, cu citarea părților şi cu participarea procuro- 
rului. Anterior, alin. (1) al art. 431 avea următorul conţinut: „Instanța 
examinează admisibilitatea în principiu, în camera de consiliu, fără citarea 
părților”. Modificarea a fost necesară ca urmare a jurisprudenţei Curţii 
Constituţionale a României, care a statuat că soluţia legislativă potrivit 
căreia admisibilitatea în principiu a contestaţiei în anulare se examinează 
de către instanță „fără citarea părţilor” este neconstituțională?. 

Lipsa din conţinutul art. 431 alin. (1), anterior modificării prin O.U.G. 
nr. 18/2016, a unor prevederi exprese cu referire la participarea procurorul 
la admiterea în principiu a contestaţiei în anulare a determinat adoptarea 
unor soluţii diferite în practica instanțelor de judecată. În aceste condiţii, 
instanța supremă, în soluţionarea unui recurs în interesul legii, a statuat că 
participarea procurorului la admiterea în principiu a contestaţiei în anulare 
este obligatorie?. 

Ca urmare, de lege lata, aşa cum am menţionat mai sus, admisi- 
bilitatea în principiu a contestatiei în anulare presupune citarea obligatorie 
a părților şi participarea procurorului la şedinţa de judecată. Neprezentarea 
persoanelor legal citate nu împiedică examinarea admisibilităţii în principiu. 


1 Alin. (1) al art. 431 a fost modificat prin art. II pct. 111 din O.U.G. nr. 18/2016, în 
sensul di lu obligativității citării părţilor şi a participării procurorului.  : 
2 C.C.R., dec. nr. 542/14.07.2015, publicată în M. Of. nr. 707/21.09.2015. Decizia 
Curţii Constituţionale contrazice opinia instanţei supreme în soluționarea recursului în 
interesul legii. În acest sens, Înalta Curte de Casaţie şi Justiţie a stabilit că examinarea 
admisibilităţii în principiu a contestaţiei în anulare fără citarea părților nu încalcă dreptul 
acestora la un proces echitabil, consacrat prin art. 6 din Convenţie (Î.C.C.J., complet RIL, 
dec. nr. 3/19.01.2015, publicată în M. Of. nr. 150/2.03.2015). Instanţa supremă a apreciat 
că procedura prealabilă de examinare a contestaţiei în anulare sub aspectul admisibilității 
în principiu nu vizează însăşi soluţionarea acestei căi extraordinare de atac, ci numai 
verificarea dacă sunt întrunite condiţiile de exercitare a acesteia, şi anume cu privire la 
încadrarea cererii în termenul legal, la întemeierea ei pe cazurile prevăzute în lege şi la 
depunerea de dovezi ori invocarea de probe din dosar în sprijinul contestaţiei. Aşadar, cât 
timp procedura admiterii în principiu nu priveşte însăşi judecarea Contestaţiei în anulare, 
s-a considerat că nu sunt temeiuri care să impună citarea părţii în faza admisibilității în 
principiu a contestaţiei în anulare. În astfel de condiţii de reglementare, față de limitele şi 
efectele restrânse ale derulării procedurii în cadrul examinării admiterii în principiu a 
contestatiei în anulare, nu s-ar putea considera că desfăşurarea acestei etape prealabile ar 
fi susceptibilă de atragerea aplicabilității automate, directe, a prevederilor art. 6 par. 1 şi 3 
lit. c) din Convenţie. 
3V. Mihăiescu; V. Rămureanu, op. cit., p. 76. 

Şedinţa de judecată în care se examinează admiterea în principiu a 
contestatiei nu este publică, dar se desfăşoară cu participarea obligatorie a 
procurorului şi cu posibilitatea participării părților şi a persoanei vătămate, 
în condiţii de contradictorialitate. 

Potrivit art. 431 alin. (2), dacă instanța constată că cererea de con- 
testație este făcută în termenul prevăzut de lege, că motivul pe care se 
sprijină contestaţia este dintre cele prevăzute de art. 426 şi că în sprijinul 
contestației se depun ori se invocă dovezi care sunt la dosar, admite în 
principiu contestaţia. 

Deşi în lege nu se precizează, admiterea în principiu a contestaţiei 
se face prin încheiere’. 

După examinarea în principiu a cererii de contestaţie, este posibilă şi 
o soluție? negativă în situația în care se constată că nu au fost depuse 
dovezi în sprijinul contestatiei, în cazul în care termenul legal de intro- 
ducere a cererii de contestaţie a fost depăşit etc. 

Respingerea contestatiei după examinarea în principiu se face 
printr-o decizie”. 

În cazul în care instanța admite în principiu contestaţia în anulare, ia 
măsuri în vederea pregătirii şedinţei de judecată. În acest sens, instanţa va 
fixa termenul de judecată şi va dispune citarea părților. 


L.] 9 A 


4.4. Judecarea contestatiei în anulare 


La termenul fixat pentru judecarea contestatiei în anulare pot fi pre- 
zente părţile care au fost citate. Participarea procurorului este obligatorie. 

Judecarea contestaţiei în anulare nu poate avea loc decât în pre- 
zența inculpatului, când acesta se află în stare de deținere. Dispoziţiile 
art. 364 alin. (4), în conformitate cu care pe tot parcursul judecății, incul- 
patul, inclusiv în cazul în care este privat de libertate, poate cere, în scris, 
să fie judecat în lipsă, fiind reprezentat de avocatul său ales sau din oficiu, 
sunt aplicabile şi pentru judecata în calea de atac a contestaţiei în anulare. 

Judecând contestaţia, instanța ascultă părţile şi ia concluziile 
procurorului şi, dacă găseşte contestaţia întemeiată, desființează prin 
decizie hotărârea a cărei anulare se cere. 

După desființarea hotărârii a cărei anulare se cere prin contestaţie, 
instanța procedează, fie de îndată, fie acordând un termen, după caz, la 
rejudecarea apelului sau la rejudecarea cauzei după desființare. 

În cazul în care prin contestaţia în anulare se invocă autoritatea de 
lucru judecat, judecarea contestaţiei se face cu citarea părților interesate în 


1 Dongoroz III, p. 329. 

2 C. Apel Bucureşti, s. a Il-a pen., dec. nr. 460/1998, în Culegere de practică 
judiciară penală pe anul 1998, op. cit., p. 92. 

3 Dongoroz lll, p. 329. 

cauza în care s-a pronunţat ultima hotărâre. Instanţa, ascultând părțile şi 
concluziile procurorului, dacă găseşte contestaţia întemeiată, desființează 
prin decizie sau, după caz, prin sentinţă ultima hotărâre sau acea parte din 
ultima hotărâre cu privire la care există autoritate de lucru judecat. 

Sentința dată în contestaţie este supusă apelului, iar decizia dată în 
apel este definitivă, potrivit art. 432 alin. (4). 

În aceste condiţii, având în vedere obiectul căii extraordinare de atac, 
se impun următoarele sistematizări cu privire la hotărârea judecătorească 
prin care este soluţionată contestaţia în anulare şi regimul căilor de atac 
care pot fi exercitate împotriva acesteia: 

a) contestaţia în anulare introdusă în baza art. 426 lit. a), c)-h) se 
soluţionează întotdeauna prin decizie definitivă; 

b) contestaţia în anulare introdusă în baza art. 426 lit. b) şi i), în 
ipoteza în care hotărârea atacată este decizia instanței de apel, se 
soluţionează prin decizie definitivă; 

c) contestaţia în anulare introdusă în baza art. 426 lit. b) şi i), în 
ipoteza în care hotărârea atacată a rămas definitivă la prima instanţă, se 
soluţionează prin sentință, care poate fi atacată cu apel. 


Secțiunea a III-a 


Recursul în casație 
$ 1. Consideraţii preliminare 


După cum am menţionat deja, judecata în procesul penal din 
România poate parcurge două grade de jurisdicție, şi anume judecata în 
primă instanţă şi, eventual, judecata în apel. Legiuitorul a prevăzut şi patru 
căi extraordinare de atac, a căror desfăşurare presupune. depăşirea limi- 
telor normale ale procesului penal. Între aceste căi extraordinare de atac 
se regăseşte şi recursul în casaţie. 

Recursul în casaţie a cunoscut, în decursul evoluţiei procesului penal 
din țara noastră, o evoluţie ezitantă, fiind reglementat atât ca o cale 
extraordinară de atac, cât şi ca o cale ordinară de atac. 

În acest sens, în cuprinsul primului Cod de procedură penală, 
adoptat în anul 1864, recursul în casaţie reprezenta o cale extraordinară 
de atac, alături de revizuire. În acest sistem, recursul în casație avea rolul 
de a fi o cale de casare exclusiv pentru aspecte de nelegalitate. 

În Codul de procedură penală adoptat în 1936, recursul devine cale 
ordinară de atac, în cadrul unui sistem jurisdictional mixt. Astfel, anumite 
cauze penale puteau fi judecate prin parcurgerea a trei grade de jurisdicție 
(judecata în primă instanță, judecata în opoziţie sau apel şi judecata în 
recurs), în timp ce alte cauze penale puteau fi judecate în două grade de 

jurisdicție (judecata în primă instanţă şi judecata în recurs). În cuprinsul 
acestui cod erau prevăzute şi trei căi extraordinare de atac, şi anume 
recursul extraordinar, revizuirea şi contestaţia la executare. După anul 
1947, ca urmare a desființării căilor de atac ordinare ale apelului şi 
opoziției, recursul a devenit singura cale ordinară de atac, cu rolul de a 
asigura reexaminarea hotărârii primei instanțe sub toate aspectele, de 
legalitate şi temeinicie. 

Acest sistem jurisdicțional a fost menţinut şi în varianta inițială a 
Codului de procedură penală adoptat în anul 1968. Odată cu adoptarea 
Legii nr. 92/1992 pentru organizarea judecătorească şi a Legii nr. 45/1993 
pentru modificarea şi completarea Codului de procedură penală s-a revenit 
la un sistem mixt, judecata desfăşurându-se pe parcursul a trei grade 
jurisdicționale, cu posibilitatea, pentru anumite cauze, de a se parcurge 
numai două grade de jurisdicție. În această organizare, recursul a 
redobândit natura juridică de cale ordinară de atac exclusiv de drept sau, 
în ipoteza desfăşurării judecății în primă instanţă şi în recurs, cale de atac 
de drept şi de fapt. 

În urma adoptării actualului Cod de procedură penală, pentru motive 
care decurg din necesitatea reducerii duratei proceselor penale şi a 
simplificării procedurilor penale, gradele de jurisdicție au fost reduse la 
două, judecata în primă instanţă şi judecata în calea ordinară de atac a 
apelului", recursul în casație redevenind cale extraordinară de atac, în mod 
similar primului Cod de procedură penală modern din țara noastră. 

Denumirea acestei căi extraordinare de atac are în vedere faptul că 
prin exercitarea ei se tinde spre casarea (anularea) hotărârii atacate. 
Termenul de „recurs în casaţie” este împrumutat din dreptul francez?, 
regăsindu-se, după cum am observat, şi în cuprinsul Codului de procedură 
penală adoptat în anul 1864. 

După cum vom observa, recursul în casaţie are menirea de a asigura 
conformarea anumitor hotărâri definitive cu regulile de drept, prin 
reexaminarea numai a chestiunilor de drept, în cazuri şi condiții limitativ 
prevăzute în lege. Competența de soluţionare a recursului în casaţie 
revine în mod exclusiv Înaltei Curți de Casaţie şi Justiţie, care, în ipoteza 
admiterii, casează hotărârea atacată şi fie modifică soluția atacată, fie 
dispune rejudecarea cauzei de către instanța competentă. Pentru aceste 
considerente, evidențiem natura juridică mixtă a recursului în casație, prin 


1 Reintroducerea sistemului dublului grad de jurisdicție s-a realizat anterior intrării în 
vigoare a actualului Cod de procedură penală, în anul 2010, ca urmare a adoptării Legii 
nr. 202. Astfel, cauzele penale erau judecate în două grade de jurisdicție, fie în primă 
instanţă şi în apel, fie în primă instanţă şi în recurs. În acest sistem, judecarea cauzei prin 
parcurgerea a trei grade de jurisdicție reprezenta excepţia de la regulă. 

2 În limba franceză, „casser”, „cassation” înseamnă a casa, a desființa, a strămuta, a 
anula, respectiv casare, anulare. 

exercitarea acestei căi de atac hotărârea atacată putând fi reformată, în 
urma modificării soluţiei de către instanţa de control judiciar, sau anulată şi 
trimisă spre rejudecare. 

În aceste condiţii, recursul în casaţie poate fi definit ca fiind o cale 
extraordinară de atac, de reformare sau anulare, prin intermediul căreia 
Înalta Curte de Casaţie şi Justiţie asigură conformitatea unor hotărâri 
definitive cu regulile de drept, în cazuri şi condiții expres prevăzute în lege. 


§ 2. Hotărârile supuse recursului în casaţie ai 


Recursul în casație poate fi fi formulat numai împotriva unor hotărâri 
penale definitive, prevăzute în mod expres în legea procesual penală. În 
vederea determinării riguroase a obiectului acestei căi extraordinare de 
atac, legiuitorul a stabilit şi categoriile de hotărâri judecătoreşti împotriva 
cărora nu poate fi exercitat recursul în casație. 

Regula în materie, instituită prin dispoziţiile art. 434 alin. (1), constă 
„în aceea că pot îi fi atacate cu recurs în casație deciziile pronunţate de 
curțile de apel şi de Înalta Curte de Casaţie şi Justiţie, ca instanţe de apel!. 

Din acest text de lege se desprinde concluzia că nu pot fi fi atacate cu 
recurs în casaţie: 1). deciziile pronunţate de curţile de apel şi de Înalta 
Curte de Casaţie şi Justiţie în alte cazuri decât judecata în apel; 2). deci- 
ziile pronunţate de celelalte instanțe de judecată, indiferent de circumstan- 
tele în care a fost pronunțată decizia. 

În aceste împrejurări, având în vedere interpretarea per a contrario a 
dispoziţiilor art. 434 alin. (1) şi ținând cont de conţinutul integral al art. 434, 
pot fi determinate categoriile de hotărâri judecătoreşti împotriva cărora nu 
poate fi declarat recurs în casație, cu precizarea că toate hotărârile 
judecătoreşti care vor fi analizate în cele ce urmează pot fi încadrate în 
cele două mari categorii de decizii mai sus menţionate. De asemenea, 
după cum vom observa, argumentele exceptării prin lege de la posibi- 
litatea exercitării acestei căi extraordinare de atac sunt diferite, în funcție 
de fiecare decizie în parte. 

Astfel, recursul în casație nu poate fi exercitat împotriva următoarelor 
categorii de hotărâri judecătoreşti: 

1). deciziile pronunțate de curțile de apel şi de Înalta Curte de 
Casaţie şi Justiţie, în alte cazuri decât ca urmare a judecății în apel 


1 Alin. (1) al art. 434 a fost modificat prin art. | pct. 1 din O.U.G. nr. 70/2016, în 
sensul reglementării posibilităţii de a fi atacate cu recurs în casaţie şi deciziile pronunțate 
de Înalta Curte de Casaţie şi Justiţie, în calitate de instanţă de apel. Modificarea a fost 
determinată de jurisprudența Curţii Constituţionale a României, prin care s-a statuat că 
soluția legislativă prin care deciziile pronunţate în apel de instanţa supremă erau excluse 
de la calea de atac a' recursului în casaţie este neconstituțională (C.C.R., dec. 
nr. 540/12.07.2016, publicată în M. Of. nr. 841/24.10.2016). 

Curțile de apel şi instanța supremă pot pronunța decizii care nu sunt 
supuse recursului în casație, de exemplu, în procedura de soluţionare a 
căii de atac a contestaţiei!. 

Contestaţia, cale ordinară de atac, este îndreptată, de regulă, împo- 
triva unor hotărâri judecătoreşti prin care nu este vizată rezolvarea fondului 
cauzei. Natura specifică a acestei căi de atac o plasează, pe parcursul 
procesului penal, în toate cele trei faze procesuale, fără ca judecata în 
contestaţie să reprezinte un grad de jurisdicție, în sensul judecății în primă 
instanță sau al judecății în apel. În aceste condiţii, exceptarea de la 
exercitarea recursului în casaţie a deciziilor pronunțate de curtea de apel şi 
de către Înalta Curte de Casaţie şi Justiţie în procedura contestației apare 
ca fiind justificată. 

2). deciziile pronunțate de curţile de apel şi Înalta Curte de Casaţie şi 
Justiție, ca instanțe de apel, prin care s-a dispus rejudecarea cauzelor 
[art. 434 alin. (1) teza fi inală] 

Nu toate deciziile pronunțate de curţile de apel şi Înalta Curte de 
Casaţie şi Justiţie în procedura judecării apelului pot fi supuse recursului în 
casaţie. Avem în vedere, în acest sens, deciziile prin care s-a dispus 
rejudecarea cauzelor. În acest caz, rațiunea pentru care legiuitorul a 
exclus din obiectul recursului în casaţie aceste hotărâri constă în faptul că 
aceste decizii nu sunt definitive. Astfel, potrivit art. 552 alin. (1), hotărârea 
instanței de apel rămâne definitivă la data pronunțării acesteia, atunci când 
apelul a fost admis şi procesul a luat sfârşit în fața instanței de apel, ori în 
ipoteza analizată, chiar dacă apelul a fost admis, procesul penal nu a luat 
sfârşit, urmând ca respectiva cauză să fie rejudecată. 

3). deciziile pronunțate de tribunal, indiferent de procedura care a 
determinat pronunțarea hotărării 

La nivelul tribunalului există posibilitatea de a fi pronunţate decizii în 
urma judecății desfăşurate în calea de atac a contestației. Aceste hotărâri 
judecătoreşti, de asemenea, nu pot fi atacate cu recurs în casaţie?. 

4). hotărârile de respingere ca inadmisibilă a cererii de revizuire 
[art. 434 alin. (2) lit. a)]* 


"1 Potrivit art. 597 alin. (7) şi (8), hotărârile pronunțate în primă instanță în materia 
executării pot fi atacate cu contestaţie, cale de atac care se soluţionează prin decizie. 

2 Cu titlu particular, contestaţia poate fi soluționată prin decizie şi la nivelul 
judecătoriei, dar nu ca urmare a soluționării fondului cauzei. Astfel, potrivit art. 250 alin. (1), 
împotriva măsurii asigurătorii luate de procuror sau a modului de aducere la îndeplinire a 
acesteia suspectul ori inculpatul sau orice altă persoană interesată poate face contestaţie 
la judecătorul de drepturi şi libertăți de la instanţa căreia i-ar reveni competența să judece 
cauza în fond, această instanță putând fi judecătoria. De asemenea, judecătoria poate 
soluţiona prin decizie şi contestaţia introdusă, potrivit art. 252* alin. (1), împotriva hotărârii 
judecătoreşti de valorificare a bunurilor mobile sechestrate. 

3 Lit. a) din alin. (2) al art. 434 a fost modificată prin art. II pct. 112 din O.U.G. 
nr. 18/2016. 

După cum vom observa în Secţiunea a IV-a din prezentul capitol, ca 
urmare a desfăşurării procedurii de admitere în principiu a cererii de 
revizuire, se poate pronunţa soluţia respingerii acestei cereri, după analiza 
admisibilităţii în principiu, prin sentinţă, hotărâre care este supusă acelo- 
raşi căi de atac ca şi hotărârea la care se referă revizuirea. Decizia pro- 
nunțată în eventuala cale de atac a apelului nu poate fi atacată cu recurs 
în casație. În acest fel, legiuitorul a urmărit eliminarea posibilităţii exercitării 
unei căi extraordinare de atac suplimentare şi, în acest fel, asigurarea 
operativității în desfăşurarea procesului penal. 

Precizăm că argumentul de mai sus, constând în evitarea exercitării 
mai multor căi extraordinare de atac în aceeaşi cauză, nu este de generală 
aplicare, deoarece hotărârea definitivă pronunţată ca urmare a rejudecării 
cauzei după admiterea revizuirii poate fi supusă, în condiţiile legii, unei noi 
cereri de revizuire sau, dacă sunt întrunite cerințele prevăzute în art. 426, 
unei cereri de contestaţie în anulare. 

5). hotărârile de respingere a cererii de redeschidere a Age SHluI 
penal în cazul judecării în lipsă [art. 434 alin. (2) lit. b)] 

După cum vom observa în Secţiunea a V-a din prezentul A 
respingerea cererii de redeschidere a procesului penal se dispune prin 
sentință, această hotărâre putând fi supusă aceleiaşi căi de atac ca şi 
hotărârea pronunțată în lipsa persoanei condamnate. În ipoteza în care 
această sentință de respingere a cererii de redeschidere a procesului 
penal este atacată cu apel, decizia pronunţată în apel nu poate fi supusă 
recursului în casaţie. 

Apreciem, aşadar, că prin „hotărârile de respingere a cererii de 
redeschidere a procesului penal” legiuitorul a avut în vedere decizia care 
poate fi pronunţată în situația în care sentința de gpl sg poate fi 
atacată cu apel. 

6). hotărârile pronunțate în materia executării pedepselor [art. 434 
alin. (2) lit. c)]! 

În această materie, ca urmare a unor eventuale schimbări în execu- 
tarea unor hotărâri, instanța de judecată competentă este chemată să se 
pronunţe, de regulă, prin sentință, această hotărâre putând fi contestată la 
instanţa ierarhic superioară, care va soluţiona calea de atac prin decizie. 
Această din urmă hotărâre judecătorească, indiferent de instanța care 
soluţionează contestaţia, nu poate fi supusă căii extraordinare de atac a 
recursului în casaţie, deoarece procedura jurisdicţională în cadrul căreia 
au fost soluționate cererile privitoare la executarea pedepsei nu poate fi 
circumscrisă activităţii de soluţionare a fondului cauzei. 


1 Lit, c) din alin. (2) ai art. 434 a fost modificată prin art. II pct. 112 din O.U.G. 
nr. 18/2016. 

7). hotărârile pronunţate în materia reabilitării [art. 434 alin. (2) lit. d)]! 

Potrivit art. 535, sentinţa prin care instanța competentă soluţionează 
cererea de reabilitare este supusă contestatiei. În judecarea acestei căi de 
atac, instanța pronunţă o decizie, hotărâre împotriva căreia nu se poate 
exercita calea de atac a recursului în casație, pentru motivele enunțate la 
pet. 6). In acelaşi cadru procesual se regăseşte şi decizia prin care este 
soluţionată contestaţia împotriva sentinţei prin care s-a soluționat cererea 
de anulare a reabilitării. 

8). soluţiile pronunțate cu privire la infracțiuni pentru care acțiunea 
penală se pune în mişcare la plângerea prealabilă a persoanei vătămate 
[art. 434 alin. (2) lit. e)] 

În acest caz, în primul rând, este necesar să semnalăm inconsec- 
vența terminologică ce caracterizează textul de lege analizat. În acest 
sens, nu pot fi identificate motive plauzibile care să justifice utilizarea ter- 
menului „soluții”, atâta vreme cât aceste manifestări de voinţă ale instanţei 
de judecată se concretizează în hotărâri judecătoreşti, această sintagmă 
fiind utilizată, de altfel, în cuprinsul art. 434. Caracterul unitar al legii 
decurge şi din utilizarea unei terminologii uniforme, aspect care ne deter- 
mină să apreciem, de lege ferenda, că este necesară modificarea art. 434 
sub acest aspect. 

În ceea ce priveşte justificarea excluderii hotărârilor pronunţate în 
cauze în care acţiunea penală a fost pusă în mişcare la plângerea 
prealabilă, este vorba despre un număr redus de infracțiuni?, caracterizate, 
de regulă, prin gravitate redusă, în cazul cărora, în mod obişnuit, situația 
de fapt poate fi mai uşor stabilită. Pentru acest motiv, legiuitorul, din consi- 
derații de simplificare a mecanismelor procesuale, a considerat că exer- 
citarea căii de atac extraordinare a recursului în casaţie nu se impune. 

Evident, excluderea recursului în casaţie, în această ipoteză, nu 
înlătură posibilitatea exercitării celorlalte căi extraordinare de atac, în 
condițiile prevăzute în lege. 


1 În formularea anterioară adoptării O.U.G. 18/2016, conţinutul art. 434 alin. (2) lit. c) 
şi d) era următorul: „c) hotărârile pronunţate în materia executării pedepselor şi a reabi- 
litării; d) hotărârile pronunţate în materia reabilitării”. În aceste circumstanțe, caracterizate 
prin deficiențe evidente de tehnică legislativă, opinam în sensul modificării textelor de lege 
în discuţie, fie prin eliminarea din conținutul art. 434 a lit. d) a referirilor la hotărârile 
pronunţate în materia reabilitării, fie prin reglementarea separată a hotărârilor în materia 
executării, fată de hotărârile în materia reabilitării (Neagu VII, p. 370). 

2 Avem în vedere, cu titlu exemplificativ, infracțiunile de lovire sau alte violențe 
(art. 193 C. pen.), vătămare corporală din culpă (art. 196 C. pen.), ameninţare (art. 206 
C. pen.), hărțuire (art. 208 C. pen.), agresiune sexuală în formă simplă [art. 219 alin. (1) 
C. pen.], hărţuire sexuală (art. 223 C. pen.), violare a sediului profesional (art. 225 C. pen.), 
violare a vieţii private (art. 226 C. pen.), abuz de încredere (art. 238 C. pen.), abuz de 
încredere prin fraudarea creditorilor (art. 239), asistență şi reprezentare neloială (art. 284 
C. pen.) etc. 

În aceste condiţii, soluţiile care sunt prevăzute în art. 434 alin. (2) 
lit. e) sunt deciziile pronunţate de curtea de apel în judecarea apelului de- 
clarat împotriva sentințelor pronunţate de judecătorii ori tribunale, respectiv 
deciziile pronunţate de Înalta Curte de Casaţie şi Justiţie în judecarea 
apelului împotriva sentințelor pronunţate de curtea de apel sau chiar de 
către instanța supremă, în cauzele pentru care acțiunea penală a fost pusă 
în mişcare la plângerea prealabilă a persoanei vătămate. 

În actuala formă a art. 434 alin. (2), mai sunt prevăzute două cate- 
gorii de hotărâri care nu pot fi atacate cu recurs în casaţie, şi anume: f) 
soluţiile pronunţate ca urmare a aplicării procedurii privind recunoaşterea 
învinuirii, respectiv g) hotărârile pronunţate ca urmare a admiterii acordului 
de recunoaştere a yinovătiei. 

Cu privire la dispoziţiile art. 434 alin. (2) lit. f), Curtea Constituţională 
a României a constatat că acestea contravin dispoziţiilor legii fundamen- 
tale, fiind încălcate prevederile constituționale ale art. 16 referitor la 
egalitatea în drepturi, ale art. 21 privind accesul liber la justiție şi dreptul la 
un proces echitabil, precum şi ale art. 131 referitor la rolul Ministerului 
Public. Astfel, instanța de contencios constituțional a apreciat că se 
creează pentru părţi o vădită inegalitate de tratament prin împiedicarea 
accesului la justiție în situaţia soluționării apelului prin pronunţarea unei 
hotărâri definitive nelegale în procedura privind recunoaşterea învinuirii, 
iar, pe de altă parte, procurorul este lipsit de pârghiile necesare exercitării 
rolului său specific în cadrul procesului penal. În cazul în care normele 
legale avute în vedere de dispoziţiile art. 438 alin. (1) la reglementarea 
cazurilor de casare sunt încălcate, trebuie să se asigure atât părții intere- 
sate, cât şi procurorului posibilitatea de a cere şi de a obține restabilirea 
legalității, prin casarea hotărârii definitive nelegale pronunţate în cadrul 
procedurii privind recunoaşterea învinuirii!. 

În aceste circumstanțe, deşi art. 434 alin. (2) lit. f) nu a fost modificat 
până la momentul apariţiei prezentei lucrări, urmează să constatăm că 
poate fi exercitată calea de atac a recursului în casaţie împotriva hotă- 
rârilor pronunţate de curtea de apel sau înalta Curte de Casaţie şi Justiţie, 
ca instanțe de apel, ca urmare a aplicării procedurii privind recunoaşterea | 
învinuirii. 

Mutatis mutandis, apreciem că acelaşi regim procesual se impune a 
fi aplicat şi în cazul hotărârilor definitive pronunțate ca urmare a admiterii 
acordului de recunoaştere a vinovăţiei. 

Potrivit art. 434 alin. (3), recursul în casaţie exercitat de procuror 
împotriva hotărârilor prin care s-a dispus achitarea inculpatului nu poate 
avea ca scop obţinerea condamnării acestuia de către instanța de recurs 
în casație. 


1 C.C.R., comunicat de presă din data de 17.10.2017, conform site-ului instanței de 
contencios constituțional. 

$ 3. Declararea recursului în casaţie 


3.1. Titularii recursului în casaţie 


3.1.1. Noţiuni introductive 


Recursul în casaţie poate fi exercitat de titulari diferiţi, în funcţie de 
motivul invocat. Astfel, potrivit art. 435 alin. (1), recursul în casaţie poate fi 
introdus de către părţi sau procuror. Dispoziţia este dezvoltată în art. 436 
alin. (1). Apreciem că este necesară interpretarea extensivă a dispoziţiilor 
art. 435 alin. (1), în sensul includerii persoanei vătămate printre titularii 
recursului în casație. 


3.1.2. Procurorul, titular al recursului în casaţie 


Procurorul are vocația procesuală de a declara recurs în casaţie în 
baza oricărui caz dintre cele prevăzute în art. 438, atât în latura penală, cât 
şi în latura civilă, deoarece reprezentantul Ministerului Public reprezintă în 
procesul penal interesele generale ale societăţii, în vederea apărării ordinii 
de drept, a drepturilor şi libertăților cetățenilor. 

Potrivit art. 434 alin. (3), recursul în casaţie exercitat de procuror 
împotriva hotărârilor prin care s-a dispus achitarea inculpatului nu poate 
avea ca scop obţinerea condamnării acestuia de către instanța de recurs 
în casaţie. 

Subliniem incidenţa redusă a aplicării acestor dispoziții, având în 
vedere cazurile în care se poate face recurs în casație, prevăzute în 
art. 438 alin. (1). În acest sens, singura ipoteză în care obiectul recursului 
în casație declarat de procuror ar putea fi reprezentat de o hotărâre 
definitivă de achitare a inculpatului este menţionată în art. 438 alin. (1) 
pct. 1, atunci când nu au fost respectate dispozițiile privind competența 
după materie sau după calitatea persoanei. Pentru toate celelalte patru 
cazuri, hotărârea definitivă atacată poate fi de condamnare, încetare a 
procesului penal, renunțare la aplicarea pedepsei sau amânare a aplicării 
pedepsei. 


3.1.3. Inculpatul, titular al recursului în casaţie 


Potrivit art. 436 alin. (1) lit. b), inculpatul poate declara recurs în 
casaţie în ceea ce priveşte latura penală şi latura civilă, împotriva hotă- 
rârilor prin care s-a dispus condamnarea, renunţarea la aplicarea pedepsei 
sau amânarea aplicării pedepsei ori încetarea procesului penal. Rezultă, 
per a contrario, că hotărârile definitive de achitare nu pot fi atacate de 
inculpat prin recurs în casaţie. De altfel, singurul caz de recurs în casaţie 
prin intermediul căruia, eventual, inculpatul ar fi putut critica o hotărâre 

definitivă de achitare se regăseşte în art. 438 alin. (1) pct. 1, atunci când 
nu au fost respectate dispozițiile privind competența după materie sau 
după calitatea persoanei. 

În alin. (2) al art. 436, în prezent abrogat, se prevedea faptul că 
inculpatul putea formula cerere de recurs în casaţie numai prin intermediul 
unui avocat. Obligativitatea formulării recursului în casație exclusiv prin 
intermediul unui avocat a fost considerată ca fiind contrară dispozițiilor legii 
supreme, fiind încălcate, în acest mod, dreptul de acces liber la justiţie şi 
“dreptul la apărare?. 


3.1.4. Partea civilă, titular al recursului în casaţie 


Partea civilă poate declara recurs în casaţie în ceea ce priveşte 
latura civilă. Referitor la latura penală, calea extraordinară de atac poate fi 
exercitată de către partea civilă numai în măsura în care soluţia din 
`- această latură a influenţat soluţia în latura civilă. Este necesar să eviden- 
tiem diferența instituită de legiuitor în ceea ce priveşte vocaţia părții civile 
de a exercita recursul în casație comparativ cu exercitarea căii ordinare de 
atac a apelului. În acest sens, în art. 409 alin. (1) lit. c) se arată că partea 
civilă poate declara apel atât în ceea ce priveşte latura civilă, cât şi în ceea 
ce priveşte latura penală, fără a condiţiona posibilitatea apelării laturii 
penale de eventuala influențare a soluţiei în latura civilă. 

Analiza limitelor exercitării recursului în casaţie de către partea civilă, 
coroborată cu ipotezele care presupun posibilitatea exercitării căii de atac, 
ne determină să concluzionăm că partea civilă nu poate critica o hotărâre 
definitivă decât în baza a două cazuri de recurs în casație, şi anume cele 
prevăzute în art. 438 alin. (1) pct. 1 şi pct. 8. Astfel, partea civilă nu poate 
face dovada interesului procesual în introducerea recursului în casație în 
situaţia în care inculpatul a fost condamnat, deşi ar fi trebuit să fie achitat, 
atunci când nu s-a constatat graţierea sau când pedeapsa în mod greşit a 
fost graţiată [deoarece, potrivit art. 160 alin. (3) C. pen., graţierea nu are 
efect asupra drepturilor persoanei vătămate] sau dacă au fost aplicate 
pedepse în alte limite decât cele prevăzute în lege. 


1 C.C.R., dec. nr. 432/21.06.2016, publicată în M. Of. nr. 841/24.10.2016. De altfel, 
se impune să menţionăm poziţia Curţii Constituţionale în legătură cu prevederi similare 
cuprinse în Codul de procedură civilă. În acest sens, instanța de contencios constituțional a 
statuat că dispoziţiile art. 13 alin. (2) C. pr. civ., art. 83 alin. (3) C. pr. civ. şi art. 486 alin. (3) 
C. pr. civ., norme juridice prin care, în esență, era prevăzut dreptul la exercitarea căii de 
atac a recursului în procesul civil numai prin avocat sau, după caz, consilier juridic, sunt 
neconstituționale, fiind contrare accesului liber la justiție (în componenta accesului, 
formulării şi exercitării căilor de atac), dar şi dreptului la apărare (C.C.R., dec. 
nr. 462/17.09.2014, publicată în M. Of. nr. 775/24.10.2014). 

3.1.5. Partea responsabilă civilmente, titular al recursului în casaţie 


Dreptul părţii responsabile civilmente de a declara recurs în casație 
este reglementat în acelaşi mod cu dreptul părții civile de a declara recurs 
în casaţie. Astfel, partea responsabilă civilmente poate declara recurs în 
casaţie în ceea ce priveşte latura civilă şi, în ceea ce priveşte latura 
penală, numai în măsura în care soluția din această latură a influenţat 
soluţia în latura civilă. 

De exemplu, partea responsabilă civilmente este îndreptățită să 
declare recurs în casație împotriva hotărârii definitive prin care curtea de 
apel a pronunţat sau a menţinut soluţia condamnării inculpatului pentru o 
faptă care nu este prevăzută de legea penală. În această ipoteză, interesul 
procesual al părţii responsabile civilmente constă în pronunţarea unei 
soluţii de achitare a inculpatului, soluţie care poate avea efecte şi în ceea 
ce priveşte modul de rezolvare a acţiunii civile ori plata cheltuielilor 
judiciare. 


3.1.6. Persoana vătămată, titular al recursului în casaţie 


Potrivit art. 33 alin. (2), subiecții procesuali principali, printre care şi 
persoana vătămată, au aceleaşi drepturi şi obligaţii ca şi părțile, cu 
excepția celor pe care legea le acordă numai acestora din urmă. De 
exemplu, dreptul la ultimul cuvânt poate fi exercitat în cadrul dezbaterilor, 
potrivit art. 389, exclusiv de către inculpat. În acelaşi sens, măsurile 
asigurătorii în vederea reparării pagubei produse prin infracţiune şi pentru 
garantarea executării cheltuielilor judiciare se pot lua la cererea procuro- 
rului, din oficiu sau la cererea părții civile, aceasta din urmă fiind singura 
parte din proces care poate formula o asemenea cerere, conform art. 249 
alin. (6). Sau, conform art. 466, cererea de redeschidere a procesului 
penal poate fi introdusă numai de către persoana condamnată. 

Cu toate acestea însă, în cuprinsul actualului Cod de procedură 
penală pot fi fi identificate numeroase situaţii în care legiuitorul a omis să 
includă şi persoana vătămată în rândul titularilor cărora li se recunoaşte 
posibilitatea exercitării anumitor drepturi procesuale. Cu caracter exemplifi- 
cativ, având legătură cu obiectul acestui paragraf, menţionăm următoarele 
cazuri: - potrivit art. 26 alin. (2), disjungerea acţiunii civile se dispune de 
către instanță din oficiu ori la cererea procurorului sau a părților, deşi 
persoana vătămată sau suspectul ar putea formula, pe drept cuvânt, 
aceeaşi cerere; - potrivit art. 46 alin. (2), disjungerea cauzei se dispune de 
instanță, prin încheiere, din oficiu sau la cererea procurorului ori a părților; 
- potrivit art. 51 alin. (3), sesizarea instanţei ierarhic superioare comune în 
vederea soluționării unui conflict de competență se poate face de către 
instanțele aflate în conflict, de procuror sau de părţi; - potrivit art. 71, se 


388 TRATAT DE PROCEDURĂ PENALĂ. PARTEA SPECIALĂ 


poate solicita strămutarea judecării unei cauze, printre altele, atunci când 
există o suspiciune rezonabilă că imparţialitatea judecătorilor instanţei este 
afectată din cauza calităţii părților; - potrivit art. 369 alin. (2), citirea notelor 
grefierului şi vizarea acestora de către preşedinte pot fi solicitate numai de 
către procuror şi părți etc. 

În toate aceste exemple, nu există argumente care să ă stif ice omite- 
rea persoanei vătămate, ceea ce conduce la necesitatea interpretării exten- 
sive a textelor legale menţionate, în sensul că persoana vătămată trebuie să 
beneficieze de posibilitatea exercitării acestor drepturi procesuale. 

În opinia noastră, în acelaşi mod se impune a fi i interpretate şi dispo- 
ziţiile art. 435 respectiv dispozițiile art. 436 alin. (1), persoanei vătămate 
urmând a i se recunoaşte vocația exercitării recursului în casaţie în 
anumite cazuri. 

În sprijinul acestei opinii, invocăm şi cazurile care permit declararea 
recursului în casaţie, din conţinutul acestora rezultând interesul procesual 
în exercitarea căii extraordinare de atac. Astfel, dintre cele cinci cazuri de 
recurs în casaţie prevăzute în art. 438 alin. (1), numai într-unul singur se 
poate aprecia că interesul procesual în declararea recursului în casaţie 
aparține exclusiv inculpatului. Este vorba despre cazul de recurs în 
casație prevăzut în art. 438 alin. (1) pct. 7, atunci când inculpatul a fost 
condamnat pentru o faptă care nu este prevăzută de legea penală. 

În afara acestui motiv de recurs în casaţie, suntem de părere că în 
toate celelalte cazuri persoana vătămată este îndreptăţită să exercite calea 
de atac, fără a putea fi identificate argumente care să permită declanşarea 
recursului în casaţie exclusiv de procuror, mENgah partea civilă şi partea 
responsabilă civilmente. 

În acest sens, cazul de casare prevăzut în art. 438 alin. (1) pct. 1, 
incident atunci când în cursul judecății nu au fost respectate dispoziţiile 
privind competența după materie sau după calitatea persoanei, atunci 
când judecata a fost efectuată de o instanţă inferioară celei legal com- 
petente, reprezintă un motiv de casare de ordine publică, ce este apt să 
determine aplicarea sancţiunii nulităţii absolute pe tot parcursul procesului 
penal, putând fi incident din oficiu, sau ca urmare a cererii procurorului, a 
persoanei vătămate ori a vreuneia dintre părți. 

De asemenea, cazul de recurs în casaţie prevăzut în art. 438 alin. (1) 
pct. 8, incident atunci când în mod greşit s-a dispus încetarea procesului 
penal, ar putea fi invocat de persoana care a suferit o vătămare fizică, 
materială sau morală prin infracţiune, o hotărâre definitivă eronată de 
încetare a procesului penal având aptitudinea de a genera prejudicii 
acestui subiect procesual principal. 


1 După cum am evidenţiat deja, în toate aceste cazuri, procurorul poate exercita 
recursul în casaţie, fără a putea fi invocată problema interesului procesual în exercitarea 
căii de atac. 

Aceeaşi rațiune poate fi invocată şi pentru cazul de recurs în casare 
prevăzut în art. 438 alin. (1) pct. 11 teza a l-a, atunci când în mod greşit 
s-a constatat că pedeapsa aplicată inculpatului a fost graţiată, respectiv 
cazul prevăzut în art. 438 alin. (1) pct. 12, când s-au aplicat pedepse în 
alte limite decât cele prevăzute de lege şi, în acest mod, pedeapsa 
inculpatului a fost stabilită în limite inferioare celor prevăzute în lege. 

În aceste condiții, suntem de părere că exercitarea recursului în 
casaţie reprezintă un drept procesual care este necesar a fi recunoscut şi 
persoanei vătămate. Pentru aceste motive, de lege ferenda, art. 436 
alin. (1) se impune a fi completat în acest sens. 

Luând în considerare teoria interesului procesual, urmează ca 
persoana vătămată să poată declara recurs în casaţie numai în ceea ce 
priveşte latura penală a cauzei. 


3.2. Termenul de introducere a recursului în casaţie 


Potrivit art. 435, recursul în casație poate fi introdus în termen de 30 
de zile de la data comunicării deciziei instanţei de apel. Reamintim că, 
potrivit art. 424 alin. (5), decizia instanţei de apel se comunică procurorului, 
părţilor, persoanei vătămate şi, dacă este cazul, administraţiei locului de 
deţinere. 

La calcularea termenului procedural în care poate fi fi introdus recursul 
în casaţie nu se socotește ziua de la care începe să curgă termenul, nici 
ziua în care acesta se împlineşte. În situaţia în care ultima zi a termenului 
de introducere a recursului în casaţie cade într-o zi nelucrătoare, termenul 
expiră la sfârşitul primei zile lucrătoare care urmează. 

Apreciem că în cazul recursului în casaţie nu sunt incidente dispo- 
zițiile privind repunerea în termen, remediu procesual prevăzut exclusiv 
pentru calea ordinară de atac a apelului. În aceste condiții, declararea 
recursului în casație după expirarea termenului prevăzut de lege va 
determina respingerea căii de atac ca fiind tardivă, chiar dacă întârzierea a 
fost determinată de o cauză temeinică de împiedicare. 

Având în vedere că titularii recursului în casație şi limitele în care 
aceştia pot exercita calea extraordinară de atac sunt descrise în art. 436, 
pentru simplificarea legii procesual penale, art. 435 se impune a fi refor- 
mulat, de lege ferenda, după cum urmează: „Recursul în casaţie poate fi 
introdus în termen de 30 de zile de la data comunicării deciziei instanței de 
apel. 


3.3. Forma recursului în casaţie 


Recursul în casaţie se declară exclusiv prin cerere scrisă. 
În ceea ce priveşte conţinutul cererii prin care a fost introdusă calea de 
atac, aceasta va cuprinde următoarele menţiuni, potrivit art. 437 alin. (1); 

a) numele şi prenumele, domiciliul sau reşedinţa părții sau ale 
persoanei vătămate [aceasta din urmă, deşi nu figurează în art. 437 
alin. (1) lit. a), credem că poate fi titular al acestei căi de atac], după caz, 
numele şi prenumele procurorului care exercită recursul în casaţie, precum 
şi organul judiciar din care acesta face parte; 

b) indicarea hotărârii care se atacă; 

c) indicarea cazurilor de recurs în casație pe care se întemeiază 
cererea şi motivarea acestora; 

d) semnătura persoanei care exercită recursul în casație. 

La cerere se anexează toate înscrisurile invocate în motivarea 
recursului în casaţie, Cererea de recurs în casație împreună cu înscrisurile 
anexate se depun însoţite de copii pentru procuror şi părți. 


| 


§ 4. Retragerea recursului în casaţie 


Folosirea căii extraordinare de atac a recursului în casaţie fiind o 
facultate pentru titularii prevăzuţi în lege, aceştia o pot exercita sau nu. În 
această ultimă alternativă, titularii căii de atac pot renunța la exercitarea 
căii de atac după ce a fost declarată. 

Specific dispoziţiei de retragere a căii de atac este faptul că a fost 
introdusă cererea de recurs în casaţie şi, ulterior, titularul dispune retra- 
gerea acesteia, în condiţiile legii. 

În acest fel, potrivit art. 436 alin. (3), părţile şi procurorul îşi pot 
retrage recursul în casaţie declarat, până la închiderea dezbaterilor la 
instanța de recurs. 

Pentru consideraţiile invocate în legătură cu dreptul persoanei vătă- 
mate de a declara recurs în casaţie, apreciem că acest subiect procesual 
principal are, de asemenea, posibilitatea retragerii căii extraordinare de 
atac. În acest sens, persoana vătămată poate constata, după ce a pro- 
movat calea de atac, că nu este în interesul ei de a stărui în exercitarea 
recursului în casaţie, ci, dimpotrivă, este mai avantajos pentru aceasta să 
dispună retragerea căii de atac. 

Retragerea trebuie să fie făcută personal de parte sau de persoana 
vătămată ori prin mandatar special. Dacă partea se află în stare de deți- 
nere, retragerea recursului în casaţie se face printr-o declaraţie atestată 
sau consemnată într-un proces-verbal de către conducerea locului de 
deţinere. 

Declaraţia de retragere se poate face fie la instanţa a cărei hotărâre 
a fost atacată, fie la instanța de recurs în casație. Această reglementare, 
care lasă la latitudinea recurentului alegerea locului unde să depună 
declaraţia scrisă că îşi retrage calea de atac, are drept scop, în principal, 
scutirea persoanelor care vor să retragă recursul declarat de pierderile de 
timp şi de cheltuielile materiale pe care le implică deplasarea la Înalta 

Curte de Casaţie şi Justiţie, în toate cazurile în care decizia atacată este 
pronunţată de către o altă instanţă decât Curtea de apel Bucureşti. 

Similar dispoziţiilor prin care este reglementată retragerea căii de 
atac a apelului, reprezentanţii legali pot retrage recursul în casaţie cu 
respectarea, în ceea ce priveşte latura civilă, a condiţiilor prevăzute de 
legea civilă. 

Inculpatul minor nu poate retrage recursul în casaţie declarat per- 
sonal sau de reprezentantul său legal. Interdicția legală îl vizează, în mod 
exclusiv, pe inculpatul care este încă minor la data la care îşi manifestă 
voinţa de a retrage recursul în casaţie, iar nu şi pe inculpatul care, deşi 
minor la data comiterii infracțiunii, a împlinit între timp vârsta de 18 ani. 
Scopul acestei reglementări constă în ocrotirea inculpatului minor împo- 
triva unei eventuale greşite percepții asupra propriilor sale interese 
procesuale. 

În ceea ce priveşte recursul declarat de procuror, ca şi în cazul 
retragerii apelului, calea de atac poate fi retrasă numai de către procurorul 
ierarhic superior. Pentru raţiuni identice retragerii apelului formulat de către 
procuror, legiuitorul a condiționat retragerea recursului în casație de 
procuror în vederea asigurării exercitării controlului ierarhic, principiu de 
funcţionare şi organizare a Ministerului Public. 

Retragerea recursului în casaţie poate fi totală sau parţială. În ultima 
ipoteză, dacă recurentul a invocat mai multe cazuri dintre cele prevăzute în 
art. 438 alin. (1), apreciem că are dreptul de a îşi retrage calea de atac sub 
aspectul unuia dintre motivele de recurs. De asemenea, retragerea poate 
fi parţială atunci când titularul dreptului de recurs în casație poate devolua, 
prin folosirea căii de atac, ambele laturi ale procesului, dar procedează la 
retragerea căii de atac numai cu privire la latura penală sau numai cu 
privire la latura civilă. 


$ 5. Efectele recursului în casaţie 


5.1. Efectul suspensiv al recursului în casaţie 


Spre deosebire de calea de atac a apelului, caracterizată prin efect 
suspensiv ope legis, constând în aceea că în cursul termenului de apel şi, 
ulterior, în cursul judecării apelului, hotărârea atacată este împiedicată să 
rămână definitivă, executarea ei fiind suspendată, în cadrul procedurii 
judecării recursului în casație suspendarea hotărârii atacate este numai 
posibilă, fiind lăsată la aprecierea instanței de judecată. În acest sens, 
potrivit art. 441 alin. (1), instanța care admite în principiu cererea de recurs 
în casaţie sau completul care judecă recursul în casație poate suspenda 
motivat, în tot sau în parte, executarea hotărârii. 

Din modul de formulare al art. 441 alin. (1) rezultă că dispoziția de 
suspendare a executării hotărârii atacate poate interveni în stadii diferite ale 
procedurii de judecare a căii extraordinare de atac, după cum urmează: 

a) după parcurgerea etapei admiterii în principiu, în acest caz dispo- 
ziția de suspendare aparținând completului format dintr-un judecător care 
analizează admisibilitatea în principiu a cererii de recurs în casaţie; 

b) în cursul judecării recursului în casaţie, după etapa admiterii în 
principiu, caz în care suspendarea executării hotărârii recurate va fi dis- 
pusă de completul care judecă recursul. 

În aceste condiţii, putem constata diferențe din punct de vedere al 
efectului suspensiv şi prin comparaţie cu calea extraordinară de atac a 
contestatiei în anulare, deoarece, potrivit art. 430, instanța sesizată prin 
cererea de contestaţie are posibilitatea de a dispune suspendarea hotărârii 
atacate chiar înainte de a examina admisibilitatea în principiu a căii de 
atac. 

Apreciem că reglementarea recursului în casaţie este mai judicioasă 
deoarece este evident că problema suspendării hotărârii atacate . apare 
“prioritară numai dacă s-a stabilit că poate fi admisă în Rn Giplu calea 
extraordinară de atac exercitată. 


5.2. Efectul devolutiv al recursului în casaţie 


Recursul în casaţie, spre deosebire de apel, nu are efect devolutiv 
integral, ci numai parţial. Cauza penală este devoluată în fața instanței de 
casare numai în drept, cu privire la chestiunile de drept substanţial 
(material) sau formal (procesual) care privesc cauza. Astfel, instanţa de 
recurs în casaţie va fi învestită numai cu controlul în drept al hotărârii 
atacate, asigurând conformarea acesteia cu regulile de drept. 

În acest sens, potrivit art. 442, instanța judecă recursul în casaţie 
numai cu privire la persoana care l-a declarat şi la persoana la care se 
referă declaraţia de recurs în casaţie şi numai în raport cu calitatea pe care 
recurentul o are în proces. Totodată, cauza va fi examinată numai în 
limitele motivelor de casare prevăzute la art. 438, invocate în cererea de 
recurs în casație. 

Rezultă că efectul devolutiv al recursului în casație este limitat de 
persoana care l-a declarat, persoana la care se referă declaraţia de recurs 
în casaţie, calitatea pe care o are recurentul în proces şi motivele de 
casare, prevăzute expres de lege. 


5.3. Efectul extensiv al recursului în casație 


Potrivit art. 443 alin. (1), instanța examinează cauza prin extindere şi 
cu privire la părţile sau persoanele vătămate care nu au declarat recurs în 

casaţie sau la care acesta nu se referă, putând hotărî şi în privinţa lor, fără 
să poată crea acestora o situație mai grea. 

Rezultă că efectul extensiv nu limitează examinarea cauzei numai cu 
privire la persoana care a declarat recurs în casație şi la persoana la care 
se referă declarația de recurs, efectul extensiv obligă instanţa de recurs să 
examineze cauza, prin extindere, şi cu privire la persoanele care nu au 
declarat recurs, precum şi cu privire la cele la care declaraţia de recurs nu 
se referă, abilitând-o să hotărască şi în privinţa lor, fără să poată crea însă 
acestor părţi o situaţie mai grea. 

Efectul extensiv al recursului în casație este incident numai atunci 
când într-o cauză penală sunt mai mulți inculpaţi, mai multe părţi civile, 
părţi responsabile civilmente sau persoane vătămate, dintre care numai 
unele au declarat recurs ori numai la unele se referă declaraţia de recurs 
în casație. Nu ar fi echitabil ca instanța de control judiciar să constate 
existența unor erori de drept în defavoarea părţilor care nu au declarat 
recurs în casație ori la care nu se referă recursul declarat, dar să nu le 
poată îndrepta sau înlătura cu ocazia soluționării cauzei. Incidența 
efectului extensiv presupune ca în respectiva cauză să existe mai multe 
părţi sau persoane vătămate care să aparţină aceluiaşi grup procesual 
(consortium litis). 
| De asemenea, şi recursul procurorului produce efect extensiv. Astfel, 

potrivit art. 443 alin. (2), procurorul, chiar după expirarea termenului de 
recurs în casaţie, poate cere extinderea recursului în casație declarat de el 
în termen şi față de alte persoane decât acelea la care s-a referit, fără a se 
putea crea acestora o situație mai grea. Deci şi în cazul extinderii 
recursului în casaţie declarat de procuror, situaţia părţilor asupra cărora se 
face extinderea nu poate fi agravată. 


e $ A * 


5.4. Efectul neagravării situaţiei în propriul recurs în casaţie 


Regula după care nu se poate agrava situaţia părții în propria cale de 
atac, cunoscut sub denumirea de non reformatio in peius, îşi găseşte 
aplicarea şi în materia recursului în casație. 

Astfel, potrivit art. 444 alin. (1), instanţa de recurs în casaţie, soluțio- 
nând cauza, nu poate crea o situaţie mai grea pentru cel care a declarat 
recurs. 

Neagravarea situației părții în propriul recurs îşi găseşte aplicarea 
numai în ipoteza în care există numai recursul în casație al unei singure 
părți sau al mai multor părţi, care formează un grup cu aceeaşi poziţie 
procesuală. 

Dacă în mod concomitent recursul în casaţie a fost declarat şi de 
către procuror, efectul devolutiv al acestuia anulează efectul de neagra- 
vare, situaţie în care instanța poate crea titularului respectiv o situație mai 

grea, care însă nu decurge din propria sa cale de atac, ci din calea de atac 
a procurorului. Cu alte cuvinte, dacă noul cadru procesual al judecării 
cauzei este consecința declarării recursului în casație de un singur titular, 
ar fi nedrept ca instanța să-i agraveze acestuia situația. Dar dacă noul 
cadru procesual al judecării cauzei este consecinţa declarării concomitente 
a recursului în casaţie de către procuror şi de către inculpat, efectul de 
neagravare se anulează. 

Această regulă acţionează atât în fața instanței de recurs în casație, 
cât şi într-un alt cadru procesual, care ar fi declanşat ulterior ca o conse- 
cință a exercitării recursului în casaţie. Astfel, în ipoteza în care a fost 
admis recursul în casaţie introdus de inculpat, dispunându-se rejudecarea 
cauzei de către instanța de apel, aceasta nu poate aplica inculpatului o 
pedeapsă mai mare, deoarece s-ar încălca dispoziţiile art. 444 privind 
neagravarea situaţiei în propria cale de atac. Explicaţia unei asemenea 
soluții constă în aceea că noul cadru procesual al judecării cauzei este o 
consecinţă a declarării recursului în casaţie de către inculpat. 

Efectul non reformatio în peius este incident şi în recursul în casaţie 
declarat de procuror în favoarea unei părţi, în sensul că, în acest caz, 
instanța de recurs nu va putea agrava situația acesteia [art. 444 alin. (2)]. 


$ 6. Cazurile în care se poate face recurs în casaţie 


6.1. Noţiuni introductive 


Recursul în casaţie nu poate fi introdus decât în cazul unor erori de 
drept, care au determinat reglementarea unor situaţii care permit 
exercitarea căii extraordinare de atac, expres şi limitativ prevăzute în 
art. 438 alin. (1). 

Pentru a întelege rațiunea care a stat la baza reglementării cazurilor 
în care se poate exercita calea extraordinară de atac a recursului în 
casaţie este necesar să analizăm succint reglementarea cazurilor în care 
se putea declara recurs, cale ordinară de atac, în conformitate cu dispo- 
zițiile Codului de procedură penală anterior. Astfel, motivele recursului nu 
puteau consta în erori de fapt (errores fact, cu excepția erorii grave de 
fapt, ci numai în erori de drept (errores iuris). 

În ceea ce priveşte erorile de drept, acestea erau clasifi cate în 
următoarele două categorii: 

a) erori de drept formal sau procesual (errores in procedendo), care 
permiteau posibilitatea exercitării recursului în baza unor motive formale 
sau de procedură (vitia in procedendo). 

În această categorie de erori procedurale care făceau posibilă ata- 
carea hotărârii cu recurs pot fi incluse următoarele încălcări ale legii pro- 
cesual penale: şedinţa de judecată nu a fost publică, în afară de cazurile în 

care legea prevede altfel; judecata a avut loc fără participarea procurorului 
sau a inculpatului când aceasta este obligatorie, potrivit legii; urmărirea 
penală sau judecata a avut loc în lipsa apărătorului, când prezența 
acestuia era obligatorie; judecata s-a făcut fără întocmirea referatului de 
evaluare în cauzele cu infractori minori; nu a fost efectuată expertiza 
psihiatrică a inculpatului în cazurile şi în condiţiile prevăzute de lege; 
judecata în primă instanță sau în apel a avut loc fără citarea legală a unei 
părți sau în cazul în care aceasta, legal citată, a fost în imposibilitate de a 
se prezenta şi de a înştiința instanța despre această imposibilitate etc.; 

b) erori de drept material sau substanțial, în lumina reglementării din 
Codul de procedură penală anterior (errores in iudicendo), în baza cărora 
puteau fi invocate motive de recurs substanţiale sau de judecată (vitia in 
iudicendo sau in decidendo). 

Dintre cazurile de casare reglementate în baza încălcării legii mate- 
riale penale menţionăm: instanța a pronunţat o hotărâre de condamnare 
pentru o altă faptă decât cea pentru care condamnatul a fost trimis în 
judecată; inculpatul a fost condamnat pentru o faptă care nu este pre- 
văzută de legea penală; s-au aplicat pedepse greşit individualizate, în 
raport de prevederile legale sau în alte limite decât cele prevăzute de lege; 
persoana condamnată a fost înainte judecată în mod definitiv pentru 
aceeaşi faptă, există o cauză de înlăturare a răspunderii penale, pedeapsa 
a fost graţiată ori a intervenit decesul inculpatului; în mod greşit inculpatul 
a fost achitat pentru motivul că fapta săvârşită de el nu este prevăzută de 
legea penală sau în mod greşit s-a dispus încetarea procesului penal 
pentru motivul că nu există autoritate de lucru judecat sau o cauză de 
înlăturare a răspunderii penale ori a intervenit decesul inculpatului sau 
pedeapsa a fost graţiată; faptei săvârşite i s-a dat o greşită încadrare 
juridică etc. 

Aşa cum am mai arătat, prin adoptarea actualului Cod de procedură 
penală a fost menţinută numai calea ordinară de atac a apelului, recursul 
fiind eliminat din sistemul gradelor de jurisdicție. În acest fel, a fost 
consacrat dublul grad de jurisdicție, format din judecata în primă instanţă şi 
judecata în apel. 

În ceea ce priveşte erorile procedurale sau substanţiale care pot fi 
incidente pe parcursul desfăşurării unui proces penal şi care anterior 
reprezentau motive pentru exercitarea căii ordinare de atac a recursului, 
actualul legiuitor a conferit acestora o semnificație juridică diferită, după 
cum urmează: 

- marea majoritate a erorilor de procedură au fost considerate cazuri 
care permit exercitarea contestaţie în anulare, cale extraordinară de atac 
analizată în paginile anterioare; avem în vedere, în acest sens, următoa- 
rele cazuri: judecata în apel a avut loc fără citarea legală a unei părți sau 
când, deşi legal citată, a fost în imposibilitate de a se prezenta şi de a 

înştiința instanța despre această imposibilitate; hotărârea din apel a fost 
pronunţată de alt complet decât cel care a luat parte la dezbaterea pe fond 
a procesului; instanța de apel nu a fost compusă potrivit legii ori a existat 
un caz de incompatibilitate; judecata în apel a avut loc fără participarea 
procurorului sau a inculpatului, când aceasta era obligatorie, potrivit legii; 
judecata în apel a avut loc în lipsa avocatului, când asistenţa juridică a 
inculpatului era obligatorie, potrivit legii; şedinţa de judecată în apel nu a 
fost publică, în afară de cazurile în care legea prevede altfel; 

- în ceea ce priveşte erorile substanţiale, constând în încălcarea legii 
penale, acestea au fost prevăzute ca motive care permit exercitarea 
recursului în casație, după cum urmează: inculpatul a fost condamnat 
pentru o faptă care nu este prevăzută de legea penală; în mod greşit s-a 
dispus încetarea procesului penal; nu s-a constatat graţierea sau în mod 
greşit s-a constatat că pedeapsa aplicată inculpatului a fost graţiată; s-au 
aplicat pedepse în alte limite decât cele prevăzute de lege; aceste cazuri 
au fost completate cu un motiv procedural, constând în încălcarea 
dispoziţiilor privind competenţa după materie sau după calitatea persoanei, 
atunci când judecata a fost efectuată de o instanță inferioară celei legal 
competente. 

În concluzie, calea de atac a recursului în casaţie poate fi exercitată 
numai în cinci cazuri prevăzute expres în art. 438 alin. (1), dintre acestea 
patru fiind cazuri întemeiate pe încălcări ale legii penale şi unul singur 
având ca temei încălcări ale legii procesual penale. 

Cazurile care urmează a fi analizate pot constitui temei al casării 
hotărârii numai dacă nu au fost invocate pe calea apelului sau în cursul 
judecării apelului ori dacă, deşi au fost invocate, au fost respinse sau 
instanța a omis să se pronunțe asupra lor. 


6.2. În cursul judecății nu au fost respectate dispoziţiile privind 
competența după materie sau după calitatea persoanei, 
atunci când judecata a fost efectuată de o instanţă 
inferioară celei legal competente [art. 438 alin. (1) pct. 1] 


În acest caz de casare ne aflăm în prezența unor încălcări ale 
dispozițiilor de procedură sancţionate cu nulitatea absolută. În acest sens, 
potrivit art. 281 alin. (1) lit. b), determină întotdeauna aplicarea nulității 
încălcarea dispoziţiilor privind competenţa materială şi competenţa perso- 
nală a instanţelor judecătoreşti, atunci când judecata a fost efectuată de o 
instanță inferioară celei legal competente. 

Ca element de noutate față de dispoziţiile Codului de procedură 
penală anterior, subliniat de altfel şi în partea generală a acestei lucrări‘, 


1 A se vedea Neagu VI, pp. 708-709. 

sancţiunea nulității absolute devine incidentă numai în măsura în care 
necompetența materială sau personală vizează activitatea instanței de 
judecată, pe de o parte, şi numai dacă încălcarea procedurii a fost 
constată la o instanţă inferioară celei legal competente. Ca atare, nu se 
încadrează în cazul de casare încălcarea normelor de competență mate- 
rială sau după calitate persoanei de către instanța superioară celei legal 
„competente. 

În ceea ce priveşte încălcarea dispozițiilor privind competența mate- 
rială, se va reţine existența cazului de casare, de exemplu, în ipoteza în 
care judecata în primă instanţă s-a desfăşurat la judecătorie, deşi instanța 
competentă după materie era tribunalul, iar curtea de apel, în cadrul 
judecății în apel, a menținut soluția primei instanțe (adică a judecătoriei), 
prin ignorarea _viciului de procedură sau prin respingerea cererilor 
formulate în acest sens. 

În situaţia în care au fost încălcate dispoziţiile relative la competența 
după calitatea persoanei, apreciem că nu se poate invoca necesitatea 
îndeplinirii condiţiei ca judecarea cauzei să fi avut loc la o instanță 
inferioară celei competente legal. În acest caz, va fi reţinut cazul de casare 
dacă, de exemplu, judecata în primă instanţă a avut loc la tribunal, şi nu la 
tribunalul militar teritorial, iar hotărârea a rămas definitivă ca urmare a 
judecății în apel desfăşurate la curtea de apel, şi nu la Curtea Militară de 
- Apel. Astfel, instanţele implicate în activitatea de judecată sunt situate pe 
acelaşi nivel al structurii ierarhice a sistemului jurisdicțional, neputând 
aprecia că tribunalul este instanţă ierarhic superioară sau inferioară tribu- 
nalului militar. Aşadar, contează ca decizia în apel să fi rămas definitivă ca 
urmare a desfăşurării fazei de judecată la o instanță militară, în loc de o 
instanţă civilă sau invers. 

Cazul de casare prevăzut în art. 438 alin. (1) pct. 1 poate fi invocat 
de către procuror, persoana vătămată sau oricare dintre părțile din proces. 
De asemenea, se impune să precizăm că acest caz care permite 
exercitarea recursului în casaţie este unicul dintre cele prevăzute în lege în 
care se invocă un motiv constând în încălcarea legii de procedură. 

În ceea ce priveşte încălcarea normelor de competență materială 
sau după calitate persoanei de către organele de urmărire penală este 
necesar să reamintim jurisprudența Curţii Constituţionale prin care s-a 
constatat că soluţia legislativă cuprinsă în dispoziţiile art. 281 alin. (1) 
lit. b), care nu reglementează în categoria nulităților absolute încălcarea 
dispoziţiilor referitoare la competența materială şi după calitatea persoanei 
a organului de urmărire penală, este neconstituțională!. Aşadar, în 
perspectivă, sancţiunea nulității absolute va deveni incidentă şi în cazul 
necompetenţei organelor de urmărire penală (revenindu-se la conținutul 


a 


1 C.C.R., dec. nr. 302/4.05.2017, publicată în M. Of. nr. 566/17.07.2017. 

reglementării anterioare actualului Cod de procedură penală). Cu toate 
acestea, încălcarea normelor relative la competența materială sau perso- 
nală a organelor de urmărire penală nu prezintă aptitudinea de a justifica 
exercitarea căii extraordinare de atac a recursului în casaţie, chiar aflată 
sub sancţiunea nulităţii absolute. Eroarea de procedură localizată în faza 
de urmărire penală va putea fi invocată oricând pe parcursul procesului 
penal desfăşurat în sistemul dublului grad jurisdictional, fie în etapa 
procedurii de cameră preliminară, fie prin exercitarea căii ordinare de atac 
a apelului. 


6.3. Inculpatul a fost condamnat pentru o faptă care nu este 
prevăzută de legea penală [art. 438 alin. (1) pct. 7] 


Acest caz de casare vizează ipoteza în care lipseşte o trăsătură 
esenţială a infracțiunii, şi anume prevederea faptei în legea penală. Acest 
“caz constituie motiv de casare, întrucât presupune chiar inexistența 
infracţiunii, hotărârea definitivă de condamnare fiind pronunţată de curtea 
de apel prin încălcarea legii penale substanţiale. 

Se va reţine existența cazului în care poate fi declarat recurs în 
casaţie în cazul faptelor de natură disciplinară, civilă, contravenţională sau 
când faptele au fost dezincriminate. De asemenea, intră sub incidența 
acestui caz de casare situaţiile în care inculpatul a fost condamnat deşi 
faptei îi lipseşte unul dintre elementele constitutive ale infracţiunii. Acest 
impediment la punerea în mişcare şi exercitarea acțiunii penale, deşi nu 
mai este reglementat expres în legea procesual penală, este conţinut în 
art. 16 alin. (1) lit. b) teza |, deoarece fapta săvârşită, fără a fi întrunite 
toate elementele constitutive menţionate în norma de incriminare, nu este 
prevăzută în legea penală. 

Cazul de casare prevăzut î în art. 438 alin. (1) pct. 7 pilaf fi invocat 
de către procuror, inculpat şi, în măsura în care soluția de condamnare a 
inculpatului a influenţat soluţia în latura civilă, de către partea responsabilă 
civilmente. 


6.4. În mod greşit s-a dispus încetarea procesului penal 
art. 438 alin. (1) pct. 8] 


Aşa cum condamnarea greşită constituie, aşa cum am văzut, motiv 
de casare, la fel şi hotărârea eronată prin care s-a dispus încetarea 
procesului penal conduce la anularea hotărârii, atunci când a fost reținută 
în mod greşit existenţa vreunuia dintre cazurile prevăzute în art. 16 alin. (1) 
lit. e)-j). 

Prin dispunerea în mod greşit a încetării procesului penal pot fi avute 
în vedere două ipoteze distincte: 1) fie soluţia încetării procesului penal nu 

trebuia dispusă, deoarece temeiul prevăzut în art. 16 alin. (1) lit. e)-j) nu a 
existat; 2) fie soluția încetării procesului penal se bazează pe un alt temei 
legal decât cel care ar fi trebuit să fie reținut. 

În prima ipoteză, recursul în casaţie urmează a fi admis deoarece s-a 
dispus încetarea procesului penal, deşi impedimentul legal prevăzut în 
art. 16 alin. (1) lit. e)-j) nu putea fi reținut (concret, se constată că nu 
lipseşte plângerea prealabilă, autorizarea sau sesizarea organului compe- 
tent ori o altă condiţie prevăzută de lege, necesară pentru punerea în 
mişcare a acțiunii penale, nu intervenit amnistia sau prescripția, decesul 
suspectului ori al inculpatului persoană fizică sau nu s-a dispus radierea 
suspectului ori inculpatului persoană juridică, nu a fost retrasă plângerea 
prealabilă, nu exista autoritate de lucru judecat etc.). 

În această ipoteză, de exemplu, poate fi atacată cu recurs în casație 
decizia instanței de apel prin care s-a dispus încetarea procesului penal în 
baza împăcării intervenite între inculpat şi persoana vătămată în cursul 
judecății în apel, situaţie în care manifestarea de voinţă nu poate produc 
efecte juridice deoarece a fost depăşit momentul limită al citirii actului d 
sesizare, aşa cum este menţionat în art. 159 alin. (3) C. pen. 

În cea de-a doua ipoteză, recursul în casație urmează a fi admi 
deoarece soluția încetării procesului penal se bazează pe un temei greşi 
reţinut. În acest caz, practic, soluția conținută în decizia definitivă nu se 
modifică. Ceea ce se schimbă, ca urmare a casării hotărârii atacate, este 
temeiul încetării procesului penal. 

În aceste condiţii, cazul de casare prevăzut în art. 438 alin. (1) pct. 8 
poate fi invocat de către procuror, persoana vătămată şi părțile din proces, 
în condiţiile prevăzute în art. 436 alin. (1). Evident, în anumite ipoteze, 
sfera titularilor căii extraordinare de atac se poate restrânge, în funcție de 
motivul de casare invocat. În acest sens, în exemplul menționat mai sus, 
când încetarea procesului penal s-a dispus ca urmare a împăcării 
inculpatului cu persoana vătămată, procurorul este singurul titular care are 
interesul de a exercita recursul în casație. 


6.5. Nu s-a constatat grațierea sau în mod greşit s-a constatat 
că pedeapsa aplicată inculpatului a fost graţiată [art. 438 
alin. (1) pct. 11] 


În această ipoteză, hotărârea definitivă de condamnare a fost 
pronunțată de curtea de apel, curtea militară de apel sau Înalta Curte de 
Casaţie şi Justiţie prin încălcarea legii penale substanțiale. Astfel, instanța 
de apel fi fie nu a ţinut cont de efectele juridice ale actului de grațiere, 
constând în înlăturarea executării pedepsei sau comutarea acesteia în altă 
pedeapsă mai uşoară, fie a dispus în mod greşit înlăturarea sau modifi- 
carea executării pedepsei, ca urmare a grațierii. 

Menţionăm că în acest caz nu este criticată hotărârea definitivă de 
condamnare, ci omisiunea aplicării sau aplicarea greşită a graţierii. 

Cazul de casare prevăzut în art. 438 alin. (1) pct. 11 poate fi invocat 
de către procuror, persoana vătămată şi părţile din proces, în condițiile 
prevăzute în art. 436 alin. (1). 


6.6. S-au aplicat pedepse în alte limite decât cele prevăzute de 
„lege [art. 438 alin. (1) pct. 12] | 


Pentru acest caz de exercitare a recursului în casaţie, încălcarea 
legii penale materiale se realizează prin greşita aplicare a acesteia”. 

În această situaţie, prin hotărârea definitivă a instanţei de apel s-a 
aplicat o pedeapsă fără a fi respectate limitele legale ale acesteia. Or, în 
sistemul nostru de drept penal cu pedepse relativ determinate, pedeapsa 
se aplică de către judecător în limitele fixate de lege. Aceste limite sunt: 
- minimul şi maximul general; - minimul şi maximul special prevăzute 
pentru fiecare infracţiune în textul incriminator. 

Cu relevanţă în ceea ce priveşte soluţionarea recursului; dar de 
aplicare şi pentru recursul în casațţie, în practica instanțelor de judecată s-a 
stabilit că operaţiunea de computare a reţinerii şi arestării preventive nu 
poate fi inclusă în activitatea de aplicare a pedepsei, care se realizează 
prin alegerea sancţiunii şi prin stabilirea duratei sau cuantumului acesteia. 
Astfel, deducerea privării de libertate reprezintă o operaţie subsecventă, 
prin care se fac unele scăderi din pedeapsa aplicată anterior?. În aceste 
condiţii, având în vedere stricta interpretare a cazurilor în care poate fi 
exercitat recursul în casaţie, precum şi celelalte căi extraordinare de atac, 
justa aplicare a dispoziţiilor privitoare la computarea măsurilor preventive 
privative de libertate ori a duratei internării medicale se poate realiza prin 
introducerea unei contestaţii la executare, conform art. 598 alin. (1) lit. c), 
stabilirea pedepsei prin omiterea deducerii duratei în care inculpatul a fost 
privat de libertate pe durata procesului penal putând fi apreciată ca fiind un 
aspect nelămurit, neclarificat cu privire la hotărârea care se execută, 
aşadar, în asemenea situații, remediul i Aid nu este recursul în 
casatie. 

Deşi legiuitorul se referă, în cazul de casare analizat, la aplicarea 
greşită a „pedepselor”, apreciem că dispozițiile art. 438 alin. (1) pct. 12 
sunt incidente şi în cazul sancţiunilor aplicabile minorilor care răspund 
penal şi față de care, prin hotărâre defi nitivă, s-a dispus luarea unei măsuri 
educative neprivative sau privative de libertate. În caz contrar, ar rămâne 
în afara controlului judiciar exercitat prin recursul în casaţie măsurile 


-1 A se vedea Theċdoru IV, p. 689. 
2 C. Apel Bucureşti, s. | pen., dec. nr. 376/1996, în Culegere de practică judiciară 
penală pe anul 1996. op. cit., pp. 256-257. 

educative, sancțiuni de drept penal aplicabile minorilor care răspund penal. 
Prin urmare, examinarea în recursul în casație întemeiat pe prevederile 
art. 438 alin. (1) pct. 12 a modului în care a fost aplicată unui inculpat 
minor o măsură educativă dintre cele prevăzute în legea penală este 
admisibilă?. 

Cazul de casare prevăzut în art. 438 alin. (1) pct. 12, prin specificul 
său, apreciem că poate fi invocat numai de către procuror, inculpat şi 
persoana vătămată. 


$ 7. Procedura de judecare a recursului în casaţie 


7.1. Noţiuni introductive 


Potrivit art. 433, obiectul judecății în cazul recursului în casaţie 
constă în verificarea conformităţii hotărârii atacate cu regulile de drept 
aplicabile. Caracterul de cale de atac exclusiv de drept este subliniat şi 
prin dispozițiile art. 447, în conformitate cu care Înalta Curte de Casaţie şi 
Justiție soluţionează recursul în casaţie, verificând exclusiv legalitatea 
hotărârii atacate. 

Recursul în casaţie fiind o cale de atac exclusiv de drept, instanța de 
control judiciar nu poate controla fondul pricinii, respectiv faptele consta- 
tate prin hotărârea atacată. Instanţa de recurs în casaţie va putea controla 
numai chestiunile de drept, în limita cazurilor prevăzute în art. 438. De 
aceea, judecarea recursului în casaţie are, în esenţă, ca obiect hotărârea 
atacată, iar nu procesul penal desfăşurat. 

Efectuând controlul judiciar în cadrul unei căi extraordinare de atac, 
instanța de recurs în casaţie are obligația de a stabili dacă cererea este 
admisibilă în principiu şi, ulterior, analizează dacă aceasta este fondată. În 
acest scop, verificarea conformităţii hotărârii atacate se realizează numai 
pe baza lucrărilor şi a materialului din dosarul cauzei, a cererii de recurs în 
casaţie şi a unor eventuale înscrisuri doveditoare, precum şi în baza 
concluziilor scrise depuse de procuror, părţi sau persoana vătămată. 

Potrivit art. 447, în judecarea recursului în casație, instanța de control 
judiciar este obligată să se pronunţe asupra tuturor cazurilor de recurs în 
casaţie invocate de procuror, de persoana vătămată sau de părți. 

Procedura de judecare a recursului în casaţie presupune desfăşu- 
rarea următoarelor etape procesuale: procedura de comunicare, activi- 
tatea premergătoare desfăşurată de magistratul-asistent al instanței de 
control judiciar, admiterea în principiu, suspendarea executării hotărârii 
atacate, judecarea propriu-zisă a cererii, soluționarea recursului în casație. 


1 În acest sens, cu referire la soluționarea căii ordinare de atac a recursului, a se 
vedea Î.C.C.J., s. pen., dec. nr. 5709/2007, conform site-ului instanței supreme. 

7.2. Instanţa competentă 


Potrivit art. 433 şi art. 40 alin. (3)!, competenţa funcţională a judecării 
recursului în casaţie a fost stabilită exclusiv în sarcina Înaltei Curți de 
Casaţie şi Justiţie. 

În acest fel, Înalta Curte de Casaţie şi Justiţie redevine unica instanță 
din țară care poate anula o hotărâre judecătorească prin casare, ca 
urmare a verificării conformităţii acesteia cu regulile de drept aplicabile. 

În privința completului de judecată competent să judece recursul în 
casaţie, sediul legal se regăseşte în Legea nr. 304/2004 privind organi- 
zarea judiciară, ca urmare a modificărilor survenite în cursul anului 20167. 
În acest sens, competenţa revine unor completuri diferite, în funcţie de 
decizia împotriva căreia se exercită recursul în casație. 

Astfel, pentru ipoteza recurării deciziilor pronunţate în apel de curțile 
de apel şi de Secţia penală a Înaltei Curți de Casaţie şi Justiţie, după 
admiterea în principiu, completul de judecată este format din 3 judecători, 
conform art. 31 alin. (1) lit. g) din Legea nr. 304/2004 privind nospkarea | 
judiciară. 

Recursul în casație împotriva hotărârilor pronunţate în apei de 
completul de 5 judecători al Înaltei Curți de Casaţie şi Justiţie este judecat 
de unul dintre cele 2 completuri de 5 judecători î în materie penală stabilite 
la începutul fiecărui an la în structura Secţiei penale a instanţei supreme 
(art. 24 din Legea nr. 304/2004 privind organizarea judiciară). 


7.3. Procedura de comunicare 


Potrivit art. 439 alin. (1), cererea de recurs în casaţie împreună cu 
înscrisurile anexate se depun, însoțite de copii pentru procuror şi părți, la 
instanța a cărei hotărâre se atacă (iudex a quo). 

Prin depunerea cererii de recurs în casaţie la instanţa de apel a cărei 
hotărâre se atacă se asigură, în primul rând, celeritatea soluționării căii 
extraordinare de atac şi, în al doilea rând, se permite concentrarea tuturor 
recursurilor, care ar putea fi formulate, la instanța de apel. 


1 În acelaşi sens, a se vedea şi art. 22 lit. e) din Legea nr. 304/2004 privind 
organizarea judiciară, republicată. 

2 Legea nr. 304/2004 privind organizarea judiciară a fost modificată sub aspectul 
competenţei în materia recursului în casaţie prin O.U.G. nr. 70/2016. Anterior, Legea 
nr. 304/2004 nu conţinea dispoziţii prin care să se reglementeze toate ipotezele în care 
poate fi exercitat recursul în casație, sub aspectul completului de judecată competent şi al 
compunerii acestuia. În aceste condiţii, anterior adoptării O.U.G. nr. 70/2016, am apreciat 
că normele cu privire la compunerea completului de judecată este necesar a se regăsi în 
Legea nr. 304/2004 privind organizarea judiciară. Numai în acest mod se asigură desfăşu- 
rarea echitabilă a procedurilor jurisdicţionale penale, sub aspectul desfăşurării judecății de 
către o instanţă instituită prin lege (Neagu VII, p. 393). 

După înregistrarea cererii în registrul general de dosare, preşedintele 
instanţei sau judecătorul delegat de acesta dispune una dintre următoarele 
măsuri: a) realizarea procedurii de comunicare potrivit legii, iar, ulterior, 
înaintarea dosarului la Înalta Curte de Casaţie şi Justiţie; b) restituirea, pe 
cale administrativă, a cererii de recurs în casaţie către parte sau persoana 
vătămată, în situaţiile prevăzute de art. 439 alin. (41), păstrându-se la 
dosar câte o copie de pe cererea de recurs în casaţie şi de pe înscrisurile 
anexate acesteia. 

Realizarea procedurii de comunicare. Preşedintele instanţei de apel 
a cărei hotărâre este atacată ori judecătorul delegat de către acesta va 
comunica procurorului, părţilor şi persoanei vătămate copii ale cererii de 
recurs în casaţie şi ale celorlalte înscrisuri doveditoare, cu menţiunea că 
se pot depune, la aceeaşi instanță, concluziile scrise în termen de 10 zile 
de la primirea comunicărilor. 

Nedepunerea de către părţi, procuror şi persoana vătămată de 
concluzii scrise nu împiedică judecarea recursului în casaţie. 

Dosarul cauzei, însoţit de cererea de recurs în casaţie, înscrisurile 
anexate, dovezile de comunicare efectuate, precum şi, după caz, conclu- 
ziile scrise, va fi înaintat Înaltei Curți de Casaţie şi Justiţie în termen de 5 
zile de la depunerea concluziilor scrise sau de la expirarea termenului de 
depunere a acestora. Evident, în ipoteza în care recursul în casație este 
îndreptat împotriva unei decizii pronunţate de Înalta Curte de Casaţie Şi 
Justiție, ca instanță de apel, dosarul cauzei se formează de la momentul 
introducerii cererii la această instanţă. 

În cazul recursurilor în casaţie declarate împotriva deciziilor pronun- 
tate de Secţia penală a Înaltei Curti de Casatie şi Justiţie, ca instanță de 
apel, procedura de comunicare se realizează la nivelul Secţiei penale a 
Înaltei Curti de Casaţie şi Justiţie, iar în cazul recursurilor în casație 
declarate împotriva deciziilor pronunțate de completele de 5 judecători, ca 
instanțe de apel, procedura de comunicare se realizează la nivelul com- 
pletelor de 5 judecători, potrivit art. 439 alin. (6). 

Restituirea, pe cale administrativă, a cererii de recurs în casaţie către 
titular. Potrivit art. 439 alin. (41), preşedintele instanței sau judecătorul 
delegat de către acesta restituie persoanei vătămate sau părții, pe cale 
administrativă, cererea de recurs în casaţie atunci când recursul în casaţie 
este formulat împotriva uneia dintre hotărârile prevăzute la art. 434 
alin. (2), exceptate de la această cale extraordinară de atac. 

Se impune să evidenţiem introducerea de către legiuitor, anterior 
desfăşurării procedurii de admitere în principiu la Înalta Curte de Casaţie şi 


1 A se vedea art. 134 din Regulamentul de ordine interioară al instanțelor judecă- 
toreşti. 

2 Alin. (6) al art. 439 a fost introdus prin art. | pct. 5 din O.U.G. nr. 70/2016. 

3 Alin. (41) al art. 439 a fost modificat prin art. | pct. 4 din O.U.G. nr. 70/2016. 

Justiție, a încă unui filtru, având ca scop principal degrevarea instanței de 
control judiciar de soluționarea acestor chestiuni legate de respectarea 
procedurii înainte de rezolvarea problemelor care vizează fondul cauzei. In 
acest sens, în primul rând, notăm restituirea cererii de recurs pe cale 
administrativă, procedură care nu se înscrie în categoria activităţilor juris- 
dicţionale şi care nu permite exercitarea vreunei eventuale căi de atac. În 
al doilea rând, în acelaşi scop, unul dintre cazurile clasice de respingere a 
unei cereri ca inadmisibilă, şi anume exercitarea căii de atac împotriva 
unei hotărâri exceptate prin lege de la recursul în casație, a fost prevăzut 
drept cauză a restituirii administrative către titular chiar de către instanţa a 
cărei hotărâre se atacă. 


7.4. Activitatea premergătoare desfăşurată de 
magistratul-asistent de la instanţa de control judiciar 


Ulterior comunicării cererii de recurs în casaţie Înaltei Curti de 
Casaţie şi Justiţie, legiuitorul a prevăzut o serie de atribuţii în competența 
magistratului-asistent, cu scopul de a pregăti desfăşurarea île sui 
admiterii în principiu. 

În acest sens, există posibilitatea ca procedura de comunicare a 
instanței de apel către procuror, persoana vătămată sau părțile din dosar 
să nu fie îndeplinită sau să nu fie completă. De asemenea, există posi- 
bilitatea ca procedura de comunicare a actelor dosarului către Înalta Curte 
de Casaţie şi Justiţie să nu fie completă. 

În toate aceste ipoteze posibile, potrivit art. 439 alin. (5), magis- 
tratul-asistent de la Înalta Curte de Casaţie şi Justiţie, desemnat cu verifi- 
carea îndeplinirii procedurii de comunicare, va îndeplini sau va completa, 
după caz, procedura, dispunând efectuarea sau completarea comuni- 
cărilor de către grefierul de şedinţă”. 

În al doilea rând, magistratul- -asistent are prerogativa de a redacta un 
raport referitor la cererea de recurs în casație. Deşi în lege, spre deosebire de 
reglementarea anterioară?, nu se precizează care trebuie să fie conținutul 


1 Potrivit art. 51 alin. (3) lit. d?) din Regulamentul privind organizarea şi funcţionarea 
administrativă a Înaltei Curți de Casaţie şi Justiţie (republicat în M. Of. nr. 855/22.09.2005), 
magistraţii-asistenţi ai Secţiei penale de la instanța supremă verifică îndeplinirea procedurii 
de comunicare, conform desemnării şi, în cazul în care constată că procedura de 
comunicare nu este îndeplinită sau nu este completă, îndeplinesc sau completează, după 
caz, procedura de comunicare, dispunând efectuarea comunicărilor de către grefierul de 
şedinţă. 

2? Potrivit art. 385!? din Codul de procedură penală anterior, raportul trebuia să 
cuprindă, pe scurt, obiectul procesului, soluţiile pronunţate de instanţe şi faptele reţinute de 
ultima instanță, în măsura în care sunt necesare soluționării recursului, observaţii cu 
referiri, dacă este cazul, la jurisprudenţa internă, precum şi la jurisprudenţa Curţii Europene 
a Drepturilor Omului. 

acestui raport, apreciem că în cuprinsul acestui înscris magistratul-asistent 
va insera, în principal, observații referitoare la admisibilitatea recursului şi, 
dacă este cazul, va evidenția caracterul vădit nefondat al cererii”. 


7.5. Admiterea în principiu 


Admiterea în principiu a recursului în casație, având rolul de a filtra 
cererile înaintate instanţei de control judiciar, reprezintă o etapă premer- 
gătoare şi pregătitoare a şedinţei de judecată propriu-zise a căii extraor- 
dinare de atac, desfăşurată în cadrul unui complet format dintr-un 
judecător al secţiei penale a Înaltei Curți de Casaţie şi Justiţie. 

În cazul recursurilor în casaţie declarate împotriva deciziilor pronun- 
tate de completele de 5 judecători, ca instanțe de apel, judecătorul care 
examinează admisibilitatea cererii de recurs în casație trebuie să facă 
parte dintr-un asemenea complet de 5 judecători. 

Potrivit art. 440 alin. (1), desfăşurarea etapei admiterii în principiu 
presupune îndeplinirea  cumulativă a următoarelor două condiţii: 
1) magistratul-asistent a depus raportul referitor la cererea de recurs în 
casaţie formulată şi 2) completul de judecată a constatat că procedura de 
comunicare este legal îndeplinită. 

Verificarea admisibilităţii în principiu are loc în camera de consiliu, î 
condiții de nepublicitate, fără citarea părţilor şi fără participarea păcii 

În urma desfăşurării acestei proceduri, instanța poate dispune una 
dintre următoarele trei soluții: 1) respinge cererea de recurs în casaţie; 
2) ia act de retragerea cererii de recurs în casaţie; 3) admite în principiu 
cererea de recurs în casație. 

Respingerea cererii de recurs în casație se Îi: dispune, conform 
art. 440 alin. (2), în următoarele cazuri: 

1) cererea de recurs în casaţie nu este făcută în termenul prevăzut 
de lege; 

2) au fost încălcate dispoziţiile art. 434, în sensul că recursul în 
casaţie formulat a fost îndreptat împotriva unei hotărâri care nu permite 
introducerea căii extraordinare de atac; 

3) au fost încălcate dispoziţiile art. 436 alin. (1) şi (6); în acest caz, 
este sancționată introducerea recursului în casaţie de o persoană care nu 
are calitate procesuală sau exercitarea căii extraordinare de atac de către 
persoane care nu au exercitat calea de atac a apelului ori care au procedat 
la retragerea apelului; 


1 Potrivit art. 51 alin. (3) lit. d') din Regulamentul privind organizarea şi funcționarea 
administrativă a Înaltei Curți de Casaţie şi Justiţie, magistraţii-asistenți ai Secţiei penale de 
la instanța supremă întocmesc raportul referitor la cererea de recurs în casaţie, conform 
desemnării făcute în procedura prevăzută prin regulament. 

4) au fost încălcate dispoziţiile art. 437, prin aceea că cererea de 
recurs în casaţie nu conţine elementele de formă prevăzute în lege şi nu 
este motivată; 

5) au fost încălcate dispoziţiile art. 438, în sensul că motivele 
invocate nu se regăsesc între cele care permit exercitarea căii de atac sau, 
dacă sunt dintre cele prevăzute în lege, nu au fost invocate pe calea 
apelului sau în cursul judecării apelului ori dacă, deşi au fost invocate, au 
fost respinse sau instanța a omis să se pronunțe asupra lor. 

În oricare dintre aceste ipoteze, instanța de judecată va dispune 
respingerea căii de atac prin încheiere defi nitivă. 

În intenţia de a reduce volumul de activitate al Înaltei Curți de Casaţie 
şi Justiţie, legiuitorul a prevăzut procedura admiterii în principiu ca un 
veritabil şi riguros examen al admisibilităţii şi tardivităţii ori netardivității 
cererii de recurs în casație. În acest sens, se poate observa faptul că prin 
verificarea admisibilităţii cererii formulate, judecătorul desemnat poate, după 
caz, fie să dispună sesizarea completului competent pentru judecarea 
propriu-zisă a căii de atac, fie să respingă cererea ca fiind inadmisibilă sau 
tardiv introdusă. 

Amplificarea ipotezelor î în care judecătorul desemnat poate dispune 
respingerea recursului în casație, coroborată cu rămânerea definitivă a 
încheierii de respingere la pronunțare şi cu motivele reduse numeric care 
permit declanşarea căii extraordinare de atac conduc la constatarea unei 
incidențe foarte reduse a situaţiilor în care hotărârea definitivă penală 
poate fi casată ca urmare a exercitării recursului în casație. 

Dacă cererea de recurs în casaţie a fost retrasă, instanţa ia act de 
retragere, prin încheiere. Deşi în textul de lege nu este menţionat în mod 
expres, considerăm că încheierea pronunţată în condiţiile retragerii 
recursului în casaţie este definitivă. 

Nu în ultimul rând, potrivit art. 440 alin. (4), în cazul în care instanța 
constată că cererea îndeplineşte condiţiile prevăzute la art. 434-438, 
dispune prin încheiere admiterea în principiu a cererii de recurs în casaţie 
şi trimite cauza în vederea judecării recursului în casație. 


d . . 


7.6. Suspendarea executării hotărârii atacate 


După parcurgerea etapei admiterii în principiu şi constatarea admi- 
sibilității cererii de recurs în casaţie, judecătorul competent poate sus- 
penda motivat, în tot sau în parte, executarea hotărârii. După cum am 
constatat anterior, suspendarea executării hotărârii recurate poate fi 
dispusă şi de către completul care urmează a soluţiona recursul în casaţie. 
În ambele ipoteze însă, condiţia comună care se impune a fi îndeplinită 
constă în admiterea în principiu a căii de atac formulate. 

Potrivit art. 441 alin. (1), în caz de suspendare a executării hotărârii 
definitive, condamnatului i se poate stabili un control judiciar, prin impu- 
nerea respectării unora dintre condiţiile prevăzute în art. 215 alin. (1) şi (2). 


CAILE EXTRAORDINARE DE ATAC 407 
NE EA PR E ORE a ua n N N N a i N di 


Spre deosebire de măsura preventivă a controlului judiciar, al cărei 
conținut este caracterizat prin stabilirea obligatorie a primelor trei obligații 
prevăzute în art. 215 alin (1) lit. a)-c) şi prin stabilirea facultativă a următoa- 
relor obligaţii prevăzute în art. 215 alin. (2), apreciem că în cazul suspen- 
dării executării hotărârii atacate prin recurs în casaţie judecătorul desem- 
nat pentru verificarea admisibilităţii cererii sau completul de judecată 
competent au facultatea de a determina controlul judiciar prin impunerea 
facultativă, de la caz la caz, a oricăreia dintre obligațiile prevăzute în 
art. 215 alin. (1) şi (2). 

Conform art. 441 alin. (2), în cazul în care persoana condamnată nu 
respectă obligaţiile impuse prin încheiere, completul care va judeca 
recursul în casație, din oficiu sau la cererea procurorului, poate dispune 
revocarea măsurii suspendării şi reluarea executării pedepsei. 

Aducerea la îndeplinire a dispoziţiilor de suspendare a executării 
hotărârii şi supravegherea respectării obligaţiilor impuse se fac prin 
instanța de executare. 


7.7. Judecarea propriu-zisă a recursului în casaţie 


Cale extraordinară de atac, exclusiv de drept, recursul în casație 
presupune o procedură de judecare simplificată, caracterizată prin 
audierea participanților şi analiza dosarului, a cererii de recurs în casație şi 
a raportului întocmit de magistratul-asistent. 

În vederea judecării recursului în casaţie admis în principiu, se 
procedează la citarea părţilor şi a persoanei vătămate. 

Potrivit art. 445 alin. (1) teza a Il-a, dispoziţiile art. 90 şi art. 93 
alin. (5), prin care este prevăzută asistenţa juridică obligatorie a inculpa- 
tului, a persoanei vătămate şi a celorlalte părţi, se aplică în mod cores- 
punzător. 

Participarea procurorului la judecarea recursului în casaţie este 
obligatorie. 

În cadrul şedinţei de judecată, preşedintele completului dă cuvântul 
recurentului, apoi intimatului şi procurorului. Dacă între recursurile în 
casaţie declarate se află şi recursul procurorului, primul cuvânt îl a 
acesta. 

Procurorul, recurentul şi intimatul au dreptul la replică cu puie la 
chestiunile noi ivite cu ocazia dezbaterilor. 


7.8. Solutionarea recursului în casație 


După încheierea dezbaterilor, instanța de recurs în casație trece la 
deliberare, în vederea adoptării unei soluții. 

Potrivit art. 447, instanţa este obligată să se pronunţe asupra tuturor 
cazurilor de recurs în casaţie invocate prin cerere de procuror sau de părți, 
verificând exclusiv legalitatea hotărârii atacate. 

Soluţiile la judecata în recurs în casaţie sunt prevăzute în art. 448. 
Ele pot fi de respingere sau de admitere a recursului în casație. 


7.8.1. Respingerea recursului în casaţie 


Potrivit art. 448 alin. (1) pct. 1, instanţa de control judiciar, judecând 
recursul în casaţie, îl respinge atunci când constată că cererea nu se 
justifică (este nefondat). În urma respingerii recursului în casaţie se 
menţine decizia atacată, confirmându-se autoritatea de lucru judecat a 
acesteia. 

Deoarece legiuitorul a transferat verificarea tardivităţii şi admisibilității 
căii de atac în cadrul procedurii de admitere în principiu, singura ipoteză în 
care recursul în casație poate fi respins de către completul de recurs în 
casație are în vedere constatarea caracterului nefondat al cererii. 

În cazul respingerii recursului în casaţie ca nefondat, instanța de 
control judiciar face o judecată de valoare asupra deciziei atacate, consta- 
tând că hotărârea definitivă a fost pronunţată în conformitate cu regulile de 
drept aplicabile. 


7.8.2. Admiterea recursului în casaţie 


Potrivit art. 448 alin. (1) pct. 2 şi art. 449 alin. (1), principalul efect al 
admiterii recursului în casație îl reprezintă casarea deciziei atacate. 

Casarea poate fi totală sau parțială. 

Casarea totală este limitată însă de efectul devolutiv, efectul extensiv 
şi efectul neagravant al recursului în casaţie. În caz de casare totală, 
hotărârea se anulează în întregime, dar în limitele arătate mai sus. 

Casarea parțială are un caracter limitat, fiind supuse anulării doar 
anumite aspecte ale deciziei atacate, celelalte fiind menținute. 

Limitarea casării parţiale se face la următoarele aspecte: 

- numai cu privire la anumite fapte sau persoane; 

- numai în ceea ce priveşte latura penală sau civilă. 

După casare, instanța de recurs în casaţie poate dispune următoa- 
rele soluţii: 

a) îl achită pe inculpat sau dispune încetarea procesului penal ori 
înlătură greşita aplicare a legii, potrivit art. 448 alin. (1) pct. 2 lit. a). 

Achitarea inculpatului de către instanța de recurs în casaţie se poate 
dispune numai în baza cazuiui de casare prevăzut în art. 438 alin. (1) 
pct. 7, atunci când inculpatul a fost condamnat definitiv pentru o faptă care 
nu este prevăzută de legea penală sau în baza art. 438 alin. (1) pct. 8, 
atunci când în mod greşit s-a dispus încetarea procesului penal, deşi se 
impunea soluția achitării, în baza vreunuia dintre cazurile prevăzute în 
art. 16 alin. (1) lit. a)-d). 

Având în vedere cazurile de casare prevăzute în lege, nu se poate 
dispune achitarea inculpatului, ca urmare a admiterii recursului în casaţie, 
atunci când acesta a fost achitat definitiv pentru alte temeiuri decât cele 
juste. | 
Încetarea procesului penal se poate dispune exclusiv în baza 
art. 438 alin. (1) pct. 8, atunci când instanţa de apel a încetat procesul 
penal în mod greşit, în baza altor temeiuri decât cele corecte. În acest caz, 
recursul în casaţie urmează a fi admis, deoarece soluţia încetării pro- 
cesului penal se bazează pe un temei greşit reţinut. Într-o asemenea 
situaţie, practic, soluția conținută în decizia defi nitivă nu se modifică. Ceea 
ce se schimbă ca urmare a casării hotărârii atacate este temeiul încetării 
procesului penal. 

Înlăturarea greşitei aplicări a legii penale substanţiale poate avea loc 
în ipoteza admiterii recursului în casaţie în baza cazului prevăzut în 
art. 438 alin. (1) pct. 11, atunci când nu s-a constatat graţierea sau când în 
mod greşit s-a constatat că pedeapsa aplicată inculpatului a fost graţiată, 
respectiv atunci când se reține existența cazului de casare prevăzut în 
art. 438 alin. (1) pct. 12, atunci când s-au aplicat pedepse în alte limite 
decât cele prevăzute de lege. 

Potrivit art. 448 alin. (3), dacă se constată aceleaşi încălcări ale legii 
procesual penale şi în hotărârea primei instanțe, instanța de recurs în 
casație desființează atât decizia recurată, cât şi sentința pronunţată de 
prima instanţă în aceleaşi circumstanţe. 

Având în vedere posibilitatea dispunerii acestor soluţii reținem natura 
juridică a recursului în casaţie ca fiind o cale de atac de reformare, 
deoarece instanța de control judiciar constată eroarea de drept, casează 
decizia recurată şi pronunţă ea însăşi o nouă hotărâre în locul celei iniţiale; 

b) dispune rejudecarea de către instanța de apel ori de către instanța 
competentă material sau după calitatea persoanei, potrivit art. 448 alin. (1) 
pct. 2 lit. b). 

În această ipoteză, considerăm recursul î în casatie ca fiind o cale de 
atac de anulare, deoarece instanța de control judiciar se limitează la 
casarea deciziei atacate, dispunând rejudecarea cauzei fie de către 
instanţa de apel, fie de către instanța competentă. 

Soluţia casării deciziei atacate, urmată de rejudecarea cauzei, se 
poate dispune î în următoarele două ipoteze: 

1) recursul în casaţie a fost admis în baza art. 438 alin. (1) pct. 1, 
atunci când în cursul judecății nu au fost respectate dispozițiile privind 
competența după materie sau după calitatea persoanei, dacă judecata a 
fost efectuată de o instanţă inferioară celei legal competente. 

De exemplu, dacă judecata în primă instanţă a avut loc la judecătorie, 
în condiţiile în care competenţa revenea tribunalului, iar viciul de procedură 
nu a fost îndreptat în cursul judecății în apel de către curtea de apel, în 

recursul în casaţie, vor fi casate atât decizia curții de apel, cât şi sentința 
pronunțată de judecătorie, dispunându-se rejudecarea cauzei în primă 
instanță de către instanța competentă după materie, adică de către tribunal. 

Aşadar, în acest caz, instanța de recurs în casaţie, constatând ne- 
competența primei instanțe sau a instanţei de apel, va proceda la casarea 
hotărârii, dispunând efectuarea unei noi judecăţi de către instanţa care are 
competența materială sau personală, potrivit legii. Dacă dosarul ar fi trimis 
instanţei care a judecat cauza, deşi era necompetentă sub aspect mate- 
rial, s-ar repeta greşeala care a condus la casarea hotărârii şi rejudecarea 
cauzei; 

2) recursul în casație a fost admis în baza art. 438 alin. (1) pct. 8, 
atunci când în mod greşit s-a dispus încetarea procesului penal, deşi 
temeiul legal prevăzut în art. 16 alin. (1) lit. e)-j) nu exista, fiind reținut în 
mod greşit. 

Notăm că acesta este unicul motiv de casare care poate determina 
soluția admiterii recursului în casaţie, urmată de trimiterea cauzei spre 
rejudecare la instanța de apel. 

În ipoteza în care prin calea de atac a recursului în casaţie este 
„vizată şi greşita soluţionare a laturii civile, instanţa de control judiciar, după 
admiterea recursului, înlătură nelegalitatea constatată sau dispune rejude- 
carea de către instanţa a cărei hotărâre a fost casată. 

Potrivit art. 448 alin. (4), în cazul în care condamnatul se găseşte în 
cursul executării pedepsei, instanța, admițând recursul în casaţie şi pro- 
nunțând casarea cu trimitere, dispune asupra stării de libertate a acestuia, 
putând lua o măsură preventivă. 

Din analiza textului de lege invocat, coroborată cu cele cinci cazuri 
de casare prevăzute în art. 438, rezultă că dispoziția complementară 
asupra stării de libertate a inculpatului condamnat este posibilă numai în 
cazul admiterii recursului în casație în baza art. 438 alin. (1) pct. 1, atunci 
când se dispune rejudecarea de către instanța competentă. În acest sens, 
Înalta Curte de Casaţie şi Justiţie, admițând recursul în casaţie în baza 
constatării încălcării normelor relative la competența materială sau perso- 
nală într-un dosar penal finalizat printr-o hotărâre definitivă de condam- 
nare, ulterior casării deciziei definitive, va putea dispune împotriva inculpa- 
tului condamnat una dintre măsurile preventive prevăzute în lege. 

În concluzie, în cazul admiterii recursului în casaţie, decizia atacată 
va fi casată şi instanţa de control judiciar va putea dispune, după caz: 

a) achitarea inculpatului; < 

b) încetarea procesului penal; 

c) înlăturarea greşitei aplicări a legii penale substanțiale; 

d) rejudecarea cauzei de către instanța de apel; 

e) rejudecarea cauzei de către instanța competentă. 

7.9. Decizia instanţei de recurs în casaţie 


Instanța de recurs în casaţie se pronunţă printr-o decizie, potrivit 
art. 449 alin. (3) şi art. 370 alin. (2). 

Conţinutul deciziei este dat de art. 449 alin. (3) şi (4). 

Ca orice hotărâre judecătorească, decizia cuprinde trei părți: partea 
introductivă, expunerea şi dispozitivul. 

Partea introductivă conţine toate menţiunile pe care le cuprinde, de 
regulă, orice hotărâre judecătorească (art. 402). 

Expunerea cuprinde temeiurile de drept care au dus, după caz, la 
respingerea sau admiterea recursului în casaţie. Când s-a dispus reju- 
decarea, în expozitivul deciziei trebuie să se indice care este ultimul act 
procedural rămas valabil de la care procesul penal trebuie să îşi reia 
cursul. 

Dispozitivul trebuie să cuprindă soluţia pronunţată de instanța. de 
recurs în casațţie, data pronunțării deciziei şi menţiunea că pronunțarea s-a 
făcut în şedinţă publică. 

Decizia instanţei de recurs în casaţie nu mai poate fi atacată decât 
„prin intermediul unei alte căi extraordinare de atac, dacă sunt întrunite 
condiţiile legii (contestaţia în anulare sau revizuire). 


$ 8. Procedura de rejudecare după casarea hotărârii 
atacate 


Rejudecarea cauzei după casare se realizează la instanța de 
trimitere, când instanța de recurs în casație, după casare, trimite cauza în 
vederea rejudecării fie la instanța de apel a cărei hotărâre a fost casată, fie 
la instanța competentă, după distincţiile făcute anterior. 

Rejudecarea cauzei după casare este asimilată fie cu o judecată în 
primă instanţă, fie cu judecata în apel, în funcţie de instanța unde urmează 
a se desfăşura activitatea de judecată. În acest sens, potrivit art. 451, 
rejudecarea cauzei după casarea hotărârii atacate se desfăşoară potrivit 
dispoziţiilor Capitolului II sau III din Titlul III al Părţii speciale a Codului de 
procedură penală, care se aplică în mod corespunzător. 

Astfel, dacă recursul în casaţie a fost admis în baza art. 438 alin. (1) 
pct. 8, atunci când în mod greşit s-a dispus încetarea procesului penal, 
deşi temeiul legal prevăzut în art. 16 alin. (1) lit. e)-j) nu exista, fiind reținut 
în mod greşit, instanța de apel, ca instanță de rejudecare, va relua 
„judecata în apel. 

În ipoteza în care recursul în casaţie a fost admis în baza art. 438 
alin. (1) pct. 1, atunci când în cursul judecății nu au fost respectate dispo- 

Ziţiile privind competenţa după materie sau după calitatea persoanei, dacă 
judecata a fost efectuată de o instanţă inferioară celei legal competente, 
rejudecarea se face potrivit regulilor aplicabile în primă instanţă. 

Art. 450 fixează următoarele limite pe care instanţa care judecă după 
casare trebuie să le aibă în vedere: 

- conformitatea cu hotărârea instanței de recurs în casaţie, în măsura 
în care situaţia de fapt rămâne cea avută în vedere la soluţionarea 
recursului în casaţie; 

- respectarea limitelor casării; astfel, când hotărârea este casată 
numai cu privire la unele fapte sau la unele persoane, instanța de 
rejudecare se pronunţă în limitele în care hotărârea a fost casată. 

Limitele rejudecării menţionate mai sus ar putea fi depăşite dacă 
situaţia de fapt avută în vedere cu ocazia rejudecării recursului în casaţie 
se schimbă în urma cercetării judecătoreşti efectuate cu ocazia rejudecării. 
Cu toate acestea, chiar dacă situația de fapt se schimbă, nu îi este permis 
instanței de rejudecare, în ipoteza unei casări parţiale, să extindă, pe 
această bază, judecata la alte fapte sau la alte persoane. 

În plus, menţionăm că rejudecarea cauzei după casare, în toate 
situațiile, se face cu respectarea principiului non reformatio in peius. 

Hotărârea pronunțată de instanţa la care s-a trimis cauza după 
casare este, după caz, fie o sentință, împotriva căreia se poate exercita 
calea ordinară de atac a apelului, întrucât, în acest caz, părţile nu pot fi 
private de beneficiul dublului grad de jurisdicție, fie o decizie, hotărâre defi- 
nitivă, împotriva căreia pot fi exercitate, în condiţiile legii, căile extraordi- 
nare de atac. 


Secţiunea a IV-a 


Revizuirea 
$ 1. Consideraţii preliminare 


În înfăptuirea justiţiei penale sunt posibile unele erori judiciare care 
îşi pot avea izvorul în nenumărate cauze. Astfel, sunt posibile erori 
judiciare cauzate de necunoaşterea adevăratei situații de fapt de către 
instanța de judecată, folosirea unor probe denaturate (cauzate de săvâr- 
şirea unor activități infracționale), corupția organelor judiciare care au 
contribuit la rezolvarea cauzei, existența unor hotărâri contradictorii sau 
pronunțarea hotărârii definitive în baza unei prevederi legale care a fost 
declarată neconstituțională. Nu în ultimul rând, prin intermediul revizuirii se 
pot critica hotărâri definitive pronunțate în cauzele rezolvate de instanțele 

din România şi în care Curtea Europeană a Drepturilor Omului a constatat 
o încălcare a drepturilor sau libertăţilor fundamentale ori a dispus 
scoaterea cauzei de pe rol, ca urmare a soluționării amiabile a litigiului 
dintre stat şi reclamanți. 

Este posibil ca unele hotărâri judecătoreşti care conţin erori judiciare 
şă intre în puterea lucrului judecat, deşi nu reflectă adevărul cu privire la 
cauza în care au fost date. 

Prin pronunțarea unor hotărâri judecătoreşti definitive, care sunt 
netemeinice, sunt puse față în față principiile autorităţii lucrului judecat şi al 
aflării adevărului. 

Fără îndoială că existența unor hotărâri penale definitive care conțin 
erori judiciare constituie o gravă atingere operei de înfăptuire a justiţiei, 
fiind necesară îndreptarea lor şi eliminarea erorilor pe care le conțin. 
Aşadar, pentru a face ca adevărul să triumfe, se impune înfrângerea 
autorităţii lucrului judecat şi găsirea unui remediu pentru a repara erorile 
comise într-o judecată penală“. 

În aceste condiţii, revizuirea este mijlocul procesual prin care sunt 
atacate hotărârile judecătoreşti definitive care conțin grave erori de fapt?. 

Întrucât revizuirea se foloseşte exclusiv împotriva unor hotărâri 
penale definitive, ea face parte din căile extraordinare de atac. 

Având în vedere că prin revizuire se urmăreşte o reexaminare în fapt 
a cauzei penale, în literatura juridică acest remediu procesual este denumit 
„cale de atac de fapt”. 

Totodată, având în vedere că este o cale de atac care se adresează 
chiar instanței care a pronunţat hotărârea atacată, pentru ca, în caz de 
admitere, să pronunţe o nouă hotărâre, revizuirea este o cale de atac de 
retractare. Prin cererea de revizuire nu se critică hotărârea atacată, ci se 
invocă descoperirea unor situaţii noi care nu au fost cunoscute la soluţio- 
narea cauzei şi care, dacă ar fi fost cunoscute, ar fi condus la pronunţarea 
unei alte soluții. 

Deşi poate fi întâlnită încă în dreptul roman, sub denumirea restitutio in 
integrumt, revizuirea a căpătat caracterul unei căi extraordinare de atac abia 
în dreptul modern. Revizuirea a fost cunoscută şi de vechile legiuiri româ- 
neşti, fiind reglementată în pravila domnitorului Ilon S. Sturza din 18265, în 


1V. Manzini, op. cit., p. 675. 

2 P. Bouzat, J. Pinatel, op. cit., p. 1167. 

3 Dongoroz II, p. 257. 

4 |. Tanoviceanu, Tratat de drept şi procedură penală, Tipografia „Curierul judiciar”, 
Bucureşti, 1927, vol. V, p. 596. 

5 În partea | din această pravilă, cap. XI, § 159 se arată că „cel osândit are slobodă 
voie din pravilă ca să ceară să se facă S iznoavă cercetare, când va avea îndestule 
dovezi spre dezvinovăţirea sa”. 

Regulamentul Organic al Munteniei din 1832" şi în Codicele penal şi de 
procedură penală Barbu Ştirbei din 18502. 

Revizuirea a fost reglementată şi în Codul de procedură penală de la 
1864, Codul de procedură penală din 1936 şi Codul de procedură penală 
din 19685. 


§ 2. Hotărârile supuse revizuirii 


2.1. Caracteristicile hotărârilor care pot fi supuse revizuirii 


Potrivit art. 452 alin. (1), hotărârile penale definitive pot fi supuse 
revizuirii atât cu privire la latura penală, cât şi cu privire la latura civilă“. În 
cazul în care prin revizuire sunt vizate aspecte care ţin exclusiv de latura 
civilă a cauzei, calea extraordinară de atac va putea să fie exercitată 
numai în fața instanței civile, potrivit Codului de procedură civilă. 

De asemenea, legea prevede că, în situația în care o hotărâre 
priveşte mai multe infracţiuni sau mai multe persoane, revizuirea se poate 
cere pentru oricare dintre fapte sau dintre făptuitori. 

Sub aspectul provenienței lor, legea precizează că sunt. supuse 
revizuirii numai „hotărârile judecătoreşti”. În consecinţă, este inadmisibilă 
revizuirea unei ordonanţe de clasare sau de renunțare la urmărirea 
penală. Împotriva ordonanţei de clasare (sau a dispozitiei de clasare 
cuprinsă în rechizitoriu) există calea plângerii, prevăzută în art. 340-341, 
plângere de care se poate folosi orice persoană căreia i s-a adus o 
vătămare a intereselor sale legitime. De asemenea, legalitatea şi temei- 
nicia ordonanţei de renunțare la urmărirea penală sunt supuse confirmării 
judecătorului de cameră preliminară competent, conform dispoziţiilor 
art. 318. 

Aşadar, obiectul revizuirii îl reprezintă hotărâri penale definitive prin 
care s-a soluționat fondul cauzei, prin condamnare, renunțare la aplicarea 
pedepsei, amânarea aplicării pedepsei, achitare sau încetarea procesului 
penal, în funcţie de cazul de revizuire invocat. În aceste condiţii, este 
inadmisibilă revizuirea îndreptată împotriva unei hotărâri penale defi nitive, 
alta decât aceea prin care s-a soluţionat fondul cauzeis. 


1 În Regulamentul Organic se arată că revizuirea poate fi cerută pentru contrarietate 
de hotărâri şi existenţa în viață a pretinsei victime. 

2 În această lege revizuirea-era permisă în trei cazuri, şi anume: contrarietate de 
hotărâri, existența în viaţă a pretinsei victime şi mărturia mincinoasă. 

? Cu privire la istoricul reglementării, a se vedea D.V. Mihăiescu, V. Rămureanu, 
op. cit., pp. 108-111. 

E Revizuire cu privire la latura civilă — C. Furtună, Gh. Brenciu, Acţiunea civilă şi 
procesul penal, Craiova, 1995. 

5 ÎC.C.J., c 9, dec. nr. 21/2006, în Buletinul jurisprudenţei, Culegere de decizii pe 
anul 2006, op. cit., pp. 796-797; în acelaşi sens, a se vedea: Î.C.C.J., s. pen., dec. 

Sunt supuse revizuirii numai hotărârile judecătoreşti care conţin o 
rezolvare a fondului cauzei, deoarece prin revizuire se urmăreşte înlătu- 
rarea erorilor de fapt pe care le conţin hotărârile judecătoreşti; or, ase- 
menea erori pot fi întâlnite numai în hotărârile care rezolvă fondul cauzei 
penale. Sunt hotărâri prin care se rezolvă fondul cauzei acelea prin care 
instanța se pronunţă asupra raportului juridic de drept penal substanțial şi 
asupra raportului juridic procesual penal principal. Cu alte cuvinte, prin 
rezolvarea fondului cauzei, instanța rezolvă acțiunea penală şi pronunţă, 
după caz, condamnarea, renunțarea la aplicarea pedepsei, amânarea 
aplicării pedepsei, achitarea sau încetarea procesului penal [art. 396 
alin. (1)]. 

Din cele arătate mai sus rezultă că nu pot fi supuse revizuirii hotă- 
rârile judecătoreşti prin care nu se rezolvă fondul cauzei. În acest sens, 
sunt hotărâri care nu rezolvă fondul cauzei toate încheierile date pe 
parcursul judecății, sentințele de dezînvestire, hotărârile prin care se 
admite sau se respinge o cerere de recuzare, hotărârile definitive prin care 
s-a soluționat cererea de întrerupere a executării pedepsei etc.!. 

Deşi legea nu precizează, în literatura juridică? şi în practica judi- 
ciară? s-a arătat, pe bună dreptate, că nu pot fi supuse revizuirii decât 
hotărârile judecătoreşti definitive pronunţate de instanțele române. 


nr. 42/2005, în Buletinul jurisprudenţei, Culegere de decizii pe anul 2005, op. cit., 
pp. 1016-1017; C. Apel Bucureşti, s. a Il-a pen., dec. nr. 15/2005, în Culegere de practică 
judiciară în materie penală, 2005, op. cit., pp. 355-356; C. Apel Bucureşti, s. a Il-a pen., 
dec. nr. 423/2003, în Practică judiciară penală, 2003-2004, op. cit., pp. 429-430. 

1 C. Apel Bucureşti, s. a Il-a pen., dec. nr. 925/1997, în Culegere de practică judi- 
ciară penală pe anul 1997, op. cit., p. 339. În acelaşi sens, în legătură cu această pro- 
blemă, în practica judiciară anterioară actualului Cod de procedură penală, relevantă însă 
şi în prezent, s-a stabilit că cererea de revizuire îndreptată împotriva unei hotărâri 
judecătoreşti definitive, prin care a fost soluţionată plângerea împotriva actelor procurorului 
de netrimitere în judecată, este inadmisibilă. În motivarea deciziei pronunţate în interesul 
legii s-a reţinut că sunt supuse revizuirii numai hotărârile judecătoreşti prin care s-a 
soluţionat fondul cauzei, adică acele hotărâri prin care s-a rezolvat raportul juridic de drept 
substanţial. Din ansamblul reglementărilor cazurilor de revizuire, similare cu cele prevăzute 
în prezent, rezultă că hotărârile judecătoreşti prin care nu se rezolvă fondul cauzei nu pot fi 
supuse revizuirii. Or, prin soluţiile pronunţate în procedura plângerii împotriva rezoluțiilor 
sau ordonanțelor procurorului de netrimitere în judecată nu se rezolvă fondul cauzei, 
deoarece prin niciuna dintre aceste soluții nu se stabilea existența faptei şi a vinovăţiei. Pe 
de altă parte, cât timp prin lege nu este reglementată posibilitatea extinderii exercitării căii 
extraordinare de atac a revizuirii şi împotriva hotărârilor judecătoreşti pronunțate în 
soluţionarea acestor plângeri, o atare cale de atac nu este admisibilă, întrucât în situația 
contrară s-ar contraveni principiului instituit prin art. 129 din Constituția României, potrivit 
căruia „împotriva hotărârilor judecătoreşti, părţie (...) pot exercita căile de atac, în condițiile 
legii” (a se vedea Î.C.C.J., s.u., dec. nr. 17/2007, publicată în M. Of. nr. 542/17.07.2008). 

2 Pop III, p. 516. 

3 C. Apel Cluj, s. pen., dec. nr. 469/1998, în Buletinul jurisprudenţei, Culegere de 
practică judiciară pe anul 1998, op. cit., p. 332; în acelaşi sens, a se vedea T.S., s. pen., 

„În cazul în care titularii interesaţi au luat cunoştinţă de fapte sau de 
împrejurări ce pot constitui motive de revizuire, dar pot folosi calea de atac 
a apelului, revizuirea nu este posibilă. De altfel, între momentele la care o 
hotărâre judecătorească penală rămâne definitivă se înscrie şi momentul 
expirării termenului de apel, moment după care hotărârea, rămânând 
definitivă, poate fi supusă revizuirii. 


2.2. Limitele în care poate fi exercitată revizuirea 


În literatura de specialitate este acceptat faptul că promovarea unei 
căi de atac presupune! o nouă judecată cu caracter autonom, judecată 
care are ca obiect verificarea legalităţii şi temeiniciei hotărârii atacate?. Cu 
alte cuvinte, calea de atac declanşată devoluează cauza instanţei 
competente să realizeze noua judecată. 

În privința revizuirii, sunt opinii potrivit cărora aceasta are efect 
devolutiv? şi opinii potrivit cărora această cale de atac nu are acest efect?. 
Aceste din urmă opinii neagă efectul devolutiv al revizuirii, pornind de la 
„ideea că prin devoluţiune trebuie să se înțeleagă transmiterea cauzei spre 
judecată unei instanțe superioare. Având în vedere modul în care 
funcţionează mecanismul de judecată în căile de atac din legislaţia noastră 
procesual penală, putem spune că efectul devolutiv al căilor de atac 
semnifică transmiterea cauzei spre o nouă judecată fie unei instanțe 
ierarhic superioare (în cazul apelului, recursului în casaţie, în ipoteza 
exercitării căii de atac împotriva deciziilor pronunţate de curtea de apel, ca 
instanță de apel), fie unei instanțe egale în grad (în cazul contestaţiei în 
anulare, revizuirii, recursului în casaţie, în ipoteza exercitării căii de atac 
împotriva deciziilor pronunțate de Înalta Curte de Casaţie şi Justiţie, ca 
instanță de apel, şi redeschiderii procesului penal în cazul judecării în lipsă 
a persoanei condamnate). În lumina celor arătate mai sus, credem că se 
poate spune că şi revizuirea are efect devolutiv. 

În ceea ce priveşte limitele efectului devolutiv al revizuirii, ținând 
seama de dispozițiile art. 452, devoluţiunea poate fi integrală (ex integro) 
sau parțială (in partibus). 


dec. nr. 57/1971, în V. Papadopol, M. Popovici, Repertoriu alfabetic de practică judiciară îi 
materie penală pe anii 1976-1980, op. cit., p. 386. 

1 R. Garraud, Traité théorique et pratique d'instruction criminelle et de procédure 
pénale, Sirey, Paris, 1928, t. V, p. 86. 

? G. Petrella, Le impugnazioni nel processo penale, Giuffre, Milano, 1965, vol. |, 
p. 623. 

3 G. Leone, Sisteme delle impugnazioni penale, Napoli, 1935, p. 13; Ferrante, 
L'effeto devolutivo delle impugnazioni penali, Milano, 1962, p. 26 (apud Gr.Gr. Theodoru, 
Efectul devolutiv al recursului penal şi limitele sale, în R.R.D. nr. 2/1974, p. 14). 

$ 3. Cazurile de revizuire 


3.1. Noţiuni introductive 


Datorită faptului că revizuirea este o cale extraordinară de atac, 
legiuitorul a limitat situaţiile în care se poate declanşa acest remediu 
procesual. 

Cazurile în care se poate introduce o cerere de revizuire a unei 
hotărâri penale definitive sunt limitativ prevăzute de lege, aspect care are o 
dublă rațiune, şi anume, în primul rând, reglementarea este favorabilă 
principiului stabilităţii hotărârilor definitive şi al securităţii raporturilor juridice 
stabilite prin hotărâri definitive, şi, în al doilea rând, se limitează 
circumstanțele în care s-ar putea introduce cereri de revizuire, deoarece 
erorile de fapt minore nu pot fi luate în considerare ca motive de revizuire. 

Astfel, legea reglementează în amănunt fiecare caz în parte, 
instituind condiţii de fond şi de formă care se cer a fi îndeplinite, de natură 
să convingă despre necesitatea înlăturării erorilor judiciare. De asemenea, 
legea condiţionează dovedirea cazurilor de revizuire de folosirea anumitor 
mijloace de probă. 

Potrivit art. 453 alin. (1) şi art. 459, revizuirea poate fi cerută când: 

a) s-au descoperit fapte sau împrejurări ce nu au fost cunoscute la 
soluţionarea cauzei şi care dovedesc netemeinicia hotărârii pronunţate în 
cauză; 

b) hotărârea a cărei revizuire se cere s-a întemeiat pe declarația unui 
martor, opinia unui expert sau pe situaţiile învederate de un interpret, care 
a săvârşit infracţiunea de mărturie mincinoasă în cauza a cărei revizuire se 
cere, influențând astfel soluția pronunţată; 

c) un înscris care a servit ca temei al hotărârii a cărei revizuire se 
cere a fost declarat fals în cursul judecății sau după pronunțarea hotărârii, 
împrejurare care a influenţat soluţia pronunţată în cauză; 

d) un membru al completului de judecată, procurorul ori persoana 
care a efectuat acte de urmărire penală a comis o infracțiune în legătură 
cu cauza a cărei revizuire se cere, împrejurare care a influențat soluția 
pronunţată în cauză; 

e) când două sau mai multe hotărâri judecătoreşti definitive nu se pot 
concilia; 

f) hotărârea s-a întemeiat pe o prevedere legală care, după ce 
hotărârea a devenit definitivă, a fost declarată neconstituțională ca urmare 
a admiterii unei excepții de neconstituţionalitate ridicate în acea cauză, în 
situația în care consecințele încălcării dispoziţiei constituționale continuă 
să se producă şi nu pot fi remediate decât prin revizuirea hotărârii 
pronunţate; 

g) potrivit art. 465 alin. (1), pot fi supuse revizuirii hotărârile definitive 
pronunțate în cauzele în care Curtea Europeană a Drepturilor Omului a 

constatat o încălcare a drepturilor sau libertăţilor fundamentale ori a dispus 
scoaterea cauzei de pe rol, ca urmare a soluționării amiabile a litigiului 
dintre stat şi reclamanţi, dacă vreuna dintre consecințele grave ale 
încălcării Convenţiei pentru apărarea drepturilor omului şi a libertăţilor 
fundamentale şi a protocoalelor adiționale la aceasta continuă să se 
producă şi nu poate fi remediată decât prin revizuirea hotărârii pronunţate. 


3.2. Cazul de revizuire privind descoperirea de fapte sau 


împrejurări ce nu au fost cunoscute la soluţionarea cauzei 
[art. 453 alin. (1) lit. a)] 


Ceea ce particularizează revizuirea față de contestaţia în anulare 
este tocmai faptul că, în timp ce prin contestaţia în anulare se tinde să se 
anuleze hotărârea definitivă, având în vedere probele existente la dosar, 
revizuirea are menirea de a anula o hotărâre definitivă care conţine erori 
de fapt, erori puse în lumină ca urmare a descoperirii unor fapte sau 
împrejurări necunoscute instanţei şi deci inexistente în materialul probator 
de la dosar. i 

Cel mai reprezentativ caz de revizuire, sub aspectul noutăţii elemen- 
telor care conduc la înlăturarea erorilor judiciare existente într-o hotărâre 
definitivă, îl constituie descoperirea de fapte sau împrejurări ce nu au fost 
cunoscute la soluţionarea cauzei, făcându-se astfel dovada că hotărârea 
definitivă se întemeiază pe o eroare judiciară. 

Subliniem faptul că actuala reglementare se deosebeşte de regle- 
mentarea anterioară prin eliminarea precizării privind necunoaşterea 
faptelor sau împrejurărilor de către instanţă. Legea în vigoare lasă posibi- 
litatea de a se înțelege că poate fi vorba de necunoaşterea faptelor sau 
împrejurărilor de către oricare dintre organele judiciare care au participat la 
soluţionarea cauzei. 

Din analiza dispoziţiilor art. 453 alin. (1) lit. a) şi art. 453 alin. (3) 
rezultă că revizuirea întemeiată pe descoperirea de fapte sau împrejurări 
noi presupune îndeplinirea unor condiţii, analizate în cele ce urmează. 

Prima condiţie constă în descoperirea unor fapte sau împrejurări ce 
nu au fost cunoscute la soluționarea cauzei. 

În literatura de specialitate s-a arătat, pe bună dreptate, că expresia 
„fapte sau împrejurări” semnifică probele propriu-zise, adică elementele de 
fapt cu caracter informativ cu privire la ceea ce trebuie dovedit în calea de 
atac a revizuirii!. În acest sens, constituie „fapte sau împrejurări” orice 
întâmplare, situaţie, stare care, în mod autonom sau în coroborare cu alte 


' C. Apel București, s. a Il-a pen., dec. nr. 1102/1998, în Culegere de practică 
judiciară penală pe anul 1998, op. cit., p. 265; D.V. Mihăiescu, V. Rămureanu, op. cit., 
p. 168. 

probe, poate duce la dovedirea netemeiniciei hotărârii de condamnare, 
renunțarea la aplicarea pedepsei ori amânarea aplicării pedepsei. 

Pentru a exista cazul de revizuire pe care-l analizăm, este necesar 
să fie „noi” faptele sau împrejurările invocate sau faptele probatorii şi 
mijloacele de probă prin care acestea pot fi administrate în cauză!. Pot fi 
considerate ca „noi” şi mijloacele de probă care nu au putut fi cunoscute la 
data soluționării cauzei, deşi erau cunoscute „faptele probatorii”?. Nu pot fi 


2 a 


însă considerate „probe noi” în sensul cerut de lege mijloacele de probă 
propuse în completarea dovezilor administrate (spre exemplu, propunerea 
unor martori noi, care ar cunoaşte un fapt discutat în fața instanţei de 
fondy. Descoperirea faptelor sau împrejurărilor noi trebuie corelată cu 
necunoaşterea acestora de către organele judiciare, indiferent dacă 
acestea au fost cunoscute de părţi înainte sau în timpul instrumentării 
cauzei?. 

Necunoaşterea faptelor sau împrejurărilor nu trebuie înțeleasă în 
mod absolut, în sensul că despre faptele sau împrejurările respective nu 
s-a amintit nimic în actele şi lucrările dosarului, ci în sensul că ele nu au 


1 Avem în vedere ipoteza în care sunt necunoscute atât faptele probatorii, cât şi - 
mijloacele de probă prin care acestea ar putea fi administrate. 

2 În această ipoteză, instanța a luat cunoştinţă că ar exista anumite fapte sau 
împrejurări de care ar depinde soluționarea cauzei, dar nu sunt cunoscute mijloacele de 
probă prin care s-ar putea administra probele. De exemplu, inculpatul invocă legitima 
apărare, dar nu poate indica persoanele care pot depune ca martori în acest sens. 

3 Împrejurarea că în dovedirea susţinerilor sale revizuentul a propus, pe lângă 
reaudierea unor martori ascultați la judecarea cauzei în fond, şi audierea unor martori noi 
nu poate determina admiterea cererii de revizuire, deoarece se cere ca faptele şi 
împrejurările învederate — deci faptele probatorii — să fie noi, iar nu mijloacele de probă. 
Astfel, s-a apreciat ca fiind inadmisibil ca pe calea revizuirii să se obțină o prelungire a 
probaţiunii pentru faptele deja cunoscute şi verificate de instanţele care au soluţionat cauza 
(C. Apel Bucureşti, s. all-a pen., dec. nr. 201/2003, în Practică judiciară penală, 
2003-2004, op. cit, pp. 427-428; în acelaşi sens, a se vedea: C.S.J., s. pen., dec. 
nr. 3050/2000, în Buletinul jurisprudenţei, Culegere de decizii pe anul 2000, op. cit., 
pp. 383-384; C. Apel Braşov, dec. pen. nr. 29/1999, în Buletinul jurisprudenţei, Culegere 
de practică judiciară pe anul 1999, Ed. Lumina Lex, Bucureşti, 2000, p. 267; C. Apel 
Bucureşti, s. a Il-a pen., dec. nr. 129/1998, în Culegere de practică judiciară penală pe anul 
1998, op. cit, pp. 264-265; C. Apel Bucureşti, s. a Il-a pen., dec. nr. 32/A/1997, în 
Culegere de practică judiciară penală pe anul 1997, op. cit., p. 336; T. Bucureşti, s. pen., 
dec. nr. 120/1997, în Culegere de practică judiciară penală pe anii 1994-1997, Ed. All 
Beck, Bucureşti, 1998, p. 366; T. mun. Bucureşti, s. a Il-a pen., dec. nr. 40/1990, în 
Culegere de practică judiciară penală pe anul 1990, cu note de V. Papadopol, Casa de 
Editură şi Presă „Şansa” SRL, Bucureşti, 1992, p. 137; T. jud. Hunedoara, sent. pen. 
nr. 26/1984, în R.R.D. nr. 12/1984, p. 77; T. jud. Tulcea, dec. pen. nr. 113/1979, în R.R.D. 
nr. 2/1980, p. 65; T.S., s. pen., dec. nr. 1943/1976, în R.R.D. nr. 12/1984, p. 77). 

4 „A admite ca fapte noi numai faptele prin probele care nu au fost cunoscute de 
parte înseamnă a da prevalenţă justiţiei formale față de cea reală; înseamnă a ridica un 
' obstacol formal stabilirii adevărului real; este, într-adevăr, absurd a menține o eroare 
judiciară evidentă numai pentru a pedepsi partea care a neglijat să invoce faptul sau proba 
cunoscute de el în judecata precedentă” (Pop IV, p. 523). 

putut fi luate în considerare la soluţionarea cauzei din lipsa posibilităţii 
dovedirii lor. 

În ipoteza în care motivele invocate în cererea de revizuire nu 
constituie fapte sau împrejurări care nu au fost cunoscute la solutionarea 
cauzei, cererea va fi respinsă încă din etapa procesuală a admiterii în 
principiu. Se încadrează în această ipoteză introducerea unei cereri de 
revizuire întemeiată pe o apărare avută în vedere şi verificată la soluțio- 
narea cauzei!. | 

De asemenea, s-a apreciat că nu are semnificaţia unei fapte sau 
împrejurări noi redeschiderea urmăririi penale, dispusă de procuror prin 
ordonanţă față de o altă persoană decât condamnatul revizuent, pentru 
faptele care au constituit obiectul acţiunii penale îndreptate împotriva 
acestuia. Dacă însă, după redeschiderea urmăririi penale, o altă persoană 
a fost trimisă în judecată şi condamnată pentru săvârşirea exclusiv de 
către aceasta (s.n.), a faptelor care au constituit obiectul acţiunii penale 
îndreptate împotriva condamnatului revizuent, există cazul de revizuire 
prevăzut în art. 453 alin. (1) lit. a. 

A doua conditie constă în aceea că faptele sau împrejurările noi să 
poată dovedi netemeinicia hotărârii definitive atacate. j 

Astfel, potrivit art. 453 alin. (4) teza |, cazul prevăzut la alin. (1) lit. a) 
constituie motiv de revizuire dacă pe baza faptelor sau împrejurărilor noi 
se poate dovedi netemeinicia hotărârii de condamnare, de renunțare la 
aplicarea pedepsei, de amânare a aplicării pedepsei ori de încetare a 
procesului penal. 

Acestor patru categorii de hotărâri este necesar să le adăugăm şi 
hotărârile de achitare, în considerarea jurisprudenţei de dată recentă a 
Curţii Constituţionale. În acest sens, s-a statuat că soluția legislativă 
cuprinsă în dispoziţiile art. 453 alin. (4) teza întâi, care exclude posibilitatea 
revizuirii hotărârii de achitare pentru cazul prevăzut la alin. (1) lit. a), este 
neconstituțională?. 


1Î.C.C.J., s. pen., dec. nr. 361/2001, în Buletinul jurisprudenţei, Culegere de decizii 
pe anul 2001, op. cit., pp. 314-316. 

2 În acelaşi sens, a se vedea Î.C.C.J., s. pen., dec. nr. 3055/2006, în Buletinul 
jurisprudenţei, Culegere de decizii pe anul 2006, op. cit., pp. 799-801. 

3 C.C.R., dec. nr. 2/17.01.2017, publicată în M. Of. nr. 324/5.05.2017. În motivarea 
soluţiei, instanța de contencios constituţional a reţinut că excluderea posibilităţii revizuirii 
hotărârii de achitare este de natură să înfrângă egalitatea în drepturi între cetățeni în ceea 
ce priveşte recunoaşterea dreptului fundamental de acces liber la justiție, întrucât lipseşte 
partea civilă de posibilitatea apărării drepturilor şi a intereselor sale legitime [excluderea 
posibilității invocării în defavoarea persoanei achitate a motivului de revizuire prevăzut de 
art. 453 alin. (1) lit. a) creează un tratament discriminatoriu pentru partea civilă din 
respectiva cauză faţă de părţile civile din alte cauze soluționate tot prin hotărâri definitive 
de achitare, dar cu privire la care sunt incidente motivele de revizuire prevăzute de art. 453 
alin. (1) lit. b)-d)]. De asemenea, exigenţele art. 131 din Constituţie impun legiuitorului să 
asigure posibilitatea ;evizuirii — inclusiv la inițiativa procurorului, în calitatea sa de titular al 

Cu privire la această condiție, şi anume faptele sau împrejurările 
„noi' să poată dovedi netemeinicia hotărârii de condamnare, renunțare la 
aplicarea pedepsei, amânare a aplicării pedepsei, achitare sau încetare a 
procesului penal, arătăm că invocarea elementelor noi trebuie să ducă la o 
soluție diametral opusă”. În acest sens, potrivit art. 453 alin. (4), cazul 
prevăzut la alin. (1) lit. a) constituie motiv de revizuire dacă pe baza 
faptelor sau împrejurărilor noi se poate dovedi netemeinicia hotărârii a 
cărei revizuire se solicită. 

Aşadar, în cazul în care este atacată o hotărâre de condamnare, 
renunțare la aplicarea pedepsei sau amânare a aplicării pedepsei, faptele 
sau împrejurările „no!” trebuie să conducă la soluţia achitării sau încetării 
procesului penal. În cazul în care se solicită revizuirea unei hotărâri de 
achitare sau încetare a procesului penal, soluția diametral opusă care ar 
putea fi dispusă constă în condamnarea inculpatului, renunțarea la 
aplicarea pedepsei sau amânarea aplicării pedepsei. În acest mod, ca 
efect al opiniei Curţii Constituţionale?, pe calea revizuirii se poate ajunge la 
condamnarea inculpatului față de care s-a dispus soluția achitării prin 
hotărâre penală definitivă. 

În lumina celor de mai sus, rezultă că nu poate fi admisă o cerere de 
revizuire bazată pe art. 453 alin. (1) lit. a) prin care s-ar tinde a se dovedi 
că cel condamnat a comis infracţiunea în stare de provocare? sau prin care 
s-ar urmări schimbarea încadrării juridice a faptei reţinute în sarcina 
acestuia“, reducerea despăgubirilor acordate? ori individualizarea judiciară 
a pedepseis. În aceste situaţii, revizuirea cauzei penale nu poate fi admisă 
deoarece nu s-ar putea dovedi netemeinicia hotărârii de condamnare, ci, 
eventual, s-ar ajunge la o reindividualizare a pedepsei, ceea ce implică 
menținerea soluției condamnării, şi nu obținerea unei hotărâri de achitare 


acestei căi extraordinare de atac — a hotărârilor de achitare a căror netemeinicie poate fi 
dovedită pe baza faptelor sau împrejurărilor noi, în condiţiile art. 453 alin. (1) lit. a). 

1 Volonciu III, p. 447. 

2 Până la momentul apariţiei prezentei lucrări, dispoziţiile art. 453 alin. (4) teza |, 
declarate neconstituţionale, nu au fost modificate în sensul celor statuate prin Decizia 
nr. 2/17.01.2017. 

3 C. Apel Bucureşti, s. a Il-a pen., dec. nr. 1/1995, în Culegere de practică judiciară 
penală pe anul 1995, op. cit, p. 215; T.S., s. pen., dec. nr. 2663/1971, în R.R.D. 
nr. 6/1972, p. 170. 

+ C. Apel Bucureşti, s. a Il-a pen., dec. nr. 32/1997, în Culegere de practică judiciară 
penală pe anul 1997, op. cit, p. 226; T.S., s. pen., dec. nr. 2487/1974, în R.R.D. 
nr. 4/1975, p. 70; T.S., s. pen., dec. nr. 3253/1971, în R.R.D. nr. 6/1972, p. 170. 

5 C.S.J., s. pen., dec. nr. 2101/1997, în Buletinul jurisprudenţei, Culegere de decizii 
pe anul 1997, Ed. Argessis, Curtea de Argeş, 1998, p. 397; T.S., s. pen., dec. nr. 58/1977, 
în R.R.D. nr. 11/1977, p. 63; T.S., s. pen., dec. nr. 1186/1978, în R 2, p. 359. 

ê C. Apel Bucureşti, s. a Il-a pen., dec. nr. 580/2000, în C 44, p. 410; în acelaşi 
sens, a se vedea: C. Apel Bucureşti, s. | pen., dec. nr. 205/2000, în C 44, pp. 410-412; 
T. Bucureşti, s. | pen., sent. nr. 126/1998, în C 26, p. 411. 

sau de încetare a procesului penal, cum se impune, potrivit legii, în acest 
caz de revizuire. 

De asemenea, nu constituie motiv de revizuire, cum greşit au apre- 
ciat unele instanțe’, faptul că la data săvârșirii faptei cel condamnat era 
minor, iar instanța, necunoscând această împrejurare, nu i-a dat eficienţă 
legală. Hotărârea instanţei a fost criticată, pe bună dreptate, deoarece 
starea de minoritate constituie doar un aspect de care se ţine seama la 
aplicarea sancţiunii penale?. 

În practica judiciară s-a arătat, în mod corect, că nu poate fi admisă 
cererea de revizuire a unei hotărâri de condamnare pe motivul că, la data 
săvârşirii faptei, inculpatul avea discernământul diminuat, fapt demonstrat 
prin expertiza medico-legală efectuată în cauză. O asemenea situaţie în 
care s-ar afla inculpatul conduce numai la redozarea sancţiunii penale, şi 
nu la achitare, ca soluţie diametral opusă condamnării?. 

Poate avea semnificația unui fapt nou, în baza căruia să fie revizuită 
hotărârea definitivă de condamnare, împăcarea intervenită, în condiţiile 
legii, înainte de rămânerea definitivă a hotărârii de condamnare şi care nu 
a fost adusă la cunoştinţa instanței. Astfel, într-o asemenea situație, 
socotim că hotărârea prin care inculpatul a fost condamnat este nete- 
meinică în raport cu împăcarea părţilor intervenită şi necunoscută 
instanței, deoarece instanţa, în ipoteza în care lua cunoştinţă de împăcare, 
era obligată să dispună încetarea procesului penal. În speță, soluția 
încetării procesului penal, la care poate conduce motivul de revizuire 
invocat, este diametral opusă soluției de condamnare a inculpatului şi, în 
consecință, motivul de revizuire poate fi fi admisf. 

În practica judiciară s-a stabilit că cererea, intitulată contestaţie în 
anulare, prin care se solicită audierea unor martori pentru stabilirea 
corectă a faptelor nu poate fi respinsă ca nefondată, cu motivarea că nu se 
invocă niciunul dintre cazurile de contestaţie în anulare. O atare cerere, 
greşit intitulată în raport cu obiectul ei, trebuie considerată de instanță 
cerere de revizuire, întemeiată pe dispoziţiile art. 453 alin. (1) lit. a. 

Potrivit art. 453 alin. (3), cazul prevăzut la alin. (1) lit. a) poate fi 
invocat ca motiv de revizuire numai în favoarea persoanei condamnate 


1 Jud. Deva, sent. pen. nr. 313/1975, în R.R.D. nr. 8/1976, p. 54. 

2 Gr. Simion, notă, în R.R.D. nr. 8/1976, p. 54; M. Popovici, notă, în R. R.D. 
nr. 8/1976, p. 55; V. Papadopol, M. Popovici, notă, în Repertoriu alfabetic de practică 
judiciară în materie penală pe anii 1969-1975, op. cit., p. 362. 

* T. Bucureşti, s. pen., sent. nr. 126/1997, în Culegere de jurisprudență penală şi 
procesual penală pe anul 1998, op. cit, p. 44; T. jud. Timiş, dec. pen. nr. 55/1980, în 
R.R.D. nr. 10/1980, p. 71. 

4 În acest sens, a se vedea: Jud. Mediaş, sent. pen. nr. 559/1970, în R.R.D. 
nr. 4/1971, p. 121; C. Crăciun, D.V. Mihăiescu, Notă, în R.R.D. nr. 4/1971, pp. 121-122. 

5Î.C.C.J., s. pen.; dec. nr. 5055/2003, în Buletinul jurisprudenţei, Culegere de decizii 
pe anul 2003, op. cit., p. 758. 

sau a celei față de care s-a dispus renunţarea la aplicarea pedepsei ori 
amânarea aplicării pedepsei. Din conţinutul acestei norme ar putea rezulta 
o a treia condiţie care s-ar impune a fi îndeplinită pentru admiterea unei 
cereri de revizuire introduse în baza art. 453 alin. (1) lit. a), cerință care ar 
avea drept efect limitarea revizuirii doar cu privire la hotărâri de condam- 
nare, renunțare la aplicarea pedepsei ori amânarea aplicării pedepsei. 

Textul de lege în discuţie comportă două observaţii majore. În primul 
rând, legiuitorul a generat o contradicţie evidentă de conţinut între art. 453 
alin. (3), prin care se limita obiectul revizuirii la hotărârile de condamnare, 
renunțare la aplicarea pedepsei ori amânarea aplicării pedepsei, şi art. 453 
alin (4), în care se extinde obiectul căii de atac şi la hotărârile definitive de 
încetare a procesului penal". În al doilea rând, ambele texte legale au fost 
declarate neconstituționale prin Decizia Curţii Constituţionale nr. 2/2017, 
având în vedere excluderea posibilității revizuirii hotărârii de achitare. 

În aceste condiții, pot fi revizuite hotărârile penale, în circumstanţele 
descoperirii unor fapte sau împrejurări noi, indiferent de soluția rămasă 
definitivă, atât în favoarea persoanei condamnate față de care s-a dispus 
condamnarea, renunțarea la aplicarea pedepsei sau amânarea executării 
pedepsei, cât şi în defavoarea persoanei achitate sau (A de care s-a 
dispus încetarea procesului penal?. 

Pentru aceste motive, alin. (3) al art. 453 se impune a fi abrogat, de 
lege ferenda. 


3.3. Cazul de revizuire privind mărturia mincinoasă [art. 453 
alin. (1) lit. b)] 


Este posibil ca eroarea judiciară pe care o conţine hotărârea 
judecătorească definitivă să fie consecința administrării unor probe dena- 
turate. În Codul nostru de procedură penală se reține, în acest sens, ca 
motiv distinct de revizuire săvârşirea mărturiei mincinoase de către un 
martor, un expert sau un interpret în cauza penală a cărei revizuire se 
cere, influențându-se astfel soluția pronunţată. 

În cazul mărturiei mincinoase, eroarea judiciară îşi are sursa într-o 
formă de fraudă procesuală despre care instanța nu a avut cunoştinţă la 
soluționarea cauzei?. 


1 De altfel, în lucrări anterioare am semnalat această necorelare (a se vedea Neagu 
VII, p. 410). 

2 În acest mod, se revine la reglementarea art. 394 alin. (2) din Codul de procedură 
penală anterior, în conformitate cu care revizuirea formulată în baza unor fapte sau 
împrejurări noi putea fi îndreptată împotriva oricărei hotărâri definitive, de achitare, încetare 
a procesului penal sau condamnare. 

3 Dongoroz II, p. 261. 

Conform art. 453 alin. (1) lit. b), art. 453 alin. (4) teza a Il-a şi 
art. 454, pentru admisibilitatea cazului de revizuire privind mărturia minci- 
noasă! se cer fi îndeplinite cumulativ mai multe condiţii, şi anume: 

1) să se fi săvârşit o infracţiune de mărturie mincinoasă de către un 
martor, un expert sau un interpret; 

2) mărturia mincinoasă să fi condus la pronunţarea unei hotărâri 
nelegale sau netemeinice; 

3) mărturia mincinoasă să se poată dovedi prin anumite mijloace de 
probaţiune prevăzute de lege. 

Cu privire la prima condiție ce se cere în cazul săvârşirii infracţiunii 
de mărturie mincinoasă, trebuie arătat că este necesar ca aceasta să se fi 
săvârşit în cauza a cărei revizuire se cere, şi nu în altă cauză. 

In mod justificat, în literatura de specialitate? s-a afirmat că, deşi 
prevederea legală aminteşte doar de martor, expert ori interpret, şi tehni- 
cianul sau specialistul care a efectuat o constatare realizează conținutul 
„acestei infracțiuni, deoarece este asimilat cu expertul în ceea ce priveşte 
mijlocul de probă pe care îl produce. 

Nu are relevanţă, sub aspectul revizuirii, dacă hotărârea prin care se 
reține că a fost săvârşită o faptă de mărturie mincinoasă este de condam- 
nare, de renunțare la aplicarea pedepsei, de amânare a aplicării pedepsei, 
de achitare sau de încetare a procesului penal. În acest sens, a fost 
admisă cererea de revizuire întemeiată pe existenţa unei hotărâri definitive 
de achitare a martorilor, atâta vreme cât din conţinutul acelei hotărâri 
rezultă săvârşirea faptei de mărturie mincinoasă?. O asemenea soluție se 
impune deoarece în cadrul revizuirii trebuie să se dovedească faptul 
denaturării probelor, indiferent dacă cel ce a săvârşit fapta a fost sau nu 
tras la răspundere penală. Din acest punct de vedere, precizarea din 
art. 453 alin. (1) lit. b) în conformitate cu care un martor, expert sau 
interpret a săvârşit „infracţiunea de mărturie mincinoasă” nu trebuie 
înțeleasă în sensul că în soluţionarea cauzei privind mărturia mincinoasă 
trebuie să se fi i pronunțat condamnarea. 

În ceea ce priveşte cea de-a doua condiție care trebuie să existe în 
acest caz de revizuire, trebuie arătat că legea nu prevede necesitatea ca 
motivul de revizuire invocat (existența mărturiei mincinoase) să ducă 
neapărat la pronunțarea unei soluţii diametral opuse celei care face 


1 infracţiunea de mărturie mincinoasă este prevăzută de art. 273 C. pen., în care se 
arată că „fapta martorului care, într-o cauză penală, civilă sau în orice altă procedură în 
care se ascultă martori, face afirmaţii mincinoase ori nu spune tot ce ştie în legătură cu 
faptele sau împrejurările esențiale cu privire la care este întrebat se pedepseşte cu 
închisoare de la 6 luni la 3 ani sau cu amendă”. Potrivit art. 273 alin. (2) C. pen., infracţi- 
unea de mărturie mincinoasă poate fi comisă şi de către expert sau interpret, pedepsindu-se 
cu închisoarea de la unu la:5 ani. 

2 Theodoru IV, p. 741. 

3 T.S., s. pen., dec. nr. 339/1982, în R.R.D. nr. 4/1983, p. 76. 

obiectul revizuirii (în înțelesul de hotărâre netemeinică), fiind suficient să se 
demonstreze caracterul nelegal al hotărârii definitive atacate. În acest 
sens, potrivit art. 453 alin. (4), mărturia mincinoasă poate constitui motiv 
de revizuire dacă a determinat pronunţarea unei hotărâri nelegale sau 
netemeinice. 

Condiţia ca mărturia mincinoasă să fi determinat pronunţarea unei 
hotărâri nelegale sau netemeinice se desprinde şi din conţinutul art. 453 
alin. (1) lit. b), unde se arată că declaraţia martorului, opinia expertului sau 
situația învederată de interpret, toate având semnificaţia săvârșirii infracţi- 
unii de mărturie mincinoasă, este necesar să influențeze soluţia pronun- 
tată. În acest sens, condamnarea unor martori pentru săvârşirea 
infracțiunii de mărturie mincinoasă în cauza a cărei revizuire se cere nu 
constituie motivul de revizuire, prevăzut în art. 453 alin. (1) lit. b), dacă 
declaraţiile acestor martori nu au servit la pronunţarea hotărârii, fiind 
înlăturate de către instanță’. 

Acest caz de revizuire poate fi invocat atât în favoarea persoanei 
condamnate sau faţă de care s-a dispus amânarea executării pedepsei 
sau renunțarea la aplicarea pedepsei, cât şi în defavoarea persoanei față 
de care s-a dispus soluţia achitării sau încetării procesului penal. Practic, 
pentru motive care decurg din nelegalitatea hotărârii definitive, pot fi 
revizuite toate categoriile de hotărâri penale definitive prin care a fost 
soluționat fondul cauzei, în ipoteza menţionată mai sus. 

Cea de-a treia condiţie care se cere a fi îndeplinită priveşte modul în 
care poate fi dovedită mărturia mincinoasă în cadrul revizuirii. În acest 
sens, în dispozițiile art. 454 alin. (1) se arată că mărturia mincinoasă poate 
fi dovedită prin hotărâre judecătorească definitivă prin care instanța s-a 
pronunţat asupra fondului cauzei constatând existența faptelor şi săvâr- 
şirea lor de către respectivele persoane?. 

Hotărârea judecătorească prin care se dovedeşte săvârşirea infracți- 
unii de mărturie mincinoasă trebuie să fie definitivă. Nu are relevanţă, sub 
aspectul revizuirii, felul hotărârii prin care se reţine că s-a săvârşit mărturia 
mincinoasă?. 

De exemplu, într-o cauză penală privind mărturia mincinoasă poate fi 
pronunțată soluţia achitării inculpatului, constatându-se că fapta există, a 
fost săvârşită de inculpat, dar acesta a fost constrâns să declare mincinos 
ca urmare a amenințării cu un pericol grav pentru persoana sa de către 
una dintre părţile implicate în proces. 


1Î.C.C.J., s. pen., dec. nr. 5377/2006, în Buletinul jurisprudenţei, Culegere de decizii 
pe anul 2006, op. cit., pp. 801-804. 

2 Conform art. 395 alin. (1) din Codul de procedură penală anterior, mărturia 
-mincinoasă putea fi dovedită şi prin ordonanța procurorului, dacă prin aceasta s-a dispus 
asupra fondului cauzei. 

3 R. Garraud, op. cit., p.585. 

Nu poate fi folosită pentru dovedirea acestui caz de revizuire o 
hotărâre judecătorească prin care nu s-a dispus asupra fondului cauzei. 
Spre exemplu, într-o cauză penală privind mărturia mincinoasă, după 
trimiterea în judecată a martorului mincinos, a intervenit amnistia ori 
decesul făptuitorului, ipoteze în care se dispune soluţia încetării procesului 
penal fără să mai dovedească existența sau inexistența infracțiunii de 
mărturie mincinoasă. 

În această ipoteză, urmează însă a fi aplicate dispoziţiile art. 454 
alin. (2). Astfel, legiuitorul a prevăzut şi posibilitatea ca, în situaţia în care 
dovada mărturiei mincinoase nu poate fi făcută printr-o hotărâre judecăto- 
rească, din cauza existenţei unei cauze care împiedică punerea în mişcare 
sau exercitarea acțiunii penale, proba mărturiei mincinoase se poate face 
în procedura de revizuire, prin orice mijloc de probă”. 


3.4. Cazul de revizuire privind înscrisurile false [art. 453 
alin. (1) lit. c)] 


Pornind de la dispoziţiile art. 602, în care se arată că termenii sau 
expresiile al căror înțeles este anume explicat în Codul penal au acelaşi 
înțeles şi în Codul de procedură penală, urmează să considerăm că 
noțiunea de „înscris” în sensul legii penale poate fi reţinut ca atare şi în 
dreptul procesual penal. 

În sensul său general, noțiunea de „înscris” semnifică fie operaţia 
juridică (negotium iuris), fie înscrisul menit să servească drept mijloc de 
dovadă a unei operaţii juridice (instrumentum probationisY?. 

Legislaţia penală în vigoare, înscriindu-se pe linia folosirii unei 
terminologii riguros ştiinţifice, foloseşte noţiunea de „înscris” în sensul de 
mijloc de dovadă, act instrumentar. 

Având în vedere funcţia de instrument de dovadă pe care o au înscri- 
surile, în literatura de specialitate se arată, pe bună dreptate, că înscri- 
surile pot dovedi raporturi juridice, stări sau situații ulterioare infracțiunii, 
dar care privesc existența acesteia sau calificarea ei; alte înscrisuri pot fi 
considerate mijloace materiale de probă şi, în sfârşit, pot fi înscrisuri care 
cuprind în conținutul lor relatări, recunoaşteri sau mărturisiri”. 


1 Î.C.C.J., s. pen., dec. nr. 5896/2004, în Buletinul jurisprudenţei, Culegere de decizii 
pe anul 2004, op. cit., pp. 886-887; în acelaşi sens, a se vedea C. Apel Bucureşti, s. a Il-a 
pen., dec. nr. 129/1998, în Culegere de practică judiciară penală pe anul 1998, op. cit., 
p. 265. 

2 D. Cosma, Teoria generală a actului juridic, Ed. Ştiinţifică, Bucureşti, 1969, p. 16. 

3 V. Dongoroz, Curs de drept şi procedură penală, ed. a 2-a, Bucureşti, 1947, 
pp. 813-814. 

În ipoteza în care un înscris, care a servit ca temei al hotărârii a cărei 
revizuire se cere, a fost declarat fals în cursul judecății sau după pro- 
nunțarea hotărârii, împrejurare care a influențat soluția pronunţată în 
cauză, legea permite revizuirea cauzei penale în care a fost folosit 
înscrisul respectiv. 

Considerăm că reglementarea distinctă a cazului de revizuire privind 
înscrisurile false are la bază tocmai raţiunea că, în mod frecvent, în 
soluționarea cauzelor penale pot fi folosite înscrisuri ca instrumente de 
dovadă. 

Pentru a fi admis acest caz de revizuire se cer a fi îndeplinite, 
cumulativ, mai multe condiţii!: 

1) să existe un înscris fals; 

2) înscrisul fals să fi dus la pronunţarea unei hotărâri nelegale sau 
netemeinice; 

3) caracterul fals al înscrisului să fie dovedit prin hotărâre judecăto- 
rească sau prin procedura revizuirii. i 

În ceea ce priveşte prima condiţie, arătăm că este posibil ca, în 
"cadrul anumitor cauze penale, să fie administrate ca mijloace de probă şi 
înscrisuri false care nu pot fi identificate de instanță datorită procedeelor 
tehnice folosite cu ocazia falsificării?. Asemenea înscrisuri pot fi contracte 
de depozit sau gaj (în cazul abuzului de încredere), orice alt înscris care 
conţine relatări despre săvârşirea unei infracțiuni. 

A doua condiţie ce se cere pentru admiterea acestui caz de revizuire 
este ca înscrisul fals să fi dus la pronunţarea unei hotărâri nelegale sau 
netemeinice. În acest sens, trebuie ca înscrisul fals să fi dus la rezolvarea 
greşită a fondului cauzei, furnizând informaţii nereale privind existența 
faptei, identitatea sau vinovăția făptuitorului. De asemenea, revizuirea 
poate fi admisă când înscrisul fals a stat la baza individualizării pedepsei, 
prin aceea că el a furnizat informații denaturate privind reținerea 
circumstanțelor atenuante sau agravante. 

A treia condiție constă în necesitatea ca falsitatea actului să fie 
dovedită prin hotărâre judecătorească sau prin procedura revizuirii. Şi în 
acest caz, la fel ca şi în cazul de revizuire privind mărturia mincinoasă, 
hotărârea judecătorească trebuie să fie consecința desfăşurării unui 
proces penal distinct. Nu prezintă relevanță dacă a fost un fals intelectual 
sau un fals material, dacă era un înscris sub semnătură privată ori un 
înscris oficial, esenţial fiind însă să rezulte că înscrisul conține elemente 
informative eronate, în baza cărora s-a pronunţat hotărârea definitivă. 


1D.V. Mihăiescu, V. Rămureanu, op. cit., p. 197. 
2 |. Neagu, Unele aspecte procesuale privind falsul în înscrisuri, în A.U.B., 1974, 
p. 123. 

3.5. Cazul de revizuire privind unele fapte ilicite săvârşite de 
către persoanele care îşi desfăşoară activitatea în cadrul 
organelor judiciare [art. 453 alin. (1) lit. d)] 


Uneori este posibil ca hotărârile penale rămase definitive să conţină 
erori judiciare din cauza modului incorect în care organele competente 
şi-au îndeplinit obligaţiile privind rezolvarea cauzei penale. De aceea, 
legiuitorul a inclus între cazurile de revizuire şi pe acela legat de săvârşirea 
unor infracţiuni de către persoanele care îşi desfăşoară activitatea în 
cadrul organelor judiciare. În acest sens, în dispoziţiile art. 453 alin. (1) 
lit. d) se arată că revizuirea poate fi cerută când un membru al completului 
de judecată, procurorul ori persoana care a efectuat acte de urmărire 
penală a comis o infracţiune în legătură cu cauza a cărei revizuire se cere, 
împrejurare care a influenţat soluția pronunţată în cauză. 

Pentru a fi admis acest caz de revizuire, se cer a fi îndeplinite, 
cumulativ, următoarele condiţii: 

1) să se fi comis o infracțiune de către un membru al completului de 
judecată, procurorul ori persoana care a efectuat acte de urmărire penală 
în legătură cu cauza a cărei revizuire se cere; 

2) infracțiunea comisă să fi dus la pronunţarea unei hotărâri helegale 
sau netemeinice; 

3) infracțiunea să fie dovedită prin hotărâre judecătorească definitivă 
sau prin procedura revizuirii. 

Cu referire la prima condiție, pentru a se putea reține acest caz de 
revizuire, este necesar să fie realizate unele condiţii privind subiectul activ 
al infracțiunii şi natura infracțiunii săvârşite. 

Cu privire la subiectul activ al infracţiunii săvârşite în timpul soluţio- 
nării cauzei care face obiectul revizuirii trebuie arătat că legea îl 
circumstanțiază prin calitatea de judecător (membru al completului de 
judecată), procuror ori persoană care a efectuat acte de urmărire penală. 
Apreciem că este realizată această condiţie cerută de lege în toate cazu- 
rile în care este vorba de un judecător, procuror sau organ de cercetare 
penală care a instrumentat acte necesare rezolvării cauzei penale a cărei 
revizuire se cere. | 

De asemenea, în acord cu opinia exprimată în literatura de specia- 
litate!, considerăm că poate fi admis acest caz de revizuire şi în situaţia în 
care un organ de constatare dintre cele prevăzute în art. 61 şi art. 62 a 
săvârşit o infracţiune în legătură cu actele de constatare efectuate. 

infracțiunea respectivă trebuie să fie săvârşită în exerciţiul sau în 
legătură cu exerciţiul atribuţiilor funcţionale pe care subiectul menţionat 
le-a avut în legătură cu desfăşurarea procesului penal. În acest sens, 
amintim infracțiunile de corupţie (dare de mită, luare de mită, trafic de 


1D.V. Mihăiescu, V. Rămureanu, op. cit., p. 205. 

influență, cumpărare de influență, primire de foloase necuvenite), precum 
şi anumite infracțiuni contra înfăptuirii justiției (sustragerea sau distrugerea 
de probe sau înscrisuri, compromiterea intereselor justiției, cercetarea 
abuzivă, supunerea la rele tratamente, tortura, represiunea nedreaptă). În 
acord cu literatura de specialitate!, apreciem că pot fi reținute ca motiv al 
revizuirii şi infracțiunile de serviciu (de exemplu, abuzul în serviciu). 

Cea de-a doua condiţie care se cere pentru a se reţine acest caz de 
revizuire constă în cerința ca infracțiunea comisă să fi determinat pronun- 
tarea unei hotărâri nelegale Şi netemeinice. 

În legătură cu această condiţie, considerăm că simpla constatare a 
săvârşirii unei infracțiuni dintre cele menţionate mai sus, fără repercusiuni 
asupra legalităţii şi temeiniciei hotărârii pronunţate în cauză, nu constituie 
motiv de revizuire. Aşadar, fapta ilicită a subiectului oficial trebuie să se 
răsfrângă asupra modului de rezolvare a cauzei penale, să impieteze 
negativ asupra obiectivității soluției pronunţate. 

Cea de-a treia condiție care se cere în acest caz de revizuire priveşte 
modul în care se poate dovedi infracțiunea săvârşită de subiecţii oficiali 
prevăzuţi de lege. În acest sens, în art. 454 se arată că dovada săvârșirii 
faptei ilicite se poate face prin hotărâre judecătorească definitivă prin care 
instanța s-a pronunţat asupra fondului cauzei constatând existența faptelor 
„şi săvârşirea lor de persoanele menţionate mai sus sau, în cazurile în care 
dovada nu poate fi făcută potrivit alin. (1) datorită existenței unei cauze 
care împiedică punerea în mişcare sau exercitarea acțiunii penale, proba 
se poate face în procedura de revizuire, prin orice mijloc de probă. 


3.6. Cazul de revizuire privind inconciliabilitatea hotărârilor 
penale [art. 453 alin. (1) lit. e)] 


Revizuirea poate fi cerută când două sau mai multe hotărâri 
judecătoreşti definitive nu se pot concilia. 

Hotărârile sunt inconciliabile când, datorită datelor şi dispoziţiilor pe 
care le conţin, se exclud reciproc?. 

Pentru a fi admis cazul de revizuire privind hotărârile inconciliabile 
trebuie să se realizeze cumulativ următoarele condiţii”: 

1) să existe două sau mai multe hotărâri penale definitive prin care 
să fi fost soluţionat fondul cauzei; 

2) hotărârile respective să nu se poată concilia. 


1 V. Dobrinoiu, Corupţia în dreptul penal român, Ed. Romfel, Bucureşti, 1995; 
V. Dobrinoiu, Traficarea funcţiei şi influenței în dreptul penal, Ed. Ştiinţifică şi 
Enciclopedică, Bucureşti, 1983, pp. 60-69. 

2 Dongoroz Il, p. 263. 

3 D.V. Mihăiescu, V. Rămureanu, op. cit., p. 208. 

Cu privire la prima condiţie, aceasta se consideră realizată numai 
dacă este vorba de două sau mai multe hotărâri penâle definitive", care nu 
pot fi atacate în acelaşi timp printr-o altă cale extraordinară de atac?. 

Hotărârile definitive trebuie să conţină o rezolvare a fondului cauzei. 
Prin urmare, revizuirea pentru cazul prevăzut în art. 453 alin. (1) lit. e) nu 
poate fi exercitată împotriva unei hotărâri prin care instanţa s-a desesizat 
şi a restituit cauza la parchet şi a unei alte hotărâri prin care s-a soluţionat 
fondul cauzei’. 

Cu privire la cea de-a doua condiție, şi anume inconciliabilitatea 
hotărârilor, se cere ca aceasta să privească dispozitivele hotărârilor 
supuse revizuirii”. Astfel, când hotărârile se referă la acelaşi făptuitor şi la 
fapte diferite săvârşite în aceeaşi zi, la aceeaşi oră, dar în localități diferite, 
erau evidente aspectele inconciliabile legate de plasarea în spaţiu a 
făptuitorului, care nu se putea afla în două locuri diferite în acelaşi timp. 


3.7. Cazul de revizuire privind neconstituţionalitatea unei 
prevederi legale în baza căreia s-a pronunţat hotărârea 
definitivă [art. 453 alin. (1) lit. f)] 


Acest caz de revizuire a fost introdus în legislaţia procesual penală în 
anul 2010, prin Legea nr. 177/2010. 

Din analiza dispoziţiilor art. 453 alin. (1) lit. f), alin. (3) şi alin. (4) re- 
zultă că revizuirea întemeiată pe neconstituționalitatea unei prevederi 
legale presupune îndeplinirea următoarelor condiţii: 

1) hotărârea s-a întemeiat pe o prevedere legală care, după ce hotă- 
rârea a devenit definitivă, a fost declarată neconstituţională ca urmare a 
admiterii unei excepții de neconstituţionalitate ridicate în acea cauză$; 

2) prevederea legală declarată neconstituţională a determinat pro- 
nunţarea unei hotărâri nelegale sau netemeinice; 

3) consecinţele încălcării dispoziţiilor constituţionale continuă să se 
producă şi nu pot fi remediate decât prin revizuirea hotărârii pronunţate. 


1T.S., s. mil., dec. nr. 86/1975, în C.D. 1975, p. 524. 

2 D.V. Mihăiescu, V. Rămureanu, op. cit., p. 208. 

3 Î.C.C.J., s. pen., sent. nr. 40/2007, conform site-ului instanței supreme. 

4 Gr.Gr. Theodoru, Curs de drept procesual penal. Partea specială, Ed. Didactică şi 
Pedagogică, Bucureşti, 1961, p. 303. 

5 Legea nr. 177/2010 pentru modificarea şi completarea Legii nr. 47/1992 privind 
organizarea şi funcţionarea Curţii Constituţionale, a Codului de procedură civilă şi a 
Codului de procedură penală al României a fost publicată în M. Of. nr. 672/4.10.2010. 

e Lit. f) a alin. (1) din art. 453 a fost modificată prin art. II, pct. 113 din O.U.G. 
nr. 18/2016, în sensul limitării cazului de revizuire la admiterea unei excepţii de neconstitu- 
ționalitate în acea cauză. Modificarea a fost determinată de jurisprudența Curţii 
Constituţionale (C.C.R,, dec. nr. 126/3.03.2016, publicată în M. Of. nr. 185/11.03.2016). 

Cu privire la prima condiţie, prin instituirea acestui caz de revizuire se 
asigură o aplicare retroactivă a deciziei prin care Curtea Constituţională a 
stabilit că o anumită prevedere legală încalcă dispoziţiile legii fundamen- 
tale, ca urmare a admiterii unei excepţii de neconstituționalitate ridicate în 
acea cauză. Astfel, deşi în art. 11 alin. (3) din Legea nr. 47/1992 privind 
organizarea şi funcţionarea Curţii Constituţionale se arată că deciziile 
Curţii Constituţionale au putere numai pentru viitor, decizia prin care s-a 
statuat asupra caracterului neconstituțional al unei prevederi legale care a 
stat la baza pronunțării unei hotărâri penale definitive are aptitudinea de a 
determina revizuirea hotărârii atacate, în condiţiile în care aceasta a de- 
venit definitivă anterior deciziei de neconstituţionalitate!. 

Autoritatea de lucru judecat a hotărârii penale este înfrântă în acest 
caz, deoarece stabilitatea hotărârii nu primează în faţa respectării preve- 
derilor cu valoare de principiu cuprinse în Constituţie. 

A doua condiţie care este necesar a fi îndeplinită pentru admiterea 
unei cereri de revizuire bazată pe cazul prevăzut în art. 453 alin. (1) lit. f) 
constă în stabilirea obiectului căii extraordinare de atac numai cu privire la 
hotărâri definitive de condamnare, renunțare la aplicarea pedepsei sau 
amânare a aplicării pedepsei şi numai dacă cererea este depusă în 
favoarea persoanei condamnate sau faţă de care s-a dispus una dintre 
celelalte două soluții menţionate. 

“Per a contrario, similar primului caz de revizuire, nu poate fi admisă 
revizuirea unei hotărâri penale definitive prin care inculpatul a fost achitat 
sau s-a dispus încetarea procesului penal, chiar dacă, ulterior rămânerii 
definitive a hotărârii judecătoreşti, Curtea Constituţională a statuat asupra 
neconstituționalității unei prevederi legale care a stat la baza pronunțării 
hotărârii atacate. 

Cea de-a doua condiţie care se cere pentru a se reține acest caz de 
revizuire constă în cerința ca prevederea legală declarată neconstituțională 
să fi determinat pronunţarea unei hotărâri de condamnare, renunțare la 
aplicarea pedepsei, amânare a aplicării pedepsei, achitare sau încetare a 
procesului penal nelegale şi netemeinice. 

În aceste condiţii, dacă instanţa de contencios constituţional a statuat 
asupra neconstituționalităţii unei anumite prevederi legale care, însă, nu a 
fost determinantă în motivarea în drept a hotărârii penale definitive, nu 


1 În' acest sens, Curtea Constituţională a reţinut că, în mod excepțional, aplicarea 
pentru viitor a deciziilor sale vizează şi cauzele în care a fost invocată excepția de 
neconstituţionalitate, indiferent dacă până la momentul publicării în Monitorul Oficial a 
deciziei prin care se constată neconstituţionalitatea acestea au fost soluționate definitiv şi 
irevocabil, de vreme ce, prin exercitarea căii extraordinare de atac a revizuirii, decizia Curţii 
Constituţionale se va aplica acestor cauze. Cererea de revizuire urmează a fi soluționată în 
acord cu decizia Curţii care modifică sau înlătură, după caz, pentru viitor toate efectele 
juridice pe care norma neconstituțională le produce cu privire la acel raport juridic (C.C.R., 
dec. nr. 126/3.03.2016, publicată în M. Of. nr. 185/11.03.2016). 


432 | TRATAT DE PROCEDURĂ PENALĂ. PARTEA SPECIALĂ 


poate fi reținut cazul de revizuire prevăzut în art. 453 alin. (1) lit. f). Norma 
declarată ca fiind neconstituţională este necesar să se răsfrângă asupra 
soluției definitive, care poate fi apreciată, astfel, ca fiind. nelegală sau 
netemeinică. 

În ceea ce priveşte cea de-a treia condiție, constând în aceea că 
încălcarea dispozițiilor constituţionale continuă să producă consecinţe, 
care nu pot fi remediate decât prin revizuirea hotărârii pronunţate, putem 
exemplifica prin situaţia în care inculpatul a fost condamnat pentru săvâr- 
şirea unei infracţiuni în condiţiile în care, ulterior rămânerii definitive a hotă- 
rârii, textul legal în care era prevăzută infracţiunea a fost declarat neconsti- 
tuțional. În acest caz, hotărârea de condamnare este pronunțată în baza 
unei prevederi declarate neconstituţionale, dar care îşi produce, în conti- 
nuare, efectele, singura modalitate de înlăturare a consecinţelor aplicării 
respectivei prevederi legale fiind exercitarea căii extraordinare de atac a 
revizuirii. | 

Se impun a fi reiterate consideraţiile făcute pe marginea cazului de 
revizuire prevăzut în art. 453 alin. (1) lit. a), cu privire la necorelarea exis- 
tentă între alin. (3) şi (4) ale art. 453. Astfel, prin dispoziţiile actuale ale 
art. 453 alin. (3), obiectul revizuirii este limitat la hotărârile de condam- 
nare, renunțare la aplicarea pedepsei ori amânarea aplicării pedepsei. De 
asemenea, în sens diferit, în art. 453 alin (4), obiectul căii extraordinare de 
atac este extins şi la hotărârile definitive de încetare a procesului penal. 
Totodată, ambele texte legale au fost declarate neconstituţionale prin 
Decizia Curţii Constituţionale nr. 2/2017, având în vederea excluderea 
posibilității revizuirii hotărârii de achitare, atunci când aceasta s-a întemeiat 
pe o prevedere legală care a fost declarată neconstituţională ca urmare a 
admiterii unei excepții de neconstituţionalitate ridicate în respectiva cauză. 

Pentru aceste considerente, pot fi revizuite hotărârile penale, în baza 
art. 453 alin. (1) lit. f), indiferent de soluţia rămasă definitivă, atât în 
favoarea persoanei condamnate faţă de care s-a dispus condamnarea, 
renunţarea la aplicarea pedepsei sau amânarea executării pedepsei, cât şi 
în defavoarea persoanei achitate sau față de care s-a dispus încetarea 
procesului penal. 


$ 4. Declararea revizuirii 


4.1. Titularii revizuirii 


Fiind o cale extraordinară de atac, revizuirea poate fi exercitată de 
către anumite persoane expres prevăzute de lege. 

Astfel, potrivit art. 455, pot solicita revizuirea unei hotărâri definitive: 

a) părţile din proces, în limitele calităţii lor procesuale; 

b) un membru de familie! al condamnatului, chiar şi după moartea 
acestuia, numai dacă cererea este formulată în favoarea condamnatului; 

c) procurorul. 

Prima observaţie care se impune a fi formulată constă în eviden- 
țierea omisiuni legiuitorului de a consacra dreptul persoanei vătămate de a 
exercita calea de atac a revizuirii, în condiţiile în care nu există argumente 
care să justifice această omisiune. Această ipoteză completează, de altfel, 
cazurile menţionate în prezentul capitol, cu ocazia analizei titularilor 
recursului în casaţie, a căror caracteristică rezidă în caracterul nejustificat 
al excluderii persoanei vătămate de la exercitarea unor drepturi procesuale 
recunoscute părţilor din procesul penal. 

În aceste condiţii, de lege ferenda, printre titularii revizuirii prevăzuţi 
în art. 455 se impune a fi adăugată şi persoana vătămată. 

Sub aspectul titularilor, revizuirea se deosebeşte de calea ordinară 
de atac a apelului, care poate fi exercitată de un număr mai mare de 
persoane (procuror, părţi; persoana vătămată, martor, expert, interpret, 
avocat şi orice persoană ale cărei interese legitime au fost vătămate 
printr-o măsură sau printr-un act al instanţei). De asemenea, comparativ 
cu celelalte căi extraordinare de atac, revizuirea poate fi declanşată de un 
cerc mai larg de persoane, având în vedere posibilitatea legală recu- 
noscută membrilor de familie ai condamnatului de a exercita calea de atac. 


4.2. Termenul de introducere a cererii de revizuire 


În privința termenului în care poate fi cerută revizuirea, legea 
cuprinde reglementări distincte, în funcţie de motivul de revizuire invocat 
sau scopul: urmărit prin revizuirea hotărârii atacate. Precizăm că şi în 
această materie sunt incidente dispoziţiile Deciziei nr. 2/2017 a Curţii 
Constituţionale, după cum vom observa în continuare, chiar dacă art. 457 
alin. (2), declarat neconstituțional, nu a fost modificat la momentul apariției 
prezentei ediţii a tratatului de procedură penală. 


4.2.1. Cererea de revizuire în favoarea condamnatului 


Se impune să evidențiem faptul că regulile stabilite prin dispoziţiile 
art. 457 alin. (1) se aplică atât în ipoteza revizuirii favorabile condamnatului, 


1 Potrivit art. 177 C. pen., prin membru de familie se înțelege: a) ascendenți şi 
descendenţii, frații şi surorile, copiii acestora, precum şi persoanele devenite prin adopție, 
potrivit legii, astfel de rude; b) soţul; c) persoanele care au stabilit relaţii asemănătoare 
acelora dintre soți sau dintre părinţi şi copii, în cazul în care convieţuiesc. Dispoziţiile din 
legea penală privitoare la membru de familie, în limitele prevăzute în alin. (1) lit. a), se 
aplică, în caz de adopție, şi persoanei adoptate ori descendenților acesteia în raport cu 
rudele fireşti. 

cât şi în cazul în care se solicită revizuirea în favoarea celui față de care 
s-a dispus renunţarea la aplicarea pedepsei, respectiv amânarea aplicării 
pedepsei. Aşadar, prin termenul „condamnat” este necesar să avem în 
vedere inculpatul condamnat, inculpatul față de care s-a dispus renunțarea 
la aplicarea pedepsei, precum şi inculpatul față de care cauza a fost 
soluționată prin amânarea executării pedepsei. 

Potrivit art. 457 alin. (1) teza |, cererea de revizuire în favoarea con- 
damnatului, pentru oricare dintre cazurile menţionate în art. 453 alin. (1) 
„lit. a)-e), se poate face oricând, chiar după ce pedeapsa a fost executată 
sau considerată executată ori după moartea condamnatului. 

Pentru cazul prevăzut în art. 453 alin. (1) lit. f), cererea de revizuire 
în favoarea condamnatului poate fi formulată în termen de un an de la data 
publicării deciziei Curţii Constituţionale în Monitorul Oficial al României, 
Partea |, potrivit art. 457 alin. (1) teza a ll-a. 


4.2.2. Cererea de revizuire în defavoarea condamnatului, a celui 
achitat sau a celui față de care s-a dispus încetarea 
procesului penal 


Pentru determinarea termenului de introducere a revizuirii în aceste 
ipoteze, reiterăm observaţia formulată mai sus, cu privire la interpretarea 
extensivă a termenului de „condamnat”, prin care vom înțelege inculpatul 
condamnat, inculpatul față de care s-a dispus renunţarea la aplicarea 
pedepsei, precum şi inculpatul față de care cauza a fost soluționată prin 
amânarea aplicării pedepsei. 

În al-doilea rând, precizăm că soluția legislativă cuprinsă în art. 457 
alin. (2), prin care este exclus cazul de revizuire prevăzut în art. 453 
alin. (1) lit. a), a fost declarată neconstituţională, fiind de natură a aduce 
atingere, pe de o parte, egalității în drepturi între cetăţeni în ceea ce 
priveşte recunoaşterea dreptului fundamental de acces liber la justiţie, 
principii consacrate de prevederile art. 16 şi de cele ale art. 21 din 
Constituţie, iar, pe de altă parte, rolului Ministerului Public, stabilit de 
art. 131 din Legea fundamentală”. 

În al treilea rând, constatăm omisiunea legiuitorului de a reglementa 
termenul în care poate fi introdusă revizuirea în defavoarea condamna- 
tului, a celui achitat sau a celui fată de care s-a dispus încetarea pro- 
cesului penal atunci când hotărârea definitivă s-a întemeiat pe o prevedere 
legală declarată neconstituţională, în baza art. 353 alin. (1) lit. f). 

Ținând cont de toate aceste aspecte, pot fi identificate următoarele 
două ipoteze distincte; 


1 C.C.R., dec. nr. 2/17.01.2017, publicată în M. Of. nr. 324/5.05.2017. 

1) cererea de revizuire în defavoarea condamnatului, a celui achitat 
sau a celui față de care s-a încetat procesul penal se poate face în termen 
de 3 luni, care curge: 

a. în cazurile prevăzute la art. 453 alin. (1) lit. a)-d), când nu 
sunt constatate prin hotărâre definitivă, de la data când faptele sau 
împrejurările au fost cunoscute de persoana care face cererea de 
revizuire sau de la data când aceasta a luat cunoştinţă de împreju- 
rările pentru care constatarea infracțiunii nu se poate face printr-o 
hotărâre penală, dar nu mai târziu de 3 ani de la data producerii 
acestora; 

b. în cazurile prevăzute la art. 453 alin. (1) lit. a)-d), dacă sunt 
constatate prin hotărâre definitivă, de la data când hotărârea a fost 
cunoscută de persoana care face cererea, dar nu mai târziu de un an 
de la data rămânerii definitive a hotărârii penale; 

c. în cazul prevăzut la art. 453 alin. (1) lit. e), de la data când 
hotărârile ce nu se conciliază au fost cunoscute de persoana care 
face cererea; 

2) cererea de revizuire în defavoarea condamnatului, a celui achitat 
sau a celui față de care s-a încetat procesul penal poate fi formulată în 
termen de un an de la data publicării deciziei Curţii Constituţionale în 
Monitorul Oficial al României, Partea | (acest ultim caz reprezintă o propu- 
nere de lege ferenda, nefiind reglementat în actualul Cod de procedură 
penală). 

În art. 457 alin. (3) se arată că dispoziţiile alin. (2) se aplică şi în 
cazul în care procurorul se sesizează din oficiu. Reglementarea este defi- 
citară, în actualul context legislativ, fiind preluată din Codul de procedură 
penală anterior fără a se ţine seama de modificarea procedurii declarării 
căii extraordinare de atac. 

În acest sens, conform art. 397 din Codul de procedură penală 
anterior, cererea de revizuire se adresa procurorului de la parchetul de pe 
lângă instanța competentă, de către unul dintre titularii revizuirii, altul decât 
procurorul. Pentru ipoteza în care inițiativa introducerii cererii de revizuire 
aparţinea procurorului, se făcea o „sesizare din oficiu” a parchetului, fapt 
care justifica modul de calcul al termenului în cazul revizuirii introduse de 
procuror. 

De lege lata, după cum vom observa în continuare, cererea de revi- 
zuire se adresează instanţei de judecată competente, sesizarea făcându-se 
în favoarea acestui organ judiciar. Ca atare, nu se justifică utilizarea sintag- 
mei „procurorul se sesizează din oficiu”, deoarece procurorul acționează, în 
acest caz, la fel ca ceilalţi titulari ai căii de atac, urmând să procedeze la 
sesizarea instanţei competente. 

Apreciem că dispoziţiile privind durata şi modul de calcul al terme- 
nului în care se poate solicita revizuirea unei hotărâri definitive se aplică 

fără deosebire tuturor titularilor căii extraordinare de atac prevăzuţi în 
art. 455. 


4.3. Cererea de revizuire 


Fiind o manifestare de voință a unei persoane care are dreptul să 
declanşeze revizuirea, cererea de revizuire este un act procesual. 

Cererea se formulează în scris şi trebuie motivată, cu arătarea 
- cazului de revizuire pe care se întemeiază şi a mijloacelor de probă pentru 
dovedirea acestuia. 

Potrivit art. 456 alin. () cererea de revizuire se adresează instanţei 
care a judecat cauza în prima instanță. La cerere se vor alătura copii ale 
înscrisurilor de care cel ce a formulat cererea de revizuire înțelege a se 
folosi în proces, certificate pentru conformitate cu originalul. Când înscri- 
surile sunt redactate într-o limbă străină, ele se vor alătura în traducere 
efectuată de un traducător autorizat. 

În cazul în care cererea nu îndeplineşte condiţiile prevăzute în lege, 
instanța pune în vedere celui ce a formulat cererea să o completeze, 
într-un termen stabilit de instanță, sub sancţiunea respingerii cererii ca 
inadmisibilă. 

Spre deosebire de recursul în casaţie, care poate fi retras în con- 
diţiile art. 436 alin. (3)-(5 ), în legea procesual penală nu se prevede 
posibilitatea retragerii cererii de revizuire. În aceste condiţii, apreciem ca 
fiind actuală jurisprudenţa anterioară actualului Cod de procedură penală, 
în conformitate cu care instanța învestită cu soluţionarea cererilor de revi- 
zuire, în cazul retragerii acestora, urmează să ia act de această manifes- 
tare de voință’. 


$ 5. Procedura de judecare a revizuirii 


5.1. Instanța competentă 


Potrivit art. 458, instanța competentă să judece cererea de revizuire 
este instanța care a judecat cauza în primă instanță. Sub acest aspect, nu 
are nicio relevanţă, în privinţa stabilirii instanţei competente, dacă hotă- 
rârea a rămas definitivă în fața primei instanţe sau la instanţa de apel?. 


1Î.C.C.J., s.u., dec. nr. 34/2006, publicată în M. Of. nr. 368/30.05.2007. În acelaşi 
sens, a se vedea j căi s. pen., dec. nr. 1824/2007, conform site-ului instanței supreme. 

2 În raport cu dispozițiile legale, în practica judiciară s-a arătat că, în cazul în care 
judecătoria l-a achitat pe inculpat pentru o infracțiune de competența ei, iar instanța de 
control judiciar, admițând calea de atac introdusă de partea vătămată, l-a condamnat, 
cererea de revizuire se „judecă de către judecătorie, deoarece în materie de revizuire 
competența se determină în raport cu instanța care avea atribuţii, conform legii, să judece 
cauza în primă instanță, iar nu în raport cu soluţia pronunțată de aceasta (C.S.J., s. pen., 

Instanța competentă să soluţioneze cererea de revizuire este 
instanța care a judecat cauza în primă instanţă, chiar dacă la momentul 
introducerii cererii de revizuire, datorită modificării dispoziţiilor legii 
procesual penale, aceasta nu mai avea competenţa de a judeca fondul 
cauzei în primă instanță‘. 

Potrivit art. 458 teza finală, când temeiul cererii de revizuire constă în 
„existenţa unor hotărâri ce nu se pot concilia, competența se determină în 

conformitate cu dispoziţiile art. 44, în care este reglementată competența 
în caz de reunire a cauzelor, iar aplicarea acestei dispoziţii legale este 
justificată tocmai de faptul că inconciliabilitatea unor hotărâri penale 
definitive implică fapte între care există o legătură care să justifice reunirea 
cauzelor?. 

În lumina dispoziţiilor art. 44 alin. (1), în cazul în care hotărârile ce nu 
se pot concilia au fost pronunţate de mai multe instanțe de grad egal, 
competența de a judeca cererea de revizuire revine instanţei mai întâi 
sesizate. Dacă hotărârile au fost pronunţate de instanțe de grad diferit, 
competenţa de a judeca cererea de revizuire revine instanţei de grad 
superior. 

În cazul în care printre hotărârile ce nu se pot concilia există vreuna 
pronunţată de o instanţă militară, cererea de revizuire va fi soluționată de 
către instanța civilă. Dacă instanța militară este superioară în grad, 

competenţa revine instanţei civile echivalente în grad cu instanța militară, 
„potrivit art. 44 alin. (4) şi (5). 

În lumina jurisprudenţei C.E.D.O.?, precum şi a regulii cu valoare de 
principiu a „judecării civililor de către instanţele civile”, instanța civilă 
devenită competentă să judece cauza în primă instanță, printr-o modificare 
legislativă, este instanța competentă să soluţioneze cererea de revizuire a 
hotărârii penale defi nitive de condamnare a persoanei care nu are calitatea 
de militar, chiar dacă instanța ce a judecat cauza în primă instanţă şi a 
dispus condamnarea este o instanță militară“. 

Compunerea completului de judecată în cazul soluționării cererii de 
revizuire se face, potrivit art. 461 alin. (1) şi art. 462 alin. (1), în acelaşi 
mod ca şi la judecarea cauzei în primă instanță. În consecinţă, cererea de 
revizuire a unei hotărâri de condamnare pentru infracţiunea de omor se 
soluţionează de tribunal î în complet format dintr-un singur judecător”. 


dec. nr. 4/1997, în Buletinul jurisprudenţei, Culegere de decizii pe anul 1997, op. cit., 
p. 399; T.S., s. pen., dec. nr. 1655/1976, în V. Papadopol, M. Popovici, Repertoriu alfabetic 
de practică judiciară în materie penală pe anii 1969-1975, op. cit., p. 360). 
1Î.C.C.J., complet RIL, dec. nr. 30/2006, publicată în M. Of. nr. 725/26.10.2007. 

= Dongoroz Il, pp. 271-272. 

3 A se vedea C.E.D.0O., Hotărârea din 21.09.2006 pronunțată în cauza Maszni c. 
României, publicată în M. Of. nr. 585/24.08.2007. 

4 Î.C.C.J., s. pen., încheierea nr. 581/2008, conform site-ului instanței supreme. 

5 T.S., s. pen., dec. nr. 536/1971, în R.R.D. nr. 9/1971, p. 154; T.S., s. pen., dec. 
nr. 5237/1971, în R.R.D. nr. 8/1972, p. 166; T.S., s. pen., dec. nr. 987/1982, în R.R.D. 
nr. 3/1983, p. 72. 

5.2. Admiterea în principiu 


Constituind o regulă aplicabilă tuturor căilor extraordinare de atac, 
şedinţa de judecată în revizuire este compartimentată în două etape 
distincte, şi anume: admiterea în principiu şi rejudecarea după admiterea 
în principiu. 

Parcurgerea celor două etape procesuale nu este obligatorie, deoa- 
„rece, în cazul în care după etapa admiterii în principiu instanţa respinge 
cererea de revizuire, etapa rejudecării fondului nu va mai avea loc. 

Notăm şi faptul că atât judecarea în principiu (iudicium rescindens), 
cât şi judecarea fondului după admiterea în principiu (iudicium rescissorium) 
sunt date în competența aceleiaşi instanțe, adoptându-se în acest sens 
sistemul competenţei unitare. 

Potrivit art. 459 alin. (1), la primirea cererii de revizuire se fixează 
termen pentru examinarea admisibilității în principiu a cererii de raaye; 
preşedintele dispunând ataşarea dosarului cauzei. 

Admisibilitatea în principiu se examinează de către instanţă, 
camera de consiliu, cu citarea părţilor şi cu participarea procurorului. Ne- 
prezentarea persoanelor legal citate nu împiedică examinarea admisi- 
bilităţii în principiu”. 

Astfel, în cadrul etapei admiterii în principiu, potrivit art. 459 alin. (3), 
instanța examinează dacă: 

a) cererea a fost formulată în termen şi de o persoană dintre cele 
prevăzute la art. 455; 

b) cererea a fost întocmită cu respectarea prevederilor art. 456 
alin. (2) şi (3), privitoare la condiţiile de formă şi la motivarea cererii; 

c) au fost invocate temeiuri legale pentru redeschiderea procedurilor 
penale; 


Aa 


1 Alin. (2) al art. 459 a fost modificat prin art. II pct. 114 din O.U.G. nr. 18/2016. 
Anterior modificării, admisibilitatea în principiu a cererii de revizuire se examina în camera 
de consiliu, fără citarea părţilor. Modificarea a fost determinată de jurisprudența Curţii 
Constituţionale, care a apreciat că această soluție legislativă este neconstituțională, fi ind 
încălcate dispoziţiile art. 21 alin. (3) din legea fundamentală. În sinteză, instanţa de control 
constituţional a arătat că norma legală trebuie să permită citarea părţilor, în condiţiile în 
care admisibilitatea în principiu a cererii de revizuire se soluţiona cu participarea procuro- 
rului, pentru a se garanta respectarea principiului contradictorialităţii, ca element definitoriu 
al egalității de arme şi al dreptului la un proces echitabil. În acest sens, este suficient să li 
se asigure părţilor posibilitatea participării în această etapă procesuală, judecătorul putând 
decide asupra admisibilităţii în principiu a cererii de revizuire şi fără participarea părţilor atât 
timp cât acestea au fost legal citate, de vreme ce dreptul la un proces în contradictoriu 
înseamnă, într-un proces penal, că atât procurorului, cât şi părților trebuie să li se ofere 
posibilitatea de a avea cunoştinţă şi de a putea aduce observații referitoare la toate probele 
prezentate sau la observaţiile depuse de către cealaltă parte în vederea influențării 
hotărârii instanţei (C C.R., dec. nr. 506/30.06.2015, publicată în M. Of. nr. 539/20.07.2015). 

d) faptele şi mijloacele de probă în baza cărora este formulată 
cererea nu au fost prezentate într-o cerere anterioară de revizuire care a 
fost judecată definitiv; 

e) faptele şi mijloacele de probă în baza cărora este formulată 
cererea conduc, în mod evident, la stabilirea existenţei unor temeiuri legale 
ce permit revizuirea; 

f) persoana care a formulat cererea s-a conformat cerinţelor instan- 
tei, în sensul completării cererii în termenul stabilit de instanţă. 

Instanța, în baza celor constatate, dispune prin încheiere! admiterea 
în principiu a cererii de revizuire, constatând că sunt îndeplinite condiţiile 
prevăzute în lege. 

În cazul în care instanța constată neindeplinirea condiţiilor prevăzute 
în art. 459 alin. (3), dispune prin sentință respingerea cererii de revizuire, 
ca inadmisibilă. 

În literatura de specialitate s-a arătat că admiterea în principiu a 
revizuirii sau respingerea acesteia ca inadmisibilă sunt soluţii limitativ 
prevăzute de lege, nefiind posibilă nici o altă soluție?. Găsim întemeiată o 
asemenea opinie, dat fiind faptul că aceasta este însăşi raţiunea 
parcurgerii acestei etape procesuale, instanța neputând pronunța nici o 
altă soluţie care să vizeze judecarea fondului cauzei. 

În acest sens s-a hotărât şi în jurisprudența instanţei supreme, 
anterioară actualului Cod de procedură penală. Astfel, în practica instan- 
telor judecătoreşti s-a constatat că nu exista un punct de vedere unitar în 
legătură cu modul de soluționare a cererilor de revizuire în cazul în care 
motivul invocat nu se încadrează în cazurile expres prevăzute în lege. 
Astfel, unele instanțe au respins cererea de revizuire ca fiind nefondată, 
apreciind că absenţa cazurilor prevăzute în lege caracterizează ca neînte- 
meiată critica ce se tinde a fi adusă hotărârilor judecătoreşti definitive pe 
calea acestei acţiuni în justiţie, iar alte instanțe au respins cererea de 
revizuire ca inadmisibilă. 

Sesizată în legătură cu aplicarea neunitară a dispoziţiilor procesual 
penale, instanța supremă a statuat printr-o decizie în soluționarea unui 
recurs în interesul legii că cererea de revizuire care se întemeiază pe alte 
motive decât cazurile prevăzute în lege este inadmisibilă?. 

În motivarea deciziei s-a reţinut că nu se poate pune la îndoială 
caracterul de cale extraordinară de atac al revizuirii, prin folosirea căreia 
se pot înlătura erorile judiciare comise cu privire la faptele reţinute printr-o 
hotărâre judecătorească definitivă, datorită necunoaşterii de către instanță 


1 C. Apel Bucureşti, s. | pen., dec. nr. 173/1997, în Culegere de practică judiciară 
penală Ha anul 1997, op. cit., p. 337. 
2 Gh. Chivulescu, I.V. Socec, Revizuirea în dreptul procesual, Ed. Ştiinţifică, 
Bucureşti, 1961, p. 155. 
3Î.C.C.J., s.u., dec. nr. 60/2007, publicată în M. Of. nr. 574/30.07.2008. 

a unor împrejurări de care depindea adoptarea unei hotărâri conforme cu 
legea şi adevărul. 

În etapa admiterii în principiu, instanța verifică cererea de revizuire 
sub aspectul regularităţii sale, respectiv al îndeplinirii condiţiilor în care 
poate fi exercitată referitor la hotărârile ce pot fi atacate, cazurile ce o 
justifică, titularii cererii, termenul de introducere. Admiterea în principiu 
priveşte examinarea admisibilității exercitării unui drept, iar nu o judecată 
asupra temeiniciei solicitării ce face obiectul exercitării acelui drept. Cum în 
etapa admiterii în principiu instanţa nu se implică în niciun fel în verificarea 
fondului cauzei deduse judecății, soluția dată de aceasta nu poate fi decât 
de respingere ca inadmisibilă a cererii de revizuire în cazul în care ea nu 
se întemeiază pe vreunul dintre cazurile expres prevăzute. 

A considera că în procedura admiterii în principiu, în ipoteza absenței 
cazurilor prevăzute în lege, ar trebui pronunţată o soluţie de respingere a 
cererii ca nefondată ar echivala cu crearea unui paralelism nepermis cu 
„soluțiile ce se pot pronunța după rejudecare. Soluţia de respingere a 
cererii de revizuire ca nefondată nu ar putea fi adoptată decât în etapa a 
doua, aceea a rejudecării după admiterea în principiu, întrucât altfel ne-am 
afla în fața unei contradicții lipsite de sens între cele două etape ale 
revizuirii, care s-ar reduce astfel la una singură. De altfel, din întreaga 
reglementare privind soluţionarea cererii de revizuire în faţa instanţei 
rezultă că voinţa legiuitorului nu a fost aceea de a contopi cele două faze 
menţionate. 

Prin urmare, în etapa admiterii în principiu soluţiile ce pot fi pronun-. 
tate sunt fie admiterea în principiu a cererii de revizuire, prin încheiere, fie 
respingerea cererii ca inadmisibilă, prin sentinţă. 

Încheierea prin care este admisă în principiu cererea de revizuire 
este definitivă. Sentința prin care este respinsă cererea de revizuire, după 
analiza admisibilităţii în principiu, este supusă aceleiaşi căi de atac ca şi 
hotărârea la care se referă revizuirea. 

Intre normele ce reglementează desfăşurarea judecării în vederea 
admiterii în principiu sunt şi dispoziţiile derogatorii de la regulile comune 
privind stingerea procesului penal. Astfel, potrivit art. 459 alin. (6), când 
cererea de revizuire a fost făcută pentru un condamnat decedat sau când 
condamnatul care a făcut cererea ori în favoarea căruia s-a făcut revi- 
zuirea a decedat după introducerea cererii, prin derogare de la dispoziţiile 
art. 16 alin. (1) lit. f), procedura de revizuire îşi va urma cursul, iar în cazul 
admiterii în principiu, după rejudecarea cauzei, instanţa va HARMS, după 
caz, achitarea ori încetarea procesului penal. 


5.3. Suspendarea executării hotărârii supuse revizuirii 


Soluția admiterii în principiu atrage după sine posibilitatea luării 
anumitor măsuri de către instanța de judecată, dintre care cea mai impor- 

tantă constă în suspendarea executării hotărârii atacate. Astfel, potrivit 
art. 460 alin. (1), odată cu admiterea în principiu a cererii de revizuire sau 
ulterior acesteia, instanța poate suspenda motivat, în tot sau în parte, 
executarea hotărârii supuse revizuirii. În acest caz, de asemenea, instanța 
poate dispune respectarea de către condamnat a unora dintre obligaţiile 
privind controlul judiciar, prevăzute în art. 215 alin. (1) şi (2). 

În cazul în care persoana condamnată nu respectă obligaţiile stabilite 
prin încheiere, instanța, din oficiu sau la cererea procurorului, poate 
dispune revocarea măsurii suspendării şi reluarea executării pedepsei. 

Încheierea prin care s-a dispus suspendarea hotărârii supuse revi- 
zuirii poate fi contestată de către procuror sau de către persoana intere- 
sată, în termen de 48 de ore de la pronunțare pentru cei prezenți şi de la 
comunicare pentru cei lipsă. Contestaţia formulată de procuror este 
suspensivă de executare. Pentru soluţionarea contestaţiei, condamnatul 
aflat în stare de detenţie sau internat într-un centru educativ este adus la 
judecată. Participarea procurorului este obligatorie. | 

Potrivit art. 460 alin. (4), în cazul admiterii în principiu a cererii de 
revizuire pentru existența unor hotărâri ce nu se pot concilia, cauzele în 
care aceste hotărâri au fost pronunţate se reunesc în vederea rejudecării. 


5.4. Rejudecarea după admiterea în principiu 


Având în vedere funcţionalitatea pe care o are etapa judecării în 
principiu, aceasta se înfăţişează ca o judecată de ordin procesual, în care 
se verifică temeinicia cererii de revizuire pentru a se hotărî dacă urmează 
să aibă loc o rejudecare a fondului cauzei!. 

În cazul în care are loc admiterea în principiu a cererii de revizuire, 

urmează rejudecarea fondului cauzei a cărei revizuire se cere. 
| Rejudecarea cauzei după admiterea în principiu a cererii de revizuire 
se face potrivit regulilor de procedură privind judecata în primă instanţă. 

Trebuie însă subliniat faptul că unele dispoziţii care au incidență 
obligatorie la judecata în primă instanță nu se aplică întocmai în cazul 
rejudecării cauzei după admiterea în principiu. Astfel, în privința cercetării 
judecătoreşti, subliniem faptul că instanța are posibilitatea, şi nu obligația, 
să administreze din nou probele din cursul primei judecăți. În legătură cu 
acest aspect, în literatura de specialitate se subliniază, pe bună dreptate, 
că în faza rejudecării cauzei principiul nemijlocirii îşi găseşte o serioasă 
limitare?. 

Potrivit art. 461 alin. (3), în cazul în care instanța constată că situația 
de fapt nu poate fi stabilită în mod nemijlocit sau aceasta nu s-ar putea 
face decât cu mare întârziere, dispune efectuarea cercetărilor necesare de 


1 Dongoroz ll, pp. 274-275. 
2 D.V. Mihăiescu, V. Rămureanu, op. cit., p. 274. 

către procurorul de la parchetul de pe lângă această instanţă, într-un 
interval ce nu poate depăşi 3 luni. 

Se impune să menţionăm faptul că posibilitatea efectuării anumitor 
cercetări de către procuror în cadrul procedurii revizuirii nu reprezintă o 
noutate a actualei reglementări. În acest sens, potrivit art. 397 şi art. 399 
din Codul de procedură penală anterior, procedura soluționării unei cereri 
de revizuire presupunea efectuarea obligatorie de către procuror a anu- 
mitor acte de cercetare. Actuala reglementare comportă însă şi patiia ja de 
diferențiere, după cum urmează: 

1) efectuarea actelor de cercetare de către procuror nu mai este 
obligatorie, această etapă fiind lăsată la aprecierea instanţei de judecată 
sesizate cu soluţionarea cererii de revizuire; 

2) eventualele acte de cercetare desfăşurate de procuror ca urmare 
a dispoziţiei instanţei de judecată se plasează în cadrul procedurii revizuirii 
după etapa admiterii în principiu a căii extraordinare de atac, spre deose- 
-bire de reglementarea anterioară, când această etapă era Rasă anterior 
sesizării instanţei (şi, implicit, admiterii în principiu); 

3) intervalul de timp maxim alocat pentru efectuarea acestor E sie de 
cercetare este de 3 luni, spre deosebire de reglementarea anterioară, 
unde termenul maxim era de 2 luni. 

În ipoteza în care instanţa de judecată a dispus efectuarea acestor 
cercetări de către procuror, acesta va înainta instanței întregul material 
după efectuarea cercetărilor stabilite. 

O regulă specifică pentru desfăşurarea cercetării în procedura 
revizuirii este menţionată în art. 461 alin. (5), unde se arată că persoanele 
prevăzute la art. 453 alin. (1) lit. b) şi d) nu pot fi audiate ca martori în 
cauza supusă revizuirii, dacă dovada acestor cazuri de revizuire s-a făcut 
prin hotărâre judecătorească. Regula este aplicabilă atât pentru desfăşu- 
rarea cercetării judecătoreşti de către instanţa care a admis în principiu 
cererea de revizuire, cât şi pentru efectuarea actelor de cercetare de către 
procuror. 

După terminarea cercetării judecătoreşti, în şedinţa de rejudecare din 
cadrul revizuirii au loc dezbaterile. Întrucât în această privință sunt apli- 
cabile dispoziţiile legale care guvernează desfăşurarea judecății în primă 
instanță, la dezbateri vor lua cuvântul, în ordine: procurorul, persoana 
vătămată, partea civilă, partea responsabilă civilmente şi inculpatul. 

După şedinţa de judecată, au loc deliberarea şi pronunțarea 
hotărârii. 

După rejudecarea cauzei a cărei revizuire s-a cerut, instanța poate 
admite cererea de revizuire sau o poate respinge. 

În cazul în care instanța admite cererea de revizuire, anulează hotă- 
rârea în măsura în care a fost admisă revizuirea sau hotărârile care nu se 
pot concilia şi pronunţă o nouă hotărâre potrivit art. 395-399, care se aplică 
în mod corespunzător. 

Măsura în care poate fi anulată hotărârea depinde de poziția 
procesuală a revizuentului şi întinderea cererii de revizuire!. 

Având în vedere că părţile din proces pot cere revizuirea numai în 
limitele calităţii lor procesuale, admiterea revizuirii se va face numai între 
aceste limite. Astfel, cererea făcută de persoana vătămată nu poate afecta 
latura civilă a hotărârii. 

În dispoziţiile art. 462 alin. (2) se menționează despre efectul exten- 
siv şi efectul neagravant al revizuirii. În acest sens, instanța va proceda la 
rejudecarea cauzei prin extindere şi cu privire la părţile care nu au formulat 
cerere de revizuire, putând hotărî şi în privinţa lor, fără să le poată crea 
acestora o situaţie mai grea. Trebuie precizat însă că revizuirea are efect 
extensiv când soluția dată prin noua hotărâre le este favorabilă celor la 
care s-a extins, datorită solidarităţii obiective dintre situaţia celui care a 
declarat revizuirea şi situaţia celor la care a fost extinsă soluţia favorabilă?. 
De exemplu, în cazul în care inculpatul este achitat în cazul revizuirii, pe 
temeiul că fapta nu există, vor fi achitați, prin extinderea soluţiei, şi ceilalţi 
coinculpaţi, condamnaţi în cauza a cărei revizuire se cere. 

În cazul în care revizuirea a fost admisă în baza art. 453 alin. (1) 
lit. a)-d), instanța va putea pronunţa oricare dintre soluţiile prevăzute în 
art. 396 alin. (1). De exemplu, instanța poate menţine soluţia condamnării, 
dar poate schimba încadrarea juridică a faptei sau poate reține unele 

cauze de atenuare sau de agravare a răspunderii penale”. 

| În ipoteza admiterii revizuirii formulate în baza art. 453 alin. (1) lit. f), 
pot fi supuse căii extraordinare de atac hotărârile prin care se dispune 
condamnarea inculpatului, renunțarea la aplicarea pedepsei, amânarea 
executării pedepsei, achitare sau încetarea procesului penal. Aceste 
soluții, dacă se constată că sunt netemeinice, pot fi înlocuite cu soluții 
diametral opuse. În acest mod, de exemplu, soluţia condamnării poate fi fi 
menţinută şi, prin schimbarea încadrării juridice, să se pronunţe o pe- 
deapsă mai blândă. Sau, soluţia condamnării poate fi înlocuită cu soluția 
renunțării la aplicarea pedepsei sau amânării aplicării pedepsei, soluții mai 
favorabile inculpatului condamnat. În alt sens, inculpatul față de care s-a 
dispus încetarea procesului penal prin hotărârea definitivă a cărei revizuire 
se solicită, poate fi condamnat ca urmare a admiterii căii de atac extraordi- 
nare şi a rejudecării cauzei. 

În ipoteza în care instanța anulează hotărârea atacată, în măsura 
în care este posibil“, sunt înlăturate şi efectele pe care hotărârea respec- 
tivă le-a produs5, în sensul restabilirii situației anterioare condamnării 


1 Ibidem. 

2 Dongoroz ll, p. 276. 

3 D.V. Mihăiescu, V. Rămureanu, op. cit., p. 266. 

4 Desigur că nu pot fi înlăturate faptele materiale consumate, cum ar fi, de exemplu, 
executarea pedepsei privative de libertate (D.V. Mihăiescu, V. Rămureanu, op. cit., p. 279). 

5 R. Merle, A. Vitu, op. cit., p. 1211. 

revizuentului (statu quo ante). În acest sens, în dispoziţiile art. 462 alin. (3) 
se arată că instanţa ia măsuri pentru restabilirea situaţiei anterioare, dispu- 
nând, dacă este cazul, restituirea amenzii plătite şi a bunurilor confiscate, 
a cheltuielilor judiciare pe care cel în favoarea căruia s-a admis revizuirea 
nu era ținut să le suporte sau alte asemenea măsuri. 

În cazul în care instanța, după rejudecarea cauzei, găseşte cererea 
de revizuire ca neîntemeiată, o respinge. Soluţia respingerii revizuirii 
atrage după sine o serie de consecinţe, cum sunt: încetarea măsurii sus- 

„pendării executării hotărârii, dacă o asemenea măsură a fost luată pe 
parcursul revizuirii, precum şi obligarea revizuentului' la plata cheltuielilor 
judiciare către stat. 

Potrivit art. 463, sentinţa prin care instanţa se pronunţă asupra cererii 
de revizuire, după rejudecarea cauzei, este supusă aceleiaşi căi de atac 
ca şi hotărârea la care se referă revizuirea. 

De asemenea, hotărârea definitivă dată în soluţionarea unei revizuiri 
este supusă căilor de atac extraordinare, cu excepția recursului în casație, 
inclusiv unei noi cereri de revizuire, dacă se constată incidenţa vreunuia 
dintre cazurile prevăzute în art. 453, intervenite ulterior rămânerii definitive 
a hotărârii. 

În dispoziţiile art. 464 se arată că în cazul respingerii cererii de revi- 
zuire ca inadmisibilă sau ca neîntemeiată, nu va putea fi formulată o nouă 
cerere pentru aceleaşi motive. 


e. A 


$ 6. Procedura revizuirii în cazul hotărârilor Curţii 
Europene a Drepturilor Omului 


Conform art. 465 alin. (1), hotărârile definitive pronunţate în cauzele 
în care Curtea Europeană a Drepturilor Omului a constatat o încălcare a 
drepturilor sau libertăţilor fundamentale ori a dispus scoaterea cauzei de 
pe rol, ca urmare a soluționării amiabile a litigiului dintre stat şi reclamanți, 
pot fi supuse revizuirii, dacă vreuna dintre consecinţele grave ale încălcării 
Convenției pentru apărarea drepturilor omului şi a libertăţilor fundamentale 
şi a protocoalelor adiționale la aceasta continuă să se producă şi nu poate 
fi remediată decât prin revizuirea hotărârii pronunţate. 

Aşadar, situațiile-premisă care permit revizuirea unei hotărâri defi- 
nitive, în acest caz, sunt următoarele: 1) Curtea Europeană a Drepturilor 
Omului a constatat o încălcare a drepturilor sau libertăților fundamentale în 
desfăşurarea unui proces penal; 2) Curtea Europeană a Drepturilor Omului 


1 Menţionăm şi greşeala de exprimare cuprinsă în art. 462 alin. (4), unde se arată că 
instanța va dispune obligarea „revizuientului” la plata cheltuielilor judiciare către stat, în 
condiţiile î în care forma corectă a titularului revizuirii este aceea de „revizuent”. De lege lata, 
apreciem că se impune utilizarea formei corecte, „revizuent”. 

a dispus scoaterea cauzei de pe rol, ca urmare a soluționării amiabile a 
litigiului dintre statul român şi reclamanți. 

Condiţii. Procedura revizuirii în baza art. 465 presupune îndeplinirea 
cumulativă a următoarelor două condiţii: 

- să se constate de către Curtea Europeană a Drepturilor Omului 
încălcarea unui drept dintre cele prevăzute în Convenţia europeană într-o 
cauză penală în care hotărârea instanței a rămas definitivă sau să se 
dispună scoaterea cauzei de pe rol, ca urmare a intervenției înțelegerii 
amiabile; 

- să se constate că efectele negative ale încălcării respectivului drept 
continuă să se producă şi nu pot fi remediate decât prin revizuirea hotărârii 
pronunțate. 

Dacă prin hotărârea definitivă a Curţii Europene a Drepturilor Omului 
s-a constatat o încălcare a art. 8 din Convenţia europeană a drepturilor 
omului, constând în interzicerea automată a drepturilor părinteşti, ca 
pedeapsă accesorie, iar condamnatul revizuent se află în cursul executării 
pedepsei, consecinţele grave ale acestei încălcări continuă să se producă 
şi nu pot fi remediate decât prin revizuirea hotărârii pronunţate, fiind înde- 
plinite condiţiile pentru revizuirea respectivei hotărâri”. 

În acelaşi sens, cererea de revizuire va fi admisă dacă instanţa de la 
“Strasbourg a constatat încălcarea dreptului la un proces echitabil, prin 
“condamnarea inculpatului fără ca acesta să fi fost audiat de către instanța 
de recurs (în condiţiile în care instanţele inferioare au dispus soluția 
achitării), pe de o parte, şi s-a stabilit că efectele grave ale condamnării 
continuă să se producă, deoarece condamnatul, din cauza cazierului 
judiciar, este împiedicat să acceadă la funcţii publice sau la anumite locuri 
de muncă, iar aceste consecinţe nu pot fi remediate decât prin revizuirea 
hotărârii de condamnare, pentru că numai prin desființarea hotărârii şi 
rejudecarea căii ordinare de atac cu respectarea drepturilor condamnatului 
se poate pronunţa o hotărâre legală şi temeinică?. 

Într-o altă cauză, Curtea Europeană a Drepturilor Omului a constatat, 
prin hotărâre definitivă, o încălcare a prevederilor art. 6 par. 2 din 
Convenţie, referitoare la prezumția de nevinovăție, încălcare constând în 
influențarea opiniei publice prin declaraţiile reprezentanților autorităților 
privind vinovăția revizuenților, anterior pronunțării unei hotărâri definitive de 
condamnare a acestora, precum şi prin prezentarea revizuenţilor în fața 
instanței în costumul locului de detenţie, specific persoanelor condam- 
nate. Consecințele grave ale încălcării prezumției de nevinovăție în pro- 
cesul penal finalizat prin condamnarea revizuenților continuând a se 
produce, prin admiterea revizuirii hotărârile pronunţate în primă instanţă şi 


| Î.C.C.J., c 9, dec. nr. 83/2010, conform site-ului instanței supreme. 
2 Î.C.C.J., c 9, dec. nr. 544/2008, conform site-ului instanței supreme. 

în căile de atac, au fost desființate, cauza fiind trimisă spre rejudecare la 
prima instanță!. 

Titulari. În principal, revizuirea poate fi formulată de persoana al 
cărei drept a fost încălcat. Evident, pentru ca o persoană să poată invoca 
încălcarea unui drept, se impune să fi avut calitatea de reclamant la Curtea 
Europeană a Drepturilor Omului, în cadrul unui proces în care s-a consta- 
tat încălcarea unui drept sau s-a dispus scoaterea cauzei de pe rol. 

În calitate de substituiţi procesuali, revizuirea poate fi introdusă şi de 
membrii de familie ai condamnatului, chiar şi după moartea acestuia, 
numai dacă cererea este formulată în favoarea condamnatului. Opinăm că 
în acest caz cererea de revizuire poate fi introdusă şi de membrii de familie 
ai persoanei față de care s-a dispus renunţarea la aplicarea pedepsei sau 
amânarea aplicării pedepsei. 

Nu în ultimul rând, revizuirea poate fi solide şi de procuror. 

Instanța competentă. Potrivit art. 465 alin. (3), cererea de revizuire 
se introduce la instanța care a pronunțat hotărârea a cărei revizuire se 
cere. Ca atare, având în vedere că poate deveni definitivă atât hotărârea 
primei instanţe, cât şi hotărârea instanţei de apel şi luând în considerare 
posibilitatea încălcării unuia dintre drepturile garantate prin Convenţia 
europeană a drepturilor omului în oricare dintre cele două grade jurisdictio- 
nale, calea extraordinară de atac a revizuirii în cazul analizat poate fi 
soluționată de către toate instanţele de judecată din sistemul nostru 
judiciar. 

De exemplu, dacă se solicită revizuirea sentinței pronunțate de 
curtea de apel, hotărâre rămasă definitivă prin respingerea apelului de 
către Înalta Curte de Casaţie şi Justiţie, cererea de revizuire va fi introdusă 
la curtea de apel, în calitate de primă instanță care a pronunţat sentința a 
cărei retractare se solicită. În acelaşi exemplu, dacă încălcarea dreptului a 
survenit cu ocazia judecării apelului la instanța supremă şi.ceea ce se 
critică este decizia pronunţată în apel, cererea de revizuire va fi introdusă 
la Înalta Curte de Casaţie şi Justiție. 

Cu titlu particular, în ipoteza rămânerii definitive a hotărârii primei 
instanţe prin neapelare?, acest caz de revizuire nu poate fi, practic, invocat 
pentru simplul motiv că sesizarea Curţii Europene a Drepturilor Omului nu 
poate fi făcută, potrivit art. 35 alin. (1) din Convenţie, decât în măsura în 
care au fost epuizate toate căile de atac interne. Or, rămânerea definitivă a 
hotărârii penale la prima instanţă prin neapelare presupune neexercitarea 
căii ordinare de atac a apelului sau retragerea acesteia, ceea ce înseamnă 


1Î.C.C.J., c 9, dec. nr. 780/2009, conform site-ului instanței supreme. 

e Rămânerea definitivă a hotărârii primei instanţe se produce prin neapelare în 
cazurile prevăzute în art. 551 pct. 2 şi 3, şi anume fie la data expirării termenului de apel, 
când nu s-a declarat apel în termen, fie la data retragerii apelului, dacă aceasta s-a produs 
după expirarea termenului de apel. 

că posibilităţile interne de criticare a hotărârii nu au fost epuizate. Acest 
fapt determină constatarea de către instanța de contencios european a 
inadmisibilităţii cererii prin care a fost sesizată, ceea ce înseamnă că 
procedura revizuirii nu poate fi declanşată, lipsind hotărârea prin care 
Curtea Europeană a Drepturilor Omului a constatat încălcarea dreptului de 
procedură. Pe de altă parte, în măsura în care neexercitarea căii ordinare 
de atac a apelului nu poate fi imputată părții, aceasta are totuşi la dispo- 
ziție o serie de remedii procesuale prin care poate determina judecarea 
cauzei în apel, cum ar fi repunerea în termenul de apel sau exercitarea căii 
extraordinare de atac a redeschiderii procesului în cazul judecării în lipsă. 
Şi în acest caz este improbabilă constatarea de către Curtea Europeană a 
Drepturilor Omului a încălcării dreptului cu ocazia judecății în primă 
instanță, ca urmare a neîndeplinirii de către reclamant a obligaţiei de a 
epuiza căile de atac interne. 

În acest context, considerăm că acest caz de revizuire, care presu- 
pune existența unei hotărâri prin care Curtea Europeană a Drepturilor 
Omului să constate încălcarea drepturilor sau libertăților fundamentale, 
presupune cu necesitate parcurgerea căii de atac a apelului. 

Termen. Se poate solicita revizuirea unei hotărâri în termen de 3 
luni! de la data publicării în Monitorul Oficial al României, Partea |, a 
hotărârii definitive pronunţate de Curtea Europeană a Drepturilor Omului. 

“Şedinţa de judecată se va desfăşura cu citarea părţilor. Partea aflată 
în stare de deţinere este adusă la judecată, participarea procurorului fiind 
obligatorie. 

Instanța poate dispune, după sesizare, din oficiu, la propunerea 
procurorului sau la cererea părții, suspendarea executării hotărârii atacate, 
dispoziţiile art. 460 alin. (1) şi (3) aplicându-se în mod corespunzător. 

Examinarea cererii de revizuire se face de către instanţa de judecată 
în baza actelor dosarului, a concluziilor procurorului şi, atunci când părțile 
sunt prezente la judecarea cererii, a concluziilor formulate de către 
acestea. 

Soluţionarea căii extraordinare de atac în acest caz, potrivit art. 465 
alin. (9), se face prin decizie. Sub acest aspect, subliniem diferenţa exis- 
tentă față de procedura soluționării revizuirii în cazurile prevăzute în 
art. 453 alin. (1), având în vedere că rejudecarea cauzei după admiterea în 
principiu pentru toate aceste cazuri se face prin sentință. 

Soluţiile care pot fi pronunţate în urma judecării cererii de revizuire 
sunt de admitere ori de respingere a cererii. 

Respingerea revizuirii va fi pronunţată când se constată tardivitatea, 
inadmisibilitatea ori caracterul nefondat al cererii. 


1 Potrivit art. 408! alin. (4) din Codul de procedură penală anterior, revizuirea putea 
fi solicitată în termen de un an de la publicarea hotărârii Curţii Europene a Drepturilor 
Omului în Monitorul Oficial al României, Partea |. 

Admiterea căii extraordinare de atac se dispune atunci când instanţa 
constată că cererea de revizuire este fondată. În acest caz, sunt prevăzute 
două posibilități distincte, descrise în cele ce urmează. 

În primul rând, instanţa desființează, în parte, hotărârea atacată sub 
aspectul dreptului încălcat şi, în rejudecarea cauzei, înlătură consecințele 
încălcării dreptului. 

În rejudecarea cauzei, potrivit art. 465 alin. (11) lit. a), se aplică 
dispoziţiile Secţiunii 1, Capitolului V, Titlul III din Partea specială a Codului 
de procedură penală. 

Norma legală menţionată mai sus reprezintă încă un exemplu al 
inconsecvențţei legiuitorului în elaborarea noii legi de procedură penală. 
Astfel, dispoziţiile art. 465 alin. (11) lit. a), la momentul adoptării Codului de 
procedură penală actual, se armonizau cu ansamblul dispoziţiilor pro- 
cesual penale, în sensul că în rejudecarea revizuirii în cazul hotărârilor 
Curţii Europene a Drepturilor Omului se aplicau regulile valabile pentru 
judecarea recursului în casație, al cărui sediu legal iniţial se afla în 
Secţiunea 1, Capitolul V, Titlul II din Partea specială a Codului de 
procedură penală. 

Ca urmare însă a modificării şi completării Codului de E rocă 
penală prin Legea nr. 255/2013, Secţiunea 1, Recursul în casație, din 
Capitolul V, Căile extraordinare de atac, a devenit Secţiunea 2, în timp ce 
Secţiunea 1 a fost consacrată contestatiei în anulare. Această modificare 
însă nu s-a reflectat şi în procedura judecării revizuirii în cazul hotărârilor 
Curţii Europene a Drepturilor Omului. În aceste condiţii, aplicarea decla- 
rativă a art. 465 alin. (11) lit. a) ar conduce la concluzia că rejudecarea 
revizuirii se- realizează conform procedurii de judecare a contestației în 
anulare, teză care nu poate fi însă acceptată, deoarece nu este justificată 
modificarea procedurii de în ll ție a a cererii de revizuire în cazul 
analizat. 

În aceste circumstanțe, urmează să reținem că rejudecarea cauzei 
de către instanţa care a admis cererea de revizuire în vederea înlăturării 
consecințelor încălcării dreptului se va desfăşura potrivit regulilor de pro- 
cedură aplicabile pentru judecarea recursului în casaţie. De lege ferenda, 
se impune însă ca art. 465 alin. (11) lit. a) să fie modificat în sensul 
menționat. 

În al doilea rând, potrivit art. 465 alin. (11) lit. b), instanța care a 
admis cererea de revizuire desființează hotărârea şi, când este necesară 
administrarea de probe, dispune rejudecarea de către instanţa în fața 
căreia s-a produs încălcarea dreptului. 

Prin „instanţa în fața căreia s-a produs încălcarea dreptului” se înțe- 
lege, de regulă, chiar instanţa care a pronunțat hotărârea a cărei revizuire 
se cere, adică instanţa competentă să judece cererea de revizuire. În 
acest caz, instanța de revizuire, admite calea de atac, desființează 


S 

hotărârea definitivă şi, în rejudecare, are posibilitatea de a administra 
probe, dacă este necesar. 

Din modul de formulare a art. 465 alin. (11) lit. b) ar putea rezulta că 
instanța de revizuire, admițând cererea, are posibilitatea de a dispune 
rejudecarea de „instanța în fața căreia s-a produs încălcarea dreptului”, 
alta decât instanţa de revizuire. În opinia noastră, explicația acestei norme 
se găseşte în tehnica legislativă utilizată la reglementarea acestui caz de 
revizuire. Astfel, procedura revizuirii în cazul hotărârilor Curţii Europene a 
Drepturilor Omului a fost preluată relativ identic din Codul de procedură 
penală anterior, unde se arăta că acest caz de revizuire se judecă exclusiv 
la inalta Curte de Casaţie şi Justiţie, în complet de 9 judecători. Pentru 
această ipoteză, rejudecarea cauzei, după admiterea revizuirii, de către 
instanța în fața căreia se produsese încălcarea dreptului (alta decât 
instanța supremă) reprezenta o soluție firească. În condiţiile actualului Cod 
de procedură penală, stabilindu-se că judecarea acestui caz de revizuire 
revine instanţei care a pronunțat hotărârea definitivă viciată, ipoteza 
existenței unei instanțe de revizuire diferite de instanța în fața căreia s-a 
produs încălcarea dreptului nu este viabilă. 

Similar primei ipoteze, este reluată în mod eronat trimiterea la 
Secţiunea 1, Capitolul V, Titlul III din Partea specială a Codului de pro- 
cedură penală, în condiţiile în care, după cum am observat, în realitate 
este vorba despre Secţiunea 2. 

Căi de atac. După cum am observat deja, hotărârea pronunţată în 
soluționarea acestui caz de revizuire este o decizie, indiferent dacă 
instanța de revizuire, care a pronunțat hotărârea atacată, este prima 
instanţă sau instanța de apel. Prin intermediul acestei decizii, instanța de 
revizuire poate dispune, după caz: a) respingerea cererii de revizuire ca 
tardivă, inadmisibilă sau nefondată; b) admiterea cererii de revizuire, 
desființarea în parte a hotărârii atacate sub aspectul dreptului încălcat, 
urmată de rejudecarea cauzei de către instanţa de revizuire; c) admiterea 
cererii de revizuire, desființarea hotărârii atacate, urmată, când este 
necesară administrarea de probe, de rejudecarea cauzei de către instanța 
de revizuire. 

Potrivit art. 465 alin. (12), această decizie este supusă căilor de atac 
prevăzute de lege pentru hotărârea revizuită. 

Exemplificând, în ipoteza în care revizuirea în cazul hotărârilor Curţii 
Europene a Drepturilor Omului se judecă de prima instanță, aceasta va 
pronunța o decizie, împotriva căreia se poate exercita calea de atac a 
apelului. Această regulă de procedură, care se desprinde din dispozițiile 
art. 465, contravine regulii menționate în art. 408, în conformitate cu care 


1 Această reglementare diferită față de celelalte cazuri de revizuire reprezintă, în 
opinia noastră, o altă consecinţă a preluării reglementării anterioare, prin care se stabilea 
competența exclusivă a Înaltei Curți de Casaţie şi Justiţie. 

apelul poate fi exercitat numai împotriva sentințelor şi a încheierilor. În 
aceste circumstanţe, apreciem că se impune, de lege ferenda, modificarea 
art. 465 alin. (9), prin adoptarea regulii aplicabile celorlalte cazuri de 
revizuire, în sensul rezolvării căii de atac prin sentință. | | 

În cazul în care hotărârea a cărei revizuire se cere este decizia 
instanței de apel (încălcarea dreptului intervenind în cursul judecării 
apelului în respectiva cauză), instanța de revizuire va pronunţa o decizie 
împotriva căreia nu se poate exercita calea de atac a apelului. În acest 
ultim caz pot fi însă exercitate, în condiţiile legii, căile extraordinare de 
atac, inclusiv o nouă revizuire. Prin excepţie de la această regulă, conform 
art. 434 alin. (2) lit. a), aceste decizii nu pot fi atacate cu recurs în casaţie. 


Secțiunea a V-a 


Redeschiderea procesului penal în cazul judecării 
în lipsă a persoanei condamnate sau faţă de care 

s-a dispus renunţarea la aplicarea pedepsei sau amânarea 
aplicării pedepsei 


§ 1. Noţiuni introductive 


De la început, este necesar să precizăm că prin calea extraordinară 
de atac a redeschiderii procesului penal legiuitorul a urmărit să asigure 
posibilitatea reluării, în condiţiile legii, a judecării cauzei, nu şi a fazei de 
urmărire penală. Aşadar, prin sintagma „proces penal”, utilizată în denu- 
mirea căii extraordinare de atac, se impune să înțelegem faza de judecată, 
apelând la metoda interpretării restrictive. 

Reamintim faptul că prin participarea inculpatului A desfăşurarea 
judecății se asigură, în primul rând, posibilitatea exercitării de către acesta 
a dreptului la apărare. Astfel, inculpatul poate combate probele în acuzare 
administrate şi poate solicita administrarea unor probe în apărare. De 
asemenea, indisolubil legat de exercitarea apărării, inculpatul, participând 
la şedinţa de judecată, are dreptul procesual de a participa la audierea 
celorlalte părţi, a persoanei vătămate, a martorilor şi a altor persoane care 
pot fi audiate pe parcursul cercetării judecătoreşti”. 

În lipsa inculpatului de la desfăşurarea judecății, nu se realizează 
condițiile necesare pentru respectarea contradictorialităţii. Totodată, este 
încălcat principiul nemijlocirii, instanța de judecată neavând elementele 


1 Cu privire la încălcarea dreptului la un proces echitabil, produsă în circumstanţele 
încălcării dreptului acuzatului de a interoga martorii din proces, a se vedea C. Birsan, 
Convenţia europeană a drepturilor omului, Ed. C.H. Beck, Bucureşti, 2005, vol. |, 
pp. 562-570. 

necesare pentru cunoaşterea inculpatului, în vederea reţinerii existenţei 
circumstanțelor legale sau judiciare care să permită buna individualizare 
judiciară a pedepsei. 

Pentru toate aceste motive şi ținând cont de bogata jurisprudenţă a 
Curţii Europene a Drepturilor Omului în materia procesului echitabil, sub 
componenta participării persoanei acuzate la judecarea cauzei, legiuitorul 
român a prevăzut redeschiderea procesului penal ca o nouă cale extraor- 
dinară de atac îndreptată împotriva hotărârilor penale definitive de con- 
damnare, renunțare la aplicarea pedepsei sau amânare a executării 
pedepsei. 

Analiza din perspectivă istorică a instituției redeschiderii procesului 
penal ne conduce la constatarea existenţei unor prevederi similare, care, 
în forme diferite, se aplicau situaţiilor în care persoanele nu participau la 
desfăşurarea activităţii jurisdicționale în materie penală. 

Astfel, în primul Cod de procedură penală modern din țara noastră, 
adoptat în anul 1864, era prevăzută calea de atac a opozițiunii, constând 
în posibilitatea recunoscută persoanei judecate în lipsă de a solicita reju- 
decarea cauzei de către aceeaşi instanță. Opoziţiunea era consacrată ca 
fiind, alături de apel, una dintre cele două căi ordinare de atac, având 
natura juridică a unei căi de atac de retractare!. Calea de atac putea fi 
exercitată de către inculpat şi partea civilă. 
| Opoziţiunea a fost menţinută şi în Codul de procedură penală „Carol 
al |l-lea”, adoptat în anul 1936, fiind, de asemenea, o cale ordinară de atac 
de retractare, prin intermediul căreia cel judecat în lipsă avea dreptul de a 
se adresa aceleiaşi instanțe pentru rejudecarea cauzei?. Puteau solicita 
redeschiderea procesului inculpatul, partea civilă şi partea responsabilă 
civilmente, în măsura în care au fost judecaţi în lipsă. 

În Codul de procedură penală adoptat în anul 1968 opoziţiunea nu a 
mai fost reglementată, singura cale ordinară de atac fiind recursul (căruia i 
s-a adăugat, în 1992, calea de atac a apelului). Cu toate acestea, sub o 
altă modalitate, legiuitorul a înțeles să instituie remedii procesuale pentru 
situaţia judecării în lipsă. În acest sens, potrivit variantei iniţiale a Codului 
de procedură penală, partea care lipsea atât de la judecata în primă 
instanţă, cât şi de la pronunțare putea declara recurs şi peste termen, dar 
nu mai târziu decât 10 zile de la data, după caz, a începerii executării 
pedepsei sau a începerii executării dispozițiilor privind despăgubirile civile. 


1 Pentru detalii, a se vedea |. Tanoviceanu, Curs de procedură penală română, 
Atelierele grafice Socec, Bucureşti, 1913, pp. 487-492. 

2 În literatura de specialitate, datorită faptului că cererea de rejudecare a cauzei se 
adresa aceleiaşi instanțe, opoziţiunea era considerată ca fiind o cale de atac reverențioasă 
„(a se vedea |. lonescu-Dolj, Curs de procedură penală română, Bucureşti, 1937, p. 430). 
Acelaşi autor aprecia opozițiunea ca fiind o cale de atac foarte criticată, deoarece aceasta 
este transformată de inculpat „într-o adevărată şicană, toți lăsându-se, spre a prelungi 
procesul, să fie judecati în lipsă” (op. cit., p. 433). 

Ulterior, după reintroducerea căii de atac a apelului, dispoziţiile mai sus 
menționate erau de aplicare şi pentru apel. 

Apelul şi recursul peste termen nu aveau însă natura juridică a unor 
căi de atac, reprezentând remedii procesuale, care aveau rolul de a 
asigura părţilor care nu participaseră la judecată posibilitatea de a exercita 
calea de atac a apelului sau recursului. 

O revenire parţială la calea de atac a opoziţiei s-a realizat prin 
dispoziţiile art. | pct. 221 din Legea nr. 281/2003, prin care s-a prevăzut 
procedura rejudecării persoanelor judecate în lipsă în caz de extrădare. 
Astfel, a fost introdus în Codul de procedură penală anterior articolul 5227, 
în conformitate cu care, în cazul în care se cerea extrădarea unei per- 
soane judecate şi condamnate în lipsă, cauza putea fi rejudecată de către 
instanţa care a judecat în primă instanţă, la cererea condamnatului. Regle- 
mentarea a fost criticată în literatura de specialitate, pe bună dreptate, 
apreciindu-se că aceasta este contrară dispoziţiilor art. 6 din Convenţia 
europeană a drepturilor omului, în măsura în care redeschiderea pro- 
cesului penal poate viza numai persoanele condamnate, după extrădarea 
acestora (sau aducerea în ţară prin intermediul mandatului european de 
arestare). S-a propus, în aceste condiţii, ca orice persoana condamnată în 
lipsă să poată solicita redeschiderea procesului penal. 

Toate aceste considerente au determinat introducerea în actualul 
Cod de procedură penală a procedurii redeschiderii procesului penal, prin 
includerea acesteia în categoria căilor extraordinare de atac. 

În cele ce urmează vom analiza hotărârile supuse redeschiderii 
procesului penal, declararea căii extraordinare de atac şi procedura de 
judecată. 


$ 2. Hotărârile supuse redeschiderii procesului penal 


Din analiza dispoziţiilor art. 466 alin. (1) şi alin. (5) rezultă că pot fi 
supuse căii de atac a redeschiderii procesului penal, în cazul judecării în 
lipsă a persoanei, următoarele categorii de hotărâri penale definitive: 

1) hotărârea de condamnare; 

2) hotărârea de renuntare la aplicarea pedepsei; 

3) hotărârea de amânare a aplicării pedepsei. 

Per a contrario, nu poate determina redeschiderea procesului penal 
ipoteza pronunțării unei hotărâri definitive de achitare sau încetare a pro- 
cesului penal, chiar dacă a fost pronunţată în lipsa inculpatului la jude- 
carea cauzei. 


1M. Udroiu, O. Predescu, Protecția europeană a drepturilor omului şi procesul penal 
român. Tratat, Ed. C.H. Beck, Bucureşti, 2008, pp. 743-744. 


x 

Aşadar, prin intermediul cererii de redeschidere a procesului penal 
nu pot fi criticate decât hotărâri definitive prin care se rezolvă fondul 
cauzei, în sensul rezolvării acțiunii penale prin condamnare, renunțare la 
aplicarea pedepsei sau amânare a aplicării pedepsei. Rezultă că nu pot fi 
supuse redeschiderii procesului penal hotărârile judecătoreşti prin care nu 
se rezolvă fondul cauzei. 

Obiectul cererii de redeschidere a procesului penal în cazul judecării 
în lipsă a persoanei condamnate îl reprezintă numai hotărârile penale 
definitive prin care s-a dispus condamnarea, renunţarea la aplicarea pe- 
depsei ori amânarea aplicării pedepsei, indiferent dacă judecata în primă 
instanță sau în calea ordinară de atac este consecinţa rejudecării cauzei 
ca urmare a admiterii contestaţiei în anulare ori revizuirii”. 

Prin cererea de redeschidere a procesului penal, persoana condam- 
nată sau față de care s-a dispus renunțarea la aplicarea pedepsei ori 
amânarea aplicării pedepsei contestă nu atât soluția definitivă dispusă în 
cauză, cât mai ales procedura de desfăşurare a judecății în lipsa sa, prin 
înfrângerea contradictorialității şi nemijlocirii, reguli de bază ale judecății. 


ee 


$ 3. Declararea căii extraordinare de atac 


3.1. Titularii redeschiderii procesului penal 


Poate solicita redeschiderea procesului penal persoana condamnată 
sau față de care s-a dispus renunţarea la aplicarea pedepsei ori amânarea 
aplicării pedepsei şi care a fost judecată în lipsă. 

Prin conceptul de „persoană” existent în art. 466 alin. (1) vom 
înțelege inculpatul, singura parte în proces față de care pot fi dispuse 
soluțiile prevăzute în art. 466. Ca atare, redeschiderea procesului penal, 
din punct de vedere al persoanei care poate introduce o cerere în acest 
sens, se înfăţişează ca fiind singura cale extraordinară de atac care nu are 
decât un singur titular, şi anume inculpatul. 

Potrivit art. 466 alin. (2), prin persoana judecată în lipsă se înțeleg 
următoarele două categorii de persoane, după cum urmează: 

1) persoana care nu a fost citată la proces şi nu a luat cunoştinţă în 
niciun alt mod oficial despre acesta; 

2) persoana care, deşi a avut cunoştinţă de proces, a lipsit în mod 
justificat de la judecarea cauzei şi nu a putut încunoştința instanța. 

Cu privire la prima categorie, va fi considerată ca fiind judecată în 
lipsă persoana față de care se constată îndeplinirea cumulativă a celor 
două cerințe, şi anume omisiunea citării, coroborată cu faptul că persoana 
respectivă nu a luat cunoştinţă în niciun mod oficial despre proces. Aşadar, 


1Î.C.C.J., complet HP, dec. nr. 2219.06.2015, publicată în M. Of. nr. 486/2.07.2015. 

spre exemplu, dacă inculpatul nu a fost niciodată citat la proces sau a fost 
citat în mod nelegal, dar a luat cunoştinţă printr-o modalitate oficială 
despre judecarea respectivei cauze (de pildă, prin restituirea către inculpat 
a lucrurilor ridicate), respectivul inculpat nu poate fi considerat persoană 
judecată î în lipsă. Sau, în acelaşi sens, nu este considerat ca fiind judecat 
în lipsă inculpatul care nu a luat cunoştinţă în niciun mod oficial despre 
desfăşurarea procesului penal, fiind plecat din ţară, în condiţiile în care 
procedura de citare a acestuia a fost îndeplinită conform legii atât cu 
ocazia judecății în primă instanţă, cât şi în apel’. 

Nu se consideră judecată în lipsă persoana care şi-a desemnat un 
apărător ales ori un mandatar, dacă aceştia s-au prezentat oricând în 
cursul procesului. Şi în acest caz, apreciem că legiuitorul a avut în vedere, 
exclusiv, desfăşurarea judecății. Ca atare, spre exemplu, dacă inculpatul a 
lipsit pe tot parcursul procesului penal, atât de la desfăşurarea urmăririi 
penale, cât şi de la judecată, iar avocatul ales al acestuia s-a prezentat 
numai în fața organelor de urmărire penală, lipsind ulterior la întreaga fază 
a judecății, sunt îndeplinite cerințele legale pentru introducerea cererii de 
redeschidere a procesului penal. 

Nu este considerată ca fiind judecată în lipsă nici persoana care, 
după comunicarea, potrivit legii, a sentinței de condamnare, renunțare la 
aplicarea pedepsei sau amânare a aplicării pedepsei nu a declarat apel, a 
renunţat la declararea acestuia ori şi-a retras apelul. 

Pentru prima ipoteză, în măsura în care comunicarea sentinței s-a 
realizat potrivit legii, în sensul că inculpatul a luat la cunoştinţă, în acest 
mod, de desfăşurarea procesului penal, conduita procesuală pasivă a 
acestuia reprezintă elementul determinant care împiedică declanşarea căii 
extraordinare de atac. Soluţia legislativă este în consonanţă cu jurispru- 
denţa Curţii Europene a Drepturilor Omului, prin care s-a statuat că nu 
poate fi fi invocată necesitatea redeschiderii procesului penal în cazurile în 
care judecata în lipsă este consecința renunțării voluntare din partea 
inculpatului de a fi prezent în instanță. Aceeaşi justificare o regăsim şi 
pentru situaţiile în care inculpatul condamnat în primă instanţă a renunţat 
la declararea apelului sau, ulterior declarării apelului, a renunțat la calea 
de atac. În toate aceste trei cazuri, inculpatul condamnat, deşi nu a fost 
citat la judecata în primă instanţă şi nu a participat la desfăşurarea 
judecății, nu numai că a luat la cunoştinţă despre desfăşurarea procesului 
penal, dar a şi renunţat în mod neechivoc la participarea în procedura de 
soluționare a apelului. 

Nu în ultimul rând, potrivit art. 466 alin. (4), procesul penal nu poate fi 
redeschis în cazul în care persoana condamnată a solicitat să fie judecată 


1 T, Timiş, sent. pen. nr. 30/2016, conform site-ului http:/Awww.rolii.ro/. 
2 C.E.D.O., Hotărârea din 12.02.1985 în cauza Collozza c. Italiei, în M. Udroiu, 
O. Predescu, op. cit., p. 743. 

în lipsă?. Şi în acest caz inadmisibilitatea redeschiderii procesului penal are 
drept cauză renunțarea expresă a inculpatului la dreptul de a participa la 
judecarea cauzei. 


3.2. Termenul de introducere a cererii de redeschidere a 
procesului penal 


Persoana judecată în lipsă poate solicita redeschiderea procesului 
penal în termen de o lună. 

Acest termen începe să curgă în mod diferit, fiind prevăzute două 
ipoteze distincte, după cum urmează: 

1) regula instituită în materie constă în aceea că termenul începe să 
curgă din ziua în care persoana judecată în lipsă a luat la cunoştinţă, prin 
orice notificare oficială, că s-a desfăşurat un proces penal împotriva sa; 

2) pentru persoana condamnată definitiv judecată în lipsă față de 
care un stat străin a dispus extrădarea sau predarea în baza mandatului 
european de arestare, termenul de o lună curge de la data la care, după 
aducerea în țară, i-a fost comunicată hotărârea de condamnare, renunțare 
la aplicarea pedepsei sau amânare a executării pedepsei. 

In ceea ce priveşte modul de calcul, termenul va expira la sfârşitul 
zilei corespunzătoare a următoarei luni. Astfel, un termen care începe să 
curgă la 20 noiembrie va expira la 20 decembrie. Dacă ultima zi cade 
într-o lună care nu are zi corespunzătoare, termenul expiră în ultima zi a 
acelei luni. De asemenea, când ultima zi a termenului cade într-o zi nelu- 
crătoare, termenul expiră la sfârşitul primei zile lucrătoare care urmează. 

Termenul în care se poate solicita redeschiderea procesului penal 
este peremptoriu, persoana judecată în lipsă putând să promoveze calea 
extraordinară de atac în interiorul intervalului de timp prevăzut de lege. In 
consecință, neexercitarea dreptului de a solicita redeschiderea procesului 
penal înăuntrul termenului legal atrage, pentru titularul său, decăderea din 
acest drept şi respingerea cererii ca fiind inadmisibilă (similar celorlalte căi 
extraordinare de atac, sancţiunea tardivităţii a fost înlocuită cu sancţiunea 
inadmisibilităţii, după cum vom observa în continuare). 


3.3. Cererea de redeschidere a procesului penal 


Potrivit art. 467 alin. (1) şi (2), cererea de redeschidere a procesului 
penal se depune, după caz, fie la instanţa care a judecat cauza în primă 


1 Potrivit art. 353 alin. (6), pe tot parcursul judecății, persoana vătămată şi părțile pot 
solicita, oral sau în scris, ca judecata să se desfăşoare în lipsă, în acest caz nemaifiind 
citate pentru termenele următoare. În acelaşi sens, dar cu referire exclusivă la inculpat, 
potrivit art. 364 alin. (4), pe tot parcursul judecății, inculpatul, inclusiv în cazul în care este 
privat de libertate, poate cere, în scris, să fie judecat în lipsă, fiind reprezentat de avocatul 
său ales sau desemnat din oficiu. 

instanţă, fie la administraţia locului de deţinere, atunci când persoana 
judecată î în lipsă este privată de libertate. În acest ultim caz, administrația 
locului de deţinere va trimite cererea de îndată instanței competente. 

Cererea se formulează în scris şi trebuie motivată, fiind necesar ca 
din conţinutul acesteia să rezulte faptul că persoana a fost judecată în 
lipsă. 

Cererea poate fi însoţită de copii ale înscrisurilor de care persoana 
judecată în lipsă înţelege a se folosi în proces, certificate pentru confor-! 
mitate cu originalul. Când înscrisurile sunt redactate într-o limbă străină, 
ele vor fi însoțite de traducerea în limba română. | 

În situaţiile î în care instanța va constata că cererea este nemotivată 
ori că înscrisurile ataşate cererii în copie nu sunt certificate sau traduse în 
limba română, titularul căii de atac va fi înștiințat despre necesitatea com- 
pletării cererii până la primul termen de judecată sau, după caz, într-un 
termen scurt, stabilit de instanţă. 


$4. Procedura de judecare a redeschiderii procesului : 
penal 


4.1. Instanta competentă 


Instanța competentă să judece cererea de redeschidere a procesului 
penal este instanta care a judecat cauza în primă instanță. În aceste 
circumstante, observăm că judecarea cererii de redeschidere a procesului 
penal este plasată î în competenţa funcţională a tuturor instanțelor de jude- 
cată, deoarece, potrivit reglementării din legislația noastră, toate instanțele 
pot judeca cauze penale în primă instanță. 


4.2. Măsurile premergătoare şedinţei de judecată 


Înainte de judecarea cererii de redeschidere a procesului penal, are 
loc o etapă pregătitoare, constând în fixarea termenului pentru examinarea 
admisibilităţii în principiu, ataşarea dosarului cauzei, precum şi citarea 
părților şi a subiecţilor procesuali principali interesați. 

În cazul în care titularul cererii de redeschidere a procesului penal se 
află în stare de privare de libertate, chiar şi într-o altă cauză, preşedintele 
dispune încunoştințarea acestuia despre termen şi ia măsuri pentru 
desemnarea unui avocat din oficiu. Totodată, persoana privată de libertate 
este adusă la judecată. 


4.3. Judecarea cererii de redeschidere a procesului penal 


Judecarea cererii de redeschidere a procesului penal se realizează 
în regim de urgență, potrivit art. 469 alin. (2). 

Obiectul judecării cererii de redeschidere a procesului penal constă 
în verificarea următoarelor aspecte, conform art. 469 alin. (1): - dacă 
cererea a fost formulată în termen; - dacă persoana care a formulat 
cererea a fost judecată în lipsă şi soluţia pronunţată este de condamnare, 
renunțare la aplicarea pedepsei sau amânare a executării pedepsei; 
- dacă au fost invocate temeiuri legale pentru redeschiderea procesului 
penal; - dacă motivele în baza cărora este formulată cererea nu au fost 
prezentate într-o cerere anterioară de redeschidere a procesului penal, 
care a fost judecată definitiv. 

În cadrul examinării cererii instanța de judecată competentă ascultă 
concluziile procurorului, ale părţilor şi ale subiecţilor procesuali principali. 

Înainte de pronunțarea unei soluţii, instanța de judecată competentă 
poate dispune motivat suspendarea, în tot sau în parte, a executării hotă- 
rârii, dacă inculpatul se află în executarea pedepsei. În acest caz, instanța 
poate dispune, de asemenea, respectarea de către inculpatul condamnat 
a uneia dintre obligaţiile prevăzute în art. 215 alin. (1) şi (2). Chiar dacă 
executarea pedepsei cu închisoarea nu a început, instanţa poate dispune 
respectarea de către condamnat a uneia dintre obligaţiile prevăzute la 
art. 215 alin. (1) şi (2), privind controlul judiciar. 


4.4. Soluţii 
4.4.1. Admiterea cererii de redeschidere a procesului penal 


Soluţia admiterii cererii de redeschidere a procesului penal presu- 
pune constatarea de către instanţă a îndeplinirii cerințelor reglementate în 
art. 469 alin. (1) lit. a)-c). Astfel, instanța de judecată trebuie să verifice 
dacă cererea a fost introdusă în termenul de o lună din ziua în care 
persoana a luat cunoştinţă despre desfăşurarea procesului penal în lipsă şi 
dacă procesul penal desfăşurat în lipsa inculpatului s-a finalizat prin 
pronunțarea unei hotărâri definitive de condamnare, renunțare la aplicarea 
pedepsei sau amânarea aplicării pedepsei. 

De asemenea, este necesar ca cererea să fie motivată prin invo- 
carea temeiurilor prevăzute în lege pentru redeschiderea procesului penal, 
ceea ce presupune argumentarea în drept prin invocarea dispoziţiilor 
art. 466. În măsura în care cererea de redeschidere a procesului penal nu 
face trimitere la temeiurile legale prevăzute în art. 466, instanța de 
judecată va manifesta rol activ şi, aşa cum am observat, va pune în vedere 
persoanei judecate în lipsă completarea cererii. Oricum, apreciem că 
respingerea cererii ca urmare a omisiunii menţionării temeiurilor de drept, 
în condiţiile în care petentul demonstrează că a fost judecat în lipsă, 
reprezintă o soluţie excesivă, sub aspectul formalismului, şi nejustificată. 

În final, prin admiterea cererii de redeschidere a procesului penal, 
instanța de judecată constată faptul că motivele care stau la baza cererii 

nu au fost invocate într-o cerere anterioară, soluționată prin hotărâre 
definitivă. 

Admiterea cererii de redeschidere a procesului penal se dispune prin 
încheiere. 

Ca urmare a admiterii cererii de redeschidere a procesului penal, 
hotărârea pronunţată în lipsa persoanei condamnate, față de care s-a 
dispus renunţarea la aplicarea pedepsei sau amânarea aplicării pedepsei 
va fi desfi ințată de drepi, urmând ca instanța să dispună o nouă hotărâre 
în rejudecarea cauzei. 

În aceste condiţii, în cazul condamnării inculpatului, instanţa va anula 
mandatul de executare a pedepsei închisorii. În ipoteza unei hotărâri de 
amânare a aplicării pedepsei sau de suspendare sub supraveghere a 
executării pedepsei, persoana judecată în lipsă nu va mai fi ținută de 
obligaţiile şi măsurile de supraveghere stabilite şi nici nu va fi obligată să 
presteze muncă neremunerată în folosul comunității. 

Un alt efect al redeschiderii procesului penal constă în reluarea 
judecării respectivei cauze din faza judecății în primă instanțăt. Opinăm î în 
favoarea introducerii în sintagma „judecata în primă instanță” şi a etapei 
procedurii de cameră preliminară. Numai în acest mod, prin reluarea 
judecății din etapa camerei preliminare, se asigură persoanei judecate în 
lipsă posibilitatea exercitării tuturor drepturilor procesuale. De asemenea, 
rejudecarea implică reluarea procedurii de cameră preliminară având în 
vedere scopul prevăzut prin dispoziţiile art. 342, şi anume verificarea com- 
petenței şi a legalității sesizării instanţei, a legalității administrării probelor 
în faza de urmărire penală şi a efectuării actelor de urmărire penală. 

Prin redeschiderea procesului penal, efectele admiterii căii de atac 
se produc şi cu privire la părțile care nu au formulat cerere. Prin termenul 
„părțile” se impune să înțelegem alţi inculpați, indiferent dacă aceştia au 
participat la procesul penal sau nu. Astfel, în rejudecarea caùzei, instanța 
poate hotărî şi în privința acestor inculpaţi. Reglementarea efectului exten- 
siv față de alți coinculpaţi este echitabilă, deoarece ar fi de neconceput ca 
în procedura de rejudecare, inculpatul condamnat în lipsă să fie achitat, de 
exemplu, pe considerentul că fapta săvârşită de el nu este prevăzută de 
legea penală, urmând ca aceeaşi faptă să constituie temeiul de fapt şi de 
drept care să justifice condamnarea altor coinculpați. 

Redeschiderea procesului penal prin extindere şi cu privire la părțile 
care nu au formulat cerere presupune că acestora nu li se poate agrava 
situaţia în rejudecarea cauzei. De exemplu, în rejudecarea procesului 
penal redeschis, față de coinculpatul care nu a solicitat redeschiderea şi 
față de care s-a dispus inițial renunţarea la aplicarea pedepsei, instanța nu 
poate pronunța soluţia condamnării acestuia, ipoteză în care situaţia 
coinculpatului ar fi agravată față de soluţia inițială. 


1Î.0.C.J., complet HP, dec. nr. 13/2017, publicată în M. Of. nr. 735/13.09.2017. 

Ca o consecință eventuală a admiterii în principiu a cererii de 
redeschidere a procesului penal, instanța, din oficiu sau la cererea 
procurorului, poate dispune luarea față de inculpat a uneia dintre măsurile 
preventive prevăzute la art. 202 alin. (4) lit. b)-e), respectiv control judiciar, 
control judiciar pe cauţiune, arestare preventivă sau arest la domiciliu. 
Dispoziţiile Titlului V al Părţii generale se aplică în mod corespunzător. 

„Incheierea prin care se dispune redeschiderea procesului penal 
poate fi atacată odată cu fondul cauzei, potrivit art. 469 alin. (5). Astfel, în 
urma rejudecării respectivei cauze, prima instanţa va pronunţa o sentinţă. 
Apelul declarat împotriva acestei sentințe se va socoti formulat şi împotriva 
încheierii prin care s-a dispus redeschiderea procesului penal. 


4.4.2. Respingerea cererii de redeschidere a procesului penal 


Cererea de redeschidere a procesului penal va fi respinsă dacă 
instanța de judecată constată că este tardiv introdusă, inadmisibilă sau 
nefondată. 

De exemplu, cererea de redeschidere a procesului penal va fi 
respinsă ca inadmisibilă dacă instanța constată că petentul nu este o 
persoană dintre cele prevăzute în art. 466 alin. (2), având în vedere faptul 
că aceasta a fost citat la proces, inclusiv la ultimul termen de judecată’. 

Soluţia respingerii cererii de redeschidere a procesului penal se 
dispune prin sentință. 

Potrivit art. 469 alin. (6), hotărârea prin care este respinsă cererea de 
redeschidere a procesului penal este supusă aceleiaşi căi de atac ca şi 
hotărârea pronunţată în lipsa persoanei condamnate. Având în vedere că 
cererea de redeschidere a procesului penal se soluţionează de prima 
instanță de judecată (indiferent de modalitatea rămânerii definitive a 
sentinței de condamnare, renunțare la aplicarea pedepsei sau amânarea 
aplicării pedepsei), sentința de respingere a cererii de redeschidere a 
procesului penal poate fi atacată cu apel, în condiţiile legii. 


1 Jud. Suceava, sent. pen. nr. 80/2016, conform site-ului http:/Amww.rolii.ro/. 


CAPITOLUL VII è 
ASIGURAREA UNEI PRACTICI JUDICIARE UNITARE 


Secțiunea I 


Considerații Serena privind unificarea practicii judiciare 


În literatura de specialitate! s-a apreciat, în mod corect, faptul că 
practica judiciară neunitară şi contradictorie generează insecuritate juridică 
şi adânceşte neîncrederea în justiţie, fiind afectat, în acest mod, întregul 
sistem judiciar. Pentru aceste motive, mai cu seamă în ultimii ani, identifi- 
carea soluţiilor care să contribuie la asigurarea unei practici judiciare 
unitare a constituit o preocupare majoră a sistemului judiciar şi a factorilor 
de decizie în crearea cadrului legal. 

În demersul asigurării unei practici judiciare unitare, rolul primordial 
revine Înaltei Curti de Casaţie şi Justiție. Astfel, în primul rând, avem în 
vedere tradiția organizării sistemului judiciar, instanța supremă fiind, în 
decursul evoluţiei procesului penal din țara noastră, după cum vom 
observa în continuare, organul judiciar cu cele mai consistente atribuții în 
această materie. În al doilea rând, cu referire la situaţia actuală, rolul Înaltei 
Curți de Casaţie şi Justiţie decurge, prioritar, din dispoziţiile art. 126 
alin. (3) din Constituţia României, unde se arată că instanța supremă 
„asigură interpretarea şi aplicarea unitară a legii de către celelalte instanțe 
judecătoreşti, potrivit competenţei sale”. Menţionăm, în acelaşi sens, şi 
dispoziţiile art. 18 alin. (2) din Legea nr. 304/2004 privind organizarea judi- 
ciară, republicată, având acelaşi conţinut ca şi reglementarea constitu- 
țională. 

Unificarea practicii judiciare nu reprezintă însă o prerogativă exclu- 
sivă a instanţei supreme. Astfel, la nivelul tuturor instanțelor de judecată 
sunt prevăzute atribuţii concrete în acest sens. Menţionăm dispoziţiile 


1 D. Lupaşcu, în M.A. Hotca, D: Lupaşcu, M. Damaschin, B. Onica-Jarka, Unifor- 
mizarea practicii judiciare şi armonizarea cu jurisprudența CEDO, imperativ al înfăptuirii 
justiţiei. Vol. I, Ed. Universul Juridic, Bucureşti, 2010, pp. 77-78. Aceeaşi autori consideră 
ca posibile cauze ale practicii neunitare următoarele aspecte: inflația normativă, instabi- 
litatea şi calitatea discutabilă a unor legi, numărul mare de dosare aflate pe rolul instanțelor 
de judecată, insuficienta specializare a unor magistrați sau înțelegerea greşită a specia- 
lizării, absența unor mijloace eficiente pentru interpretarea şi aplicarea unitară a legii, dar 
mai cu seamă organizarea instanțelor judecătoreşti şi distribuirea competenţelor. 

art. 25 din Regulamentul de ordine interioară al instanțelor judecătoreşti', 
în conformitate cu care la nivelul fiecărei secţii sau, după caz, al fiecărei 
instanțe, acolo unde nu sunt organizate secţii, se desfăşoară întâlniri 
lunare ale judecătorilor, în care vor fi discutate problemele de drept care 
au! condus la pronunţarea unor soluţii diferite. Aceste probleme sunt 
analizate, în prealabil, de către preşedintele secţiei sau, după caz, de 
vicepreşedintele instanţei ori de judecătorul delegat de preşedintele 
instanţei, care va prezenta un studiu asupra acestora, cu referire şi la 
practica judiciară a altor instanţe. 

Trecerea în revistă a evoluţiei reglementărilor procesual penale în 
materia practicii judiciare unitare ne relevă faptul că, aşa cum am subliniat 
mai sus, instanța supremă a exercitat atribuţiile cele mai consistente 
referitoare la uniformizarea jurisprudenţei, instrumentul procesual cel mai 
des întâlnit fiind recursul în interesul legii. 

Astfel, recursul în interesul legii în materie civilă a fost introdus în 
premieră în țara noastră prin Legea pentru înființarea Curţii de Casaţiune 
şi Justiţie din 24 ianuarie 1861, obiectul căii de atac constând în casarea 
hotărârilor judecătoreşti care generau practică neunitară. Încă de la acel 
moment se stabilea că hotărârea de casare se pronunţa în interesul legii, 
situația părţilor nefiind afectată?. 

În primul Cod de procedură penală, adoptat în anul 1864, a fost 
consacrată, de asemenea, casarea în interesul legii, în cuprinsul art. 443 şi 
art. 444. Calea extraordinară de atac putea fi exercitată numai de către 
procurorul general al Curţii de Casaţie”, decizia fiind pronunţată în interesul 
legii, fără a fi afectate interesele părților. 

Reglementarea a fost menţinută şi în Codul de procedură penală 
„Carol al II-lea”, adoptat în anul 1936, în art. 496 şi art. 497. Potrivit acestor 
prevederi, recursul în interesul legii făcea parte din categoria mai largă a 
recursului extraordinar, alături de recursul ministrului. de justiție (motiv 
pentru care era denumit, în literatura de specialitate“, „recurs extraordinar 
în interesul legii”). Unic titular al căii de atac era procurorul general de pe 
lângă Curtea de Casaţie, fiind exercitat din oficiu. Rolul expres prevăzut în 
lege constând în uniformizarea jurisprudenţei era prevăzut în art. 497, 
unde se arăta că Ministerul Public, din oficiu sau la cererea ministrului 
justiţiei, avea dreptul de a solicita Curţii de Casaţie să se pronunţe asupra 
chestiunilor care au primit o soluționare diferită din partea instanţelor de 


1 De altfel, în cadrul acestui act normativ, Secţiunea a 4-a este consacrată exclusiv 
stabilirii măsurilor care se pun în practică de către instanțele de judecată în vederea 
unificării practicii judiciare. 

2 Pentru detalii, a se vedea D. Lupaşcu, în M.A. Hotca ş.a., op. cit., p. 81. 

3 Ministeriulu publicu alu curţii de casațiune. 

4 |. lonescu-Dolj, Curs de procedură penală română, Bucureşti, 1937, pp. 468-470. 

recurs, în scopul asigurării uniformizării interpretării şi aplicării legilor 
penale şi de procedură penală pe întreg teritoriul țării. 

În anul 1949, prin intermediul dispoziţiilor Decretului nr. 132/19491, 
recursul în interesul legii a fost abrogat, prevăzându-se, în compensație, în 
art. 27, că primul-preşedinte al Curţii Supreme sau procurorul general 
putea sesiza Curtea Supremă cu cerere de îndreptare făcută împotriva 
hotărârilor şi actelor judecătoreşti definitive şi irevocabile, ale oricărei 
instanțe sau organe judiciare civile sau militare, ordinare sau speciale, 
contrare legii sau vădit nedrepte. Această nouă cale de atac viza însă 
situaţia părţilor din proces, fiind prevăzută în aplicarea dispoziţiilor art. 90 
din Constituţia Republicii Populare Române?, în conformitate cu care 
instanța supremă supraveghea activitatea judiciară a instanţelor şi orga- 
nelor judiciare, în condiţiile legii. 

În aplicarea acestei prevederi constituţionale, în 1952 a fost creat 
cadrul legal pentru unificarea jurisprudenţei de către instanța supremă 
(redenumită Tribunalul Suprem) prin intermediul „deciziilor de îndrumare”, 
hotărâri judecătoreşti care au fost pronunţate până în anul 1991. Astfel, 
conform art. 41 din Legea nr. 5/1952 pentru organizarea judecătorească”, 
Tribunalul Suprem supraveghea activitatea judiciară a instanțelor 
judecătoreşti. 

« Prerogativa Tribunalului Suprem de a emite decizii de îndrumare a 
fost prevăzută, ulterior, şi în Constituţia Republicii Socialiste România‘, în 
cadrul art. 97 alin. (1), în conformitate cu care, în vederea aplicării sa 
a legilor în activitatea de judecată, Tribunalul Suprem putea emite, 
plenul său, decizii de îndrumare. 

În aceste condiții, în forma inițială a Codului de procedură penală 
adoptat în anul 1968, calea de atac a recursului în interesul legii nu a mai 
fost prevăzută, unificarea jurisprudenţei realizându-se prin deciziile de 
îndrumare pronunțate de instanța supremă în baza legii de organizare 
judecătorească’. În acest cod, alături de contestaţia în anulare şi revizuire, 
mai era prevăzut recursul extraordinar, cale de atac care putea fi exercitată 
de către procurorul general sau ministrul justiției. Recursul extraordinar viza 


1 Decretul nr. 132/1.04.1949 pentru organizarea judecătorească a fost publicat în B. 
Of. nr. 15/2.04.1949. | 

2 Constituţia Republicii Populare Române din 1948 a fost publicată în M. Of. nr. 87 
bis/13.04.1948. 

3 A se vedea, pentru detalii, D; Lupaşcu, în M.A. Hotca ș.a., op. cit., p. 81. 

4 Constituţia Republicii Socialiste România din 21.08.1965 a fost publicată în B. Of. 
nr. 1/21.08.1965. 

5 Potrivit art. 35 din Legea nr. 58/1968 pentru organizare judecătorească, Tribunalul 
Suprem avea atributul de a emite decizii de îndrumare, în vederea aplicării unitare a legilor 
în activitatea de judecată. În acest scop, în art. 36 era prevăzut un set de măsuri constând 
în organizarea unor „consfătuiri” cu preşedinţii de instanţe, respectiv studierea de către 
membrii Tribunalului Suprem a practicii judiciare, la sediul instanţelor de judecată. 

însă casarea hotărârilor definitive vădit netemeinice sau prin care se 
producea o încălcare esenţială a legii, fără a fi exercitat în scopul aplicării 
unitare a legii penale şi procesual penale. 

Recursul în interesul legii a fost reintrodus în Codul de procedură 
penală anterior prin Legea nr. 45/1993, ca o cale extraordinară de atac, 
fără efecte asupra situației părţilor. Până la intrarea în vigoare a actualului 
Cod de procedură penală, recursul în interesul legii a reprezentat singurul 
instrument procesual de uniformizare a practicii judiciare în materie 
penală. 

Conform actualei reglementări procesual penale, în vederea asigu- 
rării unei practici judiciare unitare, au fost prevăzute două instrumente 
procesuale distincte, şi anume recursul în interesul legii, respectiv sesi- 
zarea |naltei Curți de Casaţie şi Justiție în vederea pronunțării unei hotărâri 
prealabile pentru dezlegarea unor probleme de drept. Aceste mecanisme 
procesuale au fost incluse în cadrul Titlului III, Judecata, Capitolul VI, 
Dispoziţii privind asigurarea unei practici judiciare unitare. 


Secțiunea a II-a 
Recursul în interesul legii 


$ 1. Consideraţii preliminare 


Prima menţiune care se impune a fi făcută cu privire la forma actuală 
a recursului în interesul legii constă în eliminarea acestei instituții din 
rândul căilor extraordinare de atac, acolo unde era prevăzută conform 
reglementării procesual penale anterioare. Din această perspectivă, 
opțiunea legiuitorului este una corectă, deoarece recursul în interesul legii, 
în pofida reglementării în capitolul destinat căilor extraordinare de atac, nu 
reprezenta o cale de atac propriu-zisă, soluția pronunțată neavând aptitu- 
dinea de a afecta hotărârile judecătoreşti pronunţate şi nici situația părţilor 
din proces. 

Potrivit art. 471 alin. (1), scopul recursului în interesul legii îl repre- 
zintă interpretarea şi aplicarea unitară a legii de către toate instanţele 
judecătoreşti. 


§ 2. Titularii recursului în interesul legii 


Au îndatorirea să ceară Înaltei Curți de Casaţie şi Justiție să se 
pronunţe asupra chestiunilor de drept care au fost soluționate diferit de 
instanţele judecătoreşti următorii titulari: 

1) procurorul general al Parchetului de pe lângă Înalta Curte de 
Casaţie şi Justiţie, din oficiu sau la cererea ministrului justiției, 

2) colegiul de conducere al Înaltei Curti de Casatie şi Justiție’; 
3) colegiile de conducere ale curților de apel; 
4) Avocatul Poporului?. 


§ 3. Cererea de recurs în interesul legii 


| Cererea prin care instanța supremă este sesizată trebuie să cuprindă 

soluţiile diferite date problemei de drept şi motivarea acestora, jurispru- 
denta Curţii Constituţionale, a Înaltei Curți de Casaţie şi Justiție, a Curtii 
Europene a Drepturilor Omului sau, după caz, a Curtii de Justiție a Uniunii 
Europene, opiniile exprimate în doctrină relevante în domeniu, precum şi 
soluţia ce se propune a fi pronunțată în recursul în interesul legii. 

De asemenea, cererea de recurs în interesul legii trebuie să fie înso- 
țită, sub sancţiunea respingerii ca inadmisibilă, de copii ale hotărârilor 
judecătoreşti definitive din care rezultă că problemele de drept care for- 
mează obiectul judecății au fost soluționate în mod diferit de instanțele 
judecătoreşti. 

Un alt element de noutate, do ai cu reglementarea anterioară, 
îl reprezintă verificarea prealabilă a admisibilităţii recursului în interesul 
legii. În acest sens, potrivit art. 472, recursul în interesul legii este admisibil 
numai dacă se face dovada că problemele de drept care formează obiectul 
judecății au fost soluționate în mod diferit prin hotărâri judecătoreşti 
definitive, care se anexează la cererea de recurs în interesul legii. 


1 Potrivit art. 19 lit. a?) din Regulamentul privind organizarea şi funcţionarea 
administrativă a Înaltei Curți de Casaţie şi Justiţie, colegiul de conducere are atributul de a 
sesiza Înalta Curte de Casaţie şi Justiţie cu cereri de recurs în interesul legii. Pentru 
aceasta, potrivit art. 33 alin. (4) din acelaşi act normativ, preşedinţii de secții stabilesc 
grupuri de lucru formate din 2-3 judecători şi/sau magistraţi-asistenţi ai secției pentru 
identificarea problemelor de drept care generează practică neunitară şi propunerea de 
soluţii în scopul rezolvării acestora, inclusiv propunerea de sesizare a Înaltei Curți de 
Casaţie şi Justiție de către colegiul de conducere al acesteia cu cereri de recurs în 
interesul legii, în vederea unificării practicii pe diverse probleme de drept. 

2 Potrivit art. 26 alin. (1) din Regulamentul de ordine interioară al instanţelor 
judecătoreşti, vicepreşedintele curţii de apel răspunde de organizarea întâlnirilor trimes- 
triale ale judecătorilor din cadrul curţii şi al instanţelor din circumscripția acesteia, în care 
vor fi dezbătute problemele de drept care au generat o practică neunitară. La aceste 
întâlniri poate fi invitat şi procurorul general al parchetului de pe lângă curtea de apel. 

„5 Comparativ cu reglementarea anterioară, sfera titularilor recursului în interesul legii 
a fost extinsă. Astfel, potrivit art. 4142 din Codul de procedură penală anterior, titularii 
recursului în interesul legii erau procurorul general al Parchetului de pe lângă Înalta Curte 
de Casaţie şi Justiţie, din oficiu sau la cererea ministrului justiţiei, precum şi colegiile de 
conducere ale curților de apel şi ale parchetelor de pe lângă acestea. 

§ 4. Instanţa competentă 


Aşa cum am menţionat deja, soluţionarea recursului în interesul legii 
este conferită în competenţa funcţională exclusivă a instanţei supreme. 

Potrivit art. 473 alin. (1), completul care judecă recursul în interesul 
legii este format din 25 de judecători, după cum urmează: preşedintele 
Înaltei Curți de Casaţie şi Justiție sau, în lipsa acestuia, vicepreşedintele 
Înaltei Curi de Casaţie şi Justiţie, preşedinţii de secţii din cadrul acesteia, 
14 judecători din secţia în a cărei competență intră chestiunea de drept 
care a fost soluţionată diferit de instanţele judecătoreşti, precum şi câte 2 
judecători din cadrul celorlalte secții. Preşedintele completului este preşe- 
dintele Înaltei Curți de Casaţie şi Justiţie sau, în lipsa acestuia, vicepreşe- 
dintele Înaltei Curti de Casatie Şi Justiţie. 

În cazul în care chestiunea de drept prezintă interes pentru două sau 
mai multe secții, preşedintele Înaltei Curți de Casaţie şi Justiţie stabileşte 
secţiile din care provin judecătorii ce vor alcătui completul de judecată 
[art. 473 alin. (2)]. 

Dispoziţiile Codului de procedură penală sunt completate, în acest 
caz, cu prevederi ale Regulamentului privind organizarea şi funcţionarea 
administrativă a Înaltei Curti de Casaţie şi Justiție. Astfel, pentru ipoteza în 
care problema de drept prezintă interes pentru două sau mai multe secții, 
preşedintele sau, în lipsa acestuia, unul dintre vicepreşedinții Înaltei Curti 
de Casaţie şi Justiție stabileşte secțiile interesate şi numărul judecătorilor 
din cadrul acestora care intră în compunerea completului, după cum 
urmează: 

a) dacă problema de drept prezintă interes pentru două secţii, com- 
pletul se compune din câte 8 judecători din cadrul secţiilor interesate şi 
câte 2 judecători din cadrul celorlalte secții; 

b) dacă problema de drept prezintă interes pentru 3 secții, completul 
se compune din câte 6 judecători din cadrul secțiilor interesate şi 2 
judecători din cadrul celeilalte secții, 

c) dacă problema de drept prezintă interes pentru toate secţiile Înaltei 
Curți de Casaţie şi Justiţie, completul se compune din câte 5 judecători din 
cadrul fiecărei secții. 

Acestor judecători, astfel desemnați, li se adaugă preşedintele Înaltei 
Curți de Casaţie şi Justiție sau, în lipsa acestuia, vicepreşedintele Înaltei 
Curti de Casaţie Şi Justiţie, precum şi preşedinţii de secţii din cadrul 
acesteia. În aceste circumstanţe, indiferent că problema de drept prezintă 
interes pentru una sau mai multe secţii ale instanței supreme, completul 
competent va fi compus din 25 de judecători, în desemnări diferite, de la 
caz la caz. 

După sesizarea Înaltei Curți de Casaţie şi Justiţie, preşedintele aces- 
teia va lua măsurile necesare pentru desemnarea aleatorie a judecătorilor 
din cadrul secţiei/secțiilor în a cărei/căror competenţă intră chestiunea de 

drept care a fost soluţionată diferit de instanţele judecătoreşti, precum şi a 
judecătorilor din celelalte secţii ce intră în alcătuirea completului de 
judecată. 


$ 5. Raportul asupra recursului în interesul legii 


Preşedintele sau vicepreşedintele Înaltei Curți de Casaţie şi Justiţie, 
în calitate de preşedinte de complet, va desemna un judecător din cadrul 
secţiei în a cărei competență intră chestiunea de drept care a fost 
soluționată diferit de instanţele judecătoreşti, pentru a întocmi un raport 
asupra recursului în interesul legii. În cazul în care chestiunea de drept 
prezintă interes pentru două sau mai multe secţii, preşedintele completului 
va desemna 3 judecători din cadrul acestor secții pentru întocmirea 
raportului. 

Judecătorul sau judecătorii care au fost desemnați să redacteze 
- raportul asupra cererii de recurs în interesul legii fac parte din completul de 
judecată, nefiind incompatibili să participe ulterior la soluționarea recursului 
în interesul legii. 

Raportul va cuprinde soluțiile diferite date problemei de drept şi 
argumentele pe care se fundamentează, jurisprudența relevantă a Curţii 
Constituţionale, a Înaltei Curți de Casaţie şi Justiţie, a Curţii Europene a 
Drepturilor Omului, a Curţii de Justiție a Uniunii Europene. De asemenea, 
în măsura în care preşedintele completului a solicitat opinia scrisă unor 
specialişti recunoscuţi asupra chestiunilor de drept analizate, în raport vor 
fi menţionate aceste opinii. 

Judecătorul sau, după caz, judecătorii raportori vor întocmi şi vor 
motiva proiectul soluţiei ce se propune a fi dată recursului în interesul legii. 


$ 6. Procedura de judecată 


Recursul în interesul legii se judecă în cel mult 3 luni de la data 
sesizării instanţei. 

Potrivit art. 473 alin. (7), şedinţa completului se convoacă de preşe- 
dintele acestuia, cu cel puţin 20 de zile înainte de desfăşurarea acesteia. 
Odată cu convocarea, fiecare judecător va primi o copie a raportului şi a 
soluției propuse. La şedinţa de judecată participă toți judecătorii com- 
pletului. În situaţia în care există motive obiective care împiedică jude- 
cătorii să participe la soluţionarea recursului, aceştia vor fi înlocuiţi. 

Procedura efectivă de desfăşurare a soluționării recursului în inte- 
resul legii presupune o singură etapă procedurală, constând în susținerea 
cererii de către titularul care a introdus recursul în interesul legii. În acest 
sens, în art. 473 alin. (9) se arată că recursul în interesul legii se susţine în 
fața completului, după caz, de procurorul general al Parchetului de pe 

lângă Înalta Curte de Casaţie şi Justiţie sau de procurorul desemnat de 
acesta, de judecătorul desemnat de colegiul de conducere al Înaltei Curti 
de Casaţie şi Justiţie, respectiv al curţii de apel, ori de Avocatul Poporului 
sau de un reprezentant al acestuia. 


$ 7. Soluţionarea recursului în interesul legii 


Soluţionarea recursului în interesul legii se realizează prin decizie, 
care se adoptă cu cel puţin două treimi din numărul judecătorilor 
completului. 

Constituind o chestiune de noutate în legislația procesual penală şi, 
în acelaşi timp, reprezentând o împrejurare specifică recursului în interesul 
legii, în art. 473 alin. (10) teza finală se arată că în procedura de luare a 
hotărârii nu se admit abţineri de la vot‘. 

Potrivit art. 474 alin. (2), decizia se pronunţă numai în interesul legii 
şi nu are efecte asupra hotărârilor judecătoreşti examinate şi nici cu privire 
la situaţia părților din acele procese. Decizia se motivează în termen de cel 
mult 30 de zile de la pronunțare şi se publică în cel mult 15 zile de la 
motivare în Monitorul Oficial al României, Partea |. 

Soluţia dată problemelor de drept judecate este obligatorie pentru 
instanțe de la data publicării deciziei în Monitorul Oficial al României, 
Partea |. 

Un alt aspect de noutate al procedurii de soluționare a recursului în 
interesul legii, comparativ cu reglementarea anterioară, constă în identifi- 
carea ipotezelor în care efectele deciziei pronunţate încetează sau se mo- 
difică. Astfel, potrivit art. 4741, efectele deciziei încetează în cazul abro- 
gării, constatării neconstituționalităţii ori modificării dispoziției legale care a 
generat problema de drept dezlegată, cu excepția cazului în care aceasta 
subzistă în noua reglementare. 

Observăm că deşi în denumirea marginală se face trimitere la două 
situații distincte, respectiv încetarea sau modificarea efectelor deciziei 
pronunțate, în art. 4741 legiuitorul reglementează doar ipoteza încetării 
efectelor deciziei?. 


1 O reglementare identică întâlnim în procedura sesizării Înaltei Curți de Casaţie şi 
Justiţie în vederea pronunțării unei hotărâri prealabile pentru dezlegarea unor chestiuni de 
drept, conform art. 476 alin. (11) teza finală. De asemenea, dispoziţii identice se regăsesc 
în procedura soluționării recursului în interesul legii în materie civilă, potrivit art. 516 
alin. (11) teza finală C. pr. civ., respectiv procedura sesizării în vederea pronunțării unei 
hotărâri prealabile pentru dezlegarea unor chestiuni de drept, potrivit art. 520 alin. (12) teza 
finală C. pr. civ. 

2 Din această perspectivă, în art. 518 C. pr. civ. se constată existența corespon- 
denței între denumirea marginală („Încetarea efectelor deciziei”) şi conținutul textului de 
lege („Decizia în interesul legii îşi încetează aplicabilitatea la data modificării, abrogării sau 
constatării neconstituţionalităţii dispoziţiei legale care a făcut obiectul interpretării”). 

În ceea ce priveşte existența în noua reglementare a dispozițiilor 
legale care au constituit obiectul recursului în interesul legii, apreciem ca 
fiind justificată opţiunea legiuitorului de a stabili menţinerea în continuare a 
efectelor deciziilor pronunţate, cu privire la problemele analizate. 

În acest sens, menţionăm o serie de decizii pronunţate în soluțio- 
narea recursului în interesul legii, al căror obiect l-au constituit prevederi 
legale ale Codului de procedură penală anterior, care îşi mentin valabili- 
tatea, deoarece chestiunile de drept sunt prezente şi în actuala regle-! 
mentare, după cum urmează: . 

- instanța penală învestită cu judecarea acţiunii penale în cazul 
infracţiunilor cu efecte complexe, cum sunt cele de ucidere din culpă şi de 
vătămare corporală din culpă săvârşite de un conducător auto, este 
învestită să judece acţiunea civilă, alăturată celei penale prin constituirea 
persoanei vătămate ca parte civilă, atât cu privire la pretențiile formulate în 
legătură cu decesul victimei sau cu vătămările corporale suferite, cât şi cu 
privire la pretenţiile referitoare la bunurile distruse ori deteriorate ca urmare 
a aceleiaşi faptet; 

- asistența juridică acordată în procesul penal unui ati sau 
învinuit de o persoană care nu a dobândit calitatea de avocat în condițiile 
Legii nr. 51/1995 echivalează cu lipsa de apărare a acestuia?; 

- judecătorul care a soluționat în cursul urmăririi penale propunerea 
de arestare preventivă nu devine incompatibil să soluţioneze ulterior, în 
aceeaşi cauză, cereri care au ca obiect prelungirea arestării preventive; 

- instanța învestită cu soluționarea plângerii formulate împotriva 
actelor de netrimitere în judecat (soluţii de neurmărire sau de netrimitere în 
judecată, conform actualei reglementări), în cazul retragerii acesteia de 
către persoana vătămată sau persoana ale cărei interese legitime au fost 
vătămate, urmează să ia act de această manifestare de voinţă“; 

- retragerea de către inculpat, în fața instanței de judecată, a consim- 
țământului valabil exprimat în cursul urmăririi penale, în condiţiile art. 482 
lit. g), nu constituie temei pentru respingerea acordului de recunoaştere a 
vinovătieiř; 

- în cazul asigurării obligatorii de răspundere civilă pentru prejudicii 
produse prin accidente de vehicule, societatea de asigurare are calitate de 
parte responsabilă civilmente şi are obligația de a repara singură preju- 
diciul cauzat prin infracţiune, în limitele stabilite în contractul de asigurare 
şi Pp dispozițiile legale privind asigurarea obligatorie de răspundere 
civilă“; 


11.C.C.J., s.u., dec. nr. 1/2004, publicată în M. Of. nr. 404/6.05.2004. 

2 Î C.C.J., s.u., dec. nr. 27/2007, publicată în M. Of. nr. 772/14.11.2007. 
3 Î.C.C.J., s.u., dec. nr. 22/2008, publicată în M. Of. nr. 31 1/12.05.2009. 
A Î.C.C.J., s.u., dec. nr. 27/2008, publicată în M. Of. nr. 423/22.06.2009. 
3 |.C.C.J., s.u., dec. nr. 5/2017, publicată în M. Of. nr. 375/19.05.2017. 
8 Î.C.C.J., s.u., dec. nr. 1/2016, publicată în M. Of. nr. 258/6.04.2016. 

- judecătorul de cameră preliminară de la instanța sesizată prin 
rechizitoriu, a cărui încheiere prin care s-a dispus începerea judecății a fost 
atacată cu contestaţie, are competenţa de a se pronunţa asupra măsurilor 
preventive, conform dispozițiilor legale care reglementează măsurile 
preventive în procedura de cameră preliminară, până la soluționarea 
contestatiei prevăzute în art. 3471; 

- în procedura reparării pagubei materiale sau a daunei morale în 
caz de privare nelegală de libertate, caracterul nelegal al măsurilor pre- 
ventive privative de libertate trebuie să fie constatat explicit prin actele 
jurisdicționale prevăzute în art. 539 alin. (2); pe cale de consecinţă, achi- 
tarea reclamanților dispusă în procesul penal nu echivalează automat cu 
nelegalitatea măsurii arestării preventive?. 


Secțiunea a IIl-a 


Sesizarea Înaltei Curti de Casaţie şi Justiţie în vederea 
pronunțării unei hotărâri prealabile pentru dezlegarea unor 
chestiuni de drept 


"În vederea creării unei jurisprudenţe previzibile care să conducă la 
scurtarea duratei procesului penal”, a fost instituită o procedură cu 
caracter de noutate în reglementarea procesului penal din România, 
constând în pronunţarea de către instanța supremă a unei hotărâri 
prealabile pentru dezlegarea obligatorie a unor chestiuni de drept. 

Situaţia premisă. Potrivit art. 475, dacă, în cursul judecății, un 
complet de judecată al Înaltei Curți de Casaţie şi Justiţie, al curţii de apel 
sau al tribunalului, învestit cu soluţionarea cauzei în ultimă instanţă, 
constatând că există o chestiune de drept de a cărei lămurire depinde 
soluționarea pe fond a cauzei respective şi asupra căreia Înalta Curte de 
Casaţie şi Justiţie nu a statuat printr-o hotărâre prealabilă sau printr-un 
recurs în interesul legii şi nici nu face obiectul unui recurs în interesul legii 
în curs de soluționare, va putea solicita Înaltei Curți de Casaţie şi Justiție 
să pronunțe o hotărâre prin care să se dea o rezolvare de principiu 
chestiunii de drept cu care a fost sesizată. 

Rezultă că procedura dezlegării unei chestiuni de drept prin pro- 
nunțarea unei hotărâri prealabile poate fi aplicată cu îndeplinirea mai 
multor condiţii, analizate în cele ce urmează. 


11.C.C.J., s.u., dec. nr. 5/2014, publicată în M. Of. nr. 80/30.01.2015. 

2Î.C.C.J., s.u., dec. nr. 15/2017, publicată în M. Of. nr. 946/29.11.2017. 

3 A se vedea Expunerea de motive la noul Cod de procedură penală, conform 
site-ului Ministerului Justiției. 

1) Necesitatea dezlegării chestiunii de drept survine pe parcursul 
soluționării unei cauze penale în ultimă instanță, la Înalta Curte de Casaţie 
şi Justiţie, curtea de apel sau tribunal. 

Din această primă condiţie rezultă o serie de concluzii cu privire la 
obiectul acestei proceduri de uniformizare a practicii judiciare. Astfel, în 
primul rând, prin aplicarea raționamentului per a contrario, Înalta Curte de 
Casaţie şi Justiţie nu poate fi sesizată în vederea pronunțării unei hotărâri 
prealabile dacă necesitatea dezlegării chestiunii de drept a intervenit pe 
parcursul soluționării cauzei penale într-un stadiu prealabil „ultimei 
instanțe”. De exemplu, în ipoteza desfăşurării judecării fondului unui dosar 
penal în primă instanţă, indiferent de instanța care are competența de a 
judeca, sesizarea instanţei supreme cu dezlegarea unei chestiuni de drept 
este inadmisibilă. În acest exemplu, poate fi declanşată procedura dezle- 
gării chestiunii de drept abia în etapa judecății în apel, care se prezintă ca 
o judecată desfăşurată în ultimul grad jurisdicțional. 

Rațiunea pentru care desfăşurarea judecății în primă instanţă nu are 
aptitudinea de a genera procedura sesizării în vederea dezlegării unei 
anumite chestiuni de drept constă în posibilitatea remedierii greşitei 
aplicări a legii ca urmare a exercitării căilor ordinare de atac. 

“În al doilea rând, cauza trebuie să fie judecată în ultimă instanţă la 
Înalta Curte de Casaţie şi Justiţie, curtea de apel sau tribunal, ceea ce 
exclude de la aplicarea procedurii ipoteza desfăşurării judecării cauzei la 
judecătorie. Rațiunea, în acest caz, este evidentă, constând în aceea că la 
nivelul judecătoriei nu poate avea loc decât o judecată în primă instanţă, 
fiind exclusă posibilitatea judecării unei cauze penale în ultimă instanţă la 
nivelul unei judecătorii. 

În al treilea rând, utilizarea de către legiuitor a sintagmei „Soluţio- 
narea cauzei în ultimă instanță”, coroborată cu prevederea că această 
activitate se poate desfăşura şi la tribunal, ne oferă posibilitatea să 
constatăm că procedura dezlegării unei chestiuni de drept poate fi declan- 
şată nu numai în urma judecării fondului cauzei, în sensul soluționării 
acţiunii penale şi, eventual, a acţiunii civile. Astfel, datorită normelor de 
competenţă funcţională, tribunalul nu are aptitudinea funcţională de a 
judeca pe fond o cauză penală în ultimă instanţă, această competenţă fi fiind 
conferită, în mod exclusiv, curţii de apel şi Înaltei Curți de Casaţie şi 
Justiție, ca instanțe de apel. Cu toate acestea, la tribunal se poate solu- 
ționa o cauză în ultimă instanță. Avem în vedere, spre exemplu, ipoteza 
menţionată în art. 341 alin. (9), în conformitate cu care împotriva încheierii 
prin care judecătorul de cameră preliminară (de la judecătorie — n.a.) a 
admis plângerea împotriva soluţiei de netrimitere în judecată, a desființat 
soluția atacată şi a dispus începerea judecății poate fi formulată contes- 
taţie la judecătorul de cameră preliminară de la tribunal. În acest exemplu, 
la tribunal se soluţionează cauza în ultimă instanță şi, din punctul nostru de 

vedere, se poate solicita dezlegarea unei chestiuni de drept, în condiţiile 
legii. 

2) Chestiunea de drept care face obiectul sesizării trebuie să fie aptă 
să influențeze soluționarea fondului cauzei. 

Chestiunea de drept care constituie obiectul sesizării trebuie să 
vizeze, de regulă, o problemă de drept penal material, de care să depindă 
soluționarea pe fond a cauzei. Cu toate acestea, prin excepție, problema 
de drept care formează obiectul sesizării poate fi circumscrisă sferei 
normelor procesual penale cu condiţia ca interpretarea dată în dezlegarea 
respectivei chestiuni să aibă consecințe asupra modului de rezolvare a 
fondului cauzei. Cu alte cuvinte, între problema de drept a cărei lămurire 
se solicită şi soluția dată asupra acţiunii penale şi/sau civile de către 
instanța pe rolul căreia se află cauza trebuie să existe o relație de 
dependentă, în sensul că decizia în dezlegarea problemei de drept să fie 
de natură a produce un efect concret asupra conținutului hotărârii din 
procesul principal". 

Rezultă că pot forma obiectul sesizării atât aspecte de drept material, 
cât şi aspecte de drept procesual penal. 

Cu privire la aptitudinea respectivei dezlegări a problemei de drept 
de a influența soluționarea fondului cauzei, decizia pronunţată potrivit 


"art. 475-476 trebuie să conducă la dezlegarea raportului juridic de drept 


penal şi a raportului juridic de drept procesual penal, prin hotărâri de 
condamnare, renunțare la aplicarea pedepsei, amânarea aplicării pe- 
depsei, achitare sau încetare a procesului penal. 

Rezultă că este inadmisibilă sesizarea Înaltei Curți de Casaţie şi 
Justiţie în vederea pronunțării unei hotărâri prealabile pentru rezolvarea 
unor cereri incidentale invocate pe parcursul judecării cauzei în ultimă 
instanță?, cum ar fi, de exemplu, cereri care privesc măsurile preventive, 
cererile de sesizare a Curţii Constituţionale cu soluționarea unor excepții 
de neconstituţionalitate. De asemenea, au fost respinse ca inadmisibile 
sesizări privind dezlegarea unor chestiuni de drept referitoare la admisi- 
bilitatea unei cereri de strămutare în procedura de cameră preliminară în 
care se verifică plângerea formulată împotriva soluției procurorului de 
neurmărire penală?, respectiv cu privire la stabilirea competenţei de a 
dispune, în cursul urmăririi penale, asupra unor noi obligaţii pentru inculpat 
ori înlocuirea sau încetarea celor dispuse iniţial în favoarea judecătorului 
de drepturi şi libertăți care a luat măsura sau, dimpotrivă, a procurorului“. 


1 Î.C.C.J., complet HP, dec. nr. 11/2014, publicată în M. Of. nr. 503/7.07.2014; 
în acelaşi sens, Î.C.C.J., complet HP, dec. nr. 17/2016, publicată în M. Of. 
nr. 885/04.11.2016. 

2 Î.C.C.J., complet HP, dec. nr. 11/2014. 

3Î.C.C.J., complet HP, dec. nr. 23/2014, publicată în M. Of. nr. 843/19.11.2014. 

4 Î.C.C.J., complet HP, dec. nr. 17/2014, publicată în M. Of. nr. 691/22.09.2014. 

În acelaşi context, Înalta Curte de Casaţie şi Justiţie a fost sesizată 
cu dezlegarea unei chestiuni de drept referitoare la admisibilitatea căii de 
atac a contestaţiei formulate în temeiul art. 204 împotriva încheierii prin 
care judecătorul de drepturi şi libertăți se pronunță asupra plângerii împo- 
triva ordonanţei procurorului prin care s-a luat măsura controlului judiciar. 
Instanța supremă a stabilit că obiectul sesizării îl reprezintă problemele de 
drept care se circumscriu sferei normelor procesual penale referitoare la 
măsurile preventive, respectiv admisibilitatea căii de atac a contestatiei, 
formulată în temeiul art. 204, împotriva încheierii prin care judecătorul de 
drepturi şi libertăți se pronunţă asupra plângerii împotriva ordonanţei 
procurorului prin care s-a dispus măsura controlului judiciar. În aceste 
condiții, s-a apreciat că lămurirea acestor chestiuni de drept nu ar putea 
influența decizia ce va fi luată pe fondul cauzei. În acest sens, chestiunea 
de drept a fost calificată ca fiind incidentală, neavând efecte asupra 
lămuririi cauzei pe fond, argumente în baza cărora cererea a fost respinsă 
ca fiind inadmisibilă?. 

Cu toate acestea, prin sintagma „soluţionare pe fond” nu trebuie să 
se înțeleagă, în mod obligatoriu, doar soluţionarea acţiunii penale şi a 
acţiunii civile. Astfel, în exemplul menţionat în analiza primei cerinţe legale 
pentru admisibilitatea sesizării, tribunalul judecă în ultimă instanţă contes- 
tatia împotriva încheierii prin care s-a dispus începerea judecății, fără ca 
prin aceasta să fie judecat raportul juridic de drept penal substanţial şi 
raportul juridic de drept procesual penal, existând însă repercusiuni semni- 
ficative asupra rezolvării ulterioare a fondului cauzei. 

3) Asupra chestiunii de drept invocate, Înalta Curte de Casaţie şi 
Justiție nu a statuat printr-o hotărâre prealabilă sau printr-un recurs în 
interesul legii şi nici nu face obiectul unui recurs în interesul legii în curs de 
soluționare. 

Esenţa acestei condiţii constă în aceea ca problema de drept cu a 
cărei dezlegare a fost sesizată Înalta Curte de Casaţie şi Justiție să nu fi 
fost lămurită prin aplicarea oricăruia dintre cele două mecanisme instituite 
în vederea interpretării şi aplicării unitare a legii de către instanțele de 
judecată sau să nu facă obiectul soluționării unui recurs în interesul legii?. 

Titularii sesizării în vederea dezlegării unei chestiuni de drept. 
Acest mecanism procesual poate fi declanşat exclusiv de instanţele de 
judecată prevăzute expres în art. 475, şi anume Înalta Curte de Casaţie şi 
Justiție, curtea de apel sau tribunal, pe parcursul soluționării în ultimă 
instanță a cauzei, din oficiu sau la cererea procurorului, a părților sau a 
persoanei vătămate. 


1Î.C.C.J., complet HP, dec. nr. 24/2014, publicată în M. Of. nr. 823/11.11.2014. 

2 Pentru analiza unei soluţii de respingere ca inadmisibilă a sesizării cu privire la 
dezlegarea unei chestiuni de drept, a se vedea Î.C.C.J., complet HP, dec. nr. 16/2014, 
publicată în M. Of. nr. 548/24.07.2014. 

Încheierea de sesizare. Actul procesual prin care instanța supremă 
este sesizată cu dezlegarea unei anumite chestiuni de drept este o 
încheiere. În vederea sesizării Înaltei Curți de Casaţie şi Justiție se vor 
desfăşura dezbateri contradictorii. 

Încheierea de sesizare va cuprinde motivele care susţin admisi- 
bilitatea sesizării, în sensul îndeplinirii condiţiilor prevăzute în art. 475, 
punctul de vedere al completului de judecată şi al părţilor (al persoanei 
vătămate şi al procurorului — n.a.). 

incheierea de sesizare nu este supusă niciunei căi de atac. 

Subsecvent sesizării instanţei supreme, prin încheierea prevăzută în 
art. 476 alin. (1), cauza poate fi suspendată până la pronunţarea hotărârii 
prealabile pentru dezlegarea chestiunii de drept. În cazul în care nu s-a 
dispus suspendarea odată cu sesizarea, iar cercetarea judecătorească 
este finalizată înainte ca Înalta Curte de Casaţie şi Justiţie să se pronunțe 
asupra sesizării, instanța suspendă dezbaterile până la pronunţarea 
deciziei de soluţionare a cererii privind dezlegarea chestiunii de drept. 

În cazul în care inculpatul se află în arest la domiciliu sau este 
arestat preventiv ori dacă față de acesta s-a dispus măsura controlului 
judiciar sau a controlului judiciar pe cauţiune, se aplică în mod cores- 
punzător prevederile art. 208 privind verificarea măsurilor preventive în 
cursul judecății, pe toată durata suspendării. 

Ulterior înregistrării cauzei la Înalta Curte de Casaţie şi Justiţie, 
încheierea de sesizare se publică pe pagina de internet a acestei instanțe. 
Publicitatea actului de sesizare se realizează în scopul aducerii la cunoş- 
tinta instanţelor de judecată despre posibilitatea dezlegării unei anumite 
probleme de drept, soluție care are aptitudinea de a facilita uniformizarea 
practicii judiciare în materie penală. În acest scop, după publicarea înche- 
ierii de sesizare, cauzele similare, aflate pe rolul instanțelor judecătoreşti, 
pot fi suspendate până la soluționarea sesizării. 

Instanța competentă. După cum am menţionat deja, soluționarea 
cererii cu privire la dezlegarea unei chestiuni de drept revine, în mod 
exclusiv, Înaltei Curți de Casaţie şi Justiţie. 

Potrivit art. 476 alin. (5), repartizarea sesizării către secția penală 
este făcută de preşedintele sau, în lipsa acestuia, de unul dintre vice- 
preşedinţii Înaltei Curți de Casaţie şi Justiţie ori de persoana desemnată de 
aceştia. 

După repartizarea sesizării, preşedintele secţiei penale sau, în caz 
de imposibilitate, judecătorul desemnat de acesta va lua măsurile nece- 
sare pentru desemnarea aleatorie a judecătorilor care vor intra în 
complet!. În acest caz, completul de judecată va fi compus din 9 


1 Potrivit art. 274 alin. (3) din Regulamentul privind organizarea şi funcţionarea 
administrativă a Înaltei Curți de Casaţie şi Justiţie, desemnarea aleatorie a judecătorilor se 
realizează prin tragere la sorţi. 

judecători, după cum urmează: preşedintele secţiei penale sau, în caz de 
imposibilitate, judecătorul desemnat de acesta şi un număr de 8 judecători 
din cadrul acestei secții. 

Completul de judecată este prezidat de preşedintele secţiei penale 
sau, în caz de imposibilitate, de judecătorul desemnat de acesta. 

Există posibilitatea însă ca dezlegarea dată chestiunii de drept să 
prezinte interes pentru două sau mai multe secţii ale instanţei supreme. În 
acest caz, modalitatea de compunere a completului de judecată este 
diferită. Astfel, preşedintele sau, în lipsa acestuia, unul dintre vicepre- 
şedinţii Înaltei Curți de Casaţie şi Justiţie va transmite sesizarea preşe- 
dinţilor secţiilor interesate în soluţionarea chestiunii de drept. 

Completul de judecată va fi compus din preşedintele sau, în lipsa 
acestuia, vicepreşedintele Înaltei Curți de Casaţie şi Justiţie, din preşedinţii 
secţiilor interesate în soluționarea chestiunii de drept, precum şi din câte 5 
judecători din cadrul secțiilor respective, desemnați aleatoriu prin tragere 
la sorţi) de preşedintele completului. 

Preşedintele completului de judecată este preşedintele sau, în lipsa 
acestuia, vicepreşedintele Înaltei Curți de Casaţie şi Justiţie. 

Raportul asupra sesizării cu privire la dezlegarea unei chestiuni 
de drept. Indiferent de numărul secţiilor care ar putea fi interesate cu 
privire la dezlegarea chestiunii de drept, ca şi în cazul procedurii soluţio- 
nării recursului în interesul legii, preşedintele completului de Mute a NR va 
dispune efectuarea unui raport. 

Astfel, conform art. 476 alin. (7) şi (8) teza finală, după alcătuirea 
completului, preşedintele acestuia va desemna un judecător pentru a 
întocmi un raport asupra chestiunii de drept supuse judecății. În cazul în 
care problema de drept prezintă interes pentru două sau mai multe secții, 
va fi desemnat câte un judecător raportor din cadrul. Îi iecărei secții 
interesate. 

Apreciem că judecătorul sau judecătorii să aaa să elaboreze 
raportul vor analiza nu numai chestiunea de drept supusă dezlegării, ci şi 
îndeplinirea condiţiilor de admisibilitate ale sesizări. 

Dispoziţiile în baza cărora se întocmeşte raportului necesar solutio- 
nării recursului în interesul legii, prevăzute în art. 473 alin. (5)-(8), sunt 
aplicabile şi în cadrul procedurii întocmirii raportului prealabil dezlegării 
problemei de drept. 

Judecătorul sau judecătorii desemnaţi raportori nu devin incompatibili 
să participe la soluţionarea propriu-zisă a sesizării. 

Raportul va fi comunicat părților (şi persoanei vătămate, n. a.), care, 
în termen de cel mult 15 zile de la comunicare, pot depune, în scris, prin 
avocat sau, după caz, prin consilier juridic, punctele lor de vedere privind 
chestiunea de drept supusă judecății. | 

Soluţionarea sesizării. Judecarea sesizării cu privire la dezlegarea 
unei chestiuni de drept are loc, fără citarea părţilor (şi a persoanei vătă- 
mate, n.a.), în cel mult 3 luni de la data învestirii Înaltei Curți de Casaţie şi 
Justiție. 

Soluționarea sesizării se realizează prin decizie, care se adoptă cu 
cel puţin două treimi din numărul judecătorilor completului. În procedura de 
luare a hotărârii nu se admit abţineri de la vot. 

Decizia se motivează în termen de cel mult 30 de zile de la pro- 
nunțare şi se publică în cel mult 15 zile de la motivare în Monitorul Oficial 
al României, Partea |. 

Dezlegarea dată problemelor de drept judecate este obligatorie 
pentru instanțe de la data publicării deciziei în Monitorul Oficial al 
României, Partea |. 

Efectele deciziei încetează în cazul abrogării, constatării neconstitu- 
ționalităţii ori modificării dispoziției legale care a generat problema de drept 
dezlegată, cu excepția cazului în care aceasta subzistă în noua regle- 
mentare. 

Cu caracter exemplificativ, menţionăm în cele ce urmează o serie de 
hotărâri prealabile pronunţate de Înalta Curte de Casaţie şi Justiție pentru 
dezlegarea unor probleme de drept: 

- dispoziţiile art. 308 C. pen. (infracţiuni de corupție şi de serviciu 
comise de alte persoane) reprezintă o variantă atenuată a infracțiunii de 
delapidare prevăzută în art. 295 C. pen.; la calcularea termenului de 
prescripţie a răspunderii penale se ţine seama de pedeapsa prevăzută în 
art. 295 C. pen., raportat la art. 308 alin. (2) C. pen.'; 

- medicul angajat cu contract de muncă într-o unitate spitalicească 
din sistemul. public de sănătate are calitatea de funcționar public în 
accepțiunea dispoziţiilor art. 175 alin. (1) lit. b) teza a Il-a C. pen. (per- 
soana care, cu titlu permanent sau temporar, cu sau fără o remunerație, 
exercită o funcţie publică de orice natură); 

- în aplicarea dispoziţiilor art. 480-485, s-a stabilit că procurorul nu 
poate, în faza de urmărire penală, în procedura acordului de recunoaştere 
a vinovăţiei, să reţină dispoziţiile art. 396 alin. (10), cu consecinţe directe 


1 Î.C.C.J., complet HP, dec. nr. 1/2015, publicată în M. Of. nr. 105/10.02.2015. 

2î.C.C.J., complet HP, dec. nr. 26/2014, publicată în M. Of. nr. 24/13.01.2015. 

3 Potrivit art. 396 alin. (10), când judecata s-a desfăşurat în condițiile art. 375 
alin. (1), (11) şi (2), când cererea inculpatului ca judecata să aibă loc în aceste condiţii a 
fost respinsă sau când cercetarea judecătorească a avut loc în condiţiile art. 377 alin. (5) 
ori art. 395 alin. (2), iar instanța reţine aceeaşi situaţie de fapt ca cea recunoscută de către 
inculpat, în caz de condamnare sau amânare a aplicării pedepsei, limitele de pedeapsă 
prevăzute de lege în cazul pedepsei închisorii se reduc cu o treime, iar în cazul pedepsei 
amenzii, cu o pătrime. Pentru inculpaţii minori, instanța va avea în vedere aceste aspecte 
la alegerea măsurii educative; în cazul măsurilor educative privative de libertate, limitele 
perioadelor pe care se dispun aceste măsuri, prevăzute de lege, se reduc cu o treime. 

asupra reducerii limitelor de pedeapsă prevăzute de lege pentru infrac- 
țiunea săvârşită; 

- instanţa care soluţionează contestaţia în anulare nu poate reanaliza 
o cauză de încetare a procesului penal, în cazul în care instanța de apel a 
dezbătut şi a analizat incidenţa respectivei cauze de încetare a procesului 
penal?; 

- dispozițiile art. 1.391 alin. (1) C. civ. se Pe mele e în sensul că, 
într-o cauză penală având ca obiect o infracţiune de vătămare corporală 
din culpă, doar victima infracțiunii, care a suferit un prejudiciu, este îndrep- 
tățită să obţină o despăgubire pentru restrângerea posibilităților de viață 
familială şi socială, dispoziţiile art. 1.371 alin. (1) C. civ. se interpretează în 
sensul că autorul faptei va fi ținut să răspundă numai pentru partea de 
prejudiciu pe care a pricinuit-o în cazul în care victima prejudiciului a 
contribuit şi ea cu vinovăţie la cauzarea ori la mărirea prejudiciului sau nu 
l-a evitat, în tot sau în parte, deşi putea să o facă etc.s. 

Deosebiri între procedura pentru dezlegarea unor chestiuni de 
drept şi recursul în interesul legii. Obiectivul comun urmărit prin 
reglementarea acestor două mecanisme procedurale îl reprezintă asigu- 
rarea unei practici judiciare unitare în materie penală, deziderat care 
devine realizabil prin interpretarea şi aplicarea unitară a legii penale 
substanţiale şi procesual penale de către toate instanţele de judecată. De 
asemenea, în acest mod sunt create premise pentru soluționarea în 
termen rezonabil a cauzelor penale. 

Deoarece constituie instituţii procedurale distincte, între procedura 
recursului în interesul legii şi procedura dezlegării unor chestiuni de drept 
există elemente de diferenţiere, subliniate în cele ce urmează. 

În primul rând, notăm obiectul diferit al celor două proceduri. Astfel, 
recursul în interesul legii are ca obiect hotărâri definitive din care să rezulte 
că anumite probleme de drept au fost soluționate diferit de instanţele 
judecătoreşti. Aşadar, în acest caz, analiza jurisprudenţei se realizează a 
posteriori, prin recursul în interesul legii fiind evidenţiate aspecte de 
aplicare neuniformă a legii care s-au produs deja. 

În ceea ce priveşte sesizarea în vederea dezlegării unei chestiuni de 
drept, obiectul procedurii constă în analiza unei probleme de aplicare a 
legii, care decurge din desfăşurarea unui proces penal aflat în ultimul grad 
jurisdicțional. Ca atare, în această ipoteză, chestiunea de drept care se 
impune a fi dezlegată nu a determinat soluţionarea cauzei penale, având 
aptitudinea de a provoca praciică judiciară neunitară. Rezultă că, spre 
deosebire de recursul în interesul legii, prin care sunt arătate soluţiile 
judecătoreşti pronunţate în baza aplicării greşite a legii, procedura 


1 Î.C.C.J., complet HP, dec. nr. 25/2014, publicată în M. Of. nr. 935/22.12.2015. 
2 î.C.C.J., complet HP, dec. nr. 10/2014, publicată în M. Of. nr. 392/25.05.2017. 
3 Î.C.C.J., compiet HP, dec. nr. 12/2016, publicată în M. Of. nr. 498/4. 07. 2016. 

dezlegării unor probleme de drept are caracter preventiv, rolul acestui 
mecanism fiind acela de a furniza instanțelor de judecată soluții unitare în 
aplicarea anumitor dispoziții legale dezlegate. 

În al doilea rând, ca element de diferențiere care decurge din împre- 
jurarea că procedura sesizării în vederea dezlegării unei probleme de 
drept presupune un proces penal în desfăşurare, subliniem posibilitatea 
suspendării judecării în ultimul grad jurisdicțional a cauzei care a generat 
sesizarea instanței supreme. Mai mult decât atât, prin publicarea încheierii 
de sesizare pe pagina de internet a instanţei supreme, se creează 
posibilitatea suspendării şi a altor cauze similare, aflate pe rolul instanțelor 
judecătoreşti. În legătură cu acest ultim efect al publicării încheierii de 
sesizare, suntem de părere că poate fi suspendată judecata în cauze 
similare indiferent de stadiul procesual în care se află dosarul, fie că este 
vorba despre judecata în primă instanţă, fie că este vorba despre judecata 
în căile ordinare de atac. Prin cauze „similare” înțelegem acele dosare 
penale a căror soluţionare depinde de aplicarea unei anumite dispoziţii 
legale, care a determinat sesizarea în vederea dezlegării, şi nu cauze 
penale aflate în „ultimă instanţă”. 

Această concluzie este practică şi asigură derularea procesului penal 
în respectivele cauze într-un termen rezonabil, deoarece soluționarea în 
primă instanță se va realiza în baza deciziei de dezlegare a instanţei 
'supreme, eliminându-se, în acest mod, o eventuală critică formulată prin 
exercitarea căilor ordinare de atac. 

În al treilea rând, sub aspectul titularilor, recursul în interesul legii 
poate fi declanşat de o categorie mai largă de subiecţi procesuali 
(procurorul general al Parchetului de pe lângă Înalta Curte de Casaţie şi 
Justiţie, din oficiu sau la cererea ministrului justiţiei, colegiul de conducere 
al Înaltei Curti de Casaţie şi Justiţie, colegiile de conducere ale curților de 
“apel, respectiv Avocatul Poporului), în vreme ce sesizarea Înaltei Curti de 
Casaţie şi Justiţie în vederea dezlegării unor chestiuni de drept reprezintă 
un mecanism procesual din oficiu, titularii fiind limitați la completele de 
judecată care soluţionează cauza în ultimă instanță la tribunal, curtea de 
apel sau Înalta Curte de Casaţie şi Justiţie. 

- Această împrejurare determină, de asemenea, sesizarea Înaltei Curti 
de Casaţie şi Justiție prin acte procesuale diferite: „cererea” titularului 
prevăzut de lege, în cazul recursului în interesul legii, respectiv „înche- 
ierea” de sesizare, în cazul rezolvării de principiu a unor chestiuni de drept. 

În al patrulea rând, este diferită compunerea completului de judecată 
competent să soluţioneze cele două tipuri de proceduri, în cazul recursului 
în interesul legii completul de judecată fiind compus din mai mulți 
judecători. 

În al cincilea rând, există diferențe sub aspectul efectelor generate 
de pronunţarea unei decizii de admitere. Astfel, în cazul recursului în 

interesul legii, decizia se pronunţă exclusiv în interesul legii şi nu are efecte 
asupra hotărârilor judecătoreşti examinate şi nici cu privire la situaţia 
părţilor din acele procese. În mod diferit, dezlegarea dată chestiunilor de 
drept este dată în interesul legii, fiind obligatorie pentru toate instanțele de 
la momentul publicării în Monitorul Oficial, dar, în acelaşi timp, este 
obligatorie şi pentru instanța care a sesizat Înalta Curte de Casaţie şi 
Justiţie, având, aşadar, efecte asupra situaţiei părţilor din acel dosar. 


CAPITOLUL VIII 
PROCEDURI SPECIALE 


Secțiunea I 
Consideraţii generale privind procedurile speciale 


$ 1. Consideraţii preliminare 


În vederea realizării scopului său, procesul penal este disciplinat de 
un ansamblu de norme juridice cuprinse în Partea generală şi Partea 
specială ale Codului de procedură penală. Urmărind să realizeze o regle- 
mentare unitară a desfăşurării procesului penal, actuala legislație conţine 
dispoziţii aplicabile în mod obişnuit în rezolvarea oricărei cauze penale, 
acestea alcătuind procedura de drept comun în materia de care ne 
ocupăm. 

În anumite situaţii, pentru atingerea scopului legii penale şi al celei 
procesual penale, se impune adoptarea unui regim procesual cu caracter 
special aplicabil numai la rezolvarea unor anumite cauze penale. 

Normele juridice care alcătuiesc procedurile speciale au o arie 
limitată de aplicare constituind derogări de la procedura obişnuită după 
care se desfăşoară procesul penal. 

În legislația procesual penală română în vigoare, procedurile spe- 
ciale, puţine la număr, pot fi întâlnite atât în realizarea tragerii la răspun- 
dere penală, cât şi cu ocazia rezolvării pe cale jurisdicțională a unor 
aspecte adiacente sarcinilor fundamentale ale procesului penal. 

Având în vedere obiectul cauzelor penale care cad sub incidența 
procedurilor speciale, în literatura de specialitate sunt menționate proce- 
duri speciale propriu-zise şi alte proceduri speciale (auxiliare)!. 

Sunt considerate proceduri speciale propriu-zise cele în care sunt 
rezolvate aspecte privind tragerea la răspundere penală a celor ce 
săvârşesc infracțiuni. În cadrul acestor proceduri propriu-zise, obiectul 
cauzei penale îl constituie lămurirea problemelor legate de existenţa rapor- 
tului juridic penal şi a raportului juridic procesual penal principal. 

Procedurile speciale propriu-zise, sub aspectul normelor pe care le 
conţin, pot fi de două feluri: 

- proceduri speciale în care se aplică, în principal, norme derogatorii 
de la procedura obişnuită; avem în vedere, în acest sens, procedura 


i i —  — 


1 Volonciu |, p. 502; Dongoroz II, p. 361. 

acordului de recunoaştere a vinovăţiei (art. 478-488) şi procedura privind 
tragerea la răspundere penală a persoanei juridice (art. 489-503); 

- proceduri speciale unde se aplică, în principal, normele procedurii 
obişnuite completate cu normele derogatorii din procedura specială; acest 
caz poate fi ilustrat prin procedura aplicabilă în cauzele cu infractori minori 
(art. 504-520). 

Cu excepţia acestor trei proceduri speciale enumerate mai sus, 
celelalte proceduri speciale din reglementarea procesual penală în vigoare 
pot fi caracterizate ca fiind proceduri speciale auxiliare. Prin aceste 
proceduri sunt rezolvate anumite situaţii speciale care apar fie în cursul 
procesului penal [procedura contestației privind durata procesului penal 
(art. 4881-4885); procedura dării în urmărire (art. 521-526), procedura în 
caz de dispariţie a dosarelor judiciare şi a  înscrisurilor judiciare 
(art. 543-547)], fie ulterior desfăşurării. procesului penal [procedura 
reabilitării (art. 527-537); procedura reparării pagubei materiale sau a 
daunei morale în caz de eroare judiciară sau în caz de privare nelegală de 
libertate ori în alte cazuri (art. 538-542); procedura de confiscare sau 
desființare a unui înscris în cazul clasării (art. 5491)]. 

În toate cazurile menţionate mai sus, derogările de la procedura 
obişnuită alcătuiesc un ansamblu de reguli care justifică autonomia 
procedurii speciale. Unii autori arată, pe bună dreptate, că procedurile 
speciale cuprind norme particulare care conferă acestora un caracter 
completator şi derogator?. 


§ 2. Scurt istoric privind procedurile speciale în 
reglementarea procesual penală din România. Drept 
comparat 


În primul nostru Cod de procedură penală modern, adoptat în anul 
1864, nu existau reglementări prin care să fie prevăzute în mod distinct 
proceduri speciale, derogatorii de la regulile de drept comun. Existau însă 
situații de excepţie, care presupuneau aplicarea unor reguli speciale 
procedurale. De exemplu, potrivit art. 31 şi următoarele din Codul de 
procedură penală adoptat în 1864, în ipoteza constatării unor infracțiuni 
flagrante (crime sau delicte), procurorul avea dreptul de a exercita 
prerogative ale judecătorului de instrucţie, constând în deplasarea la fața 
locului, consemnarea despre săvârşirea infracţiunii în procese-verbale, 
luarea unor declaraţii etc. De asemenea, potrivit art. 364 din acelaşi cod, o 
dispoziţie specială aplicabilă în cazul infractorului sub 16 ani consta în 


1 S. Kahane, Dreptul procesual penal, Ed. Didactică şi Pedagogică, Bucureşti, 1963, 
p. 330. 
2 Volonciu III, p.441. 

obligația preşedintelui instanței de a aduce în discuţie problema discernă- 
mântului minorului’. 

În literatura de specialitate?, în legătură cu problematica procedurilor 
speciale, se opina în sensul instituirii unor reguli prin care să se prevadă 
posibilitatea reparării erorilor judiciare, remarcându-se necesitatea unei 
asemenea proceduri. 

- Procedurile speciale în România au început să fie prevăzute înce- 
pând cu adoptarea în anul 1936 a Codului de procedură penală „Carol al 
ll-lea”. Astfel, au fost reglementate procedura specială aplicabilă infracțiu- 
nilor săvârşite de minori (în special, prin înființarea instanţelor pentru 
minori), procedura în cazul infracţiunilor de presă?, procedura de consiliere 
în judecarea delictelor contra onoarei“, procedura reabilitării judiciare, 
procedura extrădării, procedura amnistiei, procedura graţierii, procedura 
stabilirii identităţii celor condamnați, în caz de contestaţie, procedura 
pentru despăgubirea celor deţinuţi în prevenţie pe nedrept, procedura în 
materie de fals?. 

În reglementarea Codului de procedură penală adoptat în anul 1968 
erau prevăzute un număr de trei proceduri speciale propriu-zise, şi anume: 
procedura de urmărire şi judecare a unor infracţiuni flagrante, procedura 
privind tragerea la răspundere penală a persoanei juridiceS şi procedura în 
cauzele cu infractori minori. 

În acelaşi cod au fost reglementate următoarele proceduri speciale 
auxiliare: procedura dării în urmărire”, procedura reabilitării judecătoreşti, 
procedura de reparare a pagubei materiale sau a daunei morale în cazul 
condamnării pe nedrept sau al privării ori restrângerii de libertate în mod 
nelegal, procedura în caz de dispariţie a înscrisurilor judiciare, procedura 
cooperării judiciare internaţionale în materie penală şi procedura rejude- 
cării în caz de extrădare. 


1 Astfel, sub sancţiunea nulităţii, preşedintele avea obligaţia de a ridica următoarea 
chestiune: „acusatulu lucrat-a cu precepere?”. 

2 |. Tanoviceanu, Curs de procedură penală română, Ed. Socec, Bucureşti, 1913, 
pp. 563-567. 

3 De exemplu, potrivit art. 206 alin. (7) din Codul de procedură penală „Carol al 
II-lea”, reținerea învinuiţilor pentru cercetări nu putea fi dispusă în cazul infracțiunilor de 

resă. 

i 4 În cadrul acestei proceduri, judecata avea loc de urgenţă şi cu precădere, 
judecătorii erau obligaţi să iniţieze consilierea dintre părţi, procedura de consiliere avea loc 
numai la judecata în primă instanță şi numai dacă autorul publicaţiei incriminate era 
cunoscut etc. 

5 Pop IV, p. 647. 

Această procedură a fost introdusă prin Legea nr. 356/2006 (M. Of. 
nr. 677/7.08.2006). | 

7 Această procedură a fost introdusă prin O.U.G. nr. 60/2006 (M. Of. 
nr. 764/7.09.2006). 

Proceduri formate din reguli derogatorii de la desfăşurarea obişnuită 
a procesului penal se regăsesc în marea majoritate a legislaţiilor procesual 
penale. În acest sens, cel mai elocvent exemplu îl reprezintă legislația 
procesual penală din Franţa, unde sunt prevăzute numeroase proceduri 
speciale propriu-zise, dar şi proceduri speciale auxiliare desfăşurării 
procesului penal (după cum vom observa, multe dintre aceste proceduri 
fiind prevăzute, în legislaţia noastră, ca făcând parte din procedura 
comună). Astfel, procedurile speciale (procédures particulières) sunt 
prevăzute în cuprinsul Cărţii IV din Codul de procedură penală francez. Cu 
caracter exemplificativ, menţionăm: cooperarea cu Curtea penală 
internaţională (de la; coopération avec la Cour pénale internationale, 
art. 627-62721), procedura în materie fals (du faux, art. 642-647%), 
procedura în caz de dispariție a unor înscrisuri din dosar (de /a maniere de 
procéder en cas de disparition des pièces d'une procédure, art. 642-647“), 
procedura de luare a declaraţiilor membrilor Guvernului şi reprezentanților 
puterilor străine (de la maniere dont sont reçues les d&positions des 
membres du Gouvernement et celles des representants des puissances 
étrangères, art. 652-656), soluţionarea conflictelor de competenţă dintre 
judecători (des reglements de juges, art. 657-661), trimiterea cauzei de la 
o instanță la alta (des renvois dun tribunal à un autre, ari. 662-667"), 
procedura recuzării (de la récusation, art. 668-6742), judecarea infracțiu- 
nilor de audienţă (du jugement des infractions commises à l'audience des 
cours et tribunaux, art. 675-678), procedura în cazul infracţiunilor comise 
în afara teritoriului Republicii franceze (des infractions commises hors du 
territoire de la République, art. 689-693), asistenţa judiciară internaţională 
(de l'entraide judiciaire international, art. 694-69747), urmărirea penală, 
instrucţia şi judecarea infracțiunilor de trafic de stupefiante (de la poursuite, 
de l'instruction et du jugement des infractions en matière de trafic de 
stupéfiants, art. 70625-706%), urmărirea penală, instrucţia şi judecarea 
infracţiunilor săvârşite de persoanele juridice (de la poursuite, de 
l'instruction et du jugement des infractions commises par les personnes 
morales, art. 70641-7068), protecţia martorilor (de la protection des 
témoins, art. 7065-7065), procedura aplicabilă în cazul poluării apelor 
maritime prin deversări de pe nave (de la procédure applicable en cas de 
pollution des eaux maritimes par rejets des navires, art. 7061%-706111) etc. 

În Germania, procedurile speciale sunt prevăzute în Cartea a Vl-a a 
Codului de procedură penală, după cum urmează: procedura simplificată a 
ordinelor penale (Verfahren bei Strafbefehlen, $ 407-412), procedura 
detenției preventive în cazul în care făptuitorul nu răspunde penal sau nu 
poate fi tras la răspundere penală (Sicherungsverfahren, $ 413-416), 
procedura accelerată (Beschleunigtes Verfahren, $ 417-420), procedura 
privind confiscarea ~ bunurilor (Verfahren bei  Einziehungen und 
Vermögensbeschlagnahmen, § 430-443), şi procedura stabilirii pedepsei 

amenzii pentru persoanele juridice (Verfahren bei Festsetzung von 
rima gegen juristische Personen und Personenvereinigungen, 
Ş 444). 

Menţionăm, în acelaşi sens, următoarele proceduri speciale prevă- 
zute în Cartea a Vl-a a Codului de procedură penală italian: judecata 
abreviată (giudizio abbreviato, art. 438-443), aplicarea pedepsei la cererea 
părții (applicazione della penna su richiesta delle parti, art. 444-448), 
judecarea directă a cauzei fără efectuarea urmăririi penale în cazul 
infracțiunilor flagrante (giudizio direttissimo, art. 449-452), judecata 
imediată, subsecventă unei urmăririi penale abreviate (giudizio immediato, 
art. 453-458) şi procedura soluționării cauzei prin decret (procedimento per 
decreto, art. 459-464). 


$ 3. Procedurile speciale în reglementarea legislaţiei 
procesual penale în vigoare în România 


| După cum am menţionat deja, în actuala reglementare procesual 
penală întâlnim atât proceduri speciale propriu-zise, cât şi proceduri 
speciale auxiliare. 

Procedurile speciale propriu-zise sunt următoarele: procedura acor- 
dului de recunoaştere a vinovăţiei, procedura privind tragerea la răspun- 
dere penală a persoanei juridice şi procedura aplicabilă în cauzele cu 
infractori minori. 

Notăm opțiunea legiuitorului de a renunţa la reglementarea unei pro- 
ceduri distincte care să se aplice în cazul infracţiunilor flagrante. Apreciem 
acest demers ca fiind judicios, deoarece, din experiența aplicării Codului 
de procedură penală anterior, s-a desprins concluzia unei incidențe reduse 
a acestei proceduri speciale de către organele de urmărire penală, dar mai 
ales de către instanțele de judecată. În aceste circumstanțe, în actualul 
Cod de procedură penală, cu referire la infracțiunile flagrante, se regăsesc 
reguli procedurale distincte, care nu formează o procedură specială 
propriu-zisă şi care se aplică în activitatea organelor de constatare sau a 
organelor de urmărire penală. 

Reprezintă proceduri speciale auxiliare: contestaţia privind durata 
procesului penal, procedura dării în urmărire, procedura reabilitării, pro- 
cedura reparării pagubei materiale sau a daunei morale în caz de eroare 
judiciară sau în caz de privare nelegală de libertate ori în alte cazuri, 
procedura în caz de dispariție a dosarelor judiciare şi a înscrisurilor 
judiciare, procedura privind cooperarea judiciară internaţională şi punerea 
în aplicare a tratatelor internaţionale în materie penală şi procedura de 
confiscare sau desființare a unui înscris în cazul clasării. 

Secțiunea a II-a 
Acordul de recunoaştere a vinovăţiei 


$1. Consideraţii preliminare 


În concepţia legiuitorului, argumentele care au stat la baza intro- 
ducerii procedurii speciale a acordului de recunoaştere a vinovăţiei, 
constau în reducerea duratei judecării cauzei penale, coroborată cu 
simplificarea urmăririi penale. Aceste efecte au menirea de a determina o 
situaţie favorabilă din punct de vedere financiar pentru toate părțile 
implicate în procesul penal, dar mai ales pentru stat, care, în acest mod, 
economiseşte resurse băneşti şi umane esenţiale!. 

Această procedură specială este prevăzută în premieră în legislația 
procesual penală din ţara noastră, fiind precedată, ca finalitate urmărită, de 
o procedură similară, şi anume recunoaşterea vinovăţiei în cursul cercetării 
judecătoreşti în primă instanţă, introdusă în Codul de procedură penală 
anterior în anul 20102. | 

Acordul de recunoaştere a vinovăţiei reprezintă o procedură caracte- 
ristică sistemului de drept adversarial, de origine anglo-saxonă, al cărui 
principal specific constă în eficiența sporită, cu efecte directe în ceea ce 
priveşte durata procedurilor penale şi, implicit, reducerea costurilor gene- 
rate de înfăptuirea actului de justiţie. 

Originea procedurii de recunoaştere a vinovăţiei o întâlnim în 
sistemul justiției penale al Statelor Unite ale Americii. Astfel, deşi nu exista 
cadru legal, negocierea unei soluţii în baza declaraţiei de recunoaştere a 
vinovăţiei era utilizată în procesele penale desfăşurate la începutul sec. al 
XIX-lea. De exemplu, în statul New York, statisticile din 1839 au indicat un 
procent de 25% din hotărârile pronunţate având la bază recunoaşterea 
vinovăţiei. Zece ani mai târziu, acest procent se situa la 45%; pentru ca în 
anul 1869 să fie atins un procent de 70%5. 

Consacrarea juridică a procedurii de recunoaştere a vinovăţiei (plea 
bargaining) a avut loc în anul 1970, ca urmare a desfăşurării cazului Brady 
c. Statelor Unite ale Americii, Curtea Supremă de Justiţie statuând că 
această procedură este benefică tuturor părților implicate în procesul penal 
de tip adversarial. 


1 A se vedea Expunerea de motive la noul Cod de procedură penală, conform 
site-ului Ministerului Justiţiei. 

2 Această procedură a fost menţinută în desfăşurarea judecății în primă instanţă şi 
în actualul Cod de procedură penală. A se vedea, pentru detalii, Capitolul al IV-lea, 
Judecata în primă instanță, din prezenta lucrare. 

3 D.D. Guidorizzi, Should we Really "Ban" Plea Bargaining?: The Core Concerns of 
Plea Bargaining Critics, în Emory Law Journal, 1998, conform bazei de date Lexis Nexis, 
accesată la data de 5'februarie 2015. 

Această procedură este însă supusă unor critici substanţiale, mai cu 
seamă în spaţiul nord-american. În acest sens, adversarii acestui sistem 
aduc în discuţie faptul că prin recunoaşterea vinovăţiei inculpatul este lipsit 
de beneficiul unui proces penal desfăşurat conform procedurii comune, 
neputând implicit să-şi exercite toate drepturile procesuale (în principal 
dreptul de a compărea în fața unui juriu). De asemenea, se apreciază că 
prin recunoaşterea vinovăției se subminează multe dintre valorile siste- 
mului de justiție penală, autorii având în vedere, în principal, integritatea 
acestui sistem. Astfel, se afirmă că „prin recunoaşterea vinovăţiei, inculpa- 
tul ajunge la concluzia că măreţia legii este o fraudă şi că legea penală 
poate fi socotită ca un bazar turcesc”. Într-o altă formulare, se precizează 
că soluționarea cauzei penale ca urmare a recunoaşterii vinovăţiei repre- 
zintă o „metodă incompetentă, ineficientă şi leneşă de administrare a 
justiției”, prin care se realizează o importantă derogare de la contradicto- 
rialitatea care trebuie să caracterizeze în special faza de judecată?. 

Cea mai serioasă preocupare referitoare la aplicarea acestei proce- 
duri are în vedere posibilitatea constrângerii inculpatului nevinovat de a 
- proceda la recunoaşterea vinovăţiei, temerea fiind că inculpatul poate ceda 
persuasiunii exercitate de procuror. 

Cu toate că reprezintă o procedură care a suscitat numeroase pole- 
mici, recunoaşterea vinovăţiei este aplicată pe scară largă în procesele 
penale desfăşurate în Statele Unite ale Americii. În principal, eficiența 
acestui mod de administrare a justiției a condus în anii 1990 la pronun- 
tarea a peste 92% din soluţiile de condamnare în baza declarațiilor 
inculpaţilor prin care aceştia recunoşteau săvârşirea faptelor de care erau 
acuzați?. | 

În aceste circumstanțe, în ultima perioadă, recunoaşterea vinovăției 
a fost preluată de marea majoritate a legislaţiilor procesual penale euro- 
pene. Asistăm, în acest fel, la o întrepătrundere a celor două mari tipuri de 
procese penale, de tip adversarial, respectiv continental, prin înglobarea în 
sistemele procesuale continentale a unor elemente procedurale specifice 
sistemului anglo-saxon. 

Avem în vedere, în acest sens, completarea Codului de procedură 
penală german cu art. 257c, în care se arată modul de soluționare a cauzei 
penale în ipoteza recunoaşterii vinovăţiei (Verständigung). In acelaşi sens, 
prin Legea nr. 204/2004 a fost introdusă procedura recunoaşterii vinovăției 


1 A, Alschuler, Plea Bargaining and Its History, în Columbia Law Review nr.1/1979, 
accesat pe pagina web a University of Chicago Law School, la data de 5 februarie 2015. 

2 J. Palmer, Abolishing Plea Bargaining: An End to the Same Old Song and Dance, 
în American Journal of Criminal Law, 1999, conform bazei de date Lexis Nexis, accesată la 
data de 5 februarie 2015. 

3 L.M. Friedman, Plea Bargaining in Historical Perspective, în Law & Soc'y Review, 
247 (1978-1979), apud D.D. Guidorizzi, op. cit. 

(reconnaissance préalable de culpabilité) şi în Codul de procedură penală 
francez, art. 4957-49516, Posibilitatea desfăşurării procesului penal exclusiv 
în baza recunoaşterii vinovăţiei de către inculpat este, de asemenea, 
prevăzută în art. 248 din Codul de procedură penală al Norvegiei, 
art. 444-448 din Codul de procedură penală al Italiei, art. 358-359 din Codul 
de procedură penală al Republicii Kosovo etc. 

În acest context se poziţionează şi opțiunea legiuitorului român, care 
îşi asumă asimilarea unor elemente procedurale specifice procesului penal 
de tip adversarial. Astfel, în tezele prealabile actualului Cod de procedură 
penală se afirmă că întrepătrunderea „elementelor din cele două mari 
sisteme de procedură penală existente în lume este o formă de conver- 
genţă a celor mai bune soluţii comparate, păstrând însă premisele 
fundamentale ale procedurii penale europene clasice”. 


Ş 2. Titularii procedurii acordului de recunoaştere a 
vinovăţiei 


Potrivit art. 478 alin. (3), acordul de recunoaştere a vinovăţiei poate fi 
iniţiat, în faza de urmărire penală, atât de către procuror, cât şi de către 
inculpat. 

Cele mai importante atribuţii revin procurorului de caz, care efec- 
tuează urmărirea penală sau supraveghează activitatea organelor de 
cercetare penală. Dar, după cum vom observa în continuare, un rol impor- 
tant în desfăşurarea procedurii speciale este atribuit şi procurorului ierarhic 
superior. 

Din prevederea că acordul de vinovăţie se poate iniția exclusiv de 
către inculpat sau procuror se desprinde concluzia că suspectul nu poate 
participa la desfăşurarea acestei proceduri. De altfel, această condiţie 
rezultă şi din art. 478 alin. (1), unde se precizează că acordul de vinovăţie 
poate fi încheiat după punerea în mişcare a acţiunii penale. 

Rațiunea instituirii condiţiei ca acţiunea penală să fie pusă în mişcare 
constă în finalizarea procedurii speciale în fața instanței de judecată, 
singurul organ judiciar învestit cu atributul soluționării cauzei penale. În 
aceste condiții, având în vedere că legea prevede că punerea în mişcare a 
acţiunii penale reprezintă o condiţie pentru încheierea acordului de recu- 
noaştere a vinovăţiei, opinăm în sensul că procedura specială poate fi 
inițiată şi de către suspect, urmând ca desfăşurarea ulterioară a acesteia 
să presupună inculparea suspectului. În acest sens, a condiţiona cererea 
de încheiere a unui acord de recunoaştere a vinovăţiei de existența obliga- 
torie a calităţii de inculpat ar avea semnificaţia unui formalism exagerat, 


1 Tezele prealabile privind elaborarea proiectului Codului de procedură penală, 
adoptate prin H.G. nr. 829/2007, publicată în M. Of. nr. 556/14.08.2007. 

care nu se încadrează în intenţia asumată a legiuitorului de a simplifica 
procesul penal prin reglementarea acestei proceduri. 

În cauzele în care sunt mai mulți inculpaţi, există posibilitatea ca doar 
unii dintre aceştia să îşi exprime voinţa în sensul încheierii unui acord de 
recunoaştere a vinovăţiei. Pentru acest caz, în art. 478 alin. (5) se arată că 
se poate încheia un acord de recunoaştere a vinovăţiei distinct cu fiecare 
dintre inculpaţi, fără a fi adusă atingere prezumţiei de nevinovăție a 
inculpaţilor pentru care nu s-a încheiat acord de recunoaştere a vinovăției. 

Această reglementare este deosebit de sensibilă, în opinia noastră, 
mai ales în cauzele penale în care contribuția inculpaţilor la săvârşirea 
infracţiunilor este dificil de departajat sau dacă se constată o strânsă legă- 
tură de intercondiţionare între acţiuni sau inacțiuni care formează ele- 
mentul material al infracţiunii şi care aparţin unor inculpați diferiţi. Ne 
punem întrebarea: cum poate fi menţinută intactă prezumția de nevino- 
văție în condiţiile în care pentru unii dintre inculpaţi, care au încheiat 
acordul de vinovăţie, instanţa a pronunţat o soluție de condamnare, în timp 
ce alţi inculpaţi au fost trimişi în judecată, prin rechizitoriu, pentru infracțiuni 
conexe? 

Potrivit art. 478 alin. (6), inculpaţii minori pot încheia acorduri de 
recunoaştere a vinovăţiei, cu încuviințarea reprezentantului lor legal!. 

Printre titularii procedurii speciale se impune să menţionăm şi 
instanța de judecată căreia i-ar reveni competenţa să judece respectiva 
cauză în fond şi care are competența de a admite sau a respinge acordul 
de recunoaştere a vinovăţiei. De asemenea, având în vedere faptul că 
sentința pronunţată în soluționarea cauzei poate fi atacată cu apel, putem 
include printre titularii procedurii şi instanța de control judiciar. 

În sinteză, titularii acordului de recunoaştere a vinovăţiei sunt: 
1) inculpatul; 2) procurorul; 3) procurorul ierarhic superior; 4) instanța de 
judecată. 


$ 3. Acordul de recunoaştere a vinovăţiei în faza de 
urmărire penală 


3.1. Iniţierea procedurii acordului de recunoaştere a vinovăţiei 


Acordul de recunoaştere a vinovăției poate fi iniţiat fie de către 
procurorul de caz, fie de către inculpat. 

În ceea ce priveşte modalitatea prin care procurorul poate iniţia pro- 
cedura specială analizată, potrivit art. 108 alin. (4) teza |, organul judiciar 


ao 


1 Alin. (6) al art. 478 a fost modificat prin art. II pct. 118 din O.U.G. nr. 18/2016. 
Anterior, inculpatul minor nu putea încheia acord de recunoaştere a vinovăţiei. 

trebuie să aducă la cunoştinţa inculpatului posibilitatea încheierii unui 
acord ca urmare a recunoaşterii vinovăţiei. Despre aducerea la cunoştinţă 
a acestui drept procesual se întocmeşte un proces-verbal, în care se 
consemnează, de asemenea, toate celelalte drepturi şi obligaţi cu privire 
la care inculpatul va fi informat. 

În ceea ce priveşte iniţierea procedurii speciale de către inculpat, 
manifestarea de voinţă în acest sens a acestuia poate îmbrăca forma unei 
cereri orale, caz în care organul de urmărire penală va proceda la întoc- 
mirea unui proces-verbal, sau poate fi înaintată d Vaal sub forma 
unei cereri scrise. 


3.2. Obiectul acordului de recunoaştere a vinovăţiei 


Potrivit art. 479, acordul de recunoaştere a vinovăţiei are ca obiect 
recunoaşterea comiterii faptei şi acceptarea încadrării juridice pentru care 
a fost pusă în mişcare acţiunea penală şi priveşte felul şi cuantumul 
pedepsei, precum şi forma de executare a acesteia, respectiv felul măsurii - 
educative ori, după caz, soluția de renunțare la aplicarea pedepsei sau de 
amânare a aplicării pedepsei. 

Spre deosebire de procedura recunoaşterii învinuirii în cursul cerce- 
tării judecătoreşti în primă instanță, care presupune obligația inculpatului 
de a recunoaşte faptele, în cazul recunoaşterii vinovăţiei în cursul urmăririi 
penale, inculpatul este ţinut să recunoască atât faptele, cât şi încadrarea 
juridică a acestora. 

În ceea ce priveşte felul pedepsei asupra căreia titularii acordului poi 
conveni, având în vedere soluţiile care pot fi pronunţate de instanța sesi- 
zată cu acordul de recunoaştere a vinovăţiei, ca urmare a negocierii dintre 
procuror şi inculpat se poate accepta pedeapsa închisorii, în regim privativ 
de libertate, cu aplicarea eventuală a pedepsei accesorii şi a unor pedepse 
complementare, renunţarea la aplicarea pedepsei, amânarea aplicării pe- 
depsei sau suspendarea executării pedepsei sub supraveghere. În cazul 
în care acordul de vinovăţie este încheiat cu un inculpat minor, obiectul 
înțelegerii este reprezentat de felul măsurii educative care urmează a fi 
convenită. 


3.3. Condiţiile încheierii acordului de recunoaştere a vinovăției 
în faza de urmărire penală 


Din analiza dispoziţiilor art. 478-480 se desprind o serie de condiții 
necesar a fi îndeplinite pentru încheierea acordului de recunoaştere a 
vinovăţiei, expuse în cele ce urmează. 


1 Art. 479 a fost modificat prin art. II pct. 119 din O.U.G. nr. 18/2016. 

1) Acordul de recunoaştere a vinovăţiei se poate încheia numai cu 
privire la infracțiunile pentru care legea prevede pedeapsa amenzii sau a 
închisorii de cel mult 15 ani [art. 480 alin. (1)]!. 

Rezultă că procedura specială nu se aplică în cazul infracţiunilor 
caracterizate printr-o gravitate deosebită, reflectată în maximul special al 
pedepsei prevăzut în lege. În aceste ipoteze, derogarea de la procedura 
ordinară de derulare a procesului penal nu mai este permisă, aflarea 
adevărului fiind posibilă numai în urma desfăşurării obişnuite a procesului 
penal. 

2) Din probele administrate rezultă suficiente date cu privire la 
existența faptei pentru care s-a pus în mişcare acţiunea penală şi cu privire 
la vinovăția inculpatului [art. 480 alin. (2)]. 

Prin stabilirea acestei condiţii, legiuitorul a fixat ca moment procesual 
anterior încheierii acordului de recunoaştere a vinovăţiei punerea în 
mişcare a acţiunii penale. În aceste circumstanţe, din perspectiva procuro- 
rului, ca titular al iniţierii procedurii, probele în acuzare care trebuie să 
existe în dosarul penal se circumscriu conţinutului art. 309 alin. (1). Proce- 
dura acordului de recunoaştere a vinovăției este exclusă în cauzele penale 
în care se constată existenţa vreunuia dintre cazurile prevăzute în art. 16 
alin. (1). | | 

Probatoriul administrat în cauză pe parcursul urmăririi penale, în 
baza căruia se poate încheia acordul de recunoaşiere a vinovăţiei, este 
necesar să fie apt pentru a forma convingerea instanţei, dincolo de orice 
dubiu, cu privire la vinovăția inculpatului. | 

Obligaţia evaluării ansamblului probator revine, în această etapă, în 
mod exclusiv procurorului de caz, chiar dacă procedura a fost inițiată de 
inculpat. Astfel, este posibilă respingerea cererii formulate de inculpat în 
sensul încheierii unui acord de recunoaştere a vinovăţiei, în cazul în care 


“procurorul a stabilit că probele administrate în cauză nu pot forma convin- 


gerea judecătorului, dincolo de orice îndoială rezonabilă, în sensul că fapta 
există, constituie infracțiune şi a fost săvârşită de inculpat. 

3) Acordul de recunoaştere a vinovăţiei trebuie încheiat în limitele 
stabilite prin aviz prealabil şi scris de procurorul ierarhic superior. 

Modul de redactare a art. 478 poate genera interpretări diferite cu 
privire la rolul procurorului ierarhic superior în procedura specială a 
acordului de recunoaştere a vinovăţiei şi la modul în care acesta își 
exercită controlul ierarhic în activitatea de urmărire penală. Astfel, potrivit 
art. 478 alin. (2), efectele acordului de recunoaştere a vinovăției sunt 
supuse avizului procurorului ierarhic superior, în vreme ce în art. 478 


1 Alin. (1) al art. 480 a fost modificat prin art. II pct. 120 din O.U.G. nr. 18/2016. 
Anterior, acordul de recunoaştere a vinovăției se putea încheia numai cu privire la 
infracțiunile pentru care legea prevedea pedeapsa amenzii sau a închisorii de cel mult 
7 ani. 

alin. (4) se arată că limitele încheierii acordului de recunoaştere a vino- 
văţiei se stabilesc prin avizul prealabil şi scris al procurorului ierarhic 
superior. 

În opinia noastră, desfăşurarea acordului de recunoaştere a vino- 
văţiei în faza de urmărire penală presupune existența a două manifestări 
de voinţă distincte ale procurorului ierarhic superior, constând în avizarea 
prealabilă a propunerii procurorului de caz în sensul iniţierii procedurii 

speciale sau în sensul acceptării negocierii ca urmare a cererii inculpatului, 
pe de o parte, şi în avizarea formei finale a acordului de către procurorul 
ierarhic superior, în vederea sesizării instanței de judecată, pe de altă 
parte. 

În aceste condiţii, cu referire la această a treia condiţie, procurorul de 
caz, constatând îndeplinită condiţia de pedeapsă prevăzută în art. 480 
alin. (1), după ce apreciază asupra oportunității desfăşurării procedurii spe- 
ciale, va solicita procurorului ierarhic superior avizul prealabil pentru 'sta- 
bilirea limitelor în care va putea fi încheiat acordul de recunoaştere a 
vinovăţiei. | i 

Deşi în conținutul art. 286, unde sunt prevăzute actele orgaņelor de 
urmărire penală, nu se indică posibilitatea formulării de către procuror a 
anumitor propuneri prin referat, apreciem că solicitarea avizului prealabil 
se va realiza prin intermediul unui asemenea referat’. 

În ipoteza în care procurorul ierarhic superior nu avizează propu- 
nerea procurorului de caz de a desfăşura procedura acordului de recu- 
noaştere a vinovăţiei, urmărirea penală va continua potrivit dispoziţiilor de 
drept comun. 

Dacă procurorul ierarhic superior avizează în prealabil desfăşurarea 
procedurii speciale, prin actul de dispoziție urmează a fi stabilit felul pedep- 
sei care va fi propusă inculpatului, constând în pedeapsa închisorii sau 
pedeapsa amenzii, precum şi modalitatea de executare a acesteia. De 
asemenea, vor fi stabilite limitele în care urmează a se purta negocierea 
între procurorul de caz şi inculpat. 

În stabilirea acestor limite, procurorul ierarhic superior va avea în 
vedere jurisprudenţa Înaltei Curți de Casaţie şi Justiţie, care, sesizată în 
vederea pronunțării unei hotărâri prealabile, a stabilit că procurorul nu 
poate, în procedura acordului de recunoaştere a vinovăţiei, să reţină dispo- 
zițiile art. 396 alin. (10), cu consecințe directe asupra reducerii limitelor de 


1 Această soluție, de altfel, nu este singulară. Din economia dispoziţiilor Codului de 
procedură penală rezultă şi alte cazuri în care procurorul face propuneri cu privire la luarea 
anumitor măsuri procesuale printr-un referat, cum ar fi, de exemplu, referatul cu propu- 
nerea de audiere anticipată a unui martor, adresat judecătorului de drepturi şi libertăţi, con- 
form art. 308 alin. (1), sau referatul cu propunerea de luarea a măsurii arestării preventive 
adresat, potrivit art. 224 alin. (1), aceluiaşi judecător de drepturi şi libertăți. 

pedeapsă cu o treime, în cazul pedepsei închisorii, respectiv cu O pătrime, 
în cazul pedepsei amenzii. 

Apreciem că rolul procurorului ierarhic superior este, în această 
ipoteză, unul orientativ, urmând ca aprecierea efectivă asupra duratei 
pedepsei închisorii sau cuantumului pedepsei amenzii să aparțină 
procurorului de caz. Această interpretare se impune deoarece urmărirea 
penală este efectuată sau supravegheată de procurorul de caz, care are, 
în consecință, cea mai bună perspectivă asupra probatoriului administrat. 
în al doilea rând, similar desfăşurării urmăririi penale în procedură 
ordinară, cele mai importante acte de dispoziţie aparţin procurorului care 
instrumentează efectiv dosarul penal, rolul procurorului ierarhic superior 
fiind acela de a aviza sau de a confirma cele mai importante acte 
procesuale. Nu în ultimul rând, dacă procurorul ierarhic superior ar stabili 
nu numai limitele între care se poate purta negocierea, ci şi durata sau 
cuantumul exact al pedepsei, rolul procurorul de caz ar fi unul pur formal, 
de a acţiona în interiorul delegării procurorului ierarhic superior, fără a 
avea drept de dispoziţie privind aspecte esenţiale ale cauzei. 

Procurorul ierarhic superior are, de asemenea, posibilitatea de a 

_aviza prealabil încheierea acordului de recunoaștere a vinovăţiei prin însu- 
şirea în totalitate sau în parte a propunerii formulate de procurorul de caz. 
“În ceea ce priveşte modalitatea practică prin care procurorul ierarhic 
superior soluţionează propunerea procurorului de caz, considerăm că este 
necesar să facem distincţia între ipoteza avizării fără rezerve, în totalitate, 
a propunerii formulate şi ipotezele avizării parțiale sau neavizării propunerii 
de încheiere a acordului de recunoaştere a vinovăției. 

Astfel, în cazul acordării avizului prealabil prin însuşirea în totalitate a 
propunerii procurorului de caz, apreciem că este suficient ca procurorul 
ierarhic superior să avizeze referatul procurorului de caz. Această moda- 
litate de avizare prealabilă presupune achiesarea de către procurorul 
ierarhic superior nu numai la soluția propusă de procurorul de caz, ci şi la 
motivele de fapt şi de drept expuse în referat. | 

În ipoteza avizării prealabile a acordului de recunoaştere a vinovăţiei, 
cu menţiunea operării unor modificări în conţinutul acordului care urmează 
a fi propus inculpatului, constând în modificarea felului pedepsei, a moda- 
lităţii de executare a acesteia ori a limitelor pedepsei sau a felului măsurii 
educative, opinăm în sensul necesităţii întocmirii de către procurorul 
ierarhic superior a unei ordonanţe motivate. În acest caz, practic, procurorul 
ierarhic superior dispune asupra unui act procesual, într-o manieră diferită 
de cea a procurorului de caz, or, tocmai abordarea diferită a conținutului 

„înțelegerii care urmează a fi propusă inculpatului face necesară expunerea 


1 A se vedea, în acest sens, Î.C.C.J., complet HP, dec. nr. 25/2014, publicată în 
M. Of. nr. 935/22.12.2014. 

motivelor de fapt şi de drept în baza cărora procurorul ierarhic superior a 
apreciat propunerea primită de la procurorul de caz. 

În acelaşi mod urmează să procedeze procurorul ierarhic superior şi 
în ipoteza respingerii acordului de recunoaştere a vinovăției. 

4) Acordul de recunoaştere a vinovăției este rezultatul negocierii 
purtate între procurorul de caz şi inculpat. 

Odată cu avizarea prealabilă de către procurorul ierarhic superior a 
soluționării urmăririi penale prin acord de recunoaştere a vinovăției şi a 
limitelor în interiorul cărora se va purta negocierea, procurorul de caz va 
supune atenţiei inculpatului conţinutul concret al acordului cu care va fi 
sesizată instanța de judecată. 

De această dată, procurorul de caz, respectând limitele stabilite prin 
aviz prealabil de procurorul ierarhic superior, are prerogativa exclusivă de 
a conveni cu inculpatul asupra duratei de. executare a pedepsei închisorii 
şi asupra modului de executare sau asupra cuantumului pedepsei amenzii, 
respectiv asupra felului măsurii educative. Procurorul de caz este obligat 
să facă aplicarea dispoziţiilor art. 74 C. pen., având în vedere criteriile 
legale menţionate în acest text de lege: împrejurările şi modul de comitere 
a infracţiunii, precum şi mijloacele folosite, starea de pericol creată pentru 
valoarea ocrotită, natura şi gravitatea rezultatului produs ori a altor conse- 
cințe ale infracţiunii, motivul săvârşirii infracțiunii şi scopul urmărit, natura şi 
frecvența infracțiunilor care constituie antecedente penale ale infractorului, 
conduita după săvârşirea infracțiunii şi în cursul procesului penal, nivelul 
de educaţie, vârsta, starea de sănătate, situația familială şi socială. 

Aceste criterii urmează a fi invocate şi de inculpat, în măsura în care 
elementele de individualizare sunt avantajoase pentru apărare. 

Alegerea uneia dintre sancţiunile alternative şi stabilirea unei pe- 
depse între minimul şi maximul prevăzute de lege, care implică analiza 
criteriilor de individualizare prevăzute în art. 74 C. pen., nu echivalează 
însă cu operaţiunea de individualizare judiciară a pedepsei, fiind în fapt o 
propunere adresată instanței de judecată, singura în drept să rezolve 
acţiunea penală”. 

Cu privire la modalitatea concretă în care se desfăşoară negocierea 
între procuror şi inculpat, în lege nu se face decât o singură distincţie, şi 
anume că la încheierea acordului asistenţa juridică este obligatorie. În 
acest context, apreciem că acordul de recunoaştere a vinovăţiei poate fi 
convenit fie ca urmare a unei proceduri nemijlocite, orale, desfăşurată între 
procuror şi inculpat, în prezenţa avocatului ales sau desemnat din oficiu, 
fie prin comunicarea unor înscrisuri. Evident, prima modalitate de nego- 
ciere este mai simplă şi presupune obținerea unui eventual acord într-un 
interval scurt de timp. 


1 A se vedea, în acest sens, Î.C.C.J., complet HP, dec. nr. 25/2014. 

În momentul în care titularii acordului convin asupra conținutului 
înțelegerii, se procedează la întocmirea în formă scrisă a actului procesual. 
Potrivit art. 482, acordul de recunoaştere a vinovăției cuprinde următoarele 
elemente: 

a) data şi locul încheierii; 

b) numele, prenumele şi calitatea celor între care se încheie; 

c) date privitoare la persoana inculpatului, prevăzute la art. 107 
alin. (1); 

d) descrierea faptei ce formează obiectul acordului; 

e) încadrarea juridică a faptei şi pedeapsa prevăzută de lege; 

f) probele şi mijloacele de probă; 

g) declaraţia expresă a inculpatului prin care recunoaşte comiterea 
faptei şi acceptă încadrarea juridică pentru care a fost pusă în mişcare 
acţiunea penală; 

h) felul şi cuantumul, precum şi forma de executare a pedepsei ori 
soluția de renunțare la aplicarea pedepsei sau de amânare a aplicării 
pedepsei cu privire la care s-a ajuns la un acord între procuror şi inculpat; 
de lege ferenda, se impune completarea art. 482 lit. h) cu mențiunea 
referitoare la felul măsurii educative convenite de procuror cu inculpatul 
minor, respectiv la existenţa încuviinţării reprezentantului legal al acestuia 
din urmă; 

i) semnăturile procurorului, ale inculpatului şi ale avocatului. 

5) Acordul de recunoaştere a vinovăţiei se încheie separat, cu 
fiecare dintre inculpați. 

În cazul în care acţiunea penală a fost pusă în mişcare față de mai 
mulți inculpaţi, iar aceştia şi-au exprimat intenţia de a proceda la 
recunoaşterea vinovăţiei, opinăm în sensul întocmirii a câte unui acord 
distinct pentru fiecare dintre aceştia. 

În acest mod, procedura specială se particularizează față de pro- 
cedura obişnuită de efectuare a urmăririi penale, în sensul că instanța de 
judecată va fi sesizată cu acorduri individuale de recunoaştere a vinovăţiei, 
în vreme ce în art. 328 alin. (3) se arată că procurorul va întocmi un singur 
rechizitoriu chiar dacă lucrările urmăririi penale privesc mai mulți inculpaţi. 

Principalul argument în favoarea acestei teze este reprezentat de 
faptul că acordul cuprinde, în mod obligatoriu, declaraţia expresă a 
inculpatului prin care recunoaşte comiterea faptei şi acceptă încadrarea 
juridică pentru care a fost pusă în mişcare acțiunea penală, această 
manifestare de voinţă fiind certificată prin semnarea actului procesual. De 
altfel, ar fi paradoxal ca inculpatul să semneze acordul de recunoaştere a 
vinovăţiei, în condiţiile în care în cuprinsul acestuia s-ar regăsi şi alte 
manifestări de voinţă similare, pe care inculpatul şi le-ar însuşi prin 
semnarea acordului. 

De asemenea, în mod practic, negocierea pe care o presupune 
încheierea acordului se va desfăşura separat, cu fiecare dintre inculpaţi, în 
multe cazuri acuzaţiile fiind diferite. Rezultă, aşadar, un pronunțat caracter 
personal al acordului de recunoaştere, care conduce la necesitatea 
încheierii de acorduri separate, cu fiecare dintre inculpați. 

6) Acordul de recunoaştere a vinovăţiei trebuie confirmat de 
procurorul ierarhic superior. 

Potrivit art. 478 alin. (2), efectele acordului de recunoaştere a vino- 
„_văţiei sunt supuse avizului procurorului ierarhic superior. | 

Şi în acest caz ne aflăm în prezenţa unui text de lege care poate 
suscita interpretări diferite, având în vedere modul neclar de redactare. 

Astfel, acordul de recunoaştere a vinovăției reprezintă un act 
procesual, în al cărui conţinut se regăseşte o dublă manifestare de voință, 
a procurorului şi a inculpatului. Actul de dispoziție aparținând procurorului 
constă în acceptarea de comun acord cu inculpatul a unui anumit mod de 
rezolvare a acţiunii penale, pe de o parte, şi în dispoziţia de sesizare a 
instanţei de judecată, pe de altă parte. În ceea ce priveşte inculpatul, prin 
semnarea acordului de recunoaştere a vinovăţiei, acesta îşi manifestă 
voința în sensul recunoaşterii comiterii faptei, acceptării încadrării juridice 
astfel cum aceasta a fost stabilită prin actul de inculpare şi, prin 
acceptarea înţelegerii negociate, a modului de rezolvare a acţiunii penale. 

În aceste condiţii, „efectele” acordului de recunoaştere a vinovăţiei se 
produc, în primă fază, în cursul urmăririi penale, şi ulterior, în faza de 
judecată, prin soluţionarea cauzei. Este evident că legiuitorul a avut 
intenţia de a supune avizului procurorului ierarhic superior efectele acor- 
dului care se produc în cursul fazei de urmărire penală, şi anume sesi- 
zarea instanței de judecată cu rezolvarea acţiunii penale într-un anumit 
mod. 

Reglementarea este judicioasă şi respectă conținutul principiului con- 
trolului ierarhic specific activităţii Ministerului Public, fiind în consonanţă cu 
activitatea procurorului ierarhic superior de verificare a legalităţii şi temei- 
niciei rechizitoriului, în procedura de drept comuni. Acest control a 
posteriori reprezintă o garanţie suplimentară a respectării principiului 
legalităţii în desfăşurarea acestui tip de justiţie negociată, exigentă prin 
care se verifică respectarea limitelor stabilite prin avizul prealabil dat de 
procuror. De altfel, în această categorie de garanții instituite pentru asigu- 
rarea desfăşurării echitabile a procedurii speciale analizate pot fi incluse şi 
instituirea obligativităţii asistenţei juridice sau limitarea obiectului procedurii 
la infracţiuni de o anumită gravitate. 


1 În ceea ce priveşte extinderea obligaţiei procurorului ierarhic superior de a verifica 
legalitatea şi temeinicia rechizitoriului în toate dosarele penale care urmează a fi trimise în 
judecată, ne manifestăm rezerve, această verificare fiind inevitabil, în multe cazuri, O 
simplă formalitate. 

În situaţia în care procurorul ierarhic superior avizează acordul de 
recunoaştere a vinovăţiei, acesta devine apt să îşi producă efectul, 
constând în sesizarea instanţei de judecată. 

Pentru ipoteza neacordării avizului, manifestare de voinţă cauzată, în 
principal, de constatarea negocierii în afara cadrului stabilit prin avizul 
iniţial, procurorul ierarhic superior poate dispune reluarea negocierii în 
limitele stabilite sau continuarea urmăririi penale conform procedurii de 
drept comun. Pentru această situaţie, actul procesual de infirmare a acor- 
dului de recunoaştere a vinovăţiei apreciem că este ordonanța. 


$ 4. Acordul de recunoaştere a vinovăţiei în faza de 
judecată 


4.1. Sesizarea instanţei de judecată 


Potrivit art. 483 alin. (1), după încheierea acordului de recunoaştere 
a vinovăţiei, procurorul sesizează instanţa căreia i-ar reveni competența să 
judece cauza în fond şi trimite acesteia acordul de recunoaştere a vino- 
văţiei, însoţit de dosarul de urmărire penală. 

Rezultă, ca element specific acestei proceduri, că sesizarea instanței 
de judecată nu se mai face prin rechizitoriu, aspect expres prevăzut, de 
altfel, în art. 481 alin. (2). 

În tăcerea legii, apreciem că procurorul va înainta instanței de 
judecată şi un număr necesar de copii certificate ale acordului de recu- 
noaştere a vinovăţiei, pentru a fi comunicate inculpatului sau inculpaților. În 
acest mod, procurorul se va conforma procedurii prevăzute pentru sesi- 
zarea instanței de judecată prin rechizitoriu, conform art. 329. 

Cu toate acestea, apreciem că procedura poate fi nuanțată, în sensul 
că acordul de recunoaştere a vinovăției ar trebui comunicat inculpatului 
chiar de către procuror, după ce „convenţia penală” a fost avizată de 
procurorul ierarhic superior şi înainte de sesizarea instanței de judecată. 

În situaţia în care se încheie acordul numai cu privire la unele dintre 
fapte sau numai cu privire la unii dintre inculpați, iar pentru celelalte fapte 
sau inculpaţi se dispune trimiterea în judecată în procedura obişnuită, 
sesizarea instanţei se face separat. Astfel, având în vedere că procedura 
acordului de recunoaştere a vinovăţiei este caracterizată prin operativitate 
sporită comparativ cu procedura de drept comun, instanţa de judecată va fi 
sesizată cu acordul de recunoaştere înainte de sesizarea ordinară, prin 
rechizitoriu. În acest caz, potrivit art. 63 raportat la art. 46, procurorul va 
proceda la disjungerea cauzei. 
| Procurorul înaintează instanţei numai actele de urmărire penală care 
se referă la faptele şi persoanele care au făcut obiectul acordului de 
recunoaştere a vinovăţiei. 

În cazul în care sunt incidente dispoziţiile art. 23 alin. (1), procurorul 
înaintează instanței acordul de recunoaştere a vinovăției însoțit de 
tranzacţie sau de acordul de mediere”. 

Un alt element procedural. derogatoriu de la procedura comună 
constă în eliminarea procedurii de cameră preliminară, dosarul fiind 
înaintat direct instanţei de judecată competente să rezolve acțiunea 
penală. 


4.2. Procedura de judecată a acordului de recunoaştere a 
vinovăției 


4.2.1. Verificări prealabile 


Procedura de soluționare a conta ji de recunoaştere a vinovăţiei se 
desfăşoară pe parcursul a două etape procesuale distincte, analizate în 
continuare. 

În prima etapă, înainte de soluționarea propriu-zisă a cauzei, instanța 
de judecată procedează la o verificare în principiu a îndeplinirii anumitor 
condiţii. Astfel, conform art. 484 alin. (1), în această etapă se verifică exis- 
tența mențiunilor obligatorii prevăzute la art. 482 sau dacă nu. au fost 
respectate condiţiile prevăzute la art. 483. 

În ipoteza în care se constată încălcări ale condiţiilor menţionate în 
art. 482 şi art. 483, instanţa de judecată va dispune acoperirea omisiunilor 
în cel mult 5 zile, sesizând, î în acest sens, conducătorul parchetului care a 
emis acordul. 

Termenul de 5 zile prevăzut în art. 484 alin. (1) este un termen 
maxim, procedural. În ceea ce priveşte determinarea limitei inițiale, dies a 
quo, termenul de 5 zile începe să curgă de la momentul pronunțării 
încheierii de restituire. Apreciem, de asemenea, că acest termen este de 
decădere, fiind stabilit pentru desfăşurarea unei proceduri speciale, carac- 
terizată, în primul rând, prin simplificarea formelor, în vederea asigurării 
celerităţii procesului penal. 

Prin reglementarea restituirii cauzei la procurorul ierarhic superior, 
legiuitorul confirmă, în opinia noastră, obligația conducătorului parchetului 
de a proceda la verificarea acordului de recunoaştere a vinovăției, ca act 
de sesizare a instanței de judecată. În aceste condiţii, restituirea cauzei la 
procuror reprezintă un argument suplimentar în favoarea existenţei, pe 
parcursul fazei de urmărire penală, a două avize distincte ale procurorului 
ierarhic superior, un aviz prealabil, prin care se stabileşte cadrul încheierii 
acordului, şi avizul dispus la finalizarea procedurii în faza de urmărire 
penală, prin care se confirmă sesizarea instanței de judecată. 


1 Conform art. 23 alin. (1), în cursul procesului penal, cu privire la pretenţiile civile, 
inculpatul, partea civilă. şi partea responsabilă civilmente pot încheia o tranzacţie sau un 
acord de mediere, potrivit legii. 

Din analiza dispoziţiilor art. 482 şi art. 483 rezultă că restituirea la 
procuror a dosarului cauzei se va dispune în următoarele ipoteze: 

1) acordul de recunoaştere a vinovăţiei nu cuprinde toate menţiunile 
obligatorii prevăzute în art. 482; 

2) acordul de recunoaştere a vinovăţiei nu este însoțit de dosarul 
cauzei, de tranzacţia sau acordul de mediere încheiate, cu privire la 
pretențiile civile, de către inculpat, partea civilă şi partea responsabilă 
civilmente, potrivit art. 23 alin. (1); 

3) acordul de recunoaştere a vinovăţiei este însoțit de dosarul cauzei 
în integralitate, deşi înțelegerea a fost convenită numai cu privire la unele 
dintre fapte sau numai cu privire la unii dintre inculpaţi, fiind necesară 
expedierea către instanță numai a actelor de urmărire penală care se 
referă la faptele şi persoanele care au făcut obiectul acordului de recu- 
noaştere a vinovăţiei; 

4) instanţa de judecată constată că nu este competentă să judece 
cauza pe fond, caz în care restituirea are ca obiect sesizarea de către 
procuror a instanței competente; în această ipoteză, nu ne aflăm în 
prezența unui conflict de competenţă, în înțelesul art. 51, nefiind implicate 
în cauză două instanțe de judecată; de asemenea, nu poate fi vorba nici 
de o hotărâre de declinare a competenţei, nefiind aplicabil art. 50. 

Apreciem, de lege ferenda, în vederea asigurării soluționării cauzei în 
condiții de celeritate, că se impune a fi adoptată soluția juridică prevăzută 
în art. 346 alin. (6), aplicabilă în procedura de cameră preliminară, care 
permite judecătorului competent să îşi decline competența, în condițiile 
art. 50. 

Această primă etapă a procedurii de judecare a acordului de recu- 
noaştere a vinovăţiei, constând în verificarea prealabilă a acordului, se 
desfăşoară în şedinţă publică, deoarece legiuitorul nu a prevăzut în mod 
expres desfăşurarea activității în camera de consiliu. În aceste condiții, din 
punct de vedere procedural, verificările prealabile vor fi efectuate în cadrul 
activităţii de studiere a dosarului, urmând ca în debutul şedinţei de jude- 
cată, instanța să comunice participanților îndeplinirea sau neîndeplinirea 
condițiilor menţionate î în art. 482 şi art. 483, urmând a se proceda, în conti- 
nuare, fie la judecarea fondului cauzei, fie la restituirea cauzei la procuror, 
pentru înlăturarea omisiunilor constatate de către instanţă. 


4.2.2. Solutionarea propriu-zisă a acordului de recunoaştere a 
vinovădţiei 


În măsura în care, după parcurgerea primei etape, nu au fost consta- 
tate neregularități ale acordului de recunoaştere a vinovăției sau au fost 
constatate şi remediate de procuror în termenul maxim de 5 zile, instanța 

de judecată va proceda la soluționarea propriu-zisă a cauzei, ca o a doua 
etapă a procedurii speciale în faza de judecată. 

Dacă procurorul nu remediază omisiunile constatate în termenul 
maxim de 5 zile, în considerarea caracterului peremptoriu al acestuia, 
instanța de judecată va respinge acordul, condiţiile art. 480-482 nefiind 
îndeplinite. 

Potrivit art. 484 alin. (2), la termenul fixat se citează inculpatul, 
celelalte părţi şi persoana vătămată. Instanţa se pronunță asupra acordului 
"de recunoaştere a vinovăţiei prin sentință, după ascultarea procurorului, a 
inculpatului şi avocatului acestuia, precum şi, dacă sunt prezente, a 
celorlalte părţi şi a persoanei vătămate!. 

Cu referire la participarea procurorului, urmează să apreciem că 
aceasta este obligatorie, în baza regulii generale prevăzute în art. 363. 

În ceea ce priveşte prezenţa inculpatului la şedinţa de judecată, din 
modul de redactare a art. 484, unde se arată că „instanţa se pronunţă 
asupra acordului de recunoaştere a vinovăției (...) după ascultarea inculpa- 
tului”, rezultă că şi participarea acestuia este obligatorie. Concluzia este 
confirmată şi de eventualitatea ascultării celorlalte părți, respectiv a 
persoanei vătămate, legiuitorul precizând că ascultarea acestora se va 
„desfăşura „dacă suni prezente”. 

În vederea asigurării prezenţei inculpatului, a celorlalte părți şi a 
„persoanei vătămate la şedinţa de judecată, instanța va dispune citarea 
acestora. | 

Prezenţa inculpatului şi a procurorului, în calitate de actori principali 
ai acordului de recunoaştere a vinovăţiei, la şedinţa de judecată este 
absolut justificată. În acelaşi sens, interesul procesual poate justifica şi 
participarea persoanei vătămate, existând posibilitatea efectivă ca acest 
subiect procesual să nu achieseze la acordul de recunoaştere a vinovăţiei 
convenit în cursul fazei de urmărire penală. 

Dreptul de a participa la soluționarea acordului de recunoaştere a 
vinovăţiei este recunoscut şi părții civile, respectiv părții responsabile civil- 
mente, chiar dacă, aşa cum vom observa în continuare, interesul pro- 
cesual al acestor părți nu este semnificativ. 

Astfel, pe parcursul fazei de urmărire penală pariea civilă şi partea 
responsabilă civilmente nu sunt implicate în niciun mod în desfăşurarea 


1 Art. 484 a fost modificat prin art. II pct. 122 din O.U.G. nr. 18/2016. Anterior, era 
prevăzută o procedură necontradictorie, care presupunea ascultarea procurorului, a incul- 
patului şi a avocatului acestuia, precum şi a părții civile, dacă era prezentă. Modificarea a 
fost determinată de jurisprudența Curţii Constituţionale a României, prin care s-a statuat că 
soluția legislativă prin care persoana vătămată, partea civilă şi partea responsabilă 
civilmente erau excluse de la audierea în fața instanţei este neconstituțională (C.C.R., dec. 
nr. 235/7.04.2015, publicată în M. Of. nr. 364/26.05.2015). De altfel, în lucrări anterioare, 
am criticat restrângerea cadrului procesual numai la inculpat şi partea civilă (a se vedea 
Neagu VII, pp. 482-483). 


PROCEDURI SPECIALE 499 
OO puge m o o o e PI Pe 2200 ———>= 


procedurii speciale, fiind excluse de la încheierea acordului de recunoaş- 
tere a vinovăției. Evident, aceste părți îşi pot exercita drepturile 
procesuale, personal sau prin avocat, cum ar fi, de exemplu, consultarea 
dosarului, dar legiuitorul nu a prevăzut posibilitatea participării acestora la 
negocierea care se poartă între procuror şi inculpat. În aceste conditii, 
practic, odată cu încheierea acordului de recunoaştere a vinovăţiei, partea 
civilă şi partea responsabilă civilmente iau act de înțelegerea survenită. 
Singura opțiune pe care o au partea civilă şi partea responsabilă civil- 
mente este aceea de a încheia o tranzacţie sau un acord de mediere cu 
inculpatul, în vederea reparării prejudiciului cauzat prin săvârşirea infrac- 
țiunii. Pentru aceste considerente, suntem de părere că se impune ca 
procurorul să aibă în vedere, la încheierea acordului de recunoaştere a 
vinovăţiei, şi conduita inculpatului cu privire la prejudiciul cauzat prin 
infracţiune. În acest mod, se manifestă plenar rolul activ pe care procurorul 
îl exercită pe parcursul procesului penal, în calitatea sa de reprezentant a 
intereselor generale ale societăţii. În lipsa unui asemenea comportamen 
judiciar, practic, autoritățile statului abandonează persoanele prejudiciat 
ca urmare a săvârşirii infracţiunii, unicul obiectiv vizat fiind reprezentat d 
simplificarea procedurilor. 

Având în vedere neimplicarea părţii civile şi a părţii responsabile 
civilmente în derularea acordului de recunoaştere a vinovăţiei în faza de 
urmărire penală, este necesar să identificăm care este interesul procesual 
în participarea acestor părți la faza de judecată, în absenţa unei contribuții 
reale la soluționarea cauzei. Astfel, în ipoteza depunerii la dosar a unei 
tranzacții sau a unui acord de mediere, prin ascultarea părții civile şi a 
părții responsabile civilmente, instanța de judecată poate stabili existența 
acordului de voință în sensul încheierii tranzacţiei sau acordului de 
mediere, urmând ca prin sentință să ia act de această tranzacţie sau 
mediere. În ipoteza în care nu a fost încheiată o tranzacție sau un acord de 
mediere, instanța lasă nesoluționată acțiunea civilă. În acest caz, decla- 
rațiile părții civile şi a părții responsabile civilmente nu pot influența solutio- 
narea fondului cauzei, deoarece repararea prejudiciului nu reprezintă un 
criteriu în baza căruia acordul este admis sau respins. 

De lege lata, dincolo de aceste observaţii, judecarea propriu-zisă a 
acordului de recunoaştere a vinovăţiei se face cu participarea obligatorie a 
procurorului şi prin ascultarea inculpatului a avocatului acestuia, a celor- 
lalte părţi şi a persoanei vătămate, în măsura în care sunt prezente la 
şedinţa de judecată. 

Prin „ascultarea” inculpatului, a celorlalte părţi sau a persoanei vătă- 
mate este necesar a se înțelege exclusiv formularea unor concluzii cu 
privire la legalitatea şi temeinicia acordului de recunoaştere a vinovăţiei, 
fără a fi incidente elemente ale audierii contradictorii. De asemenea, în 
această etapă procesuală, inculpatul nu poate reveni asupra recunoaşterii 

efectuate la urmărirea penală, întrucât consimțământul său, materializat în 
declaraţia expresă şi prin semnătura aplicată pe actul ce conţine acordul 
de recunoaştere a vinovăţiei, face dovada exprimării propriei voinţei. 

Asistenţa juridică a inculpatului în această fază este obligatorie. De 
data aceasta, legiuitorul nu mai menţionează în mod expres în acest sens, 
spre deosebire de încheierea acordului în faza de urmărire penală, obliga- 
tivitatea asistenţei juridice rezultând din conținutul art. 484 alin. (2), unde 
se arată că: „instanţa se pronunță asupra acordului de recunoaştere a 
vinovăţiei (...) după ascultarea (...) inculpatului şi avocatului acestuia”. 

Şedinţa de judecată este publică, în conformitate cu regula de bază 
menţionată în art. 352. 


4.3. Soluţiile care pot fi dispuse de instanța de judecată 


d În soluţionarea acordului de recunoaştere a vinovăţiei, instanţa este 
ținută, în principiu, de conţinutul înțelegerii încheiate în cursul urmăririi 
penale de procuror şi inculpat. Singurele posibilități de deliberare într-o 
manieră diferită faţă de cele prevăzute în acord sunt legate de aplicarea 
unei soluţii mai uşoare (fel, cuantum, modalitate de executare a pedepsei), 
ca urmare a propriului examen realizat de instanță asupra temeiniciei celor 
convenite în acord (nu şi la solicitarea inculpatului sau procurorului, pentru 
că aceştia au negociat anterior)”. 

Soluţiile care pot fi pronunţate de instanță sunt următoarele: 1) admi- 
terea în totalitate a acordului de recunoaştere a vinovăţiei; 2) respingerea 
acordului de recunoaştere a vinovăţiei; 3) admiterea parţială a acordului de 
recunoaştere a vinovăţiei. 

Pentru pronunțarea oricăreia dintre aceste soluții, instanța de 
judecată va proceda la analiza probelor din dosarul cauzei, pentru a 
verifica dacă acestea sunt suficiente pentru pronunţarea unei hotărâri de 
condamnare a inculpatului, de renunțare la aplicarea pedepsei sau de 
amânare a aplicării pedepsei. De asemenea, aşa cum am observat deja, 
soluționarea cauzei presupune şi ascultarea procurorului, a inculpatului şi 
a avocatului acestuia, respectiv ascultarea părții civile, a părţii respon- 
sabile civilmente şi a persoanei vătămate, dacă sunt prezenie. 


4.3.1. Admiterea acordului de recunoaştere a vinovăţiei 


Potrivit art. 485 alin. (1) lit. a), instanța admite acordul de recunoaş- 
tere a vinovăţiei şi pronunţă soluția cu privire la care s-a ajuns la un acord, 
dacă sunt îndeplinite condiţiile prevăzute la art. 480-482 cu privire la toate 
faptele reţinute în sarcina inculpatului, care au făcut obiectul acordului. 


o ——————— 


) Î.C.C.J., complet RIL, dec. nr. 5/2017, publicată în M. Of. nr. 375/19.05.2017. 
2î.C.C.J., complet RIL, dec. nr. 5/2017, publicată în M. Of. nr. 375/19.05.2017. 

Corelativ, având în vedere dispoziţiile art. 485 alin. (1) lit. b), instanța 
va admite acordul de recunoaştere a vinovăției în măsura în care va stabili 
că soluția cu privire la care s-a ajuns la un acord între procuror şi inculpat 
este conformă cu legea şi justificată în raport cu gravitatea infracțiunii sau 
periculozitatea infractorului. 

Este criticabilă, în opinia noastră, referirea la art. 482, a cărui respec- 
tare trebuie constatată pentru admiterea pe fond a acordului, deoarece 
verificarea conţinutului acordului sub aspectul existenței elementelor obli- 
gatorii menţionate în art. 482 formează obiectul primei etape procesuale, 
constând în efectuarea verificărilor prealabile. De asemenea, apreciem că 
nu este necesară nici referirea la respectarea art. 481, fiind evident că 
acordul de recunoaştere a vinovăţiei nu poate fi fi înaintat spre soluționare 
instanței de judecată decât în formă scrisă. În acest context, de lege 
ferenda, admiterea acordului de recunoaştere a vinovăţiei este necesar să 
aibă ca situație premisă constarea îndeplinirii condiţiilor prevăzute în 
art. 480, referitoare la natura infracțiunii care formează obiectul sesizări Şi 
la stabilirea existenței unui ansamblu probator suficient pentru a se reţine 
existenţa faptei şi vinovăția inculpatului. 

În acest caz, ca o consecință a admiterii acordului de recunoaştere a 
vinovăţiei, instanța de judecată va dispune, după caz, condamnarea incul- 
patului, renunțarea la aplicarea pedepsei, amânarea aplicării pedepsei sau 
o măsură educativă. 

Potrivit art. 480 alin. (4), inculpatul va beneficia de reducerea cu o 
treime a limitelor de pedeapsă prevăzute de lege în cazul pedepsei 
închisorii şi de reducerea cu o pătrime a limitelor de pedeapsă prevăzute 
de lege în cazul pedepsei amenzii. Pentru inculpaţii minori se va ţine 
seama de aceste aspecte la alegerea măsurii educative; în cazul măsurilor 
educative privative de libertate, limitele perioadelor pe care se dispun 
aceste măsuri, prevăzute de lege, se reduc cu o treime. 

În soluționarea cauzei, instanța de judecată este ţinută de respec- 
tarea efectului non reformatio în peius, neputând crea pentru inculpat o 
situație mai grea decât cea asupra căreia s-a ajuns la un acord. Aşadar, 
dacă instanța de judecată a admis acordul de recunoaştere a vinovăţiei 
prin: care procurorul şi inculpatul au convenit asupra soluției renunțării la 
aplicarea pedepsei, instanța de judecată nu poate dispune condamnarea 
inculpatului sau amânarea aplicării pedepsei, deoarece inculpatului i s-ar 
crea o situație mai grea. 

În practica judiciară au fost pronunțate soluţii care contravin princi- 
piului non reformatio în peius. Astfel, instanța de judecată a fost sesizată 
cu acordul de recunoaştere a vinovăţie pentru săvârşirea infracțiunii de 
conducere a unui vehicul sub influența alcoolului sau a altor substanţe, 
prevăzută în art. 336 alin. (1) C. pen. Prin actul de sesizare, procurorul şi 
inculpatul şi-au manifestat acordul de voinţă în sensul aplicării pedepsei de 

un an şi 6 luni închisoare cu suspendarea sub supraveghere a executării 
pedepsei pentru un termen de supraveghere de 2 ani, cu obligaţia incul- 
patului de a respecta anumite măsuri de supraveghere şi obligaţii, conform 
„art. 93 C. pen. Instanţa de judecată, admițând acordul de recunoaştere a 
vinovăției, a achiesat la pedeapsa închisorii, pe durata şi sub modalitatea 
prevăzute în acord, şi a dispus respectarea de către inculpat a măsurilor 
de supraveghere şi obligaţiilor convenite. Cu toate acestea, instanţa de 
judecată a completat acordul de voinţă prin aplicarea pedepsei comple- 
mentare a. interzicerii unor drepturi şi aplicarea pedepsei accesorii 
constând în interzicerea drepturilor a căror exercitare a fost interzisă ca 
pedeapsă complementară!. 

Apreciem că, prin această modalitate de soluţionare a acordului de 
vinovăţiei, instanţa de judecată a agravat situația inculpatului, prin rapor- 
tare la conţinutul concret al acordului de recunoaştere a vinovăţiei, în 
condiţiile în care, pentru infracțiunea cu care a fost sesizată, interzicerea 
exercitării unor drepturi, ca pedeapsă complementară, nu este obligatorie, 
fiind lăsată la aprecierea instanţei de judecată. | 

În ipoteza soluționării prin admitere a acordului de recunoaştere a 
vinovăţiei, semnalăm posibilitatea apariției unei alte probleme: pronunțând 
soluţia admiterii acordului de recunoaştere a vinovăţiei, are instanța de 
judecată posibilitatea să se abată de la soluţia propusă în cuprinsul 
acordului, prin dispunerea unei alte soluţii mai favorabile inculpatului”? 

Într-o primă ipoteză, dacă admiterea acordului are semnificaţia unei 
preluări integrale de către instanță a înțelegerii survenite înire procuror ŞI 
inculpat, s-ar putea aprecia că instanța de judecată nu poate schimba 
soluția propusă, chiar dacă aceasta ar fi mai favorabilă inculpatului. De 
exemplu, dacă instanța a fost sesizată cu soluţia negociată a aplicării 
pedepsei închisorii cu suspendarea executării pedepsei sub supraveghere, 
prin admiterea acordului nu se poate dispune soluţia renunţării la aplicarea 
pedepsei sau pedeapsa amenzii. Practic, instanța de judecată, admițând 
acordul cu care a fost sesizată, îşi va însuşi în totalitate soluția propusă de 
procuror şi inculpat, sub aspectul felului pedepsei aplicate, al duratei sau 
cuantumului acesteia, respectiv al modului de individualizare. 

Potrivit unei abordări diferite, pe care o apreciem ca fiind întemeiată, 
instanța de judecată poate schimba soluția cuprinsă în acordul cu care a 
fost sesizată, în măsura în care noua soluție este mai favorabilă pentru 
inculpat. În acest caz, prin admiterea acordului de recunoaştere a vino- 
văţiei, instanța achiesează la posibilitatea soluționării cauzei prin aplicarea 
procedurii speciale, fără a fi condiţionată de necesitatea însuşirii integrale 
a conţinutului acordului. De altfel, funcţia de jurisdicție atribuită spre exer- 
citare instanței de judecată ar fi golită de conţinut, în ipoteza în care 


1 Jud. Sector 5 Bucureşti, sent. pen. nr. 2698/2014, nepublicată. 

instanța de judecată, în baza probatoriului administrat, nu ar putea solu- 
ționa cauza şi prin derogare de la conţinutul acordului, evident cu respec- 
tarea principiului non reformatio în peius. 

Ca argument de text în favoarea acestei teze, invocăm soluția prin 
care Înalta Curte de Casaţie şi Justiţie, sesizată în vederea pronunțării 
unei hotărâri prealabile pentru dezlegarea de principiu a problemei de 
„drept referitoare la posibilitatea procurorului, în procedura acordului de 
recunoaştere a vinovăţiei, de a reţine în încadrarea juridică dată faptei 
inculpatului şi dispoziţiile art. 396 alin. (10), a statuat în legătură cu 
problema analizată în sensul că instanța de judecată este aceea care 
stabileşte pedeapsa în urma evaluării tuturor criteriilor de individualizare, 
putând să aplice chiar un alt tratament sancţionator, fără să creeze însă 
pentru inculpat o situație mai grea decât cea stabilită prin acordul încheiat 
între procuror şi inculpat!. 

Aşadar, dând o nouă apreciere probelor din dosar, instanța de 
judecată, admițând acordul de recunoaştere a vinovăţiei, poate soluţiona 
cauza prin pronunţarea unei soluţii diferite de aceea cuprinsă în acord, cu 
condiţia ca aceasta să fie mai favorabilă inculpatului. Față de constrân- 
gerea legală prevăzută în art. 485 alin. (1) lit. a), instanța nu poate însă să 
dispună soluţiile achitării sau încetării procesului penal. 

„În ceea ce priveşte ultima soluţie care nu se circumscrie cerințelor 
legale, şi anume încetarea procesului penal, este de interes a se stabili 
care este procedura de urmat în cazul în care, pe parcursul soluționării 
acordului, intervine vreunul dintre impedimentele prevăzute în art. 16 
alin. (1) lit. e)-j). Are posibilitatea instanța de judecată să confere semni- 
ficație juridică, de exemplu, decesului inculpatului, în cadrul procedurii 
speciale de recunoaştere a vinovăţiei? Sau, poate instanța să țină seama 
- de retragerea plângerii prealabile, formulată de persoana vătămată după 
sesizarea instanţei? 

În opinia noastră, în aceste cazuri, instanța de judecată va respinge 
acordul de recunoaştere a vinovăţiei, neputând rezolva acțiunea penală în 
afara cadrului legal instituit prin dispoziţiile Codului de procedură penală, 
urmând ca aplicarea cazului prevăzut în art. 16 lit. e)-j) să fie făcută de 
procurorul de caz, în cadrul urmăririi penale reluate. 

Aceeaşi soluţie se impune şi în ipoteza în care instanța de judecată, 
sesizată cu judecarea acordului de recunoaştere a vinovăţie, constată, în 
baza evaluării probelor din dosar, existența vreunuia dintre cazurile pre- 
văzute în art. 16 alin. (1) lit. a)-d), care impun soluţia achitării. 

Pentru cazul admiterii acordului, în art. 486 se arată ce se întâmplă 
cu acţiunea civilă exercitată în procesul penal. 


1 A se vedea, în acest sens, Î.C.C.J., complet HP, dec. nr. 25/2014. 

Astfel, conform art. 486 alin. (1), în ipoteza în care între părți s-a 
încheiat tranzacţie sau acord de mediere cu privire la acțiunea civilă, 
instanța ia act de aceasta prin sentinţă. | 

Dacă între părţi nu s-a încheiat tranzacţie sau acord de mediere cu 
privire la acţiunea civilă, instanța lasă nesoluționată acţiunea civilă. În 
această ultimă situaţie, hotărârea prin care s-a admis acordul de recu- 
noaştere a vinovăţiei nu are autoritate de lucru judecat asupra întinderii 
prejudiciului în faţa instanței civile. Pe cale de consecință, sentința pro- 
nunțată în soluţionarea acordului de recunoaştere a vinovăţiei are auto- 
ritate de lucru judecat în ceea ce priveşte existența faptei şi a vinovăţiei. În 
aceste circumstanțe, în cazul în care acţiunea penală a fost rezolvată în 
interiorul procedurii de recunoaştere a vinovăției, dar între părţi nu s-a 
încheiat o tranzacție sau un acord de mediere, instanţa civilă nu se poate 
pronunța asupra existenței faptei şi a vinovăţiei, aceste aspecte fiind 
stabilite, cu autoritate de lucru judecat, prin hotărârea instanței penale. 

Dacă în cursul urmăririi penale față de inculpat s-a luat măsura 
preventivă a controlului judiciar pe cauţiune sau s-a dispus înlocuirea unei 
alte măsuri preventive cu măsura preventivă a controlului judiciar pe 
cauțiune şi inculpatul este condamnat la pedeapsa amenzii, instanța dis- 
pune plata acesteia din cauţiune. 


4.3.2. Respingerea acordului de recunoaştere a vinovăţiei 


Potrivit art. 485 alin. (1) lit. b), instanţa va respinge acordul de recu- 
noaştere a vinovăției şi va dispune trimiterea dosarului procurorului în 
vederea continuării urmăririi penale, dacă nu sunt îndeplinite condiţiile 
prevăzute la art. 480-482 cu privire la toate faptele reținute în sarcina 
inculpatului, care au făcut obiectul acordului, sau dacă apreciază că soluția 
cu privire la care s-a ajuns la un acord între procuror şi inculpat este 
nelegală! sau nejustificat de blândă în raport cu gravitatea infracțiunii sau 
periculozitatea infractorului. r 

Exigenţa textului de lege impune ca aceste constatări să fie valabile 
pentru toate faptele reţinute în sarcina inculpatului, care au făcut obiectul 
acordului. Rezultă, aşadar, că în situaţia în care inculpatul a fost trimis în 
judecată printr-un acord de recunoaştere a vinovăţiei încheiat cu privire la 
trei infracțiuni, acordul va fi respins dacă pentru una dintre infracţiuni nu 
este îndeplinită condiţia de pedeapsă prevăzută în art. 480 alin. (1) sau 


1 În condiţiile în care în acordul de recunoaştere a vinovăției s-a reținut, în mod nele- 
gal, existența unităţii naturale de infracţiune, deşi fapta recunoscută întruneşte elementele 
constitutive ale infracţiunii în formă continuată (fapta constând în contrafacerea a două 
înscrisuri oficiale), soluţia care se impune este aceea de respingere a acordului de recu- 
noaştere a vinovăţiei (Î.C.C.J., s.p., dec. nr. 100/A/2017, conform site-ului instanţei 
supreme). 

dacă din probele administrate în cursul urmăririi penale nu rezultă sufi- 
ciente date cu privire la existența uneia dintre infracțiuni şi cu privire la 
vinovăția inculpatului pentru aceea infracţiune. 

Un alt motiv, alternativ, care poate determina respingerea acordului 
constă în stabilirea faptului că soluţia cu privire la care s-a ajuns la un 
acord între procuror şi inculpat este nejustificat de blândă în raport fie cu 
gravitatea infracţiunii, fie cu periculozitatea infractorului”. 

În practica instanțelor de judecată s-a stabilit că soluția respingerii 
acordului de recunoaştere a vinovăţiei se impune şi în ipoteza în care 
inculpatul, legal citat, nu s-a prezentat personal în fața judecătorului pentru 
a fi ascultat. În acest mod, instanţa nu a putut verifica existența consim- 
țământului liber, neviciat al inculpatului. Sancţiunea nerespectării acestei 
obligaţii la judecarea acordului de recunoaştere a vinovăţiei este cea 
prevăzută prin dispoziţiile art. 281 alin. (1) lit. e), respectiv nulitatea abso- 
lută, sancţiunea ce poate fi invocată în orice stare a procesului“. 

Subsecvent soluției de respingere a acordului de recunoaştere a 
vinovăţiei, instanța de judecată va dispune restituirea dosarului la procuror 
în vederea continuării urmăririi penale. 

În cadrul acestei ipoteze speciale de reluare a urmăririi penale, 
procurorul are prerogativa de a stabili modalitatea de continuare a urmăririi 
penale, fie în procedură obişnuită, fie prin refacerea acordului de recu- 
noaştere a vinovăţiei, sub supravegherea procurorului ierarhic superior. 

Potrivit art. 485 alin. (3), în ipoteza respingerii acordului de recu- 
noaştere a vinovăţiei şi a restituirii dosarului în vederea continuării urmăririi 
penale, instanța se pronunţă din oficiu cu privire la starea de arest a 
inculpaţilor. 


4.3.3. Admiterea parțială a acordului de recunoaştere a vinovăţiei 


În acest caz, potrivit art. 485 alin. (2), instanța poate admite acordul 
de recunoaştere a vinovăţiei numai cu privire la unii dintre inculpați, față de 
care se stabileşte că sunt îndeplinite condiţiile prevăzute în lege. 

În mod corelativ, această soluție de admitere parțială presupune 
respingerea acordului de recunoaştere a vinovăţiei cu privire la alţi 


1 Acordul de recunoaştere a vinovăţiei va fi respins dacă soluția negociată de pro- 
curor cu inculpatul apare ca fiind nejustificat de blândă, în raport cu gravitatea infracțiunii 
sau periculozitatea infractorului. Astfel, inculpata, de profesie avocat, nu se află la primul 
conflict cu legea penală, în exercitarea profesiei aceasta săvârşind în trecut fapte similare, 
folosind acelaşi mod de operare, pentru care s-a dispus scoaterea de sub urmărire penală 
şi aplicarea unor amenzi cu caracter administrativ. De asemenea, inculpata a suferit o 
condamnare la pedeapsa de 1 an închisoare, stabilită tot în cadrul unui acord de 
recunoaştere a vinovăţiei (Î.C.C.J., s.p., dec. nr. 100/A/2017, conform site-ului instanței 
supreme). 

2 Jud. Sighişoara, sent. pen. nr. 68/2016, conform site-ului http:/Awww.rolii.ro/. 

inculpaţi din cauză. Ca atare, în cuprinsul aceleiaşi sentințe, instanţa de 
judecată va dispune motivat admiterea acordului pentru unii dintre inculpați 
şi respingerea acordului în ceea ce priveşte alţi inculpați. 


4.3.4. Aspecte comune 


În toate situaţiile, indiferent de soluția adoptată, instanța de judecată 
_se va pronunţa şi asupra cheltuielilor judiciare, respectiv cu privire la 
măsurile preventive dispuse în cauză, în acord cu dispoziţiile art. 399. 

Potrivit art. 487, sentința cuprinde în mod obligatoriu: a) mențiunile 
prevăzute la art. 370 alin. (4), art. 403 şi art. 404; b) fapta pentru care s-a 
încheiat acordul de recunoaştere a vinovăţiei şi încadrarea juridică a 
acesteia. 


4,4. Căi de atac 


Potrivit art. 488 alin. (1), împotriva sentinţei pronunțate potrivit | 
art. 485 şi art. 486, procurorul, inculpatul, celelalte părţi şi persoana vătă- 
mată pot declara apel, în termen de 10 zile de la comunicare! + 

Potrivit art. 488 alin. (2), apelul poate fi declarat în condiţiile art. 409. 
În aceste condiţii, procurorul, inculpatul şi partea civilă poi critica hotărârea 
primei instanțe referitor la latura penală şi latura civilă, partea responsabilă 
civilmente în ceea ce priveşte latura civilă, iar referitor la latura penală, 
numai în măsura în care soluţia din această latură a influențat soluția în 
latura civilă. În ceea ce priveşte persoana vătămată, aceasta poate apela 
sentinţa prin care prima instanță a soluționat acordul de recunoaştere a 
vinovăţiei numai în ceea ce priveşte latura penală. 

De asemenea, de la caz la caz, interpretul şi avocatul pot declara 
apel în ceea ce priveşte amenzile judiciare aplicate prin sentință, precum şi 


1 Alin. (1) al art. 488 a fost modificat prin art. II pct. 124 din O.U.G. nr. 18/2016. 
Anterior, era prevăzut că împotriva sentinței pronunțate în judecarea acordului de 
recunoaştere a vinovăţiei puteau declara apel numai procurorul şi inculpatul. Modificarea a 
fost determinată de jurisprudenţa Curţii Constituţionale a României, prin care s-a statuat că 
excluderea persoanei vătămate, a părții civile şi a părţii responsabile civilmente din cate- 
goria titularilor apelului împotriva sentinței pronunțate în procedura acordului de recu- 
noaştere a vinovăţiei este neconstituţională. Astfel, în sinteză, s-a apreciat că această 
soluție legislativă creează o inegalitate de tratament între persoana vătămată, partea civilă 
şi partea responsabilă civilmente, pe de o parte, şi inculpat, pe de altă parte, sub aspectul 
dreptului de a formula apel, inegalitate de tratament juridic nejustificată în mod obiectiv şi 
rezonabil, motiv pentru care textul criticat contravine dispoziţiilor art. 16 din Legea 
fundamentală, privind egalitatea în drepturi. S-a mai constatat că textul în discuţie încălca 
şi dispoziţiile art. 21 alin. (1) şi (3) din Constituţie, privind accesul liber la justiţie, dispozițiile 
art. 6 din Convenţie, cu referire la dreptul la un proces echitabil şi dispoziţiile art. 24 din 
Constituţie, cu privire'ia dreptul la apărare (C.C.R., dec. nr. 235/7.04.2015, publicată în 
M. Of. nr. 364/26.05.2015). 

în ceea ce priveşte cheltuielile judiciare şi indemnizaţiile cuvenite acestor. 
Nu în ultimul rând, în măsura în care justifică existenţa interesului- pro- 
cesual, poate declara apel orice persoană fizică ori juridică ale cărei 
drepturi legitime au fost vătămate nemijlocit printr-o măsură sau printr-un 
act al instanţei, în ceea ce priveşte dispoziţiile care au provocat asemenea 
vătămare. 

Pentru inculpat, apelul poate fi declarat şi de către reprezentantul 
legal, de către avocat ori de către soțul acestuia. Pentru celelalte părți şi 
persoana vătămată, apelul poate fi declarat şi de către reprezentantul legal 
ori prin avocat. 

Potrivit art. 488 alin. (3), la soluționarea apelului se citează părțile şi 
persoana vătămată. 

Instanța de apel, în soluţionarea căii de atac, pronunţă una dintre 
următoarele soluții: 

a) respinge apelul, menţinând hotărârea atacată, dacă apelul este 
tardiv, inadmisibil ori nefondat; 

b) admite apelul, desființează sentința prin care acordul de 
recunoaştere a fost admis şi pronunţă o nouă hotărâre, procedând potrivit 
art. 485 şi art. 486, care se aplică în mod corespunzător. 

În această ipoteză, instanța de apel procedează la rejudecarea 
acordului de recunoaştere a vinovăţiei, putând să dispună, după caz: 

- respingerea acordului şi restituirea cauzei la procuror, dacă apre- 
ciază că soluția primei instanţe, prin care a fost confirmat acordul încheiat 
între procuror şi inculpat, este nejustificat de blândă; 

- respingerea acordului în forma statuată prin hotărârea primei 
instanțe, dacă aceasta a nesocotit conţinutul acordului intervenit între 
inculpat şi procuror, în sensul agravării situaţiei inculpatului; 

- admiterea acordului cu privire numai la unii dintre inculpaţi şi 
respingerea cu privire la alți inculpați; 

- admiterea acordului în modalitatea stabilită prin sentința primei 
instanțe, dar soluţionarea diferită a acțiunii civile (de exemplu, prima 
instanță a admis legal acordul de recunoaştere, dar nu a luat act de 
tranzacţia sau acordul de mediere intervenite între părți); 

c) admite apelul, desființează sentința prin care acordul de recu- 
noaştere a fost respins, admite acordul de recunoaştere a vinovăţiei, dis- 
pozițiile art. 485 alin. (1) lit. a) şi art. 486 aplicându-se în mod cores- 
punzător. | 


$ 5. Diferenţele dintre procedura recunoaşterii învinuirii 


şi procedura acordului de recunoaştere a vinovăţiei 


Analiza comparată a procedurii speciale a acordului de recunoaştere 
a vinovăţiei şi a procedurii simplificate a recunoaşterii învinuirii în cursul 

cercetării judecătoreşti în primă instanţă ne oferă prilejul de a consemna 
anumite elemente de diferenţiere, aspecte pe care le vom prezenta în cele 
ce urmează. "SAE | 

Cadrul procesual în interiorul căruia se desfăşoară cele două pro- 
ceduri, Acordul de recunoaştere a vinovăţiei se poate derula, practic, 
începând cu prima zi a procesului penal, în măsura în care acțiunea 
penală a fost pusă în mişcare. De altfel, inculparea făptuitorului chiar din 
debutul procesului penal are loc, în foarte multe dintre cazuri, ;în 
circumstanțele existenţei unor probe în acuzare consistente, ipoteză care 
poate favoriza luarea deciziei de către inculpat în sensul recunoaşterii 
vinovăţiei. Ulterior finalizării urmăririi penale, procedura acordului de recu- 
noaştere a vinovăției se aplică şi în cursul judecății în primă instanță, 
respectiv al judecății în apel, ambele etape procesuale desfăşurându-se 
conform unor reguli derogatorii de la procedura obişnuită. În ceea ce pri- 
veşte procedura simplificată a cercetării judecătoreşti în cazul recu- 
noaşterii învinuirii, aceasta este amplasată în cadrul etapei judecății în 
primă instanţă. | 

Structura procesului penal. Desfăşurarea procedurii simplificate a 
recunoaşterii învinuirii nu afectează structura tipică a procesului penal, 
activitatea judiciară parcurgând fazele urmăririi penale, judecății şi punerii 
în executare a hotărârii penale. În sens diferit, aplicarea procedurii spe- 
ciale a acordului de recunoaştere a vinovăţiei determină derularea pro- 
cesului penal într-o modalitate atipică, caracterizată prin sesizarea 
instanței de judecată printr-un alt act procesual decât rechizitoriul şi prin 
absenţa procedurii de cameră preliminară din structura judecății în primă 
instanţă. .. | i 

Subiectii procesuali implicaţi în desfăşurarea celor două proceduri. |n 
ceea ce priveşte participarea organelor judiciare penale, procedura acor- 
dului de recunoaştere a vinovăţiei se caracterizează prin implicarea activă, 
în cursul urmăririi penale, a procurorului de caz şi a procurorului ierarhic 
superior, în vreme ce în faza de judecată rolul principal este atribuit 
instanţei de judecată. Spre deosebire, în procedura recunoaşterii învinuirii, 
subiecţii procesuali oficiali sunt instanțele de judecată, la desfăşurarea 
procedurii participând şi procurorul de şedinţă. 

Cu referire la participarea părţilor şi a subiecţilor procesuali principali, 
în procedura acordului de recunoaştere a vinovăției desfăşurată în cursul 
urmăririi penale participă exclusiv inculpatul. În faza de judecată, inculpatul 
poate participa spre a fi ascultat, la fel ca şi celelalte părţi, respectiv per- 
soana vătămată. În procedura simplificată de recunoaştere a învinuirii, 
legiuitorul a prevăzut posibilitatea participării, alături de inculpat, şi a celor- 
lalte părţi, respectiv a persoanei vătămate. 

Condiţiile impuse prin lege inculpatului în vederea desfăşurării celor 
două proceduri sunt, de asemenea, diferite. Astfel, în cadrul acordului de 

recunoaştere a vinovăţiei, inculpatul va putea solicita aplicarea procedurii 
speciale numai în măsura în care recunoaşte comiterea faptei şi acceptă 
încadrarea juridică pentru care a fost pusă în mişcare acțiunea penală. 
Există, de asemenea, posibilitatea ca inculpatul să solicite aplicarea 
procedurii speciale numai cu privire la una sau unele dintre faptele pentru 
care este acuzat, cu condiția acceptării încadrării juridice. 

În mod diferit, în procedura recunoaşterii învinuirii, inculpatul poate 
solicita desfăşurarea procedurii simplificate numai dacă recunoaşte în 
totalitate faptele reţinute în sarcina sa, fără a fi legat însă de încadrarea 
juridică a acestor fapte. 

De asemenea, în vreme ce acordul de recunoaştere a vinovăţiei 
poate fi încheiat numai cu privire la infracţiuni pentru care legea prevede 
pedeapsa amenzii sau a închisorii de cel mult 15 ani, recunoaşterea 
învinuirii poate fi aplicată pentru orice infracțiune, cu excepția acelora care 
sunt pedepsite cu detenţiunea pe viață. 

Procedura de judecată constituie, de asemenea, un alt element de 
diferenţiere. Astfel, judecarea acordului de recunoaştere a vinovăţiei se 
desfăşoară fără ca probele administrate în cursul fazei de urmărire penală 
să fie readministrate şi fără posibilitatea administrării unor probe noi. Unica 
regulă procedurală în acest sens constă în ascultarea procurorului, a incul- 
patului, a avocatului acestuia şi a celorlalte părţi, respectiv a persoanei 
vătămate, în măsura în care sunt prezente. Lipsesc, practic, cercetarea 
judecătorească şi dezbaterile. 

În mod diferit, recunoaşterea învinuirii are loc în cadrul cercetării 
judecătoreşti, etapă care se desfăşoară în condiţii de contradictorialitate, 
cu posibilitatea administrării unor probe noi, ca urmare a prezentării de 
înscrisuri. De asemenea, în cadrul cercetării judecătoreşti accelerate se 
poate aduce în discuţia părţilor şi a persoanei vătămate oportunitatea 
schimbării încadrării juridice a faptelor a căror comitere inculpatul a 
recunoscut-o. 

Efectele juridice generate delimitează, în mod evident, cele două 
proceduri analizate comparativ. 

În primul rând, ca urmare a acordului de recunoaştere a vinovăţiei, 
instanța de judecată poate rezolva acţiunea penală prin condamnare, 
renunțare la aplicarea pedepsei, amânarea aplicării pedepsei, spre deo- 
sebire de procedura recunoaşterii învinuirii, în urma căreia poate fi 
pronunţată oricare dintre soluțiile menţionate în art. 396 (condamnare, 
renunțare la aplicarea pedepsei sau amânarea aplicării pedepsei, achitare 
sau încetare a procesului penal). 

În al doilea rând, în procedura acordului de recunoaştere a vinovăţiei 
instanța nu soluţionează acţiunea civilă, opțiunile legale în acest sens fi ind 
următoarele două: fie ia act de tranzacţia sau încheierea unui acord de 
mediere între părți, fie lasă nesoluționată acțiunea civilă. În procedura 

simplificată a recunoaşterii învinuirii, instanța de judecată fie soluţionează 
acțiunea civilă, prin admitere sau respingere, fie lasă nesoluționată 
acţiunea civilă. 


Secțiunea a III-a 
Contestaţia privind durata procesului penal 


$ 1. Consideraţii preliminare 


Actualul Cod de/procedură penală conţine în art. 8, în premieră, dis- 
poziţii generale, cu valoare de principiu, referitoare la necesitatea desfă- 
şurării procesului penal într-un termen rezonabil. Completarea legii 
procesual penale cu principiul termenului rezonabil, condiție explicită a 
procesului penal echitabil, a fost determinată de adaptarea cadrului legal 
naţional la exigenţele derivate din Convenţia europeană a drepturilor 
omului şi jurisprudenţa relevantă a Curţii Europene a Drepturilor Omului. 
Avem în vedere, în acest sens, prevederi legale cuprinse în Constituţia 
României!, Legea nr. 304/2004 privind organizarea judiciară, republicată?, 
şi Legea nr. 303/2004 privind statutul judecătorilor şi procurorilor, 
republicată. 

Expresia „termen rezonabil” nu are o definiţie legală, ceea ce face ca 
înțelesul acesteia să fie determinat cu ajutorul jurisprudenţei. În mod 
special, în această materie, este deosebit de utilă practica instanței de 
contencios european al drepturilor omului, prin care au fost determinate o 
serie de criterii, după cum urmează: a) complexitatea cauzei penale; 
b) comportamentul judiciar al părților; c) comportamentul judiciar al autori- 
tăților; d) miza cauzei penalef. | | 
În aceste condiţii, rațiunea reglementării contestaţiei privind durata 
procesului penal are în vedere, în principal, instituirea unui instrument 


1 Conform art. 21 alin. (3) din Constituţia României, republicată, părțile au dreptul la 
soluționarea cauzelor într-un termen rezonabil. 

2 în art. 10 din Legea nr. 304/2004 privind organizarea judiciară, republicată, se 
arată că toate persoanele au dreptul la un proces echitabil şi la soluţionarea cauzelor 
într-un termen rezonabil, de către o instanță imparţială şi independentă, constituită potrivit 
legii. În acelaşi sens, potrivit art. 64 alin. (4) lit. c) din aceeaşi lege, lucrările repartizate unui 
procuror pot fi trecute altui procuror dacă se constată că acesta a lăsat cauza în nelucrare 
în mod nejustificat mai mult de 30 de zile. 

3 Potrivit art. 91 alin. (1) din Legea nr. 303/2004 privind statutul judecătorilor şi pro- 
curorilor, republicată, judecătorii şi procurorii sunt obligaţi să rezolve lucrările în termenele 
stabilite şi să soluţioneze cauzele în termen rezonabil. Amintim şi prevederile art. 99 lit. h) 
din acelaşi act normativ, conform cărora constituie abatere disciplinară nerespectarea în 
mod repetat şi din motive imputabile a dispoziţiilor legale privitoare la soluţionarea cu 
celeritate a cauzelor. | 

4 Pentru detalii, 2 se vedea Neagu VI, pp. 87-89. 

procesual cu ajutorul căruia părțile şi subiecţii procesuali, precum şi pro- 
curorul, în anumite circumstanțe, să poată supune cenzurii instanței de 
judecată caracterul nerezonabil al procesului penal, în principal sub 
aspectul comportamentului judiciar al organelor statului. 

Apreciem că procedura specială analizată are drept finalitate asigu- 
rarea soluționării cauzei penale într-un termen rezonabil, cu privire spe- 
cială la comportamentul organelor judiciare, deoarece, în opinia noastră, 
aceasta este principala cauză a tergiversării înfăptuirii actului de justiție. 
Fără a ignora comportamentul procesual al părţilor, care deseori determină 
întârzieri în dinamica procesului penal, prin exercitarea excesivă a dreptu- 
rilor procedurale, şi ţinând cont de raportul necesar între durata soluționării 
şi gradul de complexitate al cauzei, în majoritatea cazurilor, întârzierile 
sunt cauzate, în principal, de lipsa de operativitate a celor care îşi desfă- 
şoară activitatea în sistemul judiciar. 

În ceea ce priveşte aplicabilitatea procedurii speciale pe parcursul 
procesului penal, conform art. 4881 alin. (1), contestaţia privind durata pro- 
cedurilor judiciare poate viza accelerarea primelor două faze ale procesului 
penal, şi anume urmărirea penală, respectiv faza de judecată. Rezultă că 
denumirea procedurii speciale comportă o interpretare restrictivă, nepu- 
tând fi adusă în discuţie o eventuală tergiversare a fazei de punere în 
executare a hotărârii penale. 

De asemenea, apreciem că dispoziţiile art. 4881 alin. (1), prin care se 
face referire la „activitatea de urmărire penală sau de judecată”, constituie 
un argument suplimentar în favoarea tezei potrivit căreia procedura din 
camera preliminară reprezintă un stadiu procesual pregătitor al judecății în 
primă instanță, deoarece ţine de natura evidenţei că pot fi formulate critici 
relative la încălcarea termenului rezonabil inclusiv în camera preliminară. 
Dacă am considera camera preliminară ca fiind o fază procesuală dis- 
tinctă, anterioară fazei de judecată, am achiesa la restrângerea domeniului 
de aplicare a procedurii speciale în mod nejustificat. 

Cu referire la aplicarea în timp a dispoziţiilor prin care este regle- 
mentată procedura contestaţiei privind durata procesului penal, menționăm 
art. 105 din Legea nr. 255/2013 pentru punerea în aplicare a Codului de 
procedură penală, în conformitate cu care prevederile art. 4881-4885 se 
aplică numai proceselor penale începute după intrarea în vigoare a 
actualului Cod de procedură penală (1 februarie 2014). 

Menţionăm faptul că procedura specială a contestației privind durata 
procesului penal nu se regăsea în forma inițială a actualului Cod de 

“procedură penală, fiind introdusă prin art. 102 pct. 293 din Legea 
nr. 255/2013 pentru punerea în aplicare a Codului de procedură penală. 

$ 2. Declararea contestatiei privind durata procesului 
penal 


2.1. Titularii domtëstatiei 


Titularii procedurii speciale, denumiți contestatori, sunt în. principiu 
aceiaşi pe parcursul ambelor faze procesuale care permit epurarea 
contestației, cu mici diferenţe, după cum urmează: 

a) în cursul fazei de urmărire penală, contestaţia poate fi Audi 
de părţi (inculpatul, partea civilă şi partea responsabilă civilmente) şi 
subiecţii procesuali principali (suspectul şi persoana vătămată); 

b) î în cursul fazei de judecată, contestaţia poate fi introdusă de aceiaşi 
subiecți procesuali ca în faza de urmărire penală, cărora li se adaugă 
procurorul. 

Subiecţilor procesuali principali şi părţilor le este recunoscută vocația 
de a introduce contestaţia privind durata procesului penal fiind direct 
interesați în modul de soluţionare a acţiunii penale şi acțiunii civile, deoa- 
rece prin depăşirea termenului rezonabil le sunt vătămate interesele 
procesuale. 

În ceea ce priveşte E It procurorului de a solicita accelerarea 
desfăşurării fazei de judecată, calitatea de contestator este determinată de 
atribuțiile conferite Ministerului Public prin dispozițiile art. 131 alin. (1) din 
Constituţia României, în care se arată că „în activitatea judiciară, Ministerul 
Public reprezintă interesele generale ale societăţii şi apără ordinea de 
drept, precum şi drepturile şi libertăţile cetățenilor”. Procurorul are interesul 
de a promova această procedură specială î în cazul în care apreciază că 
faza de judecată trenează, existând posibilitatea intervenției prescripției 
speciale a răspunderii penale şi implicit a imposibilității tragerii la răspun- 
dere penală a inculpatului. 

Dreptul procurorului de a contesta durata procesului penal nu poate 
fi exercitat de către acesta pe parcursul urmăririi penale, deoarece 
procurorul este principalul titular al acestei faze procesuale şi, în mod 
practic, ar critica propria sa activitate. Pentru ipoteza în care urmărirea 
penală este efectuată de către procuror, acesta nu are interesul procesual 
de a aduce în discuţie propria culpă. . 


„2.2. Termenul de introducere a contestaţiei privind durata 
procesului penal 


Potrivit art. 4881 alin. (3) lit. a), pentru cauzele aflate în cursul 
urmăririi penale, contestaţia poate fi formulată după cel puţin un an de la 
începerea urmăririi penale. 

Aşadar, legiuitorul a prevăzut un interval de timp în interiorul căruia 
nu poate fi exercitat dreptul de a contesta durata procesului penal. 
Momentul de la care se calculează acest termen, terminus a quo, este 
reprezentat de data întocmirii ordonanţei prin care s-a dispus începerea 
urmăririi penale in rem, în condiţiile art. 305. Rezultă că nu poate servi ca 
moment de la care începe să curgă acest termen data săvârşirii infracțiunii 
sau data sesizării organelor de urmărire penală, în condiţiile în care 
începerea urmăririi penale a fost dispusă ulterior, deoarece procedura 
specială vizează remedierea unor vicii procedurale, neputând fi extinsă 
unor ipoteze situate în afara cadrului procesual penalt. Momentul la care 
expiră acest termen, terminus ad quem, şi care marchează practic 
naşterea dreptului de a introduce contestaţia împotriva duratei urmăririi 
penale se împlineşte după scurgerea unui an de la data începerii urmăririi 
penale. Practic, din acest moment, oricare dintre titularii prevăzuţi de lege 
pot invoca tergiversarea urmăririi penale, până la finalizarea acesteia 
printr-una dintre soluţiile legale. 

Potrivit art. 4881 alin. (3) lit. b), pentru cauzele aflate în cursul 
judecății în primă instanță, contestaţia poate fi formulată după cel puțin un 
an de la trimiterea în judecată. 

Momentul trimiterii în judecată este reprezentat de sesizarea 
instanței de judecată prin rechizitoriul procurorului sau, într-o ipoteză de 
excepție, prin acordul de recunoaştere a vinovăţie. Astfel, nu considerăm 
că sesizarea instanţei are loc la momentul dispunerii începerii judecății de 
către judecătorul de cameră preliminară, conform art. 346 alin. (1) sau 
art. 346 alin. (4), sau de către instanța de control judiciar în soluționarea 
contestatiei, conform art. 347 alin. (3), deoarece: 

a) prin „trimiterea în judecată” legiuitorul preia sintagma utilizată în 
art. 327 lit. a), unde se arată modalităţile în care procurorul rezolvă cauza; 

b) dacă am admite că trimiterea în judecată are loc prin dispoziția 
judecătorului de cameră preliminară în sensul începerii judecății, am 
exclude din sfera de aplicare a procedurii speciale camera preliminară, or, 
practica judiciară ne oferă exemple de proceduri desfăşurate în acest 
stadiu al judecății care s-au întins pe o durată mai mare de un an; 

c) camera preliminară reprezentând un stadiu pregătitor al judecății 
în primă instanţă, trimiterea dosarului la judecătorul competent în vederea 
realizării obiectului menţionat în art. 342 are semnificaţia juridică a 
„trimiterii în judecată”. 


1 Suntem de acord că interesele persoanelor pot fi lezate şi ca urmare a scurgerii 
unui interval de timp nerezonabil între momentul sesizării despre săvârşirea infracțiunii 
(mai ales, în cazul cunoaşterii presupusului făptuitor) şi momentul începerii urmăririi 
penale, dar această ipoteză nu poate forma obiectul procedurii speciale a contestaţiei 
privind durata procesului penal. 

Pentru cauzele aflate în căile de atac ordinare sau extraordinare, 
contestaţia poate fi formulată după cel puţin 6 luni de la sesizarea instanței 
cu o cale de atac, potrivit art. 488? alin. (3) lit. c). 

Şi în acest caz se pune problema determinării semnificației expresiei 
„sesizarea instanţei de control judiciar”. 

Astfel, în ceea ce priveşte calea ordinară de atac a apelului, pot fi 
avute în vedere următoarele două momente procesuale: fie declararea 
apelului, prin depunerea cererii la instanța a cărei hotărâre se atacă, fie 
sesizarea instanţei de apel, prin înregistrarea adresei de înaintare a dosa- 
rului primei instanţe. 

Succesiunea momentelor procedurale situate între pronunțarea 
hotărârii în primă instanţă şi începutul judecății în apel este următoarea, 
conform dispozițiilor Codului de procedură penală şi ale Regulamentului 
de ordine interioară al instanțelor judecătoreşti: a) pronunțarea hotărârii; 
b) comunicarea copiei minutei hotărârii; c) declararea apelului prin 
depunerea cererii la instanța a cărei hotărâre se atacă; d) redactarea şi 
semnarea hotărârii; e) comunicarea hotărârii în integralitate; f) înregistra- 
rea adresei prin care prima instanţă înaintează dosarul cauzei şi cererea 
de apel instanţei de control judiciar. 

Suntem de părere că este relevant pentru calcularea termenului 
instituit în vederea introducerii unei contestaţii privind durata judecății în 
apel ultimul moment precizat, şi anume înregistrarea la instanța de apel a 
adresei de înaintare a dosarului de către prima instanță. Acest moment 
procesual poate fi asimilat cu „sesizarea instanţei”, constituind momentul 
inițial de la care trebuie să curgă termenul de 6 luni pentru ca persoana 
vătămată, părțile sau procurorul să poată aduce în discuţie o eventuală 
tergiversare a judecării căii de atac a apelului. 

În acelaşi mod se va calcula termenul de 6 luni şi pentru calea de 
atac a contestației, respectiv pentru judecaia în 'căile extraordinare de 
atac, fiind relevant momentul sesizării instanţei competente să judece 
respectiva cale de atac. | 

Practica judiciară a evidenţiat însă că există situaţii în care se 
constată intervale mari de timp între declararea căii de atac Şi A oa 
efectivă a instanței de control judiciar, motivele constând, în principal, î 
nerespectarea termenului legal în care trebuie redactată hotărârea, i 
anume 30 de zile de la pronunțare, conform art. 406 alin. (1). Apreciem că, 
deşi prima instanţă a pronunțat hotărârea judecătorească, activitatea 
acesteia este susceptibilă în continuare de a fi supusă contestaţiei, sub 
aspectul duratei procedurii, fapt care conduce la posibilitatea formulării 
unei asemenea solicitări şi după pronunțarea sentinţei, în măsura în care 
se constată întârzierea redactării hotărârii şi, implicit, a sesizării instanţei 
de control judiciar”. 


1 Se impune să evidenţiem, din acest punct de vedere, superioritatea reglementării 
procesual civile în materia analizată. Astfel în art. 522 alin. (2) pct. 1 C. pr. civ. se arată că 

În aceste condiţii, urmează să constatăm că se poate introduce 
contestaţia împotriva duratei judecății în primă instanţă de la împlinirea 
termenului de 6 luni de la trimiterea în judecată până la comunicarea 
hotărârii pronunţate în primă instanță. 


2.3. Conţinutul contestaţiei privind durata procesului penal 


Potrivit art. 488%, contestaţia se formulează în scris şi va cuprinde: a) 
numele, prenumele, domiciliul sau reşedinţa persoanei fizice, respectiv 
denumirea şi sediul persoanei juridice, precum şi calitatea în cauză a 
persoanei fizice sau juridice care întocmeşte cererea; b) numele şi 
calitatea celui care reprezintă partea în proces, iar în cazul reprezentării 
prin avocat, numele acestuia şi sediul profesional; c) adresa de cores- 
pondență; d) denumirea parchetului sau a instanţei şi numărul dosarului; 
e) motivele de fapt şi de drept pe care se întemeiază contestaţia; f) data şi 
semnătura. 


$ 3. Procedura de judecare a contestatiei privind durata 
procesului penal 


3.1. Instanţa competentă 


După cum am menţionat deja, soluţionarea contestației privind du- 
rata procesului penal reprezintă un atribut dat în competența funcţională 
exclusivă a instanţei de judecată, indiferent că avem în vedere judecătorul 
de drepturi şi libertăți competent, judecătorul de cameră preliminară sau 
instanța care judecă respectiva cauză în primă instanță sau în căile de 
atac. 

"În acest sens, potrivit art. 4882, competenţa de soluţionare a contes- 
tației aparține după cum urmează: 

a) în cauzele penale aflate în cursul urmăririi penale, judecătorului de 
drepturi şi libertăţi de la instanța căreia i-ar reveni competenţa să judece 
cauza în primă instanţă. 

În acest caz, competența judecătorului de drepturi şi libertăți este 
complinită prin dispozițiile procedurii speciale, această prerogativă putând 
fi încadrată în art. 53 lit. g), „alte situaţii expres prevăzute de lege”. 

Pentru soluţionarea contestației privind durata excesivă a urmăririi 
penale, competența revine judecătorului de drepturi şi libertăți din cadrul 
oricăreia dintre instanţele sistemului judiciar, 


PR N 


poate fi introdusă contestaţia prin care să se invoce încălcarea dreptului la soluţionarea 
procesului într-un termen optim şi previzibil când legea stabileşte un termen de finalizare a 
unei proceduri, de pronunțare ori de motivare a unei hotărâri, însă acest termen s-a împlinit 
fără rezultat. 

b) în cauzele penale aflate în cursul judecății sau în căile de atac, 
ordinare ori extraordinare, instanţei ierarhic superioare celei pe rolul căreia 
se află cauza; 

c) în cauzele penale aflate pe rolul Înaltei Curți de Casaţie şi Justiție, 
în cursul judecății sau în căile de atac, ordinare ori extraordinare, unui alt 
complet din cadrul Secţiei penale. 


3.2. Măsuri premergătoare 


În vederea soluționării contestatiei, instanța competentă dispune o 
serie de măsuri premergătoare constând în informarea organului judiciar 
pe rolul căruia se află dosarul despre introducerea contestaţiei, solicitarea 
transmiterii dosarului şi a unor eventuale puncte de vedere ale persoanelor 
interesate, precum şi ale organelor judiciare cu privire la contestaţia 
formulată. 

În acest sens, potrivit art. 4884 alin. (1), judecătorul de drepturi şi 
libertăţi sau instanța, în vederea soluționării contestaţiei, dispune .infor- 
marea procurorului, respectiv a instanţei pe rolul căreia se află cauza, cu 
privire la contestaţia formulată, cu menţiunea posibilităţii de a formula un 
punct de vedere cu privire la aceasta. Odată cu această informare, va fi 
solicitată şi transmiterea în cel mult 5 zile a dosarului sau a unei copii 
certificate a dosarului cauzei de către procuror, respectiv de către instanța 
pe rolul căreia se află cauza. 

Din această prevedere se desprinde posibilitatea pe care o are 
procurorul sau instanța de judecată de a continua activitatea de urmărire 
penală sau de judecată, fără ca desfăşurarea procedurii speciale să con- 
ducă la suspendarea procesului penal. 

De asemenea, având în vedere conţinutul art. 488* alin. (1), putem 
concluziona că cererea privind contestarea duratei procesului penal se 
introduce direct la judecătorul de drepturi şi libertăţi sau la instanța de 
judecată care va soluţiona contestaţia. În măsura în care contestaţia va fi 
introdusă chiar la organul judiciar a cărui activitate se contestă, acesta va 
înainta judecătorului de cameră preliminară sau instanței de judecată 
cererea formulată, însoțită de dosarul cauzei sau o copie a acestuia şi, 
eventual, opinia scrisă cu privire la cele semnalate în contestaţie. 

Omisiunea procurorului sau a instanţei de judecată de a aduce la 
cunoştinţa instanței competente să soluţioneze contestaţia un punct de 
vedere referitor la critica formulată nu împiedică soluționarea contestației, 
fapt care conduce la constatarea posibilității admiterii sau respingerii 
cererii introduse numai în baza dosarului cauzei şi a contestației declarate. 

' Pe de altă parte, în categoria aceloraşi măsuri premergătoare se 
regăseşte şi informarea celorlalte părţi din proces şi, după caz, a subiec- 
ților procesuali principali, cu privire la contestaţia formulată, în scopul de 

a-şi exprima un punct de vedere. Pentru exercitarea acestui drept, 
judecătorul de drepturi şi libertăţi sau instanța competentă vor acorda un 
termen. Similar regimului instituit pentru organul judiciar a cărui activitate 
este criticată, faptul de a nu depune acest înscris nu impietează asupra 
soluționării cauzei. 

In cazul în care suspectul sau inculpatul este privat de libertate, în 
cauza respectivă sau în altă cauză, informarea despre introducerea con- 
testaţiei se va face atât către acesta, cât şi către avocatul, ales sau numit 
din oficiu, al acestuia. 

Este necesar să menţionăm şi posibilitatea legală acordată per- 
soanei care a introdus contestaţia privind durata procesului penal de a pro- 
ceda la retragerea acesteia. Astfel, conform art. 488! alin. (4), contestaţia 
poate fi retrasă oricând până la soluţionarea acesteia. În ipoteza retragerii 
contestaţiei, cererea nu mai poate fi reiterată în cadrul aceleiaşi faze 
procesuale în care a fost retrasă. 


3.3. Soluţiile pronunţate 


În termen de cel mult 20 zile de la înregistrarea contestaţiei, cererea 
va fi soluționată prin încheiere, în camera de consiliu, cu citarea părților, a 
subiecţilor procesuali principali şi cu participarea procurorului. Nepre- 
zentarea persoanelor legal citate nu împiedică soluționarea contestației”. 

Potrivit art. 488% alin. (1), judecătorul de drepturi şi libertăți sau 
instanța, soluționând contestaţia, verifică durata procedurilor pe baza 
lucrărilor şi a materialului din dosarul cauzei şi a punctelor de vedere 
prezentate şi se pronunță prin încheiere. 

Se constată reluarea inutilă a dispoziţiei în conformitate cu care 
soluționarea contestaţiei se face prin încheiere, dispoziție prezentă atât în 
art. 4884 alin. (5), cât şi în art. 488% alin. (1). De lege ferenda, în vederea 


1 Alin. (5) al art. 488* a fost modificat prin art. II pct. 126 din O.U.G. nr. 18/2016. 
Anterior, era prevăzut că soluţionarea contestației privind durata procesului penal se 
realizează fără participarea părților şi a procurorului. Modificarea a fost determinată de 
jurisprudenţa Curţii Constituţionale a României, prin care s-a statuat că excluderea 
titularilor contestaţie de la procedura de judecare a cererii este neconstituțională. Astfel, în 
sinteză, s-a apreciat că această soluție legislativă înfrânge principiul egalităţii armelor şi 
dreptul la apărare. În acest sens, fiecare parte trebuie să dispună de posibilitatea rezo- 
nabilă de a-şi prezenta cauza în condiţii care să nu o plaseze într-o situație dezavan- 
tajoasă. În aceste condiţii, prin absența dezbaterilor contradictorii, suspectul, persoana 
vătămată, inculpatul, partea civilă şi partea responsabilă civilmente nu pot contesta, în 
niciun fel, susţinerile contrare argumentelor lor. Din perspectiva contradictorialităţii şi 
oralităţii, ca elemente esențiale ale egalității armelor şi ale dreptului la un proces echitabil, 
legea procesual penală trebuie să prevadă posibilitatea părţilor, subiecţilor procesuali 
principali şi procurorului de a dezbate, în mod efectiv, argumentele susținute cu privire la 
caracterul rezonabil sau nerezonabil al duratei procesului penal, fiind necesară citarea 
acestora (C.C.R., dec. nr. 423/9.06.2015, publicată în M. Of. nr. 538/20.07.2015). 

simplificării legislaţiei procesual penale, este necesar ca legiuitorul să 
elimine repetările excesive. 

Pentru rezolvarea obiectului contestaţiei constând în aprecierea 
caracterului rezonabil al duratei procedurii judiciare, potrivit art. 488% 
alin. (2), judecătorul de drepturi şi libertăţi sau instanța va lua în consi- 
derare următoarele elemente: a) natura şi obiectul cauzei; b) complexi- 
tatea cauzei, inclusiv prin luarea în considerare a numărului de participanți 
şi a dificultăţilor de administrare a probelor; c) elementele de extraneitaie 
ale cauzei; d) faza procesuală în care se află cauza şi durata fazelor 
procesuale anterioare; e) comportamentul contestatorului în procedura 
judiciară analizată| inclusiv din perspectiva exercitării drepturilor sale 
procesuale şi procedurale şi din perspectiva îndeplinirii obligaţiilor sale în 
cadrul procesului; f) comportamentul celorlalți participanți în cauză, inclusiv 
al autorităţilor implicate; g) intervenţia unor modificări legislative aplicabile 
cauzei; h) alte elemente de natură să influenţeze durata procedurii. 

În procesul de reglementare a acestor criterii cu ajutorul cărora poate 
fi determinată durata rezonabilă a procedurii judiciare, legiuitorul a avut în 
vedere, în primul rând, aşa cum am menţionat în debutul acestei secțiuni, 
jurisprudența Curţii Europene a Drepturilor Omului, dar şi specifi icul siste- 
mului judiciar penal din țara noastră. Cu toate acestea, deşi este evidentă 
preocuparea de a pune la dispoziţia instanţei competente un set consistent 
de criterii de apreciere, suntem de părere că operaţiunea de soluţionare a 
unei contestaţii privind durata procesului penal se caracterizează prin 
subiectivism şi printr-un evident grad de relativitate. În perspectiva aplicării 
acestei proceduri speciale, rolul primordial va fi jucat de instanțele de 
judecată, jurisprudența acestora având menirea, la început de drum în 
ceea ce priveşte exercitarea acestui drept procesual, de a încerca să 
stabilească o abordare unitară a acestei chestiuni. 

Analiza criteriilor menţionate în art. 4885 alin. (2) ne îndreptățește să 
afirmăm că acestea sunt pertinente, prezentând aptitudinea de a forma 
convingerea instanței de judecată. Astfel, este justificată invocarea „naturii 
cauzei”, deoarece, de regulă, cauzele penale privind infracțiuni contra 
persoanei prezintă un specific care necesită un interval de timp mai redus 
comparativ cu dosarele care au ca obiect fraude comise prin sisteme 
informatice şi mijloace de plată electronice. Exemplul precizat poate fi 
generalizat, realizându-se în acest mod distincția între dosare „grele” şi 
dosare mai puţin „grele”. 

De asemenea, „obiectul cauzei” este determinant pentru evaluarea 
eventualei tergiversări a procesului penal. Acest element de evaluare a 
fost avut în vedere de legiuitor inclusiv în stabilirea termenelor de regre- 
siune care trebuie împlinite pentru exercitarea dreptului la contestaţie. În 
acest sens, în cazul în care obiectul cauzei îl reprezintă efectuarea urmă- 
ririi penale, termenul stabilit este de cel puţin un an de la momentul 

trimiterii în judecată, acelaşi interval de timp fiind menţionat pentru introdu- 
cerea contestatiei împotriva duratei judecății în primă instanţă. 

„Complexitatea cauzei”, privită prin prisma numărului de participanţi 
şi a dificultăților de administrare a probatoriului, influențează, în egală 
măsură, durata de soluţionare a procesului penal. Aflarea adevărului este 
prezumată ca fiind mult mai facilă într-un dosar care vizează săvârşirea 
unei infracţiuni de către un singur inculpat şi care implică audierea unui 
număr redus de martori, comparativ cu un dosar penal prin care se 
urmăreşte tragerea la răspundere penală a unui număr mare de inculpați, 
care presupune administrarea unui probatoriu voluminos. 

Referirea la „faza procesuală” în care se află cauza are în vedere 
stabilirea momentului procesual în care contestatorul a ales să critice 
durata procedurii. Astfel, în măsura în care contestaţia este introdusă 
ulterior desfăşurării dezbaterilor în primă instanță, pronunţarea hotărârii 
fiind iminentă, chiar dacă instanța amână pronunţarea în condiţiile art. 391 
alin. (2), considerăm că nu se pune problema admiterii contestației, decât, 
eventual, în circumstanțele unor amânări repetate şi nejustificate ale 
pronunțării hotărârii. 

În mod judicios, prezintă relevanță şi „durata fazelor procesuale 
anterioare”. De exemplu, contestaţia procurorului introdusă împotriva 
„duratei judecății în primă instanță, prin care se invocă posibilitatea inter- 
„venţiei prescripţiei răspunderii penale, poate fi pusă serios la îndoială dacă 
faza de urmărire penală a avut o durată exagerată, nejustificată prin 
complexitatea cauzei şi natura infracţiunii. În acelaşi sens, este utilă şi 
analiza comportamentului procesual al contestatorului. De exemplu, 
conduita procesuală a persoanei vătămate, caracterizată prin declarațiile 
oscilante date organelor judiciare, neprezentarea repetată la chemarea 
pentru audiere, încălcarea obligaţiei de a comunica orice schimbare a 
domiciliului sau reședinței, va determina, în mod inevitabil, tărăgănarea 
desfăşurării operative a urmăririi penale. 

După cum am precizat deja, o contribuţie majoră la tergiversarea 
proceselor penale o are „comportamentul autorităților implicate”, cu referire 
specială la organele de urmărire penală şi instanţele de judecată, dar şi la 
alte categorii profesionale implicate în înfăptuirea actului de justiţie 
(grefieri, agenţi procedurali, organe de constatare, experți aparținând insti- 
tuțiilor statului etc.). Apreciem că aportul organelor judiciare, în principal, la 
încălcarea duratei rezonabile de desfăşurare a procesului penal este 
determinant, deoarece activitatea judiciară se derulează sub controlul şi 
coordonarea acestora. În acest sens, marea majoritate a actelor de 
dispoziţie din cursul procesului penal aparțin organelor judiciare penale, 
acestea având posibilitatea de a dinamiza aflarea adevărului şi tragerea la 
răspundere penală şi civilă a celor care se fac vinovaţi de încălcarea legii 
penale. 

În aceeaşi categorie pot fi incluse şi ipotezele în care, pentru declan- 
şarea sau continuarea procesului penal, organele judiciare au nevoie de 
anumite manifestări de voinţă ale unor autorităţi non-judiciare ale statului 
(Parlament în plen sau pe camere, Preşedinţie, comandant militar etc.) şi 
aceste solicitări de punere sub acuzare, avize, sesizări prealabile etc., nu 
sunt acordate sau sunt acordate cu întârziere. | i 

În ceea ce priveşte factorul „intervenţia unor modificări legislative 
aplicabile cauzei”, cel mai elocvent şi recent exemplu are în vedere 
eforturile depuse de sistemul judiciar de a fi determinată legea penală mai 
favorabilă, ca urmare a intrării în vigoare a noului Cod penal, eforturi care 
au fost complinite de numeroase puncte de vedere contrare exprimate în 
doctrina de specialitate şi de poziţia Curţii Constituţionale şi care au 
presupus, inevitabil, scurgerea unui interval de timp semnificativ. 

În sfârşit, poate fi inclusă în categoria „alte elemente de natură să in- 
fluențeze durata procedurii”, cu caracter exemplificativ, creşterea infracţio- 
nalităţii într-un anumit domeniu care a determinat încărcarea neprevăzută 
a agendei organelor judiciare. | 

„Admiterea contestaţiei. Când apreciază contestaţia ca fiind înte- 
meiată, judecătorul de drepturi şi libertăţi sau instanța admite contestaţia”. 

„ Principalul efect al acestei încheieri este însă acela de a fi stabilite 
termenele care trebuie avute în vedere de organele judiciare pentru solu- 
ționarea cauzei, modalitatea prin care soluționarea cauzei devine previ- 
zibilă. Astfel, în ceea ce priveşte activitatea procurorului, încheierea de 
admitere a contestaţiei va cuprinde termenul în care procurorul trebuie să 
rezolve cauza, prin trimitere în judecată, clasare sau renunțare la 
urmărirea penală. Corelativ, încheierea de admitere a contestației privind 
durata judecății va conţine termenul pe care instanța de judecată trebuie 
să îl respecte în soluţionarea cauzei respective, prin dispunerea începerii 
judecății în camera preliminară, rezolvarea fondului în cadrul judecății în 
primă instanță sau soluţionarea căii de atac introduse. 

De asemenea, un alt element de conţinut al încheierii de admitere a 
contestatiei constă în stabilirea termenului în care o nouă contestaţie nu 
poate fi formulată. Acest termen, care este stabilit cu referire la comporta- 
mentul judiciar al titularilor contestaţiei şi prin intermediul căruia se instituie 
o interdicţie judiciară de a mai exercita dreptul procesual în discuţie, ar 


1 În practica instanțelor de judecată s-a apreciat că este nerezonabilă durata de 2 
ani de zile în care s-a desfăşurat -tirmărirea penală, având în vedere, în principal, 
numeroasele perioade de inactivitate care nu au fost justificate de organul de urmărire 
penală, respectiv volumul redus al activităților de urmărire penală efectuate în cauză. S-a 
mai reținut că respectiva cauză nu se caracteriza prin complexitate deosebită, nu existau 
elemente de extraneitate, un număr mare de participanţi, iar comportamentul contesta- 
torului nu a influențat caracterul rezonabil al urmăririi penale (Jud. Timişoara, încheierea 
nr. 1711/2016, conform site-ului http://www.rolii.ro/). 

trebui să fie fixat în mod corelativ cu termenul în care organul judiciar este 
chemat să soluţioneze cauza. 

Prin admiterea contestației, judecătorul de drepturi şi libertăţi sau 
instanţa care soluţionează contestaţia nu va putea da îndrumări şi nici nu 
va putea oferi dezlegări asupra unor probleme de fapt sau de drept care 
să anticipeze modul de soluționare a procesului ori care să aducă atingere 
libertăţii judecătorului cauzei de a hotărî, conform legii, cu privire la soluţia 
ce trebuie dată procesului ori, după caz, libertăţii procurorului de a pro- 
nunţa soluţia pe care o consideră legală şi temeinică. 

Dacă s-a constatat depăşirea duratei rezonabile, o nouă contestaţie 
în aceeaşi cauză se va soluţiona cu luarea în considerare exclusiv a 
motivelor ivite ulterior contestaţiei anterioare. 

Respingerea contestaţiei. În mod evident, în măsura în care se 
apreciază contestaţia ca fiind nefondată sau inadmisibilă, judecătorul de 
drepturi şi libertăți sau instanţa va respinge contestaţia formulată. 

Respingerea cererii ca neîntemeiată presupune constatarea de către 
judecătorul de drepturi şi libertăți sau instanța competentă a desfăşurării 
procedurii judiciare într-un termen rezonabil, prin luarea în considerare a 
tuturor criteriilor prevăzute în lege. De asemenea, respingerea cererii 
poate fi determinată fie de retragerea contestatiei, fie de constatarea lipsei 
de obiect (în ipoteza în care, de exemplu, pe parcursul procedurii contes- 
taţiei faza de urmărire penală a fost finalizată). 

Va fi apreciată ca fiind inadmisibilă, pe de altă parte, contestaţia 
formulată de o persoană fără calitate procesuală. De exemplu, organele 
de cercetare penală nu pot critica durata pe parcursul căreia se desfă- 
şoară şedinţa de judecată în primă instanţă într-o cauză penală în care 
referatul de terminare a urmăririi penale a fost redactat de aceste organe 
judiciare. Aceeaşi soluție se impune în situația în care este introdusă o 
contestaţie care vizează durata nerezonabilă pe parcursul căreia se desfă- 
şoară punerea în executare a hotărârii penale. 

Prin încheierea de respingere a contestatiei, judecătorul de drepturi 
şi libertăţi sau instanţa poate dispune aplicarea unei amenzi judiciare de la 
1.000 de lei la 7.000 de lei, prin care să fie sancționat abuzul de drept, 
constând în formularea cu rea-credință a contestaţiei. Prin această regle- 
mentare, legiuitorul instituie, practic, o amendă judiciară cu caracter spe- 
cial față de prevederile art. 283 şi care se diferențiază prin cea mai severă 
limită maximă a cuantumului amenzii din întregul Cod de procedură 
penală. 

De asemenea, prin încheierea de respingere a contestaţiei se va 
statua şi cu privire la plata cheltuielilor judiciare ocazionate de desfăşu- 
rarea procedurii speciale. 
| Încheierea pronunţată, indiferent că este de admitere sau de respin- 
gere a contestatiei, se motivează în termen de 5 zile de la pronunțare şi nu 
poate fi supusă niciunei căi de atac. Dosarul se restituie în ziua motivării. 

Hotărârea se comunică contestatorului şi se transmite spre informare 
atât contestatorului, cât şi celorlalte părți sau subiecţi procesuali principali 
din dosarul cauzei. Toate aceste persoane cărora li se comunică înche- 
ierea sunt ţinute să respecte termenele cuprinse în aceasta. 

Potrivit art. 4885 alin. (8), o eventuală contestaţie formulată cu ne- 
respectarea termenelor prevăzute în procedura specială analizată se resti- 
tuie pe cale administrativă. Din această prevedere legală se desprinde 
concluzia că judecătorul competent sau instanța de judecată nu va solu- 
ționa contestaţia prin respingerea ca fiind tardiv formulată atunci când, de 
exemplu, contestatorul invocă tergiversarea urmăririi penale, în condiţiile în 
care cauza se află în curs de judecată î în primă instanţă sau dacă se critică 
durata judecății în primă instanţă, iar dosarul se află în cursul judecății 
într-o cale de atac. Restituirea contestatiei pe cale administrativă se va 
dispune şi în cazul în care cererea a fost prematur introdusă. 


Secțiunea a IV-a 


Procedura privind tragerea la răspundere penală 
a persoanei juridice 


§ 1. Consideraţii preliminare 


Potrivit art. 135 alin. (1) C. pen., persoana juridică, cu excepția sta- 
tului şi a autorităţilor publice, răspunde penal pentru infracțiunile săvârşite 
în realizarea obiectului de activitate sau în interesul ori în numele per- 
soanei juridice. În acelaşi timp, instituţiile publice nu răspund penal pentru 
infracțiunile săvârşite în exercitarea unei activităţi ce nu poate face obiectul 
domeniului privat. 

Aşadar, din categoria persoanelor juridice care pot fi fi trase la răspun- 
dere penală au fost excluse statul, autoritățile publice şi instituțiile publice 
(numai în ceea ce priveşte infracțiunile săvârşite în exercitarea unei 
activităţi ce nu poate face obiectul domeniului privat). Rezultă că poate fi 
antrenată răspunderea penală împotriva instituțiilor publice, în anumite 
condiţii, precum şi împotriva persoanelor juridice de drept privat, indiferent 
de tipul de activitate pe care îl desfăşoară’. 

În ceea ce priveşte conţinutul procedurii speciale privind tragerea la 
răspundere penală a persoanei juridice, în urma analizei Capitolului II al 
Titlului IV din Partea specială a Codului de procedură penală (art. 489-503), 
se poate concluziona că legiuitorul a menținut, în esenţă, reglementarea 
anterioară. Astfel, procedura specială în discuţie este alcătuită din două 


1 Pentru detalii, a se vedea M.A. Hotca, Răspunderea penală a persoanei juridice, 
în |. Pascu, V. Dobrinoiu ş.a., Noul Cod penal comentat. Partea generală, ed. a 2-a, 
revăzută şi adăugită, Ea. Universul Juridic, Bucureşti, 2014, pp. 682-687. 

componente principale, după cum urmează: în primul rând, avem în 
vedere un set de reguli procedurale, derogatorii de la procedura comună, 
prin care sunt reglementate reprezentarea persoanei juridice, locul de 
citare al persoanei juridice, măsurile preventive şi măsurile asigurătorii 
care pot fi dispuse împotriva persoanei juridice; în al doilea rând, în 
structura procedurii speciale au fost incluse dispoziții prin care este pre- 
văzută, în fapt, punerea în executare a pedepselor aplicabile persoanei 
juridice, şi anume pedepsele principale şi pedepsele complementare. 

Unica pedeapsă principală care poate fi aplicată unei persoane 
juridice este amenda, constând în suma de bani pe care aceasta este 
condamnată să o plătească statului. 

În ceea ce priveşte pedepsele complementare, acestea sunt 
următoarele: a) dizolvarea persoanei juridice; b) suspendarea activității 
sau a uneia dintre activităţile persoanei juridice pe o durată de la 3 luni la 3 
ani; c) închiderea unor puncte de lucru ale persoanei juridice pe o durată 
de la 3 luni la 3 ani; d) interzicerea de a participa la procedurile de achiziţii 
publice pe o durată de la unu la 3 ani; e) plasarea sub supraveghere 
judiciară; f) afişarea sau publicarea hotărârii de condamnare. 


$ 2. Reguli procedurale derogatorii 


TE Reprezentarea persoanei juridice 


Reprezentarea persoanei juridice la îndeplinirea actelor procesuale 
şi procedurale se realizează, potrivit art. 491 alin. (1), prin reprezentantul 
legal al persoanei juridice. 

Dacă pentru aceeaşi faptă sau pentru fapte conexe s-a pus în 
mişcare acțiunea penală şi împotriva reprezentantului legal al persoanei 
juridice“, aceasta îşi numeşte un mandatar pentru a o reprezenta. In 
ipoteza în care persoana juridică nu şi-a numit un mandatar, acesta este 
desemnat, după caz, de către procurorul care efectuează sau supra- 
veghează urmărirea penală, de către judecătorul de cameră preliminară 
sau de către instanță, din rândul practicienilor în insolvenţă?, autorizați 
potrivit Legii nr. 85/2014°. 


1 Potrivit art. 135 alin. (3) C. pen., răspunderea penală a persoanei juridice nu ex- 
clude răspunderea penală a persoanei fizice care a contribuit la săvârşirea aceleiaşi fapte. 

2 Practicianul în insolvenţă, numit de persoana juridică sau desemnat de organul 
judiciar, are dreptul la restituirea cheltuielilor de transport, întreținere, locuinţă şi a altor 
cheltuieli necesare, prilejuite de chemarea în fața organelor judiciare, la venitul de la locul 
de muncă, pe durata lipsei de la serviciu, pricinuite de prezentarea în fața organelor 
judiciare. De asemenea, are dreptul la o retribuție pentru îndeplinirea însărcinării date, în 
cazurile şi în condiţiile prevăzute prin dispoziţii legale. 

3 Legea nr. 85/2014 privind procedurile de prevenire a insolvenţei şi de insolvenţă, 
publicată în M. Of. nr. 466/25.06.2014. 

2.2. Locul de citare a persoanei juridice 


Locul de citare a persoanei juridice este, de regulă, sediul acesteia. 
Dacă sediul este fictiv ori persoana juridică nu mai funcţionează la sediul 
declarat, iar noul sediu nu este cunoscut, la sediul organului judiciar se 
afişează o înştiinţare, având următorul conţinut: a) anul, luna, ziua şi ora 
când a fost făcută; b) numele şi prenumele celui care a făcut afişarea şi 
funcţia acestuia; c) denumirea şi sediul persoanei juridice citate; 
d) numărul dosarului în legătură cu care se face înştiințarea şi denumirea 
organului judiciar pe rolul căruia se află dosarul; e) menţiunea că înştiin- 
tarea se referă la actul procedural al citaţiei; f) menţiunea termenului 
stabilit de organul judiciar care a emis citaţia în care destinatarul este în 
drept să se prezinte la organul judiciar pentru a i se comunica citația; 
g) menţiunea că, în cazul în care destinatarul nu se prezintă pentru 
comunicarea citaţiei în interiorul termenului prevăzut la lit. f), citația se 
consideră comunicată la împlinirea acestui termen; h) semnătura celui 
care a afişat înştiințarea. 

În ipoteza în care persoana juridică este reprezentată prin mandatar 
numit sau desemnat de organul judiciar din rândul practicienilor în 
insolvenţă, citarea se face la locuința mandatarului ori la sediul practi- 
cianului în insolvenţă desemnat. 


2.3. Măsurile preventive 


Măsurile preventive care pot fi dispuse împotriva persoanei juridice 
având calitatea de inculpat în procesul penal sunt următoarele: a) inter- 
dicţia iniţierii ori, după caz, suspendarea procedurii de dizolvare sau 
lichidare a persoanei juridice; b) interdicţia iniţierii ori, după caz, suspen- 
darea fuziunii, a divizării sau a reducerii capitalului social al persoanei 
juridice, începută anterior sau în cursul urmăririi penale; c) interzicerea 
unor operaţiuni patrimoniale, susceptibile de a antrena diminuarea activului 
patrimonial sau insolvența persoanei juridice; d) interzicerea încheierii 
anumitor acte juridice, stabilite de organul judiciar; e) interzicerea desfă- 
şurării activităţilor de natura celor cu ocazia cărora a fost comisă infracţi- 
unea [art. 493 alin. (1)]. | 

Aceste măsuri preventive pot fi dispuse, ca şi în procedura de drept 
comun, de către judecătorul de drepturi şi libertăţi, în cursul urmăririi 
penale, la propunerea procurorului, de către judecătorul de cameră preli- 
minară sau instanţa de judecată, în cursul fazei de judecată. 

În ceea ce priveşte condițiile care trebuie îndeplinite pentru luarea 
oricăreia dintre măsurile preventive menţionate mai sus, acestea sunt 
următoarele: 

a) să existe motive temeinice care justifică suspiciunea rezonabilă că 
persoana juridică a săvârşit o faptă prevăzută de legea penală; 

b) să se asigure buna desfăşurare a procesului penal. 

Durata pentru care se poate dispune luarea unei măsuri preventive 
împotriva unei persoane juridice este, potrivit art. 493 alin. (4), de cel mult 
60 de zile. În cursul urmăririi penale, această durată poate fi prelungită, 
dacă se mențin temeiurile care au determinat luarea măsurii, fiecare 
prelungire neputând depăşi 60 de zile. Spre deosebire de procedura 
aplicabilă inculpatului persoană fizică, în cazul persoanei juridice nu este 
prevăzută o durată maximă pentru care pot fi dispuse măsurile preventive 
în cursul fazei de urmărire penală. 

Regulile de stabilire a duratei măsurilor preventive dispuse împotriva 
persoanei juridice în faza de urmărire penală se aplică şi în cadrul pro- 
cedurii de cameră preliminară, respectiv în cursul judecării fondului cauzei. 
Singura diferență constă în terminologia utilizată, în cursul judecății 
măsura preventivă fiind menţinută, şi nu prelungită. 

Procedura luării măsurilor preventive, în cursul fazei de urmărire 
penală, presupune următoarele reguli procedurale, prin care însă nu se 
derogă de la procedura de drept comun: | 

a) organul judiciar competent să dispună măsurile preventive este 
exclusiv judecătorul de drepturi şi libertăți; 

b) şedinţa de judecată se desfăşoară în camera de consiliu, în 
condiţii de nepublicitate; 

c) în vederea asigurării participării persoanei juridice la luarea 
; măsurii preventive, se dispune citarea acesteia; 

d) participarea procurorului este obligatorie; 

e) luarea măsurii preventive se dispune prin încheiere motivată; 

f) potrivit art. 493 alin. (7), împotriva încheierii se poate face con- 
testaţie la judecătorul de drepturi şi libertăţi, de către persoana juridică şi 
procuror, în termen de 24 de ore de la pronunțare, pentru cei prezenți, şi 
de la comunicare, pentru persoana juridică lipsă. 

În ceea ce priveşte această ultimă regulă procedurală, este necesar 
să scoatem în evidență conţinutul inexact al textului de lege. Astfel, deşi se 
prevede că împotriva încheierii se poate face contestaţie la judecătorul de 
drepturi şi libertăţi, în realitate, contestaţia va fi soluționată de judecătorul 
de drepturi şi libertăţi de la instanța ierarhic superioară. Nu există argu- 
mente care să justifice derogarea de la regula comună instituită în materia 
contestatiei, fapt din care decurge necesitatea modificării, de lege ferenda, 
a art. 493 alin. (7). 

Procedura luării măsurilor preventive în cursul fazei de judecată, de 
către judecătorul de cameră preliminară sau instanța de judecată, se 
desfăşoară conform regulilor de drept comun. Pentru ipoteza luării măsurii 
preventive împotriva persoanei juridice în cameră preliminară, este valabilă 
observaţia formulată cu privire la soluționarea contestaţiei împotriva înche- 
ierii de luare a măsurii de către judecătorul de cameră preliminară de la 
instanţa ierarhic superioară. În ceea ce priveşte contestaţia împotriva 

încheierii prin care se dispune luarea unei măsuri preventive de către 
instanţa de judecată, în cursul judecării fondului cauzei, regula prevăzută 
în art. 493 alin. (7) este corect menţionată. Astfel, soluționarea contestatiei, 
în acest caz, se face de către instanţa ierarhic superioară. 

Cauţiunea. Potrivit art. 493 alin. (2), pentru a asigura respectarea 
măsurilor preventive, persoana juridică poate fi obligată la depunerea unei 
cautiuni. 

Comparativ cu procedura comună, în procedura specială de tragere 
la răspundere penală a persoanei juridice, cauțiunea nu mai reprezintă un 
element care defineşte conținutul unei măsuri preventive distincte (control 
judiciar pe cauțiune), fiind reglementată sub forma unei opțiuni a organului 
judiciar, aplicabilă în vederea asigurării respectării oricăreia dintre măsurile 
preventive care pot fi dispuse împotriva persoanei juridice. 

Având în vedere scopul care este urmărit prin stabilirea unei cautiuni, 
observăm că legiuitorul a derogat de la procedura comună instituită în 
materia controlului judiciar pe cauțiune, în sensul renunțării la includerea în 
scopul măsurii a posibilității reparării pagubelor, a plății cheltuielilor. de 
judecată sau a executării pedepsei amenzii. Nu considerăm justificată 
această opţiune, deoarece prin restrângerea scopului urmărit ca urmare a 
stabilirii cauţiunii se realizează o diferențiere inutilă între inculpatul per- 
soană fizică şi inculpatul persoană juridică. De asemenea, critica se 
menţine, luând în considerare că, de regulă, în dosarele penale în care 
sunt implicate persoane juridice, prejudiciile provocate prin comiterea de 
infracțiuni sunt semnificative. Nu în ultimul rând, este relevantă şi diferen- 
țierea făcută de legiuitor între pedeapsa amenzii aplicată persoanei fizice 
şi pedeapsa amenzii aplicată persoanei juridice. Astfel, potrivit art. 61 
alin. (2) C. pen., limitele generale ale pedepsei amenzii penale aplicabile 
persoanei fizice sunt cuprinse între 300 de lei (limita minimă de 30 de zile 
x 10 lei) şi 200.000 de lei (limita maximă de 400 de zile x 500 de lei). Spre 
deosebire, în cazul pedepsei amenzii penale aplicabile persoanei juridice, 
limitele generale sunt cuprinse, potrivit art. 137 alin. (2), între 3.000 de lei 
(limita minimă de 30 de zile x 100 lei) şi 3.000.000 de lei (limita maximă de 
600 de zile x 5.000 de lei). Ca atare, pedeapsa amenzii penale este 
substanţial mai mare în cazul persoanei juridice, ceea ce reprezintă un 
argument solid în vederea extinderii scopului aplicării cauțiunii pentru 
executarea pedepsei. 

| În aceste condiţii, este necesară, de lege ferenda, eliminarea regulii 
derogatorii cuprinse în art. 493 alin. (1) teza | şi aplicarea dispoziţiilor 
comune în materia controlului judiciar pe cauţiune. 

În aceste condiţii, este justificată abordarea diferențiată a cauţiunii, în 
procedura specială de tragere la răspundere penală a persoanei juridice, 
în ceea ce priveşte stabilirea cuantumul cauţiunii. În acest sens, cuantumul 

cauţiunii este de minimum 10.000 de lei, faţă de minimum 1.000 de lei, în 
cazul persoanelor fizice. 

Similar procedurii comune, suma ce reprezintă cauţiunea se con- 
semnează pe numele inculpatului persoană juridică şi la dispoziţia orga- 
nului judiciar care a stabilit cuantumul acesteia. Consemnarea cauțiunii se 
poate face fie prin depunerea sumei de bani stabilite de către organul 
judiciar, fie prin constituirea unei garanții reale, mobiliare ori imobiliare, în 
limita unei sume de bani determinate, în favoarea aceluiaşi organ judiciar. 

Cauţiunea se restituie la data rămânerii definitive a hotărârii de 
condamnare, de amânare a aplicării pedepsei, de renunțare la aplicarea 
pedepsei sau de încetare a procesului penal, pronunțate în cauză, dacă 
persoana juridică a respectat măsura sau măsurile preventive, precum şi 
în cazul în care, prin hotărâre definitivă, s-a dispus achitarea persoanei 
juridice. 

ipotezele în care cauțiunea nu se restituie sunt, potrivit art. 493 
alin. (3), următoarele: 

a) persoana juridică nu respectă măsura sau măsurile preventive 
“luate; în acest caz, suma ce reprezintă cauţiunea se face venit la bugetul 
de stat la data rămânerii definitive a hotărârii pronunţate în cauză, 

b) s-a dispus plata din cauţiune, în ordinea următoare, a despăgu- 
birilor băneşti acordate pentru repararea pagubelor cauzate de infracțiune, 
a cheltuielilor judiciare sau a amenzii. 

Revocarea măsurilor preventive. Potrivit art. 493 alin. (8), măsurile 
preventive se revocă de către judecătorul de drepturi şi libertăţi, la cererea 
procurorului sau a persoanei juridice, iar de către judecătorul de cameră 
preliminară şi de către instanţă şi din oficiu, numai când se constată că nu 
mai există temeiurile care au justificat luarea sau menţinerea acestora. 

În finalul art. 493 se arată că reprezentantul persoanei juridice sau 
mandatarul ales de aceasta poate fi adus în fața organului de urmărire 
penală sau a instanţei de judecată pe baza unui mandat de aducere, în 
condiţiile art. 265. De asemenea, reprezentantul persoanei juridice, man- 
datarul ales de aceasta sau practicianul în insolvenţă pot fi amendaţi, 
potrivit art. 283 alin. (2), în caz de lipsă nejustificată de la activitățile pentru 
care au fost citați sau dacă au părăsit, fără permisiune ori fără un motiv 
întemeiat, locul unde urmează a fi audiate. Fiind plasate în cuprinsul 
art. 493, ce reprezintă cadrul legal în materia măsurilor preventive luate 
împotriva persoanei juridice, ar putea fi formulată concluzia că mandatul 
de aducere ori aplicarea sancțiunii amenzii judiciare sunt aplicabile numai 
cu ocazia desfăşurării activităţilor procedurale având ca obiect luarea, 
prelungirea, menţinerea ori revocarea măsurilor preventive. Apreciem însă 
că această modalitate de interpretare se impune a fi extinsă pentru toate 
cazurile în care reprezentantul persoanei juridice se sustrage de la desfă- 
şurarea procesului penal. 


% 
/ 

În ceea ce priveşte măsurile asigurătorii, care pot fi dispuse chiar 
dacă au fost luate măsuri preventive, se aplică, potrivit art. 494, dispoziţiile 
procedurii comune. 


$ 3. Punerea în executare a pedepsei amenzii 


Unica pedeapsă principală care poate fi aplicată unei persoane 
juridice este amenda penală. | 

Pedeapsa amenzii se execută prin depunerea recipisei de plată inte- 
grală la judecătorul delegat cu executarea, în termen de 3 luni de la rămâ- 
nerea definitivă a hotărârii de condamnare. 

Plata amenzii se poate eşalona, de către judecătorul delegat cu 
executarea, pe cel mult 2 ani, în rate lunare, la cererea persoanei juridice, 
în ipoteza în care aceasta se găseşte în imposibilitatea de a plăti amenda 
în termenul de 3 luni de la rămânerea definitivă a hotărârii de condamnare. 

= Neplata amenzii sau a unei rate din amendă conduce la comuni- 
carea de către instanța de executare! a unui extras de pe acea parte din 
dispozitiv care priveşte aplicarea sau eşalonarea amenzii organelor com- 
petente, în vederea executării acesteia potrivit procedurii de executare 
silită a creanţelor fiscale. 


§ 4. Punerea în executare a pedepselor complementare 


4.1. Noţiuni introductive 


Potrivit art. 138 alin. (1) C. pen., aplicarea uneia sau mai multor 
pedepse complementare se dispune atunci când instanţa constată că, față 
de natura şi gravitatea infracțiunii, precum şi de împrejurările cauzei, 
aceste pedepse sunt necesare. Rezultă că aplicarea pedepselor comple- 
mentare nu se dispune întotdeauna în caz de condamnare a persoanei 
juridice, fiind o opţiune lăsată la aprecierea instanței de judecată?. Apli- 
carea unei pedepse complementare este însă obligatorie, atunci când 
legea prevede această pedeapsă, potrivit art. 138 alin. (2). | 

Executarea pedepselor complementare aplicate persoanelor juridice 
începe după rămânerea definitivă a hotărârii de condamnare. 


1 Potrivit art. 553 alin. (1), instanţa de executare este prima instanţă de judecată. În 
cazul în care hotărârea a fost pronunţată în primă instanţă de către Înalta Curte de Casaţie 
şi A instanța de executare va fi, după caz, Tribunalul Bucureşti sau tribunalul militar. 

TT Dima, Drept, penal. Partea generală, ed. a 2-a, revăzută şi adăugită, 
Ed. Hamangiu, Bucureşti, 2014, p. 725. 

4.2. Punerea în executare a pedepsei complementare a 
dizolvării persoanei juridice 


Pedeapsa complementară a dizolvării persoanei juridice, cea mai 
gravă sancțiune care poate fi dispusă împotriva entităților juridice, se 
aplică, conform art. 139 C. pen., atunci când: a) persoana juridică a fost 
constituită în scopul săvârşirii de infracțiuni; b) obiectul său de activitate a 
fost deturnat în scopul comiterii de infracțiuni, iar pedeapsa prevăzută de 
lege pentru infracţiunea săvârşită este închisoarea mai mare de 3 ani; c) în 
caz de neexecutare, cu rea-credinţă, a uneia dintre pedepsele comple- 
mentare aplicate, cu excepția afişării sau publicării hotărârii de con- 
damnare. 

În vederea executării pedepsei complementare a dizolvării persoanei 
juridice, judecătorul delegat cu executarea, la data rămânerii definitive a 
hotărârii de condamnare, va comunica o copie a dispozitivului hotărârii de 
condamnare către organul care a autorizat înființarea persoanei juridice, 
respectiv organul care a înregistrat persoana juridică, în vederea luării 
măsurilor necesare. Organelor care au autorizat şi înregistrat persoana 
juridică le sunt solicitate informări cu privire la modul de aducere la înde- 
plinire a pedepsei complementare a dizolvării. 
| De asemenea, judecătorul delegat cu executarea va comunica o 
copie a dispozitivului hotărârii de condamnare şi către persoana juridică. 

Principalul efect al condamnării persoanei juridice la pedeapsa com- 
plementară a dizolvării îl reprezintă deschiderea procedurii de lichidare, 
potrivit legii. 

Pedeapsa. complementară a dizolvării persoanei juridice nu poate fi 
aplicată instituţiilor publice, partidelor politice, sindicatelor, patronatelor şi 
organizaţiilor religioase ori aparținând minorităților naţionale, constituite 
potrivit legii. De asemenea, nu pot fi dizolvate persoanele juridice care îşi 
desfăşoară activitatea în domeniul presei. 


4.3. Punerea în executare a pedepsei complementare a 


suspendării activităţii persoanei juridice 


Pedeapsa complementară a suspendării activității persoanei juridice 
constă în interzicerea desfăşurării activităţii sau a uneia dintre activitățile 
persoanei juridice în realizarea căreia a fost săvârşită infracțiunea. 

Suspendarea activității persoanei juridice mai poate fi dispusă şi în 
ipoteza în care persoana juridică a fost condamnată la pedeapsa com- 
plementară a afişării sau difuzării hotărârii de condamnare şi nu îşi înde- 
plineşte, cu rea-credință, obligaţiile stabilite. În acest caz, suspendarea 
activității se dispune pentru un termen de maximum 3 luni. Dac până la 
împlinirea acestui termen pedeapsa complementară a afişării sau dizolvării 

hotărârii de condamnare nu a fost pusă în aplicare, instanţa dispune dizol- 
varea persoanei juridice. 
| În vederea punerii în executare a suspendării activităţii sau a uneia 
dintre activităţile persoanei juridice, judecătorul delegat cu executarea, la 
data rămânerii definitive a hotărârii de condamnare, va comunica o copie a 
dispozitivului hotărârii de condamnare către organul care a înregistrat 
persoana juridică, organul care a înființat instituția nesupusă autorizării sau 
înregistrării, precum şi organelor cu atribuţii de control şi supraveghere a 
persoanei juridice, pentru a lua măsurile necesare. 

Pedeapsa complementară a suspendării activității persoanei juridice 
nu poate fi aplicată jinstituţiilor publice, partidelor politice, sindicatelor, 
patronatelor şi organizaţiilor religioase ori aparținând minorităților naţio- 
nale, constituite potrivit legii, respectiv persoanelor juridice care îşi desfă- 
şoară activitatea în domeniul presei. 


4.4. Punerea în executare a pedepsei complementare a 
închiderii unor puncte de lucru ale persoanei juridice 


Această pedeapsă complementară constă în închiderea unuia sau 
mai multor puncte de lucru ale persoanei juridice cu scop lucrativ, în care 
s-a desfăşurat activitatea în realizarea căreia a fost săvârşită infracțiunea 
(art. 142 C. pen.). | 

În vederea executării acestei pedepse complementare, la data 
rămânerii definitive a hotărârii de condamnare, judecătorul delegat cu 
executarea va comunica o copie a dispozitivului hotărârii către organul 
care a autorizat înființarea persoanei juridice şi organul care a înregistrat 
persoana juridică, organul care a înființat instituția nesupusă autorizării sau 
înregistrării, precum şi organelor cu atribuţii de control şi supraveghere a 
persoanei juridice, pentru a lua măsurile necesare. 

Această pedeapsă complementară nu poate fi aplicată persoanelor 
juridice care îşi desfăşoară activitatea în domeniul presei. 

În caz de neexecutare, cu rea-credinţă, a pedepsei complementare, 
instanța va dispune dizolvarea persoanei juridice. 


4.5. Punerea în executare a pedepsei complementare a 
interzicerii persoanei juridice de a participa la procedurile 
de achiziţii publice 


Obiectul acestei pedepse complementare constă în interzicerea de a 
participa, direct sau indirect, la procedurile pentru atribuirea contractelor de 
achiziţii publice, prevăzute de lege. 

Pentru punerea în executare a pedepsei complemeniare, la data 
rămânerii definitive a hotărârii de condamnare prin care s-a aplicat 

persoanei juridice pedeapsa interzicerii de a participa la procedurile de 
achiziţii publice, judecătorul delegat cu executarea va comunica o copie a 
dispozitivului hotărârii oficiului registrului comerțului, în vederea efectuării 
formalităţilor de publicitate în registrul comerțului, Ministerului Justiţiei, în 
vederea efectuării formalităţilor de publicitate în Registrul naţional al 
persoanelor juridice fără scop patrimonial, oricărei autorități care ţine 
"evidența persoanelor juridice, în vederea efectuării formalităţilor de publi- 
citate, precum şi administratorului sistemului electronic de achiziţii publice. 

De asemenea, o copie a dispozitivului hotărârii se comunică şi orga- 
nului care a autorizat înființarea persoanei juridice, respectiv organului 
care a înregistrat persoana juridică, pentru a lua măsurile necesare. 

În caz de neexecutare, cu rea-credință, a pedepsei complementare a 
interzicerii persoanei juridice de a participa la procedurile de achiziții 
publice, instanța va dispune dizolvarea persoanei juridice. 


4.6. Punerea în executare a pedepsei complementare a plasării 
sub supraveghere judiciară 


Această pedeapsă complementară constă în continuarea desfăşu- 
rării activităţii de către persoana juridică, cu menţiunea că activitatea care 
a ocazionat comiterea infracțiunii se va derula sub supravegherea unui 
mandatar judiciar, pe o perioadă stabilită de instanţă, care este cuprinsă 
între unu şi 3 ani. 

Mandatarul judiciar, reprezentând un subiect procesual distinct față 
de reprezentantul legal şi reprezentantul convențional, şi anume repre- 
zentant judiciar, va fi stabilit de către instanţa de judecată din rândul practi- 
cienilor în insolvenţă, desemnat ca administrator judiciar în condiţiile Legii 
nr. 85/2014 privind procedurile de prevenire a insolvenţei şi de insolvenţă. 

În vederea punerii în executare a acestei pedepse complementare 
cu o pronunțată natură preventivă, instanța de judecată va menţiona în 
dispozitivul hotărârii de condamnare atribuțiile mandatarului judiciar de- 
semnat. Acesta, în exercitarea activității de supraveghere, nu se poate 
substitui organelor statutare în gestionarea activităţilor persoanei juridice. 

"În caz de neexecutare cu rea-credință a pedepsei complementare a 
plasării sub supraveghere judiciară, instanța va dispune dizolvarea per- 
soanei juridice. 


4.7. Punerea în executare a pedepsei complementare a afişării 
sau a difuzării hotărârii de condamnare a persoanei juridice 


În acest caz, sunt prevăzute două modalități distincte ale pedepsei 
complementare, constând în afişarea sau difuzarea hotărârii de condam- 
nare a persoanei juridice. 

În vederea executării pedepsei complementare a afişării hotărârii de 
condamnare a persoanei juridice, judecătorul delegat cu executarea va 
comunica un extras al hotărârii persoanei juridice, pentru a-l afişa în forma, 
“locul şi pentru perioada stabilite de instanța de judecată. 

Se observă că judecătorul delegat cu executarea comunică, de 
această dată, un extras al hotărârii, şi nu copia dispozitivului hotărârii. În 
literatura de specialitate s-a apreciat că acest extras este necesar să 
cuprindă conţinutul dispozitivului şi anumite elemente pe baza cărora pu- 
blicul țintă să îşi formeze o imagine despre infracțiunea comisă, identitatea 
persoanei juridice, protejând însă identitatea persoanei vătămate şi a altor 
persoane stabilite de instanța de judecată!. 

Afişarea hotărârii de condamnare se realizează pentru o perioadă 
cuprinsă între o lună şi 3 luni. 

"Pentru punerea în executare a pedepsei complementare a publicării 
hotărârii de condamnare a persoanei juridice, judecătorul delegat cu 
executarea va comunica un extras al hotărârii persoanei juridice condam- 
nate, pentru a publica hotărârea în forma stabilită de instanţă, pe cheltuială 
proprie, prin intermediul presei scrise sau audiovizuale ori prin alte 
mijloace de comunicare audiovizuale, desemnate de instanţă. 

Dacă publicarea se face prin presa scrisă sau audiovizuală, instanța 
stabileşte numărul apariţiilor, care nu poate fi mai mare de 10, iar în cazul 
publicării prin alte mijloace audiovizuale, durata acesteia nu poate depăşi 3 
luni. 

Potrivit art. 145 alin. (1) C. pen., afişarea hotărârii definitive de con- 
damnare sau publicarea acesteia se realizează pe cheltuiala persoanei 
juridice condamnate. 

Persoana juridică condamnată înaintează instanței de executare do- 
vada începerii executării afişării sau, după caz, dovada executării publicării 
hotărârii de condamnare, în termen de 30 de zile de la comunicarea hotă- 
rârii, dar nu mai târziu de 10 zile de la începerea executării ori, după caz, 
de la executarea pedepsei principale. 

De asemenea, o copie a hotărârii de condamnare, în întregime sau 
în extras al acesteia, se comunică la data rămânerii definitive organului 
care a autorizat înființarea persoanei juridice, organului care a înregistrat 
persoana juridică, organului care a înființat instituția nesupusă autorizării 
„sau înregistrării, precum şi organelor cu atribuţii de control şi supraveghere 
a persoanei juridice, pentru a lua măsurile necesare. 

În caz de neexecutare, cu rea-credinţă, a pedepsei complementare a 
afişării sau difuzării hotărârii de condamnare, instanţa va dispune suspen- 
darea activităţii sau a uneia dintre activităţile persoanei juridice până la 
punerea în executare a pedepsei complementare, dar nu mai mult de 3 


1M.A. Hotca, în !. Pascu, V. Dobrinoiu ş.a., op. cit., p. 721. 

luni. Dacă până la împlinirea acestui termen pedeapsa complementară nu 
a fost pusă în executare, instanţa dispune dizolvarea persoanei juridice. 


Secțiunea a V-a 
Procedura în cauzele cu infractori minori 


_$ 1. Consideraţii preliminare 


Persoana fizică aflată în stare de minoritate este considerată ca fiind 
insuficient dezvoltată sub aspect psihofizic, situându-se în perioada în care 
se formează unele trăsături ale personalităţii sale. În perioada minorităţii se 
dezvoltă capacitatea psihică, discernământul, se acumulează cunoştinţele 
despre viaţă, inclusiv cele privitoare la normele de conduită socială!. 

Aspectele de ordin psihic cântăresc mult în determinarea regle- 
mentării procedurii speciale pentru cauzele cu infractori minori, deoarece 
psihologia interesează toate activităţile şi toate situaţiile în care se află 
omul?. Dintre ramurile psihologiei, în cazul tratamentului penal al minorilor, 
interesează, în principal, psihologia copilului şi psihologia judiciară. 

Trebuie subliniat faptul că normele juridice privind tragerea la răspun- 
-= dere penală a minorilor sunt caracterizate prin grija pentru reeducarea aces- 
_tora, prin preocuparea de a preveni săvârşirea de fapte antisociale şi de a 
asigura o comportare corespunzătoare a acestor categorii de persoane”. 

În dreptul penal se acordă o atenţie deosebită reglementării mino- 
rităţii, menţionându-se expres că minorul sub 14 ani nu răspunde penal 
[art. 113 alin. (1) C. pen.], în privința acestuia fiind instituite reguli speciale 
de ocrotire“. Minorul care are vârsta între 14 şi 16 ani răspunde penal 
numai dacă se dovedeşte că a săvârşit fapta cu discernământ (art. 113 
alin. (2) C. pen.]. Minorul care a împlinit vârsta de 16 ani răspunde penal, 
potrivit legii [art. 113 alin. (3) C. pen.]. 


11. Oancea, Drept penal, Partea generală, Ed. Didactică şi Pedagogică, Bucureşti, 
1971, pp. 406-407. 

. 2 J. Piaget, Dimensiuni interdisciplinare ale psihologiei, Ed. Didactică şi Pedagogică, 
Bucureşti, 1972, p. 207. 

3 M. Preda, Urmărirea şi judecarea infracţiunilor săvârşite de minori, în R.R.D. 
nr. 9/1970, p. 41. Aceleaşi obiective au fost urmărite şi prin derularea proiectului de înfrățire 
instituțională PHARE R003/1B/JH/09 — Sprijin pentru îmbunătăţirea justiției pentru minori în 
România, proiect care a debutat la 1 octombrie 2004 între Ministerul Justiţiei din România 
şi Ministerul Justiţiei din Franţa (pentru detalii, a se vedea site-ul Ministerului Justiției). 

4 În mod succesiv, în vederea creării cadrului legal destinat ocrotirii minorilor, au fost 
adoptate Legea nr. 3/1970 privind regimul ocrotirii unor categorii de minori (B. Of. 
nr. 28/28.03.1970), în prezent abrogată; O.U.G. nr. 26/1997 privind protecţia copilului aflat 
în dificultate (M. Of. nr. 276/24.07.1998), în prezent abrogată, cu excepția art. 20. În 
prezent, actul normativ care reglementează acest domeniu este Legea nr. 272/2004 pri- 
vind protecţia şi promovarea drepturilor copilului, republicată în M. Of. nr. 159/5.03.2014. 


"534 TRATAT DE PROCEDURĂ PENALĂ. PARTEA SPECIALĂ 


Semnalăm, de asemenea, în planul legislaţiei penale, noua abordare 
a regimului sancţionator al minorului. În acest sens, față de minorul care a 
săvârşit o infracţiune nu se pot lua decât măsuri educative neprivative de 
libertate sau măsuri educative privative de libertate, renunțându-se la 
posibilitatea aplicării pedepsei închisorii. i 

Regimului deosebit de reglementare a minorităţii în dreptul penal 
material îi corespunde o reglementare adecvată pe plan procesual penal. 
Cum pe bună dreptate se subliniază în literatura de specialitate, instituirea ' 
unor reglementări speciale aplicabile în cauzele penale cu infractori minori 
se înscrie în preocuparea permanentă a legiuitorului român de a asigura, 
pentru această categorie de persoane lipsite încă de o maturitate deplină, 
un plus de garanții procesuale care să-şi dovedească eficienţa la îmbi- 
narea laturii represive cu latura educativă a procesului penal. 

în lumina reglementării Codului de procedură penală, a Legii 
nr. 304/2004 privind organizarea judiciară, republicată şi a Regulamentului 
de ordine interioară al instanțelor judecătoreşti, se poate spune că pentru 
cauzele penale cu infractori minori există o procedură specială care 
cuprinde aspecte specifice atât în ceea ce priveşte urmărirea penală şi 
judecata, cât şi în ceea ce priveşte punerea în executare a hotărârii 
penale. În acest sens, potrivit art. 504, urmărirea şi judecarea infracţiunilor 
săvârşite de minori, precum şi punerea în executare a hotărârilor privitoare 
la aceştia se fac potrivit procedurii obişnuite, cu completările şi derogările 
care urmează a fi analizate în cele ce urmează. 


$ 2. Urmărirea penală în cazul infractorilor minori 


2.1. Noţiuni introductive 


În ceea ce priveşte urmărirea penală în cazul infractorilor minori, 
comparativ cu reglementarea anterioară, nu au intervenit modificări sau 
completări semnificative. În acest condiţii, urmează să considerăm că 
această fază a procesului penal, în cauzele cu minori, este disciplinată de 
dispoziţiile art. 285-341, care se completează cu prevederile cuprinse în 
art. 505-506. | 

Pentru aceste motive, în continuare, vom analiza numai regulile 
derogatorii privind persoanele chemate la organul de urmărire şi efectu- 
area referatului de evaluare în câuzele cu minori, celelalte aspecie refe- 
ritoare la desfăşurarea urmăririi penale fiind tratate, pe larg, în Capitolul |, 
Urmărirea penală, din prezenta lucrare. 


1 Dongoroz ll, p. 375. 

2.2. Persoanele chemate la ascultarea minorilor 


O primă dispoziţie specială care priveşte urmărirea penală în cazul 
infractorilor minori se referă la persoanele ce urmează a fi chemate la 
organul de urmărire penală cu ocazia ascultării minorului. 

In acest sens, în dispoziţiile art. 505 alin. (1) se precizează că în 
cazul în care suspectul ori inculpatul este un minor care nu a împlinit 16 
ani, la orice ascultare sau confruntare a minorului, organul de urmărire 
penală citează părinţii acestuia ori, după caz, pe tutore, curator sau 
persoana în îngrijirea ori supravegherea căreia se află temporar minorul, 
precum şi direcția generală de asistenţă socială şi protecţie a copilului din 
localitatea unde se desfăşoară audierea. 

Spre deosebire de reglementarea anterioară, având în vedere 
agenda încărcată a serviciilor de probaţiune, instituţie învestită în principal 
cu activitatea de evaluare a minorilor aflaţi în executarea unei măsuri 
educative, respectiv cu sprijinirea instanței de judecată în procesul de 
individualizare a măsurilor educative aplicabile minorilor, actualul legiuitor 
a procedat la substituirea serviciului de probaţiune cu direcția generală de 
asistență socială şi protecţie a copilului. De asemenea, la orice ascultare 
sau audiere a minorului sub 16 ani, citarea acestor persoane este obliga- 
torie, element procedural diferit față de dispozițiile Codului de procedură 
penală anterior, prin care citarea persoanelor menţionate în lege era lăsată 
la aprecierea organului de urmărire penală. 

Citarea persoanelor menţionate este, într-adevăr, lăsată la apre- 
cierea organului de urmărire penală numai în ceea ce priveşte desfăşu- 
rarea ascultării sau confruntării minorului care a împlinit 16 ani. In 
reglementarea anterioară nu exista nicio dispoziţie referitoare la această 
ipoteză. 

Dacă persoanele chemate potrivit art. 505 alin. (1) nu se prezintă, 
actele de urmărire penală, menţionate mai sus, pot fi efectuate [art. 505 
alin. (3)]. 


2.3. Referatul de evaluare 


O altă dispoziţie specială în ceea ce priveşte urmărirea şi judecarea 
infractorilor minori o reprezintă întocmirea de către serviciile de probaţiune 
a referatului de evaluare a minorului, înscris care are drept finalitate 
asigurarea unui cadru propice pentru tragerea la răspundere penală a 
minorului, ținând cont de specificul vârstei acestuia!. 

Referatul de evaluare a fost introdus în legislația procesual penală 
din România prin Legea nr. 356/2006, substituind un document prin care 
se realiza o activitate similară, şi anume ancheta socială. 


a —— — — 


1 Neagu IV, p. 485. 

În varianta Codului de procedură penală din 1969, anterior anului 
2008, efectuarea referatului de evaluare era obligatorie atât pentru faza 
urmăririi penale, cât şi pentru faza judecării cauzelor. S-a constatat însă că 
„activitatea din sistemul de probaţiune a fost orientată cu preponderență 
spre această atribuţie, având în vedere numărul foarte mare al solicitărilor 
de întocmire a referatelor de evaluare. În aceste condiţii, soluţionarea 
cauzelor cu infractori minori era tergiversată din cauza imposibilității con- 
tinuării procedurii în lipsa referatului de evaluare şi la crearea unor situații 
conflictuale între reprezentanții organelor de urmărire penală şi serviciile 
de probaţiune. De asemenea, această orientare a activităţii de probaţiune 
a condus la neglijarea tuturor celorlalte îndatoriri ale serviciilor de proba- 
țiune şi la denaturarea scopului instituției probaţiunii, concepută, în esenţă, 
pentru a sprijini reintegrarea socială a infractorilor. Aceste argumenie au 
condus la concluzia că se impune restrângerea obligativităţii solicitării 
referatului de evaluare în cauzele cu infractori minori doar pentru faza de 
judecată, deoarece acest instrument are rolul de a furniza instanței date 
privind persoana inculpatului, care să îi permită instanței o mai bună indivi- 
dualizare a pedepsei, faza de urmărire penală fiind consacrată în special 
activităţii de strângere a probelor. | | 
- În aceste condiții, în intervalul 2008-2014, referatul de evaluare putea 
fi dispus şi în cursul fazei de urmărire penală, dar era obligatoriu numai 
pentru soluţionarea cauzei în faza de judecată”. 

Reglementarea a fost menținută şi în actualul Cod de procedură 
penală. În acest sens, potrivit art. 506 alin. (1), în cauzele cu inculpați 
minori, organele de urmărire penală pot să solicite, atunci când consideră 
necesar, efectuarea referatului de evaluare de către serviciul de proba- 
tiune de pe lângă tribunalul în a cărui circumscripție teritorială îşi are locu- 
ința minorul, potrivit legii. 

Prin referatul de evaluare, serviciul de probaţiune solicitat poaie face 
propuneri motivate cu privire la măsurile educative ce pot fi luate față de 
minor. Potrivit art. 33 alin. (3) din Legea nr. 252/2013 privind organizarea şi 
funcţionarea sistemului de probaţiune?, referatul de evaluare se întocmeşte 


1 Impunerea caracterului obligatoriu al referatului de evaluare a minorului numai 
pentru judecarea cauzei penale se reflectă sugestiv şi în datele statistice ale serviciilor de 
probaţiune (disponibile pe site-ul Ministerului Justiţiei). Astfel, în anul 2013, din numărul 
total de 7700 de referate de evaluare, 6470 au fost întocmite la solicitarea instanțelor de 
judecată pentru persoane inculpate, 82 au fost întocmite la solicitarea instanțelor de 
judecată pentru copii- care nu răspund penal şi numai 1078 la solicitarea parchetelor. De 
asemenea, din numărul total de 7700 de referate de evaluare întocmite, 5015 au vizat 
stabilirea situaţiei minorilor şi numai 2685 au vizat persoane majore. 

2 Legea nr. 252/2013 privind organizarea şi funcţionarea sistemului de probaţiune a 
fost publicată în M. Of. nr. 512/14.08.2013. Ulterior publicării, a fost modificată prin O.U.G. 
nr. 3/2014 pentru luarea unor măsuri de implementare necesare aplicării Legii nr. 132/2010 
privind Codul de procedură penală şi pentru implementarea altor acte normative (M. Of. 
nr. 98/7.02.2014). 

şi se comunică în termen de 21 de zile de la data primirii la serviciul de 
probaţiune a solicitării. 

Referatul de evaluare se realizează în conformitate cu structura şi 
conținutul prevăzute de legislaţia specială ce reglementează activitatea 
serviciilor de probaţiune. În acest sens, avem în vedere dispoziţiile Legii 
nr. 252/2013 privind organizarea şi funcționarea sistemului de probaţiune. 
Astfel, potrivit art. 34 din actul normativ menţionat, referatul de evaluare 
conține date privind mediul familial şi social al minorului, situaţia educa- 
țională şi profesională, conduita generală a minorului, analiza comporta- 
mentului infracţional, riscul de săvârşire a unor infracţiuni, precum şi orice 
alte date relevante pentru situația minorului (cum ar fi, de exemplu, referiri 
la starea de sănătate, la evoluția minorului din punct de vedere fizic, 
afectiv, moral şi intelectual, în măsura în care acestea au influenţat sau pot 
influența comportamentul infracțional). De asemenea, referatul de eva- 
luare cuprinde şi propuneri motivate privind măsura educativă considerată 
a fi potrivită pentru minor, cu referire la natura şi durata programelor de 
reintegrare socială, precum şi la alte obligaţii care pot fi impuse acestuia, 
în vederea reducerii riscului de săvârşire de infracţiuni!. 

La întocmirea referatului de evaluare, consilierul de probaţiune poate 
colabora cu asistenţi sociali, psihologi, consilieri şcolari, pedagogi, medici 
sau alţi specialişti. De asemenea, la solicitarea consilierului de probaţiune, 
instituţiile şi organizaţiile în evidența cărora s-a aflat sau se află minorul 
pentru îngrijire, tratament sau protecţie socială ori educaţie pun la dispo- 
ziția consilierului de probaţiune, în termen de 7 zile, informaţiile care pre- 
zintă relevanţă pentru procesul de evaluare. 

Indiferent de denumirea înscrisului prin care se constată evaluarea 
minorului (anchetă socială, referat de evaluare), aceste acte trebuie 
efectuate cu multă conştiinciozitate. Acest fapt se impune în considerarea 
importanţei acestui demers de investigare pentru rezolvarea cauzei penale 
în care urmează să fie tras la răspundere penală un infractor minor. 

În cadrul activităţii de evaluare trebuie să se urmărească lămurirea 
tuturor aspectelor care ar fi edificatoare în privința cauzelor şi condițiilor 
care au influențat conduita antisocială a minorului. Se vor stabili, cu 
maximum de fidelitate, condiţiile în care a trăit minorul, pentru ca organele 
judiciare să poată aprecia posibilitățile de reeducare a acestuia în cazul în 
care minorului i s-ar aplica o măsură educativă care ar permite rămânerea 
lui în mediul din care a provenit. 

Persoanele chemate să întocmească o asemenea evaluare trebuie 
să aibă o anumită pregătire profesională, care să le permită înțelegerea 
importanţei activităţii pe care o îndeplinesc. Astfel, conform art. 20 din 
DE pt re ci AAA 

1 Potrivit art. 34 alin. (4) din Legea nr. 252/2013, structura şi formatul standard ale 


referatului de evaluare se stabilesc prin Regulamentul de aplicare a dispoziţiilor Legii 
nr, 252/2013, adoptat prin H.G. nr. 1079/2013 (M. Of. nr. 5/7.01.2014). 

Legea nr. 123/2006 privind statutul personalului din serviciile de pro- 
baţiune?, pentru a fi numită în funcţia de consilier de probaţiune, persoana 
trebuie să îndeplinească, cumulativ, următoarele condiţii: a) să aibă capa- 
“citate deplină de exerciţiu; b) să nu aibă antecedente penale, să nu aibă 
cazier fiscal; c) să cunoască limba română, scris şi vorbit; d) să fie aptă din 
“punct de vedere medical şi psihologic pentru exercitarea funcţiei, fapt 
dovedit pe baza testării medicale şi psihologice de specialitate organizate 
în acest scop; e) să se bucure de o bună reputație; f) să fie licenţiată în 
asistență socială, psihologie, sociologie, pedagogie sau drept; g) să pro- 
moveze concursul organizat pentru ocuparea funcției pentru care can- 
didează. 

Consilierii de probaţiune sunt obligați să aprofundeze cunoştinţele 
teoretice în domeniul probaţiunii protecției victimelor infracţiunilor — noțiuni 
de drept penal şi procedură penală, criminologie, metodologia activității de 
probaţiune şi protecţie a victimelor, noțiuni de psihologie, noțiuni legate de 
problema dependenţei, de dezvoltare şi cooperare instituțională, psihologia 
dezvoltării, sociologie aplicată, informatică socială etc. 

întocmirea unor evaluări ale minorului superficiale a determinat 
instanțele noastre judecătoreşti să caseze anumite hotărâri care s-au 
mulțumit să aibă în vedere aspecte formale, fără o temeinică investigare a 
condiţiilor de dezvoltare a minorului?. S-a hotărât că nu poate fi primită 
aceeaşi anchetă socială/referat de evaluare ori de câte ori s-a pornit o 
urmărire penală. Ancheta socială folosită într-o cauză anterioară, nu poate 
folosi într-o nouă cauză. Dacă s-ar admite această situație, ar însemna că 
o anchetă socială poate fi folosită pe toată perioada minoratului. De 
asemenea, în situaţia în care, la dosarul de urmărire penală, există un 
referat de evaluare, însă acesta nu a fost întocmit de autoritatea compe- 
tentă ori a fost datat anterior faptelor deduse judecății în respectiva cauză, 
se poate aprecia că soluționarea cauzei s-a realizat în lipsa activităţii de 
evaluare a minorului?. Notăm valabilitatea acestor soluții jurisprudențiale şi 
pentru obligativitatea referatului de evaluare. 


1 Legea nr. 123/2006 privind statutul personalului de probaţiune a fost publicată în 
M. Of. nr. 407/10.05.2006. 

2 T, reg. Banat, dec. pen. nr. 295/1956, în L.P. nr. 10/1957, p. 1220; T. reg. Mureş, 
dec. pen. nr. 201/1957, în L.P. nr. 6/1957, p. 1111; T.S., s. pen., dec. nr. 359/1964, în 
J.N. nr. 12/1964, p. 160. Cu atât mai mult, această soluţie este necesară în ipoteza în care 
condamnarea inculpatului minor la data săvârşirii infracţiunii s-a făcut în lipsa anchetei 
sociale/referatului de evaluare (C. Apel Bucureşti, s. | pen., dec. nr. 633/2005, în Culegere 
de practică judiciară în materie penală, 2005, op. cit., pp. 51-52). 

3 T, jud. Sibiu, dec. pen. nr. 108/1993, în Dr. nr. 8/1994, p. 101. 

4 C. Apel Bucureşti, s. a Il-a pen., dec. nr. 264/2005, în Culegere de practică 
judiciară în materie penală, 2005, op. cit., pp. 314-316. 

3.1. Noţiuni introductive 


Potrivit reglementării Codului de procedură penală, judecarea infrac- 
torilor minori se face de către instanțele judecătoreşti cu aplicarea proce- 
durii obişnuite, care se completează cu dispoziţiile din procedura specială 
cuprinsă în art. 506-510. Dispoziţiile care reglementează judecarea mino- 
rilor sunt cuprinse în Codul de procedură penală, în Legea nr. 304/2004 
privind organizarea judiciară, republicată, şi în Regulamentul de ordine 
interioară al instanţelor judecătoreşti. 

Derogările existente în cazul judecării minorilor, analizate în cele ce 
urmează, privesc compunerea instanţei, referatul de evaluare, persoanele 
chemate la judecarea minorilor, desfăşurarea propriu-zisă a judecății şi 
apărarea exercitată în cazul inculpatului minor. 


3.2. Compunerea instanţei de judecată 


Una dintre derogări în ceea ce priveşte compunerea completului de 
judecată constă în aceea că infracțiunile săvârşite de minori (ori infracțiu- 
nile săvârşite asupra minorilor) sunt judecate în cadrul secțiilor sau al 
completelor specializate care se organizează la nivelul curților de apel, 
tribunalelor şi judecătoriilor ori în cadrul tribunalelor specializate pentru 
minori şi familie!. În conformitate cu prevederile art. 41 şi art. 52 din Legea 
nr. 304/2004 privind organizarea judiciară, republicată, judecătorii care îşi 
desfăşoară activitatea în cadrul secțiilor şi completelor specializate sunt 
anume desemnaţi de către colegiile de conducere ale respectivelor 
instanțe. | 

În ceea ce priveşte judecătorii care îşi desfăşoară activitatea în 
cadrul tribunalelor specializate pentru minori şi familie, prin interpretarea 
extensivă a prevederilor Legii nr. 303/2004 privind statutul judecătorilor şi 
procurorilor, republicată, desemnarea acestora se face de către Consiliul 
Superior al Magistraturii, în urma promovării concursului organizat conform 
art. 43-472. 

Potrivit art. 507 alin. (1), cauzele în care inculpatul este minor se 
judecă, potrivit regulilor de competență obişnuite, de către judecători 
anume desemnaţi potrivit legii, aşa cum am observat mai sus. 


1 Subliniem faptul că la nivelul Înaltei Curți de Casaţie şi Justiţie nu există regle- 
mentări care să stabilească posibilitatea organizării unei secţii specializate ori a unor 
complete specializate pentru minori. Situaţia este justificată prin frecvența redusă a dosa- 
“relor penale cu minori care sunt judecate de către instanța supremă. 

2 În termen de cel mult 30 de zile de la comunicarea rezultatelor, Consiliul Superior 
al Magistraturii dispune, prin hotărâre, promovarea judecătorilor declarați admişi la 
concurs. 

Dacă în complet a intrat un judecător care nu are abilitarea cerută de 
lege, în sensul că nu este desemnat legal, se va constata încălcarea 
dispoziţiilor privind compunerea completului de judecată, viciu de proce- 
- dură care determină aplicarea nulităţii absolute. În aceste condiţii, hotă- 
rârea pronunțată este lovită de nulitate absolută‘. i 

Legiuitorul a reglementat expres şi situaţia în care infractorul minor 
devine major în timpul desfăşurării judecării cauzei penale, precizând că 
instanța compusă potrivit dispoziţiilor art. 507 alin. (1) rămâne competentă 
“să judece potrivit dispoziţiilor procedurale speciale privitoare la minori, 
chiar dacă între timp inculpatul a împlinit vârsta de 18 ani. 

Potrivit art. 507 alin. (3), inculpatul care a săvârşit infracțiunea în 
timpul când era minor este judecat potrivit procedurii aplicabile în cauzele 
cu infractori minori, dacă la data sesizării instanței nu a împlinit 18 ani. 
Aşadar, relevant pentru aplicarea procedurii speciale este momentul 
sesizării instanţei de judecată. | 

Participarea procurorului la judecarea cauzelor cu infractori minori 
este obligatorie, fiind aplicabilă regula generală instituită prin art. 363 
alin. (1). Procurorul are obligaţia de a participa la toate termenele de 
judecată, nu numai la cel la care cauza se dezbate în fond?. Nerespec- 
tarea acestei cerințe privind participarea procurorului la judecarea cauzei, 
obligatorie potrivit legii, atrage sancţiunea nulităţii absolute prevăzute la 
art. 281 alin. (1) lit. d). În practica judiciară, în mod constant, au fost 
desființate hotărârile prin care s-au soluționat cauzele penale privitoare la 
infractorii minori fără participarea procurorului’. 

De asemenea, în practica instanţelor de judecată“ s-a stabilit că 
dispoziţiile legale potrivit cărora cauzele în care inculpatul este minor se 
judecă de către judecători anume desemnaţi potrivit legii nu se aplică şi 
cauzelor în care inculpatul este major, iar infracţiunea a fost săvârşită 
asupra unui minor. i 


3.3. Persoanele chemate la judecarea minorului 


În art. 508 alin. (1) se arată că la judecarea cauzei se citează, în 
afară de părți şi persoana vătămată, serviciul de probaţiune, părinţii 
minorului sau, după caz, tutorele, curatorul ori persoana în îngrijirea sau 
supravegherea căreia se află temporar minorul. | 


1T. jud. Hunedoara, dec. pen. nr. 1440/1969, în R.R.D. nr. 4/1970, p. 186. 

2 T, jud. Covasna, dec. pen. nr. 262/1969, în R.R.D. nr. 2/1970, p. 168. 

3 T. reg. Banat, dec. nr. 505/1966, în R.R.D. nr. 12/1967, p. 156; T. reg. Crişana, 
dec. pen. nr. 474/1967, în R.R.D. nr. 8/1967, p. 168; T. jud. Braşov, dec. pen. nr. 82/1968, 
în R.R.D. nr. 9/1968, p. 188. 

4 ÎC.C.J., s. pen., dec. nr. 513/2005, în Buletinul jurisprudenţei, Culegere de decizii 
pe anul 2005, op. cit. „pp. 1029-1031. 

Nerespectarea obligaţiei de citare a persoanelor arătate mai sus este 
sancţionată cu nulitatea relativă prevăzută de art. 2821. Persoanele che- 
mate la judecată au dreptul şi îndatorirea să dea lămuriri, să formuleze 
cereri şi să prezinte propuneri în privința măsurilor ce ar urma să fie luate, 
conform art. 508 alin. (2). 

Neprezentarea persoanelor legal citate nu împiedică judecarea cauzei. 


3.4. Desfăşurarea judecății 


Cu caracter de noutate, comparativ cu reglementarea anterioară, 
cauzele cu inculpaţi minori se judecă de urgenţă şi cu precădere [art. 509 
alin. (1)]. 

Şedinţa de judecată este nepublică. Cu încuviințarea instanţei, la 
desfăşurarea judecății pot asista, în afară de persoanele menționate mai 
sus, şi alte persoane. 

În practica judiciară anterioară Codului de procedură penală actual, 
dar care îşi menţine aplicabilitatea şi în prezent, s-a arătat că nerespec- 
tarea dispoziţiilor legale cu privire la persoanele care pot participa la 
şedinţa de judecată a minorului nu este sancţionată cu nulitatea absolută, 
fiind incidentă eventuala nulitate relativă, în condiţiile în care s-a produs o 
„vătămare drepturilor părților ori ale subiecților procesuali principali, care nu 
poate fi înlăturată altfel decât prin desființarea actului’. 

Când inculpatul este minor cu vârsta mai mică de 16 ani, instanța, 
dacă apreciază că administrarea anumitor probe poate avea o influență 
negativă asupra sa, poate dispune îndepărtarea lui din şedinţa de 
judecată. Reglementarea este necesară având în vedere că inculpatul 
minor ar putea să fie intimidat de prezența participanţilor la judecată sau, 
- dimpotrivă, ar putea adopta un comportament sfidător, expunându-se în 
mod inutil prin declaraţii care nu îi servesc interesului procesual. Aşadar, 
prin „influența negativă” pe care administrarea probatoriului ar putea să o 
aibă asupra minorului se înţelege, de fapt, posibilitatea ca acesta să 
adopte o conduită procesuală denaturată. 
| “ Comparativ cu reglementarea anterioară, în cadrul căreia îndepăr- 

tarea minorului din şedinţă era posibilă atât în cursul cercetării judecăto- 
reşti, cât şi al dezbaterilor, observăm că, potrivit actualei reglementări, 
aplicarea acestei măsuri de protejare a minorului împotriva unor influențe 
negative este posibilă numai în cursul cercetării judecătoreşti. 


i ————— 


1 T.S., dec. îndrumare nr. 6/1973, partea a Il-a, pct. 4, în C.D. 1973, pp. 44-45. 

2Î.C.C.J., s. pen., dec. nr. 2515/2003, în Buletinul jurisprudenţei, Culegere de decizii 
pe anul 2003, op. cit., pp. 766-767; în acelaşi sens, a se vedea: T.S., s. pen., dec. 
nr. 1217/1971, în C.D. 1971, p. 514; T.S., s. pen., dec. nr. 3954/1972, în R.R.D. nr. 5/1973, 
p. 146. 

Cu caracter de noutate, în aceleaşi. condiţii, pot fi îndepărtați tem- 
porar din sala de judecată şi părinţii ori tutorele, curatorul ori persoana în 
îngrijirea sau supravegherea căreia se află temporar minorul. De data 
aceasta, îndepărtarea acestor persoane are în vedere înlăturarea „influ- 
enţei negative” pe care prezența acestora ar putea să o aibă asupra 
minorului. De exemplu, în prezenţa părinţilor, față de care minorul poate 
resimti trăiri afective puternice, de sfială, stimă, preţuire, teamă etc., există 
motive plauzibile să se aprecieze de către instanţă că declarația dată 
- poate fi afectată de prezența acestor persoane. 

Persoanele îndepărtate din sala de judecată vor fi rechemate în 
şedinţa de judecată, iar preşedintele completului le abată) la cunoştinţă 
actele esenţiale efectuate în lipsa lor. 

De asemenea, cu caracter de noutate, ascultarea minorului va avea 
loc o singură dată, iar reascultarea sa va fi admisă de judecător doar în 
cazuri temeinic justificate. Derogarea este justificată prin vârsta minorului, 
încercându-se a se limita momentele tensionate pe care le presupune 
audierea acestuia în cadrul cercetării judecătoreşti. 

Legea reglementează expres situaţia în care în aceeaşi cauză suni 
mai mulți inculpaţi, dintre care unii minori şi alţii majori. În art. 510 se arată 
că, într-o asemenea situație, în condiţiile în care disjungerea nu este 
posibilă, judecata are loc potrivit dispoziţiilor art. 507 alin. (1), adică potrivit 
regulilor de competenţă obişnuite de către judecători anume desemnati, 
potrivit legii, şi după procedura obişnuită. Cu privire la inculpații minori din 
aceste cauze se aplică die DN referitoare la procedura în cauzele cu 
infractori minori. 

Aşa cum reiese din dispoziţiile art. 90 lit. a), asistența juridică a incul- 
patului minor este obligatorie în faza judecății. În cazul în care în cauză nu 
există un apărător ales, art. 91 ap (1) impune obligația desemnării unui 
apărător din oficiu. 

Sancţiunea încălcării dispozițiilor menționate privitoars la asistența 
inculpatului minor de către apărător constă în nulitatea absolută a hotărârii 
pronunţate, potrivit prevederilor art. 281 alin. (1) lit. ÎL, 

Dispoziţiile speciale privind judecarea minorilor se aplică în cursul 
judecății, în primă instanţă ori în cadrul căilor de atac. 


3.5. Referatul de evaluare 


„ Potrivit art. 506 alin. (2), în aame cu inculpați minori, instanța de 
judecată are obligația de a dispune efectuarea referatului de evaluare de 
către serviciul de probaţiune de pe lângă tribunalul în a cărui circumscripție 
îşi are plai minorul, potrivit legii. În acelaşi sens, potrivit art. 116 


1 T.S., dec. îndrumare nr. 18/1960, în C.D. 1960, p. 57; T. reg. Banat, dec. pen. 
nr. 505/1966, în R.R.D. nr. 12/1967, p. 156. 

alin. (1) C. pen., pentru evaluarea minorului, instanța va solicita serviciului 
de probaţiune întocmirea unui referat care va cuprinde şi propuneri 
motivate referitoare la natura şi durata programelor de reintegrare socială 
pe care minorul ar trebui să le urmeze, precum şi la alte obligații ce pot fi 
impuse acestuia de către instanţă. 

Rezultă că referatul de evaluare este esențial în procesul soluționării 
: cauzei penale, contribuind major la individualizarea judiciară a măsurilor 
educative care se impun a fi aplicate minorului în cazul condamnării. În 
aceste condiții, notăm eliminarea din categoria viciilor de procedură care 
aveau aptitudinea de a determina aplicarea nulităţii absolute a încălcării 
dispoziţiilor privitoare la efectuarea referatului de evaluare. Ca atare, în 
ipoteza în care soluționarea cauzei penale are loc fără ca evaluarea 
minorului să fi fost efectuată, viciul de procedură va fi analizat sub imperiul 
nulității relative, fiind necesar să se dovedească faptul că prin nerespec- 
tarea dispoziţiilor art. 506 alin. (2) s-a adus o vătămare drepturilor părților 
ori ale subiecţilor procesuali principali, care nu poate fi înlăturată altfel 
decât prin desființarea hotărârii pronunţate în aceste condiţii. 

Nulitatea relativă va fi invocată în condiţiile prevăzute în art. 282. 
Astfel, în ipoteza soluționării cauzei în primă instanță fără ca la dosarul 
cauzei să existe referatul de evaluare a minorului, încălcarea dispozițiilor 
art. 506 alin. (2) poate fi invocată, conform art. 282 alin. (4) lit. c), „până la 
următorul termen de judecată cu procedura completă, dacă încălcarea a 
intervenit în cursul judecății”. În acest caz însă, referatul de evaluare fiind 
necesar a exista la dosarul cauzei cel mai târziu anterior începerii 
deliberărilor, posibilitatea invocării nulității relative excedează judecata în 
primă instanță, putând constitui un motiv pentru desființarea sentinței 
pronunţate în-calea de atac a apelului. 

În situaţia în care efectuarea referatului de evaluare a fost solicitată 
în cursul urmăririi penale, solicitarea referatului de către instanță este 


facultativă. 


$ 4. Punerea în executare a măsurilor educative aplicate 
minorilor 


4.1. Noţiuni introductive 


În noul Cod penal a fost instituit un regim special de sancţionare a 
minorului, alcătuit exclusiv din măsuri educative, spre deosebire de Codul 
penal anterior, în care era prevăzut un regim sancționator mixt, format din 
măsuri educative şi pedepse. 

Astfel, potrivit art. 114 C. pen., față de minor pot fi luate măsuri 
educative neprivative de libertate şi măsuri educative privative de libertate, 
după cum urmează: 

a) faţă de minorul care, la data săvârşirii infracţiunii, avea vârsta 
cuprinsă între 14 şi 18 ani se ia o măsură educativă neprivativă de 
libertate; 

b) fată de minorul care, la data săvârşirii infracţiunii, avea vârsta 
cuprinsă între 14 şi 18 ani se poate lua o măsură educativă privativă de 
libertate dacă a mai săvârşit o infracţiune, pentru care i s-a aplicat o 
măsură educativă care a fost executată ori a cărei executare a început 
înainte de comiterea infracţiunii pentru care este judecat sau atunci când | 
pedeapsa prevăzută de lege pentru infracțiunea săvârşită este închisoarea 
de 7 ani sau mai mare ori detenţiunea pe viață. | 

„ Potrivit art. 115 alin. (1) pct. 1 C. pen., măsurile educative neprivative 
de libertate sunt: 

a) stagiul de formare civică, 

b) supravegherea; | 

c) consemnarea la sfârşit de săptămână; 

d) asistarea zilnică. | 

Potrivit art. 115 alin. (1) pct. 2 C. pen., măsurile educative privative 
de libertate sunt: 

a) internarea într-un centru educativ; 

b) internarea într-un centru de detenție. 


4.2. Punerea în executare a măsurilor educative neprivative de 
libertate | 


Potrivit art. 63 alin. (1) din Legea nr. 253/2013 privind executarea 
pedepselor, a măsurilor educative şi a altor măsuri neprivative de libertate 
dispuse de organele judiciare în cursul procesului penali, măsurile edu- 
cative neprivative de libertate se execută în comunitate, pe durata execu- 
tării acestora asigurându-se menţinerea şi întărirea legăturilor minorului cu 
familia şi comunitatea, dezvoltarea liberă a personalității minorului, precum 
şi implicarea acestuia în programele derulate, în scopul formării sale în 
spirit de responsabilitate şi respect pentru drepturile şi libertăţile celorlalți. 

Stagiul de formare civică presupune obligaţia minorului, fără a afecta 
programul şcolar sau profesional, de a participa la un program cu o durată 
de cel mult 4 luni, pentru a-l ajuta să înțeleagă consecinţele legale şi 
sociale la care se expune în cazul săvârşirii de infracțiuni şi pentru a-l 
responsabiliza cu privire la compoitamentul său viitor. 

Supravegherea, ca măsură educativă neprivativă de libertate, constă 
în controlarea şi îndrumarea minorului în cadrul programului său zilnic, pe 
o durată cuprinsă între 2 şi 6 luni, sub coordonarea serviciului de proba- 
iune, pentru a asigura participarea la cursuri şcolare sau de formare 


1 Legea nr. 253/2013 a fost publicată în M. Of. nr. 513/14.08.2013. 

profesională şi prevenirea desfăşurării unor activități sau intrarea în 
legătură cu anumite persoane care ar putea afecta procesul de îndreptare 
a acestuia. 

Consemnarea la sfârşit de săptămână constă în stabilirea obligaţiei 
minorului de a nu părăsi locuinţa în zilele de sâmbătă şi duminică, pe o 
durată cuprinsă între 4 şi 12 săptămâni, afară de cazul în care, în această 
perioadă, are obligaţia de a participa la anumite programe ori de a 
desfăşura anumite activități impuse de instanță. 

Asistarea zilnică are în vedere instituirea obligaţiei minorului de a 
respecta un program stabilit de serviciul de probaţiune, care conține orarul 
şi condiţiile de desfăşurare a activităţilor, precum şi interdicțiile impuse 
: minorului, pe o durată cuprinsă între 3 şi 6 luni. 

Potrivit art. 511, în cazul în care s-a luat față de minor vreuna dintre 
aceste măsuri educative neprivative de libertate, după rămânerea defi- 
nitivă a hotărârii se fixează un termen pentru când se dispune aducerea 
minorului, chemarea reprezentantului legal al acestuia, a reprezentantului 
serviciului de probaţiune! pentru punerea în executare a măsurii luate? şi a 
persoanelor desemnate cu supravegherea acesteia. 

În cazul unor incidente care se pot produce pe parcursul executării 
măsurilor educative neprivative de libertate, în lege sunt menţionate a) 
prelungirea măsurii educative şi b) înlocuirea măsurii educative. 

Pentru stabilirea cazurilor în care se poate dispune prelungirea 
măsurii educative neprivative de libertate, este necesar să coroborăm 
dispoziţiile Codului de procedură penală cu dispozițiile Codului penal. 
Astfel, instanţa care a pronunțat măsura educativă poate dispune prelun- 
girea măsurii, fără a putea depăşi maximul prevăzut de lege pentru 
aceasta, în următoarele trei ipoteze: 

1) în cazul în care minorul nu respectă, cu rea-credință, condiţiile de 
executare şi obligațiile impuse? [art. 513 alin. (1) şi art. 123 alin. (1) lit. a) 
C. pen.]; 
sa Sea edi tea EI 


1 În lucrări anterioare actualului Cod de procedură penală, apreciam că, de lege 
ferenda, se impune modificarea procedurii de punere în executare a măsurilor educative, 
în sensul citării şi a reprezentantului serviciului de probaţiune, în condiţiile în care această 
instituție participă activ şi semnificativ la desfăşurarea procesului penal în cauzele cu 
minori (a se vedea Neagu IV, p. 595). Constatăm preluarea acestei propuneri în actuala 
legislație procesual penală. 

2 Potrivit art. 32 alin. (1) lit. a) şi d) din Legea nr. 252/2013 privind organizarea şi 
funcţionarea sistemului de probaţiune, în desfăşurarea activității de probaţiune, consilierii 
de probaţiune realizează evaluarea minorilor aflați în executarea unei măsuri educative şi 
“coordonează procesul de supraveghere a respectării măsurilor educative neprivative de 
libertate. 

3 Potrivit art. 121 alin. (1) C. pen., pe durata executării măsurilor educative nepri- 
vative de libertate, instanța poate impune minorului una sau mai multe dintre următoarele 
obligaţii: a) să urmeze un curs de pregătire şcolară sau formare profesională; b) să nu 
depăşească, fără acordul serviciului de probaţiune, limita teritorială stabilită de instanţă; 

2) în cazul în care minorul, aflat în executarea unei măsuri educative 
neprivative de libertate, săvârşeşte o nouă infracțiune; 

3) în cazul în care minorul, aflat în executarea unei măsuri educative 
neprivative de libertate, este judecat pentru o infracțiune concurentă 
săvârşită anterior. i < 

In ceea ce priveşte înlocuirea măsurii educative neprivative de 
libertate, singura regulă procedurală prevăzută în art. 513 alin. (2) face 
referire la competența dispunerii înlocuirii, care aparţine instanţei care a 
dispus aplicarea măsurii educative. În aceste condiţii, făcându-se trimitere 
la art. 123 C. pen., urmează să reținem posibilitatea înlocuirii măsurii edu- 
cative neprivative de libertate cu o altă măsură educativă neprivativă de 
libertate sau cu o măsură educativă privativă de libertate, în următoarele 
cazuri: 

1) dacă minorul nu respectă, cu rea-credinţă, condițiile de executare 
a măsurii educative sau a obligațiilor impuse, instanţa dispune: 

a) înlocuirea măsurii luate cu o altă măsură educativă nepri- 
vativă de libertate mai severă; dacă nici de această dată nu sunt 
respectate condițiile de executare a măsurii educative sau a obliga- 
iilor impuse, instanța înlocuieşte măsura educativă neprivativă de 
libertate cu măsura internării într-un centru educativ; 

b) înlocuirea măsurii luate cu internarea într-un centru educativ, 
în cazul în care, iniţial, s-a luat măsura educativă neprivativă de 
libertate cea mai severă, pe durata sa maximă. 

2) dacă minorul, aflat în executarea unei măsuri educative nepri- 
vative de libertate, săvârşeşte o nouă infracţiune sau este judecat pentru o 
infracţiune concurentă săvârşită anterior, instanța dispune: 

a) înlocuirea măsurii luate inițial cu o altă măsură educativă | 
neprivativă de libertate mai severă; 

b) înlocuirea măsurii luate iniţial cu o măsură educativă pri- 
vativă de libertate. 

Spre deosebire de reglementarea anterioară, în actualul Cod de pro- 
cedură penală nu mai este prevăzută posibilitatea revocării măsurii edu- 
cative aplicate minorului. 


4.3. Punerea în executare a măsurilor educative piane de 
libertate 


Potrivit art. 135 din Legea nr. 254/2013 privind executarea pe- 
depselor şi a măsurilor privative de libertate dispuse de organele judiciare 


MA pT i e e DE e CE E = 


c) să nu se afle în anumite locuri sau la anumite manifestări sportive, culturale ori la alte 
adunări publice, stabilite de instanţă; d) să nu se apropie şi să nu comunice cu victima sau 
cu membri de familie ai acesteia, cu participanţii la săvârşirea infracțiunii ori cu alte 
persoane stabilite de instanță; e) să se prezinte la serviciul de probaţiune la datele fixate 
de acesta; f) să se'supună măsurilor de control, tratament sau îngrijire medicală. 

în cursul procesului penal’, prin executarea măsurilor educative privative 
de libertate se urmăreşte reintegrarea în societate a persoanelor internate 
şi responsabilizarea acestora, în vederea asumării propriilor acțiuni şi a 
prevenirii săvârşirii de noi infracţiuni. Aceste măsuri sunt puse în executare 
în condiţii care să nu îngrădească exercitarea dreptului la viață privată mai 
mult decât este necesar executării acestora. 

Măsurile educative privative de libertate sunt internarea într-un 
centru educativ şi internarea într-un centru de detenție. 

Centrele educative şi centrele de detenţie sunt instituții specializate 
în recuperarea socială a persoanelor internate, care se află în subordinea 
Administraţiei Naţionale a Penitenciarelor?. 

Internarea într-un centru educativ constă în internarea minorului, 
pe o perioadă cuprinsă între unu şi 3 ani, într-o instituție specializată în 
recuperarea minorilor, unde acesta va urma un program de pregătire 
şcolară şi formare profesională potrivit aptitudinilor sale, precum şi pro- 
grame de reintegrare socială. 

În cazul în care s-a luat fată de minor măsura educativă a internării 
într-un centru educativ, punerea în executare se face prin trimiterea unei 
copii a hotărârii organului de poliție de la locul unde se află minorul, după 
rămânerea definitivă a hotărârii. 

= Cu caracter de noutate fată de reglementarea anterioară, subliniem 
că punerea în executare a măsurii educative se face numai după rămâ- 
nerea definitivă a hotărârii prin care s-a stabilit internarea într-un centru 
educativ”. 

Potrivit art. 514 alin. (2), organul de poliţie ia măsuri pentru inter- 
narea minorului. Astfel, în vederea punerii în aplicare a măsurii educative a 
internării într-un centru educativ, organul de poliţie poate pătrunde în domi- 
ciliul sau reşedinţa unei persoane fără învoirea acesteia, precum Şi în 
sediul unei persoane juridice fără învoirea reprezentantului legal al 
acesteia. 

Dacă minorul față de care s-a luat măsura educativă a internării 
într-un centru educativ nu este găsit, organul de poliție constată aceasta 
printr-un proces-verbal şi sesizează de îndată organele competente pentru 
darea în urmărire, precum şi pentru darea în consemn la punctele de 


H A i 

1 Legea nr. 254/2013 a fost publicată în M. Of. nr. 514/14.08.2013. 

2 La momentul elaborării acestei lucrări, în structura Administraţiei Naţionale a 

Penitenciarelor funcționau două centre educative (Centrul educativ Târgu Ocna şi Centrul 
educativ Buziaş) şi trei centre de detenție (Centrul de detenţie Craiova, Centrul de detenție 
Târgu Mureş şi Centrul de detenție Tichileşti). 
3 Potrivit art. 490 alin. (1) teza | din Codul de procedură penală anterior, în cazul în 
care se lua față de minor măsura educativă a internării într-un centru de reeducare, 
instanța avea posibilitatea de a dispune, prin aceeaşi hotărâre, punerea în executare de 
îndată a măsurii luate. 

trecere a frontierei. Un exemplar al procesului-verbal se înaintează cen- 
trului educativ în care se va face internarea. 

Dacă minorul este găsit, copia hotărârii se predă cu ocazia executării 
măsurii centrului educativ în care minorul este internat. Conducătorul cen- 
trului educativ comunică de îndată instanței care a dispus măsura despre 
efectuarea internării. ip 

Pe parcursul executării măsurii educative a internării într-un centru 
educativ pot interveni anumite situații care să determine soluții diferite, 
după cum urmează: menţinerea măsurii educative, înlocuirea acesteia cu 
internarea într-un centru de detenţie ori cu măsura educativă neprivativă 
de libertate a asistării zilnice şi liberarea din centrul educativ. 

Astfel, potrivit art. 516 alin. (1), menţinerea măsurii internării mino- 
rului într-un centru educativ, prelungirea ori înlocuirea acesteia cu inter- 
narea într-un centru de detenţie în cazurile prevăzute la art. 125 alin. (3) 
C. pen., se dispune de instanţa căreia îi revine competenţa să judece noua 
infracțiune sau infracțiunea concurentă săvârşită anterior. De lege ferenda, 
se impune modificarea art. 516 alin. (1), deoarece trimiterea la art. 125 
alin. (3) este greşită, în realitate textul vizat din Codul penal fiind 124 
alin. (3). De asemenea, criticabilă este şi formularea „menţinerea, prelun- 
girea (...)”, care ar putea să conducă la concluzia că este vorbă despre 
dispoziţii distincte. În realitate, din analiza art. 124 alin. (3) C. pen. se 
desprinde concluzia că instanța competentă are posibilitatea să recurgă la 
una dintre următoarele două soluții, în ipoteza în care minorul, pe perioada 
internării, săvârşeşte o nouă infracţiune sau este judecat pentru o 
infracţiune concurentă săvârşită anterior: 

a) menţine măsura educativă a internării într-un centru educativ, pre- 
lungind durata acesteia, fără a se putea depăşi maximul prevăzut de lege; 

b) înlocuieşte măsura educativă a internării într-un centru educativ cu 
măsura educativă a internării într-un centru de detenție. | 

În ceea ce priveşte înlocuirea internării într-un centru educativ cu 
măsura educativă a asistării zilnice sau liberarea din centrul educativ, 
acestea se dispun de către instanța în a cărei circumscripție teritorială se 
află centrul educativ, corespunzătoare în grad instanței de executare, în 
cazul în care pe durata internării minorul a dovedit interes constant pentru 
însuşirea cunoştinţelor şcolare şi profesionale şi a făcut progrese evidente 
în vederea reintegrării sociale, după executarea a cel puțin jumătate din 
durata internării.: 

În situaţia în care, ulterior dispunerii înlocuirii măsurii educative a 
internării într-un centru educativ cu asistarea zilnică sau liberării din centru, 
se constată încălcarea cu rea-credință a condiţiilor de executare a măsurii 
educative ori a obligaţiilor impuse, instanța care a judecat cauza în primă 
instanță va dispune, din oficiu sau la sesizarea serviciului de probaţiune, 
revenirea asupra înlocuirii sau liberării. 

Potrivit art. 516 alin. (3), în cazul prevăzut la art. 125 alin. (7) C. pen., 
revenirea asupra înlocuirii se dispune de instanța căreia îi revine compe- 
tența să judece noua infracțiune săvârşită de minor. În acest caz, se 
impune să scoatem în evidență trimiterea eronată la art. 125 alin. (7) 
C. pen., în condiţiile în care sediul legal înlocuirii pentru această ipoteză se 
află în art. 124 alin. (7) C. pen., unde se precizează că instanța compe- 
tentă, în cazul săvârşirii, până la împlinirea duratei internării, a unei noi 
infracţiuni de către o persoană care nu a împlinit vârsta de 18 ani şi faţă de 
care s-a dispus înlocuirea măsurii internării într-un centru educativ cu 
măsura asistării zilnice, revine asupra înlocuirii şi dispune: a) executarea 
restului rămas din durata măsurii internării iniţiale, cu posibilitatea pre- 
lungirii duratei acesteia până la maximul prevăzut de lege sau b) inter- 
narea într-un centru de detenţie. De lege ferenda, apreciem că art. 516 
alin. (3) este necesar a fi modificat, în sensul indicării textului din Codul 
penal unde este menţionată revenirea asupra înlocuirii măsurii internării 
într-un centru educativ cu măsura asistării zilnice. 

internarea într-un centru de detenție constă în internarea minorului 
într-o instituţie specializată în recuperarea minorilor, cu regim de pază şi 
supraveghere, unde va urma programe intensive de reintegrare socială, 
precum şi programe de pregătire şcolară şi formare profesională potrivit 
aptitudinilor sale. Internarea se dispune pe o perioadă cuprinsă între 2 şi 5 
ani, în afară de cazul în care pedeapsa prevăzută de lege pentru infrac- 
țiunea săvârşită este închisoarea de 20 de ani sau mai mare ori detențiunea 
pe viaţă, când internarea se ia pe o perioadă cuprinsă între 5 şi 15 ani. 

Punerea în executare se face prin trimiterea unei copii a hotărârii 
definitive prin care s-a luat această măsură organului de poliţie de la locul 
unde se află minorul, când acesta este liber, ori comandantului locului de 
deţinere, când acesta este arestat preventiv. Organul de poliție, în 
activitatea de punere în executare a măsurii educative, va aplica aceleaşi 
reguli procedurale ca şi în cazul măsurii educative privative de libertate a 
internării într-un centru educativ. 

Similar procedurii de punere în executare a pedepsei închisorii în 
cazul inculpaţilor majori, judecătorul delegat va emite şi ordinul prin care 
interzice minorului să părăsească țara. 

Pe parcursul executării măsurii educative a internării într-un centru de 
detenţie pot interveni anumite circumstanţe care vor conduce la prelungirea 
sau înlocuirea măsurii educative ori la liberarea din centrul de detenție. 

Astfel, prelungirea măsurii educative se dispune în cazul în care, în 
perioada internării, minorul săvârşeşte o nouă infracţiune sau este judecat 
pentru o infracţiune concurentă săvârşită anterior, fără a se depăşi maxi- 
mul de 5 sau 15 ani, şi care se determină în raport cu pedeapsa cea mai 
grea dintre cele prevăzute de lege pentru infracțiunile săvârşite. Compe- 
tența de a dispune prelungirea măsurii educative a internării într-un centru 

de detenţie revine instanţei căreia îi revine competenţa să judece noua 
infracțiune sau infracțiunea concurentă săvârşită anterior. 

În ceea ce priveşte înlocuirea internării într-un centru de detenţie cu 
măsura educativă a asistării zilnice, respectiv liberarea din centrul de 
detenţie, premisa comună constă în stabilirea faptului că pe durata inter- 
nării minorul a dovedit interes constant pentru însuşirea cunoştinţelor 
şcolare şi profesionale şi a făcut progrese evidente în vederea reintegrării 
sociale, după executarea a cel puţin jumătate din durata internării. Pentru 
aceste ipoteze, competenţa este stabilită în favoarea instanței care a 
judecat pe minor în primă instanţă. 

Similar măsurii educative a internării într-un centru educativ, potrivit 
art. 517 alin. (3), în cazul săvârșirii, până la împlinirea duratei internării, a 
unei noi infracțiuni de către o persoană care nu a împlinit vârsta de 18 ani 
şi față de care s-a dispus înlocuirea măsurii internării într-un centru de 
detenţie cu măsura asistării zilnice, instanța căreia îi revine competența să 
judece noua infracţiune săvârşită de minor revine asupra înlocuirii şi 
dispune, după caz: a) executarea restului rămas din durata măsurii inter- - 
nării într-un centru de detenţie; b) prelungirea duratei acestei internări în 
condițiile prevăzute în lege. 

Schimbarea regimului de executare constituie un incident în ceea 
ce priveşte executarea măsurilor educative privative de libertate şi are în 
vedere posibilitatea ca persoana internată, care a împlinit vârsta de 18 ani, 
să continue executarea măsurii educative într-un penitenciar, în următoa- 
rele condiţii: a) în cursul executării unei măsuri educative privative de 
libertate persoana internată are un comportament prin care influențează 
negativ sau împiedică procesul de recuperare şi reintegrare a celorlalte 
persoane internate; b) competenţa de schimbare a regimului de executare 
revine instanţei în a cărei circumscripție teritorială se află centrul educativ 
sau centrul de detenţie, corespunzătoare în grad instanţei de executare. 

Executarea măsurii educative a internării într-un centru educativ sau 
a măsurii educative a internării într-un centru de detenţie poate fi amânată 
sau întreruptă în cazurile şi în condiţiile prevăzute de lege, analizate în 
ultimul capitol al prezentei lucrări. 


Secțiunea a VI-a 
Procedura dării în urmărire 
$ 1. Consideraţii preliminare 


În practica judiciară au fost identificate probleme semnificative refe- 
ritoare la localizarea şi prinderea unei persoane în scopul aducerii acesteia 
în fața organelor judiciare penale ori punerii în executare a unor hotărâri 


S 

judecătoreşti, cu repercusiuni negative asupra derulării procesului de 
tragere la răspundere penală a celor care săvârşesc infracţiuni. 

Având în vedere aceste aspecte de practică şi urmărindu-se asigu- 
rarea unui cadru legal care să permită desfăşurarea eficientă a procesului 
penal, în anul 2006 a fost introdusă în premieră în legislaţia procesual 
penală din România procedura specială a dării în urmărire, procedură care 
a fost menţinută şi în actualul Cod de procedură penală, în cuprinsul 
art. 521-526. 

Această procedură specială, în funcţie de împrejurările care impun 
darea în urmărire a persoanei, se poate desfăşura pe tot parcursul 
procesului penal, în toate cele trei faze, dar şi ulterior finalizării procesului 
penal, după cum vom observa în continuare. 

în cele ce urmează vom analiza cazurile care presupun desfăşurarea 
procedurii, titularii cererii de dare în urmărire, ordinul de dare în urmărire, 
executarea şi revocarea dării în urmărire. 


$ 2. Cazuri. Titularii cererii de dare în urmărire 


Darea în urmărire se solicită şi se dispune pentru identificarea, cău- 

tarea, localizarea şi prinderea unei persoane în scopul aducerii acesteia în 

fața organelor judiciare ori punerii în executare a anumitor hotărâri 
judecătoreşti. 

Cazurile în care se poate solicita şi dispune darea în urmărire a unei 
persoane sunt următoarele [art. 521 alin. (2) şi alin. (3)]': 

a) nu s-a putut executa un mandat de arestare preventivă, un 
mandat de executare a unei pedepse privative de libertate, o măsură 
educativă privativă de libertate, măsura internării medicale sau măsura 
expulzării, întrucât persoana față de care s-a luat una dintre aceste măsuri 
nu a fost găsită; pentru acest caz, darea în urmărire se solicită de organul 
de poliție care a constatat imposibilitatea executării măsurilor mai sus 
menţionate; 

b) persoana a evadat din starea legală de reţinere sau deținere ori a 
fugit dintr-un centru educativ, centru de detenţie sau din unitatea în care 
executa măsura internării medicale; în această ipoteză, darea în urmărire 
se solicită de administrația locului de deţinere, a centrului educativ ori a 
unităţii la care s-a stabilit executarea internării medicale; de lege ferenda, 
se impune completarea sferei titularilor, pentru acest caz, cu administrația 
centrului de detenţie, în cazul în care persoana a fugit dintr-o asemenea 
instituție; 


PN ŘŮ——_—_——_—_— 


1 în vederea respectării punctuației limbii române, se impune înlocuirea semnului 
„punct şi virgulă”, utilizat după art. 521 alin. (3) lit. c), cu semnul „punct. 

c) în vederea depistării unei persoane urmărite internaţional despre 
care există date că se află în România; pentru această ipoteză, com- 
petența solicitării dării în urmărire aparţine organului judiciar competent 
potrivit legii speciale. | | 


$ 3. Ordinul de dare în urmărire 


Darea în urmărire se dispune prin ordin emis de Inspectoratul General 
al Poliţiei Române. | 

Ordinul de dare în urmărire se comunică în cel mai scurt timp urmă- 
toarelor autorități ale statului: 

a) organelor competente să elibereze paşaportul (acestea au obli- 
gaţia să refuze eliberarea paşaportului sau, după caz, să ridice provizoriu 
paşaportul pe durata măsurii); 

b) organelor de frontieră pentru darea în consemn la punctele de 
trecere a frontierei de stat; 

c) celui în fața căruia urmează să fie adusă persoana urmărită în mo- 
mentul prinderii (organ de poliţie, administrația locului de deţinere, admi- 
nistraţia centrului educativ sau de detenţie etc.); 

d) organului judiciar competent care supraveghează activitatea de 
urmărire a persoanei date în urmărire. 


§ 4. Punerea în executare a ordinului de urmărire 


Ordinul de dare în urmărire se pune în executare de îndată de către 
structurile competente ale Ministerului Administraţiei şi Internelor, care vor 
desfăşura, la nivel național, activități de identificare, căutare, localizare şi 
prindere a persoanei urmărite. 

Activitatea de urmărire desfăşurată de organele de poliție este supra- 
vegheată, de regulă, de procurori anume desemnați din cadrul parchetului 
de pe lângă curtea de apel. În acest sens, conform art. 522 alin. (3) şi (4), 
se disting următoarele situații: 

1) activitatea de urmărire a unei persoane arestate preventiv, desfă- 
şurată de organele de poliție, este supravegheată de procurori anume 
desemnaţi din cadrul parchetului de pe lângă curiea de apel în a cărui 
circumscripție se află sediul instanței competente care a soluționat în fond 
propunerea de arestare preventivă; când mandatul de arestare preventivă 
a fost emis într-o cauză de competenţa Parchetului de pe lângă Inalta 


1 Conform art. 151 alin. (3) din Legea nr. 302/2004 privind cooperarea judiciară 
internaţională în materie penală, republicată, în vederea identificării, căutării, localizării şi 
prinderii persoanei condamnate, Parchetul de pe lângă Curtea de Apel Bucureşti poate 
solicita darea în urmărire, potrivit Codului de procedură penală. 

Curte de Casaţie şi Justiție, supravegherea activității de urmărire revine 
procurorului care efectuează sau a efectuat urmărirea penală în cauză; 

2) activitatea de urmărire a persoanelor împotriva cărora s-a emis un 
mandat de executare a unei pedepse privative de libertate, a unei măsuri 
educative privative de libertate, a măsurii internării medicale sau măsurii 
expulzării este supravegheată de procurori anume desemnati din cadrul 
parchetului de pe lângă curtea de apel în a cărui circumscripție se află 
sediul instanței de executare ori al altei instanțe competente potrivit legii 
speciale; aceleaşi reguli de supraveghere sunt aplicabile şi pentru activi- 
tatea de urmărire a unei persoane urmărite internațional despre care există 
date că se află în România. 

Potrivit art. 522 alin. (2), instituțiile publice sunt obligate să sprijine, în 
condițiile legii şi conform competenţelor legale, organele de poliție care 
efectuează urmărirea unei persoane date în urmărire. 

Pentru atingerea finalităţii acestei proceduri speciale, caracterizată 
printr-un pregnant specific polițienesc, în vederea identificării, căutării, 
localizării şi prinderii persoanei urmărite, pot fi efectuate şi alte activități, 
după cum urmează: supravegherea tehnică, reținerea, predarea şi perche- 
ziționarea corespondenței şi a obiectelor, obținerea datelor de trafic şi de 
localizare prelucrate de către furnizorii de rețele publice de comunicații 
electronice ori furnizorii de servicii de comunicaţii electronice destinate 
publicului, percheziţia şi ridicarea de obiecte sau înscrisuri. 

În ceea ce priveşte supravegherea tehnică, reținerea, predarea şi 
percheziționarea corespondenţei şi a obiectelor, obținerea datelor de trafic 
şi de localizare prelucrate de către furnizorii de rețele publice de comu- 
nicaţii electronice ori furnizorii de servicii de comunicaţii electronice desti- 
= nate publicului şi percheziția, aceste activități se vor desfăşura numai în 
baza mandatului emis de judecătorul competent, în condiţiile art. 523 
alin. (2), după cum urmează: 

a) judecătorul de drepturi şi libertăţi de la instanța competentă să 
judece cauza în primă instanță, în următoarele cazuri: 

- a fost dată în urmărire o persoană față de care s-a dispus, în lipsă, 
măsura arestării preventive sau internarea medicală provizorie"; 

- a fost dată în urmărire o persoană care, pe parcursul urmăririi 
penale, a evadat din starea legală de reţinere; se află în stare de reţinere 
persoana împotriva căreia s-a dispus oricare dintre măsurile preventive 


PI N a RI 


1 Deşi din conţinutul art. 248 alin. (4), potrivit căruia „soluţionarea propunerii se face 
numai după audierea suspectului sau inculpatului”, ar putea rezulta că internarea medicală 
provizorie nu poate fi dispusă decât în prezența inculpatului, apreciem că măsura de 
siguranţă poate fi dispusă şi în lipsa suspectului sau inculpatului, în măsura în care la 
dosarul cauzei există raport de expertiză medico-legală psihiatrică din care rezultă 


necesitatea dispunerii provizorii a internării medicale. 

privative de libertate, şi anume reținerea, arestarea preventivă sau arestul 
la domiciliu1; 

- a fost dată în urmărire o persoană care, pe parcursul urmăririi pe- 
nale, a fugit din unitatea unde executa măsura internării medicale provizorii; 

b) judecătorul delegat de la instanța de executare, în următoarele 
cazuri: 

- a fost dată în urmărire o persoană care se > sustrage de la punerea 
în executare a unei pedepse privative de libertate, a unei măsuri educative 
privative de libertate, a măsurii internării medicale sau a măsurii expulzării; 

- a fost dată în urmărire o persoană care a evadat din starea legală 
de deţinere; se află în stare de deţinere persoana privată de libertate în 
baza unui mandat de executare a unei pedepse privative de libertate; 

- a fost dată în urmărire o persoană care a fugit dintr-un centru edu- 
cativ, centru de detenţie sau din unitatea în care executa măsura internării 
medicale. 

Este necesar să menţionăm faptul că în cuprinsul art. 523 alin. (2) 
legiuitorul utilizează, în mod eronat, sintagma „judecătorul de drepturi şi : 
libertăți de la instanța de executare”, introducând în legislația procesual 
penală un organ judiciar care nu este reglementat, în condiţiile: în care, 
conform art. 53, judecătorul de drepturi şi libertăţi este judecătorul care, în 
cadrul instanţei, potrivit competenţei acesteia, soluţionează, în cursul 
urmăririi penale, cererile, propunerile, plângerile, contestaţiile sau orice altă 
sesizare prevăzută în lege. Pentru aceste motive, de lege ferenda, se 
impune modificarea art. 523 alin. (2), în sensul menţionării judecătorului 
delegat de la instanţa de executare; | 

c) judecătorul de drepturi şi libertăţi de la instanța competentă potrivit 
Legii nr. 302/2004 privind cooperarea judiciară internaţională în materie 
penală, în vederea depistării unei persoane urmărite internaţional despre 
care există date că se află în România. 

Dispoziţiile art. 523 alin. (2) nu acoperă însă toate situațiile în care se 
impune autorizarea supravegherii tehnice, reţinerii, predării şi perche- 
ziționării corespondenței şi a obiectelor, obținerii datelor de trafic şi de 
localizare prelucrate de către furnizorii de rețele publice de comunicații 
electronice ori furnizorii de servicii de comunicaţii electronice destinate 
publicului sau percheziţiei în procedura dării în urmărire. Astfel, nu există 
prevederi aplicabile ipotezei în care, pe parcursul fazei de judecată, s-a 
dispus darea în urmărire a persoanei faţă de care s-a dispus în lipsă 
arestarea preventivă sau internarea medicală provizorie, a evadat din 
starea legală de reţinere sau a fugit din unitatea unde executa măsura 
internării medicale provizorii. Pentru aceste considerente, de lege ferenda, 


1 Pentru detalii, a se vedea V. Dobrinoiu, în V. Dobrinoiu, |. Pascu ş.a., Nou/ Cod 
penal comentat. Partea specială, ed. a 2-a, revăzută şi adăugită, Ed. Universul Juridic, 
Bucureşti, 2014, p. 285. 

se impune completarea art. 523 alin. (2) cu referiri la instanța de judecată 
pe rolul căreia se află cauza şi căreia îi revine competența emiterii 
mandatului menţionat în art. 523, necesar realizării procedurii speciale. 

În ceea ce priveşte ridicarea de obiecte şi înscrisuri, potrivit art. 523 
alin. (3), acest procedeu probator poate fi efectuat numai cu autorizarea 
procurorului care supraveghează activitatea organelor de poliţie care 
efectuează urmărirea persoanei date în urmărire. In acest context, se 
impune să notăm derogarea de la procedura comună, prevăzută în 
art. 169-171, în conformitate cu care ridicarea de obiecte şi înscrisuri poate 
fi dispusă nu numai de către procuror, dar şi de către organul de cercetare 
al poliţiei judiciare. 

Potrivit art. 524 alin. (1), supravegherea tehnică, reținerea, predarea 
şi percheziționarea corespondenţei şi a obiectelor, percheziția şi obținerea 
datelor de trafic şi de localizare prelucrate de către furnizorii de rețele 
publice de comunicaţii electronice ori furnizorii de servicii de comunicații 
electronice destinate publicului pot fi dispuse, la cererea procurorului care 
supraveghează activitatea organelor de poliţie care efectuează urmărirea 
persoanei date în urmărire de judecătorul de drepturi şi libertăţi de la 
instanța competentă, dacă acesta apreciază că identificarea, căutarea, 
localizarea şi prinderea persoanelor date în urmărire nu pot fi făcute prin 
alte mijloace ori ar fi mult întârziate. 

Procedura emiterii mandatului de supraveghere tehnică, reţinere, 
predare şi percheziţionare a corespondenței şi a obiectelor, obținere a 
datelor de trafic şi de localizare prelucrate de către furnizorii de rețele 
publice de comunicaţii electronice ori furnizorii de servicii de comunicații 
electronice destinate publicului şi percheziţie, în vederea punerii în exe- 
cutare a ordinului de dare în urmărire, se desfăşoară conform dispoziţiilor 
art. 138-144, respectiv art. 147, art. 152 şi art. 157-160. 

Potrivit art. 525 alin. (1), ridicarea de obiecte sau înscrisuri în vede- 
rea identificării, căutării, localizării şi prinderii persoanelor date în urmărire 
poate fi dispusă de procurorul care supraveghează activitatea organelor 
de poliție ce efectuează urmărirea persoanei date în urmărire. Textul legal 
este superfluu, deoarece completează inutil prevederile art. 523 alin. (3). 
Astfel, din ambele texte de lege rezultă acelaşi lucru, şi anume că ridicarea 
de obiecte sau înscrisuri în scopul desfăşurării procedurii dării în urmărire 
se poate efectua numai cu autorizarea procurorului competent. 

În ceea ce priveşte procedura ridicării de obiecte sau înscrisuri, 
aceasta se desfăşoară potrivit normelor comune în materie. 


$ 5. Revocarea urmăririi 


Revocarea procedurii urmăririi unei persoane se va dispune în urmă- 
toarele două ipoteze: a) persoana urmărită a fost prinsă; b) au dispărut 
temeiurile care au justificat darea în urmărire. 

Revocarea se dispune prin ordin de Inspectoratul General al Poliţiei 
Române, care se transmite în copie, de îndată: a) parchetului competent 
care supraveghează activitatea de urmărire a persoanei date în urmărire; 
b) organelor competente să elibereze paşaportul şi organelor Poliţiei de 
Frontieră. 

Procurorul care supraveghează activitatea de urmărire a persoanei 
date în urmărire dispune de îndată încetarea activităţilor de supraveghere 
luate conform art. 524, informând despre aceasta judecătorul de drepturi şi 
libertăți. 


Secțiunea a VII-a 
Procedura reabilitării 


$ 1. Consideraţii preliminare 


Fiind un mijloc legal prin intermediul căruia persoanele condamnate 
se reintegrează, pe plan juridic, în societate!, reabilitarea este regle- 
mentată în dispoziţiile art. 150, art. 165-171 C. pen. şi este o cauză care 
înlătură consecințele condamnării, făcând ca fostul condamnat, persoană 
fizică sau juridică, să se poată bucura, fără nicio restricție, de toate 
drepturile recunoscute prin lege?. | 

Reabilitarea poate fi de drept şi judecătorească. Cu caracter de 
noutate, actualul Cod de procedură penală conţine dispoziții sumare apli- 
cabile reabilitării de drept, spre deosebire de reglementarea anterioară, în 
cadrul căreia era prevăzută numai reabilitarea judecătorească. 

Din perspectiva subiectului de drept asupra căruia se produc efec- 
tele, în lege se disting reabilitarea persoanei fizice şi reabilitarea persoanei 
juridice. 


$ 2. Reabilitarea de drept 


Reabilitarea de drept a persoanei fizice are loc în cazul condamnării 
la amendă, la pedeapsa închisorii care nu depăşeşte 2 ani sau la pe- 
deapsa închisorii a cărei executare a fost suspendată sub supraveghere, 
dacă în decurs de 3 ani condamnatul nu a săvârşit nicio altă infracțiune 
(art. 165 C. pen.). 


1 Dongoroz |, p. 397. 

2 C. Bulai, op. cit., p. 490; în acelaşi sens, a se vedea: C-tin Mitrache, Cr. Mitrache, 
Drept penal român. ‘Partea generală, Ed. Universul Juridic, Bucureşti, 2006, p. 433; 
T. Dima, op. cit., p.795. E 

De asemenea, reabilitarea persoanei juridice are loc de drept dacă, 
în decurs de 3 ani de la data la care pedeapsa amenzii sau pedeapsa 
complementară a fost executată sau considerată ca executată, aceasta nu 
a mai săvârşit nicio altă infracţiune (art. 150 C. pen.). 

Procedura reglementată în premieră în legea procesual penală are în 
vedere, exclusiv, activitățile care trebuie îndeplinite din oficiu de către 
autorităţile competente în cazul împlinirii termenelor prevăzute în art. 165 
şi art. 150 C. pen. 

Astfel, potrivit art. 528 alin. (1), la împlinirea termenului de 3 ani 
prevăzut la art. 165 C. pen., dacă persoana condamnată nu a mai săvârşit 
o altă infracţiune, autoritatea care ţine evidența cazierului judiciar! va 
şterge din oficiu menţiunile privind pedeapsa aplicată condamnatului. 

În ceea ce priveşte reabilitarea de drept a persoanei juridice, în 
art. 528 alin. (2) se arată că, la împlinirea termenului de 3 ani prevăzut la 
art. 150 C. pen., dacă persoana condamnată nu a mai săvârşit o altă 
infracţiune, organul care a autorizat înființarea persoanei juridice şi organul 
care a înregistrat persoana juridică vor şterge din oficiu mențţiunile privind 
pedeapsa aplicată persoanei juridice. 


$ 3. Reabilitarea judecătorească 


3.1. Noţiuni introductive 


Reabilitarea judecătorească se face numai la cerere, în condițiile 
prevăzute de lege. Sub acest aspect, spre deosebire de reabilitarea de 
drept, reabilitarea judecătorească nu intervine prin simpla îndeplinire a 
condiţiilor prevăzute de lege, fiind necesar ca aceste condiții să fie 
constatate de organele judecătoreşti. Spre deosebire de reabilitarea de 
drept, care poate viza condamnatul, persoană fizică sau persoană juridică, 
reabilitarea judecătorească constituie o cauză care înlătură consecinţele 
condamnării exclusiv în ceea ce priveşte persoana fizică. 

În vederea aducerii la îndeplinire a dispoziţiilor legale din dreptul 
penal substanţial privind reabilitarea judecătorească, legiuitorul a instituit o 
procedură specială în acest sens. Prin obiectul şi caracterul său, această 
procedură se înfăţişează ca o procedură specială plasată în timp, în mod 
firesc, după epuizarea fazei de executare a hotărârilor penale. 


1 Potrivit art. 4 din Legea nr. 290/2004 privind cazierul judiciar (republicată în M. Of. 
nr. 777/13.11.2009), cazierul judiciar se organizează de Ministerul Administrației şi 
Internelor şi se ţine de unitățile Poliţiei Române, prin structuri specializate în acest 
domeniu. Activitatea privind cazierul judiciar este condusă, la nivel central, de Direcţia 
cazier judiciar, statistică şi evidențe operative din cadrul Inspectoratului General al Poliţiei 
Române. 

În cadrul procedurii reabilitării judecătoreşti, sunt aplicabile dispo- 
ziţiile speciale care alcătuiesc această procedură şi care se completează 
cu normele procesuale penale prevăzute în Partea generală şi Partea 
specială a Codului de procedură penală”. 


3.2. Cererea de reabilitare judecătorească 


3.2.1. Titularii cererii de reabilitare A 


În privința persoanelor care pot face cerere de reabilitare, legea face 
distincţie în funcție de momentul în care este introdusă cererea. Astfel, în 
timpul cât condamnatul trăieşte, cererea de reabilitare poate fi făcută 
numai de către acesta. 

Cererea de reabilitare poate fi retrasă de titular, personal sau prin 
reprezentantul său legal?. 

După moartea celui condamnat, cererea de reabilitare poate fi făcută 
de soț sau de rudele apropiate ale condamnatului. Soțul sau rudele apro- 
piate pot continua procedura de reabilitare pornită de cel condamnat 
anterior decesului. 


3.2.2. Conţinutul cererii de reabilitare 


Potrivit art. 530 alin. (3), cererea de reabilitare trebuie să cuprindă: 

a) adresa condamnatului, iar când cererea este făcută de altă per- 
soană, adresa acesteia; 

b) condamnarea pentru care se cere reabilitarea şi fapta pentru care 
a fost pronunțată acea condamnare; 

c) localitățile unde condamnatul a locuit şi locurile de muncă din tot 
intervalul de timp de la executarea pedepsei şi până la introducerea 
cererii, iar în cazul în care executarea pedepsei a fost prescrisă, de la data 
rămânerii definitive a hotărârii şi până la introducerea cererii; 

d) temeiurile cererii; 

e) indicații utile pentru identificarea dosarului şi orice alte date pentru 
soluționarea cererii. 

La cererea de reabilitare se anexează actele din care reiese că sunt 
îndeplinite condiţiile reabilitării. 

Astfel, conform art. 168 C. pen., condițiile de admisibilitate a cererii 
de reabilitare judecătorească sunt următoarele: a) persoana condamnată 


1 În cadrul reabilitării judecătoreşti au incidenţă dispoziţiile din Partea generală a 
Codului de procedură penală privind citarea persoanelor care trebuie să participe la 
judecată, asistenţa juridică etc. Din Partea specială a Codului de procedură penală se 
aplică aa li privind desfăşurarea şedinţei de judecată. 

2 T.S., s. pen.,, dec. nr. 1924/1975, în V. Papadopol, M. Popovici, Repertoriu 
alfabetic de practică judiciară în materie penală pe anii 1976-1980, op. cit., p. 338. 

nu a săvârşit o altă infracţiune în intervalul de timp prevăzut în art. 166 
C. pen.; b) persoana condamnată a achitat integral cheltuielile de judecată 
şi şi-a îndeplinit obligaţiile civile stabilite prin hotărârea de condamnare, 
afară de cazul când acesta dovedeşte că nu a avut posibilitatea să le 
îndeplinească sau când partea civilă a renunțat la despăgubiri. 

Având în vedere aceste dispoziţii, se poate spune că actele! din 
care reiese că sunt îndeplinite condiţiile reabilitării, acte care trebuie să fie 
anexate la cererea de reabilitare, sunt următoarele: 

- dovada din care să rezulte că cel condamnat a achitat în întregime 
cheltuielile de judecată şi şi-a îndeplinit obligaţiile civile stabilite prin 
hotărârea de condamnare; 

- în cazul în care cel condamnat nu a achitat în întregime cheltuielile 
de judecată sau despăgubirile civile la plata cărora a fost obligat, în 
vederea reabilitării este necesar să prezinte dovezi din care să rezulte că 
neplata obligaţiilor menţionate nu s-a datorat relei-voințe? sau dovezi din 
care să rezulte că partea civilă a renunţat la despăgubiri. 

În ceea ce priveşte dovedirea faptului că persoana condamnată nu a 
mai săvârşit o altă infracțiune în intervalul de timp prevăzut în art. 166 
C. pen., actul prin care persoana l-ar putea ataşa cererii de reabilitare este 
certificatul de cazier judiciar. Cu toate acestea, având în vedere că, potrivit 
art. 531, instanţei îi revine obligaţia de a solicita fişa cazierului judiciar al 
condamnatului, certificatul de cazier judiciar nu va mai fi ataşat cererii de 
reabilitare. 


3.3. Judecarea cererii de reabilitare judecătorească 


3.3.1. Instanţa competentă 


Potrivit art. 529, instanța competentă să se pronunțe asupra reabi- 
litării judecătoreşti este fie instanța care a judecat în primă instanță cauza 
în care s-a pronunţat condamnarea peniru care se cere reabilitarea, fie 
instanța corespunzătoare în a cărei circumscripție domiciliază condam- 
natul sau în care a avut ultimul domiciliu, dacă la data introducerii cererii 
domiciliază în străinătate. 

Legiuitorul a atribuit competenţa de soluționare a cererilor de reabi- 
litare celor trei categorii de instanțe menţionate mai sus din considerente 
legate fie de înlesnirea desfăşurării judecării cauzei, fie pentru a uşura 
situația celui care a cerut reabilitarea. | 


1 Noţiunea de „acte” la care fac referire dispoziţiile art. 495 alineat final trebuie 
interpretată în sensul de înscrisuri doveditoare (instrumentum probationis). 

2 Spre exemplu, condamnatul poate prezenta o adeverinţă din care rezultă că 
starea sa materială nu i-a permis, până la data la care a făcut cererea de reabilitare, să 
achite despăgubirile civile sau cheltuielile judiciare la care a fost obligat. 

Astfel, în cazul în care cererea de reabilitare este soluţionată de 
instanța care a soluţionat în primă instanţă, activitatea procesuală este 
înlesnită de faptul că dosarul se găseşte în arhiva acestei instanţe, iar 
punerea în executare a hotărârii de condamnare s-a făcut de către 
această instanță”. 

În ipoteza în care cel condamnat se adresează cu cererea de rea- 
bilitare instanţei în a cărei circumscripție domiciliază, instanță care poate fi 
diferită de instanţa care a soluţionat cauza în primă instanță, petiţionarul 
este scutit de cheltuielile de transport pe care le-ar face în situaţia în care 
s-ar adresa instanţei care a pronunţat condamnarea. 

În literatura de specialitate s-a arătat, în mod corect, faptul că, având 
în vedere că rezolvarea cererii de reabilitare nu presupune o reexaminare 
a cauzei în care s-a pronunţat condamnarea, nu interesează calitatea pe 
care a avut-o condamnatul la data judecării sale. În consecință, prin 
instanță „corespunzătoare”, în sensul art. 529, trebuie să se înțeleagă nu 
numai instanțele de acelaşi grad civile, ci şi instanţele militare de acelaşi 
grad cu cele civile?. | 

În acest sens, în cazul în care fapta pentru care inculpatul a fost 
condamnat este dată în competenţa de primă instanță a tribunalului militar, 
competentă a judeca cererea de reabilitare — în măsura în care petiționarul 
a optat pentru instanța civilă — este tribunalul în circumscripția căreia 
condamnatul îşi are domiciliul, ca instanță egală în grad cu tribunalul 
militar’. 

Dacă instanța care a judecat în primă instanță cauza în care s-a 
pronuntat condamnarea este o instanță militară şi, înainte de introducerea 
cererii de reabilitare, printr-o modificare legislativă, cauza a fost trecută în 
competența instanței civile, cererea de reabilitare se judecă de instanța 
civilă devenită competentă să soluţioneze cauza în primă instanță sau de 
instanța corespunzătoare acesteia în a cărei circumscripție domiciliază 
condamnatul. Într-un atare caz, cererea de reabilitare judecătorească, fiind 
subsecventă condamnării, urmează, sub aspectul competenţei, regimul 
cauzei în care s-a pronunțat condamnarea, existent la momentul intro- 
ducerii cererii de reabilitare?. 

În practica instanțelor judecătoreşti, anterioară actualului Cod de 
procedură penală, s-a constatat că nu există un punct de vedere unitar în 
legătură cu instanța competentă să soluţioneze cererea de reabilitare 
judecătorească în situația în care, prin schimbarea normelor legale de 


1 Dongoroz III, p. 402. 

2 Ibidem. | 

3 T.S., dec. îndrumare nr. 8/1969, în R.R.D. nr. 9/1969, pp. 117-123; T.S., s. pen., 
dec. nr. 2815/1975, în C.D. 1975, p. 324. 

4 Î.C.C.J., s. pen., încheierea nr. 4644/2006, în Buletinul jurisprudenţei, Culegere de 
decizii pe anul 2006, op. cit., pp. 827-829. 

competență, instanței care a judecat cauza în primă instanţă nu îi mai 
revine această competență în momentul introducerii cererii. Astfel, unele 
instanțe au decis că instanța competentă să soluţioneze cererea de 
reabilitare este aceea care a judecat în primă instanță cauza în care s-a 
pronunțat condamnarea, chiar dacă la momentul introducerii cererii, prin 
schimbarea normelor legale, competenţa revine altei instanțe. Alte 
instanţe, dimpotrivă, s-au pronunţat în sensul că, în caz de modificare a 
competenţei materiale, cererea de reabilitare se soluţionează de instanța 
competentă să judece fapta în primă instanţă la data introducerii cererii. 

În aceste condiţii, instanța supremă a statuat, printr-o decizie în 
soluţionarea unui recurs în interesul legii, care îşi menţine aplicabilitatea şi 
în condiţiile actualului Cod de procedură penală, că în caz de modificare a 
normelor de competență, cererea de reabilitare va fi soluționată de 
instanța competentă să judece cauza în primă instanţă, potrivit legii în 
vigoare la momentul introducerii cererii!. 

În motivarea deciziei, s-a reţinut că o cerere de reabilitare judecăto- 
rească este subsecventă condamnării, aşa încât determinarea compe- 
tenţei trebuie să urmeze regimul judecății cauzei în care s-a formulat 
cererea ulterioară, cum este în cazul reabilitării. Reiese deci că într-o ase- 
menea situaţie ne aflăm în fața a două cauze diferite, cea dintâi, în care 
s-a pronunţat condamnarea, având ca obiect rezolvarea unui raport de 
drept penal de conflict, stins prin tragerea la răspundere penală a 
autorului, în vreme ce, în a doua cauză, activitatea jurisdicțională de solu- 
ționare a cererii de reabilitare rezolvă un aspect adiacent obiectivului prin- 
cipal al procesului penal. Mai mult, în timp ce prima activitate jurisdic- 
țională este integrată într-o fază specifică procesului penal, cea de-a doua, 
privind reabilitarea, se situează în afara acestuia, după executarea hotă- 
rârii. Ca urmare, față de acest caracter autonom al reabilitării, se impune 
să fie incidentă regula tempus regit actum în aplicarea normelor de 
procedură penală. 

Aşa fiind, instanța corespunzătoare celei care a judecat în primă 
instanţă nu poate fi decât aceea care, la data introducerii cererii prin care 
se solicită reabilitarea, este competentă să judece în primă instanță 
infracţiunea pentru care inculpatul a fost condamnat. 

În ipoteza în care condamnatul cere reabilitarea pentru mai multe 
pedepse aplicate de instanțe de grad diferit, competentă în soluţionarea 
cererii de reabilitare este instanţa superioară în grad?. 

În cazul în care domiciliul condamnatului se află în circumscripţia 
instanței care a soluționat cauza în primă instanță, acesta nu mai poate 
opta la introducerea cererii de reabilitare între această instanţă şi celelalte 


1Î.C.C.J., s.u., dec. nr. 83/2007, publicată în M. Of. nr. 780/21.11.2008. 
2 T.S., s. pen., dec. nr. 4725/1969, în R.R.D. nr. 5/1970, p. 170; T.S., s. pen., dec. 
nr. 1711/1983, în R.R.D. nr. 6/1984, p. 69. 

două instanţe prevăzute în art. 529 alin. (1). Alternanţa prevăzută de lege 
a fost instituită pentru crearea unor facilități condamnatului, dar care, în 
acest caz, practic nu există”. 

În ceea ce priveşte instanța competentă în cazul în care cererea de 
reabilitare este introdusă de soţ sau rudele apropiate, s-a exprimat opinia 
că aceasta este instanţa care a judecat î în primă instanță cauza în care s-a 
pronunțat condamnarea, pe motiv că art. 529 nu prevede o alternanță 
privind instanța corespunzătoare în a cărei circumscripție domiciliază soţul 
sau rudele apropiate, alternanţa fiind prevăzută numai pentru domiciliul 
condamnatului?. 

Cererile de reabilitare se soluţionează de către un singur judecător, 
potrivit normelor comune aplicabile în materie. 


3. 3.2. Măsurile premergătoare 


Potrivit art. 531, după fi fixarea termenului de soluţionare a cererii de 
reabilitare se dispune citarea persoanei care a solicitat reabilitarea? şi a 
persoanelor a căror ascultare instanța o consideră necesară. Apreciem că 
între persoanele care ar putea fi ascultate în vederea soluționării cererii de 
reabilitare se pot afla colegi de la locul de muncă al condamnatului, vecini 
sau orice altă persoană care ar putea furniza informaţii din care să rezulte, 
de exemplu, că cel condamnat nu a avut posibilitatea de a achita integral 
cheltuielile judiciare sau obligaţiile civile stabilite față de partea civilă prin 
hotărârea de condamnare. 

De asemenea, în cadrul măsurilor premergătoare, se dispune adu- 
cerea dosarului în care s-a pronunțat condamnarea şi se solicită copia fişei 
cazierului judiciar al condamnatului. 


3.3.3. Respingerea cererii pentru lipsa condiţiilor de formă şi fond 


Din economia dispoziţiilor legale rezultă că, în vederea soluționării 
cauzelor privind reabilitarea judecătorească, instanţa trebuie să verifice 
îndeplinirea condiţiilor de formă şi a anumitor condiții de fond. Rezultă că, 
anterior desfăşurării şedinţei de judecată, instanţa poate respinge cererea 
de reabilitare judecătorească, urmare a desfăşurării unei activități similare 
admiterii în principiu. 


| A. Crişu, Drept procesual penal, proceduri speciale, Ed. Tipo Aktis, Bucureşti, 
2000, p. 135. În acelaşi sens, a se vedea şi R. Lupaşcu, în Competența de soluţionare a 
cererilor de reabilitare, în Dr. nr. 8/1994, pp. 58-59. 

2 V. Rămureanu, Competența penală a organelor judiciare, Ed. Ştiinţifică şi 
Enciclopedică, Bucureşti, 1980, p. 199, punct de vedere preluat şi de V. Papadopol, nota 
în Culegere de practică judiciară penală pe anul 1993, op. cit., p. 200. 

3 Condamnatul, iar după moartea acestuia, soțul sau rudele apropiate. 

Practic, în cadrul acestei verificări prealabile, instanța de judecată 
verifică cererea de reabilitare judecătorească din punct de vedere al cerin- 
telor impuse prin art. 530 alin. (2)-(4). Astfel, este analizată îndeplinirea 
condiţiilor de formă menţionate în art. 530 alin. (3) şi a condiţiilor de fond în 
ceea ce priveşte termenele reabilitării, prevăzute în art. 166 C. pen., la 
care face referire art. 530 alin. (2). 

În aceste condiţii, instanța examinează conţinutul cererii de reabi- 
litare pentru a observa dacă aceasta cuprinde menţiunile prevăzute de 
art. 530 alin. (3). De asemenea, instanţa verifică actele anexate cererii de 
reabilitare, precum şi termenul prevăzut de lege pentru introducerea 
acestei cereri. 

Potrivit art. 532 alin. (1), cererea de reabilitare se respinge pentru 
neîndeplinirea condiţiilor de formă şi fond în următoarele cazuri: 

a) cererea a fost introdusă înainte de termenul legal; 

b) lipseşte adresa condamnatului, iar când cererea este făcută de 
altă persoană, adresa acesteia, şi petiționarul nu s-a prezentat la termenul 
de înfăţişare; 

c) lipseşte vreuna dintre mențiunile prevăzute la art. 530 alin. (3) 
lit. b)-e) şi petiționarul nu a completat cererea la termenul de înfăţişare şi 
nici la termenul ce i s-a acordat în vederea completării. 

Cu privire la respingerea cererii de reabilitare când a fost introdusă 
înainte de termenul legal, arătăm că este vorba de neîndeplinirea unei 
condiţii de formă şi de fond în acelaşi timp!. 

Termenele privind reabilitarea judecătorească sunt prevăzute de 
art. 166 C. pen. şi se calculează de la data când a luat sfârşit executarea 
pedepsei principale sau de la data când aceasta s-a prescris [art. 167 
alin. (1) C. pen.F. 

Pentru cei condamnaţi la pedeapsa amenzii, termenul curge din 
momentul în care amenda a fost achitată integral sau executarea ei s-a 
stins în orice alt mod [art. 167 alin. (2) C. pen.]. 

În caz de grațiere totală sau de grațiere a restului de pedeapsă, 
termenul curge de la data actului de grațiere, dacă la acea dată hotărârea 
de condamnare era definitivă, sau de la data rămânerii definitive a hotărârii 
de condamnare, dacă actul de grațiere se referă la infracțiuni în curs de 
judecată [art. 167 alin. (3) C. pen.]. 

În caz de suspendare sub supraveghere a executării pedepsei, 
termenul curge de la data împlinirii termenului de supraveghere, iar în 
cazul condamnărilor succesive, termenul de reabilitare se calculează în 


1 Dongoroz III, p. 404. 

2 Cu privire la calculul termenului de reabilitare judecătorească, a se vedea şi 
D. Ciuncan, în Curgerea termenului de reabilitare în cazul liberării condiționate dintr-o 
pedeapsă grațiată condiţionat aplicată prin hotărâre de condamnare, în Dr. nr. 9/1999, 
pp. 114-177, cu notă de C. Turianu. 

raport cu pedeapsa cea mai grea şi curge de la data executării ultimei 
pedepse. 

În practica judiciară! şi în literatura de a ci lea s-a apreciat în 
mod corect că, în cazul în care condamnatul a decedat, cererea de rea- 
bilitare introdusă pentru el de soț sau de rude apropiate nu poate fi admisă 
dacă până la deces nu era împlinit termenul de reabilitare; într-o astfel de 
situaţie, cererea se respinge, fiind introdusă înainte de termenul legal. 

Termenul de reabilitare trebuie îndeplinit la data sesizării instanţei şi, 
în raport de această precizare, apar ca nefondate soluțiile unor instanţe, 
precum şi opiniile exprimate. în literatura de specialitate“ potrivit cărora 
cererea de reabilitare trebuie admisă dacă pe parcursul judecății în primă 
instanță sau în căile de atac termenul s-a îndeplinit. Această concluzie 
rezultă din însăşi prevederea legii cu privire la verificarea condiţiilor de 
formă şi fond. În acest sens, cererea de reabilitare se respinge când a fost 
introdusă înainte de termenul legal. Aşadar, legea corelează legalitatea 
condiţiei privind termenul de reabilitare cu momentul introducerii cererii, şi 
nu cu momentul judecării acesteia. 

În cazul respingerii cererii de reabilitare pe motivul că termenul legal 
nu a fost îndeplinit, cererea poate fi repetată după împlinirea ,acestui 
termen. 

În cazul respingerii cererii de reabilitare pentru neîndeplinirea celor- 
lalte condiții, cererea poate fi repetată oricând. 

Cererea de reabilitare în privința căreia rezultă că nu priveşte o per- 
soană condamnată determinată va fi respinsă ca inadmisibilă. Aceeaşi. 
soluție se impune în cazul unei cereri formulate în numele unei persoane 
condamnate, fără mandat din partea acesteia, dat în condiţiile legii. 


3.3.4. Solutionarea în fond a cererii de reabilitare judecătorească 


În cazul în care instanța constată că este îndeplinită condiția de fond 
a termenului reabilitării judecătoreşti, precum şi condiţiile de formă mențio- 
nate în art. 530 alin. (3), trece la soluţionarea cererii în şedinţă de judecată 
nepublică. 

În acest sens, la termenul fixat, instanța ascultă persoanele citate 
prezente, concluziile procurorului şi ale petiționarului şi verifică dacă sunt 
îndeplinite condiţiile cerute de lege pentru admiterea reabilitării. 


1 T.S., s. pen., dec. nr. 1060/1974, în C.D. 1974, p. 367, T.S., s. mil., dec. 
nr. 103/1975, menţionată în C. Cojocaru, Notă, în R.R.D. nr. 1/1987, pp. 57-58. 

2 C. Cojocaru, nota cit. 

3 T, jud. Neamţ, dec. pen. nr. 468/1983, în R.R.D. nr. 12/1984, p. 62. 

4 M. lacob, C. lacob, Notă, în R.R.D. nr. 12/1984, pp. 63-64. 

5 În acelaşi sens, a se vedea: E. Lazăr, Notă, în R.R.D. nr. 8/1983, p. 52; T.S., 
s. mil., dec. nr. 103/1975, în R.R.D. nr. 6/1975, p. 53. 

Ca urmare a verificării prealabile efectuate cu privire la condiţiile de 
formă şi la termenul reabilitării, în şedinţa de judecată vor fi analizate con- 
dițiile reabilitării menţionate în art. 168 C. pen., şi anume dacă persoana 
condamnată nu a săvârşit o altă infracţiune în intervalul de timp prevăzut 
în art. 166 C. pen. şi dacă a achitat integral cheltuielile de judecată şi şi-a 
îndeplinit obligaţiile civile stabilite prin hotărârea de condamnare, în afară 
de cazul în care acesta dovedeşte că nu a avut posibilitatea să le 
îndeplinească sau când partea civilă a renunţat la despăgubiri. 

Dacă înainte de soluţionarea cererii de reabilitare față de condamnat 
a fost pusă în mişcare acţiunea penală pentru altă infracțiune, examinarea 
cererii se suspendă până la soluţionarea definitivă a acelei cauze. 

La soluţionarea în fond a cererii de reabilitare, instanţa verifică dacă 
persoana ce urmează a fi reabilitată nu a suferit o nouă condamnare. In 
practica judiciară s-a arătat că această condiţie nu este îndeplinită în 
situația în care condamnatul a săvârşit o infracțiune care a fost amnistiată, 
deoarece fapta comisă trebuie avută în vedere la caracterizarea compor- 
tamentului celui care a cerut reabilitarea”. 

În cazul în care însă amnistia vizează infracțiunea pentru care a fost 
pronunțată condamnarea, cererea de reabilitare nu poate fi respinsă ca 
fiind lipsită de obiect, deoarece intervenția amnistiei nu este menţionată ca 
impediment în cadrul condițiilor reabilitării judecătoreşti?. 

Instanța, ținând seama de declarațiile persoanelor ascultate în ṣe- 
dința de judecată privind cererea de reabilitare, precum şi având în vedere 
materialul de la dosar, apreciază dacă sunt întrunite condiţiile reabilitării 
judecătoreşti. 

În cazul în care condamnatul sau persoana care a făcut cererea de 
reabilitare dovedeşte că nu i-a fost cu putinţă să achite despăgubirile civile 
şi cheltuielile judiciare, instanța, apreciind împrejurările, poate dispune 
“reabilitarea sau poate să acorde, în vederea soluționării cererii, un termen 
pentru achitarea integrală sau parţială a sumei datorate. Acest termen nu 
poate depăşi 6 luni, potrivit art. 534 alin. (2). 

În caz de obligaţie solidară, instanţa fixează suma ce trebuie achi- 
tată, în vederea reabilitării, de către condamnat sau de către urmaşii săi 
[art. 534 alin. (3)]. Drepturile acordate părții civile prin hotărârea de con- 
damnare nu se modifică prin hotărârea dată asupra reabilitării (art. 534 
alin. (4)]. 

În practica judiciară s-a arătat că prescripţia executării despăgubirilor 
civile este lipsită de relevanţă pentru admiterea cererii de reabilitare, de 
vreme ce se constată că timp de 10 ani, cât timp a fost încadrat în muncă, 


1 T.S., s. pen., dec. nr. 535/1973, în V. Papadopol, M. Popovici, Repertoriu alfabetic 
de practică judiciară în materie penală pe anii 1969-1975, op. cit., p. 352. j 

2 C. Apel Bucureşti, s. a Il-a pen., dec. nr. 143/1995, în Culegere de practică 
judiciară penală pe anul 1995, op. cit., pp. 142-143. 

cel condamnat nu şi-a executat obligaţia de a despăgubi partea civilă şi că, 
chiar după ce a intervenit prescripția amintită, acesta ar fi putut prin exe- 
cutare voluntară să-şi îndeplinească obligaţia de desdăunare?. 

În cazul în care constată îndeplinirea condiţiilor de fond şi de formă 
ale reabilitării, instanța admite, prin sentință, cererea formulată de peti- 
ționar. 

Dacă instanța constată că nu sunt îndeplinite condiţiile menţionate în 
art. 168 C. pen., respinge cererea ce i-a fost adresată spre soluționare, de 
asemenea, prin sentinţă. 


3.4. Contestaţia 


Sentința prin care a fost rezolvată cererea de reabilitare este supusă 
contestatiei în termen de 10 zile de la comunicare. 

Contestaţia se soluţionează de instanța ierarhic superioară. Jude- 
carea contestatiei la hotărârea primei instanţe se face în şedinţă nepublică, 
cu citarea petentului. Participarea procurorului este obligatorie. Decizia 
instanței prin care se soluţionează contestaţia este definitivă. 

După rămânerea definitivă a hotărârii de reabilitare, instanța dispune 
să se facă menţiune despre aceasta pe hotărârea prin care s-a pronuntat 
condamnarea. 


3.5. Reînnoirea cererii de reabilitare judecătorească 


În caz de respingere a cererii de reabilitare, nu se poate introduce o 
nouă cerere decât după un termen de un an, care se socoieşie de la data 
respingerii cererii prin hotărâre definitivă. În soluționarea noii cereri de 
reabilitare instanța competentă va urma aceeaşi procedură. Este necesar 
să menţionăm faptul că reînnoirea cererii de reabilitare după un termen de 
un an are în vedere ipoteza în care cererea este respinsă în urma desfă- 
şurării şedinţei de judecată, ca urmare a constatării neîndeplinirii condiţiilor 
prevăzute în art. 168 C. pen. În ipoteza respingerii cererii de reabilitare în 
etapa premergătoare şedinţei de judecată, aşa cum am observat deja, 
cererea de reabilitare poate fi reînnoită după împlinirea termenului legal 
sau oricând, în condițiile prevăzute în art. 532 alin. (2). 


3.6. Anularea reabilitării judecătoreşti 


Instanța competentă să rezolve cererea de reabilitare poate dispune 
anularea reabilitării judecătoreşti în cazul în care, după acordarea ei, s-a 
descoperit că cel reabilitat mai săvârşise o infracţiune, care, dacă ar fi fost 
cunoscută, ar fi condus la respingerea cererii de reabilitare. 


1 T.S., s. mil.; dec. nr. 17/1976, în R.R.D. nr. 10/1976, p. 68. 

Anularea reabilitării se dispune din oficiu sau la cererea procurorului. 

În vederea anulării reabilitării judecătoreşti, la termenul fixat, în 

şedinţă nepublică, instanța ascultă persoanele citate prezente, concluziile 

procurorului şi ale persoanei reabilitate şi verifică dacă sunt îndeplinite 
condițiile cerute de lege pentru anularea reabilitării. 

| Asupra anulării reabilitării judecătoreşti, instanța se pronunţă prin 
sentință, supusă căii ordinare de atac a contestației. 


Secțiunea a VIII-a 


Procedura reparării pagubei materiale sau a daunei morale 
în caz de eroare judiciară sau în caz de privare nelegală de 
libertate ori în alte cazuri! 


$ 1. Consideraţii preliminare 


Prin complexul de garanţii procesuale care însoțesc înfăptuirea 
justiției penale în statul nostru se asigură atingerea scopului procesului 
penal, care, între altele, constă în nepedepsirea persoanelor nevinovate. 

„ Prin realizarea acestui aspect al scopului procesului penal este 
asigurată respectarea legalităţii şi a ordinii de drept. 

Modul în care este disciplinată desfăşurarea procesului penal, pre- 
cum şi gradul de pregătire profesională a celor care sunt chemaţi să 
înfăptuiască justiția penală exclud, în principiu, riscul producerii unor erori 
judiciare. i 

Însă, tinând seama de faptul că actul de justiţie este opera unor 
oameni şi că orice activitate umană poate fi supusă greşelii, este posibil ca 
şi în înfăptuirea justiției penale să se producă, uneori, anumite erori 
judiciare. 

Dreptul persoanei faţă de care autoritățile statului au comis erori 
judiciare şi, prin aceasta, i-au cauzat vătămări ale exerciţiului dreptului la 
libertate a fost reglementat în legislaţia română, pentru prima dată, în 
Codul de procedură penală din anul 1936, în Cartea a IV-a, Titlul III, 


1 Pentru detalii, a se vedea şi: Şt. A. Tulbure, Erori judiciare. Repararea pagubei, în 
R.D.P. nr. 4/2000, pp. 35-38; M. Pantea, Erori judiciare în procesul penal, în R.D.P. 
nr. 4/2000, pp. 84-86; Al. Ţuculeanu, Repararea pagubei materiale sau a daunei morale în 
cazul condamnării pe nedrept sau al privării ori restrângerii de libertate în mod nelegal, în 
P.L. nr. 2/2004, pp. 106-112; M. Damaschin, Condamnare sau dispunere a unei măsuri 
preventive pe nedrept. Despăgubiri, în R.D.P. nr. 3/2004; E. Drăguţ, Repararea pagubei 
materiale sau a daunei morale în cazul condamnării pe nedrept sau al privării ori 
restrângerii de libertate în mod nelegal, în Dr. nr. 4/2005, pp. 230-240; L. Herghelegiu, 
Art. 504 din Codul de procedură penală. Propuneri de „lege ferenda” asupra situaţiilor în 
care se pot acorda despăgubiri, în Dr. nr. 4/2005, pp. 262-263. 

Secţiunea a ll-a intitulată „Daunele cuvenite victimelor erorilor judiciare” 
(art. 431-432), precum şi în Cartea a VI-a, Titlul II, Capitolul III, intitulat 
„Despăgubirea persoanelor deținute în prevenţie pe nedrept” (art. 556-571)!. 

În Codul de procedură penală din anul 1968 a fost reglementată în 
Partea specială, Titlul IV, Capitolul IV, procedura reparării pagubei în cazul 
condamnării sau al luării unei măsuri preventive pe nedrept. 

„În art. 52 alin. (3) din Constituţia din 1991, revizuită, este stipulat 
dreptul la reparaţie având ca premisă eroarea judiciară fără a se mai face 
referire la desfăşurarea unui proces penal, ceea ce conduce la concluzia 
că repararea prejudiciului se poate solicita pentru toate cazurile în care 
autorităţile statale comit abuzuri de drept ori manifestă o gravă neglijență. 
În acelaşi sens, în art. 96 alin. (1) şi (2) din Legea nr. 303/2004 privind 
statutul judecătorilor şi procurorilor se menţionează că „Statul răspunde 
patrimonial pentru prejudiciile cauzate prin erorile judiciare. Răspunderea 
statului este stabilită în condiţiile legii şi nu înlătură răspunderea judecăto- 
rilor şi procurorilor care şi-au exercitat funcţia cu rea-credință sau gravă 
neglijență”. 

Normele juridice în discuţie au fost Mpiráte legiuitorului român de 
prevederile similare existente în pactele şi tratatele internaționale, privi- 
toare la drepturile fundamentale ale omului, cum sunt cele din art. 14 
alin. (6) din Pactul internațional cu privire la drepturile civile şi politice? sau 
cele din art. 5 alin. (5) din Convenţia pentru apărarea drepturilor omului şi 
a libertăţilor fundamentale ori dispoziţiile art. 3 al Protocolului nr. 7 adițional 
al Convenţiei pentru apărarea drepturilor omului şi a libertăților fundamen- 
tale, care prevăd răspunderea patrimonială a statului pentu erorile 
judiciare cauzate de reprezentantii săi. 

În literatura de specialitate+ s-a arătat, în mod corect, faptul că prin 
reglementarea acestei proceduri legiuitorul a avut în vedere ipoteze care 
presupun posibilități obiective de reparare a pagubelor materiale sau a 
daunelor morale, consecinţe ale erorilor judiciare în procesul penal. 


1 Absența unei proceduri reparatorii, aplicabilă în caz de eroare judiciară, în primul 
Cod de procedură penală modern din țara noastră, adoptat în anul 1864, a fost subliniată, 
de altfel, în literatura de specialitate a vremii. Astfel, se remarca faptul că revizuirea şi 
contestaţia la executare nu produc efectul de a repara daunele morale şi pagubele 
materiale cauzate prin condamnări pe nedrept, soluţia identificată fiind aceea de exercitare 
a unei acţiuni în desdăunare împotriva Ministerului Public sau judecătorului, în baza 
art. 998 din Codul civil anterior (a se vedea |. Tanoviceanu, op. cit., pp. 563-567). 

2 Pactul internaţional cu privire la drepturile civile şi politice, aprobat de Adunarea 
generală a O.N.U. la 16.12.1966, a fost ratificat de România prin Decretul nr. 212/1974, 
publicat în B. Of. nr. 146/20.11.1974. 

3 Protocolul nr. 7-adiţional la Convenţie, adoptat de Consiliul Europei la 22. 11.1984. 

+ Volonciu III, p. 480. 

Codul de procedură penală cuprinde dispoziţii privind persoana față 
de care s-a produs o eroare judiciară sau față de care s-a dispus privarea 
de libertate în mod nelegal, potrivit cărora aceasta poate să ceară 
repararea pagubei materiale sau a daunelor morale cauzate ca urmare a 
situaţiilor menţionate mai sus. 

Procedura reparatorie este reglementată în art. 538-542, dispoziţiile 
acestei proceduri speciale completându-se cu dispoziţiile procedurii obişnuite. 

Prin exercitarea acţiunii se va avea în vedere nu numai pagubele 
materiale, ci şi daunele morale, traumele psihice cauzate prin erori judi- 
ciare ori prin privarea de libertate în mod nelegal. 


$ 2. Cazurile care dau dreptul la reparaţie 


2.1. Dreptul la repararea pagubei în caz de eroare judiciară 


Din conţinutul art. 538 şi art. 539 rezultă că procedura specială poate 
fi declanşată în următoarele două cazuri: 1) în cazul producerii unei erori 
judiciare şi 2) în cazul privării nelegale de libertate. 

Potrivit art. 538 alin. (1) şi (2), persoana care a fost condamnată 
definitiv, indiferent dacă pedeapsa aplicată sau măsura educativă privativă 
de libertate a fost sau nu pusă în executare, are dreptul la repararea de 
către stat a pagubei suferite în cazul în care, în urma rejudecării cauzei, 
după anularea sau desființarea hotărârii de condamnare pentru un fapt 
nou sau recent descoperit care dovedeşte că s-a produs o eroare 
judiciară, s-a pronunţat o hotărâre definitivă de achitare. Aceste dispoziții 
se aplică şi în cazul redeschiderii procesului penal cu privire la condam- 
natul judecat în lipsă, dacă după rejudecare s-a pronunţat o hotărâre 
definitivă de achitare. 

Din aceste prevederi legale rezultă că procedura reparatorie 
fundamentată pe existența unei erori judiciare poate fi declanşată în 
următoarele cazuri: 

1) persoana a fost condamnată definitiv, pe nedrept, la pedeapsa 
detențiunii pe viață, pedeapsa închisorii sau pedeapsa amenzii, hotărârea 
definitivă fiind pusă în executare; 

2) persoana a fost condamnată definitiv, pe nedrept, la pedeapsa 
detenţiunii pe viață, pedeapsa închisorii sau pedeapsa amenzii, hotărârea 
definitivă nefiind pusă în executare; aşadar, condamnarea definitivă nu 
presupune, în mod obligatoriu, punerea în executare a hotărârii; diferenţele 
între condamnarea neurmată de executare şi condamnarea urmată de 
„executare au însă implicaţii în ceea ce priveşte stabilirea întinderii 
prejudiciului"; 


1 În lucrări anterioare (a se vedea Neagu IV, p. 624), remarcam faptul că procedura 
reparatorie nu era de aplicare pentru ipoteza pronunțării unei hotărâri definitive de 

3) persoana a fost condamnată definitiv, pe nedrept, la aplicarea 
unei măsuri educative privative de libertate, hotărârea definitivă fiind pusă 
în executare; 

4) persoana a fost condamnată definitiv, pe nedrept, la aplicarea 
unei măsuri educative privative de libertate, hotărârea definitivă nefiind 
pusă în executare. 

Din economia art. 538 rezultă că procedura reparatorie poate fi 
declanşată dacă se constată îndeplinirea următoarelor condiții, 

1) existența unei hotărâri definitive de condamnare, indiferent dacă 
pedeapsa aplicată sau măsura educativă privativă de libertate a fost sau 
nu pusă în executare; 

2) anularea sau desființarea hotărârii de condamnare, pentru un fapt 
nou sau recent descoperit care dovedeşte că s-a produs o eroare 
judiciară; 

3) pronunțarea unei hotărâri de achitare, în procedura de rejudecare 
a cauzei; 

4) persoana condamnată nu a determinat soluția condamnării prin 
declarații mincinoase ori în orice alt fel, cu excepția cazurilor în care a fost 
obligată să procedeze astfel; 

5) persoanei condamnate îi este imputabilă, în tot sau în parte, 
nedescoperirea în timp util a faptului necunoscut sau recent descoperit. 

Cu privire la prima condiţie, prin hotărârea definitivă de condamnare 
se poate dispune aplicarea oricăreia dintre pedepsele principale prevăzute 
în art. 53 C. pen. (detenţiunea pe viață, închisoarea sau amenda), pe- 
deapsa accesorie sau pedepsele complementare. 

Per a contrario, nu poate constitui temei pentru exercitarea unei 
asemenea acţiuni o hotărâre penală de condamnare care nu este defi- 
nitivă. Justificarea constă în posibilitatea oferită celor interesaţi de a critica 
respectiva hotărâre prin intermediul căii ordinare de atac a apelului. 

Considerăm că nu are relevanță, pentru introducerea cererii de 
desdăunare, modalitatea de individualizare a pedepsei. Astfel, poate servi 
drept temei pentru declanşarea procedurii speciale o hotărâre definitivă de 
condamnare la pedeapsa închisorii, indiferent de faptul că este pronunţată 
cu executarea pedepsei sau cu suspendarea executării pedepsei sub 
supraveghere. De asemenea, nu are importanță dacă hotărârea definitivă 
de condamnare a fost sau nu pusă în executare!. 


condamnare pe nedrept care nu a fost pusă în executare. În spiritul raţiunii reglementării 
acestei proceduri speciale, apreciam că, în procesul de stabilire a întinderii prejudiciului, 
magistratul se impune a se raporta şi la consecințele unei condamnări nedrepte, neurmată 
de executare, ipoteză care se circumscrie indubitabil conceptului de „eroare judiciară”. 
Constatăm, de lege lata, luarea în considerare de către legiuitor a acestei poziţii. 

1 În acest sens, în practica instanţei supreme s-a statuat că are dreptul la daune 
materiale şi morale şi persoana care, după condamnări la pedepse privative de libertate pe 


~ . 

De asemenea, opinăm în favoarea aplicării procedurii speciale repa- 
ratorii şi pentru ipotezele în care față de inculpat s-a dispus renunţarea la 
aplicarea pedepsei sau amânarea aplicării pedepsei. Deşi, în accepțiunea 
art. 396 alin. (1), soluţiile renunțării la aplicarea pedepsei sau amânării 
aplicării pedepsei sunt distincte față de soluţia condamnării, numitorul 
comun pentru toate aceste ipoteze îl reprezintă constatarea săvârşirii unei 
infracțiuni. Acestui argument, de altfel, i se adaugă faptul că renunţarea la 
aplicarea pedepsei şi amânarea aplicării pedepsei sunt prevăzute în Codul 
penal în Titlul III, Pedepsele, Capitolul V, /ndividualizarea pedepselor, 
alături de suspendarea executării pedepsei şi liberarea condiţionată. 

În ceea ce priveşte cea de-a doua condiție, hotărârea definitivă de 
condamnare trebuie să fie anulată sau desfi iinţată prin exercitarea unei căi 
extraordinare de atac, în baza constatării existenţei unui fapt nou sau 
recent descoperit care să conducă la reținerea erorii judiciare. 

În opinia noastră, pentru lămurirea înțelesului acestei condiții, este 
important să definim sintagma „fapt nou sau recent descoperit”. 

Apreciem că „faptul nou sau recent descoperit” are semnificaţia unei 
circumstanțe concrete, necunoscută instanței de judecată la momentul 
pronunțării hotărârii de condamnare, care prezintă aptitudinea de a dovedi 
eroarea judiciară produsă. Cu alte cuvinte, în această accepțiune, eroarea 
judiciară constă în greşita stabilire a situației de fapt, materializată în 
hotărârea definitivă de condamnare. De exemplu, eroarea judiciară poate 
fi cauzată de necunoaşterea adevăratei situații de fapt, de înscrisuri 
falsificate existente la dosarul cauzei şi care au condus la soluția condam- 
nării, declaraţii ale unor martori mincinoşi etc. 

În această interpretare, având în vedere caracteristicile căilor extra- 
ordinare de atac, procedura reparatorie poate fi declanşată în cazul în care 
hotărârea definitivă de condamnare este anulată ca urmare a exercitării 
revizuirii, cale extraordinară de atac de fapt, şi ulterior, în procedura reju- 
decării cauzei, inculpatul este achitat. i 

Notăm însă, ca o consecință directă a acestei interpretări, că vor fi 
excluse de la beneficiul procedurii compensatorii persoanele condamnate 
pe nedrept care au obtinut desființarea hotărârii definitive prin contestaţie 
în anulare, cale extraordinară de atac exercitată pentru vicii ale procedurii, 
şi nu pentru aspecte de temeinicie. Spre exemplu, hotărârea definitivă de 
condamnare a fost pronunţată de un complet de judecată din compunerea 
căruia a făcut parte un judecător incompatibil. Hotărârea definitivă este 
desființată şi, în procedura de rejudecare, inculpatul este achitat. Poate 
reprezenta această ipotetică situaţie de fapt un motiv pentru declanşarea 
procedurii reparatorii de către persoana condamnată? 


nedrept, a fost în final achitată, chiar dacă nu a fost privată de libertate (Î.C.C.J., s. civ., 
dec. nr. 8002/14.10.2005, conform site-ului instanței supreme). 

De asemenea, nu vor putea solicita repararea pagubei materiale sau 
a daunelor morale persoanele condamnate care, prin intermediul 
recursului în casaţie, au obținut casarea hotărârii definitive şi, ulterior, în 
rejudecarea cauzei, au fost achitate. În acest sens, reamintim că recursul 
în casaţie este o cale extraordinară de atac care poate fi introdusă numai 
în cazul unor erori de drept, expres şi limitativ prevăzute în art. 438 
alin. (1). În acest sens, se încadrează în cerințele art. 538 alin. (1) per- 
soana condamnată prin hotărâre definitivă şi care, pe calea recursului în 
casaţie, a obținut casarea hotărârii de condamnare pronunţată pentru o 
faptă care nu este prevăzută de legea penală şi, ulterior, în rejudecare, a 
fost achitată”? 

Având în vedere însă că eroarea judiciară constă în greşita stabilire a 
faptelor într-un proces penal, opinăm în sensul posibilităţii declanşării 
procedurii reparatorii numai în ipoteza în care prin hotărârea definitivă de 
condamnare s-a reţinut, în mod eronat, o situaţie de fapt alterată, necon- 
formă cu realitatea. Pe cale de consecinţă, se va declanşa procedura 
prevăzută în art. 538-542 în ipoteza anulării sau desființării hotărârii, 'defi- 
nitive de condamnare pe calea revizuirii. | 

Cu referire la faptul că hotărârea definitivă este „anulată sau desfii in- 
tată” în procedura revizuirii, se observă că terminologia folosită "bă 
punde soluțiilor care pot fi dispuse în calea de atac a revizuirii. Astfel, î 
ipoteza admiterii revizuirii în baza unuia dintre cazurile prevăzute în 
art. 453 alin. (1) lit. a)-f), hotărârea atacată este anulată, potrivit art. 462 
alin. (1). De asemenea, în cazul admiterii revizuirii în cauzele în care 
Curtea Europeană a Drepturilor Omului a constatat o încălcare a dreptu- 
rilor sau libertăţilor fundamentale ori a dispus scoaterea cauzei de pe roi, 
ca urmare a soluționării amiabile a litigiului dintre stat şi reclamanți, 
instanța competentă va dispune desființarea hotărârii alagale, conform 
art. 465 alin. (11). 

Răspunzând la întrebările pe care i am formulat mai sus, suntem de 
părere că, deşi nu se încadrează în conţinutul art. 538 alin. (1), este 
justificat interesul persoanei de a obţine repararea pagubei materiale sau a 
daunelor morale şi în ipotezele descrise mai sus, când hotărârea definitivă 
de condamnare a fost desființată în calea de atac a contestației în anulare 
sau casată în calea de atac a recursului în casaţie, deoarece în exemplele 
date se poate reţine culpa autorităţilor judiciare î în pronunţarea hotărârii de 
condamnare, constând fie în judecarea cauzei în complet nelegal compus 
(în cazul contestaţiei în anulare), fie în greşita reţinere a tipicității faptei (în 
cazul recursului în casaţie admis în baza greşitei condamnări a inculpatului 
pentru o faptă care nu este prevăzută în legea penală). Aspectele menţio- 
nate mai sus pot fi cauzate de o culpă gravă a persoanei care a provocat 
eroarea judiciară, adică situaţia generatoare de prejudicii, şi, în consecinţă, 
poate fi deschisă calea către procedura reparatorie comună. 

Cea de-a treia conditie constă în pronunțarea unei hotărâri de 
achitare, în procedura de rejudecare a cauzei, după admiterea în principiu 
a cererii de revizuire. 

Per a contrario, nu se poate declanşa procedura reparatorie dacă în 
urma rejudecării, ulterior admiterii în principiu a revizuirii, s-a pronunţat 
soluţia încetării procesului penal. 
| A patra condiție necesară pentru declanşarea procedurii speciale 
constă în stabilirea faptului că persoana condamnată nu a determinat 
soluția condamnării prin declaraţii mincinoase ori în orice alt fel, cu 
excepția cazurilor în care a fost obligată să procedeze astfel. 

În sfârşit, a cincea condiţie presupune ca persoanei condamnate să 
nu i se poată imputa, în tot sau în parte, nedescoperirea în timp util a 
faptului necunoscut sau recent descoperit care a generat producerea erorii 
judiciare?. Spre exemplu, dacă soluţia definitivă a condamnării a fost 
pronunţată în baza unui înscris despre care inculpatul avea cunoştinţă că 
este falsificat, se va putea solicita revizuirea respectivei hotărâri penale, 
dar nu va putea fi solicitată, ulterior achitării în rejudecare, repararea 
pagubelor materiale sau a daunelor morale cauzate prin condamnarea pe 
nedrept. 

Potrivit art. 538 alin. (1), are dreptul de a solicita repararea de către 


„stat a pagubei cauzate condamnatul în lipsă, în cazul redeschiderii pro- 


cesului penal, dacă, după rejudecare, s-a pronunţat o hotărâre definitivă 
de condamnare. 


2.2. Dreptul la repararea pagubei în cazul privării nelegale de 
libertate 


Potrivit art. 539 alin. (1), are dreptul la repararea pagubei şi persoana 
care, în cursul procesului penal, a fost privată nelegal de libertate. Regle- 
mentarea completează dispoziţiile cu caracter de principiu prevăzute în 


1 În conformitate cu dispoziţiile procesual penale anterioare anului 2003, putea fi 
promovată acţiunea civilă în reparare numai pentru soluţii de achitare dispuse în baza 
constatării inexistenţei faptei sau a constatării faptului că inculpatul nu a săvârşit fapta. 
Ulterior anului 2003, ca urmare a jurisprudenţei Curţii Constituționale, s-a extins soluţia 
declanşării procedurii speciale pentru toate cazurile de achitare, indiferent de temeiul 
acestora, soluție menținută şi în actualul Cod de procedură penală (a se vedea C.C.R., 
dec. nr. 45/10.03.1998, publicată în M. Of. nr. 182/18.05.1998, şi dec. nr. 255/20.09.2001, 
publicată în M. Of. nr. 837/27.12.2001). 

2 Reglementarea este în acord cu dispoziţiile art. 3 din Protocolul nr. 7 la Convenţia 
europeană a drepturilor omului, în conformitate cu care, atunci când o condamnare penală 
definitivă este ulterior anulată sau când este acordată grațierea, pentru că un fapt nou sau 
recent descoperit dovedeşte că s-a produs o eroare judiciară, persoana care a suferit o 
pedeapsă din cauza acestei condamnări este despăgubită conform legii ori practicii în 
vigoare în statul respectiv, cu excepția cazului în care se dovedeşte că nedescoperirea în 
timp util a faptului necunoscut îi este imputabilă în tot sau în parte. 

art. 9 alin. (5), în conformitate cu care orice persoană fată de care s-a 
dispus în mod nelegal, în cursul procesului penal, o măsură, privativă de 
libertate are dreptul la repararea pagubei pl în condiţiile prevăzute 
de lege. 

În opinia noastră, privarea nelegală de libertate se poate constata, pe 
parcursul procesului penal, prin îndeplinirea cumulativă a următoarelor 
două condiţii: a) s-au dispus măsurile preventive ale reţinerii, arestării 
preventive sau arestului la domiciliu, respectiv măsura de siguranţă a 
internării medicale; b) se reţine culpa organelor judiciare penale compe- 
tente în luarea, prelungirea şi menţinerea nelegală a măsurilor preventive. 

Notăm posibilitatea privării nelegale de libertate a persoanei pe 
parcursul procesului penal şi în alte ipoteze față de cele menţionate mai 
sus. De exemplu, dacă persoana adusă cu mandat rămâne la dispoziția 
organului judiciar mai mult de 8 ore, sunt încălcate dispoziţiile imperative 
ale art. 265 alin. (12). 

Cu toate acestea, considerăm că procedura compensatorie va putea 
fi declanşată exclusiv în cazul privării nelegale de libertate realizată prin 
dispunerea unor măsuri preventive privative de libertate, respectiv prin 
intermediul măsurii de siguranță a internării medicale. 

Privarea nelegală de libertate realizată prin măsuri preventive sau 
internarea medicală poate fi invocată în mai multe cazuri. Cu caracter 
exemplificativ, menţionăm: 

- măsura preventivă este revocată, din ofi iciu sau la cerere, în cazul 
în care au apărut împrejurări noi din care rezultă nelegalitatea măsurii; 

- internarea medicală provizorie este dispusă prin încălcarea dispo- 
zițiilor art. 110 C. pen.; 

- reținerea, arestarea preventivă sau arestul la domiciliu au fost 
dispuse de organul judiciar în condiţiile în care în dosar nu existau probe 
din care să rezulte suspiciunea rezonabilă a săvârşirii unei infracțiuni; 
avem în vedere situaţia ipotetică în care la dosarul cauzei nu există niciun 
fel de probe în acuzare, dar, cu toate acestea, s-au dispus măsuri pre- 
ventive privative de libertate; 

- prelungirea sau menţinerea măsurilor preventive privative de liber- 
tate s-a realizat cu încălcarea legii (pot fi invocate aspecte de nelegalitate 
derivate din necompetența materială sau personală a organului judiciar, 
depăşirea termenelor maxime prevăzute în lege, prelungirea mandatului 
de arestare preventivă în condiţiile în care propunerea de prelungire nu a 
fost depusă la judecătorul competent cu cel puţin 5 zile înainte de 
expirarea duratei arestării preventive etc.); 

- menţinerea în stare de privare de libertate a inculpatului, în con- 
dițiile în care măsura preventivă a încetat de drept; 

- luarea măsurii arestării preventive în baza art. 223 alin. (2), deşi în in- 
fracțiunea care formează obiectul dosarului nu se regăseşte în enumerarea 

menţionată de legiuitor, iar pedeapsa prevăzută în lege este închisoarea 
mai mică de 5 ani etc. 

Semnalăm existența unei diferențe semnificative față de primul caz, 
care permite declanşarea procedurii compensatorii, bazat pe existența 
unei erori judiciare, şi anume lipsa condiţiei ca repararea prejudiciului să 
fie determinată de existența unei hotărâri definitive de achitare. Ca urmare, 
indiferent de soluţia dată în respectiva cauză penală, simplul fapt al 
constatării privării nelegale de libertate pe parcursul procesului penal face 
admisibilă acţiunea în repararea pagubei materiale sau a daunelor morale 
cauzate în acest mod. Rezultă, de exemplu, că inculpatul condamnat 
definitiv poate solicita repararea prejudiciului în măsura în care dovedeşte 
că măsurile preventive privative de libertate dispuse împotriva sa au fost 
nelegale. 

În ceea ce priveşte actele procesuale prin care poate fi stabilită 
privarea nelegală de libertate, acestea sunt, potrivit art. 539 alin. (2), 
următoarele: ordonanța procurorului, încheierea definitivă a judecătorului 
de drepturi şi libertăţi sau a judecătorului de cameră preliminară, precum şi 
încheierea definitivă sau hotărârea definitivă a instanței de judecată 
învestită cu judecarea cauzei. 

Ordonanţa procurorului poate conduce la stabilirea nelegalităţii 
` privării de libertate în următoarele cazuri: 

a) procurorul a infirmat ordonanța prin care organul de cercetare 
penală a luat măsura reţinerii, constatând încălcarea condiţiilor de luare a 
măsurii preventive, potrivit art. 209 alin. (14); 

b) procurorul ierarhic superior a infirmat ordonanța prin care 
procurorul a luat măsura reţinerii, constatând încălcarea condiţiilor de luare 

a măsurii preventive, potrivit art. 209 alin. (15); 
| c) procurorul a dispus soluţia clasării, făcându-se menţiune cu privire 
la încetarea de drept a măsurii arestării preventive sau arestului la domi- 
ciliu dispuse în cauză, conform art. 315 alin. (4); în acest caz, se poate 
invoca nelegalitatea privării de libertate, dacă netrimiterea în judecată s-a 
dispus în baza vreunuia dintre impedimentele prevăzute în art. 16 alin. (1) 
lit. a)-d), care lipsesc acţiunea penală de temei. 

Aşadar, în aceste trei cazuri, nelegalitatea privării de libertate rezultă 
fie din revocarea măsurii preventive (în primele două situații), fie din soluția 
clasării în baza unui impediment legal care exclude vinovăția persoanei. 

Spre exemplu, faptul că inculpatul a fost arestat preventiv în cursul 
urmăririi penale şi procurorul a dispus clasarea cauzei în baza constatării 
inexistenţei faptei reprezintă temei pentru declanşarea procedurii speciale 
reparatorii. În ipoteza în care însă netrimiterea în judecată a inculpatului 
aflat în arest la domiciliu a fost cauzată de prescripția răspunderii penale, 
împăcarea părţilor, intervenţia unui acord de mediere etc., opinăm în 
sensul inadmisibilității acţiunii în reparare. 

În cazul în care procurorul a dispus soluţia renunțării la urmărirea 
penală, făcându-se mențiune cu privire la încetarea de drept a măsurii 
arestării preventive sau arestului la domiciliu dispuse în cauză, potrivit 
art. 318 alin. (5) raportat la art. 315 alin. (4), considerăm, de asemenea, că 
nu poate fi solicitată repararea pagubei materiale sau a daunelor morale 
invocându-se nelegalitatea privării de libertate. 

Nelegala privare de libertate poate fi stabilită, de asemenea, prin 
„încheierea definitivă a judecătorului de drepturi şi libertăţi sau a judecăto- 
rului de cameră preliminară, pronunţată în cursul urmăririi penale sau în 
procedura de cameră preliminară, în cazul în care se dispune revocarea 
măsurii arestării preventive sau arestului la domiciliu, constatându-se că 
au apărut împrejurări noi din care rezultă nelegalitatea măsurii. evocarea 
măsurii preventive în cazul în care au încetat temeiurile care au deter- 
minat-o nu poate fundamenta introducerea unei acţiuni civile în reparare, 
deoarece constatarea încetării temeiurilor măsurii preventive nu aduce în 
discuție nelegalitatea măsurii. 

În acelaşi sens, poate fi constatată privarea nelegală de libertate prin 
intermediul încheierii definitive de încetare de drept a măsurii preventive, 
pronunţată de judecătorul de drepturi şi libertăți sau judecătorul de cameră 
preliminară în ipoteza încălcării termenelor maxime pe durata cărora pot fi 
luate măsurile preventive respective. 

Constatăm, cu acest prilej, faptul că în legea procesual penală nu se 
face referire la eventualitatea revocării internării medicale provizorii pentru 
motive de nelegalitate, în mod similar regimului instituit în materia măsu- 
rilor preventive, deşi prin această măsură de siguranță persoana poate fi 
privată de libertate pe parcursul procesului penal. 

Încheierea definitivă sau hotărârea definitivă a instanței de judecată 
învestită cu judecarea cauzei poate conduce la stabilirea nelegalităţii 
privării de libertate, în următoarele cazuri: 

a) pe parcursul judecății, instanţa a dispus revocarea sau încetarea 
de drept a măsurii arestării preventive sau arestului la domiciliu, 
constatându-se că au apărut împrejurări noi din care rezultă nelegalitatea 
măsurii sau că au fost încălcate termenele maxime prevăzute în lege; 

b) s-a dispus, prin hotărâre definitivă, achitarea inculpatului, în con- 
dițiile în care împotriva acestuia a fost luată pe parcursul procesului penal 
măsura arestării preventive sau măsura arestului la domiciliu; în acest 
ultim caz, apreciem că poate constitui temei pentru declanşarea procedurii 
compensatorii şi o hotărâre definitivă de încetare a procesului penal, 
pronunţată în anumite condiţii (de exemplu, s-a dispus încetarea pro- 
cesului penal în baza constatării lipsei autorizării sau sesizării at El 
competent necesară pentru punerea în mişcare a acțiunii penale, i 
inculpatul a fost.supus privării de libertate în cursul procesului penal; fi 

acest exemplu, existența unui impediment la punerea în mişcare a acţiunii 
penale face ca măsura arestării preventive să fie dispusă nelegal). 

Apreciem că procedura specială reparatorie poate fi declanşată şi în 
ipoteza privării nelegale de libertate ocazionată de soluţionarea unui 
mandat european de arestare sau a unui mandat de extrădare, în condiţiile 
Legii nr. 302/2004 privind cooperarea judiciară internaţională în materie 
penală. 


$ 3. Acţiunea pentru repararea prejudiciului 


3.1. Titularii acțiunii şi termenul de promovare a acțiunii 


Potrivit art. 541 alin. (1), acţiunea pentru repararea pagubei materiale 
(sau a daunelor morale, n.a.) poate fi pornită de persoana faţă de care s-a 
comis eroarea judiciară sau care a fost privată de libertate în mod nelegal. 
iar după moartea acesteia poate fi continuată sau pornită de către 
persoanele care se aflau în întreţinerea sa. Apreciem că este admisibilă şi 
introducerea acţiunii prin reprezentant convenţional, ipoteză în care 
procura specială de împuternicire se va ataşa la cererea propriu-zisă, sau 
prin avocat. 

Potrivit art. 541 alin. (2), acţiunea civilă în repararea prejudiciului 
poate fi introdusă în termen de 6 luni de la data rămânerii definitive a 
hotărârii instanţei de judecată, precum şi a ordonanţei sau încheierilor 
organelor judiciare, prin care s-a constatat eroarea judiciară, respectiv 
privarea nelegală de libertate. La stabilirea momentului de la care începe 
să curgă acest termen se vor avea în vedere actele procesuale menţionate 
în paragrafele 2.1. şi 2.2. din prezentul capitol. 

Cu privire la ordonanţele procurorului, chiar dacă terminologia 
utilizată nu este riguros exactă, prin rămânerea definitivă se înțelege 
situația în care acestea nu mai pot fi atacate de cei interesați. 

Se observă, comparativ cu reglementarea anterioară, micşorarea 
intervalului de timp în care petentul poate introduce cererea de la 18 luni la 
6 luni. 


3.2. Instanța competentă să soluţioneze acţiunea pentru 
repararea prejudiciului 


Pentru obținerea reparării prejudiciului, persoana îndreptăţită se 
poate adresa tribunalului în a cărei circumscripție domiciliază, chemând în 
judecată statul. În vederea judecării cauzei, instanța aplică dispozițiile din 
procedura obişnuită, cu menţiunea că statul este citat prin Ministerul 
Finanţelor Publice. 


578 TRATAT DE PROCEDURĂ PENALĂ. PARTEA SPECIALĂ 
PN ni 


Prin derogare de la regulile specifice procesului civil, acţiunea intro- 
dusă este scutită de taxa judiciară de timbru. 

La stabilirea întinderii reparaţiei se ţine seama de durata privării 
nelegale de libertate, precum şi de consecințele produse asupra persoa- 
nei, asupra familiei celui privat de libertate ori asupra persoanei față de 
care s-a produs eroarea judiciară. 

Astfel, privarea nelegală de libertate pentru 24 de ore, prin luarea 
"măsurii reţinerii, va reprezenta un temei pentru promovarea acţiunii repa- 
ratorii, dar soluţionarea pretențiilor persoanei în cauză va fi, în mod neîn- 
doielnic, categoric diferită fată de ipoteza dispunerii nelegale a arestării 
preventive pentru 180 de zile. De asemenea, ipoteze faptice diferite 
reprezintă o condamnare pe nedrept neurmată de punerea în executare a 
hotărârii şi o hotărâre de condamnare pe nedrept pusă în executare prin 
încarcerarea persoanei în cauză. Aceste diferențe conduc logic la soluții 
diferite ale instanţelor de judecată în ceea ce priveşte cuantificarea vătă- 
mării cauzate prin condamnarea nedreaptă ori prin privarea de libertate în 
mod nelegal. | 

Reparaţia constă în plata unei sume de bani! sau, ținându-se seama 
de condiţiile celui îndreptăţit la repararea pagubei şi de natură daunei 
produse, în constituirea unei rente viagere ori în obligaţia ca, pe cheltuiala 
statului, cel privat de libertate să fie încredințat unui institut de asistență 
socială şi medicală. 

Persoanelor îndreptățite la repararea pagubei, care înainte de pri- 
varea de libertate ori de încarcerare ca urmare a punerii în executare a 
unei pedepse ori măsuri educative privative de libertate erau încadrate în 
muncă, li se calculează, la vechimea în muncă stabilită potrivit legii, şi 
timpul cât au fost private de libertate. | 

Aceste modalităţi reparatorii nu se exclud reciproc. Ca atare, este 
posibil ca unei persoane faţă de care s-a produs o eroare judiciară sau a 
fost privată de libertate în mod nelegal să i se plătească o sumă de bani, 
dar, în acelaşi timp, să i se recunoască drept vechime în muncă perioada 
executării pedepsei. De asemenea, se poate constitui o rentă viageră Şi, în 
acelaşi timp, persoana în cauză să urmeze, gratuit, cursuri de reinserție 
socială la instituţii de profil. 


1 În practica instanţelor de judecată s-a apreciat că suma de 8.000 euro este 
proporţională cu prejudiciul moral cauzat prin arestarea preventivă a inculpatului timp de 7 
luni şi 5 zile, în condiţiile în care inculpatul a fost achitat prin hotărâre definitivă în 
respectiva cauză (C. Apel Craiova, s. | civ., dec. nr. 1853/2015, conform site-ului 
http://mww.rolii.ro/). Într-o altă cauză, instanța de judecată a considerat că este justificată 
obligarea Statului Român la plata sumei de 100.000 lei (aproximativ 22.000 euro) daune 
morale faţă de inculpatul arestat preventiv aproximativ 6 luni, față de care ulterior s-a 
dispus soluția definitivă a achitării (T. Bucureşti s. a V-a civilă, încheierea nr. 638/2016, 
conform site-ului http:/Awww.rolii.ro/. 

Reparaţia este în toate cazurile suportată de stat, prin Ministerul 
Finanţelor Publice. 


§ 4. Acţiunea în regres 


Potrivit art. 542 alin. (1), în cazul în care repararea pagubei a fost 
acordată persoanei față de care s-a produs o eroare judiciară sau față de 
care s-a dispus privarea nelegală de libertate, precum şi în situaţia în care 
statul român a fost condamnat de către o instanţă internaţională pentru 
vreunul dintre cazurile prevăzute la art. 538 şi art. 539, acţiunea în regres 
pentru recuperarea sumei achitate poate fi îndreptată împotriva persoanei 
care, cu rea-credință sau din culpă gravă, a provocat situația generatoare 
de daune sau împotriva instituţiei la care aceasta este asigurată pentru 
despăgubiri în caz de prejudicii provocate în exercițiul profesiunii. 

Se impune să notăm faptul că legiuitorul a prevăzut posibilitatea 
exercitării acţiunii în regres nu numai ca urmare a reparării pagubei 
materiale sau daunei morale de către instanța competentă potrivit art. 541 
alin. (3), ci şi ca efect al condamnării statului român de către o instanță 
internaţională pentru eroarea judiciară cauzată sau pentru nelegala privare 
de libertate. 

De asemenea, comparativ cu reglementarea anterioară, în confor- 
‘mitate cu care acţiunea în regres era obligatorie, de lege lata, acțiunea 
„poate fi îndreptată” împotriva persoanei, ceea ce conduce la constatarea 
caracterului facultativ al cererii, în funcţie de aprecierea Ministerului 
Finanţelor Publice. 

Acţiunea î în regres poate îi fi îndreptată numai împotriva unui judecător 
sau procuror, vinovat de săvârşirea infracțiunii de represiune nedreaptă, 
neglijență în serviciu, cercetare abuzivă ori de soluționarea unei cauze 
penale prin încălcarea prevederilor actelor internaționale în domeniul 
drepturilor omului ratificate de România (încălcare în urma căreia împotriva 
statului român s-ar pronunţa o hotărâre de condamnare). 


| Secţiunea a IX-a 
Procedura în caz de dispariţie a înscrisurilor judiciare 
$ 1. Consideraţii preliminare 
Pe parcursul procesului penal, precum şi după terminarea acestuia, este 


posibil ca anumite înscrisuri judiciare! sau chiar dosare penale să dispară. 


1 Prin înscrisuri judiciare trebuie să se înțeleagă atât orice înscris ca act procedural 
constatator, cât şi orice alt înscris ce serveşte ca instrument de dovadă în cadrul procesului 
penal. 

Prin termenul „dispariţie” trebuie să se înțeleagă atât pierderea 
înscrisurilor, cât şi distrugerea, degradarea sau sustragerea lori. Pentru 
cazurile în care soluționarea cauzei sau soluționarea unor aspecte 
postprocesuale impun refacerea înscrisurilor dispărute, legea a instituit o 
procedură specială în dispoziţiile art. 543-547. 

Procedura folosită în caz de dispariţie a înscrisurilor judiciare nu este 
o procedură specială propriu-zisă, ci o procedură specială asimilată, prin 
intermediul ei rezolvându-se alte probleme decât cele privind tragerea la 
răspundere penală, şi, în consecință, în această procedură nu sunt rezol- 
vate probleme care privesc fondul cauzei. 


$ 2. Obiectul procedurii speciale 


În dispoziţiile art. 544 alin. (1) se arată că, în cazul în care dosarul 
sau înscrisul dispărut este reclamat de un interes justificat şi nu poate fi 
refăcut potrivit procedurii obişnuite, procurorul, prin ordonanţă, ori instanța 
de judecată, prin încheiere, dispune, după caz, înlocuirea sau reconsti- 
tuirea dosarului sau înscrisului cu privire la care s-a constatat dispariția. 

Rezultă că procedura specială folosită în caz de dispariţie a dosa- 
relor judiciare şi a înscrisurilor judiciare se aplică numai dacă sunt realizate 
cumulativ condiţiile: 

a) dosarul sau înscrisul judiciar dispărut să fie reclamat de un interes 
justificat; | | 
b) dosarul sau înscrisul judiciar dispărut să nu poată fi refăcut potrivit 
procedurii obişnuite (în legătură cu această a doua condiţie, subliniem 
faptul că, pe parcursul procesului penal, prin metode criminalistice, pot fi 
refăcute înscrisurile rupte, arse, cu textul şters sau cu textul acoperit”; în 
cazul în care acest lucru nu este posibil, se poate apela la procedura 
specială pe care o analizăm). 

Aşa cum reiese din reglementarea obiectului acestei proceduri spe- 
ciale, pot fi înlocuite sau reconstituite atât înscrisurile judiciare, cât şi 
dosarele judiciare. 


1 Potrivit art. 275 alin. (1) C. pen., sustragerea, distrugerea, reținerea, ascunderea 
ori alterarea de mijloace materiale de probă sau de înscrisuri, în scopul de a împiedica 
aflarea adevărului într-o procedură judiciară, constituie infracţiunea de sustragere sau 
distrugere de probe ori de înscrisuri. 

"2 Cu privire la înţelesul noțiunii de „interes justificat”, a se vedea T. mun. Bucureşti, 
s. | pen., dec. nr. 487/1992, în V. Papadopol, V. Dobrinoiu, M. Apetrei, Codul de procedură 
penală, adnotat, vol. II, Partea specială, op. cit., p. 635. 

3 Cu privire la refacerea înscrisurilor deteriorate, a se vedea: C. Suciu, Crimina- 
listica, Ed. Didactică şi Pedagogică, Bucureşti, 1972, pp. 456-458; |. Mircea, Criminalistica, 
Ed. Didactică şi Pedagogică, Bucureşti, 1978, pp. 116-118; E. Stancu, Criminalistica, 
Tipografia Universităţii Bucureşti, 1981, pp. 278-282. 


ŢȚ 


PROCEDURI SPECIALE 581 
5 E ERA RR ASE RR e i RR E RR RT E E E E A 


Prin dosar judiciar se înțelege totalitatea înscrisurilor (documentelor) 
constatatoare ale actelor procesuale şi procedurale care reflectă activi- 
tatea desfăşurată într-o cauză penală. Intră în conţinutul dosarului penal şi 
alte înscrisuri care servesc ca mijloace de dovadă”. 


§ 3. Efectuarea procedurii speciale 


În realizarea procedurii speciale folosite în caz de dispariție a înscri- 
surilor judiciare pot fi distinse mai multe momente ale activității organelor 
competente. Astfel, există un moment al constatării dispariției înscrisului 
sau dosarului judiciar şi un moment al înlocuirii sau reconstituirii înscrisului 
judiciar. 


3.1. Constatarea dispariţiei dosarului sau înscrisului judiciar 


Potrivit art. 543 alin. (1), în cazul dispariţiei unui dosar judiciar sau a 
unui înscris care aparţine unui astfel de dosar, organul de urmărire penală 
sau preşedintele instanţei la care se găsea dosarul sau înscrisul întoc- 
meşte un proces-verbal prin care constată dispariția şi arată măsurile care 
s-au luat pentru găsirea lui. Pe baza procesului-verbal se procedează la 
aplicarea dispoziţiilor procedurii speciale de înlocuire sau reconstituire a 
înscrisului judiciar. 

În lumina dispoziţiilor legale ce reglementează modul de constatare a 
dispariţiei înscrisului judiciar, rezultă că procesul-verbal întocmit de organul 
judiciar marchează momentul declanşării procedurii speciale. Acest pro- 
ces-verbal are o dublă funcţionalitate, el fiind, în acelaşi timp, atât un act de 
constatare, cât şi un act de declanşare a procedurii de care ne ocupăm. 


3.2. Efectuarea procedurii speciale 


Pe baza procesului-verbal întocmit cu ocazia constatării dispariției 
înscrisului judiciar, procurorul (prin ordonanţă) sau instanța de judecată 
(prin încheiere) dispune, după caz, înlocuirea sau reconstituirea dosarului 
sau înscrisului dispărut. Încheierea instanței se dă fără citarea părților, 
afară de cazul în care instanța consideră necesară chemarea acestora. 
Încheierea nu este supusă niciunei căi de atac. 


1 Nu toate înscrisurile dintr-un dosar penal sunt documente constatatoare ale actelor 
procesuale sau procedurale. Sunt, spre exemplu, înscrisuri care servesc ca mijloace de 
probă, fără să consemneze însă efectuarea unor acte procesuale sau procedurale. Astfel, 
o scrisoare sau o chitanţă pot fi socotite înscrisuri judiciare, deşi prin ele nu se constată 
efectuarea unui act procedural sau procesual. 

3.2.1. Organele competente 


Potrivit dispoziţiilor art. 545, sunt competente să aplice procedura 
specială în caz de dispariţie a înscrisurilor judiciare următoarele organe: 

a) organul de urmărire penală la care se află cauza spre soluționare; 

b) instanţa de judecată la care se află cauza spre soluţionare; 

c) instanța la care dosarul se găseşte în conservare, ulterior soluțio- 
nării definitive. 

Organele indicate la lit. a) şi b) sunt competente în situaţia în care 
cauza se află în curs de soluţionare. Instanţa indicată la lit. c) este com- 
petentă în cauzele definitiv soluționate. 

Legea [art. 545 alin. (2)] prevede că în cazul în care constatarea 
dispariţiei s-a făcut de către un organ de urmărire penală sau de o instanţă 
de judecată, altele decât cele arătate mai sus, organul de urmărire penală 
sau instanța de judecată care a constatat dispariția trimite organului de 
urmărire penală sau instanţei de judecată competente toate materiale 
necesare efectuării înlocuirii sau reconstituirii înscrisului dispărut.  : 

Potrivit art. 545 alin. (3), în cazul dispariţiei unui dosar judiciar în 
cursul procedurii de cameră preliminară, înlocuirea sau reconstituirea se 
efectuează de instanţa în cadrul căreia funcționează camera preliminară. 


3.2.2. Înlocuirea înscrisului dispărut 


În situaţia în care există copii oficiale ale înscrisului dispărut, se 
poate proceda la înlocuirea lui. În acest scop, organul de urmărire penală 
sau instanța de judecată ia măsuri pentru obținerea copiei. 

În practică, în mod curent, înscrisurile sunt întocmite în mai multe - 
exemplare şi, în consecință, uşurează mult sarcina organelor judiciare în 
cazul în care este necesară înlocuirea unui înscris dispărut!. 

Copia obținută ţine locul înscrisului original (până la găsirea acestuia). 

Persoanei sau autorităţii care a predat copia oficială i se eliberează o 
copie certificată a acesteia. 


3.2.3. Reconstituirea înscrisurilor judiciare 


În ipoteza în care nu există o copie oficială a înscrisului dispărut, 
organul de urmărire penală sau instanța de judecată procedează la 


1 De exemplu, potrivit art. 242 alin. (6), în vederea judecării cererii de revocare a 
măsurii preventive, în cursul urmăririi penale, procurorul înaintează judecătorului de drep- 
turi şi libertăţi dosarul cauzei sau copie a acestuia certificată de grefa parchetului. 

reconstituirea înscrisului sau dosarului dispărut. Reconstituirea unui dosar 
se face prin reconstituirea înscrisurilor pe care le conținea. 

În vederea reconstituiri, poate fi folosit orice mijloc de probă. Aşadar, 
pot fi ascultate părțile, martorii, se pot face noi expertize. 

Rezultatele reconstituirii se constată, după caz, prin ordonanța pro- 
curorului sau prin hotărârea instanţei dată cu citarea părţilor, după asculta- 

„rea acestora şi a procurorului. Neprezentarea părţilor legal citate nu împie- 
dică judecarea cauzei. 

Hotărârea instanței dată cu ocazia constatării reconstituirii înscrisu- 
rilor judiciare este supusă apelului. 

Împotriva ordonanţei procurorului privind rezultatul reconstituirii orice 
persoană care justifică un interes legitim poate face plângere, dispozițiile 
art. 336-339 aplicându-se în mod corespunzător. 

Întrucât legea nu prevede norme derogatorii aplicabile cu privire la 
exercitarea apelului în această procedură specială, socotim că sunt inci- 
dente dispoziţiile din procedura obişnuită referitoare la această cale de 
atac. 


Secţiunea a X-a 


Cooperarea judiciară internaţională în materie penală 
§ 1. Consideraţii preliminare 


În cadrul politicii de cooperare internaţională, țara noastră are relaţii 
diplomatice şi consulare cu numeroase state. De asemenea, România are 
legături pe plan economic cu multe state ale lumii. 

Pentru a asigura un cadru juridic corespunzător relaţiilor sale inter- 
naţionale, România a devenit parte la peste 3.500 de tratate, dintre care un 
procent ridicat priveşte asistența juridică în cauzele civile şi penale. Amintim, 
în acest sens, tratatele încheiate cu Ungaria!, Federaţia Rusă?, Albania”, 


. şes» a 


penale, ratificat prin Decretul nr. 505/1958, publicate în B. Of. nr. 2/17.01.1959. 

2 Tratatul din 3.04.1958 privind asistența juridică în cauzele civile, familiale şi 
penale, ratificat prin Decretul nr. 334/1958, publicate în B. Of. nr. 30/4.08.1958. Vala- 
bilitatea tratatului a fost confirmată prin Legea nr. 93/2006 pentru ratificarea Protocolului 
dintre Guvernul României şi Guvernul Federaţiei Ruse privind inventarierea înțelegerilor 
bilaterale încheiate între România şi Uniunea Republicilor Sovietice Socialiste (M. Of. 
nr. 342/17.04.2006). 

3 Tratatul din 12.09.1960 privind asistența juridică în cauzele civile, familiale şi 
penale, ratificat prin Decretul nr. 334/1958, publicate în B. Of. nr. 4/18.01.1961. 

Polonia, Germania2, China?, Statele Unite ale Americii*, Canada”. De 
asemenea, convenții de asistență juridică în materie penală au fost 
încheiate cu Maroc, Mongolia”, Franţa, Belgia”, Republica Arabă Siria'?, 
Republica Algeria'1, Republica Cuba'?, Republica Arabă Egipt'?, Spania‘. 
Dintre actele internaţionale cu implicaţii penale la care România este parie, 
amintim Convenţia Consiliului Europei privind corupția‘, Convenţia 
„Naţiunilor Unite împotriva corupției€, Convenţia Consiliului Europei privind 
criminalitatea informatică!7, Convenţia Consiliului Europei privind despă- 
gubirea victimelor infracţiunilor violente’, Convenţia Consiliului Europei 


1 Tratatul din 25.01.1962 privind asistenţa juridică şi relaţiile juridice în cauzele 
civile, familiale şi penale, ratificat prin Decretul nr. 323/1962, publicate în B. Of. 
nr. 13/4.06.1962. i 

2 Tratatul din 19.03.1982 privind asistenţa juridică în materie civilă şi penală, ratificat 
prin Decretul nr. 261/1982, publicate în B. Of. nr. 66/16.07.1982. 

3 Tratatul din 16.01.1991 privind asistenţa juridică în materie civilă şi penală, ratificat 
prin Legea nr. 12/1992, publicate în M. Of. nr. 32/3.03.1992 De asemenea, amintim 
Tratatul din 1.07.1996 privind extrădarea, ratificat prin Legea nr. 118/1998, publicate în 
M. Of. nr. 222/17.06.1998. | 

"+ Tratatul din 26.05.1999 privind asistenţa juridică în materie penală, ratificat prin 
O.G. nr. 93/1999, publicate în M. Of. nr. 425/31.08.1999. 

5 Tratatul din 25.05.1998 privind asistența juridică reciprocă în materie penală, 
ratificat prin Legea nr. 106/1999, publicată în M. Of. nr. 284/21.06.1999. 

5 Convenţia privind asistența juridică în materie civilă şi penală, ratificată prin 
Decretul nr. 291, publicate în B. Of. nr. 79/23.06.1973. 

7 Convenţia privind asistenţa juridică în materie civilă şi penală, ratificată prin 
Decretul nr. 415, publicate în B. Of. nr. 116/31.07.1973. 

8 Convenţia din 5.11.1975 privind asistenţa juridică în materie penală şi extrădarea, 
ratificată prin Decretul nr. 78/1975, publicate în B. Of. nr. 80/23.07.1975. 

9 Convenţia din 14.10.1976 privind extrădarea şi asistența judiciară în materie 
penală, ratificată prin Decretul nr. 82/1977, publicate în B. Of. nr. 34-35/23.04.1977. 

10 Convenţia din 2.12.1978 privind asistența judiciară în materie civilă, familială şi 
penală, ratificată prin Decretul nr. 70/1979, publicate în B. Of. nr. 19/5.03.1979. 

1 Convenţia din 28.06.1979 privind asistenţa juridică în materie civilă, familială şi 
penală, ratificată prin Decretul nr. 418/1979, publicate în B. Of. nr. 97/8.12.1979. 

12 Convenţia din 23.06.1980 privind asistenţa juridică în materie civilă, familială şi 
penală, ratificată prin Decretul nr. 67/1981, publicate în B. Of. nr. 19/27.03.1981. 

13 Convenţia din 28.06.2001 privind asistenţa judiciară în materie penală, transferul 
condamnaților şi extrădarea, ratificată prin Legea nr. 438/2002, publicate în: M. Of. 
nr. 516/17.07.2002. 

14 Convenția din 30.03.2006 privind cooperarea în lupta împotriva criminalității, 
ratificată prin Legea nr. 495/2006, publicate în M. Of. nr. 1051/29.12.2006. 

15 Convenţia a fost ratificată prin Legea nr. 27/2002, publicată în M. Of. 
nr. 65/30.01.2002. 

15 Convenţia a fost ratificată prin Legea nr. 365/2004, publicată în M. Of. 
nr. 903/5.10.2004. | 

17 Convenţia a fost ratificată prin Legea nr. 64/2004, publicată în M. Of. 
nr. 343/20.04.2004. 

18 Convenţia a fost ratificată prin Legea nr. 304/2005, publicată în M. Of. 
nr. 960/28.10.2005. 

privind lupta împotriva traficului de ființe umane!, Convenţia Internaţională 
privind reprimarea actelor de terorism nuclear?, Convenţia Consiliului 
Europei privind prevenirea terorismului”, Convenţia Consiliului Europei 
privind spălarea, descoperirea, sechestrarea şi confiscarea produselor 
infracțiunii şi finanțarea terorismului“ etc. 

Cooperarea judiciară internaţională în materie penală constituie o 
expresie a colaborării între statele suverane, colaborare menită să con- 
solideze solidaritatea internaţională în lupta contra fenomenului cri- 
minalității. 


$ 2. Forme de cooperare judiciară internaţională în 
materie penală 


2.1. Noţiuni introductive 


În accepțiunea sa largă, potrivit art. 1 alin. (1) din Legea nr. 302/2004, 
cooperarea judiciară internaţională în materie penală cuprinde extrădarea, 
predarea în baza unui mandat european de arestare, transferul de pro- 
ceduri în materie penală, recunoaşterea şi executarea hotărârilor, transfe- 
'rarea persoanelor condamnate, asistenţa judiciară în materie penală şi alte 
forme de cooperare. 

În ceea ce priveşte asistenţa judiciară internaţională, această formă a 
cooperării internaţionale are în vedere următoarele activități: comisiile 
rogatorii internaţionale, audierile prin videoconferință, transmiterea spon- 
tană de informații, livrări supravegheate, anchete sub acoperire, supra- 
vegherea transfrontalieră, interceptarea şi înregistrarea convorbirilor şi 
comunicărilor, înfăţişarea în statul solicitant a martorilor, experților şi a 
persoanelor urmărite, notificarea actelor de procedură care se întocmesc 
ori se depun într-un proces penal, cazierul judiciar. 

Modalităţile specifice de cooperare polițienească internaţională, în 
măsura în care nu se află sub control judiciar, nu sunt considerate forme 
de cooperare judiciară internaţională. 


1 Convenţia a fost ratificată prin Legea nr. 300/2006, publicată în M. Of. 
nr. 622/19.07.2006. 

2 Convenţia a fost ratificată prin Legea nr. 369/2006, publicată în M. Of. 
nr. 847/16.10.2006. 

3 Convenţia a fost ratificată prin Legea nr. 411/2006, publicată în M. Of. 
nr. 949/24.11.2006. 

4 Convenţia a fost ratificată prin Legea nr. 420/2006, publicată în M. Of. 
nr. 968/4.12.2006. 

5 R.M. Stănoiu, Asistenţa juridică internaţională în materie penală, Ed. Academiei, 
Bucureşti, 1975, p. 14. 

2.2. Extrădarea şi predarea în baza unui mandat european 
de arestare, forme ale cooperării judiciare internaţionale 
în materie penală 


2.2.1. Aspecte preliminare 


| Atât extrădarea, cât şi predarea în baza unui mandat european de 
arestare sunt forme ale cooperării judiciare internaţionale penale care au 
drept scop predarea anumitor persoane, față de care se desfăşoară o 
urmărire penală sau care este trimisă în judecată ori care esie căutată 
pentru executarea unei pedepse, de pe teritoriul unui stai solicitat către un 
alt stat, solicitant, în baza unor tratate bilaterale, a unor convenții multila- 
terale sau, în cazul statelor membre ale Uniunii Europene, în baza 
Deciziei-cadru nr. 584/JAI din 13.06.2002 privind mandatul european de 
arestare şi procedurile de predare între statele membre. 

În aceste condiţii, în cele ce urmează vom prezenta aspecte succinte 
care privesc atât procedura extrădării, cât şi procedura predării în baza 
unui mandat european de arestare. | 


2.2.2. Extrădarea 


2.2.2.1. Cadru legal. Forme ale extrădării 


Procedura extrădării se desfăşoară, în principal, în baza Convenţiei 
europene de extrădare! şi în conformitate cu prevederile Titlului II din 
Legea nr. 302/2004 privind cooperarea judiciară internaţională în materie 
penală. De asemenea, România a încheiat acte bilaterale prin care s-a 
reglementat procedura extrădării cu o serie de state, după cum urmează: 
Albania, Brazilia3, Egipt“, Moldovas etc. | 


1 Convenţia europeană de extrădare, încheiată la Paris la 13.12.1957, cu Protocoalele 
sale adiţionale încheiate la Strasbourg la 15.10.1975 şi 17.03.1978, a fost ratificată de 
România prin Legea nr. 80/1997 (M. Of. nr. 89/14.05.1997). Convenţia europeană de 
extrădare se aplică în relaţia cu cele 46 de state membre ale Consiliului Europei, care sunt 
părți semnatare ale acestui act multilateral. De asemenea, părți ale Convenţiei europene de 
extrădare sunt şi o serie de state nemembre ale Consiliului Europei, care au participat la 
elaborarea convenției ori care au fost invitate să adere la convenție (Australia, Bahamas, 
Bolivia, Canada, Statele Unite ale Americii, Israel, Venezuela etc). 

2 Tratatul din 12.09.1960 privind asistenţa juridică în cauzele civile, familiale şi 
penale, ratificat prin Decretul nr. 334/1958, publicate în B. Of. nr. 4/18.01.1961. - 

3 Tratatul din 11.08.2003 privind extrădarea, ratificat prin Legea nr. 259/2004, 
publicate în M. Of. nr. 613/7.07.2004. 

4 Convenţia din 28.06.2001 privind asistenţa judiciară în materie penală, transferul 
condamnaților şi extrădarea, ratificată prin Legea nr. 438/2002, publicate în M. Of. 
nr. 516/28.06.2001. 

5 Tratatul din 6.07.1996 privind asistenţa juridică în materie civilă şi penală, ratificat 
prin Legea nr. 177/1997, publicate în M. Of. nr. 310/13.11.1997. 

În măsura în care statele cu care România a încheiat instrumente 
juridice internaţionale sunt părți semnatare ale Convenţiei europene de 
extrădare, dispozițiile acesteia din urmă prevalează. 

Având în vedere dispozițiile Legii nr. 302/2004 privind cooperarea 
judiciară internaţională în materie penală, se disting două forme ale extră- 
dării: extrădare pasivă şi extrădare activă. 


2.2.2.2. Procedura extrădării pasive 


Extrădarea pasivă reprezintă o formă a cooperării judiciare interna- 
tionale în materie penală prin intermediul căreia, la cererea unui stat străin, 
sunt predate acelui stat persoanele aflate pe teritoriul României care sunt 
urmărite penal sau sunt trimise în judecată pentru săvârşirea unei infrac- 
țiuni ori sunt căutate în vederea executării unei măsuri de siguranță, a unei 
pedepse sau a unei alte hotărâri a instanţei penale pronunțate în statul 
solicitant. 

Conform art. 19 din Legea nr. 302/2004, nu pot fi extrădate din 
România următoarele categorii de persoane: a) cetățenii români, dacă nu 

“sunt întrunite condiţiile prevăzute în lege‘; b) solicitanţii de azil, beneficiarii 
statutului de refugiat sau ai protecției subsidiare în România, în cazurile în 
care extrădarea ar avea loc în ţara de origine sau în orice alt stat în care 
viaţa ori libertatea acestora ar fi pusă în pericol sau în care ar fi supuşi la 
tortură, tratamente inumane şi degradante; c) persoanele străine care se 
bucură în România de imunitate de jurisdicție, în condiţiile şi în limitele 
stabilite prin convenţii sau prin alte înțelegeri internaționale; d) persoanele 
străine citate din străinătate în vederea audierii ca suspecți, persoane 
vătămate, părţi, martori sau experţi ori interpreți în fața unei autorități 
judiciare române solicitante, în limitele imunităţilor conferite prin convenție 
internaţională. 

Prin lege sunt reglementate ipoteze de respingere a cererii de extră- 
dare. Motivele de respingere sunt, după caz, obligatorii sau facultative. Ca 
atare, cererea de extrădare va fi respinsă în mod obligatoriu numai atunci 
când: a) nu a fost respectat dreptul la un proces echitabil în sensul 


1 Cetăţenii români pot fi extrădaţi din România în baza convențiilor internaționale 
multilaterale la care aceasta este parte şi pe bază de reciprocitate, dacă este îndeplinită 
cel puţin una dintre următoarele condiții: a) persoana extrădabilă domiciliază pe teritoriul 
statului solicitant la data formulării cererii de extrădare; b) persoana extrădabilă are şi cetă- 
tenia statului solicitant; c) persoana extrădabilă a comis fapta pe teritoriul sau împotriva 
unui cetățean al unui stat membru al Uniunii Europene, dacă statul solicitant este membru 
al Uniunii Europene. (2) În cazurile prevăzute la lit. a) şi c), atunci când extrădarea se 
solicită în vederea efectuării urmăririi penale sau a judecății, o condiție suplimentară este 
ca statul solicitant să dea asigurări considerate ca suficiente că, în cazul condamnării la o 
pedeapsă privativă de libertate printr-o hotărâre judecătorească definitivă, persoana extră- 
dată va fi transferată în vederea executării pedepsei în România. De asemenea, cetățenii 
români pot fi extrădaţi în baza dispoziţiilor tratatelor bilaterale şi pe bază de reciprocitate. 

Convenţiei europene pentru apărarea drepturilor omului şi a libertăților 
fundamentale sau al oricărui alt instrument internaţional pertinent în 
domeniu, ratificat de România; b) există motive serioase să! se creadă că 
"extrădarea este solicitată în scopul urmăririi sau pedepsirii unei persoane 
pe motive de rasă, religie, sex, naţionalitate, limbă, opinii politice sau ideo- 
logice ori de apartenenţa la un anumit grup social; c) situația persoanei 
riscă să se agraveze din unul dintre motivele enunțate la lit. b); d) cererea 
- este formulată într-o cauză aflată pe rolul unor tribunale extraordinare, 
altele decât cele constituite prin instrumentele internaţionale pertinente, 
sau în vederea executării unei pedepse aplicate de un asemenea tribunal; 
e) se referă la o infracţiune de natură politică sau la o infracţiune conexă 
unei infracţiuni politice; f) se referă la o infracţiune militară care nu consti- 
tuie infracțiune de drept comun. | 

Cererea de extrădare poate fi respinsă: a) atunci când fapta care 
motivează cererea face obiectul unui proces penal în curs sau atunci când 
această faptă poate face obiectul unui proces penal în România; b) dacă 
predarea persoanei. este susceptibilă să aibă consecințe de o gravitate 
deosebită pentru ea, în special din cauza vârstei sau a stării sale de 
sănătate. 

În practica instanţelor de judecată s-a decis respingerea cererii de 
extrădare în ipoteza în care autorităţile statului solicitant nu au transmis 
originalul sau copia rechizitoriului ori a unor alte acte procesuale având 
putere egală, iar din actele transmise în sprijinul cererii de extrădare nu 
rezultă data şi locul săvârşirii faptelor, calificarea juridică a acestora, pre- 
cum şi dispoziţiile legale aplicabile, neexistând nici declarația asupra 
dreptului aplicabil. | 

în vederea extrădării din România, cererea de extrădare, formulată 
în scris de autoritatea competentă a statului solicitant, se adresează 
Ministerului Justiţiei. Dacă cererea se adresează pe cale diplomatică, ea 
se transmite neîntârziat Ministerului Justiţiei. O altă cale va putea fi con- 
venită prin înțelegere directă între statul solicitant şi statul român solicitat. 

La cererea de extrădare pasivă, în mod obligatoriu, se vor anexa: 

a) în funcţie de faza procesului penal, originalele sau copiile auten- 
tice ale hotărârii de condamnare definitive, cu menţiunea rămânerii defi- 
nitive, deciziilor pronunţate ca urmare a exercitării căilor legale de atac, 
mandatului de executare a pedepsei închisorii, respectiv originalele sau 
copiile autentice ale mandatului de arestare preventivă, rechizitorului sau 
ale altor acte având putere egală; | 

b) o expunere a faptelor pentru care se cere extrădarea (data şi locul 
săvârşirii lor, calificarea lor juridică şi referirile la dispoziţiile legale care le 
sunt aplicabile se vor indica în modul cel mai exact posibil); 


1Î.C.C.J., s. pen., dec. nr. 6976/2005, în Buletinul jurisprudenţei, Culegere de decizii 
pe anul 2005, op..cit, pp. 1033-1034. £ 


>. 

c) o copie a dispoziţiilor legale aplicabile sau, dacă aceasta nu este 
cu putință, o declaraţie asupra dreptului aplicabil, precum şi semnal- 
mentele cele mai precise ale persoanei extrădabile şi orice altă informaţie 
de natură să determine identitatea şi naționalitatea acesteia; 

d) date privind durata pedepsei neexecutate, în cazul cererii de 
extrădare a unei persoane condamnate care a executat numai o parte din 
pedeapsă. 

Principiul în materia extrădării, beneficiind de reglementare atât la 
nivel constituțional [art. 19 alin. (4)], cât şi în cuprinsul Legii nr. 302/2004 
[art. 37 alin. (1)], constă în aceea că extrădarea din România se hotărăşte 
de justiţie. 

În procedura extrădării pasive, Ministerul Justiției îndeplineşte atribu- 
tiile autorităţii centrale, constând în îndeplinirea următoarelor activităţi: 
a) primirea cererii de extrădare; b) examinarea cererii de extrădare şi a 
actelor anexate acesteia din punctul de vedere al regularității interna- 
tionale; c) transmiterea cererii de extrădare şi a actelor anexate acesteia 
procurorului general competent; d) restituirea motivată a cererii de extră- 
dare şi a actelor anexate acesteia când se impune; e) punerea în exe- 
cutare, în colaborare cu Ministerul Administraţiei şi Internelor, a hotărârii 
definitive prin care s-a dispus extrădarea; f) comunicarea către autoritatea 
centrală a statului solicitant a soluţiei date cererii de extrădare sau a cererii 
de arestare provizorie în vederea extrădării, pronunțată de autoritatea 
judiciară competentă. 

Competența privind desfăşurarea procedurii extrădării pasive apar- 
tine curţii de apel în a cărei circumscripție a fost localizată persoana extră- 
dabilă şi parchetului de pe lângă această instanță. În cazul în care statul 
solicitant solicită în acelaşi timp extrădarea a două sau a mai multor 
persoane, cercetate în aceeaşi cauză penală sau în cauze conexe, care 
au fost localizate în circumscripțiile unor curţi de apel diferite, competența 
soluționării cererilor de extrădare aparține Curţii de Apel Bucureşti. 

Cererea de extrădare şi actele anexe se transmit de Ministerul 
Justiţiei, în cel mult 48 de ore, procurorului general al parchetului de pe 
lângă curtea de apel în a cărei circumscripție domiciliază ori a fost semna- 
lată prezenţa persoanei extrădabile sau, în cazul în care nu se cunoaşte 
locul unde se află persoana, e bo albina general al Parchetului de pe 
lângă Curtea de Apel Bucureşti”. 

Procurorul general competent sau procurorul desemnat de acesta 
procedează, în 48 de ore de la primirea cererii de extrădare şi a actelor 
anexe, la identificarea persoanei extrădabile. Acesteia i se aduce la cunoş- 
tintă conţinutul actelor transmise de autoritățile statului solicitant. 


1 Cu excepția cazurilor de restituire prevăzute la art. 39 alin. (2) din Legea 
nr. 302/2004. 

După identificare, procurorul va proceda la sesizarea de îndată a 
curții de apel competente (curtea de apel în a cărei circumscripție a fost 
prinsă persoana extrădabilă), pentru a aprecia asupra luării măsurii 
arestării provizorii în vederea extrădării persoanei extrădabile şi conti- 
nuarea procedurii judiciare de soluționare a cererii de extrădare. 

În vederea soluționării cererii de extrădare, instanța competentă 
poate dispune arestarea provizorie a persoanei extrădabile. Cererea de 
arestare provizorie în vederea extrădării şi cererea de extrădare se solu- 
ționează de un complet format dintr-un judecător al secției penale a curții 
de apel competente. Măsura poate fi prelungită, fără ca durata totală a 
arestării provizorii să poată depăşi 180 de zile. 

În cursul soluționării cererii de extrădare, instanța verifică periodic, 
dar nu mai târziu de 30 de zile, necesitatea menţinerii arestării provizorii, 
putând dispune, după caz, menţinerea arestării provizorii sau înlocuirea 
acesteia cu măsura arestului la domiciliu, controlului judiciar sau pe 
cauţiune. Măsura arestării provizorii se înlocuieşte cu arestul la domiciliu, - 
controlul judiciar sau pe cauţiune numai în cazuri bine justificate şi'numai 
dacă instanța apreciază că persoana extrădabilă nu va încerca să se 
sustragă de la judecarea cererii de extrădare. 

“Un element procedural specific procedurii extrădării pasive este 
reprezentat de posibilitatea arestării provizorii a persoanei extrădabile, în 
caz de urgenţă. Privarea de libertate, în acest caz, se poate dispune 
anterior primirii cererii de extrădare, ca urmare a cererii statului solicitant. 
De asemenea, o regulă derogatorie în această ipoteză constă în durata 
arestării preventive, care nu poate depăşi 40 de zile, cu excepția cazului în 
care prin tratatul aplicabil relaţiei cu statul solicitant este prevăzută o 
durată mai mare. | | 

Judecarea cererii de extrădare se face în şedinţă publică (în ipoteza 
în care procurorul sau persoana extrădabilă se opun, se poate deroga de - 
la caracterul public al şedinţei de judecată) prin respectarea următoarei 
proceduri: 

1) persoana extrădabilă, asistată gratuit de un interpret şi de un 
apărător ales sau desemnat din oficiu, va fi audiată, în urma audierii aces- 
teia, se va constata fie acceptul acesteia la extrădarea voluntară (în 
această ipoteză procedura jurisdicțională este finalizată), fie refuzul la 
extrădare (în această ipoteză se va continua procedura judecării cererii de 
extrădare); 

2) procurorul participă în mod obligatoriu; 

3) la solicitarea procurorului de şedinţă sau a persoanei extrădabile, 
instanța poate acorda un termen de maximum 8 zile, peniru motive 
justificate; 

4) persoana extrădabilă îşi poate formula apărările oral şi în scris; 
totodată, va putéa propune probe; dosarul cauzei este pus la dispoziția 

apărătorului acesteia pentru a putea prezenta, în scris şi în termen de 8 
zile, opoziţia motivată la cererea de extrădare şi a indica mijloacele de 
probă admise de legea română; 

5) numărul de martori care pot fi propuşi instanţei de judecată este 
de cel mult doi; 

6) mijloacele de probă încwviințate de instanţă vor fi administrate în 
termen de maximum 15 zile, în prezenţa persoanei extrădabile, asistată de 
apărător şi, dacă este nevoie, de interpret, precum şi a procurorului. 

Curtea de apel competentă în soluționarea cererii de extrădare va 
putea să dispună, după caz: 

a) conexarea dosarelor, în cazul unui concurs de cereri de extrădare, 
chiar dacă se referă la fapte diferite sau sunt înregistrate la curţi de apel 
diferite, competența teritorială aparținând curții de apel cea dintâi sesizată, 

b) amânarea soluționării cererii de extrădare pentru un termen de 2 
luni, cu posibilitatea reiterării cererii, şi acordarea unui ultim termen de încă 
2 luni, în cazul necesităţii de a primi informaţii suplimentare de la statul 
solicitant; 

c) admiterea sau respingerea cererii de extrădare, prin sentință, dacă 
se constată îndeplinirea sau nu a condiţiilor legale. 

În cazul în care cererea de extrădare este admisă, instanța va 
dispune menţinerea stării de arestare provizorie în vederea extrădării până 
la predarea persoanei extrădate statului solicitant. De asemenea, dacă se 
dispune remiterea de obiecte, se va face mențiune în sentință, întoc- 
mindu-se şi anexându-se un inventar al acestor bunuri. 

În cazul respingerii cererii de extrădare, se va dispune punerea în 
libertate a persoanei extrădabile (nu este relevant, în acest sens, dreptul 
- Ministerului Public de a contesta sentința pronunţată, caracterul suspensiv 
de executare nefiind operant în ceea ce priveşte starea de arestare 
preventivă provizorie). 

Hotărârea asupra extrădării poate fi atacată cu contestaţie de 
procurorul general competent (din oficiu sau la cererea ministrului justiţiei) 
şi de persoana extrădabilă, în termen de 5 zile de la pronunțare, la Secția 
penală a Înaltei Curți de Casaţie şi Justiţie. Contestaţia declarată împotriva 
hotărârii prin care s-a respins cererea de extrădare este suspensivă de 
executare. Contestaţia declarată împotriva hotărârii prin care s-a dispus 
extrădarea este suspensivă de executare, cu excepția dispozițiilor refe- 
ritoare la starea de arest provizoriu în vederea extrădării. 

Principalul efect al unei hotărâri judecătoreşti definitive prin care s-a 
dispus extrădarea unei persoane îl reprezintă predarea acestei persoane 
către autorităţile judiciare competente ale statului solicitant. În acest sens, 
baza legală necesară şi suficientă pentru predarea extrădatului constă 
într-un extras al hotărârii de extrădare. 

Predarea persoanei extrădate va fi fixată în termen de 15 zile 
începând de la data la care hotărârea de extrădare a devenit definitivă, de 
regulă într-un punct de frontieră al statului român. 

Menţionăm, de asemenea,.că în Legea nr. 302/2004 sunt regle- 
mentate şi ipoteze în care predarea persoanei extrădate este amânată 
(existența unui proces penal aflat în faza de urmărire penală în fața 
autorităţilor judiciare române împotriva persoanei extrădate; persoana 
extrădată se află în executarea unei pedepse privative de libertate; per- 
soana extrădată suferă de o boală care face imposibilă predarea imediată, 
conform concluziilor cuprinse într-un un raport de expertiză medico-legală,; 
persoana extrădată este gravidă, are un copil mai mic de un an; predarea 
imediată ar avea consecinţe grave pentru persoana extrădată sau familia 
acesteia). 


2.2.2.3. Procedura extrădării active 


Extrădarea activă reprezintă o formă a cooperării judiciare interna- 
tionale în materie penală prin intermediul căreia, la cererea autorităților 
române, statul străin solicitat predă persoanele aflate pe teritoriul său care 
sunt urmărite penal sau sunt trimise în judecată pentru săvârşirea unei 
infracțiuni ori sunt căutate în vederea executării unei pedepse sau a unei 
măsuri de siguranţă în România. 

Dispoziţiile legale prin care sunt reglementate condiţiile necesare 
pentru extrădarea pasivă se aplică şi în procedura extrădării active, potrivit 
art. 63 alin. (1) din Legea nr. 302/2004 privind cooperarea judiciară 
internaţională în materie penală. 

Suplimentar acestor condiţii, pentru ca România să poată solicita 
extrădarea unei persoane în vederea efectuării urmăririi penale, se impune 
ca împotriva acelei persoane să fie pusă în mişcare acțiunea penală, în 
condiţiile prevăzute în Codul de procedură penală. 

Competența de a întocmi şi transmite cererile de extrădare în 
numele statului român revine Ministerului Justiției. 

În vederea extrădării active a unei persoane care nu se mai găseşte 
pe teritoriul României, se poate declanşa darea în urmărire internaţională, 
procedură prin care se înțelege darea în urmărire prin canalele Organi- 
zației Internaţionale de Poliţie Criminală — Interpol — sau introducerea în 
Sistemul de Informaţii Schengen a unei semnalări cu privire la o persoană 
căutată pentru a fi arestată în vederea extrădării. 

Darea în urmărire internaţională se dispune de către Centrul de 
Cooperare Poliţienească Internaţională din cadrul Inspectoratului General 
al Poliţiei Române la cererea instanţei care a emis mandatul de arestare 
preventivă sau a jistanţei de executare. Emiterea ea Alu de urmărire 

internaţională, în vederea extrădării, nu presupune întocmirea unei înche- 
ieri, nefiind o procedură jurisdicţională”. 

Instanța de executare sau instanţa care a emis mandatul de arestare 
preventivă pe numele persoanei extrădabile va stabili prin încheiere dacă 
sunt îndeplinite condiţiile legale pentru a se putea solicita extrădarea 
activă. Această dispoziţie presupune informarea instanţei de către Centrul 
de Cooperare Poliţienească Internaţională din cadrul Inspectoratului 
General al Poliţiei Române, prin structura specializată?, sau de către 
Ministerul Justiţiei despre localizarea pe teritoriul unui stat străin a persoa- 
nei date în urmărire internaţională sau căutate de autoritățile judiciare 
române. Judecata se face de urgenţă şi cu precădere, în camera de 
consiliu, de un complet format dintr-un singur judecător, cu participarea 
procurorului şi fără citarea părţilor. Judecătorul se pronunţă prin încheiere 
motivată, dată în camera de consiliu. 

Încheierea prin care se solicită extrădarea activă poate fi atacată cu 
contestaţie de procuror, în termen de 24 de ore de la pronunțare. Dosarul 
cauzei este înaintat instanței ierarhic superioare, în termen de 24 de ore. 
Contestaţia se judecă în termen de cel mult 3 zile de către instanța 
superioară. Instanţa ierarhic superioară va restitui dosarul primei instanţe, 
în termen de 24 de ore de la soluţionarea contestaţiei. 
| Încheierea definitivă pentru solicitarea extrădării, însoţită de actele 
prevăzute în lege, se comunică de îndată Ministerului Justiției. 

în cazul constatării îndeplinirii examenului de regularitate interna- 
țională, Ministerul Justiției întocmeşte cererea de extrădare şi o transmite, 
însoţită de actele anexe, autorităţii competente a statului solicitat. 

în cazul admiterii cererii de extrădare, persoana în cauză va fi adusă 
în România, fiind predată, de urgență, administraţiei penitenciarelor sau 
autorităţii judiciare competente, după caz. 


2.2.3. Predarea în baza unui mandat european de arestare 


Începând cu 1 ianuarie 2007, data aderării României la Uniunea 
Europeană, dispoziţiile referitoare la extrădare sunt înlocuite, în relația cu 
statele membre ale Uniunii Europene, de Decizia-cadru nr. 584/JAI din 
13.06.2002 privind mandatul european de arestare şi procedurile de 
predare între statele membre ale Uniunii Europene?. 


1Î.C.C.J., s.u., dec. nr. 30/2008, publicată în M. Of. nr. 230/8.04.2009. 

2 Conform organigramei Centrului de Cooperare Poliţienească Internaţională, 
disponibilă pe site-ul Poliției Române, structura specializată cu atribuţii în procedura 
extrădării active este Biroul de urmărire penală şi extrădări. 

3 Fac excepție infracțiunile săvârşite înainte de august 2002, în cazul în care Franța 
este stat membru de executare, şi noiembrie 2004, în cazul în care Republica Cehă este 
stat membru de executare. 

Conform art. 84 din Legea nr. 302/2004, mandatul european de 
arestare este o decizie judiciară emisă de autoritatea judiciară competentă a 
unui stat membru al Uniunii Europene, în vederea arestării şi predării către 
un alt stat membru a unei persoane solicitate în vederea efectuării urmăririi 
penale, a judecății sau în scopul executării unei pedepse sau a unei măsuri 
de siguranţă privative de libertate. Mandatul european de arestare se 
execută pe baza principiului recunoaşterii şi încrederii reciproce. 

Procedura predării în vederea executării unui mandat european de 
arestare, intrată în vigoare la 1 ianuarie 2007, este detaliată în Titlul III, 
Dispoziţii privind cooperarea cu statele membre ale Uniunii Europene în 
aplicarea Deciziei-cadru nr. 2002/584/JAl a Consiliului Uniunii Europene 
din 13 iunie 2002 privind mandatul european de arestare şi procedurile de 
predare între statele membre, din Legea nr. 302/2004. 


2.3. Recunoaşterea şi executarea hotărârilor judecătoreşti, 
a ordonanţelor penale şi a actelor judiciare în relaţia cu 
statele terţe 


| 2.3.1. Aspecte preliminare 


Răspunzând celor mai acute cerinţe în domeniul cooperării judiciare 
internaţionale în materie penală, în legislaţia română este reglementat 
modul în care pot fi recunoscute hotărârile penale străine, ordonanțele 
penale sau alte acte judiciare străine, precum şi executarea hotărârilor 
penale române şi a actelor judiciare române. 

Prin această procedură specială statul nostru dă eficienţa juridică 
unor asemenea acte, ele putând fi folosite în cadrul activităţilor procesuale 
penale sau extraprocesuale care au loc pe teritoriul țării noastre. 

În afara organelor judiciare competente, sunt prevăzute : atribuții în ve- 
derea desfăşurării procedurii recunoaşterii şi executării hotărârilor judecăto- 
reşti, a ordonanțelor penale şi a actelor judiciare în relaţia cu statele terțe 
următoarele autorităţi: Ministerul Justiţiei, Administraţia Naţională a Peniten- 
ciarelor, Centrul de Cooperare Poliţienească Internaţională şi Ministerul 
Afacerilor Externe. 

Modalităţile legale avute în vedere pentru derularea aceste proceduri 
sunt următoarele: 1) recunoaşterea şi executarea hotărârilor penale străine; 
2) recunoaşterea şi executarea hotărârilor judecătoreşti şi a altor acte 
procedurale emise de autoritățile judiciare române. 


2.3.2. Recunoaşterea şi executarea hotărârilor penale străine 


Desigur că recunoaşterea unor hotărâri penale străine sau a actelor 
judiciare străine nu se poate face decât în anumite condiții expres pre- 
văzute în lege. 

Prin hotărâre penală străină se înțelege o hotărâre pronunţată de 
instanța competentă a unui alt stat. Prin act judiciar străin se înțelege un 
act judiciar, altul decât hotărârea penală, care emană de la o autoritate 
judiciară străină competentă. De asemenea, prin ordonanța penală se 
înțelege oricare dintre hotărârile judecătoreşti pronunțate, sub diverse 
titulaturi, de autorităţile judiciare din Austria, Danemarca, Franța, Germania, 
italia, Luxemburg, Norvegia, Suedia, Elveţia şi Turcia’. 

Pentru ca o hotărâre penală ori un act judiciar emis de o autoritate 
străină să fie recunoscute pe teritoriul României, în măsura în care este de 
natură să producă efecte juridice, se cer îndeplinite următoarele condiţii: 
a) hotărârea este definitivă şi executorie; b) fapta pentru care s-a aplicat 
pedeapsa ar fi constituit, în cazul în care ar fi fost săvârşită pe teritoriul 
României, o infracțiune; în cazul în care pedeapsa a fost aplicată pentru 
mai multe infracţiuni, verificarea condiţiei se face pentru fiecare infracțiune 
în parte; c) persoana condamnată a consimțit la executarea pedepsei în 
România, în afară de cazul în care aceasta, după executarea pedepsei, ar 
fi expulzată în România; dacă este necesar, în raport cu vârsta ori cu 
starea fizică sau mintală a persoanei condamnate, consimțământul poate fi 
dat de reprezentantul acesteia; d) nu este incident vreunul dintre motivele 
de nerecunoaştere şi neexecutare prevăzute în lege?; în cazul în care este 


1 A se vedea art. 1 lit. g) din Convenţia europeană privind valoarea internaţională a 
hotărârilor represive, adoptată la Haga la 28.05.1970, ratificată prin O.G. nr. 90/1999 
(M. Of. nr. 421/31.08.1999). 

2 în acest sens, hotărârea judecătorească străină nu va fi recunoscută şi pusă în 
executare atunci când a) recunoaşterea şi executarea pe teritoriul României a hotărârii 
judecătoreşti străine ar fi contrară principiilor fundamentale ale ordinii de drept a statului 
român; b) hotărârea judecătorească se referă la o infracțiune de natură politică sau o 
infracțiune conexă unei infracțiuni politice ori la o infracţiune militară care nu este 
infracţiune de drept comun; c) pedeapsa a fost aplicată pe motive de rasă, religie, sex, 
naţionalitate, limbă, opinii politice sau ideologice ori de apartenenţă la un anumit grup 
social; d) persoana a fost condamnată definitiv în România pentru aceleaşi fapte penale. În 
cazul în care hotărârea judecătorească străină a fost dată şi pentru alte fapte penale, 
instanța poate dispune recunoaşterea parțială a acesteia, dacă sunt îndeplinite celelalte 
condiţii; e) persoana a fost condamnată într-un alt stat pentru aceleaşi fapte penale, iar 
hotărârea judecătorească străină dată în acest stat a fost anterior recunoscută în România; 
f) persoana condamnată beneficiază în România de imunitate de jurisdicție penală; 
g) pedeapsa a fost aplicată unei persoane care nu răspunde penal potrivit legii române; 
h) pedeapsa constă într-o măsură care constă în asistență psihiatrică sau medicală care 
nu poate fi executată în România sau, după caz, prevede un tratament medical sau 
terapeutic care nu poate fi supravegheat în România, în conformitate cu sistemul național 
juridic sau de sănătate; i) persoana condamnată a părăsit România, stabilindu-şi domiciliul 
într-un'alt stat, iar legăturile sale cu statul român nu sunt semnificative; j) persoana 
condamnată a comis o infracţiune gravă, de natură să alarmeze societatea, sau a întreținut 
relaţii strânse cu membri ai unor organizații criminale, de natură să facă îndoielnică 
reintegrarea sa socială în România; k) există indicii obiective că hotărârea judecătorească 
a fost dată cu încălcarea drepturilor şi libertăţilor fundamentele, în special că pedeapsa a 
fost aplicată pentru a sancţiona persoana condamnată pe motive de sex, rasă, religie, 

incident vreunul dintre aceste motive, instanța poate dispune recunoaş- 
terea numai dacă există convingerea că executarea pedepsei în România 
ar contribui semnificativ la reintegrarea socială a persoanei condamnate; 
e) executarea în România a pedepsei detenţiunii pe viaţă sau a închisorii 
ori a măsurii privative de libertate este de natură « să faciliteze reintegrarea 
socială a persoanei condamnate. 

Procedura recunoaşterii şi executării hotărârilor penale străine se 
„poate desfăşura sub două modalităţi diferite, determinate de prezența în 
România a persoanei condamnate în străinătate. Astfel, dacă persoana 
condamnată nu se află în România, procedura specială este formată din 
trei categorii de activități: recunoaşterea hotărârii, transferarea persoanei 
condamnate, deţinută într-un stat terț, în vederea executării pedepsei sau 
a măsurii privative de libertate şi executarea efectivă a pedepsei sau a 
măsurii privative de libertate într-un penitenciar sau unitate sanitară din 
România. 

Pentru situaţia în care persoana condamnată se află în România, nu 
se mai desfăşoară procedura transferării acesteia. 

Procedura recunoaşterii şi executării hotărârilor penale în EA în 
care persoana condamnată nu se află în România presupune o serie de 
reguli procedurale, după cum urmează: 

1) sesizat de statul emitent, Ministerul Justiţiei transmite înscrisurile 
şi informaţiile primite parchetului de pe lângă curtea de apel în a cărui 
circumscripție teritorială domiciliază persoana condamnată, în vederea 
sesizării curții de apel; 

2) procurorul competent realizează o verificarea prealabilă a dosa- 
rului şi sesizează instanța competentă, în condiţiile legii; 

3) preşedintele instanţei sau judecătorul delegat de acesta fix xează 
termenul de judecată, care nu poate fi mai mare de 10 zile de la data 
înregistrării cauzei la instanță; durata procedurii judiciare de recunoaştere 
a hotărârii judecătoreşti străine este de 60 de zile de la data înregistrării 
cauzei la instanţă; 

4) instanța judecă în complet format dintr-un singur judecător, în 
camera de consiliu, fără citarea persoanei condamnate; participarea 
procurorului este obligatorie; 

5) dacă, înainte de soluţionarea definitivă a cauzei, statul emitent îşi 
retrage cererea, instanța de judecată o respinge ca nesusţinută; 

6) admiterea cererii se face prin sentință, dacă se constată înde- 
plinirea condiţiilor legale stabilite pentru recunoaşterea şi executarea hotă- 
rârilor străine; în acest caz, instanța de judecată atribuie hotărârii străine 


origine etnică, cetățenie, limbă, convingeri politice sau orientare sexuală, iar persoana 
condamnată nu a avut nicio posibilitate de a contesta aceste circumstanţe în fața Curții 
Europene a Drepturilo; Omului sau a unei alte instanţe internaţionale. 

efecte juridice pe teritoriul României şi dispune transferarea persoanei 
condamnate într-un penitenciar sau unitate medicală din România; 

7) admiterea cererii poate fi însoţită de adaptarea pedepsei privative 
de libertate aplicate de instanţa străină, în condiţiile prevăzute în legea 
specială; 

8) respingerea cererii se face prin sentință, dacă se constată că nu 
sunt îndeplinite condiţiile legale stabilite pentru recunoaşterea şi exe- 
cutarea hotărârilor străine; 

9) sentința se redactează în cel mult 5 zile de la pronunțare şi se 
transmite direcţiei de specialitate a Ministerului Justiţiei în vederea comu- 
nicării persoanei condamnate; 

10) sentința poate fi atacată cu apel, în termen de 10 zile, de 
procuror, din oficiu sau la cererea ministrului justiţiei, precum şi de către 
persoana condamnată; 

11) punerea în executare a pedepsei se face potrivit dispoziţiilor din 
Codul de procedură penală; hotărârea definitivă şi un exemplar al 
mandatului de executare a pedepsei detenţiunii pe viață sau a închisorii, 
după caz, se comunică direcției de specialitate din cadrul Ministerului 
Justiţiei. 

În practica judiciară s-a decis că, în cazul recunoaşterii hotărârii de 
condamnare pronunțate în străinătate şi al transferării persoanei con- 
damnate pentru continuarea executării pedepsei privative de libertate în 
România, instanța este obligată să deducă integral din pedeapsa de 
executat atât perioada de detenţie executată după pronunțarea hotărârii 
de condamnare, cât şi durata arestării preventive anterioară acestui 
moment!. 

În cazul în care persoana condamnată se află în România, pro- 
= cedura de recunoaştere şi executare a hotărârii judecătoreşti penale se 
desfăşoară, în principiu, similar ipotezei în care persoana condamnată nu 
se află în România, cu următoarele reguli specifice: 

1) înscrisurile şi informaţiile statului emitent se comunică de către 
Ministerul Justiţiei fie parchetului de pe lângă curtea de apel în a cărui 
circumscripție teritorială domiciliază persoana condamnată, fie, în cazul în 
care aceasta se află în detenţie, parchetului în a cărui circumscripție 
teritorială se află locul de deţinere, în vederea sesizării curții de apel, 

2) judecarea cererii se face cu citarea persoanei condamnate; 

3) la cererea expresă a statului emitent, față de persoana con- 
damnată se poate lua una dintre măsurile preventive prevăzute în Codul 
de procedură penală; situaţia juridică a persoanei condamnate nu poate fi 
agravată ca efect al duratei măsurii preventive privative de libertate 
aplicate de organul judiciar român; 


a — 


1 ÎC.C.J., s. pen., dec. nr. 24/2005, în Buletinul jurisprudenţei, Culegere de decizii 
pe anul 2005, op. cit., pp. 1041-1042. 

4) sentința se redactează în cel mult 10 zile de la pronunțare; 
împotriva acesteia pot declara apel, în termen de 10 zile, procurorul, din 
oficiu sau la cererea ministrului git precum şi persoana condamnată. 


2.3.3. Recunoaşterea şi executarea areco şi a 
altor acte procedurale ernise de autorităţile judiciare române 


Recunoaşterea şi executarea hotărârilor judecătoreşti emise de 
autorităţile judiciare române se desfăşoară în două modalități distincte, 
după cum urmează: a) transferarea din România în alte state a persoa- 
nelor condamnate, aflate în executarea, în regim de detenţie, a unor 
pedepse sau măsuri privative de libertate; b) recunoaşterea şi executarea, 
pe teritoriul altor state, a hotărârilor judecătoreşti şi a altor acte procedurale 
emise de autorităţile judiciare române. 

În ceea ce priveşte prima modalitate, orice persoană condamnată în 
România care este cetățean al unui stat tert sau care trăieşte pe teritoriul 
unui alt stat decât cel de cetăţenie poate solicita să fie transferată pe 
teritoriul acelui stat, în vederea executării pedepsei sau a măsurii privative 
de libertate. 

i În acest fel, în ipoteza desfăşurării acestei proceduri, hotărârea 
penală emisă de instanţa de judecată română va fi recunoscută de către 
respectivul stat şi pusă în executare. 

Transferul din. România al persoanei condamnate presupune 
următoarele reguli procedurale: 

1) persoana condamnată în România poate solicita transferarea 
direct sau prin intermediul judecătorului delegat pentru executarea 
pedepselor privative de libertate desemnat pentru penitenciarul în care se 
află aceasta ori al conducerii unităţii în care este internată; 

2) condiţiile care trebuie îndeplinite în vederea transferării persoanei 
sunt verificate, în etapa procedurii prealabile, de către judecătorul delegat 
pentru executarea pedepselor privative de libertate, desemnat pentru 
penitenciarul în care se află persoana condamnată, magistrat care va 
întocmi un referat, care va fi înaintat Ministerului Justiţiei; 


1 Terminologia utilizată în cuprinsul Legii nr. 302/2004, şi anume „judecătorul 
delegat pentru executarea pedepselor privative de libertate”, este diferită faţă de aceea 
folosită în Legea nr. 254/2013 privind executarea pedepselor şi a măsurilor privative de 
libertate dispuse de organele judiciare în cursul procesului penal. În acest sens, conform 
art. 8 alin. (1) din Legea nr. 254/2013, preşedintele curţii de apel în a cărei rază teritorială 
funcţionează un penitenciar, un centru de reţinere şi arestare preventivă, un centru de 
arestare preventivă, un centru educativ ori un centru de detenţie desemnează, anual, unul 
sau mai mulţi judecători de supraveghere a privării de libertate, de la instanţele din raza 
curţii de apel. 

3) Ministerul Justiţiei sesizează statul de executare, solicitând 
acordul acestuia în vederea transferării persoanei condamnate; 

4) în cazul în care statul de executare este de acord, Ministerul 
Justiţiei transmite dosarul cauzei parchetului de pe lângă judecătoria în a 
cărei circumscripție se află locul de deţinere, în vederea sesizării instanţei 
competente; sesizarea instanţei se face în termen de cel mult 15 zile de la 
înregistrarea cauzei la parchet; 

5) durata procedurii judiciare este de 30 de zile de la data înregistrării 
cauzei la instanţă; 

6) instanța judecă, în complet format dintr-un singur judecător, în 
camera de consiliu, cu citarea persoanei condamnate; prezența procuro- 
rului este obligatorie; 

7) cauza este soluţionată, prin sentință definitivă, instanța putând 
admite sau respinge transferarea persoanei condamnate. 

Recunoaşterea şi executarea, pe teritoriul altor state, a hotărârilor 
judecătoreşti şi a altor acte procedurale emise de autoritățile judiciare 
române se realizează prin a) delegarea executării pedepsei detențiunii pe 
viaţă sau a închisorii ori a măsurii privative de libertate; b) punerea în 
executare a altor dispoziţii penale din hotărârea judecătorească, precum şi 
a altor acte procedurale emise de autorităţile judiciare române. 

În prima ipoteză, executarea hotărârii de condamnare pronunțate de 
o instanță română poate fi delegată unui stat terț (şi, în acest mod, are loc 
recunoaşterea şi executarea actului procesual român) numai dacă per- 
soana condamnată se află pe teritoriul statului de executare şi sunt inci- 
dente unul sau mai multe dintre următoarele cazuri: a) persoana condam- 
nată are reşedinţa obişnuită în celălalt stat; b) persoana condamnată este 
cetățean al celuilalt stat; c) statul de executare este statul de origine al 
persoanei condamnate, iar acesta a declarat că este de acord să preia 
executarea pedepsei; d) dacă executarea pedepsei în celălalt stat este 
susceptibilă să amelioreze posibilitățile de reintegrare socială ale 
persoanei condamnate; e) dacă este vorba de o pedeapsă privativă de 
libertate care ar putea fi executată în celălalt stat, în continuarea unei alte 
pedepse privative de libertate pe care persoana condamnată o execută 
sau urmează să o execute în acest stat, în afară de cazul în care persoana 
condamnată urmează să fie adusă din statul de executare în România în 
baza unei cereri de extrădare sau a unui mandat european de arestare ori 
transferată pentru executarea pedepsei aplicate de autoritățile străine 
„într-un penitenciar din România; f) dacă se apreciază că instanța de 
executare nu este în măsură să asigure executarea pedepsei, chiar 
recurgând la emiterea unui mandat european de arestare sau la solicitarea 
extrădării, iar celălalt stat are această posibilitate. 


aam ota PN PN 

Secțiunea a XI-a 


Procedura de confiscare sau desființare a unui înscris 
în cazul clasării 


$ 1. Consideraţii preliminare 


Confiscarea sau desființarea unui înscris în cazul clasării sau al 
renunțării la urmărirea penală, confirmată de judecătorul de cameră 
preliminară, reprezintă o procedură specială auxiliară, prin care instanța 
competentă rezolvă sesizarea procurorului în acest sens. 

Se impune să/ arătăm, de la început, faptul că denumirea comună a 
Capitolului IX din Titlul IV, Proceduri speciale, şi a art. 5491, şi anume 
„procedura de confiscare sau desființare a unui înscris în cazul clasării”, nu 
acoperă în totalitate obiectul procedurii speciale, aşa cum rezultă acesta 
din conţinutul art. 5491, fiind exclusă ipoteza desfăşurării procedurii 
speciale ulterior rezolvării urmăririi penale prin soluția renunțării la 
urmărirea penală. Pentru acest considerent, se impune, de lege ferenda, 
modificarea denumirii Capitolului IX şi a denumirii marginale a art. 549", 
după cum urmează: „procedura de confiscare sau desființare a unui înscris 
în cazul clasării sau renunţării la urmărirea penală”. 

„După cum rezultă din conţinutul legal, procedura specială analizată 
este plasată ulterior dispunerii de către procuror a soluţiilor clasării sau 
renunțării la urmărirea penală. Având în vedere contextul în care pot fi 
dispuse aceste solutii, opinăm în sensul că procedura confiscării sau a 
desființării unui înscris se poate desfăşura fie în varianta neurmăririi 
penale, fie în varianta netrimiterii în judecată. Aşadar, procedura poate fi 
subsecventă unor activităţi de verificare a sesizării, în urma cărora s-a 
dispus neurmărirea penală (în modalitatea neînceperii urmăririi penale, 
astfel cum era aceasta reglementată în Codul de procedură penală - 
anterior), sau unei urmăriri penale finalizate prin netrimiterea în judecată. 

În situația rezolvării cauzei penale de către procuror fie prin soluția 
clasării, fie prin renunţarea la urmărirea penală (confirmată de judecătorul 
de cameră preliminară), acțiunea penală se stinge în cursul fazei de 
urmărire penală. Una dintre consecinţele acestui mod de rezolvare a fazei 
de urmărire penală constă în imposibilitatea sesizării instanței penale în 
vederea desființării unui înscris, modalitate de reparare a pagubei în 
natură, deoarece instanța penală poate fi sesizată cu soluţionarea acțiunii 
civile numai în măsura în care este sesizată şi cu soluţionarea acțiunii 
penale, față de care acţiunea civilă este accesorie. Aşadar, stingerea 
acţiunii penale prin clasare sau renunțare la urmărirea penală determină 
imposibilitatea sesizării instanței penale cu rezolvarea acțiunii civile, în 
modalitatea desființării unui înscris. 

În mod similar se pune problema şi în ceea ce priveşte dispunerea 
măsurii de siguranță a confiscării, cu menţiunea, de data aceasta, că 
instanța penală competentă a judeca fondul cauzei nu are posibilitatea de 
a dispune măsura confiscării, nefiind învestită cu acţiunea penală, în 
condiţiile în care măsura confiscării decurge din soluționarea acțiunii 
penale, fiind un palier al răspunderii penale a inculpatului. 

În altă ordine de idei, nici măsura de siguranţă a confiscării şi nici 
rezolvarea acţiunii civile prin desființarea unui înscris nu pot fi dispuse de 
procurorul care a rezolvat cauza penală prin netrimiterea în judecată. 
Astfel, confiscarea specială reprezintă o sancţiune de drept penal conferită 
în competenţa exclusivă a instanței de judecată, reprezentând una dintre 
modalităţile prin care se realizează tragerea la răspundere penală a 
făptuitorului. 

În ceea ce priveşte desființarea unui înscris, din dispoziţiile Codului 
de procedură penală nu rezultă posibilitatea conferită procurorului de a 
rezolva acţiunea civilă prin repararea în natură în această modalitate. In 
acest sens, actualul cadru legal instituit în materia soluționării acţiunii civile 
în natură conţine prevederi diferenţiate, de la caz la caz, prevederi care nu 
pot fi justificate prin argumente riguroase. Astfel, în ceea ce priveşte 
repararea prejudiciului cauzat prin săvârşirea infracțiunii prin restituirea 
lucrurilor, potrivit art. 255 alin. (1), competența aparține procurorului sau 
judecătorului de drepturi şi libertăți, în cursul urmăririi penale, respectiv 
judecătorului de cameră preliminară sau instanței de judecată, în cursul 
fazei de judecată. Aşadar, prin derogare de la regula în conformitate cu 
care atributul jurisdicțional aparţine exclusiv instanţei de judecată, legiui- 
torul a prevăzut posibilitatea procurorului de a rezolva acțiunea civilă prin 
restituirea lucrurilor. Această derogare nu mai este menționată însă şi 
pentru ipoteza reparării prejudiciului prin desființarea totală sau parțială a 
unui înscris”. 

În aceste circumstanțe, obiectul procedurii speciale analizate constă 
în dispunerea confiscării sau a desființării totale sau parțiale a unui înscris 
de către judecătorul de cameră preliminară, ca urmare a sesizării procuro- 
rului care a dispus soluţiile clasării sau renunțării la urmărirea penală, 
confirmată de judecătorul de cameră preliminară. 


$ 2. Reguli de procedură 


2.1. Sesizarea judecătorului de cameră preliminară 


Potrivit art. 5491 alin. (1), procurorul care dispus clasarea sau renun- 
tarea la urmărirea penală, confirmată de judecătorul de cameră preli- 


i —— 


1 în ceea ce priveşte rezolvarea acțiunii civile prin restabilirea situației anterioare 
săvârşirii infracţiunii, prin dispozițiile Codului de procedură penală se prevede competența 
funcţională exclusivă a instanței de judecată. 

minară, va sesiza judecătorul de cameră preliminară în vederea luării 
măsurii de siguranță a confiscării speciale sau a desființării unui înscris. 

Regulă derogatorie de la procedura de drept comun, actul de sesi- 
zare, în acest caz, este reprezentat de ordonanța de clasare sau, după 
caz, renunțare la urmărirea penală confirmată de judecătorul de cameră 
preliminară, însoţită de dosarul cauzei. De asemenea, subliniem faptul că 
sesizarea judecătorului se poate realiza şi prin rechizitoriu, în măsura în 
care actul de trimitere în judecată conţine şi dispoziția de clasare, sau 
renunțare la urmărirea penală, conform art. 328 alin. (3). | 

Sub aspect temporal, sesizarea judecătorului de cameră preliminară 
de către procuror se poate realiza în următoarele modalităţi: 

a) după expirarea termenului legal instituit în vederea introducerii 
plângerii împotriva ordonanţei de clasare‘, în ipoteza în care suspectul, 
inculpatul sau alte persoane interesate nu au formulat plângere; 

b) după expirarea termenului în care persoana a cărei plângere 
împotriva soluţiei de clasare a fost respinsă de către procurorul ierarhic 
superior putea face plângere la judecătorul de cameră preliminară?, de. 
asemenea, în ipoteza în care nu a fost introdusă o asemenea plângere; 

c) după pronunțarea de către judecătorul de cameră preliminară a 
hotărârii prin care a fost respinsă plângerea împotriva soluţiei de clasare; 

d) după pronunțarea de către judecătorul de cameră preliminară a 
hotărârii prin care a fost confirmată ordonanța de renunțare la urmărirea 
penală. 


2.2. Organul judiciar competent. Procedura aplicabilă 


Organul judiciar competent să soluţioneze cererea procurorului 
privind confiscarea specială sau desființarea unui înscris este judecătorul 
de cameră preliminară de la instanţa căreia i-ar reveni, potrivit legii, 
competenţa să judece cauza în primă instanță. 

Ulterior sesizării, judecătorul de cameră NEE stabileşte ter- 
menul de solutionare, în funcție de complexitatea şi particularitățile cauzei, 
care nu poate fi mai scurt de 30 de zile. Pentru termenul fixat se dispune 
încunoştințarea procurorului şi se citează persoanele ale căror drepturi sau 
interese legitime pot fi afectate, cărora li se comunică o copie a ordonanţei, 


1 Potrivit art. 339 alin. (4), în cazul soluţiilor de clasare, plângerea se face în termen 
de 20 de zile de la comunicarea copiei actului prin care s-a dispus soluția. 

2 Potrivit art. 340, persoana â cărei plângere împotriva soluţiei de clasare, dispusă 
prin ordonanță sau rechizitoriu, a fost respinsă poate face plângere, în termen de 20 de zile 
de la comunicare, la judecătorul de cameră preliminară de la instanţa căreia i-ar reveni, 
potrivit legii, competența să judece cauza în primă instanță. Dacă plângerea nu a fost 
rezolvată în termenul prevăzut la art. 338, dreptul de a face plângere poate fi exercitat 
oricând după împlinirea termenului de 20 de zile în care trebuia soluționată plângerea, dar 
nu mai târziu de 20 de zile de la data comunicării modului de rezolvare. 

punându-le în vedere că în termen de 20 de zile de la primirea comunicării 
pot depune note scrise. 

Judecătorul de cameră preliminară se pronunţă prin încheiere, în 
şedinţă publică, după ascultarea procurorului şi a persoanelor ale căror 
drepturi sau interese legitime pot fi afectate, dacă sunt prezente. 

Dispoziţiile cuprinse în Titlul III al Părţii speciale privind judecata care 
nu sunt contrare dispoziţiilor art. 549" se aplică în mod corespunzător. 

Soluţiile care pot fi dispuse, potrivit art. 5491 alin. (3), sunt urmă- 
toarele: 

a) respingerea propunerea; în acest caz, judecătorul de cameră 
preliminară dispune, după caz, restituirea bunului: ori ridicarea măsurii 
asigurătorii luate în vederea confiscării; 

b) admite propunerea şi dispune confiscarea bunurilor ori, după caz, 
desființarea înscrisului. 


2.3. Contestaţia 


În termen de 3 zile de la comunicarea încheierii, procurorul şi 
persoanele ale căror drepturi sau interese legitime au fost afectate prin 
confiscare sau desființarea înscrisului pot face, motivat, contestaţie, care 
se soluţionează de către judecătorul de cameră preliminară de la instanța 
ierarhic superioară celei sesizate. 

În cazul în care instanţa sesizată este Înalta Curte de Casaţie şi 
Justiție, soluţionarea contestaţiei se face de către completul competent 
potrivit legii. 

Prin derogare de la regula menționată în art. 4251 alin. (7), în con- 
formitate cu care contestaţia se soluţionează prin decizie, contestaţia 
împotriva încheierii prin care s-a soluționat propunerea procurorului de 
confiscare sau desființare a unui înscris se soluţionează prin încheiere 
motivată. Similar judecării propunerii în primă instanță, contestaţia se 
soluţionează în şedinţă publică, după ascultarea procurorului şi a persoa- 
nelor ale căror drepturi sau interese legitime pot fi afectate, dacă sunt 
prezente. 

Soluţiile pronunțate în contestaţie sunt: 

a) respingerea contestaţiei ca tardivă, inadmisibilă sau nefondată; 
soluţia respingerii contestației ca inadmisibilă va fi pronunțată şi în cazul în 
care calea de atac nu este motivată; 

b) admiterea contestației; în acest caz, instanţa de control judiciar 
desființează încheierea şi rejudecă propunerea potrivit dispoziţiilor 
art. 5491 alin. (5). 

Secţiunea I 
Consideraţii generale privind executarea hotărârilor penale 


$ 1. Punerea în executare a hotărârilor penale — fază 
a procesului penal 


În vederea realizării scopului procesului penal, se impune ca orice 
persoană care a săvârşit o infracţiune să fie pedepsită potrivit vinovăției 
sale şi nicio persoană nevinovată să nu fie trasă la răspundere penală. 
Rezultă că, atunci când este cazul, activitatea procesual penală trebuie să 
se finalizeze prin aplicarea unei pedepse, a unei măsuri de siguranță sau a 
unei măsuri educative persoanelor care săvârşesc infracțiuni. Aşadar, în 
cadrul procesului penal trebuie aduse la îndeplinire dispoziţiile hotărârii 
penale rămase definitive, dispoziţii care prevăd constrângerea celor con- 
damnati, astfel ca aceştia să suporte efectiv sancțiunile penale aplicate. 

Obiectivele menţionate mai sus justifică existența punerii în exe- 
cutare a hotărârilor penale, ca fază autonomă a procesului penal. În litera- 
tura de specialitate, numeroşi autori susțin autonomia acestei faze a 
procesului penal”, existând însă şi opinii potrivit cărora normele privind 
executarea hotărârilor penale ar aparţine în întregime ramurii autonome a 
dreptului penal executiv. 

Considerăm că, în vederea fi nalizării activității ară actul penale, este 
necesară punerea în executare a hotărârilor penale, fi fiindcă numai aşa pro- 
cesul penal se înfăţişează ca un complex de activităţi prin care se traduce 
în fapt scopul legii penale. 

Pe de altă parte, în acord cu opiniile exprimate în literatura de spe- 
cialitate?, apreciem că fac parte din faza punerii în executare a hotărârilor 
penale numai o parte dintre activităţile de executare, şi anume numai 


„1 Volonciu |, p. 12; M.S. Strogovici, Procesul penal sovietic, Ed. de Stat pentru 
Literatură Economică şi Juridică, Bucureşti, 1950, pp. 540-541; Basarab II, p. 582; 
S. Kahane, Drept procesual penal, Ed. Didactică şi Pedagogică, Bucureşti, 1963, p. 314; 
Theodoru IV, pp. 764-765. 

2 Pop IV, p. 3; Rozin, Procedura penală, 1914, pp. 418-419, apud M.S. Strogovici, 
op. cit., p. 541. 
3 Dongoroz |l; p. 293; Volonciu |, p. 12. 

acelea care declanşează începutul executării, în acest sens deose- 
bindu-se executarea pedepsei de activitatea de punere a ei în aplicare”. În 
faza punerii în executare? a hotărârilor penale, acţionează normele legale 
ce reglementează punerea în executare a acestora (spre exemplu, dispo- 
„ziţiile art. 555, care stabilesc atribuţiile judecătorului delegat cu executarea, 
dispoziţiile art. 556-557, care privesc emiterea şi executarea mandatului de 
"executare etc.), precum şi unele norme care privesc aspectele procesuale 
legate de executare (spre exemplu, dispoziţiile art. 599-601 privind con- 
testaţia la executare, dispoziţiile art. 595-596 privind înlăturarea sau 
modificarea pedepsei etc.Y. 

În timp ce reglementarea punerii în executare a hotărârilor penale 
cade sub incidenţa exclusivă a normelor dreptului procesual penal, 
executarea propriu-zisă a sancţiunii penale cade sub incidența normelor 
de drept substanţial, norme cuprinse în Codul penal. De asemenea, sunt 
aplicate, atât în faza de punere în executare a hotărârilor, cât şi în 
perioada executării efective a sancțiunii penale, dispozițiile cuprinse în 
Legea nr. 253/2013 privind executarea pedepselor, a măsurilor educative 
şi a altor măsuri neprivative de libertate dispuse de organele judiciare în 
cursul procesului penal“, precum şi în Legea nr. 254/2013 privind execu- 
tarea pedepselor şi a măsurilor privative de libertate dispuse de organele 
judiciare în cursul procesului penal?. 

- Autonomia fazei punerii în executare a hotărârilor penale este mar- 
cată şi prin prezenţa în cadrul raporturilor juridice procesuale a anumitor 
subiecţi procesuali care nu pot fi întâlniți în raportul de executare?. În acest 
sens, arătăm că subiectul prezent în orice raport juridic de punere în 
executare, specific acestei faze a procesului penal, este instanța de 


1 |. Oancea, Unele considerații cu privire la dreptul penitenciar, în A.U.B., 1971, 
pp. 41-42. 

2 Cu privire la funcţiile procesuale, a se vedea: A. Boureanu, Exercitarea funcţiilor 
procesuale în cauza penală, în R.D.P. nr. 1/1999, pp. 101-108; |. Amărie, Extinderea de 
către instanță a obiectului judecății. Autosesizarea instanței şi separarea funcțiilor 
procesuale, în Dr. nr. 4/2001, pp. 138-145. 

3 Dongoroz Il, p. 294. 

4 Legea nr. 253/2013 a fost publicată în M. Of. nr. 513/14.08.2013. Ulterior 
publicării, Legea nr. 253/2013 a fost modificată şi completată prin Legea nr. 151/2016 
privind ordinul european de protecţie (M. Of. nr. 545/20.07.2016). 

5 Legea nr. 254/2013 a fost publicată în M. Of. nr. 514/14.08.2013. Ulterior 
publicării, Legea nr. 254/2013 a fost completată prin O.U.G. nr. 3/2014, publicată în M. Of. 
nr. 98/7.02.2014, respectiv Legea nr. 169/2017 (M. Of. nr. 571/18.07.2017). 

6 în literatura juridică se vorbeşte despre raportul juridic de executare a pedepsei şi 
a celorlalte sancţiuni de drept penal. A se vedea, în acest sens: |. Oancea, Drept 
execuţional penal, Ed. All, Bucureşti, 1992, p. 8; D. Pavel, Considerații în legătură cu 
raportul de drept penal, în S.C.J. nr. 9/1966, p. 44 şi urm; |. Oancea, Drept penal. Partea 
generală, Ed. Didactică şi Pedagogică, Bucureşti, 1965, pp. 362-364. 

executare, prin judecătorul delegat cu executarea (art. 554). În raportul 
juridic de executare, distinct de raportul juridic procesual penal de punere 
în executare, instanța de judecată apare ca subiect procesual, în măsura 
în care rezolvă unele incidente privind executarea sancţiunilor penale?, dar 
prin intermediul altui organ judiciar, şi anume judecătorul de supraveghere 
a privării de libertate, în condiţiile prevăzute în Legea nr. 254/2013. 

Faza punerii în executare a hotărârilor penale se caracterizează şi 
prin aceea că este alcătuită din acte procesuale şi acte procedurale proprii, 
“care nu pot fi întâlnite în celelalte faze ale procesului penal şi nici în cadrul 
executării propriu-zise a sancţiunii penale. Astfel, pot fi considerate acte 
specifice acestei faze a procesului penal: emiterea ordinului de arestare şi 
deținere în vederea executării pedepsei închisorii sau a detențiunii pe 
viață, emiterea ordinului prin care condamnatului i se interzice să pără- 
sească țara, emiterea unor copii ale dispozitivului hotărârii penale care se 
pune în executare, comunicarea către organul de poliţie a pedepsei 
complementare constând în interzicerea dreptului a Aa de a se afla pe 
teritoriul României etc. 

Faza procesuală a punerii în executare a hotărârilor penale este 
călăuzită de principii proprii ca: obligativitatea, executabilitatea, jurisdicțio- 
nalitatea şi continuitatea?. 


$ 2. Autoritatea de lucru judecat a hotărârilor penale 


Originile autorităţii de lucru judecat pot fi descoperite în zorii omenirii, 
acest principiu, menţionat în mod expres în Codul lui Hammurabi? şi în 
Legile lui Manu“, fiind recunoscut şi aplicat de egipteni, evrei, greci şi 
romani. 

Astfel, hotărârile definitive ale instantelor penale sunt considerate ca 
fiind expresia aflării adevărului asupra cauzei care a făcut obiectul judecății 


1 Cu privire la conţinutul raportului juridic de executare a pedepsei, a se vedea 
Neagu ll, pp. 611-612. Subliniem însă că prin luarea în considerare a cadrului legislativ 
actual, afirmaţia de mai sus comportă anumite nuanțări. 

2 Cu privire la caracteristicile fazei procesuale a punerii în executare a hotărârilor 
penale, a se vedea: Dongoroz Il, pp. 294-302; E. Altavilla, Manuale de procedura penale, 
A. Morano editore, Napoli, Parte |, pp. 89-90; M. Fenech, E/ proceso penal, ed. a 4-a, 
Agesa, Madrid, 1982, p. 380. 

3 În acest sens, partea a cărei acţiune fusese respinsă se obliga în scris să nu 
pornească un nou proces, putând fi sâncţionat în caz contrar (a se vedea: |. Tanoviceanu, 
Tratat de drept şi procedură penală, Bucureşti, 1927, vol. V, p. 724; A. Nicolae, Hotărârea 
judecătorească. Relativitatea şi opozabilitatea efectelor acesteia, teză de doctorat, 
Universitatea din Bucureşti). 

4 „Oricare afacere câre a fost dusă la capăt şi judecată nu mai trebuie să fie reîn- 
cepută, dacă legea a fost păzită”. 

5 |. Tanoviceanu; Curs de procedură penală română..., op. cit., 1913, p. 581. 

(res iudicata pro veritate habetur') şi devin executorii. În mod excepțional, 
pot fi puse în executare şi hotărârile penale nedefinitive [art. 550 alin. (2)F. 

Hotărârea penală definitivă învestită prin lege cu autoritate de lucru 
judecat? are un efect pozitiv şi un efect negativ. 

Efectul pozitiv al lucrului judecat constă în aceea că dă naştere 
acelui drept subiectiv (potestas agendi) pe baza căruia organele com- 
petente trec la executarea dispoziţiilor cuprinse în hotărâre. 

Efectul negativ al lucrului judecat constă în împiedicarea pe care o 
produce cu privire la desfăşurarea unui nou proces penal împotriva 
aceleiaşi persoane şi cu privire la aceeaşi faptă. Acest efect este cunoscut 
sub denumirea de „regula non bis in idem”. Ca urmare a acestui efect al 
autorităţii lucrului judecat, o persoană care a fost definitiv judecată pentru o 
anumită faptă nu mai poate fi inculpată din nou într-un proces penal (nemo 
pro eadem causa bis vexari debet). 

Pentru a da eficiență efectului negativ al autorităţii lucrului judecat, 
legea a prevăzut, în cadrul dispoziţiilor art. 16 alin. (1) lit. i), între cazurile 
care împiedică punerea în mişcare a acțiunii penale, şi autoritatea de lucru 
judecat. În cazul în care într-un proces penal există autoritate de lucru 
judecat, legea permite ridicarea excepţiei lucrului judecat (excepția res 
iudicata). În vederea invocării acestei excepții, se cer întrunite cumulativ 
condiţiile“: 1) existența unei hotărâri penale definitive; 2) existența unui nou 
: proces penal declanşat împotriva aceleiaşi persoane; 3) să fie vorba de 
acelaşi fapt material. 

Cu privire la prima condiţie, hotărârea penală definitivă are forța 
recunoscută de lege de a se opune redeschiderii ulterioare a aceleiaşi 
judecăţi, asigurându-se stabilitatea şi securitatea raporturilor juridice. 
Aptitudinea de a împiedica desfăşurarea unui nou proces nu este însă 
specifică decât hotărârilor penale definitive, prin excluderea unor alte 
manifestări de voinţă ale organelor judiciare, cum ar fi, de exemplu, ordo- 
nanţele procurorului sau dispoziția cuprinsă în rechizitoriu de neurmărire 


PO 


1 Maxima nu trebuie însă interpretată în sensul unui adevăr absolut, ci, dimpotrivă, 
în sensul că sentința judecătorului nu e adevăr, ci ţine loc de adevăr (C. Tomulescu, Drept 
privat roman, Tipografia Universităţii Bucureşti, 1975, p. 108, apud C. Celea, Autoritatea de 
lucru judecat a hotărârilor penale, teză de doctorat, Universitatea „Nicolae Titulescu” din 
Bucureşti, 2014). 

2 Spre exemplu, încheierea prin care judecătorul de drepturi şi libertăţi dispune 
luarea unei măsuri preventive este executorie, contestaţia formulată neavând caracter 
suspensiv de executare. De asemenea, potrivit art. 399 alin. (4), sentinţa prin care instanța 
se pronunţă asupra menținerii măsurii preventive dispuse pe parcursul procesului penal cu 
privire la inculpat este executorie. 

3 Lucrul judecat în penal este ceea ce instanțele judecătoreşti au hotărât în mod 
definitiv, în fapt şi în drept, asupra învinuirii care forma obiectul procesului penal” 
(Dongoroz IV, p. 343). 

4 Volonciu III, pp. 472-473; |. Neagu, Drept procesual penal socialist român, Partea 
generală, Bucureşti, vol. |, 1986. | 

penală ori de netrimitere în judecată1. Pentru ca o hotărâre judecătorească 
să poată fi învestită cu autoritate de lucru judecat, este necesar a se înde- 
plini următoarele două condiţii: 1) recunoaşterea de către lege a aptitudinii 
hotărârii de a soluţiona definitiv conflictul de drept dedus spre soluționare; 
2) pronunţarea hotărârii de către o autoritate judiciară care oferă garanții 
de legalitate, independenţă şi imparțialitate?. 

Hotărârea penală definitivă, care serveşte drept suport pentru invo- 
carea excepţiei res iudicata, poate fi de condamnare, achitare, încetare a 
procesului penal, renunțare la aplicarea pedepsei sau amânare a aplicării 
pedepsei. | i 

În ceea ce priveşte a doua condiție, pentru a exista autoritate de 
lucru judecat în materie penală trebuie să se fi declanşat un proces penal 
împotriva aceleiaşi persoane. Cu alte cuvinte, aceeaşi persoană trebuie să 
aibă calitatea procesuală de suspect sau inculpat?. Nu are relevanță sub 
aspectul autorităţii de lucru judecat lipsa de identitate între celelalte părți 
din cauză. 

Cea de-a treia condiţie care se cere pentru a exista autoritate de 
lucru judecat în materie penală priveşte existenţa aceluiaşi fapt material. 
Sub acest aspect, în cazul autorităţii de lucru judecat, în materie civilă, 
există o deosebire care constă în aceea că trebuie realizată o dublă 
identitate, a obiectului“ şi a cauzei. 

În materie penală, în reglementarea anterioară, identitatea de cauză 
era înlăturată prin însăşi precizarea legii. Astfel, potrivit art. 10 alin. (1) lit. j) 
teza finală din Codul de procedură penală anterior, autoritatea de lucru 
judecat îşi producea efectele chiar dacă faptei definitiv judecate i s-ar fi dat 
o altă încadrare juridică. De lege lata, s-a renunţat la această precizare, 
aspect care aduce în discuţie dacă este necesar, în vederea invocării 
excepţiei res iudicata, să se constate identitatea de cauză în materie 
penală. Cu alte cuvinte, pentru a se putea reţine existența autorității de 
lucru judecat, este suficient să se constate că aceeaşi persoană a fost 
judecată definitiv pentru aceeaşi faptă, indiferent dacă o nouă acuzaţie 
este formulată sub aceeaşi încadrare juridică sau sub o încadrare juridică 


1 În literatura de specialitate (C. Celea, op. cit., pp. 65-66) s-a apreciat că nu sunt 
învestite cu autoritate de lucru judecat nici încheierile judecătorului delegat pentru 
executarea pedepselor (actualmente, judecătorul de supraveghere a privării de libertate). 

2 C. Celea, op. cit., p. 66. 

3 A. Şt. Tulbure, Autoritate lucrului judecat în procesul penal, în R.D.P. nr. 4/1999, 
pp. 29-31; D. Lupaşcu, Autoritatea de lucru judecat a hotărârilor penale, în Revista Juridica 
nr. 3/2000, pp. 92-94; Gr.Gr. Theodoru, Puterea lucrului judecat, cauză de împiedicare sau 
pornire a procesului penal, în J.N. nr. 13/1975, p. 84; D.C. Popescu, Considerații privind 
autoritatea de lucru judecat în cadrul reglementării procesual penale, în R.R.D. nr. 1/1971, 
p. 38. 

4 În civil, obiectul constă în însăși pretenția formulată în cerere. 

5 Cauza este temeivii juridic al dreptului pretins. 

diferită sau, în cazul în care noua punere sub acuzare are în vedere o 
încadrare juridică diferită, excepţia autorităţii de lucru judecat nu mai 
operează? 

Suntem de părere că această a treia condiție a autorității de lucru 
judecat va continua să aibă drept obiect constatarea existenţei aceluiaşi 
fapt material, fără ca identitatea de cauză să fie necesar a fi îndeplinită. 
Aşadar, o persoană față de care s-a pronunţat o hotărâre penală definitivă 
nu mai poate fi urmărită şi judecată pentru aceeaşi faptă, chiar dacă noul 
proces ar avea ca obiect o încadrare juridică diferită şi chiar dacă această 
nouă încadrare juridică ar fi cea corectă. În condiţiile eliminării din legislaţia 
actuală a prevederii exprese referitoare la incidența autorităţii de lucru 
judecat şi în ipoteza unei încadrări juridice diferite, afirmaţia se susține, în 
principal, prin jurisprudența Curţii Europene a Drepturilor Omului, pro- 
nunțată în legătură cu art. 4 din Protocolul adițional nr. 7 alin. (1) la 
Convenţia europeană a drepturilor omului. În acest text se arată că „nimeni 
nu poate fi urmărit sau pedepsit penal de către jurisdicțiile aceluiaşi stat 
pentru săvârşirea infracțiunii pentru care a fost deja achitat sau condamnat 
printr-o hotărâre definitivă conform legii şi procedurii penale ale acestui 
stat”!. Astfel, instanța de contencios european al drepturilor omului a 
statuat constant, în cauze având ca obiect încălcarea autorității de lucru 
judecat, că este definitorie pentru această regulă procesuală constatarea 
existenței identităţii de obiect, indiferent de încadrarea juridică reținută. 
Sub diferite criterii de evaluare, fie „acelaşi comportament infracțional”, fie 
„elemente constitutive ale infracțiunii”, din jurisprudența Curţii Europene a 
Drepturilor Omului rezultă aplicarea în continuare a identității de obiect, ca 
element necesar pentru invocarea excepţiei res iudicata?. 

În aceste condiţii, nu se poate reţine autoritatea de lucru judecat în 
cazul în care hotărârea definitivă anterioară se referă la alte fapte decât 
cele ce formează obiectul noii judecăţi, chiar dacă toate faptele au fost 
săvârşite cu aceeaşi ocazie şi în aceleaşi împrejurări. 

Cu privire la întinderea efectelor autorităţii lucrului judecat, menţio- 
năm că există deosebire între domeniul dreptului penal şi cel al dreptului 
civil. Astfel, în timp ce în dreptul penal, în principiu, hotărârea definitivă are 
efecte erga omnes, în procesul civil, hotărârea are putere numai cu privire 


PR Ů——— 


1 În acelaşi sens, potrivit art. 50 din Carta drepturilor fundamentale ale Uniunii 
Europene (publicată în Jurnalul Oficial nr. 83C/30.03.2010), „nimeni nu poate fi judecat sau 
condamnat pentru o infracțiune pentru care a fost deja achitat sau condamnat în cadrul 
Uniunii, prin hotărâre judecătorească definitivă, în conformitate cu legea”. A se vedea şi 
art. 14 alin. (7) din Pactul internaţional cu privire la drepturile civile şi politice. 

2 A se vedea C.E.D.O., Hotărârea din 23.10.1995, în cauza Gradinger c. Austriei, 
C.E.D.O., Hotărârea din 30.07.1998, în cauza Oliveira c. Portugaliei, C.E.D.O., Hotărârea 
din 29.05.2001, în cauza Fisher c. Austriei, analizate în M. Udroiu, O. Predescu, Protecţia 
europeană a drepturilor omului şi procesul penal român. Tratat, Ed. C.H. Beck, Bucureşti, 
2008, pp. 929-931. 

la părţile în proces, aceasta neputând fi opusă persoanelor care nu au luat 
parte la judecată. 

În cazul hotărârilor penale, aria efectelor trebuie analizată şi în 
funcţie de soluţia pronunţată. Astfel, în cazul unei hotărâri de condamnare, 
autoritatea de lucru judecat în ceea ce priveşte pe inculpat se manifestă 
erga omnes. În acest sens, cel condamnat poate fi obligat la plata unor 
despăgubiri civile într-un proces declanşat ulterior celui penal, dacă 
persoana prejudiciată material nu s-a constituit ca parte civilă în procesul 
penal, în procesul civil declanşat ulterior procesului penal, existenţa faptei 
şi a persoanei care a săvârşit-o sunt în egală măsură definitiv constatate 
pentru toată lumea şi deci şi pentru persoana ce urmează a fi despăgubită. 

Hotărârea penală de condamnare a unei singure persoane, pentru 
motivul că acea persoană este singurul autor al infracțiunii, poate fi invo- 
cată de alte persoane care ar urma să răspundă penal pentru aceeaşi 
faptă. 

Hotărârea penală de achitare poate avea efecte mai largi sau mai 
restrânse, după cum motivul de achitare priveşte fapta sau persoana achi- 
tată. Spre exemplu, în cazul în care achitarea s-a pronunțat pe temeiul 
inexistenţei faptei, hotărârea penală are autoritate de lucru judecat în orice 
proces penal declanşat ulterior împotriva altor persoane, dacă sunt 
chemate să răspundă penal pentru fapta cu privire la care s-a statuat că 
nu există. 

În ipoteza în care achitarea s-a pronunțat pe motivul că inculpatul 
este iresponsabil, efectele autorităţii lucrului judecat se manifestă diferen- 
tiat, după cum este vorba de cel achitat sau de alte persoane. Astiel, 
inculpatul achitat ca iresponsabil nu poate fi acționat într-un proces penal 
ulterior pentru fapta comisă în stare de iresponsabilitate de nimeni, efec- 
tele hotărârii fiind erga omnes. Într-o asemenea situație însă, alte 
persoane nu pot invoca autoritatea de lucru judecat a hotărârii de achitare, 
aceste persoane putând răspunde penal în calitate de coautori, complici 
sau instigatori, dacă au participat alături de cel iresponsabil la săvârşirea 
faptei. 


$ 3. Momentul la care hotărârile judecătoreşti penale 
rămân definitive 


3.1. Noţiuni introductive 


O importanţă deosebită! pentru punerea în executare a hotărârilor 
penale o constituie cunoaşterea momentului la care acestea rămân 
definitive, deoarece numai după acest moment organele competente pun 


1 1. Florean, Importanța pe care o prezintă stabilirea datei rămânerii definitive a 
hotărârilor judecătoreşti, în Dr. nr. 3/1997, pp. 66-71. 

în executare, din oficiu, dispoziţiile cuprinse în hotărâre şi tot după acest 
moment pot fi invocate efectele negative ale autorităţii lucrului judecat. 

Legea prevede distinct momentele la care rămân definitive hotărârile 
primei instanţe ale instanței de apel şi ale instanţei care soluţionează calea 
ordinară de atac a contestației. 


3.2. Rămânerea definitivă a hotărârilor primei instanţe 


Hotărârile primei instanţe rămân definitive: 

1. la data pronunțării, când hotărârea nu este supusă contestației 
sau apelului; 

2. la data expirării termenului de apel sau de introducere a contes- 
tației: 

a) când nu s-a declarat apel sau contestaţie în termen; 

b) când apelul sau, după caz, contestaţia declarată a fost retrasă 
înăuntrul termenului; 

3. la data retragerii apelului sau, după caz, a contestaţiei, dacă 
aceasta s-a produs după expirarea termenului de apel sau de introducere 
a contestatiei; 

"4. la data pronunțării hotărârii prin care s-a respins apelul sau, după 
caz, contestaţia. 


3.3. Rămânerea definitivă a hotărârilor instanţei de apel şi a 
hotărârii pronunțate în calea de atac a contestaţiei 


Potrivit art. 552 alin. (1), hotărârea instanţei de apel rămâne definitivă 
la data pronunțării acesteia, atunci când apelul a fost admis şi propesul a 
luat sfârşit în faţa instanţei de apel. 

Prin admiterea apelului, în ipoteza în care procesul penal se finali- 
zează în fața instanţei de apel (atunci când instanța de apel desființează 
hotărârea primei instanţe şi pronunţă o nouă hotărâre), sentința apelată va 
fi modificată, devenind definitivă odată cu decizia instanței de apel. În 


„1 În materie civilă, conform Codului de procedură civilă anterior, hotărârile definitive 
se puneau în executare silită numai după ce instanța de executare, la cererea părții 
interesate, pronunţa încheierea de încuviințare a executării silite. Această dispoziție a fost 
preluată şi în actualul Cod de procedură civilă. Ulterior, Codul de procedură civilă a fost 
modificat substanţial în materia executării silite, prin Legea nr. 138/2014 (M. Of. 
nr. 753/16.10. 2014). În acest sens, se reţine că, în prezent, în materie civilă, titlurile exe- 
cutorii, cu excepţia hotărârilor judecătoreşti, se pun în executare silită după învestirea 
acestora cu formulă executorie, încuviințarea executării silite fiind dată de executorul 
judecătoresc. În ceea ce priveşte hotărârile judecătoreşti, executorii de drept sau definitive, 
acestea se pun în executare de către executorul judecătoresc fără a fi învestite cu formula 
executorie. În ambele situaţii însă, se menține principiul în conformitate cu care, fie în 
vederea învestirii cu formulă executorie şi încuviinţării executării silite, fie numai pentru 
încuviințarea executării silite, este necesară manifestarea de voință a părţii interesate. 

cazul admiterii apelului, urmat de rejudecarea cauzei de către prima 
instanță sau de către instanța competentă, decizia instanței de apel este, 
de asemenea, definitivă, cu menţiunea că totuşi procesul penal nu a fost 
finalizat. În acest caz, deşi instanța de apel a pronunţat o hotărâre 
definitivă, respectiva cauză penală nu a fost soluționată definitiv. 

În ipotezele î în care apelul a fost respins, instanța de control judiciar 
se pronunță prin decizie definitivă. În acest caz, însă, urmează a fi pusă în 
executare hotărârea primei instanțe, rămasă definitivă prin respingerea 
apelului”. 

În mod similar, în ceea ce priveşte hotărârea prânunțată în calea de 
atac a contestatiei, aceasta rămâne definitivă la data pronunțării, atunci 
când contestaţia a fost admisă şi dig a luat sfârşit în fața instanţei 
care o judecă. 


$ 4. Instanţa competentă să pună în executare hotărârile 
judecătoreşti penale 


În lumina dispoziţiilor legale în vigoare, hotărârile judecătoreşti 
penale pot fi puse în executare numai de către instanţele de judecată, prin 
judecătorul delegat cu executarea. 

Precizăm că, în vederea punerii în executare a hotărârii, instanţa 
cooperează cu alte organe competente (organele poliţiei, ale parchetului 
etc.), însă subiectul oficial care rezolvă toate incidentele privind executarea 
este instanța de judecată. 

Potrivit art. 553 alin. (1), hotărârea instanței penale, rămasă definitivă 
la prima instanță de judecată sau la instanța ierarhic superioară ori la 
instanța de apel, se pune în executare de către prima instanţă de judecată?. 

În lumina acestei dispoziţii legale, oricare dintre instanțele judecăto- 
reşti poate fi instanță de executare, deoarece toate au competența 
funcțională de a judeca în primă instanță. De la această regulă există o 
singură excepţie, care priveşte Înalta Curte de Casaţie şi Justiţie. În acest 
sens, în art. 553 alin. (2) se arată că hotărârile pronunţate î în primă instanţă 
de către Înalta Curte de Casaţie şi Justiţie se pun în executare, pupă caz, 
de Tribunalul Bucureşti sau de tribunalul militar. 


1 Notăm, în acest caz, posibilitatea ca pe parcursul unui proces penal să se 
pronunțe mai multe hotărâri definitive, cum ar fi, de exemplu, încheierile pronunțate în 
materia măsurilor preventive sau decizia instanţei de apel de admitere a apelului, urmată 
de rejudecarea cauzei de către instanţa a cărei hotărâre a fost desființată, respectiv decizia 
instanței de apel de respingere a apelului. Ceea ce interesează însă în accepțiunea 
art. 551 şi art. 552 este hotărârea primei instanțe sau a instanţei de apel prin care se 
soluţionează definitiv fondul cauzei, respectiv hotărârea definitivă pronunțată în procedura 
contestatiei. 

2 T.S., s. pen., dec. nr. 1331/1984, în R.R.D. nr. 8/1975, pp. 70-71. 

În vederea punerii în executare a hotărârii penale, rămasă definitivă 
în fața instanţei de apel sau în faţa instanţei ierarhic superioare, aceasta 
trimite instanţei de executare un extras din acea hotărâre, cu datele ne- 
cesare punerii în executare, în ziua pronunțării hotărârii de către instanța 
de apel sau, după caz, de către instanța ierarhic superioară. 

În condiţiile menţionate mai sus, se pun în executare şi hotărârile 
nedefinitive, dar executorii. De la aceste dispoziții fac excepție însă 
hotărârile nedefinitive executorii privind măsurile preventive care se pun în 
executare, după caz, de judecătorul de drepturi şi libertăţi, judecătorul de 
cameră preliminară sau de instanţa care le-a dispus. 

Atunci când hotărârea instanţei de apel a fost modificată prin hotă- 
rârea Înaltei Curți de Casaţie şi Justiţie, pronunţată în recurs în casație, 
Înalta Curte de Casaţie şi Justiţie trimite instanţei de executare un extras 
din acea hotărâre, cu datele necesare punerii în executare, în ziua 
pronunțării deciziei. 

În cazul pedepselor şi măsurilor neprivative de libertate, judecătorul 
delegat cu executarea din cadrul instanței de executare poate delega 
unele atribuții judecătorului delegat cu executarea de la instanța corespun- 
zătoare în grad instanţei de executare în circumscripția căreia locuieşte 
persoana aflată în executare. 

Prin acest caz special de delegare, legiuitorul a urmărit eficientizarea 

activităţii jurisdicţionale în materia executării pedepselor neprivative de 
libertate, pe de o parte, şi a măsurilor neprivative de libertate, pe de altă 
parte. De exemplu, judecătorul delegat cu executarea de la Judecătoria 
Sectorului 5 Bucureşti, căreia îi revine competenţa de a pune în executare 
pedeapsa închisorii cu suspendarea executării sub supraveghere aplicată 
inculpatului care locuieşte în Bacău, are posibilitatea de a delega atribuțiile 
relative la executarea sub supraveghere a pedepsei judecătorului compe- 
tent de la Judecătoria Bacău. În acest mod, procedurile jurisdicționale sunt 
accelerate şi, de asemenea, se reduc costurile la care este supus 
condamnatul'. 

În vederea punerii în executare a hotărârii, instanța de executare 
delegă unul sau mai mulţi dintre judecătorii săi pentru efectuarea punerii în 
executare [art. 554 alin. (1)]2. 


1 În acelaşi mod, pot fi delegate atribuţiile referitoare la punerea în executare a 
pedepsei amenzii, a amânării executării pedepsei (prin componenta măsurilor de 
supraveghere stabilite şi a obligațiilor care trebuie îndeplinite pe durata termenului de 
supraveghere, precum şi a oricărui incident la executare), a măsurilor educative neprivative 
„de libertate sau a măsurilor de siguranţă neprivative de libertate. 

2 Conform art. 27 alin. (1) din Regulamentul de ordine interioară al instanțelor 
judecătoreşti, judecătorii delegaţi de preşedinţii instanţelor cu executarea hotărârilor penale 
exercită următoarele atribuţii: a) îndrumă şi controlează activitatea compartimentului de 
executări penale; b) emit mandatele de executare a pedepsei închisorii şi a pedepsei 
detențiunii pe viață, asigură comunicarea şi supraveghează luarea măsurilor pentru 

Judecătorul delegat îşi exercită toate atributiile legate de punerea în 
executare a hotărârilor penale, având posibilitatea să rezolve problemele 
care nu necesită intervenția instanţei. În cazul în care, cu prilejul punerii în 
executare a hotărârii, se iveşte vreo nelămurire sau împiedicare, jude- 
cătorul delegat poate sesiza instanța de executare, care va proceda 
potrivit art. 597-598, unde este reglementată procedura la instanța de 
executare şi contestaţia la executare. 

În ceea ce priveşte organele judecătoreşti implicate în faza de 
punere în executare, este necesar să realizăm distincția între următoarele 
două ipoteze: 

a) în cazul punerii în executare a pedepselor şi măsurilor privative de 
libertate, sunt stabilite prin lege două categorii de judecători, cu atribuţii în 
materie, după cum urmează: 

i) judecătorul delegat cu punerea în executare, învestit în 
special cu atribuţii procedurale, referitoare la emiterea man- 
datului de executare a pedepsei închisorii sau a detenţiunii pe 
viață, a ordinului de interzicere a părăsirii țării, comunicarea 
copiei dispozitivului hotărârii definitive prin care s-a dispus 
internarea medicală; 

ii) judecătorul de supraveghere a privării de libertate, de- 
semnat anual, potrivit art. 8 alin. (1) din Legea nr. 254/2013, de 
către preşedintele curţii de apel în a cărei circumscripție funcțio- 
nează un penitenciar, un centru educativ ori un centru de de- 
tenţie; acest magistrat are atribuţii administrative şi administra- 
tiv-jurisdicţionale în ceea ce priveşte executarea efectivă a 


ducerea la îndeplinire a acestora; c) asigură punerea în executare a măsurilor educative 
privative de libertate; d) asigură punerea în executare a măsurilor educative neprivative de 
libertate; e) îndrumă şi controlează activitatea desfăşurată de către serviciul de probaţiune 
şi de către instituțiile din comunitate implicate în punerea în executare a pedepselor şi 
măsurilor neprivative de libertate; f) sesizează instanța de executare în cazul în care, cu 
prilejul punerii în executare a hotărârii sau în cursul executării, se iveşte vreo nelămurire ori 
împiedicare, precum şi în celelalte cazuri prevăzute de lege; g) rezolvă incidentele ivite în 
cursul executării, date prin lege în competența acestora, şi iau măsuri pentru rezolvarea 
tuturor cererilor ivite în cursul executării; h) soluţionează plângerile împotriva deciziilor 
consilierului de probaţiune; i) aplică amenzi judiciare pentru comiterea unor abateri 
judiciare, în cazurile prevăzute de lege; j) verifică periodic închiderea poziţiilor din registrul 
de executări penale de către grefierul delegat la compartimentul executări penale; 
k) rezolvă corespondenţa aferentă activității de punere în executare a hotărârilor penale; 
|) exercită atribuţiile privind emiterea “mandatului european de arestare şi demersurile 
legate de acesta reglementate de Legea nr. 302/2004 privind cooperarea judiciară interna- 
țională în materie penală, republicată, cu modificările şi completările ulterioare; m) asigură 
transmiterea către Consiliul Superior al Magistraturii, în termenele şi condiţiile legale, a 
încheierilor şi hotărârilor judecătoreşti prin care s-a dispus arestarea preventivă sau arestul 
la domiciliu a/al unui judecător, procuror sau magistrat-asistent, precum şi hotărârile prin 
care s-a dispus condamnarea sau amânarea aplicării pedepsei față de aceştia, rămase 
definitive; n) îndeplinesc alte atribuţii date prin lege în competenţa acestora. 

pedepsei sau a măsurii privative de libertate, constând în supra- 

vegherea şi controlul asigurării legalităţii pe parcursul executării‘; 

b) în ipoteza punerii în executare a pedepselor şi măsurilor nepri- 

vative de libertate, atât în Codul de procedură penală, cât şi în Legea 
nr. 253/2013 este menţionat numai judecătorul delegat cu executarea. 


Secțiunea a II-a 
Punerea în executare a pedepselor principale 


$ 1. Punerea în executare a pedepsei închisorii sau 
a detenţiunii pe viaţă şi a pedepsei accesorii 


1.1. Atribuţiile instanţei de executare 


În vederea punerii în executare a pedepsei închisorii sau a deten- 
țiunii pe viață, cele mai importante activităţi care trebuie efectuate de 
judecătorul delegat cu executare sunt: a) emiterea mandatului de execu- 
tare (şi, eventual, a ordinului prin care interzice condamnatului să pără- 
sească țara) şi b) trimiterea spre executare a mandatului de executare. 

Potrivit art. 555 alin. (1), pedeapsa închisorii şi pedeapsa detențiunii 
pe viață se pun în executare prin emiterea mandatului de executare, act 
procedural prin intermediul căruia se aduce la îndeplinire actul procesual 
care este ordinul de punere în executare a hotărârii definitive. 

Mandatul de executare se emite de judecătorul delegat cu execu- 
tarea în două momente distincte, după cum urmează: a) în ziua rămânerii 
definitive a hotărârii la instanța de fond; b) în ziua primirii extrasului din 
hotărâre, în cazul în care hotărârea a rămas definitivă în fața instanţei de 
apel sau în faţa instanţei ierarhic superioare? 

În lege se menţionează obligativitatea întocmirii mandatului de exe- 
cutare în trei exemplare, având următorul conţinut: denumirea instanței de 
executare, data emiterii, datele privitoare la persoana condamnatului, 


1 Enumerăm, exemplificativ, unele dintre atribuţiile stabilite prin art. 9 alin. (2) din 
Legea nr. 254/2013: soluţionează plângerile deţinuţilor privind exercitarea drepturilor 
prevăzute în lege; soluţionează plângerile privind stabilirea şi schimbarea regimurilor de 
executare a pedepselor şi a măsurilor educative privative de libertate; soluţionează plân- 
gerile deţinuţilor privind aplicarea sancţiunilor disciplinare; participă, în calitate de pre- 
şedinte, la şedinţele comisiei pentru liberare condiționată etc. În vederea exercitării acestor 
atribuţii, pe durata desemnării, judecătorul de supraveghere a privării de libertate nu poate 
' desfăşura alte activităţi la instanţa din cadrul căreia a fost desemnat. 
2 Potrivit art. 151 alin. (2) din Regulamentul de ordine interioară al instanțelor 
judecătoreşti, mandatul de executare se tehnoredactează şi se expediază în aceeaşi zi 
organului de executare. 

numărul şi data hotărârii care se execută. şi denumirea instanței care a 
pronunțat-o, pedeapsa pronunţată şi textul de lege aplicat, pedeapsa 
accesorie aplicată, timpul reţinerii şi arestării preventive ori al arestului la 
domiciliu, care s-a dedus din durata pedepsei, menţiunea dacă cel con- 
damnat este recidivist, precum şi, după caz, menţiunea înştiințării per- 
soanei vătămate cu privire la eliberarea în orice mod a condamnatului 
(dacă persoana vătămată a solicitat această înştiinţare), ordinul de 
arestare şi de deţinere, semnătura judecătorului delegat, precum şi ştam- 
pila instanţei de executare. 

În cazul în care cel condamnat se află în stare de libertate, odată cu 
emiterea mandatului de executare a pedepsei închisorii sau a pedepsei 
detenţiunii pe viaţă, judecătorul delegat cu executarea emite şi un ordin 
prin care interzice condamnatului să părăsească țara. Ordinul se întoc- 
meşte în 3 exemplare şi cuprinde: denumirea instanţei de executare, data 
emiterii, datele privitoare la persoana condamnatului, pedeapsa pro- 
nunțată împotriva acestuia, numărul şi data hotărârii de condamnare, 
denumirea instanţei care a pronunţat-o, numărul mandatului de executare 
a pedepsei emis pe numele condamnatului, dispoziția de interzicere a 
părăsirii țării, semnătura judecătorului delegat, precum şi ştampila instanței 
de executare. | 

În vederea aducerii la îndeplinire a mandatului de executare, se trimit 
două exemplare, după caz, organului de poliție de la domiciliul sau 
reşedinţa condamnatului, iar în cazul în care acesta nu are domiciliul sau 
reşedinţa în România, organului de poliţie în a cărui rază teritorială se află 
instanța de executare, când condamnatul este liber, sau, după caz, când 
condamnatul este arestat, comandantului locului de deţinere. 

În situaţia în care mandatul de executare conţine erori materiale, însă 
permite identificarea persoanei în vederea punerii în executare a hotărârii, 
în raport cu datele de identificare ale persoanei existente în evidenţele 
organelor de poliție şi hotărârea instanţei de judecată, organul de poliţie 
execută hotărârea, solicitând, în acelaşi timp, instanţei de judecată îndrep- 
tarea erorilor materiale sesizate. Reglementarea este corectă şi asigură 
desfăşurarea cursivă a procedurii de punere în executare a hotărârii 
penale. 

Ordinul de interzicere a părăsirii țării se aduce la îndeplinire prin 
transmiterea unui exemplar către Inspectoratul General al Poliţiei de 
Frontieră, respectiv Direcţia Generală de Paşapoarte, structură din cadrul 
Ministerului Afacerilor Interne, care exercită atribuţii în ceea ce priveşte 
eliberarea paşapoartelor. 

În vederea asigurării operativităţii punerii în executare a pedepsei, 
mandatul de executare sau ordinul de interzicere a părăsirii ţării poate fi 
transmis organelor competente şi prin fax, poştă electronică sau prin orice 

mijloc în măsură să producă un document scris în condiţii care să permită 
autorităţilor destinatare să îi stabilească autenticitatea”. 

Organele de poliţie, Inspectoratul General al Poliţiei de Frontieră şi 
Direcţia Generală de Paşapoarte au obligaţia de a lua măsurile pentru 
punerea în executare a mandatului de executare a pedepsei şi a ordinului 
de interzicere a părăsirii ţării în ziua primirii acestora, în ipoteza în care 
condamnatul se găseşte în stare de libertate. 


1.2. Atribuţiile procurorului în punerea în executare a pedepsei 
închisorii sau detenţiunii pe viaţă 


În legislaţia procesual penală anterioară, în cazul punerii în 
executare a pedepsei închisorii sau a detenţiunii pe viaţă, unele obligații 
reveneau şi procurorului”. În actualul context legislativ, în faza procesuală 
propriu-zisă a punerii în executare a pedepsei închisorii sau a detențiunii 
pe viață, procurorul nu are atribuţii prevăzute în lege. 

Conform Codului de procedură penală şi legilor speciale privind exe- 
cutarea, procurorul devine subiect în cadrul diferitelor proceduri jurisdic- 
tionale desfăşurate pe parcursul executării propriu-zise a pedepsei. În 
acest sens, menționăm participarea obligatorie a procurorului la judecarea 
cererilor privind înlocuirea pedepsei detenţiunii pe viaţă (art. 584), modi- 
ficări ale pedepsei (art. 585), liberarea condiționată (art. 587), amânarea 
sau întreruperea executării pedepsei închisorii sau a detenţiunii pe viață 
(art. 589, art. 592) etc. 


1.3. Atribuţiile altor organe care cooperează la punerea în 
executare a pedepsei închisorii sau detenţiunii pe viaţă 


Alături de instanţa de executare, unele atribuții privind punerea în 
executare a pedepsei închisorii sau a detenţiunii pe viață revin organelor 
de poliție, comandantului locului de deţinere, Inspectoratului General al 
Poliţiei de Frontieră şi Direcţiei Generale de Paşapoarte. 

Activităţile desfăşurate de aceste autorităţi publice sunt diferenţiate, 
în funcţie de starea de libertate sau de privare de libertate în care se poate 
afla cel condamnat. 


1 În această ultimă modalitate, mandatul de executare ar putea transmis organelor 
competente prin programe dedicate comunicării electronice, cum ar fi Yahoo Messenger, 
Skype, Viber, WhatsApp etc. 

2 Atribuirea de competențe procurorului era justificată de dispoziţiile Legii 
nr. 92/1992 privind organizarea judecătorească, în conformitate cu care Ministerul Public 
supraveghea respectarea legii în activitatea de punere în executare a hotărârilor judecăto- 
reşti şi a altor titluri executorii. Prin art. 63 lit. j) din Legea nr. 304/2004 privind organizarea 
judiciară, republicată, s-a realizat însă o îndepărtare de la acest principiu, stabilindu-se că 
Ministerul Public verifică respectarea legii la locurile de deţinere preventivă. 

Situaţia în care persoana condamnată se află în stare de 
libertate. Pe baza ordinului de interzicere a părăsirii țării, Inspectoratul 
General al Poliţiei de Frontieră va lua măsuri pentru darea în consemn a 
condamnatului la punctele de trecere a frontierei, iar Direcţia Generală de 
Paşapoarte va refuza condamnatului eliberarea paşaportului sau, după 
caz, va proceda la ridicarea acestui document. 

Potrivit art. 557 alin. (1), organul de poliţie, pe baza mandatului de 
executare, procedează la arestarea celui condamnat. Celui arestat organul 
de poliție îi înmânează un exemplar al mandatului, apoi îl conduce la cel 
mai apropiat loc de deţinere, unde organul de poliție predă celălalt 
exemplar al mandatului de arestare. Termenul de „arestare” utilizat în 
art. 557 alin. (1) nu are semnificaţia unei măsuri preventive, reprezentând, 
în fapt, acţiunea desfăşurată de organul de poliție prin care acesta 
procedează la privarea de libertate a inculpatului condamnat, în vederea 
punerii în executare a pedepsei închisorii sau a detenţiunii pe viaţă. 

În vederea punerii în executare a mandatului emis în executarea 
unei hotărâri definitive de condamnare, organul de poliție poate pătrunde 
în domiciliul sau în reşedinţa unei persoane fără învoirea acesteia, precum 
şi în sediul unei persoane juridice fără învoirea reprezentantului legal al 
acesteia [art. 557 alin. (2)]. Aceste prevederi sunt în concordanță cu 
dispozițiile art. 27 alin. (2) lit. a) din Constituţia României, în conformitate 
cu care se poate încălca dreptul la inviolabilitatea domiciliului în vederea 
executării unui mandat de arestare sau a unei hotărâri judecătoreşti. 
Subliniem că, prin această precizare, legiuitorul a realizat o departajare 
semnificativă între activitatea de pătrundere în domiciliul sau reşedinţa 
unei persoane fizice ori în sediul unei persoane juridice ca percheziție 
domiciliară şi activitatea de violare a domiciliului în vederea punerii în 
executare a mandatului de executare a pedepsei. În ipoteza în care cel 
condamnat refuză să se supună mandatului sau încearcă să fugă, va fi 
constrâns la aceasta. 

Imediat după arestarea în vederea executării mandatului, condam- 
natul are dreptul de a încunoştinţa personal sau de a solicita administraţiei 
locului de deţinere să încunoştințeze un membru al familiei sale ori o altă 
persoană desemnată de acesta despre arestare şi despre locul unde este 
deţinut. 

Dacă persoana condamnată nu este cetățean român, aceasta are şi 
dreptul de a încunoştinţa sau de a solicita încunoştințarea misiunii diplo- 
matice ori oficiului consular al statului al cărui cetățean este sau, după caz, 
a unei organizaţii internaţionale umanitare, dacă nu doreşte să beneficieze 
de asistența autorităților din țara sa de origine, ori a reprezentantei orga- 
nizaţiei internaţionale competente, dacă este refugiat sau, din orice alt 
motiv, se află sub.protecţia unei astfel de organizații. 


[i 

În cazul în care executarea mandatului se face față de o persoană în 
a cărei ocrotire se află un minor, o persoană pusă sub interdicţie, o 
persoană căreia i s-a instituit tutela sau curatela, ori o persoană care, din 
cauza vârstei, bolii sau altei cauze, are nevoie de ajutor, organul de poliţie 
are obligaţia să înştiințeze autoritatea tutelară în vederea luării măsurilor 
de ocrotire. 

Dacă persoana împotriva căreia s-a emis mandatul nu este găsită, 
organul de poliţie constată aceasta printr-un proces-verbal şi ia măsuri 
pentru declanşarea procedurii speciale a dării în urmărire, precum şi 
pentru darea în consemn la punctele de trecere a frontierei. Un exemplar 
al procesului-verbal împreună cu un exemplar al mandatului de executare 
se trimit instanței care a emis mandatul. 

Situaţia în care persoana condamnată se află în stare de deți- 
nere. În acest caz, judecătorul delegat transmite comandantului locului de 
deţinere două exemplare ale mandatului de executare. Comandantul 
locului de deținere îi înmânează inculpatului condamnat un exemplar al 
mandatului de executare. | 

Comandantul locului de deţinere consemnează într-un proces-verbal 
data de la care condamnatul a început executarea pedepsei. O copie a 


procesului-verbal se trimite de îndată instanţei de executare. 


1.4. Acordul instanţei de părăsire a ţării 


În cazul în care instanța de judecată a dispus suspendarea executării 
pedepsei sub supraveghere sau amânarea aplicării pedepsei, se stabileşte 
un termen de supraveghere, pe durata căruia persoana condamnată 
trebuie să respecte anumite măsuri de supraveghere şi să execute una 


sau mai multe obligaţii. Astfel, instanța poate impune persoanei față de 


care s-a dispus amânarea aplicării pedepsei sau condamnatului față de 
care s-a dispus suspendarea executării pedepsei sub supraveghere să nu 
părăsească teritoriul României fără acordul instanţei [art. 85 alin. (2) lit. i) 
C. pen. şi art. 93 alin. (2) lit. d) C. pen.]. 

În aplicarea acestor prevederi cuprinse în Codul penal, potrivit 
art. 557 alin. (10), pe durata termenului de supraveghere, persoana supra- 
vegheată poate solicita motivat instanței de executare să-i încuwviințeze 
părăsirea teritoriului României. 

Instanța de executare, prin judecătorul delegat cu executarea, solu- 
ționează cererea în camera de consiliu, după ascultarea persoanei supra- 
vegheate şi a consilierului de probaţiune, prin încheiere definitivă. 

În cazul în care admite cererea, instanţa stabileşte perioada pentru 
care persoana supravegheată poate părăsi teritoriul României. Potrivit 
art. 46 alin. (2) teza finală din Legea nr. 253/2013, durata părăsirii țării nu 

poate depăşi 30 de zile într-un an, iar durata permisiunii se include în 
termenul de supraveghere. 

O copie a încheierii definitive se comunică, de îndată, serviciului de 
probaţiune competent, Inspectoratului General al Poliţiei de Frontieră şi 
Direcţiei Generale de Paşapoarte. 


vw .. 


1.5. Amânarea executării pedepsei închisorii sau a detenţiunii 
pe viaţă! 


1.5.1. Aspecte preliminare 


Pentru realizarea scopului procesului penal şi pentru a asigura 
eficiența pedepsei aplicate, se impune executarea de îndată a hotărârilor 
penale definitive. | 

În situații cu totul deosebite, poate fi dispusă amânarea executării 
pedepsei închisorii sau a detenţiunii pe viaţă, această dispoziţie constituind 
o excepție de la regula punerii neîntârziate în executare a hotărârilor de + 
condamnare?. În acelaşi timp, trebuie subliniat faptul că legea prevede 
expres cazurile în care poate fi amânată executarea pedepsei închisorii, 
instanța competentă să acorde amânarea fiind în drept să aprecieze, în 
funcţie de condiţiile concrete ale cauzei, dacă acordă sau nu amânarea 
solicitată”. 

Procedura amânării executării pedepsei se desfăşoară ulterior rămâ- 
nerii definitive a hotărârii judecătoreşti prin care a fost aplicată pedeapsa 
închisorii cu executare sau a detenţiunii pe viaţă şi, cel mai târziu, până la 
începerea efectivă a executării pedepsei. 

Potrivit art. 519, în cazurile şi condiţiile prevăzute pentru amânarea 
executării pedepsei, se poate dispune şi amânarea executării măsurilor 
educative privative de libertate dispuse împotriva minorului, constând în 
internarea într-un centru educativ sau într-un centru de detenţie“. 


1 Pentru mai multe detalii, a se vedea şi: A. Şt. Tulbure, Amânarea şi întreruperea 
executării pedepsei, în R.D.P. nr. 2/2000, pp. 17-22; L. Barac, Amânarea executării 
pedepsei. Soluţii din practica judiciară, în R.D.P. nr. 4/2002, pp. 84-95; D. Lupaşcu, 
Amânarea executării pedepsei închisorii sau a pedepsei detenţiunii pe viață, în 
Dr. nr. 4/2002, pp. 166-183. j 

2 T, Vasiliu, Unele aspecte din practica judiciară privind liberarea condiționată şi 
amânarea executării pedepsei închisorii, în R.R.D. nr. 6/1970, p. 5; D. Lupaşcu, Amânarea 
executării pedepselor închisorii şi a detenţiunii pe viață, precum şi a măsurii educative a 
intemării minorului într-un centru de reeducare, în Revista Juridica nr. 4/2000, pp. 147-150. 

3 Basarab II, pp. 617-618. 

+ Dispoziţia legală în acest se regăseşte şi în art. 184 alin. (1) din Legea 
nr. 254/2013. 

1.5.2. Cazurile în care poate fi dispusă amânarea executării 
pedepsei închisorii sau a detenţiunii pe viaţă 


1.5.2.1. Cadrul legal 


Pentru a exista garanţia că amânarea executării pedepsei se dis- 
pune în situaţiile care se justifică pe deplin, legea a prevăzut expres 
cazurile de amânare. 

Potrivit art. 589, amânarea executării pedepsei închisorii poate avea 
loc în următoarele două cazuri: a) în cazul în care se constată că persoana 
condamnată suferă de o boală, în condiţiile art. 589 alin. (1) lit. a) şi 589 
alin. (2); b) în cazul în care se constată că persoana condamnată este 
gravidă sau are un copil mai mic de un an’. 


1.5.2.2. Amânarea executării pedepsei închisorii sau a detenţiunii pe 
viaţă în cazul bolii condamnatului 


Primul caz în care poate fi amânată executarea pedepsei închisorii 
este prevăzut în art. 589 alin. (1) lit. a) şi are în vedere ipoteza în care se 
constată, pe baza unei expertize medico-legale, că persoana condamnată 
suferă de o boală care nu poate fi tratată în rețeaua sanitară a Admi- 
nistraţiei Naţionale a Penitenciarelor şi care face imposibilă executarea 
imediată a pedepsei, dacă specificul bolii nu permite tratarea acesteia cu 
asigurarea pazei permanente în rețeaua sanitară a Ministerului Sănătății şi 
dacă instanța apreciază că amânarea executării şi lăsarea în libertate nu 
prezintă un pericol pentru ordinea publică. 

Din aceste dispoziţii legale rezultă că pentru a se putea dispune 
amânarea executării pedepsei închisorii sau a detenţiunii pe viaţă trebuie 
îndeplinite cumulativ următoarele condiţii: 


1 Facem precizarea că, spre deosebire de Codul de procedură penală anterior, s-a 
renunțat la posibilitatea amânării executării pedepsei în situația în care, din cauza unor 
împrejurări speciale, executarea imediată a pedepsei ar fi avut consecințe grave pentru 
condamnat, familie sau unitatea la care acesta lucra. Opţiunea legiuitorului a fost 
argumentată prin soluţiile instanţelor de judecată cu privire la acest motiv de amânare a 
executării pedepsei, în marea majoritate a cazurilor cererile de amânare fiind respinse. De 
asemenea, au fost avute în vedere schimbările petrecute în organizarea activităţii 
Administrației Naţionale a Penitenciarelor, care permit efectuarea unor activități de către 
persoanele condamnate în incinta locului de detenție sau deplasarea acestora, printr-o 
simplă dispoziţie administrativă, în afara locului de detenție, în situaţii speciale (a se vedea 
Expunerea de motive cu privire la noul Cod de procedură penală, conform site-ului 
Ministerului Justiţiei). 

1) să se constate, pe baza unei expertize medico-legale!, că per- 
soana condamnată suferă de o boală?, particularizată prin următoarele 
trăsături: 

a) boala nu poate fi tratată în rețeaua sanitară a' Administraţiei 

Naţionale a Penitenciarelor şi nici în rețeaua sanitară a Ministerului 

Sănătăţii (în acest caz, cu asigurarea pazei permanente); 

b) boala face imposibilă executarea imediată a pedepsei; 

c) boala nu a fost provocată de persoana condamnată, prin 
refuzul tratamentului medical, al intervenţiei chirurgicale, prin acţiuni 
de autoagresiune sau prin alte acțiuni vătămătoare. 

Amânarea executării pedepsei nu poate fi dispusă dacă cel con- 
damnat se sustrage efectuării expertizei medico-legale. 

Conform art. 30 din Normele procedurale privind efectuarea experti- 
zelor, a constatărilor şi a altor lucrări medico-legale*, expertiza medico-legală 
pentru amânarea executării pedepsei privative de libertate pe motive 
medicale se efectuează numai prin examinarea nemijlocită a persoanei de 
către o comisie alcătuită din: a) un medic legist, care este preşedintele . 
comisiei; b) unul sau mai mulți medici având cel puţin gradul de: medic 
specialist, în funcţie de boala de care suferă cel examinat, acest medic 
urmând să stabilească diagnosticul şi indicaţiile terapeutice; c) un medic, 
reprezentant al rețelei sanitare a direcţiei penitenciarelor, care, cunoscând 
posibilităţile de tratament din cadrul rețelei din care face parte, stabileşte 
împreună cu medicul legist unde se poate aplica tratamentul pentru 
afecțiunea respectivă: în rețeaua sanitară a direcţiei penitenciarelor sau în 
rețeaua sanitară a Ministerului Sănătăţii; 

2) amânarea executării şi lăsarea în libertate să nu prezinte un 
pericol pentru ordinea publică 

Din analiza prevederilor legale în vigoare, se poate observa intenția 
legiuitorului de a limita posibilitățile de sustragere a unor persoane 
condamnate de la executarea pedepsei închisorii sau a detenţiunii pe 
viață. 


1Î.C.C.J., s. pen., dec. nr. 3203/2005, în Buletinul jurisprudenţei, Culegere de decizii 
pe anul 2005, op. cit., pp. 1023-1025. 

2 În reglementarea anterioară se menţiona că amânarea executării pedepsei se 
putea dispune numai în situaţia în care boala condamnatului era gravă, fiind necesară, de 
asemenea, constatarea imposibilității tratării acesteia în sistemul sanitar al Administraţie 
Naţionale a Penitenciarelor sau a Ministerului Sănătăţii, sub pază permanentă. Opţiunea 
legiuitorului de a renunța la termenul „gravă” este corectă, deoarece gravitatea bolii se 
desprinde implicit din imposibilitatea tratării acesteia în sistemul sanitar al Administraţiei 
Naţionale a Penitenciarelor sau al Ministerului Sănătății, pe de o parte, şi din împiedicarea 
executării pedepsei, pe de altă parte. 

3 Normele procedurale privind efectuarea expertizelor, a constatărilor şi a altor 
lucrări medico-legale au fost aprobate prin Ordinul ministrului justiţiei nr. 1134/C/2000, 
publicat în M. Of.. nr. 459/19.09.2000, respectiv prin Ordinul ministrului sănătății 
nr. 2254/2000. 

Constatarea bolii persoanei condamnate trebuie să se facă prin 
expertiză medico-legală. În practica judiciară anterioară actualului Cod de 
procedură penală, dar care este, în continuare, relevantă, s-a stabilit că 
instanța de judecată nu poate soluţiona cererea condamnatului în baza 
unui raport de expertiză medico- legală întocmit anterior sesizării instanţei 
şi având valabilitate pentru o altă cauză. În această situație, se va dispune 
efectuarea unei expertize medico-legale valabile pentru cauza în discuție”. 

În aceste condiţii, instanța de executare nu poate verifica îndeplinirea 
condiției referitoare la starea de sănătate a condamnatului pe baza unui 
referat întocmit de medicul penitenciarului? sau pe baza unei constatări 
medico-legale, cum în mod greşit au procedat unele instanţe”. 

De asemenea, din conţinutul raportului de expertiză medico-legală 
trebuie să rezulte, fără echivoc, că petentul condamnat suferă de o boală 
care determină constatarea îndeplinirii cumulative a condiţiilor legale. În 
cazul unor concluzii neclare, sub acest aspect, raportul de expertiză 
trebuie completat sau trebuie dispusă efectuarea unei noi expertize 
medico-legale“. | 

Ca şi în cazul suspendării procesului penal, legea nu face distincție 
între boli curabile şi boli incurabile, fiind suficient să se constate 
îndeplinirea condiţiile legale menţionate în art. 589 alin. (1) lit. a) şi alin. (2). 

În ceea ce priveşte valoarea probatorie a raportului de expertiză 
medico-legală, în practica judiciară anterioară actualului Cod de procedură 
penală, care însă îşi menţine valabilitatea, s-a stabilit că instanța de 
judecată, aflându-se în faţa unui raport de expertiză medico-legală prin 
care se constată că cel condamnat suferă de o boală care îl pune în 
imposibilitatea de a executa pedeapsa, nu este obligată să dispună 
amânarea executării pedepsei. În principiu, instanța de judecată nu poate 


1 C.S.J., s. pen., dec. nr. 3159/2000, în Buletinul jurisprudenţei, Culegere de decizii 
pe anul 2000, op. cit., p. 385. 

2 Î.C.C.J., s. pen., dec. nr. 3203/2005, în Buletinul jurisprudenţei, Culegere de decizii 
pe anul 2005, op. cit., pp. 1023-1024; în acelaşi sens, a se vedea: T.S., s. pen., dec. 
nr. 1855/1970, în V. Papadopol, M. Popovici, Repertoriu alfabetic de practică judiciară în 
materie penală pe anii 1969-1975, op. cit., p. 258; T.S., s. pen., dec. nr. 2203/1975, în C.D. 
1975, p. 532; T.S., s. pen., dec. nr. 729/1978, în R.R.D. nr. 9/1978, p. 65; T.S., s. pen., 
dec. nr. 777/1978, în C.D. 1978, p. 480. 

3 Î.C.C.J., s. pen., dec. nr. 5519/2005, în Buletinul jurisprudenţei, Culegere de decizii 
pe anul 2005, op. cit., pp. 1021-1022; în acelaşi sens, a se vedea T. mun. București, s. a 
ll-a pen., sent. pen. nr. 155/1985, în R.R.D. nr. 12/1986, p. 57, cu notă critică de S.G. 
Bomboş. 

4 C.S.J., s. pen., dec. nr. 1962/2000, în Buletinul jurisprudenţei, Culegere de decizii 
pe anul 2000, op. cit, pp. 390-392; în acelaşi sens, a se vedea: C.S.J., s. pen., dec. 
nr. 1571/2000, în Buletinul jurisprudenţei, Culegere de decizii pe anul 2000, op. cit., 
pp. 392-393; C. Apel Ploieşti, dec. pen. nr. 94/1996, în Buletinul jurisprudenţei, Culegere 
de practică judiciară, 1993-1997, op. cit., pp. 293-294; C.S.J., s. pen., dec. nr. 968/1995, în 
Buletinul jurisprudenţei, Culegere de decizii pe anul 1995, op. cit., pp. 253-255. 

contesta rezultatul conţinut în actul medico-legal respectiv, dar dispoziția 
de amânare a executării pedepsei nu se întemeiază exclusiv pe concluziile 
raportului medico-legal, avându-se în vedere şi alte elemente care pot fi 
determinante în luarea hotărârii. 

Considerăm că efectuarea unei expertize medicale este obligatorie 
în cazul unei cereri de amânare a executării pedepsei, întemeiată pe 
dispozițiile art. 589 alin. (1) lit. a), şi, în consecință, admiterea sau respin- 
gerea unei asemenea cereri nu poate avea loc numai pe baza unor 
certificate medicale aflate la dosarul cauzei?. 

În ipoteza în care din raportul de expertiză medico-legală rezultă că 
boala persoanei condamnate poate fi tratată în rețeaua sanitară a Admi- 
nistrației Naţionale a Penitenciarelor’, cererea de amânare a executării 
pedepsei sau detenţiunii pe viaţă va fi respinsă. Practic, în acest caz, 
tratarea bolii în sistemul sanitar penitenciar permite continuarea executării 
pedepsei. Soluția este valabilă şi pentru ipoteza în care se constată că 
boala condamnatului poate fi tratată în rețeaua sanitară a Ministerului 
Sănătății cu asigurarea pazei permanente. 

În altă ordine de idei, în practica judiciară s-a apreciat în mod corect 
că nu este suficient ca o boală, teoretic, să poată fi tratată în rețeaua 
sanitară a penitenciarelor, ci trebuie ca, în mod practic, să se verifice 
existența condiţiilor optime de tratament şi terapeutică la locul de deţinere“. 

În măsura în care boala condamnatului nu poate fi tratată în sistemul 
sanitar penitenciar, se analizează posibilitatea acordării asistenţei medi- 
cale în rețeaua sanitară a Ministerului Sănătăţii, cu asigurarea pazei 
permanente. În acest caz, elementul determinant este acela de a constata 
posibilitatea organizării pazei permanente a condamnatului în sistemul 
sanitar public, urmând ca cererea de amânare a executării pedepsei sau a 
detențiunii pe viață să fie admisă dacă se constată că boala nu poate fi 
tratată, sub pază permanentă, în rețeaua sanitară a Ministerului Sănătății. 
De exemplu, pot fi încadrate în această ipoteză, de amânare a executării 


1 C. Apel Bucureşti, s. | pen., dec. nr. 129/1996, în Culegere de practică judiciară 
penală pe anul 1996, op. cit., pp. 15-16; în acelaşi sens, a se vedea Jud. Roşiorii de Vede, 
sent. pen. nr. 559/1995, în Dr. nr. 12/1996, p. 107. 

2 C.S.J., s. pen., dec. nr. 5540/2001, în Buletinul jurisprudenţei, Culegere de decizii 
pe anul 2001, op. cit., pp. 320-322; în acelaşi sens, a se vedea: C. Apel Piteşti, dec. pen. 
nr. 715/1999, în Curtea de Apel Piteşti, Jurisprudență pe anul 1999, Regia Autonomă 
Monitorul Oficial, Bucureşti, 2000, pp. 110-111; T. Ranga, Notă critică la C. Apel Cluj, dec. 
pen. nr. 81/1993, în Dr. nr. 8/1994, pp. 75-77; T. jud. Hunedoara, dec. pen. nr. 67/1974, în 
R.R.D. nr. 7/1974, p. 60. 

„9 C.S.J., s. pen., dec. nr. 968/1995, în Buletinul jurisprudenţei, Culegere de decizii 
pe anul 1995, op. cit., p. 253; C. Apel Ploieşti, s. pen., dec. nr. 123/1996, în Buletinul 
jurisprudenţei. Culegere de practică judiciară, 1993-1997, op. cit., pp. 70-71; T.S., s. pen., 
dec. nr. 1030/1970, în R.R.D. nr. 11/1970, p. 169; T. jud. Timiş, sent. pen. nr. 28/1973, în 
R.R.D. nr. 6/1973. 

+ C. Apel Braşov, dec. pen. nr. 14/1997, în Du il de practică judiciară arti 
1994-1998, op. cit., p.465. 

pedepsei, afecțiunile grave de natură oncologică al căror tratament este 
incompatibil cu asigurarea pazei permanente, prin specificul unităţii sani- 
tare, al necesităţii asigurării unui mediu steril etc. În concluzie, în măsura în 
care se impune tratarea bolii condamnatului în sistemul sanitar public, dar 
nu se poate asigura paza permanentă de către Administraţia Naţională a 
Penitenciarelor, se va dispune amânarea executării pedepsei sau a 
detențiunii pe viață. 

În legătură cu acest aspect, în practica judiciară s-a statuat, cu impli- - 
caţii evidente şi asupra instituției amânării executării pedepsei, că hotă- 
rârea prin care se dispune întreruperea executării pedepsei şi internarea 
sub pază într-o clinică din sistemul Ministerului Sănătăţii este nelegală, 
deoarece între întreruperea executării pedepsei şi internarea sub pază 
există incompatibilitate. Astfel, internarea sub pază are, ca principal efect, 
constatarea că executarea pedepsei a fost întreruptă (sau s-a suspendat)!. 

Este necesar să rezulte din raportul de expertiză medico-legală 
faptul că boala condamnatului face imposibilă executarea imediată a 
pedepsei. Per a contrario, dacă boala constatată nu aduce în discuţie 
imposibilitatea executării imediate a pedepsei, cererea de amânare va fi 
respinsă. 

Cele două condiţii ale amânării executării pedepsei este necesar a fi 
îndeplinite în mod cumulativ. În anumite situaţii însă, apreciem că cerința 
„ constatării faptului că amânarea executării şi lăsarea în libertate nu 
prezintă un pericol pentru ordinea publică decurge implicit din îndeplinirea 
primei condiţii. Astfel, în cazul în care în raportul de expertiză medico-legală 
se concluzionează că cel condamnat suferă de o boală care face impo- 
sibilă executarea pedepsei şi care nu poate fi tratată în sistemul medical 
penitenciar sau cel al Ministerului Sănătăţii (în acest caz, sub pază perma- 
nentă), este evidentă gravitatea bolii de care suferă condamnatul şi care îl 
împiedică pe acesta să poată pune în pericol ordinea publică. 

Executarea pedepsei se amână pentru o durată determinată, până 
când starea de sănătate a condamnatului se va ameliora, astfel încât 
pedeapsa să poată fi pusă în executare. În absenţa unei prevederi legale, 
notăm că ameliorarea stării de sănătate a condamnatului poate fi constată 
prin orice act medical, nu numai prin raport de expertiză medico-legală. 


1.5.2.3. Amânarea executării pedepsei închisorii sau a detenţiunii pe 
viaţă în cazul stării de graviditate a femeii condamnate sau 
atunci când aceasta are un copil mai mic de un an 


Al doilea caz prevăzut în lege privind amânarea executării pedepsei 
închisorii sau a detenţiunii pe viaţă se referă la femeia condamnată care 


1Î.C.C.J., s. pen., dec. nr. 3203/2005, în Buletinul jurisprudenţei, Culegere de decizii 
pe anul 2005, op. cit., pp. 1023-1025. 

este gravidă sau are un copil mai mic de un an [art. 589 alin. (1) lit. b)!. 
Aceste dispoziţii sunt aplicabile şi în cazul femeii gravide față de care s-a 
dispus măsura educativă a trimiterii într-un centru educativ sau centru de 
detenție, potrivit art. 5192. 

Reţinem că pentru amânarea executării pedepsei în baza acestui 
motiv legiuitorul nu a prevăzut condiţia ca lăsarea în libertate a 
condamnatei să nu prezinte un pericol pentru ordinea publică, similar 
“primului caz de amânare a executării pedepsei. Apreciem că se impune 
totuşi, de lege ferenda, completarea dispoziţiilor art. 589 alin. (1) lit. b) cu 
această cerință, având în vedere că infracţiuni cu o gravitate deosebit de 
ridicată sunt săvârşite şi de către femei. Ținând cont de această realitate, 
putem concluziona că, în anumite cazuri, lăsarea în libertate a femeii 
condamnate, gravidă sau având un copil mai mic de un an, poate produce 
o stare de pericol pentru ordinea publică, fapt care justifică respingerea 
cererii de amânare a executării pedepsei. | 

În ipotezele prevăzute de acest caz, executarea pedepsei se amână 
până la încetarea cauzei care a determinat amânarea. 

Cu privire la momentul până la care poate fi dispusă amânarea exe- 
cutării pedepsei, în cazul în care condamnata are un copil mai mic de un 
an, în literatura juridică şi în practica judiciară au fost exprimate opinii 
diferite. 

Într-o opinie exprimată în practica judiciară? şi în literatura de spe- 
cialitate+ se susţine că, dat fiind caracterul de excepţie al amânării execu- 
tării pedepsei închisorii, instanța, admițând cererea de amânare a pe- 
depsei în acest caz, poate dispune amânarea pe o durată de timp mai 
scurtă decât cea prevăzută de lege, până la încetarea cauzei care a 
determinat amânarea, acesta fiind un termen limită maxim, nu un termen 
obligatoriu. În susţinerea aceleiaşi opinii, se arată că, dispunând amânarea 
executării pedepsei pe termene mai scurte, se azi, verifica dacă mai 
subzistă cauza care justifică măsura luată. 

Într-o opinie contrară, aducându-se ca argument principal termenii 
imperativi ai legii, în care se arată că „executarea pedepsei se amână 
până la încetarea cauzei care a determinat amânarea”, se susţine că 
amânarea executării pedepsei în cazul în care condamnata are un copil 


1 Pentru mai multe detalii, a se vedea şi: D. Lupaşcu, Amânarea executării pedepsei 
în cazul femeilor gravide sau cu copii minori, în Dr. nr. 1/1999, pp. 81-83; T. Bucureşti, 
s. | pen., dec. nr. 1334/1998, în Culegere de jurisprudenţă penală şi procesual penală pe 
anul 1998, op. cit., p. 417. 

2 V. Papadopol, M: Popovici, notă, în Repertoriu alfabetic de practică judiciară în 
materie penală pe anii 1976-1980, op. cit., p. 23. 

3 T. jud. Hunedoara, dec. pen. nr. 1585/1971, în R.R.D. nr. 2/1973, p. 147. 

41. Rutaş, Notă, în R.R.D. nr. 2/1973, pp. 148-150. 

mai mic de un an se dispune până la încetarea cauzei care determină 
amânarea, adică până la împlinirea vârstei de un an”. 

Această din urmă opinie o socotim temeinică, deoarece legiuitorul a 
prevăzut amânarea executării pedepsei închisorii, în ipoteza pe care o 
discutăm, pentru ca femeia condamnată să poată îngriji copilul până la 
vârsta de un an. Or, în cazul în care instanța nu ar dispune amânarea 
până la împlinirea de către copil a vârstei de un an, ar fi prejudiciate, în 
primul rând, interesele acestuia şi s-ar contraveni însăşi rațiunii dispoziției 
legale analizate?. 


1.5.3. Procedura amânării executării pedepsei închisorii sau a 
detenţțiunii pe viață 


1.5.3.1. Titularii cererii de amânare a executării pedepsei închisorii 
sau a detenţiunii pe viaţă 


Având în vedere că amânarea executării pedepsei închisorii sau a 
detenţiunii pe viaţă se face în vederea înlăturării unor consecințe grave, 
care s-ar produce pentru persoana condamnată sau pentru copilul 
acesteia prin executarea imediată a unei asemenea pedepse, legea 
prevede ca titulari ai cererii de amânare pe toţi cei interesați în admiterea 
unei asemenea cereri. 

Potrivit art. 589 alin. (3), pot face cererea de amânare a executării 
pedepsei închisorii sau a detențiunii pe viaţă procurorul şi condamnatul. În 
ceea ce priveşte amânarea executării pedepsei la solicitarea condamna- 
tului, cererea poate fi formulată personal sau prin avocat. 

În lumina dispoziţiilor art. 589 alin. (3), coroborat cu art. 409 alineat 
final, tatăl nu poate solicita amânarea executării pedepsei închisorii sau a 
detențiunii pe viață aplicate fiului său major. Dacă o asemenea cerere a 
fost introdusă de tatăl celui condamnat, ea nu trebuie respinsă ca fiind 
făcută de o persoană fără calitate, ci instanța urmează să-l întrebe pe 
condamnat, odată cu citarea sa, dacă înțelege să-şi însuşească sau nu 
cererea, iar în cazul în care acesta şi-o însuşeşte, să procedeze la 
judecarea ei?. 

Cererea poate fi retrasă de persoana care a formulat-o. 


1 S. Moisescu, Notă, în R.R.D. nr. 2/1973, pp. 150-152; în acelaşi sens, a se vedea: 
Dongoroz Ill, p. 371; V. Papadopol, M. Popovici, Notă, în Repertoriu alfabetic de practică 
judiciară în materie penală pe anii 1969-1975, op. cit., p. 35; T. jud. Bacău, dec. pen. 
nr. 39/1969, în R.R.D. nr. 4/1969, p. 181. 

2 În acelaşi sens, a se vedea T. mun. Bucureşti, s. | pen., dec. nr. 20/1990, în 
Culegere de practică judiciară penală pe anul 1990, op. cit., p. 157. 

3 T.S., s. pen., dec. nr. 2115/1977, în R.R.D. nr. 3/1978, pp. 64-65. 

1.5.3.2. Instanţa competentă 


Instanța competentă să se pronunțe asupra acordării amânării pe- 
depsei este instanța de executare [art. 591 alin. (1)]!. Aşadar, competența 
soluționării cererii de amânare a executării pedepsei este conferită instan- 
tei de executare, suplimentar atributiilor exercitate prin judecătorul delegat 
cu executarea în vederea punerii în executare a pedepsei. Această pro- 
cedură jurisdicțională este desfăşurată prin instanța de executare, şi nu 
prin intermediul judecătorului de supraveghere a privării de` libertate, 
deoarece numai în acest mod pot fi respectate cerințele desfăşurării 
publice a şedinţei de judecată. 


1.5.3.3. Procedura soluționării cererii de amânare a executării 
pedepsei 


Cu caracter de noutate, legiuitorul a prevăzut o procedură prealabilă 
şedinţei de judecată, în cadrul căreia judecătorul delegat cu executarea veri- 
fică, în principal, respectarea dispoziţiilor referitoare la competenţa instanţei 
de executare. Astfel, potrivit art. 591 alin. (2), cererea de amânare, a exe- 
cutării pedepsei se depune la judecătorul delegat cu executarea, însoțită de 
înscrisuri medicale. Judecătorul delegat cu executarea verifică competența 
instanţei şi poate dispune, după caz, prin încheiere, declinarea competenţei 
de soluţionare a cauzei sau efectuarea expertizei medico-legale. 

Înscrisurile medicale care însoțesc cererea de amânare a executării 
pedepsei sau. detenţiunii pe viaţă pot fi fi emise de orice unitate sanitară, 
medic de familie etc. În baza acestor înscrisuri şi a cererii de amânare, 
expertiza medico-legală este obligatorie. 

Cauza se soluţionează de instanța de executare ao primirea 
raportului de expertiză medico-legală. 

Precizăm că această procedură prealabilă se desfăşoară numai în 
cazul amânării executării pedepsei pentru motivul bolii persoanei con- 
damnate. În ceea ce priveşte amânarea executării pedepsei în cazul stării 
de graviditate a condamnatei sau a faptului că aceasta are un copil mai 
mic de un an, cererea de amânare se depune la instanța de executare, 
lipsind verificarea prealabilă a judecătorului delegat cu executarea. 

Aşadar, pentru desfăşurarea şedinţei de judecată în vederea soluțio- 
nării cererii de amânare a executării pedepsei în cazul prevăzut în art. 589 
alin. (1) lit. a), este necesar raportul de expertiză medico-legală, în timp ce 


1 C.S.J., s. pen., dec. nr. 1847/1996, în Buletinul jurisprudenţei. Culegere de decizii 
pe anul 1996, op. cit., p. 217. 

2 În acest sens, activitatea judecătorului de supraveghere a privării de libertate se 
desfăşoară la sediul penitenciarului. Astfel, potrivit art. 9 alin. (6) din Legea nr. 254/2013, 
administraţia penitenciarului este obligată să pună la dispoziţia judecătorului un spațiu 
amenajat. 

soluționarea cererii de amânare a executării pedepsei în cazul prevăzut în 
art. 589 alin. (1) lit. b) se va face numai în baza cererii persoanei 
condamnate, la care, în opinia noastră, trebuie anexate, după caz, actul 
medical în care se atestă existenţa stării de graviditate sau certificatul de 
naştere al copilului, din care rezultă vârsta acestuia. 

| În vederea rezolvării cererii de amânare, instanța procedează potrivit 
art. 597, dispunând citarea persoanei condamnate şi luând măsuri pentru 
desemnarea unui avocat din oficiu. 

Participarea procurorului este obligatorie. 

Instanța se pronunţă prin sentință asupra cererii de amânare a 
executării pedepsei închisorii sau a detenţiunii pe viață, după ascultarea 
concluziilor procurorului şi a persoanei condamnate, în măsura în care 
aceasta participă la şedinţa de judecată. 

Soluţiile care pot fi pronunţate sunt de admitere sau de respingere a 
cererii de amânare a executării pedepsei. 

Potrivit art. 591 alin. (6), instanța de executare ţine evidența amâ- 
nărilor acordate şi, la expirarea termenului, ia măsuri pentru emiterea 
mandatului de executare, iar dacă mandatul a fost emis, ia măsuri pentru 
aducerea lui la îndeplinire. Dacă nu s-a stabilit un termen de amânare, 
judecătorul instanţei de executare delegat cu executarea este obligat să 
„sesizeze instanța de executare în vederea verificării subzistenței teme- 
iurilor amânării, iar când se constată că acestea au încetat, să ia măsuri 
pentru emiterea mandatului de executare ori pentru aducerea lui la 
îndeplinire. 


1.5.3.4. Obligaţiile care se dispun pe perioada amânării executării 
pedepsei 


Pe durata amânării executării pedepsei închisorii sau a detențiunii pe 
viață, instanța va dispune ca cel condamnat să respecte cinci obligații şi 
poate dispune ca acesta să respecte şi alte trei obligații. 

În acest sens, potrivit art. 590 alin. (1), pe durata amânării executării 
pedepsei, condamnatul trebuie să respecte următoarele obligaţii: 

- a) să nu depăşească limita teritorială fixată decât în condiţiile stabilite 
de instanţă; 

b)să ia legătura, în termenul stabilit de instanță, cu organul de poliție 
cdi de aceasta în cuprinsul hotărârii de amânare a executării 
pedepsei închisorii. pentru a fi luat în evidență şi a stabili mijlocul de 
comunicare permanentă cu organul de supraveghere, precum şi să se 
prezinte la instanţă ori de câte ori este chemat; 

c) să nu îşi schimbe locuinţa fără informarea prealabilă a instanţei 
care a dispus amânarea; 

d) să nu dețină, să nu folosească şi să nu poarte nicio categorie de 
arme; 

e) pentru cazul prevăzut la art. 589 alin. (1) lit. a), să se prezinte de 
îndată la unitatea sanitară la care urmează să facă tratamentul, iar pentru 
cazul prevăzut la art. 589 alin. (1) lit. b), să îngrijească copilul mai mic c de 
un an. 

De asemenea, potrivit art. 590 alin. (2), pe durata amânării executării 
. pedepsei, instanța poate impune condamnatului să respecte una sau mai 
multe dintre următoarele obligații: 

a) să nu se afle în anumite locuri sau la anumite manifestări sportive, 
culturale ori la alte adunări publice, stabilite de instanță; 

b) să nu comunice cu persoana vătămată sau cu membrii de familie 
ai acesteia, cu persoanele cu care a comis infracțiunea sau cu alte per- 
soane, stabilite de instanţă, ori să nu se apropie de acestea; 

c) să nu conducă niciun vehicul sau anumite vehicule stabilite. 


1.5.3.5. Punerea în executare a dispoziţiei de amânare a executării 
pedepsei 


Potrivit art. 589 alin. (5), sentinţa prin care se dispune amânarea 
executării pedepsei este executorie de la data pronunțării. 

În vederea punerii în executare, instanța de executare comunică în 
ziua pronunțării hotărârea prin care s-a dispus amânarea executării pe- 
depsei organului de poliție desemnat în cuprinsul hotărârii de amânare a 
executării pedepsei închisorii pentru a lua în evidenţă persoana care a 
beneficiat de amânarea executării pedepsei. De asemenea, hotărârea este 
comunicată şi jandarmeriei, unităţii de poliţie în a cărei circumscripție locu- 
ieşte condamnatul, organelor competente să elibereze paşaportul, organelor 
de frontieră, precum şi altor instituţii, în vederea asigurării respectării obliga- 
țiilor impuse. Organele în drept refuză eliberarea paşaporiului 'sau, după 
caz, ridică provizoriu paşaportul pe durata amânării. 

Organul de poliţie desemnat de instanță în cuprinsul hotărârii cu 
supravegherea celui față de care s-a dispus amânarea executării pedepsei 
verifică periodic respectarea obligaţiilor de către condamnat şi Re 
lunar un raport în acest sens către instanța de executare. 

În cazul în care constată încălcări ale obligaţiilor stabilite, organul de 
poliție sesizează de îndată instanța de executare. În acest caz, instanţa 
dispune revocarea amânării executării pedepsei şi punerea în executare a 
pedepsei închisorii sau a detenţiunii pe viață. 

Potrivit art. 589 alin. (6), în cazul în care în timpul amânării executării 
pedepsei pe numele condamnatului este emis un alt mandat de executare 
a pedepsei închisorii, acesta nu poate fi executat până la expirarea terme- 
nului de amânare stabilit de instanță sau, după caz, până la încetarea 
cauzei care a determinat amânarea. 

1.5.3.6. Calea de atac a contestaţiei 


Potrivit art. 589 alin. (7), sentința prin care instanța se pronunță 
asupra cererii de amânare a executării pedepsei poate fi atacată cu 
contestaţie la instanţa ierarhic superioară, în termen de 3 zile de la comu- 
nicare. 

- Judecarea contestatiei se face în şedinţă publică, cu citarea per- 
soanei condamnate. Participarea procurorului este obligatorie. Decizia 
instanței prin care se soluţionează contestaţia este definitivă. 

În ceea ce priveşte soluțiile care pot fi pronunţate în calea de atac a 
contestatiei, sunt aplicabile prevederile art. 4251 alin. (7). Astfel, prin 
decizie se poate pronunţa soluția de respingere a contestaţiei, ca tardivă, 
inadmisibilă sau nefondată, respectiv soluția admiterii contestatiei. În acest 
caz, instanța de control judiciar desființează sentința atacată şi, după caz, 
fie rejudecă cererea de amânare, fie restituie cauza la instanța de exe- 
cutare, atunci când constată că nu au fost respectate dispozițiile privind 
citarea persoanei condamnate. 


7w so 


1.6. Întreruperea executării pedepsei închisorii sau a 
detențiunii pe viaţă! 


1.6.1. Aspecte preliminare 


Alături de instituția amânării executării pedepsei închisorii sau a 
detenţiunii pe viață, legea reglementează şi întreruperea executării pe- 
depsei închisorii.sau a pedepsei detențiunii pe viață. Aceste două instituții 
se deosebesc prin faptul că amânarea executării pedepsei are loc înainte 
de a fi început executarea, în timp ce întreruperea executării presupune 
începerea executării pedepsei închisorii sau a detențiunii pe viață. 

Întreruperea executării pedepsei nu poate fi confundată nici cu 
liberarea condiţionată, deoarece întreruperea executării pedepsei presu- 
pune reluarea executării după o anumită perioadă de întrerupere, în timp 
ce în cazul liberării condiționate pedeapsa se consideră executată în cazul 
în care condamnatul nu a săvârşit o nouă infracțiune descoperită până la 
expirarea termenului de supraveghere, nu s-a dispus revocarea liberării 
condiţionate şi nu s-a descoperit o cauză de anulare (art. 106 C. pen.). 


1 Pentru mai multe detalii, a se vedea şi: A.Şt. Tulbure, Amânarea şi întreruperea 
executării pedepsei, în R.D.P. nr. 2/2000, pp. 17-22; D. Lupaşcu, Întreruperea executării 
pedepsei închisorii sau a pedepsei detenţiunii pe viață, în Dr. nr. 2/2002, pp. 162-174; 
T. Ranga, Întreruperea executării pedepsei închisorii pentru motive de boală, în P.L. 
nr. 3/1995, pp. 248-254. 

Şi în cazul liberării condiţionate este posibil să fie reluată executarea 
pedepsei, dar numai în cazul revocării! sau anulării? liberării condiţionate, 
dar nici în aceste ipoteze liberarea condiționată nu poate fi confundată cu 
„ întreruperea executării pedepsei. 

Întreruperea executării pedepsei nu poate fi fi confundată nici cu sus- 
pendarea executării pedepsei care poate fi dispusă în cadrul căilor extraor- 
dinare de atac, când, în anumite situații, în mod practic, suspendarea 
executării pedepsei presupune întreruperea executării în cazul în care 
aceasta a început. În aceste cazuri, suspendarea executării pedepsei este 
întemeiată pe presupusa nelegalitate sau netemeinicie a hotărârii atacate. 


1.6.2. Cazurile în care poate fi dispusă întreruperea executării 
pedepsei închisorii sau a detenţiunii pe viaţă 


Întreruperea executării pedepsei poate fi dispusă în paleti căzuri 
în care poate fi dispusă amânarea executării pedepsei. 

Ca şi în cazul amânării executării pedepsei închisorii sau a de- 
tenţiunii pe viață, întreruperea pedepsei închisorii sau a detenţiunii-pe viață 
poate fi cerută când se constată, pe baza unei expertize medico-legale, că 
persoana condamnată suferă de o boală care nu poate fi tratată în reţeaua 
sanitară a Administraţiei Naţionale a Penitenciarelor şi care face imposibilă 
executarea imediată a pedepsei, dacă specificul bolii nu permite tratarea 
acesteia cu asigurarea pazei permanente în rețeaua sanitară a Ministerului 
Sănătăţii şi dacă instanța apreciază că întreruperea executării şi lăsarea în 
libertate nu prezintă un pericol pentru ordinea publică. 

Menţionarea în raportul de expertiză medico-legală a faptului că, 
pentru boala de care suferă condamnatul, acesta poate fi operat oricând şi 
propunerea din acelaşi raport de a se dispune întreruperea executării 
pedepsei în vederea efectuării operaţiei într-o clinică de specialitate din 
cadrul Ministerului Sănătăţii nu corespund cerințelor unei expertize care 
poate fi luată în considerare la judecarea cererii condamnatului?. 


1 Potrivit art. 104 C. pen., revocarea liberării condiționate se dispune dacă pe durata 
supravegherii persoana condamnată, cu rea-credință, nu respectă măsurile de supra- 
veghere sau nu execută obligaţiile impuse. De asemenea, revocarea liberării condiţionate 
se dispune şi atunci când cel condamnat a săvârşit o nouă infracțiune, care a fost 
descoperită în termenul de supraveghere şi pentru care s-a pronunţat o condamnare la 
pedeapsa închisorii, chiar după expirarea acestui termen. 

2 Potrivit art. 105 C. pen., anularea liberării condiționate se dispune dacă pe parcursul 
termenului de supraveghere se descoperă că persoana condamnată mai săvârşise o 
infracțiune până la acordarea liberării, pentru care i s-a aplicat pedeapsa închisorii chiar după 
expirarea acestui termen. 

3 C.S.J., s. pen., dec. nr. 3207/2001, în Buletinul jurisprudenţei. Culegere de decizii 
pe anul 2001, op..cit., pp. 319-320. 

Indiferent de gradul şi gravitatea afecţiunilor de care suferă con- 
damnatul, menţionate în raportul de expertiză, atât timp cât concluziile 
raportului medical arată că boala nu îl pune pe condamnat în imposi- 
bilitatea executării pedepsei, ci acesta poate să fie tratat în regim peniten- 
ciar, în condiţiile executării pe mai departe a pedepsei, cererea de între- 
rupere a executării pedepsei formulată în aceste condiţii este nefondată, 
nefiind întrunite cerinţele cumulative ale legii procesual penale”. 

Nu se poate dispune întreruperea executării pedepsei închisorii dacă 
în concluziile raportului de expertiză medico-legală s-a arătat că patologia 
gravă de care suferă condamnatul (cancer de gradul IV laringian) impune 
pentru supraviețuire tratament şi supraveghere medicală de strictă spe- 
cialitate care nu se pot realiza în cadrul rețelei sanitare penitenciare, ci 
numai prin internare în clinici de profil aparținând Ministerului Sănătății, 
fiind însă posibilă efectuarea tratamentului în aceste clinici şi sub pază 
permanentă?. 

Cererea condamnatului de întrerupere a executării pedepsei nu se 
poate soluţiona în baza unei expertize medico-legale efectuate anterior cu 
mult timp înainte, în altă cauză; prin expertiză trebuie să se stabilească 
dacă boala de care suferă condamnatul în momentul judecării cererii îl 
pune în imposibilitate de a executa pedeapsa, constatările anterioare 
nefiind relevante sub acest aspect?. 

În cazul în care condamnatul este bolnav, întreruperea executării 
pedepsei se face până la o dată la care condamnatul se va găsi în situația 
de a putea relua executarea pedepsei. 

Se va dispune întreruperea executării pedepsei închisorii dacă 
instanța de judecată constată că lăsarea în libertate a condamnatului nu 
prezintă un pericol pentru ordinea publică. Astfel, s-a apreciat că lăsarea în 
libertate a condamnatului nu pune în pericol ordinea publică în cazul 
concret în care au fost reţinute următoarele circumstanțe: infracțiunea 
pentru care a fost condamnat definitiv inculpatul, deşi este gravă, nu a fost 
săvârşită cu violență; pe parcursul procesului penal inculpatul s-a pre- 
zentat la aproape fiecare termen de judecată, nesustrăgându-se de la 
efectuarea urmăririi penale şi a judecății; în cursul judecății a încercat să 
se împace cu partea civilă; condamnatul suferă de o boală gravă, aflată în 


11.09 Apel Craiova, s.p. dec. nr. 60/2016, conform site-ului http://www.rolii.ro/; în 
acelaşi sens, a se vedea T. Bucureşti, s. | pen., încheierea nr. 208/C/2016, conform 
site-ului http:/MWww.rolii.ro/ [notăm faptul că, în această speţă, Tribunalul Bucureşti a 
soluționat contestaţia prin încheiere, deşi, în conformitate cu dispoziţiile art. 425 alin. (7), 
s-ar fi impus pronunţarea unei decizii], T. Bucureşti, s. | pen., dec. nr. 606/C/2016, conform 
site-ului http:/Amww.rolii.ro/. 

2 Jud. Sector 5 Bucureşti, sent. nr. 441/2016, definitivă, conform site-ului 
http://www. rolii.ro/. 

3Î.C.C.J., s. pen., dec. nr. 4595/2005, în Buletinul jurisprudenţei. Culegere de decizii 
pe anul 2005, op. cit., pp. 1022-1023. 


A 

stadiu terminal (prin raportare la starea sa de sănătate condamnatul nu 
poate prezenta un pericol public)". 

Având în vedere raţiunea instituției întreruperii executării pedepsei, 
rezultă neîndoielnic că întreruperea se poate dispune pe un termen limitat, 
iar nu definitiv2. În cazul în care întreruperea executării pedepsei se dis- 
pune pe motivul că cel condamnat este bolnav, dacă în raportul de 
expertiză medico-legală se menţionează termenul în care se poate efectua 
tratamentul medical în rețeaua Ministerului Sănătăţii, instanța poate 
dispune întreruperea executării pedepsei pe termenul menţionat în raportul 
de expertiză medico-legală”. 

Potrivit art. 592 raportat la art. 589 alin. (2), întreruperea executării 
pedepsei nu poate fi dispusă dacă cel condamnat şi-a provocat singur 
starea de boală, prin refuzul tratamentului medical, al intervenţiei chirur- 
gicale, prin acţiuni de autoagresiune sau prin alte acţiuni vătămătoare, sau 
în situaţia în care se sustrage efectuării expertizei medico- legale. În aceste 
condiții, va fi respinsă cererea de întrerupere a executării pedepsei dacă 
petentul condamnat a refuzat internarea în Spitalul Penitenciar pentru 
efectuarea investigațiilor medicale necesare întocmirii expertizei 
medico-legale de către I.N.M.L. „Mina Minovici” Bucureşti, în condiţiile în 
care efectuarea expertizei nu se poate realiza prin efectuarea investi- 
gațiilor exclusiv în afara sistemului penitenciar şi fără internarea condam- 
natului în Spitalul Penitenciar”. | 

Al doilea caz în care poate fi dispusă întreruperea executării pedep- 
sei este cel în care condamnata este gravidă sau are un copil mai mic de 
un an. Cu privire la acest caz de întrerupere a executării pedepsei, apre- 
ciem că sunt valabile, în aceeaşi măsură, consideraţiile făcute la 
amânarea executării pedepsei. 

Dacă din datele cauzei rezultă că această măsură nu este în inte- 
resul unei mai bune ocrotiri a copilului, inculpata fiind condamnată pentru 
săvârşirea infracţiunii de omor calificat, prin suprimarea vieţii unui făt 

născut viabil, instanţa de judecată nu este obligată să dispună întreruperea 
executării pedepsei. În aceste condiţii, cererea de întrerupere a executării 
pedepsei a fost respinsă, apreciindu- se că nu poate fi atins scopul 


1 Jud. Timişoara, sent. pen. nr. 4490/2016, definitivă, conform site-ului http:/Amww.rolii.ro/. 

2 T.S., s. pen., dec. nr. 304/1974, în R.R.D. nr. 7/1974, p. 63; T.S., s. pen., dec. 
nr. 1096/1978, în R.R.D. nr. 11/1978, p-65. 

3 T.S., s. pen., dec. nr. 197/1974, în V. Papadopol, M. Popovici, Repertoriu alfabetic 
de practică judiciară în materie penală pe anii 1969-1975, p. 158; în acelaşi sens, a se 
vedea C. Apel Bucureşti, s. a Il-a pen., dec. nr. 413/1997, în Culegere de practică judiciară 
penală pe anul 1997, op. cit., pp. 182-183. 

4 T. Bucureşti, sent. pen. nr. 219/F/2015, definitivă, conform site-ului http:/Aww.rolii.ro/. 

5 A se vedea 1.5.2.3. Amânarea executării pedepsei închisorii sau a detențiunii pe 
viață în cazul stării de graviditate a femeii condamnate sau atunci când aceasta are un 
copil mai mic de un an din carei capitol. 

constând în ocrotirea dreptului copilului în vârstă de sub un an de a fi 
îngrijit, crescut şi educat de mama sat. 

Cererea condamnatei de întrerupere a executării pedepsei închisorii 
pe motiv de graviditate va fi recalificată ca fiind cerere de întrerupere a 
executării pentru creşterea copilului mai mic de un an dacă în intervalul 
cuprins între sesizarea instanţei şi soluţionarea cererii condamnata a dat 
naştere unui copil?. 


1.6.3. Procedura întreruperii executării pedepsei închisorii sau a 
detențiunii pe viaţă 


1.6.3.1. Titularii cererii de întrerupere a executării pedepsei închisorii 
sau a detenţiunii pe viaţă 


Ca şi în cazul amânării executării pedepsei închisorii sau a detenției 
pe viaţă, cererea de întrerupere a executării pedepsei poate fi făcută de 


„procuror şi de către persoana condamnată. Spre deosebire însă de amâ- 


narea executării pedepsei, în lege se arată că cererea de întrerupere 


„poate fi făcută şi de către administraţia penitenciarului. Având în vedere că 


cel condamnat se află în executarea pedepsei în custodia administraţiei 


penitenciare, posibilitatea practică a introducerii cererii de întrerupere a 


executării pedepsei de către administraţia penitenciarului este mult mai 
probabilă decât în cazul procurorului, organ judiciar care are atribuții 
reduse în cadrul executării efective a pedepsei”. 


1.6.3.2. Instanţa competentă 


Potrivit art. 593 alin. (1), instanța competentă să dispună asupra 
întreruperii executării pedepsei este instanţa în a cărei circumscripție se 
află locul de deţinere, corespunzătoare în grad instanței de executare. 

Reglementarea este justificată, având în vedere că persoana con- 
damnată, aflată în executarea unei pedepse, poate fi transferată în alt 
penitenciar decât cel aflat în circumscripția instanţei de executare unde 
iniţial a fost încarcerat condamnatul, în următoarele situaţii: a) ca urmare a 
stabilirii provizorii a regimului de executare; b) ca urmare a stabilirii sau 
schimbării regimului de executare a pedepselor privative de libertate; c) în 
cazul în care este necesară activităţii organelor judiciare; d) pentru alte 


1C.S.J., s. pen., dec. nr. 1220/2003, în Buletinul jurisprudenţei, Culegere de decizii 
pe anul 2003, op. cit., pp. 762-763. 

2 T. Bacău, s.p., dec. nr. 96/C/2016, conform site-ului http:/Awww.rolii.ro/. 

3 Potrivit art. 63 lit. j) din Legea nr. 304/2004 privind organizarea judiciară, 
republicată, Ministerul Public verifică, prin procurori, respectarea legii la locurile de deținere 
preventivă, activitate care se desfăşoară însă pe parcursul urmăririi penale şi al fazei de 
judecată. 

motive întemeiate. În acest mod, există probabilitatea rezonabilă ca per- 
soana condamnată care solicită întreruperea executării pedepsei să nu se 
mai afle în executarea pedepsei în cadrul unui penitenciar din circumscrip- 
tia instanţei de executare. 

Prin atribuirea competenţei de a dispune întreruperea executării 
pedepsei instanţei în a cărei circumscripție se află locul de deţinere, co- 
respunzătoare în grad instanţei de executare, se asigură soluţionarea cu 
operativitate a cererii de întrerupere, reducându-se şi costurile pe care le 
“implică desfăşurarea procedurii jurisdicţionale (mai ales cele ocazionate de 
transportul persoanei condamnate). 

Comparativ cu reglementarea anterioară, sesizăm renunţarea la dis- 
poziţiile prin care era stabilită, în materia întreruperii executării pedepsei, O 
competență alternativă între instanța de executare şi instanța cores- 
punzătoare în grad instanţei de executare în a cărei ciie Hit pție se află 
locul de deţinere, fiind competentă numai aceasta din urmă. 

În practica instanțelor de judecată s-a stabilit că, pentru determinarea 
instanței competente să soluţioneze cererea de întrerupere a executării 
pedepsei, trebuie avut în vedere locul de deţinere în care cel condamnat 
se găsea în momentul introducerii cererii, iar nu în locul de deţinere unde, 
ulterior, acesta a fost transferat’. 

Potrivit art. 593 alin. (2), cererea de prelungire a întreruperii anterior 
acordate se soluţionează de instanţa care a dispus întreruperea executării 
pedepsei. 


1.6.3.3. Procedura soluționării cererii de întrerupere a executării 
pedepsei 


În soluționarea cererii de întrerupere a executării pedepsei se aplică 
aceeaşi procedură ca şi în cazul amânării executării pedepsei. Avem în 
vedere, în acest sens, desfăşurarea verificărilor prealabile de către jude- 
cătorul delegat cu executarea, în cazul cererii de întrerupere a executării 
pentru motivul de boală a condamnatului, dispunerea. de către acesta a 
efectuării expertizei medico-legale şi aplicarea dispoziţiilor comune pre- 
văzute în art. 597, referitoare la procedura la instanța de executare. 

Instanța competentă soluţionează cererea de întrerupere a executării 
pedepsei prin sentinţă, care poate fi fi de admitere sau de respingere. 

În cazul admiterii cererii de întrerupere a executării pedepsei închi- 
sorii sau a detențiunii pe viaţă, instanța va stabili un regim de supra- 
veghere a persoanei condamnate, prin dispunerea obligațiilor menționate 
în procedura amânării executării pedepsei. 


1 C.S.J., s. pen., dec. nr. 228/2000, în Dr. nr. 4/2001, p. 208; T.S., s. pen., dec. 
nr. 161/1979, în V. Papadopol, M. Popovici, Repertoriu alfabetic de practică judiciară în 
materie penală pe anii.1976-1980, op. cit., p. 60; T.S., s. pen., dec. nr. 337/1972, în R.R.D. 
nr. 12/1972, p. 162. 

1.6.3.4. Calea de atac a contestatiei 


Potrivit art. 593 alin. (3), sentinţa prin care instanţa se pronunţă asu- 
pra cererii de întrerupere a executării pedepsei poate fi atacată cu con- 
testație la instanţa ierarhic superioară, în termen de 3 zile de la comu- 
nicare. 

Procedura contestatiei şi soluţiile care pot fi pronunţate în amânarea 
executării pedepsei sunt aplicabile şi pentru întreruperea executării 
pedepsei. 

Singurul element de diferenţiere constă în caracterul suspensiv de 
executare al contestatiei formulate de procuror. Astfel, dacă prima instanță 
a dispus întreruperea executării pedepsei, sentința nu va fi pusă în exe- 
cutare dacă hotărârea este contestată de procuror, decât în măsura în 
care este menținută prin decizia instanței de control judiciar. 

Rezultă că, pe parcursul procedurii de soluţionare a cererii de între- 
rupere a executării pedepsei, persoana condamnată se va afla în stare de 
privare de libertate. 


1.6.3.5. Punerea în executare a dispozitiei de întrerupere a executării 
pedepsei 


În vederea punerii în executare, instanţa care a dispus întreruperea 
executării pedepsei comunică de îndată această măsură instanţei de 
executare, locului de deţinere şi organului de poliţie. | 

Comunicarea întreruperii executării pedepsei către instanţa de exe- 
cutare este justificată de obligaţia acesteia de a ţine evidenţa întreruperilor 
acordate. În 'ceea ce priveşte administraţia penitenciară, acesteia i se va 
comunica sentinţa în vederea punerii în libertate a celui condamnat, dar şi 
pentru ţinerea evidenţei întreruperilor acordate. În sfârşit, organului de 
poliție i se comunică dispoziţia de întrerupere a executării pedepsei pentru 
a verifica respectarea de către condamnat a obligațiilor stabilite de instanța 
de judecată. 

De asemenea, hotărârea este comunicată şi jandarmeriei, unităţii de 
poliție în a cărei circumscripție locuieşte condamnatul, organelor com- 
petente să elibereze paşaportul, organelor de frontieră, precum şi altor 
instituții, în vederea asigurării respectării obligaţiilor impuse. Organele în 
drept refuză eliberarea paşaportului sau, după caz, ridică provizoriu 
paşaportul pe durata întreruperi. 

Dacă la expirarea termenului de întrerupere a executării pedepsei 
persoana condamnată la pedeapsa închisorii nu se prezintă la locul de 
deţinere, administraţia trimite de îndată o copie a mandatului de executare 
organului de poliţie, în vederea executării. Pe copia mandatului de exe- 

cutare se menţionează şi cât a mai rămas de executat din durata 
pedepsei. 

Administraţia locului de deţinere comunică instanței de executare 
data la care a reînceput executarea pedepsei. Timpul cât executarea a 
fost întreruptă nu se socoteşte în executarea pedepsei. 

În ceea ce priveşte pedeapsa accesorie, aceasta se execută şi pe 
durata întreruperii executării pedepsei închisorii sau a detenţiunii pe viață. 
| De asemenea, sunt aplicabile întreruperii executării pedepsei şi 
dispozițiile relative la revocarea amânării pedepsei. 

Este posibil ca cel condamnat să fi fost deţinut încă din timpul 
desfăşurării procesului penal şi, după pronunţarea hotărârii primei instanțe, 
înainte de rămânerea ei definitivă, cel condamnat să facă cererea de 
întrerupere a executării pedepsei. Într-o asemenea situaţie, respingerea 
cererii de întrerupere pe motiv că hotărârea de condamnare nu este 
definitivă! nu constituie un impediment legal de a se formula o nouă cerere 
de întrerupere a executării pedepsei după rămânerea definitivă a hotărârii 
de condamnare, dacă, bineînţeles, există vreunul dintre cazurile iti 
în lege”. 

“În practica judiciară s-a apreciat, în mod catea că în ipoteza î în care, 
după introducerea cererii de amânare a executării pedepsei şi mai înainte 


1 Pentru respingerea cererii de întrerupere a executării pedepsei pe considerentul 
că hotărârea judecătorească prin care s-a dispus condamnarea nu era definitivă, a se 
vedea C. Apel Cluj, dec. pen. nr. 140/1999, în Buletinul jurisprudenţei, Culegere de prac- 
tică judiciară pe anul 1999, op. cit., p. 541; în acelaşi sens, a se vedea: C. Apel Suceava, 
dec. pen. nr. 678/1999, în Buletinul jurisprudenţei, Culegere de practică judiciară pe anul 
1999, op. cit, p. 172; C. Apel Bucureşti, s. | pen., dec. nr. 407/1999, în Culegere de 
practică judiciară în materie penală pe anul 1999, op. cit., p. 274; C. Apel Bucureşti, 
s. a ll-a pen., dec. nr. 27/1999, în Culegere de practică judiciară în materie penală pe anul 
1999, op. cit., pp. 273-274; C. Apel Bucureşti, s. a Il-a pen., dec. nr. 313/1998, în Culegere 
de practică judiciară penală pe anul 1998, op. cit., p. 242; C. Apel Bucureşti, s. | pen., dec. 
nr. 1193/1998, în Culegere de practică judiciară penală pe anul 1998, op. cit, p. 177; 
C. Apel Ploieşti, dec. pen. nr. 531/1996, în Buletinul jurisprudenţei, Culegere de practică 
judiciară, 1993-1997, op. cit., pp. 292-293; C. Apel Bucureşti, s. a Il-a pen., dec. nr. 17/1996, 
în Culegere de practică judiciară penală pe anul 1996, op. cit., p. 150; T. Bucureşti, 
s. | pen., dec. nr. 22/1995, în Culegere de practică judiciară penală pe anii 1994-1997, 
op. cit., pp. 273-274; C. Apel Bucureşti, s. | pen., dec. nr. 8/1995, în Culegere de practică 
judiciară penală pe anul 1995, op. cit, p. 101; C. Apel Bucureşti, s. | pen., dec. 
nr. 141/1993, în Culegere de practică judiciară penală pe anul 1993, op. cit., p. 40; T. mun. 
Bucureşti, s. a Il-a pen., dec. nr. 255/1993, în Dr. nr. 9/1994, p. 90; T. mun. Bucureşti, s. a 
Il-a pen., dec. nr. 1044/1992, în Culegere de practică judiciară penală pe anul 1992, 
op. cit., p. 177; T. jud. Hunedoara, dec. pen. nr. 129/1981, în R.R.D. nr. 7/1981, p. 64; T.S., 
s. pen., dec. nr. 33/1976, în V. Papadopol, M. Popovici, Repertoriu alfabetic de practică 
judiciară în materie penală pe anii 1976-1980, op. cit, p. 231; T.S., s. pen., dec. 
nr. 3472/1970, în C.D. 1970, p. 499. 

2 T. Suceava, dec. pen. nr. 290/1996, în R.D.P. nr. 3/1996, p. 127; T. jud. Satu 
Mare, dec. pen. nr. 1612/1974, în R.R.D. nr. 8/1975, p. 71. 

de soluţionarea ei, condamnatul a fost arestat, cererea sus-menţionată 
trebuie considerată şi soluționată ca o cerere de întrerupere a executării 
pedepsei, care poate fi făcută pentru aceleaşi motive ca şi cererea de 
amânare a executării pedepsei!. 


$ 2. Punerea în executare a pedepsei amenzii 


Pedeapsa amenzii se execută prin plata acesteia de către cel con- 
damnat în termen de 3 luni de la rămânerea definitivă a hotărârii de con- 
damnare. În acest sens, în dispoziţiile art. 559 alin. (1) se arată că 
persoana condamnată la pedeapsa amenzii este obligată să depună 
recipisa de plată integrală a amenzii la judecătorul delegat cu executarea, 
în termen de 3 luni de la rămânerea definitivă a hotărârii. 

Comunicarea dovezii de plată integrală a amenzii judecătorului 
delegat cu executarea se face, potrivit art. 22 alin. (1) din Legea 
nr. 253/2013, în termen de 15 zile de la efectuarea plății. 

Legiuitorul a reglementat şi situațiile în care cel condamnat se află în 
imposibilitatea de a achita integral amenda în termenul de 3 luni prevăzut 
de lege. Astfel, la cererea celui condamnat, judecătorul delegat cu exe- 
'cutarea poate dispune eşalonarea plăţii amenzii pe o perioadă de cel mult 
2 ani, în rate lunare. 

În practica judiciară s-a arătat, în mod corect, că, întrucât termenul 
pentru plata integrală a amenzii nu se referă la introducerea cererii de 
eşalonare a amenzii, iar art. 559 alin. (2) nu stabileşte nici el în mod 
expres un termen până la care această cerere nu trebuie făcută, o atare 
cerere poate fi adresată instanţei de executare atât înăuntrul termenului de 
3 luni prevăzut de art. 559 alin. (1), cât şi după acest termen”. 

Potrivit art. 22 alin. (3) din Legea nr. 253/2013, judecătorul delegat cu 
executarea, analizând cererea persoanei condamnate şi documentele 
justificative privind imposibilitatea acesteia de achitare integrală a amenzii, 
se pronunţă prin încheiere. În cazul în care dispune eşalonarea, încheierea 
va cuprinde: cuantumul amenzii, numărul de rate lunare în cuantum egal 
pentru care se eşalonează amenda, precum şi termenul de plată. 


1 T.S., s. pen., dec. nr. 1612/1974, în V. Papadopol, M. Popovici, Repertoriu alfa- 
betic de practică judiciară în materie penală pe anii 1969-1975, op. cit., p. 33. 

2 În acest sens, a se vedea M. Vitică, Cu privire la termenul în care se poate 
introduce la instanța de executare cererea de eşalonare a plăţii amenzii, în R.R.D. 
nr. 2/1980, pp. 39-40. 

Secțiunea a III-a 
Punerea în executare a pedepselor complementare 


Ş 1. Punerea în executare a pedepsei interzicerii 
exerciţiului unor drepturi 


Potrivit art. 55 C. pen., pedepsele complementare sunt: a) interzi- 
cerea exercitării unor drepturi; b) degradarea militară; c) publicarea hotă- 
rârii de condamnare. | 

Pedeapsa complementară a interzicerii exercitării unor drepturi 
constă în interzicerea exercitării, pe o perioadă de la unu la 5 ani, a unuia 
sau mai multora dintre drepturile prevăzute în art. 66 alin. (1) C. pen. 

Pedeapsa interzicerii exercitării unor drepturi se pune în executare 
prin trimiterea de către judecătorul delegat al instanţei de executare a unei 
copii de pe dispozitivul hotărârii, în funcție de drepturile a căror exercitare a 
fost interzisă, persoanei juridice de drept public sau de drept privat 
autorizate să supravegheze exercitarea dreptului respectiv‘. 

Detalierea autorităţilor de stat şi a persoanelor juridice de drept privat 
cărora li se comunică copia dispozitivului hotărârii în vederea punerii în 
executare a pedepsei complementare a interzicerii exercitării unor drepturi 
se realizează prin legea specială în materie. Astfel, conform art. 29 din 
Legea nr. 253/2013 privind executarea pedepselor, a măsurilor educative 
şi a altor măsuri neprivative de libertate dispuse de organele judiciare în 
cursul procesului penal, activitatea de comunicare se realizează după cum 
urmează: 

a) pentru interzicerea dreptului de a fi ales în autorităţile publice sau 
în orice alte funcţii publice, comunicarea se face primăriei de la domiciliul, 
precum şi, dacă este cazul, celei de la locuința persoanei condamnate şi 
Direcţiei pentru Evidenţa Persoanelor şi Administrarea Bazelor de Date; 

b) pentru interzicerea dreptului de a ocupa o funcţie care implică 
exerciţiul autorităţii de stat, comunicarea se face Agenţiei Naţionale a 
Funcţionarilor Publici, precum şi, dacă este cazul, instituţiei în cadrul 
căreia cel condamnat exercită o astfel de funcţie; 

c) pentru interzicerea dreptului străinului de a se afla pe teritoriul 
României, comunicarea se face Inspectoratului General pentru Imigrări şi 
Inspectoratului General al Poliţiei de Frontieră. 

În cazul în care pedeapsa complementară a interzicerii străinului de 
a se afla pe teritoriul României însoţeşte pedeapsa închisorii, se face 
mentiune în mandatul de executare a pedepsei închisorii ca la data liberării 
condamnatul să fie predat organului de poliţie, care va proceda la înde- 
părtarea sa de pe teritoriul României. Dacă pedeapsa complementară nu 


1 T.S., dec. îndrumare nr. 9/1973, în R.R.D. nr. 2/1974, p. 125. 

însoţeşte pedeapsa închisorii, comunicarea se face organului de poliție, 
imediat ce hotărârea a rămas definitivă. 

În vederea punerii în executare a pedepsei interzicerii străinului de a 
se afla pe teritoriul României, organul de poliție poate pătrunde în domi- 
ciliul sau reşedinţa unei persoane fără învoirea acesteia, precum şi în 
sediul unei persoane juridice fără învoirea reprezentantului legal al 
acesteia. 

Persoana față de care s-a luat pedeapsa complementară a inter- 
zicerii de a se afla pe teritoriul României va fi dată în urmărire şi în 
consemn la punctele de trecere a frontierei în ipoteza în care nu este 
găsită. Cu această ocazie se întocmeşte un proces-verbal care va fi trimis 
instanţei de executare; 

d) pentru interzicerea dreptului de a alege, comunicarea se face 
primăriei de la domiciliul, precum şi, dacă este cazul, celei de la locuința 
persoanei condamnate, Direcţiei pentru Evidenţa Persoanelor şi Admi- 
nistrarea Bazelor de Date, iar, în cazul în care persoana locuieşte în străi- 
nătate, comunicarea se face Departamentului consular al Ministerului 
Afacerilor Externe. În cazul cetățenilor statelor membre ale Uniunii 
Europene, comunicarea se face Inspectoratului General pentru Imigrări; 

e) pentru interzicerea drepturilor părinteşti, comunicarea se face 
consiliului local şi direcţiei generale de asistență socială şi protecția 
copilului în a căror circumscripție îşi are domiciliul condamnatul, precum şi, 
dacă este cazul, celor în care îşi are locuința condamnatul; 

f) pentru interzicerea dreptului de a fi tutore sau curator, comunicarea 
se face consiliului local în a cărui circumscripție îşi are domiciliul con- 
damnatul, precum şi, dacă este cazul, celui în care îşi are locuința 
condamnatul; 

g) pentru interzicerea dreptului de a ocupa funcția, de a exercita 
profesia sau meseria ori de a desfăşura activitatea de care s-a folosit 
pentru săvârşirea infracţiunii, comunicarea se face persoanei juridice în 
cadrul căreia persoana exercită respectiva funcţie, profesie, meserie sau 
activitate, precum şi, dacă este cazul, persoanei juridice care asigură 
organizarea şi coordonarea exercitării profesiei sau activității respective ori 
autorităţii care a învestit-o cu exercitarea unui serviciu de interes public; - 

h) pentru interzicerea dreptului de a deţine, purta şi folosi orice 
categorie de arme, comunicarea se face inspectoratului județean de poliţie 
în a cărui circumscripție îşi are domiciliul, precum şi, dacă este cazul, celui 
în care îşi are locuinţa condamnatul; 

i) pentru interzicerea dreptului de a conduce anumite categorii de 
‘vehicule stabilite de instanță, comunicarea se face inspectoratului județean 
de poliţie în a cărui circumscripție îşi are domiciliul, precum şi, dacă este 
cazul, celui în care îşi are locuința condamnatul; 


y 

j) pentru interzicerea dreptului de a părăsi teritoriul României, comu- 
nicarea se face Inspectoratului General al Poliţiei de Frontieră, Direcţiei 
Generale de Paşapoarte şi Inspectoratului General pentru Imigrări, în 
situația cetățenilor străini; 

k) pentru interzicerea dreptului de a ocupa o functie de conducere în 
cadrul unei persoane juridice de drept public, comunicarea se face 
Inspectoratului General al Poliţiei Române; 
| |) pentru interzicerea dreptului de a se afla în anumite localități sta- 

bilite de instanță, comunicarea se face inspectoratelor judeţene de poliție 
în a căror circumscripție se află localităţile vizate de interdicţie şi Direcţiei 
pentru Evidenţa Persoanelor şi Administrarea Bazelor de Date; 

m) pentru interzicerea dreptului de a se afla în anumite locuri sau la 
anumite manifestări sportive, culturale ori la alte adunări publice, stabilite 
de instanţă, comunicarea se face inspectoratului judeţean de poliție în a 
cărui circumscripție îşi are domiciliul, precum şi, dacă este cazul, celui în 
care îşi are locuința condamnatul şi, pentru cazurile în care s-a dispus 
interdicția pentru locuri, manifestări sau adunări în afara acestei 
circumscripții, Inspectoratului General al Poliţiei Române; 

n) pentru interzicerea dreptului de a comunica cu victima ori cu 
membri de familie ai acesteia, cu persoanele care au comis infracțiunea sau 
cu alte persoane, stabilite de instanță, ori de a se apropia de acestea, 
comunicarea se face persoanelor cu care condamnatul nu are dreptul să 
intre în legătură ori de care nu are dreptul să se apropie, Direcţiei Generale 
de Poliţie a Municipiului Bucureşti ori, după caz, inspectoratului judeţean de 
poliţie în a cărui circumscripție îşi are domiciliul, precum şi, dacă este cazul, 
celui în care îşi are locuința condamnatul şi, pentru cazurile în care victima 
sau persoanele stabilite de instanță nu domiciliază în aceeaşi circumscripție, 
Direcţiei Generale de Poliţie a Municipiului Bucureşti ori, după caz, inspecto- 
ratelor judeţene de poliţie de la domiciliul acestora; 

0) pentru interzicerea dreptului de a se apropia de locuinţa, locul de 
muncă, şcoala sau alte locuri unde victima desfăşoară activităţi sociale, în 
condiţiile stabilite de instanța de judecată, comunicarea se face victimei, 
Direcţiei Generale de Poliţie a Municipiului Bucureşti ori, după caz, 
inspectoratului judeţean de poliţie în a cărui circumscripție îşi are domi- 
ciliul, precum şi, dacă este cazul, celui în care îşi are locuința condamnatul 
şi Direcţiei Generale de Poliţie a Municipiului Bucureşti ori, după caz, 
inspectoratelor judeţene de poliţie în a căror circumscripție se află locurile 
vizate de interdicție. 


$ 2. Punerea în executare a pedepsei degradării militare 


Potrivit art. 69 alin. (1) C. pen., pedeapsa complementară a degra- 
dării militare constă în pierderea gradului şi a dreptului de a purta uniformă 
de la data rămânerii definitive a hotărârii de condamnare. 

Degradarea militară se aplică în mod obligatoriu condamnaților mili- 
tari în activitate, în rezervă sau în retragere, dacă pedeapsa principală 
aplicată este închisoarea mai mare de 10 ani sau detențiunea pe viaţă. 
Degradarea militară poate fi aplicată condamnaților militari în activitate, în 
rezervă sau în retragere pentru infracțiuni săvârşite cu intenţie, dacă pe- 
deapsa principală aplicată este închisoarea de cel puţin 5 ani şi de cel mult 
10 ani. 

În vederea punerii în executare a acestei pedepse complementare, 
judecătorul delegat cu executarea trimite o copie a dispozitivului hotărârii, 
după caz, comandantului unităţii militare în a cărei evidenţă este luată 
persoana condamnată, respectiv centrului militar judeţean sau zonal de la 
domiciliul condamnatului. 


$ 3. Punerea în executare a pedepsei complementare 
a publicării hotărârii definitive de condamnare 


Publicarea hotărârii definitive de condamnare se poate dispune 
când, ţinând seama de natura şi gravitatea infracțiunii, împrejurările cauzei 
şi persoana condamnatului, instanța apreciază că publicarea va contribui 
la prevenirea săvârşirii altor asemenea infracțiuni. 

Hotărârea de condamnare se publică în extras, în forma stabilită de 
instanţă, într-un cotidian local sau naţional, o singură dată, fără a se dez- 
vălui identitatea altor persoane. 

Potrivit art. 565, pedeapsa complementară a publicării hotărârii de 
condamnare se pune în executare prin trimiterea extrasului, în forma sta- 
bilită de instanță, unui cotidian local ce apare în circumscripţia i plin 
care a pronunţat hotărârea de condamnare sau unui cotidian naţional, î 
vederea publicării, pe cheltuiala persoanei condamnate. 


Secțiunea a IV-a 
- Punerea în executare a măsurilor de siguranţă 


$ 1. Punerea în executare a obligării la tratament medical 


Măsura de siguranță a obligării la tratament medical se dispune, 
potrivit art. 109 C. pen., în cazul în care făptuitorul, din cauza unei boli, 
inclusiv cea provocată de consumul cronic de alcool sau de alte substanțe 
psihoactive, prezintă pericol pentru societate. Obligarea la tratament 
medical se va dispune până la însănătoşire sau până la obținerea unei 
ameliorări care să înlăture starea de pericol. 

În vederea punerii în executare a măsurii de siguranţă a obligării la 
tratament medical, luată printr-o hotărâre definitivă, instanța de executare 
realizează o serie de comunicări, după cum urmează: 

a) copia dispozitivului hotărârii şi copia raportului de expertiză 
medico-legală se comunică autorităţii de sănătate publică din judeţul pe 
teritoriul căruia locuieşte persoana față de care s-a luat măsura de 
siguranță; 

b) în cazul în care obligarea la tratament medical însoţeşte pedeapsa 
închisorii ori a detenţiunii pe viaţă sau priveşte o persoană aflată în stare 
de deţinere, copia dispozitivului hotărârii şi copia raportului de expertiză 
medico-legală se comunică administraţiei locului de deţinere; în această 
ipoteză, stabilirea locului şi modului în care va fi adusă la îndeplinire 
această măsură de siguranță este de compels administrației locului de 
deţineret; 

c) se comunică persoanei față de care s-a luat măsura obligării la 
tratament medical obligaţia de a se prezenta de îndată la unitatea sanitară 
la care urmează să i se efectueze tratamentul, atrăgându-i-se atenţia că în 
caz de nerespectare a măsurii luate se va dispune internarea medicală. 

Unitatea sanitară la care urmează să efectueze tratamentul este 
stabilită de către autoritatea de sănătate publică, care va comunica de 
îndată persoanei față de care s-a luat măsura de siguranţă unitatea unde 
urmează a se efectua tratamentul medical. 

În legătură cu executarea obligării la tratament medical, unele obli- 
gaţii revin şi unităţii sanitare la care făptuitorul a fost repartizat pentru 
efectuarea tratamentului medical. Astfel, potrivit art. 567 alin. (1), unitatea 
sanitară menţionată mai sus este obligată să comunice instanţei de 
executare: | | 

a) dacă persoana obligată la tratament s-a prezentat pentru a urma 
tratamentul; 

b) dacă persoana obligată la tratament se sustrage de la efectuarea 
tratamentului după prezentare; 

c) dacă, din cauza înrăutățirii stării de sănătate a persoanei faţă de 
care s-a luat măsura obligării la tratament medical, este necesară 
internarea medicală; 

d) dacă, datorită ameliorării stării de sănătate a persoanei fată de 
care s-a luat măsura de siguranță a obligării la tratament medical, efec- 
tuarea tratamentului medical nú se mai impune. 

În cazul în care unitatea sanitară nu se află în circumscripţia instanţei 
care a dispus executarea, aceste comunicări se fac către judecătoria în a 
cărei circumscripție se află unitatea sanitară. 


1 T.S., s. pen., dec. nr. 3334/1974, în R.R.D. nr. 6/1976, p. 69. 

În situaţia în care obligarea la tratament medical însoţeşte pedeapsa 
închisorii! sau priveşte o persoană aflată în stare de deţinere, unitatea 
sanitară la care făptuitorul a fost repartizat pentru efectuarea tratamentului 
medical este obligată să comunice administraţiei locului de deţinere modul 
în care persoana obligată la tratament medical se conformează obligațiilor 
impuse de executarea sancţiunii penale menţionate mai sus. 

| Instanța de executare sau judecătoria în a cărei circumscripție se află 

unitatea sanitară la care făptuitorul a fost repartizat pentru efectuare trata- 
mentului medical, primind comunicările unităţii sanitare, poate dispune fie 
înlocuirea tratamentului medical cu măsura internării medicale, fie înce- 
tarea obligării la tratament medical. 

Astfel, dacă persoana obligată la tratament nu s-a prezentat pentru a 
urma tratamentul sau, deşi s-a prezentat, se sustrage de la efectuarea 
tratamentului, instanţa competentă va dispune internarea medicală”. 

În ipoteza în care unitatea sanitară a comunicat despre schimbări ale 
stării de sănătate a persoanei obligate la tratament medical, constând în 
înrăutățirea sau ameliorarea acesteia, instanța competentă, în vederea 
înlocuirii sau încetării măsurii de siguranță, va dispune efectuarea unei 
expertize medico-legale. În aceste cazuri, persoana obligată la tratament 
“medical are dreptul de a cere să fie examinată şi de un medic de spe- 
cialitate desemnat de aceasta, ale cărui concluzii sunt înaintate instanţei 
competente. Dacă persoana obligată la tratament medical refuză să se 
prezinte la examinare în vederea efectuării expertizei, se va dispune 
"emiterea unui mandat de aducere în vederea internării nevoluntare. 

După primirea raportului de expertiză medico-legală şi a concluziilor 
medicului de specialitate desemnat de persoana obligată la tratament 
medical (în măsura în care aceasta şi-a exercitat dreptul de a cere să fie 
examinată şi de către un medic desemnat), instanța de judecată com- 
petentă, în şedinţă publică, ascultă concluziile procurorului, ale persoanei 
față de care este luată măsura de siguranţă şi ale avocatului acesteia, 
precum şi ale expertului şi medicului desemnat de aceasta, atunci când 
consideră necesar. Dacă persoana față de care s-a luat măsura de 
siguranţă nu are avocat, i se asigură un avocat din oficiu. 

Soluţiile care pot fi dispuse în acest caz sunt încetarea măsurii 
obligării la tratament medical sau înlocuirea acesteia cu măsura internării 
medicale. 


1 În acest sens, a se vedea C. Apel Bucureşti, s. | pen., dec. pen. nr. 1295/1998, în 
Culegere de practică judiciară penală pe anul 1998, op. cit., pp. 187-189. 

2 Din interpretarea coroborată a art. 568 alin. (1) şi art. 567 alin. (1) lit. a) ar putea 
'rezulta că internarea medicală se dispune dacă persoana obligată la tratament s-a 
prezentat pentru a urma tratamentul. În realitate, măsura obligării la tratament medical se 
va înlocui cu internarea medicală dacă persoana nu s-a prezentat pentru a urma 
tratamentul medical. 

Potrivit dispozițiilor comune prevăzute în art. 597, sentința instanţei 
competente poate fi contestată la instanţa ierarhic superioară, în termen 
de 3 zile de la comunicare. 

În cazul în care înlocuirea sau încetarea măsurii obligării la tratament 
medical a fost dispusă de judecătoria în a cărei circumscripție se află 
unitatea sanitară, alta decât instanța de executare, o copie a hotărârii 
definitive a instanţei se comunică instanței de executare. 


$ 2. Punerea în executare a internării medicale 


În dispoziţiile art. 110 C. pen. se arată că, în cazul în care făptuitorul 
este bolnav psihic, consumator cronic de substanțe psihoactive sau suferă 
de o boală infectocontagioasă şi prezintă pericol pentru societate, se poate 
lua măsura internării într-o unitate sanitară de specialitate, până la însă- 
nătoşire sau până la obţinerea unei ameliorări care să înlăture starea de 
pericol!. | 

Măsura de siguranţă a internării medicale poate fi luată izolat, adică 
fără aplicarea vreunei pedepse, când făptuitorul nu poate fi tras la răspun- 
dere penală, sau poate fi luată împreună cu pedeapsa ce trebuie aplicată 
infractorului?. 

În vederea punerii în executare a măsurii de siguranță a internării 
medicale, luată printr-o hotărâre definitivă, instanța de executare, prin 
judecătorul delegat, realizează o serie de comunicări, după cum urmează: 

a) o copie a dispozitivului şi o copie a raportului de expertiză 
medico-legală se comunică autorităţii de sănătate publică din judeţul pe 
teritoriul căruia locuieşte persoana față de care s-a luat această măsură; 

b) ulterior înştiințării de către unitatea sanitară desemnată de autori- 
tatea de sănătate publică despre efectuarea internării medicale, judecăto- 
rul delegat de la instanţa de executare comunică judecătoriei în a cărei 
circumscripție se află unitatea sanitară la care s-a făcut internarea data la 
care aceasta s-a efectuat, în vederea luării în supraveghere. 

Judecătorul delegat cu executarea de la judecătoria în a cărei 
circumscripție se află unitatea sanitară, după primirea comunicării de la 
instanța de executare, are obligaţia de a verifica periodic, dar nu mai târziu 
de 12 luni, dacă internarea medicală mai este necesară. În acest scop, 
judecătorul delegat cu executarea dispune efectuarea unei expertize 


1 internarea medicală nu poate fi dispusă de instanţă decât în cazul în care persoana 
a comis o faptă prevăzută de legea penală, iar nu când a comis o contravenţie pentru care 
execută sancţiunea închisorii contravenţionale (C.S.J., s. pen., dec. nr. 2583/1999, în 
Buletinul jurisprudenţei, Culegere de decizii pe anul 1999, op. cit., p. 213). 

2 T.S., dec. nr. 947/1973, în R.R.D. nr. 9/1973, p. 158; T.S., s. pen., dec. nr. 3189/1973, 
în R.R.D. nr. 4/1974, p. 144; T. jud. Timiş, sent. pen. nr. 89/1979 (cu o Notă aprobativă de 
|. Bolda şi o Notă critică de M. Cara-Thasse), în R.R.D. nr. 12/1980, p.48.. 

medico-legale cu privire la starea de sănătate a persoanei față de care s-a 
luat măsura internării medicale şi, după primirea acesteia, sesizează 
judecătoria în a cărei circumscripție se află unitatea sanitară pentru a 
dispune asupra menținerii, înlocuirii sau încetării măsurii. 

În executarea măsurii de siguranţă a internării medicale, unitatea 
sanitară are următoarele atribuții: 

a) efectuarea internării. 

În acest scop, dacă persoana față de care s-a luat măsura internării 
medicale refuză să se supună internării, executarea acestei măsuri se va 
face cu sprijinul organelor de poliție. În vederea executării măsurii internării 
medicale, organul de poliţie poate pătrunde în domiciliul sau reşedinţa unei 
persoane fără învoirea acesteia, precum şi în sediul unei persoane juridice 
fără învoirea reprezentantului legal al acesteia. Dacă persoana față de 
care s-a luat măsura internării medicale nu este găsită, autoritatea de 
sănătate publică sesizează organele de poliție pentru darea în urmărire, 
precum şi pentru darea în consemn la punctele de trecere a frontierei. Un 
exemplar al sesizării adresate organelor de poliţie se trimite instanței de 
executare; 

b) încunoştințarea judecătoriei în a cărei circumscripție se găseşte 
despre faptul că internarea nu mai este necesară; în această ipoteză, 
instanţa va lua în discuţie oportunitatea menținerii, înlocuirii sau încetării 
măsurii de siguranţă a internării medicale. 

Ca urmare a sesizării făcute de unitatea sanitară sau din oficiu [după 
împlinirea termenului de 12 luni prevăzut în art. 569 alin. (3)], judecătoria 
va dispune efectuarea unei expertize medico-legale. Sesizarea în vederea 
încetării sau înlocuirii măsurii internării medicale poate fi făcută, potrivit 
art. 571 alin. (3), şi de persoana internată sau de procuror. 

După ascultarea concluziilor procurorului, ale persoanei față de care 
este luată măsura internării, atunci când aducerea acesteia în fața 
instanței este posibilă, ale avocatului său, ales sau desemnat din oficiu, 
precum şi ale expertului care a întocmit expertiza medico-legală, atunci 
când consideră necesar, instanța dispune, după caz, menţinerea internării 
medicale, încetarea acesteia sau înlocuirea cu măsura obligării la 
tratament medical. 

Potrivit dispoziţiilor comune prevăzute în art. 597, sentința instanței 
competente poate fi contestată la instanța ierarhic superioară, în termen 
de 3 zile de la comunicare. 

În cazul în care menţinerea, înlocuirea sau încetarea măsurii inter- 
nării medicale a fost dispusă de judecătoria în a cărei circumscripție se află 
unitatea sanitară, alta decât instanța de executare, o copie a hotărârii 
definitive a instanţei se comunică instanţei de executare. 

$ 3. Punerea în executare a măsurii de siguranţă a 
interzicerii de a ocupa o funcţie sau de a exercita o 
profesie ori o altă activitate 


În dispoziţiile art. 111 C. pen., se arată că, în cazul în care făptuitorul 
a săvârşit fapta datorită incapacității, nepregătirii sau altor cauze care îl fac 
inapt pentru ocuparea unei anumite funcţii, pentru exercitarea unei profesii 
sau meserii ori pentru desfăşurarea unei alte activităţi, se poate lua 
măsura interzicerii exercitării dreptului de a ocupa acea funcție ori de a 
exercita acea profesie, meserie sau activitate. 

În vederea punerii în executare a acestei măsuri de siguranţă, 
instanța de executare, prin judecătorul delegat, comunică copii ale dispo- 
zitivului hotărârii penale definitive organului în drept să aducă la îndeplinire 
aceste măsuri şi să supravegheze respectarea lor. De exemplu, în cazul în 
care această măsură de siguranță s-a aplicat unui medic, copia dispo- 
zitivului hotărârii se trimite autorităţii de sănătate publică a județului unde 
respectivul medic îşi desfăşoară activitatea profesională. 

„Prin dispoziţiile legii speciale în materie, se realizează distincţia între 
funcţii şi profesii, pe de o parte, şi meserii sau alte activități, pe de altă 
parte, în ceea ce priveşte obligația de comunicare a instanţei de exe- 
cutare. Astfel, potrivit art. 78 din Legea nr. 253/2013, judecătorul delegat 
comunică o copie a dispozitivului hotărârii: | 

a) în cazul punerii în executare a măsurii de siguranţă a interzicerii 
ocupării unei funcţii sau a exercitării unei profesii, persoanei juridice în 
cadrul căreia persoana exercită respectiva funcţie, profesie, precum şi, 
dacă este cazul, persoanei juridice care asigură pie) iza GA şi coordo- 
narea exercitării profesiei respective; 

b) în cazul punerii în executare a măsurii de tape a interzicerii 
exercitării unei meserii sau altei activităţi, persoanei juridice în cadrul 
căreia persoana exercită respectiva meserie sau activitate, precum şi, 
dacă este cazul, persoanei juridice care asigură organizarea şi coordo- 
narea exercitării activităţii respective; de asemenea, comunicarea se va 
face şi către inspectoratul judeţean de poliţie în a cărui cireumsanpiş îşi 
are domiciliul condamnatul. 

Aceste organe au îndatorirea să asigure executarea măsurii „ne şi 
să sesizeze organul de urmărire penală în caz de sustragere de la 
executarea măsurii de siguranţă. 

Măsura de siguranţă poate fi revocată la cererea persoanei, după 
trecerea unui termen de cel puţin un an, dacă se constată că temeiurile 
care au impus luarea ei au încetat. Soluţionarea cererii se face cu citarea 
persoanei față de, care este luată măsura, după ascultarea concluziilor 
avocatului acesteia şi ale procurorului. 

Potrivit dispoziţiilor comune prevăzute în art. 597, sentința pronunţată 
poate fi contestată la instanţa ierarhic superioară, în termen de 3 zile de la 
comunicare. 

O nouă cerere de revocare a măsurii de siguranţă nu se poate face 
decât după trecerea unui termen de cel puţin un an de la data respingerii 
cererii anterioare. 


$ 4. Punerea în executare a confiscării speciale sau 
a confiscării extinse 


Confiscarea specială este o măsură de siguranţă care se dispune cu 
privire la anumite bunuri expres prevăzute de lege. 

Potrivit art. 112 C. pen., sunt supuse confiscării speciale: a) bunurile 
produse prin săvârşirea faptei prevăzute de legea penală; b) bunurile care 
au fost folosite, în orice mod, sau destinate a fi folosite la săvârşirea unei 
fapte prevăzute de legea penală, dacă sunt ale făptuitorului sau dacă, 
aparţinând altei persoane, aceasta a cunoscut scopul folosirii lor; măsura 
nu poate fi dispusă în cazul infracţiunilor săvârşite prin presă; c) bunurile 

folosite, imediat după săvârşirea faptei, pentru a asigura scăparea făptuito- 
rului sau păstrarea folosului ori a produsului obținut, dacă sunt ale 
'făptuitorului sau dacă, aparţinând altei persoane, aceasta a cunoscut 
scopul folosirii lor; d) bunurile care au fost date pentru a determina săvâr- 
şirea unei fapte prevăzute de legea penală sau pentru a răsplăti pe 
făptuitor; e) bunurile dobândite prin săvârşirea faptei prevăzute de legea 
penală, dacă nu sunt restituite persoanei vătămate şi în măsura în care nu 
servesc la despăgubirea acesteia; f) bunurile a căror deținere este 
interzisă de legea penală’. 

| Dacă bunurile supuse confiscării potrivit alin. (1) lit. bye) nu se 
găsesc, în locul lor se confiscă bani şi bunuri până la concurența valorii 
acestora. Se confiscă, de asemenea, bunurile şi banii obținuți din explo- 
atarea bunurilor supuse confiscării, precum şi bunurile produse de 
acestea, cu excepția bunurilor prevăzute la lit. b) şi c). 

În ceea ce priveşte confiscarea extinsă, această măsură de 
siguranţă a fost introdusă în Codul penal în anul 2012, fiind menținută şi în 
actualul Cod penal?. Prin luarea acestei măsuri de siguranţă cu caracter 


1 C. Apel Bucureşti, s. a Il-a pen., dec. nr. 106/1998, în Culegere de practică 
judiciară penală pe anul 1998, op. cit., p. 87; în acelaşi sens, a se vedea C. Apel Bucureşti, 
s. a Il-a pen., dec. nr. 328/1998, în Culegere de practică judiciară penală pe anul 1998, 
op. cit., p. 88. 

2 Reglementarea măsurii de siguranță a confiscării extinse în legislația din țara 
noastră a avut în vedere legislaţia Uniunii Europene în materie. Amintim, în acest sens: 
Decizia-cadru 2001/500/JHA privind spălarea banilor, identificarea, urmărirea, înghețarea, 
sechestrarea şi confiscarea instrumentelor şi produselor infracțiunii; Decizia-cadru 


650 ' TRATAT DE PROCEDURĂ PENALĂ. PARTEA SPECIALĂ 


patrimonial se face trecerea în patrimoniul statului, în condiţiile prevăzute 
în lege, a unor categorii de bunuri, altele decât cale care fac obiectul 
confiscării speciale, în cazul în care persoana este condamnată pentru 
comiterea uneia dintre următoarele infracţiuni, dacă fapta este susceptibilă 
să îi procure un folos material şi pedeapsa prevăzută de lege este 
închisoarea de 4 ani sau mai mare: a) infracțiuni privind traficul de droguri 
şi de precursori; b) infracţiuni privind traficul şi exploatarea persoanelor 
vulnerabile; c) infracţiuni privind frontiera de stat a României; d) infrac- 
țiunea de spălare a banilor; e) infracţiuni din legislaţia privind prevenirea şi 
combaterea pornografiei; f) infracţiuni din legislația privind combaterea 
terorismului; g) constituirea unui grup infracțional organizat; h) infracțiuni 
contra patrimoniului; i) nerespectarea regimului armelor, munițiilor, mate- 
rialelor nucleare şi al materiilor explozive; j) falsificarea de monede, timbre 
sau de alte valori; k) divulgarea secretului economic, concurența neloială, 
nerespectarea dispoziţiilor privind operaţii de import sau export, deturnarea 
de fonduri, infracţiuni privind regimul importului şi al exportului, precum şi . 
al introducerii şi scoaterii din ţară de deşeuri şi reziduuri; |) infracțiuni 
privind jocurile de noroc; m) infracţiuni de corupție, infracțiunile asimilate 
acestora, precum şi infracțiunile împotriva intereselor financiare ale Uniunii 
Europene; n) infracţiuni de evaziune fiscală; o) infracțiuni privind regimul 
vamal; p) infracţiuni de fraudă comise prin sisteme informatice şi mijloace 
de plată electronice; q) traficul de organe, țesuturi sau celule de origine 
umană. 

Potrivit art. 1121 alin. (2) C. pen., confiscarea extinsă se va dispune 
dacă sunt îndeplinite cumulativ următoarele două condiţii: a) valoarea 
bunurilor dobândite de persoana condamnată, într-o perioadă de 5 ani 
înainte şi, dacă este cazul, după momentul săvârșirii infracţiunii, până la 
data emiterii actului de sesizare a instanţei, depăşeşte în mod vădit 
veniturile obținute de aceasta în mod licit; b) instanța are convingerea că 
bunurile respective provin din activităţi infracţionale de natura celor 
prevăzute expres în art. 1121 alin. (1) C. pen. 


2005/212/JAI privind confiscarea produselor, a instrumentelor şi a bunurilor având legătura 
cu infracțiunea; Decizia-cadru din 6 octombrie 2006, OJL 328/2006, cu privire la aplicarea 
principiului recunoaşterii reciproce a ordonanţelor de confiscare; Decizia-cadru 2006/783/JAI 
a Consiliului din 6 octombrie 2006 privind aplicarea principiului recunoaşterii reciproce 
pentru hotărârile de confiscare; Decizia-cadru 2007/845/JAl privind cooperarea dintre 
oficiile naţionale de recuperare a creanţelor statelor membre în materie de depistare şi 
identificare a bunurilor care provin din activități infracționale. 

1 Prin Decizia nr. 11/2015 (M. Of. nr. 102/9.02.2015), Curtea Constituţională a 
admis excepția de neconstituţionalitate şi a constatat că dispoziţiile art. 1121 alin. (2) lit. a) 
C. pen. sunt constituţionale în măsura în care confiscarea extinsă nu se aplică asupra 
bunurilor dobândite înainte de intrarea în vigoare a Legii nr. 63/2012 pentru modificarea şi 
completarea Codului penal al României şi a Legii nr. 286/2009 privind Codul penal. 

Potrivit art. 574, măsura de siguranță a confiscării speciale sau a 
confiscării extinse, luată prin hotărârea instanţei de judecată, se execută 
după cum urmează: 

a) lucrurile confiscate se predau organelor în drept a le prelua sau 
valorifica potrivit legii; 
| b) dacă lucrurile confiscate se află în păstrarea organelor de poliție 
sau a altor instituţii, judecătorul delegat cu executarea trimite o copie a 
dispozitivului hotărârii organului la care se află; după primirea copiei 
dispozitivului, lucrurile confiscate se predau organelor în drept a le prelua 
sau valorifica potrivit dispoziţiilor legii; 

c) atunci când confiscarea priveşte sume de bani ce nu au fost 
consemnate la unităţi bancare, judecătorul delegat cu executarea trimite o 
copie a dispozitivului hotărârii organelor fiscale, în vederea executării 
confiscării potrivit dispoziţiilor privind creanţele bugetare; 

d) când s-a dispus distrugerea lucrurilor confiscate, aceasta se face în 
prezenţa judecătorului delegat cu executarea, întocmindu-se proces-verbal, 
care se depune la dosarul cauzei. 


Secțiunea a V-a 


Punerea în executare a avertisrentului şi a măsurilor 
şi obligaţiilor impuse de instanţă în cazul amânării aplicării 
pedepsei, suspendării executării pedepsei sub supraveghere 
şi liberării condiţionate 


$ 1. Punerea în executare a avertismentului 


Potrivit art. 81 C. pen., în cazul în care se dispune renunțarea la 
aplicarea pedepsei, instanţa aplică infractorului un avertisment, constând 
în prezentarea motivelor de fapt care au determinat renunțarea la apli- 
carea pedepsei şi atenţionarea infractorului asupra conduitei sale viitoare 
şi a consecinţelor la care se expune dacă va mai comite infracțiuni. 

În art. 575 se arată că executarea avertismentului are loc de îndată, 
în şedinţa în care s-a pronunţat hotărârea. Dacă avertismentul nu poate fi 
executat îndată după pronunțare, punerea în executare a acestuia se face 
la rămânerea definitivă a hotărârii, prin comunicarea unei copii a acesteia 
persoanei căreia i se aplică această sancțiune. 

Rezultă, aşadar, că punerea în executare a avertismentului este 
diferită, de la caz la caz, în funcţie de modalitatea în care are loc pro- 
nunțarea hotărârii în primă instanță, respectiv de posibilitatea executării 
avertismentului de către prima instanţă sau de către instanța de apel. 

Astfel, într-o primă ipoteză, dacă. pronunţarea hotărârii primei 
instanţe are loc în şedinţa de judecată la care s-au desfăşurat dezbaterile, 
instanța respectivă va pune în executare avertismentul, chiar dacă hotă- 
rârea penală pronunţată nu este definitivă. Notăm că, în acest caz, pu- 
nerea în executare a hotărârii nu se realizează prin intermediul judecăto- 
rului delegat cu executarea. 

Într-o a doua ipoteză, mult mai frecvent întâlnită în practică, pro- 
nunţarea hotărârii se face la un alt termen de judecată decât acela la care 
au avut loc dezbaterile, termen la care, potrivit art. 405 alin. (2), părțile (şi 
persoana vătămată, n.n.) nu se citează. Pentru acest caz, punerea în 
executare a avertismentului se face la rămânerea definitivă a hotărârii, prin 
comunicarea unei copii a acesteia persoanei căreia i se aplică. 


$ 2. Punerea în executare a măsurilor şi obligaţiilor 
impuse de instanţă în cazul amânării aplicării 
pedepsei, suspendării executării pedepsei sub 
supraveghere şi liberării condiţionate 


În ipoteza în care soluţionarea cauzei se face prin amânarea aplicării 
pedepsei sau suspendarea executării pedepsei sub supraveghere, potrivit 
art. 85 alin. (1) C. pen. şi art. 93 C. pen., persoana faţă de care s-a dispus 
amânarea aplicării pedepsei sau condamnatul trebuie să respecte o serie 
de măsuri de supraveghere expres prevăzute în lege. De asemenea, 
instanța poate impune ca aceste persoane să respecte una sau mai multe 
obligaţii. Aceste obligaţii, pe parcursul termenului de supraveghere, pot fi 
modificate sau se poate dispune încetarea lor, în condiţiile art. 87 C. pen. 
şi art. 95 C. pen.. 

În mod similar, în cazul în care instanța de executare dispune 
liberarea condiționată a persoanei condamnate, va dispune măsuri de 
supraveghere şi obligaţii pe care cel condamnat trebuie să le respecte, 
conform art. 101 C. pen. Ulterior liberării condiţionate, se poate dispune, în 
condiţiile art. 103, modificarea sau încetarea acestor obligaţii sau a unora 
dintre ele. 

Potrivit art. 576 alin. (1), în vederea punerii în executare a măsurilor 
de supraveghere sau a obligaţiilor impuse celui condamnat ori pentru 
executarea dispoziţiei de modificare sau încetare a obligaţiilor, în ipoteza 
amânării aplicării pedepsei, suspendării executării pedepsei sub supra- 
veghere sau liberării condiționate, instanța competentă trimite o copie a 
hotărârii serviciului de probaţiune competent. | 

În cazul obligaţiilor prevăzute la art. 85 alin. (2) lit. e)-j), la art. 93 
alin. (2) lit. d) şi la art. 101 alin. (2) lit. c)-g) C. pen., un extras al dispo- 
zitivului hotărârii se trimite organului sau autorității ORRERA să verifice 
respectarea acestora. 

Secțiunea a VI-a 


Punerea în executare a amenzii judiciare şi a cheltuielilor 
judiciare avansate de stat 


$ 1. Punerea în executare a amenzii judiciare 


În cazul în care pe parcursul desfăşurării procesului penal se săvâr- 
şesc anumite abateri, cei vinovaţi sunt sancţionaţi cu amendă judiciară de 
la 100 lei la 7.000 lei [art. 283 şi art. 488° alin. (4)]. 

Punerea în executare a amenzii judiciare se va desfăşura după 
parcurgerea procedurii de anulare sau reducere a amenzii, în cazul în care 
persoana amendată îşi exercită acest drept prevăzut în art. 284 alin. (2). 

Potrivit art. 577 alin. (1), combinat cu art. 284 alin. (1), amenda judi- 
ciară se pune în executare de organul de urmărire penală, judecătorul de 
drepturi şi libertăţi, judecătorul de cameră preliminară şi instanța de 
judecată. 

Punerea în executare se face prin trimiterea unui extras de pe acea 
parte din dispozitiv care priveşte aplicarea amenzii judiciare organului 
care, potrivit legii, execută amenda penală!. | 


$ 2. Punerea în executare a cheltuielilor judiciare 
avansate de stat 


Obligarea la plata cheltuielilor judiciare avansate de stat se poate 
dispune de către instanța de judecată, prin hotărârea de soluționare a 
fondului cauzei sau de către procuror, prin ordonanța de clasare sau de 
renunțare la urmărirea penală. 

Potrivit art. 578 alin. (1), dispoziția din hotărârea penală sau din 
ordonanța procurorului privind obligarea la plata cheltuielilor judiciare 
avansate de stat se pune în executare prin trimiterea unui extras de pe 
acea parte din dispozitiv care priveşte aplicarea cheltuielilor judiciare 
organului care, potrivit legii, execută amenda penală. 

Persoana obligată la plata cheltuielilor judiciare către stat trebuie să 
depună recipisa de plată integrală a acestora la instanța de executare sau 
la unitatea de parchet, în termen de 3 luni de la rămânerea definitivă a 
hotărârii sau a ordonanţei procurorului. În cazul în care persoana nu se 
conformează acestei obligaţii, executarea cheltuielilor judiciare se efec- 
tuează de organul care, potrivit legii, execută amenda penală. 


ir —— 


1 Plata acestor sume de bani se face în conformitate cu dispoziţiile Titlului VIII, 
Colectarea creanţelor fiscale, din Codul de procedură fiscală, republicat. 

Secțiunea a VII-a 
Punerea în executare a dispoziţiilor civile din hotărâre 


$ 1. Consideraţii preliminare 


Repararea prejudiciului material şi moral cauzat prin săvârşirea 
infracțiunii se face, conform dispoziţiilor legii civile, de preferință în natură, 
prin restituirea lucrului, desființarea totală sau parţială a unui înscris sau 
„restabilirea. situaţiei anterioare săvârşirii infracţiunii. În măsura în care 
repararea în natură nu este cu putinţă sau atunci când persoana vătămată 
nu este interesată de reparația în natură, repararea prejudiciului se face 
prin plata unei despăgubiri băneşti [art. 1.386 alin. (1) C. civ.]. 

În acest sens, în Secţiunea a Vl-a din Capitolul II, Punerea în exe- 
cutare a hotărârilor, Titlul V, Executarea hotărârilor penale, legiuitorul a 
prevăzut procedura punerii în executare a restituirii lucrurilor şi a valo- 
rificării celor neridicate, a declarării unui înscris ca fiind fals, în totalitate 
sau în parte, a despăgubirilor civile şi a cheltuielilor judiciare cuvenite 
părților. 

Repararea prejudiciului material sau moral putându-se face. şi prin 
restabilirea situației anterioare săvârşirii infracțiunii, notăm absenţa unei 
proceduri de punere în executare a dispoziţiei instanţei de judecată în 
acesi sens. | 


$ 2. Restituirea lucrurilor şi valorificarea celor neridicate 


Potrivit art. 579 alin. (1), când prin hotărârea penală s-a dispus 
restituirea unor lucruri care se află în păstrarea sau la dispoziția instanţei 
de executare, restituirea se face de către judecătorul delegat cu exe- 
cutarea, prin remiterea acelor lucruri persoanelor în drept. În acest scop, 
sunt încunoştințate persoanele cărora urmează să li se restituie lucrurile. 

Dacă în termen de 6 luni de la primirea încunoştințării persoanele 
chemate nu se prezintă pentru a le primi, lucrurile trec în proprietatea 
statului. Judecătorul delegat cu executarea constată aceasta prin încheiere 
şi dispune predarea lucrurilor organelor în drept a le prelua sau valorifica 
potrivit dispozițiilor legii. 

Dacă restituirea lucrurilor nu s-a putut efectua, deoarece nu se 
cunosc persoanele cărora ar trebui să le fie restituite şi nimeni nu le-a 
reclamat în termen de 6 luni de la rămânerea definitivă a hotărârii, lucrurile 
trec în patrimoniul statului. 

Conform art. 579 alin. (4), când restituirea lucrurilor a fost dispusă de 
procuror sau de către organul de cercetare penală, acesta procedează la 
fel ca instanţa de judecată. În redactarea alin. (4) al art. 579, text care, în 

fapt, a fost preluat din reglementarea anterioară, legiuitorul a omis core- 
larea cu dispoziţiile art. 255 alin. (1), în conformitate cu care, în cursul 
urmăririi penale, restituirea lucrurilor nu se poate dispune decât de către 
procuror sau judecătorul de drepturi şi libertăţi, organul de cercetare 
penală neavând această atribuţie!. În aceste condiţii, este necesară, de 
lege ferenda, modificarea art. 579 alin. (4), în sensul corelării cu dispozițiile 
art. 255 alin. (1). 

Potrivit art. 579 alin. (5), când prin hotărârea penală s-a dispus 
restituirea unor lucruri care se află în păstrarea organelor de cercetare 
penală, restituirea se face de către acestea, după primirea extrasului de pe 
hotărârea penală prin care s-a dispus restituirea lucrurilor. In acest caz, 
organele de cercetare penală execută dispoziția de restituire a lucrurilor 
cuprinsă în hotărârea penală definitivă. Dacă în termen de 6 luni de la 
primirea încunoştințării persoanele chemate nu se prezintă pentru a le 
primi, lucrurile trec în proprietatea statului. Organul de cercetare constată 
aceasta prin proces-verbal şi dispune predarea lucrurilor organelor în drept 
a le prelua sau valorifica. Aceeaşi procedură se aplică şi în cazul în care 
nu se cunosc persoanele cărora ar trebui să le fie restituite lucrurile şi 
nimeni nu le-a reclamat în termen de 6 luni de la rămânerea definitivă a 
hotărârii. 


$3. Înscrisurile declarate false 


Legea (art. 580) reglementează în secțiunea privind punerea în 
executare a dispozițiilor civile din hotărâre şi modul de punere în executare 
a dispoziţiei hotărârii penale prin care se declară ca fiind fals un înscris. 

Dacă instanța a declarat fals un înscris, ea are obligația să-l 
menţioneze în mod expres şi să-l individualizeze în dispozitivul hotărârii, 
pentru ca această măsură să poată fi adusă la îndeplinire conform 
prevederilor legale, fiind greşite formulările generice?. 

Dispoziţia hotărârii penale care declară un înscris ca fiind fals în totul 
sau în parte se execută sau se pune în executare de către judecătorul 
delegat cu executarea. 

Când înscrisul declarat fals a fost anulat în totalitatea lui, se face 
menţiune despre aceasta pe fiecare pagină, iar în caz de anulare parțială, 
numai pe paginile care conțin falsul. | 


1 De altfel, chiar şi în legislaţia anterioară, dreptul organului de cercetare penală de 
a dispune restituirea lucrurilor nu a fost reglementat decât până în anul 2003. Ulterior, ca 
urmare a adoptării Legii nr. 281/2003, conform art. 169 alin. (1) din Codul de procedură 
penală anterior, numai procurorul putea dispune restituirea lucrurilor, în cursul urmăririi 
penale. În acest context, se impune să precizăm că această propunere de lege ferenda a 
fost formulată şi anterior intrării în vigoare a actualului Cod de procedură penală (a se 
vedea Neagu IV, p. 514). 

2 T, Bucureşti, s. | pen., dec. nr. 1304/1998, în Culegere de jurisprudență penală şi 
procesual penală pe anul 1998, op. cit., pp. 413-414. 

Înscrisul declarat fals rămâne la dosarul cauzei!. În situaţia în care 
este necesar ca' despre înscrisul declarat fals să se facă mențiune în 
scriptele unei instituții publice, i se trimite acesteia o copie a hotărârii. 

În situaţia în care, din orice motiv, înscrisul falsificat nu se află, în 
original, la dosar, instanța va trimite o copie a hotărârii instituțiilor publice 
care dețin o copie a acestuia sau care dețin înregistrarea unor mențiuni cu 
privire la acesta. 

Legea [art. 580 alin. (6)] prevede posibilitatea eliberării unor copii ale 
înscrisurilor false sau chiar a înscrisurilor respective. În acest sens, textul 
de lege menţionat arată că instanța poate dispune, când constată exis- 
tența unui interes legitim, eliberarea unei copii a înscrisului sub semnătură 
privată falsificat. În aceleaşi condiţii, instanța poate dispune restituirea 
înscrisurilor oficiale parţial falsificate. 

Potrivit art. 581, dispoziţiile din hotărârea penală privitoare la despă- 
gubirile civile şi la cheltuielile judiciare cuvenite părţilor se execută potrivit 
legii civile. 


Secțiunea a VIII-a 


“Condamnarea în cazul anulării sau revocării renunţării 
la aplicarea pedepsei sau a amânării aplicării pedepsei” 


head ee 


$ 1. Condamnarea în cazul anulării renunţării la aplicarea 
pedepsei 


După cum am observat, în cazul în care se dispune renunţarea la 
aplicarea pedepsei, instanţa aplică infractorului un avertisment. 

Potrivit art. 82 alin. (3) C. pen., dacă în termen de 2 ani de la rămâ- 
nerea definitivă a hotărârii prin care s-a dispus renunțarea la aplicarea 
pedepsei se descoperă că persoana faţă de care s-a luat această măsură 
săvârşise anterior rămânerii definitive a hotărârii o altă infracțiune, pentru 
care i s-a stabilit o pedeapsă chiar după e hu acestui termen, 


1 În acest caz, a se vedea C. Apel Bucureşti, $. E pen., dec. nr. 275/1998, în 
Culegere de practică judiciară penală pe anul 1998, op. cit., p. 119. 

2 Denumirea Secţiunii 1 a Capitolului III, Alte dispoziții privind executarea, din Titlul 
V, Executarea hotărârilor penale, a fost modificată prin art. Il pct. 129 din O.U.G. 
nr. 18/2016. Anterior, denumirea acestei secțiuni era următoarea: „Condamnarea în cazul 
anulării sau revocării renunţării la amânarea pedepsei sau a amânării aplicării pedepsei”. În 
prima ediție a prezentei lucrări am criticat această denumire, din care putea rezulta că 
poate fi anulată sau revocată renunțarea la amânarea pedepsei, în condiţiile în care în 
Codul penal nu există instituția „renunțării la amânarea pedepsei” (a se vedea Neagu VI, 
p. 630). 

3 A se vedea $ 1. Punerea în executare a avertismentului din Secţiunea a V-a din 
prezentul capitol. 

renunţarea la aplicarea pedepsei se anulează şi se stabileşte pedeapsa 
pentru infracţiunea care a atras iniţial renunțarea la aplicarea pedepsei. 

În acest mod, practic, se impune pronunţarea unei noi hotărâri jude- 
cătoreşti de condamnare a inculpatului, ca urmare a anulării renunțării la 
aplicarea pedepsei. 

Potrivit art. 5811 alin. (1), anularea renunțării la aplicarea pedepsei se 
dispune, din oficiu sau la sesizarea procurorului, de instanța care judecă 
ori a judecat în primă instanţă infracțiunea ce atrage anularea. Instanța de 
judecată dispune condamnarea inculpatului pentru infracțiunea cu privire la 
care se renunțase la aplicarea pedepsei, stabileşte pedeapsa pentru 
aceasta, aplicând apoi, după caz, dispoziţiile cu privire la concursul de 
infracțiuni, recidivă sau pluralitate intermediară. 

La stabilirea pedepsei pentru infracțiunea cu privire la care se 
anulează renunţarea la aplicarea pedepsei, instanța va avea în vedere 
exclusiv criteriile de individualizare şi circumstanţele din cauza în care s-a 
pronunţat inițial soluția de renunțare la aplicarea pedepsei. 

În cazul în care inculpatul a recunoscut în totalitate faptele, limitele 
de pedeapsă prevăzute de lege, în cazul pedepsei închisorii, se reduc cu o 
treime, iar în cazul pedepsei amenzii, cu o pătrime. 


$ 2. Condamnarea în cazul revocării sau anulării amânării 
aplicării pedepsei 


Amânarea aplicării pedepsei poate fi revocată, în condiţiile art. 88 
C. pen., în următoarele cazuri: a) pe parcursul termenului de supraveghere 
persoana supravegheată, cu rea-credință, nu respectă măsurile de supra- 
veghere sau nu execută obligaţiile impuse; b) până la expirarea termenului 
de supraveghere, persoana supravegheată nu îndeplineşte integral obli- 
gaţiile civile stabilite prin hotărâre, cel mai târziu cu 3 luni înainte de expi- 
rarea termenului de supraveghere, în afară de cazul în care persoana 
dovedeşte că nu a avut nicio posibilitate să le îndeplinească; c) persoana 
supravegheată a săvârşit o nouă infracțiune, după amânarea aplicării pe- 
depsei, cu intenţie sau intenţie depăşită, descoperită în termenul de supra- 
veghere, pentru care s-a pronunțat o condamnare chiar după expirarea 
acestui termeni. 

În ceea ce priveşte anularea amânării aplicării pedepsei, potrivit 
art. 89 alin. (1) C. pen., aceasta se va dispune dacă pe parcursul terme- 
nului de supraveghere se descoperă că persoana supravegheată mai 
săvârşise o infracţiune până la rămânerea definitivă a hotărârii prin care 
s-a dispus amânarea, pentru care i s-a aplicat pedeapsa închisorii chiar 
după expirarea acestui termen. 


1 Dacă infracţiunea ulterioară este săvârşită din culpă, instanța poate menţine sau 
revoca amânarea aplicării pedepsei. 

Potrivit art. 582 alin. (1) şi (2), instanța competentă să se pronunţe 
asupra revocării sau anulării amânării aplicării pedepsei, poate fi: 

a) instanța care judecă ori a judecat în primă instanţă infracţiunea ce 
ar putea atrage revocarea sau anularea; în vederea revocării sau anulării 
amânării aplicării pedepsei, instanța competentă se pronunţă, din oficiu, la. 
sesizarea procurorului sau a consilierului de probaţiune; 

b) instanța care a pronunțat în primă instanță amânarea aplicării 
pedepsei (cu alte cuvinte, instanța de executare), în cazul în care, cel mai 
târziu cu 3 luni înainte de expirarea termenului de supraveghere, persoana 
cu privire la care s-a dispus amânarea aplicării pedepsei nu a respectat 
obligaţiile civile stabilite prin hotărârea prin care s-a dispus amânarea 
aplicării pedepsei; în acest caz, sesizarea poate fi făcută de serviciul de 
probaţiune, de procuror sau de partea interesată, până la expirarea 
termenului de supraveghere. 

Notăm că dispoziţiile legale menţionate au în vedere numai ipoteza 
revocării amânării aplicării pedepsei în condiţiile art. 88 alin. (2)-(4) C. pen., 
când persoana supravegheată a săvârşit o nouă infracțiune sau nu şi-a 
îndeplinit obligaţiile civile. Rezultă că nu este prevăzută instanța com- 
petentă în cazul revocării amânării aplicării pedepsei pentru nerespectarea 
măsurilor de supraveghere şi a obligaţiilor stabilite prin hotărârea de 
amânare a aplicării pedepsei. Pentru această ipoteză, apreciem că se va 
aplica regula generală în materia executării hotărârilor penale, instanța 
competentă fiind instanța de executare. Fiind în discuţie însă norme prin 
care este stabilită competenţa instanţei de judecată, apreciem că se 
impune, de lege ferenda, completarea art. 582 alin. (1) în sensul celor 
precizate mai sus. 

Instanța competentă, în cazul în care constată îndeplinirea condiţiilor 
prevăzute în art. 88 sau art. 89 C. pen., dispune anularea sau revocarea 
amânării aplicării pedepsei, condamnarea inculpatului şi executarea pedep- 
sei stabilite prin hotărârea de amânare, aplicând apoi, după caz, dispoziţiile 
cu privire la concursul de infracţiuni, recidivă sau pluralitate intermediară. 


Secțiunea a IX-a 


Schimbări în executarea unor hotărâri 


$ 1. Revocarea sau anularea suspendării executării 
pedepsei sub supraveghere 


“Potrivit art. 91 C. pen., instanţa de judecată poate dispune suspendarea 
executării pedepsei sub supraveghere, dacă sunt întrunite anumite condiţii”. 


1 Condiţiile prevăzute în art. 91 C. pen. sunt: a) pedeapsa aplicată, inclusiv în caz de 
concurs de infracțiuni, este închisoarea de cel mult 3 ani; b) infractorul nu a mai fost 


EXECUTAREA HOTĂRÂRILOR PENALE 659 


De la data acordării suspendării executării pedepsei sub supra- 
veghere legea instituie un termen de supraveghere în care persoana 
condamnată trebuie să dea dovadă de un anumit comportament care 
justifică suspendarea executării pedepsei (art. 92 C. pen.). 

Potrivit art. 96 C. pen., revocarea suspendării executării pedepsei 
sub supraveghere se dispune în următoarele ipoteze, în mare parte simi- 
lare celor existente în cazul revocării amânării aplicării pedepsei: a) pe 
parcursul termenului de supraveghere persoana supravegheată, cu 
rea-credință, nu respectă măsurile de supraveghere sau nu execută 
obligaţiile impuse ori stabilite de lege; b) până la expirarea termenului de 
supraveghere persoana supravegheată nu îndeplineşte integral obligațiile 
civile stabilite prin hotărâre, în afară de cazul în care persoana dovedeşte 
că nu a avut nicio posibilitate să le îndeplinească; c) pedeapsa amenzii 
care a însoțit pedeapsa închisorii a cărei executare a fost suspendată nu a 
fost executată şi a fost înlocuită cu pedeapsa închisorii; d) pe parcursul 
termenului de supraveghere cel condamnat a săvârşit o nouă infracțiune, 
descoperită până la împlinirea termenului de supraveghere şi pentru care 
s-a pronunțat o condamnare la pedeapsa închisorii, chiar după expirarea 
acestui termeni. 

În ceea ce priveşte anularea suspendării executării pedepsei sub 
supraveghere, potrivit art. 97 alin. (1) C. pen., aceasta se va dispune dacă 
pe parcursul termenului de supraveghere se descoperă că persoana 
condamnată mai săvârşise o infracțiune până la rămânerea definitivă a 
hotărârii prin care s-a dispus suspendarea, pentru care i s-a aplicat 
pedeapsa închisorii chiar după expirarea acestui termen. 

Potrivit art. 583, instanța competentă să se pronunţe asupra revocării 
sau anulării suspendării executării pedepsei sub supraveghere poate fi: 
| a) instanța care judecă ori a judecat în primă instanţă infracțiunea ce 
ar putea atrage revocarea sau anularea; în acest caz, instanța competentă 


condamnat anterior la pedeapsa închisorii mai mare de un an, cu excepția cazurilor pre- 
văzute în art. 42 C. pen. sau pentru care a intervenit reabilitarea ori s-a împlinit termenul de 
reabilitare; c) infractorul şi-a manifestat acordul de a presta o muncă neremunerată în 
folosul comunităţii; d) în raport de persoana infractorului, de conduita avută anterior 
săvârșirii infracţiunii, de eforturile depuse de acesta pentru înlăturarea sau diminuarea 
consecințelor infracțiunii, precum şi de posibilităţile sale de îndreptare, instanța apreciază 
că aplicarea pedepsei este suficientă şi, chiar fără executarea acesteia, condamnatul nu 
va mai comite alte infracţiuni, însă este necesară supravegherea conduitei sale pentru o 
perioadă determinată. Nu se poate dispune suspendarea executării pedepsei sub supra- 
veghere, dacă: a) pedeapsa aplicată este numai amenda; b) aplicarea pedepsei a fost 
inițial amânată, dar ulterior amânarea a fost revocată; c) infractorul s-a sustras de la 
urmărire penală ori judecată sau a încercat zădărnicirea aflării adevărului ori a identificării 
şi tragerii la răspundere penală a autorului sau a participanţilor. 

1 Dacă infracțiunea ulterioară este săvârşită din culpă, instanța poate menţine sau 
revoca suspendarea executării pedepsei sub supraveghere. 

se pronunţă din oficiu, la sesizarea procurorului sau a consilierului de 
probaţiune; 

b) instanţa care a pronunțat î în primă instanţă suspendarea executării 
pedepsei sub supraveghere, în cazul în care persoana cu privire la care 
s-a dispus suspendarea executării pedepsei nu a respectat obligaţiile civile 
stabilite prin hotărârea judecătorească, cel mai târziu cu 3 luni înainte de 
expirarea termenului de supraveghere; în acest caz, sesizarea instanței 
poate fi făcută de serviciul de probaţiune, de procuror, de consilierul de 
probaţiune sau de partea interesată, până la expirarea termenului de 
supraveghere. 

În mod similar revocării amânării aplicării pedepsei, nu este precizată 
instanța competentă în cazul revocării suspendării executării pedepsei sub 
supraveghere pentru nerespectarea măsurilor de supraveghere şi a obli- 
gaţiilor stabilite în sarcina persoanei supravegheate. În aceste conditii, 
competenta revine instanței care a pronunţat în primă instanță suspen- 
darea executării pedepsei sub supraveghere. Aceeaşi soluție se impune şi 
în cazul în care revocarea suspendării executării pedepsei sub supra- 
veghere se dispune ca urmare a înlocuirii pedepsei amenzii care a însoțit 
pedeapsa închisorii cu pedeapsa închisorii. 

Instanţa competentă, în cazul în care constată îndeplinirea condiţiilor 
legale, dispune revocarea sau anularea suspendării executării pedepsei 
sub supraveghere şi executarea pedepsei. 


§ 2. Alte modificări de pedepse 


Până la punerea în executare a hotărârii penale sau în timpul exe- 
cutării pedepsei pot să apară o serie de situaţii care, potrivit legii, impun 
modificarea pedepsei iniţial pronunţate. Astfel, potrivit art. 585 alin. (1), 
pedeapsa pronunțată poate fi fi modificată dacă la punerea în executare a 
hotărârii sau în cursul executării pedepsei se constată, în baza unei alte 
hotărâri definitive, existența vreuneia dintre următoarele situaţii: a) concursul 
de infracțiuni; b) recidiva; c) pluralitatea intermediară; d) acte care intră în 
conţinutul aceleiaşi infracţiuni. 

Rezultă că modificarea pedepsei pusă în executare nu se poate 
discuta decât în baza unor hotărâri definitive, intrate în puterea de lucru 
judecat, nesusceptibile de a fi reformate în căile ordinare de atac. In 
concluzie, în condiţiile în care, la data soluționării cererii de contopire, una 
dintre hotărârile în cauză nu este definitivă, la acel moment ea fiind supusă 
apelului inculpatului, se impune respingerea cererii de contopire!. 


1 C. Apel Ploieşti, dec. pen. nr. 514/1997, în Buletinul jurisprudenţei, Culegere de 
practică judiciară, 1993-1997, op. cit., pp. 287-288; în acelaşi sens, a se vedea C. Apel 
Timişoara, dec. pen./nr. 1312/1999, în Buletinul jurisprudenţei, Culegere de practică 
judiciară pe anul 1999, Ed. Lumina Lex, Bucureşti, 2000 , pp. 191-192. 


` î 

Instanța competentă să dispună asupra modificării pedepsei este 
instanța de executare a ultimei hotărâri sau, în cazul în care cel con- 
damnat se află în stare de deţinere, instanța corespunzătoare în a cărei 
circumscripție se află locul de deținere!. 

Dispoziţiile legale în materie de contopire a pedepsei se aplică 
indiferent de împrejurarea că pedepsele a căror contopire se solicită au 
fost pronunţate unele de instanţe civile, iar altele de instanțe militare; în 
toate cazurile, competenţa revine instanței de executare a ultimei hotărâri 
sau instanței corespunzătoare în a cărei circumscripție se află locul de 
deţinere?. Pentru condamnatul deţinut în executarea pedepsei nu există 
alternativa alegerii uneia dintre instanțele menţionate mai sus; întot- 
deauna, competentă să soluţioneze cererea de contopire este numai 
instanţa în circumscripţia căreia se află locul de deţinere în care condam- 
natul se găseşte în momentul introducerii cererii”. 

Transferarea ulterioară a condamnatului în alt loc de alei nu 
modifică însă competența mai sus arătată, cererea de contopire. fi fiind 
rezolvată de instanţa în a cărei circumscripție se află locul unde se găsea 
condamnatul la data formulării cererii”. 

În cazul în care ultima hotărâre definitivă a fost pronunţată de o 
instanţă străină, care a dispus condamnarea pentru infracțiuni ce se 
judecă în primă instanţă, potrivit legii române, de judecătorie, competenţa 
de a judeca cererea de modificare a pedepsei revine judecătoriei în a cărei 
circumscripție se află locul de deținere al condamnatului, iar nu curţii de 
apel care a dispus recunoaşterea hotărârii de condamnare pronunţate în 
străinătate”. 


1 C. Apel Bucureşti, s. | pen., dec. nr. 400/1999, în Culegere de practică judiciară în 
materie penală pe anul 1999, op. cit., p. 292. 

2 T.S., s. pen., dec. nr. 185/1972, în R.R.D. nr. 6/1973, p. 162. 

3 C.S.J., s. pen., dec. nr. 2808/2000, în Buletinul jurisprudenţei, Culegere de decizii 
pe anul 2000, op. cit., pp. 395-396; în acelaşi sens, a se vedea: C. Apel Cluj, dec. pen. 
nr. 16/1999, în Buletinul jurisprudenţei, Culegere de practică judiciară pe anul 1999, 
op. cit., p. 540; C. Apel Cluj, dec. pen. nr. 32/1999, în Buletinul jurisprudenţei, Culegere de 
practică judiciară pe anul 1999, op. cit., pp. 541-543, C.S.J., s. pen., dec. nr. 205/1998, în 
Buletinul jurisprudenţei, Culegere de decizii pe anul 1998, op. cit., pp. 528-529; T.S., 
s. pen., dec. nr. 1059/1973, în R.R.D. nr. 8/1973, p. 170. 

4 C.S.J., s. pen., dec. nr. 9/1998, în Culegere de practică judiciară penală pe anul 
1998, op. cit., pp. 497-498; T.S., s. pen., dec. nr. 1353/1971, în R.R.D. nr. 12/1971, p. 152; 
T.S., s. pen., dec. nr. 710/1973, în V. Papadopol, M. Popovici, Repertoriu alfabetic de 
practică judiciară în materie penală pe anii 1969-1975, p. 110. Este competentă să 
soluţioneze cererea de contopire a unor pedepse instanța în a cărei circumscripție se află 
locul de deţinere unde condamnatul se află la data formulării cererii, indiferent de 
modificările intervenite în situația sa, cum ar fi, de exemplu, liberarea în urma constatării 
graţierii în temeiul unui act legislativ adoptat ulterior (T.S., s. pen., dec. nr. 1353/1971, în 
R.R.D. nr. 12/1971, p. 152; T.S., s. pen., dec. nr. 188/1987, în R.R.D. nr. 10/1987, p. 79). 

5 ÎC.C.J., s. pen., dec. nr. 2147/2007, conform site-ului instanței supreme. 

Sesizarea instanţei în vederea soluționării cererii de contopire a 
pedepselor se poate face din oficiu, la cererea procurorului ori a celui 
condamnat, potrivit art. 585 alin. (3). La primirea cererii, preşedintele 
completului de judecată dispune ataşarea la dosar a înscrisurilor şi luarea 
tuturor măsurilor necesare soluționării cauzei. 

Instanţa este obligată să se pronunţe asupra contopirii unor pedepse 
aplicate pentru fapte concurente, chiar dacă persoana condamnată a 
renunțat la cererea sa de contopire!, 


j$ 3. Înlocuirea pedepsei detentiunii pe viaţă 


Înlocuirea pedepsei detenţiunii pe viață cu pedeapsa închisorii pe 
timp de 30 de ani şi pedeapsa interzicerii exercitării unor drepturi pe durata 
ei maximă se dispune, potrivit art. 58 C. pen. Condiţiile cu îndeplinirea 
cărora se dispune înlocuirea pedepsei detenţiunii pe viaţă sunt 
următoarele: a) persoana condamnată la pedeapsa detenţiunii pe viață a 
împlinit vârsta de 65 de ani în timpul executării pedepsei; b) persoana 
condamnată a avut o bună conduită pe toată durata executării pedepsei; 
c) persoana condamnată a îndeplinit integral obligaţiile civile stabilite prin 
hotărârea de condamnare, în afară de cazul în care dovedeşte că nu a 
avut nicio posibilitate să le îndeplinească; d) persoana condamnată a făcut 
progrese constante şi evidente în vederea reintegrării sociale. 

De asemenea, potrivit art. 6 alin. (2) C. pen., dacă după rămânerea 
definitivă a hotărârii de condamnare la detenţiune pe viaţă şi până la 
executarea ei a intervenit o lege care prevede pentru aceeaşi faptă numai 
pedeapsa închisorii, pedeapsa detenţiunii pe viaţă se înlocuieşte cu 
maximul închisorii prevăzut pentru acea infracțiune. 

Similar procedurii liberării condiţionate, înlocuirea detenţiunii pe viață 
cu pedeapsa închisorii se desfăşoară pe parcursul a două etape distincte, 
după cum urmează: a) prima etapă se desfăşoară la nivelul peniten- 
ciarului, de către comisia pentru stabilirea, individualizarea şi schimbarea 
regimului de executare a pedepselor privative de libertate? şi judecătorul 
de supraveghere a privării de libertate; b) a doua etapă are loc la sediul 
instanței competente. 

În cadrul primei etape, potrivit art. 40 alin. (3) din Legea nr. 254/2013, 
comisia competentă din penitenciar va dispune schimbarea regimului de 
maximă siguranță, aplicabil persoanelor condamnate la detenţiune pe 


-1 C. Apel Bucureşti, s. | pen., dec. nr. 400/1999, în Culegere de practică judiciară în 
materie penală pe anul 1999, op. cit., p. 292. 
2 Potrivit art. 32 alin. (1) din Legea nr. 254/2013, în fiecare penitenciar se constituie 
o comisie pentru stabilirea, individualizarea şi schimbarea regimului de executare a pedep- 
selor privative de libertate, alcătuită din: directorul penitenciarului, care este şi preşedintele 
comisiei, şeful serviciului sau biroului pentru aplicarea regimurilor şi şeful serviciului sau 
biroului educaţie ori şeful serviciului sau biroului asistenţă psihosocială. 

viață, în regim închis în cazul împlinirii de către acestea a vârstei de 65 de 
ani. Dacă schimbarea regimului de executare a pedepsei este obligatorie, 
oportunitatea înlocuirii detenţiunii pe viață presupune constatarea înde- 
plinirii tuturor condiţiilor prevăzute în art. 58 C. pen., pentru care comisia 
competentă va întocmi un raport!. 

In ipoteza redactării unui raport negativ, persoana condamnată poate 
formula plângere la judecătorul de supraveghere a privării de libertate, în 
termen de 3 zile de la data la care i s-a comunicat hotărârea. Dacă 
plângerea va fi admisă, se va proceda la sesizarea instanței competente 
să dispună înlocuirea pedepsei detenţiunii pe viață cu pedeapsa închisorii. 

În ipoteza redactării unui raport favorabil, persoana condamnată va 
putea sesiza instanța competentă. 

Potrivit art. 584 alin. (1), înlocuirea pedepsei detenţiunii pe viață cu 
pedeapsa închisorii se dispune, la cererea procurorului ori a persoanei 
condamnate, de către instanța de executare. Dacă persoana condamnată 
se află în stare de deţinere, înlocuirea detenţiunii pe viaţă se dispune de 
către instanța corespunzătoare în a cărei circumscripție se află locul de 
deţinere. 

În ceea ce priveşte posibilitatea sesizării instanței de judecată de 
către procuror, dispoziţia este preluată din reglementarea anterioară. În 
„actualul context legislativ, caracterizat prin reducerea atribuțiilor 
Ministerului Public în ceea ce priveşte executarea hotărârilor penale, dis- 
poziția menționată rămâne fără aplicare concretă. De altfel, după cum am 
observat deja?, conform art. 63 lit. j) din Legea nr. 304/2004, privind 
organizarea judiciară, republicată, Ministerul Public verifică respectarea 
legii /a locurile de deținere preventivă, atribuţiile referitoare la respectarea 
legii în activitatea de punere în executare a hotărârilor judecătoreşti, 
prevăzute în Legea nr. 92/1992 privind organizarea judecătorească, abro- 
gată, nemaifiind prevăzute. 

Instanța de judecată competentă se pronunţă asupra cererii de înlo- 
cuire a detenţiunii pe viață prin sentință. Potrivit dispozițiilor comune 
prevăzute în art. 597, sentința pronunțată poate fi contestată la instanța 
ierarhic superioară, în termen de 3 zile de la comunicare. 

“Hotărârea de înlocuire, rămasă definitivă, se pune în executare 
potrivit dispozițiilor art. 555-557. 


1 În vederea aprecierii conduitei persoanei condamnate, comisia va utiliza criteriile 
prevăzute în art. 40 alin. (5) din Legea nr. 254/2013, şi anume dacă cel condamnat a avut 
o bună conduită, stabilită prin raportare la recompensele acordate şi sancțiunile aplicate, şi 
nu a recurs la acţiuni care indică o constantă negativă a comportamentului, respectiv dacă 

a stăruit în muncă sau s-a implicat activ în activităţile stabilite în Planul individualizat de 
evaluare şi intervenţie educativă şi terapeutică. 

2 A se vedea Secţiunea a II-a, paragraful 1.2. Atribuţiile procurorului în punerea în 
executare a pedepsei închisorii sau detenţiunii pe viață, din prezentul capitol. 


j 
/ 

-$ 4. Inlocuirea pedepsei amenzii 


4.1. Inlocuirea pedepsei amenzii cu prestarea unei munci 
neremunerate în folosul comunităţii 


Odată cu rămânerea definitivă a hotărârii prin care inculpatul a fost 
condamnat la pedeapsa amenzii, pot deveni incidente ipoteze care să 
determine înlocuirea amenzii, fie cu pedeapsa închisorii, fie cu prestarea 
unei munci neremunerate în folosul comunității. | 

Potrivit art. 64 C. pen., în cazul în care pedeapsa amenzii nu poate fi 
executată în tot sau în parte din motive neimputabile persoanei con- 
damnate, cu consimțământul acesteia, instanţa înlocuieşte obligația de 
plată a amenzii neexecutate cu obligaţia de a presta o muncă neremu- 
nerată în folosul comunității. 

Înlocuirea pedepsei amenzii nu este posibilă în ipoteza în care. din 
cauza stării de sănătate, persoana nu poate presta această muncă. De 
asemenea, nu se va dispune înlocuirea pedepsei amenzii cu prestarea 
unei munci neremunerate în folosul comunității în ipoteza în care persoana 
condamnată nu îşi dă acordul în această privinţă. 

Unei zile-amendă îi corespunde o zi de muncă în folosul comunității. 
Dacă amenda înlocuită a însoțit pedeapsa închisorii, obligația de muncă în 
folosul comunității se execută după executarea pedepsei închisorii. 

Potrivit art. 560 alin. (1), instanța competentă să dispună înlocuirea 
obligaţiei de plată a amenzii neexecutate cu obligaţia de a presta o muncă 
neremunerată în folosul comunității este instanța de executare. 

Sesizarea instanţei se face din oficiu (prin judecătorul delegat cu 
executarea), de către organul care, potrivit legii, execută amenda ori de 
către persoana condamnată. 

În cazul dispunerii înlocuirii pedepsei amenzii cu ie unei 
munci neremunerate în folosul comunității, instanța va. menţiona în 
dispozitiv două entități din comunitate unde urmează a se executa munca 
neremunerată în folosul comunității. Consilierul de probaţiune, pe baza 
evaluării inițiale, va decide în care dintre cele două instituții din comunitate 
menţionate în hotărârea judecătorească urmează a se executa obligația şi 
tipul de activitate. Potrivit art. 51 alin. (2) din Legea nr. 253/2013, în cazul 
în care executarea muncii nu mai este posibilă în niciuna dintre cele două 
instituții din comunitate mentionate în hotărâre, consilierul de probaţiune 
sesizează judecătorul delegat cu executarea, care va desemna o altă 
instituție din comunitate pentru executarea muncii. 

În vederea punerii în executare a obligatiei de a presta o muncă 
neremunerată în folosul comunităţii, odată stabilită unitatea în cadrul 
căreia cel condamnat va presta activitatea, instanța de executare comu- 
nică o copie a hotărârii serviciului de probaţiune. 


EXECUTAREA HOTĂRÂRILOR PENALE 665 


4.2. Inlocuirea pedepsei amenzii cu pedeapsa închisorii 


Înlocuirea pedepsei amenzii cu pedeapsa închisorii se poate dispune 
în următoarele două ipoteze: 

a) în cazul în care cel condamnat, cu rea-credință, nu execută 
“ pedeapsa amenzii, în tot sau în parte; în această ipoteză, numărul 

zilelor-amendă neexecutate se înlocuieşte cu un număr corespunzător de 
zile cu închisoare [art. 63 alin. (1) C. pen.]; 

b) în cazul în care pedeapsa amenzii nu poate fi executată în tot sau 
în parte din motive neimputabile persoanei condamnate, dar care însă nu 
îşi dă consimțământul la prestarea unei munci neremunerate în folosul 
comunității [art. 64 alin. (6) C. pen.]. 

Dacă amenda neexecutată a însoţit pedeapsa închisorii, numărul 
zilelor-amendă neexecutate se înlocuieşte cu un număr corespunzător de 
zile cu închisoare, care se adaugă la pedeapsa închisorii, pedeapsa astfel 
rezultată fiind considerată o singură pedeapsă. 

Pentru stabilirea pedepsei închisorii, unei zile-amendă îi corespunde 
o zi de închisoare. 

Competența înlocuirii pedepsei amenzii cu pedeapsa închisorii 
revine instanței de executare, potrivit art. 586 alin. (1). Deşi textul de lege 
are în vedere stabilirea competenţei numai în ceea ce priveşte înlocuirea 
pedepsei amenzii cu pedeapsa închisorii pentru neexecutarea cu 
rea-credință a pedepsei amenzii, competenţa înlocuirii amenzii pentru 
cazul prevăzut în art. 64 alin. (6) C. pen. revine, de asemenea, instanţei de 
executare. 

Potrivit art. 586 alin. (2), sesizarea instanţei se face din oficiu sau de 
către organul care, potrivit legii, execută amendat. 

În vederea desfăşurării şedinţei de judecată, condamnatul este citat. 
În cazul în care se află în stare de privare de libertate, va fi adus la 
judecată. Asistenţa juridică este obligatorie, ceea ce înseamnă că instanța 
de judecată va desemna un avocat din oficiu, dacă cel condamnat nu are 
avocat ales. 

Dacă persoana condamnată achită amenda pe parcursul soluționării 
cauzei, sesizarea va fi respinsă ca neîntemeiată. 

Potrivit dispozițiilor comune prevăzute în art. 597, sentința instanţei 
de executare poate fi contestată la instanţa ierarhic superioară, în termen 
de 3 zile de la comunicare. 

Hotărârea de înlocuire, rămasă definitivă, se pune în executare po- 
trivit dispoziţiilor art. 555-557. În situaţia în care amenda a însoțit pe- 


1 În mod diferit, conform art. 23 din Legea nr. 253/2013, sesizarea instanței de 
executare se face de către judecătorul delegat cu executare, din oficiu, sau la cererea 
condamnatului. 

deapsa închisorii, se va emite un nou mandat de executare pentru pe- 
deapsa rezultată potrivit art. 63 alin. (2) C. pen. 


$ 5. Liberarea condiționată 


Considerată ca o instituție complementară regimului de executare a 
pedepsei închisorii!, liberarea condiționată vizează în mod direct conduita? 
condamnatului în timpul executării pedepsei*, dacă, în prealabil, se constată 
că sunt îndeplinite condiţiile privind executarea unei anumite părți din 
pedeapsă. 

Astfel, potrivit art. 99 C. pen., liberarea condiţionată în cazul deten- 
țiunii pe viaţă poate fi dispusă, dacă: a) cel condamnat a executat efectiv 
20 de ani de detențiune; b) cel condamnat a avut o bună conduită pe toată 
durata executării pedepsei; c) cel condamnat a îndeplinit integral obligațiile 
civile stabilite prin hotărârea de condamnare, în afară de cazul în care 
dovedeşte că nu a avut nicio posibilitate să le îndeplinească; d) instanța 
are convingerea că persoana condamnată s-a îndreptat şi se poate 
reintegra în societate. 

În ceea ce priveşte condiţiile stabilite pentru liberarea condiţionată în 
cazul pedepsei închisorii, acestea sunt, în parte, aceleaşi ca şi în cazul 
detenţiunii pe viaţă, şi anume (art. 100 C. pen.): a) cel condamnat a 
executat cel puţin două treimi din durata pedepsei, în cazul închisorii care 
nu depăşeşte 10 ani, sau cel puţin trei pătrimi din durata pedepsei, dar nu 
mai mult de 20 de ani, în cazul închisorii mai mari de 10 ani; b) cel 
condamnat se află în executarea pedepsei în regim semideschis sau 
deschis; c) cel condamnat a îndeplinit integral obligaţiile civile stabilite prin 
hotărârea de condamnare, în afară de cazul în care dovedeşte că nu a 
avut nicio posibilitate să le îndeplinească; d) instanţa are convingerea că 
persoana condamnată s-a îndreptat şi se poate reintegra în societate. 

Aşadar, condiţiilor privind executarea unei părţi din pedeapsă trebuie 
să li se alăture condiţii privind conduita condamnatului în timpul executării 


1 A se vedea, în materia liberării EET ati M. Pavel-Cocoş, Liberarea conditio- 
nată, teză de doctorat, 1980, Biblioteca Facultăţii de Drept Bucureşti. În context, subliniem 
că problematica liberării condiționate, cu rezonanţe puternice nu numai în dreptul penal 
- substanţial, ci şi în cel procesual penal, executional penal şi în alte domenii ale vieții 
sociale şi politice, a suscitat, de-a lungul anilor, un interes major constant în doctrina şi 
practica judiciară din România şi din alte țări. Cu privire la natura juridică a liberării condiţio- 
nate, autorul arată că aceasta este, în acelaşi timp, o instituţie subsecventă pedepsei 
privative de libertate, instituție complementară a regimului executării pedepsei, faza finală 
în executarea pedepsei închisorii şi act judecătoresc (ibidem, pp. 12-19). 

2 În acelaşi sens, a se vedea Gh. Mărgărit, Liberarea condiţionată, Ed. Novelnet, 
Ploieşti, 1998. 

3 M. Zolyneak, Unele aspecte teoretice şi practice ale liberării condiţionate, în A.U. 
„Al.I. Cuza” laşi, 1977, p/ 102. 

pedepsei, condiţii referitoare la regimul de executare a pedepsei şi la repa- 
rarea prejudiciului material sau moral cauzat prin săvârşirea infracţiunii. 

Din modul în care este reglementată instituția liberării condiționate 
rezultă, cum în mod corect s-a subliniat într-o decizie de îndrumare a 
instanței supreme!, că cel condamnat nu poate beneficia de această insti- 
tuție în mod automat după executarea fracțiunii de pedeapsă prevăzută de 
lege, ci numai dacă instanţa care judecă cererea de liberare condiţionată 
îşi creează convingerea, ţinând seama şi de conduita condamnatului în 
timpul executării pedepsei, că reeducarea şi îndreptarea acestuia sunt 
posibile şi fără executarea în penitenciar a restului de pedeapsă. 

La soluţionarea cererii de liberare condiţionată instanţa trebuie să 
aibă în vedere şi antecedentele penale ale condamnatului?. În mod corect 
se subliniază, în literatura de specialitate, că antecedentele penale nu 
constituie un impediment la acordarea liberării condiționate, ci numai un 
simplu element de care instanţa trebuie să țină seama în aprecierea 
tuturor circumstanțelor cauzei?. 

Potrivit art. 587 alin. (1), competenţa în materia liberării condiţionate 
aparţine judecătoriei în a cărei circumscripție se află locul de deţinere. În 
aceste condiții, împrejurarea că, ulterior acestei date, condamnatul a fost 
transferat în alt penitenciar nu este de natură să determine o schimbare a 
competenţei astfel stabilite“. 

Instanța competentă poate fi sesizată în două modalităţi diferite, 
după cum urmează: a) la cerere (a persoanei condamnate -— n.a.); b) la 
propunerea comisiei pentru liberare condiționată, formulată potrivit 
dispoziţiilor Legii nr. 254/2013. 

Potrivit art. 97 alin. (2) din Legea nr. 254/2013, comisia pentru 
liberare condiţionată este alcătuită din judecătorul de supraveghere a 
privării de libertate, care este şi preşedintele comisiei, directorul peniten- 
ciarului, directorul adjunct pentru siguranţa deţinerii şi regim penitenciar, 
directorul adjunct pentru educaţie şi asistență psihosocială şi un consilier 


1 T.S., dec. îndrumare nr. 6/1970, în R.R.D. nr. 8/1970, p. 126. 

-2 În acest sens, potrivit art. 97 alin. (3) lit. e) din Legea nr. 254/2013, comisia de libe- 
rare condiționată formulează propuneri de liberare condiţionată a persoanei condamnate, 
ținând seama şi de antecedentele sale penale. 

3 M: Pavel-Cocoş vede antecedentele penale incluse „într-un ansamblu de consi- 
derente de politică penală”, pe care le grupează în trei categorii: considerente personale, 
considerente penale şi considerente sociale, politice şi criminologice, şi care trebuie să 
stea în atenţia instanței de judecată pentru „analiza prudenţei şi oportunității acordării 
liberării condiţionate” (M. Pavel-Cocoş, op. cit., pp. 68-80); N. Ionescu, D. Ciuncan, Notă, 
„în R.R.D. nr. 3/1981, pp. 54-56; T. Bucureşti, s. a Il-a pen., dec. nr. 812/1997, în Culegere 
de Nita judiciară penală pe anii 1994-1997, op. cit., pp. 75-77. 

4 Î.C.C.J., s. pen., încheierea nr. 1064/2006, în Buletinul jurisprudenţei, Culegere de 
decizii pe anul 2006, op. cit., pp. 809-810; în acelaşi sens, a se vedea T.S., s. pen., dec. 
nr. 3233/1972, în R.R.D. nr. 1/1973, p. 167. 

de probaţiune din cadrul serviciului de probaţiune competent potrivit legii în 
circumscripția căruia se află penitenciarul. În vederea sesizării instanței 
competente, comisia va întocmi un proces-verbal motivat, care cuprinde 
poziția membrilor comisiei față de propunerea de liberare. 

Pentru redactarea procesului-verbal, persoana condamnată va fi 
adusă în fața comisiei, cu excepția situaţiilor în care prezintă afecţiuni 
medicale confirmate de medic, care nu permit prezența sa. Propunerea 
privind liberarea provizorie va fi făcută, potrivit art. 97 alin. (3) din Legea 
nr. 254/2013, ținându-se cont de: a) fracțiunea din pedeapsă efectiv 
executată şi de partea din durata pedepsei care este considerată ca 
executată; b) regimul de executare a pedepsei privative de libertate; 
c) îndeplinirea obligaţiilor civile stabilite prin hotărârea de condamnare, în 
afară de cazul în care dovedeşte că persoana condamnată nu a avut nicio 
posibilitate să le îndeplinească; d) conduita persoanei condamnate; 
e) antecedentele penale ale persoanei condamnate. 

Comisia de liberare condiționată poate concluziona, după caz, că 
sunt îndeplinite condiţiile liberării condiţionate sau, dimpotrivă, că nu se 
impune sesizarea instanţei de judecată. Pentru acest din urmă caz, 
persoana condamnată se poate totuşi adresa instanței competente cu 
cerere de liberare condiționată. În acest sens, comisia comunică, de 
îndată, procesul-verbal persoanei condamnate, care are posibilitatea ca, în 
termen de 3 zile de la aducerea la cunoştinţă, sub semnătură, să se 
adreseze, cu cerere de liberare condiționată, judecătoriei în circumscripția 
căreia se află penitenciarul. 

Persoana condamnată se poate adresa judecătoriei competente cu 
cerere de liberare condiţionată chiar dacă nu s-a desfăşurat procedura 
analizării liberării în cadrul comisiei constituite în penitenciar. 

In situația în care comisia constată îndeplinirea condițiilor legale, 
procesul-verbal se înaintează instanței competente! şi se comunică per- 
soanei condamnate. 

În vederea soluționării cererii de liberare condiționată a persoanei 
condamnate sau a propunerii formulate de comisie, instanța poate consulta 
dosarul individual al persoanei condamnate sau poate solicita copii ale 
actelor şi documentelor din acesta. 

Instanța de judecată, în cazul în care constată că nu sunt îndeplinite 
condiţiile pentru acordarea liberării condiţionate, prin hotărârea de 
respingere fixează termenul după expirarea căruia propunerea sau 
cererea va putea fi reînnoită. Termenul nu poate fi mai mare de un an şi 
curge de la rămânerea definitivă a hotărârii. 


1T. mun. Bucureşti, s. pen., dec. nr. 4/1972, în R.R.D. nr. 4/1972, p. 150. În acelaşi 
sens, în literatura de specialitate s-a apreciat că „activitatea comisiei de propuneri, deşi nu 
angajează instanța de judecată, precedă şi orientează decizia acesteia, fiind necesară şi 
inevitabilă chiar şi în cazul sesizării instanţei prin cerere directă” (M. Pavel-Cocoş, op. cit., 
p. 134). 

În practica instanţelor judecătoreşti s-a constatat că nu există un 
punct de vedere unitar în legătură cu stabilirea momentului examinării de 
către instanță a cererii de liberare condiţionată, sub aspectul îndeplinirii 
tuturor condiţiilor legale, respectiv dacă acestea trebuie împlinite în 
momentul introducerii cererii sau la data judecării ei. Astfel, unele instanțe 
s-au pronunțat în sensul că cererile sau propunerile de liberare condiţio- 
nată pot fi examinate numai în raport cu situația existentă în momentul 
introducerii cererii. Alte instanțe, dimpotrivă, au decis că o cerere de 
liberare condiţionată poate fi examinată sub aspectul îndeplinirii tuturor 
condiţiilor prevăzute în lege în momentul judecării acesteia de către 
instanța competentă. 

Sesizată în legătură cu aplicarea neunitară a dispoziţiilor procesual 
penale, instanța supremă a statuat printr-o decizie în soluționarea unui 
recurs în interesul legii, care îşi menţine valabilitatea şi în prezent, că 
cererea de liberare condiționată va fi examinată de instanță, sub aspectul 
îndeplinirii tuturor condiţiilor legale, la momentul judecării acesteia, şi nu la 
momentul introducerii ei. 

În practica judiciară s-a arătat, în mod corect, că obligaţia instanţei 
de a fixa un termen, după expirarea căruia propunerea sau cererea va 
putea fi reînnoită, funcționează numai în cazul în care respingerea cererii 
„sau propunerii de liberare condiţionată este întemeiată pe neîndeplinirea 
condiţiilor privind conduita persoanei condamnate, nu însă şi în cazul în 
care respingerea este determinată de lipsa condiției speciale a executării 
efective a unei părţi de pedeapsă. În acest din urmă caz trebuie să se 
execute mai întâi procentul de pedeapsă prevăzut în lege şi apoi se poate 
face cerere sau propunere pentru liberare condiționată. 

Cu privire la termenul în care poate fi reînnoită cererea sau propu- 
nerea de liberare condiţionată, în practica judiciară s-a arătat, în mod just, 
că instanţa trebuia să determine precis sub limita maximă de un an fixată 
de lege termenul pe care îl socoteşte corespunzător pentru reînnoirea 
cererii sau propunerii de liberare condiţionată. 

Fixarea termenului în care cererea sau propunerea de liberare 
condiţionată poate fi reînnoită nu înseamnă că instanța este obligată să 
admită cererea ulterioară, nici chiar în cazul unor amânări succesive, când, 
prin totalizarea duratei acestor amânări, s-ar depăşi termenul de un an”. 

În practica instanțelor de judecată s-a apreciat că şi în cazul cererilor 
de liberare condiţionată operează principiul non reformatio in peius, 


1Î.C.C.J., s.u., dec. nr. 67/2007, publicată în M. Of. nr. 537/16.07.2008. 

2 D. Ciuncan, Soluțiile ce pot fi adoptate în cadrul reexaminării situației condam- 
natului ca urmare a modificării pedepsei după amânarea propunerii sau respingerea cerenii 
de liberare condiţionată, în R.R.D. nr. 7/1987, pp. 40-42; T. jud. Timiş, dec. pen. nr. 
30/1974, în R.R.D. nr. 5/1974, p. 77. 

3 T.S., s. pen., dec. nr. 2660/1971, în R.R.D. nr. 3/1972, p. 156. 

instanța neavând posibilitatea de a agrava situaţia condamnatului în 
cererea acestuia, față de dispoziţia comisiei constituite în penitenciar, chiar 
dacă această propunere nu are natură jurisdicţională. În acest sens, 
sentința prin care instanţa de judecată a agravat situaţia condamnatului, în 
cererea acestuia, confirmând concluzia de respingere a liberării con- 
diționate şi, în acelaşi timp, fixând un termen mai mare comparativ cu ter- 
menul propus de comisie pentru rediscutarea cererii, este nelegală, fiind 
„pronunţată prin nerespectarea principiului non reformatio in peius’. 

În vederea aplicării în mod corect a dispoziţiilor privind liberarea 
condiționată, instanța supremă a arătat că orice modificare adusă pedep- 
sei care a fost avută în vedere la acordarea liberării condiţionate atrage 
reexaminarea îndeplinirii condiţiilor prevăzute în lege, în raport cu noua 
pedeapsă rezultată în urma modificării intervenite?. 

Aşadar, în cazul în care pedeapsa a fost modificată ca urmare a 
aplicării. dispoziţiilor art. 585, hotărârea prin care a fost dispusă liberarea 
condiţionată va fi desființată, urmând ca cel condamnat să facă o nouă 
cerere de liberare condiționată în momentul în care sunt Sa pinite 
condiţiile prevăzute de lege. 

Este posibil ca modificarea pedepsei să constea într-o reducere a 
acesteia ca urmare a unei graţieri, a adoptării unei legi penale mai favo- 
rabile sau a unei căi extraordinare de atac. În asemenea condiţii, hotărârea 
prin care a fost acordată liberarea condiționată îşi produce în continuare 
efectele?. 

În literatura de specialitate s-a pus problema dacă este posibilă sau 
obligatorie reexaminarea situației condamnatului înainte de expirarea 
termenului de reînnoire sau, după caz, de reexaminare a cererii, în ipoteza 
în care, printr-o hotărâre definitivă, s-a respins o propunere sau o cerere 
de liberare condiţionată şi, ulterior, a fost redusă pedeapsa ca urmare a 
intervenţiei uneia dintre împrejurările menţionate mai sus (grațiere, adop- 
tarea unei legi mai favorabile). 

Într-o opinie se arată că răspunsul la o asemenea problemă este 
afirmativ, reexaminarea situaţiei condamnatului putându-se face înainte de 
expirarea termenului de reînnoire sau, după caz, de reexaminare“. În 
privința soluţiei ce urmează a fi adoptată în urma reexaminării situaţiei 


1 C. Apel laşi, dec. pen. nr. 235/1999, dec. pen. nr. 236/1999, dec. pen. nr. 511/1999, 
toate în Buletinul jurisprudenţei, Culegere de practică judiciară pe anul 1999, op. cit., 
pp. 192-194; C. Apel Ploieşti, dec. pen. nr. 452/1996, în Buletinul jurisprudenţei, Culegere 
de practică judiciară, 1993-1997, op. cit., pp. 282-284. 

2 T.S., dec. îndrumare nr. 6/1970, pct. 5, în R.R.D. nr. 8/1970, p. 126. 

-3 A. Ungureanu, Soluțiile ce pot fi adoptate în cadrul reexaminării situației condam- 
natului ca urmare a modificării pedepsei după amânarea dia sau respingerii cererii 
de liberare condiţionată, în R.R.D. nr. 7/1987, p. 37. 

4 A. Ungureanu, op. cit., pp. 38-39. 

condamnatului, după reducerea pedepsei, în opinia menţionată se arată 
că, în cazul în care comisia din penitenciar a amânat din nou propunerea 
de liberare condiţionată sau instanța de judecată a respins cererea 
condamnatului, termenul de reînnoire a cererii sau propunerii nu poate fi 
mai îndepărtat decât cel stabilit anterior. 

Într-o altă opinie, se face distincţie între soluţia ce poate fi dată în 
cazul termenului de reexaminare a situației condamnatului de către comi- 
sia din penitenciar şi soluţia ce poate fi dată în cazul termenului de 
reînnoire a cererii la instanţa de judecată. 

Cu privire la prima ipoteză, se arată că, reexaminând situația con- 
damnatului chiar după reducerea pedepsei, comisia de propuneri din 
penitenciar, în cazul amânării propunerii, poate fixa un termen variabil față 
de cel anterior, în funcție de îndeplinirea condiţiilor subiective ale liberării 
condiționate. În cazul termenului fixat de către instanță pentru reînnoirea 
cererii, se arată că acesta poate fi schimbat de către instanță pe calea 
contestaţiei la executare’. 

Apreciem că a doua opinie preconizează o soluție corespunzătoare 
dispozițiilor legii în ceea ce priveşte termenul pe care comisia din 
penitenciar îl poate fixa, în vederea reexaminării situaţiei condamnatului 
după reducerea pedepsei. 

| Acest termen poate fi variabil, deci şi mai mare decât cel fixat înainte 

de reducerea pedepsei, deoarece, în perioada care se scurge între 
momentul fixării primului termen şi momentul reducerii pedepsei, con- 
damnatul ar putea avea o conduită care să nu justifice propunerea de 
liberare condiționată’. 

În cazul în care însă se pune problema termenului de reînnoire a 
cererii, pe care-l fixează instanța, apreciem că cel condamnat poate uza 
de calea contestației la executare, prevăzută de art. 598 alin. (1) lit. d), 
numai în ipoteza în care, prin reducerea pedepsei, condamnatul se află în 
situația de a fi pus în libertate, deoarece în urma actului de clemență nu 
mai are de executat nicio fracțiune de pedeapsă. 

În situaţia în care, după reducerea pedepsei, condamnatul mai are 
de executat o fracțiune din pedeapsă, instanța are latitudinea, în funcție de 
comportamentul condamnatului, să fixeze un termen de reînnoire a cererii 
de liberare condiţionată mai mare sau mai mic decât cel fixat cu ocazia 
respingerii cererii făcute înainte de reducerea pedepsei. 

În practica judiciară s-a pus şi problema dacă este admisibilă cererea 
de liberare condiţionată a unui condamnat cu privire la care s-a dispus 
întreruperea executării pedepsei. Rezolvând o asemenea cerere, unele 


1 D. Ciuncan, Notă, în R.R.D. nr. 7/1987, p. 41. 
2 C. Apel Constanţa, s. pen., dec. nr. 49/1994, în Culegere de practică judiciară pe 
anii 1993-1994, Ed. Dobrogea, Constanţa, 1994, pp. 24-25. 

instanțe au respins-o, motivând că liberarea condiționată poate fi solicitată 
de condamnat numai atunci când se află în mod efectiv în executarea 
pedepsei, iar nu şi atunci când executarea pedepsei este întreruptă, 
deoarece, în această din urmă ipoteză, condamnatului nu îi poate îi fi anali- 
zată conduita în efectiva executare a pedepsei?. 

O asemenea soluţie a fost criticată, pe bună dreptajei ca fiind for- 
mală, deoarece instanţele, în vederea soluționării cererii de liberare con- 
diționată, au ignorat faptul că cel condamnat a executat, anterior între- ; 
ruperii, o fracțiune importantă din pedeapsă. În consecință, instanța de 
judecată, dând dovadă de rol activ în analiza completă a cererii de liberare 
condiționată, putea să-şi fundamenteze soluția de admitere sau respingere 
atât pe datele privind stăruința în muncă, disciplină şi dovezile de îndrep- 
tare din timpul executării pedepsei, cât şi ținând seama de comportarea 
condamnatului în perioada de timp cât executarea pedepsei a fost 
întreruptă’. 

În sprijinul admiterii cererii de liberare condiționată, formulată în tim- 
pul întreruperii executării pedepsei, pot fi invocate şi soluţiile pronunţate în 
practica judiciară în care se arată că soluţionarea unei asemenea cereri nu 
este condiționată de starea de arest a condamnatului în momentul intro- 
ducerii cererii sau în momentul soluționării eit. 

Potrivit dispoziţiilor art. 587 alin. (3), hotărârea judecătoriei poate fi 
atacată cu contestaţie la tribunalul în a cărei circumscripție se află locul de 
deţinere, în termen de 3 zile de la comunicare. Contestaţia formulată de 
procuror este suspensivă de executare. 

O copie a hotărârii rămase definitivă se comunică serviciului de 
probaţiune competent, precum şi unităţii de poliţie în a cărei circumscripție 
locuieşte cel eliberat. 

În legătură cu calea de atac exercitată împotriva hotărârii prin care 
s-a dispus asupra cererii sau propunerii de liberare condiţionată, s-a pus 


1 Jud. Medgidia, sent. pen. nr. 3674/1977, în R.R.D. nr. 12/1978, p. 54. 

2 T, jud. Constanţa, dec. pen. nr. 33/1978, în R.R.D. nr. 12/1978, p. 54. 

3 T, mun. Bucureşti, s. | pen., dec. nr. 561/1990, cu notă aprobativă de C. Turianu, 
în Dr. nr. 9/1991, pp. 80-82. 

+ Referindu-se la „caracterul de maximă generalitate al liberării condiţionate” din 
punctul de vedere al condamnatului, M. Pavel-Cocoş arată că „pot solicita şi obține 
liberarea condiționată nu numai acei condamnaţi care se află în stare de deţinere, dar şi 
aceia care, din diferite motive neimputabile lor, se află în stare de libertate la data cererii 
sau propunerii de liberare condiţionată” (M. Pavel-Cocoş, op. cit., pp. 23, 106; în susţinere, 
la subsol nr. 103; Plen T.S., dec. pen. nr. 6/1970, în R.R.D. nr. 8/1970, pp. 120-126; 
A. Moisescu, Notă, în R.R.D. nr. 1/1974, pp. 144-148; C. Lungu, Consecințe asupra 
liberării condiționate ale descoperirii unor acte care intră în conținutul aceleiaşi infracțiuni, 
în R.R.D. nr. 9/1974, pp. 22-26); în acelaşi sens, a se vedea: |. Poenaru, Nofă, în R.R.D. 
nr. 12/1978, pp. 54-55; V. Papadopol, M. Popovici, Notă, în Repertoriu alfabetic de practică 
judiciară în materie penală pe anii 1976-1980, op. cit., p. 238. 

întrebarea: care este soluția pe care urmează să o dea instanța de control 
judiciar, în ipoteza în care este sesizată de procuror pentru motivul că 
instanța de fond a admis în mod nelegal o propunere de liberare con- 
diționată, deşi condamnatul nu executase fracțiunea de pedeapsă pre- 
văzută de lege, dar până la judecarea căii de atac este îndeplinită şi 
această condiție? 

Într-o opinie, s-a arătat că, într-o asemenea situaţie, instanța de 
control judiciar urmează să admită calea de atac formulată de procuror în 
sensul respingerii cererii sau propunerii de liberare condiționată, iar, 
ulterior, condamnatul sau comisia pentru liberare condiţionată poate să 
facă o nouă cerere sau propunere. În procesul-verbal ce le însoţeşte vor 
trebui să fie cuprinse date privind conduita condamnatului între momentul 
sesizării instanţei de fond şi momentul judecării căii de atac!. 

Într-o altă opinie, se arată, în esenţă, că instanța de control judiciar, 
constatând că, între timp, s-a îndeplinit şi cerința privind executarea 
fracțiunii de pedeapsă prevăzută de lege, va trebui să dispună, din oficiu, 
completarea probaţiunii cu privire la conduita persoanei condamnate la 
“locul de deţinere, pe perioada cuprinsă între data sesizării instanței de 
fond şi până la judecarea definitivă căii de atac, nefiind nevoie de o nouă 
sesizare pentru această perioadă?. 

Prima opinie o considerăm a fi în concordanță cu cerinţele legii, cu 
precizarea că procesul-verbal care va trebui să însoțească noua cerere 
sau propunere de liberare condiționată trebuie să vizeze perioada cuprinsă 
între momentul sesizării primei instanțe şi momentul formulării noii cereri 
sau propuneri, şi nu momentul judecării căii de atac, acest moment, în 
situaţia pusă în discuție, neavând nicio relevanță. 

Dacă ar fi admisă teza formulată în cea de a doua opinie, în mod 
practic, în situaţia în care instanța de control judiciar ar respinge cererea 
de liberare condiţionată, condamnatul ar fi lipsit de posibilitatea de a 
solicita rejudecarea cererii sale într-un al doilea grad de jurisdicție în ceea 
ce priveşte conduita sa cu privire la care s-a completat probaţiunea în fața 
instanţei de control judiciar. 

Revocarea liberării condiționate se va dispune în următoarele 
circumstanțe: 

a) pe durata supravegherii, persoana condamnată, cu rea-credință, 
nu respectă măsurile de supraveghere sau nu execută obligațiile impuse; 
în acest caz, revocarea liberării provizorii se dispune de către judecătoria 


r „Mal II BERE ME E Be 
1 Gh. Mărgărit, Câteva probleme legate de soluționarea recursului în materia 
liberării condiţionate, în R.R.D. nr. 2/1981, pp. 32-33. 
2 N. lonescu, D. Ciuncan, Câteva probleme legate de soluționarea recursului în 
materia liberării condiţionate, în R.R.D. nr. 2/1981, pp. 34-36. 

în a cărei circumscripție se află locul de deţinere, la sesizarea serviciului 
de probaţiune; 

b) după acordarea liberării, cel condamnat a săvârşit o nouă infrac- 
țiune, care a fost descoperită în termenul de supraveghere şi pentru care 
s-a pronunţat o condamnare la pedeapsa închisorii, chiar după expirarea 
acestui termen. 

În acest caz, revocarea liberării provizorii se dispune de instanţa care 
judecă ori a judecat în primă instanţă infracţiunea care atrage revocarea, 
din oficiu sau la sesizarea procurorului sau a consilierului de probaţiune. 
Dacă această instanță nu se pronunță asupra revocării liberării conditio- 
nate, competenţa în acest sens este stabilită în favoarea judecătoriei în a 
cărei circumscripție se află locul de deţinere. 

- Anularea liberării condiţionate se va dispune, potrivit art. 105 
alin. (1) C. pen., dacă pe parcursul termenului de supraveghere se desco- 
peră că persoana condamnată mai săvârşise o infracțiune până la acor- 
darea liberării, pentru care i s-a aplicat pedeapsa închisorii chiar după | 
expirarea acestui termen. Competența, în acest caz, revine instanţei care 
judecă ori a judecat în primă instanţă infracțiunea care atrage anularea, din 
oficiu sau la sesizarea procurorului sau a consilierului de probaţiune. 

Sentința prin care s-a dispus în primă instanță anularea sau revo- 
carea _liberării condiționate poate fi atacată cu contestaţie la instanța 
ierarhic superioară în a cărei circumscripție se află locul de deținere, în 
termen de 3 zile de la comunicare. 

Potrivit art. 588 alin. (4), instanţa în fata căreia hotărârea a rămas 
definitivă este obligată să comunice locului de deţinere şi serviciului de 
probaţiune, atunci când este cazul, o copie a dispozitivului prin care s-a 
dispus revocarea (sau anularea — n.a.) liberării condiţionate. 


$ 6. Aplicarea amnistiei sau graţierii 


Potrivit art. 596 alin. (1), aplicarea amnistiei şi a graţierii, atunci când 
intervin după rămânerea definitivă a hotărârii, se face de către judecătorul 
delegat cu executarea de la instanța de executare, iar dacă cel condamnat 
se află în executarea pedepsei, de către judecătorul delegat cu executarea 
de la instanța corespunzătoare în a cărei circumscripție se află locul de 
deținere. 

Judecătorul se pronunţă prin încheiere executorie, dată în camera de 
consiliu, cu participarea procurorului. Împotriva încheierii pronunţate se 
poate declara contestaţie de către procuror, în termen de 3 zile de la 
pronunțare. Contestaţia este suspensivă de executare. 

Secțiunea a X-a 


Dispoziţii comune privind procedura 
la instanța de executare 


Aşa cum s-a putut observa, cu ocazia punerii în executare a hotărârii 
penale sau pe parcursul executării, pot să apară numeroase probleme ce 
trebuie rezolvate de către instanța de judecată. 

Din menţiunea marginală a art. 597 s-ar putea trage concluzia că 

dispoziţiile cuprinse în text se aplică numai în fața instanței de executare. 
Prin instanța de executare se înțelege, potrivit art. 553 alin. (1), prima 
instanță de judecată, cu excepția cazurilor prevăzute în art. 553 alin. (2), 
când hotărârile pronunțate în primă instanță de către Înalta Curte de 
Casaţie şi Justiție se pun în executare, după caz, de Tribunalul Bucureşti 
sau de tribunalul militar. În realitate, reglementând procedura în fața 
instanței de executare, legiuitorul a avut în vedere nu numai instanța de 
executare în sensul art. 553, ci orice instanță care are competenţă să 
rezolve aspecte legate de punerea în executare a hotărârilor penale. Avem 
în vedere, cu caracter exemplificativ, instanţa care judecă în primă instanţă 
infracţiunea săvârşită înainte de executarea integrală a muncii în folosul 
comunității în cazul înlocuirii muncii neremunerate în folosul comunității cu 
închisoarea, potrivit art. 561 alin. (1); judecătoria în a cărei circumscripție 
se află unitatea sanitară, în cazul executării obligării la tratament medical, 
potrivit art. 567 alin. (2); instanţa care judecă ori a judecat în primă instanță 
infracţiunea care atrage anularea renunțării la aplicarea pedepsei, potrivit 
art. 5811 alin. (1); instanța care judecă ori a judecat în primă instanță 
infracțiunea care atrage anularea sau revocarea suspendării executării 
pedepsei sub supraveghere, potrivit art. 583 alin. (1); judecătoria în a cărei 
circumscripție se află locul de deţinere, în procedura liberării condiţionate, 
potrivit art. 587 alin. (1) etc. 

De altfel, în art. 597 alin. (6) se arată că dispoziţiile procedurale co- 
mune se aplică şi în cazul în care rezolvarea unei probleme privind execu- 
tarea este dată în competenţa instanţei în a cărei circumscripție se află 
locul de deţinere. În acest caz, soluția se comunică instanţei de executare. 

Potrivit art. 597 alin. (1), în cazul în care rezolvarea situaţiilor privind 
executarea hotărârilor este dată în competenţa instanței de executare, 
preşedintele completului de judecată dispune citarea părţilor interesate şi, 
în cazurile prevăzute la art. 90, ia măsuri pentru desemnarea unui avocat 
din oficiu. La judecarea cazurilor de întrerupere a executării pedepsei 
închisorii sau a detenţiunii pe viaţă se citează şi administraţia penitencia- 
rului în care execută pedeapsa condamnatul. 

Prezența condamnatului aflat în stare de detenție (în penitenciar sau 
internat într-un centru de detenţie) sau internat într-un centru educativ este 
obligatorie. Apreciem că sunt aplicabile dispoziţiile art. 364 alin. (4), în 

conformitate cu care inculpatul condamnat poate solicita, în scris, să fie 
judecat în lipsă, fiind reprezentat de avocatul ales sau desemnat din oficiu. 

Potrivit art. 597 alin. (21), condamnatul aflat în stare de detenţie sau 
internat într-un centru educativ poate participa la judecată şi prin inter- 
mediul videoconferinței, la locul de deţinere, cu acordul său şi în prezența 
apărătorului ales sau numit din oficiu şi, după caz, şi a interpretului. 

La şedinţele de judecată în care se rezolvă aspectele legate de 
executarea pedepsei participarea procurorului este obligatorie. 

Şedinţa de judecată se desfăşoară potrivit dispoziţiilor care regle- 
mentează judecata în primă instanţă, în apel şi în căile extraordinare de 
atac, dacă acestea nu contravin dispoziţiilor speciale privind procedura de 
rezolvare a aspectelor legate de executarea hotărârilor penale. 

Instanța competentă se pronunţă asupra cererii cu care a fost sesi- 
zată, prin sentinţă. 

Sentința pronunţată în materia executării poate fi atacată cu contes- 
tatie la instanţa ierarhic superioară, în termen de 3 zile de la comunicare. 

Judecarea contestaţiei se face în şedinţă publică, cu citarea per- - 
soanei condamnate. Condamnatul aflat în stare de detenţie sau internat 
într-un centru educativ este adus la judecată. Apreciem că persoana con- 
damnată poate participa la judecarea contestaţiei şi prin intermediul 
videoconferinței, la locul de deţinere, similar procedurii desfăşurate în fața 
instanței de executare. Participarea procurorului este obligatorie. Decizia 
instanţei prin care se soluţionează contestaţia este definitivă. 

Soluţiile pronunţate de alte instanțe sunt comunicate instanței de 
executare. 


Secțiunea a XI-a 
Contestaţia la executare 


$ 1. Consideraţii preliminare 


În lumina dispoziţiilor legale în vigoare, contestaţia la executare se 
înfăţişează ca un procedeu jurisdictional de rezolvare a cererilor sau plân- 
gerilor ocazionate de punerea în executare a hotărârilor penale. 

Fiind un mijloc procesual de rezolvare a incidentelor ivite în cursul 
executării hotărârii?, contestaţia la executare nu poate fi confundată cu 
contestaţia în anulare, aceasta din urmă fiind o cale extraordinară de atac. 

Subliniem faptul că, în reglementarea Codului de procedură penală 
de la 1864, contestaţia la executare era reglementată ca o cale extra- 
ordinară de atac. În acelaşi sens, în art. 515-518 din Codul de procedură 


1 Dongoroz III, p. Ai 
2 Dongoroz ll „p. 355. 

penală „Carol al II-lea”, contestaţia la executarea hotărârilor de condam- 
nare era reglementată ca o cale extraordinară de atac, care, între altele, 
era şi un mijloc procedural de soluţionare jurisdicțională a incidentelor ivite 
cu ocazia executării hotărârii!. 

Un moment important care anunţa, într-un fel, separarea contestației 
în anulare de contestaţia la executare l-a constituit adoptarea Decretului 
nr. 213/19602. Prin acest act normativ s-a dat o reglementare distinctă 
contestaţiei în contra hotărârii (contestaţia în anulare) şi contestației în 
contra executării, prevăzându-se separat şi limitativ cazurile în care se 
putea face contestaţie împotriva hotărârii şi cazurile în care se putea face 
contestaţie împotriva executării”. 

În actuala reglementare, contestaţia la executare are un regim 
diferențiat de contestaţia în anulare. În timp ce prin contestaţia în anulare 
sunt criticate nelegalitatea şi netemeinicia unei hotărâri penale definitive, 
prin contestaţia la executare se invocă incidente legate de punerea în 
executare a hotărârii. Prin contestaţia la executare nu se reclamă nele- 
galitatea sau netemeinicia hotărârii penale definitive, ci nelegalitatea ce 
s-ar constata prin punerea în executare a hotărârii. Ca atare, este inad- 
misibilă contestaţia la executare prin care se tinde a se soluţiona o pro- 
blemă de fond, rezolvată cu autoritate de lucru judecat, cum ar fi, spre 
exemplu: cuantumul pagubei produse prin infracțiune“, neaplicarea de 
"către instanţă a unui act normativ de amnistie sau grațiere adoptat anterior 
judecății în primă instanță"; înlăturarea din cuprinsul hotărârii de con- 
damnare a stării de recidivă cu consecinţele ce decurg din aceasta sub 
aspectul pedepsei. 


$ 2. Cazurile în care se poate face contestaţie 
la executare 


2.1. Noţiuni introductive 


Fiind un mijloc procesual prin care se rezolvă incidentele privind exe- 
cutarea hotărârilor judecătoreşti penale, legea a prevăzut expres cazurile 


1 V. Dongoroz, S. Kahane, |. Oancea, |. Fodor, N. Iliescu, S. Petrovici, Modificările 
aduse Codului penal şi Codului de procedură penală prin actele normative din anii 
1956-1960, Ed. Academiei, Bucureşti, 1962, p. 497. 

2 Publicată în B. Of. nr. 9/18.06.1960. 

3 DV. Mihăiescu, V. Rămureanu, Căile extraordinare de atac în procesul penal, 
Ed. Ştiinţifică, Bucureşti, 1970, pp. 29-30. 

4 T.S., s. pen., dec. nr. 2734/1975, în C.D. 1975, p. 535. 

5 T. jud. Constanţa, dec. pen. nr. 700/1979, în V. Papadopol, M. Popovici, 
Repertoriu alfabetic de practică judiciară în materie penală pe anii 1976-1980, op. cit., 
p. 60; M. Cârcel, Notă la C. Apel Bucureşti, s. a l-a pen., dec. pen. nr. 1583/1999, în 
Buletinul jurisprudenţei, Culegere de decizii pe anul 1999, op. cit., pp. 263-264. 

în care poate fi folosită contestaţia la executare. Prin limitarea acestor 
cazuri, legiuitorul a urmărit să nu transforme acest mijloc procesual de 
rezolvare a unor incidente la executare într-o cale prin care să se împie- 
dice procedura normală de punere în executare a hotărârilor penale 
definitive. 

Orice contestaţie la executare făcută în afara cazurilor prevăzute 
expres de lege urmează să fie respinsă ca inadmisibilă!. Spre exemplu, 
aplicarea prevederilor art. 19 din Legea nr. 682/2002 privind protecția 
martorilor, potrivit cărora persoana care are calitatea de martor în sensul 
acestei legi şi care a comis o infracţiune gravă, iar înaintea sau în timpul 
urmăririi penale ori al judecății denunţă :sau facilitează identificarea şi 
tragerea la răspundere penală a altor persoane care au săvârşit astfel de 
infracțiuni, beneficiază de reducerea la jumătate a limitelor pedepsei pre- 
văzute de lege, nu poate fi invocată pe calea contestatiei la executare, 
neîncadrându-se în cazurile expres prevăzute în lege. Astfel, prevederile 
art. 19 din Legea nr. 682/2002 pot fi invocate numai cu ocazia soluționării 
pe fond a cauzei, pentru a se aprecia dacă în raport cu denunţul formulat 
s-au putut descoperi şi trage la răspundere penală persoanele care au 
săvârşit infracțiunile grave arătate de către denunţător, iar nu pe calea 
contestatiei la executare, după ce denunţătorul a fost condamnat printr-o 
hotărâre definitivă şi se află în executarea pedepsei?. 

De asemenea, cererea condamnatului, formulată în cadrul unei con- 
testaţii la executare, de a se constata îndeplinirea condiţiilor necesare 
pentru a se dispune liberarea condiţionată este inadmisibilă, deoarece libe- 
rarea condiţionată nu poate fi dispusă pe calea contestatiei la executare?. 

Cazurile în care se poate face contestaţie la executare sunt pre- 
văzute în art. 598. 


2.2. Cazul de contestaţie la executare prevăzut în art. 598 
alin. (1) lit. a) 


Primul caz de contestaţie contra executării hotărârii prevăzut în 
art. 998 alin. (1) lit. a) priveşte situaţia în care s-a pus în executare o 
hotărâre care nu este definitivă. 

Hotărârile instanţelor penale devin executorii la data la care au 
rămas definitive. În consecinţă, hotărârile penale nedefinitive (cu excepţia 
cazurilor prevăzute expres de lege) nu pot fi puse în executare. 


1 T. jud. Hunedoara, dec. pen. nr. 631/1977, în R.R.D. nr. 6/1978, p. 66; T. jud. 
Hunedoara, dec. pen. nr. 253/1986, în R.R.D. nr. 11/1986, p. 72. 

2 Î.C.C.J., s. pen., dec. nr. 1478/2006, în Buletinul jurisprudenţei, Culegere de decizii 
pe anul 2006, op. cit., pp. 820-821. 

3 C.S.J., s. pen., dec. nr. 750/1993, în Buletinul jurisprudenţei, Culegere de decizii 
pe anul 1993, Ed. Continent XXI & Universul, Bucureşti, 1994, pp. 212-213. 

Între momentele la care hotărârile penale rămân definitive este şi 
acela al expirării termenului de apel. În vederea exercitării apelului în 
termenul prevăzut de lege, instanțele de judecată au obligaţia să comunice 
părţilor interesate copii ale minutei hotărârii, termenul de apel curgând de 
la data comunicării copiei minutei. Având în vedere aceste dispoziţii legale, 
în practica judiciară s-a arătat, în mod corect, că, în cazul în care inculpatul 
a fost judecat de prima instanţă fără să fi îndeplinit față de el procedura 
legală de comunicare a copiei minutei, acesta poate folosi calea 
contestatiei la executare, constatându-se că a fost pusă în executare o 
hotărâre care nu era definitivă’. 

Aceeaşi soluţie se impune şi în cazul în care inculpatul a fost con- 
damnat fără să fie prezent la judecată, iar hotărârea nu i s-a comunicat?. 
Într-o asemenea ipoteză, hotărârea nu este definitivă, deoarece nu a trecut 
termenul de apel, ştiut fiind că acesta începe să curgă de la comunicarea 
dispozitivului hotărârii, comunicare ce nu s-a făcut în exemplul menționat 
mai sus. 


2.3. Cazul de contestaţie la executare prevăzut în art. 598 
alin. (1) lit. b) | 


= Potrivit acestei dispoziții legale, se poate face contestaţia în contra 
executării atunci când executarea este îndreptată împotriva altei persoane 
decât cea prevăzută în hotărârea de condamnare. 

Aşa cum se subliniază în literatura de specialitate, acest caz de 
contestaţie la executare este generat, în mod frecvent, de existența unor 
similitudini în datele de identificare ale persoanelor, iar obiecțiile privind 
identitatea formulate de contestatar nu au dat rezultate”. 


2.4. Cazul de contestaţie la executare prevăzut în art. 598 
alin. (1) lit. c) 


În acest caz, contestaţia la executare poate fi făcută când se iveşte 
vreo nelămurire cu privire la hotărârea care se execută sau vreo 
împiedicare la executare. 

Nelămuririle care pot să se ivească cu ocazia punerii în executare a 
hotărârilor penale sunt cauzate, în cele mai multe situații, de redactarea 
greşită a dispozitivului hotărârii. Astfel, în hotărâre pot fi întâlnite erori 
materiale; spre exemplu, s-a făcut greşit calculul privitor la computarea 


| 1 T. mun. Bucureşti, s. | pen., dec. nr. 42/1972, în R.R.D. nr. 4/1972, p. 165; Jud. 
Sector 4 Bucureşti, sent. pen. nr. 1252/1999 (nepublicată). 

2 T, jud. Timiş, dec. pen. nr. 227/1970, în R.R.D. nr. 12/1970, p. 178; T. jud. Satu 
Mare, dec. pen. nr. 148/1973, în R.R.D. nr. 10/1973, p. 170. 

3 Dongoroz III, p. 449. 

reţinerii şi arestării preventive din pedeapsa închisorii!. În acelaşi sens, 
nelămuririle existente în dispozitivul hotărârii cu privire la datele necesare 
individualizării bunurilor confiscate reprezintă motiv legal pentru admiterea 
contestatiei la executare?. 

Dispoziţia de suspendare a executării pedepsei sub supraveghere 
fără indicarea organului competent care va exercita supravegherea, 
precum şi dispoziția generică de a se impune condamnatului respectarea 
obligaţiilor prevăzute în lege, fără ca acestea să fie determinate, sunt de 
natură să creeze nelămuriri cu privire la hotărârea care se execută, motiv 
legal pentru admiterea unei contestaţii la executare”. 

În legătură cu „împiedicarea la executare”, subliniem faptul că 
aceasta trebuie să fie cauzată de anumite impedimente care conduc la 
imposibilitatea executării hotărârii definitive sau a continuării executării 
acesteia. În acest sens, nu poate constitui o „împiedicare la executare” în 
sensul art. 598 alin. (1) lit. c) şi, ca atare, nu poate fi invocată ca temei al 
unei contestaţii la executare starea sănătăţii condamnatului. O asemenea | 
împrejurare poate constitui, cum în mod corect s-a arătat în practica 
judiciară, un motiv de întrerupere a executării pedepsei“. De asemenea, nu 
pot constitui o împiedicare la executare deciziile instanţei supreme de 
admitere a recursurilor în interesul legii. Astfel, potrivit art. 474 alin. (2), 
decizia se pronunță numai în interesul legii şi nu are efecte asupra 
hotărârilor judecătoreşti examinate şi nici cu privire la situația părților din 
acele procese”. 

În situaţia în care faţă de inculpat au fost pronunţate două hotărâri 
definitive, prin care s-a luat măsura educativă neprivativă de libertate a 
asistării zilnice pe o perioadă de 6 luni, respectiv s-a aplicat inculpatului 
pedeapsa închisorii, cu amânarea aplicării pedepsei pe un termen de 
supraveghere de 2 ani, nu este incident cazul de contestaţie la executare 
prevăzut în art. 598 alin. (1) lit. c), deoarece între conţinutul amânării 
aplicării pedepsei şi măsura educativă neprivativă de libertate a asistării 
zilnice nu există incompatibilitate. De asemenea, nu se poate reţine 


1 Dongoroz III, p. 380. În acelaşi sens, a se vedea Î.C.C.J., s. pen., dec. nr. 167/2006, 
în Buletinul jurisprudenţei, Culegere de decizii pe anul 2006, op. cit., pp. 818-820; T. jud. 
Constanţa, dec. pen. nr. 1473/1979, în R.R.D. nr. 8/1980, p. 61; T.S., s. pen., dec. 
nr. 4056/1973, în R.R.D. nr. 5/1974, p. 75. 

2 ÎC.C.J., s. pen., dec. nr. 718/2005, în Buletinul jurisprudenţei, Culegere de decizii 
pe anul 2005, op. cit., p. 1027. 

< 3Î.C.C.J., s. pen., dec. nr. 2617/2004, în Buletinul jurisprudenţei, Culegere de decizii 
pe auy 2004, op. cit., pp. 895-986. 
4 T.S., s. pen., dec. nr. 2892/1974, în R.R.D. nr. 8/1975, p. 70; C. Apel București, 
s. | pen., dec. nr. 491/1997, în Culegere de practică judiciară penală pe anul 1997, op. cit., 
pp. 238-240. ] 

5 Î.C.C.J., s. pen., dec. nr. 6814/2006, în Buletinul jurisprudenţei, Culegere de decizii 

pe anul 2006, op. cit., pp. 805-807. 

incidenţa art. 129 alin. (2) lit. a) C. pen., în conformitate cu care „în cazul 
săvârşirii a două infracţiuni, dintre care una în timpul minorităţii şi una după 
majorat, pentru infracțiunea comisă în timpul minorităţii se ia o măsură 
educativă, iar pentru infracțiunea săvârşită după majorat se stabileşte o 


pedeapsă, după care dacă măsura educativă este neprivativă de libertate, 


se execută numai pedeapsa”, deoarece în speța dată nu este vorba despre 
„executarea unei pedepse”, ci despre amânarea aplicării pedepsei’. 


2.5. Cazul de contestaţie la executare prevăzut în art. 598 
alin. (1) lit. d) 


Se poate face contestaţie la executare în acest caz, când se invocă 
amnistia, prescripţia, grațierea sau orice altă cauză de stingere ori de 
micşorare a pedepsei. 

Astfel, în ipoteza în care, după rămânerea definitivă a hotărârii, inter- 
vine un act de clemență (amnistie, grațiere sau orice altă cauză de 
stingere ori de micşorare a pedepsei) şi judecătorul delegat cu executarea 
nu l-a aplicat conform prevederilor art. 596, condamnatul poate face 
contestaţie la executare în baza art. 598 alin. (1) lit. d)?. 

În temeiul art. 598 alin. (1) lit. d), poate fi făcută contestaţie la exe- 
cutare când se invocă amnistia sau graţierea, dacă acestea intervin în 
cursul executării. În consecință, contestaţia la executare este inadmisibilă 
dacă amnistia sau graţierea a intervenit anterior judecății sau în cursul 
acesteia?. Această soluţie se impune deoarece amnistia sau graţierea, 
care a intervenit anterior judecății sau în cursul acesteia, trebuie avută în 
vedere de instanţă la pronunţarea hotărârii. 

În ipoteza în care din pedeapsa aplicată condamnatului s-a dedus 
perioada reţinerii şi arestării preventive, fără a fi dedusă şi perioada de 
timp în care condamnatul a fost internat în spital, sub pază, în vederea 
efectuării unei expertize medico-legale psihiatrice, contestaţia la executare 
urmează a fi admisă. Deşi în art. 72 alin. (1) C. pen. se arată că „perioada 
în care o persoană a fost supusă unei măsuri preventive privative de 
libertate se scade din durata pedepsei închisorii pronunţate”, în legea 
procesual penală a fost prevăzut în mod expres şi lipsit de echivoc, în 
art. 184 alin. (28), că „perioada în care suspectul sau inculpatul a fost 
internat într-o instituție de specialitate în vederea efectuării expertizei 


d 


1T. Alba, s. pen., dec. nr. 1/2016, conform site-ului http://www.rolii.ro/. 

2 T.S., s. pen., dec. nr. 1349/1980, în R.R.D. nr. 3/1981, p. 61; T.S., s. pen., dec. 
nr. 1463/1986, în R.R.D. nr. 3/1987, p. 75; C. Apel Bucureşti, s. | pen., dec. nr. 73/1999 
(nepublicată). 

3 T.S., s. pen., dec. nr. 1371/1975, în C.D. 1975, p. 533; T.S., s. pen., dec. 
nr. 498/1975, în R.R.D. nr. 2/1976, p. 68. 

psihiatrice se deduce din durata pedepsei, í în condițiile art. 72 din Codul 
penal” . 


§ 3. Instanța competentă să rezolve contestatia la 
executare 


Competența de a rezolva contestaţia la executare revine unor instanțe 
diferite, în funcţie de cazul pe care se întemeiază contestaţia. | 

În art. 598 alin. (2) se arată că în cazurile prevăzute: la alin. (1) lit. a), 
b) şi d), contestaţia se face, după caz, la instanța de executare sau la 
instanța în a cărei circumscripție se află locul de deţinere. În cazul pre- 
văzut la alin. (1) lit. c), competența soluționării contestatiei revine instanţei 
care a pronunțat hotărârea care se execută. Dacă nelămurirea priveşte o 
dispoziție dintr-o hotărâre pronunţată în apel sau în recurs în casatie, 
competenţa revine, după caz, instanței de apel sau Înaltei Curți de Casaţie 
şi Justiţie. 

Astfel, în cazul în care condamnatul, fiind extrădat din eee se 
află în tranzit într-un loc de deţinere la data formulării contestatiei la 
executare întemeiată pe prevederile art. 598 alin. (1) lit. d), competența de 
a soluţiona contestaţia la executare nu aparţine instanței în circumscripția 
căreia se află acest loc de tranzit, ci instanţei de executare sau instanţei în 
circumscripția căreia se află locul de deţinere unde condamnatul execută 
pedeapsa?. 

În cazul de contestaţie prevăzut de art. 598 alin. (1) lit. c), întot- 
deauna este competentă să rezolve contestaţia la executare instanța care 
a pronunţat hotărârea care se execută”. 


1 C. Apel Cluj, dec. nr. 188/2015, conform site-ului http:/Awmww.rolii.ro/.: 

2 Astfel, s-a constatat că prin sentința penală nr. 3338/2001, pronunţată de 
Judecătoria laşi, rămasă definitivă prin neapelare, contestatorul a fost condamnat la o 
pedeapsă de 3 ani închisoare pentru săvârşirea infracţiunii de înşelăciune. Ulterior 
condamnării, Judecătoria laşi, ca instanţă de executare, a emis mandatul de executare a 
pedepsei închisorii, iar Biroul Naţional Interpol a comunicat că cel în cauză a fost depus, la 
16 mai 2005, într-un centru de arestare preventivă al poliţiei, în Sectorul 4 Bucureşti, ca 
urmare a extrădării sale din Spania. La data formulării contestației în anulare, prin care 
condamnatul a solicitat deducerea perioadei de reţinere în care s-au îndeplinit procedurile 
de extrădare din Spania, condamnatul se afla în a centru de arestare preventivă al poliţiei, 
în circumscripția Judecătoriei Sectorului 4 Bucureşti. În aceste circumstanţe, competența 
soluționării cererii de contestaţie la executare revine Judecătoriei laşi, ca instanță de 
executare, respectiv ca instanţă în circumscripţia căreia se găseşte locul de deţinere, iar nu 
Judecătoriei Sectorului 4 Bucureşti, instanță în circumscripția căreia se găseşte centrul de 
arestare preventivă, acesta fiind /oc de tranzit (Î.C.C.J., s. pen., încheierea nr. 175/2006, în 
Buletipui | jurisprudenţei, Culegere de decizii pe anul 2006, op. cit., pp. 810-811). 

3Î.C.C.J., s. pen., dec. nr. 2617/2004, în Buletinul jurisprudentei, Culegere de decizii 
pe anul 2004, op. cit., pp. 895-896; C.S.J., s. pen., dec. nr. 1834/2003, în Buletinul 
jurisprudentei, Culegere de, decizii pe anul 2003, op. cit., pp. 765-766; Jud. Buftea, sent. 
pen. nr. 606/2000, definitivă prin neapelare (nepublicată). 

În ipoteza în care contestaţia la executare este întemeiată atât pe 
prevederile art. 598 alin. (1) lit. c), cât şi pe prevederile art. art. 598 alin. (1) 
lit. d), iar instanța care a pronunţat hotărârea ce se execută este, în acelaşi 
timp, instanță de executare, competența de judecată a contestaţiei apar- 
ține acestei instanţe, iar nu instanţei în a cărei circumscripție se află locul 
de deținere". 

In cazul în care condamnatul a fost judecat în primă instanţă de tribu- 
nal, competentă să judece contestaţia la executare este această instanţă, 
chiar dacă infracțiunile pentru care a fost condamnat contestatarul sunt de 
competența judecătoriei, atât timp cât, datorită conexității cu alte infrac- 
țiuni, de competenţa tribunalului, imputate altor inculpaţi, cauza, în întregul 
ei, a fost judecată în primă instanţă de către tribunal?. 

Prin instanța care are competența să judece cauza în primă instanţă, 
în sensul art. 598 alin. (1) lit. d) şi art. 597, se înțelege instanţa care, po- 
trivit legii, are competenţa să judece cauza în primă instanţă la data solu- 
ționării contestaţiei, iar nu aceea care a pronunţat hotărârea de condam- 
nare. În consecinţă, în cazul invocării amnistiei ori graţierii unor pedepse în 
cauze judecate de tribunal, dar care, în urma modificării competenţei după 
materie, au fost date în competenţa judecătoriei, această din urmă instanţă 
este competentă să rezolve contestaţia contra executării”. 

În cazul de contestaţie prevăzut de art. 598 alin. (1) lit. c), atunci 
când se iveşte vreo nelămurire cu privire la hotărârea care se execută sau 
vreo împiedicare la executare, întotdeauna este competentă instanța care 
a pronunţat hotărârea care se execută. In acest sens, în practica judiciară 
s-a arătat că, în cazul în care, printr-o contestaţie la executare, condam- 
natul solicită ca din pedeapsa a cărei grațiere condiţionată s-a revocat, ca 
urmare a săvârșirii din nou a unei infracțiuni, să fie dedus timpul executat 
până la intervenirea grațierii, competența de a soluţiona această contes- 
tație nu revine instanţei corespunzătoare locului de deținere în care cel 
condamnat execută pedeapsa, ci instanței care a pronunţat hotărârea care 
se execută”. 

Instanța competentă să judece contestaţia la executare se stabileşte 
în raport cu cazul de contestaţie incident în cauză, iar nu cu acela invocat 


1 Astfel, inculpatul a fost condamnat ca urmare a sentinţei penale nr. 213/2004 a 
Tribunalului Timiş, instanță care a pronunțat hotărârea şi, în acelaşi timp, instanță de 
executare. Dacă la momentul formulării contestaţiei la executare inculpatul condamnat se 
afla în Penitenciarul Jilava, competența de soluţionare a contestației aparține Tribunalului 
Timiş, iar nu Tribunalului Bucureşti, instanță în circumscripția căreia se află locul de 
deţinere (Î.C.C.J., s. pen., încheierea nr. 675/2006, în Buletinul jurisprudenţei, Culegere de 
decizii pe ariul 2006, op. cit., pp. 812-813). 

2 T.S., s. pen., dec. nr. 192/1975, în R.R.D. nr. 7/1975, p. 70; T.S., s. pen., dec. 
nr. 575/1975, în C.D. 1975, p. 539. 

3 T.S., s. pen., dec. nr. 192/1975, în R.R.D. nr. 7/1975, p. 70; T.S., s. pen., dec. 
nr. 575/1975, în C.D. 1975, p. 539. 

4 T.S., s. pen., dec. nr. 837/1975, în R.R.D. nr. 2/2976, p. 68. 

de contestator. Ca atare, în cazul în care contestatorul a invocat atât cazul 
de contestaţie la executare prevăzut în art. 598 alin. (1) lit. c), cât şi cel 
prevăzut în art. 598 alin. (1) lit. d), însă în speţă este incident numai acest 
din urmă caz de contestaţie, iar condamnatul nu a fost încă arestat în 
vederea executării pedepsei, competenţa revine instanței de executare, 
potrivit art. 598 alin. (2) raportat la art. 597 alin. (1)!. 

Compunerea instanței în cazul în care rezolvă o contestaţie la 
executare se face în acelaşi mod ca la judecarea cauzei în fond. Această 
concluzie se impune, ţinând seama de faptul că, uneori, contestaţia se 
poate referi la nelămuriri cu privire la hotărârea ce se execută, fiind 
posibilă chiar modificarea hotărârii (spre exemplu, când este vorba de 
modificarea pedepsei stabilite), ceea ce justifică menţinerea compunerii 
completului de judecată care a soluţionat cauza în fond2. 


$ 4. Procedura de rezolvare a contestatiei la executare 


Instanța competentă să rezolve contestaţia la executare procedează 
„potrivit regulilor comune stabilite în art. 597. 

În vederea rezolvării contestației la executare, preşedintele com- 
pletului de judecată dispune citarea părtilor interesate şi, în cazurile pre- 
văzute la art. 90, ia măsuri pentru desemnarea unui avocat din oficiu. 
Prezența condamnatului aflat în stare de detenție sau internat într-un 
centru educativ este obligatorie. De asemenea, participarea procurorului 
este obligatorie. 

În cazul în care se invocă amnistia, prescriptia, graţierea sau orice 
altă cauză de stingere ori modificare a pedepsei, dacă din hotărârea pusă 
în executare! nu rezultă datele şi situaţiile de existența cărora depinde 
soluţionarea contestatiei, constatarea acestora se face de către instanța 
competentă să judece contestaţia [art. 599 alin. (2)]. 

În şedinţa de judecată, instanța ascultă mai întâi concluziile 
procurorului, apoi părțile interesate. 

Cu caracter de noutate, având în vedere jurisprudența Înaltei Curti 
de Casaţie şi Justiţie în soluţionarea recursului în interesul legii”, în 
art. 599 alin. (3) se arată că cererea poate fi retrasă de condamnat sau de 
procuror, când este formulată de acesta. 


1 Î.C.C.J., s. pen., dec. nr. 2010/2006, în Buletinul jurisprudenţei, Culegere de decizii 

pe anul 2006, op. cit., pp. 813-814). 
© 2 T.S., c 7, dec. nr. 31/1985, în R.R.D. nr. 4/1986, p. 71; T.S., s. pen., dec. 
nr. 557/1985, în R.R.D. nr. 3/1986, p. 79. 

3 În acest sens, s-a statuat că instanța învestită cu soluționarea cererilor de 
contestaţie la executare, în cazul retragerii acestora, urmează să ia act de această 
manifestare de voință (a se vedea Î.C.C.J., s.u., dec. nr. 34/2006, publicată în M. Of. 
nr. 368/30.05.2007). 

Contestaţia la executare este admisă sau respinsă printr-o sentință. 

Sentința pronunțată în materia contestației la executare poate fi 
atacată cu contestaţie la instanţa ierarhic superioară, în termen de 3 zile 
de la comunicare. 

După pronunţarea soluţiei definitive ca urmare a admiterii contestației 
la executare, se face o nouă punere în executare. 

“Un alt element de noutate al procedurii soluționării contestației la 
executare, care rezultă din jurisprudenţa Înaltei Curți de Casaţie şi Justiție 
în soluţionarea recursului în interesul legii', constă în posibilitatea respin- 
gerii ca inadmisibile a cererilor ulterioare de contestaţie la executare dacă 
există identitate de persoană, de temei legal, de motive şi de apărări 
[art. 599 alin. (5)]. De asemenea, contestaţia la executare va fi respinsă ca 
inadmisibilă dacă se constată că nu priveşte o persoană condamnată 
determinată ori este formulată în numele unei persoane condamnate, fără 
mandat din partea acesteia, dat în condiţiile legii. 


$ 5. Contestaţia la executare privitoare la dispoziţiile 
civile ale hotărârii şi amenzile judiciare 


Potrivit art. 600 alin. (1), contestaţia privind executarea dispoziţiilor 
civile ale hotărârii se face, în cazurile prevăzute la art. 598 alin. (1) lit. a) şi 
b), la instanța de executare prevăzută la art. 597, iar în cazul prevăzut la 
art. 598 alin. (1) lit. c), la instanța care a pronunțat hotărârea ce se 
execută. În cazul în care nelămurirea priveşte o dispoziție dintr-o hotărâre 
pronunțată în apel sau în recurs în casaţie, competenţa revine, după caz, 
instanţei de apel sau Înaltei Curți de Casaţie şi Justiție. 

În cazul prevăzut de art. 598 alin. (1) lit. d) nu se poate face con- 
testație la executare în legătură cu dispozițiile civile, deoarece motivele ce 
pot fi invocate în acest caz de contestaţie privesc aspecte ce au incidenţă 
numai asupra laturii penale a hotărârii care se execută?. 

Procedura de rezolvare a contestațţiei la executare privitoare la 
dispoziţiile civile ale hotărârii este aceeaşi ca la contestaţia la executare a 
dispozițiilor penale. 

În ceea ce priveşte contestaţia împotriva actelor de executare, 
aceasta se soluţionează de către instanța civilă, potrivit legii civile. 

Potrivit art. 601 alin. (1), contestaţia împotriva executării amenzilor 
judiciare se soluţionează de către instanța care le-a pus în executare, 
aplicându-se aceeaşi procedură ca la contestaţia la executare a dispo- 
zițiilor penale. 


N N 


1.Î.0.C.J., s.u., dec. nr. 36/2009, publicată în M. Of. nr. 414/22.06.2010. 
2 C. Apel Cluj, s. pen., dec. nr. 939/1999, în Buletinul jurisprudenţei, Culegere de 
practică judiciară pe anul 1999, op. cit., pp. 543-544. 

